
Flacăra de fier este o aventură fantasy captivantă de la început 
până la final, a cărei acţiune are loc în lumea brutală și competitivă a 
unui colegiu militar pentru călăreți de dragoni. Unele dintre 
subiectele din roman includ referințe la aspecte de război, tortură 
fizică şi psihologică, întemniţare, violență intensă, răni brutale, 
situaţii periculoase, sânge, dezmembrări, arsuri, crimă, moarte, 
moarte animală, limbaj explicit, pierderea membrilor de familie, 
durere și activităţi sexuale. Cititorii care pot fi sensibili cu privire la 
astfel de teme sunt rugaţi să ia aminte și să se pregătească să se 
alăture revoluţiei... 


Următorul text a fost transcris integral din navarriană în limba 
modernă de către Jesinia Neilwart, curatorul Cvadrantului Scribilor 
de la Colegiul de Război Basgiath. Toate evenimentele sunt reale, iar 
numele au fost păstrate pentru a onora curajul celor căzuţi. Fie ca 
sufletele lor să fie încredințate lui Malek! 


PARTEA ÎNTÂI 


În acest al 628-lea an al Unificării noastre, se consemnează 
faptul că orașul Aretia a fost incendiat de focul dragonilor 
conform Tratatului care a pus capăt mișcării separatiste. Cei 
care au fugit au supravieţuit, ceilalţi au fost îngropaţi în ruinele 
orașului. 


— ANUNȚ PUBLIC 628.85 IRANSCRIS DE CERELLA 
NEILWART 


CAPITOLUL 1 


Revoluţiile au un gust ciudat de... dulce. În bucătăria uriașă şi 
aglomerată a fortăreței din Aretia, mă holbez la fratele meu mai mare 
pe deasupra unui mese de lemn zgâriate și mestec biscuitul cu miere 
pe care mi l-a pus în farfurie. E bun. Chiar foarte bun. 

Se explică, poate, prin faptul că n-am mai mâncat de trei zile, de 
când o ființă nu-tocmai-mitologică m-a înjunghiat în coastă cu o lamă 
otrăvită care ar fi trebuit să mă omoare. M-ar fi omorât dacă n-ar fi 
fost Brennan, care zâmbește întruna la mine în timp ce mestec. 


S-ar putea să fie cea mai ireală experiență din viața mea. 
Brennan e în viaţă. Veninoşii, mânuitori întunecaţi despre care 
credeam că există doar în povești, sunt reali. Brennan e în viaţă. 
Aretia a rămas în picioare, deşi a fost incendiată în urma rebeliunii 
tyrriene, cu șase ani în urmă. Brennan e în viață. Am o cicatrice nouă 
pe abdomen, lungă de opt centimetri, dar n-am murit. Brennan. E. In. 
Viaţă. 

— Sunt buni biscuiţi, nu-i așa? întreabă el, luând unul de pe 
farfuria dintre noi. Îmi amintesc de cei pe care-i făcea bucătarul ăla 
când eram staţionaţi în Calldyr, ţii minte? 

Mă holbez la el și mestec. 

E atât de... el. Și totuși, arată diferit față de cum mi-l amintesc. 
Cârlionţii brun-roșcaţi sunt tunşi scurt, aproape de piele, în loc să-i 
cadă pe frunte, şi orice urmă de moliciune i-a dispărut de pe chipul 
colțuros, care acum prezintă riduri fine în colţurile ochilor. Dar 
zâmbetul? Ochii? El e. 

Şi faptul că singura condiţie pe care mi-a pus-o ca să mă ducă la 
dragoni a fost să mănânc? Mai tipic de atât nu se poate. 

Nu că Tairn ar aştepta vreodată permisiunea cuiva, ceea ce 
înseamnă că... 

— Și eu cred că trebuie să mănânci, îmi răsună în minte vocea 
gravă şi arogantă a lui Tairn. 

— Da, bine... îi răspund pe același ton și o caut din nou în minte 
pe Andarna, când una dintre slujnicele din bucătărie trece pe lângă 
noi în grabă și-i zâmbeşte fugar lui Brennan. 

Nu primesc niciun răspuns de la Andarna, dar simt legătura 
sclipitoare dintre noi, care însă nu mai e aurie ca solzii ei. Nu reușesc 
să am o imagine clară, dar, în fond, încă sunt cam ameţită. Doarme din 
nou, aşa cum se întâmplă de obicei după ce își consumă toată energia 
ca să oprească timpul, şi, după cele întâmplate la Resson, probabil că 
va trebui să doarmă încă vreo săptămână. 

— Eşti foarte tăcută, să știi, observă Brennan, înclinându-și 
capul într-o parte, exact aşa cum făcea când încerca să rezolve o 
problemă. E cam sinistru. 


— Sinistru e că te uiţi așa la mine în timp ce mănânc, contrez 
după ce înghit, cu vocea încă ușor răgușită. 

— Şi ce dacă? 

Ridică fără jenă din umeri și zâmbește larg, formând preţ de o 
clipă gropiţe în obraji. E singurul aspect băiețesc care i-a rămas pe 
chip. 

— Acum câteva zile eram aproape convins că n-o să te mai văd 
făcând... ceva vreodată. 

Mușcă zdravăn din biscuit. Bănuiesc că apetitul i-a rămas 
același, ceea ce, în mod ciudat, mă linişteşte. 

— Apropo, nu-i nevoie să-mi mulțumești pentru că te-am 
vindecat. Primește-l ca pe un dar de ziua ta de douăzeci și unu de ani. 

— Mulţumesc! 

Aşa e. Mi-am petrecut aniversarea în somn. Am zăcut în pat la 
un pas de moarte și sunt sigură că evenimentul a fost suficient de 
dramatic pentru toţi cei din castelul ăsta sau din casa asta sau cum i-o 
fi spunând. 

Vărul lui Xaden, Bodhi, intră în bucătărie cu pași mari, îmbrăcat 
în uniformă, cu braţul imobilizat într-o fașă şi cu coama de cârlionţi 
negri proaspăt tunsă. 

—  Locotenent-colonel Aisereigh, spune Bodhi, dându-i lui 
Brennan o scrisoare împăturită. Tocmai a sosit de la Basgiath. 
Călărețul va aștepta până diseară, în caz că vrei să trimiţi un răspuns. 

Îmi zâmbeşte şi mă minunez din nou când observ cât de mult 
seamănă cu o variantă mai blândă a lui Xaden. Salutându-l pe fratele 
meu, se întoarce și pleacă. 

Basgiath? Mai e un călăreț aici? Câţi or mai fi? Cât de amplă e 
revoluţia asta de fapt? 

Întrebările îmi explodează în minte mai repede decât le pot da 
glas. 

— Stai puţin. Eşti locotenent-colonel? Și cine-i Aisereigh? întreb. 
Mda, pentru că astea sunt întrebările cele mai importante. 

— A trebuit să-mi schimb numele de familie din motive 
evidente, spune el, aruncându-mi o privire, şi desfășoară scrisoarea, 


după ce-i rupe pecetea albastră. Și e uimitor cât de repede eşti 
avansat când superiorii tăi mor pe capete, continuă el, după care 
citeşte scrisoarea și, blestemând, și-o bagă în buzunar. Trebuie să mă 
văd cu ceilalți din Consiliu, dar termină-ţi biscuiţii. Ne vedem pe hol 
în jumătate de oră, ca să te duc la dragonii tăi. 

I-au dispărut gropiţele, precum și orice altă urmă a veselului 
meu frate mai mare, și în locul lui a apărut un bărbat aproape complet 
diferit, un ofițer pe care nu-l cunosc. Brennan ar putea fi la fel de bine 
un străin. 

Fără să-mi aștepte răspunsul, își împinge scaunul în spate și iese 
din bucătărie cu pași mari. 

Sorbind din lapte, privesc îndelung spaţiul gol eliberat de fratele 
meu şi scaunul tras de sub masă, lăsat aşa ca și când Brennan s-ar 
putea întoarce în orice clipă. Înghit restul de biscuit care mi s-a oprit 
în gât și înalt fruntea, hotărâtă să nu mai aştept niciodată cu mâinile 
în sân întoarcerea fratelui meu. 

Mă ridic de la masă și pornesc după el, ieșind din bucătărie și 
traversând coridorul lung. Probabil că a plecat în grabă, pentru că nu- 
l văd nicăieri. 

Covorul ornamentat îmi înăbușă sunetele pașilor de-a lungul 
holului boltit lat și înalt, până când ajung la... Uau! Scara dublă, 
curbată şi lustruită, cu balustrade minuţios sculptate, urcă încă trei - 
nu, patru - etaje deasupra mea. 

Mai devreme îl urmăream cu prea multă atenţie pe fratele meu 
ca să privesc în jur, dar acum admir cu gura căscată arhitectura 
acestui spațiu enorm. Fiecare palier e ușor retras față de cel de 
dedesubt, ca și când scările ar urca tocmai spre vârful muntelui în 
versantul căruia e construită fortăreața. Lumina zorilor se revarsă 
prin zeci de ferestre mici, singurele elemente care decorează peretele 
înalt de cinci etaje care se înalță deasupra ușii duble masive de la 
intrarea în clădire. Par să formeze un model, dar mă aflu prea 
aproape de ele ca să le pot surprinde în ansamblu. 

Lipseşte perspectiva, fapt pe care, în clipa de faţă, îl consider o 
metaforă pentru toată viața mea. 


Două gărzi îmi urmăresc fiecare pas, dar nu încearcă să mă 
oprească când trec pe lângă ele. Măcar nu sunt prizonieră. 

Continui drumul prin holul principal al casei și în cele din urmă 
aud voci într-o încăpere din capăt, unde una dintre cele două uși mari 
şi bogat ornamentate e întredeschisă. În timp ce mă apropii, recunosc 
imediat vocea lui Brennan și pieptul mi se încordează la auzul tonului 
său familiar. 

— Nu va merge, răsună vocea lui gravă. Următoarea propunere. 

Traversez holul uriaș, ignorând ceea ce par a fi coridoare care 
duc la alte două aripi în stânga și în dreapta. Locul ăsta e uluitor. Pe 
jumătate palat, pe jumătate casă, dar întru totul o fortăreață. Zidurile 
ei groase de piatră au salvat-o de presupusa sa pieire în urmă cu șase 
ani. Din câte am citit, Casa Riorson nu a fost cucerită de nicio armată, 
nici în urma celor trei asedii cunoscute. 

Piatra nu arde. Aşa mi-a spus Xaden. Oraşul - restrâns între 
timp - e reconstruit în liniște şi în secret de ani întregi, chiar sub 
nasul generalului Melgren. Relicvele, însemnele magice ale copiilor 
ofițerilor rebeli care au fost executaţi, reușesc cumva să-i ascundă de 
pecetea lui Melgren când sunt în grupuri de trei sau mai multe 
persoane. Generalul nu poate să întrevadă deznodământul niciu-nei 
bătălii la care participă ei, așa că n-a putut niciodată să „vadă” cum se 
pregătesc de luptă aici. 

Unele aspecte ale Casei Riorson, de la poziţia ușor de apărat pe 
care o ocupă, săpată fiind în versantul muntelui, până la pardoselile ei 
pavate şi ușile gemene ferecate de la intrare, îmi amintesc de 
Basgiath, colegiul militar unde mi-am stabilit căminul când mama a 
fost repartizată acolo ca general comandant. Dar asemănările se 
opresc aici. Pereţii Casei Riorson sunt decoraţi cu obiecte de artă 
veritabilă, nu doar cu busturi ale unor eroi de război așezate pe 
socluri, și sunt destul de sigură că aceea e o tapiserie poromiană 
autentică atârnată de-a lungul sălii, pornind de lângă ușa deschisă în 
pragul căreia stau Bodhi și Imogen. 

Imogen își duce degetul la buze și îmi face semn să ocup spaţiul 
liber dintre ea și Bodhi. O ascult, observând că și-a vopsit părul pe 


jumătate ras într-o nuanță mai deschisă de roz în timpul odihnei 
mele. E clar că se simte în largul ei aici. La fel și Bodhi. Singurele 
semne că au fost implicaţi recent într-o bătălie sunt fașa în care Bodhi 
îşi ţine braţul fracturat și, în cazul lui Imogen, buza rănită. 

— Cineva trebuie să afirme răspicat concluzia evidentă, spune 
un bărbat mai în vârstă, cu un ochi acoperit de un petic şi cu nasul ca 
de șoim, din capătul îndepărtat al unei mese care traversează toată 
lungimea încăperii înalte de două etaje. 

Smocuri sure de păr rar încadrează ridurile adânci ale pielii sale 
zbârcite și ușor bronzate, iar fălcile îi atârnă ca ale unei antilope gnu. 
Se rezemă de spătarul scaunului, așezându-și mâna groasă pe 
pântecul umflat. 

Massa asta ar fi suficient de mare pentru treizeci de persoane, 
dar numai cinci stau de o parte a ei, toate îmbrăcate în uniforme 
negre de călăreți și așezate oarecum în faţa ușii, orientate în așa fel 
încât ar trebui să se întoarcă cu totul ca să ne vadă... ceea ce nu se 
întâmplă. Brennan se plimbă prin faţa mesei, dar nici lui nu i-ar fi 
ușor să ne observe. 

Inima îmi sare în gât și îmi dau seama că va trece multă vreme 
până când mă voi obişnui să-l văd în viaţă. Cumva, e exact așa cum mi- 
l] amintesc... și totuşi diferit. Dar e aici: trăieşte, respiră şi, în clipa de 
față, priveşte încruntat la o hartă a Continentului desfășurată pe 
perete de-a lungul încăperii, ale cărei dimensiuni se pot compara doar 
cu ale celei din sala cursului de Sumarul-Luptei de la Basgiath. 

Și în faţa acelei hărţi, sprijinindu-se cu un braţ pe un scaun uriaș 
şi privind de-a lungul mesei spre cei așezați de o parte a ei, se află 
Xaden. 

Arată bine, chiar și în ciuda cearcănelor care-i pătează pielea 
brun-roşcată de sub ochi din cauza nopţilor nedormite. Pomeţii înalţi, 
ochii întunecaţi care de obicei se îmblânzesc când mă privesc, relicva 
strălucitoare și întortocheată care i se termină lângă bărbie și 
conturul ferm al gurii pe care o cunosc la fel de bine ca pe a mea, toate 
laolaltă formează în ochii mei un fizic perfect și nu i-am luat în 


considerare decât faţa. Iar trupul? Cumva, e și mai frumos și, când mă 
gândesc cum îl foloseşte când sunt în braţele lui... 

Nu. Scutur din cap şi-mi întrerup gândul într-o clipă. Xaden e 
incredibil de arătos și puternic și înfiorător de letal - fapt care n-ar 
trebui să mă aţâţe atât de tare -, dar nu pot să am încredere în... ei 
bine, în nimic din ce-mi spune. Ceea ce mă doare mult, din moment ce 
sunt jalnic de îndrăgostită de el. 

— Şi care e concluzia evidentă pe care trebuie s-o afirmi 
răspicat, maiorule Ferris? întreabă Xaden pe un ton cu desăvârşire 
plictisit. 

— E o întrunire a Consiliului, îmi șoptește Bodhi. Un cvorum de 
cinci persoane e suficient pentru a propune moţiuni, deoarece cei 
şapte membri nu sunt aproape niciodată prezenţi cu toţii și moţiunile 
trec cu patru voturi. 

Reţin informaţia. 

— Avem voie să-i ascultăm? 

— Oricine poate urmări întrunirile, îmi răspunde Imogen, tot în 
șoaptă. 

— Şi le urmărim... de pe hol? întreb. 

— Da, răspunde Imogen, fără nicio altă explicaţie. 

— Singura opţiune e să vă întoarceţi, continuă Nas-de-Șoim. 
Altfel, ați periclita tot ce construim aici. Vor apărea echipe de căutare 
şi nu avem destui călăreți... 

— Ar fi cam dificil să recrutăm oameni noi dacă încercăm în 
continuare să rămânem ascunși, îl contrazice o femeie scundă cu 
părul negru şi lucios ca pana corbului, iar pielea brună din jurul 
ochilor i se încrețește în timp ce-l priveşte încruntată pe bărbatul mai 
vârstnic. 

— Să nu ne depărtăm de subiect, Trissa, intervine Brennan, 
masându-și rădăcina nasului. 

Nasul tatălui nostru. Asemănarea dintre ei e izbitoare. 

— Nu are rost să ne înmulțim forțele dacă nu avem o fierărie 
funcțională cu care să le înarmăm, răsună vocea lui Nas-de-Șoim pe 


deasupra celorlalte. Încă ne lipsește luminarul, în caz că n-aţi 
observat. 

— Şi în ce stadiu au ajuns negocierile cu vicontele Tecarus 
pentru luminarul lui? întreabă un bărbat corpolent cu o voce calmă și 
bubuitoare, trăgând cu mâna neagră ca abanosul de barba groasă și 
argintie. 

Vicontele Tecarus? Familia asta nobiliară nu apare în evidenţele 
navarriene. Nici măcar nu avem viconţi în aristocrația noastră. 

— Încă mă gândesc la o soluţie diplomatică, răspunde Brennan. 

— Nu există soluţii. Tecarus încă n-a iertat insulta pe care i-ai 
adus-o vara trecută. 

O femeie mai în vârstă, cu trupul ca o secure uriașă și cu părul 
blond coborându-i până sub bărbia pătrată, ca de alabastru, priveşte 
fix la Xaden. 

— V-am spus, vicontele nici nu avea de gând să ni-l dea, 
răspunde Xaden. Omul ăla doar colecționează lucruri. Nu le dă la 
schimb. 

— Păi e clar că nu va mai accepta niciun schimb de acum înainte, 
i-o întoarce ea, mijind ochii. Mai ales pentru că nici nu vrei să te 
gândești la oferta lui cea mai recentă. 

— Să-l ia naiba cu oferta lui. 

Xaden vorbeşte cu calm, dar privirea sa tăioasă îi provoacă pe 
toți cei de la masă să-l contrazică. Parcă pentru a le demonstra că își 
pierde vremea cu ei, înconjoară braţul scaunului uriaș orientat spre 
masă și se aşază pe el, întinzându-și picioarele lungi și sprijinindu-și 
mâinile pe braţele lui îmbrăcate în catifea... ca și când n-ar avea nicio 
grijă. 

Tăcerea care se lasă în încăpere vorbește de la sine. Xaden 
impune același respect în Consiliul acestei revoluţii ca la Basgiath. Cu 
excepţia lui Brennan, nu recunosc niciun alt calăreț, dar, văzând că 
nu-i răspunde nimeni, pun pariu că Xaden e cel mai puternic din sală. 

— Deocamdată, îmi aminteşte Tairn, cu o aroganță pe care doar 
o sută de ani petrecuţi în postura unuia dintre cei mai formidabili 


dragoni de război de pe Continent ţi-o pot da. Instruiește-ipe oameni 
să te aducă în vale după ce termină cu intrigile politice. 

— Am face bine să găsim o soluție. Dacă nu reuşim să 
aprovizionăm stolurile de grifoni cu suficiente arme încât să poată 
lupta cu adevărat în anul următor, să oprim înaintarea veninoșilor, 
observă Barbă Argintie. Toate eforturile noastre vor fi în zadar. 

Îmi tresare stomacul. Un an? Am ajuns atât de aproape de 
pierderea unui război despre care nu știam nimic acum câteva zile? 

— Repet, caut o soluție diplomatică pentru obţinerea 
luminarului, continuă Brennan pe un ton mai aspru, și am deviat atât 
de mult de la subiect, încât nici nu mai ştiu dacă asta a rămas aceeași 
întrunire. 

— Eu votez să luăm luminarul de la Basgiath, propune Secure. 
Dacă am ajuns atât de aproape de pierderea războiului, atunci nu ne-a 
rămas nicio altă opţiune. 

Xaden îi aruncă lui Brennan o privire pe care n-o pot descifra și 
inspir adânc când înţeleg: probabil că-mi cunoaște fratele mai bine 
decât mine. 

Şi mi-a ascuns faptul că trăiește. Dintre toate secretele pe care 
le-a ținut față de mine, pe ăsta nu reușesc să-l accept. 

— Și ce ai fi făcut cu informația aceasta dacă i-ar fi destăinuit-o? 
întreabă Tairn. 

— Nu implica logica într-o dispută emoțională. 

Îmi încrucişez braţele la piept. Inima mea e cea care nu îngăduie 
capului să-l ierte pe Xaden pe deplin. 

— Am mai discutat problema asta, spune Brennan fără drept de 
replică. Dacă am lua instrumentul de făurire de la Basgiath, Navarre 
n-ar mai avea cu ce să-și completeze rezervele avanposturilor. 
Nenumăraţi civili vor muri dacă scuturile de acolo vor ceda. Acceptă 
vreunul dintre voi răspunderea pentru situaţia asta? 

Se lasă tăcere. 

— Atunci suntem de acord, spune Nas-de-Șoim. Până când vom 
reuși să aprovizionăm stolurile, cadeţii trebuie să se întoarcă. 

Ah. 


— Vorbesc despre noi, șoptesc. De aceea ne ferim de privirile 
lor. Bodhi încuviinţează. 

— Eşti neobișnuit de tăcută, Suri, observă Brennan, întorcân- 
du-se spre bruneta lată în umeri așezată lângă el, cu tenul măsliniu și 
cu o singură șuviță argintie în păr, care mișcă din nas ca o vulpe. 

— Eu propun să-i trimitem înapoi pe toţi, mai puţin pe ei doi. 

Simt fiori reci pe şira spinării când îi observ dezinvoltura și 
privesc cum bate în masă cu degetele ei osoase, pe care poartă un inel 
cu un smarald uriaș, care sclipeşte în lumină. 

— Șase cadeți pot să mintă tot atât de bine ca opt. Opt. 

Xaden, Garrick, Bodhi, Imogen, trei însemnați pe care nu am 
apucat să-i cunosc prea bine înainte să fi fost aruncaţi în luptă și... eu. 

Mă copleşeşte un val de greață. Jocurile de Război. Ar fi trebuit 
să încheiem ultima competiţie a anului între aripile Cvadrantului 
Călăreţilor de la Basgiath, dar am ajuns să luptăm într-o bătălie 
mortală împotriva unor inamici despre care am crezut până în urmă 
cu o săptămână că sunt doar creaturi mitologice. Și acum suntem... ei 
bine, suntem aici, într-un oraş care n-ar trebui să existe. 

Dar nu toți. 

Mi se încleștează gâtul și clipesc agitată, încercând să-mi 
stăpânesc durerea usturătoare din ochi. Soleil și Liam nu au 
supraviețuit. 

Liam. Amintirea părului său blond și a ochilor lui albaștri îmi 
cuprinde deodată mintea şi durerea îmi erupe între coaste. Râsul lui 
gălăgios. Zâmbetul lui fulgerător. Loialitatea și bunătatea lui. Toate au 
dispărut. El a dispărut. 

Numai și numai pentru că i-a promis lui Xaden să mă protejeze. 

— Nu ne putem lipsi de niciunul dintre cei opt, Suri. 

Barbă Argintie se apleacă cu scaunul pe picioarele lui din spate 
şi priveşte harta din spatele lui Xaden. 

— Ce propui, Felix? contrează Suri. Să organizăm și noi un 
colegiu de război, dacă tot avem atât timp liber? Majoritatea dintre ei 
nu şi-au terminat instruirea. Încă nu ne sunt de niciun folos. 


— De parcă aţi avea vreun cuvânt de spus în privinţa întoarcerii 
noastre, intervine Xaden, atrăgând atenţia tuturor. Vom lua în 
considerare sfatul Consiliului, dar asta va rămâne hotărârea voastră: 
un sfat. 

— Nu ne permitem să-ţi riscăm viaţa, se împotriveşte Suri. 

— Viaţa mea are aceeași valoare ca a oricăruia dintre ei, spune 
Xaden, arătând spre noi. 

Brennan îmi întâlnește privirea şi face ochii mari. 

Toţi din încăpere se întorc spre noi și îmi înăbuș impulsul de a 
da înapoi când aproape toate privirile se opresc asupra mea. 

Pe cine văd? Pe fata lui Lilith? Sau pe sora lui Brennan? 

Îmi înalt fruntea pentru că sunt amândouă... şi simt că nu sunt 
niciuna. 

— Nu ca a oricăruia, spune Suri, privindu-mă fix. Au... 

— Cum ai putut să stai cu mâinile în sân şi s-o lași să asculte 
dezbaterile Consiliului? 

— Dacă nu voiaţi să vă audă, ar fi trebuit să închideţi ușa, 
răspunde Bodhi, intrând în sală. 

— Nu putem avea încredere în ea! 

Poate că obrajii îi roșesc de furie, dar din ochii lui Suri răzbate 
frica. 

— Xaden și-a asumat deja răspunderea pentru ea, intervine 
Imogen, pășind puţin mai aproape de mine. Oricât de crud ar fi 
obiceiul ăsta... 

Privirea îmi zboară la ochii lui Xaden. Despre ce naiba vorbeşte? 

— Nici acum nu înţeleg decizia asta a ta, adaugă Nas-de-Șoim. 

— Decizia a fost simplă. Valorează cât zece ca mine, spune 
Xaden şi mi se opreşte respiraţia când observ intensitatea privirii lui. 

Dacă n-aş avea minte, aş cred că vorbește serios. 

— Şi nu mă refer la pecetea ei. Oricum i-aș fi spus tot ce 
discutăm aici, aşa că nu are sens să dezbatem problema ușilor 
deschise. 

O scânteie de speranță mi se aprinde în piept. Poate chiar a 
renunţat la secrete. 


— E fata generalului Sorrengail, îi atrage atenţia Secure, pe un 
ton vădit frustrat. 

— Iar eu sunt băiatul ei, ripostează Brennan. 

— Şi ţi-ai demonstrat loialitatea cu vârf și îndesat în ultimii șase 
ani! strigă Secure. Ea nu a demonstrat nimic! 

Furia îmi înfierbântă gâtul şi-mi înroșește faţa. Vorbesc despre 
mine de parcă nici n-aş fi de faţă. 

— A luptat alături de noi la Resson, spune Bodhi, încordându-se 
şi el şi ridicând tonul. 

— Ar trebui s-o sechestrăm. 

Suri e roşie toată și, împingându-și scaunul în spate, se ridică de 
la masă, întorcându-și ochi spre partea argintie a părului meu, din 
care mi-am împletit cosiţa care-mi înconjoară capul ca o coroniţă. 

— Poate să ne îngroape pe toţi cu informaţiile pe care le știe. 

— De acord, i se alătură Nas-de-Șoim, uitându-se la mine cu o 
ostilitate evidentă. E prea periculoasă ca s-o lăsăm să umble în voie. 

Mi se încordează mușchii stomacului, dar îmi maschez chipul 
aşa cum l-am văzut pe Xaden făcând de nenumărate ori şi îmi cobor 
mâinile în lături, aproape de pumnalele vârâte în teci. Poate că am un 
trup firav şi încheieturi slabe, dar știu să arunc lame cu o precizie 
letală. Nici nu mă gândesc să-i las să mă închidă aici într-o cușcă. 

Îi studiez pe toți membrii Consiliului, încercând să-l identific pe 
cel mai periculos dintre ei. 

Brennan se înalță cât e de lung. 

— Știind că e legată de Tairn, ale cărui legături devin din ce în ce 
mai profunde cu fiecare călăreț pe care-l alege și a cărui ultimă 
legătură a fost atât de puternică, încât moartea lui Naolin a fost cât pe 
ce să-l ucidă? Știind că e posibil ca, dacă moare ea, să moară și el? Că, 
din cauza asta, viața lui Riorson e legată de a ei? 

Îi face semn lui Xaden. 

Dezamăgirea îmi lasă un gust amar. Atât însemn pentru el? Sunt 
doar punctul slab al lui Xaden? 

— Eu singur răspund pentru Violet, declară Xaden, coborân-du- 
şi vocea pătrunsă de o dușmănie pură. Şi, dacă cuvântul meu nu e de 


ajuns, vă amintesc că există nu unul, ci doi dragoni care au garantat 
deja pentru ea și pentru integritatea ei. 

Mi-a ajuns. 

— Ea e chiar aici, izbucnesc și sunt cuprinsă de o satisfacție 
jenant de mare când văd cât de mulți dintre ei rămân cu gura căscată. 
Aşa că nu mai vorbiţi despre mine, vorbiţi cu mine. 

Xaden ridică un colţ al gurii și pe chip îi scânteiază fără echivoc 
o expresie de mândrie. 

— Ce vreţi de la mine? îi întreb, năvălind în sală. Vreţi să 
traversez Parapetul și să-mi dovedesc curajul? S-a făcut. Să apăr 
cetățeni poromieni şi să-mi trădez regatul? S-a făcut. Vreţi să-i apăr 
secretele? continui, arătându-l pe Xaden cu mâna stângă. S-a făcut. Nu 
am divulgat niciunul. 

— Mai puţin pe cel mai important dintre ele, spune Suri, 
ridicând dintr-o sprânceană. Știm cu toţii cum aţi ajuns la Athebyne. 

Vinovăţia mi se pune ca un nod în gât. 

— Nu a fost..., începe să spună Xaden, ridicându-se din scaun. 

— Nu are nicio vină. 

Bărbatul aflat cel mai aproape de noi, cel cu barbă sură - Felix - 
se ridică, ascunzând-o pe Suri de ochii mei şi întorcându-se spre ea. 

— Niciun cadet din primul an nu ar putea să-i reziste unui 
cititor de amintiri, mai ales dacă l-ar considera prieten, spune el, 
întorcându-se apoi spre mine. Dar trebuie să ştii că de acum înainte ai 
dușmani la Basgiath. Dacă te vei întoarce, trebuie să știi că Aetos nu-ţi 
mai este prieten. Va face tot posibilul ca să te omoare din cauza 
lucrurilor pe care le-ai văzut. 

— Știu, spun, cu limba parcă încleiată. Felix încuviințează. 

— Am încheiat aici, spune Xaden, privindu-i în ochi pe Suri și 
apoi pe Nas-de-Șoim, care, înfrânți, îşi încovoaie umerii. 

— Dimineaţa vreau să primesc o actualizare a situaţiei de la 
Zolya, spune Brennan. Prezenta întrunire a luat sfârșit. 

Membrii Consiliului se ridică și trec pe lângă noi trei. Imogen și 
Bodhi îmi rămân alături. 


În cele din urmă, Xaden porneşte spre ieșire, dar se opreşte o 
clipă în faţa mea. 

— Urcăm în vale. Vino şi tu după ce termini. 

— Vin cu tine acum. 

E ultimul loc de pe Continent în care aş accepta să rămân 
singură. 

— Rămâi și vorbeşte cu fratele tău, spune el încet. Cine știe când 
vei mai avea ocazia? 

Privesc pe lângă Bodhi și văd că Brennan mă așteaptă în 
mijlocul încăperii. Brennan, care întotdeauna m-a ajutat să-mi înfășor 
genunchii în copilărie. Brennan, care a scris jurnalul cu ajutorul 
căruia am supraviețuit primului an. Brennan... căruia îi simt lipsa de 
şase ani. 

— Du-te, mă îndeamnă Xaden. Nu plecăm fără tine și nu vom 
permite Consiliului să ne dicteze hotărârile. Toţi opt vom decide 
împreună ce e de făcut. 

Mă priveşte îndelung, făcându-mi inima trădătoare să se 
strângă, și apoi pleacă. Bodhi și Imogen îl urmează. 

Iar eu mă întorc spre fratele meu, înarmată cu întrebări adunate 
pe parcursul a șase ani. 


Cel mai mare avantaj al Casei Riorson este valea aflată 
deasupra ei, încălzită cu energie termală naturală. Pentru că 
acolo și-au făcut primele cuiburi cei din neamul Dubhmadinn, 
din care se trag doi dintre cei mai puternici dragoni ai 
timpurilor noastre: Codagh și Tairn. 


- GHIDUL DE CĂPĂTÂI AL RASELOR DE DRAGONI, DE 
COLONELUL KAORI 


CAPITOLUL 2 


Închid uşa înaltă din spatele meu înainte să mă apropii de 
Brennan. Întrunirea asta nu e deschisă nicidecum publicului. 

— Ai mâncat suficient? 

Se așază pe marginea mesei, așa cum făcea când eram copii. 
Gestul e atât de... tipic pentru el. Cât despre întrebare, o ignor cu 
desăvârşire. 

— Deci aici ai stat în ultimii şase ani? 

Aproape că-mi cedează vocea. Mă bucur atât de mult că e în 
viață! Nimic altceva n-ar trebui să aibă importanţă. Dar nici nu pot să 
uit toți anii în care m-a lăsat să plâng după el. 

— Da, răspunde el, coborându-şi umerii. Îmi pare rău că te-am 
lăsat să crezi că am murit. Era singura cale posibilă. 

Urmează o tăcere stânjenitoare. Ce să-i spun acum? £ în regulă, 
dar nu tocmai? Vreau să-i spun atât de multe, să-l întreb atât de multe, 
dar, deodată, anii care ne despart par... hotărâtori. Niciunul dintre noi 
nu a rămas neschimbat. 

— Arăţi diferit, spune el zâmbind trist. Nu rău. Doar... diferit. 

— Aveam paisprezece ani când m-ai văzut ultima dată, spun și 
mă strâmb. Cred că am rămas la aceeași înălțime. Speram că o să 
cresc deodată pe ultima sută de metri, dar... iată-mă. 

—  Iată-te, repetă el, încuviințând încet. Mereu mi te-am 
imaginat purtând culorile scribilor, dar arăţi bine în negru. Pe toţi 
zeii! 

oftează el. Nu pot să-ţi descriu ce ușurare am simţit când am 
aflat că ai supravieţuit Treieratului. 

— Ai aflat? 

Fac ochii mari. Are informatori la Basgiath. 

— Am aflat. Apoi Riorson a apărut cu tine înjunghiată și pe 
moarte. 

Îşi fereşte privirea şi-şi drege glasul, apoi inspiră adânc și 
continuă: 

— Mă bucur al naibii de mult că ţi-ai revenit, că ai supravieţuit 
primului an. 

Ușurarea pe care o observ în ochii lui îmi potoleşte supărarea. 


— M-a ajutat Mira. E puţin spus. 

— Armura? ghiceşte el. 

Datorez multe armurii ușoare din solzi de dragon pe care o port 
sub uniforma de zbor din piele. Încuviinţez. 

— Mira mi-a făcut rost de ea. Mi-a dat și jurnalul tău. Cel pe care 
l-ai scris pentru ea. 

— Sper că ţi-a fost util. 

Îmi amintesc de fata naivă şi răsfăţată care a traversat Parapetul 
şi mă gândesc la toate încercările cărora le-a supraviețuit în creuzetul 
primului ei an, din care a ieșit femeia oţelită din prezent. 

— Mi-a fost. 

Zâmbetul îi tremură și priveşte pe fereastră. 

— Ce mai face Mira? 

— Vorbind din experienţă, sunt convinsă că s-ar simți mult mai 
bine dacă ar ști că ești în viaţă. 

Nu are rost să ne purtăm cu mănuși când avem atât de puţin 
timp la dispoziţie. Brennan tresare. 

— Bănuiesc că merit înțepătura asta. 

Iar eu bănuiesc că am găsit răspunsul și la întrebarea asta. Mira 
nu știe. Deși ar trebui. 

— Mai exact, cum se explică că ești în viață, Brennan? întreb, 
lăsându-mi greutatea pe un picior și încrucișându- mi braţele la piept. 
Unde-i Marbh? Ce cauţi aici? De ce nu te-ai întors acasă? 

— Să le luăm pe rând. 

Ridică mâinile ca și când l-aş ataca și-i zăresc în palmă o 
cicatrice sub formă de rună, după care Brennan se apucă cu mâinile 
de marginea mesei. 

— Naolin... El a... 

Îi tremură maxilarul. 

— Fostul călăreț al lui Tairn, spun încet, întrebându-mă dacă nu 
cumva a însemnat mai mult pentru Brennan. Cel cu puteri de 
siphonare care a murit încercând să te salveze, din câte mi-a spus 
profesorul Kaori. 

Mi se strânge inima. 


— Îmi pare rău că, pentru a-mi salvafratele, călărețul tău a 
murit. 

— Nu vom mai vorbi despre cel de dinainte, îmi răspunde răgușit 
Tairn. 

Brennan ridică dintr-un colț al gurii. 

— Mi-e dor de Kaori. E un om de treabă, spune el oftând, apoi îşi 
înalță capul și mă priveşte în ochi. Naolin a reușit, dar a sacrificat 
totul. M-am trezit pe un versant de deal nu foarte departe de aici. 
Marbh fusese rănit, dar și el era în viaţă și ceilalţi dragoni... 

Îmi întâlneşte privirea cu ochii săi de culoarea chihlimbarului. 

— Sunt dragoni și aici, ei ne-au salvat, ne-au ascuns în rețeaua 
de peșteri din vale și mai târziu printre civilii care au supravieţuit 
incendierii orașului. 

Mă încrunt, încercând să înțeleg ce-mi spune. 

— Unde e Marbh acum? 

— Stă în vale de zile întregi, veghează asupra Andarnei alături 
de Tairn, de Sgaeyl și - de când te-ai trezit - de Riorson. 

— Acolo a fost plecat Xaden? O păzeşte pe Andarna? Deja sunt 
mai puțin supărată pentru că m-a evitat. 

— Şi tu de ce ești aici, Brennan? 

Ridică din umeri ca și când răspunsul ar fi evident. 

— Din același motiv pentru care ai luptat la Resson. Pentru că 
nu pot să stau liniștit, la adăpostul scuturilor Navarrei, și să privesc 
cum niște oameni nevinovaţi mor uciși de mânuitorii întunecaţi din 
cauza conducătorilor noştri, care refuză să-i ajute din egoism. Nu m- 
am întors acasă din același motiv. Nu puteam să zbor înapoi în 
Navarre știind ceea ce făcuserăm... ceea ce facem... și n-aş fi răbdat 
sub nicio formă s-o privesc în ochi pe mama noastră și să ascult cum 
ne justifică laşitatea. Am refuzat să trăiesc în minciună. 

— Ne-ai lăsat doar pe mine și pe Mira s-o facem, spun cu puţin 
mai multă supărare decât aș fi vrut sau poate că sunt mai supărată 
decât îmi dau seama. 

— O alegere care m-a frământat în fiecare zi de atunci. 


E suficient să-i privesc expresia plină de regret ca să inspir 
adânc şi să mă stăpânesc. 

— M-am gândit că-l aveţi pe tata... 

— Până când nu l-am mai avut. 

Gâtul ameninţă să mi se încleşteze, așa că mă întorc și privesc 
harta, apoi mă apropii de ea și o cercetez în detaliu. Spre deosebire de 
cea de la Basgiath, care e actualizată zilnic cu atacurile de la graniță 
ale grifonilor, cea de față prezintă adevărurile pe care Navarre le 
ascunde. Ținuturile Aride - peninsula stearpă și acoperită cu nisipuri 
din sud-est, pe care toți dragonii au abandonat-o după ce generalul 
Daramor a distrus-o în timpul Marelui Război - e pictată toată în 
roșu-stacojiu. Culoarea se extinde până la Braevick, traversând râul 
Dunness. 

Ceea ce trebuie să fie locurile în care au avut loc bătălii recente 
sunt însemnate cu un număr alarmant de steaguri roșu-aprins și 
portocalii. Cele roşii marchează nu doar graniţa oceanică din est a 
provinciei Krovla, de-a lungul Golfului lui Malek, ci sunt concentrate 
şi pe câmpiile din nord şi se extind ca o molimă, molipsind până și 
zone din Cygnisen. Dar cele portocalii se concentrează de-a lungul 
râului Stonewater, care duce drept spre granița Navarrei. 

— Aşadar, toate legendele sunt adevărate. Veninoşii ies din 
Ținuturile Aride, seacă magia pământului și înaintează oraș cu oraş. 

— L-ai văzut cu ochii tăi. Vine lângă mine. 

— Şi wyvernii? 

— Știm despre existenţa lor de câteva luni, dar niciunul dintre 
cadeți nu știa. Până acum am limitat cunoştinţele lui Riorson și ale 
celorlalți pentru binele lor, dar, având în vedere cele întâmplate, se 
poate să fi fost o greșeală. Ştim că există cel puțin două soiuri, 
wyverni care produc flăcări albastre și o variantă mai rapidă, care 
suflă foc verde. 

— Câţi sunt? îl întreb. Unde îi creează veninoșii? 

— Adică unde își fac wyvernii cuiburile? 

— Unde îi creează veninoșii, repet. Ai uitat legendele pe care ni 
le citea tata? Spuneau că wyvernii sunt creaţi de veninoși. Aceștia își 


canalizează puterea în wyverni. De aceea cred că au murit cei fără 
călăreți când i-am uciși pe mânuitorii lor întunecaţi. Le-au dispărut 
sursele de putere. 

— Îţi aminteșşti toate astea din poveştile pe care ni le citea tata? 
întreabă el, întorcându-se uluit spre mine. 

— Mai am cartea și acum. 

Noroc că Xaden mi-a acoperit camera de la Basgiath cu o vrajă 
de protecţie, pentru ca nimeni să n-o găsească cât suntem aici. 

— Vrei să spui că nu știaţi că sunt creaţi și că nu aveţi idee de 
unde vin? 

— Cam... aşa e. 

— Ce gând liniștitor, mormăi și un fior electric îmi străbate 
pielea. 

Îmi scutur mâinile şi mă plimb prin faţa hărții mari. Steagurile 
portocalii sunt fixate periculos de aproape de Zolya, al doilea cel mai 
populat oraș din Braevick și totodată locul în care se află Cliffsbane, 
academia lor de zburători. 

— Tipul cu barba argintie a spus că trebuie să întoarcem cursul 
războiului într-un an? 

— Felix. E cel mai rațional membru al Consiliului, dar eu, unul, 
cred că se înșală. 

Brennan îşi plimbă mâna prin aer, indicând graniţa dintre 
Braevick și Ținuturile Aride, desfășurată de-a lungul râului Dunness. 

— 'Toate steagurile roşii indică evenimente petrecute în ultimii 
ani, pe când cele portocalii marchează întâmplări din ultimele luni. 
Având în vedere viteza cu care se extind, nu doar în privinţa 
numărului de wyverni, ci și ca acoperire teritorială.. Cred că 
avansează drept în sus, de-a lungul râului Stonewater, și că în cel mult 
şase luni vor fi suficient de puternici încât să atace Navarre... o idee de 
care Consiliul nici nu vrea să audă. 

Șase luni. Mă chinui să înăbuș fierea care-mi răsare în gât. După 
spusele mamei, Brennan a fost mereu un strateg strălucit. Eu mă 
încred în judecata lui. 


— În ansamblu, manevrele lor sugerează că înaintează spre 
nord-vest... spre Navarre. Singura excepţie pare să fie Ressonul, 
alături de locul pe care-l indică steagul ăla... 

Arăt steagul care marchează o zonă aflată la vreo jumătate de 
zbor de Resson. 

Peisajul secătuit din jurul a ceea ce înainte fusese un post 
comercial prosper îmi fulgeră în memorie. Steagurile alea nu sunt 
simple excepţii; sunt pete de culoare izolate în mijlocul unui teritoriu 
neatins. 

— Credem că acea cutie de fier pe care a găsit-o Garrick Tavis la 
Resson e un fel de momeală, dar a trebuit s-o distrugem înainte s-o 
putem cerceta în detaliu. Am găsit o cutie asemănătoare la Jahna, dar 
era deja distrusă. 

Se întoarce spre mine. 

— Par să fi fost făurite de navarrieni. 

Reţin informaţia cu o respiraţie adâncă și mă întreb ce motive ar 
fi avut Navarre să confecționeze momeli, pe lângă acela de a ne ucide 
la Resson. 

— Chiar crezi că vor ataca Navarre înainte să cucerească ce a 
mai rămas din Poromiel? De ce să nu atace ţintele uşoare mai întâi? 

— Da, aşa cred. Supravieţuirea lor depinde de pătrunderea în 
Navarre, aşa cum a noastră depinde de respingerea lor. Energia 
refugiului de la Basgiath în care dragonii își fac cuiburile i-ar putea 
hrăni zeci de ani. Şi totuși, Melgren își închipuie că scuturile 
protectoare sunt imbatabile și refuză să prevină populaţia. Sau se 
teme că, dacă ar informa publicul, navarrienii și-ar da seama că 
faptele noastre nu sunt întru totul îndreptăţite. Nu mai sunt. După 
rebeliunea lui Fen, conducătorii noștri au învăţat că e mai ușor să 
stăpânească civili fericiți decât civili nemulțumiți... sau, mai rău, 
îngroziţi. 

— Şi totuși, reușesc să ascundă adevărul, șoptesc. 

La un moment dat, în trecutul nostru, navarrienii au cenzurat 
cărţile de istorie, eliminând existenţa veninoșilor din educaţia și din 
cunoştinţele oamenilor de rând, din simplul motiv că nu au fost 


dispuși să-și riște siguranţa pentru a furniza singurul material care-i 
poate omori pe mânuitorii întunecaţi, același aliaj care ne 
alimentează până şi cele mai îndepărtate scuturi. 

— Tata a încercat mereu să ne spună, continuă Brennan în 
şoaptă. Într-o lume plină de călăreți de dragoni, zburători de grifoni şi 
mânuitori întunecați... 

— Scribii deţin toată puterea. 

Ei emit anunţurile publice. Ei păstrează evidenţele. Ei ne scriu 
istoria. 

— Crezi că tata știa? 

Mi se pare de neînchipuit ideea că mi-ar fi ordonat întreaga 
existență în jurul datelor și a cunoașterii, dar că mi-ar fi ascuns 
informaţiile cele mai importante. 

— Prefer să cred că nu știa, spune Brennan, zâmbindu-mi trist. 

— Vestea se va răspândi pe măsură ce forțele alea se apropie de 
graniță. Nu mai pot ascunde adevărul. Cineva va vedea. Cineva trebuie 
să vadă. 

— Da, iar revoluţia noastră trebuie să fie pregătită pentru acel 
moment. Îndată ce se descoperă secretul, conducătorii nu vor mai 
avea niciun motiv să-i țină alături și sub supraveghere pe însemnați și 
vom pierde accesul la fierăria de la Basgiath. 

Iar cuvântul ăsta: revoluţie. 

— Crezi că puteţi învinge. 

— De ce spui asta? 

Se întoarce spre mine. 

— Îi spui revoluţie, nu rebeliune, explic, ridicând din sprâncene. 
Tata nu ne-a învăţat doar limba tyrriană. Crezi că puteţi învinge... spre 
deosebire de Fen Riorson. 

— Trebuie să învingem, altfel vom muri. Cu toții. Cei din Navarre 
îşi imaginează că sunt feriţi în spatele scuturilor, dar ce se va 
întâmpla dacă aceste scuturi vor ceda? Dacă nu sunt atât de puternice 
pe cât își închipuie conducătorii noștri? Deja sunt extinse până la 
limită. Ca să nu mai vorbesc de cei care locuiesc în afara scuturilor. 
Oricum ai privi problema, suntem depășiți, Vi. Nu i-am mai văzut 


organizaţi sub îndrumarea unui conducător precum cel de la Resson 
şi Garrick ne-a spus că acela a scăpat. 

— Înțeleptul, spun, cutremurându-mă, şi-mi înconjur talia cu 
braţele. Așa i-a spus veninoasa care m-a înjunghiat. Cred că era 
profesorul ei. 

— Se învaţă unii pe alţii? Ca şi când ar fi organizat un fel de 
școală pentru veninoși? Minunat! 

Clatină din cap. 

— Nici voi nu vă aflaţi în spatele scuturilor, observ. Nu aveţi aici. 
Scutul protector magic emanat de cuiburile dragonilor din 

Vale nu ajunge până la graniţele muntoase oficiale ale Navarrei 
şi întreaga coastă din sud-vest a Tyrrendorului - inclusiv Aretia - e 
descoperită. Problemă căreia nu i-am acordat niciodată prea multă 
importanţă când credeam că grifonii sunt singurul pericol din zonă, 
pentru că ei nu pot să zboare până la altitudini suficient de mari încât 
să traverseze munții. 

— Aici nu, încuviințează el. Deși, destul de ciudat, Aretia are o 
piatră protectoare inactivă. În orice caz, despre asta cred că e vorba. 
Nu mi s-a îngăduit niciodată să mă apropii suficient de cea de la 
Basgiath încât să le pot compara în detaliu. 

Ridic din sprâncene. O a doua piatră protectoare? 

— Credeam că în timpul Unificării a fost creată una singură. 

— Mda, şi eu credeam că veninoșii sunt ființe fantastice și că 
doar dragonii pot să alimenteze scuturile protectoare, spune el, 
ridicând din umeri. Oricum, arta generării scuturilor noi e o formă de 
magie pierdută, așa că piatra de aici nu e decât o simplă statuie. E 
frumoasă totuși. 

— Aveţi o piatră protectoare, murmur, cu gândurile vuindu-mi 
prin cap. 

Dacă ar fi avut scuturi, nu le-ar mai fi trebuit atâtea arme. Dacă 
ar fi putut să-și genereze măsuri de protecție proprii, poate că ar fi 
reușit să urzească prelungiri până în interiorul Poromielului, așa cum 
şi noi ne-am extins scuturile până la limită. Poate că așa am reuși să-i 
protejăm măcar pe unii dintre vecinii noștri... 


— O piatră inutilă. Ne trebuie luminarul ăla blestemat, care 
potențează focul dragonilor îndeajuns încât să poată topi aliajul din 
care făurim singurele arme în stare să-i înfrângă pe veninoşi. E 
singura soluţie. 

— Dar dacă piatra protectoare nu e inutilă? 

Inima îmi gonește. Mereu ni s-a spus că există una singură, a 
cărei influenţă este deja extinsă până la limita posibilului. Dar, dacă 
există o a doua piatră... 

— Faptul că nimeni nu mai știe cum să creeze scuturi astăzi nu 
înseamnă că ştiinţa asta nu există undeva. Cum ar fi în Arhive. 

N-am fi distrus informaţii de genul ăsta. Le-am fi protejat cu 
orice preţ, pentru orice eventualitate. 

— Violet, nu știu ce-ţi trece prin cap, dar oprește-te. 

Îşi plimbă degetul mare peste bărbie, gest care i-a trădat 
întotdeauna neliniștea. E incredibil câte îmi amintesc despre el. 

— Consideră că Arhivele sunt teritoriu inamic. Doar armele pot 
salva războiul ăsta. 

— Dar nu aveţi o fierărie funcţională și nici dragoni suficienţi 
încât să vă puteți apăra dacă Navarre ar afla ce puneţi la cale, observ, 
simțind că un fior de panică îmi urcă pe şira spinării ca un păianjen. Și 
crezi că o să câștigați războiul ăsta cu o grămadă de pumnale? 

— O spui de parcă am fi sortiţi pieirii. Nu suntem. Îi zvâcneşte 
un mușchi al maxilarului. 

— Prima rebeliune separatistă a fost nimicită în mai puţin de un 
an şi, până în urmă cu câteva zile, am crezut că te-a distrus și pe tine. 

Nu pricepe. Nu are cum să priceapă. El nu și-a îngropat nicio 
rudă. 

— Am văzut o dată cum îţi sunt arse lucrurile și mi-a ajuns. 

— Vi... 

Ezită o clipă, apoi mă cuprinde cu braţele și mă trage la pieptul 
său, legănându-mă încet, ca și când aș fi iarăşi copil. 

— Am învăţat din greșelile lui Fen Riorson. Nu atacăm Navarre, 
aşa cum a făcut el, și nici nu ne declarăm independenţa. Luptăm chiar 
sub nasurile lor și avem un plan. Ceva i-a omorât pe veninoșşi cu șase 


sute de ani în urmă, în timpul Marelui Război, o armă pe care o 
căutăm în prezent. Dacă am putea să ne făurim pumnale, am reuși să 
lungim războiul până când o vom găsi, numai să punem mâna pe 
luminarul ăla. Poate că nu suntem pregătiți acum, dar vom fi pregătiţi 
când se va dezmetici Navarre. 

Tonul lui nu e foarte convingător. Fac un pas în spate. 

— Cu ce armată? Câţi iau parte la revoluţia asta? Câţi oameni 
vor muri de data asta? 

— Ar fi mai bine să nu cunoști situaţia în detaliu... Se încordează 
deodată și mă îmbrățișează din nou. 

— Deja ţi-am spus prea multe și te-am pus în pericol. În orice 
caz, vei fi în pericol până când vei învăţa să-l blochezi pe Aetos. 

Mi se încleștează pieptul şi mă eliberez din îmbrăţișarea lui. 

— Vorbeşti ca Xaden. 

Nu reușesc s-o spun altfel decât pe un ton amar. Se pare că 
dragostea îți oferă euforia aceea divină despre care vorbesc toți poeţii 
doar atunci când persoana pe care o iubeşti te iubeşte și ea pe tine. 
lar atunci când ascunde secrete care pun în pericol toate persoanele 
şi toate lucrurile la care ţii? Dragostea nici măcar nu are bunul-simţ 
să moară. Nu face decât să se transforme într-o suferință jalnică. Asta 
e durerea care-mi chinuie pieptul: suferința dragostei. 

Pentru că, în esenţă, iubirea înseamnă speranţă. Speranţă 
pentru ziua de mâine. Speranţă pentru ce ar putea fi. Speranţa că 
persoana căreia i-ai încredinţat toată fiinţa ta o va proteja și o va păzi 
cu grijă. Și speranţa... blestemăţia asta e mai greu de ucis decât 
dragonii. 

Un freamăt discret îmi murmură sub piele şi mi se înfierbântă 
obrajii când puterea lui Tairn îmi crește în trup, reacționând la 
emoţiile mele intensificate. Măcar în felul ăsta știu că încă pot apela la 
ea. Otrava veninoasei nu mi-a răpit-o permanent. Am rămas eu. 

— Ah, observă Brennan, adresându-mi o privire greu de 
interpretat. Mă întrebam eu de ce a plecat așa grăbit. Probleme în 
paradis? 

Îi arunc o privire urâtă. 


— Ar fi mai bine ca tu să nu știi asta. Brennan râde domol. 

— Dar o întreb pe sora mea, nu pe cadetul Sorrengail. 

— După cinci minute întregi de când ai reapărut în viața mea, 
după ce în ultimii șase ani ai pretins că ești mort, aşa că te rog să mă 
scuzi că nu-ți povestesc așa, deodată, despre viața mea amoroasă. Dar 
tu? Te-ai căsătorit? Ai copii? Ai și tu pe cineva pe care ai minţit practic 
pe toată durata relaţiei voastre? 

Tresare. 

— N-am partener. N-am copii. Ai dreptate. 

Îşi bagă mâinile în buzunarele uniformei sale de zbor şi oftează. 

— Ascultă, nu vreau să te supăr. Dar n-ar fi bine să afli niciun 
detaliu înainte de a învăţa să-ți menţii scuturile ridicate în 
permanenţă împotriva cititorilor de memorie... 

Mă strâmb când îmi imaginez că Dain mă atinge și vede toate 
astea, că îl vede pe Brennan. 

— Ai dreptate. Nu-mi spune. Brennan mijește ochii. 

— Mi-ai dat dreptate mult prea repede. 

Clatin din cap și pornesc spre ușă, strigând peste umăr: 

— Trebuie să plec înainte să mai moară cineva din cauza mea. 
Cu cât văd mai multe, cu atât devin mai periculoasă pentru el și 
pentru mișcarea lor. Şi, cu cât rămânem mai mult timp aici... Pe toți 
zeii! Mai sunt şi ceilalți. 

— Trebuie să ne întoarcem, îi spun lui Tairn. 

— Știu. 

Brennan mă ajunge din urmă și observ că-i tremură maxilarul. 

— Nu sunt convins că întoarcerea la Basgiath e cea mai bună 
opţiune pentru tine. 

Dar îmi deschide ușa oricum. 

— Nu, dar e cea mai bună opţiune pentru tine. 

Stau ca pe ace când ajung cu Tairn, cu Brennan și cu Portocaliul 
său Coadă-Pumnal, Marbh, la Sgaeyl, dragonul Coadă-Pumnal 
bleumarin uriaş al lui Xaden, care aşteaptă la umbra câtorva copaci și 
mai înalți decât ea, ca și când ar păzi ceva. Andarna. Sgaeyl mârâie la 


Brennan, arătându-și colții şi făcând un pas ameninţător spre el, cu 
ghearele ascuţite întinse. 

— Hei! E fratele meu, o avertizez, intervenind între ei. 

— Ştie, mormăie Brennan. Pur și simplu nu-i place de mine. Nu 
m-a plăcut niciodată. 

— N-o lua personal, spun, privind în faţă dragonul bleumarin. 
Nu-i place de nimeni în afară de Xaden, iar pe mine doar mă tolerează, 
deşi mă apropii încet de inima ei. 

— Ca un ghimpe, răspunde ea prin legătura mintală care ne 
unește pe toţi patru. 

Apoi întoarce deodată capul într-o parte și îl simt și eu. Legătura 
ca o umbră, care pâlpâie la marginea minţii mele, se întărește și se 
încordează ușor. 

— De fapt, Xaden vine încoace, îi spun lui Brennan. 

— Al naibii de bizar! exclamă el, încrucișându-și braţele la piept 
şi privind în spatele nostru. Mereu vă simţiţi unul pe celălalt? 

— Oarecum. Are de-a face cu legătura dintre Sgaeyl și Tairn. Aș 
spune că te poţi obişnui cu el în timp, dar nu-i aşa. 

Pătrund în crâng și, făcându-mi o mare favoare, Sgaeyl nu mă 
sileşte s-o rog să se dea la o parte și face doi pași spre dreapta ca să 
ajung între ea și Tairn, direct în faţa... 

Ce. Mama. Naibii? 

Nu se poate... Nu. E imposibil. 

— Calmează-te. Va reacționa la agitația ta și se va trezi prost 
dispusă, mă avertizează Tairn. 

Mă holbez la dragonul adormit, care a ajuns aproape de două ori 
mai mare decât era cu câteva zile în urmă, şi încerc să-mi potrivesc 
gândurile cu scena de față, cu adevărul pe care inima mea îl ştie deja 
datorită legăturii dintre noi. 

—E.. 

Clatin din cap și pulsul îmi accelerează. 

— La asta nu mă aşteptam, spune Brennan încet. Riorson a omis 
câteva detalii când a venit la raport azi-dimineaţă. N-am mai văzut o 
dezvoltare atât de accelerată la dragoni. 


— Are solzi negri. 

Mda, chiar dacă o spun cu voce tare, tot nu-mi vine să cred. 

— Dragonii au pene aurii doar când sunt pui, îmi explică Tairn cu 
o răbdare care nu-i stă în fire. 

— Dezvoltare accelerată, șoptesc, repetând cuvintele lui 
Brennan, apoi exclam. Din cauza consumului mare de energie! Am 
forțat-o să se maturizeze. La Resson. A oprit timpul prea multă vreme. 
Am... eu am forţat-o să se maturizeze. 

Repet cuvintele fără să mă pot opri. 

— S-ar fi întâmplat oricum în cele din urmă, Argintio, chiar dacă 
mai lent. 

— A ajuns la maturitate deplină? Nu pot să-mi iau ochii de la ea. 

— Nu. Se află în etapa pe care voi ați numi-o adolescență. Trebuie 
s-o ducem înapoi în Vale, ca să poată pătrunde în Somnul fără Vise și să 
se dezvolte până la capăt. Înainte să se trezească, trebuie să te previn 
că e la o vârstă deosebit de... periculoasă. 

— Pentru ea? E în pericol? 

Privirea îmi zboară la Tairn preţ de o clipă înfiorătoare. 

— Nu, doar pentru toți cei din jurul ei. Nici adolescenții nu 
formează legături, și asta dintr-un motiv bun. Nu au răbdare cu 
oamenii. Nici cu bătrânii lor. Nici cu logica, mormăie el. 

— Deci e ca la oameni. O adolescentă. Fabulos. 

— Doar că are colţi și, în cele din urmă, puterea de a scuipa foc. 

Solzii ei sunt atât de negri, încât lucesc cu o tentă aproape violet 
- sunt chiar iridescenţi - în lumina licăritoare a soarelui strecurată 
printre frunzele de deasupra. La dragoni, culoarea solzilor e 
ereditară... 

— Stai puţin. E fata ta? îl întreb pe Tairn. Jur pe toţi zeii, dacă e 
vorba de încă un secret pe care l-ai ascuns față de mine, o să... 

— Ti-am spus anul trecut, nu e copila noastră, răspunde Tairn, 
înălțându-şi capul de parcă l-aș fi jignit. Dragonii negri sunt rari, dar 
mai apar din când în când. 

— Şi eu m-am legat de doi astfel de dragoni din pură 
întâmplare? contrez, fixându-l cu o privire de-a dreptul mânioasă. 


— Practic, era aurie când te-ai legat de ea. Nici măcar ea nu știa 
ce culoare îi vor lua solzii la maturitate. Doar cei mai bătrâni dragoni 
ai neamurilor noastre intuiesc pigmentul puilor. De fapt, din câte spune 
Codagh, în ultimul an au ieșit din ouă încă doi dragoni negri. 

— Nu mă ajuţi. 

Ascultând respiraţia egală a Andarnei, mă conving că într- 
adevăr e teafără. E uriașă, dar... teafără. Îi recunosc trăsăturile şi 
acum: botul ușor mai rotunjit, spiralele gravate în coarnele curbate, 
până şi modul în care își strânge aripile pe lângă trup în somn, toate 
sunt... ale ei, dar mai mari. 

— Dacă descopăr că are coada-iadului... 

— Cozile ţin de alegere și de nevoie, explică Tairn, pufnind 
indignat. Voi nu învățați nimic? 

— Nu sunteți tocmai cele mai comunicative dintre specii. Sunt 
convinsă că profesorul Kaori ar saliva dacă ar afla. Legătura aceea ca 
o umbră care-mi înconjoară mintea se 

întăreşte. 

— S-a trezit? 

Timbrul grav al vocii lui Xaden îmi face inima să tresalte, ca 
întotdeauna. 

Mă întorc și-l văd lângă Brennan, înconjurat în iarba înaltă de 

Imogen, Garrick, Bodhi şi de ceilalți. Privirea mi se oprește 
asupra cadeţilor pe care nu-i cunosc. Doi bărbaţi și o femeie. E mai 
mult decât stânjenitor faptul că am pornit la război alături de ei fără 
să-i fi cunoscut decât din vedere pe coridoarele colegiului. N-aș putea 
nici să încerc să le ghicesc numele fără să mă simt stupidă. Totuși, 
colegiul Basgiath nu e conceput pentru a încuraja prieteniile cu cei 
din afara detașamentului propriu. Nici relaţiile romantice, de fapt. 

Îmi voi petrece fiecare zi din viață încercând să-ți recâștig 
încrederea. Amintirea cuvintelor lui Xaden umple golul dintre noi și 
ne privim îndelung. 

— Trebuie să ne întoarcem, spun, încrucişându-mi braţele la 
piept și pregătindu-mă de ceartă. Indiferent de ce spune Consiliul, 


dacă nu ne întoarcem, o să-i omoare pe toţi cadeţii însemnați cu 
relicvele rebeliunii. 

Xaden încuviințează, ca și când ar fi ajuns deja la aceeași 
concluzie. 

— Orice le-ai spune, îți vor descoperi minciuna într-o clipă și te 
vor executa, Violet, se împotriveşte Brennan. Sursele noastre ne-au 
informat că generalul Sorrengail știe deja că ai dispărut. 

Nu era de față când ordinele pentru Jocurile de Război au fost 
înmânate pe podium. Anul ăsta, consilierul ei, colonelul Aetos, s-a 
ocupat de Jocuri în locul său. 

Ea nu a știut. 

— Mama noastră nu-i va lăsa să mă omoare. 

— Mai spune-o o dată, zice Brennan cu blândeţe. 

Îşi înclină capul spre mine şi, deodată, seamănă atât de mult cu 
tata, încât clipesc zăpăcită. 

— Şi, de data asta, încearcă să te convingi și pe tine însăţi că 
vorbeşti serios. E al naibii de clar cui îi e loial generalul, atât de clar, 
încât ar putea foarte bine să-și tatueze pe frunte: Da, veninoșii există, 
acum întoarceţi-vă la lecții. 

— Asta nu înseamnă c-o să mă omoare. Pot s-o fac să creadă în 
povestea noastră. O să vrea să creadă dacă i-o spun eu. 

— Nu crezi că te va omori? Te-a aruncat în Cvadrantul 
Călăreţilor! Fie, aici are dreptate. 

— Da, așa e, şi ştii ce? Am devenit călăreț. Poţi spune multe 
despre ea, dar nu îl va lăsa pe colonelul Aetos și nici chiar pe 
Markham să mă omoare fără dovezi. Nu ştii cum s-a purtat când a 
văzut că nu te mai întorci, Brennan. A fost... distrusă. Brennan își 
încleştează pumnii. 

— Ştiu ce lucruri cumplite a făcut în numele meu. 

— Nu era de faţă, spune unul dintre tipii pe care nu-i cunosc și 
îşi ridică mâinile când ceilalți se întorc spre el cu priviri dușmănoase. 

E mai scund decât ceilalți și poartă pe umăr emblema 
Detașamentului al Treilea din Divizia Flacără, are păr şaten și o față 


rotundă și rozalie care-mi amintește de Îngeraşii care apar de obicei 
sculptați la picioarele statuilor care o întruchipează pe Amari. 

— Pe bune, Ciaran? exclamă bruneta din anul al doilea și își 
duce mâna la frunte, ferindu-și tenul palid de soare și descoperind 
emblema Primului Detașament din Divizia Flacără de pe umărul ei, 
apoi ridică din sprânceana sa cu piercing. O aperi pe generalul 
Sorrengail? 

— Nu, Eya, n-o apăr. Dar nu era de față când au fost înmânate 
ordinele. 

Tace deodată când două sprâncene amenințătoare coboară 
fulgerător. 

— Şi Aetos e cel care a organizat Jocurile de Război anul ăsta, 
adaugă el. 

Ciaran și Eya. Mă uit la tipul slab care-și împinge ochelarii pe 
nasul ascuţit cu o mână brună, stând alături de trupul masiv al lui 
Garrick. 

— lartă-mă, dar tu cum te numeșşti? 

Mi s-ar părea nefiresc să nu mă cunosc cu toți. 

— Masen, răspunde el, grăbindu-se să-mi zâmbească. Şi, dacă te 
ajută cu ceva - îi aruncă o privire lui Brennan - nici eu nu cred că 
mama ta a avut vreo legătură cu Jocurile de Război de anul ăsta. Aetos 
s-a tot lăudat că tatăl lui organizează totul. 

Nenorocitul de Dain. 

— Îţi mulțumesc, spun, şi mă întorc spre Brennan. Pariez pe 
viața mea că nu știa ce ne așteaptă. 

— Eşti dispusă să mizezi şi vieţile noastre? întreabă Eya, 
evident neînduplecată, și se întoarce spre Imogen pentru a-i cere 
susținerea, pe care însă n-o primeşte. 

— Eu votez să ne întoarcem, spune Garrick. Trebuie să ne 
asumăm riscul. Dacă nu ne întoarcem, o să-i omoare pe ceilalți și nu 
ne permitem să întrerupem traficul cu armele de la Basgiath. Cine e 
de acord? 


Unul câte unul, toţi ridică mâna, mai puţin Xaden și Brennan. 
Xaden își încleştează maxilarul și două cute mici îi apar între 
sprâncene. Ştiu expresia aia. Se gândeşte, formulează planuri. 

— În clipa în care Aetos va pune mâna pe tine, vom pierde 
Aretia şi voi vă veţi pierde viețile, îi spune Brennan. 

— O voi învăţa să-l respingă, spune Xaden. Deja are scuturi mai 
puternice decât toţi cei din anul ei, pentru că s-a învăţat să-l blocheze 
pe Tairn. Trebuie doar să se obișnuiască să mențină scuturile 
neîntrerupt. 

Nu mă împotrivesc. Are o linie de acces directă la mintea mea, 
datorită legăturii dintre noi, așa că are sens să exersez cu el. 

— Şi până când va reuși să respingă mintea unui cititor de 
memorie? Cum vei putea să-l împiedici să pună mâna pe ea dacă nici 
măcar nu vei fi acolo? protestează Brennan. 

— O voi face lovindu-l în punctul lui cel mai sensibil: orgoliul, 
spune Xaden, arcuindu-şi buzele într-un zâmbet nemilos. Dacă v-aţi 
hotărât cu toţii în favoarea plecării, vom porni în zbor îndată ce se 
trezeşte Andarna. 

— Ne-am hotărât, răspunde Garrick în numele tuturor și mă 
străduiesc să înghit nodul care mi s-a pus în gât. 

E decizia corectă. Pe de altă parte, s-ar putea să murim din 
cauza ei. 

Foşnetele din spatele meu îmi atrag atenţia și, când mă întorc, o 
văd pe Andarna cum se ridică și mă priveşte clipind încet cu ochii săi 
aurii, chinuindu-se să se sprijine pe labele cu gheare noi. Uşurarea și 
bucuria din zâmbetul meu se risipesc brusc când observ cât de greu 
se ridică. 

Vai... pe toţi zeii... Parcă ar fi un mânz abia fătat. Aripile şi 
picioarele ei par disproporționate față de trup şi toate îi tremură din 
cauza efortului cu care se ține dreaptă. Nu are cum să zboare până la 
colegiu. Nici nu știu dacă ar reuși să traverseze câmpul la pas. 

— Bună, o salut şi-i zâmbesc. 

— Nu mai pot să opresc timpul. 


Mă priveşte atent, măsurându-mă cu ochii săi aurii într-un fel 
care-mi aminteşte de Înfăţişare. 

— Ştiu. 

Dau din cap și privesc striaţiile arămii din ochii ei. Erau acolo și 
înainte? 

— Nu ești dezamăgită? 

— Eşti în viaţă. Toţi suntem în viață datorită ție. Cum să fiu 
dezamăgită? 

Întâlnindu-i privirea fixă, simt că mi se încordează pieptul şi-mi 
aleg cuvintele următoare cu multă grijă. 

— Am ştiut mereu că darul tău va putea fi folosit doar cât ești 
mică și tu, draga mea, nu mai ești mică. 

Ridic din sprâncene când îi aud mârâitul din piept. 

— Te simți... bine? 

Ce naiba oi fi spus de reacționează așa? 

— Adolescenţii, mormăie Tairn. 

— N-am nimic, izbucnește Andarna, mijind ochii la el. Acum vom 
pleca. 

Îşi întinde aripile, dar doar una dintre ele i se extinde până la 
capăt și Andarna se apleacă sub greutatea lor inegală, căzând în faţă. 

Umbrele lui Xaden ţâșnesc dintre copaci și-i înconjoară pieptul, 
împiedicând-o să se izbească cu faţa de pământ. Ei bine... Am dat de 
naiba. 

— Cred... îmm... că trebuie să modificăm puţin hamul ăla, spune 
Bodhi, văzând că Andarna se chinuie să-și menţină echilibrul. O să 
dureze câteva ore. 

— Poţi s-o cari în zbor până în Vale? îl întreb pe Tairn. E... uriașă. 

— Pentru astfel de insulte am și omorât călăreţi mai neînsemna fi. 

— Cât teatru... 

— Pot să zbor singură, protestează Andarna, echilibrându-se cu 
ajutorul umbrelor lui Xaden. 

— Modificăm totuși hamul pentru orice eventualitate, îi promit, 
moment în care dragonul se uită la mine cu o neîncredere pe deplin 
îndreptăţită. 


— Pregătiţi-l repede, spune Xaden. Am un plan, dar, ca să ne 
reușească, trebuie să ne întoarcem în patruzeci și opt de ore, din care 
o să petrecem o zi în zbor. 

— Ce se întâmplă în patruzeci şi opt de ore? întreb. 

— Ceremonia de absolvire. 


Nu există un moment care să-ţi ofere mai multă împlinire, 
mai multă bucurie, mai multă... dezamăgire decât ceremonia de 
absolvire a Cvadrantului Călăreţilor. A fost singura dată când i- 
am invidiat pe cei din Cvadrantul Infanteriștilor. Cadeţii aceia 
ştiu să ţină o ceremonie adevărată. 


- GHIDUL CVADRANTULUI CĂLĂREȚILOR, DE MAIORUL 
AFENDRA (O EDIȚIE NEAUTORIZATĂ) 


CAPITOLUL 3 


Terenul de zbor de la Basgiath e încă întunecat și pare pustiu 
când ne apropiem cu o oră înaintea răsăritului, încercând să avansăm 
nevăzuţi pe lângă munţi. 

— Asta nu înseamnă că nu vom fi văzuţi la aterizare, îmi 
amintește Tairn, lovind din aripi într-un ritm egal, deşi zboară 
aproape neîntrerupt de optsprezece ore dinspre Aretia. 

Intervalul orar în care putem s-o ducem pe Andarna în Vale fără 
s-o vadă nimeni e scurt şi, dacă l-am depăşi, i-am pune în pericol pe 
toţi puii. 

— Nici acum nu pricep de ce ar accepta Empyreanul să lase 
dragonii să se lege de călăreți umani, știind că va trebui să-și păzească 
puii nu doar de zburătorii de grifoni, ci și tocmai de oamenii în care se 
presupune că au încredere. 

— E un echilibru delicat, răspunde Tairn, virând spre stânga 
pentru a urma orientarea reliefului. Primii Șase călăreți voiau cu 
disperare să-și salveze poporul când au abordat neamurile dragonilor 


cu mai bine de șase sute de ani în urmă. Dragonii aceia au format 
primul Empyrean și s-au legat de oameni doar pentru a-și apăra 
cuiburile de veninoși, pe care îi considerau o amenințare mai mare. Nu 
avem degete opozabile cu care să urzim scuturi și rune. Niciuna dintre 
speciile noastre nu a fost vreodată pe deplin sinceră și fiecare s-a folosit 
de cealaltă pentru propriile scopuri, nimic mai mult. 

— Mie nu mi-a trecut prin minte să-ți ascund nimic. 

Tairn face mișcarea aia ciudată prin care gâtul ajunge deodată 
să-i pară lipsit de oase. Îşi întoarce capul spre mine și mă priveşte o 
clipă cu ochii ușor mijiţi, apoi își îndreaptă din nou atenţia asupra 
terenului din față. 

— Pentru a răscumpăra ultimele nouă luni, nu pot decât să-ţi 
răspund la întrebările importante acum. 

— Ştiu, spun încet, gândindu-mă ce bine ar fi dacă cuvintele lui 
ar fi suficiente pentru a risipi gustul acru al trădării pe care nu 
reușesc să mi-l şterg din gură. 

Va trebui să renunţ la nemulțumirile mele. Știu asta. Tairn a fost 
nevoit să păstreze tăcerea din cauza legăturii cu Sgaeyl, perechea sa, 
aşa că el măcar a avut un motiv bun să-mi ascundă unele lucruri, și 
doar nu pot s-o învinuiesc pe Andarna, care, pui fiind, nu a făcut decât 
să-i urmeze exemplul. Dar, în privinţa lui Xaden, problema stă cu totul 
altfel. 

— Ne apropiem. Pregătește-te. 

— Se pare că ar fi trebuit să exersăm descălecările din zbor mai 
devreme în timpul anului, spun în glumă și apuc strâns oblâncul șeii 
când Tairn virează şi trupul mi se apleacă odată cu al lui. 

Corpul meu mă va pedepsi pentru orele lungi pe care le-am 
petrecut în şa, dar n-aș da la schimb pentru nimic senzaţia vântului de 
vară care-mi suflă în faţă. 

— Descălecarea din zbor te-ar zdrobi în momentul impactului, 
răspunde el. 

— N-ai de unde ști, contrează Andarna cu ceea ce pare a fi noul 
ei stil de conversaţie prestabilit: acela de a-i spune lui Tairn că se 
înșală. 


Un murmur iritat îi vibrează în piept, scuturând şaua de sub 
mine şi hamul în care o ţine în față pe Andarna. 

— Ai grijă, o atenţionez, stăpânindu-mi zâmbetul. Poate 
obosește și te lasă să cazi. 

— Nu l-ar lăsa orgoliul. 

— Vorbește dragonul care a petrecut douăzeci de minute 
refuzând să-și pună hamul, îi dă replica Tairn. 

— Gata, copii, să nu ne certăm. 

Mi se încleștează mușchii și cureaua care-mi înconjoară 
coapsele îmi strânge carnea când Tairn intră în picaj pe lângă 
versantul Muntelui Basgiath, până când terenul de zbor se ivește din 
nou. 

— Încă e pustiu, observă el. 

— Stii, descălecările din zbor se predau în anul al doilea. 

Nu țin morțiș să stăpânesc manevra respectivă, dar astea sunt 
cerințele. 

— La cursuri de la care tu vei lipsi, mârâie Tairn. 

— Dacă n-o însoţești tu, poate că o să zbor eu cu ea, intervine 
Andarna, încheind ultimul cuvânt cu un căscat mare de dragon. 

— Poate că ar fi mai indicat să-ţi exersezi aterizările înainte de a 
o lua în zbor spre Malekpe cea legată de noi. 

Mă așteaptă un an lung. 

Mi se strânge stomacul când Tairn coboară în defileul închis 
căruia îi spunem teren de zbor. 

— O'voi lăsa pe Andarna în Vale, apoi mă voi întoarce și voi zbura 
în apropiere. 

— Trebuie să te odihnești. 

— Nimeni nu va apuca să se odihnească dacă vor hotări să vă 
execute pe toți opt pe podium, spune el și teama din vocea lui mă 
sugrumă. Cheamă-mă chiar și numai dacă bănuiești că lucrurile nu vor 
decurge așa cum speri. 

— Așa o să fac, îl asigur. Fă-mi o favoare și spune-i lui Sgaeyl că 
vreau să-i vorbesc lui Xaden în drum spre cetate. 

— Ține-te bine. 


Pământul se repede spre noi și apuc cureaua din jurul coapselor 
mele, încercând să deschei catarama în timp ce Tairn își întinde 
aripile pentru a ne încetini coborârea. Când atinge pământul, sar în 
față din cauza inerției și mă silesc să mă așez la loc în șa înainte de a- 
mi desprinde cureaua. 

— Ia-o de aici! îl îndemn cât mă târăsc spre umărul lui, ignorân- 
du-mi toţi mușchii care îndrăznesc să mă doară. 

— Nu-ţi asuma riscuri inutile, îmi spune el când alunec pe 
piciorul său anterior aplecat în unghiul abrupt la care îl constrânge 
poziţia Andarnei. 

Mă izbesc cu tălpile de pământ și mă aplec în față împleticit, 
chinuindu-mă să-mi recapăt echilibrul. 

— Și eu te iubesc, îi șoptesc și, întorcându-mă o clipă pentru a 
mângâia piciorul lui și pe al Andarnei, o iau la fugă în faţă, grăbindu- 
mă să le eliberez calea. 

Tairn își întoarce deodată capul spre dreapta, unde Sgaeyl 
aterizează cu o eficiență brutală cu care descalecă apoi și călăreţul ei. 

— Liderul de aripă se apropie. 

Dacă scăpăm cu viaţă, nu va mai fi liderul meu de aripă decât 
pentru câteva ore. 

Xaden vine spre mine, ocolindu-l de departe pe Tairn pentru a-i 
lăsa spaţiu suficient ca să-și ia zborul. 

După el se înalță Sgaeyl și apoi şi toţi ceilalți dragoni. De aici se 
pare că trebuie să continuăm pe cont propriu. 

Îmi aşez ochelarii de zbor în creştetul capului şi-mi deschei 
haina. E al naibii de cald și de umed la Basgiath în iulie, chiar și la ora 
asta matinală. 

— Chiar i-ai spus lui Tairn să-i spună lui Sgaeyl că vrei să 
vorbeşti cu mine? întreabă Xaden când primele raze ale soarelui 
colorează culmile munţilor în nuanţe de violet. 

— Chiar aşa. 

Îmi plimb mâinile peste teci, asigurându-mă că nu mi-a alunecat 
niciun pumnal în timpul zborului, și părăsim terenul de zbor puţin 


înaintea celorlalți, îndreptându-ne spre treptele care ne vor duce, pe 
lângă Mănușa-de-Oţel, înapoi în cvadrant. 

— Doar n-ai uitat că poţi să... 

Îşi atinge tâmpla și o ia în faţa mea, mergând cu spatele. Îmi 
încordez pumnii pentru a mă abţine să nu-i înlătur de pe frunte o 
buclă de păr negru suflată de vânt. În urmă cu câteva zile, l-aş fi atins 
fără nicio rezervă. Ce să mai, mi-aş fi băgat degetele în părul lui și l-aș 
fi tras spre mine ca să-l sărut. 

Dar trecutul e trecut și prezentul e prezent. 

— Dacă ne-am vorbi așa, ar fi prea... 

Pe toţi zeii, de ce mi-e atât de greu? Am senzaţia că s-a șters 
fiecare centimetru pe care m-am chinuit să-l traversez în ultimul an în 
relația mea cu Xaden și că ne-am trezit deodată înapoi la linia de 
pornire a unui traseu cu obstacole pe care nu știu dacă vreunul dintre 
noi și-a dorit cu adevărat să-l străbată. Ridic din umeri. 

— „intim. 

— Şi noi nu avem o relaţie intimă? întreabă el, ridicând din 
sprâncene. Pentru că eu, unul, îmi amintesc mai multe ocazii în care ai 
fost înfășurată în jurul... 

Mă reped la el și-i acopăr gura cu mâna. 

— Taci. 

Şi așa mi-e greu să ignor atracţia explozivă dintre noi, n-am 
nevoie să-mi mai și amintească cum mă simt când suntem împreună. 
Din punct de vedere fizic, relația noastră - oricare ar fi ea - e perfectă. 
Mai mult decât perfectă. E al naibii de pasionantă și creează 
dependență. Tot trupul mi se încălzește când îmi sărută pielea 
sensibilă a palmei. Îmi cobor mâna. 

— Ne aşteaptă fără îndoială un proces de judecată, dacă nu 
chiar o execuţie, și tu ai chef de glume. 

— Crede-mă... nu glumesc. 

Se întoarce când ajungem la scări și coboară înainte, privind la 
mine peste umăr. 

— Mă mir că nu-mi întorci spatele, dar fii sigură că nu glumesc. 


— Sunt supărată pe tine pentru că mi-ai ascuns atâtea lucruri. 
Dar n-aş rezolva nimic dacă te-aș ignora. 

— Aşa e. Despre ce voiai să vorbim? 

— Mă gândesc să te întreb ceva încă de când am pornit de la 
Aretia. 

— Şi-mi spui abia acum? întreabă el, ajungând în capătul 
scărilor și adresându-mi o privire uluită. Nu prea știi să comunici, 
aşa-i? Nu te teme. Vom exersa și asta, odată cu menţinerea scuturilor. 

— E...ironic că tocmai tu îmi spui asta. 

Pornim pe cărarea care duce la cvadrant în timp ce soarele 
răsare treptat în dreapta noastră și lumina sclipeşte pe cele două 
săbii prinse la spatele lui. 

— Mişcarea are vreun aderent printre scribi? 

— Nu. 

Cetatea se înalță în faţă, ivindu-și turnurile deasupra culmii prin 
care trece tunelul. 

— Îmi dau seama că te-ai învăţat să ai încredere în mulți dintre 
ei în copilărie... 

— Nu mai spune nimic, îl opresc, clătinând din cap. Mai întâi să 
învăţ să mă apăr de Dain. 

— Sincer să fiu, mă bate gândul să renunţ la plan și să-l arunc 
pur şi simplu de pe Parapet. 

Vorbește serios și nu am ce să-i reproșez. Niciodată nu a avut 
încredere în Dain şi, după cele întâmplate în timpul Jocurilor de 
Război, sunt nouăzeci și nouă la sută convinsă că nici eu nu pot să-i 
mai acord încredere. Supărător e acel unu la sută care-mi urlă 
neincetat că Dain a fost prietenul meu cel mai bun. 

Acel unu la sută care mă constrânge să-mi pun întrebarea dacă 
Dain știa ce ne așteaptă la Athebyne. 

— S-ar rezolva problema, dar așa nu cred că am comunica 
mesajul pe care-l dorim: Aveţi încredere în noi. 

— Dar tu ai încredere în mine? 

— Vrei varianta simplă a răspunsului? 


— Cred că ar fi mai bună, la cât de puţin timp de petrecut 
împreună avem. 

Se opreşte în faţa uşilor înalte de la intrarea în tunel. 

— Cu toată viața mea. În fond, e şi viaţa ta. 

În rest, totul depinde de măsura în care e dispus să fie sincer cu 
mine, dar probabil că nu e momentul să discutăm unde a ajuns relaţia 
noastră. 

Jur că în ochi îi apare un licăr de dezamăgire, dar încuviinţează 
şi priveşte în spate spre ceilalţi șase, care ne ajung repede din urmă. 

— Voi avea grijă ca Aetos să nu mai pună mâna pe tine, dar va 
trebui să mergi pe mâna mea. 

— Lasă-mă să încerc eu mai întâi. Apoi n-ai decât să faci cum 
crezi. 

Clopotele de la Basgiath ne întrerup conversaţia, anunțând ora. 
În cincisprezece minute, cadeţii se vor aduna în formaţii pentru 
ceremonia de absolvire. 

Xaden își îndreaptă umerii când ceilalţi ajung la noi și expresia i 
se transformă într-o mască indescifrabilă. 

— Aţi înţeles cu toţii ce urmează să se întâmple? 

Ăsta nu e bărbatul care m-a rugat fierbinte să-l iert pentru 
secretele pe care mi le-a ascuns și categoric nu e persoana care a jurat 
să-mi recâștige încrederea la Aretia. Nu, ăsta e Xaden, liderul de aripă, 
care i-a măcelărit pe toți atacatorii din dormitorul meu, fără ezitare și 
fără remușcări. 

— Suntem pregătiţi, spune Garrick, destinzându-și gâtul, ca şi 
când s-ar încălzi în așteptarea unei bătălii. 

— Pregătit, încuviinţează Masen, potrivindu-și ochelarii pe nas. 
Toţi răspund, unul după altul. 

— Să-i dăm drumul. Îmi înalt fruntea. 

Xaden mă priveşte îndelung și dă din cap. 

Mi se strânge stomacul când intrăm în tunel și luminile-magice 
se aprind în fața noastră. În capăt, găsim uşa deschisă și nu mă 
împotrivesc când Xaden îmi vine alături și nu se mai desparte de 


mine. Avem șanse mari să fim arestaţi îndată ce punem piciorul în 
cvadrant sau, mai rău, să fim ucişi, în funcţie de ce a aflat lumea. 

Puterea mi se revarsă în trup, vibrându-mi sub piele, fără să 
izbucnească, dar așteptând să acţioneze la nevoie, însă nimeni nu sare 
la noi când pătrundem în curtea plină de pietre. În doar câteva 
minute, spaţiul se va umple de călăreți și de cadre. 

Primii călăreți pe care-i întâlnim apar în curte ieşind din 
cazarmă cu pași ţanţoși și cu emblemele celei de-A Doua Aripi cusute 
pe uniforme. 

— Ia uite cine s-a îndurat să apară în sfârșit! Voi, ăştia din A 
Patra Aripă, credeaţi că Jocurile sunt ca și câștigate, așa-i? spune 
rânjind un călăreț cu părul vopsit într-un verde închis, ca de pădure. 
Dar nu le-aţi câștigat! A Doua Aripă a luat totul când a fost clar că nu 
mai veniţi! 

Xaden nu se sinchisește să-i privească și trecem pe lângă ei. 
Înaintând de cealaltă parte a mea, Garrick le arată degetul mijlociu. 

— Se pare că nimeni nu știe ce s-a întâmplat cu adevărat, 
şopteşte Imogen. 

— Atunci avem o șansă să ne iasă, răspunde Eya, cu piercingul 
din sprânceana sa lucindu-i în lumina soarelui. 

— Bineînţeles că nu știe nimeni, bombăne Xaden. 

Îşi îndreaptă ochii spre acoperişul clădirii academice şi, când îi 
urmăresc privirea, inima îmi încremenește în piept la vederea 
văpăilor care se înalță din groapa aflată în vârful turnului din zare. Nu 
mă îndoiesc că așteaptă jertfele pentru Malek: bunurile cadeți-lor 
care nu au supraviețuit Jocurilor de Război. 

— N-o să se dea de gol de dragul nostru. 

La intrarea în cazarmă, ne uităm unii la alţii şi ne despărțim fără 
niciun cuvânt, aşa cum am convenit. Xaden mă urmează pe coridor și 
apoi pe micul hol unde locuiesc de nouă luni, dar în clipa de față mă 
interesează altă cameră decât a mea. 

Privesc în stânga și-n dreapta ca să mă asigur că nu ne vede 
nimeni când Xaden deschide ușa spre camera lui Liam. Îmi face semn 


să trec şi intru în cameră strecurându-mă pe sub braţul lui şi 
declanșând lumina-magică de deasupra. 

O durere grea ameninţă să-mi surpe pieptul când Xaden închide 
uşa în spatele nostru. Liam a dormit în patul ăsta cu doar câteva nopţi 
în urmă. A învăţat la biroul ăsta. A lucrat la figurinele pe jumătate 
terminate de pe noptieră. 

— Trebuie să te grăbești, mi-a amintit Xaden. 

— Aşa fac, îi promit și mă duc direct la birou. 

Găsesc doar cărţi și o colecţie de stilouri. Caut și în șifonier, și în 
comodă, și în cufărul din capătul patului, dar nu găsesc nimic. 

— Violet, mă avertizează Xaden în șoaptă din pragul ușii, unde 
stă de șase. 

— Știu, îi spun peste umăr. 

În clipa în care Tairn şi Sgaeyl au ajuns în Vale, toți dragonii au 
ştiut că s-au întors, ceea ce înseamnă că și toate cadrele cvadrantului 
ştiu că suntem aici. 

Ridic un colț al saltelei grele și, oftând ușurată, iau teancul de 
scrisori legate cu sfoară înainte de a lăsa așternutul să cadă la loc. 

— Le-am găsit. 

Nu voi plânge. Mai ales pentru că trebuie să le ascund în camera 
mea. 

Dar ce se va întâmpla dacă vor veni ca să-mi ardă și mie 
lucrurile? 

— Să mergem. 

Xaden deschide uşa şi ies pe hol în aceeași clipă în care 
Rhiannon, prietena mea cea mai bună din cvadrant, iese din camera ei 
împreună cu Ridoc, alt coleg de detașament. 

Fir-ar! 

— Vi! 

Rhi cască gura și se repede la mine, apucându-mă de umeri și 
strângându-mă la piept. 

— Ai venit! 


Mă îmbrățișează strâns și îmi îngădui să mă relaxez în braţele ei 
preț de o clipă. Am senzaţia că n-am mai văzut de-o veșnicie, nu de 
şase zile. 

— Am venit, o liniștesc, ţinând scrisorile sub un braţ și 
înconjurând-o cu celălalt. 

Îmi strânge umerii şi se dă înapoi, cercetându-mi chipul cu ochii 
săi căprui, în așa fel încât mă simt ca ultimul om cu gândul la 
minciuna pe care va trebui să i-o spun. 

— După cum vorbește lumea, am crezut că ai murit, spune ea, 
privind apoi pe deasupra capului meu. Credeam că aţi murit amândoi. 

— Circulă și un zvon cum că v-aţi fi rătăcit, adaugă Ridoc. Dar, 
având în vedere cu cine ai zburat, am pariat toţi pe prima variantă. 
Mă bucur că ne-am înşelat. 

— Promit să vă explic mai târziu, deocamdată trebuie să vă cer 
o favoare, le șoptesc, simțind că mă sufoc. 

— Violet, intervine Xaden, coborând tonul. 

— Putem să avem încredere în ea, îi promit, întorcându-mă spre 
el. Şi în Ridoc. 

Xaden nu pare deloc încântat. Chiar că ne-am întors acasă. 

— Ce-ţi trebuie? întreabă Rhi, încruntându-se de neliniște. 

Fac un pas în spate și-i pun scrisorile în mâini. Nici familia ei nu 
respectă întotdeauna obiceiul incinerării tuturor bunurilor celor 
decedați. Sigur mă va înţelege. 

— Te rog să păstrezi astea pentru mine. Ascunde-le. Nu lăsa pe 
nimeni să... le ardă. 

Îmi cedează vocea. 

Rhiannon coboară privirea la scrisori și holbează ochii, apoi 
umerii i se prăbușesc și pe chip îi apare o expresie crispată. 

— Ce sunt alea...? începe Ridoc, dar tace imediat când îi priveşte 
peste umăr. Fir-ar... 

— Nu, şoptește Rhiannon, și înţeleg că nu-mi refuză rugămintea. 
Nu Liam. Nu. 

Îşi ridică încet capul şi-mi întâlneşte privirea. 

Mă ustură ochii, dar reușesc să încuviinţez şi-mi dreg glasul. 


— Promite-mi să le ascunzi de ei când vor veni să-i ia lucrurile 
dacă eu nu sunt... 

Nu reușesc să termin fraza. Rhiannon dă din cap. 

— Nu ești rănită, nu? 

Mă cercetează din nou şi clipeşte nedumerită când vede 
cusăturile de pe jacheta mea de zbor, din locul în care la Aretia mi-a 
fost reparată gaura lăsată de lama veninoasei. 

Clatin din cap. Nu mint. Nu tocmai. Trupul meu deja e perfect 
sănătos. 

— Trebuie să plecăm, mă atenționează Xaden. 

— Ne vedem la absolvire. 

Le zâmbesc printre lacrimi, dar fac un pas spre Xaden. Cu cât voi 
sta mai departe de prietenii mei, cu atât vor fi mai protejaţi în viitorul 
apropiat. 

— Cum reușeşti? îi șoptesc lui Xaden când trecem de colț și 
ieşim în holul principal al cazărmii cadeţilor din primul an. 

— Ce anume? 

Se uită neîncetat la cei din jur, cu braţele atârnându-i relaxate în 
lături, şi îşi aşază mâna pe spatele meu, ca și când s-ar teme că am 
putea fi separați. Am ajuns în mijlocul mulţimii de oameni și tot mai 
mulţi tresar uluiţi când ne văd. Cadeţii însemnați îi fac semne discrete 
lui Xaden, indicând că au fost avertizaţi. 

— Cum îi minţi pe cei la care ţii? Ni se întâlnesc privirile. 

Trecem pe lângă bustul unuia dintre Primii Șase și înaintăm cu 
mulțimea pe lângă scara lată, în spirală, care urcă spre cazărmile 
cadeților din anii superiori. 

Xaden strânge din dinți. 

— Vi... 

Ridic mâna și-i tai vorba. 

— Nu e o insultă. Vreau doar să înţeleg cum trebuie să fac. 

Ne despărțim de cadeţii care se îmbulzesc ca să ajungă la ieșirea 
spre curte și Xaden o ia cu pași hotărâți spre rotondă, trăgând cu 
putere de ușă şi îndemnându-mă să intru. Mă feresc de mâna pe care 
şi-o lasă pe talia mea. 


Probabil că Zihnal ne zâmbeşte, pentru că sala rămâne 
încântător de pustie în secunda în care Xaden mă trage în spatele 
primei coloane pe lângă care trecem. Dragonul roșu ne ascunde de 
privirea oricui ar traversa spaţiul care leagă între ele toate aripile 
cvadrantului. 

Aşa cum mă aşteptam, după câteva clipe, în sala boltită se 
revarsă voci şi sunete de pași, dar nimeni nu ne vede în spatele 
coloanei uriașe, tocmai acesta fiind motivul pentru care am hotărât să 
ne adunăm aici. Privesc pe lângă Xaden și descopăr că nu e nimeni în 
spatele coloanelor învecinate. Ceilalţi ori se află în capătul opus al 
rotondei, ori am ajuns înaintea lor. 

— În primul rând, nu mint persoanele la care ţin, îmi spune 
Xaden în șoaptă, întorcându-se spre mine, şi intensitatea privirii lui 
mă ţintuiește cu spatele de coloana de marmură. 

Se apleacă spre mine şi-mi acoperă tot câmpul vizual, până când 
nu mai văd nimic altceva. 

— Şi fii sigură că pe tine nu te-am minţit niciodată. Dar va trebui 
să deprinzi arta adevărurilor selective, altfel s-a zis cu noi. Înţeleg că 
ai încredere în Rhiannon și în Ridoc, dar nu trebuie să le spui 
adevărul, atât pentru binele nostru, cât şi pentru al lor. Aflarea 
adevărului i-ar pune în pericol. Dacă simţi că nu poţi să-ţi minţi 
prietenii, atunci trebuie să păstrezi distanţa față de ei. Înţelegi? 

Încremenesc. Bineînţeles că înțeleg, dar, spusă atât de direct, 
realitatea situaţiei mă pătrunde ca un pumnal înfipt în burtă. 

— Înţeleg. 

— N-aş fi vrut să ajungi în situaţia asta. Faţă de prietenii tăi..., 
dar mai ales față de colonelul Aetos. E unul dintre numeroasele 
motive pentru care nu ţi-am spus adevărul. 

— Când ai aflat despre Brennan? 

Poate că nu e momentul potrivit, dar, deodată, devine singurul 
posibil. 

Xaden expiră încet. 

— Am aflat despre Brennan chiar în ziua morţii lui. 


Deschid buzele și ceva greu îmi alunecă de pe inimă, o povară pe 
care am purtat-o cu mine încă de la Resson. 

— Ce-i? 

— Nu te-ai ferit să-mi răspunzi. Recunosc, sunt puţin surprinsă. 

— i-am promis unele răspunsuri, spune el, aplecându-se 
asupra mea. Dar nu pot să-ţi promit că vei fi încântată de ele. 

— Mereu voi prefera adevărul. Unele răspunsuri? 

— Aşa spui acum, îmi zice cu un zâmbet amar. 

— Mereu va fi așa. 

În spatele nostru, paşii cadeţilor care se grăbesc să ajungă la 
formaţiile lor îmi amintesc că nu suntem tocmai singuri, dar trebuie 
neapărat ca Xaden să audă ce am să-i spun. 

— Ar fi trebuit să înţelegi, pe parcursul ultimelor săptămâni, că 
eu nu fug de adevăr, oricât de dificil ar fi și oricât aș avea de pierdut 
din cauza lui. 

— Eu te-am pierdut pe tine din cauza lui. 

Tot trupul mi se încordează și Xaden închide ochii strâns. 

— La naiba! N-ar fi trebuit să spun asta. 

Deschide ochii din nou și clatină din cap, iar durerea profundă 
pe care i-o citesc în privire îmi îngheaţă inima. 

— Înţeleg, greșeala mea a fost că nu ţi-am spus. Îmi dau seama. 
Dar, atunci când vieţile tuturor celor din jur depind de măsura în care 
ştii să minţi, e greu să pricepi că tocmai adevărul te poate salva, spune 
el și oftează cu un tremur în umeri. Dacă aș putea să mă întorc în 
timp, aş proceda altfel, dar nu pot, aşa că trebuie să acceptăm situaţia. 

— Să acceptăm situaţia... 

Deşi nu înţeleg exact în ce situaţie ne aflăm. Mă foiesc. 

— Totuşi, dacă ai fost sincer când mi-ai promis că-mi vei spune 
totul... 

Xaden tresare şi mi se strânge inima. 

— Chiar o să-mi spui totul când o să învăţ să mă protejez cum 
trebuie, nu? 

Abia mă abţin să-l iau de guler și să-l scutur. Tare. 


— Aşa mi-ai promis în dormitorul tău. Nu pot să cred că-mi face 
una ca asta. 

— „Tot ce vrei să ştii și tot ce nu vrei.” Așa mi-ai spus. 

— Totul despre mine. 

Ah, futu-i, chiar îmi face asta! Din nou! Clatin din cap. 

— Nu asta mi-ai promis. 

Xaden dă să facă un pas spre mine, dar îmi înalt bărbia și-l 
provoc să mă atingă. E băiat isteţ şi rămâne pe loc. Îşi trece mâna prin 
păr şi oftează. 

— Uite, îţi voi răspunde la orice întrebare legată de mine. Pe toţi 
zeii, vreau să-mi pui întrebări, vreau să mă cunoști suficient de bine 
încât să ai încredere în mine chiar şi atunci când nu pot să-ți spun 
totul. 

Dă din cap, ca şi când cuvintele astea ar fi făcut parte din 
promisiunea lui inițială, deşi amândoi ştim al naibii de bine că nu a 
fost așa. 

— Pentru că nu te-ai îndrăgostit de un călăreț obișnuit. Te-ai 
îndrăgostit de conducătorul unei revoluţii, îmi șopteșşte el, atât de 
încet, încât abia îl aud. Mereu voi avea secrete într-o anumită măsură. 

— Glumeșşti! 

Las furia să țâșnească din mine, în speranţa că va mistui durerea 
sfâșietoare pe care mi-au stârnit-o cuvintele lui. Brennan mă minte de 
şase ani, m-a lăsat să plâng după el deși era cât se poate de viu. Cel 
mai vechi prieten al meu mi-a furat amintirile și poate că m-a trimis 
cu bună-știinţă în ghearele morţii. Mama mea mi-a clădit întreaga 
viață pe temelia unei minciuni. Nu ştiu nici măcar în ce măsură 
cunoștințele pe care le-am acumulat sunt adevărate sau născocite și 
el își închipuie că nu o să pretind din partea lui o sinceritate deplină și 
desăvârşită? 

— Nu glumesc, răspunde el fără nicio părere de rău. Dar asta nu 
înseamnă că n-o să fiu deschis cu tine, aşa cum ţi-am promis. N-o să-ţi 
ascund nimic în ceea ce priveşte... 


— Problemele despre care vrei tu să-mi vorbeşti, izbucnesc, 
clătinând din cap. Dar nu pot să accept așa ceva. Nu mai pot. Nu mai 
pot să am încredere în tine decât dacă-mi spui totul. Și cu asta basta! 

Xaden clipește de parcă chiar aș fi reușit să-l debusolez. 

— Totul! răbufnesc, aşa cum s-ar răsti orice femeie întreagă la 
minte la bărbatul care i-a ascuns existenţa fratelui ei, ca să nu mai 
vorbim de cea a unui întreg război. Pot să te iert pentru toate 
secretele pe care mi le-ai ascuns până azi. Ai făcut-o pentru a salva 
vieţi, poate chiar și pe a mea. Dar de acum înainte nu mai accept decât 
sinceritatea ta deplină, altfel... 

Pe toţi zeii, chiar trebuie s-o spun? Chiar îi dau un ultimatum 
marelui Xaden Riorson? 

— Altfel? 

Se apleacă spre mine, fixându-mă cu o privire tăioasă. 

— Altfel o să am grijă să mă dezîndrăgostesc de tine! 
Surprinderea îi scânteiază o clipă în privire, apoi colțul gurii i se 

înalță într-un zâmbet îngâmfat. 

— Mult succes! Eu am încercat asta timp de cinci luni. Să-mi 
spui dacă-ţi iese. 

Pufnesc, neştiind ce să mai spun, și clopotele anunţă ora 
adunării. 

— A sosit momentul, spune Xaden. Ține-ţi scuturile ridicate. 
Protejează-ţi mintea față de toţi, aşa cum am exersat pe drum. 

— Nu pot să mi-o protejez nici măcar față de tine. 

— Vei descoperi că eu sunt mai greu de respins decât alţii. 
Rânjetul lui arogant mă enervează atât de tare, încât îmi încleștez 
pumnii doar ca să le dau mâinilor ceva de făcut. 

— Hei, nu vreau să întrerup ceea ce în mod clar e un episod 
tensionat, ne şopteşte tare Bodhi din stânga mea, dar asta a fost 
ultima bătaie, e timpul să-i dăm drumul coșmarului. 

Xaden se întoarce spre vărul său cu o privire mânioasă, dar 
încuviințăm amândoi. Ne strângem toţi opt în centrul rotondei și 
Xaden nu îşi jigneşte prietenii întrebându-i dacă și-au îndeplinit 
sarcinile. 


Inima îmi sare în gât când aud lista morţii citită în curte. 

— Nu voi muri azi, șoptesc pentru mine. 

— Sper al naibii de tare că ai dreptate, îi spune Garrick lui Xaden 
când ajungem în dreptul uşii deschise. Ar fi mare păcat să murim 
tocmai în ziua absolvirii, după ce am supravieţuit trei ani. 

— Am dreptate. 

Xaden iese şi îl urmăm în lumina soarelui. 

— Garrick Tavis. Xaden Riorson, răsună vocea căpitanului 
Fitzgibbons pe deasupra formațiilor, citind numele de pe lista morții. 

— Penibilă situaţie! strigă Xaden. Și toţi din curte se întorc spre 
noi. 


Din moment ce dragonii își păzesc cu strășnicie atât puii, 
cât și orice informaţie legată de dezvoltarea lor, cunoaştem doar 
patru aspecte ale Somnului fără Vise. În primul rând, este o 
etapă critică, de dezvoltare şi de creştere accelerată. În al doilea 
rând, durata ei diferă în funcţie de rasă. În al treilea rând, după 
cum îi sugerează denumirea, este un somn lipsit de vise și, în al 
patrulea rând, dragonii se trezesc cu o mare poftă de mâncare. 


- GHIDUL DE CĂPĂTÂI AL RASELOR DE DRAGONI, DE 
COLONELUL KAORI 


CAPITOLUL 4 


Când traversăm curtea spre podium în urma lui Xaden, inima 
îmi bate atât de repede, încât ar ține pasul și cu aripile unei păsări 
colibri. El înaintează fără teamă, cu umerii drepţi şi cu fruntea sus, cu 
furia evidentă în fiecare pas hotărât și în fiecare linie încordată a 
trupului. 

Ridic bărbia şi-mi fixez privirea asupra platformei din față, 
făcând pietrișul să-mi scrâșnească sub ghete și acoperind cu zgomotul 


acesta mai multe exclamaţii mirate ale cadeţilor din stânga mea. 
Poate că nu am încrederea lui Xaden, dar știu s-o mimez. 

— Nu... nu aţi murit. 

Căpitanul Fitzgibbons, scribul desemnat  Cvadrantului 
Călăreților, ne urmăreşte cu ochii bulbucați sub sprâncenele sale 
argintii și fața lui zbârcită capătă nuanța pală de crem a uniformei cu 
care e îmbrăcat. Lista morţii îi tremură în mâini și o scapă la pământ. 

— Se pare că nu, răspunde Xaden. 

E aproape comic cum îi cade fața comandantului Panchek când 
se întoarce spre noi, din scaunul său de pe podium și, în câteva 
secunde, mama mea și colonelul Aetos se ridică și îl ascund vederii. 

Jesinia pășește în faţă și, cu ochii căprui mari sub gluga sa crem, 
se apleacă după lista morții. 

— Mă bucur că eşti în viață, îmi comunică ea prin semne înainte 
de a o ridica de pe jos. 

— Şi eu, îi răspund pe aceeași cale, simțind deodată că mi se 
face rău. 

Oare ştie ce o învaţă profesorii cvadrantului ei? Niciuna dintre 
noi nu a bănuit nimic pe parcursul lunilor și anilor în care am studiat 
împreună. 

Cu fiecare pas pe care-l facem, colonelul Aetos se înroșeșşte la 
față din ce în ce mai tare și privirea îi fuge între membrii grupului 
nostru, reținând, fără îndoială, cine e prezent și cine lipseşte. 

Mama îmi întâlneşte privirea preţ de o clipă şi o latură a gurii i 
se înalță discret, schițând o expresie pe care aproape că mi-e frică s-o 
numesc... mândrie, dar și-o ascunde imediat și își reia rezerva 
profesională pe care a păstrat-o în mod impecabil pe parcursul 
ultimului an. O singură clipă. Atât mi-a trebuit ca să mă conving că am 
avut dreptate. Nu observ nicio urmă de mânie în ochii ei... nici de 
frică, nici de uluire. Doar de ușurare. 

Nu știa despre planul lui Aetos. Sunt convinsă până în măduva 
oaselor. 


— Nu înţeleg, se adresează Fitzgibbons celor doi scribi din 
spatele său, întorcându-se apoi spre Panchek: Nu au murit. De ce au 
fost trecuţi pe lista morţii? 

— Chiar aşa, de ce au fost trecuţi pe lista morţii? îl întreabă 
mama pe colonelul Aetos, mijind ochii. 

Simt o adiere rece și, cu toate că risipește o clipă dogoarea 
înăbușitoare a zilei, îi înțeleg semnificaţia: generalul e furios. Privesc 
spre cer, dar e albastru cât văd cu ochii. Măcar nu a stârnit o furtună. 
Încă. 

— Lipsesc de șase zile! mârâie Aetos întărâtat, ridicând vocea cu 
fiecare cuvânt. Evident că i-am declarat morţi, dar e clar că ar fi 
trebuit mai curând să-i raportăm pentru dezertare și neglijarea 
datoriei. 

— Ne acuzaţi de dezertare? 

Xaden urcă treptele podiumului și Aetos face un pas în spate, cu 
un licăr de spaimă în privire. 

— Ne-aţi trimis la luptă și acum ne acuzaţi de dezertare? 

Nu e nevoie să strige ca să se facă auzit de toţi cadeţii din 
formaţii. 

— Despre ce vorbește? întreabă mama mea, privind când la 
Xaden, când la Aetos. 

Acum e acum. 

— N-am idee, mârâie Aetos. 

— Am primit ordin să pornesc cu un detașament spre Athebyne, 
în afara scuturilor protectoare, și acolo să stabilesc cartierul celei de- 
A Patra Aripi în cadrul Jocurilor de Război. Ne-am oprit ca să ne 
odihnim dragonii lângă primul lac întâlnit dincolo de scuturi și am 
fost atacați de grifoni. 

Minciuna îi alunecă printre buze la fel de lin ca adevărul, ceea ce 
e impresionant şi, totodată, extrem de supărător, pentru că 
înfățișarea lui nu trădează nimic. 

Mama clipeşte și Aetos își încruntă sprâncenele stufoase. 


— A fost un atac surpriză, care i-a luat pe nepregătite pe Deigh 
şi pe Fuil, continuă Xaden şi se întoarce ușor, ca și când le-ar vorbi 
aripilor, şi nu cadrelor. Au murit fără măcar să se poată împotrivi. 

Pieptul mi se umple de durere și mi se taie respiraţia. Cadeţii 
din jur încep să șușotească, dar rămân cu privirea aţintită asupra lui 
Xaden. 

— l-am pierdut pe Liam Mairi și pe Soleil Telery, adaugă Xaden, 
privind apoi peste umăr, spre mine. Și a fost cât pe ce s-o pierdem și 
pe Sorrengail. 

Generalul se întoarce şi, preţ de o secundă, se uită la mine ca şi 
când n-ar fi ofițerul meu superior, cu îngrijorare și cu o urmă de 
groază în ochi. Se uită la mine ca şi când ar fi doar... mama. 

Încuviinţez şi durerea din pieptul meu devine şi mai tăioasă. 

— Minte, acuză colonelul Aetos. 

Ameţesc când îi aud tonul hotărât și în minte îmi vuiește gândul 
că poate nu o vom scoate la capăt, că poate vom fi omorâţi pe loc, 
înainte să o pot convinge pe mama. 

— Astept chiar în spatele culmii, îmi spune Tairn. 

— Respiră, îmi șopteşte Garrick. Altfel o să leșini. Inspir și încerc 
să-mi liniștesc inima. 

— De ce naiba aş minţi? răspunde Xaden, înclinând capul într-o 
parte şi privindu-l de sus pe colonelul Aetos, cu un dispreț desăvârșit. 
Dacă nu mă credeţi, atunci sunt convins că generalul Sorrengail va 
putea discerne adevărul din raportul fiicei sale. E rândul meu. 

Pas cu pas, urc treptele spre platforma groasă de lemn și mă 
opresc în stânga lui Xaden. Soarele dimineţii îmi încinge uniforma de 
piele şi broboane de sudoare îmi alunecă pe ceafă. 

— Cadet Sorrengail? 

Mama își strânge braţele la piept şi-mi așteaptă răspunsul. 
Atenţia întregului cvadrant mă apasă și mă forțează să-mi dreg glasul. 

— E adevărat. 

— Minciuni! răcneşte Aetos. Nu se poate ca doi dragoni să fie 
doborâţi de un stol de grifoni. E imposibil. Trebuie să-i despărțim și 
să-i interogăm separat. 


Mi se strânge stomacul. 

— Nu cred că e nevoie de așa ceva, răspunde generalul și o 
rafală rece îmi spulberă șuviţele de păr care mi s-au desprins în 
timpul zborului. Şi te sfătuiesc să te gândești mai bine înainte să 
insinuezi că un membru al familiei Sorrengail e mincinos. 

Colonelul Aetos încremenește. 

— Spune-mi ce s-a întâmplat, cadet Sorrengail. 

Mama își înclină capul într-o parte și mă fixează cu privirea 
aceea a ei - cea cu care ne-a descusut pe tot parcursul copilăriei mele 
de fiecare dată când eu, Brennan şi Mira ne-am solidarizat ca să 
ascundem diverse pozne. 

— Adevăruri selective, îmi aminteşte Xaden. Nu spune nicio 
minciună. 

Vorbeşte de parcă ar fi al naibii de ușor. 

— Am zburat spre Athebyne, conform ordinelor, încep, privind- 
o drept în ochi. După cum a spus Riorson, ne-am oprit la un lac după 
vreo douăzeci de minute de zbor și am descălecat ca să adăpăm 
dragonii. Am văzut doar doi grifoni cu zburători, dar toate s-au 
întâmplat atât de repede! Până să mă dezmeticesc... 

Stăpânește-te. Îmi duc mâna la buzunar şi pipăi marginile 
figurinei mici întruchipând-o pe Andarna la care lucra Liam înainte de 
moarte. 

— Dragonul lui Soleil a fost ucis și Deigh a fost eviscerat. 

Îmi lăcrimează ochii şi clipesc până când mi se limpezesc. Mama 
apreciază doar puterea. Dacă i-aș arăta vreo dovadă de slăbiciune, ar 
considera că toată povestea mea a fost născocită în timpul unei crize 
de isterie. 

— Nu am avut nicio șansă în afara scuturilor. 

— Şi apoi? întreabă mama, fără nicio urmă de emoție. 

— Apoi l-am ţinut în braţe pe Liam până când a murit, spun, 
stăpânindu-mi îndată tremurul bărbiei. Nu am putut să facem nimic 
pentru el după moartea lui Deigh. 


Îmi trebuie o clipă ca să îndes amintirile și emoţiile astea înapoi 
în cutia în care trebuie să le ţin închise pentru ca planul nostru să 
reușească. 

— Şi, înainte chiar ca trupul să i se răcească, am fost înjunghiată 
cu un pumnal cu lama otrăvită. 

Mama face ochii mari și-și fereşte privirea. Mă întorc spre 
colonelul Aetos. 

— Şi, când am căutat sprijin la Athebyne, am descoperit că 
avanpostul e părăsit şi am găsit un bilet în care scria că liderul de 
aripă Riorson poate să aleagă între apărarea unui sat din apropiere şi 
pornirea în grabă spre Eltuval. 

— Uitaţi biletul. 

Xaden își bagă mâna în buzunar şi scoate ordinele primite 
pentru Jocurile de Război. 

— Nu înţeleg ce legătură ar fi putut să aibă distrugerea unui sat 
străin cu Jocurile de Război, dar n-am mai stat ca să lămurim situaţia. 
Cadetul Sorrengail era pe moarte și am hotărât să-i salvez pe cei 
rămași în detașamentul meu, spune el, întinzându-i mamei foaia 
mototolită. Am hotărât s-o salvez pe fiica voastră. 

Mama îi smulge ordinul din mână şi încremeneşte. 

— Am umblat zile întregi în căutarea unei persoane capabile să 
mă vindece, deși nu-mi amintesc cum am fost vindecată, îi spun. Și am 
zburat înapoi îndată ce a trecut ameninţarea la adresa vieţii mele. Am 
sosit acum vreo jumătate de oră, după cum sunt convinsă că poate să- 
ți confirme Aimsir. 

— Şi cadavrele? întreabă Aetos. Rahat! 

— Păi... 

N-am nici cea mai vagă idee, Xaden mi-a spus doar că l-au 
îngropat pe Liam. 

— Sorrengail nu are de unde să știe, răspunde Xaden. Era în 
stare de delir din cauza otrăvii. În clipa în care am descoperit că nu 
are cine să ne ajute la Athebyne, jumătate din dragoni au zburat 
înapoi la lac și au incinerat trupurile călăreților și pe ale dragonilor 
lor, pe când eu am pornit cu cealaltă jumătate în căutare de ajutor. 


Dacă vreţi dovezi, le puteţi găsi cam la o sută de metri la est de lac, 
într-o poiană, sau pe trupurile dragonilor noștri, sub forma unor 
cicatrici recente. 

— Ajunge. 

Mama tace o clipă, consultându-se, fără îndoială, cu dragonul ei, 
apoi se întoarce încet spre colonelul Aetos și, deşi acesta e mai înalt 
decât ea cu câţiva centimetri buni, se face deodată mai mic. Podiumul 
se acoperă deodată cu un strat de chiciură. 

— E scrisul tău. Ai abandonat un avanpost de maximă 
importanţă strategică situat în afara scuturilor pentru Jocurile de 
Război? 

— Timp de numai câteva zile, răspunde el, având bunul-simţ să 
facă un pas în spate. Mi-ai spus că organizarea Jocurilor e la discreţia 
mea anul acesta. 

— Şi e clar că discreţiei tale îi lipsește orice urmă de bun-simţ, i- 
o întoarce ea. Nu mai e nevoie să aud nimic. Corectaţi lista morţii, 
aranjaţi-i pe cadeţii aceștia în formaţie și începeţi ceremonia de 
absolvire, pentru ca locotenenţii noi să poată porni spre aripile lor. În 
treizeci de minute vreau să te găsesc în biroul meu, colonele Aetos. 

Aproape că-mi cedează genunchii de uşurare. M-a crezut. Tatăl 
lui Dain ia poziţie de drepți. 

— Da, să trăiţi! 

— Ai fost trimisă la luptă în primul tău an de instruire și ai 
supravieţuit unei răni de pumnal, observă mama. 

— Da. 

Generalul încuviințează și, preţ de o secundă, buzele i se 
arcuiesc într-o jumătate de zâmbet satisfăcut. 

— Poate că îmi semeni mai mult decât mă aşteptam. 

Fără niciun alt cuvânt, mama trece pe lângă mine și coboară 
scările, lăsându-ne singuri în compania colonelului Aetos. Chiciura se 
risipeşte într-o clipă şi aud paşii mamei pe pietriș în spatele meu, 
moment în care colonelul se întoarce spre mine și Xaden. 

Să-i semăn? Tocmai de asta mă feresc. 

— Nu veţi scăpa nepedepsiţi, șuieră Aetos încet. 


— Pentru ce să fim pedepsiți mai exact? răspunde Xaden pe 
același ton șoptit. 

— Amândoi știm că n-aţi deviat de la misiunea voastră din cauza 
unor grifoni, se răstește el, împroșcând cu salivă. 

— Ce altceva ar fi putut să ne oprească din drum și să ucidă doi 
dragoni cu călăreţi? intervin, mijind ochii și arătându-i fățiș cât de 
furioasă sunt. 

Liam și Soleil au murit din cauza lui. Să-l ia naiba! 

— Dacă aveţi motive să credeţi că există și alte pericole în lume, 
sunt convinsă că vreţi să dezvăluiţi informaţia și celorlalți din 
cvadrant, ca să ne putem pregăti să le înfruntăm cum trebuie. 

Mă fixează cu o privire dușmănoasă. 

— M-ai dezamăgit cumplit, Violet. 

— Încetaţi! poruncește Xaden. Aţi jucat şi ați pierdut. Nu puteți 
să dezvăluiți adevărul pe care vi-l închipuiţi fără să... ei bine, fără să-l 
dezvăluiţi, observă el cu un zâmbet crud pe buze. Eu, unul, cred că 
problema s-ar lămuri foarte repede dacă i-am scrie generalului 
Melgren. Nu se poate să nu fi văzut deznodământul luptei noastre cu 
grifonii. 

Simt o mare satisfacţie când văd cum îi cade faţa colonelului. 

Mulțumită relicvelor pe care le-au primit în urma rebeliunii, 
Melgren nu poate să confirme nimic despre evenimentele la care 
participă trei sau mai mulţi însemnați, şi se pare că Aetos știe asta. 

— Presupun că ne daţi voie să plecăm? întreabă Xaden. Nu știu 
dacă aţi observat, dar întregul cvadrant ne urmăreşte cu nespus de 
mult interes. Aşadar, în afară de cazul în care doriţi să-i distrez pe 
cadeți cu relatarea peripeţiilor noastre... 

— În formaţie! şuieră colonelul printre dinți. 

— Cu mare plăcere. 

Xaden așteaptă să cobor scările și apoi mă urmează. 

— S-a rezolvat, îi spune lui Garrick. Aranjează-i pe toţi în 
formaţie. 


Privesc peste umăr și observ că Fitzgibbons corectează lista 
morţii, clătinând din cap debusolat, apoi pornesc spre detașamentul 
meu, însoţită de o parte și de alta de Imogen și de Xaden. 

— Nu-i nevoie să mă conduci, îi șoptesc, ignorând privirile 
cadeţilor pe lângă care trecem. 

— l-am promis fratelui tău că mă ocup și de celălalt Aetos. 

— Mă descurc singură cu Dain. 

Oare ar fi deplasat dacă i-aș trage un șut zdravăn între picioare? 

— Am încercat abordarea ta anul trecut. Acum o încercăm pe a 
mea. 

Imogen ridică din sprâncene, dar nu spune nimic. 

— Violet! 

Dain iese din formaţie şi porneşte spre noi când ajungem la Al 
Doilea Detașament, Divizia Flacără. Îngrijorarea şi uşurarea întipărite 
pe chipul lui îmi provoacă puterea și-mi împrăștie furnicături în 
palme. 

— Nu poți să-l omori aici, mă avertizează Xaden. 

— Eşti în viaţă! Am auzit că... 

În clipa în care Dain se întinde spre mine, mă feresc de el. 

— Dacă mă atingi, jur pe toţi zeii că-ţi retez mâinile și las 
cvadrantul să scape de tine la următorul rând de confruntări, Dain 
Aetos. 

Cuvintele mele stârnesc exclamaţii uluite în jur, dar nu-mi pasă 
cine mă aude. 

— Mare dreptate am avut să-ți spun Violenţă... 

Umbra de umor din tonul lui Xaden nu i se arată pe chip. 

— Poftim? 

Dain se opreşte subit şi sprâncenele îi țâşnesc în sus. 

— Nu vorbeşti serios, Vi. 

— Ba da. 

Îmi apropii mâinile de tecile de la coapse. 

— Te sfătuiesc s-o crezi pe cuvânt. De fapt, spune Xaden, fără a 
se sinchisi să coboare vocea, dacă nu asculți ce-ţi spune, voi considera 


că mă jigneşti pe mine. Violet a ales și nu te-a ales pe tine. Nu te va 
alege niciodată pe tine. Știu sigur. Știe şi ea. Tot cvadrantul știe. 

Să mă omoare cineva! Mi se înfierbântă obrajii. E adevărat că am 
fost surprinsă îmbrăcată cu jacheta lui înaintea Jocurilor de Război. 
Dar e cu totul altceva să-l aud anunţându-ne relaţia în public... când 
eu nici nu știu dacă mai e vreo relaţie între noi. 

Imogen zâmbește larg și-mi trece prin gând să-i trântesc un cot 
în burtă. 

Dain priveşte în stânga și-n dreapta și, sub ochii tuturor, se 
înroșeşte atât de tare, încât culoarea i se observă chiar și pe sub barba 
şatenă și țepoasă. 

— Şi mai departe? Ai de gând să mă ameninţi cu moartea, 
Riorson? izbucnește el cu o expresie plină de scârbă, atât de 
asemănătoare cu a tatălui său, încât mi se întoarce stomacul pe dos 
când o văd. 

— Nu, răspunde Xaden, clătinând din cap. De ce să o fac, când 
Sorrengail poate să te omoare cu mâna ei? Nu vrea s-o atingi. Cred că 
au auzit-o toți din cvadrant. Asta ar trebui să te convingă să-ţi ţii 
mâinile acasă. 

Se apleacă în faţă și șoaptele lui abia îmi ajung la urechi. 

— Dar, în caz că nu ești convins, dacă-ţi mai trece prin cap să 
încerci să-i atingi faţa, îți propun să-ţi amintești un singur cuvânt. 

— Şi anume? întreabă Dain, clocotind de furie. 

— Athebyne. 

Xaden se dă înapoi și dușmănia pură de pe chipul lui îmi 
stârneşte fiori pe piele. 

Dain înlemnește și colonelul Panchek comandă formaţiile în 
poziţie de drepți. 

— Nu zici nimic? Interesant, spune Xaden înclinând capul într-o 
parte şi privindu-l atent. Întoarce-te în formaţie, lider de detașament, 
înainte să renunţ la orice urmă de bună-cuviinţă în numele lui Liam şi 
al lui Soleil. 

Dain păleşte şi are bunul-simţ să-și ferească privirea înainte de 
a se duce în fruntea celei de-A Patra Aripi. 


Ar fi trebuit să-mi dau seama că atacul asupra lui Dain va 
presupune un asemenea spectacol. 

Cei din detașament își schimbă poziţiile pentru a ne lăsa pe 
mine şi pe Imogen să ne ocupăm locurile obișnuite și, simțind că 
prietenii mei se holbează la mine, mă înfierbânt în obraji. 

— A fost... interesant, îmi şopteşte Rhiannon de alături, cu ochii 
injectați. 

— A fost fierbinte, observă Nadine din faţa noastră, de lângă 
Sawyer. 

— Triunghiurile amoroase sunt al dracului de penibile, nu 
credeţi? spune Imogen. 

Îi arunc o privire încruntată peste umăr, supărată că 
alimentează aluzia - sau prezumția - lui Xaden, dar ea ridică 
indiferent din umeri. 

— Pe toţi zeii, ce dor mi-a fost de tine! 

Șuviţa albastră din părul scurt şi blond al lui Quinn tresare când 
aceasta se lovește ușor de umărul lui Imogen. 

— Jocurile de Război au fost nasoale. N-ai pierdut mare lucru. 
Căpitanul Fitzgibbons pășeşte în față pe podium și, cu sudoarea 
şiroindu-i pe chip, citește mai departe de pe lista morţii. 

— Până acum sunt șaptesprezece, îmi șopteşte Rhiannon. 
Ultima probă a Jocurilor de Război e mereu fatală și garantează că 
doar cei mai puternici călăreţi avansează spre absolvire. Dar Liam 
chiar era cel mai puternic cadet din anul nostru, și totuși nu a scăpat 
cu viaţa. 

— Soleil Telery! Liam Mairi! strigă căpitanul Fitzgibbons. 

Mă forțez să-mi umplu plămânii cu aer și-mi înăbuș înţepăturile 
din ochi în timp ce numele anunţate se amestecă între ele şi scribul 
ajunge în sfârșit la capătul listei, încredinţând sufletele morţilor lui 
Malek. 

Nimeni nu plânge. 

Comandantul Panchek își drege glasul și, cu toate că nu e nevoie 
să-și amplifice vocea pe cale magică pentru a se face auzit de numărul 


mic de cadeți la care s-a ajuns pe parcursul anului, nu se poate abţine 
s-o facă. 

— Pe lângă onorurile militare, călăreții nu primesc niciun 
cuvânt de laudă. Răsplata pe care o primim în urma sarcinilor 
îndeplinite cu succes este supraviețuirea și posibilitatea de a lua în 
primire următorul post, de a înainta la următorul grad. Conform 
tradiţiilor şi normelor noastre, aceia dintre voi care astăzi îşi încheie 
anul al treilea vor primi gradul de locotenent în armata navarriană. 
Când vă auziţi strigaţi, păşiţi în faţă şi luaţi-vă ordinele. Aveţi răgaz 
până mâine-dimineaţă să porniţi spre posturile voastre noi. 

Numele cadeților din anul al treilea sunt strigate în ordinea 
diviziilor, începând cu Prima Aripa, și fiecare îşi ia în primire ordinele 
şi părăseşte curtea. 

— Sunt cam dezamăgit, șopteşte Ridoc de alături, câștigând o 
privire mânioasă din partea lui Dain, care se uită peste umăr din locul 
pe care-l ocupă cu două rânduri în fața noastră. 

Să-l ia naiba. 

— Zic şi eu, după ce ai supravieţuit trei ani în locul ăsta, ar 
trebui să primeşti destulă bere cât să bei toată viaţa şi o petrecere 
atât de faină, încât să nu ţi-o amintești. 

Ridică din umeri. 

— Asta diseară, spune Quinn. Cumva... completează ordinele 
alea de mână? 

— Pentru cadeţii din anul al treilea care au fost crezuți morți, 
explică Heaton de pe rândul din spate. 

— Cine credeţi că va fi noul nostru lider de aripă? șoptește 
Nadine din spatele meu. 

— Aura Beinhaven, răspunde Rhiannon. A jucat un rol central în 
câștigarea Jocurilor de Război de către A Doua Aripă, dar și Aetos s-a 
descurcat ca locţiitor al lui Riorson. 

Din detașamentul nostru sunt chemaţi Heaton și Emery. 

Mă uit la ceilalți şi-mi amintesc de cadeţii din primul an care şi- 
au început instrucţia alături de noi, dar care nu o vor duce până la 
capăt. De cadeţii din anul al doilea care nu vor mai primi a treia stea 


pe umeri. De cadeţii din anul al treilea, ca Soleil, care au fost convinși 
că vor absolvi, dar au murit. 

Poate că locul ăsta e exact așa cum l-a numit zburătoarea de 
grifon: o fabrică de moarte. 

— Xaden Riorson, strigă comandantul și pulsul mi se 
accelerează când Xaden se duce în faţă și își primește ordinele, fiind 
ultimul rămas dintre cadeţii de anul al treilea din formaţii. 

Mi se face rău şi mă clatin. Până mâine-dimineaţă va pleca. Nu 
va mai fi aici. Gândul că-l voi vedea o dată la câteva zile din cauza 
legăturii dintre Tairn și Sgaeyl nu calmează panica care-mi grăbeşte 
respirația. Nu va mai fi aici. Nici pe rogojină, ca să mă pună la 
încercare și să mă încurajeze să devin mai puternică. Nici la Sumarul- 
Luptei, nici pe terenul de zbor. 

Ar trebui să mă bucur că voi avea mai mult spaţiu ca să respir în 
voie, dar nu-i așa. 

Panchek îşi reia locul pe podium și își plimbă mâinile pe 
uniforma sa îngrijită, ca pentru a-i netezi cutele. 

— Te voi vizita înainte de plecare. 

Vocea lui Xaden îmi străpunge scutul și gândurile învolburate, 
apoi se stinge când iese din curte și intră în cazarmă. 

Măcar vom putea să ne luăm rămas-bun. Sau să ne certăm de 
rămas-bun. Ce-o fi! 

— Felicitări noilor locotenenţi! spune Panchek. Pe ceilalți vă 
invit să vă duceţi la centrul de aprovizionare ca să vă predaţi 
uniformele - da, puteţi să păstraţi emblemele câștigate - și să le luaţi 
pe cele noi. Din momentul acesta, cadeţii din anul al doilea trec în 
anul al treilea și cei din primul an devin cadeți din anul al doilea, 
beneficiind de toate privilegiile aferente. Noile numiri în poziţii de 
conducere vor fi afișate în curtea comună în această după-amiază. 
Liber! 

În curte izbucnesc urale zgomotoase și Ridoc mă strânge în 
brațe, apoi Sawyer, apoi Rhiannon, apoi chiar și Nadine. 

Am reușit. Am devenit în mod oficial cadeți în anul al doilea. 


Dintre cei unsprezece cadeți din primul an care au trecut prin 
detașamentul nostru pe parcursul anului, atât înainte, cât şi după 
Treierat, am rămas doar noi cinci. 

Pentru moment. 


Ca urmare a morţii consecutive a trei prizonieri pe 
parcursul interogatoriilor desfășurate de persoana numită, 
prezentul comandant propune ca maiorul Burton Varrish să fie 
detașat din aripile active până la noi ordine. 


MISIVĂ TRIMISĂ GENERALULUI MELGREN DE 
LOCOTENENI-COLONELUL DEGRENSI, DE LA AVANPOSTUL 
SAMARA 


CAPITOLUL 5 


Călăreţii petrec tot atât de strașnic precum luptă. Și luptăm al 
naibii de strașnic. 

Sala de festivități e mai animată decât am văzut-o vreodată, 
când soarele se coboară la apus, în aceeași seară. Cadeţii se adună în 
jurul - sau, în cazul celei de-A Doua Aripi, deasupra - meselor 
încărcate cu mâncare şi carafe cu vin dulce, bere spumoasă și 
limonadă cu lavandă care în mod clar conţine o cantitate bună de 
alcool. 

Doar masa de pe podium e goală. Cu această singură ocazie, nu 
se vede niciun lider de aripă, niciun lider de divizie, nici măcar vreun 
lider de detașament. Doar stelele brodate pe partea din față a 
umerilor indică anii petrecuţi la Basgiath, în rest suntem toți egali în 
seara asta. Nici măcar nou numiții locotenenţi care trec pe la noi 
pentru a-și lua rămas-bun nu fac parte din lanţul nostru de comandă. 

Capul îmi zumzăie în mod plăcut datorită limonadei și a celor 
două stele argintii de pe umărul meu. 


— Chantara? întreabă Rhiannon, ridicând din sprâncene și aple- 
cându-se pentru a privi pe lângă mine spre Ridoc, care stă așezat de 
cealaltă parte a mea. Dintre toate privilegiile cadeților din al doilea 
an, ăsta te entuziasmează cel mai mult? E doar un zvon. 

Satul de unde se aprovizionează Basgiath a primit mereu 
vizitele cadeţilor din al doilea an din Cvadrantul Tămăduitorilor, 

Cvadrantul Scribilor și Cvadrantul Infanteriștilor, dar pe noi nu 
ne acceptă. Accesul ne-a fost interzis cu aproape un deceniu în urmă, 
după ce un bar din zonă a fost incendiat din pricina unei încăierări. 

— Păi, da, am auzit că în sfârşit s-ar putea să ridice interdicţia și 
noi ne învârtim în același colectiv de potenţiali parteneri de un an 
întreg, declară Ridoc, învârtindu-și cupa prin aer pentru a arăta toată 
sala, care, în cea mai mare parte, se află în spatele nostru. Așa că până 
şi simpla idee că m-aș putea duce câteva ore la Chantara în fiecare 
săptămână mă entuziasmează. 

Nadine zâmbeșşte larg, cu sclipiri în ochi, și, adunându-și într-o 
mână părul proaspăt vopsit în violet, ca să nu-i cadă în carafă, se 
apleacă peste masă și își ciocnește paharul de cupa lui Ridoc. 

— Bine spus! Atmosfera de aici chiar începe să devină cam... 
Strâmbă din nasul său mic, privind pe lângă Sawyer spre celelalte 
detașamente din aripa noastră. 

— . familiară. Pun pariu că-n anul al treilea va deveni de-a 
dreptul incestuoasă. 

Toţi râdem și nimeni nu atrage atenția asupra problemei 
evidente. Statistic vorbind, o treime din cadeţii generaţiei noastre nu 
vor supravieţui până în anul al treilea, dar noi suntem Detașamentul 
de Fier al anului, pentru că am suferit cele mai puţine pierderi între 
Parapet și Mănușa-de-Oţel, aşa că mă hotărăsc să gândesc pozitiv în 
seara asta, dar și în fiecare seară a următoarelor cinci zile, timp în 
care singura noastră răspundere va fi să ne pregătim pentru sosirea 
cadeților noi care vor intra din primul an. 

Rhiannon își pune sub nas una dintre codiţele împletite şi, 
încruntându-se ca Panchek, ne dojeneşte în glumă: 


— Ştii bine că la Chantara se merge doar pentru servicii divine, 
cadet. 

— Păi o să trec şi pe la templul lui Zihnal ca să-i aduc omagii 
zeului norocului, spune Ridoc cu mâna pe inimă. 

— Şi nu ca să te rogi să-ţi dea puţin noroc cu ceilalți cadeți din 
sat, observă Sawyer, ștergându-și spuma de bere de pe buza sa 
pistruiată. 

— Îmi schimb răspunsul, spune Ridoc. Ceea ce mă 
entuziasmează este ideea de a fraterniza cu celelalte cvadrante 
oriunde în timpul liber. 

— Ce e acest „timp liber” despre care vorbești? glumesc. 

Poate că din când în când vom avea câteva ore libere în plus față 
de cei din primul an, dar ne așteaptă o groază de cursuri mai dificile. 

— De acum avem weekenduri și am de gând să profit de fiecare 
minut, spune Ridoc, zâmbind pișicher. 

Rhiannon se sprijină cu coatele pe masă și-mi face cu ochiul. 

— Aşa cum și tu o să profiți de fiecare minut petrecut cu un 
anumit locotenent Riorson. 

Obrajii mei înroșiţi de băutură se încing și mai mult. 

— Dar nu sunt... 

Huiduieli nemulţumite izbucnesc de jur-împrejurul mesei. 

— Mai toţi te-au văzut când ai venit la formaţie îmbrăcată cu 
jacheta lui de zbor, înaintea Jocurilor de Război, spune Nadine. Și... 
după spectacolul de azi-dimineaţă... Hai, te rog! exclamă ea, dându-și 
ochii peste cap. 

Mda. După spectacolul înainte de care mi-a spus că va avea 
secrete mereu. 

— Eu, una, abia aştept să primesc scrisori, intervine Rhiannon 
cu intenţia vădită de a mă salva din situaţia asta penibilă, moment în 
care sosesc și Imogen și Quinn și se strecoară pe bancă lângă Nadine. 
N-am mai putut să iau legătura cu familia mea de mult prea mult 
timp. 


Ne zâmbim discret una celeilalte și niciuna dintre noi nu 
pomeneşte faptul că i-am vizitat familia pe furiş acum câteva luni, la 
Montserrat. 

— Gata cu sarcinile extracuriculare! adaugă Sawyer. În viața 
mea n-o să mai spăl vase după micul-dejun! 

În viaţa mea n-o să mai plimb căruciorul de bibliotecă cu Liam. 

— Îmi place ce zice, aprobă Nadine, împingând carafele cu 
băutură spre Imogen şi Quinn. 

Cu câteva luni în urmă, Nadine nici nu s-ar fi uitat la Imogen din 
cauza relicvei cu care a rămas după rebeliune. Schimbarea asta îmi dă 
speranţă că poate noii locotenenţi însemnați cu relicva asta nu vor fi 
discriminați la posturile lor noi, deși la Montserrat am văzut cu ochii 
mei cum îi tratează aripile pe însemnați: ca și când ei ar fi fost ofițerii 
răspunzători pentru izbucnirea rebeliunii, și nu părinţii lor. 

Pe de altă parte, având în vedere ce am aflat între timp, cred că 
ar avea dreptate să nu aibă încredere în ei. Să nu aibă încredere în 
mine. 

— Al doilea an e cel mai fain, observă Quinn, turnând bere din- 
tr-o carafă într-o halbă de cositor. Avem toate privilegiile și doar o 
parte din răspunderile cadeţilor din anul al treilea. 

— Dar avantajul cel mai mare e fără doar și poate libertatea de a 
fraterniza cu celelalte cvadrante, adaugă Imogen, forțându-se să 
zâmbească, apoi își duce degetul la buza crăpată. 

— Asta am spus şi eu! exclamă Ridoc, lovind cu pumnul în aer. 

— Ţi-ai crăpat buza când aţi...? o întreabă Nadine pe Imogen și 
tace când în jurul mesei se lasă tăcere. 

Îmi cobor privirea la limonadă. Alcoolul nu amorțeşte chinul 
vinovăției care-mi apasă umerii ca o povară grea. Poate că Xaden are 
dreptate. Dacă nu pot să-mi mint prietenii, atunci poate că ar fi mai 
bine să încep să-i evit, ca nu cumva să moară din cauza mea. 

— Da, răspunde Imogen, aruncându-mi o privire, dar eu nu-mi 
ridic ochii. 

— Nici acum nu-mi vine să cred că aţi luptat pe bune, spune 
Ridoc, renunțând la orice intenţie de glumă. Nu în Jocurile de Război, 


care oricum au fost înfiorătoare după ce Aetos i-a luat locul lui 
Riorson, ci împotriva unor grifoni adevărați. 

Încordez mâna pe pahar. Cum să mă port de parcă aș fi rămas 
aceeaşi persoană, când cele întâmplate la Resson mi-au schimbat 
întru totul viziunea despre lume? 

— Cum a fost? întreabă încet Nadine. Dacă nu vă supăraţi că vă 
întreb... 

Ba mă supăr al naibii de mult. 

— Ştiam că grifonii au gheare ascuţite, dar să doboare un 
dragon... 

Sawyer nu-și duce fraza la capăt. 

Mi se scurge sângele din degetele încleștate și puterea îmi 
clocotește sub piele când îmi amintesc venele roșii și înfiorătoare din 
jurul ochilor mânuitoarei întunecate, care m-a atacat în spinarea lui 
Tairn, şi expresia care i-a apărut pe faţă lui Liam când a înţeles că 
Deigh va muri. 

—  Curiozitatea lor e firească, îmi amintește Tairn. Mai ales 
pentru că, în ochii lor, experienţa ta i-ar ajuta să se pregătească pentru 
luptele viitoare. 

— Mai bine și-ar vedea de treabă, îl contrazice Andarna pe un 
ton răgușit, ca şi când s-ar pregăti de somn. E mai bine pentru ei să nu 
afle. 

— Poate că nu-i tocmai momentul... începe să spună Rhiannon. 

— A fost urât de tot, zice Imogen și își dă paharul pe gât, izbin- 
du-l apoi de masă. Vreţi adevărul? Dacă n-ar fi fost Riorson și 
Sorrengail, am fi murit cu toții. 

Tresar şi mă uit spre ea. 

Niciodată nu mi-a mai adresat cuvinte care să semene atât de 
mult cu un compliment. 

Când îmi întâlnește privirea, nu găsesc nicio urmă de milă în 
ochii ei verde-pal, dar nici antipatie. Doar respect. Îşi înclină capul 
spre mine și părul roz îi alunecă de pe obraz. 


— Şi, oricât mi-aş dori să nu fi trecut prin așa ceva, măcar cei 
care au fost de față înţeleg adevărata oroare a pericolului care ne 
ameninţă. 

Mi se pune un nod în gât. 

— În cinstea lui Liam! exclamă Imogen și îşi înalță paharul, 
încălcând regula nescrisă care spune că nu trebuie să vorbim despre 
cadeții morți după ce numele lor au fost citite de pe listă. 

— În cinstea lui Liam. 

Îmi ridic şi eu cupa şi, urmându-mi exemplul, toţi cei de la masă 
beau în cinstea lui. Nu e suficient, dar mai mult nu putem face. 

— Îmi permiteţi să vă dau un sfat pentru începutul celui de-al 
doilea an? se oferă Quinn după o clipă de tăcere. Nu vă apropiaţi prea 
mult de cei din primul an, în niciun caz înainte de Treierat, când veţi 
afla cu câți dintre ei merită cu adevărat să vă cunoașteţi mai bine, 
spune ea, strâmbându-se. Aveţi încredere în mine. 

Asta mă trezește la realitate. 

Umbra tremurătoare a legăturii mele cu Xaden se întărește, 
învăluindu-mi mintea ca un al doilea scut, și, când privesc peste umăr, 
îl văd în capătul sălii, rezemat de peretele de lângă ușă, cu mâinile 
băgate în buzunarele costumului de zbor. Garrick îi vorbeşte, dar el se 
uită fix la mine. 

— Te distrezi? întreabă el, pătrunzând prin scuturile mele cu o 
ușurință exasperantă. 

Devin deodată foarte conștientă de prezenţa lui și un fior îmi 
alunecă pe piele. Nu e indicat să amestec alcoolul cu Xaden. Sau poate 
că e cea mai bună idee? 

— Orice îţi trece prin mintea aiafrumoasă, sunt pentru! Chiar și 
de la distanță pot să văd cum i se întunecă privirea. Stai puţin. E 
îmbrăcat cu uniforma din piele, e pregătit de plecare. Mi se strânge 
inima, risipindu-mi o parte din euforia băuturii. 

Îmi arată ușa. 

— Mă întorc imediat, spun și, aşezându-mi cupa pe masă, mă 
ridic ușor împleticit. 

Gata cu limonada. 


— Sper că nu, mormăie Ridoc. Altfel, o să-mi distrugi toate 
fanteziile legate de tipul ăla. 

Dau ochii peste cap şi traversez vâltoarea din sală până la 
Xaden. 

— Violet. 

Îmi priveşte atent chipul, zăbovind asupra obrajilor. Îmi place 
mult cum îmi pronunță numele. Sigur, alcoolul bate rațiunea, dar aș 
vrea să-l rostească din nou. 

— Locotenent Riorson. 

Are o tresă argintie la guler care-i indică rangul nou, dar niciun 
alt însemn care să-i dezvăluie identitatea în cazul în care ar fi capturat 
în spatele liniilor inamice. Nimic care să-i indice unitatea militară. 
Nicio emblemă care să arate pecetea. Ar putea fi orice locotenent din 
orice aripă, dacă n-ar fi relicva care-i e întipărită pe gât. 

— Bună, Sorrengail, mă salută Garrick, dar nu pot să-mi iau 
ochii de la Xaden ca să-i întâlnesc privirea. Te-ai descurcat de minune 
azi-dimineaţă, bravo! 

— Mersi, Garrick, răspund, apropiindu-mă încă puţin de Xaden. 
Se va răzgândi şi-mi va spune totul. Trebuie s-o facă. 

— Pe toţi zeii, nici nu-mi vine să mă uit la voi, spune Garrick, 
clătinând din cap. Faceţi-ne tuturor o favoare: Rezolvaţi-vă 
problemele. Ne vedem pe terenul de zbor. 

Îl loveşte pe Xaden pe umăr și pleacă. 

— Arăți... 

Oftez, pentru că n-am reușit niciodată să-l mint și ceața din 
capul meu nu mă ajută deloc. 

— Arăţi bine în uniforma de zbor a ofiţerilor. 

— Sunt aproape identice cu ale cadeţilor. 

I se ridică un colț al buzelor, dar nu e chiar un zâmbet. 

— N-am zis că-n alea n-arăţi bine. 

— Eşti... 

Îşi înclină capul spre mine. 

— Eşti beată, așa-i? 


— Sunt plăcut ameţită, dar nu criță, explic fără nicio noimă, dar 
cu precizie. Încă. Încă e devreme și, în caz că n-ai auzit, în următoarele 
cinci zile n-avem altceva de făcut decât să ne pregătim pentru cadeţii 
noi şi să petrecem. 

— Aş fi vrut să rămân și eu ca să văd ce faci cu tot timpul ăsta 
liber, spune el, privindu-mă agale din cap până-n picioare și aruncând 
scântei din ochi, ca și când și-ar fi amintit cum arăt dezbrăcată, gând 
care-mi face inima să-mi sară în piept. leşim puţin? 

Încuviințez și-l urmez afară în curtea comună, unde îşi ia 
rucsacul de lângă zid și şi-l ridică pe umăr fără efort, ca şi cum n-ar 
avea două săbii legate în spatele lui. 

Un grup de cadeți așteaptă în jurul avizierului de parcă lista cu 
numirile noi pentru poziţiile de conducere ar putea să apară în orice 
clipă și ar risca să fie șterși de pe ea dacă cineva ar observa că nu sunt 
atenți. 

Mda, uite-l și pe Dain în mijlocul lor. 

— Pleci deja? Nu aştepţi până mâine-dimineață? îl întreb încet 
pe Xaden, traversând curtea vastă pietruită. 

— Conducerea preferă ca liderii de aripă să-şi elibereze primii 
camerele, pentru că, de regulă, nou numiții vor neapărat să le ocupe 
cât de repede, spune el, privind spre mulțimea adunată în jurul 
avizierului. Și bănuiesc că n-ai de gând să-mi oferi un loc în patul tău, 
aşa că... 

— Nu sunt nici pe departe atât de beată încât să fac o asemenea 
eroare de judecată, îl asigur când deschide ușa spre rotondă. Ți-am 
spus, nu mă culc cu bărbaţii în care n-am încredere şi dacă nu vrei să- 
mi spui totul... 

Clatin din cap și imediat îmi regret mișcarea, fiind cât pe ce să- 
mi pierd echilibrul. 

— Îţi voi câștiga încrederea îndată ce vei înțelege că nu e nevoie 
să-ți spun totul. Trebuie doar să-ţi faci curaj şi să-mi pui întrebările la 
care vrei cu adevărat să afli răspunsurile. Nu-ţi face griji în privința 
patului. Ne întoarcem noi la el. Așteptarea ne face bine. 


Zâmbeșşte - zâmbeşte cu adevărat - şi aproape că-mi vine să 
renunţ la hotărârea mea. 

— Eu îţi spun că nu suntem împreună pentru că refuzi să-mi 
oferi singurul lucru de care am nevoie - sinceritatea - și tu răspunzi 
cu „ne face bine”? 

Pufnesc și cobor treptele, trecând pe lângă două dintre 
coloanele de marmură din rotondă. 

— Câtă aroganță. 

— Încrederea de sine nu e aroganță. Eu nu pierd luptele în care 
mă angajez. Şi amândoi avem dreptul la anumite limite. Nu ești 
singura care are dreptul să vină cu reguli în relaţia asta. 

Mă zbârlesc când aud cum insinuează că problema ar fi pornit 
de la mine. 

— Şi te lupţi cu mine? 

Lumea se înclină ușor când ridic ochii la el. 

— Mă lupt pentru tine. E o diferenţă. 

Se crispează deodată și privirea îi fuge la stânga, spre colonelul 
Aetos, care se apropie alături de un călăreț cu însemne de maior. 

—  Riorson. Sorrengail. exclamă colonelul, zâmbindu-ne cu 
sarcasm. Cât mă bucur că ne întâlnim în seara asta. Deja pornești spre 
Aripa de Sud? Frontul are mare noroc de un călăreț atât de viteaz. 

Mi se strânge inima. Xaden nu se alătură unei aripi 
intermediare, ca majoritatea locotenenţilor. Îl trimit pe front? 

— V-aş răspunde că mă voi întoarce înainte să-mi lipsiţi lipsa, 
spune Xaden, ţinându-şi braţele relaxate în lături, dar, din câte am 
auzit, ați supărat-o atât de tare pe generalul Sorrengail, încât aţi fost 
detașat la un post de pe coastă. 

Colonelului îi apar pete roșii pe faţă. 

— Poate că nu voi mai fi aici, dar nici tu nu vei mai petrece atât 
de mult timp la Basgiath. Conform noilor tale ordine, vei veni o dată la 
două săptămâni. 

Poftim? Stomacul mi se întoarce pe dos şi trebuie să fac mari 
eforturi ca să nu-mi întind braţele în căutare de sprijin. 


Maiorul își strecoară mâna în buzunarul de la pieptul uniformei 
sale de ceremonie impecabil călcate și scoate două misive împăturite. 
Părul lui negru e pieptănat perfect, ghetele îi sunt lustruite perfect şi 
zâmbetul lui e perfect crud. 

Puterea crește în mine, reacționând la apariţia unei ameninţări 
noi. 

— Am uitat bunele maniere! observă colonelul Aetos. Violet, 
acesta e noul vostru comandant-adjunct, maiorul Varrish. A venit, 
cum se spune, ca să întărească disciplina. Se pare că am devenit cam 
permisivi cu tot ce se petrece aici. Firește, gestionarea tuturor 
operaţiunilor îi revine în continuare actualului comandant executiv al 
cvadrantului, dar, în noul său rol, Varrish va fi răspunzător doar în 
faţa lui Panchek. 

— Cadet Sorrengail, îl corectez. Comandant-adjunct? Minunat! 

— Fiica generalului, spune Varrish, măsurându-mă din ochi fără 
nicio jenă şi zăbovind asupra fiecărui pumnal pe care-l țin la 
îndemână. Fascinant. Am auzit că ai fi prea fragilă ca să poţi 
supravieţui un an întreg în cvadrant. 

— Aş spune că prezența mea arată contrariul. Nemernicul! 

Xaden ia ambele misive, având grijă să nu-i atingă mâinile lui 
Varrish, și mi-o dă pe cea însemnată pe față cu numele meu. Rupem în 
același timp ceara întipărită cu pecetea personală a lui Melgren și ne 
desfacem ordinele oficiale. 

Prin prezenta, cadetului Violet SorrengailL i se acordă cdte două 
ziLe de permisie o datd Lapaisprezece zile, a fi folosite doar pentru a 
zbura împreună au Tairn spre postul sau locul în care 6e afid SgaeyL și 
înapoi. Orice altă absenţă de La cursuri va fu considerată o abatere 
pasibilă de pedeapsă. 

Strâng din dinţi pentru a nu-i arăta colonelului reacţia pe care e 
clar că o aşteaptă de la mine și, împăturind ordinul cu grijă, îl strecor 
în buzunarul de la şold. Bănuiesc că același text apare şi în misiva lui 
Xaden, așa că, prin alternarea permisiilor noastre, vom putea să ne 
vedem o dată la șapte zile. Tairn și Sgaeyl nu se despart niciodată mai 


mult de trei zile. O săptămână? Vor suferi aproape constant. E de 
neconceput. 

— Tairn? spun, încercând să iau legătura cu el. 

Dragonul răcnește cu atâta furie, încât îmi zdruncină creierii. 

— Dragonii își dau singuri ordine, spune Xaden cu calm, băgân- 
du-şi misiva în buzunar. 

— Ei, rămâne de văzut, zice colonelul Aetos, întorcându-se apoi 
spre mine. Ştii, conversaţia noastră de mai devreme m-a neliniștit, 
dar apoi mi-am amintit ceva. 

— Şi anume? întreabă Xaden, pierzându-și răbdarea în mod 
vizibil. 

— Secretele nu sunt o armă eficientă. Dispar odată cu 
persoanele care le păzesc. 

Ceea ce nu spune nimeni pe faţă e faptul că, pe când toate 
cele patru cvadrante sunt obligate să respecte Codul de 
Conduită, călăreţii au în primul rând datoria să respecte 
Codexul, care adesea nesocotește regulile după care își 
desfășoară activitatea celelalte cvadranie. Prin definiţie: 
călăreţii îşi fac propriile reguli. 

- GHIDUL CVADRANTULUI CĂLĂREȚILOR, DE MAIORUL 
AFENDRA (O EDIŢIE NEAUTORIZATĂ) 

CAPITOLUL 6 

Freamătul din stomacul meu nu are nicio legătură cu limonada. 
Sunt aproape sigură că Aetos tocmai a insinuat că ne va omori. 

— Noroc că nu avem niciun secret, i-o întoarce Xaden. Zâmbetul 
lui Aetos se transformă în acela mai blând pe care-l 

cunosc de-o viaţă întreagă și trecerea e de-a dreptul sinistră. 

— Te rog să ai grijă cui îi împărtășești poveştile tale de război, 
Violet. Ar fi groaznic ca mama ta să-și piardă vreuna dintre fiice. 

Ce naiba? Energia îmi sfârâie în vârfurile degetelor. 

Mă priveşte atent câteva clipe, pentru a se convinge că s-a făcut 
înțeles, apoi se întoarce și, fără niciun alt cuvânt, pășeșşte în curte 
împreună cu Varrish. 


— Tocmai te-a ameninţat cu moartea, mârâie Xaden și umbrele 
țâșnesc din spatele coloanelor. 

— Şi pe Mira. 

Dacă voi spune cuiva ce s-a întâmplat cu adevărat, va deveni şi 
ea o ţintă. Am înţeles mesajul. Puterea îmi clocotește în vene, căutând 
o cale de ieşire. Furia nu face decât să-mi întețească energia, care se 
umflă deodată ca un val copleşitor, amenințând să mă zdrobească. 

— Hai să ieşim, până nu dărâmi toată clădirea, spune Xaden, 
încercând să mă ia de mână. 

Nu mă împotrivesc și ies în curte, încercând să-mi stăpânesc 
fulgerul, dar, cu cât mă străduiesc mai mult să-l înăbuș, cu atât se 
încinge mai mult și, îndată ce ajungem într-o zonă întunecoasă, îmi 
smucesc mâna dintre degetele lui Xaden și puterea îmi izbucnește din 
trup, opărindu-mi toţi nervii pe drumul ei spre exterior. 

Un fulger luminează cerul nopţii și trăsnește curtea la vreo zece 
metri de noi. Pietrișul zboară în toate direcţiile. 

— La naiba! 

Xaden aşterne un scut de umbre care opreşte pietrele înainte ca 
acestea să-i lovească pe cadeţii din apropiere. 

— Se pare că alcoolul nu-ţi slăbeşte pecetea, spune el încet. 
Noroc că e numai piatră pe aici. 

— Scuze! strig când văd că lumea se împrăștie și mă strâmb cu 
gândul la lipsa mea de control absolut jenantă. Uită de faptul că ar 
trebui să fiu protejată. Cvadrantul trebuie protejat de mine. 

Inspir adânc și mă întorc spre Xaden. 

— Aripa de Sud? Tu ai ales-o? 

Liderii de aripă au dreptul să-și aleagă postul. 

— Nu mai rămăsese nicio altă opţiune când ne-au scris ordinele 
de mână. Voi fi staționat la Samara. Am petrecut toată ziua pregă- 
tindu-mi și expediindu-mi majoritatea bagajelor. 

E vorba de avanpostul de la marginea estică a teritoriului apărat 
de Aripa de Sud, acolo unde se întâlnesc graniţele provinciilor 
poromiene Krovla și Braevick, aflat la o zi de zbor distanţă. 


— Le vor rămâne doar câteva ore de petrecut împreună la 
fiecare zbor. 

— Da. Sgaeyl e cam supărată. 

— Şi Tairn. 

Încerc să-i vorbesc Andarnei, gândindu-mă că poate n-a adormit 
încă. 

— Ai pierdut orice contact cu realitatea dacă-ţi închipui că o să 
mă apropii de el acum, îmi răspunde ea somnoros. E în toane proaste. 
— Ar trebui să dormi. 

Trebuie să se pregătească pentru Somnul fără Vise. Nici acum 
nu știu precis ce înseamnă asta și Tairn nu e dispus să-mi dea 
răspunsuri cu privire la secretele dragonilor legate de arta creșterii 
puilor, dar insistă că Andarna trebuie să doarmă în următoarele două 
luni, fiind vorba de o etapă esenţială a creșterii și dezvoltării ei. Nu 
pot să nu mă întreb dacă nu cumva e doar un șiretlic abil prin care 
dragonii scapă de majoritatea anilor adolescenței lor capricioase. 

Ca la un semnal, Andarna răspunde căscând: 

— Și să pierd spectacolul ăsta? 

— Ne vor rămâne doar câteva ore ca să..., șoptesc, ferindu-mi 
ochii de privirea scânteietoare a lui Xaden. Știi tu. Să facem schimb de 
informaţii. 

Curtea mă duce cu gândul la o sală de bal de unde toţi invitaţii 
respectabili au plecat cu două ore în urmă, plină doar de tineri beţi și 
decizii neinspirate. Cum naiba o să reușim eu și Xaden să ne lămurim 
situaţia dacă nu putem să petrecem timp împreună? 

— Tocmai asta cred că-i ideea. Ne vor ţine separați cât mai mult 
şi cât mai des cu putinţă. Va trebui să profităm cât mai mult de timpul 
pe care ni-l îngăduie. 

— În seara asta te urăsc mai puţin decât de obicei, îi şoptesc. 

— E doar efectul alcoolului. Nu te teme, mâine mă vei dispreţui 
din nou. 

Se întinde spre mine și nu mă feresc când mă apucă ușor de 
ceafă. 


Fiecare centimetru pătrat al trupului meu se încălzeşte. Efectul 
pe care-l are asupra mea e pe atât de supărător pe cât e de 
indiscutabil. 

— Ascultă-mă, spune el încet și mă trage la el cu blândeţe, 
privind pieziș spre grupul de cadeți ameţiţi care ne urmăresc din 
apropiere. la-te după mine. 

Încuviinţez. 

— Mă voi întoarce în șapte zile, spune el ca să-l audă oamenii 
care trec pe lângă noi. Sgaeyl și Tairn nu-și vor putea vorbi de la 
distanța asta. Își vor simţi emoțiile, dar atât. Ține minte că cei de sus ne 
vor citi toate scrisorile. 

Se apleacă, dându-le tuturor impresia unui fel de îmbrăţișare de 
rămas-bun, ceea ce nu e departe de adevăr. 

— În şapte zile se pot întâmpla multe, spun, înțelegând ce-mi 
spune pe cale mintală. Ce mă fac în lipsa ta? 

— Nimic important nu se va schimba între noi, mă asigură el de 
dragul cadeţilor care ne privesc. Nu te implica în activităţile lui Bodhi 
și ale celorlalți. 

Mă priveşte cu expresia lui de oţel, cea care-i apare pe față când 
e ferm convins de ceva. 

— Chiar n-ai de gând să te schimbi, nu-i așa? șoptesc, simțind că 
mi se încleştează pieptul. 

— Nu e vorba despre noi. Toţi vor sta cu ochii pe tine și nu ai nicio 
relicvă a rebeliunii care să-ţi ascundă activitatea de Melgren în caz că 
te va surprinde de una singură. Implicarea ta ar pune în pericol toate 
eforturile noastre de până acum. 

Încă un grup de cadeți trece pe lângă noi în drum spre rotondă. 
În privinţa asta nu pot să-l contrazic, mai ales că planul pe care mi l- 
am făcut necesită să fiu pe cont propriu. 

— Îmi va fi dor de tine, spune el, încordându-și mâna pe ceafa 
mea când niște călăreți din A Treia Aripă se apropie puţin prea mult 
de noi. Să nu ai încredere deplină decât în persoanele care au luptat cu 
noi la Resson. 


— Gândește-te cât timp liber o să ai acum că nu mai trebuie să 
mă tot antrenezi pe rogojină. 

Cedez dorinţei neastâmpărate de a-l atinge și îmi aşez mâinile 
pe pieptul lui ca să-i pot simţi bătăile egale ale inimii sub vârfurile 
degetelor, dând vina pe alcool pentru eroarea asta de judecată de 
neiertat. 

— Aş da oricând la schimb timpul liber ca să te pot simţi sub 
mine pe rogojină, spune el, cuprinzându-mi talia și trăgându-mă mai 
aproape. E riscant să le acorzi încredere celorlalţi însemnați. Nu o face 
deocamdată. Ei știu că nu trebuie să te omoare, dar, având în vedere 
cine e mama ta, unii s-ar bucura dacă ai avea de suferit. 

— Iar ne întoarcem aici? 

Încerc să zâmbesc, dar îmi tremură buza de jos. Plecarea lui nu 
mă tulbură cu adevărat. Vorbește limonada prin mine, asta-i tot. 

— Aici, de unde nici n-am plecat, îmi aminteşte el în şoaptă, deşi 
ceilalți cadeți din curte deja ne lasă mai mult decât suficient spaţiu 
intim. Păzeşte-te. Mă întorc în șapte zile. 

Mâna îi alunecă pe gâtul meu și îmi mângâie bărbia cu degetul 
mare, apropiindu-și gura la doar un centimetru de buzele mele. 

— Azi am reușit să ne salvăm viața unul celuilalt. Acum ai 
încredere în mine? 

Îmi tresare inima. Aproape că-i simt gustul sărutului şi chiar îl 
vreau, pe toţi zeii! 

— Cu viaţa mea. 

— Atât? 

Buzele îi plutesc pe lângă gura mea, pline de promisiuni pe care 
refuză să le îndeplinească. 

— Atât. 

Încrederea se câştigă pe merit şi el nici măcar nu încearcă. 

— Păcat, şopteşte, ridicând capul. Dar, repet, aşteptarea ne face 
bine. 

Bunul-simţ îmi spulberă ceața dorințelor carnale jenant de ușor. 
Ce naiba mă pregăteam să fac adineauri? 


— Lasă aşteptarea, spun, aruncându-i o privire urâtă, deşi 
cuvintele mele sunt lipsite de vlagă. Nu e nimic între noi, ai uitat? Aşa 
ai hotărât. Am tot dreptul să mă întorc în sala festivă şi să agăţ pe cine 
vreau ca să-mi încălzească patul. Pe cineva mai obișnuit. 

E un bluf. Poate. Sau e vocea alcoolului. Sau poate că vreau doar 
să-l fac și pe el să simtă nesiguranța asta care mă chinuie. 

— Ai tot dreptul, fără doar şi poate, dar n-o vei face, îmi 
răspunde el, zâmbind încet. 

— Pentru că eşti de neînlocuit? 

Nu e un compliment. În orice caz, eu aşa îmi spun. 

— Pentru că încă mă iubeşti. 

Convingerea pe care i-o citesc în ochi mă calcă pe absolut toţi 
nervii. 

— Du-te naibii, Riorson, și pleacă odată! 

— Aş pleca, dar mă ţii foarte strâns. Coboară privirea între 
trupurile noastre. 

— Of! 

Îmi smulg mâinile din jurul taliei lui și mă dau în spate. 

— Pleacă! 

— Ne vedem în șapte zile, Violenţă, spune el şi-mi întoarce 
spatele, pornind spre tunelul care duce la terenul de zbor. Încearcă să 
nu arzi locul până la temelii cât lipsesc. 

Privesc încruntată după el până când îmi dau seama că a 
dispărut demult. Apoi mai stau nemișcată câteva minute și respir 
încet până când mă conving că am reușit să-mi stăpânesc emoţiile cât 
de cât. Ce naiba am? Cum pot să tânjesc după cineva care refuză să-mi 
spună întregul adevăr? Cum poate Xaden să transforme situaţia 
noastră într-un joc pueril de întreabă-mă orice? De parcă aș ști ce să-l 
întreb... 

— Se va întoarce, spune Rhi, apropiindu-se din spatele meu cu o 
misivă în mână și cu ochii licărindu-i de entuziasm, în ciuda tonului 
sobru al cuvintelor sale. 

— N-ar trebui să-mi pese. 


Dar încă stau cu braţele încolăcite în jurul taliei, ca și când altfel 
m-aș face bucăţi. 

— De cete chinui să-ți ascunzi zâmbetul? 

— S-a întâmplat ceva între voi? întreabă Rhi, băgându-și 
scrisoarea în buzunar. 

— Ce-i în misiva aia? contrez. Ai primit ordine? 

De obicei, primirea ordinelor nu poate să însemne decât un 
lucru. O apuc de umeri și zâmbesc larg. 

— Ei? Ai primit? Rhiannon se strâmbă. 

— Am veşti bune și veşti proaste. 

— Spune-mi-le întâi pe alea proaste. Ăsta e motoul meu. 

— Aetos e noul nostru lider de aripă. Îmi cade fața. 

— N-ar trebui să mă mir. Şi vestea bună? 

— Cianna, ofițerul nostru executiv, a fost avansată în poziţia de 
ofițer executiv al întregii divizii, mă anunţă ea, privindu-mă cu un 
zâmbet mai luminos decât orice lumină-magică. Și îl ai în faţa ochilor 
pe noul tău lider de detașament. 

— Da! ţip, cuprinsă de o bucurie nestăpânită, și o îmbrăţișez. 
Felicitări! O să fii un lider minunat! Eşti deja! 

— Ce facem, sărbătorim? întreabă Sawyer cu voce tare de la 
marginea curții. 

— Absolut! strigă Ridoc, venind în fugă cu berea scurgându-i-se 
pe halbă. Liderul de detașament Matthias! 

— Ce ordonati, lider de detașament? întreabă Sawyer, lăsând-o 
pe Nadine să se chinuie să ţină pasul cu picioarele lui lungi. 

Rhi se uită la fiecare dintre noi și încuviințează, ca și când ar fi 
luat o hotărâre. 

— Să trăiţi. 

Zâmbesc și îmi doresc să fie atât de simplu. 

Toate cererile de carte înaintate Arhivelor de la Basgiath 
trebuie înregistrate și păstrate. Cadeţii care încalcă această 
regulă vor fi sancţionaţi pentru neglijarea datoriei lor și 
pedepsiţi pentru că nu au urmărit traseul cărţilor. 


- GHIDUL EXCELĂRII ÎN CVADRANIUL SCRIBILOR, DE 
COLONELUL DAXTON 

CAPITOLUL 7 

După cinci zile, intrăm în sala de curs dispusă ca un amfiteatru 
în formă de U de la primul etaj, care se umple de cadeți înainte de 
începerea lecţiei introductive. 

— N-am mai văzut sala asta, spune Ridoc, aşezându-se pe 
scaunul de lângă mine. 

Suntem dispuși după detașament, divizie și aripă și stau pe 
rândul al doilea de pe latura dreaptă, avându-i în față, dincolo de 
podeaua joasă, pe cadeții din Prima Aripă. 

Sunetele tot mai animate de afară devin un zumzet constant pe 
măsură ce civilii sosesc în aşteptarea Zilei Recrutării de mâine, dar 
între pereţii cvadrantului încă e liniște. Am petrecut ultima 
săptămână pregătindu-ne pentru sosirea noilor cadeți, însuşindu-ne 
sarcinile pe care le vom îndeplini la Parapet şi bând în exces după 
lăsarea nopţii. Cert e că-i interesant să cutreieri holurile în starea asta 
dis-de-dimineaţă. 

— N-am mai fost cadeți de anul al doilea, îi răspunde Rhiannon, 
care e așezată de cealaltă parte a mea, cu rechizitele aranjate pe 
bancă în ordine perfectă. 

— Aşa e, încuviințează Ridoc. 

— Am ajuns! exclamă Nadine și se strecoară pe locul de lângă 
Ridoc, dându-și de pe faţă șuviţele ciufulite de păr violet cu mâna sa 
prinsă cu atelă. Cum de n-am mai fost în sala asta? 

Rhiannon doar clatină din cap. 

— N-am mai fost cadeți de anul al doilea, îi spun lui Nadine. 

— Aha. Are sens. 

Îşi scoate lucrurile din geantă și și-o aşază la picioare. 

— Bănuiesc că anul trecut n-am avut niciun curs atât de departe 
pe coridorul ăsta. 

— Ce-ai păţit la mână? întreabă Rhiannon. 

— E penibil, spune ea, arătându-ne mâna bandajată. Am 
alunecat aseară pe scări și mi-am scrântit-o. Nu vă temei, 


tămăduitorii mi-au spus că Nolon s-ar putea să aibă timp să se ocupe 
de mine mâine, înainte de Parapet. Munceşte întruna de la Jocurile de 
Război încoace. 

— Omul ăla are nevoie de odihnă, observă Rhiannon, dând din 
cap. 

— Aş fi vrut să avem şi noi vacanţă, cum au celelalte cvadrante, 
spune Ridoc, bătând cu creionul în pupitru. Măcar cinci-șase zile, să 
mai plecăm și noi de aici. 

— Eu nici acum nu mi-am revenit de pe urma ultimului meu 
sejur de șase zile, încerc să glumesc. 

Rhi se încruntă și toţi din detașamentul nostru tac. Fir-ar. Nu 
trebuia să spun asta, dar sunt epuizată. N-are rost să încerc să dorm 
dacă tot visez întâmplările de la Resson. 

— Sunt aici dacă vrei să vorbim. 

Zâmbetul binevoitor al lui Rhi mă face să mă simt mică de tot 
când mă gândesc că nu pot să-i spun adevărul. 

Dacă vreau să-i vorbesc? Absolut! Dar pot să-i vorbesc? După ce 
Aetos m-a avertizat fără ocoliș să nu spun nimănui poveștile mele de 
război? Nu. Deja a luat-o la ochi pe Mira. Nu vreau s-o pun în situaţia 
asta şi pe prietena mea cea mai bună. Poate că Xaden are dreptate. 
Dacă nu pot să-i mint, prietenii mei ar fi mai feriţi dacă aș păstra 
distanța față de ei. 

— Bună ziua, cadeți din al doilea an! răcneşte un călăreț înalt, 
îndreptându-se cu pași mari spre centrul sălii. Eu sunt căpitanul... - 
tresare și își scarpină barba scurtă, a cărei culoare e doar puţin mai 
închisă decât a tenului său auriu-deschis - profesorul Grady. Și, după 
cum vedeţi, ăsta e primul meu an de catedră, așa că nu m-am obișnuit 
încă cu titlul de profesor și nici cu faptul că sunt înconjurat din nou de 
copii de douăzeci şi unu de ani. N-am mai fost în cvadrant de multă 
vreme. 

Se întoarce spre capătul sălii de curs, spre singura latură fără 
pupitre, și, întinzându-și mâinile spre biroul greu de lemn de acolo, își 
îndoaie degetele. Vraja minoră îl face să se apropie huruind până 


când profesorul îşi întoarce palma deschisă spre el şi biroul se 
opreşte. Grady se întoarce spre noi şi se sprijină de marginea lui. 

— Aşa e mai bine. Felicitări că ați supraviețuit primului an! 
exclamă el, întorcându-și capul încet și privindu-ne pe fiecare în 
parte. Sunt optzeci şi nouă de cadeți în sala asta. Din câte mi-au spus 
scribii, sunteţi cea mai mică generaţie de la Cei Șase încoace. 

Mă uit la rândurile libere de deasupra Primei Aripi. Am știut 
încă de anul trecut că vom avea cel mai mic număr de dragoni dispuși 
să formeze legături, dar să văd cu ochii mei cât de puţini suntem... e 
tulburător. 

— Tot mai puţini dragoni formează legături, îi transmit lui Tairn, 
ştiind că Andarna s-a cufundat în Somnul fără Vise acum câteva zile. 
Ne aflăm în situaţia asta pentru că Empyreanul știe despre veninoși? 

— Da. 

Aproape că-i aud în voce oftatul exasperat. 

— Dar ne trebuie mai mulți dragoni. Nu mai puțini. Nu are sens. 

— Părerile încă sunt împărţite în Empyrean, nu au hotărât dacă 
trebuie sau nu să ne implicăm, mârâie Tairn. Nu doar oamenii au 
secrete. 

Dar Andarna și Tairn s-au hotărât deja. În privinţa asta n-am 
niciun dubiu. 

— dar şi anul al doilea vine cu provocări, îl aud pe profesorul 
Grady spunând când îmi îndrept din nou atenţia la curs. Anul trecut, 
aţi învăţat să zburaţi pe dragonii care v-au ales. Anul ăsta veţi învăţa 
ce să faceţi dacă se întâmplă să cădeţi de pe ei. Bine aţi venit la Cursul 
de Supravieţuire pentru Călăreţi, pe scurt, CSC. 

— Asta ce naiba mai e? mormăie Ridoc. 

— Nu ştiu, șoptesc, scriind literele CSC în caietul gol din faţa 
mea. 

— Dar tu ştii totul! exclamă el, făcând ochii mari. 

— E clar că nu. 

Pare să fie cazul tot mai des în ultimul timp. 

— Nu ştiţi ce e? întreabă profesorul Grady, zâmbind pișicher cu 
ochii aţintiţi la Ridoc. Foarte bine! Înseamnă că strategia noastră încă 


dă roade! declară el, trecându-și gheată peste gheată. CSC e ţinut 
secret din motive bune: vrem să vedem reacțiile voastre sincere la 
situaţii noi. 

— Nimeni nu vrea să vadă reacția mea sinceră, bombăne Ridoc. 
Îmi stăpânesc zâmbetul și clatin din cap. 

— La CSC veţi învăţa cum să supraviețuiţi în cazul în care veţi fi 
separați de dragonii voştri în spatele liniilor inamice. E un curs 
esenţial al celui de-al doilea an și implică două evaluări finale de care 
va trebui să treceţi cu bine dacă vreţi să vă continuaţi instrucţia la 
Basgiath: una va avea loc în câteva săptămâni... și cealaltă aproximativ 
la jumătatea anului. 

— Şi ce naiba le fac călăreţilor legaţi de dragoni care nu le trec? 
întreabă Rhiannon încet. 

Toţi membrii detașamentului se întorc spre mine. 

— Habar n-am. 

Caroline Ashton ridică mâna de vizavi, din grupul cadeţilor din 
Prima Aripă. Un fior rece îmi alunecă pe șira spinării când îmi 
amintesc cât de apropiată a fost de Jack Barlowe, călăreţul care a 
încercat să mă omoare cu orice preț, până când l-am omorât eu pe 

el. 

— Da? întreabă profesorul Grady. 

— Ce înseamnă mai exact „aproximativ la jumătatea anului”? 
întreabă Caroline. Și „în câteva săptămâni”? 

— Nu veţi afla data precisă, răspunde el, ridicând din sprâncene. 
Caroline pufnește şi se aşază la loc. 

— Şi nu vă voi spune indiferent cât veţi da ochii peste cap. 
Niciun profesor nu vă va spune, pentru simplul motiv că... vrem să vă 
surprindem. Totuși, vrem să fiți pregătiți. În sala aceasta de curs, vă 
voi preda noţiuni de orientare în teren și tehnici de supravieţuire și 
vă voi învăţa cum să rezistaţi interogatoriilor dacă sunteţi capturați. 

Stomacul mi se întoarce pe dos și inima mi-o ia la goană. 
Tortură. Vorbeşte despre tortură. Și eu am acum informaţii pentru 
care ar merita să fiu torturată. 


— Şi, înainte de aceste evaluări, vom organiza mai multe 
încercări de probă neanunţate, continuă profesorul Grady, pentru 
care veţi putea fi luaţi la orice oră și din orice loc din cvadrant. 

— Au de gând să ne răpească? izbucnește Nadine cu uluire și cu 
spaimă în voce. 

— Aşa se pare, mormăie Sawyer drept răspuns. 

— Experiențele palpitante se ţin lanţ, adaugă Ridoc. 

— Eu şi ceilalți evaluatori vă vom da observaţii pe parcursul 
probelor, pentru ca în momentul evaluărilor finale să știți să 
înduraţi... 

Îşi înclină capul într-o parte, ca şi când și-ar alege cuvintele cu 

grijă. 

— Ei bine, să înduraţi infernul în care vă vom arunca. Vă dau un 
sfat, ca unul care a supravieţuit: să nu cedaţi în timpul 
interogatoriilor. În rest, vă veţi descurca de minune. 

Rhiannon ridică mâna și profesorul încuviințează. 

— Şi dacă cedăm? întreabă ea. 

De pe chipul lui Grady dispare orice urmă de umor. 

— Nu cedaţi! 

Cu pulsul accelerat chiar și după o oră de la sfârşitul lecţiei 
introductive, pornesc spre singurul loc care știu că-mi va linişti nervii 
surescitaţi: Arhivele. 

Intru pe ușă și, inspirând mirosul de pergament și de cerneală și 
izul inconfundabil al cleiului pentru legat cărţi, expir îndelung și mă 
calmez. Sala uriașă e plină de rânduri nesfârşite de rafturi cu cărți, 
fiecare dulap mai înalt decât Andarna, fără să ajungă însă la înălțimea 
lui Tairn, şi toate încărcate cu nenumărate volume de istorie, de 
matematică, de științe politice... cu ceea ce am crezut sincer că 
reprezintă toată știința de pe Continent. Și când mă gândesc că la un 
moment dat am fost convinsă că cea mai înfricoşătoare provocare din 
viaţa mea va fi să urc pe scările care le înconjoară! 

Între timp am ajuns să trăiesc zi după zi înfruntând pericolul 
omniprezent al comandantului-adjunct Varrish, amenințarea care-mi 
planează deasupra capului din cauza lui Aetos, riscurile revoluţiei 


secrete din cauza căreia am putea să murim în orice clipă și, mai nou, 
gândul la tortura iminentă pe care va trebui s-o îndurăm la CSC. Parcă 
mi-e dor de scări. 

După ce am urmărit avizierul cinci zile la rând, azi-dimineaţă 
numele Jesiniei a apărut în sfârşit pe programul scribilor afișat în faţa 
clădirii, ceea ce înseamnă că a venit timpul să mă apuc de treabă. 

Nici nu mă gândesc să nu mă implic. Refuz categoric să stau cu 
mâinile în sân în timp ce fratele meu și Xaden își riscă viețile. Mai ales 
pentru că sunt convinsă că soluţia la problema apărării orașului 
Aretia, dar și a civililor poromieni, se găseşte chiar aici, la Basgiath. 
Revoluţia n-o fi având niciun scrib printre aderenţi, dar mă are pe 
mine și, dacă există o şansă cât de mică să câştigăm războiul fără 
ajutorul armelor pe care mișcarea nu a reușit să le găsească sau nu 
poate să le facă, atunci sunt hotărâtă să profit de ea. Sau măcar să văd 
dacă există posibilitatea asta. 

Doar scribii au voie să treacă de masa lungă din lemn de stejar 
dispusă lângă ușă, așa că mă opresc la marginea ei și aştept, plim- 
bându-mi degetele pe nervurile și zgărieturile ei familiare. Studiile 
făcute ca să devin scrib m-au învăţat un lucru: să am răbdare. 

Pe toţii zeii, îmi e atât de dor de locul ăsta! Mi-e dor de ceea ce 
credeam că va fi viața mea. De ideea unui trai simplu. Liniștit. Nobil. 
Dar nu mi-e dor de femeia cu care mă identificam înainte, care nu-și 
cunoștea propriile puteri. Care credea fără rezerve tot ce citea, ca și 
când simplul act al scrierii unor informaţii pe o coală de hârtie le-ar 
transforma în fapte de netăgăduit. 

Se apropie o siluetă scundă, îmbrăcată cu tunică, pantaloni și 
glugă crem, și, pentru întâia oară în viața mea, o întâmpin pe Jesinia 
cu emoții. 

— Cadet Sorrengail, îmi comunică ea prin semne, zâmbind când 
ajunge la mine și trăgându-și gluga pe spate. 

Părul i-a mai crescut şi coada împletită îi ajunge până aproape 
de brâu. 

— Cadet Neilwart, îi răspund cu gesturi asemănătoare, zâmbind 
larg la vederea prietenei mele. 


Presupun că suntem singure, dacă mă primeşti cu atâta 
entuziasm. Scribii sunt descurajaţi insistent să arate vreo emoție. În 
fond, datoria lor nu este să interpreteze, ci să consemneze fapte. 

— Aşa e, răspunde ea, aplecându-se apoi pentru a privi pe lângă 
mine. Bine, dacă nu-l socotim pe Nasya. 

— Doarme, o asigur. Cu ce te ocupi aici? 

— Repar legăturile unor cărţi, îmi explică ea. Mai toţi sunt 
plecaţi ca să se pregătească pentru sosirea cadeţilor noi de mâine. 

Zilele astea liniștite îmi plac cel mai mult. 

— Îmi amintesc. 

Am petrecut aproape toate zilele liniștite la masa asta, învățând 
pentru examen sau ajutându-l pe Markham... sau pe tatăl meu. 

— Am aflat despre... începe ea, întunecându-se la chip. Îmi pare 
rău. Mereu s-a purtat atât de frumos cu mine... 

— Mulţumesc. Mi-e foarte dor de el. 

Îmi strâng pumnii şi ezit, ştiind că ceea ce-i voi spune în 
continuare ori ne va aduce mai aproape de adevăr... ori îmi va aduce 
moartea. 

— Ce e? gesticulează ea, mușcându-și buza. 

E cel mai bun cadet al generaţiei sale. Înseamnă probabil că și-a 
propus să urmeze calea experților, cea mai grea calificare pentru 
scribi, pe care trebuie s-o aibă toţi curatorii Cvadrantului Scribilor. 
Înseamnă nu doar că petrece mai mult timp cu Markham decât ceilalţi 
scribi, ci şi că va ajunge să nu mai iasă aproape deloc din clădirea 
Arhivelor. 

Mi se face rău la gândul că e foarte posibil să nu pot avea 
încredere în ea. Poate că există motive bune pentru care mișcarea nu 
are niciun aderent printre scribi. 

— Mă întrebam dacă aveţi vreo carte mai veche despre 
întemeierea cetăţii Basgiath. Poate vreo scriere care explică de ce a 
fost ales locul ăsta pentru ridicarea scutului, îi comunic prin semne. 

— Ridicarea scutului? repetă ea cu mișcări lente. 

— Mă pregătesc pentru o dezbatere cu temă istorică, vreau să 
pot explica de ce colegiul a fost construit aici, și nu la Calldyr. 


Iat-o, prima mea minciună adevărată. Nu e nimic adevărat în 
mod selectiv în afirmaţia mea. Și nici n-am cum să-mi retrag 
cuvintele. De bine, de rău, de acum sunt nevoită să lupt până la capăt 
pentru cauza mea: de a salva cât mai multe vieți din ghearele 
războiului. 

— Sigur, răspunde ea zâmbind. Așteaptă aici. 

— Mulţumesc. 

După zece minute, îmi dă două tomuri scrise cu mai bine de un 
secol în urmă și îi mulțumesc înainte de plecare. Soluţia pentru 
protejarea Aretiei se află în Arhive. Nu se poate să nu fie aici. Trebuie 
doar s-o găsesc înainte să se ajungă în punctul în care nici măcar 
scuturile nu vor mai putea să ne salveze. 

E înfiorător să traversezi Parapetul în primul an. Dar ai 
senzaţia că mori puţin câte puţin și atunci când urmăreşti cum 
nenumărați cadeți își pierd vieţile din cauza lui. Dacă poți, 
ferește-ţi privirea. 

- PAGINA OPIZECI ŞI PATRU, JURNALUL LUI BRENNAN 

CAPITOLUL 8 

Ziua Recrutării arată ușor diferit când o urmăreşti de pe partea 
asta a baricadei. Mă aplec peste marginea crenelurilor din turnul 
clădirii principale a Colegiului de Război și observ coada lungă de 
dedesubt în timp ce clopotele bat de ora nouă, dar evit să privesc 
atent chipurile candidaţilor pe măsură ce intră rând pe rând și încep 
să urce scara lungă spiralată la capătul căreia începe Parapetul. N-am 
nevoie de fețe noi în coşmaruri.. 

— Încep să urce, îi spun lui Rhiannon, care așteaptă cu sulul și 
cu condeiul pregătite. 

— Par neliniștiţi, observă Nadine, aplecându-se periculos de 
mult peste marginea turnului ca să vadă candidaţii înșiruiţi jos de tot, 
cu multe etaje sub noi. 

Și nu doar ei sunt neliniștiţi. Stau la doar patru pași de Dain și de 
mâinile lui care fură amintiri și care ar putea să-mi smulgă toate 
secretele din cap. 


Îmi înalt scuturile exact aşa cum m-a învățat Xaden și îmi 
imaginez cu plăcere cum ar fi să-l arunc pe Dain din turn. 

Deja a încercat o dată să-mi vorbească și l-am refuzat scurt. lar 
expresia de pe faţa lui? Ce drept are nenorocitul ăsta să se uite la 
mine de parcă... i-aș fi frânt inima? 

— Tu nu ai avut emoţii? o întreabă Rhiannon pe Nadine. Eu, 
una, nu scăpam cu viață dacă nu mă ajuta Vi. 

Ridic din umeri și sar pe zid, așezându-mă în stânga lui Rhi. 

— N-am făcut decât să-ți ofer puţin mai multă aderenţă la sol. 
Curajul şi echilibrul cu care ai traversat hăul au fost ale tale. 

— Nu plouă, ca în ziua Parapetului nostru, observă Nadine, 
ridicând ochii la cerul senin de iulie și ștergându-și sudoarea de pe 
frunte cu dosul mâinii. Sper să-l traverseze mai mulţi candidaţi. 

Se întoarce spre mine. 

— M-aş fi așteptat ca mama ta să alunge furtuna anul trecut, din 
moment ce trebuia să-l traversezi. 

— Se vede că n-o cunoști pe mama. 

N-ar fi fost atât de lașă încât să cheme furtuna ca să mă omoare, 
dar cu siguranţă nici n-ar fi oprit-o ca să-mi salveze viaţa. 

— Doar nouăzeci şi nouă de dragoni au consimţit să formeze 
legături anul ăsta, spune Dain, rezemându-se cu spatele de zid lângă 
ieşirea spre Parapet. 

Stă fix în poziţia în care stătea Xaden anul trecut și are fix 
aceeași emblemă pe umăr: de lider de aripă. Ticălosul ăsta i-a omorât 
pe Liam și pe Soleil și, drept răsplată, a fost promovat. Nici nu mă mai 
mir. 

— Chiar dacă mai mulți candidați ar ajunge în capăt cu bine, 
asta nu Înseamnă că am obține mai mulți călăreți. 

Se întoarce spre mine, dar imediat își fereşte privirea. Nadine 
deschide ușa de lemn din vârful turnului și se uită în jos, de-a lungul 
scării. 

— Au ajuns pe la jumătate. 

— Bun, spune Dain, mutându-se de lângă perete. Nu uitaţi 
regulile. Matthias și Sorrengail, voi trebuie doar să întocmiţi lista 


finală a celor care urmează să traverseze Parapetul. Nu intraţi în 
vorbă cu... 

— Ştim regulile. 

Îmi aşez mâinile pe zid, lângă coapse, şi mă întreb pentru a nu 
ştiu câta oară de când m-am trezit dimineaţa: când va sosi Xaden 

azi? 

Poate că atunci voi avea ocazia să ridic problema celor trei cărţi 
despre arta împletirii panglicilor sub formă de rune tradiţionale 
tyrriene pe care mi le-a lăsat, cu tot cu panglici, pe biroul din camera 
mea nouă, aflată la primul etaj. Doar n-am nevoie de hobbyuri. 

Cât despre biletul pe care mi l-a pus în vârful teancului de cărţi, 
cel în care a scris: Am fost sincer când ţi-am vorbit pe Parapet. Chiar și 
când nu sunt cu tine, existi doar tu... Pentru ăsta nu-mi trebuie nicio 
explicaţie. Xaden luptă. 

— Fie, spune Dain tărăgănat, privindu-mă atent. lar Nadine... 

— Eu n-am nicio sarcină. 

Nadine ridică din umeri, trăgând de firele uniformei sale, din 
locul în care i-a tăiat mânecile. 

— Am venit din plictiseală. 

Dain se uită încruntat la Rhiannon. 

— Mă bucur că menţii disciplina, lider de detașament. Ce 
dobitoc! 

— Nu scrie nicăieri că nu se acceptă prezenţa a patru călăreți în 
vârful turnului în ziua Parapetului, contrează ea. Nu începe, Aetos, n- 
am chef de ceartă în dimineaţa asta. 

Îşi înalță ochii de la sulul ei numerotat cu grijă şi ridică un deget. 

— Şi dacă cumva îţi trece prin cap să mă pui să-ți spun lider de 
aripă, îți amintesc că Riorson s-a descurcat de minune în funcţia ta 
fără să le ceară tuturor să i se închine la picioare. 

— Pentru că a băgat frica în toţi, mormăie Nadine. Bine, mai 
puţin în Violet. 

Încerc să-mi înăbuş zâmbetul şi nu reușesc când văd că Dain 
încremenește, neștiind ce să răspundă. 


— Dacă tot am rămas între noi, spune Rhiannon, ce ştiţi despre 
noul comandant-adjunct? 

— Varrish? Nu ştiu nimic pe lângă faptul că se crede al naibii de 
dur și că, după părerea lui, direcția cvadrantului ar fi devenit 
delăsătoare de când a absolvit el, răspunde Dain. E prieten cu tatăl 
meu. 

Nu mă mir. 

— Mda, viaţa de aici e un vis, răspunde Rhiannon cu sarcasm. 
După experienţa de la Resson, am început să înțeleg că toate 

chinurile la care suntem supuși își au rostul. E mai bine să ne 
zdrobim aici decât să ne lăsăm prietenii să moară pe teren. 

— Uite că vin, spune Nadine și se dă la o parte din calea primilor 
candidaţi care ajung în vârf, gâfâind de efort. 

— Par atât de tineri! îi spun lui Tairn, foindu-mă pe zid şi mus- 
trându-mă pentru faptul că nu mi-am înfășurat genunchiul stâng cu 
mai multă atenţie dimineaţa. 

Transpiraţia mea i-a slăbit deja clemele și îmi ies din minţi când 
simt cum alunecă fașa. 

— Așa arătai și tu, îmi răspunde el, cu un mârâit grav. 

E ţâfnos de două zile și îl înțeleg. E împărţit între dorinţa de a 
face fix ce vrea - să zboare la Sgaeyl - și gândul că voi fi pedepsită 
pentru faptele lui. 

Primul candidat priveşte când la părul violet al lui Nadine, când 
la obișnuita mea coroniţă împletită din păr argintiu. 

— Numele, îi cer. 

— Jory Buell, spune tânăra, chinuindu-se să-și tragă sufletul. 

E înaltă, are ghete bune și rucsacul ei pare echilibrat, dar îi va fi 
greu să traverseze Parapetul din cauza oboselii. 

— Înainte, ordonă Dain. Când ajungi în capăt, spune-ţi numele 
persoanei cu lista. 

Fata încuviinţează și Rhiannon îi trece numele pe primul rând. 

Toate sfaturile pe care mi le-a dat Mira anul trecut îmi roiesc în 
cap, dar nu am voie să-i spun nimic. E o provocare cu totul nouă 


pentru noi: trebuie să ne abținem de la orice intervenţie și să privim 
cum candidaţii își riscă viețile în încercarea de a deveni... ca noi. 

Pentru mulţi dintre ei, chipurile noastre vor rămâne ultimele pe 
care le vor vedea în viaţă. 

— Succes! 

Atât am voie să spun. 

Fata porneşte de-a lungul Parapetului și îi ia locul următorul 
candidat. Rhiannon îi notează numele și Dain așteaptă ca Jory să 
traverseze o treime din distanță, apoi îi permite și tipului să 
pornească. 

Îi urmăresc pe primii candidaţi cu sufletul la gură, amintin-du- 
mi cât de înfricoșătoare şi de incertă a fost ziua asta pentru mine anul 
trecut. Când un candidat alunecă și cade după primul sfert de drum, 
iar defileul de dedesubt îi înghite urletele, încetez să mai privesc după 
ei ca să văd dacă ajung cu bine. Inima mea nu mai suportă. 

După două ore, îi întreb cum îi cheamă fără nici cea mai mică 
intenţie de a le reţine numele, dar îi urmăresc pe candidaţii deosebit 
de agresivi, cum ar fi bivolul cu gropiță adâncă în bărbie care 
traversează Parapetul în goană și-l aruncă în hău fără nicio ezitare pe 
tipul roșcovan și sfrijit care se chinuie să treacă de jumătatea 
traseului. Aici intră cine vrea, spre deosebire de celelalte cvadrante, 
care-i primesc pe recruţii care trec examenul de admitere. 

O bucată mică din mine moare în timp ce privesc cruzimea 
scenei și lupt să îmi amintesc că fiecare candidat este aici de 
bunăvoie. Este acceptat oricine se oferă, spre deosebire de celelalte 
cvadrante, care-i primesc pe recruţii care trec de examenul de 
admitere. 

— Jack Barlowe Junior, observă Rhiannon în șoaptă. Nu-mi 
scapă faptul că Dain tresare şi-şi fereşte privirea. Expirând încet, mă 
întorc spre următoarea persoană din rând, 

străduindu-mă să uit cum m-a trimis Barlowe la infirmerie anul 
trecut. Mă cutremur când îmi amintesc cum a pus mâinile pe mine, în 
ziua aceea în care ne-am luptat pe rogojină, și mi-a vărsat energie 
pură în trup, scuturându-mi toate oasele. 


— Num..., dau să spun, dar cuvântul mi se stinge pe buze și mă 
holbez, şocată, la candidatul din fața mea. 

E mai înalt decât Dain, dar mai scund decât Xaden, musculos, cu 
bărbia solidă, şi, deşi părul lui blond închis e mai scurt decât era 
ultima dată când l-am văzut, i-aș recunoaște oriunde trăsăturile feței 
şi ochii. 

— Cam? 

Ce naiba caută aici? 

Ochii verzi îi scânteiază de surprindere, apoi mă recunoaşte şi 
clipește descumpănit. 

— Aaric... Graycastle. 

Îi recunosc numele mijlociu, dar pe cel de familie? 

— L-ai născocit pe loc? îi şoptesc. Pentru că-i oribil. 

— Aaric. Graycastle, repetă el, strângând din dinţi. 

Îşi înalță bărbia cu aceeași aroganță pe care am observat-o la 
absolut toţi fraţii și mai ales la tatăl lui. Chiar dacă nu l-aș fi întâlnit de 
zeci de ori când vieţile părinţilor noştri ne-au adus în aceeași cameră, 
ochii aceia verzi și izbitori îl scot în evidenţă tot așa cum pe mine mă 
scoate în evidenţă părul. N-o să-i poată păcăli pe cei care l-au întâlnit 
vreodată pe tatăl sau pe oricare dintre fraţii lui. 

Mă întorc spre Dain, care se holbează de-a dreptul la Cam... 
Aaric. 

— Eşti sigur că vrei să faci asta? întreabă Dain și neliniștea din 

ochii lui îmi aminteşte pentru o clipă de prietenul meu Dain, dar 
doar pentru o clipă. 

Versiunea aceea a lui Dain, mai exact băiatul pe care am știut 
mereu că mă pot bizui, a murit în ziua în care mi-a furat amintirile și 
ne-a trimis la luptă împotriva veninoşilor. 

— Dacă traversezi Parapetul, nu mai ai cale de întoarcere. Aaric 
încuviințează. 

— Aaric Graycastle, îi repet lui Rhiannon, care notează numele, 
dar se prinde că ceva nu e în regulă. 

— Tatăl tău ştie? îi şopteşte Dain lui Aaric. 


— Nu-l priveşte, răspunde el, apropiindu-se de marginea 
Parapetului și destinzându-şi umerii. Am douăzeci de ani. 

— Da, de parcă asta o să conteze când o să afle ce faci, i-o 
întoarce Dain, trecându-și agitat mâna prin păr. O să ne omoare pe 
toți. 

— Ai de gând să-i spui? întreabă Aaric. 

Dain clatină din cap și se uită la mine de parcă eu aș ști ce 
trebuie să facem, când el e blestematul de lider de aripă. 

— Bine, atunci fă-mi o favoare şi ignoră-mă, îi spune Aaric. Dar 
nu şi mie. 

— Noi facem parte din Al Doilea Detașament, Divizia Flacără, A 
Patra Aripă, îi spun eu. 

Poate că-i voi putea convinge și pe ceilalți să păstreze secretul 
dacă-l vor recunoaște. Dain deschide gura. 

— Nici nu te gândi, îi spun, clătinând din cap. 

Dain și-o închide la loc, iar Aaric își potriveşte rucsacul și 
pornește de-a lungul Parapetului, dar nu am puterea să-l urmăresc. 

— Cine era? întreabă Rhiannon. 

— Oficial? Aaric Graycastle, îi răspund. 

Ridică dintr-o sprânceană și vinovăția mi se aşază în stomac ca o 
piatră. 

Deja există prea multe secrete între noi și pe ăsta pot să i-l 
împărtășesc. Merită să știe, din moment ce tocmai l-am direcționat 
către detașamentul nostru. 

— Între noi fie vorba, șoptesc, moment în care Rhi se întoarce 
spre mine și ridică din sprâncene. E al treilea fiu al regelui Tauri. 

— Mamă! 

Priveşte peste umăr, spre Parapet. 

— Cam așa. Și garantez că tatăl lui nu știe ce face. 

Mai ales pentru că fratele cel mai mare al lui Aaric a murit în 
timpul Treieratului acum trei ani. 

— Deci o să avem parte de un an foarte ușor, observă Rhiannon 
cu sarcasm, apoi se adresează următoarei persoane din rând. 
Numele? 


— Sloane Mairi. 

Mă întorc brusc spre ea și inima mi se opreşte în gât. Are același 
păr blond, deși în clipa asta i se încâlcește după umeri în bătaia 
vântului. Aceiași ochi albaştri precum cerul. Aceeași relicvă a 
rebeliunii încolăcită în jurul braţului. E sora mai mică a lui Liam. 

Rhiannon face ochii mari. 

Dain parcă ar fi văzut o stafie. 

— Cu „e” la capăt, adaugă Sloane, apropiindu-se de trepte și 
potrivindu-și părul după urechi cu neliniște. 

O să-i sufle înapoi în față la prima rafală de vânt și o s-o 
orbească momentan pe Parapet, fapt pe care nu pot să-l îngădui. l-am 
promis lui Liam să-i port de grijă. 

— Stai. 

Sar de pe zid, scot banda mică de piele pe care o ţin în buzunarul 
din faţă al uniformei și i-o întind. 

— Întâi leagă-ți părul. Cel mai bine ar fi să ţi-l împletești în 
coadă. 

Sloane tresare surprinsă. 

— Vi... începe Dain. 

Îi arunc o privire dușmănoasă peste umăr. Din cauza lui nu mai 
e Liam aici ca s-o protejeze. Furia mi se revarsă în vene, înfierbân- 
tându-mi pielea. 

— Să nu îndrăznești să mai spui niciun cuvânt, Aetos, altfel 
zbori din turn. 

Puterea îmi sfârâie în mâini fără s-o fi chemat şi erupe deasupra 
noastră, fulgerând pe cer în linie orizontală. Ups. 

Dain se așază, mormăind că azi pierde toate luptele. 

Sloane ia încet banda de piele din mâna mea și îşi împletește 
părul - simplu și rapid -, legându-și-l și privindu-mă de sus fără 
întrerupere, de la înălțimea celor zece centimetri cu care mă 
depășește. 

— Ţine-ţi braţele întinse în lături, ca să te echilibrezi mai ușor, îi 
spun, ameţind cu gândul la pericolul pe care urmează să-l înfrunte. Nu 
lăsa vântul să te dezechilibreze. 


Aşa mi-a spus Mira şi aşa îi spun și eu lui Sloane. 

— Menţine-ţi privirea pe pietrele din faţă și nu te uita în jos. 
Dacă îţi alunecă rucsacul, aruncă-l. Mai bine să cadă el decât să te 
prăbușești tu. 

Ridică ochii la părul meu, apoi îi coboară la cele două embleme 
cusute chiar deasupra inimii pe uniforma mea de vară. Una dintre ele 
e emblema celui de-Al Doilea Detașament, pe care am câștigat-o în 
timpul Întrecerii Detașamentelor de anul trecut, şi cealaltă ilustrează 
un fulger ramificat în patru direcţii. 

— Eşti Violet Sorrengail. 

Aprob din cap, amuțţită. Nu găsesc cuvintele cu care să-i explic 
cât de rău îmi pare pentru pierderea fratelui său. Nimic din ce-mi vine 
în minte nu e suficient. 

Expresia i se schimbă și o emoție care aduce mult a ură îi 
învăluie ochii când se apleacă spre mine și îmi spune încet, ca s-o aud 
doar eu: 

— Ştiu ce s-a întâmplat cu adevărat. Fratele meu a murit din 
cauza ta. A murit pentru tine. 

Simt efectiv cum mi se scurge sângele din obraji, încercând să 
alung amintirea momentului în care Deigh s-a izbit de wyvernul care- 
l ataca pe Tairn şi Liam a zburat pe lângă şaua mea. Era atât de greu, 
încât a fost cât pe ce să-mi disloc umerii în încercarea de a-l opri din 
cădere. 

— Da, spun, fără să-mi feresc privirea, pentru că nu pot să neg. 
Îmi pare atât de rău... 

— Du-te naibii, șopteşte ea. Vorbesc serios. Sper ca nimeni să 
nu-ţi încredinţeze sufletul lui Malek. Sper ca Malek să-l refuze. Liam 
valora cât zece oameni ca tine și sper să plăteşti o eternitate pentru 
pierderea pe care mi-ai provocat-o, pe care ne-ai provocat-o tuturor. 

Mda, emoția din ochii ei e categoric ură. 

Inima îmi zboară din piept şi aterizează undeva în apropierea 
scrisorii ei de recomandare. 

— Nu a fost vina ta, spune Tairn. 

— Ba a fost. 


Și trebuie să mă dezmeticesc imediat, altfel îl voi dezamăgi din 
nou pe Liam. 

— N-ai decât să mă urăști, îi spun lui Sloane, pășind în lături și 
deschizându-i calea spre Parapet. Dar fă-mi o favoare: întinde-ţi 
naibii braţele în lături, ca să nu-l revezi pe Liam înaintea mea. Fă-o de 
dragul lui. Nu pentru mine. 

S-a zis și cu rolul de mentor blând și grijuliu pe care speram să-l 
joc pentru ea. 

Sloane își ia ochii de la mine și se apropie de marginea turnului. 
Vântul se înteţeşte şi sora lui Liam se clatină, accelerându-mi pulsul. 

— Asta ce naiba a fost? întreabă Rhiannon. Clatin din cap. Pur și 
simplu... nu pot. 

Apoi încăpăţânata aia în sfârșit îşi întinde braţele în lături și o ia 
din loc. Nu-mi feresc privirea. Urmăresc fiecare pas blestemat pe 
care-l face, ca și când viitorul meu ar fi legat de al ei. Mi se opreşte 
aerul în piept când se împiedică la jumătatea drumului și nu reușesc 
să-mi umplu plămânii pe deplin decât atunci când o văd sosită în 
capătul opus. 

— A reușit, şoptesc în sus, pentru Liam. Și notez următorul 
nume. 

Listele arată că șaptezeci și unu de candidaţi au căzut de pe 
IParapet. Cu patru mai mulţi decât anul trecut. 

La o oră după socotirea lor, cadeţii cvadrantului se adună în 
formaţiile obișnuite, pe trei coloane pentru fiecare aripă, și persoana 
însărcinată cu întocmirea registrului strigă nume după nume, 
împărțind cadeţii din primul an pe detașamente. 

Al nostru e aproape plin și încă n-am văzut-o pe Sloane. Am 
căutat-o în curte mai devreme, dar ori se ascunde de mine... ori se 
ascunde de mine. E singura explicație logică. 

Nadine, Ridoc şi cu mine așteptăm în spatele a opt cadeți noi 
care se tot foiesc ca niște întruchipări desăvârșite ale fricii. Aaric 
păstrează o postură neverosimil de perfectă, dar stă cu capul plecat, 
lângă o roșcată care e de-a dreptul verde la faţă. 


Teama li se vede de la o poştă. Se simte în fiecare broboană de 
sudoare care alunecă pe ceafa tipului corpolent aflat cu două rânduri 
în față și în fiecare frântură de unghie pe care o scuipă pe pietriș 
bruneta de lângă el. Le curge prin pori. 

— Mi se pare mie sau se petrece ceva al dracului de ciudat? 
întreabă Ridoc din dreapta mea. 

— Al dracului de ciudat, încuviințează Nadine. Îmi vine să le 
spun că totul va fi bine... 

— Nu e politicos să minţi, observă Imogen din spatele nostru, de 
lângă Quinn, care, cu o expresie de-a dreptul plictisită, își taie 
vârfurile buclelor blonde cu un pumnal. Nu vă atașați de ei. Toţi vor 
rămâne carne pentru dragoni până la Treierat. 

Tipul solid cu tenul cafeniu priveşte peste umăr, holbându-se la 
Imogen. 

Ea îi întâlnește privirea cu o expresie fioroasă și își învârte 
degetul prin aer, indicându-i fără cuvinte să se întoarcă. Tipul se 
supune. 

— Poartă-te frumos, îi şoptesc. 

— O să mă port frumos când o să mă conving că au şanse să 
rămână printre noi, răspunde ea. 

— Parcă ziceai că nu e politicos să minţi, i-o întoarce Ridoc cu 
un zâmbet larg, clătinând din cap și făcându-și gulerul uniformei să se 
legene, dar nu și țepii lungi în care a reușit cumva să-și aranjeze părul 
negru. 

Clipesc şi mă aplec spre el, privindu-i fix latura gâtului. 

— Ce e... Ţi-ai făcut tatuaj? 

Îmi zâmbeşte şi trage în lături de material, dezvăluind vârful 
cozii-sabie întipărite pe pielea de un brun-deschis a gâtului, aproape 
de baza gulerului. 

— Îmi coboară până la umăr, până la relicva primită de la 
Aotrom. Tare, nu? 

— Tare, aprobă Nadine admirativ. 

— Absolut, încuviinţez și eu. 


Visia Hawelynn e trimisă la detașamentul nostru. Numele ei îmi 
pare ciudat de familiar şi, când apare în formaţie cu două rânduri în 
față, îmi amintesc motivul. O urmă de arsură i se întinde de la guler la 
marginea părului, curbându-i-se pe obrazul drept. E repetentă. 

Anul trecut a supraviețuit după ce a supărat un Portocaliu 
Coadă-Pumnal în timpul Treieratului, dar la limită. Sloane e trimisă la 
Prima Aripă. 

— Rahat, mormăi. 

Cum naiba s-o ajut dacă face parte dintr-o cu totul altă aripă? 

— Aş zice că e o binecuvântare, spune Nadine încet. Am 
impresia că nu te are la inimă. 

Pe podium, Dain păşeşte în față pentru a-i vorbi Aurei 
Beinhaven, liderul de aripă senior, ale cărei pumnale prinse de partea 
de sus a brațelor licăresc în lumina soarelui când aprobă din cap. Dain 
se uită la mine şi se duce la femeia cu registrul de la marginea 
podiumului, care tace o clipă și, ridicându-și stiloul, notează ceva pe 
listă. 

—  Corecţie! strigă ea mulțimii. Sloane Mairi la Al Doilea 
Detașament, Divizia Flacără, A Patra Aripă. 

Da! Umerii mi se prăbușesc de ușurare pură. 

Dain îşi reia locul, ignorând privirea mânioasă și 
dezaprobatoare a comandantului-adjunct Varrish, și își pierde 
stăpânirea de sine o clipă, când îmi adresează o privire indescifrabilă. 
Ce? Vrea ca mutarea lui Sloane să fie un fel de propunere de pace? 

Nume după nume, continuă distribuirea cadeţilor între 
detașamente. 

Sloane se iveşte după vreo două minute și îmi spulberă ușurarea 
când deschide gura. 

— Nu. Refuz. Accept să intru în orice detașament, numai în ăsta 
nu. 

Au! 

Rhiannon vine din locul pe care-l ocupă în fruntea grupului 
nostru și se uită la Sloane cu o expresie care mă face să mă bucur că 
n-am supărat-o niciodată. 


— Ți se pare că-mi pasă ce vrei, Mairi? 

— Mairi? 

Sawyer priveşte în spate printre rândurile de boboci care ne 
despart şi zâmbesc când îi văd emblema nouă de pe umăr. E numai 
bun ca ofițer executiv al lui Rhi. 

— Sora lui Liam, îi spun. Îi cade faţa. 

— Pe bune? face Ridoc, privind când la mine, când la Sloane. 

— Pe bune, răspund. Ah, și în caz că n-ai observat, mă urăște 

deja. 

— Nu pot să stau în acelaşi detaşament ca ea! 

Sloane mă fixează cu o privire mistuită de focul pur al urii, dar, 
pe de altă parte, și-a lăsat părul împletit, fapt pe care-l socotesc o 
victorie. Mă detestă, da, dar poate că mă va asculta atât cât să poată 
supraviețui. 

— Arată-i respect liderul tău de detaşament și treci în formaţie, 
Sloane! șuieră Imogen. Te porți ca o aristocrată răzgâiată. 

— Imogen? bâiguie Sloane surprinsă. 

— Treci. În. Formaţie, ordonă Rhiannon. Nu e o propunere, 
cadet! 

Sloane păleşte și trece în faţa lui Nadine, ocupând ultimul nostru 
loc liber pentru cadeți noi. 

Rhiannon se strecoară pe lângă Nadine și se apleacă spre mine. 

— Sunt destul de sigură că tipa asta vrea să te omoare, îmi 
şopteşte ea. Are vreun motiv anume? Să încerc s-o mut în alt 
detașament? 

Mda. Fratele ei a murit din cauza mea. A jurat să mă protejeze și, 
încercând să-și îndeplinească promisiunea, și-a pierdut dragonul... și 
viața. Dar nu pot să-i spun asta lui Rhi, cum nu pot să-i spun nici că 
există veninoşi dincolo de granițele noastre. 

Îmi tresare stomacul când mă gândesc că trebuie s-o mint. 

Adevăruri selective. 

— Mă învinuieşte pentru moartea lui Liam, spun încet. Las-o cu 
noi. Măcar Codexul îi interzice să mă omoare dacă facem parte din 
același detașament. 


— Eşti sigură? întreabă ea, încruntându-se. 

— l-am promis lui Liam să-i port de grijă. Las-o cu noi, repet, 
încuviințând. 

— Întâi Aaric, acum Sloane... vezi că ai început să aduni copii 
rătăciţi, mă avertizează Rhiannon în şoaptă. 

— Şi noi am fost așa la un moment dat, îi răspund. 

— Asta aşa e. Şi uite unde am ajuns. Suntem în viaţă și aşa mai 
departe. 

Buzele i se arcuiesc într-un zâmbet discret, apoi își reia locul în 
formaţie. 

Soarele de amiază încinge curtea și îmi dau seama cât de 
departe suntem de podium, pe care liderii de aripă așteaptă alături de 
comandantul Panchek. Smocurile de păr îi flutură în adierea dimineții 
în timp ce privește formaţiile cu ochii săi căprui mari și iscoditori. 
Numărul cadeţilor a ajuns la punctul maxim. Vom începe să murim pe 
capete aproape imediat. 

Dar eu nu voi muri. Am dansat destul cu Malek anul trecut și de 
fiecare dată i-am spus să-și vadă de treabă. Poate că într-adevăr nu 
mă vrea, așa cum a spus Sloane. 

— Eşti agitată, observă Tairn îngrijorat. 

— N-am nimic. 

Asta trebuie să spunem cu toţii, nu? N-avem nimic. Nu contează 
cine moare lângă noi sau pe cine ucidem în timpul antrenamentelor... 
sau în război. N-avem nimic. 

Ceremonia începe în sfârșit cu discursul de bun-venit ame- 
nințător-dar-pompos pe care Panchek îl adresează cadeţilor noi și 
noului nostru comandant-adjunct, după care Aura oferă mulțimilor 
niște cuvinte surprinzător de încurajatoare, despre caracterul 
onorabil al misiunii noastre de a ne proteja poporul, pentru ca apoi să 
preia ştafeta Dain în încercarea evidentă de a se ridica la înălțimea lui 
Xaden. 

Dar Dain nu e Xaden. 

În curte răsună fluturat de aripi şi exclamaţiile cadeţilor din 
primul an și inspir adânc când șase dragoni - cinci aparținând 


liderilor de aripă și un Portocaliu Coadă-Pumnal cu un singur ochi pe 
care nu-l recunosc - aterizează pe zidurile curții din spatele 
podiumului. 

Portocaliul ăla pare coleric, își plimbă iute privirea printre cade- 
ţii din formaţii şi dă din coadă, dar niciunul dintre ei nu e atât de 
fioros ca Sgaeyl şi nici atât de terifiant ca Tairn. Îmi cobor ochii și 

Țipetele cadeţilor noi răsună între pereţii de piatră când dra- 
gonii îşi destind și îşi încordează ghearele, înfigându-și-le în zid. Un 
bolovan greu se prăbușește doar la vreun metru de podium, dar 
niciun călăreț de pe el nu tresare. Acum înţeleg de ce părea Dain atât 
de liniștit anul trecut. 

Niciunul dintre dragonii ăia n-ar îndrăzni să mă ardă și astfel să 
riște răzbunarea lui Tairn. Dacă sunt frumoși? Absolut. Dacă mă 
intimidează? Sigur. Chiar mi s-a grăbit ușor pulsul. Și da, Roșul Coadă- 
Măciucă al Aurei se uită la cadeți ca la masa de prânz, dar îmi dau 
seama că o face mai mult ca să-i dea de gol pe bobocii slabi... 

Roșcata aflată fix în faţa mea vomită pe pietriș şi apoi pe ghetele 
lui Aaric când se apleacă și, hârâind, își goleşte stomacul. 

Scârbos. 

Sloane se clatină și se foieşte, ca și când s-ar pregăti s-o ia la 

fugă. 

Proastă idee. 

— N-o să păţeșşti nimic, Mairi, doar să nu te mişti, îi spun. Dacă 
fugi, o să te prăjească. 

Încremeneşte, dar îşi încleștează pumnii. Foarte bine. În clipa de 
faţă, e mai bine să fii furios decât speriat. Dragonii respectă furia. Pe 
laşi îi extermină. 

— Să sperăm că n-o să vomite și ceilalți prin simpatie, mormăie 
Ridoc, strâmbând din nas. 

— Mda, n-o să-i fie bine tipei dacă face aşa la Înfăţişare, șopteşte 
Imogen. 


Bobocii ăştia ar face pe ei chiar și numai dacă Tairn ar trece în 
zbor prin preajmă. E aproape de două ori mai mare decât dragonii 
cocoțați pe zid. 

— N-aveai chef să contribui la spectacolul ăsta cu talentul tău 
desăvârșit în materie de intimidare? îl întreb. 

— Nu mă interesează trucurile acestea ieftine, îmi răspunde el cu 
dispreţ și zâmbesc în timp ce Dain turuie în continuare despre cine 
ştie ce. 

Se chinuie să imite harul lui Xaden, dar nu-i iese deloc. 

— Ce știi despre Portocaliul maiorului Varrish? Pare... 
imprevizibil. Şi flămând. 

— Solas e acolo? întreabă Tairn cu mai multă asprime. 

— Solas e un Portocaliu Coadă-Pumnal cu un singur ochi? îl 
întreb. 

— Da, răspunde el şi nu pare încântat. Nu-l scăpa din vedere. 
Ciudat, dar bine! Nu mi-e greu să urmăresc cum Portocaliul se 

încruntă la cadeți cu singurul său ochi sănătos. 

— O treime din voi vor muri până anul viitor în iulie. Dacă vreţi 
să îmbrăcaţi uniformele negre ale călăreţilor, atunci trebuie să le 
meritați! strigă Dain, ridicând vocea cu fiecare cuvânt. Meritaţi-le în 
fiecare zi! 

Cath își înfige ghearele roşii în zidărie și se apleacă deasupra 
capului său, agitându-și coada-sabie cu mișcări sinuoase și suflând 
asupra mulțimii niște aburi care-mi întorc stomacul pe dos. Dain 
trebuie neapărat să-l caute printre dinţi, să vadă dacă n-are un os 
putrezit înfipt pe undeva, pe acolo, pentru că sigur are ceva. 

În curte izbucnesc țipete şi un cadet din primul an din dreapta 
mea, din Divizia Coadă, iese din formaţie și o ia la fugă înapoi spre 
Parapet, gonind pe culoarele dintre cadeți. 

Nu, nu, nu! 

— Uite-l pe primul, mormăie Ridoc. 

— La naiba! 

Tresar și mi se strânge inima când alţi doi cadeți, din Aripa a 
Treia, se hotărăsc să urmeze exemplul celui dintâi și o iau la fugă, 


vânturându-și braţele frenetic în timp ce fug din formaţia Primului 
Detașament al Diviziei lor Coadă. N-o să se termine bine. 

— Văd că e ceva molipsitor, adaugă Quinn când tinerii fug pe 
lângă ea. 

— Futu-i, chiar își închipuie că vor scăpa, oftează Imogen, cu 
umerii căzuți. 

Cei trei aproape că se ciocnesc între ei fix în spatele centrului 
aripii noastre - al diviziei noastre -, dar aleargă mai departe spre 
golul din zidul curții de unde începe Parapetul. 

— Ochii la Solas! strigă Tairn. 

Mă întorc şi văd că Solas își mijeşte singurul ochi ca o fantă 
subțire, legănând din cap și inspirând adânc și huruitor. O greutate de 
plumb mi se aşază pe piept şi privesc peste umăr, văzând că fugarii se 
apropie de Parapet. Anul trecut, dragonii nu i-au lăsat să ajungă atât 
de departe. 

Solas se joacă cu ei și, din unghiul ăsta... 

Ce naiba! 

Solas își întinde gâtul, își coboară capul înfiorător de aproape de 
sol și îşi încovoaie limba, adunând flăcări învolburate în gâtlej... 

— La pământ! strig şi, repezindu-mă la Sloane, o dobor la 
pământ înainte ca văpăile să ţâșnească deasupra mea, atât de 
aproape, încât dogoarea îmi arde fiecare petec de piele descoperită. 

E meritul ei că nu ţipă când îi acopăr cât de mult pot din trup, 
încolăcindu-mă peste ea, dar urletele sfâșietoare care izbucnesc în 
spatele nostru sunt inconfundabile. Deschid ochii doar cât să-l văd pe 
Aaric întins sub șuvoiul nesfârşit de flăcări, peste roşcata care stătea 
lângă el. 

Răcnetul lui Tairn îmi vuieşte în cap când lava de deasupra mea 
îmi alunecă pe şira spinării încovoiate. 

Un țipăt îmi clocotește în adâncul gâtului, dar nu pot nici să 
respir în vâltoarea asta infernală, darămite să urlu. 

La fel de repede cum a izbucnit, dogoarea se risipește, moment 
în care îmi umplu plămânii cu oxigenul râvnit, gâfâind sufocată și 
înălțându-mă greoi de pe pietriș. Mă întorc și privesc dezastrul din 


spate, iar cadeții din anii al doilea și al treilea din jurul meu se ridică 
în picioare. 

Cei din spatele diviziei noastre care au reacționat când am 
strigat sunt în viaţă. 

Cei care nu s-au mișcat nu mai sunt. 

Solas i-a eliminat pe fugari, l-a ucis pe unul dintre cadeţii noștri 
din primul an și a ras cel puţin jumătate din Al Treilea Detașament. 
Toate se cufundă în haos. — Argintio! strigă fioros Tairn. 

— Sunt în viaţă! îi strig la rândul meu, deși știu că-mi simte 
durerea mascată de adrenalină. 

Mirosul... Pe toţi zeii! Îmi vine să vomit când simt duhoarea de 
sulf și de carne prăjită pe care o emană trupurile cadeţilor morți. 

— Vi, spatele tău, şopteşte Nadine, întinzându-se spre mine și 
trăgându-şi mâna înapoi într-o clipă. E arsă. 

— Cât de tare? 

Trag de partea din faţă a uniformei și rămân cu ea în mână, 
pentru că stofa de la spate a fost mistuită cu totul. Măcar armura de 
dedesubt a rămas întreagă. 

Ridoc își plimbă mâinile peste vârfurile turtite și prăjite ale 
părului și privirea îmi zboară în jur, căutându-i şi pe ceilalți. În 
spatele nostru, descopăr că Imogen și Quinn sunt tefere, deja aleargă 
să-i ajute pe cei din Al Treilea Detașament. 

Sawyer. Rhiannon. Ridoc. Nadine. Toţi schimbăm priviri scurte 
care pun și răspund la aceeași întrebare. Toţi suntem întregi. 

Răsuflu îndelung și capul îmi vâjâie de ușurare. 

— Focul nu a... nu a trecut de armura ta, observă Nadine. 

— Bun. 

Slavă zeilor pentru solzii ăștia de dragon. 

— Eşti rănită? o întreb pe Sloane, care pășește împleticit și 
priveşte şocată la resturile măcelului din Al Treilea Detașament, pe 
când Aaric o ajută pe roșcată să se ridice în picioare. Sloane! Eşti 
rănită? 

— Nu. 

Nu clatină doar din cap, tremură toată. 


— Înapoi în formaţie! răsună în hărmălaie vocea amplificată a 
lui Panchek. Călăreţii nu dau înapoi din calea focului. 

Pe dracu”! Cine nu a dat înapoi a murit. 

Dain îmi întâlnește privirea cu ochii mari. Ori e la fel de surprins 
ca mine de cele întâmplate, ori e un actor dat naibii. Probabil că toți 
liderii de aripă știu să joace teatru, pentru că par la fel de uluiţi. 

Uitându-mă în spate la rămăşiţele celui de-Al Treilea 
Detașament, văd că Imogen privește fix la un morman de cenușă. Ca și 
când mi-ar fi simţit atenţia, se întoarce încet spre mine cu o expresie 
pustiită. 

— Acum! ordonă Panchek. 

— Imogen? 

— Ciaran, şopteşte ea. Ciaran a murit. 

Gravitaţia, logica, tot ce mă ţine cu picioarele pe pământ se 
deplasează. Doar n-a fost... un atac intenţionat, nu? 

— Imogen... 

— Nu spune nimic, mă avertizează ea, privind în jur. 

Ne reluăm locurile în formații și maiorul Varrish vine în fața 
podiumului, aparent deloc tulburat de faptul că dragonul său tocmai a 
omorât cadeți care nu fugiseră din formaţie, printre care și unii legați 
de dragoni. 

— Nu doar cei din primul an trebuie să-și merite uniformele de 
zbor la Basgiath! strigă el și aş putea să jur că mi se adresează direct 
mie. Aripile nu sunt mai puternice decât călăreţul lor cel mai slab! 

O furie îngrozitoare îmi copleşește simţurile, fierbându-mi în 
trup, și categoric nu e a mea. 

O fată cu păr negru-albăstriu, aflată cu două rânduri în fața mea, 
o ia la fugă din detașamentul nostru și mi se oprește inima când Solas 
se apleacă în față din nou, în ciuda amenințării lui Cath, care trosneşte 
din fălci alături, și deschide gura. 

Pe toți zeii... 

Îmi vine s-o dobor eu însămi la pământ, dar atunci în spatele 
meu răsună niște fluturări de aripi pe care le cunosc la fel de bine ca 
pe bătăile propriei inimi. lar furia care-mi dogorește fiecare respiraţie 


şi-mi subjugă emoţiile se transformă în ceva mai fatal: într-o pornire 
ucigașă. 

Tairn aterizează pe zidul din spatele nostru și, răsfirându-și 
aripile atât de mult, încât una dintre ele mai are puţin și atinge 
cazarma, zdrobește stratul superior de piatră de lângă Parapet. 
Cadeţii din primul an ţipă și o iau la sănătoasa. 

— Tairn! strig nespus de ușurată, dar mi-e imposibil să mă fac 
auzită din cauza furiei incandescente care-i curge în vene. 

Ochii îmi zboară înainte şi-napoi între Tairn și dragonii din 
spatele podiumului. 

Dragonii liderilor de aripă dau înapoi, inclusiv Cath, dar Solas 
rămâne pe poziţie și șfichiuieşte din limbă când vede că Tairn își 
înfoaie pieptul. 

— Nu ai dreptul să arzi ce-i al meu! 

Cuvintele lui îmi mistuie toate căile mintale de comunicaţie 
când izbucnește într-un răcnet cutremurător aţintit la Solas. Toţi se 
apucă imediat de urechi, inclusiv eu, și tot trupul îmi vibrează din 
cauza zgomotului şi a aerului fierbinte din ceafă. 

Când răcnetul încetează, dragonii liderilor de aripă se dau în 
lături de-a lungul zidului, depărtându-se de Portocaliul Coadă- 
Pumnal, dar Solas rămâne neclintit, cu ochiul mijit ca o fantă aurie. 

— Vai de noi! șoptește Nadine. 

Un rezumat bun pentru întreaga întâmplare. 

Tairn îşi întinde gâtul în față, aruncând o umbră peste 
detașamentul nostru, și trosnește zgomotos din colți cu ochii la Solas, 
amenințându-l fără echivoc. 

Inima îmi bate atât de repede, încât zumzăie de-a dreptul. 

Solas șuieră scurt și hârâitor şi îşi leagănă capul cu mișcări 
sinuoase. Ghearele sale se încordează și se relaxează pe marginea 
zidului și îmi ţin respirația până când se înalță spre cer, îndepăr- 
tându-se cu bătăi rapide de aripi. 

Tairn își înalță capul, urmărindu-i zborul, apoi se întoarce spre 
podium și suflă aburi sulfuroși, spulberând părul gros și negru al lui 
Varrish. 


— Cred că a priceput mesajul, îi spune lui Tairn. 

— Dacă se va mai apropia vreodată de tine, Solas știe că-i voi 
înfuleca călăreţul și-i voi lăsa trupul încă viu să-mi putrezească în 
stomac, după care îi voi scoate și ochiul pe care am avut bunăvoința să 
i-l las în cap. 

— Cât de... explicit! 

N-am de gând să-l întreb ce s-a întâmplat între ei, când mânia 
încă i se revarsă din trup ca o furtună cu fulgere. 

— Avertismentul ar trebui să-și facă efectul. Deocamdată. Se dă 
înapoi pentru a-și lua avânt, sare de pe zid și se înalță în zbor, 
spulberând pietrișul din jurul nostru cu bătăile aripilor sale. 

Panchek revine pe podium, dar mâna îi cam tremură când îşi 
netezește părul rar din cap și îşi aranjează medaliile de pe piept. 

— Deci, unde rămăseserăm? 

Varrish se strâmbă la mine și, simțind pe limbă gustul urii sale, 
îmi dau seama că, chiar și dacă nu mi-ar fi fost inamic dinainte, e clar 
că acum mi-a devenit dușman de moarte. 

Iar în munţii lanţului Steelridge, dragonii verzi ai neamului 
Uaineloidsig, vestiți pentru inteligenţa lor pătrunzătoare și 
pentru spiritul lor raţional, și-au oferit teritoriul cuiburilor 
ancestrale pentru binele tuturor dragonilor și scuturile Navarrei 
au fost urzite de Primii Șase în locul care astăzi se numește 
Colegiul de Război Basgiath. 

- REGATUL UNIT AL NAVARREI, UN STUDIU DE CAZ DESPRE 

CAPITOLUL 9 

A doua zi, dimineaţa, mă trezesc năpădită de sudori reci, cu 
trupul înțesat de adrenalina stârnită de coşmar, privind cerul pal, 
colorat de lumina zorilor, prin fereastra orientată spre est a camerei 
mele. Ca în fiecare dimineaţă care a trecut de la plecarea lui Xaden, 
îmi înfășor genunchii strâns și mă schimb repede, îmbrăcând peste 
armură uniforma de vară flexibilă croită pentru antrenamente și 
împletindu-mi părul într-o singură coadă liberă, apoi ies din cameră. 


Inima încă îmi zvâcnește când cobor alergând treptele spiralate, 
pentru că mintea mea nu reuşeşte să scape de ecoul coşmarurilor atât 
de vii care mă chinuie când dorm. Dacă dorm. 

Înghit fierea care-mi răsare în gât. Unul dintre veninoși a 
supravieţuit bătăliei de la Resson, cel cu fața acoperită de vene roșii și 
subțiri pornind de la ochii săi plini de răutate. Cine ştie câţi mai sunt, 
cum avansează încet spre graniţa noastră în timp ce noi ne odihnim? 

La parter, cadeţii din primul an se grăbesc să-și înceapă 
sarcinile matinale cu care au fost însărcinaţi, dar, din fericire, curtea e 
pustie şi, deşi aerul e foarte umed, e mai răcoros decât ieri, datorită 
furtunii care s-a abătut asupra cetății. 

Îmi apăs călcâiul ghetei de dosul coapsei, întinzându-mi muşchii 
piciorului. În ciuda cantității abundente de unguent pe care mi-a dat- 
o Winifred, pielea de pe spatele meu încă e sensibilă din cauza arsurii 
de ieri, dar e de o sută de ori mai bine decât era aseară. 

— Nu ţi-a spus nimeni că unul dintre avantajele vieţii de cadet 
de anul doi e că scapi de sarcinile dimineţii și câştigi o oră de somn în 
plus? mă întreabă Imogen în timp ce se apropie pășind ușor pe 
pietriș. 

— Da, e minunat pentru oamenii care pot să doarmă, spun, 
făcând întinderi şi cu celălalt picior. Ce faci aici? 

— Vin cu tine, răspunde şi începe și ea să facă întinderi și să-și 
dezmorțească gâtul. Dar nu înţeleg de ce naiba te-ai apucat să alergi 
în fiecare dimineaţă. 

Mi se strânge inima. 

— De unde știi că alerg în fiecare dimineaţă? Dacă Xaden își 
închipuie că am nevoie de protecţie şi anul ăsta... 

Clatin din cap, nereușind să termin fraza. Ar fi trebuit să apară 
ieri, dar n-a mai venit, spre iritarea lui Tairn... și neliniștea mea. 

— Relaxează-te, Xaden nu știe. Stau chiar deasupra camerei tale 
şi să zicem că nici eu nu prea reușesc să dorm. 

Privirea îi zboară spre rotondă, din care iese un grup de cadeți. 
Dain. Sawyer. Rhiannon. Bodhi. Pe majoritatea îi recunosc ca fiind 
conducători ai celei de-A Patra Aripi. 


Rhi și Sawyer ne văd imediat și pornesc spre noi. 

— Aşadar, de ce alergăm, Sorrengail? întreabă Imogen, termi- 
nându-și exerciţiile de încălzire. 

— Pentru că nu ştiu să alerg ca lumea, răspund. Mă descurc pe 
distanţe scurte, dar, dacă ar trebui să continui mai mult... n-aş scăpa. 

Ca să nu mai zic că e un chin îngrozitor pentru încheieturile 
mele. 

Imogen se uită deodată la mine și face ochii mari. Bodhi e mai în 
spate şi porneşte și el spre noi. Mersul îi seamănă atât de mult cu 
paşii lungi ai lui Xaden, încât îl fixez cu privirea. 

— De ce nu dormiţi? întreabă Rhiannon, ajungând la noi 
împreună cu Sawyer și punându-și caietul sub braţ. 

— Asta aş putea să te întreb şi eu pe tine, spun, forțându-mă să 
zâmbesc. Dar bănuiesc că e vorba de o întâlnire a liderilor. 

— Da, confirmă ea încruntată, privindu-mi chipul cu atenţie. Eşti 
bine? 

— Absolut. Cum a fost întrunirea? 

E o încercare jalnică de a purta o conversaţie obișnuită, din 
moment ce scenele de la Resson continuă să mi se repete în cap din 
cauza coșmarului. 

— A fost bine, răspunde Sawyer. L-au mutat pe Bodhi Durran de 
la Divizia Coadă la Divizia Flacără. 

— A trebuit să ne reorganizăm puţin, având în vedere că 
majoritatea celor din Al Treilea Detașament au fost spulberaţi ieri, 
adaugă Rhiannon. 

— Aha. Are sens. 

Privesc peste umărul ei și estimez că Bodhi va ajunge la noi în 
vreo cinci secunde. Dacă află că nu mi-e tocmai bine, fără îndoială că-i 
va spune lui Xaden și, în clipa de faţă, nu-mi arde de asemenea 
discuţii. 

— Trebuie să plec. 

— Unde? întreabă Rhiannon. 

— La alergat, răspund sincer. 

Rhi își dă capul pe spate, încruntându-se și mai tare. 


— Tu nu alergi niciodată. 

— Atunci aş face bine să încep, încerc să glumesc. Se uită când la 
mine, când la Imogen. 

— Cu Imogen? 

— Chiar așa, răspunde ea. Se pare că am devenit alergătoare. 
Bodhi ajunge în aceeași clipă și, auzind asta, ridică din 

sprâncene. 

— Împreună? întreabă Rhiannon, cu privirea fugindu-i în 
continuare de la Imogen la mine și înapoi. Nu pricep. 

Dacă nu poţi să-i minţi, păstrează distanța. 

— Nu-i nimic de priceput. Alergăm, atâta tot. 

Zâmbetul meu e atât de crispat, încât am senzaţia că toată faţa o 
să mi se sfărâme din cauza efortului cu care îl menţin. Bodhi mijește 
ochii. 

— Dar dacă nu te întorci la timp pentru micul-dejun? 

— Ne vom întoarce, dacă pornim chiar acum, promite Imogen, 
apoi se uită la Bodhi. Mă descurc. 

— Lasă-le să plece, spune el. 

— Dar... începe Rhiannon, uitându-se în ochii mei ca și cum ar 
putea vedea prin mine. 

Imogen mă antrenează de anul trecut, dar Rhi ştie că nu suntem 
chiar prietene. 

— Lasă-le să plece, repetă Bodhi și, de data asta, nu mai e o 
propunere, ci un ordin dat de liderul ei de divizie. 

— Ne vedem mai târziu? întreabă Rhi. 

— Mai târziu, încuviinţez, nesigură că asta vreau, şi pornesc prin 
curte în pas alergător ușor, îndreptându-mă spre tunel. 

Mi-e greu, pentru că pietrișul e alunecos, dar nu-i nimic. Trebuie 
să fie mai greu. 

Imogen mă ajunge din urmă din câteva salturi. 

— Cum adică n-ai scăpa? 

— Ce? 

Ne oprim lângă uși. 

— Ai spus că n-ai scăpa. 


Apucă clanţa înaintea mea și ţine ușa închisă. 

— Când te-am întrebat de ce alergi. La ce te refereai? 

Preţ de o clipă, mă gândesc să nu-i spun, dar a fost şi ea de faţă. 
Nici ea nu doarme bine. 

— Soleil n-a scăpat. 

Mă uit în ochii ei, dar expresia nu i se schimbă. Jur pe toți zeii, 
nimic n-o clinteşte. O invidiez pentru asta. 

— Era la sol când a omorât-o chestia aia. Felul în care şi-a extins 
magia... a secat toată viața din pământ. A secat tot ce atingea 
pământul. Inclusiv pe Soleil și pe Fuil. S-a întâmplat sub ochii mei. Se 
întâmplă în fiecare noapte, când închid ochii. Vraja s-a împrăștiat atât 
de repede... și știu că... n-aș avea puterea să fug din calea ei. Nu dacă 
m-aș afla prea departe de Tairn. Nu pot să alerg suficient de repede 
pe distanţe mai mari. 

Încerc să-mi destind gâtul încordat, dar în ultimul timp parcă nu 
mai reușesc să scap de nodul ăsta sufocant. 

— Încă, spune Imogen, deschizând deodată uşa spre tunel. Încă 
nu alergăm suficient de repede. Dar vom învăţa. Haide! 

— E al naibii de ciudat aici sus, observă Ridoc din stânga mea 
când, mai târziu, în cursul zilei, ne aşezăm în așteptarea primei lecţii 
de Sumarul-Luptei a anului academic, privind în jos spre cadeţii din 
primul an care ocupă mai bine de o treime din sală. 

Cadeţii din anul al treilea rămân în picioare în spatele nostru în 
sala de curs uriașă, cu trepte. Pe lângă cea de festivități, e singura 
încăpere din cvadrant concepută pentru a-i primi pe toţi cadeţii, dar 
va trebui să mai așteptăm câteva săptămâni pline de liste ale morţii 
înainte să ne putem așeza cu toţii în faţa hărţii Continentului înalte 
cât mai multe etaje. 

Îmi aminteşte de cea din sala de întruniri a lui Brennan de la 
Aretia. El crede că veninoșşii ne vor ataca scuturile în șase luni, dar pe 
hartă nu apare niciun indiciu în sensul ăsta. 

— Se vede ceva mai bine de aici, observă Nadine din stânga lui. 

—  Categoric e mai ușor să priveşti partea de sus a hărții, 
încuviințează Rhiannon din dreapta mea, scoțându-și rechizitele și 


așezându-se pe pupitrul din faţa ei. A fost plăcută alergarea de 
dimineaţă? 

— Nu i-aș spune chiar plăcută, dar și-a făcut efectul. 

Îmi aşez caietul şi stiloul pe pupitru, tresărind când un fior de 
durere îmi înțeapă gambele, şi-mi întăresc scuturile. E mai greu decât 
mă aşteptam să le menţin ridicate și lui Tairn îi face mare plăcere să- 
mi atragă atenţia când îmi scapă. 

—  Uite-te la toți bobocii ăia, cu condeiele și călimările lor! 
exclamă Ridoc, aplecându-se în față și privind în jos spre cadeţii din 
primul an. 

— Cândva, nici noi nu puteam arunca vrăji minore ca să ne 
alimentăm stilourile, i-o întoarce Nadine. Nu mai vorbi aşa, de parcă 
ai fi mai tare decât ei. 

— Dar chiar suntem mai tari decât ei, răspunde el rânjind. 
Nadine îşi dă ochii peste cap şi nu reușesc să-mi stăpânesc 

zâmbetul. 

Profesoara Devera coboară treptele de piatră înguste din stânga 
noastră, desfășurate de-a curmezișul rândurilor de bănci, cu sabia sa 
lungă preferată legată la spate. Părul negru îi e ceva mai scurt decât în 
ziua în care am văzut-o ultima dată și observ o cicatrice nouă şi 
colțuroasă întinsă pe bicepsul ei de culoarea mahonului. 

— Am auzit că a petrecut săptămâna trecută cu Aripa de Sud, 
spune Rhiannon încet. 

Cu inima strânsă, mă întreb ce a văzut pe front, dacă a văzut 
ceva. 

— Bine aţi venit la prima lecţie de Sumarul-Luptei, anunţă 
Devera. 

N-o mai ascult cu atenţie când începe același discurs pe care l-a 
ținut și anul trecut, sfătuindu-i pe cadeţii din primul an să nu se mire 
dacă cei din anul al treilea vor fi chemaţi la datorie mai devreme, ca să 
ocupe forturile intermediare sau să suplimenteze efectivele aripilor 
de pe front. Se uită pe rând la toți bobocii, ridicând apoi ochii spre 
cadeţii din anul al doilea, şi, văzându-mă, îmi zâmbeşte cu mândrie 
preţ de o clipă, încreţindu-și pielea din jurul ochilor, pentru ca apoi să 


privească tot mai sus, explicând în continuare cât de important e să 
înțelegem situaţia actuală de la graniţele noastre. 

— Acesta e totodată singurul curs la care veți avea ca profesori 
nu doar un călăreț, ci și un scrib, încheie ea, ridicând privirea spre 
scări. 

Colonelul Markham coboară ținându-se cu o mână de colțul 
robei sale crem, îndreptându-se spre podeaua joasă a amfiteatrului. 

Mușchii îmi încremenesc și mă împotrivesc impulsului de a 
azvârli un pumnal în spinarea lui de trădător. Ştie totul. Nu se poate 
să nu știe. A scris nenorocitul ăla de manual despre istoria Navarrei 
din care ni se predă tuturor. Și, până anul trecut, am fost eleva lui 
vedetă, pe care a ales-o personal ca să avanseze în Cvadrantul 
Scribilor. 

— ÎL veţi respecta pe colonelul Markham ca pe orice alt 
profesor, spune Devera. E autoritatea cea mai înaltă de la Basgiath nu 
doar în privinţa istoriei noastre, ci și în privința evenimentelor 
actuale. Poate că unii dintre voi nu știu asta, dar informaţiile de pe 
front trec mai întâi pe la Basgiath înainte să fie trimise regelui la 
Calldyr, aşa că aici veţi afla totul înaintea celorlalți. 

Privesc de-a curmezișul rândurile de pupitre spre locul în care 
Aaric stă așezat lângă Sloane, în primul rând de boboci ai 
detașamentului nostru, și observ cu uimire că nu tresare și nici nu 
începe să se foiască. Dintr-o singură privire atentă, Markham ar putea 
să-l recunoască, dar, cu tunsoarea aia a lui, are şanse să se piardă în 
mulțime, numai să stea cu capul plecat. 

Măcar până când tatăl lui va da alarma și va anunţa că a dispărut 
din patul său placat cu aur de la Calldyr. 

— Prima temă de discuţie! spune Markham când ajunge la baza 
sălii, unindu-şi sprâncenele argintii. În ultima săptămână au avut loc 
nu unul, ci două atacuri de grifoni asupra graniţei noastre. 

Un murmur se răspândește în sală. 

— Primul, spune profesoara Devera, ridicând mâna și folosind o 
vrajă minoră ca să mute unul dintre steagurile de la marginea hărţii 


până la graniţa noastră cu provincia Braevick din Poromiel, a avut loc 
în apropierea satului Sipene, în Munţii Esben, la mare altitudine. 

La o oră de zbor față de Montserrat. 

Toţi luăm notițe și în sală se aud doar scârțâituri de stilou și de 
condei. 

— Iată ce vă putem spune, anunță Markham, împreunându-și 
mâinile la spate. Grifonii au atacat la două ore după miezul nopții, 
când mai toţi sătenii dormeau. A fost un atac neprovocat și, pentru că 
Sipene se numără printre satele din afara scuturilor, Aripa de Est a 
aflat despre incursiune abia după câteva ore. 

Umerii îmi cad, dar scriu în continuare, oprindu-mă din când în 
când doar pentru a mă uita la hartă. Satul se află pe la două mii cinci 
sute de metri, o altitudine incomodă pentru grifoni. Ce căutau? Poate 
că ar fi trebuit să-mi petrec noaptea din urmă citind despre munţii 
respectivi, în loc să studiez consecinţele politice ale stabilirii 
colegiului nostru de război aici, și nu mai spre vest, la Calldyr, în urmă 
cu şase sute de ani. 

— Grifonii au fost alungaţi de trei dragoni plecaţi în patrulare de 
la avanpostul din zonă, dar, până să ajungă ei, pagubele au fost făcute. 
Au fost furate provizii, au fost incendiate locuinţe. Ultimul zburător a 
fost găsit în una dintre peșterile din apropierea satului, dar nici el, şi 
nici grifonul lui nu au putut justifica atacul, pentru că amândoi au fost 
arşi pe loc. 

Prizonierilor morţi le e greu să vorbească despre veninoșii cu 
care se luptă. 

— Aşa le trebuie, mormăie Ridoc, clătinând din cap. Dacă atacă 
civili! 

Dar oare chiar au atacat civili? Markham n-a pomenit despre 
nicio pierdere umană, doar despre pagube materiale. 

Privesc peste umăr, în sus, spre locul în care Imogen stă în 
picioare alături de Bodhi și de Quinn, cu braţele încrucișate la piept. 
Se uită o clipă la mine, cu buzele strânse, apoi îşi îndreaptă atenţia 
înapoi la Markham. 


La naiba... Aș fi vrut să fiu acolo, sus, lângă ei, ca să le cer 
părerea, sau măcar să vorbesc cu Eya, care stă în colţul încăperii cu 
colegii săi de detașament din anul al treilea. Nu suntem apropiate, dar 
măcar cunoaște adevărul. Mai mult decât orice, aș vrea să vorbesc cu 
Xaden. Vreau răspunsurile pe care nu se îndură să mi le dea. 

— Cât despre al doilea atac, continuă Devera, mutând încă un 
steag, de data asta, în regiunea din sud. 

Mâncarea mi se agită în stomac când poziţionează steagul. 

— Avanpostul Athebyne a fost atacat în urmă cu trei zile. Icnesc 
şi stiloul îmi cade din mână, lovindu-se zgomotos de 

pupitru în sala tăcută. 

— Eşti bine? îmi șopteşte Rhiannon. 

— Ai să ne spui ceva, cadet Sorrengail? întreabă Markham, încli- 
nându-și capul într-o parte și privindu-mă cu expresia aia 
indescifrabilă a lui, la care ţine atât de mult. 

Totuși, îi sesizez provocarea, aceeași cu care m-a tras mereu de 
limbă ca să-i dau răspunsul corect, prin simpla ridicare a 
sprâncenelor sale. 

Îmi dau seama că știe prea bine ce se petrece dincolo de 
granițele noastre, dar oare colonelul Aetos l-a informat că știu şi eu? 

— Nu, domnule profesor, răspund, apucându-mi stiloul înainte 
să cadă de pe pupitru. Sunt doar surprinsă. După cum m-aţi învăţat 
când mă pregăteaţi pentru admiterea în Cvadrantul Scribilor, 
avanposturile nu sunt atacate în mod direct decât arareori. 

— Şi? 

Se rezemă cu spatele de catedra din centrul sălii, atingându-și 
degetul de latura nasului său borcănat. 

— Şi avanpostul de la Montserrat a suferit și el un atac direct în 
ultimul an, aşa că nu pot să nu mă întreb dacă nu cumva inamicul 
începe să folosească tactica aceasta în mod mai frecvent. 

— Interesantă idee. Și noi, scribii, dezbatem problema aceasta. 
Zâmbindu-mi fără nicio urmă de prietenie, se desprinde de 

catedră și dă din cap, privindu-mă cu mâinile împreunate la 
spatele robei. 


— De obicei începem cu cadeţii din primul an, intervine Devera, 
aruncându-i o privire aspră colonelului Markham. Ca să termin de 
prezentat datele pe care vi le putem destăinui cu privire la atacul 
asupra avanpostului Athebyne, acesta a avut loc la scurt timp înainte 
de miezul nopţii, când nouă dintre cei doisprezece dragoni postați 
acolo erau încă plecați în patrulare. Din câte ştim, efectivele 
inamicului au cuprins în jur de douăzeci de grifoni, care au fost 
înfrânți de către cei trei dragoni aflați la faţa locului, cu ajutorul 
infanteriștilor. Doi zburători au reușit să pătrundă în etajul inferior al 
fortului înainte de a fi găsiţi și uciși. 

— Scuturile! mârâie Tairn și mi le ridic înapoi într-o clipă. 

— Nici n-am observat că mi-au scăpat. 

— Ar trebui să fie deja ca niște haine pentru tine, mă dojenește el, 
cu ceva mai multă asprime ca de obicei. 

— Ce? 

— Sunt convins că ai simţi adierea vântului dacă ai uita să-ți 
îmbraci hainele. 

Am înţeles. 

— Nu e avanpostul la care aţi fost trimiși voi? întreabă 
Rhiannon. La Athebyne? 

Încuviinţez, sperând că niciunul dintre zburători nu se număra 
printre cei care au luptat alături de noi la Resson. 

Când vine timpul pentru întrebări, discuţia începe de la cadeţii 
din primul an. 

Ce formaţie de atac au folosit grifonii la Athebyne? 

O formaţie tipică în formă de V. 

Există vreo legătură între cele două atacuri? 

Nu avem niciun motiv să credem în existenţa unei asemenea 
legături. 

Întrebările continuă la nesfârșit și niciuna nu atinge problema 
esenţială, motiv pentru care încep să-i privesc pe boboci cu un 
oarecare scepticism, observând că le lipseşte gândirea critică 
necesară. Dar, dacă mă gândesc mai bine, poate că așa am părut şi noi 
în ochii cadeților mai mari anul trecut. 


În sfârșit, Devera îngăduie intervenţiile cadețţilor din anii 
superiori. 

Rhiannon ridică mâna imediat și Devera o invită să-şi pună 
întrebarea. 

— Credeţi că e posibil ca inamicul să fi aflat că avanpostul a fost 
părăsit cu ocazia Jocurilor de Război și să-și fi propus să profite de 
situaţie? 

Exact! 

Devera și Markham schimbă priviri între ei. 

— Aşa credem, răspunde Devera în cele din urmă. 

— Dar timpul scurs între cele două evenimente ar indica faptul 
că îşi obțin informaţiile cu întârziere, nu-i așa? continuă Rhiannon. 
Cât timp a fost părăsit avanpostul? Câteva zile? 

— Cinci zile, mai exact, răspunde Markham. Și atacul acesta a 
avut loc la opt zile după ce a fost ocupat din nou. 

Privirea i se oprește pentru o clipă asupra mea și apoi se ridică 
spre rândurile de sus. 

— Postul de comerț poromian din apropiere, Resson, a fost 
distrus acum câteva săptămâni în urma unui conflict intern și credem 
că incidentul acesta a contribuit la perturbarea liniilor de comunicaţie 
pe care le aveau organizate în zona avanpostului nostru. 

Conflict intern? 

Puterea crește în mine atât de repede, încât mi se înfierbântă 
pielea. 

Devera se uită pieziș la Markham. 

— De asemenea, de obicei nu vă dăm răspunsuri. Markham râde 
și își coboară capul. 

— lertaţi-mă. Se pare că nu gândesc foarte limpede astăzi. Am 
dormit prea puţin în ultimele zile. 

— I se poate întâmpla oricui. 

Ridic mâna și Devera îmi dă voie să intervin. 

— Unde mai exact au fost găsiți zburătorii în interiorul 
avanpostului? 

— În preajma depozitului de arme. 


Rahat! Au atacat avanpostul în căutare de arme. Scuturile 
noastre nu ajung până acolo, dar aș paria și cu viaţa mea că cei de la 
conducere au mutat acolo o rezervă de pumnale după ce au aflat că 
veninoşii activează în apropiere. Brennan nu reușește să înarmeze 
decât un număr infim de zburători. Bineînţeles că vor porni la luptă 
ca să fure arme. Trebuie să le livrăm mai multe. 

— Ce ați face dacă v-aţi afla la conducerea echipei de dragoni de 
la avanpostul Athebyne? întreabă Devera, adresându-se întregii săli, 
şi o alege să răspundă pe Caroline Ashton când ridică mâna. 

— Aş dubla patrulele în următoarele săptămâni, ca o 
demonstraţie de forţă, și poate că aș distruge câteva sate poromiene 
de la graniţă, propune ea. 

Rhiannon pufneșşte încet. 

— Amintește-mi să n-o supăr niciodată, mormăie Ridoc. 

— Ca răzbunare? intervine Dain. Noi nu procedăm așa. Citește 
ce scrie în Codex despre conduita militară, Ashton. 

Spune tipul care m-a trimis în ghearele morții. 

— Are dreptate, spune Devera. Ne apărăm graniţele cu forță 
letală, dar nu atacăm civili. 

Nici nu ne obosim să-i salvăm. Dar oare ea știe asta? Fir-ar, e 
cineva aici în care să pot avea încredere? 

Dar... poate că întregul raport e fals. Poate că atacul a venit din 
partea wyvernilor și a veninoșilor, nu din partea grifonilor. Poate că 
întreaga prezentare e o minciună concepută cu grijă. 

— Câţi călăreți au fost răniţi în timpul atacului asupra 
avanpostului, dacă unul a fost ucis? întreb. 

— Patru, răspunde Devera, arătându-și braţul. Printre care mă 
număr și eu. Cicatricea asta e un dar primit de la o zburătoare 
pricepută cu arcul. 

Deci a fost totuși vorba despre grifoni. 

Lecţia se termină după încă jumătate de oră de discuţii despre 
evenimente curente și, separându-mă în mulțime de detașamentul 
meu, îl caut pe Bodhi. 

Aproape că a ajuns la treptele sălii când îl ajung din urmă. 


— Sorrengail? întreabă el când trecem de ușile înguste. 

— Vreau să vă ajut, șoptesc. 

Poate că pot să fac mai multe, nu doar să citesc. 

— Ce naiba, zice Bodhi și mă trage într-un cotlon ferit, privin- 
du-mă exasperat. Am primit indicaţii clare să te împiedic cât de mult 
pot să ne ajuţi. 

— Nici măcar nu e aici și tot îți dă ordine? 

Îmi potrivesc pe umăr cureaua genţii în timp ce majoritatea 
cadeților din cvadrant trec înghesuiți pe lângă noi. 

— N-o să obţii nimic de la mine cu tactica asta, pentru că da, 
răspunde el, ridicând din umeri și scărpinându-și cu un stilou braţul 
îmbrăcat în ghips. 

— Şi eu care credeam că ești cel mai rezonabil din grup, spun, 
oftând. Ascultă, dacă m-ai lăsa să vă ajut, poate că am reuși să 
prevenim ceea ce bănuiesc că sunt... incursiuni pentru aprovizionare. 

E ridicol că vorbim încifrat, dar cine știe cine ne ascultă? 

— Dă-mi o sarcină. 

— Păi chiar sunt cel mai rezonabil din echipă, spune el, zâm- 
bindu-mi larg şi îndreptându-se de spate. Și nu vreau să mor. 
Supravieţuieşte celui de-al doilea an și întărește-ţi scuturile, 
Sorrengail. Asta e sarcina ta. 

— Încearcă să te convingă s-o implici în năzbâtiile noastre? 
întreabă Imogen, oprindu-se lângă noi. 

— „Încearcă” e într-adevăr cuvântul cel mai precis, spune Bodhi. 
Doar încearcă. 

Dispare în mulţime. 

— Cum să ne întoarcem la ore ca și când nu s-ar fi întâmplat 
nimic? o întreb pe Imogen când ne alăturăm șuvoiului de cadeți care 
se îndreaptă spre scara principală a aripii academice. 

— Trebuie să te prefaci că nu s-a întâmplat nimic, spune Imogen 
încet, făcându-i cu mâna lui Quinn, care așteaptă în față alături de 
Rhiannon. Așa am convenit cu toţii când am venit aici. 

Îşi mută geanta şi îşi întoarce încheietura ca să i se vadă relicva 
rebeliunii. 


— Şi, fie că-ți place, fie că nu, de acum ești una de-a noastră. 
Bine, atât cât se poate, fără să ai una din astea. 

Îmi aranjez geanta grea de pe umăr şi încuviințez, înțelegând că 
nu cunosc situaţia suficient de bine încât să-i pot ajuta, dar prea bine 
încât să le pot vorbi deschis prietenilor mei. 

— Hei! o salută Imogen pe Quinn. Luăm prânzul? 

— Absolut, răspunde Quinn. 

O iau înainte și Rhiannon zăbovește un moment ca s-o ajung din 
urmă. 

— De obicei Quinn nu ia prânzul cu iubita ei? întreabă Rhi. 

— Da, dar ea a absolvit. 

— Ah, corect, oftează Rhi şi coboară vocea: Am vrut să-ţi 
vorbesc înainte de micul-dejun, dar n-am mai apucat. Cred că școala 
ne ascunde ceva. 

E cât pe ce să mă împiedic de propriile ghete, dar mă echilibrez 
înainte să mă fac de râs. 

— Poftim? 

Nu vreau să accept ideea că a aflat. Pur și simplu nu pot să 
accept una ca asta. Abia am supraviețuit pierderii lui Liam... nu pot să- 
mi închipui cum ar fi dacă ar păţi ceva şi Rhiannon. 

— Cred că se petrece ceva în Cvadrantul Tămăduitorilor, spune 
ea în şoaptă. Am încercat să merg cu un boboc la Nolon ieri, după ce 
adunarea în formaţie s-a transformat într-o groapă de foc, şi arăta de- 
a dreptul terminat când l-am găsit. Abia se ţinea pe picioare! Şi, când 
l-am întrebat dacă se simte bine, noul comandant-adjunct mi-a atras 
atenţia că Nolon are lucruri mai importante de făcut decât să stea de 
vorbă cu cadeţii și l-a escortat, practic, până la ușa aia mică din 
capătul infirmeriei, care acum e păzită. Cred că ascund ceva acolo, în 
spate. 

Deschid și închid gura de câteva ori, confuză și totodată ușurată. 

— Poate că au adus la vindecat câţiva călăreţi răniți de la 
avanposturi, sugerez. 

Numărul mare de răniţi ar explica de ce Bodhi încă stă cu braţul 
în ghips. 


Rhiannon clatină din cap. 

— Câteva oase rupte să suprasolicite un vindecător? 

— Poate că au adus un captiv din Poromiel, intervine Ridoc, 
băgându-se între noi. Şi Nolon îi tot vindecă pe măsură ce Varrish îi 
zdrobește. Pentru asta e vestit Varrish, din câte a spus un cadet din 
anul al treilea: tortură. 

— Şi tu eşti vestit pentru că tot tragi cu urechea, spune Rhi. 

În loc să iau prânzul cu prietenii mei, inventez rapid o scuză și 
mă duc cu tava în ungherul mic cu bibliotecă din curtea comună, ca să 
termin de citit Regatul unit al Navarrei, un studiu de caz despre 
supraviețuire. 

Din păcate, după o oră petrecută aplecată asupra tomului, îmi 
dau seama că știu deja majoritatea informaţiilor pe care le cuprinde 
despre triumful Unificării și despre sacrificiile făcute pentru stabilirea 
păcii atât de oameni, cât şi de dragoni. Mă cuprinde o dezamăgire 
usturătoare ca o tăietură de hârtie. Bineînţeles că nu aveam să găsesc 
secretele urzirii de scuturi în prima carte consultată, dar ar fi fost o 
surpriză plăcută dacă măcar o singură problemă s-ar fi rezolvat ușor. 

Mă întorc în camera mea și mă schimb pentru primul 
antrenament de luptă corp la corp, gândindu-mă să-i cer Jesiniei o 
carte care să trateze activităţile Primilor Șase călăreți mai în 
amănunt, apoi pornesc spre sala de antrenament și mă întâlnesc cu 
detașamentul meu la marginea rogojinii. 

— Urăsc ziua evaluării, mormăi, ocupând locul dintre Rhi și 
Nadine. 

— Te înţeleg, ştiind cum ţi-a decurs evaluarea anul trecut, mă 
tachinează Ridoc, veninând lângă Sawyer. 

Începe prima luptă, între doi dintre bobocii noștri, şi nu pot să 
nu observ că Rhi privește iar și iar spre mine o dată la câteva minute. 
Până la urmă, Visia - repetenta - o calcă în picioare pe fata vânjoasă 
cu bucle de un roșu-aprins care a vomitat pe Aaric ieri și Rhi mă 
urmăreşte aproape cu încruntare. 

Și nu doar ea. Sloane se tot foieşte la marginea stângă a rogojinii 
şi îmi aruncă priviri ucigaşe. 


— Baylor Norris şi Mischa Levin. le strigă cadeţilor din primul 
an de lângă Sloane profesorul Emetterio, instructorul de luptă al 
detașamentului nostru, plecându-şi capul ras asupra listei din mâinile 
sale butucănoase. 

Rahat. Chiar nu voiam să ştiu cum îi cheamă. Tipul corpolent cu 
privirea agitată o înfruntă pe bruneta care-și tot rodea unghiile ieri. 

— S-a întâmplat ceva? o întreb pe Rhi când bruneta reușește 
cumva să-l doboare pe spate pe tipul musculos. 

Impresionant. 

— Ar trebui să te întreb eu asta pe tine? răspunde Rhi în șoaptă. 
Eşti supărată pe mine? 

— Ce? exclam, luându-mi cu greu atenţia de la mama de bătaie 
pe care i-o dă fata tipului ăluia și întorcându-mă spre ea. De ce să fiu 
supărată pe tine? 

— Te-ai apucat de alergat și apoi n-ai mai luat prânzul cu noi... 
am senzaţia că mă eviţi. Şi, e absurd, dar nu-mi iese din cap ideea că 
poate ești supărată pentru că l-am ales pe Sawyer în locul tău în rolul 
de ofițer executiv, caz în care îți propun să discutăm problema... 

— Stai. Ce? Nu, spun, clătinând din cap şi apucându-mă de burtă. 
Nici vorbă! Aș fi fost persoana cea mai nepotrivită pentru rolul de 
ofițer executiv, având în vedere că trebuie să zbor la Samara o dată la 
două săptămâni, pentru ca Tairn să se poată vedea cu Sgaeyl. 

— Nu-i aşa? încuviinţează ea ușurată și ochii căprui i se 
îmblânzesc. Exact așa mă gândeam și eu. 

— Sawyer e o alegere excelentă și nu am nicio ambiţie să devin 
lider. 

Încerc doar să-mi văd de treabă fără să atrag atenţia. 

— Nu sunt supărată deloc. 

— Adică nu mă eviţi? întreabă Rhi. 

— Eu aș fi fost un ofițer executiv pe cinste, intervine Nadine, 
scutindu-mă de obligația de a răspunde. Dar măcar nu l-ai ales pe 
Ridoc. El ar fi abuzat de poziţie ca să spună cât mai multe glume. 


Se pare că nu vorbeam atât de încet pe cât ne închipuiam. 
Mischa şterge pe jos cu Baylor și Emetterio cheamă următoarea 
pereche pe rogojină. 

— Sloane Mairi și... Citeşte de pe listă. 

— Aaric Graycastle. 

— Vreau să mă lupt cu ea, spune Sloane, arătându-mă cu un 
pumnal. 

Cred că glumește. Dar nu e așa. Oftând, îmi încrucișez braţele la 
piept şi, aruncându-i o privire surorii mai mici a lui Liam, clatin din 
cap. 

— Pe toţi zeii, Sloane! pufnește Imogen, râzând din dreapta mea, 
de unde urmăreşte luptele alături de Quinn. Chiar vrei să mori în 
prima zi de antrenament? 

— Ţi-a făcut cumva un compliment? șopteşte Rhiannon. 

— Aşa pare, oricât de ciudat ar fi. 

— Mă descurc cu ea! ripostează Sloane, încordându-și mâna pe 
pumnal până cât i se scurge sângele din degete. Din ce spuneau 
scrisorile tale de anul trecut, ar trebui să-i pot disloca încheieturile 
fără probleme. Cât de greu o fi? 

— Serios? 

Îi adresez o privire plină de reproş lui Imogen. 

— Să-ţi explic, spune Imogen, punându-și mâna pe inimă. Vezi 
tu, anul trecut îmi erai antipatică, îți amintești? Cu tine omul se 
obișnuiește mai greu. 

— Minunat. Apreciez, îi răspund cu sarcasm. 

— Puțin îmi pasă ce dușmănie îţi închipui că-i porţi lui 
Sorrengail, Mairi, intervine Emetterio, oftând de parcă noul an 
academic l-ar fi epuizat deja. Ştiu cine a antrenat-o și n-am de gând s- 
o dezlănțui asupra unui boboc. 

Se uită la Imogen și ridică din sprâncenele sale întunecate. 

— Şi eu am greșit anul trecut, zice el, apoi se întoarce din nou 
spre Sloane și strâmbă din buze. Acum lasă armele și ocupă-ţi locul în 
faţa lui Graycastle. 


Sloane își pune armele deoparte și vine în faţa lui Aaric, care o 
depăşeşte cu vreo cincisprezece centimetri în înălțime și cu ani 
întregi de antrenamente de luptă private. 

— A spus cineva Sorrengail? întreabă o voce gravă din spatele 
nostru. 

Cadeţii din anul al doilea înșiruiţi lângă mine privesc cu toţii în 
spate la bobocul grosolan care l-a aruncat pe candidatul sfrijit de pe 
Parapet. Se apropie cu pași grei și cu braţele în lături, cu emblema 
celei de-A Doua Aripi cusută pe umăr. 

— Eşti foarte căutată azi! îmi șopteşte Nadine cu un zâmbet, 
întorcându-se agale spre cadetul din primul an. Bună. Eu sunt Violet 
Sorrengail! îi zice ea și arată spre părul violet. Vezi? Mă cheamă ca pe 
culoarea părului meu. Ai un mesaj pentru... ? 

Tipul o apucă de cap și-l sucește, rupându-i gâtul. 

Nu e ceva nemaiîntâlnit ca un candidat să intre în 
Cvadrantul Călăreţilor plătit fiind să asasineze un cadet. Regret 
că Mira a fost atacată, dar te informez cu mândrie că a eliminat 
rapid pericolul. Ai dușmani, generale. 

Preţ de o fracțiune de secundă, mă uit uluită cum cadetul din 
primul an trânteşte trupul lui Nadine de podea. Acesta se izbește cu 
un bufnet înfiorător, cu capul sucit într-un unghi nefiresc. E moartă. 
Nu. Nu iar! 

— Nadine! ţipă Rhiannon, căzând în genunchi lângă ea. 

— Nadine? întreabă bobocul, încruntându-se și unindu-și 
sprâncenele groase într-o singură linie. 

— Ce naiba faci? izbucnește Emetterio. 

— Să nu intervină nimeni! răcnesc şi în mâini îmi apar două 
pumnale înainte să-mi dau seama că le-am apucat. 

Privirea uriașului părăsește trupul lui Nadine și se aţintește 
asupra pumnalelor și a părului meu. 

— Eu sunt Violet Sorrengail. 


Inima îmi bubuie, dar refuz să-i mai las pe alţii să moară în 
numele meu. Nu-i aştept răspunsul și, apucând pumnalele de vârfuri, 
le arunc pe amândouă. Dar, deși e mare, tipul e rapid și îşi înalță 
braţele... în care armele mele se înfig până la mânere. 

La naiba! 

— Violet! strigă Andarna. 

— Dormi! 

Îmi ridic scuturile cu brutalitate, separându-mă de tot... şi de 
toţi. Xaden nu e aici. Liam a murit încercând să mă protejeze. 

Nu contează de ce vrea tipul ăsta să mă omoare. Ori sunt 
îndeajuns de puternică încât să supraviețuiesc, ori nu sunt. 

Gemând, cadetul din primul an își smulge repede pumnalele 
însângerate din antebraţe și le aruncă pe jos. Greşeala lui. O fi cu vreo 
treizeci de centimetri mai înalt decât mine, dar îi vor trebui armele 
alea dacă vrea să mă omoare. Totuși, e mare și solid... şi-mi va fi greu 
să-l dobor. 

Încetează să mai faci mișcări ample! Sfatul pe care mi l-a dat 
Xaden anul trecut îmi răsună în cap ca și când ar fi chiar lângă mine. 
Trebuie să profit de avantajele mele: de viteza mea. 

Mă reped la el și tipul îmi ţintește capul cu pumnii lui cărnoși, 
dar mă las în genunchi înainte să mă nimerească. Ignorând durerea 
sfâșietoare care-mi săgetează picioarele în urma impactului, mă 
folosesc de avânt ca să alunec pe lângă el şi să-i spintec tendoanele de 
lângă genunchi. 

Bobocul urlă şi cade în față ca un copac, izbindu-se de podea. 

— Violet! strigă Dain de undeva, din spatele meu. 

Mă ridic împleticit şi mă răsucesc spre uriaș, care deja s-a întors 
pe spate, de parcă ar fi insensibil la durere, dar nu se poate ridica din 
cauza rănii pe care i-am provocat-o. Însă poate să întindă mâna după 
unul dintre pumnalele pe care le-a scăpat și să-l arunce spre mine. 

Ceea ce şi face. 

— Rahat! 

Mă învârt în lături ca să-mi evit propria armă, moment în care 
mă atacă cu piciorul său nevătămat. 


Mă nimereșşte cu gheata în dosul coapsei. 

Lovitura îmi mătură picioarele şi nu mai văd decât tavanul când 
cad pe spate, zdrobindu-mi șoldul cu forța greutăţii întregului meu 
trup. Durerea mă orbeşte pentru o clipă când mă lovesc cu capul de 
podea, albă şi incandescentă şi atât de tăioasă, încât îmi face urechile 
să țiuie. Dar măcar nu m-am înjunghiat cu propriile pumnale. Încă ţin 
unul în mână, dar vederea mi se tulbură și ochii îmi spun că am două. 

Bobocul mă apucă de coapsa dreaptă și trage de mine, târân-du- 
mă pe podeaua lustruită cu un zgomot scârțâitor de piele alunecând 
pe lemn. Dacă i-aș străpunge mâna cu pumnalul, mi-aș răni propriul 
mușchi. 

Aşa că încerc să-i tai braţul, dar, nereușind să mă întind mult, îi 
zgârii doar antebraţul. Inima îmi sare în gât când cei din jur, care nu 
pot interveni, îmi strigă numele. Sunt cadet în anul al doilea și 
nemernicul ăsta nu face parte din detașamentul meu. 

Ținându-mă bine, mă trage spre el cu picioarele înainte și 
sângele lui băltit îmi murdărește ceafa și părul. 

Dacă nu mă eliberez, sunt moartă. 

Îmi ridic piciorul stâng şi lovesc îndată ce mă apropii suficient, 
nimerindu-l în falcă, dar tot nu-mi dă drumul. Ce ticălos perseverent! 

Când lovesc din nou, îi zdrobesc nasul cu un scrâșnet. În jur 
zboară picături de sânge, dar se scutură și, ridicându-se deodată, se 
rostogolește peste mine, țintuindu-mă de podea cu greutatea sa de 
neinchipuit. 

Futu-i, futu-i, futu-i! 

Îl atac cu pumnalul, dar îmi apucă mâna dreaptă şi-mi pironeşte 
încheietura de podea. Apoi mă apucă de gât cu cealaltă mână și mă 
strânge. 

— Mori odată, nenorocito! îmi spune printre dinţi, apropiindu-și 
faţa de a mea şi amestecându-și vocea cu ţiuitul din urechile mele. 

Îmi apasă traheea și nu mai pot să respir. 

— Secretele dispar odată cu persoanele care le păzesc, îmi 
şopteşte el, aplecându-se cu nasul la doi centimetri de al meu. 


Ochii lui sunt căprui-deschis, dar înroșşiţi la margine, de parcă ar 
fi sub influența unui drog. Aetos. 

Frica îmi inundă mintea, doborându-mi scuturile, dar nu 
porneşte de la mine. 

Nu pot să dau atenţie spaimei lui Tairn. Altfel, aș suferi un șoc și 
aş muri. 

Și n-am de gând să mor sub trupul unui boboc anonim. 

Încep să văd negru înaintea ochilor când apuc cu mâna stângă 
liberă unul dintre pumnalele vârâte în teci lângă coastele mele, îl scot 
rapid și-l înfig în spinarea uriașului, orientându-l întocmai cum m-a 
învățat Xaden. În rinichiul lui. O dată. De două ori. De trei ori. Îl 
înjunghii iar și iar şi iar, pierzând șirul loviturilor, până când degetele 
de pe gâtul meu se relaxează și bobocul se lasă moale deasupra mea. 

A devenit o povară neînsufleţită. 

Mă chinui să-mi umflu plămânii și, cu ultimele puteri, îl împing 
de pe mine. E mai greu ca un bivol, dar reușesc să-l deplasez suficient 
într-o parte încât să mă pot strecura de sub el. 

Aerul - minunat și preţios - îmi umple pieptul și îl inspir cu 
nesaţ, în ciuda focului din gât, cu ochii la grinzile din tavan. Durere. 
Întregul meu trup e doar durere. 

— Violet? spune Dain cu un tremur în voce când se așază lângă 
mine. Eşti bine? 

Secretele dispar odată cu persoanele care le păzesc. Nu, nu sunt 
bine. Tatăl lui tocmai a încercat să mă elimine prin-tr-un asasin. 

Mă silesc să-mi deplasez mintea în spaţiul psihic lipsit de durere 
pe care-l cunosc atât de bine și mă întorc, sprijinindu-mă în mâini și 
în genunchi. Copleşită de valuri de ameţeală, inspir pe nas şi expir pe 
gură până când reușesc să-mi stăpânesc greaţa. 

— Spune ceva! şopteşte Dain înfiorat. 

Mă împing îndărăt cu mâinile, așezându-mă în genunchi, și îmi 
destind gâtul, strâmbându-mă de durere, respirând iar și iar. 

— Vi... 

Dain se ridică, întinzându-mi mâna, și grija din ochii lui 
familiari... Vezi să nu! 


Îmi transmit toată energia în scuturi. 

— Nu. Mă. Atinge, mârâi răguşită și mă ridic încet, conștientă de 
privirile numeroase aţintite asupra mea. 

Mi se învârte capul, dar îmi înăbuș amețţeala şi-mi recuperez 
toate cele cinci pumnale. Toţi din apropiere văd cum mă aplec și-mi 
şterg armele de sânge pe uniforma bobocului mort, după care le vâr 
în teci. 

Spaima care-mi inundă cărările mintale se transformă în 
ușurare. 

— Sunt bine, le spun lui Tairn și Andarnei. 

— Matthias și Henrik, luaţi cadavrele, ordonă Dain. 

În orice caz, cred că ela vorbit. Țiuitul din urechile mele înăbușă 
toate sunetele venite de mai departe de jumătate de metru. Emetterio 
apare în fața mea. 

— Îmi dai voie să te ating? întreabă el. 

Se vede că am strigat puțin cam tare la Dain. 

Încuviinţez, asigurându-mă că toate scuturile îmi sunt ridicate, 
şi Emetterio îmi cuprinde faţa, inspectându-mi ochii. Îi acoperă, 
ferindu-i de bătaia luminii, şi apoi ridică mâna. Încă un fior de greață 
îmi răscoleşte stomacul. 

— Ai făcut comoţie. Vrei să renunti la sfârşitul antrenamentului? 

Îşi coboară mâna de pe faţa mea şi mă apucă de braţe ca să mă 
sprijine când vede că mă clatin. 

— Nu. 

Refuz să plec de la antrenament în ziua evaluării, aşa cum s-a 
întâmplat anul trecut. 

— O ţin eu, spune Imogen, luându-mă de braț. Emetterio 
strânge din buze și își mijeşte ochii întunecaţi. 

— Anul ăsta n-o să încerc s-o omor. Promit. 

Mă trage aproape, dar nu mă ţine cu mâinile, doar mă lasă să mă 
sprijin uşor de ea. 

Bine, mă lasă să mă sprijin mult de tot. 

— Tocmai ai fost sugrumată, cadet Sorrengail, îmi atrage atenţia 
Emetterio. 


— Nu e prima dată, răspund cu o voce răgușită din cauza 
lamelor pe care le simt înfipte în gât. Îmi revin. Nu plec. 

Profesorul oftează, dar, într-un final, încuviinţează și îşi reia 
locul în capătul rogojinii, ridicând lista de nume pe care se pare că a 
scăpat-o. 

— Actos l-a trimis, îi șoptesc lui Imogen. Cred că vrea să ne 
omoare. 

Pe toți zeii, sper că nu de asta n-a apărut Xaden ieri. Ochii ei 
verzi sticlesc pentru o clipă, apoi de cealaltă parte a mea apare Ridoc 
şi-mi atinge ușor umărul cu al său. 

— La naiba, Sorrengail, bombăne el, oferindu-mi braţul, pe care 
îl refuz. 

— Experiențele palpitante se ţin lanţ, așa-i? 

Încerc să zâmbesc şi cei doi mă conduc încet înapoi la marginea 
Togojinii, susținându-mă îndeajuns încât să nu cad în lături. 

— Probabil că a fost trimis ca avertisment la adresa mamei tale, 
spune Emetterio, clătinând din cap. La fel i s-a întâmplat și surorii tale 
mai mari când era cadet. 

Bobocii se holbează la mine îngroziţi și, când privesc în jurul 
rogojinii însângerate, descopăr că Rhiannon, Dain și Sawyer lipsesc. 
Ah, da. Pentru că trebuie să ducă cadavrele lui Nadine și al cadetului 
anonim. 

Nadine a murit pentru că s-a prezentat cu numele meu. 

O tristeţe grea și înțepătoare ameninţă să-mi secere genunchii 
chinuiţi, dar nu pot să mi-o îngădui. Nu pot să mă las în voia ei. Nu 
acum, când toţi se uită la mine. O îndes în cutia în care îmi ţin toate 
emoţiile copleșitoare. 

Sloane și Aaric stau în centrul rogojinii, privindu-mă cu nuanțe 
diferite de şoc întipărite pe chip. Expresia lui Aaric dezvăluie mult 
mai multă îngrijorare decât faţa lui Sloane. 

— Nu vrea nimeni să curețe mizeria asta, ca să ne putem lupta 
în continuare? întreb, ignorând firul de lichid gros care-mi alunecă pe 
ceafă. 


Prefer să stau aici, în picioare, cu părul năclăit de sângele lui, 
decât să zac întinsă acolo, acoperită cu sângele meu. 

— Şi tu voiai să te lupţi cu ea, Mairi! pufnește unul dintre 
bobocii din capătul rogojinii. 

Are ochi căprui afundaţi, sprâncene arcuite și maxilarul lat și 
drept, dar nu știu cum îl cheamă. Nici nu vreau să știu cum îl cheamă. 

Ştiu numele lui Sloane și pe al lui Aaric și deja e prea mult. L-am 
ştiut şi pe al lui Nadine. 

Stăm umăr lângă umăr în timp ce cadeţii din primul an curăţă 
sângele și apoi îşi termină antrenamentul de evaluare, iar eu mă 
străduiesc să rețin absolut toate defectele stilului de luptă al lui 
Sloane. Sunt... numeroase. De fapt, îmi dă impresia că nu s-a antrenat 
aproape deloc înainte să vină în cvadrant. 

Nu are sens. Liam a fost cel mai bun luptător al generaţiei 
noastre şi toţi însemnaţii știu că trebuie să se prezinte în Cvadrantul 
Călăreţilor când ajung la maturitate. Nu pot să cred că Sloane n-a 
exersat deloc. 

— Eşti sigură că-i sora lui Liam? întreabă Ridoc. 

— Da, răspunde Imogen, oftând îndelung. Dar e clar că n-a fost 
crescută de luptători, se vede de la o poştă. 

Aaric o doboară de șase ori, aproape fără niciun efort. 

Rahat. Situaţia asta o să complice unele lucruri. Cum ar fi 
misiunea mea de a o feri de moarte. 

După o oră, particip la ora de fizică sub privirea îngrijorată a lui 
Rhi, perfect conștientă de sângele bobocului care mi se usucă pe piele, 
înălțându-mi fruntea când văd că ceilalți cadeți se holbează la mine. 
Mi-e mai ușor după ce mi se linişteşte ţiuitul din urechi, dar încă mi-e 
rău după ore. 

Îi rog pe ceilalți să-mi ierte absenţa de la cină şi, refuzând-o pe 
Rhi când se oferă să mă conducă în camera mea, urc scările încet, dar 
hotărât, spre etajul cadeților din anul al doilea. Mă dor toate oasele, 
toți mușchii, toate celulele din trup. 

Cu o clipă înainte să apuc clanţa ușii, o simt, umbra familiară 
neagră ca miezul nopții care mi se înfășoară în jurul minţii. 


Mă pătrunde o ușurare nesperată când deschid ușa și-l văd pe 
Xaden rezemat de peretele dintre biroul și patul meu, părând gata să 
omoare pe cineva, ca de obicei, și cu braţele încrucișate la piept. 

— Au trecut opt zile, hârâi, tresărind de durere. 

— Ştiu, răspunde el, desprinzându-se de perete și traversând 
încăperea din câţiva pași. Și, văzând ce i-a arătat Tairn lui Sgaeyl, îmi 
dau seama că ar fi trebuit să-i spun comandantului meu să se ducă 
naibii și să vin mai repede. 

Îmi cuprinde faţa într-un mod cu totul diferit de cel în care m-a 
ţinut Emetterio mai devreme și furia care-i luceșşte în ochi formează o 
notă discordantă cu blândețea atingerilor cu care îmi verifică rănile. 

— Sângele e al lui. 

Gâtul mă chinuie de parcă aș fi înghiţit flăcări. 

— Foarte bine. 

Strânge din dinţi când coboară ochii la vânătăile care știu sigur 
că mi-au apărut în jurul gâtului. 

— Nici nu ştiu cum îl chema. 

— Ştiu. 

Îşi retrage mâinile și imediat le simt pierderea. 

— L-a trimis colonelul Aetos. Xaden încuviințează scurt. 

— Îmi pare rău că nu l-am omorât cu mâna mea. 

— Pe cadetul din primul an? Sau pe Aetos? 

— Pe amândoi, spune el, fără să zâmbească la gluma mea 
nereușită. Hai să te speli și să-ţi înfășori articulațiile. 

— Nu poţi să umbli de colo-colo omorând cadeți. De acum ești 
ofiţer. 

— Mai vedem. 

După câteva ore, stau în pat cu picioarele încrucișate, curată și 
bând pe înecate din castronul cu supă pe care mi l-a adus din sala de 
mese a domeniului principal. 

— Cum e la Samara? îl întreb. 

Fiecare înghiţitură îmi provoacă durere, dar are dreptate: o să 
fiu slăbită dacă nu mănânc. 

— Ia uite, îmi pui întrebări! 


Xaden ridică dintr-un colț al gurii și se rezemă de spătarul 
fotoliului din colțul camerei, ascuţindu-și pumnalele de o fâșie de 
piele. Și-a dezbrăcat costumul de zbor când făceam baie, dar, cumva, 
arată şi mai bine cu uniforma nouă. Observ că nici ăsteia nu i-a 
adăugat embleme. Nici când locuia în cvadrant nu purta altceva decât 
emblema de lider de aripă și pe cea care-i indica aripa. 

— În seara asta nu vreau să mă cert cu tine din cauza jocului tău 
de-a întrebările. 

Îi arunc o privire mânioasă, zărind pe raftul de lângă el cele 
două cărţi pe care mi le-a împrumutat Jesinia. Dar orice intenţie pe 
care aş fi avut-o de a-i spune despre cercetările mele a dispărut când 
mi-a amintit că nu am acces la adevărul deplin în ceea ce-l priveşte. 

— Faptul că vreau să mă întrebi despre lucrurile pe care vrei să 
le afli nu e un joc. Relaţia noastră? Nu-i un joc, spune el, plimbând 
pumnalul peste piele iar și iar. lar la Samara e... diferit. 

— Nu mă mai mulțumesc cu răspunsurile astea de câteva 
cuvinte. 

Îşi ridică ochii spre mine. 

— Trebuie să dovedesc din nou de ce sunt în stare, la un 
avanpost care se prea poate să fie cel mai crud dintre toate. E... 
agasant. 

Zâmbesc. Tipic pentru Xaden să fie agasat. 

— Se poartă diferit cu tine? 

— Adică din cauza asta? întreabă el, atingându-și gâtul cu latul 
pumnalului, în dreptul relicvei. 

— Da. 

Ridică din umeri. 

— Cred că numele de familie mă scoate în evidență mai mult 
decât relicva. Călăreţii mai în vârstă sunt mai puţin ostili față de 
Garrick, fapt pentru care sunt recunoscător. 

Îmi așez lingura în castron. 

— Îmi pare rău. 


— Nici nu mă aşteptam la altceva, și apoi, pecetea mea îi 
convinge pe majoritatea dintre ei să se gândească mai bine înainte să 
facă vreo mișcare. 

Îşi pune fâșia de piele în rucsac şi, vârându-şi în teacă şi ultimul 
pumnal, se ridică. 

— Ştii cum e. Şi pe tine te judecă lumea după numele de familie. 

— Sunt destul de sigură că ție îți e mai greu. 

— Doar între graniţe. 

Îmi întoarce armura atârnată de spătarul scaunului de la birou 
şi traversează camera, așezându-se în capătul patului. Încăperea e 
mai mică decât cea în care stătea el anul trecut, dar ar fi loc pentru 
amândoi dacă l-aș ruga să rămână. Ceea ce nu voi face. Și așa mi-e 
greu să stau atât de aproape de el fără să-l sărut. Dar dacă aș dormi 
lângă el? Aș ceda cu siguranţă. 

— Aşa e. 

Așez castronul pe noptieră și-mi iau peria de păr, privind spre 
ușă când aud vocea lui Rhiannon pe hol înainte să-și închidă ușa de la 
cameră. Ceea ce-mi amintește... 

— Înainte să pleci, mi-ai înconjurat camera cu o vrajă de 
protecţie împotriva vizitatorilor? 

Xaden încuviinţează. 

— E izolată şi fonic, spune el, trecându-și glezna peste genunchi, 
dar ferindu-se să-mi atingă patul cu ghetele. Într-o singură direcție, 
fireşte. Tu auzi ce se petrece afară, dar de afară nu se aude ce se 
petrece aici. M-am gândit că ţi-ar plăcea să ai mai multă intimitate. 

— Petrecută alături de persoanele pe care nu pot să le aduc aici? 

— Poţi să aduci pe cine vrei, contrează el. 

— Serios? întreb pe un ton plin de sarcasm, trecându-mi peria 
prin părul umed. Pentru că Rhiannon a încercat să intre și a fost 
azvârlită spre peretele opus al coridorului. 

Colţurile gurii i se înalţă într-o urmă de zâmbet. 

— Spune-i să te ţină de mână data viitoare. Ceilalţi nu pot intra 
decât dacă te ating. 

— Stai puţin. 


Mă opresc pentru clipă, apoi îmi trec peria până la capăt printre 
vârfurile încâlcite ale părului. 

— Deci nu ai lăsat camera accesibilă doar pentru mine și pentru 
tine? 

— E camera ta, Violet. 

Urmărește cu ochii mișcarea periei prin părul meu și, văzând că 
îşi încordează degetele în poală, înghit în sec. Cu zgomot. 

— Vraja de protecţie permite intrarea oricărei persoane pe care 
o tragi înăuntru, continuă el, dregându-și vocea și foindu-se când îmi 
trec peria prin păr încă o dată. Și, în mod egoist, îmi permite și mie. 

Îți ador părul. Dacă vei vrea vreodată să mă faci să cad în 
genunchi în fața ta sau să câștigi vreo ceartă, doar desfă-l. O să înţeleg 
ideea. 

Mi se taie respiraţia când îmi amintesc. Chiar au trecut doar 
câteva luni de când mi-a spus asta? Parcă s-a întâmplat acum o 
veșnicie... și, totodată, abia ieri. 

— Mi-ai vrăjit camera în așa fel încât să am intimitate deplină cu 
orice persoană pe care aş aduce-o aici? îl întreb, ridicând din 
sprâncene. Pentru situaţia în care aş vrea să... ? 

— Să faci orice vrei, încheie el și dogoarea privirii lui îmi 
opreşte aerul în piept. Nimeni nu va auzi nimic. Nici dacă ai distruge 
un şifonier. 

Scap peria în poală, dar îmi revin imediat. Oarecum. 

— Cel din camera asta pare destul de solid. Nu se compară cu 
mobila fragilă pe care o aveam anul trecut. 

Cea pe care am transformat-o din greșeală în lemne de foc 
prima dată când am pus mâinile unul pe celălalt. 

— Mă provoci? întreabă Xaden, privind şifonierul. Garantez că 
vom putea să-l sfărâmăm după ce te vindeci. 

— Nimeni de aici nu se vindecă pe deplin. 

— Aşa e. Trebuie doar să spui cuvintele, Violet, continuă el, 
fixându-mă cu o privire care-mi crește temperatura cu câteva grade. 
Sunt doar două. Două cuvinte? 


Nici nu mă gândesc să-i spun că-l doresc. Deja are prea multă 
putere asupra mea. 

— Am putea, dar asta nu înseamnă că ar fi şi indicat, reuşesc eu 
să spun. 

Voința mea e zero în faţa lui Xaden. Printr-o singură atingere, m- 
ar îndupleca să-i sar din nou în braţe şi să accept atâta parte din 
adevăr cât ar considera el îndeajuns, în loc să insist să-mi spună totul, 
aşa cum merit... așa cum am nevoie. 

— Şi sigur n-ar fi indicat. 

— Atunci povestește-mi ce-ai mai făcut săptămâna asta, spune 
el, schimbând subiectul cu abilitate. 

— N-am putut să-i urmăresc pe toţi, recunosc. La Parapet. Am 
încercat, dar... n-am putut. 

— Ai stat în vârful turnului? întreabă el, încruntându-se. 

— Da, răspund, foindu-mă și întinzându-mi într-o parte 
genunchii solicitaţi. I-am promis lui Liam s-o ajut pe Sloane și n-aş fi 
putut s-o fac din curte. 

Îmi scapă un râset sarcastic. 

— Şi ea mă urăște cu patimă. 

— Nimeni n-ar putea să te urască vreodată, spune el, ridicân- 
du-se şi ducându-se la rucsacul său rezemat de perete. Crede-mă, am 
încercat. 

— Crede-mă pe mine. Mă urăște. Chiar a vrut să mă provoace la 
antrenamentul de evaluare, spun, rezemându-mă cu spatele de 
panoul de la capul patului. Mă învinuiește pentru moartea lui Liam. Şi 
nu spun că n-are dreptate... 

— Nu eşti vinovată pentru moartea lui Liam, îmi taie el vorba, 
încremenind deodată. A fost vina mea. Dacă Sloane vrea neapărat să 
urască pe cineva, n-are decât să-și îndrepte toată ura aici. 

Se întoarce și îşi loveşte pieptul, aşezându-și rucsacul pe birou. 

— N-a fost vina ta. 

Nu e prima dată când ne contrazicem pe tema asta și am 
senzaţia că nu va fi nici ultima. Se pare că avem destule remușcări cât 
să ne ajungă amândurora. 


— Ba a fost. 

Deschide clapa rucsacului și caută ceva înăuntru. 

— Xaden... 

— Câţi candidaţi au căzut anul ăsta? 

Scoate o foaie împăturită și își închide rucsacul. 

— Prea mulţi. 

Și acum aud în gând ţipetele unora. 

— Mereu sunt prea mulți. 

Se așază din nou pe pat şi, de data asta, ajunge atât de aproape 
de mine, încât îi ating coapsa cu genunchii. 

— Şi nu e nicio problemă dacă n-ai putut să priveşti moartea 
celor mai tineri. Înseamnă doar că încă eşti tu însăți. 

— În loc să mă fi transformat în altcineva? întreb şi mi se 
strânge inima când îi privesc chipul lipsit de expresie, când simt zidul 
solid înălțat între noi de pomenirea morţii lui Liam. Pentru că nu mă 
mai recunosc pe mine însămi. Nici nu vreau să aflu numele bobocilor. 
Nu vreau să-i cunosc. Nu vreau să sufăr după moartea lor. Ce spun 
toate astea despre mine? 

— Că eşti un cadet din al doilea an, răspunde el fără ezitare, 
întocmai cum anul trecut a declarat că nu-i poate salva pe toţi 
însemnaţii, ci doar pe aceia dispuși să se ajute singuri. 

Uneori uit cât de nemilos e. 

Cât de nemilos devine uneori în numele meu. 

— Sunt obișnuită cu moartea, răspund. Anul trecut m-a 
înconjurat practic din toate părţile. 

— Nu e același lucru. Una e să vedem cum mor prietenii - egalii 
- noştri la Mănuşa-de-Oţel, la Treierat, în timpul confruntărilor, chiar 
şi în luptă. Toţi de aici fac tot posibilul să supravieţuiască, exercițiu 
care ne pregătește pentru încercările din afara zidurilor colegiului. 
Dar când vine vorba de candidaţii mai tineri... 

Clatină din cap și se apleacă spre mine. Îmi încordez degetele pe 
perie, ca să nu întind mâna spre el. 

— În primul an, unii dintre noi își pierd vieţile, spune el încet, 
potrivindu-mi părul umed după ureche. În al doilea an, cei rămași îşi 


pierd umanitatea. Sunt etape ale procesului prin care suntem 
transformați în arme eficiente și să nu uiţi nicio clipă că asta e 
misiunea colegiului. 

— Să ne desensibilizeze față de moarte? Xaden încuviințează. 

Cineva bate la ușă și tresar, dar observ că Xaden nu schițează 
nicio mişcare. Oftează şi, ridicându-se, se duce la ușă. 

— Deja? întreabă el după ce o deschide, ascunzându-mă vederii 
cu trupul său. 

Sau ascunzându-mi mie persoana de la ușă. 

— Deja. 

Recunosc vocea lui Bodhi. 

— Lasă-mă o clipă. 

Xaden închide ușa fără să-i aştepte răspunsul. 

— Lasă-mă să vin cu tine! îl rog, coborându-mi picioarele peste 
marginea patului. 

— Nu, răspunde el, aplecându-se în fața mea, ţinând încă în 
pumn coala de pergament pe care a scos-o din rucsac, până când ochii 
noştri ajung la același nivel. Somnul e cea mai rapidă cale de 
vindecare, în afară de cazul în care te gândești să-l cauţi pe Nolon, dar, 
din câte am auzit, e greu de găsit în ultima vreme. 

— Şi tu ai nevoie de somn, protestez, luptând împotriva groazei 
care-mi încleștează gâtul. 

Avem doar câteva ore împreună și nu sunt pregătită să-l las să 
plece. 

— Ai zburat jumătate de zi. 

— Am multe de rezolvat până dimineaţa. 

— Lasă-mă să te ajut. 

Rahat, am ajuns să mă milogesc. 

— Încă nu, spune el şi întinde mâna ca să-mi mângâie chipul, 
dar apoi se dă înapoi, ca și când și-ar regreta gestul. Dar vreau să 
urmăreşti cu atenţie ce se va întâmpla când vei pleca cu Tairn peste 
şapte zile. 

Îmi pune hârtia în mână. 

— Până atunci... ţine. 


— Ce e? 

Îmi cobor ochii pentru o clipă, dar nu pare să fie decât o simplă 
coală împăturită. 

— Mi-ai spus cândva că mă tem că-ți voi pierde afecțiunea dacă 
vei ajunge să mă cunoști cu adevărat. 

— Îmi amintesc. 

— De fiecare dată când ne întâlnim, ori ne antrenăm, ori ne 
luptăm. Nu prea avem timp pentru plimbări lungi pe malul râului și 
mai ştiu eu ce alte activități romantice visează lumea de pe aici, spune 
el, strângându-mi mâna cu blândeţe, deși îi simt toate bătăturile 
formate după lungile antrenamente cu arme. Dar ţi-am promis că voi 
găsi o cale de a-mi deschide inima către tine şi, deocamdată, asta e 
ideea care mi-a venit. 

Privirea îmi zboară la ochii lui şi inima îmi sare în gât. 

— Ne vedem la Samara. 

Se ridică şi ia rucsacul şi cele două săbii rezemate de perete, 
lângă ușă. 

— Unde te găsesc acolo? 

Încordez degetele în jurul foii împăturite. N-am fost niciodată la 
Samara. Mama n-a fost staționată acolo. 

Xaden se întoarce la ușă și mă priveşte în ochi. 

— Etajul al doilea, aripa de sud, a doua ușă pe dreapta. Vraja de 
protecţie te va lăsa să intri. 

În camera lui de cazarmă. 

— Să ghicesc, e izolată fonic pe cale magică și vrăjită ca vă 
admită pe tine, pe mine și pe oricine ai trage înăuntru? 

Când mă gândesc că ar putea să se folosească de izolaţia asta 
fonică pentru a distruge șifoniere cu altcineva, mi se înăcreşte supa în 
stomac. 

E adevărat că nu suntem împreună, dar gelozia nu e tocmai o 
emoție rațională. 

— Nu, Violet. 


Îşi ridică ambele săbii deasupra capului şi le strecoară în tecile 
prinse de rucsacul de la spate, cu o îndemânare îndelung exersată și 
cu o umbră de zâmbet pe buze. 

— Doar pe tine și pe mine. 

Pleacă înainte să mă pot gândi măcar la o replică. Cu mâini 
tremurânde, desfășor hârtia... şi zâmbesc. Xaden Riorson mi-a scris o 
scrisoare. 

Garrick a fost mereu prietenul meu cel mai bun. Tatăl lui a 
fost asistentul tatălui meu, motiv pentru care Garrick e pentru 
mine așa cum Dain e pentru tine, doar că e demn de încredere. 
După Liam, Bodhi a fost și încă este persoana pe care o privesc 
cel mai mult ca pe un frate, mereu alături de mine. 

— CORESPONDENŢA RECUPERATĂ DINTRE 
LOCOTENENTUL XADEN RIORSON ȘI CADEIUL VIOLET 
SORRENGAIL 

CAPITOLUL 11 

Câteva dimineţi mai târziu, îmi împreunez mâinile pe creștet, cu 
un zâmbet pe buze, şi fac câţiva pași ca să-mi destind junghiul din 
coastă după ce eu şi Imogen ne terminăm exerciţiile de relaxare din 
urma alergării, intrând apoi în curte cu o jumătate de oră înainte de 
servirea micului-dejun. 

Mi-a scris o scrisoare și am citit-o de atâtea ori, încât am 
memorat-o deja. Nu conţine nicio informaţie periculoasă, niciun 
secret de-ale revoluţiei sau vreun indiciu care să-mi arate cum să-l 
ajut, dar nu ar risca să treacă asemenea lucruri în scris. Nu, scrisoarea 
e chiar mai impresionantă de atât. E despre el. Cuprinde detalii 
mărunte, cum ar fi faptul că, în timpul rebeliunii, obișnuia să stea pe 
acoperişul Casei Riorson în speranţa că tatăl său se va întoarce şi-i va 
spune că totul s-a terminat. 

— Rânjeşti ca o beţivă de trei dimineţi încoace, se plânge 
Imogen, aplecându-se și uitându-se sub podium când trecem pe lângă 
el. Cum poate fi cineva atât de vesel în zori? 

O înţeleg. Și eu stau ca pe ghimpi de la antrenamentul de 
evaluare. La fel și Bodhi și Eya. 


— N-am mai avut coşmaruri în ultimele zile și nimeni nu e treaz 
la ora asta ca să încerce să mă omoare. 

Îmi întind braţele în lături. Astăzi am reuşit să alerg puţin mai 
mult. 

— Mda, pentru că asta e explicaţia, spune ea, destinzându-și 
gâtul. De ce nu-l primești odată înapoi? 

— Nu are încredere în mine, spun, ridicând din umeri. Și nici eu 
nu prea pot să am încredere în el. E complicat. 

Dar mi-e tare dor de vremea când îl vedeam în trecere în fiecare 
zi. Abia aştept sâmbăta. 

— Şi apoi, chiar și atunci când două persoane simt o atracție 
reciprocă extraordinară, asta nu înseamnă că trebuie neapărat să aibă 
mai mult decât o simplă relaţie fizică... 

— Ah, nu, îmi taie vorba Imogen, potrivindu-și după ureche o 
şuviță de păr roz. Eu voiam să termin o conversaţie. Nu să încep una 
nouă. N-am nimic împotrivă să alergăm și să ridicăm greutăţi 
împreună, dar despre viaţa ta sexuală poți să vorbeşti cu prietenii. Îţi 
aminteșşti? Prietenii pe care observ că-i eviți cu orice ocazie? 

Nu vreau să discut despre asta. 

— Şi noi nu suntem prietene? întreb contrariată. 

— Suntem. răspunde ea,  încruntându-se. Suntem 
conspiratoare care au interesul să se păstreze în viață una pe cealaltă. 

Auzind asta, zâmbesc și mai larg. 

— Vai, dar te rog, nu începe cu sentimentalismele. 

Imogen mijește ochii, privind pe lângă mine, spre zidul exterior. 

— În numele lui Dunne, ce treabă poate să aibă un scrib în cva- 
drant la ora asta? 

Tresar la vederea Jesiniei, care aşteaptă într-unul dintre 
ungherele umbroase, pitită acolo ca și când ar încerca să se ascundă. 

— Linișteşte-te. E o prietenă. 

Imogen îmi aruncă o privire piezișă și sfredelitoare. 

— Te ascunzi de colegii tăi de an, dar te împrietenești cu scribii? 


— Mă distanţez de ei ca să nu fiu nevoită să-i mint și cu Jesinia 
sunt prietenă din... Știi ceva? Nu-ţi datorez nicio explicaţie. Mă duc să 
văd cu ce pot s-o ajut pe prietena mea. 

Grăbesc pasul, dar Imogen mă ajunge din urmă. 

— Bună! o salut prin semne pe Jesinia când ne apropiem de 
cotlon. 

Acesta are o intrare într-un tunel care duce direct la cazarmă. 

— Toate bune? 

— Pe tine te căutam... 

Sprâncenele i se încruntă sub glugă când o vede pe Imogen, care 
o măsoară din ochi ca pe un adversar. 

— Relaxează-te, îi spun lui Imogen, comunicând simultan în 
limbajul semnelor. Jesinia n-o să încerce să mă omoare. 

Imogen își înclină capul, coborând privirea la traista crem pe 
care o poartă Jesinia. 

— Nu vreau s-o omor, spune prin semne Jesinia, cu ochii măriți. 
Nici n-aș ști cum. 

— Violet știa foarte bine cum să omoare oameni chiar şi numai 
în baza educaţiei ei de scrib, răspunde Imogen, gesticulând repede. 

Jesinia clipeşte. Mă uit la Imogen și ridic din sprâncene. 

— Fie, răspunde ea, dând înapoi. Dar să nu dai vina pe mine 
dacă sare la tine cu un condei ascuţit! 

— Te rog s-o ierți, gesticulez după ce Imogen ne întoarce 
spatele. 

— Încearcă cineva să te omoare? întreabă Jesinia încruntată. 

— Păi ejoi! 

Intru în cotlon, ca să nu stau cu spatele la curte. 

— Oricând mă bucur să te văd, dar spune-mi, cu ce te pot ajuta? 
Cadeţii scribi nu intră aproape niciodată în Cvadrantul 

Călăreţilor, mai puţin atunci când trebuie să-l ajute pe căpitanul 
Fitzgibbons. 

— Cu două probleme, gesticulează ea când ne așezăm pe bancă 
şi, căutându-se în traistă, scoate o carte și mi-o întinde. 


E un exemplar din Darul Primilor Șase și pare a fi vechi de sute 
de ani. 

— Ai spus că vrei un studiu despre primii călăreţi, când ai 
înapoiat celelalte cărţi, spune ea. Ăsta e unul dintre cele mai vechi 
texte pe care le-am găsit, dintre cele pe care am voie să le scot din 
Arhive. Te pregătești pentru încă o dezbatere? 

O aşez în poală și-mi aleg cuvintele cu grijă. Instinctul îmi spune 
că pot să am încredere în ea, dar, după cele întâmplate cu Dain, nu 
mai sunt convinsă că mă pot bizui pe intuiţia mea și, oricum, aş pune- 
o în pericol dacă i-aş spune. 

— Îmi trebuie pentru studii. Şi îți mulțumesc, dar nu era nevoie 
să mi-o aduci. Aș fi venit eu la tine. 

— Nu voiam să aştepţi până când îmi va veni rândul la Arhive şi 
mi-ai spus că alergi în fiecare dimineaţă... 

Inspiră adânc de câteva ori, ceea ce, de regulă, indică faptul că-și 
pune ordine în gânduri. 

— Şi nu-mi place să recunosc, dar am nevoie de ajutorul tău, 
gesticulează ea, scoțând apoi din traistă un tom jerpelit, pe care mi-l 
pune în mâini. 

Îl primesc, observându-i marginile roase şi cotorul dezlipit. 

— Am sarcina să-l traduc și nu mă descurc cu câteva fraze. E 
scris în lucerana veche, care, din câte-mi amintesc, e una dintre 
limbile moarte pe care știi să le citeşti. 

Se înroşeşte şi priveşte peste umăr spre tunelul plin de lumini- 
magice, de parcă s-ar teme să nu ne vadă vreun alt scrib. 

— Aş avea probleme dacă s-ar afla că cer ajutorul altora. 
Experții n-ar trebui să apeleze la alţii. 

— Ştiu să păstreze secrete, îi comunic prin semne şi mă amă- 
răsc când îmi amintesc cum schimbam mesaje secrete cu Dain în 
copilărie, scrise chiar în limba asta. 

— Îți mulţumesc. Stăpânesc aproape toate celelalte limbi, 
gesticulează ea cu mișcări repezite, strângând din buze. 

— Ştii mult mai multe decât mine. 


Ne zâmbim, apoi deschid cartea la pagina însemnată și privesc 
buclele de cerneală ale limbii bazate pe ideograme. Jesinia îmi indică 
o frază. 

— N-am știut cum să traduc aici. 

Citesc repede paragraful de la început, ca să mă asigur că am 
înţeles bine, apoi îi redau fraza de interes prin semne, silabisind 
ultimul cuvânt: numele unui rege străvechi care a trăit cu o mie de ani 
înaintea de apariţia Navarrei. 

— Mulţumesc! 

Notează fraza în caietul pe care l-a adus cu ea. Rege străvechi. 
Mă uit la prima pagină a cărții și mă pleoștesc. Cartea a fost scrisă cu 
douăzeci şi cinci de ani în urmă. 

— E copiată olograf după original, mă informează Jesinia. Cu 
vreo cinci ani înainte să fi apărut tipograful în cvadrant. 

Mda. Pentru că în Arhive nu se găsește niciun text mai vechi de 
patru sute de ani, cu excepţia sulurilor scrise în timpul Unificării. 
Transpiraţia mi se răceşte pe ceafă în timp ce-i mai traduc câteva 
fraze de la pagini diferite, descoperind cu surprindere cât de bine îmi 
amintesc limba, deși n-am mai exersat de un an, apoi termin și ultima 
frază însemnată și-i dau cartea înapoi. 

Dacă mă grăbesc, o să apuc să mă spăl și să ajung și la micul- 
dejun. 

— Încercăm să înlăturăm toate textele scrise în limbi moarte din 
secțiunea publică a Arhivelor şi să le traducem într-o formă mai 
accesibilă, declară ea, zâmbindu-mi cu entuziasm, după care își 
strânge lucrurile. Să vii să ne vizitezi, ca să vezi câte am realizat. 

— Călăreţii nu au voie să treacă de masa pentru lectură, îi 
amintesc. 

— Pentru tine aș face o excepţie, gesticulează ea, zâmbind larg. 
Arhivele sunt pustii aproape în fiecare duminică, mai ales pentru că 
majoritatea cadețţilor din anul al treilea își petrec vacanța acasă. 

Un țipăt spintecă aerul și ridic deodată capul. În celălalt capăt al 
curții, un cadet din anul al doilea, din A Treia Aripă, e scos târâș din 


clădirea academică, flancat de alți doi călăreți și urmat de profesorul 
Markham. 

În numele lui Amari, ce se petrece? 

Jesinia păleşte și se ascunde și mai bine în umbra cotlonului 
când vede cum tânărul e târât până în clădirea cazărmii, de sub care 
pornesc tuneluri care traversează defileul până la domeniul principal 
al colegiului. 

— Cred, gesticulează ea, respirând deodată sacadat. Cred că e 
vina mea. 

— Ce? 

Mă întorc și o privesc mai bine. 

— Călărețul acela a cerut o carte ieri și i-am înregistrat 
solicitarea, explică ea, aplecându-se spre mine cu expresia tot mai 
înspăimântată. Trebuie să înregistrez solicitările. Așa cere... 

— Regulamentul, gesticulăm amândouă în același timp. 
Încuviinţez. 

— N-ai greşit cu nimic. Despre ce carte a fost vorba? Jesinia 
priveşte spre ușile prin care a dispărut călăreţul. 

— Trebuie să plec. Îți mulţumesc. 

Doar teama din ochii ei mă convinge să nu-mi repet întrebarea 
înainte ca Jesinia să plece în grabă, lăsându-mă cu ochii la tomul din 
poala mea, moment în care înţeleg cât de periculoase sunt cu 
adevărat „cercetările” mele. 

Puțin mai târziu, în cursul zilei, așteptăm înghesuiți la scara de 
lângă Mănușa-de-Oţel, să ne vină rândul să urcăm spre terenul de 
zbor. 

— Aşteptaţi-mă! strigă Rhiannon, urcând panta în grabă prin 
mulțimea de călăreți. 

— Suntem aici, încă n-am pornit! îi răspund, făcându-i cu mâna, 
apoi mă uit din nou la oamenii din jurul nostru, urmărindu-le mâinile 
şi armele. 

Am încredere deplină în colegii mei de detașament, dar nu și în 
ceilalți. Ar fi suficient ca cineva să mă înjunghie la momentul potrivit 


în mijlocul unei mulţimi ca apoi să sângerez până la moarte fără să 
ştiu cine m-a ucis. 

— Nu pricep, mormăie Sawyer, împăturind la loc harta pe care 
am primit-o ca temă la CSC. Nu găsesc răspunsul la patru, oricât aș 
număra liniile astea subțiri de nivel. 

— Nordul e încoace, îi spun, atingând marginea de jos a 
monstruozităţii împăturite. Nu te uiţi la sectorul corect pentru 
întrebarea patru. Ai încredere în mine, a trebuit să-i cer ajutorul lui 
Ridoc aseară. 

— Of. Astea-s prostii pentru infanteriști! zice şi-şi îndeasă harta 
în buzunar. 

— Ce-ar fi să recunoști că sunt un zeu al orientării în teren și să- 
mi ceri ajutorul, așa cum fac toţi ceilalţi? îl tachinează Ridoc când Rhi 
ne ajunge din urmă. În sfârșit! Liderii nu ar trebui să fie punctuali? 

— Liderii au participat la o întâlnire, răspunde Rhi, arătându-ne 
un teanc de misive. Şi liderii au primit scrisori! 

Inima mi se umple de speranţă, înlocuindu-mi o clipă vigilența 
extremă înainte s-o pot stăpâni. 

— Ridoc! anunţă Rhiannon, întinzându-i o scrisoare. Sawyer! 
strigă ea, dându-i-o pe următoarea. Asta-i a mea! continuă ea, 
aşezând-o la fundul teancului. Și Violet! 

Nu mi-ar scrie în felul ăsta, gândesc, acceptând scrisoarea de la 
ea, dar totuşi îmi țin respiraţia când ridic clapeta desfăcută a plicului. 

Violet, 

lartă-mă că-ți scriu atât de târziu. Abia adineauri mi-am dat 
seama în ce dată suntem. Ai intrat în al doilea an! 

Îmi cad umerii, ceea ce e... jalnic. 

— De la cine e? întreabă Rhiannon. Pari dezamăgită. 

— De la Mira, răspund. Şi nu, nu sunt dezamăgită... Cuvintele mi 
se sting când înaintez în rând. 

— Te așteptai să fie de la alt locotenent, ghicește ea, privindu- 
mă cu compătimire. 

Ridic din umeri, dar mi-e greu să-mi stăpânesc frustrarea din 
voce. 


— Ştiam că n-o să-mi scrie. 

— Ți-e dor de el, aşa-i? întreabă ea în şoaptă când ne apropiem 
încă puţin de trepte. 

— N-ar trebui, dar așa e, recunosc. 

— Sunteţi împreună? șopteşte ea. Bine, toată lumea știe că te 
culci cu el, dar parcă te supără ceva. 

Privesc în față, ca să mă asigur că Sawyer și Ridoc își citesc 
scrisorile. Adevărul ăsta pot să i-l spun fără probleme. 

— Nu mai suntem. 

— De ce? întreabă ea, încruntându-se nedumerită. Ce s-a 
întâmplat? 

Deschid gura, apoi o închid la loc. Poate că nu-i așa de ușor să-i 
spun adevărul. Ce naiba să-i răspund? Pe toţi zeii, când s-au complicat 
lucrurile în halul ăsta? 

— Poţi să-mi spui fără teamă, să știi. 

Îmi adresează un zâmbet forţat și durerea pe care o observ în 
spatele lui mă face să mă simt ca o ticăloasă fără pereche. 

— Ştiu. 

Din fericire, în clipa aceea pornim în sus, pe scări, așa că am 
timp de gândire. 

Ajungem în vârf, pătrunzând pe terenul de zbor din defileul 
închis, și îmi creşte inima când văd dragonii aranjaţi în aceleași 
formaţii în care ne adunăm și noi în curte. Peisajul e o imagine cale- 
idoscopică a puterii, e frumoasă și înfiorătoare şi îmi taie respiraţia. 

— N-o să ne săturăm niciodată de priveliștea asta, așa-i? 
observă 

Rhiannon cu un zâmbet uriaş pe chip când pornim printre 
dragoni în spatele lui Ridoc și Sawyer. 

— Nu cred. 

Schimbăm priviri și atunci cedez. 

— Xaden n-a fost sincer cu mine, spun încet, simțindu-mă 
obligată să-i împărtășesc măcar o frântură de adevăr prietenei mele 
celei mai bune. A trebuit să pun capăt relaţiei. 

Rhi face ochii mari. 


— Te-a minţit? 

— Nu, răspund, încordând degetele pe scrisoarea Mirei. Nu mi-a 
spus adevărul întreg. Nici acum nu vrea să mi-l spună. 

— Are altă iubită? întreabă ea, ridicând din sprâncene. Pentru 
că mi-ar face mare plăcere să te ajut să-l ștergi de pe faţa pământului 
pe nemernicul ăla mânuitor de umbre dacă cumva aveaţi o relaţie 
exclusivă și el a... 

— Nu, nu, spun râzând. Nimic de genul ăsta. Trecem pe lângă 
dragonii celei de-A Doua Aripi. 

— Doar că..., încerc să continui, dar rămân iar fără cuvinte. E... 
complicat. Între tine şi Tara cum stă treaba? Nu prea am mai văzut-o 
în ultima vreme. 

Rhiannon oftează. 

— Niciuna dintre noi nu prea are timp pentru cealaltă. E nasol, 
dar poate că ne va fi mai uşor anul viitor, când nu vom mai fi niciuna 
lider de detașament. 

— Sau poate că veţi deveni lideri de aripă. 

La gândul ăsta, mă văd nevoită să-mi înăbuș zâmbetul. Rhi ar fi 
un lider de aripă excelent. 

— Poate, spune ea, înaintând cu pași sprinteni. Dar, între timp, 
suntem libere să ne vedem cu cine vrem. Tu ce te gândești să faci? 
Dacă n-ai pe nimeni, îţi atrag atenţia că sunt vreo doi tipi în A Doua 
Aripă care au reușit cumva să devină mai arătoși după Jocurile de 
Război. Sau am putea să mergem pe furiș la Chantara în weeken-dul 
ăsta și să ne facem de cap cu niște cadeți infanteriști! exclamă ea, cu 
ochii sclipind. Aș accepta și niște tămăduitori, numai scribi să nu fie. 
Nu mă încântă robele alea. Să nu crezi că-ţi critic gusturile, dacă 
cumva îţi plac. Vreau doar să spun că suntem cadeți în al doilea an şi 
că avem posibilităţi nesfârșite să scăpăm de stres. 

Poate că un străin ales la nimereală m-ar ajuta să uit de Xaden, 
dar nu vreau asta. 

Rhi mă priveşte atent în timp ce traversăm terenul, de parcă aș 
fi o enigmă pe care și-a propus s-o lămurească. 

— Mamă! Eşti prinsă rău de tot. 


— Sunt... încep şi oftez. E complicat. 

— Ai mai spus asta, insistă ea, încercând să-și stăpânească 
expresia, deşi observ dezamăgirea discretă care-i apare pe chip când 
vede că nu-i mai dau nicio explicaţie. Ţi-a scris ceva Mira despre 
front? 

— Nu ştiu, zic şi arunc o privire peste scrisoare, citind-o repede. 
A fost staționată la Athebyne. Scrie că mâncarea e doar puţin mai 
bună decât cea gătită de mama. 

Izbucnesc în râs și întorc foaia, dar veselia îmi trece într-o clipă 
când văd liniile negre și groase cu care sunt acoperite paragrafe 
întregi. 

— Ce...? 

Trec la pagina următoare, dar și aici găsesc linii negre, până 
când ajung la rândurile de încheiere, unde Mira scrie că speră să 
poată zbura până la Samara cu ocazia vizitelor mele din viitorul 
apropiat. 

— Ce-i? întreabă Rhiannon, ridicând ochii din scrisoarea ei, în 
timp ce trecem pe lângă dragonii celei de-A Treia Aripi. 

— Cred că mi-a fost cenzurată scrisoarea. 

I-o arăt repede ca să vadă liniile negre, apoi mă uit în jur ca să 
mă asigur că nu ne-a observat nimeni. 

— Cineva ţi-a cenzurat scrisoarea? întreabă ea surprinsă. Cineva 
ţi-a citit scrisoarea? 

— Plicul era desfăcut, explic, introducând scrisoarea în el. 

— Cine ar fi putut să facă așa ceva? 

Melgren. Varrish. Markham. Orice subaltern de-ai lui Aetos. 
Mama mea. Opțiunile sunt nesfârșite. 

— Nu știu sigur. 

Nu e chiar o minciună. Îmi strecor plicul în buzunarul interior al 
uniformei de zbor şi mă strâmb când îi închei nasturii la loc. Fir-ar să 
fie, e prea cald ca să port hainele astea aici jos, dar știu că-mi vor 
prinde bine după câteva minute de zbor. 


Un dragon roşu de pe rândul al doilea suflă amenințător cu 
aburi asupra unui cadet din A Treia Aripă care se apropie prea mult 
de el, moment în care cu toţii grăbim pasul. 

Tairn e de departe cel mai mare dragon de pe teren și mă 
aşteaptă cu desăvârşire plictisit, cu metalul şeii lucind în lumina 
soarelui printre solzii săi. Nu pot decât să oftez dezamăgită când 
descopăr că Andarna nu e cu el. 

— Hei, ţi-a spus ceva Tairn despre celălalt dragon negru din 
Vale? mă întreabă Ridoc, privind peste umăr, când trecem de Divizia 
Gheară și ajungem la dragonul meu, care ocupă poziţia de frunte, deși 
Rhiannon și Sawyer mă depășesc în rang. 

Abia reuşesc să nu mă împiedic. 

— Ce? 

— Ştiu, e absurd, dar, când am trecut adineauri pe lângă Kaori, 
jur că l-am auzit spunând ceva despre apariţia încă unui dragon 
negru. Tipul mai avea puţin și sărea de entuziasm. 

— Tairn? 

Dacă profesorul cursului despre dragoni a aflat despre Andarna, 
atunci suntem terminaţi. 

— Doar câţiva dragoni au văzut-o înainte să intre în peșteri 
pentru Somnulfără Vise. Încearcă tu s-o ascunzi, ca să vezi cum e. 

Minunat! 

— Poate că e vorba despre Tairn, îi spun lui Ridoc. Nu e o 
minciună. 

— Sau de un bătrân de-ai lor? 

— Kaori crede că e un dragon nou, spune el, ridicând din 
sprâncene. Ce-ar fi să-l întrebi? 

— Mda, spun, înghițind în sec. Da, pot să-l întreb. 

Încă nu mint. Toţi trei o iau înainte, încălecând pe dragonii lor. 
Tairn îşi apleacă umărul stâng pentru mine, dar apoi se ridică la loc. 

— În stânga ta! mă avertizează, când cineva se apropie din 
spate. Mă întorc repede ca să înfrunt amenințarea şi-mi întăresc 

scuturile. 


Varrish se apropie agale, cu braţele împreunate la spate, și cred 
că maiorul nu e om, pentru că nu observ nicio broboană de sudoare 
pe fruntea lui înaltă. 

— Ah, Sorrengail, aici erai. 

De parcă ar fi atât de greu să-l găseşti pe Tairn într-o mulţime... 

— Maior Varrish. 

Rămân cu mâinile pe lângă coapse, ca să-mi pot scoate 
pumnalele cu ușurință, întrebându-mă care ar putea să fie pecetea lui. 
Niciodată nu l-am văzut purtând vreo emblemă de pecete. Ori e 
arogant ca Xaden, și își închipuie că toată lumea îi cunoaște puterea, 
ori face parte din clubul peceţilor secrete. 

— Frumos colier ai acolo! exclamă el, arătându-mi vânătăile 
verzui de pe gât. 

— Vă mulțumesc. A fost scump, spun, înălțând fruntea. Cineva a 
plătit cu viaţa pentru el. 

— Ah, da. Îmi amintesc ce se vorbea, că a fost cât pe ce să fii 
omorâtă de un cadet din anul întâi. Mă bucur să văd că umilinţa asta 
nu a dus până la capăt sarcina pe care a început-o el. Dar bănuiesc că 
ești obişnuită să scapi cu viață în ultima clipă, având în vedere cât de 
firavă se zvoneşte că ești. 

E oficial, îl detest pe omul ăsta, dar măcar știu că Tairn o să-l 
înghită cu totul dacă va încerca să mă atace pe teren. 

Varrish se apleacă spre stânga, privind ostentativ pe lângă mine. 

— Nu erai legată de doi dragoni? 

— Ba da. 

Broboane de sudoare îmi alunecă pe șira spinării. 

— Şi totuşi, eu văd unul singur, spune el, ridicând privirea la 
Tairn. Unde e auriul acela mic al tău? Coada-Împănată despre care se 
vorbeşte atât de mult? Speram s-o văd cu ochii mei. 

Tairn mârâie din adâncul gâtlejului, plimbându-și capul pe 
deasupra mea. Saliva îi curge în bale uriașe, acoperind pământul din 
faţa lui Varrish. 

Maiorul încremeneșşte, dar își păstrează neschimbată expresia 
amuzată când pășeşte în spate. 


— Dragonul ăsta a fost mereu coleric. 

— Ține la spaţiul său intim. 

— Am observat că ține să ai și tu acest spaţiu, zice el. Spune-mi, 
Sorrengail, ce părere ai despre faptul că-ți oferă... să zicem, o cale de 
urmat mai ușoară decât a celorlalți cadeți? 

— Dacă vă referiţi la faptul că după Parapet a oprit executarea 
nejustificată de către dragonul dumneavoastră a unor călăreți legaţi, 
atunci mărturisesc că am o părere destul de bună. Se pare că e nevoie 
de câte un dragon coleric care să-i pună la punct pe cei nedisciplinaţi. 

— Amintește-i că am amenințat să-l diger de viu. 

— Nu cred că s-ar termina cu bine, răspund. 

— Mi-ar plăcea să văd cum îl mănâncă pe îngâmfatul acela, 
intervine Andarna somnoroasă. 

— Culcă-te la loc, o dojenesc. 

Din câte mi-a spus Tairn, Andarna trebuie să mai doarmă o lună. 

Varrish mijeşte ochii la mine pentru o clipă, apoi zâmbește, dar 
fără veselie sau amabilitate. 

— Revenind la problema dragonașului tău Coadă-Împănată... 

— Ea nu poate să ducă călăreţi în spinare. 

Nu e o minciună, pentru că Andarna n-a mai zburat de când s-a 
trezit la Aretia. 

— Zbor cu Tairn, dar o să facă şi ea câteva manevre în zilele cu 
vreme bună. 

— Fă în așa fel încât să zboare cu tine săptămâna viitoare! 
Consideră că ţi-am dat un ordin. 

Tairn mârâie din nou. 

— Dragonii nu primesc ordine de la oameni. 

Puterea îmi răsare în trup, fremătându-mi sub piele și sfârâin- 
du-mi în degete. 

— Fireşte că nu, spune el, rânjind şi mai larg, de parcă aș fi spus 
ceva amuzant. Dar tu accepţi ordine, nu? 

— Om obraznic! se enervează Tairn. 

Îmi înalt fruntea, ştiind că nu pot să mai fac nimic fără să fiu 
sancționată disciplinar. 


— E ironic, nu crezi? întreabă Varrish, dând înapoi pas cu pas. 
Din câte mi-a spus colonelul Aetos, tatăl tău scria o carte despre 
dragonii Coadă-Impănată, care n-au mai fost văzuţi de sute de ani... și 
tu ai ajuns să te legi de unul dintre ei. 

— E o coincidenţă, îl corectez. Voiaţi să spuneţi „coincidență”. 

— Aşa să fie? 

Pare să chibzuiască la asta, în timp ce se retrage cu spatele și pe 
lângă Bodhi. 

Mi se strânge inima. 

— Nu-i așa? 

— Nu știu nimic despre cercetările tatălui tău, mă asigură Tairn. 
Dar Andarna tace. 

— Călăreţi! strigă Kaori când Bodhi ajunge la mine, amplificân- 
du-şi vocea în aşa fel încât să se audă pe tot terenul. Cadeţii din anul 
al treilea ni se alătură astăzi dintr-un motiv foarte special. Vă vor 
demonstra cum se aterizează în fugă, anunţă el, arătând spre cer. 

Cath se apropie din vest, acoperind pentru un moment soarele 
înainte de a intra în picaj spre teren. 

— Nu încetinește, șoptesc. 

O parte din mine speră că Dain va cădea. 

— O să încetinească, îmi promite Bodhi. Dar nu foarte mult. Îmi 
cade faţa. Dain călăreșşte cu genunchii îndoiţi pe umărul lui 

Cath, cu braţele întinse în lături ca să se echilibreze, și dragonul 
său Roşu Coadă-Sabie coboară până când ajunge să zboare paralel cu 
terenul. Își încetinește doar puţin bătăile aripilor pe măsură ce se 
apropie şi mi se opreşte respiraţia când Dain alunecă pe piciorul lui și 
i se opreşte deasupra ghearelor în timp ce dragonul încă zboară. 

Uau... 

— Nu îţi recomand manevra asta, spune Tairn. 

— Nu i-aș recomanda-o niciuneipersoane căreia încă îi bate 
inima, contrez. 

Cath își răsfiră aripile ușor, suficient cât să încetinească puţin, și 
Dain sare în dreptul profesorilor. Cade în fugă pe iarba ofilită de soare 
şi, oprindu-şi avântul, se opreşte după numai câţiva metri. 


Cadeţii din al treilea an izbucnesc în urale, dar, lângă mine, 
Bodhi rămâne tăcut. 

— De aceea e Aetos lider de aripă! strigă Kaori. O executare 
perfectă! Aceasta e cea mai eficientă metodă de a ateriza atunci când 
trebuie să luptăm la sol. Până la sfârşitul anului, veți învăța să 
aterizați aşa pe zidul oricărui avanpost. Urmăriţi indicațiile cu atenție, 
ca să puteți efectua manevra în siguranță. Dacă veți încerca metode 
proprii, veți muri înainte să atingeți pământul. 

Nici nu mă gândesc să încerc așa ceva! 

— Se impune o adaptare, declară Tairn. 

— Astăzi vom exersa doar manevra de bază prin care trebuie să 
vă mutaţi de pe spatele dragonilor pe umerii lor, anunţă Kaori. 

— Cum să ne adaptăm la aşa ceva? îl întreb pe Tairn. 

— N-am spus că noi ne vom adapta, pufnește el. Amatorul de 
dragoni va trebui să-și adapteze cerinţele, altfel voi lua prânzul mai 
devreme. 

Manevra asta nu va avea absolut niciun rost în războiul pe care 
va trebui să-l purtăm. 

— Kaori nu ştie ce se petrece în lume, îi spun încet lui Bodhi. 

— Cum ai ajuns la concluzia asta? întreabă el, aruncându-mi o 
privire. 

— Dacă ar şti, ne-ar învăţa metode mai rapide de a ne ridica de 
la sol, nu de a ateriza pe el. 

— Spune-i că încă n-am reușit să pregătim următoarea livrare, 
îmi zice el. 

După câteva zile, cu puţin înainte de miezul nopţii, traversez 
împreună cu Bodhi terenul de zbor luminat de lună. 

— Drarea a ce? întreb, potrivindu-mi rucsacul pe umeri. 

— Va şti despre ce-i vorba, îmi răspunde, tresărind când își 
atinge vânătaia întunecată de pe obraz. Și spune-i că e neprelucrat. De 
la o vreme, în fierărie se lucrează zi și noapte, așa că n-am apucat să... 

Tresare. 

— Spune-i că e neprelucrat și atât. 

— Mă simt tot mai mult ca o scrisoare. 


Mă încrunt la el pentru o clipă. Atât mă încumet să-mi iau ochii 
de la terenul denivelat. Refuz să-mi scrântesc glezna înaintea unui 
zbor de douăsprezece ore. 

— Eşti cel mai bun mijloc de a-i transmite informaţii, 
recunoaște el. 

— Fără să înţeleg nimic din ce-i transmit. 

— Exact, încuviințează el. E mai sigur așa, până când te vei 
obişnui să-ţi ţii scuturile ridicate în permanenţă împotriva lui Aetos. 
Xaden ar fi trebuit să te înveţe în continuare la ultima lui vizită, dar... 

— Am fost sugrumată. 

Măcar anul ăsta am fost atacată doar o dată până acum, dar într- 
o săptămână se reiau confruntările. 

— Da. Întâmplarea l-a cam dat peste cap. 

— Îmi închipui că ar fi fost incomod pentru el dacă aș fi murit 
aşa, din senin, mormăi, fără să-l ascult cu mare atenţie. 

La naiba! Confruntările încep într-o săptămână. A venit vremea 
să verific iar lista întocmită de cadre ca să mă apuc din nou de 
şiretlicurile mele otrăvitoare. 

— Ştii bine că nu priveşte lucrurile așa, spune el pe un ton 
dojenitor, care-mi aminteşte de Xaden. Nu l-am mai văzut... 

— Hai să trecem peste subiectul ăsta. 

— „atât de preocupat de nicio fată... 

— Nu, serios. Încetează. 

— ... nici măcar de Catriona. Mă întorc deodată spre el. 

— Cine naiba-i Catriona? Bodhi tresare şi strânge din buze. 

— De aici până la Samara, cât de probabil e să uiţi că am spus 
asta? 

— Deloc. 

Mă împiedic de o piatră - sau de propriile emoţii -, dar reușesc 
să mă echilibrez. Măcar din punct de vedere fizic. Cât despre 
gândurile mele... alea se calcă în picioare gonind pe urma întrebărilor 
legate de Catrina. Cine o fi? Un călăreț mai în vârstă? Cineva din 
Aretia? 


— Aha, mormăie el, masându-și ceafa și oftând. Chiar n-am nicio 
şansă? Pentru că, vezi tu, conform înţelegerii ăsteia dintre voi și 
dragonii voştri, Xaden va trebui să se întoarcă săptămâna viitoare şi 
n-am absolut niciun chef să-mi iau bătaie după ce tocmai am respins 
încă o încercare de asasinare. 

Îl apuc de braţ și mă opresc din mers. 

— Încă o încercare de asasinare? Bodhi oftează. 

— Da. A fost a doua oară când cineva a încercat să mă atace în 
baia comună săptămâna asta. 

Fac ochii mari şi inima îmi bubuie în piept. 

— Eşti bine? 

Are tupeul să zâmbească. 

— L-am rupt în bucăţi pe un nemernic din A Doua Aripă, chiar 
dezbrăcat fiind, şi m-am ales doar cu o vânătaie. N-am nimic. Dar să 
revenim la motivul pentru care n-ar trebui să-i pomenești numele pe 
care l-ai auzit adineauri vărului meu cam țâfnos, cu care te culci... 

— Ştii ceva? 

Pornesc din nou spre centrul terenului. Dacă nu vrea să vorbim 
deschis despre atentatele astea, atunci nu mai avem nimic de discutat. 

— Nu te cunosc suficient de bine încât să-ți spun dacă mă culc 
sau nu cu cineva, Bodhi, îi strig peste umăr. 

Îşi bagă mâinile în buzunar şi se leagănă pe călcâie. 

— Bună observaţie! 

— Singura observaţie relevantă. 

Silueta lui Tairn ascunde luna pentru o clipă, apoi aterizează în 
fața noastră. 

Bodhi zâmbeşte timid. 

— Dragonul tău a sosit la timp ca să ne salveze din ghearele 
conversaţiei ăsteia penibile. 

— Să mergem! spune Tairn pe un ton aproape răstit. 

Încerc să nu i-o iau în nume de rău. E nesuferit de zile întregi, 
dar îl înțeleg. Îi simt durerea fizică ca pe un pumnal în propria inimă 
în momentele în care Tairn îmi copleşeşte emoţiile. 

— Se grăbeşte, îi spun lui Bodhi. Îți mulțumesc că m-ai condus... 


— Oameni! 

— Futu-i! înjură Bodhi în barbă când luminile-magice se aprind 
în spatele nostru, dezvăluind terenul așa cum au făcut în noaptea în 
care am pornit în zbor la începutul Jocurilor de Război. 

— Cadet Sorrengail, îți ordon să-ți amâni plecarea, strigă 
Varrish, amplificându-și vocea. 

Ne întoarcem şi vedem că vine spre noi, flancat de alți doi 
călăreți. 

Tairn îi răspunde cu un mârâit. 

Eu și Bodhi schimbăm priviri, dar tăcem mâlc când se apropie 
grupul lor. 

— Ce ne facem dacă încearcă să ne oprească? îl întreb pe Tairn. 

— Ne ospătăm. Scârbos... 

— Mă așteptam să pleci abia în zori, spune Varrish, adresân-du- 
mi un zâmbet mieros, timp în care cei doi călăreţi ne înconjoară. 
Tresele de pe uniformele lor arată că sunt locotenenţi-majori, la fel ca 
Mira, aflându-se deasupra lui Xaden în grad cu o treaptă. 

— S-au împlinit două săptămâni. Am permisie. 

— Aşa e, spune Varrish, clipind gânditor, apoi se întoarce spre 
femeia locotenent din stânga mea. Nora, percheziţionează-i rucsacul. 

— Ce? 

Fac un pas în spate din calea femeii. 

— Rucsacul tău, repetă Varrish. Articolul Patru, Secţiunea Întâi 
din Codex precizează că... 

— Toate bunurile cadeţilor pot fi percheziţionate oricând de 
către comandanți, termin fraza în locul lui. 

— Ah, deci cunoşti Codexul. Foarte bine. Rucsacul! 

Înghit în sec și dau din umeri, lăsând rucsacul să-mi alunece din 
spate și întinzându-i-l femeii cu mâna stângă, fără să-mi iau ochii de la 
Varrish. Locotenentul-major îl ia de la mine. 

— Poţi să pleci, cadet Durran, spune Varrish. 

Bodhi face un pas spre mine și locotenentul bărbat se apropie și 
el, moment în care luminile-magice îi dezvăluie emblema peceţii de 
pe uniformă: mânuirea focului. 


— Fiind liderul de divizie al cadetului Sorrengail, eu sunt primul 
ei superior ierarhic. Și, după cum precizează Codexul la Articolul 
Patru, Secțiunea a Doua, sarcina aplicării măsurilor disciplinare le 
revine ofițerilor din lanţul ei de comandă înainte ca problema să 
ajungă în atenţia cadrelor superioare. Ar însemna să-mi neglijez 
datoria dacă i-aș lăsa în posesie... lucrurile pe care le căutaţi. 

Varrish mijeşte ochii și Nora varsă conținutul rucsacului pe 
pământ. 

S-a zis cu schimburile mele curate. 

Tairn îşi coboară capul lângă mine, orientându-l ușor într-o 
parte și mârâind din adâncul gâtului. Din unghiul ăsta, ar putea să-i 
prăjească pe doi dintre ei fără să ne atingă pe mine şi pe Bodhi, ceea 
ce înseamnă că, la nevoie, ne-ar rămâne o singură persoană de 
eliminat. 

Furia îmi stârnește furnicături pe şira spinării și îmi încleștez 
pumnii, de parcă mișcarea asta m-ar ajuta să stăpânesc puterea 
explozivă care-mi curge prin vene. 

— Chiar era nevoie să procedezi așa? întreabă celălalt 
locotenent. 

— A spus percheziţie, răspunde Nora, ridicând apoi ochii la 
Varrish. Îmbrăcăminte, spune ea, întorcându-mi hainele pe o parte şi 
pe alta. 

Încep să-i tremure mâinile când priveşte scurt spre Tairn. 

— Un manual de fizică de anul doi, un manual de orientare în 
teren și o perie de păr. 

— Dă-mi manualele, ordonă Varrish, întinzând mâna spre Nora. 

— Vreţi să vă verificaţi cunoștințele? întreb, bucurându-mă 
deodată că mi-am lăsat în cameră exemplarul din Darul Primilor Șase, 
din care oricum n-am aflat mai nimic pe lângă faptul că Primii Șase nu 
au fost primii călăreți... doar primii călăreți care au supravieţuit. 

Fără să-mi răspundă, Varrish frunzăreșşte cărțile, căutând fără 
îndoială mesaje secrete scrise pe marginile paginilor. Văzând că nu 
găseşte niciunul, strânge din dinţi. 


— Sunteţi mulţumit? întreb, lovind ușor cu degetele în tecile pe 
care le ţin prinse de coapse. 

— Am terminat aici, spune el, azvârlind cartea peste maldărul 
de haine. Ne vedem în patruzeci și opt de ore, cadet Sorrengail. Și nu 
uita: de vreme ce dragonul tău Coadă-Împănată a refuzat din nou să 
se prezinte în formaţie, în absenţa ta mă voi gândi la o pedeapsă 
adecvată pentru această neglijare a datoriei. 

Şi, cu ameninţarea asta, cei trei pleacă și luminile-magice se 
sting una câte una în drumul lor, cufundându-ne din nou în 
întunericul întrerupt doar de discul strălucitor aflat drept deasupra 
noastră. 

— Ştiai că se va întâmpla asta, spun, privind încruntată la Bodhi 
şi aplecându-mă lângă lucrurile mele împrăștiate, ca să le adun înapoi 
în rucsac. De aceea ai insistat să mă conduci. 

— Pe lângă atentatele cât se poate de reale asupra vieților 
tuturor - şi Imogen şi Eya au fost atacate azi, când au ieșit de la un 
curs pentru cadeţii din anul al treilea -, am bănuit că te voi 
percheziționa și am vrut să am confirmarea, recunoaște el, 
aplecându-se ca să mă ajute. 

Ar fi putut să moară. Inima îmi tremură în piept și îmi îndes 
repede frica în cutia în care m-am hotărât să-mi ascund toate 
sentimentele anul ăsta. Bine, cu excepţia unuia singur: furia. 

— Te-ai folosit de mine ca să faci un test? spun, strângându-mi 
cureaua rucsacului, petrecându-mi braţele prin bretelele lui și ridi- 
cându-mi-l pe umeri. Și nici măcar nu m-ai prevenit? Să ghicesc... a 
fost ideea lui Xaden? 

— A fost un experiment, răspunde Bodhi, strâmbându-se. Tu ai 
fost grupul de control. 

— Şi care naiba a fost variabila? 

Clopotele răsună, dar de aici dangătul se aude înăbușit. 

— Verifică şaua lui Tairn. E miezul nopţii. Trebuie să pleci, 
spune Bodhi. Fiecare minut petrecut aici ia din timpul pe care o să-l 
poată petrece dragonul tău cu Sgaeyl. 

— De acord. 


— Nu te mai folosi de mine ca de o piesă pe o tablă de joc, 
Bodhi! izbucnesc, rostind fiecare cuvânt cu tot mai multă asprime. 
Vreţi ajutorul meu? Cereţi-mi-l! Și nu începe iar cu problema 
scuturilor! Nu justifică faptul că m-ai pus într-o situaţie dificilă pe 
nepregătite. 

Bodhi se rușinează. 

— Ai dreptate. 

Dau din cap şi urc rampa creată de Tairn cu umărul său aplecat. 
Strălucirea lunii și puţina lumină-magică care ajunge la înălțimea asta 
îmi sunt suficiente ca să găsesc şaua. Aș putea să mă orientez printre 
țepii de pe spinarea lui Tairn chiar şi în cele mai întunecate nopţi. Am 
dovedit-o la Resson. 

În spatele șeii deja sunt prinse două colete mari cât rucsacul 
meu. 

— Noroc că nu m-au percheziționat și pe mine, observă Tairn. 

— Transportăm cumva... Clipesc contrariată. 

— Da, confirmă el. Acum așază-te în șa până nu se răzgândește 
cineva și ajung în situaţia de a fi obligat să-ţi incinerez comandanții. 
Crede-mă, voi avea vreo două cuvinte să-i spun liderului tău de aripă 
pentrufaptul că nu te-aprevenit, dar mai târziu. 

Zăbovind pentru câteva secunde ca să leg și rucsacul meu, mă 
aşez în şa și mă pregătesc de zbor, trecându-mi banda de piele peste 
coapse şi legând-o în capăt. 

— Să-i dăm drumul, spun, încheindu-mi cataramele. 

Tairn face câţiva pași în spate, fără îndoială ca să nu-l lovească 
pe Bodhi, apoi își ia zborul în noapte și, cu fiecare bătaie de aripi, ne 
apropiem de linia frontului... și de Xaden. 

Sgaeyl m-a văzut în timpul Treieratului când am omorât un 
cadet care îl hărţuia pe Garrick. A spus că m-a ales pentru lipsa 
mea de scrupule, dar eu cred că-i aminteam pur și simplu de 
bunicul meu. 

— CORESPONDENŢA RECUPERATĂ DINTRE 
LOCOTENENTUL XADEN RIORSON ȘI CADEIUL VIOLET 
SORRENGAIL 


CAPITOLUL 12 

Peisajul din jurul avanpostului e la fel de aspru precum 
comandantul care-l conduce. 

Ne aflăm sus de tot în Munţii Esben, la câţiva kilometri de 
granița estică cu Poromielul, și peste tot vedem piscuri acoperite cu 
zăpadă, deşi suntem în toiul verii. Satul cel mai apropiat se află la 
jumătate de oră de zbor de aici. Nu există nici măcar vreun post de 
comerț la care să se ajungă pe jos. Nu s-ar putea găsi un loc mai izolat 
de atât. 

— Ai grijă, mă îndeamnă Tairn cu asprime, așteptând în spatele 
meu pe câmpul pe care am aterizat. Locul ăsta e considerat... brutal, ca 
post inițial pentru ofițerii noi. 

Evident, de aceea l-au trimis pe Xaden aici. 

— Mă descurc, îi promit eu. Și am scuturile ridicate. 

Ca să mă conving, verific pereţii Arhivelor din mintea mea, unde 
îmi centrez puterea, și mă înseninez puţin când observ că dinspre 
ușile legăturilor mele cu ceilalți apar doar firișoare subțiri de lumină. 
E clar că fac progrese. 

Pornesc spre intrarea în fortăreaţa uriașă din faţă, care se înalță 
spre cerul albastru și rece cu zidurile sale din piatră cărămizie. 
Probabil că e concepută după același plan ca avanposturile de la 
Athebyne și Montserrat, dar e pe puţin de două ori mai mare decât 
ele. Aici sunt staționaţi optsprezece călăreţi și dragonii lor și două 
companii de infanterie. 

Ceva se leagănă sus de tot, pe zid, şi, când ridic ochii, văd un 
bărbat îmbrăcat în uniformă de infanterist, închis într-o cușcă înălțată 
cam cu patru etaje deasupra mea. 

Așa deci. E abia trecut de opt dimineaţa, așa că nu pot să nu mă 
întreb dacă nu cumva soldatul ăla n-a stat acolo toată noaptea. 

Simt un freamăt în vene, care se înteţește când urc rampa spre 
hersă, înaintea căreia sunt postate două gărzi. Un pluton trece pe 
lângă mine, ieşind la o alergare matinală. 

— E din cauza scuturilor, spune Tairn. 

— Le simţeam altfel la Montserrat, îi spun. 


— Sunt mai puternice aici și ai devenit mai sensibilă la ele după 
ce ți s-a manifestat pecetea. 

Îmi vorbeşte pe un ton încordat și, când privesc în spate peste 
umăr, observ că soldaţii îl ocolesc de departe, luând-o pe cărarea de la 
marginea terenului. 

— Nu-i nevoie să stai cu ochii pe mine, spun, ajungând în capătul 
rampei. E un avanpost. Suntem în siguranță aici. 

— Un stol de grifoni zboară de cealaltă parte a muntelui, cam la 
un kilometru de graniță. Mi-a spus Sgaeyl adineauri. Vei fi în siguranță 
abia când vei ajunge înăuntrul zidurilor sau la liderul de aripă. 

Mi se strânge inima și nu-i mai atrag atenţia că Xaden nu mai e 
lider de aripă. 

— Grifoni prietenoși? 

— Depinde. Ce înţelegi prin „prietenoși? Minunat. Nu suntem pe 
front; noi suntem frontul. 

Gărzile de la poartă iau poziție de drepţi când îmi observă 
uniforma de zbor, dar nu spun nimic când trec pe lângă ei. 

— Soldaţii nu se poartă de parcă ar fi apărut grifoni dincolo de 
munți. 

— Se pare că e o situaţie obișnuită. Și mai bine... 

— Gata, sunt în siguranţă înăuntrul zidurilor, îl anunţ pe Tairn, 
intrând în curte. 

Măcar e mai răcoare decât la Basgiath, dar nu cred că mi-ar 
plăcea să petrec iarna la altitudinea asta. Nici în Aretia, dacă stau să 
mă gândesc. 

— Cheamă-mă dacă ai nevoie de mine. Voi sta în apropiere. 

După o secundă, în aer răsună zgomotul unor bătăi de aripi. 

Nici nu mă gândesc să-l chem. De fapt, va fi un succes dacă voi 
reuși să-l blochez pe parcursul următoarelor douăzeci și patru de ore. 
S-a mai întâmplat să mă regăsesc de partea incomodă a legăturii 
noastre în timpul uneia dintre aventurile lui cu Sgaeyl și mi-a ajuns. 

Trec pe lângă câteva plutoane de infanterie dispuse în formaţii 
şi observ infirmeria din dreapta, aflată în același loc ca la Montserrat, 
dar sunt singura persoană îmbrăcată în negru. 


Unde naiba sunt călăreţii? Îmi stăpânesc căscatul - nu prea am 
apucat să dorm în șa - şi găsesc intrarea în cazarmă, care constituie 
latura sudică a cetăţii. Traversez un coridor slab luminat, trecând pe 
lângă biroul scribilor, și ajung la scara din capăt. Urcând, simt că-mi 
alunecă pe piele o senzaţie neplăcută de familiaritate. 

Respiră/ 

Avanpostul ăsta nu e părăsit. Și nici nu voi vedea o hoardă de 
veninoșşi și de wyverni din punctul lui cel mai înalt. Amplasarea e 
aceeași pentru că aproape toate avanposturile sunt construite după 
același plan. 

Deschid ușa spre coridorul de la etajul al doilea fără să întâlnesc 
pe nimeni. Ciudat. De o parte a coridorului se înșiruie ferestre care 
dau în curte și de cealaltă parte găsesc uși de lemn dispuse la 
intervale egale. Îmi creşte pulsul când întind mâna spre clanţa celei 
de-a doua uşi. Se deschide cu un scârțâit şi recunosc înțepăturile 
energiei care-mi acoperă pielea, lăsându-mi fiori reci când traversez 
scutul și intru în camera lui Xaden. 

În camera goală a lui Xaden. 

Rahat. 

Cumplit de dezamăgită, oftez şi-mi las rucsacul lângă biroul lui. 

Încăperea e austeră, cu mobilier practic şi cu o ușă care probabil 
că dă într-o cameră alăturată, dar văd, din loc în loc, semne ale 
prezenţei lui Xaden. Îl regăsesc în cărţile așezate în teancuri pe 
rafturile bibliotecii de lângă fereastră, în spalierul cu arme pe care-l 
ştiu din camera lui de la Basgiath și în cele două săbii așezate aproape 
de ușă, ca și când în orice clipă ar urma să se întoarcă după ele. 

Singurele urme de confort sunt draperiile negre și grele - dotare 
standard pentru camerele călăreţilor care ar putea să pornească în 
patrule nocturne - și pătura plușată gri-închis care-i acoperă patul. 
Patul foarte mare. 

Nu. Nu mă gândesc la asta. 

Ce naiba să fac dacă nu-i aici? Faptul că săbiile sunt în cameră 
arată că nu a plecat în zbor, așa că închid ochii şi-mi ascut simţurile, 
căutând umbra pe care o percep doar atunci când Xaden e în preajmă. 


Dacă am reușit să-l găsesc în seara aia pe Parapet, atunci voi putea cu 
siguranță să-l găsesc și aici. 

E aproape, dar probabil că-și ţine scuturile ridicate, pentru că 
nu încearcă să mă contacteze așa cum face de obicei când sunt în 
zonă. Legătura dintre noi pare să mă tragă în jos, ca şi când Xaden ar 
fi chiar... sub mine. 

les din cameră și urmez îndemnul legăturii până la scări, unde 
încep să cobor. Trec pe lângă intrarea boltită spre etajul întâi, unde 
dau cu ochii de un coridor de piatră lat, cu mai multe uși, apoi pe 
lângă ieşirea spre parter și, în cele din urmă, ajung în subsolul cetăţii, 
unde lumina naturală se termină odată cu scara care coboară pe 
pardoseala de piatră. Nişte lumini-magice descoperă două culoare 
întinse de-a lungul fundaţiei cetăţii, ambele parțial cufundate în beznă 
şi primitoare ca o temniţă. În aer se simte un miros puternic de 
pământ umed şi de metal. 

Din capătul coridorului din dreapta se aud ecouri de strigăte și 
de urale. O iau în direcția respectivă şi întâlnesc doi infanteriști care 
stau de gardă cam la douăzeci de metri de scară. Îmi fac loc îndată ce- 
mi văd uniforma, îngăduindu-mi să intru într-o sală săpată chiar în 
fundaţia cetăţii. 

Zgomotul îmi copleşește toate simţurile când intru și mă opresc 
uluită în prag. 

Pe toți zeii, ce-i aici? 

Mai bine de zece călăreţi, toți îmbrăcaţi în negru, stau înșiruiţi 
de-a lungul pereţilor încăperii pătrate lipsite de ferestre, care ar fi 
servit mai bine ca depozit decât ca loc de întrunire. Toţi stau aplecaţi 
peste o balustradă groasă din lemn, urmărind cu atenţie ceva ce se 
petrece în groapa săpată dedesubt. 

Ocup spaţiul liber de lângă balustradă, aflat drept în faţă, și mă 
trezesc flancată în stânga de un călăreț veteran cu barba lungă și 
căruntă şi în dreapta de o femeie care pare să fie cu câţiva ani mai în 
vârstă decât mine. Apoi văd cine e dedesubt și mi se oprește inima. 
Xaden. Și e la bustul gol. 


La fel şi celălalt călăreț. Se învârt în cerc cu pumnii ridicaţi, ca 
pentru exerciții de luptă corp la corp. Dar nu e nicio rogojină sub 
tălpile lor, doar pământ tasat, decorat în mod suspect cu dâre stacojii, 
atât vechi, cât şi recente. 

Au aceeași înălțime, dar celălalt călăreț e corpolent, cum e 
Garrick, și pare să-l depășească cu vreo zece kilograme pe Xaden, care 
e suplu, cu trupul musculos sculptat în linii adânci. 

Îmi încordez degetele pe balustrada aspră şi-mi ţin respiraţia 
când călărețul încearcă să-l pocnească pe Xaden în față, moment în 
care acesta îi evită pumnul fără probleme și, la rândul său, își loveşte 
adversarul în coaste. Călăreţii din jur chiuie și sunt destul de sigură 
că-i surprind schimbând bani între ei în jurul gropii. 

Nu e niciun exerciţiu. E o luptă pe bune. 

Şi lovitura lui Xaden de adineauri? A fost reținută. 

— De ce se...? o întreb pe femeia cu tresă argintie de lângă mine, 
dar tac brusc când Xaden se apleacă și se învârte, evitând încă o 
lovitură. 

Îi văd limpede scânteile din ochii negri când sare sprinten 
înapoi şi-i opreşte atacul adversarului. Îmi tresaltă inima. E rapid. 

— Luptă? îmi termină întrebarea locotenentul. 

— Da. 

Privesc ţintă la Xaden, care plasează lovituri rapide și 
consecutive asupra rinichilor celuilalt călăreț. 

— Doar unul dintre locotenenţi are dreptul la permisie în wee- 
kendul ăsta, spune ea, apropiindu-se puţin. A obținut-o Jarrett, dar 
Riorson o vrea pentru sine. 

— Şi se luptă pentru permisie? 

Îmi iau ochii de la Xaden atât cât să-i adresez o privire piezișă 
călărețului de alături. Femeia are păr castaniu scurt, trăsături 
ascuţite, ca de pasăre, şi o cicatrice cât o amprentă de deget mare pe 
bărbie. 

— Pentru permise și din orgoliu. Astea sunt regulile 
locotenentului Degrensi. Vrei să obţii ceva? Trebuie să lupţi. Vrei să 
păstrezi ceva? Trebuie să ai puterea să aperi acel lucru. 


— Sunt obligaţi să lupte pentru permisii? Nu e o regulă crudă? Și 
imorală. Și extremă. Și oribilă. 

— Şi păgubitoare pentru moralul aripii? 

Xaden se luptă ca Sgaeyl să poată petrece timp cu Tairn, ca el să 
poată petrece timp cu mine. 

— Crudă? Nici vorbă! pufnește ea. Fără pumnale. Fără peceţi. Se 
bat cu mâinile goale. Dacă vrei cruzime, du-te la unul dintre 
avanposturile de pe coastă, unde călăreții n-au nimic mai bun de făcut 
decât să-și sară la gât unul altuia 

Se apleacă în față și strigă când Xaden deviază următorul pumn 
şi, apucându-l pe Jarrett de biceps, îl doboară pe spate. 

— Mamă! Chiar mă aşteptam ca Jarrett să-l învingă mai repede. 
Un zâmbet mândru mi se întinde încet pe chip. 

— N-o să-l învingă, declar, clătinând din cap și privind încântată 
la Xaden, care așteaptă ca Jarrett să se ridice din nou. 

Xaden se joacă cu el. 

Călărețul se întoarce spre mine, măsurându-mi din ochi, dar 
sunt prea captivată de loviturile nesfârşite şi bine plasate ale lui 
Xaden ca să-mi bat capul cu părerea pe care și-o va face despre mine. 

— Tu eşti tipa, nu? întreabă călăreţul, zăbovind cu privirea la 
părul meu. 

— Care tipă? Iar începem. 

— Sora locotenentului Sorrengail. Nu fiica generalului 
Sorrengail. 

Nu cadetul care i-a căzut pe cap lui Xaden din cauza lui Tairn. 

— O cunoşti pe sora mea? 

Pentru asta merită încă o privire din partea mea. 

— Ştie să dea un croșeu de dreapta bestial, spune ea, dând din 
cap și atingându-și cicatricea de pe maxilar. 

— Aşa e, încuviinţez, zâmbind și mai larg. Se pare că Mira şi-a 
însemnat trecerea. 

Xaden îi trânteşte lui Jarrett un pumn zdravăn și zgomotos în 
falcă. 

— Văd că şi Riorson se pricepe. 


— Aşa e. 

— Pari foarte încrezătoare. Îşi întoarce atenţia la luptă. 

— Sunt. 

Încrederea pe care o am în Xaden e aproape... arogantă. Pe toți 
zeii, cât de frumos e! Luminile-magice din încăpere îi reliefează fiecare 
muchie a mușchilor tari de pe piept şi abdomen și îi dansează pe 
trăsăturile suple ale chipului. Și, când se întoarce, cele o sută șapte 
cicatrici de pe spatele lui lucesc sub relicva lui Sgaeyl. 

Mă holbez. Nu mă pot abţine. Trupul lui e o operă de artă, de o 
perfecțiune letală. Îl cunosc în toate detaliile, şi totuşi îl privesc cu 
gura căscată, transfigurată ca şi când ar fi prima oară când îl văd pe 
jumătate dezbrăcat. Categoric nu ar trebui să mă înfierbânte, dar 
mișcările lui, eleganța fatală a fiecărui atac calculat cu precizie... 

Mda. M-am înfierbântat. 

Poate că e o atracţie al naibii de toxică, dar nu are sens să neg 
faptul că toate celulele ființei mele sunt atrase de toate faţetele lui 
Xaden. Și nu e vorba doar despre trupul lui, ci... despre tot. Până și 
chipul lui cel mai întunecat, acela care nu ştie de milă, care e dispus 
să-i nimicească pe toţi care se pun între el și ținta sa, mă atrage așa 
cum focul atrage o molie. 

Inima îmi bubuie ca o tobă și simt dureri în pieptul meu 
nesăbuit chiar și numai pentru că urmăresc cum Xaden se învârte pe 
fundul gropii, jucându-se cu adversarul său. Mi-a fost dor să-l privesc 
în sala de antrenament, unde se lupta cu Garrick. Mi-e dor de timpul 
petrecut cu el pe rogojină, când îi simţeam trupul lipit de al meu, când 
mă culca pe spate iar și iar. Mi-e dor de clipele scurte în care ni se 
întâlneau privirile pe holurile aglomerate și de momentele mai 
importante când rămâneam singură cu el. 

Sunt atât de îndrăgostită de Xaden, încât mă doare inima, și, în 
clipa de faţă, nu reușesc să-mi amintesc de ce îmi refuz bucuria pe 
care mi-o poate oferi. 

Călărețul din stânga strigă ceva și Xaden se uită deodată în sus, 
întâlnindu-mi privirea. 


Surprinderea îi luminează chipul cu o fracțiune de secundă 
înainte ca adversarul lui să atace, pocnindu-l în falcă cu un zgomot 
care-mi întoarce stomacul pe dos. 

Icnesc când capul îi zboară într-o parte din cauza loviturii. Dă 
înapoi împleticit în uralele călăreţilor din jurul meu. 

— Nu te mai juca și termină odată! îi spun prin legătura noastră, 
apelând la ea pentru întâia oară după întâmplările de la Resson. 

— Mereu atât de violentă! 

Cu degetul mare, își șterge un strop de sânge de pe buza crăpată 
de jos și, când îmi aruncă o privire scurtă, jur că văd o urmă de 
zâmbet pe chipul lui. Apoi Xaden se întoarce spre Jarrett. 

Acesta loveşte o dată, de două ori, fără să-l nimerească. 

E rândul lui Xaden, care îi dă două lovituri rapide, atacând cu 
toată forța, nu ca înainte, şi-l face pe Jarrett să cadă în patru labe. Zace 
cu capul aplecat, clătinându-l încet și vărsând sânge din gură. 

— Mamă! exclamă călăreţul de lângă mine. 

— Exact. 

Greşesc dacă rânjesc? Pentru că nu reușesc să-mi controlez 
mușchii feţei. 

Xaden se opreşte când toţi călăreții din sală amuţesc și îi întinde 
mâna lui Jarrett. 

Acesta gâfâie preț de un minut încordat, apoi ridică ochii spre el 
şi îi refuză mâna oferită. Loveşte pământul de două ori și, pe când unii 
din jurul meu mormăie exasperaţi - și da, schimbă bani între ei, sub 
forma unor monede de aur -, alţii bat din palme de câteva ori. Jarrett 
scuipă sânge pe pământ și se ridică, salutându-l respectuos pe Xaden 
cu o mișcare a capului. 

Se pare că meciul - dacă poate fi numit așa - s-a terminat. 

Călăreţii pornesc spre mine, ocolindu-mă și ieșind pe ușă. 

Xaden îi adresează lui Jarrett câteva cuvinte pe care nu le aud și 
apoi urcă pe treptele metalice îngropate în peretele din piatră din 
capătul gropii. 

Ajunge sus, își ia cămașa atârnată de balustradă și vine spre 
mine, urmărindu-mă cu o privire atât de înflăcărată, încât îmi 


stârnește văpăi în trup, care oricum îmi zbârnâia. Mda, chiar nu-mi 
amintesc de ce îmi refuz vreo părticică din trupul bărbatului ăstuia. 

— Se pare că a câştigat permisia, spune femeia de lângă mine. 
Apropo, eu sunt Cornelia Sahalie. 

— Violet Sorrengail. 

Îmi dau seama că nu e politicos, dar nu reușesc să-mi iau ochii 
de la Xaden când trece colţul și se apropie de mine din stânga. 

Îşi trece limba, parcă de probă, peste tăietura mică de pe latura 
buzei de jos și își pune cămașa pe el. Odată spectacolul terminat, ar 
trebui să mă răcoresc, dar nu-i așa. Sunt aproape convinsă că n-aş 
putea să scap de dogoarea asta nici dacă mi-aș vărsa în cap o găleată 
cu zloată adunată de pe piscurile din apropiere. Probabil că aș scoate 
aburi și atât. 

Pe toţi zeii, sunt terminată când vine vorba de bărbatul ăsta. 

Nu contează că m-a rănit, că nu a avut încredere în mine. 

Nu știu nici măcar dacă eu am încredere în el. 

Dar îl doresc. 

_ — Bună treabă, Riorson! îi strigă locotenentul Sahalie lui Xaden. 
li spun maiorului să te scoată din echipele de patrulare în 
următoarele patruzeci și opt de ore. 

— Douăzeci şi patru, o corectează el, cu ochii la mine. Îmi ajung 
douăzeci și patru de ore. Pe celelalte i le las lui Jarrett. 

Pentru că voi pleca până atunci. 

— Cum vrei. 

Sahalie îl loveşte consolator pe umăr pe Jarrett când acesta 
trece pe lângă noi şi apoi iese după el. Am rămas singuri. 

— Ai venit mai devreme, spune Xaden, fără niciun reproș în 
privirea sa intensă. 

Ridic dintr-o sprânceană, străduindu-mă să ignor furnicăturile 
din palmă, stârnite de dorinţa de a-l atinge. 

— Nu-ţi convine? 

— Ba da, răspunde el, clătinând încet din cap. Doar că nu mă 
aşteptam să ajungi înainte de amiază. 


— Se pare că Tairn zboară al naibii de repede când nu e nevoit 
să aștepte după un grup întreg de dragoni. 

Pe toţi zeii, de ce respir atât de greu? Atmosfera dintre noi este 
electrizantă și inima îmi freamătă când ochii îmi alunecă la buzele 

lui. 

A mai omorât oameni pentru mine, deci poate o simplă luptă 
pentru câștigarea unei permisii să mă lase fără niciun strop de 
stăpânire de sine? 

— Violet, îmi șopteşte Xaden pe tonul acela coborât cu care îmi 
vorbeşte doar atunci când suntem singuri și, de regulă, dezbrăcaţi. 

Foarte dezbrăcaţi. 

— Hmmm? 

Pe toţi zeii, mi-e dor să-i simt toată pielea lipită de a mea. 

— Spune-mi ce se învârte în capul ăla frumos al tău. 

Se apropie încă puţin, pătrunzând în spaţiul meu intim, dar fără 
să mă atingă. 

Futu-i, vreau să mă atingă, chiar dacă e o idee proastă. O idee 
foarte, foarte proastă. 

— Te doare? 

Îmi duc vârful degetului în colţul buzei, în locul în care şi-a 
crăpat-o pe a sa. 

Xaden clatină din cap. 

— Am păţit şi altele mai rele. Așa îmi trebuie dacă-mi ridic 
scuturile ca să mă pot concentra la luptă. Altfel, te-aș fi simţit. Uite-te 
la mine. 

Îmi apucă bărbia între degetul mare şi arătător și-mi înclină 
capul pe spate cu blândeţe, privindu-mă adânc în ochi. 

— La ce te gândeşti? Pentru că-ţi citesc multe în privire, dar 
vreau să spui cuvintele cu voce tare. 

Îl doresc. Mi-e atât de greu să-i spun? Mi se împleticeşte limba. 
Ce ar însemna dacă aș ceda acestei dorințe nesăţioase? Că ești om. 

— Mai rezist cam trei secunde până să te car în braţe până în 
dormitorul meu, ca să continuăm conversaţia acolo. 


Mâna îi alunecă pe maxilarul meu, mângâindu-mi buza de jos cu 
degetul mare. 

— Nu în camera ta, spun, clătinând din cap. Tu. Eu. Pat. Nu-i o 
idee bună în clipa de faţă. 

E prea tentant. 

— Din câte îmi amintesc - și-mi amintesc des - nu avem nevoie 
neapărat de un pat. 

Mă cuprinde de talie cu cealaltă mână. Mi se încleștează 
coapsele. 

— Violet? 

Nu pot să-l sărut pe bărbatul ăsta. Nu pot. Dar oare chiar ar fi 
sfârşitul lumii dacă aș face-o? Doar n-ar fi prima dată. Rahat. O să 
cedez. Chiar dacă e numai pentru o clipă. 

— Ipotetic vorbind, dacă aş vrea să mă săruțţi, dar doar să mă 
săruți..., încep. 

Îmi acoperă gura înainte să termin fraza. 

Da! Asta îmi lipsea. Buzele mi se deschid ca să-l primească și 
limbile ni se întâlnesc fără nicio ezitare. Xaden geme și sunetul îmi 
vibrează în oase când îi înconjor gâtul cu braţele. 

Acasă. Pe toți zeii, are gust de acasă. 

Ușa se trântește cu o clipă înainte să ajung cu spatele lipit de 
peretele aspru al încăperii. Xaden își strecoară mâinile pe sub 
coapsele mele și mă ridică astfel încât ajungem cu ochii la același 
nivel, în timp ce ia în stăpânire fiecare linie și cută a gurii mele, de 
parcă ar fi ultima dată. De parcă ar fi mai important să mă sărute 
decât să respire. Sau poate că așa îl sărut eu pe el. Mă rog. Nu-mi pasă 
cine sărută pe cine, numai să nu ne oprim. 

Îmi încrucișez gleznele la spatele lui, lipindu-ne trupurile, şi mi 
se taie respirația când îi simt căldura pielii, care radiază prin stofa 
uniformei lui şi prin costumul meu de zbor. Deodată, e prea mult... și 
prea puţin. 

A fost o idee proastă, am vrut să gust puţin din plăcerea pe care 
mi-o doresc și acum nu mă pot opri. Nu mai există nimic dincolo de 
sărutul ăsta. Nici războiul. Nici minciunile. Nici secretele. Există doar 


gura lui, mâinile lui care-mi alunecă pe coaste, dorința lui, pe potriva 
flăcărilor din mine. Așa aș vrea să trăiesc, aici, unde nimic nu mai 
contează, în afară de senzațiile pe care mi le stârneşte. 

— Ca o molie atrasă de flăcări. 

Tânguirea îmi scapă din minte, traversând cărarea noastră 
mintală. Xaden e gravitația însăși, mă atrage înapoi la el prin forța 
simplei lui existențe. 

— Sunt mai mult decât dispus să mă las mistuit de tine. Stai, nu 
asta voiam să... 

Îmi sprijină ceafa, ferindu-mă de piatra aspră, şi își înclină capul, 
ca să mă poată săruta mai adânc. Pe toţi zeii, da! Mai adânc! Mai mult! 
Nu mă mai satur. N-o să mă satur niciodată. 

Energia dintre noi crește, mai fierbinte cu fiecare sărut, cu 
fiecare mișcare a limbii lui. Văpăile dorinței îmi dansează pe piele, 
împrăștiind fiori în trecerea lor, și îmi coboară în străfundul trupului, 
arzând periculos, amintindu-mi că Xaden știe precis cum să-mi 
astâmpere pofta asta nesăţioasă. 

Are talentul exasperant de a-mi provoca dependenţă și de a o 
satisface cu aceeași suflare. 

Mâinile îmi alunecă în părul lui când buzele îi coboară pe gâtul 
meu și pulsul mi-o ia razna când găsește punctul acela sensibil aflat 
chiar deasupra gulerului jachetei mele de zbor, pe care îl venerează 
fără milă cu gura sa. 

Mă topesc pe loc, mă scurg în trupul lui. 

— Pe toţi zeii, cât mi-a lipsit gustul tău! îi geme până și glasul 
mintal. Să am trupul tău în brațe. + 

Îi cuprind faţa şi îi aduc buzele înapoi la ale mele. Îmi trage 
limba în gura sa şi scâncesc, pentru că aş putea să-i răspund întocmai: 
mi-a lipsit gustul lui, sărutul lui, el. 

Dacă se desprinde vreunul dintre nasturii jachetei mele, se vor 
desprinde toți. 

Atingerea nesfârșită a gurii lui mă face să mă simt vie pentru 
întâia oară de când... Pe toţi zeii, nici nu-mi amintesc. De când m-a 
sărutat ultima dată. 


Îmi strânge talia cu blândeţe, apoi îşi întinde mâna în sus, 
ajungând cu vârfurile degetelor chiar sub sânii mei. Gata, putem scăpa 
de jachetă. Şi de tricou. Şi de armură. De tot ce ne separă. 

Îmi duc mâinile la nasturi. 

Dar Xaden își domoleșşte sărutul disperat și adânc, savurân-du- 
mi buzele încet. 

— Mai bine ne-am opri. 

— Și dacă nu vreau? 

Sunetul care-mi scapă dintre buze e negare pură. Încă nu vreau 
să ne oprim, nu vreau să revin la realitatea în care nu suntem 
împreună, chiar dacă eu însămi sunt obstacolul dintre noi. 

— Trebuie să ne oprim, altfel nu voi putea să mă limitez la 
singurul sărut din situaţia ta ipotetică, spune el, coborându-și mâna 
pe fundul meu, trăgându-mă de buza de jos într-un ultim sărut 
prelung. Futu-i, cât te doresc! 

— Atunci nu te opri! exclam, privindu-l în ochi, ca să-l conving 
că vorbesc serios. Putem să ne limităm relaţia la sex. Așa am făcut 
anul trecut... Deşi nu prea ne-a ieșit. 

— Violet, şopteşte el, în parte ca rugăminte, în parte ca geamăt 
şi conflictul din ochii lui îmi strânge inima. N-ai idee cât de mult vreau 
să-ți dau jos pantalonii ca să-ți descopăr fundul nemaipomenit și să 
facem sex până când răgușești ţipându-mi numele, până când te 
înmoi atât de tare din cauza orgasmelor, încât să nu-ţi mai treacă prin 
minte să te ridici din patul meu, până când toţi copacii din zonă se 
aprind trăsniţi de fulgere. 

Mâna îi alunecă de pe capul meu la ceafă. 

— Până când îți aminteşti precis cât de bine ne simțim 
împreună. 

— N-am uitat nicio clipă, scâncesc. Trupul încă îmi vibrează. 

— Nu mă refer doar la aspectul fizic. 

Se apleacă și mă sărută ușor. E un gest dulce. Tandru. Exact așa 
cum nu vreau să fie. Nu vreau să am asemenea sentimente față de el. 
Pot tolera văpăile și dorința. Dar restul? 

— Xaden, șoptesc, clătinând din cap încet. 


Îmi priveşte chipul pentru un moment și îşi maschează licărul 
de dezamăgire cu o jumătate de zâmbet. 

— La asta mă refer, încheie el, aşezându-mă încet pe picioare şi 
ținându-mă de talie ca să mă sprijine când simte că-mi tremură 
genunchii. Te doresc mai mult decât aerul, dar prin sex nu pot să te 
conving să mă priveşti din nou ca înainte. Refuz să mă folosesc de el 
ca să te câștig din nou. 

Îmi ia mâna şi mi-o așază pe piept. 

— Pentru că vreau să ajung aici. 

Fac ochii mari şi pieptul mi se încordează de teamă. 

— Aşa mă gândeam și eu, oftează el, strângând din buze, dar nu 
în semn de capitulare. 

Ci în semn de frustrare. 

— Încă n-ai încredere în mine, dar nu mă supăr. Ți-am spus că 
nu vreau o singură victorie. Vreau să câștig întregul război. E o 
prostie să spun asta, dar când n-am fost eu prost în relaţia cu tine? 

— Poftim? 

Cred că are probleme cu memoria, pentru că eu sunt proasta în 
relaţia asta. 

— Dă-mi voie să-ți vorbesc deschis, spune el, cu ochii la buzele 
mele. Te voi săruta oricând vei dori, pentru că îmi pierd toată 
stăpânirea de sine când sunt cu tine... 

— Oricând vreau eu? 

Ridic din sprâncene. Ce naiba se petrece? 

— Da, oricând vrei tu, pentru că, dacă aș face-o oricând vreau 
eu, aş trăi în permanenţă cu gura lipită de buzele tale. 

Face câţiva paşi în spate și imediat simt lipsa mâinilor şi a pielii 
lui calde. 

— Dar te implor, Violet. Nu-mi oferi trupul tău decât dacă-mi 
oferi totul. Te doresc mai mult decât îmi doresc să facem sex. Vreau să 
recuperez acele două cuvinte mici. 

Fac ochii mari şi-mi întredeschid buzele, șurprinsă. Nu-mi cere 
să-i spun că-l doresc. Vrea să-i spun că-l iubesc. 


— E o experienţă nouă și pentru mine, spune el, trecându-și 
mâinile prin păr. Crede-mă, eu sunt cel mai surprins dintre toți. 

— Nu te supăra, dar nu ai spus tu anul trecut că putem să facem 
sex ori de câte ori vrem, numai să nu ne aducem în discuţie 
sentimentele? îi amintesc, încrucișându-mi braţele la piept. 

— Vezi? Un prost! exclamă el, ridicând ochii la tavanul sprijinit 
pe grinzi nefinisate, de parcă soluţia s-ar găsi acolo. Anul trecut aș fi 
folosit orice metodă ca să te recuceresc, dar, pe parcursul acelor trei 
zile în care ai zăcut inconștientă, n-am făcut decât să te privesc și să 
mă gândesc că ar fi trebuit să procedez cu totul altfel. 

Hotărârea îi e întipărită pe toate trăsăturile chipului când îmi 
întâlnește din nou privirea. 

— Ei, iată că procedez altfel. 

La un moment dat, pe parcursul ultimei luni, am reușit cumva să 
ne inversăm rolurile. 

— Vreau să-ţi dovedesc că te merit. 

Se dă înapoi și deschide ușa, invitându-mă să ies prima, și își 
pune mâna pe talia mea în timp ce traversăm holul. 

— Încă n-am atins punctul acela, dar, la un moment dat, vei 
ajunge din nou să ai încredere în mine. 

— Sigur, îndată ce vei accepta să nu-mi mai ascunzi nimic. Cum 
dracu' să fie vina mea? 

Îmi răspunde printr-un oftat rupt parcă din sufletul său. 

— Pentru ca lucrurile să meargă între noi, trebuie să ai 
încredere în mine chiar dacă am secrete. 

Mă apuc de balustrada scării și urc treptele două câte două. 

— N-o să se întâmple! 

— Ba o să se întâmple, spune el când ajungem la parter, 
schimbând apoi subiectul. Ți-e foame? 

— Vreau să mă spăl mai întâi, zic, strâmbând din nas. Sunt 
aproape sigură că miros de parcă aș fi zburat opt ore. 

— Ce-ar fi să urci în camera mea? Îţi aduc eu mâncare. 

Îşi ia mâna de pe talia mea când intrăm în camera lui de 
cazarmă. Arată spre stânga și spune: 


— Pe acolo se intră într-o baie personală. 

— Nu pot să cred că ai primit o cameră de baie personală ca 
locotenent abia promovat. exclam. Nici măcar Mira n-are așa ceva. 

— N-o să-ţi vină să crezi câte se pot obţine când nimeni nu vrea 
să-și împartă camera cu fiul lui Fen Riorson, răspunde el încet. 

Mi se strânge stomacul. Chiar nu știu ce să-i spun. 

— Nu te întrista. Garrick doarme în aceeași cameră cu alți patru 
călăreți. Haide, mă îndeamnă, arătând iar spre ușă. Mă întorc în 
curând. 

După o oră, sunt curată şi mâncată, și Xaden stă la biroul său, 
meșterind la un obiect asemănător unei arbalete, dar mai mic, iar eu 
stau în patul lui, periindu-mi părul umed. Nu pot decât să zâmbesc în 
faţa acestei atmosfere liniștite care ne intră treptat în obicei: Xaden 
pregătește o armă și eu stau în pat. 

— Dar pe Tairn nu l-au percheziţionat? întreabă el, fără să ridice 
privirea. 

— Nu, doar mi-au vărsat lucrurile pe pământ. 

Privirea îmi cade preț de o clipă asupra pietrei cenușii mari cât 
palma de pe noptieră, decorată cu o rună neagră, apoi zăresc un fir de 
iarbă care a călătorit cu mine până aici încă de la terenul de zbor şi 
mi-o dau jos de pe braţ. 

— Pe Sgaeyl au percheziționat-o? Xaden clatină din cap. 

— Doar pe mine. Și pe Garrick. Și pe toţi ceilalți locotenenţi noi 
cu relicve ale rebeliunii care au absolvit colegiul. 

— Au descoperit că sustrageţi ceva de acolo, observ, aplecân- 
du-mă peste marginea patului înalt și punându-mi peria în geantă. 
Aruncă-mi și mie o piatră de ascuţit. 

— Bănuiesc doar. 

Apuc piatra şi, scoțându-mi primul pumnal din teaca de pe 
coapsă, încep să-l ascut. Lamele astea trebuie întreținute ca să poată fi 
folosite cu succes. Dar, oricât mi-aș da de lucru mâinilor, nu voi reuși 
să pun următoarea întrebare fără să mă simt de parcă eu însămi i-aș 
ascunde ceva lui Xaden. Îmi aleg cuvintele cu grijă. 


— Când am oprit la lac, înaintea bătăliei de la Resson, ai spus că 
veninoşii pot fi uciși doar de puterea care alimentează scuturile. 

— Da. 

Se sprijină de spătarul scaunului, ridicând dintr-o sprânceană, 
uitând de arbaletă. 

—  Pumnalele sunt confecționate din materialul care 
alimentează cu putere scuturile, ghicesc. Din aliajul pe care l-a 
pomenit Brennan. 

Xaden deschide sertarul de jos de la birou și scotocește printre 
obiectele dinăuntru, apoi scoate un pumnal ca acela cu care am 
omorât-o pe veninoasa care a sărit în spinarea lui Tairn. Vine la mine 
şi mi-l întinde cu mânerul înainte. 

ÎI iau, iar greutatea și freamătul puterii lui mă amețesc imediat - 
nu știu dacă din cauza energiei lui sau din cauza amintirii ultimei zile 
în care am ţinut în mână o astfel de armă. În orice caz, inspir adânc și- 
mi amintesc că nu mă aflu în spinarea lui Tairn. Nimeni nu încearcă să 
ne omoare aici. Sunt în dormitorul lui Xaden. În dormitorul înconjurat 
de scuturi magice al lui Xaden. În siguranță. De fapt, nici nu există loc 
mai sigur pe Continent. 

Lama e făcută din argint și e ascuţită pe ambele muchii, pe când 
mânerul are aceeași culoare neagră și mată ca pumnalul pe care l-am 
găsit în biroul mamei anul trecut. Îmi plimb degetul pe medalionul de 
un cenușiu mai spălăcit incrustat în mâner și decorat cu o rună. 

— Acela e aliajul, îmi explică el, așezându-se lângă mine. Metalul 
acela din mâner. E un amestec precis de materiale topite și modelate 
sub forma pe care o vezi acolo. Nu are putere proprie, dar poate să... 
cuprindă putere. Scuturile în sine pornesc din Vale, din apropierea 
Colegiului Basgiath, dar au extindere limitată. Astea, spune el, 
atingând medalionul, conţin o putere suplimentară care le întărește și 
le prelungeşte. Cu cât ai mai mult material, cu atât devin mai 
puternice scuturile. Sub noi avem un depozit plin cu asemenea arme, 
care întăresc scuturile. Detaliile sunt ascunse publicului, dar acesta e 
motivul pentru care avanposturile sunt dispuse strategic, ca să 
împiedice apariţia vreunui punct vulnerabil de-a lungul graniţelor. 


— Dar cum ar putea scuturile să slăbească vreodată dacă 
materialul ăsta le întreţine constant? întreb, plimbându-mi degetul pe 
aliaj şi simțind cum îmi sporeşte propria putere, făcând aerul să 
sfârâie. 

— Pentru că puterea pe care o conţine e limitată. După ce se 
epuizează, materialul trebuie alimentat din nou. 

— Stai puţin. Trebuie alimentat cu putere? 

— Da. Alimentarea e procesul prin care se introduce putere 
într-un obiect în stare statică. Călăreţii trebuie să-şi introducă propria 
putere în armele astea, dar acesta e un talent rar, spune el, privindu- 
mă cu subinţeles. Nu mă întreba cum funcţionează. Nu vreau să intru 
în detalii în seara asta. 

— Şi materialul ăsta a fost incrustat mereu în pumnale? Xaden 
clatină din cap. 

— Nu. Practica asta a început imediat înaintea rebeliunii. Cred 
că Melgren a avut o viziune cu privire la cursul unei bătălii iminente și 
a văzut că armele astea îi vor asigura victoria. După ce Sgaeyl m-a ales 
la Treierat, am început să luăm pumnale de la Basgiath puţin câte 
puţin și să le dăm stolurilor de grifoni cu care am reușit să luăm 
legătura pe cale amiabilă. 

— Aretia are nevoie de o fierărie pentru a produce aliaj, din care 
să facă mai multe arme. 

— Da. Ne trebuie un dragon care să încingă creuzetul, ceea ce 
avem, și un luminar care să intensifice focul dragonului suficient încât 
să poată topi materialele, spune el. 

Încuviinţez, privind medalionul mic cât un deget. Cum se poate 
ca supraviețuirea întregului nostru Continent să depindă de un obiect 
atât de mic? 

— Aşadar, incrustezi aliajul într-un pumnal și obţii imediat un 
ucigaș de veninoși? 

Schițează un zâmbet. 

— E puţin mai complicat. 

— Ce crezi că a apărut mai întâi? întreb, inspectând pumnalul. 
Scuturile? Sau puterea de a le amplifica? Sau sunt legate între ele? 


— Toate astea sunt informaţii secrete, spune el, luându-și 
pumnalul şi aşezându-l înapoi în sertarul biroului. Așadar, ce-ar fi să 
exersăm scuturile tale, în loc să ne batem capul cu ale Navarrei? 

Casc. 

— Sunt obosită. 

— Asta nu l-ar descuraja pe Aetos, spune el, pătrunzându-mi în 
minte cu uşurinţă. 

— Fie. 

Mă dau pe spate, sprijinindu-mă în palme, şi-mi clădesc repede 
scuturile mintale, bloc cu bloc. 

— Să te văd! 

Îmi regret provocarea când îi văd zâmbetul. 

Deși lanţul de comandă poate fi consultat, în ultimă 
instanţă, hotărârea oricărei pedepse academice și a oricărei 
consecinţe revine biroului comandantului. 

CAPITOLUL 13 

A doua zi, când ne apropiem de Basgiath dinspre sud-est, și 
mijesc ochii pentru a-i feri de lumina soarelui de după-amiază, îl 
întreb pe Tairn: 

— Ştii cumva cum se pot ridica scuturi? 

Vântul ne-a stat Împotrivă, fapt pentru care zborul nostru s-a 
lungit cu câteva ore și coapsele mele au ajuns să protesteze și 
aproape să se răzvrătească de-a binelea. 

— Nu stiu ce îţi închipui, dar nu am șase sute de ani. 

— M-amgândit să te întreb, în caz că-mi ascunzi cunoștințe 
secrete de-ale dragonilor. 

— Mereu îţi ascund cunoștințe secrete de-ale dragonilor, dar arta 
ridicării scuturilor nu se numără printre ele. 

Îşi încordează umerii, înălțându-i uşor, şi îşi încetineşte bătăile 
aripilor. 

— Am primit ordin să mergem la terenul de exerciţii. Ne așteaptă 
Carr și Varrish. 


Inima îmi sare din piept, deşi nu ne-am schimbat altitudinea. 

— M-a amenințat că o să-mi găsească o pedeapsă pentru că n-am 
forțat-o pe Andarna să participe la antrenamentele de zbor. Ar fi 
trebuit să-i iau amenințarea în serios. 

Tairn mârâie grav și tot trupul îi vibrează. 

— Ce vrei să facem? 

— Nu cred că am de ales. 

Un presentiment apăsător îmi încordează gâtul. 

— Mereu avem de ales. 

Îşi menţine direcția, deşi în curând va trebui să vireze ca s-o ia 
spre terenul de exerciţii. 

Pot să accept orice pedeapsă a născocit pentru mine, dacă așa 
voi putea s-o protejez pe Andarna. 

— Să mergem. 

După o oră, nu mai știu sigur dacă accept ceva sau dacă mai 
curând îndur o corvoadă. 

— Încă o dată! ordonă profesorul Carr, cu părul său alb și fin 
fluturându-i la fiecare rafală de vânt pe vârful de munte unde îmi 
exersez de obicei pecetea. 

Și când mă gândesc că pedeapsa asta e doar un avertisment... 

Mă simt cuprinsă din nou de epuizare, dar am atâta minte cât să 
nu mă plâng. Am făcut greşeala asta undeva pe la al douăzeci și 
cincilea fulger și n-am reușit decât să adaug încă un însemn în 
evidenţa pe care o ţine Carr în caietul său, supervizat de alături de 
maior. 

— Încă o dată, cadet Sorrengail! repetă comanda Varrish, zâm- 
bindu-mi de parcă am schimba simple politeţuri. 

Dragonii lor, Breugan și Solas, stau cât mai departe de noi cu 
putință, cocoțaţi chiar pe marginea muntelui. Pe la al treisprezecelea 
fulger, Tairn le sărise la gât și trosnise din fălci la doar câțiva 
centimetri de ei înainte să se retragă. A fost prima dată când am văzut 
niște dragoni luând-o la fugă. 

— Doar dacă nu cumva vrei să petreci viitorul apropiat la 
carceră. Tairn mârâie încet în spatele mele, unde stă cu ghearele 


înfipte în stânca descoperită a muntelui, făcându-și pieptul să vibreze. 
Dar, dincolo de un punct, nu poate să intervină. În timp ce el e 
constrâns de legile Empyreanului, eu trebuie să respect regulile cva- 
drantului, altfel aș risca să ajung la carceră... și aș prefera să chem o 
mie de fulgere din cer decât să petrec o singură noapte la mila lui 
Varrish, încuiată într-o cușcă. 

Văzând că nu mă clintesc, Carr mă roagă din priviri, întorcân- 
du-şi scurt ochii spre Varrish. 

Oftez, dar îmi ridic mâinile și braţele îmi tremură când apelez la 
puterea lui Tairn. Apoi mă ancorez în Arhivele construite în mintea 
mea, ca să nu alunec în focul care ameninţă să mă mistuie. Într-o 
clipă, puterea se revarsă din nou și transpiraţia îmi curge pe faţă și pe 
şira spinării în timp ce mă chinui s-o stăpânesc. 

Furie. Dorinţă. Frică. Doar emoţiile mele cele mai intense 
provoacă fulgerele. Furia e cea care mă împinge de la spate când adun 
energia fierbinte și sfârâitoare şi o eliberez, spintecând cerul cu încă 
un fulger, care lovește un pisc din apropiere. 

— Treizeci şi două! anunţă Carr, însemnându-și în caiet. 

Nu-i interesează cât de bine ţintesc fulgerele. Nu acordă nicio 
atenţie îndemânării sau intensității atacurilor. Singurul lor scop e să 
mă epuizeze, pe când al meu e să mă ţin cu dinţii de ultimele resturi 
de stăpânire de sine pe care le pot găsi în fiinţa mea, ca să n-o trezesc 
pe Andarna. 

— Încă o dată! ordonă Varrish. 

Pe toţi zeii, trupul parcă mi se prăjeşte de viu. Îmi duc degetele 
la nasturii jachetei de zbor și-i desfac cu forță, disipând o parte din 
dogoarea asta infernală. 

— Violet? întreabă Andarna buimăcită. Vinovăţia mă trăsnește 
mai cumplit decât un fulger. 

— Sunt bine, îi promit. 

— E periculos să te trezești, vei periclita procesul de creștere, o 
dojeneșşte Tairn. Culcă-te la loc. 

— Ce se petrece? 

Andarna deja pare îngrijorător de alertă. 


— Nimic atât de grav, mă descurc. Nu e chiar o minciună. Nu? 

— N-am mai văzut-o să dezlănțuie mai mult de douăzeci și șase 
de fulgere într-o oră, maiorule Varrish. Riscă să se înfierbânte prea 
tare și să se mistuie dacă veţi continua s-o solicitaţi, îi spune Carr lui 
Varrish. 

— Se descurcă ea. 

Se uită la mine de parcă ar ști. De parcă ar fi fost la Resson și m- 
ar fi văzut lansând fulgere nesfârşite asupra wyvernilor. Dacă el e 
întruchiparea perfectă a stăpânirii de sine, atunci poate că eu ar 
trebui să mă bucur că nu mai am deloc. 

— Dacă își va pierde ancorarea măcar pentru o clipă sau dacă își 
va consuma puterea fizică, vă asigur că va lua foc, îl avertizează 

Carr, privind agitat în toate direcţiile. Înţeleg că vreți s-o 
pedepsiţi pentru insubordonare, dar nu puteţi s-o omorâţi! 

— Încă o dată, spune Varrish, uitându-se la mine şi ridicând din 
sprâncene. Doar dacă nu cumva dragonul tău auriu se va încumeta să 
vină în zbor şi să ne dea bună ziua, din moment ce a ignorat ordinele. 
Dacă ni se va alătura, îți vom cere să mai lansezi doar trei fulgere. 

— E vorba despre mine? 

Îmi cedează umerii şi inima mi se face cât un purice. 

— E un exemplu al consecințelor nefaste care apar atunci când 
dragonii fac alegeri nechibzuite, contrează Tairn. Solas n-ar fi trebuit 
să-i dea mai multă putere acestui barbar. 

— Nu vreau s-o supun niciunui test, n-am intenţii atât de 
barbare, mă îndeamnă Varrish, de parcă l-ar fi auzit pe Tairn. Vreau 
doar să înțeleagă că nu e mai presus de autoritatea lanţului ierarhic. 

— Îl urăsc din toată inima, îi spun lui Tairn. 

— Simt că te consumi! Vin..., dă să spună Andarna. 

— Nici să nu te gândești! Îi vei pune în pericol pe toți dragonii 
Coadă-Împănată din Vale, îi amintesc eu. Vrei ca cineva ca Varrish, 
care se bucură de suferința altora, să se lege de un pui? 

Andarna mârâie frustrată. 

Tairn își înclină aripa, dirijând vântul răcoritor asupra pielii 
mele înfierbântate. 


— Ei? întreabă Varrish, strângându-și mantia pe lângă trup în 
timp ce din corpul meu se înalţă aburi. 

Tairn mârâie. 

— Oamenii nu le poruncesc dragonilor şi asta e valabil și pentru 
dumneavoastră. 

Imi ridic braţele imposibil de grele şi-mi adun puterea din nou. 

Pe la al patruzecilea fulger, genunchii îmi cedează și mă 
prăbușesc pe pământul stâncos. Acesta îmi zboară în față și mă 
grăbesc să-mi întind mâinile înainte, simțind o durere îngrozitoare în 
umărul stâng când încheietura mi se luxează parţial în urma 
impactului. Greaţa îmi umple gura de salivă, dar îmi sprijin braţul 
stâng și mă forţez să mă aşez în genunchi, ca să nu-mi mai solicit 
umărul. 

Întinzându-şi gâtul, Tairn răcneşte atât de tare la Varrish şi la 

Carr, încât caietul îi zboară profesorului din mâini și dispare în 
prăpastie. 

— Argintia a terminat! strigă el. 

— Nu te aud, îi amintesc, străduindu-mă să respir în ciuda 
durerii. 

— Aud dragonii lor. 

— Dacă moare, vei atrage asupra ta nu doar furia generalului 
Sorrengail, ci și pe a generalului Melgren. Pecetea ei e visul oricărui 
general, va fi nepreţuită în războiul nostru, spune Carr, privind când 
la Varrish, când la mine. Și, dacă nici cu asta nu am reușit să vă 
conving de meritele prudenţei, atunci vă amintesc că prin moartea ei 
s-ar pierde doi dintre cei mai puternici dragoni de pe Continent, 
precum şi puterea de neînlocuit a locotenentului Riorson de a mânui 
umbre. 

— Ah, da, legătura aceea nesuferită dintre dragoni, spune 
Varrish, plescăind din limbă și înclinându-și capul într-o parte, 
privindu-mă de parcă aș fi doar un experiment cu care poate că se 
joace în voie. Încă o dată. Doar ca să-mi dovedeşti că ştii să asculti de 
ordine, chiar dacă dragonul tău refuză. 

— Argintio... 


— Pot s-o fac. 

Mă ridic greoi, strângându-mi braţul pe lângă trup și rugân-du- 
mă ca umărul să-mi reziste. De dragul Andarnei, de dragul tuturor 
puilor protejaţi în Vale, voi reuși. 

Mușchii îmi tremură, cuprinși de crampe, şi umărul îmi urlă ca 
şi cum cineva mi-ar fi înfipt un pumnal în încheietură, dar îmi ridic 
oricum palmele și apelez la puterea lui Tairn. Fac legătura și-i las 
energia să mi se reverse din nou prin trup. 

Îmi declanşez pecetea şi fulgerul despică bolta. 

Dar braţele mi se încleștează când fulgerul nimerește piscul cel 
mai apropiat, mușchii mi se răsucesc și mi se înnoadă în chip nefiresc, 
forțându-mă fizic să rețin puterea pe care de obicei o eliberez 
imediat. 

La naiba! Nu pot s-o scot din mine! 

— Argintio! strigă Tairn. 

Puterea îmi explodează în trup, prelungind fulgerul, care 
desprinde o bucată din coama muntoasă din fața mea, din nord. 
Stânca se prăvălește pe versant și fulgerul curge în continuare ca o 
sabie incandescentă, spintecând relieful. 

Nu pot să mă mișc. Nu pot să-mi cobor mâinile. Nu pot nici 
măcar să-mi clintesc degetele. 

Voi muri. 

Tairn. Sgaeyl. Xaden. Vom muri cu toții. Spaima și durerea mi se 
contopesc, covârșindu-mi mintea cu singura emoție pe care nu mi-o 
permit defel: panica. 

— Întrerupe-lpe cale mintală! răcneşte Tairn în timp ce fulgerul 
continuă fără oprire şi în depărtare o aud pe Andarna plângând. 

Până și oasele îmi iau foc și, urlând din adâncul pieptului, 
trântesc ușile Arhivelor din mintea mea. 

Fulgerul se întrerupe și cad împleticit pe spate, lovindu-mă de 
piciorul lui Tairn și alunecând între ghearele lui. Fiecare respiraţie a 
devenit o corvoadă. 

Carr înghite în sec. Zgomotos. 

— Gata pe azi. 


Să vreau, și tot n-aş putea să mă ridic. 

Varrish priveşte pagubele pe care le-am provocat și se întoarce 
spre mine. 

— Fascinant! Amândoi veţi fi indispensabili după ce veți învăţa 
să vă supuneţi, declară el, pornind spre Solas, cu mantia flutu-rându-i 
în vânt. E singurul avertisment pe care ţi-l dau, cadet Sorrengail. 

Amenințarea lui mă izbește ca un pumn în burtă, dar nu pot să 
gândesc din cauza dogorii opăritoare. 

Carr aleargă la mine şi, atingându-mi fruntea cu dosul mâinii, 
șuieră. 

— Arzi toată, observă el, întorcându-se spre Tairn. Spune-i 
dragonului tău să te ducă direct în curte. Nu vei reuși să ajungi până 
acolo de pe terenul de zbor. Mănâncă și fă o baie rece. 

Mă priveşte cu o emoție suspect de asemănătoare compătimirii. 

— Şi, deşi sunt de acord că nu le putem da ordine dragonilor, 
poate o convingi pe Andarna să mai vină la manevre. Eşti o pecete 
rară și puternică, cadet Sorrengail. Ar fi o bătaie de joc dacă 
antrenamentele ar mai decurge în felul ăsta. 

Nu sunt o pecete. Sunt o persoană. Dar sunt prea înfierbântată, 
prea obosită ca să pot lega cuvintele. Nici n-ar avea importanţă - Carr 
nu mă priveşte așa. Niciodată nu m-a privit aşa. În ochii lui, fiecare 
dintre noi e doar suma puterilor sale şi nimic mai mult. Îmi umflu 
pieptul hârâitor, dar nici măcar aerul răcoros din vârful muntelui nu 
ameliorează focul care-mi sfârâie în vene. 

Tairn își strânge ghearele în jurul meu, apucându-mi ambele 
brațele de subsiori ca să-mi imobilizeze trupul moleșit, și își ia zborul, 
lăsându-l pe Carr în urma noastră, pe munte. 

Ne înălțăm într-o clipă. Sau poate că trece o oră. Timpul nu are 
nicio semnificaţie. Există doar durerea, care mă îndeamnă să cedez, 
să-mi eliberez sufletul din temniţa trupului. 

— Nu vei ceda, îmi poruncește el, zburând spre Basgiath, 
înaintând mai repede decât oricând. 


Aerul care vuieşte pe lângă mine e al naibii de plăcut, dar nu e 
suficient de rece ca să-mi ajungă la cuptorul din plămâni și la măduva 
topită a oaselor. 

Munţii şi văile se perindă pe sub mine ca prin ceaţă, apoi 
recunosc zidurile cvadrantului, dar Tairn ţâșneşte pe lângă curte și 
coboară vertiginos spre valea de dedesubt. 

Spre râu. Apă. Rece. Limpede. Apă. 

— Deja am chemat ajutoare. 

Stomacul mi se dă peste cap când se oprește în ultima clipă și 
trupul mi se scutură din cauza inerţiei. 

— Ține-ţi respiraţia. 

E singurul avertisment pe care mi-l dă înainte ca apa să mă 
acopere din cap până-n picioare, împresurându-mă cu o forță care-mi 
sfărâmă oasele, rece ca gheaţa din cauza ultimelor torente ale verii. 
Contrastul de temperatură ameninţă să-mi spargă întreaga ființă, să- 
mi jupoaie trupul încins strat cu strat. 

Toată viața mea am trăit cuprinsă de dureri, dar agonia asta e cu 
neputinţă de suportat. 

Atârnând de ghearele lui Tairn, tip fără zgomot, și aerul îmi 
erupe din plămâni în timp ce apa îmi elimină căldura din trup cu 
forța, salvându-mă tocmai prin șocurile zdrobitoare cu care-mi 
biciuieşte pielea. 

Tairn îmi înalță capul deasupra apei și inspir cu nesaţ. 

— Încă puţin, îmi spune el, ţinându-mă în curentul râului 
învolburat. 

Apa mă izbeşte fără milă, dar îmi scade temperatura corpului, 
până când mi se sting și ultimele flăcări din oase. 

— Violet! urlă cineva dinspre țărm. 

Dinţii îmi clănţăne și pulsul îmi încetinește. 

— Gata. 

Tairn mă duce la mal - nici n-am observat că stătea în râu lângă 
mine - și mă aşază în iarba înaltă a verii, sub șirurile de copaci care 
cresc pe lângă lakobos. 


Zac nemișcată, căutând cu disperare energia cu care să respir 
măcar încă o dată, pe când inima îmi încetinește tot mai tare. 
Adunându-mi ultimele puteri, îmi forțez plămânii să se extindă şi să 
inspire aer. 

— Violet! îmi strigă Imogen de undeva, din dreapta, și, după o 
clipă, cade în genunchi lângă mine. Ce naiba ai păţit? 

— Prea. Multe. Fulgere. 

O pătură aspră îmi aterizează pe umerii cuprinși de frisoane și 
apa îmi curge din nas, de pe bărbie, de pe marginile jachetei de zbor 
descheiate, care m-a urmat și ea până aici, ca prin miracol. Frigul 
zdrobitor mi-a înlocuit fierbinţeala, dar măcar pot să respir normal 
din nou. 

— Rahat, îl aud pe Bodhi lângă mine, care dă să mă apuce de 
umeri, dar imediat își retrage mâinile. 

— Eşti atât de... roşie! Asta e Eya. Cred. 

— Glane spune că e mistuire, spune Imogen, a cărei mână e 
aşezată pe spatele meu cu o blândeţe surprinzătoare. A chemat-o 
Tairn. Ce trebuie să facem, Violet? Eşti singura mânuitoare de fulgere 
pe care-o cunosc. 

— Trebuie... doar..., bâigui şi clănţăn din dinţi, apoi mă întorc 
într-o parte şi-mi strâng picioarele sub trup. Să stau... puţin... 

Ridic privirea la trunchiul stejarului mare și familiar din faţa 
mea, străduindu-mă din răsputeri să mă ţin într-o bucată. 

— Cuir spune că trebuie să mănânce acum, după ce s-a răcorit, 
adaugă Bodhi. 

— Verzii ştiu cel mai bine, spune Eya pe un ton hotărât. Mâncare 
să fie. 

— Cum s-a întâmplat? întreabă Imogen. Carr? 

Încuviințez. 

— Şi Varrish. 

Chipul bronzat al lui Bodhi îmi apare înaintea ochilor. 

— Nu pot să cred! exclamă el, strângându-mi pătura în jurul 
trupului. Din cauza Andarnei? 

— Da. 


Bodhi face ochii mari. 

— Glumești! izbucnește Imogen. S-a folosit de pecetea ta ca să te 
pedepsească pentru că Andarna n-a venit la antrenamentele de zbor? 

— Ce nemernic! șuieră Eya, trecându-și mâna prin părul negru 
şi schimbând priviri cu Bodhi. 

După un minut, mă simt în stare să-mi ţin singură pătura. Măcar 
îmi pot folosi mușchii din nou. Mă cuprinde un dor sfâșietor când 
ridic ochii la copac, la trunchiul lui gros, pe care știu că se găsesc 
urmele lăsate de două pumnale. 

Îl vreau pe Xaden. 

Nu e nimic logic. N-ar fi putut să-l oprească pe Varrish. Nu-mi 
trebuie protecția lui. Nu-mi trebuie să mă ducă înapoi în cazarmă. 
Vreau doar... îl vreau doar pe el. E singura persoană cu care vreau să 
vorbesc despre cele întâmplate pe munte. 

— Cred că trebuie s-o ducem la cazarmă, spune Imogen. 

— Rezolv eu cumva, îmi promite Bodhi, întâlnindu-mi privirea. 
Nu vei mai trece niciodată prin așa ceva. 

— Spune-le oamenilor că voi rezolva eu problema printre 
dragoni, spune Tairn. 

— Cum...? 

— Ai încredere în mine. E un ordin. 

— Tairn spune că se va ocupa el. 

Mă aplec în față și mă străduiesc să mă ridic. Bodhi mă ia de 
umeri cu blândeţe şi tresare când vede cum mă strâmb. 

— Sunt pregătită. Să-i dăm drumul. 

— Poţi să mergi? întreabă el. Încuviinţez, privind pe lângă el, 
spre stejar. 

— Mi-e dor de el, șoptesc. 

— Da. Şi mie. 

Nu mă cară nimeni. Doar îmi stau alături, conducându-mă pas 
cu pas, şi împreună o luăm pe sutele de trepte care urcă în spirală pe 
lângă fundaţiile zidurilor spre cazarmă, tulburând liniștea din jur 
doar cu sunetele pașilor noștri. 


Pentru că nimeni nu vrea să spună ce gândim cu toţii... Dacă 
Andarna nu se va prezenta la următorul antrenament, se prea poate 
ca a doua pedeapsă a lui Varrish să mă omoare. 

Vineri, eu și Imogen stăm cu spatele sprijinit de peretele sălii de 
sport, pentru ca nimeni să nu ne poată ataca prin surprindere, și 
tresărim când Sloane e trântită iar pe rogojină. Spatele ei nu se 
bucură de o asemenea protecţie și mâine va fi negru și vinețiu. 

— Ai apucat să exersezi aterizarea în fugă? mă întreabă Imogen. 
Spre deosebire de Rhiannon, care a venit aici ca să coordoneze 

exerciţiile de luptă suplimentare pe care le-a aranjat între 
bobocii detașamentului nostru și unii din A Treia Aripă, eu și Imogen 
am venit în pauza dintre cursuri, îmbrăcate în uniformă completă, 
dintr-un singur motiv: Sloane, cu stângăcia ei înfiorătoare. Speram să 
descoperim că a făcut progrese pe parcursul săptămânii. Nu a făcut. 

— Tairn nu mă lasă să mă ridic din şa, spun încet, de parcă nu 
şi-ar petrece tot timpul în capul meu de când a fost cât pe ce să mă 
mistui pe vârful muntelui. 

— Te-am auzit, mormăie el. 

— Doar pentru că tragi cu urechea. 

Văzând că nu rezolv nimic foindu-mă de pe un picior pe celălalt, 
mă depărtez de perete cu un pas, încercând să-mi destind pielea roşie 
şi sensibilă. Măcar urmele fizice ale aproape-autoincendie-rii mele s- 
au restrâns la o durere ca de arsură de soare, dar tot mă scoate din 
minți. 

— Poate că nu va fi nevoie să te supraveghez dacă-i vei întări 
scuturile. 

— Nu faci manevrele? N-o aduci pe Andarna la antrenament? 
mă întreabă Imogen, evident mirată. Ia uite cine a devenit micuța 
rebelă! exclamă ea, cercetându-mi chipul și apoi coborându-şi 
privirea la gâtul meu. Prietenii tăi cred și acum că ţi-ai pierdut 
controlul în timpul unui antrenament? 

— Da, dacă ar afla ce s-a întâmplat cu adevărat, nu m-ar mai 
slăbi din ochi. 

— Ai fi mai bine protejată, observă ea. 


— Dar ei n-ar fi. 

Și cu asta am încheiat subiectul. 

— Stai cu ochii pe adversar! îi strigă Rhi lui Sloane de pe 
margine când aceasta face fix pe dos, privind scurt în jos când se 
apropie de capătul rogojinii și oferindu-i adversarului său din primul 
an singura clipă de care avea nevoie ca să-i trântească un pumn 
zdrobitor și s-o culce la pământ. 

Eu şi Imogen ne crispăm. 

— Astea sunt exerciţii, nu confruntări! Trezește-te, Tomas! se 
răstește Rhi la un lider de detașament din A Doua Aripă. 

— Scuze, Rhi. Mai ușor, Jacek! îl dojeneşte liderul. 

— La naiba! exclamă Imogen, clătinând din cap și încrucișân-du- 
şi braţele la piept. Înţeleg că Jacek e furios, dar nu l-am mai văzut 
lovind cu atâta putere. 

— Jacek? Ca pe Navil Jacek? 

Cadetul din anul al doilea din A Treia Aripă pe care eu și Jesinia 
l-am văzut târât de Markham a fost trecut pe lista morţii acum câteva 
zile. 

— Acela e fratele lui mai mic, spune Imogen. 

— Fir-ar... 

Mi-e milă de el, deși Sloane se află într-o situaţie asemănătoare. 

— Cred că Markham a ordonat să fie omorât, șoptesc. 

— Pentru că n-a înapoiat o carte la timp? întreabă Imogen, 
ridicând din sprâncene. 

— Cred că a cerut o carte pe care n-ar fi trebuit s-o citească și 
da, știu că pare absolut ridicol, dar nu văd nicio altă explicație pentru 
faptul că a fost găsit omorât în bătaie în camera lui. 

— Mda, spune Imogen. Ar avea sens doar dacă i s-ar întâmpla 
unuia dintre noi. 

În ochii altora, întâmplarea asta se încadra la ceea ce Panchek a 
declarat a fi un început de an deosebit de violent. Eu sunt singura din 
grupul nostru asupra căreia n-a mai avut loc niciun atentat. 


— Trebuie să ai mare grijă în preajma prietenei tale cu robă, 
dacă scribii au început să umble de colo-colo ordonând execuţii în 
rândul călăreților. 

— Jesinia nu reprezintă un pericol, protestez, dar amuţesc când 
îmi amintesc că Jacek a fost răpit tocmai din cauza raportului ei. 

— Să-i punem capăt, propune liderul de detașament din A Doua 
Aripă când Sloane e trântită din nou pe rogojină. 

— N-am nimic! strigă ea, ridicându-se împleticit în picioare și 
ştergându-și sângele de la gură cu dosul mâinii. 

— Eşti sigură? întreabă Rhi, sugerând după ton că ar fi o decizie 
cât se poate de greșită, după cum ne dăm seama cu toții. 

— Da! 

Sloane ia poziţie de luptă împotriva lui Jacek. 

—  Ăsteia îi place durerea, observă Imogen. Parcă ar vrea s-o 
rupă cineva în bătaie. 

— Nu înţeleg, spun când Aaric își schimbă poziţia și nu mai văd 
nimic de spatele său, motiv pentru care trebuie să mă mut. Credeam 
că toţi însemnaţii sunt antrenați pentru luptă. 

— Depinde de locul în care au fost luaţi în grijă, spune Imogen, 
înaintând odată cu mine. Şi, după ce Xaden a început să urce în 
ierarhie... ei bine, unele dintre familiile astea adoptive nu i-au mai 
antrenat, din când am auzit de la boboci. Noroc că Sloane n-a apărut 
pe lista confruntărilor săptămâna asta. 

Jacek o doboară pentru a nu ştiu câta oară și îşi aşază 
genunchiul pe gâtul ei, ca să se facă înțeles. Dacă ar fi fost o luptă pe 
bune, Sloane ar fi avut probleme serioase. 

— Prima ei confruntare are loc luni și adversara o s-o snopească 
în bătaie, în cel mai bun caz. 

Îmi scot un pumnal și-l învârt în aer, prinzându-l de vârf, de 
parcă abilitățile mele ar putea s-o ajute în vreun fel, când ea nu 
acceptă nici să vorbească cu mine. 

— Luni? repetă Imogen, întorcându-se încet spre mine. Și de 
unde știi, mă rog? 


Rahat. Ei, doar știe deja aproape toate secretele care mi-ar 
putea provoca moartea. 

— E o poveste lungă, dar... am aflat cu ajutorul unui jurnal scris 
de fratele meu. 

— Cu cine se bate Sloane? întreabă ea, întorcându-se din nou 
spre rogojină. 

— N-ai de gând să mă întrebi despre jurnalul pe care n-ar fi 
trebuit să-l am? 

— Nu. Spre deosebire de alte persoane, eu nu simt nevoia să 
ştiu toate chestiunile pe care alţii le consideră private. 

Pufnesc, înțelegându-i aluzia evidentă. 

— Da, dar tu nu te culci cu mine. 

— Ai vrea tu să fii pe gustul meu. Sunt fenomenală în pat, spune 
ea, strâmbând din nas când Sloane e trântită cu fața de rogojină. 
Serios. Cu cine se luptă? 

— Cu o adversară pe care n-o poate învinge. 

Cu o fată din anul întâi, din A Treia Aripă, care se mișcă de parcă 
s-ar fi apucat de exerciţii imediat după naștere. Mai devreme am 
petrecut aproape o oră întreagă încercând să găsesc pe cineva care să 
mi-o arate în sala de sport. 

— M-am oferit s-o ajut, spune Imogen încet. Mă tot refuză. 

— De ce naiba? întreb, prinzându-mi pumnalul aproape fără să- 
mi dau seama. 

Imogen oftează. 

— Habar n-am, dar încăpățânarea asta o să-i vină de hac. 
Privesc cum sora lui Liam se zbate sub trupul lui Jacek, cu faţa 

acoperită de pete roşii din cauza efortului, și oftez încet, 
resemnată, strângând pumnul în jurul mânerului pumnalului. Regula 
nerostită a cvadrantului e că trebuie să-i lăsăm pe cei puternici să-i 
elimine pe cei slabi, pentru ca aceştia să nu pericliteze aripile. În 
ipostaza mea de călăreț, ar trebui să-i întorc spatele lui Sloane. S-o las 
să se înalțe sau să se piardă după propriile puteri. Dar, ca prietenă a 
lui Liam, mi-e imposibil să stau cu mâinile în sân şi să văd cum moare. 

— Poate, dar nu luni. 


— Ţi-a apărut pecetea lui Melgren deodată? mi-o întoarce 
Imogen, potrivindu-şi după ureche o șuviță de păr roz care-i ajunge la 
bărbie. 

— Gata, destul! strigă Rhi, punând capăt meciului, moment în 
care respir ușurată. 

— Nu chiar, răspund, și privind prin sala de antrenament, o 
zăresc pe fata cu care Sloane se va lupta luni. Trebuie doar să rezolv 
câte ceva după ora de fizică, dar ne vedem diseară la antrenamentul 
nostru obișnuit. 

Puţinii mușchi pe care-i am se datorează în întregime insistenţei 
cu care m-a torturat Imogen la aparatele de forță anul trecut. 

— Şi cum te mai descurci la cursul ăla? întreabă Imogen, zâm- 
bindu-mi cu sarcasm, știind prea bine că nu m-aș descurca fără 
ajutorul lui Rhiannon. 

Oi fi pe primul loc în generaţia noastră la istorie, la geografie și 
la toate celelalte subiecte pe care le studiază și scribii, dar fizica? Nu e 
specialitatea mea. 

— Hei, Vi... 

O mână îmi apare din spate pe deasupra umărului și inima îmi 
ia foc, bubuindu-mi dureros în urechi. Nu iar. 

Mușchii mei preiau controlul și mă învârt, smulg mâna de pe 
mine şi îmi înfig antebraţul în pieptul îmbrăcat în piele al 
atacatorului, dezechilibrându-l, pentru a putea să-l împing în spate pe 
distanța de câţiva centimetri care ne desparte de zid, ducându-mi 
totodată pumnalul la gâtul lui tatuat cu o singură mișcare instinctivă. 

— Hopa, hopa! 

Ridoc își ridică mâinile, cu palmele în afară. 

— Violet! 

Clipesc agitată când gâtul îi tresare ușor, atingându-mi lama. 
Ridoc. Nu e un asasin. E doar Ridoc. 

Adrenalina mi se varsă în sânge și mâna îmi tremură discret 
când cobor arma. 

— Scuze, bâigui. 


— Pentru că a fost cât pe ce să-mi secţionezi jugulara? spune 
Ridoc, pășind în lături și coborându-și mâinile. Ştiam că ești rapidă, 
dar uau! 

Amuţesc de rușine și mă înfierbânt în obraji. A fost cât pe ce să-i 
tai gâtul prietenului meu cel mai bun. Abia reușesc să-mi bag lama în 
teacă. 

— N-ar trebui să te apropii de oameni pe furiș, îl dojeneşte 
Imogen pe un ton calm, care contrastează puternic cu pumnalul pe 
care-l ține strâns în mâna stângă. 

— Îmi pare rău. Nu mai fac, promite el, privind deodată peste 
umărul meu cu o expresie îngrijorată. M-am gândit doar să te întreb 
dacă nu vrei să mergem împreună la ora de fizică. Sawyer ne aşteaptă 
la ușă. 

— Toate bune? întreabă Rhi, venind alături și ridicându-și 
geanta pe umăr. 

— Toate bune, răspunde Imogen. Apropo, te descurci de minune 
ca lider de detașament. A fost o idee bună să organizezi exerciţii 
suplimentare pentru boboci. 

— Mersi? 

Rhi se holbează la ea de parcă i-ar fi crescut încă un nas. 

— Ne vedem diseară. 

Imogen își vâră pumnalul în teacă și dă înapoi, privindu-mă cu 
mai multă înţelegere decât aș fi vrut să aibă oricare dintre noi. 

— Mă duc să-i ofer ajutorul meu lui Mairi. Din nou. 

— Sigur ești bine? întreabă Rhi când îmi iau rucsacul de pe 
podea şi aproape că-l scap, atât de tare tremur. 

Adrenalina asta nenorocită! 

— N-am absolut nimic! răspund, adresându-i cel mai forțat 
zâmbet pe care l-a cunoscut omenirea vreodată. Hai la fizică. Ura, 
fizică! 

Rhi schimbă priviri cu Ridoc. 

— Probabil că are emoţii din cauza testului și, deștept cum sunt, 
m-am trezit şi eu s-o sperii. 


Îşi masează pielea gâtului când pornim spre uşă, unde ne 
aşteaptă Sawyer. 

Lui Rhiannon îi cade faţa pentru o clipă. 

— Violet! Nu mi-ai spus că știi totul? Am fi putut să mai învăţăm 
împreună de dimineaţă. Nu pot să te ajut dacă nu-mi spui că ai nevoie 
de ajutor. 

Că bine zici! 

— Ține minte, îţi trebuie măcar două din trei elemente pentru 
orice manevră de zbor, recită ea când Sawyer mușcă dintr-un măr și 
ne deschide ușa sălii de sport. Viteză, putere sau... 

Traversând coridorul, cercetez parterul aripii academice, 
verificând toate ungherele, toate ușile sălilor de curs, așteptându-mă 
să sară cineva la noi. 

— Violet? 

Îmi iau privirea de la casa scărilor din față şi descopăr că Rhi se 
uită la mine, așteptând ceva. Ah, da. Îmi pune întrebări de fizică şi de 
aerodinamică. 

— Altitudine, răspunde Sawyer. 

— Aşa, încuviinţez când ajungem la scări. Altitudine. 

— Mă omori... , începe Rhiannon. 

— Acum! strigă cineva din spatele nostru. 

Până să reacţionez, mă trezesc cu un sac pe cap și, după o 
singură respiraţie, îmi pierd cunoștința. 

Există o neîncredere firească între cadeţii infanteriști și 
călăreţi, care trebuie depășită. Cauza e lesne de înţeles: călăreţii 
nu vor avea niciodată încredere că infanteriștii vor rămâne pe 
poziţii în momentul sosirii dragonilor, iar infanteriștii nu vor 
avea niciodată încredere că dragonii nu-i vor mânca. 

- GHIDUL CVADRANTULUI CĂLĂREȚILOR, DE MAIORUL 
AFENDRA (O EDIŢIE NEAUTORIZATĂ) 

CAPITOLUL 14 

Mă trezesc brusc când un miros acru îmi umple plămânii şi 
lovesc cu pumnul, îndepărtând o mână de lângă fața mea. Săruri 
mirositoare. 


— S-a trezit, anunţă o femeie îmbrăcată cu uniformă bleumarin, 
dând înapoi pentru a se sfătui cu... profesorul Grady? 

Îmi zumzăie creierul când mă ridic în capul oaselor şi-mi întind 
picioarele în faţă, apelând imediat la Tairn. 

— Ce se petrece? 

Mă obișnuiesc greu cu lumina puternică, dar se pare că ne aflăm 
într-un fel de pădure. 

— Cursul pe care oamenii n-ar fi nevoiţi să-l urmeze dacă nu s-ar 
încăpăţâna să se ridice din șa, numit CSC, mârâie el pe un ton 
surprinzător de iritat, ca şi când el însuși ar fi fost drogat şi târât afară 
din cvadrant. 

Îi văd pe Rhiannon, Sawyer şi Ridoc în dreapta mea şi toți par la 
fel de derutaţi ca mine. În stânga se află patru călăreţi din anul al 
doilea, purtând emblemele celui de-Al Doilea Detașament, Divizia 
Flacără, A Doua Aripă, care privesc uluiți la copacii din jur. Mă bucur 
să văd că nu suntem singurii nedumeriţi. 

— Măcar n-a fost o încercare de asasinare. 

Altfel aş fi murit, având în vedere cât de buimăcită sunt. 

— Dar va fi dacă nu ne întoarcem la Basgiath înainte de sosirea 
lui Sgaeyl de mâine. 

Să mor... 

— Doar n-o să dureze mai mult decât o zi! 

Nu? 

— Dacă durează mult, îţi propun să zbori înapoi. 

În faţa noastră văd două echipe a câte opt cadeți de infanterie, 
dacă e să mă iau după uniformele lor albastre, care șuşotesc între ei. 
Toţi sunt... omogeni. Cei patru bărbaţi sunt tunși periuţă, în stil 
milităresc, și femeile îşi poartă părul adunat la spate în cocuri strânse. 
Aceleași uniforme bleumarin, aceleași ghete, aceleași... toate sunt 
aceleași. Diferă doar ecusoanele cu nume pe care le poartă deasupra 
inimii, cu excepţia liderilor de detașament ale celor două grupuri, 
care-și poartă emblema specifică pe umăr. 

Noi patru suntem îmbrăcaţi cu uniformele noastre de vară, la 
care însă fiecare a adus modificări proprii. Tricoul meu negru și ușor 


are fante în faţă, prin care să pot ajunge la pumnalele din tecile prinse 
de armură, lângă coaste. Rhiannon preferă o tunică cu tecile cusute 
direct în material. Lui Sawyer îi plac mânecile scurte și armele prinse 
de braţe, pe când Ridoc nu s-a sinchisit să treacă pe la croitorul de 
uniforme: pur și simplu și-a rupt mânecile. Nici măcar nu avem 
ecusoane cu nume și în aceeaşi situaţie se află și detașamentul din A 
Doua Aripă. 

— Și să te las să te descurci pe cont propriu? Pământul e moale şi 
noroios pe alocuri și soarele de dupăamiază își revarsă lumina printre 
ramuri, ceea ce înseamnă că am stat leșinaţi cam o oră, cel mult două. 
Oriunde privesc, văd doar copaci. 

— Cred că asta e ideea, observ, străduindu-mă să-mi limpezesc 
creierul. Dacă nu-mi iese orientarea în teren și ajung să umblu aiurea, 
promite-mi că te vei duce să te vezi cu ea, dacă poți. Nu se poate să fim 
foarte departe de Basgiath. 

Profesorul Grady îi dă fiecărui călăreț câte un burduf cu apă. 

— Vă rog să ne iertați pentru schimbarea asta bruscă de peisaj. 
Hidrataţi-vă. 

Toţi ne destupăm burdufurile și bem. Apa e limpede și rece... , 
dar mai e ceva. Un gust înţepător. Uşor dulceag. Și un iz de plante 
amare, pe care nu-l recunosc. Astup burduful, strâmbând din nas din 
cauza gustului care-mi rămâne în gură. Profesorul Grady trebuie 
neapărat să-și întrețină burdufurile cu mai multă grijă. 

— Eşti bine? o întreb pe Rhi, care-și verifică armele din teci. 

— Da, doar puţin ameţită. Tu? 

Încuviinţez, plimbându-mi mâinile pe coaste ca să mă asigur că 
pumnalele mi-au rămas exact așa cum le-am lăsat. Le găsesc. Și încă 
am rucsacul în spate. 

— Au sărit pe noi în casa scării? 

Mă uit la Sawyer, care-și masează tâmplele, şi la Ridoc, care-și 
freacă tatuajul de pe gât. 

— E ultimul lucru pe care mi-l amintesc, încuviinţează 
Rhiannon, măsurând din ochi detașamentul de lângă noi și pe cele din 
fața noastră. 


— Ştie cineva unde suntem? îi întreabă Sawyer pe infanteriști, 
care sunt vizibil mai alerți decât noi. 

Cadeţii se uită la noi, dar nu răspunde nimeni. Nu scot niciun 
cuvânt. 

— Să înţeleg că nu, observă Ridoc tărăgănat. 

— Noi nu știm, spune călăreţul din A Doua Aripă cu emblema de 
lider de detașament, făcându-ne cu mâna. 

— Ştii unde.. dau să-l întreb pe Tairn, dar legătura dintre noi, 
care de obicei e limpede precum cristalul, pare înăbușită, ca şi când 
cineva ar fi acoperit-o cu o pătură. 

Descopăr ca situaţia e aceeași și în cazul Andarnei și intru în 
panică. 

— Nu pot să iau legătura cu Tairn. 

Rhi se întoarce deodată spre mine şi îşi înclină capul într-o 
parte. 

— Rahat! Nici eu cu Feirge. Parcă ceva ar... 

— Înăbuşi legătura, încheie Sawyer. 

Îmi așez burduful lângă picioare, şi, înțelegându-mi mişcarea, 
ceilalți fac și ei la fel. În numele lui Dunne, ce am băut? 

— Ni s-au tăiat legăturile, șoptește un călăreț cu păr blond-în- 
chis lung până la umeri. 

— Respiră, Maribel! ordonă liderul de detașament, trecându-și 
mâna bronzată prin cârlionţii părului său negru, arătând de parcă el 
însuși ar avea de câștigat dacă și-ar urma sfatul. Nu poate să dureze 
mult. 

Ridoc strânge pumnii. 

— Nu-i normal. Mă doare-n cot că o fac de dragul cursului... n-ar 
trebuie să fim separați de dragoni. 

— Tomas? întreabă Rhiannon, aplecându-se în față şi privind pe 
lângă mine. 

— Bună, Rhi! o salută liderul de detașament, făcându-i cu mâna. 
Ei sunt Brisa, spune el, arătând spre o femeie rasă în cap, cu tenul 
arămiu şi cu privirea atentă și alertă, care încuviințează scurt, 
Mirabel, continuă liderul, arătând-o cu degetul pe blonda cu urme 


pronunțate lăsate de ochelarii de zbor pe obrajii palizi și cu o 
emblemă de mânuitoare a flăcărilor cusută pe umăr, care ne face cu 
mâna, și Cohen, încheie Tomas, arătându-l pe călăreţul aflat cel mai 
aproape de mine, cu zâmbetul pe buze, cu părul negru tuns scurt și cu 
pielea brun-roșcată, care ridică mâna în semn de salut. 

— Bună, zice Rhiannon, dând din cap. Ei sunt Sawyer, Ridoc și 

Violet. 

Profesorul Grady notează ceva într-un dosar și, dregându-și 
glasul, ne taie veselia. 

— Dacă tot v-aţi trezit, daţi-mi voie să vă urez bun-venit la 
primul exercițiu comun de orientare în teren, spune el, scoțând două 
hărți împăturite dintr-un dosar. În ultimele două săptămâni v-am 
învăţat cum să citiți hărţi și astăzi vă veţi pune cunoștințele în 
practică. Dacă aceasta ar fi o operaţiune adevărată, desfășurată de 
efectivele prezente în mod obișnuit la un avanpost, atunci echipa ar 
avea compoziţia pe care o vedeţi aici. 

Se în depărtează de o femeie care probabil că e profesoara de 
infanterie, descoperind doi cadeți îmbrăcaţi în uniforme albastru-pal 
alături de un scrib. Persoana din urmă stă cu gluga trasă peste față și 
poartă pantaloni și tunică crem, nu robă, dar sigur e scrib. 

—  Călăreți și infanteriști pentru lupte, un scrib care să 
consemneze evenimentul și tămăduitori, din motive evidente. 

Le face semn să se apropie şi toţi trei se opresc în capătul șirului 
de infanteriști. 

Profesoara infanteriștilor, cu trese de căpitan, vine lângă Grady, 
păstrând o postură impecabilă. 

— Cadeţi, ridicaţi-vă! ordonă ea. 

Infanteriștii aproape că sar în picioare şi imediat iau poziţie de 
drepți. 

Mă retrag puţin, surprinsă de pornirea mea reflexă de a-i spune 
căpitanului ăstuia de infanterie să-și vadă de treabă, pentru că nu are 
autoritate asupra mea. Asupra niciunui călăreț. 

Grady se întoarce spre noi și dă din cap. 


Ne ridicăm toţi opt, dar nu luăm nici măcar poziţie de repaus. 
Pur și simplu stăm. 

Căpitanul de infanterie se uită la noi și abia se abține să-și dea 
ochii peste cap. 

— Acesta e cel mai scurt curs pe care-l veţi parcurge împreună 
anul ăsta, așa că străduiți-vă să vă cunoaşteţi mai bine. Cei din A Patra 
Aripă sunt atașați celui de-al patrulea detașament, spune ea, privind 
în jur, moment în care unul dintre cadeţii aflaţi chiar în fața mea își 
ridică mâna. lar cei din A Doua Aripă sunt atașați celui de-al doilea 
detașament, ca lucrurile să fie mai simple, continuă ea, și un cadet își 
ridică mâna din stânga. Obiectivul vostru este să găsiţi locul însemnat 
pe hărți şi să-l ocupați. Vă vom recupera de acolo. 

Nu se poate să fie chiar atât de ușor. 

Profesorul Grady ne întinde hărţile și Rhiannon pășește în față, 
luându-le pe amândouă și dându-i una lui Tomas. 

Unul dintre cadeţii infanteriști dă să facă un pas în faţă, dar se 
opreşte. 

— Două hărţi, spune Grady. Două echipe, dar o singură unitate 
strânsă. Nu aveţi exerciţiul cooperării. Nici nu aţi fost preveniţi că va 
trebui să cooperaţi. Dar apărarea Navarrei impune ca segmentele 
armatei să lucreze în echipă. Pe parcursul carierelor voastre, vor 
apărea situaţii în care veţi avea nevoie de colegi de încredere în aer și 
la sol și legăturile astea se formează chiar aici, la Basgiath, spune el, 
uitându-se la grupurile noastre. Ne vedem mâine după-amiază. 

Mâine după-amiază? 

Mi se încleștează stomacul. Tairn n-o să se poată vedea cu 
Sgaeyl decât dacă îmi face pe plac și pleacă. Iar eu... n-o să-l mai văd 
pe Xaden în puţinele ore pe care le poate petrece aici. O să-l pot vedea 
abia peste o săptămână. Dezamăgirea asta e mai dureroasă decât ar 
trebui. 

— Să găsim punctul de recuperare și să-l ocupăm? Asta-i 
misiunea noastră? întreabă Sawyer, uitându-se la hartă de parcă 
aceasta ar putea să-l muşte. 

E clar că orientarea în teren nu e punctul lui forte. 


— Nicio problemă, spune Ridoc, umflându-și pieptul. 

— Ah, da, răspunde profesorul Grady. Vedeţi voi, trebuie să 
uniformizăm puţin dificultatea. Infanteriştii exersează orientarea în 
teren încă din primul an, așa că, fireşte, s-ar putea să fie ceva mai 
pricepuţi decât voi. 

Ridoc înlemnește. Cadeţii infanteriști zâmbesc fudul. 

— Şi poate că aţi observat că nimeni din grupul vostru de opt 
călăreţi - Grady ne măsoară din ochi - nu mai poate să comunice pe 
deplin cu dragonul său. 

— Ceea ce e o aiureală! exclamă Ridoc, ridicând vocea. O femeie 
din tabăra infanteriștilor face ochii mari. 

— Așa eẹ, încuviinţează Grady. Și n-am luat uşor decizia asta. Nici 
dragonilor voștri nu le place situaţia. Tuturor vi s-a administrat un 
amestec special de ierburi care vă înăbușă nu doar legăturile, ci și 
peceţile. Oricât de frustrant ar fi pentru voi, suntem chiar mândri de 
invenţia asta, așa că vă rog să ne spuneţi dacă simţiţi vreun efect 
secundar. 

— Pe lângă faptul că ne-aţi întrerupt cele mai importante 
legături? observă Rhi. 

— Exact, răspunde Grady. 

Încerc să apelez la puterea mea, dar îmi apar doar furnicături 
ușoare în degete. Pe toţi zeii, mă simt... vulnerabilă și e al naibii de 
enervant. Mă întreb despre ce amestec ar putea fi vorba în timp ce 
profesorii traversează spaţiul dintre grupurile noastre. 

Când Grady ajunge în capătul grupului nostru, se întoarce și 
merge mai departe cu spatele la noi. 

— Ah, am menţionat că mai e un grup ca al vostru în zonă? Se 
află în capătul opus al pădurii și, în timp ce dragonii voştri îi vânează 
pe ei, dragonii lor vă vor vâna pe voi. Ni s-au alăturat și câţiva dragoni 
fără călăreţi. 

Ce naiba? Simt un gol în stomac. 

Cadeţilor infanteriști pare că li s-a făcut rău şi unul se clatină pe 
picioare. 


— Infanterie, călăreţii vor fi nevoiţi să se bizuie pe cunoștințele 
voastre de orientare în teren, dar, dacă veţi întâlni vreun dragon, nu 
veţi supravieţui fără ei, spune el, mergând înapoi cu spatele și 
privindu-ne în ochi pe noi opt. Încercaţi, vă rog, să-i ajutaţi pe cât mai 
mulți să supraviețuiască. 

Ne zâmbește larg și ne întoarce spatele, pornind în pădure 
alături de profesoara infanteriștilor, lăsându-ne în mijlocul unor 
blestemaţi de codri, fără provizii şi fără dragoni. 

Ne holbăm la detașamentele de infanterie. 

Detașamentele de infanterie se holbează la noi. 

Tămăduitorii par comic de stânjeniţi și scribul deja şi-a scos un 
caiet și stă cu creionul pregătit. 

— Ei, îmi închipui că o să fie distractiv pentru toţi, mormăie 
Ridoc. 

— A lăsat cumva de înţeles că s-ar putea să murim? întreabă 
tămăduitorul mai scund, al cărui ten măsliniu a pălit. 

— Supăraţi-i pe dragoni și veţi afla, răspunde Sawyer. 

— Va fi bine - mă uit la ecusonul lui -, Dyre. 

Îi zâmbesc şi mă duc la scrib. Femeia mică se uită la mine clipind 
din genele sale și mai mici, cu chipul lăptos acoperit aproape cu totul 
de pistrui și încadrat de un păr roșcat și moale. 

— Aoife? Îi târăsc şi pe scribi pe teren la CSC? 

— Bună, Violet. În clipa de față, sunt cel mai bun cadet al 
generaţiei mele care se pregătește pentru operaţiunile în teren și nu 
pentru postul de expertă, spune ea. Tu ești cel mai puternic călăreț al 
generaţiei tale. Dyre și Calvin sunt cei mai competenţi cadeți din 
cvadrantele lor, spune ea. Firește, au alcătuit prima echipă din cadeţii 
cei mai buni. 

Ridoc zâmbește larg. 

— Adică noi suntem echipa de vârf, pe care celelalte trebuie să 
se chinuie s-o întreacă? 

— Cam așa ceva, răspunde scribul, stăpânindu-și zâmbetul. 

— Atunci să avem grijă să nu fim învinși, spune Rhiannon, 
întorcându-și apoi atenţia la hartă. Tomas, ce părere ai? 


Acesta îi dă o hartă Brisei şi se consultă cu Rhi urmărind-o pe a 
ei. 

După două ore şi câteva certuri cu infanteriștii, am traversat 
şase kilometri și mai avem de parcurs zece. Rhiannon și Ridoc au 
cercetat harta noastră, pe care sunt marcate locul în care am fost 
lăsaţi și cel din care vom fi recuperaţi, dar pe care nu scrie unde ne 
aflăm, au ales un traseu cu Tomas, ni l-au arătat nouă și le-au dat 
harta infanteriștilor, ca să cădem de acord cu toţii înainte să pornim 
la drum. 

— i-am spus, ne aflăm în Pădurea Parchille! spune cadetul 
Dobitoc, cunoscut și sub numele de Calvin, certându-se cu Rhiannon 
la câţiva paşi în faţa noastră. 

A rezistat chiar vreo cincisprezece fără să ne mai atragă atenţia 
că are rangul cel mai mare dintre noi, așa că sunt sigură că în orice 
clipă ne va aminti din nou. 

— Harta asta nu seamănă cu niciuna dintre cele ale Pădurii 
Shedrick pe care le-am văzut, ceea ce înseamnă că s-ar putea să 
înaintăm în direcția opusă celei corecte. N-am găsit niciunul dintre 
reperele astea. 

— lar eu cred că te înșeli, contrează Rhiannon pe un ton 
stăpânit. 

— Cred că ne aflăm în Pădurea Hadden, spune Aoife, strângân- 
du-și jurnalul la piept. 

Deja a scris trei pagini. 

— E singura pădure aflată suficient de aproape încât profesorii 
să ne fi putut aduce aici pe cai. Mă îndoiesc că v-au adus în zbor pe 
dragonii voştri. 

— Mai mult, e singura pădure aflată suficient de aproape pentru 
ca Tairn să poată rămâne în urmă și să se vadă cu Sgaeyl fără ca 
cineva dintre noi să sufere din cauza despărțirii. 

— Liderul lor de detașament e echivalentul infanterist al lui 
Aetos, mormăie Ridoc din dreapta mea. 

Încuviinţez, dar îmi stăpânesc râsul. 


Cohen îşi dă capul pe spate în dreapta lui Ridoc și nu se 
gândește să-și înăbușe râsul. Se pare că toate aripile au auzit de Dain. 

— Cine-i Aetos? întreabă cadetul Tăcuta din stânga lui Aoife. 
Bruneta cu forme sinuoase n-a mai spus nimic de ore întregi, 

dar ochii ei căprui zboară întruna de colo-colo, cercetând 
împrejurimile. Pun pariu că e la egalitate cu Brisa, care ne flanchează 
alături de Tomas și de Sawyer, pentru poziţia celui mai vigilent cadet 
din echipă. 

— Unul dintre liderii noștri de aripă, răspund. Cam cum sunt 
comandanții voştri de batalion. 

— Ah. 

Tipa arată spre Rhiannon și Dobitoc, care se ceartă în 
continuare în fața noastră. 

— Voi sunteţi organizaţi în divizii, nu? 

— Da. 

Peisajul nu s-a schimbat. Pădurea e plană în mare parte, având 
din loc în loc coline domoale pe care am urcat fără probleme. Dar 
căldura e al naibii de sufocantă! Mi-am legat tricoul uniformei în jurul 
taliei acum vreo oră și am rămas doar cu armura. N-am idee cum 
rezistă Aoife cu gluga trasă peste cap, dar nu și-o dă jos. 

— Detașament, apoi divizie, apoi aripă. 

— Ce trebuie să facem dacă dăm de vreun dragon? întreabă 
Tăcuta. 

— Întâi hotărâm pe care dintre noi îl oferim ca sacrificiu uman, 
spune Ridoc. Apoi îl oferim și fugim. 

Tipa face ochii mari. 

— Nu fi dobitoc, îl cert, înghiontindu-l în braţ cu cotul. Depinde 
de culoare, dar regula generală e că trebuie să-ţi apleci privirea și să 
te îndepărtezi, îi spun infanteristei. Dar de obicei îi auzim când se 
apropie. 

— Şi atunci trebuie să vă pregătiţi să fiți digeraţi, adaugă Cohen. 

— Pe toţi zeii! șoptește bruneta. 

— Te numesc în mod oficial colegul meu de generaţie preferat, 
declară Ridoc, luându-l de după gât pe Cohen. 


— Pot să mă uit pe harta ta? întreabă Brisa din spatele 
formaţiei. 

— N-ai şi tu una? se răsteşte Calvin. Rhi se întoarce deodată 
spre el. 

— Dă-i harta, altfel îţi tai mâinile. 

Infanteristul o fixează cu o privire dușmănoasă, dar înmânează 
harta celor din spate, ca să i-o putem da Brisei. 

Zeilor, ce înaltă e iarba asta! Aproape că-mi ajunge la brâu acolo 
unde pământul nu e umbrit de copaci. Pășesc pe o denivelare și mi se 
sucește glezna. Ridoc mă prinde înainte să cad și mă sprijină fără 
niciun cuvânt, urcând mai departe. 

— Mulţumesc, îi șoptesc. 

— Ţi-ai înfăşurat genunchii? întreabă Ridoc, încruntându-se 
îngrijorat. 

— Da. Dar nu şi gleznele, de vreme ce nu mă așteptam la 
drumeţia asta. 

— Am eu pânză dacă trebuie să legaţi ceva! ne strigă Dyre din 
spate. 

— Am reținut, mulţumesc, răspund. Un tip din spatele meu 
întreabă: 

— Toţi scribii sunt aşa de tăcuţi? 

— Sarcina mea e să consemnez, nu să particip, răspunde ea. 

— Dragonii o să te mănânce chiar și dacă nu participi, zice el. 
Privindu-l fix în ochi, o liniștesc pe Aoife: 

— Nu voi permite niciunui dragon să înfulece un scrib. 

În fața noastră, cearta se aprinde şi Rhiannon ridică tonul: 

— Pentru că nu ar fi avut cum să ne târască din camerele 
noastre şi să ne aducă atât de departe în doar patru ore! 

— Pentru că dragonii voştri nu pot să zboare atât de repede? 
Calvin e cu câţiva centimetri mai scund decât Rhi, dar nu se 

fereşte s-o privească de jos cu dușmănie. 

— Pentru că dragonii noștri n-ar accepta să te care pe tine, 
deșteptule, răspunde Ridoc. 


Aoife pufneşte și Mirabel râde, înconjurate de cadeţii 
detașamentului din spatele nostru. 

Calvin se întoarce și-l fixează pe Ridoc. 

— Ai puţin respect pentru rang! 

Îşi atinge umărul, pe care e cusut un triunghi deschis sub două 
frunze de stejar. 

— În ceea ce mă priveşte, rangul tău nu face nici doi bani. 

— Adică voi sunteţi peste noi, infanteriștii? ripostează Calvin. 

— Păi, practic, când zburăm, suntem peste toată lumea, explică 
Ridoc. Dar, dacă mă întrebi dacă sunt mai bun decât tine, atunci 
răspunsul evident e „da”. 

Oftez şi-i urmăresc mâinile lui Calvin, în caz că s-ar hotărî să 
pună mâna pe sabia scurtă pe care o ţine în teaca de la șold. Nu-i o 
armă rea, dar toţi au același model. Nu sunt adaptate după înălțime 
sau specializare. Totul e atât de... uniform. 

Pe de altă parte, noi am fost răpiți direct de pe hol, așa că nici 
Ridoc nu are arcul său preferat. Și lui Sawyer și lui Ridoc le lipsesc 
săbiile preferate. 

— Nu-l mai enerva cu tot dinadinsul, spune Rhiannon, privind 
în urmă la Ridoc când începem să urcăm încă o colină. 

Poate că din vârful ăsteia o să avem o perspectivă mai bună 
decât de pe celelalte. 

— Trebuie să găsim apă curată, altfel o să avem probleme foarte 
curând. 

Ridoc rânjește. 

— Dar e atât de distractiv! Rhi ridică dintr-o sprânceană. 

— Fie, cedează el, fluturând din mâini. Îl las cu fanteziile lui de 
grandomanie. 

— Aha, adică de ea asculți...! 

— E liderul detașamentului meu. Tu nu ești. 

— Adică îi respecţi doar pe liderii de detașament călăreţi, 
insistă Calvin. 

Aoife îşi scrie în caiet pe nerăsuflate. 


— Taci odată, Calvin! izbucnește exasperat un cadet din spatele 
meu. 

— Vrei respectul meu? Câștigă-l! spune Ridoc, ridicând din 
umeri. Traversează  Parapetul, urcă pe  Mănușa-de-Oţel, 
supraviețuiește Treieratului și apoi o să fim pe picior de egalitate. 

— Adică noi nu trecem prin experiențe de rahat în Cvadrantul 
Infanteriștilor? îl provoacă cineva din spatele nostru. 

— O vezi pe tipa aia? întreabă Sawyer și jur că-l simt când mă 
arată cu degetul. Nu doar că s-a legat de unul dintre cei mai mari 
dragoni de pe Continent, dar s-a legat și de un al doilea dragon, apoi a 
luptat împotriva grifonilor acum câteva luni și a scăpat cu viaţă. Voi 
aveţi experiențe asemănătoare în cvadrantul vostru? 

Cadeţii din jur amuţesc. Până și Aoife se opreşte cu creionul 
aplecat deasupra caietului, privindu-mă cu atenţie. 

Stânjenitor. Și fals. Nimeni din grupul nostru mic nu știe ce ne 
aşteaptă cu adevărat pe câmpul de luptă. Și tăcerea asta a mea... 
Începe să-mi pară mai puţin o măsură de protecţie şi mai mult o 
dovadă de complicitate. 

— Faci parte din familia Sorrengail, nu-i așa? întreabă Mirabel și 
se crispează. Eşti fata generalului comandant, nu? Părul te cam dă de 
gol. 

— Da, îi răspund, pentru că n-are rost să neg. 

— Mama ta e înfiorătoare, îmi șopteşte ea. 

Scribul se uită la noi şi începe iar să-şi plimbe creionul pe 
pergament. Aprob din cap. 

— E una dintre calităţile ei cele mai vizibile. 

— Hei, strigă Brisa din spatele nostru, cred că am aflat de ce ni 
se pare că nu ajungem nicăieri. 

— De ce? întreabă Rhiannon peste umăr. 

— Calvin are dreptate, dar și tu ai. Ne-au dat două hărţi diferite, 
spune ea când primii cadeți din șir ajung în vârful colinei... și 
încremenesc. 

Până și inima îmi stă când Rhiannon ridică mâna, făcându-ne 
semn tuturor să ne oprim. 


O femelă Portocalie Coadă-Măciucă - nu, e Coadă-de- Scorpion - 
mârâie din adâncul gâtului de pe versantul opus al colinei, unde ne 
aştepta la pândă. Ne aplecăm capetele pe spate ca să-i urmărim 
mișcările, când se înalță cu totul, acoperind cerul, și agită din coadă. 

Baide. Dragonul lui Jack Barlowe. Mai bine spus, era dragonul 

lui. 

— Ferească Amari, murmură Calvin, vizibil îngrozit. 

Îmi aplec ochii respectuos, întocmai cum ne-a învăţat Kaori, dar 
pulsul îmi gonește și creierul meu se chinuie să nu intre în panică. 

— Portocaliii sunt cei mai imprevizibili. Ochii jos! Nu fugiţi, 
şoptesc. Dacă fugiţi, o să vă omoare. Încercaţi să nu vă arătaţi frica. 

Rahat, despre asta ar fi trebuit să vorbim, nu despre ce cvadrant 
e mai bun și în ce pădure ne aflăm. 

Mi se încleștează pieptul când reacţia mea imediată, de a-l 
contacta pe Tairn, mi-e înăbușită. Dacă am fi întâlnit oricare alt 
dragon, m-aș fi liniștit cu gândul că nu ne va incendia, ca să nu-i 
înfurie pe dragonii noștri, dar cu cadeţii din spatele nostru e cu totul 
altă poveste. Și când mă gândesc că anul trecut l-am omorât pe Jack... 
N-am nicio certitudine. 

Baide nu are nimic de pierdut și, simţindu-i suflul de aburi 
fierbinţi care culcă iarba şi-mi năclăiește fața, îmi dau seama că-şi 
aminteşte precis cine sunt. 

— Călăreţi! strigă Rhiannon. În faţă! 

E clar că și ei i-a venit același gând. 

— Infanteriști, păziţi-i pe tămăduitori şi pe scrib! continuă ea, 
aruncându-mi o privire piezișă, având grijă să nu-și înalțe ochii. 
Violet, poate că tu ar trebui să... 

Cu capul plecat, ies în față pe lângă Calvin, observând mișcări cu 
coada ochiului. 

— Refuz să mă ascund. 

— Ce faci? O să te mănânce! șuieră un cadet din spatele nostru. 
Privesc în urmă şi văd că unul dintre tămăduitori, Dyre, stă la 

câțiva pași în dreapta mea şi se holbează la Baide cu gura 
căscată. 


Portocaliul mârâie și atunci ţâșnesc, apucându-l pe Dyre de 
breteaua rucsacului său cu provizii medicale și trăgându-l în spatele 
nostru, lângă Ridoc, care îl împinge imediat la loc sigur și vine în faţă, 
lângă mine. 

— Nu, n-o s-o mănânce, spune Sawyer, înaintând alături de 
Ridoc, ca infanteriștii să rămână în spatele nostru. De aceea ieșim în 
faţă. 

Baide învârte din cap și deschide gura, șfichiuind din limbă, 
moment în care mă încumet să-i arunc o privire scurtă și văd că 
dragonul își mijește ochii aurii și lăptoşi, arcuindu-și gâtul și 
schimbându-și unghiul de atac, în loc să se aplece şi să se năpustească 
aşa cum fac de obi... 

Inspir înfiorată. 

— Rhi, o să sufle foc chiar pe lângă noi, exact așa cum a făcut 
Solas. 

Într-o secundă, Rhiannon judecă situaţia și ia o decizie. 

— A Doua Aripă! le strigă ea celor din spate. Opriţi-vă și păziţi-i 
pe infanteriști acolo unde sunteţi! 

Toţi se opresc din mișcare în spatele nostru și Baide îşi înfige 
ghearele în pământ, învârtindu-se din nou și alegându-și ţinta. 

— E... E..., bâiguie Calvin. 

— Coboară ochii și ține-ţi gura! ordonă Rhi. 

— Pe toţi zeii, miros a frică, șoptește Ridoc din dreapta. 

— Mai precis, cât de supărată crezi că e pe tine? întreabă 
Sawyer din stânga lui Rhi. 

— A prăvălit un munte peste călăreţul ei, răspunde Ridoc 
oftând, de parcă am fi terminaţi, concluzie cu care sunt perfect de 
acord. 

Inima îmi sare în gât când Baide se dă înapoi și își coboară capul 
până la nivelul nostru. E unghiul de atac ideal, ar putea să ne 
prăjească pe toţi, dar mă abţin s-o privesc și rămân cu ochii aţintiţi la 
iarba din fața mea. 

Ne lovesc rafale de aer cald când Baide ne miroase pe fiecare, 
începând cu Rhiannon și trecând la Sawyer. Câţiva cadeți din spate 


icnesc înăbușit când dragonul suflă aburi umezi și inspiră din nou 
când ajunge drept în faţa mea. 

Încerc să-mi stăpânesc inima galopantă. Poate că anul trecut mi- 
aş fi acceptat moartea. Dar anul ăsta... anul ăsta, sunt legată de unul 
dintre cei mai periculoși dragoni de pe Continent. 

Exact. Poate că mă urăști, dar îi aparţin lui Tairn. 

Şi, cu toate că Tairn s-ar putea să moară odată cu mine, nu cred 
că s-ar încumeta vreun dragon să-i riște răzbunarea, în caz că ar 
supravieţui. Baide se dă în spate, apoi se repede înainte cu gura 
deschisă, trosnind din fălci drept în faţa mea și împroșcându-mă cu 
bale. 

Pe toți zeii... 

Cineva din spatele nostru ţipă și o ia la fugă. 

— Nu! Gwen! strigă Calvin când cadetul Tăcuta ţâșnește spre 
stânga, gonind prin iarbă. 

Baide îşi întoarce deodată capul, urmărindu-i mișcările, şi mi se 
strânge inima când îşi coboară falca și văd cum limba i se încovoaie în 
fața mea și... 

— La pământ! strigă Rhi când Tomas, celălalt lider de 
detașament, fuge după Gwen, o prinde după câteva salturi, o trage 
înapoi de uniformă, așa cum l-am tras eu din față pe Dyre, şi o 
împinge spre Calvin, aproape azvârlind-o prin aer, moment în care 
toţi ne culcăm la pământ, așa cum ni s-a ordonat. 

Tipa cade la picioarele lui Calvin drept când Baide își înfoaie 
nările. 

O dogoare îngrozitoare cuprinde aerul din jur în aceeaşi clipă în 
care mă izbesc cu pieptul de sol şi închid ochii, de parcă aşa aș putea 
să acopăr ţipetele din spatele nostru. 

— Se crede că dragonii Portocalii își aveau cuiburile în Munţii 
Esben de Nord înaintea Unificării, dar că, urmându-și firea 
imprevizibilă, s-au mutat adesea în alte văi din același lanţ muntos, 
şoptesc în timp ce flăcările zboară pe deasupra mea, încercând din 
răsputeri să-mi stăpânesc inima ajunsă în pragul unui atac de cord. 


N-am mai simţit o asemenea teroare de când a început Tairn să- 
mi transmită puterea lui și cu siguranță nu m-am mai simţit așa de 
când mi s-a manifestat pecetea. 

Șuvoiul de flăcări ia sfârşit şi Baide îşi închide fălcile cu zgomot, 
apoi îşi vântură capul uriaş o ultimă dată prin faţa noastră și, 
ghemuindu-se, își ia zborul drept pe deasupra noastră. Cobor ochii 
când coada ei cu ţepi otrăvitori trece pe lângă mine pe la jumătate de 
metru. 

Şi dispare. 

Ne ridicăm toţi repede și călăreții o iau la fugă... spre nimic. 
Brisa ajunge prima la spaţiul pârjolit în care se aflase Tomas. Îşi 
întinde mâna tremurândă spre pământul care încă fumegă. Mi se face 
rău şi salivez din plin, dar reușesc să-mi rețin micul-dejun în stomac. 

Mirabel n-are norocul ăsta, vomită în iarbă la câţiva paşi de 
mine. 

— Tomas... 

Cohen îngenunchează lângă Brisa. 

Rhi se întoarce valvârtej spre infanteriștii îngroziţi din spatele 
nostru, cu pumnii încleștaţi în lături. 

— De aceea, răcneşte ea, nu trebuie săfugiți! 

În al doilea an e un curs despre care nu pot să-ţi spun nimic, 
în afară de faptul că e îngrozitor. Sfatul meu? Nu supăra 
dragonul nimănui. 

A doua zi, când soarele ajunge la apus și noi n-am reușit să 
găsim punctul de recuperare, e clar că am ratat exercițiul de orientare 
în teren. 

Doar pentru că n-am stat să ne asigurăm că nenorocitele astea 
de hărţi corespund între ele şi acum nu știm unde suntem. Pe tălpi mi- 
au apărut bășici şi mi s-au spart demult, mă dor oasele după ce azi- 
noapte am dormit pe pământ și îmi vine să urlu de frustrare când mă 
gândesc că va trebui să petrec încă o noapte în pustiul ăsta, pentru ca 
dimineaţa să o luăm din loc și să hoinărim aiurea din nou. 


Cum am putut s-o dăm în bară atât de tare cu un simplu 
exerciţiu de orientare în teren? 

Ne-am întors din drum, am traversat două pârâuri care păreau 
să se regăsească pe ambele hărţi și am scăpat la mustață de întâlnirea 
cu un Roșu Coadă-Pumnal coleric căruia, din fericire, i s-a părut că o 
vacă din apropiere ar fi mai gustoasă decât niște cadeți obosiţi și 
flămânzi. 

Mă așez cu spatele rezemat de trunchiul unui copac, mai jos de 
tabăra improvizată pe care am stabilit-o pe pământul ușor înclinat, ca 
să preiau straja de la Ridoc, şi deodată îmi dau seama că am aflat o 
grămadă de nume noi. Nu că infanteriștii ar muri la fel de repede 
precum călăreții la Basgiath, deși constituie cvadrantul cel mai 
numeros, având în orice moment mai bine de o mie de cadeți. 

Dar când se vor alătura unităţilor lor? Războiul care se apropie 
îi va devora mult mai repede. 

— Ai mâncat? întreabă Ridoc, ridicându-se şi ștergându-și iarba 
de pe pantaloni. 

— O să mănânc după ce termin. 

Îmi dau jos rucsacul de pe umeri şi-l aşez alături. Nu doar că 
umblu de două zile, am cărat și manuale după mine. Toţi le avem cu 
noi. 

— Infanteriștii au prins destul de mulţi iepuri, care înţeleg că 
vor fi gata în curând. 

— Se pricep mult mai bine la chestiile astea decât noi, 
recunoaște el fără tragere de inimă, zbârlindu-și părul. Nu crezi că o 
să ne lase să hoinărim pe aici la nesfârșit, nu? 

— Cred că drogul pe care ni l-au dat își va pierde efectul în cele 
din urmă. 

Întorc capul şi văd că Dyre și Rhiannon vin spre noi cu o 
farfurie. 

— Şi dragonii noştri n-o să ne lase să murim doar pentru că n- 
am reușit să colaborăm suficient de bine încât să putem compara 
două hărţi. Dar, dacă stau să mă gândesc, poate chiar așa o să facă. 


Poate că asta merităm, din moment ce Tomas și-a pierdut viaţa din 
cauza încăpățânării noastre. 

— Mi se pare..., începe el, apoi oftează și le face cu mâna noilor 
veniţi care se apropie. Hei, Rhi. Tocmai spuneam că exerciţiul ăsta mi 
se pare cam crud, tu nu crezi? Înţeleg să fim torturați. Înţeleg 
orientarea în teren. N-am nimic împotrivă să învăţăm cum să facem 
ca să nu fim capturați. Am argumente şi în favoarea faptului că ne pun 
să învăţăm cum să identificăm insectele comestibile. Dar în spatele 
liniilor inamice nu așteaptă niciun dragon să ne omoare, 

nu? 

— Dacă ai şti, bombăn fără să gândesc, din cauza epuizării. 

— Ce? întreabă Rhi. 

— Vreau să spun că nu știm bine ce ne așteaptă acolo, nu? 

— Sper că nu grifoni care suflă foc, spune Ridoc. 

— Aha, încheie Rhiannon, înclinându-și capul și privindu-mă 
atent, moment în care mă grăbesc să ridic din umeri. 

— Bună, Dyre, spun și reușesc să-i zâmbesc. 

— Ți-am adus cina, zice el, privindu-mă cu o reverență pe care 
n-o merit. 

— Nu era nevoie. 

— Îţi sunt dator cu viaţa, cadet Sorrengail, spune el, întinzân- 
du-mi o farfurie cu friptură de iepure. Măcar atât să fac pentru tine. 

— Îți mulțumesc, îi răspund, așezându-mi farfuria în poală. Dar 
fă-mi pe plac și ține-ţi capul plecat data viitoare. 

Un alt avantaj pe care-l au infanteriștii față de noi: își poartă 
mereu în rucsacuri seturi rudimentare de unelte necesare 
supraviețuirii, printre care și obiecte de veselă, de parcă ar putea fi 
trimiși la luptă în orice clipă. Categoric avem câte ceva de învăţat unii 
de la alții. 

— Dacă ai nevoie de ceva, să-mi spui. Îţi stau la dispoziţie. Îţi 
datorez viața mea. 

Până să-l asigur că nu-i aşa, Ridoc îl loveşte pe spate. 

— Îl conduc pe Dator cu Viaţa înapoi în tabără. 


Îi mulțumesc cu un gest și pornesc amândoi în sus, spre tabără. 
Dyre e de treabă, dar s-a ţinut după mine fără întrerupere pe 
parcursul celor două zile interminabile pe care le-am petrecut rătăciți 
în pădurea asta blestemată. 

— Ştii ce ne aşteaptă, spune Rhi, așezându-se lângă mine și 
petrecându-şi codițele peste umăr. 

— Ce? izbucnesc, fiind cât pe ce să scap farfuria. 

— Ai fost atacată de grifoni. 

Îşi întinde picioarele şi se uită la mine cu neîncredere. 

— Aşa că ştii ce ne aşteaptă... nu? 

— Da, încuviințez puţin prea repede, apoi casc de-mi pocnesc 
fălcile şi-mi acopăr gura cu mâna. 

Trupul meu a ajuns în pragul epuizării, dar sunt convinsă că pot 
să-l forțez încă vreo două ore, ca să termin straja. 

Rhiannon se încruntă fulgerător, dar îi observ expresia. 

— Stau eu de veghe. Trebuie să dormi mai mult. 

— Mă descurc, mă împotrivesc. 

— Aşa e, dar e de datoria mea să le port de grijă celor din 
detașament și tu ai nevoie de somn. Consideră-l un ordin. 

Tonul ei împiedică orice împotrivire. Nu-mi vorbești prietena 
cea mai bună... îmi vorbeşte liderul de detașament. 

— Ordin să fie! 

Mă ridic, ștergându-mi pantalonii de iarbă cu o mână și ţinând 
farfuria cu cealaltă, şi îi zâmbesc încordat și silit, întorcându-i spatele 
şi pornind spre tabără. 

— Vi? 

Privesc în urmă. 

— Se petrece ceva cu tine, spune ea încet, dar cu o fermitate 
inconfundabilă. N-am mai văzut-o pe Andarna deloc de când te-ai 
întors, alergi tocmai cu Imogen, refuzi să-mi spui ce se întâmplă între 
tine și Xaden și eviţi să vorbeşti despre Jocurile de Război. Credeai, 
poate, că n-am observat că te îndepărtezi de mine, dar am observat. 
Nu mănânci cu noi aproape niciodată și, de fiecare dată când apare 
ocazia să mergem în Chantara, tu te închizi în cameră și citeşti. 


Clatină din cap, plimbându-și mâna prin iarbă. 

— Dacă nu ești încă pregătită să-mi vorbeşti, să-mi spui ce se 
întâmplă cu tine, vreau să înţelegi că e în regulă... 

— Dar nu... încerc să neg, simțind că mi se strânge stomacul. 

— Încetează, mă întrerupe ea încet, fixându-mă cu o privire 
neînduplecată. Îţi voi fi alături când vei fi pregătită, pentru că ţin mult 
la prietenia ta. Dar te rog, de dragul acestei prietenii, nu mă jigni cu 
minciuni. 

Se întoarce înainte să găsesc un răspuns. Nu reușesc să dorm în 
noaptea aceea, dar măcar nu am coşmaruri. 

A doua zi, dimineaţă, apare un convoi de căruţe trase de cai, 
alături de profesorii noştri, care au să ne spună câte ceva despre 
eşecul nostru. 

— Vă aflaţi în Pădurea Hadden, dar nu aţi fost în stare să 
colaboraţi suficient de bine încât să înţelegeţi asta, spune Grady, 
dându-i fiecărui călăreț câte un burduf cu apă, pe când profesoara 
infanteriștilor procedează la fel cu cadeţii ei. Având în vedere că 
sunteți detașamentele noastre cele mai bune, nu pot să-mi ascund 
dezamăgirea, dar măcar cei mai mulți dintre voi au supraviețuit. 

El e dezamăgit, dar Tomas e mort. 

Destup burduful și beau din el, golindu-l în câteva clipe și 
simțind un gust dulce și greu de lămurit. 

— Data viitoare vom avea grijă să primiţi provizii, ne promite el. 
Voiam să vedem cum vă descurcaţi la prima experiență și acum știm. 

Prima experiență. Minunat. Vom avea ocazia s-o repetăm. 
Pătura aruncată peste legătura cu dragonul meu e ridicată și puterea 
îmi năvăleşte în vene. Mă simt iarăși în pielea mea. 

— Tairn. 

— În spatele tău, răspunde el. 

În aer răsună bătăi de aripi şi caii se foiesc agitaţi când dragonii 
noştri aterizează la marginea copacilor și pământul vibrează sub ei. 

— Să fiu al naibii, șoptește Calvin, dând înapoi odată cu ceilalți 
cadeți. 


— Va trebui să vă obișnuiți cu ei, spune Ridoc, lovindu-l pe 
umăr pe liderul de detașament. Îi veți găsiţi la avanposturile la care 
veţi fi repartizați după absolvire. 

— Bine, dar... vor sta atât de aproape de noi? şopteşte el. 

— Chiar mai aproape, probabil, îi răspunde Ridoc în șoaptă, 
dând din cap. 

Noi șapte, îmbrăcaţi cu uniforme negre, ne luăm rămas-bun și 
pornim spre dragonii noștri. 

— Nu deranjează pe nimeni faptul că ne-au tăiat legăturile cu 
dragonii? Peceţile? Și apoi ni le-au dat înapoi de parcă n-ar fi... 

Sawyer clatină din cap. Pare furios chiar și după mers. 

— O profanare? sar în ajutor. 

— Exact, încuviințează el. Dacă au făcut-o acum, înseamnă că ar 
putea s-o facă oricând. 

— E o practică nouă, apărută abia anul acesta, spune Tairn, 
mijind ochii la profesorul Grady. Și nu îmi place. Te auzeam și te 
simțeam, dar tu nu puteai să-mi răspunzi. 

— Nici lui Tairn nu prea îi convine. 

Pe toţi zeii, sunt atât de obosită! De ce naiba o fi dezvoltat 
conducerea o metodă de a ne slăbi? Pentru că așa m-am simțit, 
slăbită; am fost separată nu doar de sursele mele de tărie și de 
susținere cele mai mari - de Tairn și de Andarna -, ci și de puterea 
propriu-zisă pe care am ajuns să mă bizui. 

— Vezi? intervine Rhiannon. Știu că nu mă crezi, dar repet, anul 
ăsta se întâmplă niște lucruri ciudate. Au pus pază la intrarea în 
camera aceea din infirmerie... elixire noi care ne înăbușă legăturile... 
în ziua evaluării a fost cât pe ce să fii asasinată. 

— Panchek crede că tipul ăla voia să se răzbune pe mama și n- 
am spus că nu te cred, contrez cu adevăruri selective. 

— Tu nu spui mai nimic, punct, observă ea, aruncându-mi o 
privire. 

Secretele pe care i le ascund ne vor distruge prietenia. Deja simt 
că slăbeșşte. Se străduieşte să aibă răbdare cu mine, dar îi stă în fire să 
rezolve probleme și eu sunt una uriașă. 


Mă apropii de Tairn, care-și apleacă umărul. 

— Spune-mi, te rog, că ai apucat să te vezi cu Sgaeyl, mormăi, 
adu-nându-mi puterea ca să încalec. 

Nu știu cum reușesc, dar mă urc în spinarea lui și mă așez în șa. 

— M-am văzut cu ea pentru câteva ore. Atât am acceptat să mă 
îndepărtez de tine și asta doar după ce a plecat Baide. 

— Şi au plecat deja, nu? 

De ce am senzaţia că inima mi se frânge din nou? E ilogic și 
enervant și cam jalnic faptul că mi-e dor de Xaden, dar nu reușesc să- 
mi astâmpăr sentimentul. 

— Îi vom revedea într-o săptămână. 

Atunci de ce toate instinctele mele urlă că nu va fi aşa? 

Tata spera să mă alătur infanteriei, așa cum făcuse el. Pe 
călăreţi îi considera niște nemernici îngâmfaţi și îi dau dreptate: 
chiar aşa suntem. 

Ajungem suficient de repede încât să am timp să trec pe la 
Arhive, ceea ce și fac. Dacă nu pot să mă văd cu Xaden, aș putea măcar 
să-mi petrec timpul făcând cercetări. E după-amiază târziu când 
termin să mă schimb și pornesc într-acolo, zâmbind când o găsesc pe 
Jesinia lucrând alături de Aoife la una dintre mese. 

Aceasta din urmă ridică privirea când îmi aude pașii şi, văzând- 
o, Jesinia reacţionează la fel. Amândouă îmi fac cu mâna și le răspund. 

Mă opresc lângă masa de lectură, pe care-mi aşez cartea 
împrumutată, şi, după o scurtă discuţie între ele, Aoife se ridică și se 
duce în spatele clădirii. Jesinia vine spre mine, ţinând în mână ceea ce 
pare să fie caietul pe care Aoife l-a purtat după ea la exerciţiul de 
orientare în teren. 

— Ce faci aici duminica? gesticulez când ajunge la masa de 
lectură. 

Aşază caietul pe suprafaţa de stejar zgâriată și îşi ridică mâinile 
ca să-mi răspundă prin semne. 


— O ajut pe Aoife să-şi transcrie însemnările într-un raport 
oficial pe care să-l păstrăm în evidențe, îmi spune, apoi face o pauză 
scurtă. Vrei să vezi ce a scris? 

Ridică caietul și mi-l întinde. 

— Absolut! 

lau caietul și citesc repede scrisul îngrijit al scribului. E o 
evidenţă incredibil de minuțioasă și conține detalii mărunte care mi- 
au scăpat, cum ar fi faptul că doi cadeți de infanterie s-au oferit să fie 
aghiotanţii tămăduitorilor, pentru că asta era sarcina lor în cadrul 
detașamentelor. Infanteriștii sunt numiţi în roluri specifice în fiecare 
misiune. Așez caietul pe cartea pe care am venit s-o retur-nez, ca să 
pot semna. 

— E incredibil! 

— Mă bucur să aud că e o relatare fidelă. 

Priveşte peste umăr, ca pentru a se asigura că suntem singure, și 
suntem. 

— Dificultatea e să surprinzi adevărul, nu doar o interpretare. 
Poveştile se pot schimba în funcţie de persoana care le spune. 

De-ar ști ea... Cum poate cineva ca Jesinia să promoveze și să 
ajungă așa cum e Markham? 

— Aş vrea să aflu... Ce carte a cerut Jacek de a fost luat pe sus și 
omorât? întreb fără să mai stau pe gânduri. 

Jesinia păleşte. 

— A fost omorât? Încuviinţez. 

— La câteva zile după ce l-am văzut târât de Markham. Faţa ei 
capătă aceeași culoare ca a robei sale. 

— Căuta evidențe cu privire la un atac săvârşit asupra 
granițelor, care de fapt nu a existat. I-am spus că nu avem asemenea 
evidențe, dar a revenit de trei ori, convins că evenimentul a avut loc, 
pentru că şi-a pierdut niște rude pe parcursul lui. l-am înregistrat 
solicitarea și am comunicat-o mai departe de-a lungul lanţului meu 
ierarhic, crezând că-l ajut, dar... 

Clatină din cap și-și coboară mâinile, stăpânindu-şi lacrimile. 


— Nu e vina ta, îi comunic eu, dar nu răspunde şi-mi dau seama 
că Markham ar fi putut să mă răpească și pe mine anul trecut, dar că 
asta nu s-a întâmplat. 

Și există o singură explicaţie logică. Privesc repede în jur, ca să 
mă asigur că încă suntem singure. 

— Anul trecut nu m-ai înregistrat când eu am cerut o carte care 
nu exista în evidenţa voastră. 

Ochii i se măresc. 

— Aşa-i? gesticulez cu mâini tremurătoare. 

Rahat... Nu e bine ce fac. Va fi în pericol dacă o voi implica în 
povestea asta. Pe de altă parte, e singura persoană care m-ar putea 
ajuta să găsesc ce caut și ne-au mai rămas doar câteva luni. 

— Da. 

— De ce? 

Trebuie să știu. Totul depinde de răspunsul ei. 

— Iniţial, pentru că n-am vrut să mă fac de rușine pentru faptul 
că n-am găsit cartea, spune ea, strâmbând din nas. Apoi... pentru că n- 
am găsit-o. 

Se uită peste umăr, la Arhivele pustii. 

— Aici ar trebui să păstrăm exemplare din aproape toate cărțile 
scrise în Navarre, și tu mi-ai spus că ai citit una pe care n-o avem. 

Încuviinţez. 

— Apoi am cercetat subiectul wyvernilor. 

Îmi indică termenul respectiv cu câte un semn pentru fiecare 
literă, pentru că nu există niciunul care să numească creaturile acelea 
înaripate. 

— Şi n-am găsit nimic. Nu avem evidența niciunui motiv 
folcloric precum cel despre care ai citit. 

— Ştiu. 

Inima îmi bate din ce în ce mai tare. Pătrundem pe un teren 
periculos. 

Jesinia se încruntă sub glugă. 

— Dacă ai fi fost un călăreț de rând, aș fi tras concluzia că-ţi 
aminteşti greşit titlul cărţii, poate chiar și subiectul ei. Dar tu ești... tu. 


Îi răspund cu semne lente, ca să nu-i scape niciun cuvânt. 

— Titlul nu era greșit. Mi-am găsit exemplarul. Jesinia inspiră 
adânc. 

— Ceea ce înseamnă că Arhivele noastre sunt incomplete. Există 
cărți despre care nu avem nicio evidenţă. 

— Da. 

Şi discuţia noastră deja bate spre trădare. Nu pot să-i spun prea 
multe, nu doar ca s-o protejez, ci și pentru că... s-ar putea să mă înşel 
în privinţa ei. 

— Am trimis solicitări altor biblioteci, interesându-mă despre 
existenţa vreunei colecţii folclorice mai ample, dar mi s-a răspuns clar 
că cea mai cuprinzătoare se află aici. 

Se încruntă neliniștită. 

— Da. 

Pe toţii zeii, descifrează problema fără să-i spun nimic. 

— A aflat că te interesezi de asta? 

— Am lăsat să se înţeleagă că e vorba de o pasiune personală, că 
vreau să adun povești folclorice uitate, provenite din zonele de 
graniță. Apoi am dat de înţeles că mă gândesc să redactez o antologie 
nouă, ca lucrare practică pe care s-o prezint în al treilea an în vederea 
absolvirii. Am minţit. 

Strânge din buze și își coboară mâinile. 

— Şi eu am ajuns să fac asta tot mai des în ultima vreme, spun și 
mă asigur că suntem singure înainte să continui: Ai înregistrat vreuna 
dintre solicitările mele de anul ăsta? 

— Nu. 

În numele lui Dunne! Dacă s-ar afla că încalcă regulamentul, nu 
i-ar fi refuzată doar calificarea de expertă; va fi exmatriculată de la 
colegiu... sau mai rău. Deja își asumă prea multe riscuri de dragul 
meu, dacă spune adevărul. 

— Cauţi ceva. Mi-am dat seama încă din clipa în care m-ai minţit 
cu privire la dezbaterea aceea, zice, privindu-mă atent în ochi. Nu ştii 
deloc să minţi, Violet. 

Izbucnesc în râs. 


— Totuşi, exersez. 

— Poţi să-mi spui ce cauţi? Nu-ţi voi înregistra cererile, dacă 
într-adevăr te bate același gând ca pe mine. 

— Şi anume? 

— Că Arhivele sunt incomplete ori din neştiință..., începe ea, 
inspirând adânc. Ori dintr-o intenţie precisă. 

— S-ar putea să ai de suferit dacă mă ajuţi, spun şi mi se strânge 
inima. S-ar putea să mori. Nu mi se pare corect să te implic în ceva 
periculos. 

— Ştiu să-mi port de grijă, gesticulează ea cu mișcări hotărâte, 
înălțându-și sprâncenele. Spune-mi ce-ţi trebuie. 

Ce aş putea să-i spun fără s-o pun în pericol și mai mult? Fără să 
risc să fim descoperiţi cu toţii? N-am idee dacă are puterea să-l 
respingă din minte pe Dain sau pe oricare alt cititor de amintiri. Deci 
e clar că nu pot să-i spun nimic despre bătălii și despre veninoşi. Dar, 
oricum, nu asta-mi trebuie. 

— Am nevoie de textele cele mai cuprinzătoare pe care le aveți 
despre metoda folosită de Primii Șase pentru a crea scuturile. 

— Scuturile? întreabă cu ochii măriţi. 

— Da. 

E cea mai simplă cerere pe care aş putea s-o justific, în mare, 
prin faptul că vreau să aflu cum am putea să ne întărim mijloacele de 
apărare. Asta dacă Jesinia ar spune cuiva. 

— Dar nimeni nu trebuie să afle că te-am rugat asta, că fac 
cercetări. De secretul ăsta nu depinde doar viața mea. Cu cât textul e 
mai vechi, cu atât mai bine. 

Jesinia îşi întoarce privirea și rămâne așa un minut lung cum n- 
am mai trăit în viața mea. Are tot dreptul să zăbovească, să se 
gândească, să înțeleagă cât de urât s-ar putea termina povestea 
pentru amândouă. N-ar fi vorba de o simplă gafă, de faptul că a uitat 
să înregistreze solicitarea primită de la o prietenă. Ar fi un act de 
trădare față de cvadrantul ei, față de pregătirea ei. Îmi întâlneşte 
privirea. 


— Nu pot risca să ne vadă Aoife acum, dar te voi căuta 
săptămâna asta, ca să-ţi dau primul tom la care mă gândesc. Atât îmi 
permit să-ţi dau, ar fi prea riscant dacă ar lipsi mai multe. La Arhive 
lucrez de obicei sâmbăta, când e liniște. Adu-mi-l înapoi atunci, ca să- 
ţi dau altul la schimb, în caz că nu găsești nimic util în primul. Doar 
sâmbăta. 

Ridică din sprâncene când formează ultimele două cuvinte. 

— Când e liniște. 

Încuviințez, asigurând-o că am priceput, şi stomacul îmi 
freamătă atât de speranţă, cât și de teama că voi avea de suferit... sau 
mai rău. Privind peste umărul ei, observ că Aoife vine spre noi. 

— Vine Aoife, gesticulez, ascunzându-mi mâinile de ochii 
celuilalt scrib. Îți mulțumesc. 

— Totuși, vreau ceva la schimb, comunică ea în grabă, întorcân- 
du-se astfel încât să n-o vadă Aoife. 

— Orice. 

Luni sunt anunţate primele confruntări. 

— Crezi că Sloane are vreo șansă? mă întreabă. 

Mi-e greață de parcă eu însămi ar urma să fiu chemată pe 
rogojină. La naiba, chiar m-aș simți mai bine dacă aș ști că voi fi 
strigată eu în locul lui Sloane. 

— Va câștiga, răspund sincer. 

Îmi pun în buzunar scrisoarea pe care mi-a lăsat-o Xaden pe pat 
- deja am citit-o de patru ori - când Aaric își ocupă locul pe rogojină. 
Privesc în jur și, văzând-o pe Eya alături de Primul Detașament, îi 
adresez un zâmbet scurt, la care îmi răspunde întocmai. De când m-a 
ajutat după ce am ajuns la un pas de mistuire, am dezvoltat o relaţie 
ciudată. Măcar suntem prietenoase una cu cealaltă, dacă nu suntem 
chiar prietene. 

Se pare că Xaden o cunoaşte de când aveau zece ani, din câte mi- 
a scris. Mama ei era implicată în conducerea Tyrrendorului, deţinea 
un loc în Consiliu, deși era călăreț, ceea ce e o situaţie neobișnuită. De 
fapt, cei mai mulți aristocrați aleg să servească în infanterie, ca tatăl 
lui Xaden, din moment ce călăreții sunt descurajaţi să ocupe locurile 


familiilor lor din Consiliu. Nu doar că serviciul nostru militar durează 
toată viaţa, spre deosebire de cei câțiva ani pe care îi poate petrece 
cineva ca ofițer de infanterie, dar orice rege se teme de concentrarea 
unei puteri prea mari în mâinile unui singur individ. 

— L-ai iertat pentru problema despre care te-a minţit? 

Rhi aruncă o privire plină de înţeles la buzunarul meu, apoi îşi 
încrucișează braţele şi se uită fix la doi boboci care se îmbrâncesc 
lângă marginea rogojinii. 

— Nu vă mai prostiţi! Cadeţii se opresc imediat. 

— Impresionant! îi spun cu un zâmbet larg, care însă se stinge 
imediat. Și mi-e greu să lămuresc lucrurile cu el dacă ne vedem doar o 
dată pe săptămână. 

— Bobocii ăştia zăpăciţi, mormăie ea, întorcându-se spre mine. 
Aşa e. Dar cred că veţi avea timp în weekendul ăsta. Ţi-a spus Ridoc 
că l-a văzut pe Nolon ieri? 

— Mi-a spus doar că a trebuit să ducă un boboc la infirmerie, 
spun, ridicând nedumerită dintr-o sprânceană. 

— Trysten, încuviințează ea. Cel cu părul ciufulit care-i tot cade 
în ochi. 

— Nu ştiu cum îl cheamă. E vorba despre tipul care și-a rupt 
antebraţul. 

Nu vreau să știu cum îl cheamă. Deja mă simt răspunzătoare 
pentru Sloane, care în clipa de faţă se foieşște agitată în celălalt capăt 
al rogojinii. Ar fi o nesăbuință să mă atașez emoţional și de alți cadeți 
din primul an. 

— Ridoc mi-a spus că Nolon nici n-a putut să se uite la ei înainte 
de cină și că în infirmerie erau doar câţiva cadeți. 

— Şi, când a ieşit din camera aia misterioasă în care stă cu 
Varrish, în fundul infirmeriei, a apărut alături de un mânuitor al 
aerului care părea la fel de extenuat ca el, adaugă Ridoc, strecurân- 
du-se între noi. Deci e clar că Nolon nu prea se mai descurcă. l-ar 
trebui un concediu de-o lună. 

Aaric îşi pocneşte adversarul în falcă, zburându-i capul pe spate. 

— I-aş da un şapte, îl aţâţă Ridoc de pe margine. 


— Din zece? I-aş dat chiar opt, îl contrazice Sawyer de lângă 
Rhiannon. Executare perfectă. 

Apoi coboară vocea și spune doar pentru noi patru: 

— Eu rămân la ipoteza mea cu tortura. Pun pariu că ţin acolo 
zburători de grifoni sau ceva asemănător. 

— Chiar crezi că torturează oameni acolo, în spate? întreabă 
Rhiannon, coborând și mai mult tonul. 

— N-am idee. 

Clipesc când Aaric își lovește oponentul în gât cu o lovitură 
rapidă de cot pe care ar fi admirat-o şi Xaden. 

— Bănuiesc că s-ar folosi de camerele de interogatoriu dacă 
într-adevăr s-ar ocupa cu așa ceva, continui. Mă refer la cele de sub 
şcoală. 

— Ăsta-i chiar un nouă! strigă Sawyer. 

— Nouă! aprobă Ridoc, ridicându-și mâinile cu toate degetele 
răsfirate, mai puţin unul. 

Izbucnesc în râs și icnesc înfiorată când Aaric îi zdrobeşte nasul 
oponentului său cu podul palmei, punând capăt meciului. Emetterio îl 
declară învingător și bobocul are bunul-simţ să plece de pe rogojină 
înainte să-şi ia mâna de la nasul însângerat. 

Chiar e mult sânge! 

Sawyer şi Ridoc încep să aplaude, strigând scoruri. 

— Pe toţi zeii, cum luptă! 

Rhi încuviințează încet și aprobator când Aaric își ocupă locul în 
detașament. 

— Normal, când ai cei mai buni profesori particulari, şoptesc, 
bucurându-mă că Rhiannon cunoaște măcar secretul ăsta. 

— N-a venit să-l caute tăticul lui? întreabă ea, întorcându-se 
spre mine. 

— Se pare că nu. 

Confruntările din jurul nostru se sfârșesc și profesorii îi cheamă 
pe următorii luptători. 

— Sloane Mairi și Dasha Fabrren, strigă Emetterio. 

— Rhi? 


Înghit în sec. Detaşamentele se mută, dar noi rămânem la 
rogojina noastră. Am câștigat dreptul ăsta când am obţinut emblema 
Detașamentului de Fier anul trecut. 

— Hmm? 

— Mai ştii când am spus că Sloane o să câștige? 

— Da, îmi amintesc ce ai spus acum zece minute, mă tachinează 

ea. 

Câţiva dintre cadeţii noștri din primul an o lovesc pe Sloane pe 
spate și-i adresează ceea ce sper că sunt cuvinte încurajatoare când 
fata păşeşte pe rogojina din faţa noastră. 

— Aşa. Ei bine... 

Fir-ar, dacă-i spun, se va simţi obligată de datorie să mă 
raporteze? Nu m-ar raporta și tocmai asta-i problema. M-ar ajuta să 
dau o spargere chiar și în blestematele de Arhive dacă aș ruga-o. 

Dacă nu poți să-i minţi, păstrează distanța. Dar ăsta e un alt 
lucru în privința căruia nu e nevoie să o mint. 

Dasha i se alătură lui Sloane pe rogojină, cu părul negru și lucios 
împletit într-o singură coadă care începe din vârful frunţii și-i 
coboară până la ceafă. E scundă și încă palidă, ca orice boboc care n-a 
petrecut mult timp la soare, dar paloarea nu i se compară cu tenta 
verzuie pe care o capătă tenul lui Sloane. 

Buzele Dashei au o nuanţă ușor stacojie, fapt care-mi confirmă 
că a mâncat una dintre prăjiturile cu cremă din tava pe care am lăsat- 
o pe masa detașamentului ei în dimineaţa asta, înainte de sosirea lor. 
Când mă uit mai bine, observ că buzele tuturor membrilor 
detașamentului ei au aceeași tentă. 

Asta e... Doar n-aveam de unde să știu pe care o va mânca Dasha. 

— Dacă te-ai răzgândit şi vrei să-mi spui că Sloane va pierde, 
atunci nu-mi spune, zice Rhiannon, clătinând din cap. Îmi fac griji 
pentru ea. 

— Şi eu, spune Imogen, ocupând locul liber din dreapta mea. 

— Şi cu mine, trei, spune Quinn de lângă ea. Nu e un boboc de 
rând. 


— Nu e, încuviinţez, observând că până și Dain o urmărește de 
lângă rogojina alăturată. 

Și când mă gândesc că anul trecut chiar speram să încep o 
relație cu el... 

— Rhi, spun, coborând vocea. Nu va pierde. Rhiannon mijeşte 
ochii. 

— Ce ai de gând? 

— Dacă n-ai afla, n-ar mai fi nevoie să-ți faci mustrări de 
conștiință din cauza problemei raportării. Ai încredere în mine. 

Îmi strecor mâna în buzunar cât mai discret cu putință şi-mi 
destup sticla mică în clipa în care cele două fete încuviințează şi iau 
poziţii de luptă. 

Rhi se uită în ochii mei și încuviințează și ea, întorcându-și din 
nou privirea la meci. 

Fetele din primul an încep să se învârtă în cerc pe rogojină, iar 
eu îmi vărs sticluţa în mână cu grijă, lăsând ceea ce știu că e un praf 
incolor să-mi alunece în pliurile dintre palmă și degete. Îmi strâng 
mâna în pumn şi o ţin încleștată în lături, moment în care Dasha dă 
prima lovitură, trântindu-i lui Sloane un pumn drept în obraz. 

Blondei îi crapă pielea. 

— Futu-i, mormăie Imogen. Haide, Mairi, mâinile sus! Cineva 
ţipă în spatele nostru și toţi privim peste umeri, văzând 

un cadet din primul an care zace pe rogojină, cu ochi 
neinsuflețiți. Rahat... Nimeni nu aplaudă când cineva moare în timpul 
confruntărilor. Dar nici nu se pot da sancțiuni. Multe dușmănii și-au 
găsit rezolvarea pe rogojinile astea, în numele întăririi aripilor. 

Deodată, mă simt mult mai puţină vinovată cu gândul la planul 
meu. 

Fetele se înfruntă din nou și Dasha atacă cu o lovitură înaltă de 
picior, nimerind-o pe Sloane în latura nevătămată a feţei, cu atâta 
putere, încât capul i se smucește într-o parte, fiind urmat îndată și de 
restul trupului, iar sora lui Liam cade învârtindu-se şi aterizează pe 
spate. 


— A durat mai puţin decât mă aşteptam, observă Rhi pe un ton 
îngrijorat. 

— Şi eu aveam speranțe mai mari. 

Îmi duc pumnul la gură și mă foiesc discret, având grijă să-mi 
arăt limpede neliniștea sinceră când Dasha sare pe Sloane. 

Se află la doar câțiva pași de mine, aşa că măcar nu va fi nevoie 
să înconjor rogojina. 

— Lasă-te pe vine, îi șoptesc lui Imogen. Aceasta se apleacă fără 
ezitare. 

— Haide, Mairi. 

Mă ghemuiesc și eu și gâtul mi se încleştează de panică când văd 
expresia ameţită a lui Sloane după ce Dasha îi dă un pumn, și încă 
unul, şi încă unul. Rogojina se murdăreşte de sânge. 

Mda, ajunge. 

Aştept ca Dasha să expire, apoi îmi deschid palma ușor și tușesc. 
Cu putere. 

Tipa inspiră şi apucă să mai dea o lovitură. Apoi clatină din cap 
şi privirea i se tulbură. 

— Ridică-te, Sloane. strig, privind-o drept în ochi. 

Dasha cade în fund și clipeşte buimăcită, clătinând din cap de 
parcă ar fi petrecut seara la bar. 

Sloane se întoarce pe o parte și se sprijină în palme pe rogojină. 

— Acum. îi ordon. 

Furia i se aprinde în ochi și se repede la Dasha. 

Aceasta strânge pumnul, dar n-o nimerește, iar Sloane o izbeşte 
cu umărul în burtă. Lovind-o din unghiul ăla, probabil că a lăsat-o fără 
aer. 

Bun. Mai are cam o secundă. Poate două. 

Sloane se poziţionează în spatele Dashei și o trage în sus, 
cuprinzându-i gâtul în cea mai slabă strânsoare pe care am văzut-o 
vreodată. Important e să-i iasă. 

— Cedează. îi cere Sloane. 

Dasha se smucește înainte, se vede că i se limpezeșşte mintea și 
că-și recapătă puterile. 


— Cedează! răcnește de data asta Sloane și îmi țin respiraţia. Pe 
toţi zeii, dacă am calculat greşit și Dasha o să sară iar la ea... Aceasta în 
sfârșit îşi lasă mâna pe rogojină și bate de două ori. Răsuflu ușurată 
când Emetterio pune capăt meciului. 

— Ce ai făcut? șopteşte Imogen fără să se uite la mine. 

— Ceea ce trebuia făcut. 

Ne ridicăm amândouă odată cu bobocii, dar, spre deosebire de 
ei, noi nu ne clătinăm pe picioare. 

— Vorbeşti ca Xaden, observă Imogen. Privirea îmi ţâșneşte 
spre ea. 

—  Liniștește-te, e un compliment. Liam ţi-e nespus de 
recunoscător în clipa asta, îmi zâmbeşte ea. 

Înghit în ciuda nodului care mi s-a pus în gât. 

— Nu-i rău, spune Rhiannon, aruncându-mi o privire piezișă și 
urmărind apoi cum Sloane își ocupă locul alături de colegii ei de 
generaţie din detașamentul nostru. Nici bine n-a fost. 

— Îi dau nota șase, comentează Ridoc. Adică n-a pierdut, deci e 
clar că merită mai mult de cinci. 

Următoarea pereche ocupă rogojina. 

După terminarea confruntărilor pe ziua de azi, mă întorc spre 
Imogen şi i-o arăt pe Sloane, spre care pornesc după o clipă. 

— Aşteaptă-mă o clipă, îi spun peste umăr lui Rhiannon. Imogen 
mă ajunge din urmă alergând ușor. 

— Mairi, spun când trecem de colţul rogojinii, făcându-i semn cu 
degetul să se apropie. 

Sloane îşi înalță fruntea, dar măcar vine. Nu prea vreau să port 
discuţia asta strigându-i din celălalt capăt al sălii. 

— Au! zice Imogen când se apropie, arătând spre ochiul ei drept. 
O să ți se umfle de n-o să-l mai poţi deschide. 

— Dar am învins, nu? Vocea îi tremură. 

— Ai învins pentru că am eliminat-o pe Dasha pentru tine. 

Îi vorbesc încet şi-mi răsfir palma, în care mi-a rămas un rest de 
praf lucitor. 

— Nu, spune ea, clătinând din cap. Am câștigat cinstit. 


— Pe toți zeii, cât aș vrea să fie adevărat! pufnesc. Praful de ardi- 
cie, combinat cu o doză de crin-frumos măcinat administrată anterior, 
dezorientează oamenii un minut, poate chiar două, în funcţie de 
dozaj. E ca și când te-ai îmbăta. Consumate separat, provoacă o 
ușoare tulburare de stomac. Dar împreună... 

Ridic din sprâncene. 

— Ți-au salvat viaţa. 

Sloane deschide și închide gura o dată. De două ori. 

— Mamă! exclamă Imogen, zâmbind larg și legănându-se pe 
călcâie în timp ce cadeții trec pe lângă noi în drum spre ușă. Așa ai 
supraviețuit primelor confruntări de anul trecut? Eşti perfidă, 
Sorrengail. De-a dreptul strălucită, dar perfidă. 

— Am făcut-o de dragul fratelui tău, îi spun lui Sloane, privind-o 
în ochi, deşi ura care scânteiază în ei doare al naibii de tare. A fost 
unul dintre prietenii mei cei mai buni și i-am promis, chiar când era 
pe moarte, că-ți voi purta de grijă. Așa că-ți port de grijă. 

— N-am nevoie să... 

— Tactică greșită! o dojenește Imogen. Răspunsul potrivit e 
„Mulţumesc”. 

— Nu-i mulțumesc! se răstește ea, mijind ochii la mine. Dacă nu 
erai tu, ar fi fost chiar aici. 

— Asta-i o tâmpenie! izbucnește Imogen. Xaden i-a ordonat... 

— Ai dreptate, o întrerup. Ar fi fost aici. Și mi-e dor de el în 
fiecare zi. Și, datorită dragostei pe care i-o port, nu mă supăr că mă 
urăşti. N-ai decât să crezi ce vrei despre mine, Sloane, dacă așa simţi 
că ţi-e mai bine. Dar te vei antrena. Vei accepta ajutorul nostru. 

— Dacă e voia lui Malek să mă alătur fratelui meu, atunci așa să 
fie! Liam n-a avut nevoie de ajutor, mi-o întoarce ea, dar în ochii ei 
observ o urmă de teamă care mă convinge că mai mult se dă în 
spectacol. Fl s-a descurcat singur. 

— Nu-i așa, o contrazice Imogen. Violet i-a salvat viaţa în timpul 
Jocurilor de Război. Liam a căzut din spinarea lui Deigh și Violet și 
Tairn au fost cei care au zburat după el și l-au prins. 

Sloane deschide gura. 


— Uite care-i treaba, spun și fac un pas spre ea. Te vei antrena 
ca să supravieţuiești. Nu cu mine. Nu-i nevoie să mă implic în 
dezvoltarea ta. Dar te vei întâlni cu Imogen în fiecare zi, fără excepţie, 
și vei face tot ce-ţi cere, pentru că am să-ţi dau la schimb ceva preţios. 

— Mă îndoiesc. 

Îşi încrucișează braţele, dar efectul posturii ei e risipit de ochiul 
care i se umflă clipă de clipă. 

— Am cincizeci de scrisori pe care le-a scris Liam pentru tine. 
Sloane face ochii mari. 

— Mamă! izbucnește Imogen, întorcându-se deodată spre mine. 
Serios? 

— Serios, răspund, fără să-mi iau ochii de la Sloane. La sfârșitul 
fiecărei săptămâni în care te vei vedea cu Imogen și vei face tot ce 
crede ea de cuviinţă, îți voi da câte una. 

— Toate lucrurile lui au fost arse, bâiguie Sloane. Au fost 
sacrificate în numele lui Malek, așa cum trebuia! 

— Voi avea grijă să-i cer iertare lui Malek când ne vom întâlni, o 
asigur. Dacă vrei să primești scrisorile, te vei antrena. 

Faţa i se umple de pete roşii. 

— Chiar ai ţine scrisorile fratelui meu pentru tine? Dacă există, 
sunt ale mele. Chiar că ești o ticăloasă! 

— În situaţia de față, cred că Liam ar fi mai mult decât de acord, 
îi răspund și ridic din umeri. Depinde de tine, Sloane. Poţi să te 
prezinţi, să te antrenezi, să supravieţuieşti și să primeşti câte o 
scrisoare pe săptămână. Sau să nu faci nimic din toate astea. 

Fără să-i mai aştept replica obraznică, îi întorc spatele și plec, 
pornind spre Rhiannon, care mă așteaptă alături de membrii 
detașamentului nostru din anii superiori. 

— Tu. Eşti. Chiar... 

Imogen mă ajunge din urmă și clatină din cap. 

— Acum înţeleg. 

— Ce anume? întreb. 

— De ce s-a îndrăgostit Xaden de tine. Pufnesc. 


— Serios, insistă ea, ridicând mâinile. Eşti al naibii de deşteaptă. 
Mult mai deşteaptă decât credeam. Pun pariu că nu-l lași să respire 
liniștit nicio clipă. 

Un zâmbet i se întinde pe chip. 

— Glorios! 

Dau ochii peste cap. 

— Şi ai convins-o pe Sloane să se vadă cu mine dimineaţă, după 
sarcinile matinale, mă anunţă ea. A fost o mișcare riscantă, dar a dat 
roade. 

E rândul meu să zâmbesc. 

A doua zi, Jesinia îmi aduce Istoria integrală a Primilor Șase, o 
carte care, pe lângă faptul că e veche de 300 de ani, e însemnată cu 
marca SECRET pe ultimele pagini, iar eu îi dau Legende din Ținuturile 
Aride. 

Apoi mă retrag cât de des pot ca să citesc pe ascuns din carte, 
atunci când profesorul Grady nu ne ţine morală apropo de 
incapacitatea noastră de a ne stăpâni orgoliile sau când nu audiez 
rapoartele de la Sumarul-Luptei, care mi se par inutile. 

Dar, deși cartea prezintă în detaliu relaţiile complicate dintre 
Cei Șase și chiar și câteva informaţii despre experienţa lor militară 
din timpul Marelui Război, pomenește doar de generalul Daramor 
când se referă la inamic și pe aliaţii noștri îi numește simplu „regatele 
insulare”. 

Nu prea mă ajută. 

Cartea pe care mi-o dă Jesinia sâmbătă se numeşte Sacrificiul 
dragonilor, e scrisă de unul dintre predecesorii lui Kaori și explică de 
ce s-a hotărât ca scuturile să fie ridicate la Basgiath. 

— Dragonii verzi, cu precădere cei care se trag din neamul 
Cruaidhuaine, întrețin o legătură deosebit de stabilă cu magia, fapt pe 
care unii îl explică prin referire la firea lor defensivă și mai rațională, 
repet în șoaptă în seara aceea, în timp ce-mi fac bagajele pentru 
drumul spre Samara. 

Absolut nimic nu poate să-mi strice seara, pentru că mâine-di- 
mineaţă îl voi vedea pe Xaden. 


Măresc ochii când deschid ușa și, în loc să-l văd pe Bodhi, dau cu 
ochii de Varrish și de cei doi aghiotanţi care-l flanchează, moment în 
care îmi propun să-i mulțumesc lui Xaden pentru scuturile care-i 
împiedică să intre. Cu un pas rapid în spate, mă pun la adăpost. 

— Linişteşte-te, Sorrengail. 

Zâmbeșşte de parcă n-ar fi fost cât pe ce să mă omoare cu 
pedeapsa aia mică a lui. 

— Am venit doar ca să-ți inspectez rucsacul și să te conduc la 
Tairn. 

Îmi dau jos rucsacul de pe umeri şi i-l întind, având grijă să nu-l 
las să-mi atingă pielea, ca să nu poată pătrunde prin scuturi. Apoi stau 
cu ochii pe lacheii lui, care-mi varsă lucrurile pe jos, în loc să privesc 
spre dulapul cu cărți, ca să mă asigur că am ascuns bine cartea 
interzisă. 

— Nimic, spune femeia, având bunăvoința să-mi aşeze lucrurile 
înapoi în rucsac. 

— Excelent! încuviinţează Varrish. Atunci ne rămâne doar să te 
escortăm la dragonul tău. Se impun asemenea măsuri de precauţie 
suplimentare, având în vedere cât de multe atacuri au avut loc în 
ultimele săptămâni. 

Îşi înclină capul. 

— E ciudat că majoritatea lor sunt îndreptate împotriva acelora 
alături de care ai dispărut în timpul Jocurilor de Război, nu ţi se pare? 

— Nu știu dacă mi se mai poate părea ciudat vreun atac, 
răspund. Și n-am nevoie de escortă. 

— Prostii! 

Face un pas în spate şi mă pofteşte să ies pe culoar. 

— N-am vrea să pățească ceva fiica generalului comandant. 
Inima îmi zvâcnește într-un ritm istovitor. 

— Nu e o sugestie, spune și zâmbetul îi dispare. 

Îmi verific tecile, ca să mă asigur că pumnalele sunt la locul lor, 
şi ies pe hol, simțind apăsarea scuturilor lui Xaden când le părăsesc 
protecţia. În următoarele cincisprezece minute, înaintez atentă la 


fiecare pas şi am grijă să nu mă apropii nicio clipă de ei atât de mult 
încât să poată pună mâna pe mine sau să mă atace. 

— Am observat că detașamentul tău nu a făcut manevre de zbor 
săptămâna asta, spune Varrish când ne apropiem de Tairn pe terenul 
de zbor. 

— ÎL transform într-o gustare dacă face vreo mișcare, îmi promite 
Tairn, ajutându-mă să respir din nou normal. 

— Avem câţiva răniţi care trebuie să-și revină după niște 
încercări de aterizare în fugă eșuate. 

— Hmm. 

Îmi face semn spre Tairn, ca şi când m-ar invita să încalec pe 
propriul dragon. 

— Ei bine, s-a aflat despre amânarea asta, după cum vei vedea 
în curând. Bănuiesc că-l voi întâlni pe micul tău auriu săptămâna 
viitoare. 

Andarna. 

—E în siguranță, cufundată în stadiul cel mai profund al 
Somnului fără Vise. Ar trebui s-o poți revedea în câteva săptămâni, 
spune Tairn. — Asta ai spus și săptămâna trecută. 

Mă urc repede și pulsul mi se linişteşte când îmi leg centura. 

— Înainte de anul trecut, nu mi-a trecut prin gând că locul cel 
mai sigur din lume ar putea să fie spinarea unui dragon. 

— Înainte de anul trecut, poate că m-aș fi uitat la tine ca la un 
aperitiv. 

Îşi încordează umerii și se înalţă în zbor. 

Când ajung la Samara, înţeleg de ce Varrish m-a avertizat că voi 
vedea că amânarea manevrelor noastre nu a fost trecută cu vederea. 

Eu sunt aici, dar Xaden trebuie să îndeplinească o tură de 
douăzeci și patru de ore la centrul de operaţiuni. 

Unde nu am acces. 

Mulţi istorici preferă să ignore sacrificiile făcute atât de 
oameni, cât şi de dragoni pentru a proteja Navarre cu primele 
scuturi, alegând în schimb să laude spiritul Unificării, dar mi-aș 
neglija datoria dacă nu aș atrage atenţia asupra pierderilor 


suferite, şi mă refer atât la cuiburile ancestrale ale fiecărei rase 
de dragoni, cât și la civilii care nu au supravieţuit migraţiei 
declanșate pe tot continentul odată cu deschiderea graniţelor 
Navarrei... precum și la cei care s-au pierdut când le-am închis la 
loc. 

- SACRIFICIUL DRAGONILOR, DE MAIORUL DEANDRA 
NAVEEN 

CAPITOLUL 17 

Miercuri urc împreună cu Imogen scara principală spre 
Sumarul-Luptei, înconjurate de un ocean de uniforme negre. 

— Bodhi nu poate să tot amâne antrenamentele de zbor ale 
diviziei noastre, altfel, pe lângă Varrish, o să observe tot mai mulți 
profesori, îmi spune ea. 

— Tairn va ridica problema Andarnei în Empyrean, dar oricum 
nu se poate face absolut nimic până nu se trezeşte din Somnul fără 
Vise. 

Imogen oftează. 

— Care mai e treaba cu Xaden? 

Aproape că mă împiedic de ultima treaptă dinaintea ușii. 

— Acum vrei să vorbim despre relația mea cu Xaden? 

— Te las să-mi vorbeşti doar atât timp cât ne trebuie ca să 
ajungem la curs, zice ea, strâmbând din nas, ca și când ar fi mâncat 
ceva acru. Așa că, dacă simţi nevoia să... vorbim, acum e momentul, de 
vreme ce am observat că încă îţi eviţi prietenii, ceea ce e o greșeală. 

Ah, păi, dacă pune problema așa... 

— Unu la mână, Xaden mi-a spus să păstrez distanţa faţă de ei 
dacă nu pot să-i mint și, doi la mână, după exerciţiul de orientare în 
teren - pe care l-am ratat - și văzând cum arată programul lui de 
serviciu, încep să cred că cei de la conducere ne despart ca pedeapsă 
pentru faptul că nu mă prezint cu Andarna. Și el mi-a zis același lucru, 
cifrat, în scrisoarea pe care mi-a lăsat-o pe patul său. 

Scrisoare care a devenit rapid preferata mea, pentru că descrie 
în detaliu viaţa lui dinaintea rebeliunii. Ceea ce mă face să mă întreb 
cum ar fi Xaden dacă ar trăi şi acum în realitatea aceea. 


— Asta-i de-a dreptul... bizar, spune Imogen, încruntându-se și 
privind atent culoarul, în căutare de pericole. 

— Aşa e. 

Și eu procedez la fel, mă uit la toate perechile de mâini pe care le 
surprind. 

— Lipsa de potrivire a programelor noastre din ultimele două 
săptămâni e prea bătătoare la ochi ca să nu trag concluzia că au fost 
organizate aşa cu tot dinadinsul. 

— Ah, nu, asta nu mă miră deloc, spune ea. Se uită la mine 
pieziş. 

— Şi eu v-aş fi separat imediat dacă aș fi fost la putere. Pe cont 
propriu, fiecare dintre voi e în stare de grozăvii înfiorătoare cu pece- 
tile astea ale voastre. Dar împreună... sunteţi extrem de periculoși. 
Voiam să spun că e bizar că-ţi lasă scrisori. 

— De ce? Mie mi se pare... frumos. 

— Exact. Ţi se pare că Xaden e genul de tip care să-și ocupe 
timpul cu scrisori? 

Clatină din cap. 

— Abia se obosește să poarte conversații. 

— Încercăm să învăţăm să comunicăm mai bine, spun, zbârlin- 
du-mă uşor. 

— În cele din urmă o să-l ierți pentru că ţi-a ascuns situația 
reală, nu? 

Îmi aruncă o privire prin care îmi comunică clar că așa ar trebui 
să fac şi își scoate două agrafe de păr din buzunar. 

— Răspunde repede. Nu mai avem mult. 

— Tu ai putea să iubeşti pe cineva care refuză să-ți vorbească 
deschis? o provoc. 

— Unu la mână, mă imită ea ostentativ, aici nu vorbim despre 
viața mea amoroasă. Pentru discuţii de genul ăsta o am pe Quinn, 
prietena mea adevărată. 

Îşi fixează pe spate şuviţele cele mai lungi ale părului său roz, cu 
mișcări rapide și eficiente. 


— Doi la mână, noi păstrăm informaţii secrete în permanenţă. 
Ai avea aceeași problemă indiferent cu ce călăreț te-ai vedea. 

— Dar nu asta... 

Fie, înţeleg ce spune, dar ea nu m-a înţeles pe mine. 

— Bine, să zicem că eşti cu cineva și că, într-o bună zi, din 
şifonierul lui țâșnește deodată o secure de război... 

— Dintr-un şifonier? Aș vrea sincer să reiei conversațiile intime 
cu Rhiannon. 

Clatină din cap. 

— ... şi aproape că te omoară. Nu ai vrea cu orice preţ să verifici 
tot şifonierul, să vezi dacă nu stau la pândă și alte securi, înainte să 
reiei relaţia cu persoana respectivă? 

Aproape că am ajuns la sala de curs. 

— Mereu va exista o secure. 

Când trecem pe lângă ușă, o salută cu o mișcare a capului pe 
Eya, care stă de vorbă cu Bodhi, și tresar când îi văd ochiul învineţit și 
nasul rupt. 

— Pentru că așa e normal? 

— Tu n-ai vrut ceva normal. Altfel, ai fi într-o relaţie cu Aetos. Se 
cutremură. 

— Sau, ce să mai, cu oricine altcineva din colegiu. Dar tu l-ai vrut 
pe Riorson. Dacă ţi-ai închipuit că bărbatul ăla nu ascunde o groază de 
securi, atunci află că ești supărată pe cine nu trebuie, pentru că te-ai 
minţit singură. 

Deschid și închid gura când intrăm în sala de Sumarul-Luptei, 
înghesuindu-ne în pragul lat al ușilor. Neavând ferestre prin care să 
pătrundă lumina soarelui fierbinte, încăperea e un refugiu binevenit 
față de dogoarea lipicioasă de august de afară. 

— late uită, ni s-a scurs timpul, oftează Imogen, vizibil ușurată. 

— Ai fost de mare ajutor. 

Mi-e dor să stau de vorbă cu Rhi. 

— Vrei niște sfaturi adevărate? 

Mă ia de braţ şi mă trage de o parte a scării, unde stau în 
picioare cadeţii din anul al treilea. 


— Bine atunci. Toţi ratează primul exerciţiu de orientare în 
teren. Suntem niște ticăloşi înfumuraţi care nu acceptăm că putem 
greşi. Instructorul vrea doar să te facă să te simţi prost din cauza asta, 
ceea ce, din câte văd, îi iese de minune. Ca să nu mai zic că ai altele pe 
cap, mai importante decât problema bărbaţilor, cum ar fi să scapi cu 
viaţa de la CSC, inclusiv în etapa interogatoriilor, când o să te rupă în 
bătaie de dragul distracţiei, sau, nu știu... problema războiului. Și mi- 
ai cerut să vorbim despre relaţia ta, ceea ce, evident, presupune faptul 
că încă ai o relaţie... Încremenesc. 

— Dar n-am vrut să... 

— N-am terminat. 

Un cadet din anul al treilea din Prima Aripă se apropie prea 
mult și Imogen îl îmbrâncește în umăr. 

— Nu-i nevoie să-i ţii la distanţă pe toţi cei cărora nu le poți 
spune tot adevărul doar pentru că așa consideră Riorson că e mai 
bine... pentru că nu-i așa și de aici pleacă toate problemele tale și mi-e 
cât se poate de clar că prietenii tăi au și ei nevoie de tine, așa că-ţi 
propun să te cari! 

Îmi face semn spre scara din spatele meu și mă întorc, zărind-o 
pe Rhi rezemată de perete. 

Stă lângă Tara și citește dintr-o foaie pe care o ţine cu degetele 
încordate, cu o expresie îngrijorată pe chip, fără să-i observe pe 
cadeţii care trec pe lângă ea pe scara lată. 

Pornesc în jos pe trepte, evitând mai mulţi boboci în drum spre 

Rhi. 

— Sunt convinsă că nu s-a întâmplat nimic, spune Tara când 
ajung la ele, masându-i umărul. Arată-i-o lui Markham după Sumarul- 
Luptei. Trebuie să plec. 

Îşi potriveşte părul negru după urechi și zâmbește din nou când 
mă vede. 

— Bună, Violet. 

— Bună, Tara. 

Îi fac cu mâna când pleacă, făcându-şi loc spre cei din Prima 
Aripă. 


— S-a întâmplat ceva, Rhi? întreb, înțelegând că are tot dreptul 
să nu-mi spună despre ce-i vorba, așa cum și eu am evitat să-i vorbesc 
deschis. 

— Nu ştiu. 

Îmi dă foaia. 

— Am primit-o azi-dimineaţă de la părinţi, odată cu scrisoarea 
lor. Se pare că circulă prin sat. 

Despăturesc hârtia și ochii mi se măresc preț de o clipă, apoi 
reușesc să-mi stăpânesc expresia. E de mărimea anunţurilor publice 
pe care le prind scribii de stâlpi în toate satele din Navarre, dar în 
marginea ei de sus nu apare niciun număr de ordine oficial. 

FIŢI VIGILENȚI FAȚĂ DE STRĂINII CARE VĂ CER SĂ-I 
ADĂPOSTIŢI! 

— Ce naiba? mormăi încet. 

— Aşa mă gândeam și eu, răspunde ea. Citeşte până la capăt. 

ÎN VREMURILE ACESTEA, ÎN CARE GRANIȚELE REGATULUI 

NOSTRU SUVERAN SUNT AMENINȚATE DE ÎNCĂLCĂRI FĂRĂ 

PRECEDENT, NE BIZUIM PE VOI, PE SATELE NOASTRE DE 
GRANIȚĂ, SĂ SERVIȚI CA OCHI ȘI URECHI ALE NAVARREI. 

SIGURANȚA NOASTRĂ DEPINDE DE VIGILENȚA VOASTRĂ. NU 
ADĂPOSTIȚI STRĂINI. BUNĂTATEA VOASTRĂ POATE UCIDE. 

— Bunătatea voastră poate ucide, repet încet în timp ce cadeţii 
trec pe lângă noi. Și despre ce încălcări ale graniţelor e vorba? 

— Ce avem aici? întreabă Markham, smulgându-mi hârtia din 
mâini. 

— E din satul meu, îi explică Rhiannon. 

— Într-adevăr. 

Ridică ochii la mine și apoi la Rhiannon. 

— Vă mulţumesc că aţi adus asta la curs. Coboară treptele fără 
niciun alt cuvânt. 

— Îmi pare atât de rău! îi spun lui Rhi. 

— Nu-i vina ta, răspunde ea. Și oricum i-aș fi dus-o după curs. 
Sigur poate să ne explice despre ce-i vorba. 


— Desigur, zic și mă forțez să-i zâmbesc. Să ne ocupăm locurile. 
Ne așezăm lângă Ridoc şi Sawyer și ne scoatem rechizitele. 

— Ce mai fac părinţii tăi? o întreb pe Rhi, încercând să fac 
schimbarea de subiect să pară firească. 

— Sunt bine, spune ea, cu un zâmbet blând. Prăvălia lor are 
mare succes acum, de când au mutat încă o companie de infanteriști 
la Montserrat. 

Clipesc. Înseamnă că s-a depășit capacitatea avanpostului. 

— Bună dimineaţa, spune Markham, ridicând foaia primită 
odată cu scrisoarea lui Rhiannon, și vocea lui răsună în toată sala. 
Astăzi vom vorbi despre bătăliile mai puţin vizibile. Una dintre 
colegele voastre a primit anunţul acesta. 

Îl citeşte cu voce tare, transformând prin intonaţie ceea ce în 
mod evident era un avertisment într-o rugăminte disperată. 

Profesoara rămâne cu braţele încrucișate și cu ochii aplecaţi 
când Markham termină de citit. 

— E un anunţ regional, explică Markham, motiv pentru care nu 
are un număr de ordine oficial, precum celelalte anunţuri publice. Am 
surprins un număr alarmant de încercări de trecere a graniței în 
satele montane din apropierea celor mai importante avanposturi ale 
noastre din punct de vedere strategic. De ce e o situație periculoasă? 

Îmi încordez mâna pe stilou. Oare civilii poromieni fug din calea 
unei ofensive noi? Mi se strânge stomacul. Scuturile ar putea să 
protejeze atât de mulţi oameni, și totuși nu sunt deloc mai aproape de 
găsirea unei soluţii decât eram când m-am întors la Basgiath de la 
Aretia. Toate cărțile pe care le-am citit descriu realizarea aceea 
glorioasă, dar niciuna nu explică cum s-a ajuns la ea. Dacă răspunsul 
se găseşte în Arhive, înseamnă că e ascuns bine. 

— Pentru că nu le putem cunoaște intenţiile, răspunde un cadet 
din primul an. De aceea ne ţinem graniţele închise. 

Markham încuviinţează. 

Dar când ne-am închis graniţele? Imediat după Unificare? Sau 
mai aproape de anul 400 d.U., când cred că am șters din cărţi istoria 
noastră adevărată? Mă foiesc în scaun pe măsură ce puterea mi se 


aprinde în proporție directă cu frustrarea pe care o resimt. 
Întrebărilor ar trebui să le urmeze răspunsuri. Așa am trăit mereu. 
Până acum n-am întâlnit nicio întrebare la care să nu găsesc răspuns 
după câteva ore petrecute la Arhive, dar nu știu dacă pot să mai am 
încredere în vreunul dintre acele răspunsuri, chiar și dacă le-aș găsi. 
Nimic nu are sens. 

Vârfurile degetelor încep să-mi vibreze și mă înfierbânt 
deodată. — Argintio! 

În vocea lui Tairn observ o notă de avertisment. 

— Știu. 

Inspir adânc și mă străduiesc să-mi îndes emoţiile înapoi în 
cutia mica și îngrijită în care îmi ţin toate sentimentele incomode, 
înconjurându-mă totodată cu scuturi strânse. 

— S-ar putea să fie vorba despre o tactică nouă, strigă un cadet 
din anul al treilea din spatele nostru. Se infiltrează în avanposturile 
noastre sub pretexte false. 

— Exact, încuviințează Markham din nou. 

Devera se foiește pe loc, apoi înalță bărbia, uitându-se la noi. 
Oare ea ştie? Pe toţi zeii, sper că nu ştie. Aș vrea să rămână aceeași 
persoană bună pe care mi-am imaginat-o mereu. Dar Kaori? 
Emetterio? Grady? Există cineva de încredere printre profesorii mei? 

— Mai tulburătoare e propaganda pe care o aduc cu ei 
poromienii aceștia, anunţuri falsificate chiar de conducătorii lor, 
despre orașe distruse în urma a ceea ce ei susțin că ar fi fost atacuri 
violente. 

Markham se opreşte pentru o clipă, parcă ezitând să ne dea mai 
multe informaţii, dar eu știu că e doar un joc de scenă. 

— Atacuri provocate, chipurile, de dragoni. 

Mincinos nenorocit! Mi se înfierbântă obrajii și mă grăbesc să- 
mi feresc privirea când se uită în direcția mea. Vibraţiile se 
transformă în bâzâituri pe măsură ce energia mi se acumulează sub 
piele, căutând o cale de ieşire. 

Murmure nemulțumite răsar din rândurile de cadeți din jurul 
meu. 


— De parcă dragonii ar accepta să distrugă orașe, mormăie 
Rhiannon, clătinând din cap. 

Ei n-ar face-o, dar wyvernii da... şi chiar o fac. Markham oftează. 

— Anunţul acesta nu înseamnă că ne lipseşte compasiunea. De 
fapt, pentru întâia oară după sute de ani, am autorizat misiuni secrete 
- îndeplinite între timp, fireşte - pentru cercetarea oraşelor 
respective. 

Stiloul îmi scârțâie între degete când puterea mi se revarsă pe 
piele, zburlindu-mi firele de păr de pe antebraț. 

— Eşti bine? întreabă Rhiannon. 

— Da. 

— Eşti sigură? 

Se uită cu înţeles la mâna mea. _ 

Și la rotocolul de fum care mi se înalță din stilou. Il așez pe 
pupitru şi-mi frec mâinile între ele, de parcă așa aș putea să risipesc 
energia care-mi curge prin trup. 

— Grupurile de dragoni însărcinate cu aceste misiuni au 
raportat că orașele din Poromiel sunt neatinse, motiv pentru care am 
tras aceeași concluzie la care aţi ajuns și voi: este vorba despre o 
tactică nouă prin care poromienii încearcă să profite de compasiunea 
noastră. 

Vorbeşte cu atâta convingere, încât îmi vine să-i aplaud 
prestaţia dramatică. 

— Profesoară Devera? Aceasta își drege glasul. 

— Am citit rapoartele azi-dimineaţă. Nu descriu nicio scenă de 
distrugere. 

Dar de la cine au venit rapoartele? Scribii nu sunt de încredere. 

— Exact ce vă spuneam! zice Markham, clătinând din cap. Cred 
că e momentul oportun să discutăm despre eficiența propagandei și 
despre rolul pe care-l joacă civilii în susținerea eforturilor de război. 
Minciunile sunt unelte puternice. 

El ar trebui să știe. 


Reușesc cumva să urmăresc lecţia până la capăt fără să dau foc 
hărţii, apoi îmi strâng în grabă lucrurile și mă înghesui pe lângă 
ceilalți cadeți ca să ies cât mai repede din sala asta blestemată. 

O iau la fugă pe coridor, trăgându-mă de bretelele rucsacului 
greu ca să nu mi se izbească de spate în timp ce alerg în jos pe scări. O 
dogoare agonizantă mi se încordează în trup, adunându-se și 
pregătindu-se de atac, și, când în sfârşit împing ușile spre curte, mă 
reped împleticit în față şi-mi înalt braţele ca s-o eliberez. 

Puterea îmi năvăleşte prin trup şi un fulger se prăvălește din cer 
lângă zidurile exterioare, suficient de departe încât să le izbească 
doar pe acestea cu pietriș. 

Îl simt pe Tairn urmărindu-mă de la graniţa minţii mele, dar nu 
mă ceartă. 

— Violet? 

Rhiannon apare în fața mea gâfâind, după ce, evident, a alergat 
după mine. 

— Sunt bine, mint. 

Pe toţi zeii, o fac cu tot mai multă ușurință, și doar e singurul 
lucru pe care m-a rugat să nu-l fac. 

— Se vede, spune ea și face semn spre curte. 

— Trebuie să plec. 

Pas cu pas, mă îndepărtez de ea, și un nod mare cât întregul cva- 
drant mi se pune în gât. 

— O să întârzii la CSC. Poţi să iei tu notițe? 

— Pentru că fix la cursul ăla se cade să întârzii, spune ea cu 
sarcasm. Ce poate să fie mai important decât să înveţi tehnici de 
interogare? 

Clatin din cap și, întorcându-mă, o iau la fugă înainte să fiu pusă 
în situaţia de a minţi din nou. În cazarmă. Pe scări, în jos. Prin 
tuneluri. Traversez podul. Intru în Cvadrantul Tămăduitorilor. Mă 
opresc din alergat abia când ajung la Arhive, iar aici îmi încetinește 
doar trupul, gândurile refuzând să-și domolească asaltul. 

Garda se ridică în picioare, dar nu-mi contestă dreptul de a intra 
pe uşa mare și circulară în clădirea Arhivelor. Hârtie și clei și tata. 


Mirosul îmi umple plămânii și nodul din gât mi se dezleagă pe măsură 
ce inima mi se linişteşte. 

Până când descopăr că mesele sunt ocupate de cel puţin două 
sute de scribi şi că absolut toți se holbează la mine. Atunci organul 
care-mi zvâcnește în piept grăbeşte din nou ritmul. 

În numele lui Amari, ce naiba fac? 

— Se pare că ţi-ai pierdut orice urmă de control și ai regresat în 
locul în care crezi că-l vei localiza, mârâie Tairn. 

Are dreptate. Nu c-aș recunoaște asta față de el. 

— Tocmai ai făcut-o. 

O femeie înaltă, îmbrăcată cu robă crem, se întoarce în scaun și 
mă priveşte din cap până-n picioare. 

— Arhivele nu sunt deschise călăreţilor la ora aceasta. 

— Ştiu, încuviinţez. Și totuși, iată-mă. 

— Cu ce te putem ajuta? întreabă profesoara, sugerându-mi 
după ton că ar trebui să-mi găsesc altă destinaţie. 

— Vreau doar să... 

Să ce? Să înapoiez cartea pe care n-ar fi trebuit s-o primesc? 

De pe al treilea rând din spatele ei, un scrib se ridică şi vine în 
față, aruncându-mi o privire incredulă și ridicând mâinile pentru a-i 
comunica profesoarei prin semne. Jesinia. 

Profesoara încuviinţează și Jesinia vine spre mine, apropiin-du- 
se cu un „ce naiba?!” nerostit în ochii măriţi. 

— lartă-mă, gesticulez. 

Ajungând în fața mesei de lectură, o ia spre dreapta mea și o 
urmez, observând că rafturile de cărţi ne ascund de privirile scribilor. 

— Ce faci? gesticulează ea. Nu trebuia să vii acum. 

— Ştiu. Am ajuns aici din greşeală. 

Îmi dau jos rucsacul de pe umeri și scotocesc înăuntru în 
căutarea cărții, pe care i-o dau ca și când am fi convenit întâlnirea 
asta dinainte. 

Jesinia se uită când la mine, când la carte, apoi oftează și, făcând 
câţiva paşi în spate, strâmbă din nas și o aşază pe un raft unde n-are 
ce căuta. 


— Pari tulburată. 

— lartă-mă, repet. Ți-am făcut probleme? 

— Bineînțeles că nu. I-am spus că ești un călăreț arogant și 
nerăbdător și că ne-ai deranja mai puțin studiul dacă te-aș servi. Şi 
toate afirmațiile astea sunt adevărate. 

Priveşte spre capătul culoarului dintre corpurile de bibliotecă. 

— Nu puteai să aştepţi până sâmbătă? 

Dau să zic că puteam, dar apoi clatin din cap. 

— Trebuie să citesc mai repede. 

Mă priveşte atent și două cute îi apar între sprâncene. 

— Te-am întrebat ce cauţi, dar ar fi trebui să te întreb ce s-ar 
întâmpla dacă n-ai reuși să găsești informaţiile căutate. 

— Vor muri oameni. 

Inima mi se strânge tot mai tare cu fiecare cuvânt pe care-l 
exprim prin semne. 

— Atât pot să-ţi spun. 

Jesinia cade pe gânduri câteva secunde. 

— Măcar le-ai vorbit colegilor tăi de detașament despre 
problema asta pe care ţi-e frică s-o discuţi cu mine? 

— Nu. 

Ezit şi-mi găsesc cuvintele cu greu. 

— Nimeni nu trebuie să mai moară din cauza mea. Deja te-am 
pus într-o situaţie prea periculoasă. 

— Mie mi-ai oferit posibilitatea de a alege. Nu crezi că merită și 
ei aceeași șansă? 

Văzând că nu răspund, mă fixează cu o privire dezamăgită. 

— Îţi aduc nişte cărţi noi diseară. Vino pe pod la ora opt. Face un 
pas spre mine, apropiindu-se stânjenitor de mult. 

— Sâmbătă, Violet. Altfel ne vor prinde. Aprob din cap. 

— Îţi mulţumesc. 

Abia când am extins scuturile până la limita lor adevărată, 
pe o suprafață pe care nu știu dacă o vom putea acoperi la 
nesfârşit, abia atunci am definit graniţele Navarrei, înțelegând 


cu regret că nu toţi cetăţenii regatului vor beneficia de protecţia 
lor. 

- PARCURSUL PRIMILOR ȘASE, O EXPUNERE SECUNDARĂ, 
DE SAGAR OLSEN, PRIMUL CURATOR AL CVADRANIULUI 
SCRIBILOR, COLEGIUL DE RĂZBOI BASGIATH - ÎN TRADUCEREA 
ÎN LIMBA COMUNĂ A CĂPITANULUI MADILYN CALROS, AL 
DOISPREZECELEA CURATOR AL CVADRANIULUI SCRIBILOR, 
COLEGIUL DE RĂZBOI BASGIATH - ÎN TRADUCEREA ȘI 
REDACTAREA COLONELULUI PHINEAS CARTLAND, AL DOUĂZECI 
ŞI ȘAPTELEA CURATOR AL CVADRANIULUI SCRIBILOR, 
COLEGIUL DE RĂZBOI BASGIATH 

CAPITOLUL 18 

În dimineaţa zilei de sâmbătă, când Xaden îmi deschide ușa de la 
cameră, mă găseşte aşezată pe podea și înconjurată de toate cărțile 
mele de istorie, alături de cele două pe care mi le-a împrumutat 
Jesinia 

— Ai ajuns devreme! 

Fir-ar, trebuie să mă întâlnesc cu ea într-o oră. Xaden clipeşte şi 
închide ușa în spatele lui. 

— Bună şi ţie! 

— Bună, răspund, stăpânindu-mi vocea. 

Bucuria revederii lui e temperată de cearcănele pe care i le 
observ sub ochi. 

— Scuze, nu mă aşteptam să ajungi înainte de amiază, asta dacă 
într-adevăr te-ar fi lăsat să vii și... Pari epuizat. 

Până şi mișcările îi sunt mai lente. Nu cu mult, dar se observă. 

— Asta își doreşte să audă orice bărbat. 

Îşi sprijină săbiile de perete, lângă ușă, şi îşi trânteşte rucsacul 
alături de ele. Ca și când acela le-ar fi locul dintotdeauna. Ca și când 
încăperea asta i-ar aparţine și lui. Ca și când camera lui de la Samara 
ar fi şi a mea. Niciunul dintre noi n-a cerut să stăm în camere 
separate. 

Poate că nu pot să am încredere deplină în el, dar nici nu suport 
să stau departe de el. 


— N-am spus că nu ești frumos. Am sugerat că ţi-ar prinde bine 
un pui de somn. 

[i fac semn cu capul spre patul meu liber. 

— Mai bine te-ai culca. Zâmbetul lui lent îmi opreşte inima. 

— Mă consideri frumos? 

— De parcă n-ai ști. 

Dau ochii peste cap și întorc pagina cărții Parcursul Primilor 
Șase, o expunere secundară, evitând să-l privesc. 

— Pe de altă parte, miroși de parcă ai fi zburat douăsprezece 
ore. Nu e tocmai adevărat, dar poate că așa îi voi domoli orgoliul 

uriaș, pe care tocmai l-am umflat și mai mult. 

— Pe toţi zeii, ce dor mi-a fost tine! 

Râde și îşi smulge de pe trup jacheta de zbor, descoperin-du-și 
mânecile scurte ale uniformei de vară și braţele indecent de 
musculoase. 

Respir încet, încercând să-mi stăpânesc impulsul de a uita de 
orice grijă timp de câteva ore și de a-l întinde pe el pe podeaua asta, 
străduindu-mă din răsputeri să mă concentrez asupra textului pe 
care-l am în faţă. 

— Crezi că o să mă raporteze cineva dacă folosesc baia comună? 
Deja îşi caută prin rucsac. 

— Nimeni de aici nu cred că te-ar raporta nici dacă ai omori pe 
cineva cu sânge rece, darămite dacă ai face baie. 

— Locotenențţii nu prea au voie să doarmă în cazarma cadeţilor 
când vin în vizită, îmi spune el. Încălcăm niște reguli. 

— Până acum n-ai avut nimic împotrivă. 

Trecându-i cu vederea prezumția că va dormi aici, îmi ridic ochii 
din carte și regret imediat, când îl văd fără tricou. Zeii să mă apere 
dacă se dezbracă și de alte haine. 

— N-am spus că am ceva împotrivă acum. 

Se ridică în picioare, ţinând în braţe un maldăr de haine curate 
pe care le-a scos din rucsac. 


— Dar nu vreau să te pedepsească pentru faptele mele. Mă 
aşteptam să facă cumva și să te trimită la manevre azi sau pur și 
simplu să te încuie în vreo celulă. 

— Şi eu. 

Ni se întâlnesc privirile și tot trupul mi se trezește la viață. 

— Sunt sigură că o să găsească o pivniţă întunecată în care să te 
închidă săptămâna viitoare, așa că am face bine să ne bucurăm de 
vizita asta. 

— Avem definiţii diferite pentru cuvântul „bucurie”, spune și 
arată spre cărțile împrăștiate pe podea. 

— Nu chiar. 

Citesc pagina pe sărite și trec la următoarea. 

— Cred că ar fi o bucurie dacă am petrece ziua împreună, 
încolăciţi în patul ăla, dar, de vreme ce ai impus limita pe care o ştim, 
iată-mă cu cărțile mele plictisitoare și lipsite de sex. 

— Dacă-mi spui acele două cuvinte mici, o să ajungi dezbrăcată 
în câteva secunde. 

Se uită la mine cu flăcări atât de vii în ochi, încât mă holbez la el 
când ridic privirea şi mi se taie respiraţia. 

— Te doresc. 

Toată ziua. În fiecare zi. 

— Nu sunt cuvintele care-mi trebuie. 

Mi se strecoară în minte ca o mângâiere. 

— Și de ce n-ai scuturile ridicate? 

— Ei bine, astea sunt singurele cuvinte pe care o să le auzi dacă 
nu accepţi să-mi spui totul. 

Mă forţez să-mi iau ochii de la el. 

— Şi momentan suntem singuri. 

— Hmm. 

Se uită la mine cu o expresie greu de descifrat. 

— Mă întorc imediat. 

— Nu miroși, să ştii, șoptesc, pentru că nu vreau să-l scap din 
ochi nicio clipă. 

— N-ai spune asta dacă te-ai apropia de mine. 


Pleacă și fac tot posibilul să mă concentrez asupra cărții din fața 
mea, în loc să mă gândesc la faptul că va ajunge dezbrăcat în sala din 
capătul coridorului. 

Nu trebuie decât să-i spun ce simt şi e al meu. Sau măcar trupul 
lui. Dar oare înainte aveam mai mult? E ironic faptul că sinceritatea 
mea e cea care mi-ar curma suferința, când tânjesc după a lui. 
Presupun că semănăm în privinţa asta, fiecare dintre noi își doreşte 
mai mult decât e dispus celălalt să riște. 

Se întoarce după câteva minute și camera pare deodată mai 
mică, sau poate că nu reuşesc să respir în voie din cauza pulsului meu 
accelerat, și nu a lipsei de aer. 

— Ai terminat repede. 

N-am apucat să citesc decât încă vreo douăzeci de pagini, dar nu 
mă sinchisesc să ascund cele două cărți pe care trebuie să le înapo- 
iez. În fond, Xaden n-are de unde să ştie care sunt ale mele și care 
sunt împrumutate. Cu cât mă ascund mai puţin, cu atât mai bine. 

— Aş putea să-ţi răspund cu multe apropouri, dar mă abţin. 

Îşi îndeasă lucrurile în rucsac şi, trântindu-se în fotoliu, se 
apleacă în față, așezându-și antebraţele pe genunchii depărtaţi. Ridică 
o carte de pe jos. 

— De unde au apărut toate cărţile astea? Anul trecut nu aveai 
atât de multe. 

— Cele mai multe din camera mea veche din clădirea principală 
a colegiului. 

Citesc pe fugă pagina la care am ajuns şi oftez. În mare parte, 
cartea asta cuprinde doar relatări privind activităţile scribilor din 
timpul Marelui Război și a fost cenzurată mult, astfel încât am găsit 
doar un fragment ambiguu despre descoperirea tehnicii de extindere 
a scuturilor. 

— Le-am adunat în lăzi înainte să traversez Parapetul și am 
crezut că mama le va trimite la depozit, dar se pare că e mai 
sentimentală decât ne închipuiam eu și Mira. Le-am găsit tot acolo 
unde le-am lăsat. 


A fost o descoperire surprinzătoare. Nimeni nu se atinsese de 
camera mea veche, de parcă mama s-ar fi aşteptat să mă întorc în 
orice clipă. 

— Serios, ar trebui să dormi. 

Jesinia s-ar supăra cumplit dacă nu m-aș vedea cu ea la ora 
stabilită. 

— Ghidul excelării în Cvadrantul Scribilor, de colonelul Daxton, 
citește el pe cotor. 

— Aia n-a fost atât de utilă pe cât mă aşteptam când am citit-o 
prima dată, observ în glumă. 

— Aşa se pare. 

Aşază cartea la loc și apoi își înclină capul, citind titlul cărții pe o 
care țin deschisă în faţa mea. 

— Parcursul Primilor Șase, o expunere secundară. 

— Da. 

Îmi creşte pulsul şi simt același gol în stomac care-mi apare de 
obicei când Tairn intră brusc în picaj. Ar fi trebuit să ascund 
blestematele astea de cărți. 

— Sau poate că vrei să afle, observă Tairn. 

— Vezi-ţi de... ce faci tu. 

— Pregăteşti teme pentru cursuri? 

Văzând că nu răspund, Xaden îşi mijește ochii. 

— Mă documentez. 

Dintr-un motiv de neînțeles, refuz să-l mint de-a dreptul. 

— Nu-mi amintesc să ne fi predat ceva despre Primii... Maxilarul 
i se încleștează și privirea îi zboară la mine. 

— Îmi ascunzi ceva. 

Rahat! Ştie. Sau bănuiește. Ce repede s-a prins! 

— Violet? 

Aproape că mârâie la mine. Categoric știe. 

— De ce citeşti despre Primii Șase? 

— Pentru binele Aretiei. 


Închid cartea. Oricum nu găsesc nimic util în ea. Xaden inspiră 
adânc şi umbrele se revarsă de sub fotoliu, învă-luindu-i picioarele ca 
o ceaţă întunecată. 

— Pentru binele tău, de fapt, recunosc încet. Încremeneşte și 
rămâne atât de nemișcat, încât nici nu cred că 

mai respiră. 

— Brennan ţi-a spus că avem o piatră de protecţie, spune el 
scurt, încercând să se stăpânească. 

Umbrele se împrăştie ca niște braţe, adunând toate cărţile din 
jurul meu, cu excepţia celei pe care o ţin în mână, și le adună într-un 
teanc. 

— Îl omor! 

— De ce? Pentru că-i mai sincer cu mine decât ești tu? 

Inchid cartea. 

— Linişteşte-te, doar nu mi-a dat jurnalul tău sau mai știu eu 

ce. 

— Nu ţin un jurnal, dar aș fi preferat să ţi-l dea decât să-ţi spună 
asta. izbucnește el. O să te omoare dacă află că aduni informaţii 
despre mijlocul de apărare cel mai secret al Navarrei. 

— Civilii fug spre granițele noastre, nimeni din Navarre nu știe 
adevărul și Aretia trebuie să se apere... ca să-i protejeze pe oamenii pe 
care bănuiesc că sunteţi pregătiţi să-i adăpostiţi când veninoșii vor 
ajunge în mod inevitabil la Tyrrendor. 

Îmi strâng la piept cartea veche. 

— Îi veţi primi pe refugiaţi, nu? 

— Bineînţeles. 

— Foarte bine. 

Măcar nu a fost o greşeală să-mi pun speranţa în ei. Privesc 
peste umăr, la ceasul de pe birou. Peste douăzeci de minute va trebui 
să returnez cartea. 

— Dar vom apăra Tyrrendorul cu arme. 

— Eu sunt de altă părere, aşa că voi continua să caut informaţii 
până când voi descoperi cum au ridicat scuturile Primii Șase, ca să 
repetăm procesul la Aretia, spun, cu bărbia ridicată. 


— Nimeni nu știe cum au fost create iniţial, știm doar cum să le 
întreținem. 

Se ridică din fotoliu și umbrele, un barometru al stării lui de 
spirit, îl urmează când începe să se plimbe de colo-colo. 

— E o formă de magie uitată și nu poţi nega că probabil a fost 
uitată în mod intenţionat. 

— Cineva trebuie să ştie, îl contrazic, urmărindu-i mișcările. Nu 
se poate să nu fi lăsat cineva informaţii în scris, pentru eventualitatea 
în care ar fi cedat scuturile. Doar n-am distrus singurul lucru care ar 
putea să ne salveze. Probabil că l-am ascuns, dar nu l-am distrus. 

— Şi cum naiba te gândești să găseşti textul ăsta fără să afle 
scribii cu ce te ocupi? întreabă el provocator, întorcându-se când 
ajunge în capătul patului, cu mâinile împreunate la ceafă, și fixân-du- 
mă cu o privire care anul trecut m-ar fi pus pe fugă. 

Mi se aude clănțănitul dinţilor, aşa că-mi închid gura strâns. 

Xaden inspiră adânc o dată, de două ori, și închide ochii. 

— Cartea pe care o ţii în braţe ca pe un nou-născut. Nu-ţi 
aparţine, aşa-i? 

— Deocamdată e în grija mea. 

— Violet... 

Aproape că-l aud cum numără în gând până la zece, încercând să 
se stăpânească. 

— Bine. Am împrumutat-o de la Arhive. Chiar ai de gând să ţipi 
la mine pentru că încerc să vă ajut? 

— Cine ştie despre asta? întreabă el în șoaptă, atât de încet, 
încât aproape că aş prefera să răcnească la mine. 

Xaden e cel mai periculos când afișează genul ăsta de calm. 

— O prietenă. Deschide ochii brusc. 

— Avem motive bune să nu ne amestecăm cu cei de la Arhive. E 
inima vie a inamicului nostru, explică el, sfredelindu-mă cu privirea. 
Nu avem niciun prieten acolo. 

— Ei bine, eu am, spun și mă ridic încet. Trebuie să înapoiez 
cartea asta și voi întârzia dacă nu pornesc într-acolo chiar acum. 
Aşadar, ce-ar fi să dormi puţin până când mă... 


— Vin cu tine. 

— Pe naiba! îi răspund și strecor cartea în geanta împrumutată. 
O s-o sperii de moarte. Nu i-am spus nimic nici despre tine, nici 
despre Aretia, nici despre grozăviile care se petrec în afara graniţelor, 
aşa că poţi să te linișteşti. 

Ce să vezi, nu se liniștește. 

— Ştie doar că citeşti texte secrete. Nu pot să mă linistesc știind 
că te-ai pus în pericol. 

— Tu înfrunţi pericole în fiecare zi. Mă înroşesc de supărare. 

Cineva bate la ușă și, oftând, Xaden o deschide brusc. 

— Ah! exclamă Rhiannon și face un pas în spate, cât pe ce să se 
izbească de Ridoc. Nu mi-am dat seama că vei sosi astăzi, locotenente 
Riorson. 

Se uită la mine. 

— Vi, voiam să te invităm să vii cu noi la Chantara... 

— E ocupată, răspunde Xaden, apucându-mă de mână. 

— Nu fi bădăran. Îmi smulg mâna. 

— Uau! exclamă Ridoc, ridicând din sprâncene când mă întorc 
spre Xaden. 

— Am făcut exact așa cum m-ai rugat. Le-am ascuns totul 
prietenilor mei. 

Mă uit lung și supărată în adâncul sufletului său. — Așa că vreau 
să teporțifrumos cu ei. 

— Exact așa cum te-am rugat? 

Se apleacă spre mine, apropiindu-şi fața la câțiva centimetri de a 
mea. 

— Te referi la faptul că mi-ai ascuns cercetările tale? Îmi cade 
faţa. 

— Chiar ai tupeul să stai aici și să compari secrete cu mine? 

— Nu-i același lucru! spune el, tresărind. 

— E fix același lucru! 

Îmi încleştez mâna pe breteaua genţii, ca să nu-l împung în piept 
cu degetul. Cum îndrăznește?! 

— Cercetez scuturile de dragul tău! 


— De ce-ţi închipui că sunt atât de supărat? 

Privirea, postura, tonul lui încordat le oglindesc pe ale mele. 

— Pentru că nu-ţi convine când oamenii păstrează secrete față de 
tine. 

— Ce naiba se petrece? întreabă Sawyer de pe gol. 

— Păi... îmm..., zice Ridoc, scărpinându-se pe cap. Cred că se 
ceartă. 

— Nu are... De când îmi ascunzi chestia asta? întreabă Xaden. 

— Nici măcar nu-și... vorbesc, bâiguie Rhiannon. 

— Nu ţi-am ascuns nimic! Doar ţi-am spus adevăruri selective. Dă 
înapoi de parcă l-aș fi lovit. 

— Iertaţi-mă, spun, întorcându-mă spre prietenii mei. Credeţi- 
mă, mi-ar face mare plăcere să merg cu voi la Chantara, dar, din 
păcate, am ceva de rezolvat. Poate weekendul viitor? 

— Vei fi la Samara, spune Xaden, încrucişându-și braţele la 
piept. 

Cum e posibil să iubeşti pe cineva şi, în aceeași clipă, să-l detești 
din toată inima? 

Rhiannon își plimbă privirea între noi și, în cele din urmă, se 
întoarce spre mine. ` 

— Atunci peste două săptămâni, propune ea încet. Încuviinţez. 

Rhi se încruntă, punându-mi o întrebare mută. 

— Sunt bine, jur. Distracţie plăcută! îi spun și mă străduiesc să-i 
zâmbesc. Te anunţ mai târziu dacă am nevoie de ajutor ca să îngrop 
un cadavru. 

Ridoc se îneacă și Sawyer îl bate zdravăn pe spate. 

— Cred că se referă la tine, observă Rhiannon, fixându-l pe 
Xaden cu o privire fioroasă. 

— Sunt convins. 

— Haideţi! spune Sawyer, conducându-i pe toţi trei din pragul 
ușii. 

— Şi o s-o ajut, să știi! aruncă Rhiannon peste umăr. N-am mai 
deplasat un obiect atât de mare ca tine, dar pun pariu că, dacă mă 


enervez bine, o să te bag în groapă cu pecetea mea fără măcar să 
deranjez pământul. 

Xaden oftează și închide uşa. 

— Ai prieteni loiali. 

— Aşa e, încuviințez. Să-ţi amintești că ai spus asta când să le 
dezvălui ce se petrece sub nasul lor. 

Abia dacă mormăie în răspuns. 

— Trebuie să plec... 

— Mă supără faptul că mi-ai ascuns problema asta, mă 
întrerupe el. Dar sunt de-a dreptul furios că ţi-ai riscat viaţa de dragul 
meu. Așa ceva nu pot să accept. 

— Nu mi-am riscat-o. Prietena mea e de încredere. 

Întind mâna spre clanță și Xaden se dă la o parte. Buzele i se 
crispează de mânie, dar licărul de spaimă care-i apare în ochi e cel 
care mă pune pe gânduri. Dacă și eu aș fi avut posibilitatea să mă 
conving că e în siguranţă la Samara, aș fi vrut să profit de ea. Chiar 
dacă o face pe bădăranul. 

— Fie. Te iau cu mine dacă-mi promiţi să nu o sperii. 

— N-am cum să-i controlez emoţiile, pufnește el. Ridic dintr-o 
singură sprânceană. 

— Vreau doar să o cunosc. 

Îşi ridică mâinile, cu palmele în afară. 

— Ca să vezi dacă e demnă de încredere? Așa, uitându-te la ea? 
Nici măcar tu nu ai atâta putere. 

Deschid ușa și ies pe hol. 

— Haide! 

— Îmi voi da seama. Mă pricep de minune să citesc caracterele 
oamenilor. 

Iese după mine, închizând ușa. 

— Orgoliul tău n-are limită. 

Pornim de-a lungul coridorului și cotim la dreapta, ieşind în 
holul principal. 

— Și îţi dau voie să vii cu mine, dar asta nu înseamnă că nu mai 
sunt supărată pe tine. 


— Și eu petine. 

Îşi lasă mâna pe spatele meu când trecem pe lângă un grup de 
cadeți. 

— Nu-i nevoie să mă atingi ca să priceapă că ai motive bune să vii 
aici. Toți știu că suntem... 

— Că suntem ce? Mi-ai spus destul de clar că nu suntem 
împreună. Stai puţin... disting cumva suferință în vocea lui? Detest 
faptul 

că mi se potoleşte supărarea. Mi-e mai uşor să trăiesc cu furia în 
suflet. 

Pornim în jos pe scara centrală, coborând în spirală pe lângă 
parter, unde majoritatea cadeţilor se despart de noi, și ajungem la 
nivelul subteran al cvadrantului. 

De aici pornește un labirint de tuneluri, prin care știu însă să mă 
orientez destul de bine. 

— Tu n-ai fi stat cu mâinile în sân dacă ai fi ştiut că poţi să aduci 
o contribuţie. Faptul că-mi cer să procedez altfel e... jignitor, îi șoptesc 
când mă conving că am rămas singuri în tuneluri. Am destulă minte ca 
să mă descurc la Arhive. 

— N-am spus că nu ești strălucită. N-am spus nici că planul tău 
n-ar fi strălucit. Am spus că te pui în pericol și îţi cer doar să fii 
sinceră cu mine. 

Luminile-magice se aprind când ne apropiem de galeria care 
traversează defileul între Cvadrantul Călăreţilor și clădirea principală 
a colegiului. 

— Nu mi-ai spus nici că nenorocitul de Varrish te-a adus în 
pragul mistuirii. 

Îşi încordează maxilarul. 

— Nici că ţi-ai folosit pecetea în mijlocul curţii după Sumarul- 
Luptei. 

— Cum ai aflat? 

N-am pomenit de Varrish în scrisoarea pe care i-am trimis-o. 

— Îţi închipuiai că Bodhi nu-mi va spune? 


Umbrele îi țâșnesc în față și deschid ușa, apoi traversăm podul 
acoperit. Nu cred că mă voi obişnui vreodată cu maniera dezinvoltă în 
care își folosește puterea. 

— Speram să nu-ți spună, recunosc. 

— Trebuie să-mi spui când ai de-a face cu porcăriile astea, 
Violet. 

— Ce ai fi făcut dacă ţi-aș fi spus? Ai fi venit în zbor și l-ai fi 
omorât? E comandantul-adjunct. 

— Mi-a trecut prin minte. 

Deschide și următoarea pereche de uși în același mod. 

— Ca prin miracol, Bodhi a găsit motive ca detașamentul nostru 
să lipsească de la manevre, îi spun când intrăm în domeniul principal, 
trecând pe lângă infirmerie. 

— Şi cât îţi închipui că veţi putea proceda așa? Am avea de două 
ori mai multe șanse să găsim o soluţie dacă mi-ai spune ce se petre... 

Xaden își întinde deodată mâna şi mă apucă de brâu, oprin-du- 
mă în mijlocul coridorului. Dar am fost văzuţi deja. 

— Ridică-ţi scuturile. 

— E Nolon, îi atrag atenţia, dar totuși mi le ridic, cuprinsă de 
remușcări pentru faptul că le-am lăsat să-mi scape. 

Tot aştept cu speranță momentul promis de Xaden, în care 
menţinerea lor mi se va părea ceva firesc, dar, până acum, a trebuit să 
fac eforturi maxime. 

— Nolon? 

Îmi cade fața când văd cât de mult a slăbit vindecătorul. Pielea 
atârnă pe el la fel de vizibil ca uniforma lui neagră și, când încearcă 
să-mi zâmbească, observ că i-a dispărut licărul din privire. 

— Violet! Mă bucur să te văd. 

Se uită la Xaden, coborându-şi apoi privirea la braţul cu care mi- 
a cuprins talia protectiv. 

— Ai dat înapoi pentru că-ţi imaginezi că-i voi face rău tinerei 
pe care o vindec de șase ani, Riorson? Sau te gândești, poate, că 
nimeni nu știe că petreceți tot timpul împreună în zilele voastre de 


permisie? Dă-mi voie să te asigur că nu aş accepta în veci s-o pun în 
pericol pe Violet și că toată lumea știe asta. 

Mă eliberez din braţele lui Xaden. 

— Ce faci aici, în mijlocul holului? Parcă mai ai puţin și cazi din 
picioare. 

— Văd că azi te ţii de complimente. 

E clar că-mi trebuie scuturi mai rezistente dacă lui Xaden i-a fost 
atât de ușor să-mi pătrundă iar în minte. 

— Aştept pe cineva, zice Nolon, scărpinându-și barba lăsată să 
crească de câteva zile. Și, într-adevăr, probabil că mi-ar prii puţină 
odihnă. Nu-i ușor să vindeci sufletele. O ţin așa de luni întregi. 

Un colţ al gurii i se înalță în zâmbet, dar nu-mi dau seama dacă 
glumeşte. 

— Ţi-a mers bine anul ăsta? N-am fost chemat să te vindec. 

— Sunt bine. Am făcut o subluxaţie la umăr acum câteva 
săptămâni și... 

Nu ştiu dacă-i atât de apropiat de Varrish precum bănuiesc 
prietenii mei. Cu gândul ăsta, ezit să-i pomenesc despre incidentul cu 
mistuirea. 

— Şi am reuşit să-mi ţin genunchii înfăşuraţi. Încă nu mi-am 
rupt niciun os. 

— Foarte bine, zice Nolon când se deschide ușa din spatele 
nostru. Asta-i bine. 

— Am ajuns! aleargă Caroline Ashton spre noi, ocolindu-ne prin 
stânga. Îmi cer scuze pentru întârziere! 

— Punctualitatea ar fi apreciată, o dojenește Nolon, întor- 
cându-se apoi spre noi. Ai grijă de tine, Violet, pentru binele 
amândurora. 

— Aşa voi face, îi promit. 

Caroline îmi aruncă o privire scurtă, apoi dispar amândoi în 
infirmerie şi ușa se închide încet în urma lor. 

— Nu părea rănită, observ când pornim din nou spre Arhive. 


— Nu, nu părea, e de acord Xaden. Probabil că vizitează alt cadet 
din Prima Aripă. Nolon arată de parcă în curând o să se mistuie și el. 
Au fost mai mulţi răniţi ca de obicei? 

— Din câte ştiu, nu. Ridoc crede că se folosesc de el la 
interogatorii, spun, strâmbându-mă. Dar nu știu dacă vorbea serios. E 
greu să-ţi dai seama când vorbeşti cu el. 

— Hmm. 

Atât îmi spune când începem să o luăm prin prin tunelul înclinat 
care duce la nivelul cel mai de jos de la Basgiath. Cu cât coborâm, cu 
atât aerul se răceşte şi cu atât devine mai ascuţită durerea din pieptul 
meu. 

— La ce te gândești? Te-ai întristat deodată, observă Xaden în 
şoaptă când trecem pe lângă scările care urcă spre domeniul 
principal. 

— La nimic. 

— Nu poţi să-mi pretinzi răspunsuri mai lungi de câteva cuvinte 
dacă tu nu-mi răspunzi la fel. 

Are dreptate. 

— Tatăl meu ţinea mult la locul ăsta. A sărit de bucurie când 
mama mea a fost detașată aici, pentru că a primit acces la toate 
resursele Arhivelor. 

Zâmbesc când îmi amintesc. 

— Îi făcea plăcere să întreţină şi evidenţele și bibliotecile de la 
avanposturile între care ne deplasam, dar ăsta e punctul culminant al 
carierei de scrib. E templul lor. 

Trecem şi de ultima cotitură curbată și dăm cu ochii de ușa 
boltită. E lată de trei metri și păzită de un singur scrib, care a adormit 
în scaunul său. 

— Un templu bine păzit, observă Xaden, privind scârbit la garda 
adormită. 

— Promite-mi că te vei purta ireproșabil. 

Îl apuc de braţ, ca să înţeleagă că vorbesc serios. 

— E o prietenă veche. 

— Și Aetos era un prieten vechi. Mijesc ochii. 


— Dacă ţi-e prietenă adevărată, atunci n-are de ce să se teamă. 
— Ascultă, dacă ar fi vrut să mă denunțe, ar fi făcut-o anul trecut, când 
am cerut Legendele din Ținuturile Aride, îi spun când trecem pragul și 
intrăm în clădirea Arhivelor. 

— Poftim?! 

Îşi încleştează maxilarul şi respiră adânc când ajungem la masă. 
Slavă lui Zihnal! Arhivele sunt pustii din nou, dar tocmai de asta a ales 
Jesinia ziua de sâmbătă. 

— Înainte ca Mira să-mi fi dat cartea la Montserrat, am cerut-o 
de aici. Și nu mi-a trecut prin gând că fac o greșeală. Dar nu m-am 
trezit cu nimeni la ușă. Nimeni nu m-a luat pe sus și mi-a luat gâtul. 
Pentru. Că. Suntem. Prietene. 

Xaden rămâne tăcut când Jesinia se apropie şi face ochii mari, 
uitându-se când la el, când la mine, încetinind apoi pasul. 

— Eu l-am adus, gesticulez, zâmbindu-i. N-o mai speria. 

— Nu fac nimic, mă vezi că stau nemișcat. 

— E de ajuns, crede-mă. 

— Ai găsit ce căutai? îmi răspunde ea, mușcându-și buza 
neliniștită şi privind întruna spre Xaden. 

— Nu. Toate cărţile astea sunt prea recente... și ambigue. 

Îi dau geanta și şi-o pune pe umăr. Jesinia strânge din buze, 
căzând pe gânduri. 

— Poate că ar fi mai bine să trecem la texte despre istoria 
scuturilor în general? propun. 

— Aşteaptă câteva minute. Mi-a venit o idee. 

— Îţi mulţumesc că ne ajuţi, îi comunică Xaden prin semne. 
Jesinia încuviinţează şi dispare printre rândurile formate din 

corpuri de bibliotecă. 

— Cunoşti limbajul semnelor, îi șoptesc. 

— Cunoşti limba tyrriană, răspunde el. Una dintre acestea e 
mult mai rară decât cealaltă. 

Păstrăm o tăcere stânjenitoare, deoarece cearta precedentă 
clocotește încă în noi... sau măcar în mine. Niciodată nu știu ce simte 
şi asta e una dintre problemele noastre. Prin faptul că s-a referit așa la 


noi când i-a vorbit Jesiniei - când că i-a mulțumit că ne ajută -, s-a 
implicat și el în povestea asta. Dacă Jesinia m-ar denunța, l-aș trage 
după mine şi pe Xaden. 

— Încearcă-le pe astea două, gesticulează ea când se întoarce și- 
mi dă geanta. Ți-am pus și cartea ta. Îți mulțumesc că mi-ai dat voie s- 
o citesc. 

— Ce impresie ţi-a lăsat? întreb, neliniștită la gândul că Xaden 
ne urmărește. 

Răspunsul pe care-l va da Jesinia acum îi va pecetlui soarta în 
ochii lui. 

— O antologie folclorică bună, cu poveşti interesante. Îşi înclină 
capul într-o parte. 

— A fost emisă în puţine exemplare, evident tipărite, dar nu atât 
de puţine încât să nu fi trebuit să primim unul la Arhive în momentul 
publicării. 

Mă priveşte cu atenţie, urmărindu-mi reacţia. 

— E... ciudat că o scriere despre un asemenea subiect a fost 
omisă de la Arhive, nu ţi se pare? 

Înghit în sec. 

— Ba da. 

Lângă mine, Xaden se încordează. 

— Repet, continuă ea. E o carte interesantă. Ne vedem sâmbătă, 
peste două săptămâni? 

Încuviințez și, mulțumindu-i încă o dată, plecăm, trecând pe 
lângă Nasya, care a început să sforăie în scaunul său. 

Ajungem la jumătatea drumului prin tuneluri când Xaden rupe 
tăcerea. 

— I-ai dat cartea aia? De ce? 

Xaden își înclină capul spre mine şi se opreşte în mijlocul 
tunelului, apucându-mă de braţ cu blândeţe și cu teamă în privire. 

— I-am împrumutat-o, pentru că așa m-a rugat. — Ar fi putut să 
te denunțe cu textul ăla. 

Ochii i se aprind de furie. 


— $i, dacă eu aș raporta-o pentru că nu-mi înregistrează 
solicitările, ar ajunge la cheremul lui Markham. 

Îmi încordez încă puţin degetele pe cureaua genţii. 

— Ca să aibă vreo valoare, încrederea trebuie să fie reciprocă. 

— Reciprocă, dar tu-mi trântești ușa în nas în timp ce eu mă 
străduiesc din răsputeri să-mi deschid inima către tine. 

Vorbeşte bărbatul care nu mi-a spus că mă iubește nici măcar o 
dată. Dacă într-adevăr mă iubeşte. Pe toți zeii, m-am săturat să fac 
primul pas în relația cu omul ăsta. Și azi nu cred că aş suporta să fiu 
respinsă şi în privinţa asta. 

— Sigur, numai să-ţi păstrezi secretele. Nu te-ai gândit nicio clipă 
că s-a ajuns aici - arăt spre el și spre mine - pentru că n-ai încredere în 
mine? 

Fac un pas în spate. 

— Pretinzi încredere deplină și oarbă de la mine, fără să mi-o 
oferi pe a ta. Trebuie. Să fie. Reciprocă. 

— Eu n-am încredere în tine? 

Umbrele îi înconjoară gleznele, urmându-l când se întoarce și 
porneşte mai departe în sus, prin tunel. 

— Ne vedem mai târziu. Trebuie să-l găsesc pe Bodhi. 

E clar că se duce să rezolve treburi de-ale revoluţiei, lăsându-mă 
în urmă. Din nou. 

— Atât ai de spus? Îi strig, crispându-mă din cauza frustrării. 

— Nu poate ieși nimic bun din lucrurile pe care vreau să ţi le 
spun acum, Violet, îmi aruncă el peste umăr. Așa că, în loc să-mi sap o 
groapă și mai adâncă, folosind niște cuvinte pe care mai târziu le voi 
regreta, prefer să mă distanţez puţin și să fac ceva util, pentru că nu 
rezolv nimic cu discuţia asta. 

Mă bate gândul să-i spun că nu el hotărăște când ne certăm, dar 
a cerut puţin spaţiu, așa că procedez cu maturitate și i-l acord. 

Când mă trezesc dimineaţa, descopăr că nimeni nu a dormit pe 
jumătatea cealaltă a patului și că lucrurile lui au dispărut. Pieptul mi 
se încleștează incontrolabil la gândul că a plecat înapoi spre linia 
frontului, că oricare dintre noi ar putea să moară în orice clipă şi că 


ultimele cuvinte pe care le-am schimbat au fost spuse într-un 
moment de furie. 

Dragonii nu se supun capriciilor omului. 

- GHIDUL DE CĂPĂTÂI AL RASELOR DE DRAGONI, DE 
COLONELUL KAORI 

CAPITOLUL 19 

Inima îmi bate inegal când, după două zile, trec împreună cu 
detașamentul meu pe lângă dragonii călăreților din Prima și A Doua 
Aripă, în așteptarea începerii antrenamentului cu manevre de zbor. 

Îl zăresc pe Kaori în fața celei de-A Patra Aripi, foindu-se 
neliniștit alături de Varrish, care mă urmărește cu o privire fixă la 
vederea căreia îmi apar furnicături pe piele, de parcă ar calcula în 
gând câte fulgere îmi va cere să chem drept pedeapsă pentru faptul că 
n-am adus-o pe Andarna. Și, observând cum Solas mă pândeșşte din 
spatele lui, mijindu-și ochiul auriu la mine, mă întreb dacă Varrish va 
mai avea răbdare până mâine. 

Pentru că, evident, din locul în care stă poate să vadă că 
Andarna nu-i aici și, mai rău, pare încântat. 

Azi-dimineaţă, la antrenamentul cu Carr, am ajuns la al douăzeci 
şi şaptelea fulger într-o oră, după care temperatura mi-a crescut 
brusc, spre aparenta lui dezamăgire. Dezamăgită sunt și eu, având în 
vedere că n-am nimerit niciunul dintre punctele pe care le-am ţintit. 
Abia îmi mai simt braţele după ce mi-am folosit pecetea atât de mult. 
Dacă Varrish mă va forța să urc din nou pe munte azi, nu sunt sigură 
că mă mai întorc.. 

— Ceva e ciudat la Portocaliul ăla, observă Rhiannon, potri- 
vindu-şi cureaua ochelarilor de zbor când ne apropiem de A Treia 
Aripă. 

— Te referi la faptul că i-a prăjit pe cei din Al Treilea 
Detașament fără să stea pe gânduri? întreabă Ridoc, încheindu-și 
jacheta de zbor. 

— Şi Varrish pare atât de... ţeapăn, observă Sawyer, întinzân-du- 
şi braţul pe lângă piept, ca să-l destindă. Cam crispat, ştii? 


Spre deosebire de mine, Sawyer l-a văzut doar la suprafaţă. 
Inspir pe nas și expir pe gură, încercând să-mi astâmpăr greaţa, care 
amenință să mă lase fără micul-dejun. 

—  Categoric e o pereche ciudată, încuviințează Rhi când 
ajungem la dragonii Diviziei Gheară. 

Cadeţii din anul al treilea nu se află astăzi pe teren, lăsând 
spaţiu mai mult decât suficient pentru ca dragonii celor din anul al 
doilea să se răsfire, dar ferească zeii ca Tairn să nu stea în rândul din 
față, de parcă ar fi vedeta spectacolului! Deja îi văd capul pe deasupra 
celorlalți dragoni prezenţi și sunt aproape convinsă că tocmai l-am 
auzit fornăind de iritare. 

Privindu-mă, Varrish îşi încordează buzele într-un zâmbet 
impecabil, dar licărul din ochii lui îmi slăbește controlul asupra ușile 
Arhivelor din mintea mea, lăsând puterea să mi se strecoare puţin în 
trup în aşteptarea unei înfruntări. 

— Şi de ce se uită așa la tine? întreabă Sawyer, foindu-se lângă 
mine pentru a mă ascunde de privirea lui. Mereu îți zâmbeşte de 
parcă... 

Clatină din cap. 

— Nu găsesc cuvintele potrivite... 

— De parcă ar şti ceva ce ţie îţi scapă, încheie Rhi, ocolindu-l de 
departe pe Roşul Coadă-Măciucă din Primul Detașament pe lângă 
care trecem. S-o fi întâmplat ceva între el și mama ta? Poate că-i 
poartă pică? 

— Nu, din câte ştiu. 

Prietenii mei nu înţeleg situaţia nici pe jumătate, dar cum s-o 
înțeleagă, dacă nu le-am spus nimic? 

— Dar e obsedat de Andarna. Uite, o parte de adevăr. 

— Fa e bine? întreabă Sawyer. N-am mai văzut-o de-o vreme. 

— Sa odihnit mult în ultimul timp. 

Mă pregătesc pentru corvoada îmbrăcării uniformei complete 
de piele pe căldura înăbușitoare a verii târzii și încep să-mi închei 
nasturii jachetei în timp ce ne apropiem de Tairn. 


— S-ar descurca cu manevrele simple, dar cu astea pe care le 
facem acum? Zboruri în formaţie şi rotații la comandă? N-are sens s-o 
forțez să încerce chestiile astea. Adevăruri selective. 

— Înţeleg, zice Sawyer şi mă înghionteşte uşor cu cotul. Ne 
vedem pe cer! 

— Nu prea arăţi bine, observă Rhi după ce se îndepărtează 
băieţii. S-a întâmplat ceva? 

— N-am nimic. 

Mă forţez îndată să zâmbesc și încerc să mă gândesc la orice 
altceva în afară de chinurile la care mă va supune Varrish când va 
pune mâna pe mine. 

— Varrish pare foarte încântat că n-a venit Andarna, e sinistru. 

— Rezolv eu problema. 

— Aha. Nu mă îndoiesc, îmi spune Rhi şi buzele i se arcuiesc 
discret într-un zâmbet trist, după care îmi întoarce spatele şi se duce 
la Feirge, care așteaptă de partea cealaltă a lui Tairn. 

— Nu mai pot, mormăi, masându-mi rădăcina nasului. 
Indiferent ce aș spune în clipa asta, ar fi greşit. 

— N-o să mă ierte în veci când o să afle câte lucruri i-am ascuns. 

— Te va ierta, spune Tairn, coborându-și capul ușor, dar nu-şi 
apleacă umărul nici când ajung lângă laba lui stângă. Oamenii au 
memorii de muște. Dragonii însă poartă dușmănii multă vreme. 

— 0 să uit că ai spus asta, îl tachinez la rândul meu. — Atenţie! 

Mă întorc odată cu capul lui, scoțând totodată un pumnal. 

— Doar nu ţi-ar trece prin minte să ataci un profesor, nu, 
Sorrengail? zice Varrish uitându-se la armă și păstrând același 
zâmbet ca de mască. Darămite un comandant-adjunct. 

Tairn mârâie grav, din adâncul gâtului, și îşi încordează buza 
suficient încât să i se vadă vârfurile colţilor. 

— Anul ăsta atac pe oricine care face greșeala de a se apropia pe 
furiș. 

Îmi îndrept umerii şi-mi înalt fruntea. 

— Hmm. 


Varrish se înclină într-o parte şi priveşte pe lângă piciorul din 
față al lui Tairn. 

— Nici azi nu l-ai adus pe dragonul tău Coadă-Împănată? 

— După cum vedeţi. 

Frica îmi alunecă pe şira spinării. 

— Ce păcat... 

Oftează şi, întorcându-mi spatele, pornește spre Solas, călcând 
zgomotos pe iarba veștejită. 

— Astăzi nu vei face nicio manevră, Sorrengail. Mi se întoarce 
stomacul pe dos. 

— Îmi pare rău, nu cred că v-am auzit bine. 

Tairn se întoarce, trecându-și piciorul din față pe lângă mine, ca 
să ajung sub solzii pieptului său. 

— Încă nu-ţi pare, îmi spune Varrish peste umăr, încruntân-du- 
se pentru o clipă când observă postura lui Tairn. Dar asta se va 
schimba. Se pare că avertismentele nu au avut efect, așa că te 
sancționez pentru neglijarea datoriei, pentru faptul că dragonul tău 
refuză să vină la manevre. Vei încăleca și vei zbura spre terenul pe 
care te antrenezi cu profesorul Carr, unde îţi vei primi pedeapsa. 

— Nu se va întâmpla. 

Tairn își coboară capul până la pământ, ghemuindu-se într-o 
poziţie defensivă. 

— Ce se petrece? întreabă Rhi, venindu-mi din nou alături și 
privind alarmată între mine și Varrish. 

— E limpede că subalterna ta nu s-a învăţat minte după prima 
pedeapsă, lider de detaşament Matthias, așa că trebuie să-i aplic încă 
una. 

Varrish clipeşte, aplecându-și capul într-o parte. 

— Dar, fiind comandant-adjunct, nu îți datorez nicio explicaţie. 
Acum încalecă şi aşteaptă să înceapă manevrele, dacă nu cumva vrei 
să fii pedepsită odată cu ea. 

— Nu va fi nicio pedeapsă! răcnește Tairn și, văzând că toţi 
dragonii de pe teren, printre care și Solas, îşi întorc capetele spre el, 
înțeleg că l-au auzit toţi. Nu îţi stă în putere să chemi dragoni! 


Într-o clipă, gândurile lui le sunt transmise călăreților şi Varrish 
încremeneșşte. 

— Nu pot să-i comand dragonului tău, Sorrengail, dar ție da. 
Prin urmare, dacă nu vrei să explorezi din nou intervalul acela subțire 
dintre mistuire și moarte, vei încăleca și te vei prezenta... 

— Cel mai mic dragon nu se supune nici celui mai puternic dintre 
oameni, ceea ce tu oricum nu ești. 

Tairn trosnește din dinţi și zgomotul răsună în toată valea. 
Feirge își înalță capul, cu ochii aurii măriţi. 

— Andarna nu răspunde în fața ta! 

Tairn păşește în faţă, cu capul și cu pieptul aplecat atât de mult, 
încât aproape că-mi atinge părul, și Varrish dă înapoi. 

— Eu nu răspund în faţa ta!. 

Rahat... Situaţia ar putea să scape de sub control într-o clipă. 

— Dar tu răspunzi în faţa mea! izbucnește Varrish, arătân-du- 
mă cu degetul. 

— Asa să fie? 

Tairn ţâșneșşte în faţă, ocolindu-l cu totul pe Varrish, și se repede 
la Solas, răcnind asurzitor şi învârtindu-şi coada-iadului pe deasupra 
mea. Solas își coboară repede capul ca să-și păzească zona cea mai 
vulnerabilă a trupului - gâtul -, dar Tairn e mai rapid, mai mare și 
mult mai puternic. Deja a ajuns la el și i-a cuprins gâtul între fălcile 
sale. 

Tresar când colții lui enormi se înfig printre solzii lui Solas, 
străpungându-i pielea, și Kaori o ia la fugă ca să se depărteze de lupta 
lor. 

Varrish se întoarce şi încremeneşte la vederea firicelelor stacojii 
care se preling pe solzii portocalii de pe gâtul dragonului său, 
picurând de pe marginea câtorva dintre ei. 

— Tairn... 

Ce-i vor face cei din Empyrean dacă-l va omori pe Solas? 

— Doar un călăreț poate să ocupe funcția de comandant-adjunct 
al colegiului, ameninţă Tairn și Solas scoate un sunet pe jumătate 
răcnet, pe jumătate șuierătură. Fără dragon, nu ești călăreț. 


Pe toți zeii! Inima îmi sare din piept, gonind frenetic. 

— Fie! strigă Varrish, încleștându-și pumnii în lături. Fata nu va 
plăti pentru refuzul dragonului ei de a se prezenta. 

— Nu e suficient. 

Sub ochii mei holbaţi de groază, dinţii lui Tairn ajung la solzii lui 
Solas. 

— E vorba de tine! 

Solas răcneşte hârâit, sângele curgându-i și mai repede pe gâtul 
expus, și încearcă să-l lovească cu coada pe Tairn, dar acesta e de 
două ori mai mare decât el și dragonul portocaliu nu are nicio șansă 
să-l nimerească, slavă lui Dunne! 

— Fie! 

Varrish înaintează împleticit și, preţ de o secundă, mi se face 
milă de el. 

— Fie, repetă el, ridicându-și mâinile. Oamenii nu au autoritatea 
să cheme dragoni. 

Rhiannon pășeșşte în lături, până când îmi atinge umărul cu 
braţul, și Feirge își coboară capul, la fel și Aotrom și Sliseag. Ce să mai, 
toți dragonii pe care-i zăresc cu coada ochiului iau aceeași postură. 

— Cere-ţi iertare! ordonă Tairn pe un ton jos și sever. 

— Îmi pare rău! izbucneşte Varrish cu un tremur în voce. 

— Cere-ţi iertare față de cea pe care Andarna a considerat-o 
vrednică de legătura sa. 

Încerc să înghit, dar mi s-a uscat gâtul. 

— Chiar îl pune să..., șoptește Rhiannon. 

— Aşa cred, încuviințez. Nu-i nevoie să-mi ceară iertare, Tairn. 
Serios. M-aș mulțumi chiar și numai să supraviețuiesc zilei de azi. 

— E important pentru mine, Argintio, îmi uruieşte vocea lui în 
cap. Eu vorbesc pentru Andarna cât timp ea e cufundată în Somnul fără 
Vise. 

Varrish se întoarce spre mine cu o privire plină de ură și de 
spaimă. 

— Îmi... pare rău. Nu am puterea să chem niciun dragon. 

— În genunchi! 


Rhiannon inspiră scurt, uluită, și Varrish se așază în genunchi. 

— Vă adresez cele mai sincere scuze... și ţie, și dragonului tău. 
Ambilor tăi dragoni. 

— Le accept. 

Privesc agitată spre Tairn. 

— Le accept! strig, în caz că nu m-a auzit pe cale mintală. Tairn 
îşi descleștează fălcile cu un zgomot cumplit, scoțându-și 

colții din gâtul lui Solas, și se retrage cu pași semeţi, fără să se 
sinchisească măcar să-și plece capul sau să-şi protejeze gâtul. Eu şi 
Rhiannon ne trezim în umbră când Tairn ascunde soarele de pe cer. 

Iar Varrish mă priveşte cu o ură atât de amară, încât îi simt 
gustul în fundul limbii, și, în spatele lui, Solas își ia zborul, răcnind în 
direcţia mea - sau a lui Tairn - și lăsând bălți de sânge pe iarba de 
dedesubt. Abia după ce Solas s-a îndepărtat de terenul de zbor, 

se ridică Varrish în picioare, și nu-i nevoie să-mi spună nimic ca 
să-l înțeleg limpede când îmi aruncă o ultimă privire ucigașă și 
pornește cu paşi mari spre scara de lângă Mănușa-de-Oţel, de la 
marginea terenului. 

— Am rezolvat problema. 

Tairn își întoarce capul, urmărind zborul lui Solas, și ceilalți 
dragoni de pe teren își înalță și ei capetele. 

Dar inima nu mi se linişteşte şi nici măcar nu-și încetinește 
bătăile când simt cum mi se încheagă groaza în stomac. Poate că 
Varrish mi-a fost inamic și până acum, dar am senzaţia că, după 
întâmplarea de azi, Solas mi-a devenit dușman de moarte. 

La trei zile după acest incident, mă îndrept cu Rhiannon spre 
zbor. 

— Eram convinsă că o să-ți anuleze permisia după ce Tairn a 
fost cât pe ce să-l omoare pe Solas, îmi spune ea. 

— Şi eu, mărturisesc, chiar când clopotele anunţă că a mai 
rămas un sfert de oră până la miezul nopţii. Sunt sigură că o să mă 
trezesc cu Solas la ușă imediat după ce se vindecă. Sau mai rău. 

— Au trecut câteva zile, spune Rhi, aruncându-mi o privire și, 
deși ne despart doar câţiva pași, distanţa pare imposibil de traversat. 


Chiar mă obligi să apelez la tacticile astea noi de interogare pe care le 
învăţăm, ca să-ți smulg adevărul dintre dinţi? Ai vrea să mă prefac 
înțelegătoare sau preferi abordarea conflictuală, mai directă? 

— Adevărul despre ce? întreb, lovindu-mă ușor de umărul ei. 
Rhi clatină din cap iritată. 

— Despre observaţia aia mică a lui Varrish, cum că ai fi fost 
pedepsită deja o dată? 

— Ah. Da. 

Inspir adânc și îmi întorc atenţia asupra paşilor mei când ne 
apropiem de Mănușa-de-Oţel. 

— Acum câteva săptămâni, s-a supărat că Andarnei nu-i arde de 
manevre și m-a pedepsit folosindu-se de pecetea mea. 

— Ce? izbucneşte ea, ridicând tonul. De ce nu ne-ai spus? 

— Pentru că n-am vrut să vă facă probleme. 

E adevărul cel mai simplu. 

— Adică ţie îți face probleme? Parcă nu-i vine să creadă. 

— Nu-i convine când lucrurile nu merg cum vrea el. 

Îmi potrivesc rucsacul pe umeri și mă strâmb când ne apropiem 
de scara de lângă Mănușa-de- Oțel. O să mă doară ca naiba. Ieri mi-am 
luxat parţial genunchiul, în timpul unei confruntări, dar măcar am 
învins. 

— Chiar nu-i nevoie să mă conduci tocmai până sus. E târziu. 
Schimb subiectul, înainte să insiste asupra problemei cu 

Varrish. 

— Nu mă deranjează. Am senzaţia că nu ne mai vedem aproape 
deloc. 

Pe toţi zeii, mă simt atât de vinovată. Și de frustrată. Și de... 
singură. Mi-e dor de prietenii mei. 

— Îmi pare rău. 

Atât îmi trece prin minte să-i spun. 

— E greu de crezut că bobocii vor începe să se antreneze pe 
chestia asta. 


Privesc spre Mănușa-de-Oţel, spre cele cinci niveluri de 
obstacole pe care cadeţii din primul an vor trebui să urce ca să se 
califice pentru Înfăţişare. 

— Adică să moară pe ea, spune Rhi cu asprime. 

— Şi asta. 

Genunchiul îmi ţipă cu fiecare pas, amenințând să-mi cedeze 
după fiecare treaptă urcată, dar pânzele îl țin pe loc pe măsură ce 
înaintez şchiopătat, plimbând mâna pe suprafaţa aspră a pereţilor de 
stâncă care încadrează scara. 

— Cursa asta cu obstacole n-are niciun sens. Rhi clatină din cap. 

— E doar o cale în plus de a-i elimina pe cei mai slabi... sau, mai 
rău, pe cei ghinioniști. 

— Nu-i așa. 

Oricât de puţină plăcere mi-ar face s-o recunosc, Mănușa-de- 
Oțel își are rostul. 

— Serios? mă întreabă din capătul scării, unde mă aşteaptă. 

— Serios, îi spun în timp ce pornesc spre terenul de zbor. 

Datorită ei am ajuns să privesc altfel lumea. Eu nu puteam să urc 
ca tine sau ca ceilalți, prin urmare a trebuit să găsesc o metodă 
diferită. Am învăţat că pot să folosesc metode diferite și totuși să 
supraviețuiesc. 

Mi se repetă în minte clipele petrecute în spinarea lui Tairn 
când m-am luptat cu veninoasa aceea și strâng pumnul în jurul 
aerului gol, ca și când încă aș ţine pumnalul de atunci. 

— Pur şi simplu nu mi se pare că merită să pierdem atâţia 
cadeți. Multe pierderi de la Basgiath nu se justifică. 

— Ba merită, o contrazic încet. 

— Cum poți să spui aşa ceva? 

Se opreşte şi se întoarce spre mine. 

— Frai chiar lângă Aurelie când a căzut. Chiar crezi că ar fi tras 
în jos aripa dacă ar fi supravieţuit și ar fi ajuns la Treierat? Venea 
dintr-o familie de călăreţi! 

Ridic privirea la cerul înstelat şi, inspirând adânc, mă întorc 
spre ea. 


— Nu. Cred că ar fi fost un călăreț fenomenal. Mai bun decât 
mine, asta-i sigur. Dar știu totodată că... 

Nu reușesc să pronunţ cuvintele. Mi s-au oprit în gât, ţinute 
captive de amintirea momentului în care Aurelie a făcut pentru o 
clipă ochii mari și a căzut. 

— Aş vrea ca măcar o dată să spui și tu ce te frământă! Nu mai 
ştiu ce gândești. 

— Nu vrei să ştii. 

E cel mai sincer răspuns pe care i l-am dat de la întoarcerea 
noastră. 

— Ba chiar vreau, Violet! Suntem singure. Vorbeşte cu mine! 

— Să vorbesc cu tine, repet, ca și cum chiar ar fi atât de simplu, 
şi simt că ceva mi se frânge în inimă sub povara frustrărilor 
amândurora. Bine. Da, e îngrozitor că Aurelie a căzut. Că a murit. Dar 
cred că eu am ajuns să fiu un călăreț mai bun pentru că am fost de 
față, pentru că am văzut când s-a prăvălit și am înţeles că, dacă nu-mi 
mișc fundul, voi muri şi eu. 

— Ce-mi spui e... oribil. 

Rhiannon mă priveşte uluită, de parcă m-ar vedea pentru întâia 
oară. 

— Tot ce ne aşteaptă pe câmpul de luptă este oribil, spun, întin- 
zându-mi brațele în lături. Nenorocita aia de Mănușă-de-Oţel nu e 
acolo doar ca să ne urcăm pe ea. Ne ajută să ne depășim frica 
provocată de gândul că nu putem să urcăm pe ea. Ne obligă să ne 
urcăm pe ea după ce am văzut cum îi omoară pe prietenii noștri. 
Parapetul, Mănușa-de-Oţel, Înfăţişarea... par probe excesiv de 
sângeroase când suntem aici, dar ne pregătesc pentru ororile mult 
mai cumplite pe care le vom întâlni după absolvire. Și până nu vei... 

Clatin din cap. 

— Nu ştii cum e acolo, Rhi. Nu poţi să înţelegi. 

— Evident că nu ştiu, mi-o întoarce ea, încordându-se tot mai 
tare cu fiecare cuvânt. Refuzi să-mi vorbeşti! Alergi cu Imogen sau te 
închizi în cameră ca să citeşti şi-ţi petreci toate sâmbetele cu Riorson. 
Și toate astea sunt în regulă, vreau să ai parte de toată susținerea de 


care ai nevoie, dar cu mine e clar că nu vorbești, deci nu trebuie să te 
mire că nu știu nimic! Nu uita, Liam mi-a fost și mie prieten! 

— Nu ai fost de faţă! 

Furia alunecă afară din cutia pe care am construit-o pentru ea 
cu atâta migală și puterea mi se revarsă în trup, opărindu-mi venele. 

— Nu l-ai ţinut în braţe, n-ai văzut cum i se stinge lumina din 
ochi, știind că n-are nimic din punct de vedere fizic, dar că e pe 
moarte din cauza lui Deigh, care zăcea sfârtecat la câţiva pași de el. 
Toate eforturile mele din clipa aia n-au avut niciun rost! Pe toţi zeii, 
m-am ţinut de el cu atâta putere! 

Îmi încleştez pumnii şi unghiile mi se înfig în palme. 

— Aproape că mi s-au dislocat umerii, atât de greu era, dar nu i- 
am dat drumul! Și n-a avut niciun rost! 

Furia îmi încinge gâtul, consumându-mi întreaga ființă. 

— N-ai văzut ce-i acolo! Ce mă face să alerg în fiecare dimineaţă 
blestemată! 

— Vi, şopteşte ea, cu o voce mai blândă. 

— Şi expresia lui! 

Îmi tremură vocea şi ochii mi se înfierbântă când îmi amintesc 
cum i-am ţinut capul în mâini. 

— N-o vezi în fiecare noapte, când încerci să adormi. Nu auzi 
cum te imploră să ai grijă de Sloane. Cu siguranţă nu auzi cum ţipă 
Deigh... 

Îmi încleştez degetele în creştetul capului şi-mi întorc privirea, 
războindu-mă cu durerea, cu suferința, cu remușcările nesfârşite și, 
ca de obicei, sunt învinsă. Îmi rămân doar cutia aceea şi vidul 
nesperat pe care știu că-l pot obţine dacă-mi recapăt controlul, dar 
cuvintele se varsă din mine necontenit. Gura parcă mi s-ar fi disociat 
de creier şi acum emoțiile îmi controlează tot trupul. 

— Şi, oricât de oribil ar părea, oricât de insensibilă aș părea, 
faptul că am fost de față când a căzut Aurelie, când a luat foc Pryor, 
chiar și când blestematul de Jack Barlowe a fost îngropat de avalanșa 
provocată de mine, toate tragediile astea m-au pregătit pentru 
momentul în care a trebuit să părăsesc trupul lui Liam și să continui 


lupta. Dacă aș fi stat acolo și l-aș fi jelit în continuare, așa cum aș fi 
vrut, niciunul dintre noi nu s-ar mai fi întors aici. Imogen, Bodhi, 
Xaden, Garrick, toți... toți am fi murit. Nu degeaba ne pun să privim 
cum ne mor prietenii, Rhi. 

Îmi ating pieptul cu un deget. 

— Noi suntem armele și locul ăsta e piatra cu care ne ascut. 
Energia din trupul meu se împuţinează și dogoarea se risipește. Inima 
mi se strânge când observ durerea profundă de pe chipul 

lui Rhiannon. 

Bătăile de aripi ale lui Tairn se aud tot mai clar pe măsură ce se 
apropie şi zgomotul lor îmi linişteşte inima. 

— lartă-mă, îi şoptesc. Şi mă bucur că nu știi cum e. Clipesc 
repede, limpezindu-mi ochii. 

— Mă bucur în fiecare zi că nu ai amintirile astea, că tu şi 
Sawyer şi Ridoc n-aţi fost acolo. Nu i-aș dori așa ceva nici celui mai 
mare dușman al meu, darămite prietenei mele celei mai apropiate, și, 
chiar dacă am fost tăcută în ultima vreme, vreau să știi că asta 
însemni pentru mine și acum: ești prietena mea cea mai apropiată. 

Dar prietenii își spun adevărul. Dacă i-aș spune, aş pune-o în 
pericol, dar, dacă nu-i voi spune, va rămâne nepregătită, aşa cum 
eram și noi. Rahat! 

— Şi ai dreptate. Ar trebui să-ţi vorbesc. Și tu l-ai pierdut pe 
Liam. Ai tot dreptul să știi... 

— Nu! 

Vocea lui Tairn îmi răsună în cap și vântul îmi suflă în spate cu o 
clipă înainte ca dragonul să aterizeze în spatele meu. 

— Călărețul lui Solas! 

— Bună seara, cadet Sorrengail, spune maiorul Varrish chiar din 
stânga mea și, când luminile-magice se aprind deodată deasupra 
noastră, comandantul-adjunct se ivește printre bolovanii în spatele 
cărora aștepta alături de gărzile sale, la doar câţiva metri de noi. 
Cadet Matthias. V-am întrerupt discuţia”? 

Îl urmează și gărzile. 

Pe toți zeii. A fost cât pe ce să... 


— Dar n-ai făcut-o, spune Tairn. 

— Domnule maior? 

Rhiannon face ochii mari, privind când la mine, când la 
comandantul-adjunct. 

— Cunoşti procedura, cadet, zice maiorul, apoi străbate distanța 
dintre noi și arată în jos. Sau te gândești să susţii că n-am nicio 
autoritate asupra ta? 

Tairn îşi coboară capul și mârâie încet. 

Amuţesc de teamă şi fac un pas în lături, mutând-o pe Rhi din 
calea lui. Nu m-ar ajuta cu nimic să mă arăt indignată, așa că-mi dau 
jos rucsacul și-l deschid, vărsând conţinutul pe pământ. Apoi scutur 
rucsacul deschis, ca să-i demonstrez că e gol. 

— Sunteţi mulțumit? 

— Încă nu, dar într-o bună zi... Zâmbetul lui îmi întoarce 
stomacul pe dos. 

— Aştept cu răbdare. 

Călărețul de alături termină percheziţia, uitându-se și înăuntrul 
rucsacului, ca să se asigure că l-am golit cu adevărat, apoi mi-l dă 
înapoi. 

— Bucură-te de permisie cât încă ai posibilitatea. 

Varrish dă din cap, cu zâmbetul încremenit pe buze, și toți trei 
părăsesc terenul de zbor. 

— Ticăloșii... 

Mă aplec și se ghemuiește și Rhi, ajutându-mă să-mi aranjez 
rucsacul. 

— Mulţumesc. 

— Aşa face mereu? 

— Da. 

Ne ridicăm după ce punem toate lucrurile la loc. 

— Şi în seara asta avem motive să ne bucurăm că nu te-au 
percheziţionat? 

— Da. 

— Dar... de ce? se încruntă Rhi nedumerită. Ce se petrece? Nu 
pot să cred că face așa din cauza Andarnei. 


— Niciodată nu vor avea încredere deplină în numele de familie 
al lui Xaden. 

Pe bună dreptate. Îmi ridic rucsacul pe umeri şi-mi strecor 
braţele pe sub bretele. 

— Chiar îmi pare rău că am explodat adineauri. N-am nicio 
scuză. 

— Să nu-ţi pară. 

Îmi zâmbeşte trist, cu jumătate de gură. 

— Prefer să țipi la mine decât să te prefaci în tăcere că totul e în 
regulă. 

Măcar un adevăr îi pot spune. 

— Nimic nu e în regulă. 

În anii de după moartea tatei, am uitat ce înseamnă să fii 
iubit. Apoi am intrat în cvadrant şi am devenit monstrul în care 
trebuia să mă transform de dragul tuturor, fapt pe care nu l-am 
regretat nicio clipă. Dar apoi tu mi-ai dăruit cuvintele acelea și 
mi-am amintit... şi aproape că te-am pierdut și pe tine. Mă 
străduiesc să devin o persoană mai bună pentru tine, așa cum ți- 
am promis, dar trebuie să ştii că monstrul încă e aici şi-mi urlă 
să mă folosesc de toate părțile nemiloase ale fiinţei mele ca să-ţi 
recâştig cuvintele. 

CAPITOLUL 20 

Pământul se repede spre noi când Tairn își întinde aripile şi ne 
încetinește coborârea înainte de a ateriza pe terenul de la Samara. 

— Vom găsi altă soluție, mă asigură Tairn. Chiar dacă te-ai muta 
pe umărul meu și ai reuși să aluneci și să teghemuieștipe... 

Se cutremură. 

Am petrecut o mare pare din ultimele două ore certându-ne pe 
tema aterizării în fugă, pe care, după părerea lui Tairn, n-ar trebui s-o 
încerc niciodată. 

— Nu poţi să schimbi criteriile de absolvire. 


Îmi desfac cureaua șeii și tresar când spasmul coapselor îmi dă 
de înţeles că am zburat prea mult fără pauză. 

— Dar nici n-am încercat, observă Tairn, întorcându-şi deodată 
capul spre marginea luminișului, cu capul înclinat într-o parte, și 
urmărind copacii cu entuziasm, în aşteptarea vreunei mișcări. 

Zâmbesc larg, înțelegând că Sgaeyl trebuie să fie aproape. 

— Hai să cădem de acord că vom găsi o soluție care să 
întrunească cerințele absolvirii fără să-ţi rupă toate oasele din trup, 
propune el repede. 

— De acord. 

Să țin minte să mă cert cu el doar atunci când are alte lucruri 
mai bune de făcut. Mergând în spatele șeii, dezleg rucsacurile în grabă 
şi e cât pe ce să alunec. 

— Vom muri cu toţii dacă vei cădea din spinarea mea şi-ţi vei 
rupe gâtul acela nerăbdător. 

— Mda, pentru că eu sunt cea nerăbdătoare. 

Îmi așez în spinare rucsacul mai mic şi pe cele două mai grele mi 
le atârn de câte un umăr. 

— Nu-mi vine să cred că ai lăsat pe cineva să urce aici ca să lege 
pachetele. Mă uimește puterea ta de stăpânire. 

— Liderul de divizie a legat genţile de șa înainte ca eu să mi-o 
pun în spate, evident. 

— Și eu care credeam că ai devenit mai înțelegător... Genunchiul 
îmi zvâcneșşte când traversez spinarea lui Tairn, dar 

uit de orice durere în clipa în care îmi cobor scuturile și simt 
cum legătura aceea parcă formată din umbre mi se înfășoară în jurul 
minții. 

Ideea de a-l respinge îmi contrazice instinctele, dar mă forţez să 
le ridic la loc. Având în vedere cum ne-am despărțit săptămâna 
trecută, n-am idee la ce să mă aștept din partea lui, dar e clar că va 
pretinde să-mi ţin scuturile pe poziţii, indiferent cât de supăraţi am fi 
unul pe celălalt. Ținând bine rucsacurile, alunec pe piciorul lui Tairn 
şi, aterizând pe pământ, preiau o mare parte din forța impactului cu 
genunchiul meu sănătos. 


— Hai, caut-o pe Sgaeyl, îl îndemn pe Tairn, traversând terenul 
de iarbă culcată spre cetatea care se înalță în faţa mea. 

— Voi aștepta să intri, ca de obicei. 

— Îţi pierzi timpul. 

Nerăbdarea lui îmi țiuie în sânge, dar n-o înăbuș. Măcar unul 
dintre noi e fericit. Cât despre lucrurile care se vor întâmpla mai 
târziu... Pe acelea le alung din minte rapid. 

— Atunci mergi mai repede. 

Râd și mă avânt înainte. Pe toţi zeii, genţile sunt grele și, ciudat 
lucru... vibrează pline de energie. Bănuiesc că tranșa asta a fost 
alimentată deja cu putere. 

Când ajung în capătul rampei de piatră, un pluton de infanteriști 
se apropie în pas alergător dinspre intrarea boltită. Fir-ar, stau fix în 
drumul militarilor! 

— Călăreț! strigă comandantul. 

Înainte să mă pot da la o parte, compania se bifurcă și aleargă pe 
lângă mine, atât de aproape, încât simt adierea aerului pe care-l 
spulberă, ca și când aș fi un bolovan nimerit în calea torentului lor. 
Rămân perfect nemișcată, ca să evit orice accident, și nu îndrăznesc 
nici să respir în timp ce trec pe lângă mine. 

Când trece și ultimul infanterist, expir şi-mi continui drumul, 
intrând în curte. Un grup de tămăduitori trece prin fața mea și, când 
pleacă, îl zăresc pe Xaden, care vine cu paşi mari și cu o expresie 
indescifrabilă pe chip. Inima îmi flutură, apoi îmi zvâcnește, dar 
continui să înaintez. 

Nu înţeleg cum e posibil, dar îmi vine să mă caţăr pe el și în 
același timp să-i dau un șut zdravăn în fluierul piciorului. 

Zăresc mai mulţi călăreţi în curte, în spatele lui Xaden, dar îi 
simt doar ca pe o ceață neagră, pentru că nu pot să-mi iau ochii de la 
el, nu pot nici măcar să privesc dincolo de el. Oricât de complicată ar 
fi legătura dintre noi, e în același timp indiscutabil de simplă. El e 
orizontul și dincolo de el nu există nimic pentru mine. 


— Va trebui să-ţi forțez mâna și îmi pare rău, spune el repede în 
timp ce se apropie, străpungându-mi scuturile de parcă ar fi doar 
dantele sub atacul lui. 

— Și ce mai e nou? 

Mă opresc, observând că toţi cei care ne stau în cale se dau la o 
parte. 

— Ai aproximativ două secunde ca să te decizi dacă vrei să vorbim 
între patru ochi diseară. 

Mai are doar câţiva metri până la mine. 

— Nu știu dacă vrei să rămâi singur cu mine, având în vedere ce 
am în rucsacuri, spun. 

Aşa s-a gândit el să mă primească după ce mi-a întors spatele 
săptămâna trecută? — Alege! 

— Da. Evident că vreau să vorbim între patru ochi. 

— Spune-mi să te sărut! Chiar dacă e doar de ochii lumii. 

Va ajunge la mine într-o clipă și nu încetinește pasul deloc. 

— Ce? 

— Acum, Violet! Altfel o să dormi în camera altcuiva la noapte. 

Privirea lui îmi cere imperios un răspuns imediat. Ah, da. Pentru 
că acum mai multe luni mi-a spus că mă va săruta doar dacă i-o cer. Se 
întinde spre mine și mă cuprinde cu trupul său, strecurându-și o 
mână la ceafa mea și înconjurându-mi talia cu cealaltă. 

Impactul îmi debusolează toate simţurile. 

— Sărută-mă! Doar de ochii lumii. 

— Mi-a fost dor de tine, spune el cu o clipă înainte să-mi 
acopere gura cu buzele sale. 

— M-ai lăsat baltă, îl acuz, mușcându-i uşor pielea moale a buzei 
de jos cu dinţii. 

— Să lăsăm cearta pe mai târziu. 

Îmi cuprinde obrazul cu mâna şi-şi aşază degetul mare chiar 
deasupra bărbiei mele. 

— Acum sărută-mă cum trebuie. 

— Dacă mă rogi atât de frumos... 


Îmi despart buzele sub atingerea buzelor lui şi imediat regret 
fiecare secundă pe care am petrecut-o în ultimul timp fără să-l sărut. 

Scâncesc la prima alunecare a limbii sale peste a mea și îi simt 
degetele încordându-mi-se pe talie pe măsură ce mă sărută tot mai 
adânc. Da. O singură atingere, atât îmi trebuia pentru ca lumea din jur 
să dispară. Totul e aici. Energia care vibrează în aerul din jurul nostru 
nu se poate compara cu puterea care mi se revarsă în vene și cu 
dorinţa care mi se aprinde în inimă când începem să ne luptăm 
pentru dominarea sărutului. 

Învinge el, mistuindu-mă, înghițindu-mi toate gândurile în afară 
de acela că trebuie să mă apropii şi mai mult de el. Genţile îmi alunecă 
de pe umeri, căzând cu zgomot alături, pe pământ, și, înconjurându-i 
gâtul cu braţele, mă arcuiesc lipită de trupul lui. Îi răspund la sărut de 
parcă viața mea ar depinde de capitularea lui și-mi înclin capul în 
căutarea acelui unghi perfect. El îl găsește fără niciun efort și mă 
sărută şi mai adânc, răpindu-mi bucățele din suflet cu fiecare 
tresărire și alunecare a limbii care, cu o măiestrie căreia mi-e cu 
neputinţă să-i rezist. 

Nici nu-mi amintesc de ce am încercat. 

De ce să-mi refuz plăcerea explozivă a săruturilor lui Xaden? 
Acum capătă sens relația noastră. Când nu mai contează nimic în 
afară de atingerea buzelor lui, de mișcarea limbii lui în spatele 
dinților mei, de dorinţa arzătoare care-mi arde trupul și pe care doar 
el o poate stinge pe deplin. Inima îmi gonește și trupul îmi pluteşte în 
mâinile lui când îmi trec mâinile prin părul lui moale. 

Imponderabilă. Mă face să mă simt total şi cu desăvârşire 
imponderabilă, ca și când aș putea să zbor susținută doar de valurile 
acestor senzaţii. 

Pe toți zeii, îl doresc! Exact aşa. Doar noi doi. 

— Violet, geme el în gând, dominându-mi gura. 

— Ah, mai scutiţi-mă! 

O voce familiară îmi tulbură micul colţ de rai și atunci îmi 
amintesc. 


Trebuia să-l sărut de ochii lumii și eu m-am pierdut cu totul în 
braţele lui. În mijlocul curţii. Doar zeii ştiu cine ne urmăreşte. Şi 
senzaţia asta de imponderabilitate... a apărut pentru că Xaden mă ţine 
la piept cu braţul său puternic și picioarele îmi atârnă deasupra 
pământului. 

— A fost destul pentru ochii lumii? 

Mă retrag încet, mângâindu-i buza de jos cu dinţii înainte de a-l 
elibera. 

— La naiba cu ochii lumii! 

În privire îi arde aceeaşi dogoare care m-a adus şi pe mine în 
pragul incendierii. Măcar nu sunt singura care-şi pierde puterea de 
stăpânire. Recunosc expresia de pe faţa lui. E la fel de înfierbântat ca 
mine. 

Mă sărută din nou, renunțând la fineţea sa rafinată în favoarea 
unei pofte nestăpânite, și mă topesc. 

— Pune-o jos pe soră-mea, Riorson. Ajunge, m-ai convins. Vocea 
aceea familiară... 

Capul îmi zboară spre dreapta, întrerupând sărutul. 

— Mira? 

Îşi loveşte uşor cu degetele braţele încrucișate, dar expresia ei 
severă - bizar de asemănătoare cu a mamei - durează doar o clipă, 
apoi buzele i se arcuiesc zâmbitor. 

— Mă bucur să te văd, Vi. 

— Ce cauţi aici? 

Zâmbesc larg când Xaden îmi dă drumul. Apoi păşesc peste 
geanta scăpată ca să-mi îmbrăţișez sora. 

— Am fost staționată aici ieri. 

Mă strânge în braţe cu putere, ca întotdeauna, și, apucându-mă 
de umeri, mă îndepărtează de ea și îşi începe inspecția obișnuită, 
căutându-mi răni fatale pe trup. 

— N-am nimic, îi spun. 

— Eşti sigură? 

Îmi cuprinde laturile capului şi se înalță pe vârfuri ca să mă 
privească de sus. 


— Pentru că am impresia că ai o comoţie, dacă te-ai încurcat cu 
tipul ăsta. 

Clipesc. Cum naiba să-i răspund? 

—  Ține-i isonul, altfel vei petrece noaptea în camera ei, nu în a 
mea, îmi spune Xaden. A insistat mult. 

— Da, păi... 

La naiba, chiar nu vreau s-o mint pe sora mea mai mult decât e 
absolut necesar. 

— Îţi duc bagajele în camera mea, spune Xaden, ajutându-mă să- 
mi dau jos rucsacul din spate și luându-le de pe jos pe cele două pe 
care le-am scăpat. 

— Mulţumesc, îi spun, mai mult din obişnuinţă. Se apleacă spre 
mine și mă sărută ușor pe frunte. 

— Sunt de serviciu azi. 

— Nu, şoptesc, profund dezamăgită. 

Nu prea vom avea timp să vorbim... dar probabil că tocmai asta 
era ideea. 

— Bănuiesc că nu putem să ne certăm dacă nu ne vorbim, nu? 

— Vom avea timp mai târziu, îmi promite el. Distracţie plăcută 
cu sora ta. Ne vedem diseară. 

Îmi potriveşte după ureche o șuviţă de păr suflată de vânt şi-mi 
mângâie obrazul cu blândețe, cu dosul degetelor. 

— Bine. 

Dacă nu ne-am fi sărutat doar de ochii lumii, m-aș fi dizolvat. Și 
flăcările pe care i le surprind în privire când se uită la mine preţ de o 
clipă... Mă înfierbânt imediat, în ciuda aerului de munte. 

— N-o lăsa să stârnească incendii, îi spune Mirei peste umăr 
când pleacă de lângă noi, pornind spre coridorul din preajma scării 
din sud-vest. 

Pufnesc, dar totuși îl privesc din urmă. 

— Ține-ţi scuturile ridicate. 

— Pe tine nu mă ajută să te resping. 

— Ti-am spus, e mai greu în cazul meu, răspunde el. Ține-le 
ridicate oricum. Pericolul nu vine de la mine. 


— Îţi... duce bagajele în camera lui, spune Mira încet, venin-du- 
mi alături și privind când la mine, când la spatele lui Xaden. 

— Da, încuviinţez. 

Sau poată că nu-i așa? Durerea din pieptul meu devine amară. 
Poate că, de fapt, duce acele două genţi la un loc de livrare stabilit și 
mă lasă cu Mira ca să-mi distragă atenţia. Urăsc faptul că nu pot să am 
încredere în el, că el nu poate să aibă încredere în mine, că am ajuns 
în impasul ăsta. 

— Rahat, bombăne Mira. 

— Ce-i? 

Oftez când Xaden dispare în clădire. 

— Nu-i doar sex, așa-i? Te îndrăgosteşti de el. 

Se holbează la mine de parcă mi-aș fi pierdut minţile. Privirea 
îmi zboară la ea și, deşi înţeleg că ar trebui s-o mint, nu pot. În 
privinţa asta nu pot. 

— Nu tocmai. 

— Pe cine vrei să păcăleşti? Mai că te-a înghiţit cu totul 
adineauri şi acum te uiţi după el cu ochii ăştia mari și blânzi din care 
practic şiroieşte - arată spre faţa mea, strâmbând din nas, de parcă ar 
fi mirosit ceva neplăcut - ce-i asta? Dor? Pasiune? 

Îmi dau ochii peste cap. 

— Dragoste? 

Pronunţă cuvântul de parcă ar fi otrăvitor și probabil că ceva 
din expresia mea mă dă de gol, pentru că dezgustul de pe chipul ei se 
transformă în şoc. 

— Vai, nu... Eşti îndrăgostită de el, așa-i? 

— Cum poţi să-ți dai seama dintr-o simplă privire? contrez, 
încordându-mi spinarea. 

— Bleah! Hai să aruncăm pumnale în chestii. 

Brennan e în viață. Brennan e în viață. Brennan. E. În. Viaţă. Atât 
îmi trece prin minte în timp ce ne golim tecile, aruncând cuțite în 
ţintele de lemn înșiruite de-a lungul peretelui din spate al sălii de 
lupte mici, situate în capătul de nord al cetăţii, la parter. Nu se 


compară cu groapa din capătul de sud, unde l-am găsit pe Xaden în 
toiul luptei. 

E deplorabil că-i ascund secrete lui Rhiannon, dar probabil că 
sunt cea mai mare ticăloasă de pe Continent pentru faptul că nu-i 
spun Mirei că Brennan e în viaţă. 

— Eu în niciun caz n-am dreptul să te judec pentru bărbaţii cu 
care te culci... , începe Mira. 

— Atunci nu mă judeca. 

Îmi învârt în aer penultimul pumnal, îl prind de vârful lamei şi-l 
arunc, nimerind ţinta în dreptul gâtului. 

— Lăsând la o parte regulamentul, pentru că da, ceea ce faci tu 
se numește fraternizare - îşi aruncă următorul pumnal fără măcar să 
se uite la țintă și o nimereșşte în mijlocul pieptului - cu un ofiţer, vreau 
doar să spun că, în caz că lucrurile n-o să meargă între voi, va trebui 
oricum să petreceţi timpul împreună pe tot parcursul carierelor 
voastre. 

— Dar nu mă judeci. 

Îmi arunc ultimul pumnal, nimerind ţinta ei în dreptul gâtului. 

— Bine, poate că te judec. 

Ridică din umeri și mergem la ținte. 

— Dar ești sora mea și nu mai am pe nimeni altcineva. Am voie 
să fiu îngrijorată. 

Şi totuși, nu mă are doar pe mine. Ea și Brennan erau de 
nedespărțit în copilărie. Dacă ar fi fost ca doar una dintre noi să ştie 
că e viu și sănătos, atunci persoana aceea ar fi trebuit să fie ea. 

— N-ai de ce să-ţi faci griji pentru mine. 

Îmi smulg pumnalele din lemnul țintei unul câte unul şi le pun în 
tecile de pe coapse și din jurul coastelor. 

— Eşti cadet în anul doi. Evident că am de ce să-mi fac griji. 

Îşi recuperează şi ea pumnalele și priveşte peste umăr la doi 
călăreţi care se luptă pe rogojina din spatele nostru. 

— Cum merge CSC? întreabă ea, coborând vocea. 

— Am pierdut un călăreț la primul exerciţiu. Două hărți? 

— Da, te zăpăcesc cu totul. 


Îşi strânge buzele într-o linie subțire. 

— Dar nu la asta mă refeream. 

— Îți faci griji în privința etapei interogatoriilor, ghicesc, 
strecurându-mi al unsprezecelea pumnal în teaca de sub piept. 

— O să te snopească în bătaie, doar ca să vadă dacă reziști. Îmi 
smulge pumnalul de la gâtul țintei sale. 

— Şi, având în vedere cum ţi se rup... 

— Ştiu să rezist durerii. Mă întorc spre ea. 

— Trăiesc pe tărâmul durerii. Practic, mi-am construit o casă 
acolo și am organizat un întreg sistem economic. Nu contează ce-mi 
fac, o să mă descurc. 

— După Jocurile de Război, cei mai mulți cadeți mor la CSC, 
mărturiseşte ea încet. Şi duc pe rând câte unul sau două detașamente 
la exerciţii, ca să nu observi cum se lungește lista morţii. Dacă nu 
cedezi, riști să fii torturată din greşeală până la moarte și, dacă cedezi, 
te pun să plăteșşti cu viaţa. 

— Vor fi câteva zile neplăcute, dar mă descurc. Doar am 
supravieţuit până acum. Şi ce dacă-mi rup oasele? Ar fi ca orice zi 
obişnuită de marți. 

— De când foloseşti pumnale tyrriene? mă întreabă, privindu-i 
mânerul negru și runa decorativă din capăt. N-am mai văzut rune ca 
astea de... mai multă vreme. 

— Mi le-a dat Xaden. 

— Ți le-a dat? repetă ea, dându-mi pumnalul înapoi. 

— Le-am câștigat anul trecut, în timpul unui antrenament. Mi-l 
strecor în dreptul coastelor, alături de celelalte, în timp ce 

Mira ridică neîncrezătoare dintr-o sprânceană şi chicoteşte. 

— Deci da, se poate spune că mi le-a dat. 

— Aha. 

Îşi înclină capul într-o parte şi mă priveşte atent, descifrând mai 
multe decât aş fi vrut, ca întotdeauna. 

— Par făcute la comandă. 

— Aşa e. Îmi scapă din mâini mai greu decât cele de lungime 
obișnuită și sunt mai ușoare. 


Nu-și ia ochii de la mine când ne întoarcem la linia de aruncare. 

— Ce-i? zic şi simt că mi se înfierbântă obrajii. Are tot interesul 
să mă ţină în viață. Înţeleg că nu-ţi place de el. Înţeleg că n-ai 
încredere în el... 

— Face parte din familia Riorson, spune ea. Nici tu n-ar trebui 
să ai încredere în el. 

— N-am. 

Îmi feresc privirea după mărturisirea asta șoptită. 

— Dar ești îndrăgostită de el, oftează ea iritată și aruncă un 
pumnal. Asta-i... habar n-am ce e, dar „nesănătoasă” e primul cuvânt 
care-mi vine în minte. 

— Suntem noi, șoptesc și schimb subiectul. Și de ce te-au 
detașat aici? 

Aleg un punct aflat în partea superioară a abdomenului și-l 
nimeresc. 

— Samara e acoperită de scuturi şi tu eşti un scut ambulant. Îți 
cam irosesc pecetea. 

Mira e un scut. 

De ce naiba nu m-am gândit s-o întreb despre scuturi mai 
devreme? Poate că n-o să găsesc răspunsul într-o carte. Poate c-o să-l 
găsesc în persoana Mirei. În fond, pecetea ei îi oferă puterea de a 
extinde scuturile, de a trage după ea protecția lor chiar și în locurile 
unde aceasta n-ar trebui să poată ajunge. 

Priveşte din nou spre călăreţii care exersează în spatele nostru. 

— Cred că se așteaptă să fim atacați aici, pentru că la avanpostul 
ăsta se află una dintre cele mai mari rezerve de putere pentru 
alimentarea scuturilor. Dacă ar fi cucerit, o porțiune uriașă a graniţei 
noastre ar deveni vulnerabilă. 

— Pentru că avanposturile sunt dispuse ca niște piese de 
domino? 

Arunc încă un pumnal și tresar când, din neatenţie, îmi solicit 
genunchiul rănit. 

— Nu chiar. Ce știi tu despre problema asta? 

Aruncă încă un pumnal fără să se uite și nimereşte ţinta la fix. 


— Nu te mai da mare, mormăi. Există ceva la care să nu 
excelezi? 

— Nu mă pricep la otrăvuri, răspunde ea, aruncând încă un 
pumnal la țintă. Niciodată n-am avut talentul tău și al lui Brennan. Sau 
poată că pur și simplu n-am reușit niciodată să stau locului și să 
urmăresc lecţiile tatei. Acum spune-mi ce știi despre scuturi. 

Îmi aruncă o privire piezişă. 

— Urzirea se predă abia în anul trei şi, mai departe, toate 
informaţiile sunt secrete. 

— Am citit. 

Ridic din umeri şi mă rog lui Zihnal să par degajată. 

— Ştiu că pornesc de la piatra protectoare din Vale, pentru că 
acolo se află cuiburile dragonilor, și că sunt întărite de-a lungul 
avanposturilor de graniţă prin intermediul unui sistem de alimentare, 
care le prelungeşte extinderea naturală în anumite locuri și permite 
menținerea unui mijloc de apărare puternic. 

Toate astea sunt informaţii comune sau, în orice caz, pot fi aflate 
din cărți. 

Mira aruncă încă un pumnal. 

— Sunt înfipte în pământ aici, spune ea încet, în timp ce călăreții 
din spatele nostru își continuă exerciţiul. Imaginează-ți o umbrelă. 
Piatra protectoare e axul și scuturile iau forma unei cupole care 
acoperă Navarre. 

Gesticulează cu mâinile, ilustrând forma respectivă. 

— Dar, tot aşa cum spiţele umbrelelor sunt mai rezistente în 
preajma axului, scuturile sunt prea fragile acolo unde coboară pe 
pământ și trebuie întărite. 

— Cu ajutorul aliajului, şoptesc. Începe să-mi zvâcnească inima. 

— Şi al dragonilor, completează ea, și între sprâncene îi apar 
două cute. 

— Ştii despre aliaj? Au început să predea așa ceva? Sau tata...? 

— Aliajul păstrat la avanposturi întinde o parte dintre spiţele 
umbrelei, continui, învârtindu-mi pumnalul în mână din reflex. În 


unele cazuri, extind scuturile chiar şi până la o distanță dublă față de 
cea firească, nu? 

— Da. 

— Şi ce conţine? 

— Asta cu siguranță n-ai dreptul să știi, pufnește ea. 

— Fie. 

Mă amărăște puţin faptul că nu vrea să-mi spună. 

— Dar cum se urzesc scuturi noi? De exemplu, dacă am vrea să 
protejăm locuri ca Athebyne? 

Tot îmi dau lama peste cap, sperând ca Mira s-o considere o 
mişcare dezinvoltă. Încă o dată. Încă o dată. Încă o dată. 

— Nu se urzesc, zice ea, clătinând din cap. Noi urzim 
prelungirile. E ca și cum am prelungi o țesătură întinsă prea mult. Nu 
facem decât să adăugăm fire unui ansamblu care există deja și nu 
putem să-l extindem până la Athebyne. Am încercat. Dar cine ţi-a 
spus... ? 

— Aşa funcţionează pecetea ta? Îmi opresc pumnalul. 

— Pentru că, practic, ești un scut, nu? 

— Nu tocmai. Mai curând trag scuturile după mine. Uneori, pot 
să le declanșez singură, dar trebuie să mă aflu aproape de un 
avanpost. Sunt ca un fir suplimentar adăugat ţesăturii. Dar ce te-a 
apucat? 

Azvârle încă un pumnal, care se înfige drept în centrul țintei. 

— Ştii cum funcţionează piatra protectoare? o întreb eu în 
şoaptă. 

— Nu, îmi răspunde și face ochii mari. Aruncă mai departe, până 
nu vine vreo persoană curioasă ca să tragă cu urechea. Îi fac pe plac şi 
arunc încă un pumnal. 

— E o informaţie mult peste gradul meu. Și al tău. Următorul ei 
pumnal se înfige fix lângă precedentul. 

— De ce mă întrebi? 

— Sunt curioasă, atâta tot. 

— Să nu mai fii. Secretul e păzit din motive întemeiate. 


Cu o mișcare scurtă a încheieturii, Mira lansează încă un pumnal 
spre țintă. 

— Singurele persoane care-l cunosc sunt cele care trebuie să-l 
cunoască, la fel ca în cazul tuturor informaţiilor secrete. 

— Mda. 

Zâmbesc forțat şi-mi arunc pumnalul cu puţin mai multă forță 
decât ar fi fost necesar. E timpul să schimb subiectul. Poate că ştie, 
poate că nu, cert e că n-o să-mi spună. 

— Apropo de informaţii secrete, ai participat cumva la vreuna 
dintre misiunile care au verificat distrugerile din oraşele poromiene? 

Îmi ridic mâinile când se holbează la mine. 

— Ne-au spus la Sumarul-Luptei; nu mai e un secret. 

— Nu, răspunde ea. Dar am văzut unul dintre grupurile de 
dragoni care au zburat în misiunile alea, când patrulam călare pe 
Teine. 

Mi se strânge inima. 

— Cunoști pe cineva care a luat parte la misiuni? 

— Nu. 

Încă un pumnal, încă o lovitură precisă. 

— Dar am citit rapoartele. Pe alea vi le-au prezentat? Clatin din 
cap. 

— Şi ai încredere în rapoarte? întreb, cu ceva mai puţină 
dezinvoltură decât aș fi vrut. 

— Bineînţeles. 

Se uită atent în ochii mei, căutând răspunsurile pe care nu pot să 
i le dau. 

— De ce să nu am încredere? Tu de ce n-ai avea? Face un gest 
scurt, mișcându-și mâinile în afară, și zgomotele 

călăreţilor se estompează. E un scut fonic, exact ca acela pe care 
l-a folosit la Montserrat: o vrajă minoră, dar totuși dificilă, pe care 
încă n-o stăpânesc. 

— Spune-mi ce se petrece cu tine. Acum! 

Am fost aruncată în luptă împotriva unor mânuitori întunecaţi, l- 
am pierdut pe unul dintre prietenii mei cei mai apropiați, m-am luptat 


cu o veninoasă adevărată pe spinarea dragonului meu și apoi am fost 
vindecată de fratele nostru cât se poate deviu. 

— Nimic. 

Mă fixează cu privirea. Cu aceea care întotdeauna îmi dezlega 
limba în copilărie. 

Ezit. Dacă m-aş încumeta să-i spun unei singure persoane de pe 
tot Continentul, atunci i-aș spune Mirei. 

— Dar mi se pare ciudat că nu-l cunoști pe niciunul dintre 
călăreţii care au participat la misiunile din Poromiel. Tu îi știi pe toți. 
Şi de unde ştii că grupul de dragoni pe care l-ai văzut era unul dintre 
cele însărcinate cu cercetările? întreb. 

— Pentru că erau mai bine de zece dragoni și se aflau departe, 
în sud, dincolo de graniţă. Ce altceva să fi fost, Violet? 

Mă priveşte cu neîncredere. 

Acum e acum. Acum am ocazia să-i spun adevărul. Am ocazia s-o 
aduc de partea noastră, ca să lupte de partea bună din conflictul ăsta, 
ca să-l revadă pe fratele nostru. Wyverni. A văzut wyverni. Dar nu mi- 
aş risca doar propria viață dacă i-aș spune. Mi se strânge inima, dar 
trebuie să-i spun. 

Xaden n-ar putea să înţeleagă niciodată... El n-are soră. 

— Nu știu, șoptesc. Dacă sunt wyverni? Gata. Am spus-o. 
Oarecum. 

Mira clipeșşte şi dă înapoi. 

— Mai spune o dată, te rog. 

— Dacă ai văzut wyverni? Dacă ei distrug orașele poromiene, 
din moment ce nu poate fi vorba de dragoni, după cum bine știm 
amândouă. 

Îmi încordez degetele pe mânerul ultimului pumnal. 

— Dacă în afara graniţelor noastre se poartă un război în toată 
regula, despre care noi nu știm nimic? 

Umerii i se lasă și ochii i se umplu de milă. 

— Trebuie să mai lași din mână cartea aia cu legende, Vi. Ai 
apucat să te odihnești ca lumea după atacul grifonilor? Pentru că-mi 
dai impresia că nu prea mai dormi. 


Neliniștea din tonul ei mă descurajează mai mult decât ar fi 
putut s-o facă orice altceva. 

— Şi e greu când participi prima dată la lupte, ca să nu mai spun 
că erai abia în primul an, dar, dacă nu dormi suficient și nu reușeşti să 
menţii un aer de stabilitate și de statornicie... Călăreţii trebuie să fie 
solizi, Violet. Înțelegi ce-ţi spun? 

Bineînţeles că nu mă crede. Nici eu n-aș fi crezut aşa ceva. Dar e 
singura persoană din lume care mă iubește în mod absolut și 
necondiționat. Brennan m-a lăsat să cred că a murit... m-ar fi lăsat să 
cred asta în continuare. Mama niciodată nu a văzut în mine altceva 
decât un punct vulnerabil. Xaden? La el nici nu pot să mă gândesc. 

— Nu. 

Clatin din cap încet. 

— Nu, nu prea am mai dormit bine. 

E un pretext bun și-l accept. Simt că mi se așază o greutate pe 
inimă. 

Oftează și ușurarea care-i apare pe chip alină puţin și tristețea 
de pe chipul meu. 

— Aşa se explică. Pot să-ţi recomand niște ceaiuri foarte bune 
pentru somn. Haide, să ne luăm pumnalele și să te duci la culcare. Ai 
zburat mult şi, oricum, îmi încep serviciul peste câteva ore. 

Mă conduce la ţinte și ne desprindem pumnalele din nou. 

— Eşti de serviciu cu Xaden? întreb ca să rup tăcerea în timp ce 
smulgem armele una câte una din lemnul țintelor. 

— Nu. EI lucrează la centrul de operaţiuni, unde... 

— Nu am acces. Știu. 

— Eu plec în patrulare. 

Mă cuprinde de umeri cu un braţ. 

— Nu te teme. O să mai petrecem timp împreună la următoarea 
ta vizită. O dată la două săptămâni, nu? 

— Da. 

Cerul e negru când Xaden se întinde ușor pe pat, la bustul gol, şi 
mișcările lui mă deşteaptă din încercarea mea turbulentă de a 
adormi. Lumina lunii pătrunde suficient de bine pe fereastră ca să-i 


pot vedea trăsăturile aspre şi frumoase ale feței când se întoarce spre 
mine și amândoi rămânem întinși pe o parte. Suficient de bine încât 
să văd o cicatrice argintie apărută deasupra inimii lui, pe care n-am 
observat-o când m-am întâlnit cu el la groapa de lupte. Să fi fost rănit 
la Resson? 

— Te-ai trezit. 

Se sprijină într-un cot, ţinându-și capul în mână. 

— Nu prea mai dorm bine în ultima vreme. 

Îmi trag peste umăr pătura subţire de vară, de parcă nu m-ar fi 
văzut îmbrăcată mai sumar decât cu cămașa de noapte scurtă pe care 
o port acum. 

— Şi n-am puterea să ne certăm în noaptea asta. 

— Atunci nu ne certăm. 

— Pentru că-i atât de simplu! Până şi sarcasmul meu e epuizat. 

— Este, dacă așa hotărâm... 

Îşi plimbă privirea peste chipul meu, îmblânzindu-se clipă de 
clipă. 

— Cât e ceasul? 

— Puțin trecut de miezul nopții. Aș fi vrut să-ţi vorbesc mai 
devreme, dar a apărut o problemă... 

— Mira! 

Sar în capul oaselor, plină de groază. 

— E bine. Totul e în regulă. E vorba doar despre niște civili care 
au încercat să traverseze graniţa și infanteriștii... n-au fost încântați. 

— N-au fost încântați? 

— l-au omorât, recunoaşte el încet. Se întâmplă frecvent aici, 
doar că nu ni se spune la Basgiath. Culcă-te la loc, îmi propune el cu 
blândeţe. Mira nu are nimic. 

Omorâm civili? Bag informaţia asta direct în cutie. 

— A fost cât pe ce să-i spun azi, mărturisesc în şoaptă după ce 
îmi aşez capul pe pernă, deși ştiu că nimeni nu ne poate auzi aici. 
Oricât m-aş supăra, ai dreptate să n-ai încredere în mine, pentru că a 
fost cât pe ce să-i spun. l-am dat şi indicii, sperând să se prindă. 

Îmi scapă un râset amar. 


— Vreau să știe. Vreau să-l vadă pe Brennan. Vreau să treacă de 
partea noastră. Vreau doar... 

Încă puţin şi mi s-ar încleşta gâtul. 

Xaden își întinde mâna şi-mi cuprinde obrazul. Nu citesc niciun 
reproș și nicio critică în privirea lui, deși tocmai i-am dat un motiv 
bun să nu-mi mai spună nimic cât om trăi. Tăcerea și înțelegerea 
discretă pe care i-o citesc în ochi mă îndeamnă să-i vorbesc în 
continuare. 

— Pur şi simplu mă simt... împovărată, recunosc. Nu mai am pe 
nimeni care mă cunoaște cu adevărat. Tipul pe care-l consideram 
prietenul meu cel mai bun a fost cât pe ce să ne omoare. Păstrez 
secrete față de Rhiannon, față de sora mea, față de... tine. În toată 
lumea asta, nu există nicio persoană cu care să fiu pe deplin sinceră. 

— Nu ţi-a fost ușor să ai încredere în mine și eu nu prea am 
făcut nimic ca să simplific lucrurile pentru tine, spune el, mângâi-ndu- 
mi obrazul cu degetul mare. Nici acum nu ţi-e ușor. Dar noi doi nu 
putem trăi ușor. Ce clădim împreună trebuie să poată rezista 
furtunilor. Sau războaielor. N-am reuși dacă ne-ar fi ușor. 

Ce clădim împreună. Cuvintele astea îmi contractă inima 
nesăbuită. g 

— Ar fi trebuit să-ți spun că mă documentez despre scuturi. Imi 
aşez mâna pe braţul lui bronzat. 

— Ştiam că mi-ai fi cerut să mă opresc și probabil că nu m-aș fi 
oprit, dar, în primul rând, nu ţi-am spus pentru că... 

Nici nu-mi vine s-o spun. 

— Pentru că nici eu nu îţi spun totul. 

Îşi plimbă din nou degetul mare pe obrazul meu. 

— Ai ridicat obstacolul ăsta între noi intenţionat. Ţi-ai creat un 
secret, pentru că eu n-am acceptat să-ți împărtășesc toate secretele 
mele. 

Încuviinţez. 

— Ai dreptul să păstrezi secrete. Tocmai asta e ideea. Dar aş 
vrea ca ele să nu pună în pericol eforturile mele din ultimii ani... și 
viaţa ta. Și nu, tot nu mă încântă povestea cu scribul, dar în noaptea 


asta nu ne certăm. Vreau doar să-mi vorbești deschis despre 
problemele importante. Eu nu-ţi voi ascunde informaţii care ar putea 
să-ţi influenţeze hotărârile și îţi cer să procedezi și tu la fel. 

Degetul lui mare își continuă mișcările lente și liniștitoare. 

Nu vreau să avem secrete între noi, dar mi-a spus deja clar că 
situaţia asta n-o să se schimbe. Deci poate că a venit momentul să 
încerc altă tactică. 

— Cât vei ţine armele la tine? I se ridică un colţ al gurii. 

— Mă voi întâlni cu un stol de grifoni abia peste vreo două 
săptămâni. 

Uau! A funcționat. 

— Mi-ai răspuns. 

— i-am răspuns. 

Zâmbeşte şi îmi apare o durere în piept. 

— Cum te-ai descurcat cu Varrish? 

— Tairn aproape că i-a sfârtecat gâtul lui Solas și în felul ăsta a 
reușit s-o scutească pe Andarna de manevrele de zbor, dar s-ar putea 
să am probleme mai mari în viitor. 

Un zâmbet mic mi se întinde pe buze. Ia uite: purtăm o 
conversaţie fără să ne certăm. 

— O să urmărim situaţia cu atenție. Mă tem că s-ar putea să-l 
omor pe Varrish dacă te va mai aduce vreodată în pragul mistuirii. 

Nu sesizez nicio urmă de glumă în tonul lui și îmi dau seama că 
s-ar putea într-adevăr să-l omoare. 

— Ce-i cu cartea despre arta țesutului pe care mi-ai lăsat-o după 
ceremonia de absolvire? întreb, clătinând din cap nedumerită și 
schimbând subiectul. Și cu fâșiile alea de stofă? Ai impresia că o să mă 
apuc deodată de meșteșug? 

— M-am gândit că ţi-ar face plăcere să-ți ocupi mâinile cu ceva. 
Ridică dintr-un umăr, dar scânteia poznașă din ochii lui îmi 

indică că e vorba despre mai mult. 

— Ca să nu le pun pe alți cadeți? 

— Mi-am spus că poate îţi va face plăcere să cercetezi un aspect 
al culturii tyrriene. Eu pot să leg toate nodurile din cartea aia, îmi 


spune el zâmbind. Ar fi interesant să vedem dacă poţi să ţii pasul cu 
mine. 

— Înnodând fâșii de stofă? 

O fi căzut recent de pe Sgaeyl? 

— E vorba de cultură, Violenţă. 

Mâna îi alunecă la baza gâtului meu și privirea îi devine deodată 
serioasă. 

— Ai coşmaruri despre cele întâmplate la Resson? De aceea nu 
poţi să dormi? 

— Da. Visez un milion de moduri diferite în care am fi putut să 
pierdem lupta. Uneori visez că moare Imogen sau Garrick... sau că 
mori tu. 

Acelea sunt coşmarurile în urma cărora mi-e imposibil să mai 
dorm, cele în care Înțeleptul lor mi-l răpeşte pe Xaden. 

— Vino încoace. 

Îmi cuprinde talia cu braţele şi mă trage spre el, întorcându-mă 
astfel încât să-mi lipească spatele de pieptul lui. Zeilor, nu m-a mai 
ținut așa din noaptea în care am distrus camera mea. Fiecare 
centimetru pătrat al pielii mele descoperite se încălzește, alungându- 
mi frigul din oase. Durerea din piept mi se extinde. 

— Spune-mi ceva real. 

O spun ca pe o rugăminte, la fel ca anul trecut. Oftează și se 
strânge în jurul meu. 

— Știu cine eşti cu adevărat, Violet. Chiar și atunci când îmi 
ascunzi unele lucruri, te cunosc. 

Și îl cunosc și eu suficient de bine încât să-l pun în pericol în 
etapa interogatoriilor de la CSC. 

— Nici acum nu sunt suficient de puternică încât să te resping 
cu scuturile mele mintale. 

În clipa asta, când braţul lui îmi înconjoară mijlocul, nici nu ştiu 
dacă vreau s-o fac. 

— Nu sunt un reper bun pentru abilităţile tale, spune el, suflân- 
du-mi pe pielea descoperită a umărului, moment în care un fior îmi 
străbate trupul şi-mi trezește simţurile. Vei reuși să mă respingi cu 


totul abia în ziua în care voi muri. În care vom muri amândoi. Nici eu 
nu pot să mă ascund de tine pe deplin, de aceea ai reușit să mă găsești 
la subsol în ziua aceea, deşi aveam scuturile ridicate. Poate că n-ai 
puterea să mi le străpungi, dar îmi simţi prezenţa. Așa cum poţi să 
înăbuși emoțiile lui Tairn şi pe ale Andarnei, dar nu te poţi izola de ei 
la nesfârşit. 

Mi se taie respiraţia. 

— Adică s-ar putea să fiu suficient de puternică încât să-l 
resping pe Dain? 

— Da, dacă-i ţii scuturile întregi în permanenţă. 

— Ce conţine aliajul? întreb, entuziasmată de gândul că mă pot 
feri de Dain. 

— E un amestec de taladiu, alte câteva minereuri și coajă de ou 
de dragon. 

Clipesc surprinsă, atât de răspunsul lui, cât și de faptul că a 
acceptat să-mi spună. 

— Coajă de ou de dragon? E... ciudat. 

— E metalică și păstrează magie înăuntrul său mult timp după 
eclozarea dragonilor. 

Inspirând, îşi plimbă buzele pe ceafa mea şi oftează. 

— Culcă-te acum, până nu uit de toate intenţiile mele onorabile. 

— Aş putea să-ți amintesc de niște intenţii foarte distractive și 
nici pe departe onorabile. 

Mă lipesc cu spatele de pieptul lui și el își trece un picior peste al 
meu, imobilizându-mă. 

— Vrei să-mi oferi acele două cuvinte mici? 

Încremenesc. 

— Aşa mă gândeam şi eu. Culcă-te, Violet. Îşi strânge braţul în 
jurul meu. 

— Mă iubeşti, șopteşte el. 

— Nu-mi mai aminti. Parcă am convenit să nu ne certăm în 
noaptea asta. 

Mă cuibăresc pe lângă el și căldura lui mă cufundă în intervalul 
acela dulce dintre veghe și uitare. 


— Poate că nu voiam să-ţi amintesc ţie. 

Migraţia din Primul An reprezintă una dintre realizările de 
căpătâi ale Unificării Navarrei. Ce sărbătoare a spiritului uman, 
să lași în urmă o lume plină de războaie și să pătrunzi în una 
pașnică, în care popoarele, limbile și culturile tuturor regiunilor 
de pe Continent se contopesc, formând o societate strâns legată 
şi unită, al cărei singur scop este ajutorarea reciprocă. 

- NAVARRE, O ISTORIE NEEDITATĂ, DE COLONELUL LEWIS 
MARKHAM 

CAPITOLUL 21 

Am decis că descălecările din zbor încă sunt prea mult pentru 
mine. 

Încep dimineaţa zilei de joi cu braţul legat într-o fașă strânsă pe 

lângă coaste, ca să-mi imobilizeze umărul, mulțumită 
manevrelor de ieri. Se pare că Tairn a avut dreptate și, cu toate că 
reușesc să ajung pe umărul lui, trupul meu nu rezistă foarte bine la 
impactul aterizării propriu-zise. De data asta, am căzut de acord: va fi 
nevoie de niște adaptări înainte de absolvire. 

— Cum te simţi? întreabă Rhiannon când intrăm la cursul de 
istorie pe care-l urmăm împreună cu A Treia Aripă, la primul etaj. 

— De parcă Tairn m-ar fi aşezat pe pământ, dar eu aș fi zburat 
în continuare, răspund. Nu e prima mea luxaţie. Tămăduitorii mi-au 
spus că probabil va trebui să stau cu braţul imobilizat vreo patru 
săptămâni. Eu cred că-mi revin în două. Poate. 

Dacă va dura mai mult de atât, voi apărea prima pe lista 
confruntărilor după Treierat. 

— Ai putea să-l rogi pe Nolon..., începe să spună Ridoc, dar se 
opreşte când îmi observă expresia. Ce? Să nu-mi spui că Varrish îți 
interzice să apelezi la un vindecător. 

— Nu, din câte ştiu, răspund când ajungem la locurile noastre. 
Mi-am trecut numele pe lista lui Nolon, dar mi s-a spus că probabil nu 
va avea timp pentru mine înainte ca umărul să mi se vindece de la 
sine. 


Rhi îmi aruncă o privire prin care îmi dă de înţeles că m-a 
avertizat în privinţa asta, dar eu doar clatin scurt din cap. Nu e un loc 
potrivit pentru dezbaterea ipotezelor ei despre conspirații... chiar 
dacă am tot mai limpede senzaţia că acestea s-ar putea să aibă un 
sâmbure de adevăr. N-am mai întâlnit niciun vindecător cu o listă de 
aşteptare de o lună. 

Joia se află pe locul doi în topul zilelor mele preferate ale 
săptămânii. Fără manevre, fără CSC, fără fizică. Îmi scot manualul 
greu și notițele pe care le-am făcut pe marginea textului pe care a 
trebuit să-l citim pentru azi, lectură care pentru mine a fost mai 
curând o recapitulare. La cursul ăsta n-am învăţat absolut nimic nou 
pe lângă subiectele pe care le-am studiat cu tatăl meu sau cu 
Markham... și nicio informaţie pe care acum s-o pot crede fără 
reținere. 

Apoi scot câteva dintre fâșiile de stofă de o nuanţă deschisă de 
albastru pe care mi le-a lăsat Xaden și mi le aşez în poală. Am învăţat 
deja să fac două dintre nodurile descrise în carte și sunt hotărâtă să 
învăţ încă două înainte de revederea de sâmbătă. E ridicol că mi-a 
lansat o asemenea provocare, dar asta nu înseamnă că am de gând s-o 
ratez. Nici măcar fașa asta n-o să-mi stea în cale. 

— Mă întreb cine a rămas ca să țină cursul, spune Sawyer de pe 
rândul din spate, păşind peste spătarul scaunului din faţa sa şi 
așezându-se lângă Ridoc, în stânga mea. Sunt destul de sigur că i-am 
văzut aproape pe toţi cei de la conducere gonind spre terenul de zbor. 

Mi se oprește inima. 

— Ce? 

Doar un atac de proporții ar putea să golească colegiul de cadre. 
Mă întorc în scaun și privesc prin fereastra din spatele nostru, dar 
vederea spre curte nu mă ajută cu nimic. 

— Alergau. 

Sawyer mimează pași alergători cu arătătorul și degetul său 
mijlociu. 

— Atât ştiu. 

— Bună dimineaţa! 


Profesoara Devera intră în sală cu un zâmbet crispat şi ocoleşte 
trei rânduri de mese și scaune ca să ajungă în faţa clasei. 

— Îi voi ţine locul profesorului Levini. A fost chemat din cauza 
unui atac asupra Aripii de Est. 

Se uită repede pe suprafața dezordonată a biroului său și ia 
cartea din vârful teancului. 

— Veţi afla mâine despre cele întâmplate, la Sumarul-Luptei, 
dar, deocamdată, s-a înregistrat un singur deces. 

Gâtul îi tremură o clipă, apoi îşi ridică ochii din carte. 

— Masen Sanborn. Poate că unii dintre voi l-aţi cunoscut, pentru 
că a absolvit recent. 

Masen. Pe toţi zeii, nu! Chipul lui îmi apare fulgerător în minte, 
zâmbindu-mi şi potrivindu-și ochelarii pe nas. Poate că e o 
coincidență. N-ar avea niciun sens să născocească un atac numai 
pentru a mușamaliza moartea unei singure persoane... nu? 

— Doar dacă nu cumva a fost asasinat în timpul atacului, 
mormăi. 

Nici măcar nu eram prieteni. Nici n-am apucat să-l cunosc prea 
bine, dar, dintre cei zece călăreți care au luptat la Resson, am rămas 
doar șase. 

— Ce? întreabă Rhi, aplecându-se spre mine. Violet? 

Clipesc descumpănită şi-mi încleștez degetele pe fâșiile din 
poala mea. 

— Nimic. 

Rhi se încruntă, dar se așază la loc pe scaunul ei. 

— Văd că aţi început să discutaţi despre a doua incursiune 
cygniană din anul 328. 

Devera îşi masează ceafa. 

— Dar, sinceră să fiu, nu înţeleg ce utilitate practică ar putea să 
aibă subiectul ăsta. 

— Mai toţi suntem de aceeași părere, observă Ridoc, bătând cu 
stiloul în manualul său și stârnind râsete în jur. 

— Dar, ca să putem spune totuși că am discutat problema... 
continuă Devera, plimbându-și mâna în sus și-n jos pe cicatricea 


ştearsă de pe pielea bronzată a braţului. Ar trebui să știți cu toţii că 
rezultatul acelei crize isterice lungi de patru zile a fost încorporarea 
Cygnisenului în regatul Poromiel, între graniţele căruia există 
încontinuu de trei sute de ani. Istoria şi evenimentele curente sunt 
legate între ele deoarece cea dintâi le influenţează pe cele din urmă. 

Ridică privirea la harta de pe perete, care e aproximativ de cinci 
ori mai mică decât cea din sala de Sumarul-Luptei. 

— Poate cineva să-mi spună care e diferenţa dintre provinciile 
noastre și cele din Poromiel? 

Tăcere. 

— E important, cadeți. 

Devera se mută în faţa biroului profesorului Levini și se rezemă 
cu spatele de el. Văzând că nu răspunde nimeni, se uită la mine cu 
înțeles. 

— Provinciile poromiene își păstrează identitățile culturale 
distincte, răspund. E mai probabil ca un locuitor al provinciei 
Cygnisen să se descrie pe sine ca cygnian decât ca poromian. În 
contrast cu provinciile noastre, care s-au unit sub protecția primelor 
scuturi, au adoptat limba comună și au contopit culturile tuturor celor 
şase provincii într-un singur regat strâns unit. 

Recit aproape cuvânt cu cuvânt din cartea lui Markham. 

— Cu excepţia provinciei Tyrrendor, observă cineva din stânga 
mea, un cadet din A Treia Aripă. Aia de acolo nu prea au înţeles ce 
înseamnă să fii „unit”. 

Mi se strânge inima. Bădăranule! 

— Nu, intervine Devera, arătându-l cu degetul pe tipul 
respectiv. Tocmai așa nu trebuie să ne purtăm. Tocmai observaţiile de 
felul ăsta ameninţă unitatea Navarrei. Sorrengail a adus în discuţie o 
problemă interesantă, pe care am impresia că unii dintre voi n-o 
înțeleg. Navarre a adoptat limba comună, dar pentru cine era 
„comună” limba respectivă? 

O pune să răspundă pe o tânără din Divizia Coadă. 

— Pentru locuitorii provinciilor Calldyr, Deaconshire și Elsum, 
răspunde ea. 


— Corect. 

Devera își plimbă privirea printre noi, așa cum face la Sumarul- 
Luptei, când pretinde nu doar să găsim răspunsurile, ci și să 
formulăm întrebările. 

— Ceea ce înseamnă că... 

— Provinciile Luceras, Morraine și Tyrrendor și-au pierdut 
limbile individuale, răspunde Sawyer, foindu-se în scaun. 

El se trage din Luceras, provincia desfășurată de-a lungul 
coastei din nord-vest, într-o regiune cumplit de friguroasă. 

— De fapt, au renunțat de bunăvoie la ele în numele Uhificării, 
dar, cu excepţia câtorva cuvinte disparate care au fost asimilate, 
limbile respective au dispărut. 

— Corect. Totul are un cost, spune Devera, punând accent pe 
fiecare cuvânt. Asta nu înseamnă că acest cost n-ar merita plătit, dar 
la rebeliuni se ajunge tocmai atunci când nu înţelegem sacrificiile care 
trebuie făcute pentru a putea trăi sub protecţia scuturilor. Care au 
fost celelalte costuri? 

Îşi încrucişează braţele la piept, aşteptând un răspuns. 

— Haideţi. Nu vă instig la înaltă trădare. Cer informaţii istorice 
în timpul unei lecţii de istorie, de la niște călăreţi din anul al doilea. Ce 
am sacrificat în numele Unificării? 

— Posibilitatea de a călători, răspunde cineva din Divizia 
Gheară. Suntem în siguranţă aici, dar nu suntem primiţi în afara 
granițelor. 

Și nici străinii nu sunt primiţi în interiorul lor. 

— Bună observaţie! încuviințează Devera. E adevărat că 
Navarre e cel mai mare regat de pe Continent, dar nu e singurul. Și nu 
mai putem călători nici spre insule. Altceva? 

— Am pierdut aspecte importante ale culturii noastre, spune o 
fată de pe al doilea rând din faţa mea, cu o relicvă a rebeliunii 
încolăcită în jurul braţului. 

Mi se pare că face parte din Divizia Coadă. 

— Nu doar limba noastră. Cântecele, festivalurile noastre, 
bibliotecile... Toate textele scrise în limba tyrriană au trebuit să fie 


traduse. Singurul aspect unic pe care l-am păstrat e acela al runelor, 
pentru că sunt încorporate în prea multe dintre clădirile noastre ca să 
se justifice înlăturarea lor. 

Rune precum cele de pe pumnalele mele. Precum cele de pe 
coloanele templului de la Aretia. Precum cele pe care le împletesc 
chiar acum în poala mea. 

— Da. 

Devera reușește cumva să-și facă răspunsul să pară totodată 
compătimitor și neechivoc. 

— Nu sunt istoric. Sunt tacticiană, dar e de neînchipuit cât de 
multe cunoștințe valoroase am pierdut. 

— Toate cărţile au fost traduse în limba comună, argumentează 
cineva din A Treia Aripă. Se țin festivaluri şi acum. Încă se fredoneze 
cântece. 

— Şi ce s-a pierdut în traducere? întreabă tânăra tyrriană din 
fața mea. Asta știi? 

— Bineînţeles că nu știu, răspunde tipul, strâmbând din buze. E 
o limbă moartă, cunoscută doar de câţiva scribi. 

Îmi cobor privirea la caietul meu. 

— Cărţile n-or mai fi scrise în tyrriană, dar asta nu înseamnă că 
nu poţi să intri în Arhive și să citeşti orice traducere vrei. 

Mă irită tonul lui arogant. 

— De fapt, nu poţi, spun, aşezându-mi fâșiile în poală. În primul 
rând, nimeni nu poate să intre în clădirea Arhivelor și să citească pur 
şi simplu orice-și dorește. Trebuie să depui o cerere, pe care orice 
scrib ţi-o poate refuza. În al doilea rând, doar unii dintre primii scribi 
cunoșteau limba tyrriană, ceea ce înseamnă că ar fi durat sute de ani 
să traducem toate textele, și, mai mult, din câte știu, la Arhive nu 
există nicio scriere mai veche de patru sute de ani. Toate sunt 
exemplare ale unor texte ajunse la ediţia a șasea, a șaptea sau a opta. 
Concluzia logică e că ea are dreptate. 

O arăt pe fata aşezată cu câteva rânduri în fața mea. 

— Unele lucruri se pierd în traducere. Tipul pare pregătit să mă 
contrazică. 


— Cadet Trebor, dacă aș fi în locul tău, mi-aș aminti că 
Sorrengail a petrecut mai mult timp la Arhive decât oricine altcineva 
din sala asta și apoi aș formula o replică inteligentă cu cea mai mare 
atenţie, spune Devera, ridicând dintr-o sprânceană. 

Cadetul din A Treia Aripă îmi aruncă o privire dușmănoasă și se 
aşază la loc. 

— Ne-am pierdut folclorul, spune Rhiannon. Mi se încleştează 
toți mușchii din trup. Devera își înclină capul într-o parte. 

— Continuă. 

— Eu vin dintr-un sat aflat aproape de graniţa cu Cygnisen, 
spune Rhiannon. O mare parte din cultura noastră folclorică a 
provenit de dincolo de graniţă, probabil ca urmare a Migraţiei din 
Primul An, şi, din câte ştiu, nimic din această cultură nu a fost trecută 
în scris. Supravieţuieşte doar prin transmitere orală. 

Se întoarce spre mine. 

— Eu şi Violet chiar am discutat problema anul trecut. În Calldyr 
sau Luceras sau în oricare altă provincie, copiii cresc fără să cunoască 
folclorul satului meu. Nu cunosc poveştile respective şi, generaţie cu 
generaţie, acestea se pierd. 

Se uită în stânga, apoi în dreapta. 

— Sunt convinsă că mai toţi avem experienţe asemănătoare, în 
funcţie de regiunea în care am copilărit. Sawyer știe poveşti despre 
care Ridoc n-a auzit. Ridoc cunoaște povești pe care Violet nu le-a 
auzit. 

— Imposibil, contrează Ridoc. Violet ştie totul. Sawyer râde şi- 
mi dau ochii peste cap. 

— Toate sunt observaţii excelente, încuviințează Devera, 
zâmbind mulţumită. Și ce am câștigat de pe urma Migraţiei din Primul 

An? 

— O cultură mai uniformă şi mai unită, răspunde o fată din 
Divizia Gheară. Nu doar în provinciile noastre, ci pe întregul 
Continent. Și le-a oferit acelora care locuiau în regiunea cuprinsă 
astăzi în regatul Poromiel posibilitatea de a trăi la adăpostul 
scuturilor, dacă ar fi acceptat să se mute. 


Un an. Atât timp le-a îngăduit Navarre înainte de a-și închide 
granițele. 

Şi, dacă nu-ţi permiteai să te muţi cu familia, dacă nu-ţi permi- 
teai să înfrunţi riscurile unei asemenea călătorii periculoase... În 
războaie şi în vremurile care le urmează nu se poate vorbi despre 
bunăvoință. 

— Corect, spune Devera. Ceea ce înseamnă că, atunci când veţi 
lupta împotriva unui stol de grifoni, aveţi șanse mari să întâlniți rude 
îndepărtate. Întrebarea pe care trebuie să ne-o punem cu toții când 
intrăm în serviciu activ este următoarea: merită să facem aceste 
sacrificii pentru a-i apăra pe civilii Navarrei? 

— Da, murmură toți călăreţii din jurul meu, unii mai încet, alţii 
mai tare. 

Dar eu tac, știind că nu doar Navarre are de plătit... plătesc și toţi 
cei aflaţi dincolo de granițele noastre. 

În după-amiaza aceleiași zile, sala de sport zumzăie de 
nerăbdare când instructorii de luptă cheamă primele perechi de 
cadeți pe rogojini. Nu se vor mai ţine confruntări luni întregi după 
ziua de azi. Începând de săptămâna viitoare, cei din primul an vor 
trebui să se concentreze asupra Mănușii-de-Oţel, apoi asupra 
Înfățişării şi a Treieratului. Şi cei din anul al doilea vor începe să 
dispară câteva zile la rând, detașament cu detașament, ca să fim 
învăţaţi cu tortura. 

Numai distracții! 

Un detașament din Divizia Coadă e chemat la rogojina noastră. 

— Sper sincer să fiu strigat azi, spune Ridoc ţopăind pe vârfuri. 
Am chef să bat pe cineva. 

— Şi eu. 

Îmi strâng mai bine centura feșei în jurul armurii. Privind în 
capătul rogojinii și văzând că Imogen vorbeşte cu Sloane, ridic din 
sprâncene și o salut cu o mișcare a capului. 

Imogen dă și ea din cap, zâmbind, indicându-mi astfel fără 
cuvinte că Sloane e pregătită să-și înfrunte următorul adversar. 
Rhiannon și Sawyer îi încurajează pe ceilalți boboci și trec în repetate 


rânduri pe la rogojina noastră pe măsură ce numele cadeţi-lor sunt 
strigate în toată sala. Mă uit după Aaric, dar, ca de obicei, acesta e 
concentrat cu desăvârșire asupra rogojinii, la care priveşte fix, uitând 
de lumea din jur. 

— Cât de amplu crezi că a fost atacul asupra Aripii de Est? 
Bănuiesc că a fost uriaș, dacă jumătate dintre cadre au lipsit toată 
ziua, observă Ridoc. 

Suficient de amplu încât să-l omoare pe Masen. 

— Speculaţiile astea nu fac decât să stârnească zvonuri, spune 
Dain, ocupând locul liber din stânga mea. 

Fir-ar! Am reușit să-l evit săptămâni întregi. Mă mut mai 
aproape de Ridoc şi-mi fixez toate cărămizile scuturilor mintale. 

— Ar fi trebuit să nu observăm că majoritatea profesorilor s-au 
repezit în zbor de parcă ar fi căzut scuturile? întreabă Ridoc. 

— N-au căzut scuturile. 

Dain abia se uită la el, încrucișându-și braţele la piept. 

— Dacă ar fi căzut, ai fi ştiut. 

— Crezi că am putea să le simţim prăbușirea? întreabă Ridoc. 

— Am fi fost chemaţi și noi la luptă, spun. Și ne-ar fi anunţat 
dragonii. 

— Nu poţi s-o întrebi pe mama ta? mă întreabă Ridoc. 

— Pe femeia care ştia că lipsesc de-o săptămână întreagă și care 
totuși mi-a spus să mă întorc în formaţie când a descoperit că am 
supraviețuit primei mele misiuni active? Mda, sunt convinsă că e 
foarte nerăbdătoare să-mi spună totul, îi răspund cu sarcasm. 

Prima pereche e chemată pe rogojină și sunt simultan înfiorată 
şi recunoscătoare pentru faptul că nu ştiu cum îl cheamă pe boboc. 

— Încă nu vrei să vorbeşti cu mine? întreabă Dain. 

— Nu. 

Nici nu mă uit la el și, ca să fiu sigură că a prins ideea, mă mut pe 
partea cealaltă a lui Ridoc, punându-l ca obstacol între noi. 

— Haide, Violet. 

Dain trece prin spatele lui Ridoc și se strecoară între mine și 
Quinn. 


— Odată și odată tot va trebui să vorbeşti cu mine. Suntem 
prieteni de la cinci ani. 

— Nu mai suntem prieteni și voi accepta să-ți vorbesc abia 
atunci când, la vederea mutrei tale, nu voi mai simţi nevoia să-ți înfig 
un pumnal în piept până la plăsele. 

O iau din loc înainte de a ceda impulsului de a-l înjunghia pe 
hoțul ăsta de amintiri nenorocit. 

— Nu poţi să fugi de mine la nesfârșit! 

Îi arăt degetul mijlociu și ocolesc colţul rogojinii, ocupând locul 
de lângă Rhiannon. 

— Asta ce-a fost? întreabă ea, tresărind când bobocul nostru 
încasează un pumn în rinichi. 

— Dain fiind un ticălos, ca de obicei. 

Uneori, răspunsul cel mai simplu e cel mai bun. Cadetul nostru 
atacă cu piciorul şi îl nimereşte pe tipul de la Divizia Coadă drept în 
gură, împroșcând în jur cu sângele lui. 

— Nu pricep. 

Îmi adresează o privire nedumerită și, aplecându-se spre mine, 
îmi vorbeşte în şoaptă, ca să nu ne audă Dain. 

— Am crezut că întâmplarea aia de la ceremonia de absolvire a 
fost doar o luptă de cocoşi între el și Riorson, dar de atunci n-ai mai 
vorbit cu Aetos deloc. Credeam că a fost prietenul tău cel mai bun. 
Sigur, v-aţi distanțat unul de altul anul trecut, dar să întrerupeţi orice 
comunicare? 

— A fost. 

Îl urmăresc cu privirea pe Dain, care ocolește rogojina în drum 
spre profesorul Emetterio. 

— A fost prietenul meu cel mai bun. 

Timp de cincisprezece ani, nu a existat nicio persoană mai 
apropiată. Credeam că va deveni totul pentru mine. 

— Ascultă... Pot să-l urăsc din principiu, dacă ăsta e planul. N- 
am nimic împotrivă. Dar te cunosc bine și ştiu că nu tai legăturile așa, 
deodată, decât cu persoanele care-ţi fac rău. Așa că te rog să-mi spui, 


ca unei prietene: Ţi-a făcut rău? întreabă ea încet. Sau e vorba de încă 
o problemă despre care noi nu discutăm? 

Mi se încleștează gâtul. 

— A furat ceva de la mine. 

— Serios? 

Mă sfredeleşte cu privirea. 

— Atunci raportează-l pentru încălcarea Codexului. N-ar trebui 
să mai fie liderul nostru de aripă. 

Dacă ar ști ce fura fostul lider de aripă... 

— Situaţia e mai complicată. 

Cât pot să-i spun fără să-i spun prea mult? 

Bobocul nostru se redresează repede şi, apucându-și adversarul 
de picior, îl sugrumă cu tehnica arc-şi-săgeată. În câteva clipe, 
oponentul se recunoaște învins. 

Aplaudăm cu toţii. Până acum, se pare că suntem cel mai bun 
detașament de anul ăsta, mai ales datorită lui Aaric, care obţine 
victorie după victorie. 

Emetterio se uită la Dain și își drege glasul. Inspir adânc, 
aşteptându-mă s-o strige pe Sloane. 

— Eşti sigur? întreabă el. 

— Am dreptul ăsta, ca lider de aripă. 

Dain se dezarmează, desprinzându-și tecile și aşezându-le la 
marginea rogojinii. Ce naiba? 

— Asta nu neg, zice Emetterio şi îşi trece mâna groasă peste 
capul ras. 

— Următorul meci e între Dain Aetos și Violet Sorrengail! 

Îmi stă inima în loc. Dacă îmi cedează scuturile, îi voi condamna 
la moarte pe toți din Aretia şi pe toţi însemnaţii din cvadrant. 

Imogen nu doar că se holbează la mine... ochii aproape că-i ies 
din orbite când se dă înapoi de lângă rogojină și, într-o clipă, se face 
nevăzută. Unde se duce? Doar nu poate să fugă la Xaden și să-i ceară 
să intervină, așa cum a făcut anul trecut. Sunt pe cont propriu. 

— Nu se poate! spune Rhiannon, clatinând din cap. E rănită! 
Poate că nu sunt chiar singură. 


— Şi ce importanță are? o contrazice celălalt lider de 
detașament. Respiră! Trebuie să respir. 

— E absurd! 

Mă uit ţintă în ochii lui Dain când spun asta, dar el nu face decât 
să-şi încrucișeze braţele la piept. N-am nicio scăpare. E lider de aripă. 
Poate să provoace oricând pe oricine vrea, întocmai cum putea Xaden 
anul trecut. Ironia e că pericolul era mult mai mic întâia oară când 
Xaden m-a trântit cu spatele de rogojină. Atunci era în joc doar viaţa 
mea, dar acum sunt în pericol vieţile tuturor persoanelor la care ţin. 

— Ține-ţi scuturile ridicate! mă avertizează Tairn. 

Agitaţia lui îmi năvăleşte în tot trupul, zburlindu-mi firele de păr 
de pe ceafă. 

Dain pășeşte pe rogojină fără nicio armă, dar am văzut cum 
luptă. Nu se ridică la nivelul lui Xaden, dar e periculos chiar și 
dezarmat, iar eu nu-mi pot folosi braţul rănit. 

— Nu poţi să faci una ca asta! strigă Bodhi, apropiindu-se în 
goană și oprindu-se brusc lângă mine. 

Imediat apare și Imogen. Aha, a fugit ca s-o găsească pe 
persoana cea mai apropiată de Xaden cu putință. Are sens. 

— Pe toţi zeii, are braţul imobilizat, Aetos! 

— Din câte știu, eşti lider de divizie. 

Bodhi își încordează mușchii groși ai gâtului. 

— Şi vărul tău nu mai e liderul ei de aripă. Eu sunt. 

— Xaden o să-l omoare, șoptește Bodhi. 

— Da, dar nu-i aici. Nu-i nimic, mint, ducând mâna la primul 
pumnal. Nu uita cine m-a antrenat. 

Nu mă refer la luptele corp la corp și, văzând cum se uită Bodhi 
la mine, îmi dau seama că ştie şi el. 

— Poţi să-ți păstrezi pumnalele, dacă-ţi oferă liniște, cadet 
Sorrengail, spune Dain, ducându-se în mijlocul rogojinii. 

Ridic din sprâncene. 

— Ştii că ar putea să te omoare cu ele chiar şi de aici, îi 
amintește Bodhi. 

— N-o să mă omoare. 


Dain se întoarce spre mine şi ridică fruntea. 

— Sunt prietenul ei cel mai vechi. Ai uitat? 

— Şi te porţi foarte prietenos, n-am ce zice! contrează Rhiannon. 
Inspir adânc şi îmi fixez toate cărămizile în pereţii scuturilor 

mintale, exact așa cum m-a învăţat Xaden, apoi pășesc pe 
rogojină, ținând în mâna liberă unul dintre pumnale. Dacă trebuie să 
aleg între a-l omori pe Dain și a-l salva pe Xaden, soluţia e clară. 

Emetterio semnalează începutul meciului și eu și Dain începem 
să ne învârtim în cerc. 

— Dacă încerci să-mi atingi faţa, îţi spintec burta! îl avertizez. 

— S-a făcut, răspunde el și, într-o clipă, se repede la mine, țin- 
tindu-mi trunchiul. 

Îi cunosc mişcările și îi evit primul atac cu uşurinţă, ferindu-mă 
în lături. E rapid. N-a fost ales lider de aripă din simplu nepotism. 
Mereu s-a descurcat pe rogojină. 

— Eşti mai rapidă anul ăsta. 

Îmi zâmbeşte de parcă ar fi mândru de mine şi ne învârtim din 
nou. 

— Xaden m-a învăţat câteva lucruri anul trecut. 

Dain tresare și imediat atacă, încercând din nou să-mi lovească 
trunchiul. Îmi întorc pumnalul pentru ca lama lui să-mi ajungă 
perpendicular pe antebraţ şi, plecând capul pe sub pumnul lui, lovesc 
în sus și-l nimeresc sub bărbie fără să-l tai. 

— Aşa! îl aud chiuind pe Ridoc, dar nu-mi iau ochii de la Dain. 
Acesta clipește și-și destinde maxilarul. 

— Frumos... 

De data asta, mă atacă cu și mai multă viteză. Mi-e greu să-i evit 
loviturile, fiind forțată să mă echilibrez cu un singur braţ, dar îi țin 
piept până când profită de o clipă de neatenţie din partea mea şi-mi 
mătură picioarele cu ale sale. 

Mă izbesc cu spatele de rogojină și umărul îmi explodează, 
săgetat de o durere atât de cruntă, încât îmi apar stele în faţa ochilor 
şi ţip. Dar nu mă las şi, fără să ezit, îmi lipesc pumnalul de gâtul lui 


Dain, în timp ce el mă apasă cu antebraţul pe claviculă, ţintuin-du-mă 
de podea. 

Scuturile. Trebuie să-mi țin scuturile ridicate. 

— Vreau doar să-ţi vorbesc, îmi șopteşte el, coborându-şi fața la 
doar câţiva centimetri de a mea. 

Durerea nu se compară cu spaima care-mi îngheaţă inima când 
înțeleg cât de aproape i-au ajuns mâinile. 

— Iar eu vreau să mă lași naibii în pace. 

Îmi ţin pumnalul nemișcat la gâtul lui, ca să-l simtă bine. 

— Vorbesc serios, Dain. Vei sângera până la moarte pe rogojina 
asta chiar și numai dacă te vei gândi să-mi furi vreo amintire. 

— La asta se referea Riorson când a pomenit de Athebyne, așa- 
i? întreabă el pe un ton la fel de blând ca ochii lui... ochii lui familiari, 
în care am privit întotdeauna cu încredere. 

Cum naiba am ajuns aici? După cincisprezece ani, la sfârșitul 
celei mai strânse prietenii pe care am cunoscut-o vreodată, sunt 
pregătită să-i iau viaţa cu o zvâcnire scurtă a încheieturii de la mână. 

— Ştii foarte bine la ce se referea, răspund încet. Două cute îi 
apar între sprâncene. 

— I-am spus tatei ce am văzut când te-am atins... 

— Când mi-ai furat amintirile, îl corectez. 

— Dar a fost o singură scenă fulgerătoare dintr-o amintire. 
Riorson îţi spunea că a fost la Athebyne cu vărul său. 

Se uită atent în ochii mei. 

— Cadeţii din anul al doilea nu primesc permisii pentru 
asemenea zboruri, aşa că i-am spus tatei. Știu că aţi fost atacați în 
drum spre avanpost, dar nu aveam de unde să ştiu că... 

— Ai spus că o să-ți lipsesc, șuier. Şi apoi m-ai trimis la moarte, i- 
ai trimis pe Liam şi pe Soleil în ghearele morții. Știai ce ne aşteaptă 
acolo? 

— Nu, spune el, clătinând din cap. Am spus că-mi vei lipsi 
pentru că l-ai ales pe el. Ți-am spus că știu anumite lucruri despre el, 
că are motive să te urască, pe care nu le cunoști, și totuși l-ai ales pe el. 
Am înţeles atunci, pe terenul acela de zbor, că trebuie să-mi iau adio 


de la orice șansă de a-ţi fi alături. Habar nu aveam că vă aşteaptă o 
ambuscadă a grifonilor. 

— Dacă te aștepți să cred asta, te înșeli profund, şi apoi cunosc 
toate motivele pentru care ar putea să mă urască Xaden, dar niciu-nul 
nu are importanţă. 

— Ştii despre cicatricile de pe spatele lui? mă provoacă el şi îmi 
trece prin gând să-i înțep gâtul ca să se ridice de pe mine. 

— Despre cele o sută șapte cicatrici reprezentându-i pe 
însemnaţii pentru care și-a asumat răspunderea? Da. N-o să obţii 
nimic cu asemenea... 

— Ştii cine i-a provocat rănile alea? 

Clipesc și - să-l ia naiba! - își dă seama, îmi observă clipa de 
ezitare. 

— Cedează! Bate în rogojină! strigă Sawyer de pe marginea 
rogojinii. 

— Mâna mea e ocupată momentan, răspund, fără să-mi iau ochii 
de la Dain. 

— Violet, murmură Dain. 

— Poate că ai fost prietenul meu cel mai vechi, prietenul meu 
cel mai bun, dar toate s-au risipit în ziua în care mi-ai profanat spaţiul 
intim, când mi-ai furat amintirile și ai provocat moartea lui Liam şi pe 
a lui Soleil. Niciodată n-o să te iert pentru asta. 

Apăs lamă doar cât să-i zgârie pielea acoperită cu ţepi scurți de 
sub maxilar. 

Ochii îi sunt străbătuţi de ceva ce seamănă a devastare. 

— Mama ta l-a tăiat, îmi şopteşte el şi se ridică încet, întâi în 
genunchi, luându-și antebraţul de pe pieptul meu, apoi în picioare. Ea 
câștigă! spune el, coborând de pe rogojină. Renunţ! 

Nu vorbeşte serios. Nu se poate ca mama mea să-l fi tăiat pe 
Xaden de o sută șapte ori. Dain încearcă doar să mă neliniștească. Zac 
nemișcată câteva clipe, inspirând adânc şi încercând să-mi astâmpăr 
pulsul disperat. Apoi îmi introduc pumnalul în teacă și, întorcându- 
mă pe o parte, mă ridic cu stângăcie. 


Emetterio anunță următoarea confruntare și eu cobor de pe 
rogojină, ocupându-mi locul între Rhiannon și Bodhi, ca și când nu s- 
ar fi întâmplat nimic. 

— Violet? 

Clatin din cap când descifrez întrebarea din ochii lui Bodhi. 

— Nu m-a atins. 

Toate secretele din capul meu sunt în siguranţă. 

Bodhi încuviinţează și pleacă de lângă rogojina noastră înainte 
ca Aaric să-şi înceapă lupta împotriva unui tip din Divizia Coadă care, 
după cum arată, ar avea șanse să pună capăt șirului său neîntrerupt 
de victorii. 

— Vino cu mine, îmi spune hotărât Rhiannon, încordându-și 
maxilarul. Acum. 

— E un ordin? 

— E nevoie de ordine? 

Îşi încrucişează braţele la piept. 

— Nu. Bineînţeles că nu. 

Oftez și o urmez până la marginea sălii de sport. 

— Te-a provocat din cauza lucrului aceluia pe care l-a furat? 
întreabă Rhiannon. Pentru că e clar că nu voia să te învingă. 

— Da, răspund, învârtindu-mi gâtul pentru a-l destinde în timp 
ce se fac simţite efectele adrenalinei, în frunte cu senzaţia de greață. 

Rhi aşteaptă să-mi dezvolt răspunsul și, văzând că tac, oftează. 

— N-ai fost în apele tale azi. E din cauza atacului? 

— Da. 

Privesc peste umăr și observ că Imogen se uită la noi. Oare știe 
că Masen a murit? 

— Chiar mă pui să-ţi smulg răspunsurile unul câte unul? Îşi lasă 
braţele în lături. 

— Jur pe Amari, dacă îmi răspunzi iar cu „da”... Nu-i răspund 
deloc. 

— Să ştii că am auzit ce ai spus la ora de istorie, spune Rhi și 
umerii i se prăbușesc. Ai pomenit despre o asasinare. 

Futu-i! 


— Da, cam așa. 

Mă priveşte atent, cercetându-mi pe rând fiecare ochi. 

— Pe lângă Masen, cine a mai murit dintre cei care au fost cu 
tine la Athebyne? 

Privirile ni se întâlnesc deodată și inima începe să-mi bubuie în 
piept. 

— Ciaran. Făcea parte din Al Treilea Detașament. 

Nu-i spun nimic ce n-ar putea să afle repede de la oricine 
altcineva. 

— Şi ai fost atacată la antrenamentul de evaluare. Și Imogen a 
fost atacată după Parapet. Şi Bodhi, și Eya. 

Mijeşte ochii. 

— Dain are una dintre peceţile acelea secrete, șoptește ea. Ce ți- 
a furat, Violet? 

Pe toţi zeii, pune piesele cap la cap prea repede. Totodată, 
merită să afle o parte cât mai mare din adevăr, atât cât îi pot spune. 

— O amintire, răspund încet. Rhiannon face ochii mari. 

— Are puterea să citească amintiri. 

— Nimeni nu trebuie să știe, îi spun. 

— Ştiu să păstrez secrete, Violet. 

Are o expresie rănită și simt că se mai desprinde un fir din 
urzeala prieteniei noastre, ca şi când l-aș fi smuls cu mâna mea. 

În spatele nostru izbucneşte un cor de urale, dar niciuna dintre 
noi nu-şi întoarce privirea. 

— Ştiu, spun abia șoptit. Şi am încredere deplină în tine, dar 
unele secrete nu-mi aparţin, n-am dreptul să le spun. 

Groaza își înfige ghearele în stomacul meu. Va lămuri misterul... 
e doar o problemă de timp. Şi atunci viaţa ei va fi în pericol la fel de 
mult ca a mea. 

— Dain ţi-a furat o amintire, repetă ea. Și acum crezi că acei 
călăreţi cu care ai zburat în timpul Jocurilor de Război sunt omorâţi 
pe rând. 

— Opreşte-te, o rog disperată. Fă-ne amândurora un bine și... 
Clatin din cap. 


— Opreşte-te. Se încruntă. 

— Ai văzut ceva ce n-ar fi trebuit, nu-i așa? 

Îşi înclină capul într-o parte, apoi îşi fereşte privirea. Mi se taie 
respiraţia. Îi ştiu expresia asta. Se gândeşte. 

— E vorba despre amintirea pe care ţi-a furat-o? 

— Nu. 

Inspir. Slavă zeilor că în privinţa asta a greşit. Observ o mișcare 
în dreapta și, când mă întorc, văd că Aaric vine spre noi, sprijinin-du- 
şi încheietura stângă în cealaltă mână. 

— Rahat. Cred că e rănit. 

— Cum a murit Deigh? întreabă Rhiannon. 

Brusc, parcă n-ar mai exista suficient oxigen în sala asta, și nici 
pe întregul Continent, dar reușesc totuși să trag aer în plămâni și mă 
întorc spre ea. 

— Ştii deja partea asta a poveștii. 

— N-o ştiu de la tine, spune ea încet și își mijeşte ochii, încrețin- 
du-şi pielea din jurul lor. Îl ţineai în braţe pe Liam şi apoi a trebuit să 
te lupţi. Asta ai spus. Cum. A murit. Deigh? 

Întrebarea ei şoptită îmi străpunge inima. 

— L-a omorât alt dragon? Asta s-a întâmplat acolo? 

— Nu. 

Clatin din cap vehement și mă întorc când Aaric ajunge la noi. 

— În sfârşit ai pierdut? Pufneşte. 

— Bineînţeles că nu. Dar mi-am rupt încheietura. Trebuie să te 
anunţ, îi spune lui Rhiannon. 

— ÎI duc eu la infirmerie, îi spun. 

— Violet..., începe să spună ea, sugerând, după tonul vocii, că nu 
consideră discuţia încheiată, dar discuţia este încheiată. 

Trebuie să fie. 

— Încetează. 

Mă întorc cu spatele la Aaric și cobor vocea. 

— Şi nu-mi mai pune întrebarea asta niciodată. Te rog, nu mă 
obliga să te mint. 

Rhi se dă înapoi şi mă priveşte cu ochi mari, amuţită de şoc. 


— Haide! îi spun lui Aaric şi pornesc spre ieşire, îndesând 
întâmplarea asta cu Rhi în cutia plină în care în curând n-o să mai am 
loc să ascund nimic. 

Aaric mă ajunge din urmă, traversând repede distanţa dintre noi 
cu picioarele sale lungi. Pe holul pustiu de la parterul aripii academice 
răsună tropotul ghetelor noastre. 

— Şi unde își imaginează tatăl tău că te afli? întreb când cotim 
spre rotondă, încercând să-mi iau gândul de la toate lucrurile care mi- 
au scăpat în conversaţia cu Rhiannon și de la toate lucrurile care au 
rămas nerostite. 

— Crede că sunt plecat într-o călătorie de sărbătorire a 
aniversării mele de douăzeci de ani, răspunde el, frecându-şi bărbia 
pătrată, acoperită cu ţepi mici și şateni, și strâmbând dezgustat din 
buze. Își închipuie că traversez tot regatul, bând fără oprire şi culcân- 
du-mă cu tot ce-mi iese în cale. 

— Pare mult mai distractiv decât ce facem noi aici. Deschid ușa 
cu mâna mea sănătoasă. 

— Ce anume nu ţi se pare distractiv aici? întreabă el, luând-o 
înainte și deschizând următoarea uşă cu mâna sănătoasă. Împreună, 
avem un set complet de mâini sănătoase. 

Zâmbesc și intru pe holul cazărmii. 

— Eşti la fel de fermecător ca întotdeauna, nu-i așa, Cam... 
Tresar. 

— Aaric. Scuze. Am avut o zi lungă și a naibii de obositoare. 

Și nu vreau decât să-i povestesc totul lui Xaden, dar el o să apară 
abia peste două zile. 

Coborâm scara și, în ciuda faptului că Aaric are cam aceeași 
înălțime ca Xaden, își scurtează paşii, ca să mă pot ţine după el. 

— Prietena ta începe să se prindă, nu-i aşa? întreabă el când 
ajungem la tuneluri. 

Ridic ochii spre el, cu toate firele de păr de pe ceafă ridicate. 

— De ce să se prindă mai exact? 

—Nu au reușit să ascundă totul atât de bine pe cât își 
imaginează. Își încordează maxilarul. 


— Poţi să-ţi dai seama ușor dacă știi unde să cauţi. În cazul meu, 
mi-au dat de bănuit pumnalele pe care au început să le poarte gărzile 
mele. 

Îmi aruncă o privire. 

— Pumnalele acelea cu discuri metalice mici. 

Inima îmi zvâcneşte atât de tare, încât îi aud bătăile în urechi. 
Pumnale. Discuri metalice. 

— Şi tocmai de gărzi mi-a fost cel mai greu să scap, spune el, 
strâmbând din nas. Îl vor anunţa pe tata abia atunci când vor simţi că 
nu mai au încotro. Sper doar să mai aștepte până la Treierat. După 
aceea, tata n-o să mai poată face nimic. Dragonii nu se supun nici 
măcar regilor. 

— Stai puţin... 

Am senzaţia că mi se surpă pieptul când îl apuc de braţul 
nevătămat și-l opresc înainte de intrarea în tunel. 

— Ştii ce se întâmplă? 

Aaric ridică dintr-o sprânceană și luminile-magice îi licăresc în 
ochii de un verde regal. 

— De ce-ţi închipui că am venit aici? 

La un moment dat, probabil pe parcursul celui de-al doilea 
an, vei descoperi că încrederea dintre tine şi prietenii și familia 
ta nu se poate compara cu loialitatea pe care o dezvolţi faţă de 
detașamentul tău. 

CAPITOLUL 22 

Mai repede. Trebuie să alerg mai repede. Groaza mă sufocă pe 
măsură ce valul morții mă fugărește pe terenul ars de soare, spre 
locul în care așteaptă Tairn, cu spatele la mine. Vântul urlă în jurul 
meu, spulberând orice sunet, până şi bătăile inimii mele. Tairn va 
muri și nici măcar nu vede pericolul care se repede spre el. Zăresc un 
licăr auriu lângă vârful aripii sale. Pe toți zeii, nu! Andarna! E aici. N- 
ar fi trebuit să fie aici. Valul îmi înţeapă călcâiele, transformând 
pământul de sub picioarele mele într-un pustiu de cenușă. — Nu ai 
unde să fugi, călărețule. 


O siluetă cu capul acoperit cu glugă apare din senin în calea mea 
şi ridică un braţ. 

O forță nevăzută mă ridică deodată de la sol și mă înalţă în aer, 
imobilizându-mă cu totul. Valul morţii se opreşte și vântul se stinge 
ca și când apariţia din faţa mea ar fi oprit timpul. 

Îşi mută toiagul în mâna cealaltă și, cu degetele sale noduroase, 
îşi dă pe spate gluga groasă și maronie a robei lungi până la pământ, 
descoperindu-și creștetul alb de sub părul rărit şi dat pe spate. 
Scobiturile adânci de sub pomeţii chipului său sinistru de tineresc 
sunt învăluite de umbre și buzele îi sunt uscate și crăpate, exact ca 
terenul din spatele meu, dar ceea ce mă face să lupt ca să deschid gura 
şi să țip sunt ochii lui înroșiţi pe margini și venele umflate care-i 
traversează tâmplele și obrajii ca o pânză de păianjen. 

Veninos. 

— Mă dezamăgeşti, mă dojeneşte el, de parcă ar fi Înțeleptul 
meu, şi nu mentorul mânuitoarei întunecate pe care am ucis-o pe 
spinarea lui Tairn. Ai atâta putere la dispoziţie și totuși te 
încăpățânezi să fugi iar şi iar, să foloseşti aceeași tactică eșuată, 
sperând să... ce? 

Îşi înclină capul într-o parte. 

— Să scapi? 

Mă cuprinde groaza, coastele mi se strâng în jurul plămânilor și 
mă forțez să bolborosesc ceva nedeslușit, dar nu reușesc să-i previn 
pe Tairn şi pe Andarna. 

— Nu poţi să scapi de mine, călăreţule, șopteşte el, plimbân-du- 
şi degetele pe deasupra obrazului meu, însă fără să-l atingă. Poţi să 
mă înfrunţi și să mori sau să mi te alături și să trăieşti până la sfârșitul 
veacurilor, dar nu vei reuși niciodată să scapi de mine, mai ales după 
ce am așteptat secole întregi ca să apară o persoană atât de puternică. 

— Du-te naibii... 

O spun în șoaptă, dar cu o convingere nestrămutată care-mi 
izvorăşte tocmai din măduva oaselor. 

— Moarte să fie... 

Pare atât de... dezamăgit când își coboară mâna. 


Cad pe pământ și vântul începe să urle. Un țipăt îmi evadează 
din trup când un val de agonie îmi copleşește pielea și oasele, secând 
însăși esenţa energiei mele, până când... 

Mă trezesc cu inima bătând nebunește, cu pielea năclăită de 
transpiraţie, cu degetele strânse pe mânerul negru al pumnalului. 

Doar un vis. Doar un vis. Doar un vis. 

Sâmbătă, după ce ieşim din camera mea, Xaden mă conduce în 
jos pe scări. 

— Vrei să-mi spui unde mergem? îl întreb. 

— La fierăria colegiului, spune el când ieşim din aripa 
academică în curtea pustie. 

În sfârşit a venit vremea din an când temperatura de afară se 
potriveşte cu cea dinăuntru. Se aşterne toamna. 

Mi se strânge pieptul când înţeleg că mă duce să văd locul din 
care fură arme... și pricep semnificaţia gestului său. Mă introduce în 
activitatea lor. 

— Îți mulțumesc pentru încredere. Cuvintele nu reușesc să 
descrie ceea ce simt. 

— Cu plăcere. 

Mă priveşte de sus și expresia i se schimbă. 

— Acum pot să recapăt și eu măcar o parte din încrederea ta? 

Încuviinţez şi-mi iau privirea de la ochii lui, ca nu cumva să fac 
ceva nesăbuit, cum ar fi să las să-mi scape acele două cuvinte mici, din 
cauza unei singure clipe emoţionante. Pot totuși să-i împărtășesc și eu 
unul dintre secretele mele. 

— Am găsit un text în care scrie că Primii Șase nu doar au ridicat 
primele scuturi, ci au sculptat cu mâinile lor prima piatră protectoare. 

— Stiam asta. 

— Parțial. 

Traversăm curtea spre tunelurile care duc la terenul de zbor și îl 
salut cu o mișcare a capului pe unul dintre cadeții noștri din primul 
an. Channing? Chapman? Charan? Fir-ar, ceva de genul ăsta. O să-i 
aflu numele În câteva săptămâni... după Treierat. 


— Textul precizează că ar fi fost prima piatră protectoare, ceea 
ce înseamnă că, dacă ei au sculptat-o pe cea de aici, se prea poate s-o fi 
sculptat și pe cea de la Aretia. Sunt pe calea cea bună. 

— Ai dreptate. 

Deschide repede ușile de la intrarea în tuneluri și mă pofteşte să 
o iau înainte. 

— Știu ce trebuie să căutăm, dar n-am idee unde ar putea să 
existe. 

— Ce anume? întreabă el în drum spre scară. 

Tremur de entuziasm la gândul că în sfârșit voi vedea fierăria și 
luminarul de care are atât de multă nevoie revoluţia. 

— Îmi trebuie mărturia unuia dintre cei șase. Tata mi-a spus că a 
văzut o asemenea scriere la un moment dat, deci e clar că există. 
Întrebarea e dacă nu cumva textele astea au fost traduse și redactate la 
sânge, încât să nu ne mai fie de niciun folos. 

Urcăm primele trepte și ne oprim brusc. În faţa noastră e 
maiorul Varrish. 

— Ah, mă bucur să te văd, locotenent Riorson. 

Ne priveşte cu același zâmbet mieros dintotdeauna. Mi se 
strânge inima de frică. Xaden poartă cu el destulă contrabandă cât să 
fie condamnat la moarte de zeci de ori. 

— Aş vrea să pot spune la fel, i-o întoarce Xaden. 

— Am găsit-o! strigă Varrish în spate, de-a lungul scărilor. N-ar 
trebui să te duci în domeniul principal, Riorson? Doar acolo se 
cazează ofițerii veniţi în vizită. 

Privirea îi zboară spre mine. Trebuie să apelez la toată puterea 
mea de stăpânire ca să nu fac un pas în spate. 

— Aici erai, cadet Sorrengail. 

Profesorul Grady coboară zâmbindu-mi sincer, ţinându-l de braţ 
pe Ridoc, care are mâinile legate la spate. 

Acesta îmi aruncă o privire de avertizare și o spaimă grea mi se 
aşază pe inimă. 

Nu... Nu azi! Vor să ne răpească. 


— Se pare că nu-i lucru ușor să te luăm prin surprindere, spune 
Grady, cu o notă de admiraţie în glas. Uşa ta nu permite intrarea 
nimănui. 

Se întoarce spre Xaden, aţintindu-și privirea asupra rotocoale- 
lor relicvei rebeliunii care i se ițesc imediat sub bărbie. 

— Presupun că ție trebuie să-ți mulțumească pentru asta, de 
vreme ce cadeţii din anul al doilea nu știu să urzească scuturi. Ne-ai 
cam îngreunat sarcina de a o răpi pentru interogatoriile de exercițiu. 

— Nu am de gând să-mi cer iertare. 

Xaden se încruntă la vederea călăreţilor lui Varrish - aceia care- 
mi răstoarnă de obicei rucsacul pe terenul de zbor - care apar de 
după colț, în urma lui Grady. Unul dintre ei o conduce pe Rhiannon și 
celălalt pe Sawyer. Amândurora le-au fost legate mâinile la spate. 

Se pare că venit rândul detașamentului nostru la interogatorii... 
şi era cât pe ce să văd mama tuturor secretelor de la Basgiath. Mă 
silesc să respir, încercând să-mi stăpânesc greaţa. 

— Violet e în permisie, spune Xaden și mă trage la o parte, 
ascunzându-mă în spatele său. Și se recuperează după o rană. 

Umbrele năvălesc din ungherele casei scării și se ridică pentru a 
forma un zid înalt până la brâu. 

— Va profita de ocazia asta ca să te omoare pentru umilința la 
care i-a supus Tairn pe el și pe Solas. 

— N-ai de unde să știi. 

— Intenţiile îi sunt cât se poate de clare. Ai încredere în mine. 

— Nu, tu ești în permisie, spune Varrish cu sclipiri vesele în 
ochi. Sorrengail trebuie să meargă la antrenament. 

Împunge zidul de umbre cu degetul şi tresare. 

— Ei, asta chiar e fascinant. Nu mă mir că ești considerat o 
persoană atât de importantă. Voi doi chiar sunteţi extraordinari. 

— Nu poți să mă ferești de pericolul ăsta, tot așa cum nu ai putut 
în timpul Treieratului, îi spun lui Xaden, părăsind adăpostul oferit de 
trupul său. Știi că am dreptate. 

— În ziua Treieratului nu erai a mea, contrează el. 


— Nici acum nu sunt a ta, îi amintesc. Va fi bine, spun cu voce 
tare. Coboară bariera. 

— Te sfătuiesc să asculți de iubita ta, îl îndeamnă Varrish. N-aș 
vrea să anunţ că nu te-ai supus unui ordin direct sau mai rău... să-i 
anulez permisia de săptămâna viitoare. Chiar nu ai ce să faci de data 
asta. 

Fir-ar! Nu așa se tratează cu Xaden. Dacă o faci pe șeful cu el, se 
încăpăţânează și mai tare. lar Tairn și Sgaeyl n-ar rezista dacă ar fi 
separați două săptămâni. 

— Nu fac parte din lanţul tău de comandă, așa că n-am nicio 
obligaţie să mă supun ordinelor tale de doi bani și întotdeauna am ce 
să fac. Violet nu poate fi torturată în starea sa actuală și, dacă liderul 
ăla nenorocit al aripii ei nu se prezintă ca să-i ia apărarea, atunci o 
apăr eu. 

— Sgaeyl! strig, apelând la singura cale de comunicare pe care o 
evit întotdeauna, aproape cu orice preţ. Dacă nu cedează, o să-mi 
anuleze permisia de săptămâna viitoare! 

— Cât de grav eşti rănită? întreabă Grady cu un aer îngrijorat. 

— Mi-am dislocat umărul săptămâna trecută, răspund. 

— L-am ales tocmai pentru că nu știe să cedeze, îmi aminteşte 

Sgaeyl. 

— Nu mă ajuţi. Chiar trebuie să-ţi amintesc ce poartă cu el? 

— Fie. Dar îi spun doar ca să punem capăt conversaţiei ăsteia. 

— Liderul ei de aripă e ocupat, îi spune Varrish lui Xaden. Și n-ai 
decât să te cerți cu mine în continuare. Ai dreptate. Nu faci parte din 
lanțul meu de comandă, dar, după cum a trebuit să-i amintesc și 
dragonului ei, ea trebuie să mi se supună. Ori poate că n-ai auzit 
despre şedinţa noastră disciplinară? N-aş vrea să fie pusă în situația 
de a repeta experienţa respectivă, doar ca să-ţi fie ție învăţătură de 
minte, locotenente. Desigur, ai putea să ni te alături. 

Xaden zâmbeşte, dar nu cu zâmbetul acela care-mi încălzește 
inima. Ci cu acela care-mi îngheaţă toate celulele din trup, cu 
zâmbetul crud și ameninţător pe care l-am văzut întâia oară pe 
podium, pe vremea în care îmi era lider de aripă. 


— Într-o bună zi, maiorule Varrish, noi doi va trebui să stăm 
puţin de vorbă. 

Îşi coboară bariera de umbre și, întorcându-se spre mine, ridică 
dintr-o sprânceană. — Ai apelat la Sgaeyl? 

— N-am de gând să-mi cer iertare pentrufaptul că te salvez de 
propria încăpățânare. 

Le întind mâna mea sănătoasă și, venind la mine, Grady se 
milostiveşște să mi-o lege de cea care-mi atârnă în față. Măcar nu-mi 
trage la spate umărul rănit, dar leagă al naibii de strâns frânghia! 

— Pe biroul meu e o carte care trebuie înapoiată la Arhive. Furia i 
se aprinde în adâncul ochilor negri ca onixul, cu scântei 

aurii. 

— O să rezolv problema. 

— Ne vedem săptămâna viitoare, îi șoptesc. Spune-i că la pagina 
trei sute patru e menționat un text pe care aș vrea să-l citesc. 

— Săptămâna viitoare, încuviințează el cu pumnii încleștaţi 
când Varrish trece pe lângă noi alături de ceilalți călăreţi din 
detașamentul meu. Violenţă, ţine minte că doar trupul e fragil. Tu ești 
indestructibilă. 

— Indestructibilă, repet pentru mine când profesorul Grady mă 
ia de lângă el. 

Lucrurile care se petrec în spatele ușilor închise în 
Cvadrantul Călăreţilor pentru a-i transforma pe tinerii cadeți în 
călăreţi adevăraţi le pot întoarce stomacul până și celor mai 
insensibile persoane. Cei impresionabili ar face bine să nu-și 
bage nasul. 

- GHIDUL CVADRANTULUI CĂLĂREȚILOR, DE MAIORUL 
AFENDRA (O EDIȚIE NEAUTORIZATĂ) 

CAPITOLUL 23 

Cheia se găsește în sertarul biroului meu. Dintre toate frazele 
secrete pe care le-ar fi putut născoci, aceasta dovedește o lipsă de 
imaginaţie penibilă, dar asta e fraza care mi-e șoptită când intrăm în 
complexul de antrenament. Intrarea lui e ascunsă atât de bine în 
peretele versantului, sub fundaţia zidurilor cvadrantului, încât n-am 


văzut-o în toţi anii pe care i-am petrecut aici. E uimitor de ușor de 
accesat, având în vedere scopul în care au fost amenajate spaţiile 
astea. 

Antreul peşterii păzite și lipsite de ferestre nu arată așa de rău, 
ținând cont că e vorba de un loc de tortură. Ar putea chiar să pară un 
birou. O masă mare de lemn acoperă aproape tot spaţiul din mijlocul 
încăperii, având un scaun cu spătar înalt de o parte şi alte două de 
cealaltă parte. Suntem dezarmaţi încă din clipa sosirii și armele 
noastre ajung să ocupe o mare parte din suprafaţa biroului. 

Dar cele două camere care urmează sunt cele din cauza cărora 
îmi amintesc cu părere de rău că am luat micul-dejun. Ambele uși 
sunt ferecate cu oţel şi amândouă au câte o ferestruică zăbrelită, 
închisă momentan cu un zăvor tot din oţel. 

— Cu toţii ați primit informaţiile secrete pe care trebuie să le 
păziţi, spune profesorul Grady, conducându-ne în camera din dreapta. 

În centrul încăperi boltite se află o masă de lemn zgâriată cu 
şase scaune și de-a lungul pereţilor zidiţi cu pietre sunt dispuse cinci 
paturi de lemn fără saltea și o ușă prin care sper cu disperare că se 
poate intra într-o baie, pentru că, altfel, atmosfera va deveni jenantă 
în următoarele zile. 

— Luaţi loc. Ne arată masa. 

Ne supunem cu toţii. Eu şi Rhiannon ne ocupăm scaunele față în 
față cu Sawyer și Ridoc, făcând lemnul să hârșâie pe pardoseala de 
piatră când ne aşezăm fără ajutorul mâinilor. 

— În curând veţi începe ceea ce se numeşte un exerciţiu de 
probă. Vă amintiţi ce înseamnă asta? 

Grady se duce în spatele lui Sawyer și, într-o clipă, mâinile 
acestuia sunt libere. 

— Înseamnă că nu e vorba despre evaluarea finală, răspunde 
Rhiannon. Avem voie să punem întrebări. 

— Corect. 

Grady face la fel şi în cazul lui Ridoc. 


— Scopul acestui exerciţiu chiar este să vă înveţe cum să 
supravieţuiţi în captivitate, ne asigură el. Următoarele zile vor avea 
doar un scop instructiv. 

Trece la legăturile mele şi-mi dezleagă frânghia cu o blândeţe 
surprinzătoare. 

— E doar o evaluare de probă. 

— Ca să aflaţi cum să ne manipulaţi mai ușor în ziua evaluării 
adevărate, spune Ridoc, masându-și încheieturile. 

— Exact, spune Grady zâmbind. Dacă va fi distractiv? Absolut 
deloc. Dacă vom fi îndurători cu voi? Iarăşi nu. 

După ce-mi eliberează mâinile, trece la Rhiannon. 

— Şi comandantul-adjunct Varrish și-a exprimat interesul 
deosebit față de detașamentul vostru, fără îndoială datorită calităților 
deosebite ale cadetului Sorrengail. Prin urmare, și din nefericire, se 
pare că toţi vom fi evaluaţi pentru modul în care ne vom descurca. 

Intră doi călăreţi, purtând tăvi cu mâncare și halbe de cositor, pe 
care le așază pe masă. Ne-au adus biscuiţi, mai mult decât suficienţi 
pentru toți patru, și un borcan plin cu ceea ce pare să fie gem de 
căpşuni. 

— Mâncaţi și beţi, spune Grady, arătând platourile. Nu veţi mai 
avea ocazia după începerea exerciţiului. Încă ceva... 

Ne zâmbește larg. 

— Dacă reușiţi să evadați, veți câștiga o emblemă. Din câte știu, 
niciun detașament nu a reușit s-o obţină în ultimii zece ani. 

— E ca şi câștigată, răspunde Ridoc. 

— Câtă încredere. observă Grady, uitându-se la Ridoc și 
încuviințând. Așa îmi plac cadeţii din al doilea an. 

Se duce la ușă și se întoarce. 

— Vă voi anunţa când începe exerciţiul. Până atunci, fiecare 
dintre voi trebuie să le spună celorlalţi câte un secret. Ceva despre 
care să nu știe nimeni altcineva. Și da, vom încerca să vă forțăm să le 
mărturisiţi, pe lângă frazele secrete pe care vi le-am comunicat deja. 
Amintiţi-vă tehnicile de apărare care v-au fost predate la curs până 
acum. Cu ajutorul lor veţi reuși să treceţi proba fără nicio problemă. 


Toţi călăreții care au absolvit colegiul au stat unde staţi voi acum și au 
îndurat experienţele care vă așteaptă. Aveţi încredere în voi înșivă. 
Facem toate acestea pentru voi, nu împotriva voastră. 

Ne oferă un ultim zâmbet încurajator și pleacă, închizând ușa în 
spatele lui. 

Rhiannon se duce imediat la ușă, cercetând gratiile și oblonul 
zăvorât al ferestrei. 

— Din câte văd, nu e izolată fonic, dar dacă vorbim în șoaptă, ar 
trebui să avem parte de puţină intimitate, spune ea, încercând clanţa. 
E clar că ne-au încuiat. 

Sawyer împarte mâncarea între cele patru farfurii care ne-au 
fost lăsate. 

— Ce primire... civilizată. observ când îmi împinge sub nas una 
dintre ele. 

Rhiannon verifică și cealaltă ușă. 

— Şi aici e o baie, slavă zeilor. 

— Mă întreb dacă o să mai fie pe parcursul probei propriu-zise, 
spune Ridoc, întinzând gem pe un biscuit cu singurul cuţit pe care ni 
l-au lăsat. 

— Futu-i, sper că da, spune Sawyer, luând cuțitul de la Ridoc. 
Credeţi că trebuie să mai apară cineva? 

Arată spre patul din capăt. 

— Din punct de vedere statistic, în momentul de faţă, în fiecare 
detașament ar fi trebuit să rămână câte cinci cadeți din anul al doilea, 
îl lămuresc, întinzând mâna spre una dintre halbele de pe tavă. Am 
pierdut-o pe Nadine. 

Se lasă tăcerea o secundă, apoi două. 

— Ei bine, n-am de gând să mai pierd pe nimeni. Toţi patru 
trebuie să supravieţuim până la absolvire, spune Rhiannon, luând și 
ea o halbă. 

Îi miroase conținutul şi o aşază la loc. 

— Miroase a suc de mere. Bun. Nu știm cât timp ne-a rămas, aşa 
că propun să începem. Alegeţi un secret - orice secret - și spuneţi-l 
tuturor. 


Cuţitul şi gemul ajung la ea. 

— Încep eu. Anul trecut, când eram la Montserrat, eu şi Violet 
am plecat pe furiș ca să-mi vizitez familia. 

— Poftim? exclamă Sawyer, ridicând din sprâncene. Ridoc își 
înghite biscuitul. 

— Tare! Nu ştiam că ești în stare să încalci regulile, Violet. 

— Oh, dar Violet eplină de secrete, nu-i așa? intervine Rhiannon, 
aruncându-mi o privire și dându-mi cuțitul. 

— Chiar așa? 

Întind gemul cu mişcări cam agresive. 

— Ia staţi, intervine Ridoc, uitându-se când la una, când la 
cealaltă. Observ cumva o urmă de încordare? 

— Nu, răspundem simultan eu și Rhi, uitându-ne imediat una la 
cealaltă. 

Ne relaxăm amândouă și Rhiannon oftează, întorcându-și 
privirea. 

Se pare că aici tragem linia. Problema asta va rămâne doar între 
noi. 

— Totul e în regulă, spune ea. 

Asta mă face să mă simt puţin mai bine, dar nu cu mult. 

Muşc din biscuit şi mestec pe îndelete, în caz că va trebui să-l 
vomit mai târziu din cauza încercărilor la care ne vor supune. Trebuie 
să mă gândesc la un secret care să nu provoace moartea niciunuia 
dintre ei. 

— Nu le-am spus părinţilor că a trebuit să repet anul, spune 
Sawyer cu ochii în farfurie. Nici nu s-au mirat că le-am trimis prima 
scrisoare abia anul ăsta. Au presupus că cei din Cvadrantul Călăreţilor 
nu au voie să corespondeze în primii doi şi i-am lăsat să creadă asta în 
continuare. N-am vrut să le fie rușine cu mine. 

— N-ar fi avut de ce să le fie rușine, spun încet, întinzându-mi 
mâna spre halbă. Și sunt convinsă că se bucură pentru simplul fapt că 
eşti în viață. Atât de mulţi n-au supravieţuit... 

— Aşa e, încuviințează Ridoc, cu mâinile pe halba sa. Mie mi-e 
groază de șerpi. 


— Mare secret! contrează Sawyer, zâmbind. 

— N-ai decât să mă surprinzi cu un şarpe şi o să vezi exact cât 
de mare e. Și apoi, nu-mi ştiai secretul ăsta, așa că se pune, observă 
Ridoc, ridicând din umeri. Doar în cvadrant nu trebuie să arătăm nicio 
slăbiciune, nu? Ei, asta-i slăbiciunea mea. Țip ca un copil de fiecare 
dată când văd un șarpe. 

Toţi se întorc spre mine. Acum e acum. 

— Sunt îndrăgostită de Xaden Riorson. 

I-am spus lui Mira. Le spun și lor. Se pare că pot să o spun oricui 
în afară de Xaden. 

— lartă-mă că te dezamăgesc, dar ăsta nu-i un secret, spune 
Ridoc, clătinând din cap. 

— Ba este, contrez, încordând degetele pe halbă. 

— Nu, intervine Sawyer. Chiar nu e. 

— Nu mai e de mult timp, adaugă Rhi, adresându-mi primul 
zâmbet adevărat pe care-l văd la ea de săptămâni bune. Trebuie să 
găseşti unul mai bun. 

Se presupune că ei sunt centrul meu, coloana mea vertebrală, 
refugiul meu. De aceea li se interzice colegilor de detașament să se 
omoare între ei. Veninoșii. Wyvernii. Pumnalele. Scuturile. Andarna. 
Brennan. Aretia. Păstrez nenumărate secrete și asta nu le oferă mai 
multă siguranţă niciunuia dintre ei... le îngăduie doar o seninătate 
inconștientă. 

— Secretul meu nu poate să fie același ca al lui Rhiannon? 
întreb. 

— Nu, răspund toţi. 

Un singur lucru. Trebuie să le pot spune măcar un singur lucru 
care să-i ajute să se pregătească pentru amenințarea care ne 
pândește. 

— Infanteria noastră omoară civili poromieni la graniţă. 

— Ce? exclamă Sawyer, aplecându-se spre mine, și pistruii îi ies 
în evidenţă când sângele i se scurge de pe chip. 

— Nu se poate, spune Ridoc. Rhiannon mă priveşte în tăcere. 


— S-a întâmplat când eram la Samara. Mă uit pe rând în ochii 
fiecăruia. 

— Fie că suntem sau nu informaţi la Sumarul-Luptei, cert e că se 
întâmplă. E un secret suficient de bun? 

Toţi încuviințează şi-mi feresc privirea când observ că Rhiannon 
mă urmăreşte atent. 

— Bun, spun, ridicându-mi halba. 

La fel fac şi ei. Inspir adânc şi-mi înclin halba spre buze... 

— Opriţi-vă! șuier. Nu beți! 

Las halba de parcă ar fi otrăvită, și chiar așa este. 

— Ce naiba? izbucnește Ridoc, aşezându-şi halba pe masă. 

— Miroase ca apa pe care ne-au dat-o înaintea exerciţiului de 
orientare în teren, șoptesc. 

Îşi aşază halbele şi Rhi şi Sawyer. 

— Încearcă să ne separe de dragonii noștri, observă Sawyer. 

— Sau să ne înăbușe pecețile, adaugă Rhiannon. A băut vreunul 
dintre voi? 

Toţi clătinăm din cap. 

— Bun. Să nu le spuneţi. Prefaceți-vă că v-aţi pierdut legăturile. 
Rhi se ridică imediat şi, urmându-i exemplul, toţi ne vărsăm 

conţinutul halbei în veceu. 

— Putem să supraviețuim și trei zile fără apă şi ar trebui să 
scăpăm de aici chiar mâine. Oricât de însetaţi am deveni, vom 
supravieţui. Trebuie să rezistăm. 

Acum înţeleg de ce ne-au dat biscuiţi. Îmi simt gura de parcă aș 
fi mâncat nisip. 

— Rezistăm, încuviințează Sawyer când ne întoarcem la masă și 
ne așezăm. 

— Uitaţi de „mâine”. Eu propun să evadăm chiar în noaptea asta, 
şopteşte Ridoc. Trebuie să existe vreo cheie în apropiere pe care s-o 
poţi aduce la noi, nu? o întreabă pe Rhi. 

— Nu pot prin pereţi, răspunde ea, clătinând din cap. Voi reuși 
în curând, dar încă nu. 


— Ai putea tu să îndoi balamalele metalice? îl întreabă apoi pe 
Sawyer. Ce mai, eu aș putea să concentrez umezeala din aer și să 
străpung broasca cu gheaţă. 

Se întoarce spre mine. 

— Eu nu pot să contribui cu absolut nimic în situaţia asta, spun 
şi mă sprijin de spătarul scaunului. 

Ușa se dă de perete și în cameră intră Grady. 

— Nu putem să luăm legătura cu dragonii noștri, spune Rhi, 
înălțându-și fruntea. Ne-aţi păcălit. 

— Lecţia numărul unu, spune Grady și ridică un deget. 
Exerciţiul a început demult. 

După zece minute, aflăm ce se află în a doua cameră - nu mare 
lucru -, când îi leagă cu lanţuri pe Ridoc, Rhiannon și Sawyer de 
peretele de piatră lângă care li s-a ordonat să se așeze. Stau suficient 
de aproape unul de altul încât ar fi putut să se atingă dacă cătușele 
care coboară din perete le-ar fi îngăduit să-și întindă încă puţin 
mâinile ferecate. De o parte și de alta a lor se înșiruie pe puţin încă 
şase seturi de lanţuri și luminile-magice de deasupra dezvăluie toate 
petele de sânge uscat de pe zidărie. 

— Bănuiesc că eu trebuie să mă aşez aici? îl întreb pe Grady, 
privind scaunul de lemn pătat din centrul camerei cilindrice, dotat cu 
cătușe fixate pe braţe și pe picioare. 

Inima îmi zvâcneşte de parcă ar avea șanse să-mi evadeze din 
piept, să evadeze din celula asta. Sub scaun văd o gură de scurgere, 
dar refuz chiar și să mă gândesc pentru ce e acolo. 

— Chiar aşa. 

Îmi face semn și mă așez, ignorându-mi toate instinctele, care 
mă îndeamnă să fug. Aproape că mă sufoc de panică când îmi prinde 
braţul drept în cătușă și apoi procedează la fel cu fiecare picior, 
lăsându-mi liber braţul imobilizat. 

— Acum trebuie să vă părăsesc. 

— Poftim? 

Ridoc trage de cătușele cu care îi sunt legate încheieturile 
mâinilor, dar acestea nu cedează. 


— Voi citi rapoartele și vă voi da sfaturi înainte de examen, ne 
spune el. Dar, cu mult timp în urmă, am descoperit că e greu să cultivi 
încrederea între cadeți și profesori dacă aceştia din urmă efectuează 
interogatoriile cu mâinile lor. 

Se uită la fiecare pe rând. 

— Amintiţi-vă ce aţi învăţat. Vor încerca să vă separe, să vă 
asmută unul împotriva altuia sau să vă facă să credeţi că mărturisirea 
secretelor ar fi un gest milostiv. Folosiţi strategiile despre care aţi 
citit. Susţineţi-vă unii pe alții. Eu voi aștepta imediat dincolo de ușa de 
la intrare. Dacă reușiţi să ajungeţi la mine, veţi câștiga emblema. Mult 
succes! 

Ne zâmbește de parcă nu ne-ar lăsa pradă bătăilor și pleacă. 

— E un moment potrivit să mărturisesc că nu am citit lecţiile 
alea? întreabă Ridoc când rămânem singuri. 

— Nu! izbucnește Rhiannon, privindu-l încruntată. 

— Violet, eşti bine? întreabă Sawyer. 

— Doar eu stau aşezată, deci am impresia că mi-e mai bine 
decât vouă, glumesc, dar nu râde nimeni când ușa se deschide în 
spatele meu. 

Intră doi călăreţi pe care nu i-am mai văzut până acum: un 
bărbat și o femeie. Bărbatul ne zâmbeşte. 

— Ei, bine v-am găsit. Toţi sunteți prizonieri aleși pentru 
interogatoriu, spune el, rezemându-se de perete, chiar lângă mâna lui 
Sawyer. 

Are o înfățișare comună, nu se remarcă nici prin înălțime, nici 
după chip, nici după aspectul părului. Aș fi putut să trec de zeci de ori 
pe lângă el fără să-l observ, ori pe holurile colegiului, ori la 
avanposturi. La fel se poate spune şi despre femeie. Ca și când ar fi 
obligatoriu să fii greu de ținut de minte ca să poţi desfășura 
activitatea asta. 

Femeia mă înconjoară, adulmecându-mi slăbiciunile ca un 
vultur. Îmi înalt fruntea, hotărâtă să nu-i arăt niciuna. 


— Fiecare dintre voi are informaţii pe care vrem să le aflăm, 
explică bărbatul. Puteţi să ni le spuneţi chiar acum, caz în care toate 
astea vor lua sfârşit. Atât de uşor e! 

— Harta e sub salteaua mea, spune Ridoc. Îmi cade falca. 

— Aha, te-ai gândit să începi să minţi din prima clipă, ca să nu 
ne putem da seama când spui adevărul, rânjește bărbatul. Bună 
strategie. Din nefericire însă, pecetea mea seamănă cu cea a 
locotenentului Nora și are legătură cu funcţiile voastre fiziologice. 
Simplu spus, îmi voi da seama dacă minţiţi și tu ai minţit adineauri. 

Femeia izbucneşte deodată și mă lovește atât de tare peste 
obraz cu dosul mâinii, încât capul mi se smucește într-o parte. Mă 
săgetează o durere ascuţită și clipesc repede, plimbându-mi limba pe 
lângă dinţi. Niciun strop de sânge. 

— Argintio! 

— Nu acum. 

Imi ridic scuturile imediat, ca să-l scutesc de scena asta. 

— Violet! strigă Ridoc, zbătându-se în lanţuri. 

— Sunt bine, îi spun, le spun tuturor. 

Procedez ca întotdeauna, îmi izolez durerea şi trec peste ea, for- 
țându-mă să zâmbesc. 

— Vezi? Sunt bine. 

Rhiannon se grăbeşte să-și mascheze oroarea, dar Sawyer nu se 
obosește să-şi ascundă scârba față de temnicerii noștri. 

— Tu eşti cea mai slabă. De aceea începem cu tine, spune femeia 
pe un ton grav și plin de dispreț. V-am citit dosarele tuturor. 

Se așază pe vine în faţa mea și mă cercetează din cap până-n 
picioare, zăbovind asupra părului meu, a petei roşii și usturătoare de 
pe obraz, care, sunt sigură, a căpătat forma degetelor ei, și, în sfârşit, 
asupra feșei. 

— Cum a putut o fată atât de fragilă să supravieţuiască primului 

an? 

— Aţi ajutat-o voi trei, nu-i așa? întreabă bărbatul, uitându-se la 
colegii mei de detașament. Ce povară nedreaptă așezată pe umerii 
unor simpli boboci! 


— Nu le spuneţi nimic, nu le daţi informaţii pe care să le poată 
folosi împotriva noastră! ordonă Rhiannon. 

Femeia izbucneşte în râs. 

— De parcă n-am ști totul deja. Se ridică încet. 

— Spune-mi secretul tău. 

— Du-te naibii! 

Mă încordez și, aşa cum mă aşteptam, femeia mă plesneşte peste 
față. De data asta simt gustul sângelui, dar toți dinţii rămân la locurile 
lor. Clădesc un zid mintal în jurul durerii şi-mi imaginez că dispare în 
cutia pe care am construit-o pentru ea, exact așa cum fac cu scuturile. 

— Frumos mai vorbeşte fata generalului! izbucnește femeia. 

— Pe cine crezi am moștenit? 

Masca îi alunecă şi, preţ de o clipă, îmi oferă un zâmbet sincer, 
ca apoi să-l ascundă. 

— Vă fac următoarea propunere: unul dintre voi să-mi spună 
secretul său, ca să nu-i zdrobesc fața asta frumușică. 

— N-o să ne înfrângeţi cu trucurile astea ieftine, spune 
Rhiannon. 

— Perfect de acord. Nu vă uitaţi, le spun colegilor mei și mă 
încordez. 

Femeia mă lovește din partea cealaltă, țintind mai sus, şi obrazul 
îmi explodează. În orice caz, asta simt. Primul val de durere îmi 
provoacă greață, apoi se domoleşte, transformându-se într-un 
zvâcnet surd. Văd ca prin ceaţă cu ochiul drept și ceva umed îmi 
alunecă pe obraz. 

— Poate că nu ea e soluţia, spune femeia, îndepărtându-se de 
mine și ducându-se la ceilalți. Poate că v-aţi săturat să tot căraţi pe 
umeri povara ei fragilă. 

Îi ridică capul lui Ridoc. 

— Sau poate că e puternică, dar doar pentru sine. 

Îl pocneşte în față cu pumnul strâns. Alături, peretele se 
murdărește de sânge și de salivă. 


Furia îmi copleșește durerea și încerc să mă împing în faţă, dar, 
pe lângă faptul că braţele și picioarele mele sunt legate în cătușe, 
scaunul e prins de podea. 

Femeia îmi aruncă o privire peste umăr. 

— Îşi stă în putere să opreşti totul. Îl loveşte pe Ridoc din nou. 

Închid ochii şi mă gândesc că ar fi fost bine să-mi pot închide și 
urechile când aud geamătul stârnit de următorul pumn. Şi de 
următorul. Și de următorul. Când deschid ochii - pardon, ochiul -, 
descopăr că toţi am fost loviți. 

— Lasă-i să se gândească puţin, propune bărbatul. Se înmoaie ei 
în câteva ore. 

Femeia încuviinţează și ies amândoi din cameră, încuind ușa, 
dar nu și oblonul ferestrei. 

— Ei bine, e cam nasol, zice Sawyer şi scuipă sânge pe podea. 

— Violet, ochiul tău..., spune Rhiannon încet. 

— Mi se umflă, nu-mi cade din cap. Ridic din umărul meu 
sănătos. 

— Dacă asta a fost introducerea, ce poate să urmeze? întreabă 
Ridoc. 

I-a plesnit pielea obrazului. 

— Vor încerca să ne asmută unul împotriva altuia, răspunde 
Rhiannon. Nu ne lăsăm. De acord? 

— De acord, încuviințăm cu toţii. 

Aspectul cel mai chinuitor nu e durerea sau ochiul umflat. Ci 
orele întregi de așteptare, în care ne tot întrebăm când se vor întoarce 
ca să ne facă altele și mai rele. Apoi urmează altele și mai rele, care ne 
lasă vânătăi noi în diverse locuri. 

Sunt aproape sigură că ultima lovitură i-a provocat o comoţie lui 
Sawyer. 

Fără ferestre, ne e imposibil să știm cât timp trebuie să mai 
rezistăm, dacă nu ştim cât e... 

— Cât e ceasul? îl întreb pe Xaden, coborându-mi scuturile doar 
atât cât să-i pot comunica. 

— E aproape miezul nopții, răspunde el. Ești...? 


— Nu termina întrebarea. Stii ce se petrece aici. 

— Da. Știu. 

— E aproape miezul nopţii, le spun încet celorlalţi. Mai avem în 
față toată noaptea. 

— Tairn ascultă bătăile clopotelor? întreabă Sawyer, frecându-și 
faţa de braţul ferecat, ca să se mai curețe de sânge. 

— Nu tocmai... 

Ușa se deschide și bărbatul intră cu o halbă de cositor. 

— Cui îi e sete? 

Se apleacă în faţa lui Sawyer, căruia nu-i mai văd chipul. 

— Uite ce-am aici. Și nici nu trebuie să-mi spui secretul tău. 
Vreau doar să-mi spui unul dintre secretele lor personale, zice și arată 
spre noi. N-ar însemna că cedezi. E doar un detaliu personal, lipsit de 
importanță. 

— Du-te naibii! 

— Păcat... 

Bărbatul își înclină capul. 

— Încă nu ești suficient de însetat, asta-i tot. Nu te teme. 
Ajungem şi acolo. 

Trece la Rhiannon, apoi la Ridoc, apoi la mine. Toţi răspundem 
la fel. 

— Formează o echipă unită, nu-i așa? 

Simt fiori pe şira spinării când Varrish intră și se uită la toți cu o 
veselie nestăpânită. 

— Aşa e, să trăiţi. 

Varrish își plimbă degetul mare pe bărbie. 

— Până acum n-ar fi trebuit să dezvăluie cineva o informaţie 
personală? 

— Ba da. 

Un sentiment profund de mândrie îmi crește între coaste. 
Varrish se apleacă și lovește cu degetul emblema verde a 
Detașamentului de Fier de pe pieptul lui Ridoc. 

— Bănuiesc că așa au câștigat emblema asta anul trecut. Se 
ridică și oftează. 


— Durează prea mult. 

— Folosim protocolul de interogare standard, să trăiţi, spune 
femeia, intrând în cameră. 

— Atunci aveţi noroc că am venit și eu. 

Veselia lui mă sperie mai mult decât pumnul femeii. 

— Asta e specialitatea mea: interogatoriul. Şi știu precis cum să- 
i îngenunchem în timp record. 

Priveşte spre hol și face un semn, întinzând mâna și îndoin-du-și 
degetele. 

— Intră. Nu te sfii. 

Rhiannon face ochii mari şi privirea îi zboară de la ușă la mine. 
Frica pe care i-o citesc pe chip mă izbeşte ca un pumn în burtă. 

— Cred că îl cunoașteţi cu toţii pe liderul de aripă Aetos. 

O dată la câţiva ani apare un detașament care ne întrece 
toate așteptările. 

Se înalţă în ierarhie, obţine toate emblemele, câștigă toate 
confruntările. 

Şi apoi, în mod inexplicabil... cadeţii cedează și se 
prăbuşesc. I se spune efectul de mistuire: se aprind prea repede 
şi luminează prea puternic ca să poată menţine un ritm constant. 
Chiar e trist, dar şi oarecum interesant să vezi cum se întorc unii 
împotriva altora. 

- GHIDUL CVADRANTULUI CĂLĂREȚILOR, DE MAIORUL 
AFENDRA (O EDIŢIE NEAUTORIZATĂ) 

CAPITOLUL 24 

Îmi apare în față Dain şi inima îmi cade pe pardoseala de piatră 
când se uită la prietenii mei și apoi se întoarce spre mine. Ochii i se 
măresc când îmi vede fața umflată și plină de vânătăi. 

— Violet... 

— A venit Dain, îi spun imediat lui Xaden, încremenită de 
spaimă. 

Nu se poate. Nu-mi dau seama cât de multe știe Dain, dar sigur 
ştiu mai multe decât el. 

— Vin. 


E suficient să-i aud tonul încordat ca să înţeleg ce dezastru ne 
aşteaptă. 

— Nu poți să faci nimic. 

Îmi întăresc scuturile, concentrându-mi toată energia mintală 
asupra lor, și apelez la puterea lui Tairn ca să le întăresc și mai mult, 
înălțându-le cu două rânduri de cărămizi în jurul Arhivelor din capul 
meu. 

— Nu înţeleg, spune Sawyer. Ce caută liderul nostru de aripă 
aici? 

— A venit ca să-i ia apărarea, așa cum a spus Riorson că trebuie 
să facă orice lider de aripă, răspunde Ridoc cu speranță. Nu-i așa? 

— Nu-i așa, răspund, fără să-mi iau ochii de la chipul și mâinile 
lui Dain. 

— Conform regulamentului, călăreţii ar trebui să fie sănătoși 
înainte de începerea exerciţiilor de interogare, izbucnește Dain, 
întorcându-și deodată privirea de la faţa mea la Varrish. E clar că 
Sorrengail nu e sănătoasă. 

Clipesc uluită. 

— Ce-ţi mai plac regulile! spune Varrish, plescăind din limbă. 
Regulamentul spune că ar trebui, nu că trebuie neapărat să fie 
sănătoși. De regulă, călăreţii sunt răniți când sunt capturați, așa că e 
mai realist. 

— Pentru ce m-aţi chemat? întreabă Dain îndârjit. 

— Ca să testez o ipoteză, spune Varrish zâmbind. Dar, până la 
sosirea musafirului nostru, îți propun să exersezi pe ea. 

Arată spre mine. 

Un musafir? Furia îmi înlocuieşte frica. 

— Nu veni. Varrish te așteaptă. Cred că testează amestecul care 
ne înăbușă legăturile. 

— Dacă îţi va vedea amintirile, toată mișcarea va fi pusă în 
pericol. 

— Şi dacă vii aici, lovind cu umbre încoace și-ncolo, își va da 
seama că am ceva de ascuns și exercițiul ăsta se va transforma într-un 


interogatoriu adevărat. Singura ta opțiune e să ai încredere că m-ai 
antrenat suficient de bine. 

Ideea unei intervenţii salvatoare pare minunată, dar ne-ar 
distruge pe toți. 

— Violet... 

Tonul lui îndurerat aproape că-mi frânge inima. Așez și ultima 
cărămidă și-l blochez pe Xaden. 

— Vreţi să...? începe Dain şi ridică din sprâncene. 

— Da. Folosește-ţi pecetea asupra ei. Doar ca să smulgi fraza 
secretă, bineînţeles. 

— Pecetea mea e secretă. 

— Dar ea o cunoaște deja, spune Varrish, clătinând din cap, de 
parcă n-ar fi nicio scofală. Nu-i așa? De aceea e atât de supărată pe 
tine. Te învinuiește pentru soarta prietenului ei. 

Face un pas în faţă. 

— E incredibil câte se pot afla prin simpla observare a lumii din 

jur. 

Dain clatină din cap. 

— Nu pot să fac așa ceva. 

— Atunci cu cine vei exersa ca să-ți dezvolți puterea și să ajungi 
să vezi şi evenimente mai vechi? În curând n-o să mai existe civili pe 
care să-i poată vindeca Nolon şi, dacă-ţi închipui că nu le-a spus și 
celorlalți cadeți din detașamentul ei despre micul tău secret, însemnă 
că ai prea multă încredere în ea. 

Nu pot să cred! Varrish e mentorul lui Dain, așa cum Carr e 
mentorul meu. Care naiba o fi pecetea comandantului-adjunct? 

Dain încremenește, privind atent în ochii mei. 

Nu neg. Nu pot să neg. Nu știu deloc să mint și, dacă-l iau în 
calcul și pe detectorul de minciuni - sau cum naiba i s-o fi numind 
pecetea - din capătul încăperii, nu pot decât să trag concluzia că ar fi 
mai bine să-mi ţin gura. 

— Pentru asta există pecetea ta. Eşti prima noastră linie de 
apărare, Aetos. Fata asta ar putea să fie o spioană poromiană sau o 


zburătoare de grifon. Ai putea să salvezi întregul regat, numai să-i 
culegi secretele din memorie. 

Varrish se uită la mine ca la un animal care se cere studiat. 

— Ai putea să vezi ce s-a întâmplat în ziua aceea în care cei doi 
însemnați au fost omorâţi de - îşi înclină capul într-o parte - grifoni, 
parcă aşa spuneai, cadet Sorrengail. Adevărul așteaptă să fie 
descoperit, lidere de aripă Aetos, şi doar tu poţi să-l găsești. 

Inspiră. Expiră. Fac tot posibilul să-mi liniștesc inima și să 
privesc în ochii lui Dain. 

— Ce naiba? mormăie Ridoc. Ce poate să facă!? 

Nu-mi iau ochii de la el. Cum se poate ca cineva să-mi fie atât de 
cunoscut, şi totuși atât de străin? E vorba despre același băiat cu care 
mă cățăram în copaci, același la care fugeam de fiecare dată când 
păţeam ceva. Pe de altă parte, Soleil și Liam au murit din cauza lui. 

— Ai putea să afli ce anume o atrage la el, șoptește Varrish, 
apro-piindu-se de Dain. De ce l-a ales pe el, nu pe tine. Nu vrei să 
descoperi? Toate răspunsurile sunt chiar aici. Trebuie doar să știi 
unde să cauţi. 

Trebuie să recunosc că e al naibii de convingător. 

Mă sufoc la vederea conflictului din ochii lui Dain și, când își 
întinde ambele mâini spre capul meu, mă arcuiesc, aplecându-mă cât 
mai mult pe spate, atât cât îmi permite scaunul. 

— Nu, mă forţez eu să spun. 

— Nu. 

Îmi repetă refuzul încet, apoi îşi coboară mâinile, luându-și 
privirea de la mine. 

— Refuz să particip la un interogatoriu de probă, organizat 
pentru un cadet care suferă de răni prealabile, îi spune lui Varrish 
peste umăr. 

Apoi iese. 

Inspir cu sete, șuierând când aerul îmi intră în plămâni prin 
gâtul încleştat. 

Rhiannon îmi întâlnește privirea și închide ochii încet, ușurată. 


— Ei, sunt cam dezamăgit, mai ales că eram atât de aproape de 
punctul culminant! spune Varrish, încruntându-se pentru întâia oară 
de când îl cunosc. Să-l ia naiba cu regulile lui! Ei, se pare că trebuie să 
reluăm tacticile obișnuite. 

Se dă pe spate și, înainte să-mi pot încorda trupul, îmi trântește 
un pumn îngrozitor în umărul dislocat. Agonia îmi copleșeşte toate 
simţurile. Și lumea se întunecă. 

Când mă trezesc, îl văd pe Nolon aplecat deasupra mea. Mă ridic 
deodată de pe patul de lemn și vindecătorul se dă înapoi. 

— Iată-te! spune el, așezându-se pe scaunul de lângă pat. 

— Cât e ceasul? 

Privesc în jur şi-i văd pe Rhiannon, pe Sawyer şi pe Ridoc întinși 
pe paturile din încăpere. Nu par mai răniţi decât erau când am leșinat. 

Când Varrish mi-a smuls umărul din încheietură cu lovitura sa. 
Mi-l încerc cu grijă, apoi mă uit la Nolon. Am fost vindecată. Umărul 
mă doare, dar în rest e sănătos și văd limpede cu ambii ochi. 

Nolon dă din cap. 

— E dimineaţă, răspunde Rhi, încruntată de îngrijorare. Cred. 
Încerc să iau legătura cu Xaden, dar calea de comunicare a redevenit 
opacă. Nu-l mai simt. 

— Comandantul-adjunct m-a chemat ca să te vindec. Nolon 
coboară vocea și se apleacă spre mine. 

— Ca să te poată zdrobi iar și iar, până când vei ceda. Am primit 
ordin să rămân în antreu până la sfârşitul interogatoriului, pe care l-a 
prelungit până mâine. 

Stomacul gol mi se strânge în noduri. 

— E normal? întreabă Sawyer, aplecându-se spre mine și spriji- 
nindu-și antebrațele pe genunchi. 

— Nu, răspunde Nolon, privindu-mă în ochi. Vrea să afle ceva de 
la tine, Violet. 

Îmi strânge mâna ușor. 

— Merită să ţii cu dinţii de informaţiile astea? Încuviinţez. 

— Merită să vezi cum îți sunt torturați colegii de detașament? 
Tresar, dar încuviinţez din nou. 


— Cred că am fost ocupat prea mult timp cu alte probleme. 
Oftează și se ridică. 

— Ai vrea să mă conduci până la ușă? 

Îmi cobor picioarele din pat și-l urmez până la ușa camerei, ca 
să-i fac pe plac. Rhiannon mă urmează îndeaproape. 

— Aţi face bine să găsiţi o cale de scăpare, îmi șoptește el, 
vorbind apoi prin fereastra deschisă a ușii. Deocamdată am terminat. 

Uşa se deschide și Nolon iese. 

— O închid eu, îi spune persoanei aflate dincolo. 

Îmi întâlneşte privirea când închide uşa şi o încuie cu un clic 
sonor... dar lasă fereastra deschisă. 

Rhiannon mă trage în jos şi amândouă ne ghemuim. 

— M-am mai gândit la celălalt pacient, spune Nolon degajat. 

— Ce-i cu el? răspunde Varrish. 

— Iar a petrecut noaptea în infirmerie. Sorrengail va trebui să 
se odihnească încă vreo două ore. Ce-ar fi să vii cu mine și să vezi 
dacă nu poţi să mă ajuţi cu talentul tău deosebit? Poate că mi-a scăpat 
ceva. 

Eu şi Rhiannon schimbăm priviri nedumerite. 

— Crezi că ședințele îşi pierd din eficacitate? întreabă Varrish. 

— Cred că am făcut tot ce pot pentru el, răspunde Nolon. Nu 
vreau să stau aici toată ziua şi să pierd vremea în timp ce ea doarme... 

— Fie, să mergem, răspunde Varrish. Dar trebuie să ne grăbim. 
Ceilalţi aduc micul-dejun. 

— Atunci să ne grăbim. 

După o clipă, uşa anticamerei se deschide și se închide. Eu şi 
Rhiannon ne ridicăm încet și privim prin fereastră. 

— Cred că am rămas singuri, șopteşte ea. 

— Aşa pare. 

— Trebuie să evadăm, le spune Rhi celorlalți. Cred sincer că 
Varrish va încerca s-o omoare pe Violet. 

Mi se întoarce stomacul pe dos. În numele lui Dunne, chiar a 
spus-o. 


— Vorbeşti serios? întreabă Sawyer, făcând ochii mari, dar 
Ridoc tace, privind când la mine, când la Rhiannon. 

— Deja m-a adus o dată aproape de mistuire, recunosc încet. 
Băieții schimbă priviri şi se ridică. 

— Fie, pun eu întrebarea evidentă, spune Ridoc, traversând 
camera. Ce secrete poţi să ai, despre care noi să nu știm nimic? 

Mă uit la toţi trei. 

— Dacă v-aş spune - și, credeţi-mă, m-am gândit să vă spun -, 
aţi ajunge şi voi legaţi de scaune. Nu vreau să se întâmple asta. 

— Poate că ar fi mai bine să ne lași pe noi să hotărâm dacă vrem 
sau nu să ne asumăm riscul ăsta. 

Sawyer își frământă pumnii și îşi destinde umerii, privind deja 
spre ieșire. 

— Vrăjile minore nu au efect asupra broaștei, mormăie Ridoc, 
cu mâna întinsă spre ușă. 

— Ai dreptate, Sawyer. Dar... Clatin din cap. 

— Nu-i vorba doar despre mine. 

— Ba este, în clipa de față, spune Rhiannon. Trebuie să te 
salvăm cu orice preţ. Putem să lămurim restul mai târziu. Sawyer, fă 
cum știi. 

— M-am apucat deja. 

Ne dăm la o parte din calea lui și el își întinde mâinile spre 
balamalele și broasca ușii. Degetele îi tremură și balamalele fumegă, 
apoi se topesc. Metalul încins începe să curgă pe marginile ușii. 

— Mai repede, până nu sudezi ușa din greşeală şi pierdem orice 
şansă de scăpare! îl zoreşte Ridoc. 

— Să te văd pe tine cum încerci să topeşti ceva! răspunde 
Sawyer ghemuit, cu fruntea asudată, topind şi ultima balama. 

Aproape că-mi cedează genunchii de ușurare. Vom reuși! 

Ușa se clatină și eu și Rhiannon ne repezim spre băieţi, întin- 
zându-ne braţele pe deasupra lor. Lemnul îmi întâlnește palmele cu 
putere, provocându-mi o zvâcnire dureroasă în umărul proaspăt 
vindecat în clipa în care prindem ceea ce pare să fie cea mai grea ușă 
din câte au existat vreodată. 


— Mişcaţi-vă! strigă Rhiannon. 

Băieții se ridică repede de sub ușă și ne ajută s-o așezăm pe 
podea. 

— Ce-ar fi să părăsim cvadrantul? întreabă Ridoc în glumă când 
pășim peste ușă și ieşim din cameră. Am putea să devenim niște hoţi 
geniali! 

— Am avea și dragoni, încuviințează Sawyer. 

— Am fi de neoprit! încheie Ridoc, zâmbind larg. 

Zăbovim o clipă lângă birou, doar ca să ne recuperăm armele. 
Mă simt tot mai puţin înfricoșată, tot mai puţin vulnerabilă, cu fiecare 
pumnal pe care mi-l strecor în teci. 

— Sunteţi gata? întreabă Rhiannon, apucându-și sabia. 

Se pare că nu sunt singura care detestă senzaţia de neajutorare. 
Încuviințăm toți şi pornim spre intrarea principală. Speranţa ni se 
risipește într-o milisecundă. 

— E același tip de broască. Vrăjile minore n-au efect, șuieră 
Sawyer, întinzându-și deja braţele în față. 

— Nu cred că... 

Simt furnicători fierbinţi în dreptul coastelor. E aceeaşi senzaţie 
care-mi apare când traversez scuturile uşii de la camera mea. Îmi 
cobor privirea și fac ochii mari. Pumnalul meu aflat cel mai aproape 
de clanţa uşii e fierbinte şi... tremură. Îl scot din teacă şi, plimbân-du- 
mi degetul pe mânerul lui ornamentat, îl ating de clanţă. 

Metalul se ciocneşte de metal și toţi ne întoarcem privirile la 
broască. 

— Ce naiba? 

Sawyer ridică din sprâncene uluit. 

— Nu ştiu. E... imposibil. 

Pumnalele nu pot să deschidă încuietori. Dar fierbinţeala și tre- 
murul au dispărut. 

— Nu mai căscaţi ochii, să încerce cineva uşa! ordonă Rhi. 
Ținându-mi respiraţia, întind mâna spre clanţă și o apăs. Trag 

de ea. Ușa se deschide. 

— Ce naiba? 


E o coincidență. Altfel nu se explică. Magia nu poate fi legată de 
obiecte. 

— Lasă naiba pe mai târziu, acum trebuie să fugim, spune Rhi. 
Haideţi! 

— Bine... 

Îmi introduc cuțitul în teacă şi trag de ușă cu putere. 

Dacă ne-am hotări vreodată să invadăm un teritoriu inamic 
- ceea ce noi nu facem -, aş propune ca prima ţintă să fie Zolya. 
Dacă am desfiinţa Academia Cliffsbane, am scăpa de generaţii 
întregi de zburători de grifoni dintr-o singură lovitură. 

- "TACTICI, MEMORII PERSONALE, DE LOCOTENENTUL 
LYRON PANCHEK 

CAPITOLUL 25 

leșim în fugă din peșteră în aerul dimineţii și soarele de răsărit 
ne loveşte în față. Ridicând mâinile pentru a ne feri ochii, pornim în 
grabă prin iarba înaltă până la genunchi care acoperă distanţa dintre 
versant și copaci. 

— De unde ai pumnalele alea? întreabă Rhiannon la jumătatea 
drumului spre șirul de stejari. 

— De la Xaden. 

Nici nu-mi trece prin cap să mint. 

— Le-a comandat pentru mine... 

— Ei, ce bucurie neașteptată! exclamă profesorul Grady din 
spatele nostru. 

Ne întoarcem pe loc şi scot două pumnale. Aş prefera să-l vizitez 
pe Malek decât să mă întorc în camera aia. Dar mă voi întoarce... la 
evaluarea finală. 

— Gândește-te la asta mai târziu, îmi poruncește Tairn. 

— Sunt bine, mersi de întrebare. 

— Bineînţeles că ești bine. Am făcut o alegere bună. 

Grady ne zâmbește larg și, aşezându-și halba pe jos, se ridică de 
pe scaunul său aflat la câţiva paşi de ușă, alături de peretele 
versantului. 


Rhiannon se repede la el, îşi înalță sabia cu braţul drept, în 
poziţie de atac, și întinde în față mâna stângă. 

— Emblema, vă rog. 

În următoarele zile, Dain nu se încumetă să mă privească în ochi 
şi nici eu nu încerc să vorbesc cu el. Ce aș putea să-i spun? Îţi 
mulțumesc că ai făcut singura alegere decentă și că nu ai pătruns cu 
forţa în spaţiul meu intim? 

— Vreau doar să spun că nu e sănătos să-ţi petreci toate 
weeken-durile ori zburând spre Samara, ori închisă în camera ta cu 
Riorson, observă Ridoc în timp ce urcăm scările din aripa academică 
alături de mulţimea de cadeți aflaţi în drum spre Sumarul-Luptei. 

— Şi ar trebui mai curând să... 

Mă întorc spre el și tresar. Obrazul lui încă e vânăt. Datorită lui 
Nolon, eu n-am nicio urmă vizibilă. Nu e deloc corect. 

Am pierdut un cadet din primul an, pe Trysten, în urma unui 
exerciţiu de la Mănușa-de- Oțel, în timp ce noi eram interogaţi și n-am 
putut fi de faţă la adunarea formațiilor, când i-au citit numele de pe 
lista morții. Nici asta nu e corect. 

— Să te porți ca un cadet normal din anul al doilea și să te mai 
relaxezi din când în când, răspunde Sawyer în locul lui Ridoc, din 
cealaltă parte a mea. 

După interogatoriu, colegii mei de detașament nu m-au mai 
slăbit din ochi. 

— Sunt bine, le spun amândurora. Asta se întâmplă când doi 
dragoni împerecheaţi se leagă de călăreţi din ani diferiţi. 

Peste douăzeci și patru de ori voi în șa, în drum spre Xaden. 

— De aceea nu se face așa de obicei, mormăie Ridoc. 

— Primul Detașament a pierdut pe cineva, spune Rhiannon, 
ajungându-ne din urmă la primul etaj. Au ieșit de la interogatoriu cam 
acum o oră. Numele lui Sorrel va fi trecut pe lista morţii de mâine. 

Mi se strânge inima. Probele de interogatoriu au luat deja vieţile 
a doi cadeți din anul al doilea. 

— E vorba despre tipa aia pricepută la trasul cu arcul? întreabă 
uluit Sawyer când Rhiannon se strecoară între noi. 


— Da, spune ea încet. 

Un cadet scrib trece pe lângă noi, dar are gluga trasă peste cap și 
nu-i văd chipul. Ciudat. De obicei, vin în cvadrant doar când se citește 
lista morții sau atunci când Markham are nevoie de mai mult ajutor. 

— A cedat? întreabă Ridoc. Sau i-au făcut trupul să cedeze? 

— Nu... 

Rhiannon tace deodată şi amuţim și noi când două detașamente 
din Prima Aripă vin de lângă perete și ni se pun în cale. 

— Vă putem ajuta cu ceva? 

Toţi sunt cadeți din anul al doilea. Îmi cobor mâinile în lături, 
aproape de pumnale. 

— Voi aţi evadat, nu? întreabă Caroline Ashton, coborând vocea. 
Asta spune lumea despre emblema voastră nouă. 

Îşi indică propriul umăr, în locul în care noi purtăm embleme 
circulare argintii, cu imaginea unei chei negre. 

— E o emblemă secretă, spune Sawyer. 

— Vrem doar să ştim cum aţi reuşit, ne șopteşte Caroline, în 
timp ce mulţimea trece pe lângă noi, în drum spre sala de curs. Se 
zvoneşte că, după exerciţiul vostru, le-a trebuit o zi întreagă ca să facă 
ordine în camera de interogatoriu. 

Observând că vorbeşte despre cameră și nu despre camere, îmi 
dau seama că, de fapt, nimeni nu vorbește. 

— Nu putem să vă dăm decât sfaturile pe care le știți deja. Nu 
cedaţi, le spune Rhiannon. 

— Fiţi uniţi, adaug, privind-o fățiș pe Caroline când văd că-și 
mijeşte ochii la mine. 

— Voi n-ar trebui să fiți la Sumarul-Luptei? întreabă răspicat 
Bodhi, apărând în spatele nostru. 

O privire de-ale lui e de ajuns ca s-o ia toți la goană spre ușă. 

— Tairn mi-a povestit că azi-noapte a simţit o furie cumplită 
pornită de la Sgaeyl, îi comunic peste umăr lui Bodhi când o luăm 
iarăși din loc. Ai să-mi spui ceva despre asta? 

— Nimic de spus, din câte ştiu. 


Ne despărțim când trecem de uşile late de la intrarea în 
amfiteatru. 

Eu şi colegii mei de detașament pornim în jos pe scări, dar ceva 
nu e în regulă. Murmurul obișnuit din sală aproape că devine o 
rumoare de șușoteli şi chiar un cor de exclamaţii când cadeţii ridică 
de pe toate scaunele ceea ce par a fi niște bilete. 

— Ce se petrece? întreabă Ridoc. 

— Nu ştiu, răspund, trecând pe lângă primii cadeți de pe rând, 
în drum spre locurile noastre. 

lau coala mică de pergament de pe scaunul meu și o întorc 
odată cu prietenii mei. 

Mi se înmoaie genunchii când citesc titlul. 

ZOLYA E DISTRUSĂ DE FOCUL DRAGONILOR 

AL TREILEA CEL MAI MARE ORAȘ DIN PROVINCIA 
BRAEVICK A FOST CUCERIT DE DRAGONII CU FOC ALBASTRU ȘI 
DE CĂLĂREȚI LOR. DEȘI ORAȘUL ȘI STOLURILE LUI DE GRIFONI 
AU LUPTAT CU VREDNICIE, BĂTĂLIA DE DOUĂ ZILE S-A 
ÎNCHEIAT CU ÎNFRÂNGEREA POROMIENILOR. TOȚI CEI CARE NU 
AU EVACUAT ORAȘUL AU MURIT, PRINTRE CARE GENERALUL 
FENELLA, COMANDANIUL FLOTEI 

DE GRIFONI A PROVINCIEI BRAEVICK. TOATE DRUMURILE 
COMERCIALE CARE DUC LA ORAȘ AU FOST BARICADATE PENTRU 
A ÎMPIEDICA ALTE PIERDERI. 

Acum două zile. 

Încep să-mi tremure mâinile şi mă întorc spre fundul sălii, 
căutând cu privirea printre cadeţii din anul al treilea până când îi văd 
pe Bodhi și pe Imogen. 

— Pe toți zeii, îmi şopteşte Rhiannon de alături. 

Bodhi și Imogen schimbă priviri panicate și apoi se uită la mine. 
Ce naiba ar trebui să facem? Bodhi clatină din cap încordat și înțeleg 
că nici el nu știe. 

Mi se pare prudent să atrag cât mai puţină atenţie asupra mea, 
aşa că mă întorc din nou cu faţa la hartă și mă aşez încet pe scaun. 


— E adevărat? întreabă Sawyer, întorcând foaia pe o parte şi pe 
alta, cercetând-o atent. 

— Pare... adevărat? spune Ridoc, așezându-se și scărpinându-se 
la ceafă. Să fie un fel de test prin care să vadă dacă putem deosebi 
proclamaţiile oficiale de elemente de propagandă? 

— Nu cred, spune Rhiannon încet, holbându-se la mine. 

Dar eu stau cu privirea aţintită la podeaua de jos și la profesoara 
Devera, care tocmai a primit şi ea un bilet. Te rog, nu mă dezamăgi. 

Devera face ochii mari, dar îi surprind doar pentru o clipă, 
pentru că profesoara se întoarce imediat spre hartă şi îşi coboară 
capul pe spate. Pun pariu că se uită fix unde mă uit și eu, la cercul mic 
de la poalele Munţilor Esben, de lângă râul Stonewater, care indică 
locul în care se află Zolya... în care se afla. E la vreo patru ore de zbor 
de granița noastră. 

— Violet? spune Rhiannon, ridicând vocea, de parcă n-ar fi 
prima dată când îmi strigă numele. 

— Ce-i cu agitația asta? strigă Markham în toată sala, coborând 
treptele. 

Cineva îi dă un bilet. 

— Ce părere ai? întreabă Rhiannon. 

Mă uit la încruntătura colegei mele de detașament, apoi la bilet 
şi, silindu-mă să-mi liniștesc uruitul din urechi, cercetez repede coala 
de hârtie. 

— Pergamentul pare să fi fost produs la noi, dar eu, una, nu știu 
cum arată hârtia produsă în afara granițelor, n-am văzut-o niciodată. 
Textul pare să fie scris cu același corp de litere standard pe care l-am 
văzut la toate tipografiile. Nu găsesc nicio pecete, nici navarriană, nici 
poromiană. 

Îmi plimb degetul mare peste literele mai voluminoase și 
cursive ale titlului și pătez hârtia cu cerneală. 

— A fost tipărit cu mai puţin de douăzeci şi patru de ore în 
urmă. Cerneala nu s-a uscat. 

— Dar e adevărat? își repetă Sawyer întrebarea de mai 
devreme. 


— Nu cred că există nicio șansă ca cineva să fi adus toate 
biletele astea de la graniţă, îi spun. Așadar, dacă mă întrebi dacă au 
fost tipărite în Poromiel... 

Îmi ridic capul deodată și văd că Markham, roșu la faţă, vorbeşte 
cu Caroline Ashton pe culoar. Aceasta se ridică deodată și fuge în sus 
pe scări, dispărând după uși. 

— Au fost tipărite aici, șoptesc, simțind că mi se încleștează 
inima de spaimă. 

Făptașul e ca și mort dacă a lăsat vreo urmă. 

— Deci nu e adevărat. 

Sawyer ridică din sprâncene și pistruii de pe frunte îi dispar 
printre cutele pielii. 

— Au fost tipărite aici pentru distribuţie publică, dar asta nu 
înseamnă că informaţiile cuprinse în text nu sunt adevărate, îi explic. 
Nu înseamnă nici că ar fi adevărate. 

— Nu se poate ca noi să fi făcut așa ceva, spune Sawyer. Nu pot 
să cred că am trimis un grup de dragoni ca să nimicească un oraș plin 
de civili. 

— Atenţie! strigă Markham, coborând treptele cu pași mari și 
bubuitori. 

Vacarmul nu se potolește. 

— Dacă cineva ar fi încercat să răspândească vestea, ar fi trimis 
un bilet ca acesta la tipografie, ca să fie aprobat de scribi, le spun 
repede colegilor mei de detașament, ştiind că nu avem mult timp. 
Dacă ar fi fost aprobat, aranjarea literelor pentru tipografie ar fi durat 
ore în șir, în afară de cazul în care ar fi colaborat mai mulţi scribi. Dar 
nu e un anunţ oficial. Nu are pecete. Prin urmare, textul ori e fals și a 
fost tipărit doar pentru lecţia asta - ceea ce ar fi presupus o groază de 
efort -, ori e adevărat..., dar nu a fost aprobat. 

Exact asta aș fi spus dacă n-aș fi știut adevărul și, sinceră să fiu, 
nici nu sunt convinsă că biletul ăsta chiar prezintă adevărul. 

— Călăreţi! strigă Devera, întorcându-se spre noi. Liniște! Toţi 
amuţesc. 


Markham a ajuns în faţa clasei și stă lângă Devera, cu o expresie 
senină întipărită pe chip. Dacă nu l-aș fi cunoscut bine, aș fi spus că e 
de-a dreptul încântat de haosul ăsta, dar îl cunosc și observ că-și 
freacă degetul mare de arătător. 

Indiferent de ce ne va spune în continuare, e clar că cele 
întâmplate nu făceau parte din planul său. 

— Se pare - își întinde mâna spre noi, cu palma în sus - că nu 
suntem pregătiţi pentru exerciţiul de astăzi. Aveam de gând să ne 
continuăm discuţia despre propagandă, dar acum îmi dau seama că v- 
am supraestimat capacitatea de a analiza tipărituri simple precum 
aceasta fără manifestări isterice. 

Ne adresează insulta respectivă cu o voce impasibilă și 
monotonă. 

Deodată, mă simt iarăși ca la cincisprezece ani, am senzaţia că 
stima mea de sine depinde de părerea pe care și-o va face bărbatul 
acesta despre inteligenţa și puterea mea de stăpânire. 

— La naiba, zice Ridoc, lăsându-se în scaun. Asta e... dură. 

— Aşa e Markham, spun încet. Credeai că doar călăreţii pot fi 
nemiloşi? Cuvintele pot fi la fel de distrugătoare ca săbiile și el e 
maestrul lor. 

— Să presupunem totuși că am fi, într-adevăr, vinovaţi de un 
asemenea atac, spune Rhiannon, privind spre mine. Îl cunoşti mai 
bine decât noi. Care ar fi următoarea lui mișcare? 

— În primul rând, nu cred că am îndrăzni să atacăm civili din 
afara granițelor. 

Ăsta e adevărul. Doar refuzăm să-i ajutăm. 

— Dacă nu el a tipărit biletele, atunci va discredita, va devia și 
va distrage atenţia. 

— Deocamdată, avem de discutat două probleme mult mai 
importante, continuă Markham pe același ton rece. Așadar, veți 
înmâna spre stânga toate articolele de propagandă. Le vom aduna și 
le vom discuta altă dată, când vă veţi dovedi capabili să judecaţi cu 
mintea limpede. 


În sală se stârneşte o mare agitaţie şi toţi se grăbesc să 
procedeze așa cum li s-a cerut. Ezit să mă despart de bilet, dar nu 
merită să atrag atenţia asupra mea. 

Profesoara Devera și-l împătureşte cu mișcări rapide și precise 
şi şi-l pune în buzunar. 

— Sunt sincer uimit, spune Markham, clătinând din cap. Ar fi 
trebuit să le puteţi identifica ca scrieri propagandistice în doar câteva 
secunde. 

Discreditează anunţul. Trebuie să recunosc, se pricepe. 
Teancurile de bilete ajung la capetele rândurilor, de unde cadeţii le 
dau mai departe în faţă, și grămada devine tot mai mare pe măsură ce 
înaintează spre ultimul nivel de jos. 

— În toată istoria Navarrei, când, mă rog, s-a întâmplat să 
organizăm vreo echipă formată doar din dragoni albaștri? 

Se uită la noi de parcă am fi copii. De parcă l-am fi dezamăgit. 

Deștept. E al naibii de deștept. Pentru că toate biletele au fost 
adunate, toţi cadeţii din sală vor începe să se îndoiască de formularea 
exactă a textului. Toţi cadeţii, cu excepţia călăreţilor care cunosc 
sensul întregului paragraf, dispută locul precis în care apărea 
cuvântul „foc”. 

— Dar repet. 

Markham bate din palme și oftează. 

— Vom relua lecţia aceasta atunci când vom fi pregătiţi. Tocmai 
a sosit obiectul primului nostru anunţ, pe care se cade să-l 
sărbătorim. 

Gata, a deviat firul discuţiei. Și acum să ne distragă atenția. 

— Nu știam dacă ziua aceasta va veni vreodată și de aceea vă 
rog să ne iertați pentru că am păstrat secretă munca de luni întregi a 
colonelului Nolon. Nu am vrut să vă dezamăgim în cazul în care acesta 
nu ar fi reușit să obțină ceea ce e posibil să fie o realizare mai 
impresionantă decât a oricărui vindecător din istoria noastră. 

Nu voia să ne dezamăgească? Abia mă abţin să-mi dau ochii 
peste cap. 

Markham arată spre uși și zâmbeşte. 


— A fost strivit sub greutatea unui munte întreg în urmă cu 
câteva luni, dar Nolon l-a vindecat os cu os și ni l-a adus înapoi în 
cvadrant. 

Strivit sub greutatea unui munte? Nu se poate. Îmi apare un gol 
în stomac și zgomotele din sală sunt copleșite de sunetul propriului 
sânge care-mi vuieșşte în urechi ca niște bătăi de tobă. 

— Nu pot să cred, spune Ridoc, risipind ceața în care m-a 
învăluit panica. 

— Tairn? 

Nu mă încumet să privesc. 

— Verific chiar acum. 

Tonul lui încordat și brusc îmi amintește de ziua de la Resson. 

— Vă invit alături de mine să-l primim cu braţele deschise pe 
colegul vostru călăreț, Jack Barlowe! 

Markham bate din palme. Toţi din sală îi urmează exemplul și 
uralele cele mai zgomotoase izbucnesc în rândul celor din Prima 
Aripă când două persoane încep să coboare treptele. 

Respiră. Inspiră. Expiră. Îmi forțez plămânii să se umfle și 
Rhiannon mă apucă de mână, ţinându-mă strâns. 

— El e, spune Rhiannon. Chiar el e. 

— Dar ai prăvălit un munte întreg peste ţicnitul ăla! Sawyer 
bate din palme încet, doar de ochii lumii. 

A — Ce naiba o mai fi rămas din el ca să poată fi vindecat? 
Întorcându-mi privirea spre stânga, îmi fac în sfârșit curaj să 

mă uit la el. 

Același trup solid. Același păr blond. Același profil. Aceleași 
mâini care anul trecut au fost cât pe ce să mă omoare în timpul unei 
confruntări... după care l-am omorât pe parcursul Jocurilor de Război, 
când puterea peceţii mele a izbucnit întâia oară. 

Cu câteva rânduri în fața mea, Jack coteşte și trece pe lângă alţi 
cadeți din anul al doilea, fiind condus de Caroline Ashton spre 
detașamentul lui. Toate se leagă acum. Atmosfera secretoasă. Faptul 
că Ashton vizita infirmeria. Epuizarea lui Nolon. 


Jack se întoarce încet când găsește un scaun liber şi dă din cap, 
înconjurat de aplauze nesfârșite. Expresia de pe chipul lui e aproape 
umilă, ca a unei persoane care a primit o a doua șansă pe care 
categoric n-o merita, apoi își ridică privirea de-a lungul rândurilor, 
până când mă găsește. 

Mă uit în ochii lui albaştri ca gheaţa. În aceeași clipă, îmi dispar 
până și ultimele îndoieli. El e. Inima mea înnebunită îmi sare în 

gât. 

— Poate că s-a învăţat minte? întreabă Rhiannon pe un ton plin 
de speranţe deșarte. 

— Nu, spune Ridoc, coborându-și mâinile în poală. Sigur o să 
încerce să te omoare. Din nou. 

Vindecătorii nu sunt tămăduitori. Tămăduitorii se supun 
Codului lui Chricton, sunt juraţi să ajute orice persoană aflată în 
suferinţă și să nu facă rău niciunui om viu. Vindecătorii sunt 
călăreţi. Fi depun doar jurământul Codexului. Pot să facă rău la 
fel de ușor precum vindecă. 

- GHIDUL MODERN PENTRU TĂMĂDUITORI, DE MAIORUL 
FREDERICK 

CAPITOLUL 26 

Ne holbăm cu toţii la nenorocitul de Jack Barlowe. — Nu mai 
vorbi aşa! şuieră Rhiannon. Un zâmbet mic, aproape blând, îi apare pe 
buze preţ de o clipă și amuţim cu toţii când, stând cu ochii la mine, 
Jack dă din cap și, ferindu-și repede privirea, se așază. 

— Asta ce naiba a fost? întrebă Ridoc. 

— Habar n-am. 

E prima dată de la ziua Parapetului când se uită la mine cu altă 
expresie decât aceea de răutate pură. 

— El e, mârâie Tairn. Baide ne-a ascuns adevărul luni în șir. 

— Îl văd şi eu. 

Aş vrea să-l întreb cum naiba ar putea un dragon să ascundă 
ceva în Vale, dar nici despre Andarna nu se ştiu foarte multe. 

— Nu-l slăbi din ochi, mă avertizează Tairn. Rhiannon se foiește 
în scaun şi-mi strânge mâna. 


— Poate că s-a schimbat după ce a zăcut mort câteva luni. 

— Poate. 

Sawyer mijește ochii, sfredelindu-i ceafa cu privirea. 

— Dar cred că totuși ar fi mai bine să-l omorâm din nou. 

— N-am nimic împotrivă, încuviințează Ridoc. 

— Să-l urmărim cu atenţie, propun, forțându-mă să vorbesc în 
ciuda nodului care mi s-a pus în gât când aplauzele în sfârşit se 
domolesc și reușesc să-mi fac ordine în gânduri. 

Jack e în viaţă. Fie. Nu e nicidecum cel mai mare dintre 
pericolele pe care le-am înfruntat anul trecut. Am ucis nu unul, ci doi 
veninoşi. Am distrus o hoardă întreagă de wyverni alături de Xaden. 
Poate că Jack s-a schimbat. Poate că nu. În orice caz, puterea peceţii 
mele a crescut și am devenit mai pricepută la luptele corp la corp. Mă 
îndoiesc că el a făcut exerciţii la infirmerie. 

Ridoc, Sawyer și Rhiannon se holbează la mine de parcă în orice 
clipă ar putea să-mi crească o coadă și să scuip flăcări. 

— Sunt bine, le spun. Serios. Nu vă mai holbaţi la mine. Nu-mi 
permit să nu fiu bine. 

Markham își drege glasul. 

— Şi acum să trecem la următorul subiect de discuţie. Se 
întoarce spre profesoara Devera. 

— Aseară, unul dintre avanposturile noastre cele mai mari a 
suferit un atac fără precedent, spune ea, îndreptându-și umerii și 
privind prin sală. 

— lar? mormăie Rhiannon. Ce naiba se petrece? 

Îmi eliberează mâna și începe să ia notițe. Cadeţii încep să 
şuşotească. 

Concentrează-te! Trebuie să mă concentrez. 

— Şi aceasta nu e o supoziţie, cadeți. Nu e propagandă. Nu e un 
şiretlic. 

Când spune ultimul cuvânt, îi aruncă o privire piezișă lui 
Markham. 


— Atacul este lipsit de precedent nu doar prin prisma 
proximităţii în spaţiu - niciodată nu au mai fost atacate avanposturi 
atât de apropiate -, ci și pentru că a implicat trei stoluri de grifoni. 

Îşi înalță bărbia ascuţită. 

Ridic privirea spre hartă şi-mi îndemn mintea să se pună în 
mișcare. Cred că e vorba despre Pelham, din preajma graniţei cu 
Cygnisen, dar avanpostul atacat ar putea fi și Keldavi - aflat lângă 
granița cu Braevick -, având în vedere că săptămâna trecută a fost cât 
pe ce să fie cucerit. Poate că zburătorii ne-au identificat punctele 
slabe. 

— Au atacat Samara la scurt timp după apus, când majoritatea 
dragonilor își încheiau patrulările zilnice. 

Aerul îmi îngheaţă în plămâni și inima mi-e cuprinsă de spasme. 
Devera mi-a captat toată atenţia. Cui îi pasă că Jack Barlowe stă mai 
jos de mine sau că printre noi circulă vești despre evenimente din 
Poromiel? Nimic din toate astea nu are mai multă importanţă decât 
ceea ce urmează să spună profesoara. Sunt în viaţă. Trebuie să fie în 
viaţă. 

Nu pot să-mi închipui o lume în care Mira nu mai există... Şi 
Xaden? Inima mea e incapabilă să cuprindă o asemenea posibilitate. 

Pe toţi zeii, furia lui Sgaeyl! Îmi dărâm scuturile până la temelii, 
căutând o legătură pe care n-ar trebui s-o pot simţi de la depărtarea 
asta. Și totuși, o caut. 

— Tairn? întreb, încercând să-l contactez, dar o mare neliniște 
mi se revarsă în sânge, suprimându-mi orice gând logic. 

Emoţia asta nu pornește de la mine, dar nu contează. Inima 
începe să-mi bubuie și coastele mi se încleştează în jurul plămânilor. 

— Avanpostul a fost apărat cu succes de trei călăreți care nu 
erau plecaţi în patrulare. Victoria lor este pur și simplu uluitoare. Deși 
niciunul nu a murit în timpul atacului - privirea îi fuge la mine -, un 
călăreț a fost grav rănit. 

Nu. Resping pe loc ideea. 

Furia și groaza îmi năvălesc în vene. 


Devera îşi ridică mâna și-și scarpină latura stângă a gâtului, apoi 
îşi întoarce privirea. 

— Ce întrebări vă vin în minte? Latura stângă a gâtului. 

Exact acolo unde e relicva lui Xaden. 

Mira e teafără, dar Xaden... N-am ce căuta aici. Mi-e imposibil să 
stau aici când trebuie să fiu acolo. Nu mai există nimic dincolo de 
faptul că trebuie să fiu acolo. „Aici” nu înseamnă nimic. Nu există. 

— Trebuie să plec. 

Îmi iau geanta de pe jos şi-mi trec repede breteaua peste umăr. 

— Atacatorii au reușit să pătrundă în avanpost? întreabă cineva 
din fața mea. 

— Vi? 

Rhi se întinde după mine, dar deja m-am ridicat și înaintez spre 
scări pe lângă șirul de pupitre. 

— Cadet Sorrengail! strigă Markham. 

N-am timp să-i răspund, trebuie să urc scările. Nu mai există 
nimic pe lângă impulsul ăsta irezistibil care mă îndeamnă să urc. 
Propriul trup nu-mi mai aparţine, pentru că nici nu sunt aici. 

— Cadet Sorrengail! strigă Markham din nou când ies din sala 
de curs. Nu îţi permit să pleci! 

— Ieşi în curte! îmi mârâie Tairn în cap. 

Avem același gând, niciunul dintre noi nu e dispus să aștepte ca 
să ajung pe terenul de zbor. N-are importanță dacă pornirea asta 
irezistibilă provine de la mine sau de la Tairn, pentru că amândoi ne 
dorim același lucru. 

— Violet! mă strigă cineva din urmă. Cineva aleargă pe coridor. 

Jack Barlowe e în viață. Îmi scot un pumnal din teaca de pe 
coapsă și mă învârt iute ca să întâmpin ameninţarea. 

— Uşor! 

Bodhi ridică o mână, ţinându-și rucsacul în cealaltă. 

— Nu vreau să mori de frig în zbor. 

Îşi scoate jacheta de piele din rucsac şi mi-o întinde. 

— Mulţumesc! 


Primesc haina cu mișcări manipulate, parcă, de altcineva. Are 
dreptate. Eram gata să urc în spinarea lui Tairn fără jachetă. Măcar 
am ochelarii de zbor în geantă, îi port cu mine peste tot. 

— Nu pot să mai stau. Nu pot să-ți explic. Nu pot să fiu aici. 

— Din cauza lui Tairn, încuviinţează el. Du-te. Şi plec. 

Până în anul al treilea, călăreţii trebuie să înveţe să-și 
stăpânească scuturile cu desăvârșire. Altfel, în condiţii de 
încordare extremă, ar risca să fie nu doar influenţaţi, ci chiar 
controlaţi de emoţiile dragonilor lor. 

Când aterizăm la Samara chiar înainte de apus, sunt cu nervii la 
pământ. Nici nu mă mai preocupă pedeapsa care mă așteaptă la 
Basgiath. Voi îndura toate chinurile la care mă va supune Varrish. 

Am petrecut fiecare minut al zborului de opt ore încercând fără 
succes să-mi separ emoţiile de ale lui Tairn, care în mod clar a ajuns la 
mila instinctelor sale primare. 

El trebuie să fie cauza golului din stomacul meu, care amenință 
să-mi consume orice urmă de rațiune dacă nu voi pune ochii pe Xaden 
în următorul minut. Disperarea cu care Tairn se grăbeşte s-o vadă 
nevătămată pe Sgaeyl îmi face inima să-mi zvâcnească, nu 
preocuparea mea pentru binele lui Xaden. În fond, dacă acesta ar fi 
ajuns în pragul morţii, Sgaeyl ne-ar fi anunţat îndată ce ne-am fi 
apropiat suficient încât să poată comunica cu Tairn. În orice caz, asta 
îmi spune partea logică și abia funcţională a creierului meu. 

Toate pornesc de la Tairn. Dar dacă nu-i așa? Cât de grav a fost 
rănit Xaden? 

Sgaeyl i-a spus lui Tairn că e în viaţă și că voi putea să văd cu 
ochii mei cum se simte, și totuși număr secundele în timp ce gărzile 
ridică hersa. Măsurile astea suplimentare de securitate sunt impuse 
de protocol și uşor de înţeles după atacul de ieri, dar fiecare clipă 
pierdută îmi macină ultimul nerv rămas întreg. 


Înţeleg că Tairn încă îmi copleşește emoţiile, dar asta nu mă 
ajută să mi le stăpânesc. 

Îndată ce hersa s-a ridicat suficient încât să pot trece pe sub ea 
cu capul plecat, o iau din loc. Măcar de data asta, înălțimea mea mică 
mă avantajează. Intru în avanpost înainte ca hersa să ajungă măcar la 
un sfert din ascensiunea ei. 

Aici domneşte un haos controlat. Bucăţi de zidărie de diverse 
mărimi, de la unele cât jumătate din trupul meu la altele de două ori 
mai mari decât mine, sunt împrăștiate în toată curtea şi e suficient să 
ridic privirea ca să înţeleg de unde au căzut. Văd urme de arsuri și pe 
zidul de nord. Probabil că zburătorii au pătruns în cetate. 

Tămăduitorii au organizat un punct de triaj în capătul sudic al 
fortăreței, înconjurat de numeroși infanteriști răniţi. Dar printre 
uniformele albastre nu zăresc niciuna neagră. Nici vreuna crem. 

— Violet? mă strigă Mira, ieșind din casa scării din partea de 
nord-vest, pe unde ştiu că se ajunge la centrul de operaţiuni. 

Nu șchioapătă, nu are niciun braţ rupt, nu văd nicio urmă de 
sânge. E teafără. Întocmai cum a spus Devera, un singur călăreț a fost 
rănit și acela nu e Mira. 

— Unde e? 

Îmi smulg ochelarii de zbor de pe cap şi mi-i bag în geantă fără 
să încetinesc pasul. 

— Ce cauţi aici? 

Mă apucă de umeri şi își începe inspecția obişnuită. 

— Trebuia să soseşti abia sâmbătă. 

— Eşti nevătămată? 

— Da, zice ea. Nu am fost de față. Eram plecată în patrulare. 

— Bun, atunci spune-mi unde e, spun pe un ton ascuţit și 
privesc în jur înnebunită, încercând să-l găsesc. 

La naiba, nici nu pot să-l simt din cauza lui Tairn, care-mi 
copleșește toată ființa. 

— Ai venit fără permisie, nu-i așa? Pe toţi zeii, o să dai de naiba 
când te întorci. 


Oftează. Trebuie să recunosc, Mira nu se angajează în luptele pe 
care ştie că nu le poate câștiga. 

— E în sala de exerciţii. Din câte am auzit, avanpostul a rezistat 
doar datorită iubitului tău. 

Nu e iubitul meu. Nu chiar. 

— Mulţumesc. 

Îi întorc spatele fără niciun alt cuvânt şi mă duc spre sala de 
antrenament. O iubesc, mă bucur că e teafără, dar toate astea sunt 
îngropate sub disperarea care-mi împunge inima, zorindu-mă să-l 
găsesc pe Xaden. 

Cetatea e plină de oameni ocupați cu munca de reabilitare, dar 
holul din fața sălii e pustiu. De ce l-au adus să se recupereze aici? N-a 
mai avut puterea să urce în camera lui? Golul din stomac mi se 
adâncește. Cât de grav e rănit? 

Intrând, observ că luminile-magice compensează numai bine 
crepusculul de afară, care se vede prin cele trei ferestre uriașe. Dar nu 
găsesc nicio infirmerie improvizată. 

Stai. Ce? Clipesc. 

Xaden e pe rogojină, îmbrăcat cu uniforma lui de antrenament 
cu mâneci scurte, care i se mulează pe mușchi. Are ambele săbii în 
mâini şi se luptă cu Garrick, iar sunetele metalice ale armelor lor 
răsună în toată sala. 

— Eşti mai lent azi, îl mustră Xaden, atacând fără milă. 

Se mișcă așa cum o face de obicei, cu o măiestrie letală și o 
concentrare desăvârșită. Nu e nici pe departe grav rănit. Fiorul de 
ușurare care mă cuprinde îmi permite să inspir adânc pentru prima 
dată de când am plecat de la Basgiath, dar îmi trece repede. 

Mâinile pe el. Trebuie să-mi pun mâinile pe el. 

— Nu prea am. Ce să fac. În. Privinţa. Asta! exclamă Garrick, 
respingându-i atacurile. 

— Învață să te mişti mai repede. 

Xaden dă lovitură după lovitură, evitând cu dibăcie toate 
contraatacurile. Fiecare asalt al acelor săbii îmi transformă 


îngrijorarea, teroarea neputincioasă inspirată de gândul că a fost 
rănit, în furie. 

E nevătămat, iar eu sunt o proastă pentru că le-am permis 
emoţiil or să-şi facă de cap, pentru că am îngăduit iubirii mele să-mi 
suprime bunul-simţ. E vina mea, nu a lui Tairn. 

Cât despre panica ce mă sufocă... Asta se datorează sută la sută 
Negrului meu Coada-ladului și nu pot să scap de ea, nu pot să-mi înalt 
scuturile suficient încât să pun stăpânire pe propriul meu trup. 

Apar în faţa lui Xaden, la marginea rogojinii. 

Mă vede şi ochii i se măresc preţ de o clipă, după care îi 
trânteşte un cot în faţă lui Garrick și-l doboară la pământ. Au! 

Garrick se prăbușește pe rogojină și săbiile îi alunecă din mâini. 

— La naiba! 

— Am terminat, spune Xaden fără măcar să privească în urmă, 
repezindu-se deja la mine și înghițind distanţa scurtă dintre noi cu 
paşii săi lungi şi hotărâți, ca de prădător. Mi-am ţinut scuturile 
ridicate. Ce cauţi aici? 

Face ochii mari, de parcă ar intui haosul din inima mea. 

— Violenţă, ești bine? 

— Ce caut aici? izbucnesc furioasă, punând accent pe fiecare 
cuvânt și cercetându-l repede din cap până-n picioare, căutând rănile 
indicate de Devera. 

Să-i fi interpretat greșit gestul? Chiar am zburat până aici 
degeaba? Încep să-mi tremure mâinile. 

— N-am nicio idee! 

— Nu eşti în apele tale. Mă priveşte atent. 

— Asta știu! răcnesc, neștiind dacă să plâng de fericire pentru că 
e în viaţă şi aparent nevătămat sau să distrug toată sala asta de 
antrenament - toată cetatea asta - pentru că a fost pus în pericol. Nu 
pot să-l scot din mine! 

— Stai așa. 

Îmi dă jos geanta de pe umeri, lăsând-o să cadă pe podea, și mă 
strânge la pieptul său. 


Îl înconjor cu braţele și mă lipesc cu faţa de gâtul lui, inspirând 
adânc. Miroase a mentă și a piele şi a posesiune, pentru că-i al meu... 
Ce naiba, îl adulmec? 

Xaden mă duce direct în baia sălii de antrenament și, preț de o 
clipă, îi zăresc pereţii de piatră netedă; ferestrele de sticlă 
întredeschise, dispuse la înălțime; şi un şir de bănci late dispuse în 
mijloc, sub trei rânduri de duze, asemănătoare cu cele de la Basgiath. 
Cu o mișcare scurtă a degetelor, trântește ușa în spatele nostru și 
acționează o manetă din perete. Apa rece ca gheaţa țâșnește din duza 
montată în conducta de deasupra. 

Icnesc, încordându-mă din cauza șocului înfiorător, și, preţ de o 
clipă, nu mai simt nimic altceva. 

—  Ridică-ți scuturile, ordonă Xaden. Acum, Violet! Străpung 
ghețarul care mi-a apărut în cap şi-mi fixez cărămizile 

scuturilor. Emoţiile lui Tairn se estompează suficient încât să-mi 
recapăt o parte mică din stăpânirea de sine. 

— Prea. Rece! bâigui, clănțănind din dinţi. 

— Gata. 

Xaden apasă altă manetă şi apa se încălzeşte. 

— Ce naiba s-a întâmplat de ţi-au permis să vii mai devreme? Se 
încruntă îngrijorat și mă pune pe picioare, lăsând apa să ne 

stropească de deasupra. 

Mintea îmi aparține din nou, deși încă simt intensitatea trăirilor 
lui Tairn, care mi se izbesc de scuturi. 

— Nu mi-au dat permisie... 

— N-ai permisie? repetă el, coborând vocea și vorbindu-mi pe 
tonul acela care îi îngrozește pe toți din lume în afară de mine. Știind 
că Varrish vrea să... 

Tace deodată când privirea îi coboară la umărul meu. 

— A cui naiba e jacheta asta? 

— Pe bune? 

Îmi întind braţele în lături, lăsând căldura să-mi pătrundă în 
piele. 


— Are embleme de cadet din al treilea an, din A Patra Aripă, cu 
rangul de lider de divizie. A cui îţi închipui că e? 

Xaden îşi încordează maxilarul şi apa îi şiroieşte pe faţă. 

— E a lui Bodhi, bădăran gelos ce ești! Răspunsul nu pare să-l 
liniștească. 

— Serios!? 

Îmi deschei nenorocita de jachetă și o trag de mâneci, dar pielea 
umedă e greu de manevrat și-mi trebuie câteva clipe ca să mi-o smulg 
de pe trup. 

— Am fugit de la Sumarul-Luptei imediat ce Devera m-a lăsat să 
înțeleg că ai fost rănit. Da, am plecat fără permisie. Apoi am zburat 
opt ore cu o viteză înfiorătoare, în spinarea unui Tairn absolut 
irațional, care s-a gândit că, dacă tu ai fost rănit, atunci poate că și 
Sgaeyl e rănită. Şi tu mă iei cu porcării posesive și gelozii de genul a 
cui e jacheta, doar pentru că vărul tău și-a dat seama că sunt prea 
panicată ca să-mi mai iau uniforma de zbor? 

Mă holbez de-a dreptul furioasă la el şi arunc jacheta pe podea. 

— Du-te naibii! 

I se înalță un colţ al gurii. 

— Ţi-ai făcut griji pentru mine? 

— Nu-mi mai fac! 

Văd roșu. Cum poate să-l amuze situaţia asta? 

— Dar ţi-ai făcut. 

Un zâmbet i se întinde încet pe față și ochii îi scânteiază. 

— Ţi-ai făcut griji pentru mine. Încearcă să se apropie. 

— Ți se pare amuzant? 

Mă dau înapoi, ferindu-mă de mâinile lui, dar imediat mă lovesc 
de peretele ud și alunecos din spate. 

— Nu. 

Îşi înclină capul într-o parte şi zâmbetul îi dispare. 

— Pari cam supărată că n-am ajuns în pragul ușii lui Malek. Ai fi 
preferat să mă vezi sângerând până la moarte în infirmerie? 

— Nu! 


Bineînţeles că nu pricepe. Viaţa lui depinde de a mea, dar nu-mi 
împărtășește sentimentele. Mă dorește, a spus chiar că s-a îndrăgostit 
de mine, dar niciodată nu mi-a spus că mă iubește. 

— Nu sunt furioasă pe tine pentru că nu ești rănit. Niciodată nu- 
ţi voi vrea răul. Sunt supărată pe mine însămi pentru că am fost atât 
de imprudentă, atât de pierdută cu gândul la tine, pentru că am avut 
atât de puţină stăpânire de sine, încât am pornit în goană ca să te 
găsesc, ca 0... ca 0... 

Ca o proastă mică și sentimentală, îndrăgostită până la nebunie. 

— Şi tu, tu eşti întotdeauna calm, senin și stăpân pe situaţie. Tu 
ai fi aşteptat să afli toate datele și sub nicio formă n-ai fi îngăduit 
emoțiilor lui Sgaeyl să te... 

Tac deodată când Xaden îşi trage mâneca udă de pe braţul drept 
şi văd o cicatrice umflată și roşie care i se întinde de la vârful 
umărului până la jumătatea bicepsului. E groasă de vreo doi 
centimetri în partea de sus și de trei ori mai lată în capătul opus. E 
clar că a fost vindecat și, dacă rana încă e atât de umflată, înseamnă că 
a fost cât pe ce să-și piardă braţul. 

— Chiar ai fost rănit, șoptesc, simțind că toată furia mi se scurge 
din trup. 

Mi se încleștează pieptul; trebuie să fi fost groaznic de dureros. 

— Cum te simţi? 

Întrebarea îmi scapă din gură deşi tocmai l-am văzut nimicind 
un adversar. 

— Sunt bine. Probabil că scribul și-a trimis raportul înainte ca 
vindecătorul să fi sosit de la Aripa de Est. 

Îşi trage mâneca la loc și cicatricea dispare. 

— Şi te înșeli în privinţa mea. N-aș fi aşteptat să aflu toate datele 
- nici n-aş fi avut nevoie de dovezi - dacă aș fi auzit că ești rănită. _ 

De data asta, nu mă feresc când se întinde spre mine. Îmi 
înconjoară talia cu braţul și își răsfiră degetele deasupra șoldurilor 
mele, mutându-ne din calea apei. Se apleacă spre mine şi cei câțiva 
centimetri dintre noi sunt totodată o binecuvântare și un blestem. 


— Nu sunt întotdeauna calm și senin şi niciodată nu sunt stăpân 
pe situaţie când vine vorba despre tine. 

Îmi tresare inima când îi aud cuvintele, când sesizez acea 
tensiune mereu prezentă care se strânge în jurul nostru, când 
simțurile mi se deşteaptă, stârnite de această singură atingere. Nu mă 
încălzesc doar datorită apei. 

— Nici acum nu fac ce ar trebui, spune el pe un ton aspru. 

— Şi anume? 

— Să te târăsc pe rogojină pentru o serie de exerciţii, până ești 
transpirată și înfierbântată şi nu mai știi de tine. 

Îi zvâcnesc mușchii maxilarului. 

— Pentru că te-am avertizat să nu-ţi riști niciodată viața pentru 
ceva atât de trivial cum ar fi să vii să vorbeşti cu mine, şi tu tocmai 
asta ai făcut. Din nou. 

— Sunt de acord cu tot ce ai spus, mai puţin cu exerciţiile. La 
naiba... Am spus-o pe nerăsuflate. 

— Şi nu-ți mai stă în putere să mă pedepseşti. Nu mai fac parte 
din lanţul tău de comandă. 

— Ştiu bine. Și, cumva, era mult mai uşor pentru amândoi când 
erai sub comanda mea. Vrei să-ţi spun totul despre mine, nu? Ce zici 
de următoarele? 

Privirea îi coboară la gura mea. 

— Aş fi procedat așa cum ai procedat tu, pentru că sunt de 
neoprit când e vorba despre tine aşa cum eşti și tu când e vorba 
despre mine. 

O durere ascuţită îmi cuprinde pieptul. Pe toţi zeii, tare aş vrea 
să-l cred. Şi totuși, vreau mai mult. Vreau aceleași două cuvinte pe 
care el le așteaptă de la mine. Îmi trec limba peste buza de jos, lui 
Xaden îi scânteiază ochii şi aerul din jur se înfierbântă. 

— Ţi-ai făcut griji pentru mine. 

Prima dată când a spus-o, părea amuzat. A doua oară, părea 
încântat. Dar, de data asta, tonul vocii i se schimbă, ca și când ar fi 
avut o revelaţie. 


— Bineînţeles că mi-am făcut griji pentru tine. Mă trage la el 
încet, lăsându-mi răgaz să mă împotrivesc, până 

când trupurile ni se ating. Căldura lui pătrunde în toate părţile 
înfrigurate ale corpului meu și toată spaima arzătoare pe care am 
simţit-o pe durata zborului până aici și furia mistuitoare care i-a 
urmat se transformă într-o cu totul altă - și mult mai periculoasă - 
formă de dogoare. 

La naiba, îl doresc. Vreau să-i ating fiecare centimetru pătrat al 
pielii, să-i simt inima bătând lipită de a mea, să mă conving că e bine. 
Vreau să-i simt trupul peste al meu, înăuntrul meu, cât mai aproape 
cu putință. Vreau să mă facă să uit că există altceva dincolo de camera 
asta și de noi doi. 

— Şi ai pornit în zbor fără măcar să-ţi iei uniforma de piele. Își 
înclină capul chinuitor de lent, centimetru cu centimetru. Încuviințez 
din cap. 

— Pentru că încă mă iubeşti, șopteşte cu o clipă înainte să mă 
sărute. 

Slavă zeilor că nu așteaptă să-l contrazic, pentru că nu știu dacă 
aş avea puterea s-o fac, simțind cum se joacă cu buza mea de jos, cum 
o mușcă ușor şi apoi o mângâie cu limba. E prea plăcut, prea bine, 
prea... totul. 

E prima dată de când m-am trezit la Aretia când nu-mi aşteaptă 
aprobarea. Prima dată când infama lui stăpânire de sine cedează. 
Prima dată când riscă un posibil refuz, când mă sărută pur şi simplu 
pentru că aşa vrea și, futu-i, tocmai de asta aveam nevoie: ca el să aibă 
nevoie de mine. 

Îmi deschid buzele nu doar pentru că-l doresc, ci pentru că 
gestul lui e motivat de o mărturisire pe care n-a fost nevoie să i-o 
smulg din gură, pe care nici n-a fost nevoie să i-o cer. Geme, 
înconjurându-mă cu braţul, şi sărutul devine exact așa cum el s-a 
descris pe sine: de neoprit. Senzaţia limbii lui atingându-se ușor de a 
mea, apoi cucerind-o, mângâind-o, e o flacără aruncată pe vreascuri şi 
într-o clipă mă aprind. 


Nevoia, dorința, voluptatea - orice ar fi - îmi dansează pe șira 
spinării şi se concentrează, devenind o presiune insistentă între 
coapse. Mă înalț pe vârfuri ca să mă apropii și mai mult de el, îl iau de 
gât cu braţele, şi totuși încă nu am micșorat îndeajuns distanţa dintre 
noi. 

Îmi descheie nasturii uniformei şi, fără nicio tragere de inimă, 
mă desprind de trupul lui, ca să mi-o poată da jos. Aterizează pe 
podea undeva, în stânga. Mai am puţin și îi rup tricoul, disperată să-l 
simt, aşa că Xaden îmi face pe plac, îl apucă de guler și îl trage peste 
cap, descoperindu-și întinderea nesfârșită de piele umedă și caldă. 

Îi sărut cicatricea aflată chiar deasupra inimii şi îmi plimb 
mâinile pe pielea lui, urmărindu-i cu degetele văile și crestele tari ale 
abdomenului. Nimic de pe lumea asta nu se compară cu el. E 
perfecțiunea întruchipată, și-a sculptat trupul prin ani lungi petrecuţi 
în luptă și în zbor. 

— Violet. 

Îmi apleacă capul într-o parte și mă sărută profund, cu patimă, 
apoi încet, cu blândeţe, schimbând ritmul, îndemnându-mă să-i cer 
tot mai mult. 

Îmi plimb palmele pe spatele lui când degetele îi pătrund 
printre șuviţele dezlegate și umede ale cozii mele împletite și trage de 
ea, arcuindu-mi gâtul și aşezându-și gura pe el. 

Îmi cunoaște precis punctele sensibile și profită pe deplin de 
cunoştinţele astea, sărutându-mi și lingându-mi locul acela de pe 
latura gâtului care îmi înmoaie genunchii și mă face să-mi încordez 
degetele pe pielea lui. 

— Xaden, scâncesc, plimbându-mi mâinile pe curbura feselor 

lui. 

Al meu. Bărbatul ăsta e al meu... măcar pe moment. Măcar în 
aceste câteva minute. 

Îmi mușcă uşor pielea delicată a urechii, stârnindu-mi fiori pe 
şira spinării, apoi îmi cuprinde buzele din nou, spulberându-mi 
echilibrul mintal și înlocuindu-l cu o sete pură. Sărutul ăsta nu e la fel 
de răbdător și de stăpânit precum celelalte. Are o tentă sălbatică, 


carnală, care-mi îndeamnă gura să se muleze pe buzele lui și mă face 
să fiu mai îndrăzneață. Îmi strecor mâna între trupurile noastre şi 
oftez. 

E tare și lungimea îi lărgește talia pantalonilor când îl strâng. 

— Futu-i, mârâie el, smulgându-și gura de pe a mea și gâfâind ca 
mine când încep să-l mângâi prin stofa pantalonilor. Dacă o ţii așa... 

Îşi închide ochii strâns şi-şi lasă capul pe spate. 

— Chiar te voi cuceri? Simt un spasm în burtă. 

Îmi întâlneşte privirea deodată şi, observând conflictul din 
adâncurile întunecate ale ochilor lui, mă opresc. 

— Nu mă pune să mă lupt pentru asta. Nu din nou. Părăsesc 
refugiul cald al braţelor lui și fiecare nerv din mine 

protestează. 

— Nu pot să fiu mereu eu cea care luptă pentru asta, în timp ce 
tu inventezi pretexte noi ca să eziți sau să mă refuzi, Xaden. Ori mă 
dorești, ori nu. 

— Tocmai ai avut mâna înfășurată în jurul meu, Violet. Sunt 
destul de sigur că ai simţit cât de mult te doresc. 

Îşi trece mâna prin părul ud. 

— Pe toţi zeii, şi eu lupt pentru asta! izbucneşte Xaden, arătând 
spre mine și spre el. Ţi-am spus, nu vreau să mă folosesc de sex ca să 
te cuceresc din nou. 

— Te foloseşti de el doar prin intermediul regulii ăleia mici ale 
tale, ca să mă obligi să-ți spun cele două cuvinte pe care nu sunt 
pregătită să ţi le ofer. 

Și creasta valului de dorință exasperantă pe care m-a urcat e 
atât de tumultoasă, încât ameninţă să-mi spulbere orice împotrivire, 
atât de mult tânjesc după el. 

— Mă folosesc de el? Clatină din cap. 

— Mi-ai spus că nu poţi să separi emoţiile de sex. Ai uitat? 
Deschid gura, apoi o închid. Are dreptate. Chiar am spus asta. 

La naiba! 

— Poate că învăţ cum se face. 

— Poate că nu vreau să înveți. 


Face un pas în față şi mă cuprinde de ceafă. 

— Te vreau exact așa cum ești, cu emoţii cu tot. Vreau femeia de 
care m-am îndrăgostit. Simt că mor de fiecare dată când mă forțez să- 
mi feresc mâinile de trupul tău, în fiecare noapte în care stau treaz 
lângă tine, fericit și totodată nenorocit când îmi amintesc cât de 
fierbinte, cât de umedă, cât de perfectă te simt când mă pierd 
înăuntrul tău. 

Mi se deschid buzele și mi se înfierbântă pielea, ca și când 
cuvintele lui ar fi fost o mângâiere adevărată. 

— Când reușesc să adorm, visez sunetele pe care le scoţi chiar 
înainte de orgasm și albastrul care-ţi copleșește nuanţa de chihlimbar 
a ochilor imediat după aceea, când ești satisfăcută și ameţită. Mă 
trezesc flămând, tânjind după tine - doar după tine - chiar și în 
diminețile în care te afli în celălalt capăt al regatului. Nu te refuz și 
nici nu te manipulez. Lupt pentru tine. 

Îşi aşază palma pe şoldul meu, mângâindu-mi cu degetul mare 
pielea descoperită dintre pantaloni și armură. 

— Vrei să lupţi pentru mine? întreb și îmi ridic mâinile la păr, 
scoțându-mi agrafele una câte una, lăsându-le să cadă pe pardoseala 
de piatră. Atunci îndrăzneşte fără să ştii ce simt. Vrei să-mi 
recucereşti inima? Risc-o întâi pe a ta de data asta. 

— Dacă ți-aș spune acum ce simt pentru tine, nu ai avea cum să 
te convingi că n-o spun doar din dorința disperată de a-ți cuprinde 
trupul, spune și se încruntă. 

— Exact la asta mă refer. 

Îmi cade din păr și ultima agrafă. 

— Alege, Xaden. Poţi să mă lași să ies pe ușa aia sau poţi să 
accepţi ceea ce sunt dispusă să-ţi ofer în clipa asta. 

Scutur din cap ca să-mi eliberez părul umed și-mi trec degetele 
prin el ca să-l dezleg. 

— Vrei să mă îngenunchezi? întreabă el. Sau să câștigi disputa? 
Îşi încordează mâna pe şoldul meu, privindu-mă cu ochii săi 

înflăcăraţi. 


— Da, răspund, ducându-mi mâinile la șireturile de la talie, cu 
care mi-e legată armura. Tocmai am petrecut opt ore îngrozită cu 
gândul la starea în care te voi găsi și acum îţi spun nu doar că te 

doresc... Am nevoie de tine. lată două cuvinte. Trag de șiretul 
umed și se desprinde. 

— Atât îţi ofer. Accepţi sau refuzi. 

Lupta care se dă în el e palpabilă și tensiunea dintre noi devine 
atât de înțepătoare, încât ar putea străpunge solzi de dragon. Și, preţ 
de o clipă, chiar am impresia că se va încăpăţâna să mă lase să plec și 
că vom rămâne în impasul ăsta. 

Dar apoi - slavă zeilor! - cedează, lipindu-și gura de a mea, și 
focul care s-a domolit în timpul disputei noastre se aprinde din nou, 
mai fierbinte decât înainte. Mă sărută de parcă eu aș fi soluţia la toate 
problemele. De parcă tot ce a fost între noi și tot ce va fi ar depinde de 
momentul ăsta. Şi poate că așa e. 

Îmi lărgeşte șireturile de la spate în timp ce-i desfac nasturii 
pantalonilor. Câştig întrecerea și îmi strecor mâna sub stofă, mân- 
gâindu-l de la bază la vârf. 

Răsplata mea e geamătul gutural pe care-l scoate, care mă 
săgetează chiar între coapse, înteţindu-mi durerea până când începe 
să zvâcnească. 

— Lasă-mă să te dezbrac. 

Punctează ultimul cuvânt mușcându-mi buza de jos. 

Da, te rog. Mă desprind de el și Xaden îmi lărgește armura 
suficient încât să mi-o poată trage peste cap. Aceasta se lovește de 
podea și, într-o clipă, vârful sensibil al sânului meu e învăluit de gura 
lui, stimulat de limba lui. Gem şi-mi strecor degetele în părul lui, ca 
să-l țin pe loc. 

— Atât de bine! 

Înconjurându-mi spatele cu un braţ și trecându-mi-l pe celălalt 
pe la spatele genunchilor, mă ridică și mă așază pe piatra băncii 
încălzite de apă cu o singură mișcare lină. 

— Eşti sigură că vrei asta aici, acum? întreabă el, înălțându-se 
deasupra mea și ferindu-mi sânii de apa care curge de sus, cu 


pleoapele coborâte şi cu părul ciufulit de mâinile mele. În cinci 
minute, aș putea să te întind pe patul meu. 

E atât de frumos, încât inima chiar mă doare când îl privesc. 

— Acum. 

Îi mângâi umerii lați şi-mi cobor mâna pe relicva care-i 
şerpuieşte pe piele între maxilar şi antebraţ. 

— Acum, încuviinţează el. 

Următorul sărut nu e deloc blând sau delicat - e animat de o 
nevoie profundă, îndulcită de o disperare egală cu a mea și, astfel, 
mult mai fierbinte. Exact asta îmi trebuie, să fiu imobilizată între 
trupul lui ferm și o suprafață de piatră, să mă devoreze cu aceeași 
lăcomie pe care o simt și eu față de el. 

Mâna îi alunecă pe curbele mele, traversându-mi valea taliei și 
ajungând la nasturii pantalonilor, pe care mi-i descheie unul câte 
unul. Fără nicio ezitare, degetele sale îmi pătrund între coapse și mă 
mângâie de la intrarea mea până la clitoris. 

Mi se arcuiește spinarea și icnesc, mistuită de o voluptate 
incandescentă. 

— Eşti chiar mai fierbinte decât îmi amintesc. 

Îşi coboară buzele de-a lungul gâtului meu, ațâțându-mă cu 
atingerea ușoară a degetelor sale și copleșindu-mă cu senzaţii. 

— Futu-i, eşti ca mătasea. Ca mătasea fierbinte și alunecoasă. 
Vorbește pe tonul acela răgușit de care mi-a fost dor. 

Se apleacă și își închină buzele sânilor mei, trecându-și dinții cu 
blândeţe peste un sfârc, apăsându-l doar atât cât să întețească 
plăcerea care mi se încolăceşte strâns în trup. Evident că știe ce-mi 
place. Nu e prima dată când facem asta. Și n-o să fie nici ultima. 

Energia mi se învolburează sub piele pe măsură ce-mi 
înconjoară clitorisul umflat, refuzându-mi apăsarea după care tânjesc. 

— Xaden, îl implor, înfigându-mi unghiile în pielea umerilor săi, 
având grijă însă să nu-i ating cicatricea nouă. 

Fiecare mișcare a degetelor şi a limbii lui e ca un fulger care-mi 
străbate ființa, deşteptându-mi toţi nervii, până când devin o coardă 
de arc hipersensibilă întinsă prea mult și totodată prea puţin. 


— Ştiu precis ce vrei - își trece ușor palma peste clitorisul meu 
- şi ce îţi trebuie. 

Mă pătrunde cu două degete. 

Mai adânc. Mai aproape. Mai! Asta îmi trebuie. 

— Asta să-mi dai, îi cer, unduindu-mi șoldurile. 

— De când aştept să te ating... 

Încep să respir sacadat, gâfâind şi gemând, şi mi se înroşeşte 
pielea, înfierbântându-se pe măsură ce Xaden îmi sporeşte presiunea 
chinuitoare din trup cu mișcări tot mai ferme și mai rapide. 

— Pe toţi zeii, când mă uit la tine... Eşti tot ce-mi voi dori 
vreodată. Doar pe tine. Doar așa. Doar noi doi. 

Vocea lui îmi înconjoară mintea până când nu-l mai văd, nu-l 
mai aud, nu-l mai simt şi nu-l mai visez decât pe el. E totul pentru 
mine și mă priveşte ca și când şi eu aş însemna totul pentru el. 

— Am nevoie de tine. 

Poate că „nevoie” nu e cuvântul potrivit, dar nu ştiu cum altfel să 
exprim cât de important e Xaden pentru existența mea. Îmi bag 
degetele mari ale mâinilor pe sub talia pantalonilor și trag de ea. 
Trebuie să-i dau jos. Acum! 

— Şi eu. 

Ne dezbrăcăm repede și de restul hainelor ude, ca un vârtej de 
mâini și de guri lacome. Am un nou motiv să blestem ghetele astea, 
dar Xaden le descheie repede și mi le dă jos, lăsându-mă goală. 

Îmi plimb uşor buzele peste cicatricea nouă de pe braţul lui, 
înțelegând înfiorată că a fost cât pe ce să-l pierd, şi apoi Xaden se 
apleacă din nou peste mine, sprijinindu-se în coate, privind în ochii 
mei cu o încordare pătimașă, care mă face să tremur de nerăbdare 
când se așază între coapsele mele. 

Întinzând mâna între trupurile noastre, îi cuprind penisul şi-l 
apropii de intrarea mea. Voi muri dacă mă va forța să mai aştept. Nu 
voi mai supravieţui nicio clipă fără să-l simt înăuntrul meu. 

— Eu am nevoie de tine și mai mult, Violet. 

Îmi mângâie obrazul și împinge din coapse, pătrunzându-mă, 
lărgindu-mă, cucerindu-mi primii centimetri sensibili. 


— Oricât de mult ai simţi că ai nevoie de asta, de mine... eu am 
nevoie de tine și mai mult. 

Se împinge și mă umple dintr-o singură mișcare lungă, pene- 
trându-mă atât de adânc, încât mi se închid ochii și gem, răvăşită de o 
plăcere sublimă. 

Nu există nimic asemănător pe lume. Sunt convinsă. 

— Atât. De bine! îmi răsună geamătul lui în minte, ca un ecou al 
propriilor gânduri, apoi începe să se miște, retrăgându-se doar pentru 
a reveni în forță iar și iar, răpindu-mi suflul sacadat cu fiecare sărut. 

Mă sprijin de suprafaţa de piatră pe care o simt la spate ca să-mi 
înalt șoldurile în tandem cu mișcările lui, primindu-l și mai adânc. E 
prea mult, prea bine şi, în acelaşi timp, nu e suficient. 

Fiecare penetrare fermă mă face să tânjesc după următoarea. 
Aici vreau să exist, sub trupul lui, simţindu-i mișcările înăuntrul meu, 
simțindu-i atenţia concentrată în întregime și exclusiv asupra mea. 

— Mai tare! Mai adânc! 

Gâfâi prea mult ca să pot vorbi. 

— Nu te purta cu mine de parcă aș fi fragilă. 

— Știu precis cât poţi să înduri. 

Îşi strecoară mâinile pe sub trupul meu şi, strângându-mă la 
piept, mă ridică, se întoarce și ne așază pe marginea băncii. 

Țipătul îmi răsună în toată încăperea când alunec pe el, agăţân- 
du-mă cu picioarele de coapsele lui, și Xaden găsește unghiul acela 
mai adânc şi mai dulce, care-mi taie respiraţia. 

— Da! Acolo! Pe toţi zeii, te simt peste tot! 

— Ne-am întors de unde am plecat. Își lasă mâinile pe fesele 
mele. 

— Aici, cu tine călare pe mine. 

Îi înconjor gâtul și zâmbesc cu buzele lipite de ale lui. De data 
asta, nimeni n-o să dea buzna prin ușile alea ca să ne deranjeze. Se 
aude doar apa care stropeşte banca lângă noi și împreunările 
nesfârşite ale trupurilor noastre, zvâcnetele inimilor, respiraţiile 
sufocate dintre săruturile lungi și ameţitoare. 


Realitatea se reduce la senzaţii, la atingerea divină a pieptului 
său pe sânii mei, la gura lui lipită de a mea, la penisul care umple 
fiecare centimetru din mine, la plăcerea asta atât de dulce, încât îi 
simt gustul. Îmi vibrează în trup pe măsură ce puterea se înalţă, 
transformându-mă într-o energie pură și frenetică, până când devin 
tocmai fulgerul pe care-l mânuiesc, sfârâind de nerăbdare în 
aşteptarea dezlănţuirii. 

— Mai mult. mârâie el. Vreau totul, Violet. 

— Totul e al tău. 

Țepii scurţi ai bărbii sale îmi zgârie palma când îi cuprind chipul 
şi-l sărut. Trăsnetul îmi șerpuiește în trup, apropiindu-se în chip 
periculos de punctul culminant, și nu e nevoie să-i cer nimic. Știu că 
Xaden e stăpân pe situaţie. 

Fulgerul se eliberează cu un trosnet zgomotos, explodând 
luminos preţ de o clipă dincolo de ferestre, fiind apoi înghiţit de 
umbrele care țâşnesc după el spre a-l înăbuși. Nimic nu se sfărâmă. 
Nimic nu ia foc. Xaden știe precis cum reacționează trupul meu, știe 
precis când să mă împingă la limită şi mă protejează când explodez. 

ÎI iubesc. Îl iubesc. Îl iubesc. Nu sunt pregătită să-i ofer cuvintele 
astea și puterea pe care ar căpăta-o odată cu ele, dar le păstrez pentru 
mine, le recit ca pe un Codex doar al meu, ca pe singurul adevăr de 
care sunt convinsă. 

Trupul i se încordează sub mine și, pătrunzându-mă cu mișcări 
tot mai violente, mă înconjoară cu un braţ, apucându-mă de umăr și 
trăgându-mă la el cu fiecare smucire. 

Presiunea nestăpânită dinăuntrul meu încearcă să erupă și mă 
împotrivesc, încercând s-o ţin pe loc. Încă nu. Mai vreau. La naiba, 
vreau să mă simt aşa în fiecare minut al fiecărei zile a vieţii mele, 
până la moarte. 

— Cedează. 

Îşi schimbă poziţia, frecându-se de clitorisul meu la următoarea 
penetrare. 

— Nu vreau să se termine. 


Aud nota de panică din vocea mea, nota tăioasă a fricii stârnite 
de gândul că asta va fi ultima dată când mă simt așa, singura dată 
când e al meu. Dar valurile se apropie cu fiecare zbucium al coapselor 
noastre și mușchii mi se strâng, amenințând să se încleșteze. 

— Violet. 

Mâna îi alunecă de pe umărul meu la ceafă, pătrunzându-mi 
printre șuviţele lungi ale părului, și Xaden se uită în ochii mei de 
parcă acolo mi-ar vedea sufletul. 

— Nu pot să renunţ la noi. Nu voi renunța la tine. Acum cedează! 
Coapsele îmi zvâcnesc și, la următoarea penetrare, mă rup în 

bucăţi și ţip. Fulgerul se dezlănţuie, un tunet instantaneu îmi 
vuieşte în trup şi valurile de plăcere mă cuprind iar și iar. Nu pot 
decât să mă ţin de Xaden și să aştept să treacă, simţindu-mi trupul 
inundat de extaz, până când devin prea epuizată ca să mă mai pot 
legăna în braţele lui. 

— Perfect! 

Reţinerea îi dispare într-o clipă. Duse sunt mișcările precise şi 
stăpânite. Mârâie cu faţa ascunsă în gâtul meu și împinge din coapse 
cu sălbăticie, devorându-mă fără ezitare, iar eu descopăr că asta îmi 
doream mai mult decât orice altceva, mai mult chiar şi decât să-i aflu 
secretele: voiam să-și piardă controlul. 

Vreau să fiu singura persoană în braţele căreia se pierde. 

Ținându-mă strâns de umerii lui, încep să-i oglindesc mișcările, 
întâmpinându-i fiecare penetrare, rotindu-mi șoldurile și savurând 
strigătul care-i izbucnește din piept când în sfârşit se cutremură sub 
mine, împrăştiind umbre prin încăpere. Piatra se fisurează și apa 
izbucnește din conducte. 

Inima îmi goneşte şi zâmbesc larg. 

— La naiba! zice şi își odihneşte fruntea de a mea, în timp ce 
amândoi încercăm să ne tragem sufletul, respirând sacadat. 

— Tocmai când mi se pare că-ţi voi putea rezista, îmi pierd 
minţile. 

— Momentul ăla îmi place cel mai mult. 

— De ce nu mă mir? 


Îmi sărută buzele cu blândeţe şi mă înconjoară cu braţele. 

— De latine o să mi se tragă sfârșitul, jur. 

— Acum ce facem? întreb, înainte să mă pot abtine. 

În fond, eu sunt cea care s-a tot împotrivit acestei... ce-o fi. 

— Avem mai multe posibilități. 

Îmi mângâie obrazul şi mă priveşte atent în ochi. 

— Prima ar fi să rămânem aici şi s-o luăm de la capăt. Apoi, am 
putea să ne spălăm, să ne îmbrăcăm și să ne furișăm în camera mea, 
ca s-o luăm de la capăt acolo. Sau, a treia opţiune... 

Tace o clipă. 

— Am putea să ne spălăm, să găsim un mânuitor al apei care să 
ne usuce hainele, să îmbraci una dintre jachetele mele de zbor și 
împreună să zburăm până la locul de întâlnire unde trebuie să las 
pumnalele... 

Sar şi încep să-mi adun hainele înainte să termine fraza. Evident 
că mă duc cu el. 

— Să înţeleg că nu-ţi surâd primele două opțiuni? spune Xaden, 
oftând dezamăgit. 

Deşi zburătorii de grifoni nu pot dezvolta pecete, nu sunt 
totuși neputincioşi. De fapt, s-ar putea spune că au transformat 
vrăjile minore, şi mai ales puterea de manipulare mintală, într-o 
armă mai fatală ca oricare alta. Nu trebuie subestimaţi. 

Când doi călăreţi se află într-o relaţie declarată și, pe deasupra, 
se întâmplă să fie legaţi de dragoni împerecheaţi, nimeni nu se miră 
când cuplul cu pricina pornește în zbor în toiul nopţii, dornic de 
puţină intimitate, şi nu există loc pe Continent de unde s-ar putea 
vedea mai bine stelele decât de pe spinarea lui Tairn. 

— Tot nu sunt de acord, mă dojenește Tairn când traversăm 
bariera scuturilor puţin după miezul nopții. 


— Și totuși, zburăm în continuare, contrez, străduindu-mă să-mi 
alung senzaţia de nefiresc care-mi pătrunde tot mai adânc în oase cu 
fiecare fluturare a aripilor lui. 

Din experienţă, știu că va trece după puţin timp petrecut în 
afara scuturilor, când mi se vor obișnui simţurile. 

— Doar pentru că am jurat să te las să iei singură hotărâri după 
cele întâmplate la Resson, nu pentru că sunt de acord cu tine. 

Zboară de-a lungul crestei muntoase și virează spre stânga, 
înconjurând peisajul de dedesubt. E o noapte cu lună plină, așa că 
trebuie să fim prudenți. 

— E un risc inutil. 

— Pe care Xaden și Sgaeyl și-l asumă constant. 

Renunţ să mă împotrivesc vântului și, aplecându-mă în faţă, 
zâmbesc larg când Tairn coboară vertiginos. 

— Nu mă interesează mânuitorul de umbre. 

— Dar te interesează Sgaeyl. 

Curelele șeii îmi apasă coapsele, amintindu-mi constant că n-aş 
putea să mă ţin pe loc fără ajutorul lor. 

— Sgaeyl nu s-ar lăsa înfrântă de un biet grifon, pufneşte el. Cât 
despre mânuitorul de umbre, e adevărat că moartea lui i-ar provoca un 
oarecare disconfort emoțional. 

Cum se înfoaie în pene! 

— Un disconfort emoţional? Asta însemn eu pentru tine? Atunci 
n-avem de ce să ne temem că moartea mea ar putea s-o 

provoace pe cea a lui Tairn sau pe a lui Sgaeyl sau pe a lui 
Xaden. 

— Deocamdată ești o pacoste prețioasă. 

Vântul îmi risipește hohotele de râs şi mă încordez când ne 
apropiem de ceea ce pare a fi o vale împădurită. Pe marginea crestei 
muntoase din apropiere se văd luminile unui sat poromian, dar nu 
ştiu sigur despre care e vorba. 

Tairn îşi răsfiră aripile și gravitatea îşi reintră în drepturi, apă- 
sându-mă în șa cu o clipă înainte să aterizăm lângă malul unui lac 
întunecat şi zdruncinându-mi toate oasele din trup. Până să mă 


dezmeticesc, Tairn se învârte fulgerător, obligându-mă să mă agăţ 
disperată de oblânc, şi se pune cu spatele la apă, privind pajiștea 
descoperită. 

— Cam abrupt... 

Noroc că încă sunt legată în șa. 

— Data viitoare, ce-ar fi să zbori tu cu mine în spate? 

Îşi întoarce capul dintr-o parte-n alta când Sgaeyl aterizează 
lângă noi, purtându-l pe spate pe Xaden. 

— Încă e supărat că m-am hotărât să vin cu tine, îi spun lui 
Xaden, căutând cataramele curelelor. 

— Ai devenit destul de puternică încât să-i ţii piept lui Aetos, 
spune el, mutându-se deja pe umărul lui Sgaeyl. 

Lumina lunii îi luceşte pe săbii când descalecă. 

— Prietenii locotenentului mă îngrijorează mai mult decât Aetos, 
mârâie Tairn. Și să nu-ţi treacă prin gând să descaleci, Argintio! 

— Poftim? 

Trec cureaua prin prima copcă. 

— Dacă dezlegi cureaua aia, îmi iau zborul! 

Îşi întoarce capul cu o mișcare sinistră, ca de șarpe, şi mă 
priveşte peste umăr încruntat. 

Îmi cade faţa. 

— Nu vorbeşti serios, şuier încet. 

— Testează-mi răbdarea! 

Îşi mijeşte ochii aurii ca două fante. 

— Am fost de acord să vin la locul de întâlnire. Nu sunt de acord 
să-ţi pun viaţa în pericol aici, unde un wyvern ar putea veni în zbor 
foarte ușor de la Zolya. Și eu îmi amintesc ce păţesc călăreții când des- 
calecă de pe dragonii lor. 

— Eşti exagerat de ocrotitor! 

Deşi are dreptate. Poate că nu sunt singura care are coșmaruri. 

— Sunt un membru exemplar al neamului meu. Își întoarce capul 
în față, ignorându-mă total. 

— Nu te teme, vei putea auzi totul de acolo, sus, îl aud pe Xaden 
din locul în care aşteaptă la o oarecare distanţă în faţa lui Tairn și 


Sgaeyl. 

— Spune tipul pe care dragonul său nu l-a pus la colţ, mormăi 

eu. 

— Aș fi putut refuza să vin aici. Acesta e un compromis, pufnește 
Tairn. Vin. 

Vreau să mă împotrivesc, dar închid gura când aud fâlfâitul de 
aripi ale grifonilor. Sunetele sunt mai delicate decât cele scoase de 
dragoni, mai difuze. Seamănă mai puţin cu niște bătăi de tobe și mai 
mult cu vuietul vântului. 

Șapte grifoni - un stol întreg - aterizează în faţa noastră, în 
poiană, și înaintează, întorcându-și capetele mari în stânga și-n 
dreapta, privind între Tairn și Sgaeyl. Sunt cu vreo treizeci de 
centimetri mai înalți decât Xaden și, deşi nu le deosebesc clar culorile 
în lumina lunii, ciocurile ascuţite li se văd numai bine. 

— Te rog, spune-mi că-i ştii, îi comunic lui Xaden, simțind că 
inima începe să-mi palpite. 

Puterea îmi răsare sub piele și împrăștie tensiune în aerul 
înconjurător. 

— Îi ştiu. În curând îi vei cunoaște și tu, îmi răspunde el, ca și 
când ne-am întâlni cu niște prieteni la o tavernă. 

Tairn își coboară capul, gest pe care înţeleg că-l face atât ca să-i 
amenințe pe ei, cât și de dragul meu, ca să le pot urmări apropierea. 
Grifonii, pe jumătate vulturi, pe jumătate lei, se opresc la vreo șase 
metri de noi și trei dintre zburătorii lor descalecă, lăsând perechile de 
la capetele șirului să-şi poată lua zborul într-o clipă. 

Încrederea dintre noi e subţire ca gheața de decembrie. Un 
singur pas greșit ar putea provoca rupturi cu consecinţe fatale. 

Cei trei se apropie de Xaden prin iarba montană înaltă până la 
genunchi și în persoana femeii din centru o recunosc aproape imediat 
pe veterana care ne-a apărut înainte la lac și apoi a luptat alături de 
noi la Resson. E ceva mai trasă la faţă și are o cicatrice nouă pe latura 
gâtului, care-i continuă nevăzută sub uniformă, dar ea e, fără îndoială. 

Însă bărbatul din stânga ei nu e același de mai înainte. E mai 
scund și puţin mai zvelt decât tovarășul ei corpolent din trecut și nu 


observ nicio urmă de dușmănie în ochii lui când se uită dincolo de 
Xaden și mă zăreşte pentru o clipă, ca apoi să-și ferească privirea. 

Mă întreb dacă bărbatul pe care l-am văzut lângă femeie la 
marginea lacului a murit în timpul atacului. 

— Riorson! strigă femeia, oprindu-se cam la trei metri de Xaden. 

— Syrena, răspunde Xaden, ridicând două genţi și aşezându-le 
pe pământ în fața sa. 

Mesajul e clar: dacă zburătorii le vor, vor trebui să se apropie de 
Tairn şi de Sgaeyl. 

Syrena oftează şi le face semn celorlalți să înainteze. 

Tânăra din dreapta Syrenei poarte haine de o nuanță mai 
ştearsă de brun decât ale celorlalți. Pare să fie cam de vârsta mea şi 
trăsăturile chipului îi seamănă cu ale Syrenei suficient încât să pară 
înrudite: verișoare, poate... sau chiar surori. Au acelaşi nas drept, 
aceleași buze pline, aceeași siluetă mlădioasă și același păr negru și 
lucios, contrastând cu tenul lor palid, deşi părul femeii mai tinere e 
împletit într-o coadă simplă care-i atârnă peste umăr. Are ochi puţin 
mai mari şi pomeţi ușor mai înalți decât ai Syrenei. E genul de 
frumuseţe care în mod normal îţi garantează un loc la curtea vreunei 
rege sau pe scenele teatrelor din Calldyr. 

Mi se strânge pieptul. Nu se uită la Xaden doar cu ochi de 
căprioară. În expresia ei se observă un dor inconfundabil, o dorință 
intensă care mă face să clipesc nedumerită. Tipa parcă ar fi cutreierat 
un deșert și și-ar fi găsit oaza în persoana lui. 

Arată... aşa cum mă simt eu. 

— Mă bucur să văd că ai supravieţuit atacului nefericit lansat 
asupra Samarei, spune Syrena când ajunge la Xaden. 

— Vrei să-mi explici ce naiba s-a întâmplat? întreabă el pe un 
ton mai puţin prietenos. Pentru că unul dintre grifonii voştri a fost cât 
pe ce să mă omoare. Dacă n-am fi avut un vindecător în apropiere, în 
Aripa de Est, mi-aș fi pierdut braţul, pentru că am ezitat, gândindu-mă 
că poate atacatorul e un camarad de-ai voştri. 

Se uită la cealaltă femeie. 


— Credeam că luptăm în aceeași tabără, dar nu voi ezita dacă 
întâmplarea se va repeta. 

Mă aplec în faţă în şa, dar nu prea am loc de mișcare. E o tortură 
faptul că stau aici, sus, unde pot doar să ghicesc expresia de pe chipul 
lui Xaden. Energia îmi sfârâie în vârfurile degetelor, dar mă stăpânesc, 
pregătită pentru situaţia în care schimbul ăsta nu va decurge conform 
planului. 

— Nu pot să controlez toate stolurile de grifoni, Riorson, 
răspunde Syrena. Și nu pot să le reproșez nimic celor din alte linii de 
comandă, care sunt nevoite să se supună ordinelor. Avem nevoie de 
mai multe arme decât reușeşti să ne aduci. În avanpostul ăla sunt 
destule pumnale ca să înarmăm o sută de zburători... 

— Acelea ne alimentează scuturile. Xaden își încleștează pumnii 
în lături. 

— Adică scuturile voastre? De când te consideri navarrian? Şi 
măcar voi aveţi scuturi, Xaden, izbucnește fata din dreapta. 

— Deocamdată, spune el, aruncându-i o privire scurtă înainte 
de a se întoarce din nou spre Syrena. 

Tonul acela. Modul în care i s-a adresat... E clar că se cunosc. 

— Atacurile trebuie să înceteze, Syrena, continuă Xaden. Fie că 
fac sau nu parte din lanţul tău de comandă, în clipa în care aud că 
zburătorii au furat pumnale de la orice avanpost sau că scuturile 
navarriene au fost slăbite de hoţi zburători, voi întrerupe până şi 
livrarea puţinelor arme pe care vi le aducem. 

Inspir adânc când îi aud amenințarea. 

— Ne-ai condamna la moarte. Syrena își îndreaptă umerii. 

— Voi ne-aţi condamna pe toți la moarte dacă ne-aţi distruge 
singurele scuturi care-i despart pe veninoși de cuiburile de la 

Basgiath, spun. Acolo se află singura noastră fierărie 
producătoare de arme și în munţii aceia se găseşte destulă magie 
pură încât să-i hrănească pe veninoşi un secol întreg. Ar deveni de 
neoprit. Toate capetele se întorc spre mine. 

— Atragi prea multă atenţie, spune Tairn mârâind spre 
zburători, care îşi feresc imediat privirile. 


— N-am zis c-o să stau aici și-o să tac mâlc. 

— Mă bucur să te văd fără fața lui Riorson lipită de a ea, 
Sorrengail, spune Syrena, evitând să se uite la Tairn. 

O femeie isteaţă! 

— Dar bănuiesc că încă nu are încredere deplină în noi, dacă te- 
a suit în spinarea dragonului ăluia uriaș al tău. 

Xaden tace. 

— Mă bucur că ai supravieţuit bătăliei de la Resson, îi răspund 
zâmbind. 

Chiar dacă nu-mi vede zâmbetul. 

Îl vede totuși zburătoarea mai tânără. Se uită la mine cu un 
amestec neliniștitor de şoc şi de... rahat, cred că-i citesc dușmănie în 
ochii mijiți. 

— Numele meu nu prea îţi câștigă prieteni în stânga ta, îi spun 
lui Xaden. 

— N-o lua în seamă. 

— Am supraviețuit datorită ţie și a fulgerelor incredibile pe care 
le mânuiești, spune Syrena. 

Încă un mârâit izbucnește din gâtul lui Tairn, care-şi întoarce 
capul spre dreapta și își descoperă dinţii. 

Syrena se uită la zburătoarea mai tânără şi se face albă la faţă. 

— Ştii că nu trebuie să te uiţi la dragoni, Cat! 

Cat. I se potriveşte numele, având în vedere cum mă măsoară 
din ochi. 

— Nu la dragon mă uitam, răspunde femeia, suficient de tare 
încât abia să-i disting cuvintele. 

Dar îşi întoarce privirea încruntată, aţintind-o asupra lui Xaden. 

— E frumoasă, recunosc. Ce naiba? 

— Nu începe, răspunde Xaden pe tonul acela calm și rece ca 
gheaţa, adresându-i-se apoi Syrenei: Sorrengail are dreptate. Dacă ne- 
aţi distruge scuturile, nimic nu i-ar mai opri să secătuiască terenul pe 
care se află cuiburile. Ne-ar fi imposibil să le răspundem la atac, cu 
atât mai puţin să-i învingem. 


— Şi deci ai prefera să murim noi, ca tu să poţi sta liniștit exact 
la adăpostul acelei arme cu care încercăm să-i salvăm pe civilii noștri? 
intervine bărbatul, ca şi când ar întreba despre starea vremii. 

— Da, răspunde Xaden, ridicând din umeri. Sprâncenele mi se 
înalță până la marginea părului. 

— Ne aflăm în război, continuă el. În război, oamenii mor. Deci, 
dacă mă întrebi dacă aș prefera să moară oamenii voştri ca să nu 
moară ai mei, atunci, evident, răspunsul e „da”. Ar fi o prostie să ne 
închipuim că i-am putea salva pe toţi. Nu putem. 

Inspir uluită, amintindu-mi că bărbatul cu care mă văd în 
spatele uşilor închise nu e acela pe care-l vede restul lumii. Nu e 
prima dată când îl aud vorbind așa. Are aceeași atitudine față de 
însemnaţii de la Basgiath care refuză să depună efort pentru a se 
salva. 

— Tot un nemernic ai rămas, din câte văd, spune Cat, 
încrucișându-și braţele. 

— Şi noi am pierdut călăreţi din cauza veninoșilor, contrează el. 
Luptăm alături de voi. Dar refuz să sacrific siguranţa mișcării noastre 
sau a civililor noștri de dragul poporului vostru. Dacă asta mă face un 
nemernic, atunci aşa să fie. Şi nu stăm cu mâinile în sân în spatele 
scuturilor. Îmi risc viaţa, risc vieţile persoanelor la care ţin ca să vă 
aduc arme de la Basgiath și ca să ne terminăm propria fierărie, pentru 
a vă putea livra arme în continuare, pentru a fi pregătiţi când ne vor 
ataca atât mânuitorii întunecaţi, cât și regatul Navarre. Și ne vor 
ataca. 

— Să vă terminaţi fierăria? 

Cat riscă încă o privire mânioasă în direcția mea. 

— Vicontele Tecarus nu ar fi de acord cu afirmaţia asta. Ai avut 
nu una, ci două ocazii să obţii luminarul și doar ai avut cu ce să-i 
satisfaci cererile în ambele situaţii. 

— Nici nu mă gândesc, răspunde Xaden iritat. 

— Eşti dispus să lași un regat întreg la mila monștrilor ălora 
pentru că eşti... cum? îl întreabă Cat, înclinându-şi capul într-o parte. 
Îndrăgostit? Mai lasă-mă! Doar te cunosc. 


— Cat! izbucneşte Syrena. Îmi tresare stomacul. 

— Despre ce naiba vorbește? 

Oricât de absurd ar părea, cred că... se referă la mine. Dar ce 
treabă am eu cu un viconte poromian? 

— Nimic important. 

Tonul lui Xaden nu mă linişteşte deloc. Tairn pufnește. 

— Vorbim despre asta mai târziu, îl ameninţ, adăugând un 
subiect nou pe lista nesfârșită de probleme care trebuie discutate. 

— Nu ştii nimic în ceea ce o privește. 

Xaden se uită la Cat şi clatină scurt din cap, întorcându-se apoi 
spre Syrena. 

— Fierăria e prioritatea noastră numărul unu. Îndată ce vom 
obţine un luminar, o vom pune în funcţiune și vom putea să vă 
aprovizionăm cu toate armele care vă trebuie. Avem toate celelalte 
materiale necesare pentru începerea producţiei și atât vei afla de la 
mine, pentru că ai dreptate, Syrena. Nu am încredere în tine. Până 
atunci, ai douăzeci și trei de pumnale în genţile astea, spune el, 
arătându-le pe cele de la picioarele sale. 

— Douăzeci şi trei? întreabă Syrena, ridicând dintr-o 
sprânceană. 

— Unul îmi trebuie mie. 

Nu observ nicio urmă de regret în cuvintele și în tonul lui. 

— Puteţi să le refuzaţi, dacă vreți. În orice caz, Garrick va avea 
grijă să vă trimită următoarea tranșă la locul stabilit. 

Xaden se retrage, cu faţa spre ei. 

— E vorba despre un loc de lângă Athebyne. Nu ţi-l ascund, dar nu 
vreau să-i repet descrierea de față cu ceilalți zburători din echipa ei. 

— Îţi apreciez sinceritatea. Mă surprinde și mă bucură. 

— Vor ajunge la graniţa voastră cam într-un an, spune Syrena. 
Mi se acrește gura când îmi amintesc că Brennan se aşteaptă ca 

pericolul să apară mult mai curând. Îndată ce mă întorc la 
Basgiath, trebuie să aprofundez problema scuturilor. 


— Doar noi stăm între ei şi voi. Îţi dai seama, nu? Sau vreţi să vă 
ascundeți capetele în nisip în continuare, ca anul trecut, sub pretextul 
că s-ar putea să fiți interogaţi și că e mai bine să nu știți prea multe? 

— Ştim, răspunde Xaden. Vom fi pregătiţi. Syrena încuviințează. 

— Voi face tot posibilul să răresc atacurile asupra 
avanposturilor voastre, dar, până când vei declara deschis că ne 
furnizezi arme, îmi va fi greu să le vorbesc trupelor noastre, e ca și 
cum aș încerca să le conving de existenţa unor stafii. Ceilalţi nu au 
încredere în tine, aşa cum am eu. 

— E treaba ta cum îţi stăpâneșşti zburătorii. Eu am spus ce 
aveam de spus și am vorbit serios. 

Îşi înclină capul într-o parte. 

— Dacă ne atacați scuturile, o să mă uit cum muriţi. 

Trebuie să-i adăpostim și pe ei sub un scut protector. E soluţia 
cea mai logică. 

Sgaeyl suflă aburi și bărbatul zburător tresare, apoi se apropie, 
ia cele două genţi și, întorcându-se pe loc, îi dă una Syrenei în drum 
spre restul echipei lor. 

— Îţi mulțumesc, îi spune Syrena lui Xaden, ridicând apoi 
privirea spre mine. Sorrengail, spune-i dragonului tău că încă e cea 
mai înfiorătoare dihanie pe care am văzut-o vreodată. 

— I-aş spune, dar n-aş face decât să-i umflu orgoliul și mai mult, 
răspund, aşezându-mă mai bine în șa când văd că Xaden urcă în fugă 
pe piciorul lui Sgaeyl. Păzeşte-ţi viața, Syrena. Îmi devii simpatică. 

Femeia îmi rânjeşte scurt și se întoarce spre cealaltă zburătoare. 

— Haide, Catriona. Catriona. Cat. 

Golul care mi se cască în stomac nu are nicio legătură cu 
lansarea bruscă a lui Tairn spre cerul nopții, ci cu amintirea a ceea ce 
mi-a spus Bodhi cu săptămâni în urmă. 

Nu l-am mai văzut atât de preocupat de nicio fată, nici măcar de 
Catriona. 

Pe toţi zeii! Tânăra nu se uita la Xaden doar cu dorinţă... îl 
revedea pe bărbatul din amintirile sale. 


Cadeţii care părăsesc colegiul fără permisie vor fi judecaţi 
de un tribunal militar format din membrii lanţului lor de 
comandă, dacă nu chiar executaţi pe loc. 

- ARTICOLUL PATRU, SECȚIUNEA ÎNTÂI CODUL DE 
CONDUITĂ AL COLEGIULUI DE RĂZBOI BASGIATH 

CAPITOLUL 29 

Aerul îmi risipește căldura din obraji şi-mi cobor ochelarii de 
zbor în timp ce Tairn ne poartă spre graniţă cu bătăi puternice de 
aripi. 

— Ca să nu trag concluzii pripite, ca anul trecut: E fosta ta, nu? îl 
întreb pe Xaden, sperând ca vocea mea mintală să pară mult mai 
echilibrată decât mă simt. 

— De unde... Lasă, nu contează. Da. 

Vorbeşte încet, de parcă și-ar alege cuvintele cu cea mai mare 

grijă. 

— S-a terminat înainte să te cunosc pe tine. 

N-ar trebui să aibă importanţă. Şi eu am foşti iubiţi. Doar n-am 
vorbit niciodată despre trecutul nostru sexual sau romantic, nu? 
Desigur, niciunul dintre iubiții mei nu era zburător de grifon și nu 
arăta... aşa, dar totuși. N-am niciun motiv logic să simt fiorul ăsta 
irațional de... 

Rahat. Ce-i asta? Gelozie? Neliniște? Nesiguranță? 

— Toate trei, răspunde Tairn agasat. Dă-mi voie să-ți amintesc că 
pe ea n-a ales-o niciun dragon. Tu ai fost aleasă de doi. Vino-ţi în fire. 

Calculele lui sunt corecte, dar n-au nicio legătură cu 
sentimentele mele. 

— Dar, la un moment dat, a ales-o Xaden. 

Mă aplec când cotim spre dreapta și Tairn îşi continuă 
ascensiunea pe lângă versantul muntelui. 

— Și, la un moment dat, tu ai crezut că terciul reprezintă o masă 
satisfăcătoare, dar apoi ţi-au crescut dinții și ai descoperit toată 
mâncarea care te așteaptă în lume. Încetează să mai gândești așa. Nu 
te ajută să devii mai puternică. 

Pentru el e ușor de spus. 


Nu mai vorbim până la sfârşitul zborului și respir puţin mai ușor 
după ce traversăm scuturile Navarrei. Apoi vinovăția mi se așază ca o 
piatră pe inimă. Suntem în siguranță în spatele scuturilor, dar 
zburătorii pe care i-am înarmat adineauri nu vor dormi la fel de 
liniștiți. 

Aterizăm pe teren şi descalec îndată ce-mi deschei cataramele, 
alunecând pe piciorul din faţă al lui Tairn. 

— Să fii pregătită de drum în zori, îmi poruncește Tairn. Dacă ne 
întoarcem repede, poate că vom reuși să ameliorăm pedeapsa 
inevitabilă care te așteaptă pentru plecarea neașteptată. 

Pentru că pe dragoni nu-i pedepsește nimeni. 

— Mă îndoiesc, dar putem încerca. 

Îmi dau jos ochelarii de zbor când Tairn pleacă cu Sgaeyl și 
observ cum li se leagănă cozile în același ritm. E un detaliu mărunt, 
dar mă face să zâmbesc. 

Xaden vine la mine și, luându-mă de talie cu un braţ, mă trage la 
pieptul său ferm și îmi ridică bărbia cu degetul său mare și cu cel 
arătător, privindu-mă în ochi. E îngrijorat şi încruntat. 

— Va trebui să petrecem ultimele noastre ore vorbind despre 

Cat? 

— Nu. 

Îi înconjor gâtul cu braţele. 

— Doar dacă nu cumva vrei să le petrecem vorbind și despre 
foștii mei iubiţi. 

Privirea îi coboară la buzele mele. 

—Aş prefera să apelăm la opțiunea numărul doi de mai 
devreme, să urcăm în camera mea și să ne folosim timpul în mod 
judicios. 

— Bun plan, încuviințez, simțind că trupul mi se înfierbântă 
doar la auzul propunerii lui. Dar va trebui să vorbim despre vicontele 
Tecarus. 

— Futu-i! 

Îşi întoarce privirea. 


— Mai că aş prefera să vorbim despre foștii noștri, spune și se 
uită din nou la mine. Cine sunt foștii tăi? Îi cunosc? 

— 'Tecarus. 

Ridic dintr-o sprânceană. 

— Acum. Înţeleg că vrei să-ți păstrezi secretele, dar ai spus că-mi 
vei da toate informaţiile care ar putea să-mi influenţeze hotărârile și 
am bănuiala că situaţia de față are legătură cu mine. 

Îmi plimb degetele pe latura gâtului său, de unde îi începe 
relicva, din simplul motiv că nu mă pot abţine să-l ating. 

— Așa că te întreb; Ce vrea Tecarus în schimbul luminarului - 
singura piesă care vă lipsește din fierărie - de ești atât de hotărât să-l 
refuzi? 

Braţul i se încordează în jurul taliei mele și mă trage și mai 
aproape. 

— Pe lângă arme și o armată personală? 

Tace pentru o clipă, cu ochii aprinși de flăcările unui conflict 
interior, şi oftează. 

— Eşti prima mânuitoare de fulgere apărută în mai bine de un 
secol. Tecarus jură că ne va lăsa să ducem luminarul la Aretia dacă va 
vedea cum îți folosești puterea. 

Clipesc. 

— Mi se pare destul de simplu. 

— Nu e. Prima înţelegere dintre noi a picat când am descoperit 
că e dispus doar să ne lase să folosim luminarul, nu să-l luăm cu noi, 
situaţie care ne-ar fi obligat să postăm dragoni la Cordyn. Și apoi, nu 
am încredere că se va mulțumi doar să te vadă. E cunoscut pentru 
lucrurile preţioase pe care le colecţionează împotriva voinţei lor. 

Îmi mângâie buza de jos cu degetul mare, stârnindu-mi fiori. 

— Nu vreau să-mi asum un asemenea risc. Nu vreau să te risc pe 
tine. 

— Mi se pare că riscul şi hotărârea asta nu-ţi revin ţie, spun 
încet. 

Are nevoie de luminarul ăla, dar, dacă voi ridica scuturile, poate 
că voi reuși să mai câștig timp pentru noi. 


— i-am spus la Aretia: Aș prefera să pierd întregul război decât 
să trăiesc fără tine. 

Îşi plimbă degetele pe obrazul meu şi apoi îşi coboară mâna. 

— N-am crezut că vorbești serios. 

Durerea din pieptul meu stă să explodeze. Îl iubesc pe bărbatul 
ăsta cu fiecare bătaie a inimii mele nesăbuite, pe care i-aș dărui-o 
dacă ar renunța, pur și simplu, la toate secretele și m-ar lăsa să-l 
cunosc. 

— La un moment dat va trebui să te înveţi să ai încredere în 
mine din nou. 

Îşi încordează buzele. 

— Nu se pune problema să mergem la Cordyn. Brennan deja 
negociază alți termeni. 

— Dar eu sunt chiar aici. Nu poţi să mă aperi de toate... 

Mă întorc ca să văd greutatea pe care mi-o strecoară în 
buzunarul de la umăr, pe care îl am acolo doar pentru că port jacheta 
lui de zbor. 

— Ce-i asta? 

Dar ştiu deja. Aliajul din mâner luceșşte în lumina lunii înainte de 
a dispărea, ascuns sub braţul meu. 

— Vreau să te poţi apăra indiferent ce s-ar întâmpla. Nu doar tu 
ai coşmaruri, să ştii. 

Deschid buzele. 

— Xaden, șoptesc, cuprinzându-i obrajii și zgăriindu-mi palmele 
în țepii scurți care-i acoperă. Sunt mânuitoare de fulgere. Niciodată 
nu sunt neputincioasă împotriva veninoșilor. 

— Va trebui să-l ţii ascuns, firește, spune Xaden pe un ton mai 
aspru. Coase un buzunar mai adânc pentru el în haina care-ţi place 
mai mult. 

Încuviinţez. În clipa de faţă, şansele sunt aproape inexistente ca 
cineva să-l observe, mai puţin dacă l-aș arăta sau dacă cineva ar ști 
unde să-l caute. 

— Mai avem ceva de discutat? întreabă el. Strâmb din nas. 


— Pe lângă faptul că la Sumarul-Luptei s-a aflat despre bătălia 
de la Zolya și că Markham s-a prefăcut că anunţurile ar fi simple 
elemente de propagandă? 

De data asta, Xaden mă priveşte fără nicio reacţie. 

— Sau faptul că, după luni întregi de muncă, Nolon i-a salvat 
viaţa lui Jack Barlowe? 

Mă eliberez din braţele lui și împreună pornim spre avanpost, 
ale cărui metereze exterioare sunt luminate cu torţe aprinse. 

— Ah, şi Varrish mi-a scos umărul din încheietură cu o lovitură 
de pumn după ce Dain a refuzat să-și folosească pecetea asupra mea. 

Xaden se opreşte. 

— Nu te teme, îi spun peste umăr, trăgând de el. Am evadat. Au 
încercat să ne facă să bem elixirul ăsta nou care ne estompează 
legăturile cu dragonii şi pecețile, dar i-am recunoscut mirosul de la 
exerciţiul de orientare în teren, aşa că am evitat capcana. 

— Un elixir care ne estompează peceţile? repetă el, ridicând 
tonul. 

— Nu-i nimic. Dacă aş pune mâna pe reţetă, probabil că aş putea 
să găsesc un antidot. 

Mă uit la el. 

— Sau ar putea să-l găsească Brennan. Mă sfredeleşte cu 
privirea. 

— Cum a rămas cu ideea că trebuie să comunicăm mai deschis? 

— Aş putea să-ţi cer să pui întrebări ca să afli informaţiile astea, 
îi zâmbesc cu sarcasm. Ți-am spus că Dain m-a provocat? 

Nici nu mă gândesc să-l întreb pe Xaden despre afirmaţia aia 
ridicolă despre mama pe care mi-a trântit-o. Dain nu merită să ocupe 
loc în gândurile mele. 

— La naiba, probabil că ar trebui să-ți spun și despre Aaric. 
Xaden oftează. 

— Sa zis cu opțiunea numărul doi. 

Mă cuprinde o speranţă ciudată când aterizez cu Tairn pe 
terenul de zbor de la Basgiath a doua zi, după-amiază. Poate că se 
explică prin sentimentul pe care l-am dobândit în sfârșit, că eu și 


Xaden chiar avem încredere unul în celălalt, cu toată sinceritatea, nu 
doar când vine vorba despre apropierea trupurilor noastre, ci şi în 
alte probleme, chiar dacă nu-mi spune chiar totul. 

Şi trupul lui e categoric un beneficiu prețios. Corpul mi-e 
cuprins de dureri delicioase care nu se datorează doar zborului când 
descalec de pe Tairn la marginea terenului, atentă să evit aterizările 
iminente ale cadeţilor Primei Aripi din anul al treilea, care-și 
exersează manevrele de zbor. 

Rahat, ar fi trebuit să-mi strecor pumnalul în geantă înainte de 
sosire. Dragonii și călăreţii lor umblă peste tot. 

— Având în vedere câţi dragoni sunt de față, sunt convins că 
Varrish și Aetos au aflat despre întoarcerea ta, mă avertizează Tairn. 

— Voi face față pedepsei, îi răspund, scărpinându-i solzii bonţi 
ai bărbiei. Trebuie să te hidratezi. A fost un zbor obositor. 

— Plecarea noastră se datorează mai mult mie decât ţie. Nu 
accept să înduri o pedeapsă care mi se cuvine. 

— Eşti prea dulce! Mă sperii. 

Îi mângâi solzii încă o dată şi-mi ridic geanta mai sus pe umăr. 

— Au trecut multe săptămâni. Crezi că Andarna se va trezi în 
curând? 

Mi-e dor de ea. 

— Nu putem ști, spune el repede. Prea repede. 

— Îmi ascunzi ceva? îl întreb bănuitoare. 

— Orice adolescent doarme atât cât îi trebuie trupului său. Se 
pare că al ei are nevoie de mai mult somn. 

Și, până acum câteva săptămâni, s-a trezit de fiecare dată când 
am ajuns la ananghie. 

— Ar trebui să fiu îngrijorată? 

— Îngrijorarea nu poate schimba situaţia. Andarna e păzită de 
bătrâni și doarme în siguranță. 

Hmm. 

— Te anunț dacă pedeapsa mea implică moartea sau un oarecare 
disconfort. 


— Voi afla imediat, pentru că-ţi sunt alături în permanență, 
mormăie el. Silit să fiu martor la încercările penibile prin care trec 
oamenii de douăzeci și unu de ani. 

— Voi încerca să fac experienţa asta mai puţin penibilă pentru 
tine. 

— Dacă ai fi putut să faci asta, îmi închipui că ai fi făcut-o deja. 
Aşteaptă să pornesc prin faţa lui, spre scara de lângă Mănușa-de-Oţel, 
şi îşi ia zborul, răscolind aerul și suflându-mi în spate. Nu mă pot 
abține să privesc spre stânga când cobor treptele. 

Detașamentul nostru exersează pe cursa ucigașă de obstacole 
care i-a luat viaţa lui Trysten când noi eram ocupați cu interogatoriile 
de probă. 

Aaric și Visia au ajuns deja în vârf - nu e nicio surpriză -, dar 
ceilalți se chinuie. Nici acum nu am aflat cum îi cheamă, dar până 
acum am pierdut doar două persoane. 

Sloane își mușcă buza, privind cum o fată cu păr negru-albăs- 
triu se împleticeşte pe al patrulea buștean rotativ de la nivelul al 
patrulea... şi cade. Îmi tresare inima, dar tipa se apucă de una dintre 
frânghiile verticale înșiruite de-a lungul versantului. 

— Peste alea trebuie să fugi, îi spun lui Sloane când trec pe 
lângă ea. Dacă eziţi, vei cădea. 

— N-am spus că-mi trebuie ajutorul tău, mormăie ea în răspuns. 

— Anul trecut, fratele tău a câștigat emblema Mănușii-de-Oţel. 
Nimeni nu se așteaptă să te ridici la înălțimea lui, dar încearcă măcar 
să nu mori, bine? îi arunc peste umăr, fără să mă opresc. 

Nu mă lasă s-o ajut și, în fond, nu pot s-o salvez de pericolul ăsta. 
Ori va reuși, ori nu. La naiba, parcă aș fi Xaden! 

— L-ai supărat pe cei de sus, Sorrengail, spune Emetterio când 
mă apropii, cu creștetul său proaspăt ras şi uleiat lucind în bătaia 
soarelui. 

— N-am avut ce face, spun încet, oprindu-mă pentru o clipă 
lângă el. 

Se uită la mine pieziș. 

— Nu am elevi preferaţi. Ar fi nechibzuit în locul ăsta. 


— Voi ţine minte. 

— Dar, dacă aş avea... 

Îşi întinde arătătorul spre mine. 

— Şi nu spun că am..., dar dacă aș avea, aș sfătui-o pe respectiva 
elevă preferată să pună accent pe legătura irezistibilă pe care o are cu 
dragonul ei legendar în lupte și să evite orice menţiune a faptului că 
întărirea scuturilor ei ar fi putut, poate, s-o apere de o hotărâre atât 
de imprudentă precum plecarea fără permisie. 

Se uită la mine, ridicând din sprâncenele sale întunecate. 

— În același timp, aş spera ca alt elev preferat de-ai mei - dacă 
aş avea asemenea preferinţe - să te înveţe tehnici de întărire a 
scuturilor mai eficiente, ca situaţia asta să nu se repete. 

Privirea îi coboară spre gulerul meu, pe care se vede singura 
linie de argint a tresei de locotenent. 

— Am înţeles, îi spun și pe buze îmi apare un zâmbet. Vă 
mulțumesc pentru grijă. 

— N-am spus că am asemenea griji. 

Îşi întoarce atenția spre Mănuşa-de-Oţel, unde Sloane tocmai a 
traversat al patrulea nivel. 

— Nu. Bineînţeles că nu. 

Zâmbesc larg cât străbat cărarea pietroasă spre cvadrant și 
încerc să-mi astâmpăr frica când îmi amintesc de pedeapsa care mă 
aşteaptă. Dacă Varrish va încerca să mă omoare, mă voi împotrivi. 
Dacă vrea să mă tortureze, voi rezista. Sau poate că ar trebui să mă 
duc direct la Panchek? 

Drumul e aglomerat din cauza unui alt detașament care se duce 
la exerciții pe Mănușa-de-Oţel și nu-mi mai bat capul să-mi ascund 
pumnalul în geantă. În ritmul ăsta, o să ajung în cameră fără ca nimeni 
să-mi observe arma cu aliajul incrustat în mâner. 

Până să ajung la etajul cadeţilor din al doilea an, m-am gândit la 
vreo zece moduri în care aș putea să mă predau. 

Profesorul Kaori îşi înalță privirea dintr-o carte când vine spre 
mine pe holul principal, încruntat și foarte concentrat, și îi fac cu 


mâna înainte de a coti pe coridorul îngust dintre camerele călăreţilor 
din detașamentul meu. 

Mă opresc brusc și inima îmi stă în piept când îi văd. 

— Uitaţi-o! 

Vocea mieroasă a lui Varrish îmi zburleşte firele de păr de pe 
ceafă când pornește spre mine de lângă perete, alături de cei doi 
aghiotanţi ai săi. 

— Te aşteptam, Sorrengail. 

— Voiam să mă spăl după zbor și apoi să mă prezint la judecată. 
Aproape. Sunt atât de aproape de refugiul ușii mele. 

— Ah, deci îți dai seama că ai plecat fără permisie, spune Varrish, 
adresându-mi un zâmbet cât se poate de tulburător. 

Cei trei trec pe lângă ușa mea și a lui Rhiannon, de vizavi, şi se 
apropie de ușa lui Sawyer, din stânga mea, și de a lui Ridoc, din 
dreapta. 

— Desigur, îi spun. 

Uşa lui Rhiannon se deschide încet şi ea își ițeşte capul 
dinăuntrul camerei, cu ochii măriți. 

Clatin discret din cap, vrând s-o previn, și ea încuviințează, 
intrând înapoi și închizând ușa aproape până la capăt. Foarte bine. Nu 
vreau să fie și ea amestecată în problema pedepsei mele, așa cum ar fi 
dacă ar încerca să mă apere ca lider al detașamentului. 

— Geanta! ordonă Varrish. 

Ah. Futu-i! Măcar nu mi-am ascuns pumnalul în ea. Se prea 
poate ca greșeala asta să-mi fi salvat viața. 

Nora întinde mâna și îi dau geanta de pe umăr. 

— N-ai fost în stare să-ți îmbraci propria uniformă? întreabă 
Varrish, uitându-se la tresa lui Xaden de la gulerul meu. Codexul 
interzice uzurparea identității unui ofițer activ, știi asta, nu? 

Nora varsă conţinutul genţii pe pardoseala de piatră, rupând 
cotorul cărții mele de istorie. Au! 

— Priviţi, mai are una aici. 

Îi dă lui Varrish jacheta lui Bodhi. 

— Le colectezi, da? 


Varrish o ia fără să se uite la mine. E atent la geantă, la fel și 
ceilalți doi călăreți. 

O să ia jacheta lui Xaden. Știu sigur. Panica îmi încleștează gâtul, 
amenințând să-mi taie respiraţia. Ridic privirea la Rhi şi mă uit în 
ochii ei prin deschizătura îngustă pe care a lăsat-o între canat și toc. 

Îşi înclină capul într-o parte, fără zgomot, moment în care mă uit 
cu înţeles la pumnalul ascuns la umărul meu și-i întâlnesc privirea din 
nou, ridicând din sprâncene. 

— Am găsit doar niște cărţi, o pereche de ochelari de zbor și 
jacheta, spune Nora. 

— O jachetă care nu-i aparține, o corectează Varrish. La fel 
precum cea de pe ea. 

Ușa lui Rhiannon scârțâie, dar reușește s-o închidă înainte ca cei 
trei să se întoarcă deodată spre ea. 

La naiba! Sunt pe cont propriu. Pumnalul ar fi un motiv de 
acuzaţie mai mult decât suficient, dacă își dă seama ce reprezintă, și, 
dacă nu-și dă el seama, atunci Markham sigur va înțelege. Mai rău e că 
va fi judecat şi Xaden. Îi voi omori pe toţi însemnaţii din cauza a ceea 
ce vor considera că este un act de trădare din partea lui. 

— Verificaţi jacheta de pe ea, ordonă Varrish. E clar că e 
împotriva regulamentului. 

— lartă-mă, spune profesorul Kaori, venind din spatele meu. Te- 
am auzit cumva ordonându-le... ajutoarelor tale sau cum le vei fi 
spunând să percheziționeze un cadet? 

— E o jachetă. A încălcat Articolul Șapte, Secţiunea Trei, care 
precizează că uzurparea identităţii unui ofițer activ..., începe Varrish. 

— De fapt, e vorba despre Articolul Doi, îl întrerup, încrucișân- 
du-mi braţele la piept. 

Umărul hainei e mult mai flexibil decât mă aşteptam, dar nu fac 
prostia de a mă uita la el din nou, ca să nu atrag atenţia asupra lui. 

— Şi precizează că uzurparea identității unui ofiţer activ e 
pasibilă de sancțiuni, nu purtarea jachetei altcuiva. După cum vedeți, 
nu port niciun ecuson cu nume străin și nici nu pretind că aș fi 
altcineva decât sunt în realitate. 


— Aici are dreptate, spune Kaori, care-și trece cartea sub braţ. 
Și de când percheziţionăm genţile cadeţilor? 

— De când am preluat funcţia de comandant-adjunct, spune 
Varrish, înălțându-și capul. Problema asta nu te privește, Kaori. 

— Totuşi, voi rămâne, i-o întoarce profesorul. E important să 
fim verificaţi pentru modul în care ne exersăm autoritatea, nu crezi, 
maiorule Varrish? 

— Mă acuzi că abuzez de autoritatea mea în ceea ce-l priveşte 
pe acest cadet, colonele Kaori? 

Varrish dă să se apropie de noi, dar geanta mea îi stă în cale. 

— Ah, nu, zice Kaori, clatinând din cap. Cred că abuzezi de 
autoritatea ta în general. 

Sunt nevoită să apelez la toți mușchii din trupul meu ca să-mi 
stăpânesc expresia. 

Varrish mijeşte ochii la Kaori, apoi se întoarce spre mine. 

— Dă-mi jacheta, spune și întinde mâna. 

Deschei nasturii, rugându-mă să nu-mi tremure degetele, și i-o 
dau. 

Varrish verifică absolut. Toate. Buzunarele. Nu-i nevoie să-l 
previn pe Tairn: deja îi simt prezenţa discretă în străfundul minţii 
mele. 

— Hmm. 

Kaori se apleacă spre mine și își înclină capul într-o parte, cer- 
cetându-mi uniforma. 

— Pe ecusonul ei scrie clar „Sorrengail” și observ două dintre 
emblemele detașamentului ei. Nu pare să uzurpe identitatea nimănui. 

— Are... 

Varrish se face roșu la faţă când vede că nu găsește nimic în 
jachetă. 

— Are totuși obligaţia să se prezinte înaintea unui tribunal 
militar pentru că a părăsit domeniul fără permisie... 

— Ah, încuviințează Kaori. Aşa se explică. Înţeleg că nu ai vorbit 
cu Panchek în după-amiaza aceasta. l-am comunicat părerea mea 
avizată, că Sorrengail nu ar trebui pedepsită pentru ceea ce în mod 


clar a fost hotărârea dragonului ei. A dragonului ei foarte puternic, 
foarte îngrijorat, foarte împerecheat. Panchek mi-a dat dreptate. A 
scos-o de sub orice acuzare. 

— Pardon? 

Varrish lasă jacheta lui Xaden peste cea a lui Bodhi și aghiotan- 
ţii lui se ridică. 

— Haide..., spune Kaori, de parcă i-ar vorbi unui copil. Nu-i 
putem pretinde unui cadet din anul al doilea să respingă emoțiile 
copleșitoare ale dragonului său, când până și nouă, ca ofiţeri, ne e 
greu, darămite în cazul unui dragon puternic precum Tairn. 

— Poate că ţie ţi-e greu, se răstește Varrish, renunțând la 
obișnuitul lui aer indiferent. Unii dintre noi nu se supun capriciilor 
dragonilor lor. De fapt, noi îi influențăm pe ei. 

— Ei, asta într-adevăr e o ipoteză demnă de luat în seamă. Kaori 
tace o clipă, aşteptând un răspuns care nu mai vine. 

— Bizar. Înseamnă cumva că l-ai influenţat pe Solas atunci când 
a dat foc detașamentului aceluia de călăreţi legaţi, după Parapet? 

Varrish se uită între noi. 

— Am terminat aici. 

Toţi trei îmi ocolesc lucrurile lăsate vraiște și trec pe lângă 
Kaori. 

— Îţi faci duşmani, Sorrengail, spune acesta încet după ce 
Varrish se depărtează. 

— Pe acela nu cred că mi l-am făcut eu, îi spun sincer, aplecân- 
du-mă și îndesându-mi lucrurile înapoi în geantă. Sunt destul de 
sigură a fost așa de la început. 

— Hmm. 

Mă urmăreşte când mă ridic. 

— În orice caz, te sfătuiesc să ai grijă. 

Se uită la mine cu o expresie prevăzătoare și iese de pe coridor. 
Îmi strâng jacheta în mâini, descoperind o teacă foarte goală. Pe toţi 
zeii... 

— Treci încoace! şuieră Rhiannon, aproape smucindu-mă spre 
camera ei și trântind uşa în spate. 


Ridoc şi Sawyer se ridică de lângă fereastră și își închid 
manualele de fizică, schimbând priviri între ei înainte să se apropie. 

— Nu vreau să vă implicaţi în... 

Amuţesc când Rhi îmi arată pumnalul, apucându-l de vârf. 

pe: Uau! 

Imi cade falca, care apoi mi se înalță, formând un zâmbet uluit. 

— Tocmai l-ai tras prin perete! Credeam că încă nu poţi să faci 
asta! 

— Păi nu pot! mă contrazice ea. În orice caz, nu puteam. Până 
adineauri. Când am crezut că s-ar putea să mori din cauza chestiei 
ăsteia, pentru că așa te uitai la mine. 

— Eşti incredibilă! Mă uit la băieți. 

— E incredibilă, nu? 

— Lasă pecetea! izbucnește Rhiannon, ridicând tonul agitată. 
Ce-i asta? Și de ce era important să nu-l găsească? 

— Ah. Da. 

Fac un singur pas în față și Rhi îmi dă pumnalul înapoi. O mie de 
posibilităţi îmi trec prin minte, o mie de răspunsuri mai mult sau mai 
puţin adevărate. Dar m-am săturat s-o mint, să-i mint pe toţi. Mai ales 
acum, când atacurile devin tot mai frecvente și le-aș face doar rău 
dacă le-aș mai ascunde ce se întâmplă. 

— Pumnalul. 

Pe toți zeii, sper să mă ierte Xaden. 

E prietena mea cea mai apropiată și tocmai mi-a salvat viaţa, 
laolaltă cu cea a tuturor însemnaţilor de la colegiu. Merită mai mult 
din partea mea. Merită adevărul. Toţi îl merită. 

— Violet? spune ea, cu o rugăminte în glas. 

Înghit nodul care mi-a apărut în gât şi-i întâlnesc privirea. 

— Cu ăsta se omoară veninoși. 

Cu excepţia situaţiei în care colegiul este ameninţat de o 
invazie, doar călăreţii și scribii desemnaţi au voie să pătrundă în 
Cvadrantul Călăreţilor. 

Infanteriștii şi chiar şi tămăduitorii care pătrund în 
cvadrant neinvitaţi vor fi uciși pe loc. 


- ARTICOLUL DOI, SECŢIUNEA TREI CODUL DE CONDUITĂ 
AL COLEGIULUI DE RĂZBOI BASGIATH 

CAPITOLUL 30 

Le spun totul. Le povestesc tot ce s-a întâmplat din clipa în care 
am hotărât să mă despart de detașamentul nostru ca să mă duc cu 
Xaden în timpul Jocurilor de Război și până în secunda în care am 
căzut de pe spinarea lui Tairn după ce am fost înjunghiată. Dar, când 
vine momentul să le destăinui cum și unde m-am trezit, limba mea e 
legată. Pur și simplu nu pot s-o fac. 

Nu pentru că n-aş avea încredere în ei, ci pentru că n-am dreptul 
să le dezvălui secretul ăsta și, dacă aș face-o, i-aş trăda pe Xaden și pe 
Brennan. Aș risca viețile tuturor de la Aretia. 

Aşa că le spun aproape tot ce s-a întâmplat după bătălia de la 
Resson. Despre Andarna, despre tentativele de asasinare, despre 
pumnale, despre stolurile prietenoase de zburători pe care le-am 
aprovizionat, despre Jesinia, care mi-a dat pe furiș cărți interzise 
despre scuturi, până și despre ipoteza că Navarre ar ști cum să-i 
momească pe veninoși... toate informaţiile mi se revarsă din gură ca 
un potop de cuvinte și ei doar se holbează la mine, ba șocați, ba 
neîncrezători. 

— Am avut dreptate. Deigh nu a fost omorât de grifoni. Rhi se 
aşază pe pat, privind fix la perete în timp ce procesează ce a aflat. 

— Deigh n-a fost omorât de grifoni. Clatin din cap încet și mă 
aşez lângă ea. 

— Şi tu l-ai lăsat - l-ai lăsat pe Riorson - să mintă de dragul tău. 
Sawyer își strânge braţele la piept. 

Încuviinţez şi simt că mi se cască un gol în stomac, aşteptând să 
mă judece, să ţipe, să mă dea afară din cameră, să pună capăt 
prieteniei noastre. 

— Şi eşti sigură că dragonii știu adevărul? 

Ridoc își înclină capul într-o parte și ochii i se măresc tot mai 
tare, ca şi când ar vorbi cu Aotrom. 

— Dragonii ştiu. 


— Şi Feirge ştie, spune Rhi și apucă strâns marginea patului. E 
uluită că știu și eu. Că tu știi. 

— Tairn spune că Empyreanul e împărţit. Unii dragoni vor să 
intervină, alții nu. Atât timp cât Empyreanul nu-și asumă o poziţie 
oficială, niciun dragon nu e dispus să-şi pună în pericol călăreţul dacă 
acesta nu știe deja. 

— Şi oamenii mor dincolo de scuturi. Toată așa-zisa propagandă 
e de fapt realitate. 

Ridoc se plimbă între fereastră și ușă. 

— Da, încuviinţez. 

— N-au cum să ascundă o minciună atât de mare, spune Ridoc, 
plimbându-și mâna peste părul tuns recent în stil milităresc. E 
imposibil. 

— Nu e, îl contrazice Sawyer. Am trăit în Luceras și singurele 
veşti pe care le primeam de-a lungul coastei veneau sub forma 
anunţurilor oficiale răspândite de scribi. Le-ar fi fost foarte ușor să 
ascundă adevărul, e ca și cum Markham ar alege care veşti să fie 
distribuite și care nu. Nu avem contact nici măcar cu navele 
comerciale ale regatelor insulare. 

Ridoc clatină din cap. 

— Fie, atunci cum rămâne cu wibernele astea sau cum li spune... 


— Wyvernii, îl lămurește Rhiannon. 

— Aşa. Dacă aţi omorât atâţia monștri mari cât niște dragoni, 
atunci unde sunt cadavrele lor? N-ar fi putut să ascundă un întreg 
câmp de luptă acoperit cu trupuri și Ressonul se află suficient de 
aproape de Athebyne pentru ca cineva de la avanpost să le fi văzut. 
Nu doar Liam avea puterea vederii la distanţă. 

— Le-au ars, spune Rhiannon încet, întorcându-şi privirea 
îngândurată. La Sumarul-Luptei am aflat că, după rapoartele 
patrulelor, pământul ocupat de punctul de comerț e pârjolit pe o 
întindere de kilometri întregi şi că va trebui să găsim un loc nou 
pentru schimburile noastre trimestriale. 


— Cât timp ne-a mai rămas? întreabă Ridoc. Până când 
creaturile alea ajung la graniță? 

— Unii spun un an, alţii mai puţin. Mult mai puţin, îi spun și mă 
întorc spre Rhi. Trebuie să-ţi convingi familia să plece. Cu cât mai 
departe de graniță, cu atât mai bine. 

Rhiannon ridică din sprâncene. 

— Vrei să le cer părinţilor mei să-și abandoneze afacerea la care 
au muncit o viaţă întreagă și s-o pun pe sora mea să se dezrădăcineze 
cu tot cu familia ei fără să le explic motivul? 

— Trebuie să încerci, şoptesc. Îmi pare foarte rău că n-am putut 
să-ți spun. 

Remușcările amenință să mă consume de vie. 

— Şi adevărul e că încă nu știți totul. Sunt lucruri pe care nu pot 
să vi le spun, cel puţin nu până nu învăţaţi cum să vă protejaţi minţile 
de Dain. Şi îmi dau seama că nu pare deloc corect, pentru că, practic, 
vă mint de luni bune. Și aveţi tot dreptul să vă supăraţi pe mine sau să 
mă urâţi sau să vă simţiţi cum vreți... fireşte. 

Îmi scapă un râset deznădăjduit. 

— Pentru că tocmai de asta am fost atât de supărată pe Xaden, 
închei în șoaptă. 

— Încetează. 

Rhiannon inspiră adânc şi-mi întâlneşte privirea. 

— Nu sunt supărată pe tine. Dau înapoi, mută de uimire. 

— Eu sunt puţin supărat, mormăie Ridoc. 

— Eu sunt uluit, dar nu supărat, adaugă Sawyer, aruncându-i lui 
Ridoc o privire dojenitoare. 

— Nu sunt supărată pe tine, Vi, repetă Rhiannon, uitându-se în 
ochii mei. Dar îmi pare sincer rău că nu ai considerat că poţi să-mi 
spui. Dacă sunt dezamăgită și mai mult decât puţin frustrată pentru 
că n-ai avut încredere în mine până acum? Absolut, dar nici nu pot să- 
mi închipui cât de greu ţi-a fost să cari povara asta. 

— Dar ar trebui să fii supărată. 

Mă ustură ochii și un bolovan mi se formează în gât când mă uit 
pe rând la fiecare. 


—Ar trebui să fiți supăraţi cu toţii. Rhiannon ridică din 
sprâncene. 

— Deci am voie să simt ce vreau, cu condiţia să te fac bucăţi 
pentru că nu mi-ai spus? Nu mi se pare corect. 

Respiră. Trebuie să respir, dar bolovanul parcă s-a transformat 
într-un munte. 

— Nu te merit. 

Reacţia ei față de înșelăciunea mea indiscutabilă nici că ar putea 
să fie mai diferită de modul în care am sărit cu ghearele la Xaden. 

— Nu-l merit pe niciunul dintre voi. 

Rhi mă strânge în braţe, lăsându-și bărbia pe umărul meu. 

— Chiar dacă aflarea acestor lucruri mă pune în pericol, tu ţi-ai 
riscat viaţa și ţi-ai împărţit ghetele cu mine în ziua Parapetului, deşi 
nu ne cunoşteam. Cum ai putut să-ţi imaginezi că voi refuza să împart 
povara asta cu tine acum, când eşti prietena mea cea mai bună? 

O îmbrăţișez strâns, ruptă între ușurarea desăvârşită a gândului 
că acum ştie - că toți ştiu - și frica rece ca gheaţa inspirată de gândul 
că poate n-am făcut decât să-i pun pe toţi în pericol. 

— Nu dăm bir cu fugiţii. 

Sawyer vine la noi şi-mi apucă umărul, strângându-l ușor. Ridoc 
se apropie încet și-și aşază mâna pe spatele meu. 

— Noi patru trebuie să rămânem uniţi. Asta a fost înțelegerea. 
Trebuie să supraviețuim până la absolvire, orice-ar fi. 

— Asta dacă va mai exista vreun colegiu pe care să-l absolvim, 
observă Sawyer. 

— Am totuși o întrebare. 

Rhiannon se dă în spate și toţi își coboară mâinile. 

— Dacă mai avem doar câteva luni la dispoziţie, ce facem în 
continuare? 

Nu văd nicio urmă de teamă în ochii ei, doar o hotărâre de fier. 

— Trebuie să le spunem tuturor, nu? Nu putem lăsa veninoșii să 
apară la graniță pe neașteptate și să înceapă să sece viaţa din oameni. 

Așa cum mă aşteptam, Rhiannon deja s-a pus pe rezolvat 
probleme. Pentru întâia oară de când m-am întors la Basgiath după 


lupta de la Resson, nu mă mai simt complet singură. Poate că lui 
Xaden îi convine să-i țină pe toţi la distanţă, dar eu am nevoie de 
prietenii mei. 

— Nu putem. Mai întâi trebuie să ne definitivăm pregătirile de 
luptă. Ne-ar omori pe toți înainte să răspândim vestea, exact așa cum 
au făcut în timpul rebeliunii tyrriene. 

— Nu te poţi aștepta să ne strâmbăm la inamic în timp ce 
Riorson și însemnaţii lui aleargă de colo-colo cu soarta Continentului 
în mâini, spune Sawyer în timp ce îşi masează rădăcina nasului. 

— Are dreptate, încuviințează Rhiannon. Și, dacă tu crezi că 
stabilirea unui al doilea set de scuturi ne-ar ajuta să salvăm vieți, 
atunci propun să ne ocupăm de asta. Să lăsăm contrabanda în seama 
însemnaţilor și să te ajutăm cu cercetările. 

— Bun plan, aprobă Ridoc, ridicând pumnalul cu aliajul 
incrustat în mâner și privindu-l atent. 

— Chiar vă oferiţi să vă petreceţi timpul citind zeci de cărţi 
secrete despre scuturi? 

Mă uit pe rând la fiecare, ridicând din sprâncene. 

— Dacă înseamnă că putem petrece timp la Arhive, atunci eu n- 
am nimic împotrivă, încuviințează Sawyer cu entuziasm. 

— Şi ştim cu toţii motivul, prietene. Ridoc zâămbeşte larg și-l 
lovește pe spate. 

O scânteie de speranță mi se aprinde în piept. Vom putea să 
citim de patru ori mai repede, să consultăm de patru ori mai multe 
cărți. 

— Trebuie să existe pe undeva un text care să explice cum au 
fost create primele scuturi de către Primii Şase. Jesinia a tot căutat, 
dar nu are acces la toate cărţile secrete și tot ce am citit a fost 
cenzurat sau redactat în timpul traducerii, inclusiv o expunere scrisă 
de primul scrib. Parcă ar fi ascuns informaţiile astea când ne-au 
schimbat istoria, ceea ce suspectez că au făcut în urmă cu vreo patru 
sute de ani. 

— Aşadar, căutăm o carte mai veche de patru sute de ani. 

Rhiannon se gândește, bătând cu degetele în genunchiul său. 


— Care nu a fost tradusă sau modificată. 

— Exact. Şi Jesinia mi-a dat deja cartea cea mai veche despre 
ştiinţa urzirii scuturilor la care are acces, dar tratează doar 
extinderea lor, nu și generarea de scuturi noi. 

Umerii mi se prăbușesc și oftez. 

— Ceea ce ne trebuie este o sursă primară și mă îndoiesc că 
Primii Șase au stat să scrie cărți după ce au înființat Colegiul Basgiath. 
Erau cam ocupați. 

— Nu atât de ocupați încât să nu poată ţine jurnale personale. 
Ridoc își așază mânerul pumnalului în mijlocul palmei și 

încearcă să-l echilibreze. Toate capetele se întorc spre el și 
inima amenință să mi se oprească. 

— Ce? întreabă Rhiannon. 

— Au ţinut jurnale, spune el, ridicând din umeri, mișcându-se în 
încercarea de a ţine lama în poziţie verticală. Măcar doi dintre ei. 
War... 

Observă că ne holbăm la el și imediat apucă pumnalul de mâner. 

— Staţi puţin. Ştiu cumva mai multe decât voi despre Arhive, 
măcar în privința asta? 

Un surâs larg îi apare pe chip. 

— Aşa e,nu? 

— Ridoc..., începe Rhiannon ameninţător, fixându-l cu o privire 
cu care n-aş vrea să am nimic de-a face. 

— Da. Scuze. 

Pune pumnalul pe birou şi se așază lângă el. 

— Jurnalul Lyrei şi cel al lui Warrick sunt aici. În orice caz, așa 
scrie într-un registru secret din biroul mamei tale. 

— În biroul mamei? Îmi cade faţa. 

— Registrul, nu jurnalele. L-am frunzărit când căutam ceva de 
furat la Întrecerea Detașamentelor, dar cărțile erau trecute ca fiind 
păstrate într-o vistierie de la un nivel inferior și tu spuseseși deja că 
poarta Arhivelor e închisă, apoi ai propus harta... 

— Nu există vistierii la vreun nivel inferior, spun, clătinând din 
cap. 


— Din câte ştii tu, contrează el. 

Clipesc. 

— Jesinia ar fi știut dacă am fi păstrat cărțile astea la colegiu și 
categoric ar fi știut despre existenţa unei vistierii. 

Mi-ar fi spus tata... nu? Ridoc pufnește. 

— Sigur, pentru că scribii au reușit atâţia ani să păstreze cel mai 
mare secret din istoria Navarrei dezvăluindu-l cadeţilor din anul al 
doilea. 

— Are dreptate, observă Sawyer. Chiar are. 

— O s-o rog să verifice. 

Și, deodată, îmi dau seama că aș fi aflat informaţiile astea cu 
mult timp în urmă, dacă aș fi avut încredere în prietenii mei. 

— Dar dacă nici eu nu știam despre vistierie, atunci cărţile astea 
sunt mai mult decât secrete. Ne riscăm viața dacă încercăm să le 
luăm. 

Ridoc își dă ochii peste cap. 

— Ah, bun. Chiar mă întrebam când începe să fie din nou 
periculos pe aici. 

Jesinia nu știe nimic despre existenţa vreunei vistierii aflate la 
un nivel inferior, aşa că, în timp ce ea caută informaţii, noi, ceilalţi, 
citim toate cărţile pe care ni le poate da despre urzirea scuturilor și 
despre Primii Șase. Cercetările progresează mult mai repede când 
sunt implicate patru persoane. Și trebuie să recunosc: îmi face plăcere 
să privesc prin camera mea în timp ce studiem și să-mi revăd 
prietenii. 

Dar nu găsim niciun răspuns. Și, în mod suspect, Andarna 
doarme în continuare. Și faptul că Tairn tot încearcă să mă liniştească, 
spunându-mi să nu-mi fac griji, e un mare motiv de îngrijorare, aşa că 
sunt neliniștită. 

Nu mai apuc să-i spun lui Xaden despre descoperirea noastră... 
sau despre absența oricărei descoperiri. Sâmbăta următoare, 
detașamentul nostru e răpit pentru încă un exerciţiu de orientare în 
teren cu infanteriștii, de data asta, alături de Prima Aripă, și petrec 
două zile cutreierând relieful prăpăstios al munţilor din apropierea 


colegiului, evitându-l pe Jack Barlowe - care, în mod ciudat, se poartă 
frumos cu toți - cu orice preţ. 

— Parcă s-ar fi întâlnit cu Malek și ar fi hotărât să se întoarcă un 
tip de treabă, observă Rhiannon când îl surprindem instruindu-i pe 
boboci pe rogojină. Dar tot n-am încredere în el. 

— Nici eu. 

Și profesorii par să-l îndrăgească acum. 

În săptămâna următoare, Andarna încă doarme şi Sawyer 
descoperă un coridor vechi de trei sute de ani care confirmă faptul că 
au fost create mai multe pietre protectoare. 

Sâmbăta următoare, nu doar că Xaden e de serviciu la centrul de 
operaţiuni, ci şi Mira e plecată în patrulare aproape pe tot parcursul 
vizitei mele, iar weekendul următor detașamentul nostru e dus în 
mijlocul Pădurii Parchille, printre frunzele tomnatice, fără provizii, și 
ni se spune să ieșim din pădure la pas. 

Am recepționat mesajul. Tairn și Sgaeyl nu pot fi refuzaţi, dar eu 
şi Xaden avem voie să ne vedem doar dacă respectăm regulile... și 
Varrish a hotărât că am încălcat prea multe. 

În weekendul următor, sunt ameninţată că detașamentul meu 
va primi un punctaj zero dacă nu voi participa la un exercițiu gen 
șoarecele şi pisica împotriva celor din A Treia Aripă în Codrul 
Shedrick, în loc să zbor la Samara ca să mă văd cu Xaden. 

E tocmai situaţia pe care a întrevăzut-o Mira anul trecut, când a 
aflat că m-am legat de Tairn: sunt obligată să aleg între educaţia mea, 
detașamentul meu și Xaden și Sgaeyl. Tairn ia el hotărârea, înainte să- 
mi smulg părul de pe cap. 

Rămânem pentru exerciţiu, dar Tairn e de-a dreptul distrus a 
doua zi, cu ocazia Treieratului, și-l înţeleg foarte bine. Eu nu sunt 
împerecheată, dar mi-aş rupe propriul braţ cu dinţii dacă aşa aş putea 
să stau de vorbă cu Xaden cinci minute. Nimic din ceea ce trebuie să-i 
spun nu poate fi trecut într-o scrisoare. 

— Pari mai agitată decât erai în ziua Treieratului nostru, spune 
Rhiannon, venind lângă mine pe versantul dealului, acolo unde a ales 


detașamentul meu să se întrunească, vizavi de bobocii din A Patra 
Aripă care așteaptă alături de dragonii lor proaspăt legaţi. 

— Încă n-am văzut-o pe Sloane şi în curând trebuie să-mi încep 
garda. 

Mă legăn înainte și-napoi, ca o mamă al cărei nou-născut suferă 
de colici. Îmi voi face timp să-ți vizitez templul, doar să-i porţi de 
grijă, îi promit lui Dunne, zeiţa războiului. 

— Va reuși, spune Imogen. 

Încordarea din braţele ei încrucișate arată că nu e chiar atât de 
convinsă pe cât susţine. Pe lângă exerciţiile suplimentare pe care mi 
le-a impus în timpul antrenamentelor noastre din fiecare seară, îmi 
vorbeşte pe un ton cam tăios de când m-am văzut nevoită să-i spun că 
am dezvăluit secretul, motiv pentru care Imogen s-a simţit și ea 
nevoită să-i spună lui Quinn. 

Aceasta a primit vestea cam la fel ca Rhiannon, cu hotărâre, fără 
să se supere pe ea. 

Xaden o să-și iasă din minţi când îi voi spune, dar cu asta îmi voi 
bate capul sâmbătă, când vine aici. Dacă ne vor lăsa să ne vedem. 

— Toată Divizia Flacără arată bine. Bodhi are tot dreptul să se 
mândrească, spune Quinn cu un zâmbet plin de speranţă. 

— Visia s-a legat de un Brun Coadă-Pumnal, spune Rhi, arătând- 
o pe teren pe fata din primul an, care stă în faţa dragonului ei. 

— Avalynn, Lynx şi Baylor au reușit şi ei. Dar nu-i văd pe Aaric 
şi pe Mischa. 

Se întoarce spre mine. 

— E vorba de tipa care-și tot roade unghiile. 

— Ah. Da. 

Vinovăţia îmi încleştează gâtul și înghit în sec, dar nu reușesc să- 
1 destind. În timp ce eu am evitat să-i cunosc pe boboci, Rhi nu şi-a 
permis luxul ăsta. 

Bătăi de aripi răsună din nou în văzduh și toți privim spre 
dreapta, de unde se apropie un Albastru Coadă-Măciucă cu solzi ca 
nişte safire, contrastând cu nuanțele schimbătoare ale apusului, și e 
incredibil de frumos. 


— Mereu amfost o specie frumoasă, observă Tairn. — Andarna? 

ÎI întreb în fiecare zi, fără excepţie, şi azi l-am întrebat de două 

ori. 

— Încă doarme. 

— Nu mi se pare firesc. 

— Durează... mai mult decât ne aşteptam. 

— De când îmi spui asta... Văd că s-a întrunit Empyreanul, spun 
eu, schimbând subiectul, și privesc peste umăr spre muntele acoperit 
de dragoni, pe creasta căruia, sus de tot, îl zăresc pe Tairn, aflat doar 
puţin mai jos de dragonii pe care-i bănuiesc a fi bătrânii lor. 

— Aveţi ceva de discutat în seara asta? 

Fără cooperarea Empyreanului, suntem neputincioşi. 

— Dacă am avea, nu ţi-aș putea spune. 

— Așa mă gândeam și eu, spun, oftând, și văd că Albastrul 
aterizează pe teren chiar în fața podiumului de pe care privesc 
conducătorii noștri, printre care și mama. 

— Măi să fie, bâiguie Rhiannon când Aaric descalecă de pe 
Albastrul Coadă-Măciucă de parcă ar fi exersat mișcarea asta ani 
întregi, cu o ușurință care-mi amintește de Xaden și de Liam. 

Zâmbesc, observând că stă cu capul plecat când înregistrează 
numele dragonului său și se întoarce fără ca mama să-l recunoască. 

— Acolo. 

Rhiannon arată spre capătul terenului. 

Apare în zbor un dragon Roșu precum căpşunele, de mărime 
mijlocie, care aterizează în centrul terenului, fluturându-și în urmă 
coada-pumnal. 

— Un Roşu Coadă-Pumnal, șoptesc, copleşită de ușurare când 
Sloane descalecă cu stângăcie, ținându-se de umărul dragonului. 
Exact ca al fratelui ei. 

Zâmbesc când văd cât de strâns o îmbrățișează pe Visia. Mă 
bucur că are prieteni, că generaţia ei are șanse să devină la fel de 
unită ca a noastră. 

— Mi-e greu s-o sufăr pentru că te urăște, oftează Rhiannon. Dar 
mă bucur că a supravieţuit. 


— Nu-i nevoie să-i fiu simpatică, spun, ridicând din umeri. 
Vreau doar să trăiască. 

— Lider de detașament Matthias? 

Se apropie un călăreț din A Treia Aripă, purtând o eșarfă neagră 
cu o emblemă cenușie de mesager. 

— Aici. 

Rhi îl cheamă la noi și ia pergamentul împăturit din mâna lui. 

— Îţi mulţumesc. 

Mesagerul pleacă și Rhiannon rupe pecetea de ceară ca să 
deschidă misiva. 

Privirea îi zboară la mine şi coboară vocea când Ridoc se 
apleacă spre noi. 

—  Jesinia ne roagă să ne întâlnim cu ea la poarta Arhivelor 
peste cincisprezece minute. A găsit o carte pe care am cerut-o. 

Citeşte fraza-cod încet, cu licăre de entuziasm în ochi. Inima îmi 
tresare și inspir scurt, zâmbind. 

— A găsit vistieria, șoptesc. Dar sunt de gardă următoarea tură 
şi Treieratul e pe sfârşite. Tu ai sarcini de lider de detașament. 

— Îţi preiau eu tura, propune Ridoc în şoaptă. 

— Ca Varrish să aibă un motiv să nu mă lase să-l văd pe Xaden 
în weekend? Nici vorbă. 

— Atunci mă văd eu cu Jesinia, zice el și întinde mâna după 
misivă. 

— Sawyer poate să rămână aici, de acoperire. 

Cădem de acord, iar eu și Ridoc pornim spre cvadrant, evitând 
căile de zbor ale dragonilor proaspăt legați. 

— Pe care turn avem gardă? întreabă el când intrăm în curte. Pe 
al cazărmii? 

— Pe al aripii academice. 

Îi arăt vârful turnului pe care flăcările ard la nesfârşit. 

— Ah. Groapa de incendiere. O să fie multă vânzoleală acolo în 
seara asta, după sfârşitul ceremoniei. 

Se loveşte ușor de umărul meu. 


— Te vizitez imediat după ce mă văd cu Jesinia. Apoi, când îţi 
termini garda, propun să ne alăturăm petrecerii de după Treierat. 

Îşi înclină capul într-o parte. 

— În orice caz, eu o să petrec. Din nefericire, am impresia că, de 
acum, tu petreci doar cu Riorson. 

— Du-te şi vezi dacă ni s-au rezolvat toate problemele, spun 
râzând și ne despărțim când deschid ușile spre aripa academică. 

Observ o tăcere sinistră în clădire când urc treptele late și 
spiralate care duc la ultimul nivel. De fapt, nu cred că am fost 
vreodată singură în clădirea academică, în toți anii de când trăiesc 
aici. Mereu umblă cineva prin zonă. Inima începe să-mi palpite pe 
măsură ce urc scara etaj cu etaj, dar nu obosesc nici pe departe atât 
de repede ca anul trecut, când am făcut drumul ăsta în onoarea lui 
Aurelie. 

Deschid uşa spre vârful plat al turnului și imediat sunt învăluită 
de dogoarea flăcărilor care se înalță din butoiul de fier din mijloc. 

— Violet? 

Eya zâmbeşte şi sare de pe marginea parapetului gros de piatră 
din spatele butoiului. 

— Nu ştiam că tu mă înlocuiești. 

— Nu ştiam că e garda ta înaintea mea. Ce mai faci? Înconjor 
butoiul, încercând să nu mă întreb câte lucruri de-ale 

cadeţilor le vor fi închinate mâine lui Malek. 

— Sunt bine... 

Face ochii mari când priveşte pe lângă mine - și mă întorc, 
scoțând pe loc un pumnal de la coapsă, și mă așez lângă ea. 

Patru soldaţi în toată firea, îmbrăcaţi cu uniforme albastre de 
infanteriști, dau buzna pe ușă cu săbiile lor scurte scoase și cu ochii 
pe noi. Inima îmi ţâșnește în gât. Categoric n-au ajuns aici din 
greșeală. 

— Infanteriștii n-au voie în Cvadrantul Călăreţilor! izbucneşte 
Eya, învârtindu-și toporul peste încheietura mâinii şi apucându-i 
mânerul. 


— Suntem aici cu permisiune expresă, se răstește soldatul din 
dreapta. 

— Şi am fost plătiți bine pentru mesajul precis pe care-l 
aducem. 

Replica asta de rău augur vine de la bărbatul cel mai înalt dintre 
ei, din stânga, și toţi patru se răsfiră de cealaltă parte a butoiului, 
despărțindu-se pe mijloc și apropiindu-se de noi din ambele direcţii. 

Patru asasini și noi suntem doar două. Ei acoperă ieșirea și noi 
suntem încolţite între foc, zid şi patru etaje de aer gol. Nu e bine! Și am 
senzaţia că înţeleg și ei situaţia, mai ales după cum zâmbește soldatul 
aflat cel mai aproape de centru, care își ridică sabia. 

Să-i ia naiba! N-am supravieţuit tot anul trecut și în ultimele luni 
doar ca să mor acum în vârful aripii academice. 

— Omoară-i pe toţi! ordonă Tairn. 

— Ia-o la stânga, mormăie Eya. Încuviinţez şi-mi scot încă un 
pumnal. 

— Să ghicesc... 

Se apropie de noi cu pași lenți și coordonațţi, iar eu şi Eya ne 
întoarcem, aşteptându-i spate în spate. 

— Secretele dispar odată cu persoanele care le păzesc? Tipul 
din stânga clipeşte surprins. 

— Nu-i o replică atât de originală pe cât îţi închipui. 

Cu mișcări fulgerătoare, arunc două pumnale asupra lui, nime- 
rindu-l în gât şi în inimă. Eya răcnește în spatele meu, repezin-du-se 
la cei doi soldaţi de pe partea ei când primul meu atacator se 
prăbușește ca un copac, izbindu-se de piatră, unde pumnalele i se 
înfig şi mai adânc în trup. 

În spatele meu răsună ciocniri metalice şi, pierzându-l din ochi 
pe celălalt atacator, care a dispărut în spatele flăcărilor înalte, îmi scot 
încă două pumnale. Rahat, rahat, rahat! Unde... ? 

Focul îmi răbufneşte în față și mă arunc în stânga, evitând în 
ultima clipă butoiul care alunecă pe pavaj și se trânteșşte de zid cu un 
zbang suficient de zgomotos încât să trezească morții. Cad, preluând 
forţa impactului în umăr, și, strâmbându-mă, mă forțez să mă ridic în 


genunchi, ignorând ochii holbaţi și orbi ai soldatului pe care l-am 
omorât deja. 

— Sunt pe drum! strigă Tairn. 

Eya ţipă şi fac greşeala să privesc peste umăr în momentul în 
care unul dintre soldaţi își smulge sabia din mijlocul pieptului ei. 

Sânge. Atât de mult sânge! Îi curge pe uniforma de piele când 
Eya se apucă de coaste și cade în genunchi sub privirea mea oripilată. 

— Eya! strig, sărind în picioare, dar nu pot să ajung la ea din 
cauza butoiului care arde între noi. 

Îmi apuc pumnalele de vârfuri, mă reped înainte şi le azvârl pe 
amândouă asupra asasinului pe care Eya nu l-a omorât, nimerin-du-l 
în piept. 

Scot îndată încă două și mă întorc valvârtej spre singurul 
atacator rămas în viață, dar n-am timp să le arunc. A profitat de 
moartea Eyei ca să străbată distanţa dintre noi. Icnesc când mă apucă 
de talie și mă imobilizează cu o strânsoare din care nu pot să scap, 
făcând trei pași rapizi cu mine spre marginea turnului. 

Nu! Îi tai braţele, dar se ține de mine în ciuda rănilor. Îl lovesc 
tare cu piciorul în burtă și soldatul bolborosește, apoi, încasând încă 
un picior, mă eliberează. Avântul mă azvârle în spate şi pumnalele 
mele scrijelesc marginile crenelului când alunec spre margine, 
agitându-mi picioarele sub mine și întâlnind doar aer. 

Repede. Totul se petrece prea repede şi n-am timp decât să 
reacționez clipă de clipă. 

Instinctele preiau conducerea şi-mi întind palmele pe laturile 
crenelului, dând drumul pumnalelor. Zbor în spate, chinuindu-mă să 
mă prind de ceva, iar vârfurile ghetelor îmi ajung la marginea 
turnului... şi alunecă în hău. 

Dar impactul e suficient de puternic încât să-mi schimbe unghiul 
căderii și zidăria îmi zboară spre faţă cu o fracțiune de secundă 
înainte să mă lovesc cu burta de marginea crenelului, rămânând fără 
aer din cauza impactului. 


Greutatea trupului mă trage în jos şi mă apuc cu unghiile, lovind 
disperată din picioare în căutarea muchiilor blocurilor de piatră de 
sub mine. 

Nu se poate întâmpla una ca asta, și totuși se întâmplă. 

— Nu-i nimic personal, spune soldatul, apropiindu-se târâş prin 
crenelul zidului gros de un metru. 

Mă sufoc pentru o clipă și tușesc când inspir adânc întâia oară. 
Trebuie să existe un punct de sprijin. Pur și simplu trebuie. Nu mi-e 
dat să mor așa. 

Caut cu picioarele și simt muchiile blocurilor de piatră, dar nu 
reușesc să mă sprijin pe ele cu toată greutatea. 

— E vorba doar de bani, îmi șoptește el așezat în genunchi, 
întin-zându-se spre mâinile mele. 

Pe toți zeii, vrea să... 

— Nu! 

Puterea mi se revarsă în vene, dar, de la apropierea asta, n-aş 
rezolva nimic cu un fulger. 

— Doar de bani, repetă el, desprinzându-mi mâinile de piatră. 
Xaden. Sgaeyl. Tairn. O să ne omoare pe toți. 

Soldatul îmi dă drumul. 

Țip atât de strident încât îmi sfâșii gâtlejul și alunec, rănin-du- 
mi antebraţele până la sânge pe măsură ce gravitatea mă trage în jos 
şi vârful turnului îmi dispare dinaintea ochilor, dar mă apuc cu 
degetele de buza prăpastiei... și mă țin. 

Inima mi se zbate în piept şi dau din picioare. 

Nu găsesc niciun punct de sprijin. 

Abia reușesc să mă țin cu mâinile și, atârnând așa, umerii încep 
să-mi urle. 

— Dă-ţi drumul, mă îndeamnă soldatul, apropiindu-se târâș din 
nou. Totul se va termina cât ai cli... 

Face ochii mari și horcăie, apucându-se de gât și de pumnalul al 
cărui vârf îi iese în afară la câţiva centimetri sub bărbie. 

Cineva l-a străpuns prin coloana vertebrală cu un pumnalul. 


Toţi îşi imaginează că majoritatea călăreţilor mor 
incendiaţi de dragoni. Adevărul e că, de regulă, gravitatea e cea 
care ne vine de hac. 

- PAGINA PATRUZECI ȘI ȘAPTE, JURNALUL LUI BRENNAN 

CAPITOLUL 31 

Alunec încă un centimetru preţios când soldatul e tras în spate 
şi apoi aruncat în faţă, peste capul meu, dispărând în întuneric. Eya. 
Ea trebuie să fie. Poate că rana nu-i... Un păr blond și niște ochi 
albaștri ca gheaţa apar deasupra mea și inima mi se prăvălește odată 
cu trupul asasinului. Jack Barlowe. 

— Sorrengail? 

Se avântă în față și mă apucă de încheieturile mâinilor cu o 
strânsoare din care mi-ar fi imposibil să mă eliberez. 

— Îmi pare atât de rău, îi spun lui Tairn, pregătindu-mă pentru 
clipa de imponderabilitate care urmează, ultima din viața mea. 

— Te-am prins! strigă Jack, ţinându-mă bine de mâini, și, lăsân- 
du-se pe spate, mă trage în sus, peste marginea turnului. 

Mă lovesc cu coastele de piatră, moment în care Jack îmi 
eliberează o mână și, apucându-mă de uniformă, mă târăște până la 
capăt pe zidul turnului. 

Imediat mă împing în față, vrând să mă pun la adăpost. Îndată ce 
ajung cu picioarele pe piatră, Jack face câţiva pași în spate, gâfâind 
obosit, şi-mi face loc, evitând cadavrul din stânga și focul care 
uruiește în dreapta. 

— M-ai salvat? 

Dau înapoi, coborându-mi mâinile în lături, aproape de 
pumnale. 

— Nu ştiam că eşti tu, recunoaşte el, rezemându-se de parapet 
şi trăgându-și sufletul. Dar da. 

— Ai fi putut să mă lași să cad, dar m-ai ridicat, spun, ca şi când 
aş încerca să mă conving pe mine însămi. 

— Vrei să ne urcăm iar pe zid ca să facem lucrurile așa? propune 
el, arătând parapetul. 

— Nu! 


Bătăi de aripi răsună deasupra și amândoi ridicăm privirile când 
Tairn trece în zbor pe lângă noi. Ar fi ajuns prea târziu, ne dăm seama 
amândoi. Uşurarea care mi se revarsă în trup nu porneşte doar de la 
mine; e totodată ușurarea lui Tairn. 

— Ascultă. 

Jack clatină din cap și se uită la trupul neînsufleţit al Eyei. 

— Eram de gardă în cazarmă, din partea Primei Aripi, și am 
venit în fugă când am auzit ţipetele. Și... ei bine... călăreţii nu trebuie 
să moară uciși de infanteriști. 

— Te-am omorât. Ai tot dreptul să mă arunci din turn. 

Mă întind în spate cu câte o mână şi-mi recuperez două 
pumnale, strecurându-le încet în teci, pregătită pentru orice. 

— Mda. 

Îşi trece mâna prin părul scurt şi blond. 

— Ei bine, moartea aia a fost un fel de a doua șansă pentru 
mine. Nu ajungi să te cunoşti cu adevărat decât atunci când îl înfrunţi 
pe Malek. Așa că văd lucrurile în felul următor: tocmai ţi-am oferit și 
eu o a doua șansă. Suntem chit. 

Dă din cap o dată și intră în turn. 

Pornesc încet pe lângă marginea turnului, oprindu-mă ca să 
întorc trupul primului asasin pe care l-am omorât și să-mi scot 
pumnalele din el, ștergându-le de uniforma lui și vârându-mi-le apoi 
în tecile de la coapse. Focul bolborosește încet în butoi şi mă sprijin 
de peretele de piatră tare, lovindu-mă cu spatele de toate muchiile 
blocurilor în drum spre podea. 

Mă uit la vârfurile ghetelor Eyei - atât văd din unghiul ăsta - şi- 
mi sprijin capul de perete. Apoi respir și aştept să treacă efectul 
adrenalinei, să treacă șocul, să se oprească tremurul din mâinile care 
mă dor. 

Eya a murit. S-au dus jumătate dintre cei care au luptat la 
Resson. Aetos nu se va opri până când nu vom muri cu toţii. Ne va 
elimina unul câte unul. Îmi strâng genunchii la piept. Cine va fi 
următorul? Garrick? Imogen? Xaden? Bodhi? Nu putem continua așa. 

— Ce naiba! 


Îi aud vocea lui Ridoc cu o clipă înainte să-l văd. 

— Ce s-a întâmplat? 

Se așază în genunchi lângă mine, cercetându-mă atent din cap 
până-n picioare. 

— Eşti rănită? Înjunghiată? Privirea îi zboară în lături. 

— Arsuri? 

— Nu, spun, clătinând din cap. Dar Eya a murit. Asasini. Aetos. 

— Futu-i! 

Izbucnesc într-un râs isteric. 

— Jack Barlowe mi-a salvat viaţa. 

— Glumeşti? 

Ridoc se ridică și mă apucă de faţă, căutând semne de contuzie 
în ochi. 

— Nu. A spus că suntem chit și cred că i-a fost greu la 
matematică, pentru că, după calculele mele, acum îi sunt datoare cu 
două vieți: pentru cea pe i-am luat-o și pentru cea pe care tocmai mi-a 
dăruit-o. 

— Ar fi trebuit să vin cu tine. Mâinile îi cad în lături. 

— Nu, îi spun, clatinând din cap, şi vederea mi se tulbură. Ar fi 
putut să te omoare și pe tine. 

Tremur toată. 

— Ce pot să fac? 

— Stai cu mine până-mi trece. Se lasă tăcerea. 

— M-am văzut cu Jesinia, spune el încet. 

Vestea bună e că știe unde e vistieria. E protejată cu scuturi, dar 
ştie cum să trecem și de ele. Vestea proastă e că avem nevoie de 
ajutorul cuiva din familia regelui Tauri. Jurnalele nu se află într-o 
vistierie subterană de rând. Sunt într-o vistierie regală. 

Umerii i se înmoaie, înfrânt. 

— Îmi pare rău, Violet. 

Mă uit la ghetele Eyei. Nu mai pot face nimic ca s-o protejez, dar 
pot să protejez țelul pentru care a luptat. 

— Atunci e bine că avem la îndemână un prinţ care-şi urăşte 
tatăl. 


Zeii să ne apere de ambiția cadeţilor din anul al doilea. Au 
impresia că le-au trăit pe toate pentru că au supravieţuit 
primului an, dar știu doar atât cât să se pună în pericol de 
moarte. 

- GHIDUL CVADRANTULUI CĂLĂREȚILOR, DE MAIORUL 
AFENDRA (O EDIŢIE NEAUTORIZATĂ) 

CAPITOLUL 32 

În ziua aceea de sâmbătă, Xaden se uită la mine fix, sfredelin-du- 
mi sufletul cu privirea, și un mușchi din maxilarul său tresare o dată. 
De două ori. 

Măcar nu țâșneșşte nicio umbră de sub patul meu, așa că nu 
poate să fie chiar atât de furios, nu? 

— Spune ceva. 

ÎI privesc în ochi şi îmi schimb poziţia până când simt marginea 
biroului în spatele coapselor. 

Umerii i se ridică atunci când inspiră adânc. Măcar unul dintre 
noi are parte de suficient oxigen. Am senzaţia că plămânii o să-mi 
sară din pieptul încleştat. 

— Rhiannon mi-a salvat viața. Dacă n-ar fi tras pumnalul la ea 
înainte ca Varrish să-ţi ia jacheta, n-aş fi aici acum. 

Spun asta pe un ton de rugăminte, ceea ce chiar este. 

— Trebuiau să afle în cele din urmă. A văzut pumnalul. A înţeles 
că se petrece ceva. 

Ochii aceia frumoşi se închid și jur că simt cum numără până la 
zece. 

Bine, poate până la douăzeci. 

— Spune ceva. Te rog, șoptesc eu. 

— Îmi aleg cuvintele cu grijă, răspunde el, inspirând încet încă o 
dată. 

— Apreciez. 

Deschid gura, vrând să-i ofer încă o justificare, dar chiar nu mai 
am ce să spun, așa că stau și ascult ticăitul ceasului și ploaia care bate 
în fereastră în timp ce Xaden își pune ordine în gânduri. 


— Cine știe mai exact? întreabă încet în cele din urmă, 
deschizând ochii. 

— Rhiannon, Sawyer, Ridoc și Quinn. 

— Şi Quinn? izbucnește el, cu ochii mari. Ridic un deget. 

— Ea a aflat de la Imogen. 

— Mama naibii! 

Îşi trece o mână peste faţă. 

— Nu le-am spus totul. 

Xaden ridică din sprânceana cu cicatrice, câtuși de puţin 
îmbunat. 

— Nu ştiu despre Aretia și Brennan, nici despre problema 
luminarului. 

Îmi înclin capul într-o parte. 

— Care n-ar mai fi o problemă dacă aș putea să lipsesc o 
săptămână de aici și să zbor la Cordyn. Cât ar fi de zburat? Două zile? 

Orașul de pe coasta de sud a provinciei Krovla nu poate să fie 
prea departe. 

— Oprește-te. 

Se înclină spre mine, apropiindu-şi fața de a mea și sprijinin-du- 
se cu mâinile pe birou, de o parte și de alta a șoldurilor mele. 

— Nu începe cu asta. Nu acum. Şi așa mă trec toate transpiraţiile 
din cauza ideii ăsteia nătângi de a intra cu forţa în Arhive, nu vreau 
să-mi bat capul și cu gândul că ai putea să-ţi iei deodată zborul și să fii 
capturată sau ucisă pe teritoriul inamic. 

— Nu-i o idee... e un plan. Îi cuprind obrajii. 

— Şi mie nu mi se pare că te trec transpiraţiile. 

Un sunet ca un mârâit îi iese din gât și Xaden se dă înapoi, 
făcând un pas în spate. 

— N-ai idee ce-mi trece prin cap. 

— Ai dreptate. N-am idee. Așa că te rog să-mi spui. 

Mă apuc de marginile biroului şi aştept să văd dacă-mi va trânti 
ușa în nas, ca de obicei. 


Îşi trece degetul mare pe sub buza sa de jos, pe care n-am 
apucat s-o sărut, şi priveşte spre teancurile de cărți de pe rafturile 
mele. 

— Îți sunt recunoscător că ai aşteptat să ajung înainte să-ţi pui 
planul în mișcare, dar află că are câteva hibe. 

— Ce hibe? 

— Pentru început, n-ai obținut acordul participantului cheie... 
Ridică un deget. 

— Asta pentru că... 

— Nu, nu, e rândul meu să vorbesc. M-ai întrebat ce gândesc, 
nu? 

Îmi adresează privirea lui de lider de aripă, aceea ageră şi 
calculată care băga frica în mine înainte, și imediat închid gura. Ridică 
un al doilea deget. 

— Jesinia nu va fi singurul scrib prezent, așa că e foarte probabil 
să ne surprindă cineva. 

Un al treilea deget li se alătură celor dintâi. 

— Cărţile nu trebuie doar furate, ci și înapoiate înainte ca cineva 
să le observe dispariţia. Sau aveai de gând să rămâi acolo peste 
noapte și să le citeşti? 

— Am lăsat grija asta pe mai târziu, admit. 

— Şi chiar crezi că putem intra și ieşi în mai puţin de o oră? 
Pentru că, altfel, vom muri. 

— Nu prea avem de ales, dacă e să punem mâna pe jurnalele 
alea. 

Xaden oftează adânc și, apropiindu-se, îmi cuprinde bărbia între 
degetul mare și arătător, înălțându-mi chipul cu blândeţe. 

— Cât de sigură ești că răspunsurile legate de piatra protectoare 
se găsesc în cărţile astea? 

— În ultima lună am citit jumătate din cărţile secrete despre 
urzirea şi întreținerea scuturilor și pe celelalte le-a citit Jesinia. 
Tratează doar prelungirea scuturilor existente și repararea lor. Din 
jurnalele acelea avem cele mai mari șanse să aflăm cum au ridicat 
Primii Șase primele scuturi. E singura noastră speranță. 


— Îţi dai seama că o să ne omoare dacă ne prind, nu? Adică pe 
noi. Îmi aşez mâinile pe pieptul lui. 

— O să murim oricum dacă nu ridicăm scuturile Aretiei. Ne-au 
rămas doar câteva luni, dacă Brennan are dreptate, şi de obicei are 
dreptate. Începe să se afle adevărul. E doar o problemă de timp. 

Privirea îi coboară la gura mea și pulsul mi se accelerează. 

— Dacă ești sigură că asta e singura cale posibilă, mă implic și 
eu. Nici nu mă gândesc să te las s-o faci pe cont propriu. 

Zâmbetul meu e instantaneu. 

— Nu vrei să mă contrazici? Sau să-mi spui că există altă cale? 

— Eu? Să te contrazic într-o discuţie despre cărți? Clatină din 
cap, aşezându-şi mâna pe obrazul meu. 

— Încep doar lupte pe care le pot câştiga. 

Îşi coboară gura încet, centimetru cu centimetru, şi se opreşte la 
un fir de păr de buzele mele. 

— Acum e rândul tău să vorbeşti. 

Aşteaptă așa, cu gura atât de aproape de a mea, încât până și cea 
mai mică mișcare ne-ar uni. Prezenţa și atingerea lui sunt suficiente 
pentru ca sângele să-mi dea în clocot. Roșesc de nerăbdare și Xaden 
îşi plimbă degetul mare pe obrazul meu înfierbântat, dar nu face 
pasul pe care mi-l doresc cu atâta disperare. 

Mi se taie respiraţia când înţeleg că-mi lasă libertatea să 
hotărăsc nu doar dacă vreau să-l sărut, ci şi dacă vom considera 
noaptea petrecută la Samara o excepţie. 

Dar n-a fost așa. 

Înălțându-mă, îmi ating buzele de ale lui și apoi îl sărut cu 
blândețe, ca și când ar fi prima dată. Aici nu e vorba despre dogoare și 
pasiune, deși ştiu că vor apărea și astea în câteva clipe. E cu totul 
altceva. Ceva ce mă sperie de moarte, și totuși nu mă încumet să mă 
despart de el, nici măcar pentru propria siguranţă. 

ÎI aleg pe el, ne aleg pe noi. Nu voi putea spune că hotărârea asta 
a fost rezultatul unei clipe de imprudenţă, nu voi putea da vina pe 
adrenalină, și nici măcar pe dorințele carnale. 


Îl iubesc. Indiferent ce a făcut și de ce a făcut-o, îl iubesc și ştiu 
că și el ţine la mine. 

Poate că nu mă iubește. 

Poate că, după toate încercările prin care a trecut, nu mai e 
capabil de sentimentul ăsta. 

Dar însemn ceva pentru el. 

Mă sărută încet şi îndelung, de parcă am avea la dispoziţie tot 
timpul din lume, de parcă n-ar exista nimic mai important decât 
alunecarea limbii lui pe a mea și a dinţilor lui pe buza mea de jos. 

Mi se topesc oasele sub asaltul acesta intens asupra tuturor 
simţurilor mele și, când Xaden își înalță capul, amândoi gâfâim. 

— Trebuie să ne oprim, altfel nu mai ieșim din camera asta 
diseară. 

Îşi plimbă dosul degetelor pe obrazul meu şi se dă înapoi când 
mă forțez să încuviinţez. 

Clatin din cap, ca să mi-l limpezesc, și el pornește spre ușă. Unde 
naiba se duce? 

— Am avut motive bune să nu-l rog să ne ajute până acum. 

— Da. Am bănuit. 

Xaden se opreşte cu mâna pe clanţa ușii și se uită la mine peste 
umăr. 

— Îţi sunt alături. O voi face. Dar trebuie să înţelegi care vor fi 
consecinţele dacă va refuza. 

Mi se strânge inima. Spunându-i, ne vom expune... 

— Nu va refuza. Sunt convinsă. 

Xaden încuviinţează scurt și trage deodată de ușă. Ridoc și 
Sawyer cad în față și se izbesc de scuturi, prăbușindu-se pe 
pardoseala coridorului. 

Mâna îmi zboară la faţă şi-mi înăbuș râsetul. 

— Camera e izolată fonic când ușa e închisă, bădăranilor, mârâie 
Xaden. Şi el ce naiba caută aici încă de pe acum? 

— El nu știe de ce e aici, spune Bodhi. I-am ordonat să vină de la 
antrenamentul de zbor. 


Sar de pe birou și mă duc repede la ușă, unde Ridoc și Sawyer se 
ridică și se dau în lături, descoperindu-i pe Bodhi, Rhiannon, Imogen 
şi Quinn de cealaltă parte a culoarului. 

Aaric stă în mijlocul lor, rezemat de perete, cu braţele 
încrucișate la piept. 

— Mă aşteptam să mă cauţi mai devreme sau mai târziu, spune 
el, mijind ochii la Xaden cu ochii scânteind de dușmănie. 

Atmosfera dintre ei nu e nici pe departe relaxată, lucru la care ar 
fi trebuit să mă aștept. Tatăl lui Xaden a început un război căruia i-a 
pus capăt tatăl lui Aaric. 

Unul câte unul, îi trag pe toţi în cameră prin scuturi, inclusiv pe 
Aaric, care se opreşte lângă ușă, pe care o las deschisă în caz că cineva 
va trebui să plece repede. Mă întorc spre Aaric. 

— Avem nevoie de ajutorul tău. Și poți să refuzi și să pleci chiar 
acum, dar, dacă îți explic de ce avem nevoie de tine și tu refuzi... 

Inspir treptat, ezitând să spun ceea ce trebuie spus. 

— Dacă îţi spunem motivul și ne întorci spatele, nu vei putea să 
pleci, încheie Xaden în locul meu. 

— Îţi închipui că voi accepta să fac ceva pentru tine? Aaric își 
duce mâna la mânerul sabiei. 

— Uşor! intervine Bodhi şi se pune între ei, cu mâna pe sabie. 
Haideţi să ne liniștim. 

— Ştii ce se petrece în lume şi ai venit aici dintr-un motiv 
anume, nu? îi spun lui Aaric, venind în faţa lui Xaden. Ajută-ne să ne 
pregătim. 

— N-ai idee ce i-a făcut lui Alic! șuieră el. 

— Fratele tău era un nemernic criminal și laş. 

Xaden mă trage înapoi, aşezându-mă în spatele lui, și pe Aaric îl 
împinge pe hol, prin scuturi. 

— Şi nu-mi pare rău că l-am omorât. La naiba! Nu mă aşteptam 
la asta. 

În trei ore, discutăm planul până când fiecare dintre noi își 
cunoaște nu doar propriile sarcini, ci și pe ale celorlalți. Bodhi a fost 
nevoit să intervină de două ori între Aaric şi Xaden, dar în sfârșit am 


pornit spre Arhive. Până la urmă a trebuit doar să-i atragem atenţia 
lui Aaric că va fura de la tatăl său și a acceptat imediat să coopereze. 
Peste o oră, ori vom avea jurnalele, ori vom fi morți. Arhivele nu sunt 
primitoare față de musafiri după închiderea porţii ca de seif de la 
intrare. 

— Eşti sigur că vrei s-o faci? îl întreb încet pe Aaric în timp ce 
străbatem câte doi tunelul dinspre infirmerie, toți opt îmbrăcaţi cu 
robe de scrib brodate cu dreptunghiurile aurii ale cadeţilor din anul al 
doilea. 

Întregul plan depinde de el. 

— Absolut. Singura persoană pe care o detest mai mult decât pe 
Xaden Riorson e tatăl meu. Doar să-ţi ţii iubitul cât mai departe de 
mine. 

Priveşte drept înainte. 

— O să păstreze distanţa, îi promit, privind peste umăr spre 
Xaden, care ne urmează îndeaproape, fiind singurul dintre noi care a 
refuzat să se deghizeze. 

În fond, dacă aş fi fost mânuitoare de umbre, și eu m-aș fi 
îmbrăcat numai cu haine negre. 

— 0 să fiu acolo unde ești tu, mă contrazice Xaden când 
clopotele bat de şase ori, anunțând ora. Ţineţi minte, trebuie să fim 
discreţi, nu să arătăm ce putem. Nu suntem la Întrecerea 
Detașamentelor, spune el încet. 

Trecem pe lângă scara din dreapta, care dă în domeniul 
principal, şi apoi coborâm spre carcere, cotind și după ultimul colţ. 
Zărim poarta Arhivelor şi, din fericire, îl găsim pe Nasya exact așa 
cum ne aşteptam: dormind la post. 

Bodhi porneşte iute cu Ridoc, furișându-se pe lângă Nasya și 
ascunzându-se în spatele porții, ca să stea de şase. 

Am trecut de primul obstacol. 

Spre surprinderea mea, Jesinia ne întâmpină la intrare. 

— Nu, gesticulează ea, privindu-ne grupul cu buzele încordate. 
Doar patru persoane. Altfel, vom atrage prea multă atenţie. 

Se uită la Xaden din cap până-n picioare. 


— Mai ales tu. 

Futu-i. Cei de față au fost aleși nu doar pentru loialitate, ci și 
pentru peceţile lor. 

— N-o să mă vadă nimeni, o asigură Xaden, vorbind încet și 
comunicându-i simultan prin semne. Aaric. Violet. Imogen. 

Jesinia se oprește cu privirea la Aaric şi sesizez clipa în care îl 
recunoaște. Sângele i se scurge din obraji şi se întoarce brusc spre 
mine. 

— E atât de evident? gesticulez, în timp ce ceilalți se ceartă în 
şoaptă. 

— Doar dacă te uiţi atent la el, răspunde ea. Au aceiași ochi. 

— Minunile eredității, gesticulează Aaric. 

— Eu pot să chem obiecte la mine, se contrazice Rhiannon în 
şoaptă cu Xaden. 

— Iar eu pot să şterg amintirile recente ale oamenilor, în caz că 
ne vede cineva, răspunde Imogen. E o pecete secretă, ai uitat? 

Ai o putere impresionantă, Matthias, dar eu sunt ultima linie de 
apărare. 

Se duce la Nasya și-și așază uşor mâinile pe capul său. 

— Pentru orice eventualitate. 

— Vom aştepta în apropiere, zice Quinn, care se desparte de 
grup şi le face semn lui Sawyer şi Rhiannon s-o urmeze. În caz că aveţi 
nevoie de noi. 

Rhiannon se uită când la Xaden, când la mine, evident indecisă. 

— Dacă ceva nu merge bine... 

— Atunci vă întoarceţi în camerele voastre și vă prefaceţi că nu 
s-a întâmplat nimic. 

O privesc în ochi, ca să înțeleagă că vorbesc serios. 

— Indiferent ce s-ar întâmpla. Urmaţi planul. 

Cedează și aprobă din cap, aruncându-mi o ultime privire iritată 
înainte de a se alătura celorlalți dincolo de ușa masivă. 

— Păşiţi fără zgomot, ne atrage atenţia Jesinia și inima îmi 
zvâcneşte când pornim pe rând prin clădire. Trebuie să ne grăbim. 


Arhivele se închid fix peste o oră și dacă vom fi încă aici când se va 
încuia uşa aia... 

Simt că ameţesc, dar mă stăpânesc. 

— Ştiu. Vom muri. 

Arhivele sunt protejate cu cele mai puternice vrăji. 

— Trebuie doar să ne indici calea. În rest, ne ocupăm noi, spune 
Xaden. 

Dispare îndată ce trecem pragul, înaintând prin umbrele care se 
întind de-a lungul pereţilor slab luminaţi. Abia îi disting conturul vag 
al siluetei dacă mă uit atent, dar e aproape șocant cât de ușor se 
pierde în întuneric. 

Sau poate că explicaţia ține de faptul că, în rest, sala este 
scăldată în strălucirea orbitoare a luminilor-magice, care dezvăluie 
şirurile nesfârşite de corpuri de bibliotecă și mesele de lectură goale, 
întinse tocmai până în capătul încăperii cavernoase și boltite. E bine 
că e pustie - așa și trebuie să fie sâmbătă seara -, dar nu putem ști 
cine ne aşteaptă printre rândurile de rafturi sau în sălile de lucru 
aflate mai departe, în adâncul Arhivelor. 

Îmi înăbuș fiorul de ezitare care mă cuprinde când trecem pe 
lângă masa de lectură din lemn de stejar, urmând-o pe Jesinia. 

Pardoseala de marmură de sub tălpi mi-e familiară, și totuși 
străină cu desăvârşire. În ciuda anilor numeroşi pe care i-am petrecut 
aici, n-am mai pătruns niciodată atât de adânc în clădirea Arhivelor. 

Aaric priveşte de-a lungul fiecărui culoar pe lângă care trecem, 
dar eu nu-mi iau ochii de la Jesinia și mă forţez să-i imit gesturile, 
postura și mersul. Tăcerea asta, care de obicei mi se pare atât de 
liniştitoare, îmi dă fiori acum. 

Pe toţi zeii, câte nu se pot întâmpla! Masa modestă pe care am 
luat-o la cină ameninţă să apară din nou. 

O urmăm toţi trei pe Jesinia când cotește spre stânga și trece pe 
lângă penultimul şir de mese, îndrumându-ne spre sălile de lucru. 
Mirosul de clei devine mai pătrunzător și mi se oprește inima când 
zăresc un scrib care vine spre noi, apropiindu-se pe culoarul spre care 
ne îndreptăm. 


Singurul dreptunghi auriu de pe umărul lui indică faptul că e un 
cadet din primul an și, chiar dacă Cvadrantul Scribilor instruiește de 
două ori mai mulți cadeți decât Cvadrantul Călăreţilor, cercul de elevi 
e totuși suficient de restrâns pentru ca tipul ăsta să ne fi putut 
recunoaște dacă am fi fost colegi cu el, așa cum pretindem. 

— Cadet Neilwart? întreabă el nedumerit, comunicând simultan 
prin semne. 

Îmi aplec capul și observ că Aaric face la fel, ascunzându-și 
chipul pe cât posibil. 

— Cadet Samuelson, răspunde Jesinia, întorcându-se puţin ca 
să-i văd mâinile. 

La naiba! Ne vor prinde înainte să ne apropiem măcar de 
scuturi. 

— Rezolv eu problema. 

Vocea lui Xaden îmi domoleşte neliniștea, dar nu o risipește. Dar 
Xaden e aici. De aceea am aşteptat până astăzi. Umbrele se întind de 
sub mese, repezindu-se la picioarele lui Samuelson și Aaric 
încremenește lângă mine. 

— Credeam că doar tu și cadet Nasya sunteţi de serviciu în 
seara asta, observă scribul. 

— Şi totuși, văd că ești și tu aici, răspunde ea. Rotocoale negre 
răsar în spatele bobocului. — Așteaptă. 

N-avem nevoie de scribi morți. 

— Păi Chiar sunt răbdător, răspunde Xaden. 

— Mi-am uitat lucrul de legătorie în camera lui Culley. 
Samuelson se uită cu înţeles la geanta crem pe care o poartă pe 

umăr. 

—  Scribii trebuie să fie mai grijulii, gesticulează Jesinia și îmi 
stăpânesc zâmbetul, ridicând din sprâncene. Dacă nu te superi, 
bobocule, noi, cadeţii din al doilea an, avem de lucru. Nu toţi au 
nevoie de weekenduri libere pentru studiu. 

Cadetul din primul an se îmbujorează, evident stânjenit, şi se dă 
la o parte. 


— Credeam că va trebui să-l omorâm, șoptește Aaric după ce ne 
depărtăm suficient încât să nu ne poată auzi. 

— Nu m-aș fi mirat, răspunde Imogen. Poate că ar fi fost mai 
eficient. 

Ne întoarcem amândoi deodată spre ea și vedem că ridică din 
umeri. 

Jesinia ne conduce afară din sala principală și continuăm pe un 
coridor luminat, cu ferestre și câteva săli de curs înșiruite de o parte 
şi de alta. Cu cât pătrundem mai adânc în Arhive, cu atât simt că mă 
strânge gulerul mai tare. 

Xaden ne ajunge din urmă după câţiva pași, înaintând liniștit 
alături de mine. 

— Cineva o să observe tot negrul ăsta, îl dojenesc în șoaptă când 
Jesinia cotește spre dreapta. 

Locul ăsta e un adevărat labirint și toate încăperile arată exact la 
fel. 

— Nu e nimeni aici. 

Xaden își ţine mâinile relaxate în lături și a renunţat la săbiile 
sale preferate, pe care le purta la spate, în favoarea uneia mai scurte, 
ceea ce înseamnă că e pregătit să lupte în spaţii restrânse. 

— În orice caz, nu e nimeni în secțiunea asta. 

— Umbrele ţi-au spus asta? întreabă sarcastic Aaric. 

— Parcă am convenit să nu ne vorbim, i-o întoarce Xaden. 
Jesinia deschide a treia ușă din stânga și intrăm după ea în ceea 

ce pare a fi o sală de curs. Nu e de mirare că pereţii holului au 
ferestre; aici e întuneric. Doi pereţi sunt construiți din piatră și cel din 
fund e plin de cărţi. În rest, încăperea e austeră, plină cu șiruri de 
mese lungi așezate pe capre și pupitre orientate cu fața la un birou 
aflat în faţa clasei. 

— De aici încolo, cunosc drumul doar după informaţiile pe care 
le-am aflat de la alţii, explică Jesinia, încordându-și neliniștită buzele. 
Mai departe nu am fost niciodată. Dacă mă înșel... 

— Ne descurcăm, îi promit. 


Încuviințează și porneşte spre colţul îndepărtat al sălii, în 
capătul bibliotecii lungi. 

— Imogen, ordonă Xaden, făcându-i semn spre uşă. 

Imogen scoate un pumnal de sub robă și se duce să stea de 
veghe, în timp ce Jesinia se întinde spre fundul bibliotecii, de unde 
mută câteva cărţi, descoperind o manetă. 

Trage în jos de mânerul metalic și colțul încăperii se separă de 
celelalte blocuri de piatră. Se roteşte un sfert de cerc, cu surprinzător 
de puţin zgomot, descoperind capătul unei scări în spirală cu trepte 
abrupte. 

Privind mai atent, zăresc conturul discret al șinei metalice pe 
care se deplasează ansamblul. 

— Incredibil! șoptesc. 

Oare câte minuni de genul ăsta se găsesc pe aici? 

— Ce-i? șuier când văd că Xaden se uită la mine. 

— Am senzaţia că mă uit la femeia care ai fi fost dacă te-ai fi 
făcut scrib. 

— Şi? 

Intrarea secretă își oprește rotația cu un clic. 

— Arăţi mai bine în negru, șopteşte Xaden, atingându-mi uşor 
lobul urechii cu buzele și, și stârnindu-mi un fior de plăcere, în ciuda 
locului în care ne aflăm. 

— Până aici pot să vă conduc, ne comunică Jesinia. Dacă aș lipsi 
mai mult, s-ar putea să observe cineva. Din câte am aflat de la alţii, 
scuturile obișnuite ale Arhivelor se opresc aici, deci, dacă nu reușiți să 
vă întoarceți la timp, ar fi mai bine să petreceţi noaptea acolo jos. 

— Îți mulţumesc, răspund. Te voi contacta îndată ce vom putea 
să înapoiem jurnalele. 

— Mult succes! 

Ne oferă un zâmbet încurajator și ne lasă pe toţi patru să ne 
vedem de treabă. 

Xaden aruncă o privire pe casa scării. 

— Pășiţi cu grijă. Văd o lumină slabă în capăt și trebuie să 
împiedicăm aprinderea altora. 


— Mai avem patruzeci și cinci de minute, spune Imogen. Dacă 
mai zăbovim, ori vom rămâne blocaţi și vom fi judecaţi... ori vom 
muri. 

Nicio presiune. 

— Atunci să ne mișcăm repede, răspunde Xaden, împreunân-du- 
şi degetele cu ale mele și pornind în jos pe scară. 

Prima dată când vă veţi trezi în Arhive seara, după 
închiderea ușii, va fi şi ultima dată. Magia complexă stabilită 
pentru a ne apăra textele este incompatibilă cu viaţa. 

Umbrele acoperă tavanul, înăbușind orice lumină-magică care s- 
ar putea aprinde la trecerea noastră, așa că mă sprijin cu mâna liberă 
de perete în timp ce coborâm încet treptele. Fiecare pas e riscant în 
întuneric, dar, ca prin miracol, nu se împiedică nimeni. Zărim o 
lumină albastră și pală în capătul scării. 

— 0 lumină-magică? 

— Două gărzi așteaptă în capătul coridorului, răspunde Xaden, 
luându-și mâna dintre degetele mele. Aşteptaţi aici până rezolv 
problema. 

Ajungem la ultima treaptă și ridic mâna ca să le indic celorlalți 
să se oprească. leşirea pare să dea într-un hol, dar Xaden știe precis în 
ce direcţie să cotească. Țâşnește spre dreapta, ridicând ambele mâini. 
Se aud niște bufnete. 

— Acum! spune el cu voce tare. 

Coridorul are vreo zece metri în lungime și arată ca un simplu 
tunel, cu tavanul susținut pe stâlpi ciopliți deasupra pardoselii de 
piatră. Disting un miros umed de pământ și de metal. Într-un capăt se 
vede o lumină, dincolo de o intrare boltită, fără ușă. Privind peste 
umăr, văd că, în cealaltă direcţie, totul e cufundat în întuneric. 

— Nici măcar nu are ușă? întreabă Imogen când pornim în pas 
alergător de-a lungul holului. 


— Nu e nevoie când paza e asigurată de niște scuturi atât de 
puternice, observă Xaden. 

— Le simt. 

Zumzetul unei puteri intense şi tăioase devine din ce în ce mai 
intens pe măsură ce ne apropiem. Mi se zburlesc firele de păr de la 
ceafă și propria putere răsare ca reacţie la ameninţarea a ceea ce pare 
a fi un pericol înfiorător. 

— În câteva minute, gărzile alea două se vor trezi. Nu le-am lovit 
foarte tare, spune Xaden, târându-i la o parte pe infanteriștii de gardă 
cu ajutorul lui Imogen, pentru a ne elibera calea. 

— Scuturile alea sunt al naibii de incomode, spune Imogen, des- 
tinzându-și umerii. 

— Simt o vibraţie, dar nu-i așa de supărătoare, răspunde Aaric 
când privim prin bolta protejată, zidită cu pietre minuţios sculptate, 
spre biblioteca mică şi circulară din spatele ei. 

— Atunci îţi va fi ușor să treci de scuturi, observă Imogen. Și ai 
face bine să te grăbești. 

— Trebuie să găsești două jurnale, îi amintesc agitată, deși am 
mai vorbit de trei ori despre asta. 

— Cred că sunt vreo cinci sute de cărți acolo, spune Aaric, 
oftând. 

— Va trebui să cauţi... 

— Violet! strigă Xaden când Aaric mă apucă de mână și trece cu 
pași mari pe sub boltă, luându-mă după el. 

O magie puternică îmi străbate tot trupul când Aaric mă trage în 
bibliotecă, stârnindu-mi furnicături pe toată pielea și întorcân-du-mi 
stomacul pe dos, ca şi când aș cădea într-o prăpastie adâncă de zeci 
de metri. 

Îmi eliberează mâna şi cad în genunchi, sprijinindu-mă în mâini. 
Greaţa îmi copleşeşte toate simţurile. Salivez şi-mi aplec capul, 
străduindu-mă din răsputeri să nu vomit. 

— De ce dracu' ai făcut asta? se răstește Xaden din afara 
scuturilor. Spune-mi că n-ai pățit nimic. 

— Mi-e rău, dar n-o să mor. 


Ignorându-l pe Xaden, Aaric se apleacă în faţa mea. 

— Eşti bine, Violet? 

Mă străduiesc să inspir pe nas și să expir pe gură. 

— Spune-mi că știai că scuturile îmi vor permite să intru! 
izbucnesc după ce-mi trece criza. Pentru că nu s-au lăsat ușor! 

— Tot ce păzeşte tatăl meu cu scuturi merită arătat și altora, 
explică el, întinzându-mi mâna. Aşa că am presupus că nu te vei izbi 
de scuturi ca de un zid. Și n-am cum să parcurg toate cărţile astea în 
patruzeci de minute de unul singur. Tu știi ce căutăm. 

Îi refuz mâna și mă ridic în ciuda durerii înțepătoare care-mi 
săgetează genunchii. Mă învârt în cerc, cercetând biblioteca. De jurul- 
împrejurul peretelui circular sunt șase corpuri grele de rafturi cu 
cărți închise cu uși de sticlă, iar în centru găsesc un dulap cu rafturi ca 
un piedestal, acoperit cu o față de masă de catifea, brodată cu pecetea 
regelui. Deasupra noastră, luminile-magice emană o strălucire difuză, 
reliefând liniile sinuoase și împletite sculptate pe tavanul decorativ 
aflat cam la un metru și jumătate mai sus de capul lui Aaric. 

Mirosul de pământ umed a dispărut și aerul e mult mai răcoros 
aici decât în tunelul de după boltă. Privesc atent în sus, dar nu zăresc 
nicio fereastră pentru aerisire și nicio altă modificare vizibilă. 
Vistieria nu e păzită doar cu scuturi. Camera asta e plină de magie. 

— Trage-mă înăuntru. Acum! poruncește Xaden. 

— Nu, răspunde Aaric, fără măcar să privească în direcția lui. 
Singurul meu câștig în aventura asta e suferinţa care bănuiesc că te 
apasă, știind că nu poţi să ajungi la ea. i 

— Nu-l mai întărâta și pune-te pe căutat, Aaric. Începe din 
stânga și ignoră toate textele tipărite. 

Privesc pe sub boltă și observ că Xaden și-a asumat pe deplin 
atitudinea sa de du-te dracului. 

Stă cu mâinile în lături şi umbrele răsar deasupra lui, formând 
lame la fel de tăioase precum cele pe care le poartă în tecile 
uniformei. Dar furia rece și calculată din ochii lui e cea care-mi 
provoacă griji pentru sănătatea lui Aaric... motiv pentru care nu insist 
să-l tragă înăuntru şi pe el. 


— Sunt bine, îi spun. 

— Naiba să-l ia, o să-l omor! 

— Atunci te-ai face vinovat de uciderea a doi prinți. 

— Warrick și Lyra, nu? întreabă Aaric, trăgând deja cărţi de pe 
rafturi. 

— Da, răspund. 

— Alic a meritat să moară. Era un nemernic și a renunţat la viața 
sa când l-a atacat pe Garrick la Treierat. Mă întreb totuși cine i-a spus 
lui Aaric, pentru că, dacă ar fi aflat tatăl lui, mă îndoiesc că aș fi rămas 
cu capul pe umeri. 

— Ei bine, Aaric nu merită să moară. 

Trec peste rafturile din dreapta și mă duc la dulap. Dacă aș avea 
o carte veche de șase sute de ani, valoroasă cât întregul regat, aș 
păstra-o într-un loc cât mai ferit. Deschid primul sertar, în care găsesc 
două cărți: Studii despre creaturile înaripate, care pare să aibă cel 
puţin jumătate de secol, şi Istoria Războaielor Insulare, care pare și 
mai veche. 

— Toate sunt jurnale, spune Aaric. Par să fie scrise de toţi 
generalii comandanţi care au condus armatele după Unificare. 

— Caută în continuare. 

Verific şi următorul sertar, și următorul, și tot aşa, până când 
cercetez trei sferturi din spaţiile de depozitare. E un exercițiu de 
stăpânire de sine să nu deschid toate cărțile ca să le devorez 
conţinutul. Găsesc cărți despre primele războaie, despre istoria 
provinciilor individuale, despre mitologia zeilor și găsesc până și ceea 
ce pare să fie cea mai veche carte despre tehnici de minerit pe care 
am văzut-o vreodată. Mă mănâncă degetele să le răsfoiesc, dar am 
atâta minte încât să nu risc deteriorarea pergamentului. 

— Raftul ăsta e plin de jurnale ale generalilor comandanți ai 
călăreţilor? 

Aaric își trage gluga de pe cap și se uită la mine peste umăr. 

— Erau funcţii separate în trecut. 

Trec la ultima secțiune a dulapului-piedestal din centrul 
camerei. 


— Şi tămăduitorii, și infanteriștii, chiar și scribii puteau să 
devină Generali ai Armatelor până în urmă cu vreo două sute de ani, 
când a izbucnit a doua răscoală krovlană. După aceea, comandantul 
călăreţilor a preluat conducerea tuturor forțelor Navarrei. 

— Ştii că niciun călăreț n-a fost numit vreodată rege, nu? 
întreabă Imogen de dincolo de boltă. 

— Nu e chiar așa..., încep să răspund, deschizând sertarul de sus. 

— Dacă te întrebi dacă îmi pasă câtuși de puţin că sunt al doilea 
în linie la moştenirea tronului, atunci răspunsul e „nu”, îi spune Aaric 
peste umăr lui Imogen. Halden e sortit să fie rege. Nu eu. 

— Halden ştie? întreb, citind titlurile cărților din primul sertar. 
Ce se petrece dincolo de graniţe? 

— Da, spune Aaric încet. 

— Şi? Îl întreb, uitându-mă la el. 

Privirile ni se întâlnesc pentru o clipă, apoi Aaric aşază la loc o 
carte și trece la următoarea. 

— Eu sunt aici, nu? 

Am înţeles. Halden n-are de gând să ne ajute. 

— Se pare că avem ceva în comun. 

— Nici acum nu pot să cred că i-ai păzit secretul atâtea luni, 
spune Imogen. 

— L-am păzit şi pe al vostru, îi amintesc, deschizând următorul 
sertar. 

Întreaga secțiune pare să fie dedicată cronicilor istorice. 

— Eu o cunosc pe Violet de mai mult timp, motiv pentru care nu 
mă mir că a păstrat secretul vostru. 

Se uită la mine şi trece la următorul corp de rafturi. 

— M-a surprins însă ruptura dintre tine și Aetos. Eraţi de 
nedespărţit în copilărie. 

— Da, păi, copiii cresc la un moment dat! izbucnesc, închizând 
sertarul cu puţin mai multă forță decât ar fi fost necesar. Să știi că nu 
poţi să ai încredere în el. 

— Mi-am dat seama când v-am urmărit schimbul de replici dure 
de pe rogojină. 


Scoate încă o carte. 

— Astea sunt jurnalele generalilor tămăduitorilor. 

— Sunt utile, dar nu astea ne trebuie. Mă aplec ca să deschid și 
ultimul sertar. 

— La naiba! lar cronici. 

— Ne-au rămas douăzeci de minute, din care zece ne trebuie ca 
să ajungem înapoi la poartă, ne avertizează Imogen pe un ton 
încordat. 

Gulerul armurii mi se strânge încă puţin în jurul gâtului și încerc 
să-l lărgesc. 

— Aici sunt jurnalele scribilor, spune Aaric când ajunge la al 
patrulea corp de bibliotecă. 

— Uită-te prin cele mai vechi dintre ele, cu cât mai multă grijă. 
Încearcă să atingi doar marginile paginilor. 

Închid sertarul de jos și mă ridic. Pot să mai caut în două corpuri 
de rafturi. 

— Uită-te după orice referire la scuturi sau la pietrele 
protectoare. Aaric încuviințează și scoate prima carte. Îmi îndrept 
atenţia spre cel de-al șaselea corp de bibliotecă. 

— Jumătate din cărţile astea par să fie despre istoria 
Tyrrendorului, îi spun lui Xaden. 

— Fascinant. Să ne întoarcem și să le studiem după ce câștigăm 
războiul, răspunde el. 

Un membru al gărzii se mișcă încet și toți ne întoarcem, dar 
Xaden îl lasă din nou inconștient înainte chiar ca tipul să-și deschidă 
ochii. 

— Grăbiţi-vă, până nu-l las cu sechele. 

— Cartea asta a fost scrisă în anul şase d.U., spune Aaric, 
închizând jurnalul. Scuturile erau ridicate demult. 

— La naiba! 

Simt că mă sufoc tot mai tare din cauza frustrării. 

— Treci la următoarea. 

Scot o carte promițătoare, cu cotorul crăpat, dar e un nenorocit 
de almanah meteorologic. 


— Arte şi meşteşuguri? întreabă Aaric, arătându-mi coperta 
pictată a altei cărți. 

— Violet, mă avertizează Imogen. Ușa aia uriașă o să ne închidă 
aici în cincisprezece minute! 

Nu așa trebuiau să decurgă lucrurile, dar n-a devenit asta 
povestea vieţii mele în ultimele luni? Propaganda ar fi trebuit să le 
deschidă ochii celorlalți cadeți. Mira ar fi trebuit să mă creadă când i- 
am spus adevărul. Andarna ar fi trebuit să se trezească. 

— Respiră! poruncește Xaden. Parcă mai ai puțin și leșini și n-am 
cum să te prind. 

— Dacă totul a fost în zadar? 

Încerc să-mi liniştesc inima, să ţin sub control panica, și îmi 
întorc capul, citind cotoarele colecției de cărți din faţa mea, despre 
regatele insulare. 

— Atunci vom ști că trebuie să căutăm în altă parte. Misiunea asta 
e ratată doar dacă suntem prinși. Mai ai cinci minute. Profită de ele. 

— Astronomie, spune Aaric, lăsându-se pe vine ca să citească 
titlurile cărților de pe raftul de jos. 

Închid ochii, inspir adânc şi mă echilibrez psihic. Apoi îi deschid 
şi dau înapoi din faţa rafturilor. 

— În vederea păstrării documentelor străvechi, recit din 
Manualul scribilor, trebuie controlate nu doar temperatura și 
metodele prin care sunt manipulate... 

— Mă bucur să văd că nu te-ai schimbat chiar atât de mult. 
Buzele lui Aaric se arcuiesc, formând primul zâmbet pe care-l 

văd la el de ani întregi. 

— ... Ci şi expunerea lor la lumină. Ridic privirea. 

— Lumina va decolora pigmentul cernelii și va crăpa pielea 
cotorului și a coperţilor. 

— Odată am auzit-o recitând întregul acord de Unificare când se 
cățăra pe parapetele de la Calldyr, observă Aaric, trecând la raftul de 
sus al următoarei biblioteci. 


Lumină. Jurnalele trebuiau ferite de lumină. Încep să mă uit 
după urme de glisare pe pardoseală, care ar putea indica existența 
vreunei uși secrete sau a unui cotlon ascuns sau a ceva. 

— Parcă nu ne vorbeam, spune Xaden tărăgănat. 

— Nu vorbeam cu tine, zice Aaric, uitându-se la Imogen. 

— Deci nu-i urăști pe toți însemnaţii, răspunde ea, încrucișân- 
du-și braţele la piept. 

— De ce să vă urăsc? întreabă Aaric și aşază cartea la loc. 
Părinţii voştri au condus o rebeliune îndreptăţită și, din câte îmi dau 
seama, şi voi încercaţi să faceți la fel. Îl urăsc pe el pentru că mi-a 
omorât fratele. 

— De înţeles, zice Imogen și începe să bată din picior. 

— Unde şi-ar ţine tatăl tău bunurile cele mai preţioase? îl întreb 
pe Aaric. Ar vrea să se poată lăuda cu ele, nu? 

— Le-ar păstra la îndemână, încuviinţează Aaric. Aveţi de gând 
să-mi spuneţi ce încercaţi să apăraţi cu scuturi? E vorba despre un 
avanpost de-ale rebelilor, nu? 

Xaden îmi întâlneşte privirea, apoi încep să pipăi marginile de 
lemn dintre sertarele dulapului central, căutând un compartiment 
secret. 

Regele Tauri probabil că își ţine jurnalele într-un loc ușor 
accesibil. 

— E singura abordare logică, spune Aaric, culcându-se pe jos și 
privind sub piedestal. Să vă ridicaţi scuturi proprii, care să nu 
depindă de cele de la Basgiath, pentru că știți că va trebui să luptaţi 
pe două fronturi. Nu e nimic dedesubt. 

Se ridică. 

— Unde e? La Draithus? Ar fi alegerea cea mai chibzuită. Se află 
aproape şi de graniţa navarriană, şi de mare. 

— Violet, trebuie să mergem, mă avertizează Imogen, ducân-du- 
se la gărzi şi suflecându-şi mânecile robei crem. 

Regele Tauri ar vrea să se laude cu ele. 

Pun mâna pe faţa de masă din catifea și o trag la o parte. 

— Aici! 


Arăt discul de sticlă din vârful piedestalului. 

— Aaric! Sub vitrină! 

Două cărţi legate în piele, cât palma mea de mici. Numai bune ca 
să le poţi purta într-un rucsac... zburând călare pe primii dragoni. 

— Nu e sticlă. E încă un set de scuturi. 

Se apleacă peste dulap, întinzând mâinile după ele, apoi șuieră 
strident și se schimonosește de durere, dar scoate ambele cărți. 

— Futu-i! 

Le aşază pe marginea dulapului și își ridică mâinile. Privesc 
îngrozită cum toată pielea care i-a pătruns prin scuturi se acoperă cu 
bășici cât degetul meu mare. 

— Cred că scuturile astea au observat că nu sunt regele, zice el, 
strâmbându-se. Haide! 

Îmi dezleg centura robei, unde am cele două traiste crem pe 
care Jesinia mi le-a lăsat tocmai pentru asta, și strecor cu grijă câte o 
carte în fiecare dintre ele. 

— Două minute! strigă Imogen din locul în care stă în genunchi 
lângă gărzi, cu mâinile așezate pe capul soldatului mai solid. 

Xaden le așază în poală două burdufuri cu vin, iar eu ridic faţa 
de masă de pe jos, aruncând-o peste dulap. 

— Poate că Zihnal te iubeşte, dar să nu-i punem răbdarea la 
încercare, șuieră Aaric printre dinţi, întinzându-mi mâna sa acoperită 
de bășici. 

— O să te doară, mă împotrivesc, legându-mi strâns cureaua. 

— Şi refuz să te las aici. 

Mă apucă de mână, gemând de durere, și ne trage prin scuturi 
pe coridor. 

Când îmi dă drumul, îmi simt mâna lipicioasă. 

— Trebuie să fugim. 

Xaden ne face semn să pornim pe hol și chiar așa fac. Fug. 
Văzând că mă încurcă roba, îi adun poala în mâini și ţâșnesc, gonind 
în sus pe scări, în urma lui Xaden. 


— Pun pariu că te bucuri că am alergat în fiecare dimineaţă! îmi 
strigă Imogen din spate pe măsură ce ne învârtim iar și iar și iar, până 
când ajung ameţită în sala de curs. 

Xaden întinde mâna spre maneta acționată de Jesinia şi o apasă 
îndată ce ies și Imogen și Aaric. Zăbovim doar atât cât să vedem că 
ușa începe să se închidă la loc, apoi o luăm din nou la fugă. 

Alergăm pe coridoare, iar Xaden o ia exact pe unde ne-a adus 
Jesinia, fără nicio urmă de ezitare. Ori știe sigur care-i drumul, ori n- 
avem timp să dezbatem problema. 

Ajungem în sala principală a bibliotecii exact când se aud 
clopotele, semn că a trecut o oră. 

— Mai repede! răcnește Xaden. Clopotele bat o dată. 

Mai repede de atât nu se poate, dar n-am aer să mă răstesc la el. 
Alergăm printre mese, călcând zgomotos pe podeaua de marmură. De 
două ori. 

— Fugiţi! ne strigă Sawyer de la intrare. Pe toți zeii! Uşa! 

De trei ori. 

Se închide de la sine și mecanismul ei nu-i va permite 
deschiderea decât peste douăsprezece ore. Mușchii coapselor îmi urlă 
scandalizaţi. 

Alunec când cotim pe lângă ultima masă, izbindu-mă de corpul 
de bibliotecă de alături și lovindu-mi umărul atât de tare, încât mă 
crispez. 

A patra bătaie. 

Xaden încetinește, ca să-l pot ajunge din urmă, dar e mai rapid 
decât mine. 

— Ia cărţile! îi strig pe nerăsuflate. Poţi să scapi! A cincea. 

— Dacă tu rămâi, rămân și eu! 

Ridică o mână, fugind cu ea întinsă înainte, şi umbrele țâşnesc 
dinspre pereți, împingându-se în ușă când trecem pe lângă masa de 
lectură. 

Sawyer eliberează deschiderea îngustă dintre oţelul gros al uşii 
şi cadrul ei. 

Clopotele bat a șasea oară. 


Xaden mă împinge mai întâi pe mine pe lângă ușă și, după ce ies, 
privesc în urmă, gâfâind epuizată și cu inima bubuindu-mi cu atâta 
putere, încât îmi zvâcneşte în cap. 

Imogen goneşte pe lângă mine şi Xaden se strecoară pe lângă 
ușă când răsună și a şaptea bătaie de clopot. 

Pe toți zeii, o să-și piardă braţul și Aaric... 

N-o să reușească. 

Ultima dată când m-am văzut cu tatăl meu, înaintea Bătăliei 
de la Aretia, i-am vorbit cu furie, pentru că mă trimitea departe, 
pentru siguranţa mea. Nu ştiu dacă voi reuși vreodată să mă iert 
pentru asta, dar îmi place să cred că el m-a iertat. 

Xaden îl trage afară pe Aaric exact înainte ca ușa să se închidă 
până la capăt şi umbrele i se împrăștie pe jos ca niște frunze 
scuturate. 

Mă înmoi, aplecându-mă în faţă și sprijinindu-mă cu mâinile pe 
genunchi, gâfâind. 

— Aţi reușit! exclamă Rhiannon, aplecându-se în faţa mea și 
zâmbind larg. 

— Şi trebuie să reuşim în continuare, ne aminteşte Xaden. Jos 
robele. Urmaţi planul. 

Inima mi se linişteşte oarecum și mă îndrept de spate, dându-mi 
jos roba de scrib și așezând-o în mâinile întinse ale lui Quinn. 

Bodhi îl ajută pe Aaric să se dezbrace, atent să nu-i atingă 
mâinile acoperite de băşici. 

— Le-aţi luat? întreabă Jesinia prin semne, cu chipul luminat de 
speranţă. 

Încuviinţez. 

— Te vor suspecta? 

Nasya stă rezemat de perete, mai mult inconștient decât 
adormit. 

— Nu dacă vă întoarceţi repede în cazarmă, răspunde ea. 


— Am eu grijă de el, spune Imogen, ducându-se la Nasya. 

— N-ar trebui să-și amintească mare lucru. L-am lovit din spate, 
recunoaște Sawyer, îndesând robele într-un sac mare și crem pentru 
rufe. 

Traduc pentru Jesinia. 

— O să-l dojenesc pentru că a dormit și gata, răspunde ea prin 
semne, zâmbindu-i lui Sawyer în timp ce traduc pentru el. 

EI clipeşte, ezitând câteva clipe înainte să ia și ultima robă - a lui 
Aaric - și s-o pună în sac. 

— La naiba, mâinile tale... 

Băşicile care i s-au spart sângerează și celelalte par gata să 
erupă în orice clipă. 

— Arsura aia o să-i treacă până mâine-dimineaţă dacă și-o 
tratează, observă Bodhi. 

— Schimbăm planul. 

Mă uit la Xaden, dar acesta doar ridică dintr-o sprânceană. 

— Ridoc, du-l pe Aaric în camera ta și nu lăsa pe nimeni să-i 
vadă mâinile. Rhi, du-te la infirmerie și cere să vină Dyre. Am atrage 
prea multă atenţie dacă am apela la un vindecător. S-ar putea să vină 
mai greu dacă nu e de serviciu, dar cred că va păstra secretul dacă-i 
aminteșşti de datoria față de mine. Va trebui să-l aduci pe furiș în 
cvadrant... 

— Bună idee! Mă descurc. Le face semn băieţilor. 

— Haideţi. Acum. Pornesc toţi trei pe coridor. 

— Duc eu rufele, gesticulează Jesinia. Traduc pentru Sawyer, 
care-i dă sacul. 

— Să mergem! ordonă Xaden. 

— Du-te, mă îndeamnă Jesinia. Totul e în regulă aici. 

— Îţi mulțumesc, îi comunic, pornind apoi după Xaden și ceilalți. 
— Vouă cum v-a mers? o întreabă Xaden pe Quinn când trecem pe 

lângă scările din stânga și ne continuăm drumul spre Cvadrantul 
Tămăduitorilor. 


— M-am proiectat în spaţiul comun și le-am spus clar tuturor că 
mă uit după limonadă, pentru că am stat toţi la băut în camera lui 
Imogen. 

Zâmbeșşte larg și în obraz îi apare o gropiţă. 

— Apoi am reușit să mă plimb atât cu înfățișarea lui Violet, cât și 
cu a lui Rhiannon. 

Îmi cade faţa şi aproape că mă împiedic. 

— Te-ai proiectat cu înfățișarea altcuiva? Quinn încuviinţează. 

— Pot să-mi distorsionez și trăsăturile feței puţin, dar mi-e mult 
mai ușor în planul astral. Pecetea mea e mai puternică, pentru că 
Cruth a fost dragonul mătușii mele de-a doua. Dar nu-i sunt 
descendentă directă, aşa că n-am de ce să mă tem că aș putea să 
înnebunesc, așa cum se întâmplă cu cei legaţi de dragoni care au mai 
avut legături cu membri din aceeași familie, pe linie directă. Din 
motivul ăsta, dragonii nici n-ar trebui să se apropie de linii 
genealogice directe..., dar nu acceptă să asculte de regulile oamenilor. 

Se uită la Imogen. 

— Încă nu reușesc să nimeresc nuanţa de roz a părului tău. 
Trecem în tăcere pe lângă infirmerie. E ultimul obstacol înainte 

de a ne despărţit în cvadrant, aşa cum am convenit. 

— Fi, s-a rezolvat fără probleme. Bodhi deschide ușa spre 
galerie. 

— Poate că tu n-ai avut probleme! răspunde Imogen, trecând pe 
lângă el și lovindu-l în piept. N-ai fost pus în situaţia de a-l calma pe 
Xaden în timp ce Aaric o ţinea pe Violet închisă cu el în spatele 
scuturilor. 

Pufnesc, pentru că amândouă știm prea bine că lucrurile nu au 
decurs așa. 

Lui Xaden îi zvâcnește maxilarul. 

Ne despărțim când ajungem în capătul celălalt al podului. 
Imogen și Quinn urcă scările spre camerele lor, Bodhi și Sawyer 
pornesc spre spaţiul comun, unde vor face cât mai mult zgomot cu 
putință, ca să fie ținuți minte, iar eu și Xaden urcăm la parter și ieşim 
în curte. 


Aerul de octombrie îmi răcoreșşte obrajii înroşiţi. 

— Eşti bine? întreabă Xaden când trecem pe lângă un grup de 
cadeți. 

— Mi-e sete după atâta alergare, dar... 

Nu mă obosesc să stăpânesc zâmbetul care mi se întinde pe faţă. 

— Dar sunt bine. 

Se întoarce spre mine, coborând privirea spre gura mea, apoi 
mă trage într-unul dintre cotloanele umbroase săpate în zidurile 
groase. 

— Zâmbetul ăsta, şopteşte el, cuprinzându-mi apoi buzele într- 
un sărut pătimaș. 

Mă arcuiesc lipită de el, trecându-mi mâinile prin părul lui, şi-l 
sărut și eu cu tot ce am. Nu e lent și delicat, precum cel din camera 
mea. E ferm și rapid și... fericit. 

Amândoi zâmbim când ne despărțim. 

— Am reușit, spun, lăsându-mi mâinile pe umerii lui. 

— Am reușit, încuviinţează el, odihnindu-și fruntea de a mea. 
Nu-mi place să plec înainte să fie nevoie cu adevărat. 

— Nici mie. 

Mă despart de el și, ridicând una dintre traistele atârnate de 
umărul meu, scot jurnalul. 

— Dar e mai sigur așa. Trebuie să-i duci unul lui Brennan. 

Deschid jurnalul lui Warrick la mijloc și zâmbesc larg la vederea 
liniilor lungi ale vechii scrieri lucerane, având grijă să nu ating decât 
marginile cărții cu mâinile descoperite. Mă înveselesc când citesc 
câteva rânduri şi un sentiment victorios îmi creşte în piept. 

„După ce am făcut și ultima rună, am așezat piatra 
protectoare în locul prin care au simţit dragonii că trec cei mai 
profunzi curenți de magie”, îi traduc încet lui Xaden, apoi ridic 
privirea. Poate că încurc câteva cuvinte, dar informațiile sunt aici! 

Dau câteva pagini. 

— „indeplinind și ultimul pas, măsurile de protecţie s-au 
manifestat odată cu... „ 

Mă strâmb, încercând să lămuresc sfârşitul frazei. 


— „Odată cu nașterea unei ploi de fier.” 

Zăresc termenul din urmă menţionat încă de vreo trei ori 
înainte să strecor jurnalul înapoi în traistă. 

— Totul e aici. 

Îi dau traista lui Xaden. 

— Du-i-o lui Brennan. Ar trebui să poată traduce textul. Nu se 
așteaptă să pleci înaintea zorilor, așa că ai putea să scapi fără să fii 
percheziționat dacă pornesti chiar acum și, împărțind jurnalele, vom 
putea să le citim de două ori mai repede. 

Şi vom şti că măcar unul dintre ele a scăpat de aici cu succes. 

Împătureşte traista de pânză crem în jurul jurnalului dinăuntru 
şi îşi descheie jacheta de zbor, așezându-și cartea la piept și 
încheindu-se la loc. 

— Aş fi vrut să pot petrece noaptea cu tine, spune el pe tonul 
acela grav care mă excită instantaneu. 

— Şi eu. 

Mă priveşte cu un fel de dor, apoi își întinde mâna în umbre și 
apucă rucsacul pe care l-a lăsat aici mai devreme. Și-l pune în spate 
fără să-şi ia ochii de la mine şi, înclinându-se în faţă, mă sărută din 
nou. 

Plăcerea simplă oferită de gestul ăsta e perfectă. 

— Eşti incredibilă, spune el la un centimetru de buzele mele. Ne 
vedem în șapte zile. 

— Şapte zile, încuviinţez, împotrivindu-mă impulsului de a-l 
trage la mine pentru încă un sărut. 

Și încă unul. 

— Du-te acum. Trebuie să urmăm planul, ai uitat? 

Mă sărută repede, cu putere, și o ia din loc, traversând curtea cu 
paşi mari, de parcă ar fi stăpânul ei. Îmi masez pieptul în dreptul 
inimii, sperând să-mi alin durerea cu care îi privesc plecarea, dar ea 
nu se compară cu sentimentul victorios care mă copleșește. 

les în mijlocul curții și privesc în sus, așteptând să-l zăresc o 
ultimă dată pe cerul înnorat, când își va lua zborul spre sud-est. 


Pentru întâia oară de luni întregi, mă simt cuprinsă nu de frică, 
ci de speranţă. 

Putem s-o facem... chiar o facem. Avem relatarea unui martor cu 
privire la metoda folosită de Primii Șase pentru a-și activa piatra 
protectoare și știu sigur că-l voi putea convinge pe Xaden să zburăm 
până la Cordyn, ca să obţin luminarul. Ideea n-o să-i convină, dar o s-o 
facă. Trebuie doar să găsesc o cale de a obține o permisie. Până atunci, 
vom continua ca până acum, vom fura arme și ne vom spori forţele 
din interiorul Navarrei, ca să ne putem apăra singuri. Aretia va fi 
înconjurată de scuturi în doar câteva zile; sunt convinsă. 

— Violet? 

Privesc peste umăr și-i zâmbesc lui Nolon, care se apropie 
ţinând în mâini un burduf de vin și o cană de cositor. Pare extrem de 
obosit, de parcă tocmai ar fi terminat o intervenţie dificilă... sau poate 
zece. 

— Bună, Nolon. Îi fac cu mâna. 

— Mi s-a părut mie că tu ești. Mă duceam să iau limonadă când 
Jack mi-a spus că te-a văzut aici și mi-am amintit că ești pe lista mea 
de așteptare. 

Îmi dă cana şi rămâne alături de mine, privind cerul. 

— E băutura ta preferată, din câte îmi amintesc. 

— Eşti prea bun. 

Ridic cana și beau îndelung, astâmpărând setea care-mi arde 
gâtul de când am terminat cursa aceea mică din Arhive. 

— Nu-ţi face griji pentru umărul meu. Deja s-a vindecat. Apropo, 
n-am apucat să-ți mulțumesc pentru că ne-ai ajutat în timpul 
interogatoriului. 

— Nu-mi place să te văd rănită și Varrish caută să-ți facă 
probleme. 

Bea din burduful său şi își scarpină obrazul nebărbierit. 

— Unde e Riorson? De obicei vă văd împreună sâmbăta. 

Mi se strânge stomacul când Jack Barlowe traversează curtea 
alături de Caroline Ashton și de alți cadeți din al doilea an din Prima 


Aripă. Mi se dă peste cap de-a dreptul când văd că mă salută cu o 
mișcare a capului, la care îi răspund cu stângăcie. 

— Violet? spune Nolon, urmărindu-mi privirea spre Jack. Eşti 

bine? 

— Foarte bine. Xaden a plecat mai devreme. Se mai întâmplă să 
nu ne înţelegem. 

Iau încă o gură de limonadă și cobor ochii la conţinutul din cană. 
Probabil că cei de la bucătărie au schimbat rețeta, pentru că băutura 
îmi lasă un gust ciudat, dar familiar. 

— Am vorbit serios, spune Nolon încet, cu ochii la traista crem 
de pe umărul meu. 

Crem. Nu neagră. 

Ameţesc deodată, vederea mi se tulbură pentru o clipă și mă 
întorc fulgerător spre el. 

— Tairn... 

Dar nu dau de el. Toate legăturile mele sunt distorsionate. Nu. 
Pe toți zeii, nu! 

Dar... , dar mi-am pus viaţa în mâinile lui Nolon timp de atâţia 
ani. 

— Nu-mi place să te văd rănită, șopteşte el, încruntându-se cu 
părere de rău când cana îmi cade din mână și se izbește de pietriș. 
Dar nu pot să te apăr de consecinţele faptelor tale dacă pui în pericol 
siguranţa tuturor civililor din regatul nostru. 

În jur răsună pași şi lumea se învârte cu mine. Când ridic 
privirea, dau cu ochii de chipul lui Varrish. 

— Vai de mine, cadet Sorrengail, în ce încurcătură ai intrat? 

După manifestarea unei peceţi, singurul lucru mai 
înspăimântător decât un intinsic este un detector de minciuni. Și 
totuși îi lăsăm să trăiască. 

— GHIDUL CVADRANTULUI CĂLĂREȚILOR, DE MAIORUL 
AFENDRA (EDIȚIE NEAUTORIZATĂ) 

După ce clipesc încet din gene, vederea mi se limpezește cu 
viteza unui melc. O durere surdă și apăsătoare îmi porneşte din ceafă 


şi mi se răspândește spre tâmplă, iar când ceața cenușie se 
estompează puţin, disting pietre așezate într-un model în spirală, o 
parte dintre ele înnegrite de fum. Un tavan? 

— Asta nu ne priveşte, spune un bărbat, cu o voce necunoscută 
şi răguşită. Urmăm ordinele. 

Adrenalina stârnită de frică îmi străbate ca o săgeată trupul, dar 
îmi încordez mușchii şi mă forțez să rămân cât se poate de nemișcată, 
ca să pot înţelege ce naiba se întâmplă. 

— Ne privește, dacă o să afle, răspunde o altă voce, una 
feminină. Miroase a mușchi umed și a fier, iar aerul este rece, dar 
dens. Ne 

aflăm sub pământ. Sunetul picăturilor constante destramă 
tăcerea de scurtă durată. 

— Ea e în Calldyr. Ne așteptăm să se întoarcă peste o 
săptămână, a precizat cel cu voce răgușită. 

Îmi dau seama că stau în șezut; asta mi se înfige în baza 
scalpului - spătarul unui scaun. Greutatea ce-mi apasă încheieturile şi 
gleznele este familiară. Sunt legată, la fel ca la evaluare. 

— Tairn... 

Încerc să ajung la el, dar conexiunea este înceţoșată, iar puterea 
nu răsare la suprafață. Limonada. Traista. Nolon. Fir-ar să fie! Am fost 
prinsă! 

— Ah, iat-o! 

Deasupra mea apare faţa unui bărbat cu păr grizonant; 
zâmbește, dezvăluind trei dinți lipsă. 

— Maiorule? Ți s-a trezit prizoniera. 

După ce se retrage, îmi ridic capul și cercetez împrejurimile. 

Celula închisorii are formă de pară, iar o ușă care arată exact 
precum cea din sala de interogatoriu constituie cea mai îngustă 
porţiune, însă odaia nu este pentru scopuri didactice. Temnicerul 
meu poartă albastrul infanteriștilor, prin urmare aceasta trebuie să 
fie carcera. 

Presupun că raftul de lemn din dreapta mea este un pat, însă cel 
puţin există o toaletă de cealaltă parte. Frica îmi pulsează în vene la 


vederea pereţilor murdari și pătaţi de sânge, aşa că mă uit repede în 
altă parte, studiind restul celulei pe măsură ce mintea mi se 
limpezește. Nora, femeia care îmi trântește mereu rucsacul, se 
sprijină de o masă de lemn, cu braţele încrucișate pe piept, iar pe faţă 
îi apar cute care par să fie de îngrijorare când ușa se deschide lângă 
ea. 

În celulă intră maiorul Varrish, cu un zâmbet înfricoşător pe 
chip. 

O, zeilor! Ceilalţi! Sunt aici? Au fost răniţi? Nodul din gât e la fel 
de greu ca un bolovan și aproape că mă împiedică să trag până la 
capăt aer în piept. 

— leşi! îi spune celuilalt bărbat, care se precipită ca un păianjen 
în sala principală, dar nu închide ușa în urma lui, oferindu-mi o 
privire scurtă asupra unui birou acoperit cu pumnalele mele cu 
mâner negru înainte ca Varrish să pășească în fața mea. Ți-am promis 
că o să încerc o dată metoda ta, strigă maiorul peste umăr. 

Teroarea îmi mărește presiunea din gât. Nu pot ajunge la Tairn 
sau la Xaden. Nu pot apela la pecetea mea și nici măcar să-mi 
mânuiesc pumnalele, din moment ce am mâinile legate. 

Sunt singură și al naibii de lipsită de apărare. 

Nolon intră lent în celulă, cu ochii plini de tristeţe. 

— Trebuie doar să răspunzi la câteva întrebări, Violet. 

— M-ai drogat! răbufnesc, cu vocea frântă. Am avut încredere în 
tine. Mereu am avut încredere în tine. 

— Lămurește rapid lucrurile şi putem să avem din nou 
încredere unul în altul, spune Nolon. Ce-ar fi să începem cu motivul 
pentru care ai furat jurnalul Lyrei? 

Întinde o mână în spatele Norei și scoate volumul. 

Uit imediat fiecare tehnică de interogare învățată și mă holbez... 
pur și simplu mă holbez la jurnal, mintea mea căutând cu disperare o 
cale de scăpare din situaţia de față, deşi evident nu există niciuna. 

— Am vrut să mă înșel, a continuat el cu blândeţe, dar Markham 
dăduse alarma că cineva trecuse de scuturile de protecţie regale din 


biblioteca privată a regelui, iar apoi te-am văzut în curtea interioară 
cu traista unui scrib... 

— Ceva ce se foloseşte în mod obișnuit pentru transportarea 
cărţilor din Arhive, l-am contrat. 

La naiba, am fost atât de proşti! Ar fi trebuit să presupunem că 
declanșarea scuturilor de protecţie îl va alerta pe Markham. 

— Şi dacă ar fi fost așa, te-ai fi trezit la infirmerie cu o durere de 
cap și scuzele mele de rigoare. 

Nolon ridică jurnalul jerpelit din piele, însăși cheia pentru a 
proteja Aretia. 

— Dar aveai asta la tine. 

— Nu suntem aici ca să ne contrazicem pe tema asta, intervine 
Varrish, care mă urmărește complet fascinat. Răspunde-mi la 
întrebări şi te vom lăsa să dormi, ca să scapi de durerea de cap înainte 
de cursurile de mâine. Minte-mă - chiar și o singură dată - și lucrurile 
o să ia o întorsătură foarte urâtă. 

Deci este deja duminică. 

— Trei întrebări, spune Nolon, cu o privire tăioasă în direcţia lui 
Varrish. Vrem să știm cum ai făcut-o, cine te-a ajutat și, cel mai 
important, de ce. 

Nodul din gât se destramă treptat şi-mi umplu complet plămânii 
cu aer, încercând să-mi conving panica să se domolească. Nu știu cine 
m-a ajutat, prin urmare nimeni altcineva nu mai este înlănţuit aici jos. 
Nici Xaden, nici Rhiannon, nici Aaric, nici vreunul dintre ceilalți. Sunt 
doar eu. Să fiu singură tocmai s-a transformat într-o binecuvântare. 

Și nu sunt lipsită de apărare. Sunt încă în deplină stăpânire a 
minţii mele. 

— Hai să începem cu prima întrebare, și anume cum ai reușit să 
treci de un scut de protecţie regal, propune Varrish. 

— Mi-ar fi imposibil să trec de un scut de protecție regal, din 
moment ce nu sunt de viță regală. 

Ridic bărbia și mă pregătesc mintal pentru tot ce-i mai rău. 

— Spune adevărul, zice Nora, înclinând capul într-o parte. 
Pecetea mea detectează minciuni. Dacă rostești una, voi ști. 


Inima îmi sare în piept. 

Atunci, adevăr să fie! După ce se termină totul, va trebui să-i 
explic mamei răspunsurile sau - mai bine spus - lipsa acestora. 
Fiecare cuvânt în parte contează. 

— Violet, te rog! insistă Nolon, punând jurnalul pe masă. 
Explică-ne, atâta tot. A fost o provocare neautorizată de detașament? 
Un fel de competiţie între cei din anul doi? Încă încearcă să 
stabilească exact ce lipseşte. Ajută-ne! Spune-ne și lucrurile o să fie 
mult mai ușoare pentru tine. 

Încearcă să stabilească. Nu pot să afle. 

— Ai sărit la de ce, comentează Varrish și-și dă ochii peste cap. 
Sincer, Nolon, de aceea nu ai fost niciodată potrivit să fii interogator. 

Ochii lui deschiși la culoare îi întâlnesc pe ai mei. 

— Cum? 

— Cum poţi presupune că acea carte nu este o copie, în 
condiţiile în care nici măcar nu ai verificat dacă originalul lipsește? îl 
întreb pe Nolon, care se uită pieziş la Varrish. 

— Conform lui Markham, învelitoarea nu a fost deranjată. 

— Şi totuși avem nenorocitul de jurnal! răbufnește maiorul, care 
îmi dă încet roată. Asta e o copie? 

Încearcă să mă prindă cu minciuna. 

— Nu am de unde să ştiu, având în vedere că nu am l-am 
examinat. 

Nu fusese timp. 

— Adevărat, confirmă Nora. 

Varrish se oprește în faţa mea și mă uit direct în ochii aceia pali 
şi necruţători. 

— Bănuiesc că nu aveţi nicio dovadă, maiorule Varrish, pentru 
că niciunul dintre voi nu poate trece de un scut de protecţie regal și 
nimeni nu se oferă să-i spună regelui că s-a dat o alarmă, falsă sau nu. 
Vă rog, permiteţi-vă să vă reamintesc că ultima persoană care m-a 
acuzat că mint, fără să aibă dovezi, s-a trezit repartizată la cel mai 
îndepărtat avanpost pe care Lucerasul îl are de oferit. 


— Ah, te referi la Aetos, spune el și nici măcar nu tresare. Nu-ţi 
face griji. Voi găsi dovezile de care are nevoie în timp ce te ţin aici, sub 
supravegherea mea, dacă tot preferi să fii ostilă în loc să ne ajuţi, așa 
cum sperase Nolon. Grady ţine cu dinţii de reguli, prin urmare ultima 
noastră întâlnire nu a fost nici pe departe atât de productivă pe cât 
mi-aş fi dorit. 

Se lasă pe vine și se uită la mine de parcă aș fi o jucărie nouă și 
strălucitoare, pe care abia așteaptă să o distrugă. 

— Cine a furat acea carte pentru tine? mă întreabă, uitându-se 
cu subințeles la mâinile mele. Pentru că amândoi știm că nu tu ai 
făcut-o. 

Adevăr selectiv. Asta e tot ce am în arsenal pentru a-mi proteja 
prietenii. 

— Numai eu am pus acea carte anume în traistă. 

— Spune adevărul, remarcă Nora. 

Îmi plimb privirea de la Varrish la Nolon. 

— Şi am terminat să vă răspund la întrebări. Dacă vreți să mă 
puneţi sub acuzare, atunci întruniţi cvorumul liderilor de aripă și 
faceţi acest lucru conform regulilor stabilite în Codex. 

Varrish se ridică lent, apoi mă plesnește cu dosul palmei. 
Obrazul îmi arde de durere și capul îmi zboară în lateral sub forța 
loviturii. 

— Maiorule. strigă Nolon. 

— Nora, ordonă adunarea în formaţie și verifică mâinile fiecărui 
cadet din cvadrant, spuse Varrish, în timp ce clipesc de câteva ori şi 
mă obișnuiesc cu usturimea. Nolon, ești liber. 

Respir adânc când Varrish își suflecă mânecile uniformei, pre- 
gătindu-mă pentru durerea iminentă. Încerc să mă concentrez asupra 
unei cărămizi deformate din perete, încerc din răsputeri să mă 
disociez de trupul meu. 

Indiferent de ce se întâmplă în această cameră, important e că 
Xaden a scăpat cu jurnalul lui Warrick. Brennan va dobândi tot ce îi 
trebuie pentru a ridica scuturile de protecţie ale Aretiei. Nu-mi pasă 
la ce chin urmează să mă supună Varrish, va merita preţul. 


Violență, amintește-ți că doar trupul este fragil. Tu ești 
indestructibilă. Mă agăț de cuvintele lui Xaden. 

— O să te chem când voi avea nevoie de tine, promite maiorul, 
făcându-i semn lui Nolon să plece. 

Când va avea nevoie de el ca să mă vindece. 

— Nu-ţi face griji, o voi lua încet, mă asigură Varrish. Și tu ai 
toată puterea aici, cadet Sorrengail. O să mă opresc de îndată ce 
vorbeşti. 

Strig când îmi dislocă primul deget. Apoi ţip când îl rupe. 

Pic. Pic. Pic. 

Mă prefac că fiecare sunet este o picătură de ploaie care-mi 
lovește fereastra, mă prefac că lemnul tare și necruţător de sub obraz 
este pieptul lui Xaden, că braţul îndoit într-un unghi nefiresc în faţa 
mea, pulsând în tandem cu bătăile inimii, aparţine altcuiva. 

— Dormi dacă poţi, îmi sugerează o voce blândă și atât de 
dureros de familiară, încât îmi închid strâns ochiul nevătămat. 

Nu ești cu adevărat aici. Esti o halucinație provocată de durere și 
deshidratare. Un miraj. 

— Poate, spune Liam. 

Deschid ochiul doar cât să-l văd stând pe podea lângă mine. Își 
trage genunchii la piept și-și sprijină cotul pe partea laterală a patului 
îngust, chiar sub braţul meu fracturat. 

— Sau poate că m-a trimis în semn de bunăvoință. 

Malek nu este binevoitor. Nici nu permite sufletelor să rătăcească 
încoace și încolo. Bravo creierului meu; este o halucinație excelentă. 
Arată exact ca ultima oară când l-am văzut, îmbrăcat în echipamentul 
de zbor din piele, cu buzele curbate într-un zâmbet care îmi frânge 
inima. 

— Nu rătăcesc, Violet. Sunt exact acolo unde trebuie să fiu. Totul 
doare. O agonie nesfârşită ameninţă să mă tragă din nou 

în întuneric, dar spre deosebire de ultimele două dăţi, mă lupt 
să rămân conștientă. N-am mai fost singură de ore bune și nu-mi mai 
e frică de scaunul din mijlocul camerei. 


Acum știu că mai multe oase se rup când Varrish mă dă jos de pe 
el. 

— Ştiu, spune Liam cu blândeţe. Dar eşti puternică și reziști în 
continuare. Sunt atât de mândru de tine! 

Bineînţeles că asta mi-ar spune subconștientul - fix ceea ce 
trebuie să aud. 

Îmi trec limba peste despicătura din buză și simt gustul 
sângelui. Varrish nu a folosit nicio lamă asupra mea, dar pielea mi-a 
crăpat în atât de multe locuri, încât mă simt ca o rană uriașă și 
deschisă. Ultima oară când m-am mișcat, uniforma mai că mi-a 
scrâșnit de la sângele uscat. 

— Adu-i pe colegii ei de detașament, sugerează Nora din 
anticameră. Va ceda cum vei începe să te ocupi de ei. 

Liam îşi încordează maxilarul, iar ghearele fricii îmi zgârie 
stomacul gol. 

— În timpul probelor n-a cedat, răspunde Varrish. Zeilor, mi-aş 
dori să nu-i cunosc vocea! 

— Dacă îi aduc aici, vor şti ce s-a întâmplat. În plus, ţinând cont 
de relicva înfășurată în jurul braţului lui Imogen Cardulo, mă îndoiesc 
ca va fi dispusă să le șteargă amintirile. De asemenea, uciderea lor 
duce la apariţia unui set complet diferit de probleme. Eşti sigură că 
niciunul dintre cadeți nu are răni la mâini? 

— L-am verificat personal pe toţi, îi confirmă Nora. Devera și 
Emetterio întreabă unde este, la fel ca restul detașamentului ei. A 
lipsit azi de la cursuri. 

E luni. 

Încerc să ajung la Tairn, dar legătura e în continuare încețoşată. 
A, da, pentru că m-au forțat din nou să înghit soluţia aia, între 
momentul în care mi-au zdrobit brațul şi cel în care mi-au rupt 
glezna. 

Însă mi-au frânt numai trupul. Nu am rostit nici măcar un 
cuvânt. 

— Asta înseamnă că te afli aici de două zile, spune Liam. 


Vor mai trece încă cinci înainte ca Xaden să-și dea seama că 
lipsesc. Nu mă îndoiesc că monitorizează corespondența pentru a se 
asigura că nimeni nu-l atenționează. Nu poate reacționa, Liam. Dacă o 
face, va risca totul. 

— Crezi că nu-și iese deja din minţi? 

Liam îşi ridică un colţ al gurii, iar pe buze îi joacă acel zâmbet 
îngâmfat de care mi-a fost atât de dor. 

— Pariez că știe deja. Sgaeyl va fi simţit panica lui Tairn. Poate 
că acel dragon al tău nu poate ajunge la tine atât de adânc sub 
Basgiath, însă Xaden va distruge acest loc, cărămidă cu cărămidă. 
Trebuie doar să supraviețuiești. 

Nu poate pune în pericol mișcarea. Nu-și va asuma riscul. 
Priorităţile lui Xaden au fost mereu clare și a naibii să fiu dacă acesta 
nu este unul dintre lucrurile pe care le iubesc la el. 

— O va face. 

Ușa se deschide, dar nu am energia sau capacitatea să mă ridic, 
să-mi întorc capul sau să-mi înalt măcar o mână. Inima îmi sare în 
piept și bate năvalnic, de parcă ar vedea șansa de a fugi din acest trup 
zdrobit. Nu știu cum să-i spun că armura Mirei îl va ţine în siguranță 
mult timp după ce își va dori să se oprească odată. 

Varrish se lasă pe vine pentru ca ochii noștri să fie la același 
nivel, nu mai departe de o jumătate de metru de Liam. 

— Probabil că ai niște dureri atât de cumplite! Totul se poate 
sfârși. Poate că Nolon avea dreptate. Hai să uităm cum ai furat cartea. 
E clar că nu ai de gând să-ţi dai în gât complicii. Dar trebuie să știu de 
ce. De ce ai avea nevoie de un juranl de la unul dintre Primii Şase? L- 
am tot citit. Interesantă istorie. Ce încerci să protejezi cu ajutorul 
scuturilor, Sorrengail? 

Maiorul așteaptă, dar îmi păstrez cuvintele pentru mine. Naiba 
să-l ia, stă mult prea aproape! 

— Am putea să nu mai dansăm unul în jurul celuilalt și să 
purtăm o discuţie adevărată, propune el. Cu siguranţă ai întrebări la 
care aş putea răspunde cu privire la motivul pentru care nu ne 
implicăm în problemele regatului Poromiel. Despre asta-i vorba? 


Indignare virtuoasă? Am putea face un schimb echitabil de informaţii, 
din moment ce amândoi știm că nu grifonii l-au ucis pe dragonul 
prietenului tău. 

Tresar, iar durerea năvăleşte în valuri asupra mea, nouă și 
violentă. 

— Nu pica în capcană! mă avertizează Liam, care clatină din cap. 
Ştii că încearcă să te păcălească. 

— Dar cât de multe ştii de fapt? întreabă Varrish încet, de parcă 
ar da dovadă de bunătate. Şi ce ai pus la cale cu cei însemnați? Fireşte, 
îi urmărim de ani buni, dar până să te toarne cadetul Aetos, am lucrat 
doar pe baza unor speculaţii. Apoi însă nu te-ai întors la Basgiath. 
Niciun avanpost nu a raportat că încerci să găsești un tămăduitor. Așa 
că am să-mi reformulez întrebarea anterioară. Unde te-ai dus, cadet 
Sorrengail? Ce loc vrei să protejezi cu ajutorul unui scut? 

Asta depășește cu mult faptul că am furat cartea. 

— Zeilor, eşti bună! Sau ai dureri prea mari ca să reacționezi. 
Varrish își înclină capul într-o parte și mă studiază, amintindu-mi de o 
bufniță. 

— Ştii care este pecetea mea, cadet Sorrengail? De ce sunt atât 
de bun în această cameră? E secretă, dar toți suntem prieteni aici, nu-i 
aşa? 

Mă uit fix la maior, dar nu răspund. 

— Nu văd oameni. Le văd slăbiciunile. E un mare avantaj în 
luptă. Sincer să fiu, m-ai surprins când ne-am cunoscut. Din tot ce 
auzisem despre cea mai tânără fiică a familiei Sorrengail, mă 
aşteptam să mă uit la tine și să văd durere, oase rupte sau poate 
ruşine pentru că nu te-ai ridicat niciodată la înălțimea așteptărilor 
mamei tale. 

Îşi trece razant degetul peste ruptura evidentă din antrebraţul 
meu, dar nu aplică presiune. Amenințarea este îndeajuns pentru a 
simţi un junghi în piept. 

— Dar... n-am văzut nimic. Cineva te-a învăţat cum să te 
protejezi și recunosc că ești foarte talentată în privinţa asta, continuă 


Varrish, care se apleacă mai aproape. Vrei să știi ce văd acum, după ce 
te-am separat de puterea ta? 

Ura clocoteşte în mine și sper să o vadă. 

— În numele lui Dunne, trebuie să port singur toată 
conversaţia? „Da, bineînţeles că vreau să știu”, spune el, ridicând 
vocea. Ei bine, cadet Sorrengail, slăbiciunile tale sunt oamenii pe care 
îi iubeşti. Atâţia din care să aleg! Liderul de detașamant Matthias și 
restul colegilor tăi, sora ta, dragonii tăi. 

Un zâmbet crud îi modelează gura. 

— Locotenentul Riorson. Pulsul mi-o ia la galop. 

— Rezistă, Violet! spune Liam. 

— Ai stârnit-o, remarcă Nora din prag. 

— Ştiu, răspunde Varrish. Și pun pariu că te gândeşti că el va fi 
cel care va veni după tine, nu-i așa? 

Îmi admiră vânătăile de pe antebraţ ca și cum ar fi o operă de 
artă. 

— Sâmbăta care vine, când nu te prezinţi în Samara, va veni să 
te caute, chiar dacă astfel va încălca regulile privind permisia. Îți pui 
speranţa că o va face pentru tine. Că te va salva, din moment ce mama 
ta nu a ridicat nici măcar un deget pentru tine. 

Mușchii gâtului mi se contractă deși sunt prea deshidratată 
pentru a înghiţi în sec. 

— Nu va aştepta până sâmbătă, promite Liam. 

— Pe asta mă bazez, continuă Varrish, dând din cap. Am 
aşteptat tot anul să încalci o regulă, ca să te pot interoga conform 
Codexului. Mama ta chiar respectă cu sfințenie regulile. Dar habar n- 
ai cât de mult mă bucur să știu că fiul lui Fen Riorson va încălca 
Codexul și-și va abandona postul pentru a-ţi veni în ajutor. Că el va fi 
următorul legat de acest scaun și-mi va da răspunsurile pe care le 
caut. 

Stai! Ce? 

— La naiba! Pe lângă faptul că te interoghează, îi mai și întinde o 
capcană lui Xaden, zice Liam, încordat. 

Inima începe să-mi bată năvalnic în piept. 


— Ai atât de multă putere aici, Sorrengail! Numai tu îl poţi salva 
pe locotenentul Riorson de ceea ce-l așteaptă dacă sosește. Spune-mi 
ce vreau să știu și nu-l voi răni. 

Pentru o clipă, sunt tentată. Imaginea lui Xaden torturat îmi face 
mâna să se strângă în pumn și unghiile să mi se înfigă în suprafaţa 
aspră a plăcii de lemn. 

— Ce loc vrei să protejezi cu ajutorul unui scut? Ce pun la cale 
însemnaţii? 

— Rezistă, Vi! repetă Liam, care-și pune mâna pe o latură a 
trupului meu și, zeilor, atingerea pare atât de reală. Mărturisirea ar 
duce la moartea tuturor ființelor vii de pe acest Continent. Dacă ar 
avea ceva, orice, împotriva lui Xaden, el ar fi deja în arest. Nu-l vor 
răni! Nu pot să o facă! 

Din punct de vedere raţional, știu asta, dar emoţional... 

— Nu? Eşti sigură? ÎI poţi salva. Chiar aici. Chiar acum. Deoarece 
cred că va veni şi, când o va face, îl voi zdrobi... și te voi obliga să 
priveşti, îmi promite Varrish în şoaptă. Dar nu te îngrijora! Îţi vei ţipa 
secretele în scurt timp. Fireşte, în acel moment nu voi mai avea 
nevoie de ele. Voi avea persoana pe care o vreau de fapt. 

Privirea îi coboară spre gâtul meu, de parcă ar putea să-mi vadă 
pulsul crescând vertiginos. 

— Aaa, acum ai înţeles, nu-i așa? Sunt convins că îl consideri 
indestructibil, dar permite-mi să te asigur că am fost suficient de 
norocos încât să-l văd pe cel mai puternic călăreț din generaţia ta 
întâmpinând o singură dată probleme cu scuturile, la fel ca un novice. 
A durat mai puţin de o secundă, însă a fost îndeajuns pentru a afla de 
ce ar fi nevoie ca să-l distrug. Vom obţine toate informaţiile necesare 
în câteva zile. Nu ești premiul, Sorrengail. Eşti instrumentul. Să-l ia 
dracu'! 

— Îi place lui Solas să se ascundă? îl întreb cu voce răgușită și 
tuşesc. 

Maiorul clipeşte de câteva ori, dar își maschează rapid 
surprinderea. 


— Doar pentru că mi-aţi blocat abilitatea de a vorbi cu Tairn nu 
înseamnă că el nu ştie exact ce mi-aţi făcut, adaug, iar buza îmi crapă 
din nou când zâmbesc forțat. Îl vânaţi pe Xaden. Dar Tairn îl vânează 
pe Solas. Sunteţi cel mai slab în ambele situaţii. E posibil ca eu să mor 
în această cameră, dar vă promit că dumneavoastră sigur o veţi face! 

— Doar pentru că nu te pot omori fără să-mi pierd ţinta nu 
înseamnă că nu te voi spulbera iar și iar până la sosirea lui. Noi doi o 
să ne distrăm. 

Se ridică în picioare, apoi îşi trece iute mâinile peste coapse 
înainte să iasă din celulă. Vag, îi aud cuvintele prin ușă: 

— Cheamă-l pe Nolon! Trebuie să o luăm de la început. 

Dar Varrish se înșală. Xaden nu va veni. Va alege să protejeze 
revoluţia. Acum mă număr printre oamenii pe care nu-i poate salva. 
Trebuie doar să sper că toată lumea se înșală și că vă supravieţui 
morţii mele. 

— Nu mă părăsi! îi șoptesc lui Liam. 

Atâta vreme cât el rămâne, atâta vreme cât nu sunt singură, nu- 
mi pasă că sunt atât de secătuită fizic și psihic încât am halucinaţii şi 
mintea mea îl foloseşte pe Liam pe post de cârjă. 

— Nu te părăsesc! Îţi jur. 

Pic. Pic. Pic. Pierd noţiunea orelor, a bătăilor, a întrebărilor la 

care refuz să răspund. 

Nolon vine de două sau poate de trei ori. 

Viaţa se rezumă la diferite niveluri de durere, însă Liam nu 
pleacă niciodată. E acolo de fiecare dată când deschid ochii, mă 
urmărește și vorbeşte cu mine pe durata torturii, având grijă să nu-mi 
pierd minţile și demonstrând totodată că asta s-a întâmplat deja. 

Cel puţin o dată pe zi, mă prind cu lanţuri de scaun și mă 
forțează să beau serul, blocându-l pe Tairn. Mănânc ce-mi oferă, 
pentru că surpaviețuirea contează cel mai mult, și dorm după fiecare 
şedinţă de vindecare, doar ca să mă trezesc și să fiu frântă la nefârșit. 

Din cauza unei lovituri de picior bine plasate, am coastele 
fisurate, iar braţul stâng îmi pocneşte ca o ramură exact în același loc 


în care Varrish l-a rupt prima oară, un detaliu care-mi confirmă faptul 
că nici eu, nici Nolon nu suntem la putere maximă. 

— Dacă asta nu dă roade, l-am putea aduce pe Jack Barlowe, 
propune Nora, ridicându-și vocea și trezindu-mă complet după ce 
ațipisem pe scaun. Zeii știu că a tot așteptat să se răzbune. 

— Tentant, răspunde Varrish. Sunt sigur că ar fi fericit să 
găsească metode noi și inventive de a o motiva, dar nu putem avea 
încredere în el să n-o omoare. De fapt, nu prea putem avea încredere 
în puştiul ăla în legătură cu nimic, nu-i aşa? Prea imprevizibil. 

— Încă nu-mi vine să cred că nenorocitul ăla a supravieţuit, 
bombăne Liam, care stă rezemat de peretele din dreapta ușii. 

Zeilor, mi s-au inflamat zonele în care am oase rupte, iar 
porțiunile de piele pe care le văd sunt decolorate. Totul doare. Nici 
măcar nu mai sunt sigură în ce măsură sunt eu, cât mai degrabă 
suferință înglobată într-un trup distrus. 

Dar Rhiannon nu este supusă unei asemenea torturi. Nici Ridoc, 
Sawyer, Imogen sau Quinn. Mă agăț cu îndârjire de gândul că toți cei 
la care ţin sunt în siguranţă. 

— Ştii, Sloane mă urăște, șoptesc. 

— Sloane poate fi dură, zice Liam cu un zâmbet strâmb, prin 
care își cere iertare. Te descurci bine. 

— Mda, sunt un adevărat model, spun, și mă abțin să-mi dau 
ochii peste cap. 

— Aţi vrut să mă vedeţi, domnule? Aici jos? Trebuie să fie o 
duzină de gărzi pe scări. 

Vocea aceea. Ca o mână îngheţată, frica îmi alunecă pe șira 
spinării, lăsând în urmă frisoane. Liam își smuceşte capul spre uşă. 

Dain. Am dat de dracu”. Toţi. 

— Da, răspunde Varrish. Am nevoie de ajutorul tău. Navarre are 
nevoie de ajutorul tău. 

— Ce pot să fac? 

Mă zvârcolesc, încercând să mă eliberez, dar nu am nicio șansă. 

— Calmează-te! șopteşte Liam, de parcă oricare dintre ei l-ar 
putea auzi. 


— În această săptămână am avut o breșă în securitate și au fost 
furate documente confidenţiale. Am prins-o pe vinovată și am 
prevenit pierderea informaţiilor, dar prizoniera... 

Urmează o pauză dramatică. 

— Dacă pui lucrurile cap la cap, e evident că acest călăreț 
complotează cu membrii a ceea ce bănuim că este o a doua rebeliune, 
pentru a distruge Navarre. Pentru siguranţa fiecărui civil aflat în 
perimetrul scuturilor noastre de protecție, am nevoie de amintirile 
prizonierei, lidere de aripă. Trebuie să extragi adevărul, altfel însuși 
modul nostru de viață va fi compromis. 

Ei bine, când pune problema așa. Trag din nou de legături, trimi- 
țţându-mi săgeți de agonie prin sistemul nervos. Nu am niciun scut de 
protecție. Nicio modalitate de a-l bloca. 

Toţi cei din Aretia vor muri și va fi vina mea. 

— Trebuie să te avertizez, spune Varrish cu o voce înșelător de 
blândă. Identitatea prizonierei s-ar putea să te şocheze. 

Ușa se deschide larg înainte să mă pot pregăti pe deplin. 

Varrish intră în celulă şi-l lasă pe Dain în prag, cu ochii mari. Își 
plimbă privirea peste mine, zăbovind asupra mâinilor umflate, 
acoperite de pete violet și legate de braţele scaunului, apoi asupra 
feței care, mai mult ca sigur, e de aceeași nuanță vineţie. Nici măcar 
nu poate vedea ce este mai rău sub uniforma mea, și anume contuziile 
şi oasele frânte. 

— Violet? 

— Te rog, ajută-mă! șoptesc, chiar dacă știu că-l implor pe un 
Dain care nu mai există, pe cel pe care îl cunoșteam înainte să 
traverseze Parapetul, și nu pe călărețul de anul trei din fața mea. 

— O torturați de cinci zile? îl acuză Dain pe Varrish. Cinci zile? E 
doar joi? 

— De când a furat jurnalul Lyrei din biblioteca privată a regelui? 
meditează maiorul, care pare plictisit. Categoric. Poate că a fost o 
prietenă din copilărie, Aetos, dar amândoi știm cui îi este loială acum 
- lui Riorson și războiului pe care-l plănuieşte împotriva noastră. 
Vrea să doboare scuturile de protecţie. 


— Nu-i adevărat! 

Vreau să strig, dar mai degrabă șoptesc cuvintele, cu vocea încă 
răgușită după atâtea zile de ţipat. Varrish a denaturat totul. 

— N-aș răni niciodată civili! Dain, ştii... 

— Nu mai știu niciun blestemat de lucru despre tine! 
contracarează Dain, cu faţa schimonosită de furie. 

— Dincolo de scuturi se desfășoară un război, îi spun, disperată 
să-i deschid ochii înainte ca el să reușească să mă frângă. Civilii 
poromieni mor pe capete şi nu facem nimic pentru a-i ajuta. Doar 
privim totul de la distanță, Dain. 

— Crezi că ar trebui să ne implicăm în războiul lor civil? 
protestează el. 

Umerii mi se prăbușesc. 

— Cred că ai fost minţit atât de mult timp, încât nu vei 
recunoaște adevărul nici măcar atunci când te loveşte în față. 

— Aş putea spune același lucru despre tine, zice Dain, care se 
uită spre Varrish. Sunteţi sigur că încerca să doboare scuturile de 
protecție? 

— Am aranjat ca jurnalul să fie trimis înapoi în Arhive, pentru a 
fi într-un loc sigur, dar da. Cartea pe care a furat-o oferă instrucțiuni 
detaliate despre cum au fost clădite scuturile de protecţie și ar putea 
fi folosită ca o hartă pentru a le destrăma, spune maiorul, strângând 
cu putere umărul lui Dain. Știu că e greu să auzi așa ceva, dar oamenii 
nu sunt întotdeauna cine vrem noi să fie. 

Împingându-se în perete, Liam se îndepărtează de uşă și dă ocol 
celor doi bărbaţi, apoi vine și se ghemuiește lângă mine. 

— Nu cred că vei reuși să oprești asta. Nici eu. 

— Încearcă să nu fii supărat pe ea, îi spune Varrish lui Dain, 
afișând dintr-odată o expresie compătimitoare. Nu putem controla 
întotdeauna de cine ne îndrăgostim, nu-i așa? 

Dain încremenește. 

— Riorson a atras-o în ceva ce nu poate înţelege. Știi că am 
dreptate. Ai văzut asta anul trecut, adaugă maiorul, oftând profund. 


N-am vrut să fiu nevoit să-ți arăt asta - scoate pumnalul 
impregnat cu aliaj, care e acum la el -, dar purta și această armă 
asupra ei. Metalul pe care îl vezi este ceea ce alimentează scuturile de 
protecție. Credem că le-au scos pe furiș și le-au trimis oriunde 
plănuiesc să pornească războiul, slăbindu-ne scuturile puţin câte 
puţin. 

— E adevărat? 

Privirea lui Dain o găseşte imediat pe a mea. O zăresc pe Nora 
rezemată de tocul ușii și mă cutremur. 

— Pot explica! Situaţia nu-i așa cum o prezintă el... 

— N-am nevoie să-mi explici! mârâie Dain. De luni întregi te rog 
să vorbeşti cu mine, însă acum înţeleg de ce nu o faci. De ce insiști să 
nu te ating niciodată. Ți-e teamă că voi vedea ce ai ascuns în tot acest 
timp. 

Se îndreaptă alene spre mine, iar eu mă lipesc de spătarul 
scaunului, îngrozită. Xaden, iartă-mă! 

— Aminteşte-ţi de principiile tale morale, cadet! îl instruieşte 
Varrish. Mai ales luând în considerare ataşamentul tău față de cadetul 
Sorrengail. Caută așa cum ai exersat, însă concentrează-te asupra 
cuvintelor scut de protecţie. 

— Locotenente Nora! strigă o voce din anticameră. S-a dat ordin 
ca toți membrii conducerii să se întrunească. Au avut loc... incidente la 
graniță. 

— Cine a dat ordinul? întreabă Nora pe un ton poruncitor. 

— Generalul Sorrengail. 

— Vom fi acolo în scurt timp, răspunde Nora, făcându-i semn 
gărzii să plece. 

— Sar putea să fie deja prea târziu, spune Varrish, clătinând din 
cap. Conform rapoartelor pe care le-am primit azi-dimineaţă, Riorson 
a dezertat cu câteva zile în urmă. Îi adunăm acum pe cei însemnați. 

Respirația mi se oprește în gât. A dezertat. Ar putea fi în 
siguranţă în Aretia acum, ridicând scuturile de protecție. Dar cum 
rămâne cu Imogen? Bodhi? Sloane? Pe ei îi adună cei din conducere. 


Liam își pune mâna pe umărul meu, un gest liniştitor. Îi vor 
ucide pe toți și, după ce vor afla despre Aretia, îi vor vâna pe restul. 

— Îţi poate răscoli prin amintiri, îmi spune Liam. Dar logica 
spune că va trebui să se împotmolească mai întâi în gândurile pe care 
le ai acum. 

— Ce ai făcut, Violet? mă întreabă Varrish. Ai pus la cale un alt 
atac asupra unui avanpost? Află tot ce poţi, Aetos. Siguranţa regatului 
nostru depinde de asta. Timpul este esenţial. 

Dain îşi ridică mâinile, cu ochii aprinşi de mânie. 

— L-ai ucis pe Liam! răbufnesc deodată, iar el se oprește. 

— Tot spui asta, dar ţi-am căutat printre amintiri doar pentru a- 
i dovedi tatălui meu că se înșală, Violet. Și n-ai făcut nimic altceva 
decât să dovedești că are dreptate. Dacă cei însemnați au murit tră- 
dându-ne regatul, atunci au primit exact ce meritau. 

— Te urăsc, şoptesc, eliberând un sunet sugrumat, cu ochii 
înțepaţi de lacrimi arzătoare. 

— Trage de timp! se răstește Varrish. Fă-o acum! Şi dacă vezi 
ceva ce nu înţelegi, îţi voi explica totul de îndată ce vom afla unde li se 
ascunde armata. Crede-mă pe cuvânt când îţi spun că acţionăm în 
interesul fiecărui cetățean din Navarre. Singurul nostru țel este să-i 
ținem în siguranţă. 

Dain încuviințează din cap și întinde mâinile spre mine, însă 
ezită în ultima secundă. 

— E învinețită peste tot. 

— Arată-i ce vrei să vadă! mă îndeamnă Liam. 

— Nu-i nimic mai mult decât o trădătoare, i-o întoarce Varrish. 

— Aşa e, îl aprobă Dain. 

Închid ochii de îndată ce degetele lui îmi apasă tâmplele 
dureroase şi sensibile. E adevărat că mi-au blocat accesul la putere, 
dar aceea provine de la Tairn. Însă numai eu dețin controlul asupra 
minții mele. Și este tot ce mi-a mai rămas. 

Spre deosebire de anul trecut, de data aceasta simt prezenţa lui 
Dain la marginea minţii, exact acolo unde ar trebui să-mi fie scuturile, 


însă în loc să mă retrag din calea asaltului, mă prind de acea prezență 
şi mă arunc în amintire, trăgându-l pe Dain cu mine. 

— Mai e vreun grup de dragoni prin apropiere? întreabă Liam. 
Gravitaţia se schimbă pe măsură ce-mi dau seama că cel mai 

rău coșmar al meu este cu adevărat un monstru viu. Două 
picioare. Nu patru. Un wyvern. 

Ne-au trimis aici să murim. 

Veninoși cu ochii dilataţi și însemnați de vinișoare roșii, care ucid 
oameni neajutoraţi. Foc albastru. Pământ uscat. Prăbușirea lui Soleil și 
a lui Fuil. 

Nu vom reuși niciodată să scoatem pe furiș suficiente arme cât 
să conteze. Ne-au ascuns adevărul, ne-au șters însăşi istoria pentru a 
evita conflictele și pentru a ne ţine în siguranţă, în timp ce oameni 
nevinovaţi mor. 

Liam... În numele zeilor, Liaml Îmi înfig unghiile mintale în Dain 
şi-l ţin acolo, forțându-l să simtă din nou, împreună cu mine, 
neputința. Suferinţa sfâşietoare din piept. Furia necontrolată, ca o 
ceaţă peste ochi. 

A fost... o onoare! Ultimele cuvinte pe care mi le-a adresat Liam. 

Răzbunarea mea în înaltul cerului, luptând pe spatele lui Tairn, 
înarmată cu singura armă care o va ucide pe mânuitoarea întunecată, 
hotărâtă să facă tot posibilul ca să-mi ucidă dragonul și să-mi aducă 
sfârșitul. 

În momentul în care pumnalul îmi pătrunde în lateral, încetez 
să-l mai trag pe Dain și încep să-l împing şi să ţip atât fizic, cât şi 
mintal, umplându-mi capul cu toată durerea care mi-a fost provocată 
în ultimele patru zile, până la ultimul dram. 

Dain icnește şi-şi îndepărtează mâinile de pe tâmplele mele. 

Îmi deschid larg ochii, țipătul răsunându-mi în continuare în 
urechi cât se retrage, cu groaza întipărită pe fiecare parte a chipului. 

— Sunt aici, îmi spune Liam. Și tot nu regret, Vi. Nici măcar 
pentru o secundă. 

Lacrimile îmi alunecă pe obraji. 


— Ai obţinut ce ai vrut? reușesc să întreb, cu corzile vocale 
aproape distruse. 

— Faceţi contrabandă cu arme, spune Dain încet, cercetându-mi 
ochii. Ne furaţi armele pentru a ajuta un alt regat? 

Îmi pierd şi ultima scânteie de speranţă, conștientă de eşecul 
meu total. Din tot ce i-am arătat, asta a reținut? 

Îmi desprind fulgerător privirea dintr-a lui pentru a mă uita la 
Liam, memorându-i fiecare cută de pe chip şi acei ochi albaștri 
emblematici. 

— Îmi pare atât de rău că te-am dezamăgit! 

— Nu m-ai dezamăgit. Nici măcar o dată, șopteșşte el, clătinând 
din cap. Noi te-am implicat în războiul nostru. Dacă îi pare rău cuiva, 
eu sunt acela. 

— Aşa cum ar trebui să-ți fie, spune Varrish dispreţuitor. Dacă 
Dain mi-a văzut amintirile, dacă știe de transporturile 

de arme la care am ajutat, atunci știe totul. Un val de deznădejde 
mă izbeşte din plin şi-mi fură hotărârea şi tăria de a nu ceda. În mine 
a mai rămas numai durere, iar pentru un asemenea sentiment nu 
merită să lupt, nu dacă tocmai am renunţat la tot ce e important 
pentru mine. La toţi cei care sunt importanţi pentru mine. 

— Vor să venim acum! strigă bărbatul din anticameră. 

—  Varrish, îl îndeamnă Nora. Sunt convocați toți cei din 
conducere. 

— Ce-ai găsit? îl întreabă Varrish pe Dain, care se întoarce spre 
liderul de aripă, pierzându-și calmul. De unde își plănuiesc atacul? 

— Daţi-mi pumnalul! îi cere Dain pe un ton imperios, întinzând 
mâna. Vreau să-l compar cu cel pe care l-am văzut în amintire. Cu cele 
pe care le fură de la noi. 

— Numai să nu o ucizi! Mai întâi trebuie să-l găsim și să-l inte- 
rogăm pe Riorson, iar pentru asta avem nevoie de ea. 

Varrish îi dă pumnalul lui Dain, care se uită scurt la armă și dă 
din cap. 


— Ăsta e. Le scot cu zecile şi înarmează duşmanul. Am văzut 
totul, adăuga Dain, și ochii lui căprui îi întâlnesc pe ai mei. E cel puţin 
un stol de grifoni implicat. 

Inima mi se strânge. Ştie. A văzut în ciuda tuturor eforturilor 
mele. 

Mă vor interoga din nou - mă vor ține prizonieră ca să-l 
ademenească pe Xaden -, dar nu mă vor lăsa să plec de aici în viaţă. 
Acest loc pe care l-am numit acasă, coridoarele pe care m-am plimbat 
cu tatăl meu, Arhivele pe care le-am venerat ca pe zei, terenul unde 
am zburat cu Tairn și Andarna, sălile în care am râs cu prietenii mei și 
încăperile în care Xaden m-a ţinut în braţe vor fi mormântul meu. 

Și băiatul cu care obișnuiam să mă caţăr în copaci de-a lungul 
râului îmi va aduce sfârşitul. 

Mă las moale în scaun și ultimul strop de împotrivire se scurge 
din mine. 

— Bun, bun! Acum spune-mi unde sunt! ordonă Varrish. Dain 
apucă pumnalul cu mâna stângă și-l învârte astfel încât 

lama să fie paralelă cu braţul lui când mi-o îndreaptă spre gât. 

— Ar fi trebuit să ai încredere în mine, Violet. 

Nu îndrăznesc nici să înghit cât îi susțin privirea nemernicului. 
Nu voi muri înfricoşată. 

— Nimic din toate astea nu s-ar fi întâmplat dacă doar ai fi avut 
încredere în mine. 

Durerea din ochii lui nu face decât să-mi întețească şi mai mult 
furia. Cum îndrăzneşte să pară ofensat? 

— Iar acum e prea târziu. 

— Varrish! ţipă Nora când se aud strigăte în anticameră. Varrish 
se întoarce spre ea şi simt cum lama îmi alunecă pe 

piele. 

Dain o să mă omoare. 

— Eşti bine, spune Liam, strângându-mă ușor de umăr. Voi fi 
chiar aici. N-am de gând să te părăsesc. 

Tairn. Andarna. Zeilor, sper că vor supravieţui! Xaden trebuie să 
trăiască. Pur şi simplu trebuie. Îl iubesc. 


Ar fi trebuit să-i spun în fiecare zi, să fiu sinceră în privința 
sentimentelor mele, în ciuda luptelor și a îndoielilor. 

Acum, în loc să-i împărtășesc aceste sentimente lui Xaden, vor 
muri odată cu mine. Vederea mi se înceţoșează şi lacrimile mi se 
revarsă din nou pe obraji, dar îmi ridic bărbia. 

Dain îşi trage braţul înapoi și aştept atacul, tăietura, durerea, 
sângele revărsat. 

Dar lovitura nu vine. 

Varrish se clatină în spate, cu o mână apăsată deasupra șoldului, 
cu ochii ieșiţi din orbite, în timp ce un răget îmi bubuie în urechi. Dain 
coboară lama însângerată spre curelele de la încheieturile mele, 
eliberând-o pe una, apoi pe cealaltă. 

— Nu ştiu dacă putem scăpa de aici prin luptă, spune el repede, 
îngenunchind pe podea pentru a-mi tăia și legăturile de la glezne. Poţi 
să te miști? 

Ce dracu’ se întâmplă? 

— Aetos! mârâie Varrish, care se împleticește până când ajunge 
cu spatele lipit de perete. 

Maiorul alunecă pe piatră și lasă în urmă o dâră roșie 
strălucitoare. 

— Violet! strigă Dain, vârându-mi forţat ceva în mână. Trebuie 
să te mişti, altfel suntem morţi! 

Îmi înfăşor degetele mâinii nevătămate în jurul mânerului 
familiar, iar Dain îşi scoate sabia prinsă la şold și o îndreaptă spre 
gâtul Norei, când femeia se năpusteșşte în celulă. 

— Lasă-ne să trecem și o să trăieşti! 

Ținând lama neclintită, Dain își trece un braţ în jurul spatelui 
meu cât încerc să mă ridic, ajutându-mă să nu-mi pierd echilibrul 
când îmi cedează picioarele. Din ce-mi amintesc, n-au fost rupte de la 
ultima vizită a lui Nolon, dar scâncesc din pricina presiunii aplicate 
asupra coastelor fisurate și a senzaţiei de greață care mă cuprinde 
când camera parcă începe să se învârtă. 

— Nu fac astfel de promisiuni! 


Amenințarea, rostită cu o voce joasă și profundă, îmi înmoaie 
genunchii cu o clipă înainte ca o mână înarmată cu un pumnal să se 
întindă în jurul gâtului Norei și să-l taie fără nicio secundă de 
șovăială. 

Femeia cade şi din rană i se revarsă un torent de sânge. Iar eu 
îmi ridic privirea și întâlnesc mânia lui Dunne sub forma unor ochi de 
nuanța onixului, cu puncte aurii. 

Singura infracţiune mai gravă decât uciderea unui cadet 
este actul inimaginabil de a ataca un membru al conducerii. 

- GHIDUL CVADRANTULUI CĂLĂREȚILOR, DE MAIORUL 
AFENDRA (EDIȚIE NEAUTORIZATĂ) 

Capitolul 36 

Furia strălucește în ochii lui Xaden. E înarmat până-n dinţi, cu o 
sabie în mâna dreaptă și un pumnal în stânga, ambele arme pline de 
sânge și îndreptate spre Dain. O, zei. 

— Nu. strig şi fac un salt împleticit, astfel încât să mă pun în faţa 
lui Dain, dar picioarele mele nu cooperează și podeaua pare să-mi 
întâmpine căderea. 

— La naiba. 

Oţelul zdrăngănește la contactul cu piatra și Dain mă prinde cu 
ambele mâini. 

Întunericul îmi răsare în colțurile ochilor, amenințând să mă 
tragă în abis. Fiecare celulă din corp ţipă în semn de protest până 
când îmi regăsesc echilibrul. Dar nu sunt ţinută doar de braţele lui 
Dain - zăresc benzi moi de umbre în dreptul șoldurilor și sub braţe. 
Apar doi de Xaden, însă pe măsură ce mă lupt să rămân conștientă, se 
contopesc într-unul singur. 

— M-a salvat, șoptesc. Nu-l ucide. 

Dain merită o a doua șansă pentru că l-a înjunghiat pe Varrish... 

nu? 

Privirea lui Xaden o găseşte fulgerător pe a mea, apoi mă 
cercetează din nou, din creștet până-n tălpi. 

— Zeilor, Violet. 


Umbrele explodează în jurul nostru, spărgând piatra și 
distrugând placa de lemn pe post de pat, stropită de sângele meu. 

Presupun că faţa îmi este la fel de bătută și învineţită ca restul 
trupului. 

— Ai venit. 

Mă poticnesc înainte și, din fericire, Dain este suficient de 
inteligent încât să-mi dea drumul. 

Xaden mă prinde în braţe și umbrele îi apucă sabia în timp ce el 
îşi răsfiră degetele pe spatele meu și mă trage ușor spre pieptul său, 
de parcă îi e teamă că mă spulber. 

— Ai uitat că nu există loc pe lume în care nu te-aș putea găsi? 
Îşi coboară buzele spre rămăşiţele murdare, destrămate și 

pătate de sânge ale împletiturii mele și mă sărută pe creștet. 

Mirosul de piele și mentă îl acoperă pe cel de fier și mușchi din 
celulă și, pentru prima oară de când m-a drogat Nolon, mă simt în 
siguranţă. Lacrimile se preling pe pieptul lui Xaden, însă nu-mi dau 
seama dacă sunt ale lui sau ale mele. 

— Fir-ar al dracului să fie! exclamă Garrick din spatele lui 
Xaden. Ai fugit ca nebunul și n-ai putut să-mi păstrezi și mie unul? Mi- 
a luat o veșnicie să trec de baricada de cadavre de pe scări. 

Zâmbetul îm despică din nou buza când îmi întorc fața pentru a- 
mi pune obrazul peste inima lui Xaden, ascultându-i bătăile puternice 
şi constante. 

— Bună, Garrick. 

Acesta se albeşte și-și lasă săbiile în lături, însă își maschează 
reacția cu un zâmbet rapid. 

— Ai arătat mai bine, Violet, dar mă bucur că ești în viaţă! 

— Şi eu. 

— E haos acolo sus, îi spune Garrick lui Xaden, aruncând o 
privire nedumerită spre Dain. Cei din conducere pleacă în zbor de 
pretutindeni ca să ajungă la graniță. 

— Atunci a funcționat, afirmă Xaden. 

Varrish geme și toţi ne îndreptăm capetele în direcţia lui. 


— Devii trădător? îl acuză pe Dain în timp ce se străduieşte să se 
pună pe picioare, cu mâna în continuare apăsată pe rana din lateral. 

— O, asta se întâmplă? întreabă Garrick, uitându-se când la 
Dain, când la Varrish. 

— Tatăl tău va fi atât de dezamăgit, șuieră maiorul printre dinţii 
însângeraţi și strânși. 

Scuipă sânge, prin urmare nu mai are mult de trăit. 

— Dacă ştie deja ce mi-a arătat Violet, atunci eu sunt cel 
dezamăgit de el, i-o întoarce Dain, care își ridică sabia și o îndreaptă 
spre Varrish. 

— Nu! răbufnește Xaden. Nu tu. 

Mâna i se încordează pe spatele meu, iar umbrele se înfășoară în 
jurul lui Varrish cu o fracțiune de secundă înainte să-l târască de-a 
lungul podelei. Maiorul face ochii mari de groază când fâşiile negre ca 
noaptea îl aruncă pe scaun, apoi îi leagă încheieturile și gleznele 
asemenea unor cătușe. 

— Această onoare îi aparține lui Violet, dacă o vrea. 

— O vrea, răspund fără să ezit. 

Xaden își mută un braţ în jurul taliei mele, urmărindu-mi 
reacțiile. 

— Nu știu unde te pot atinge. 

— E bine așa, îi spun şi apuc pumnalul cu aliajul incrustat în 
plăsea în mâna stângă, în timp ce dreapta îmi atârnă pe lângă trup, 
complet neputincioasă. 

Dain se dă înapoi și-și coboară sabia, apoi Xaden mă ajută să-mi 
târăsc picioarele peste porțiunele uscate de sânge - sângele meu - 
răspândite pe podeaua de piatră. 

În ciuda palorii de pe față, Varrish îşi mijeşte ochii, iar Xaden mă 
ţine neclintită în timp ce ridic pumnalul la pieptul maiorului cu o 
strânsoare nesigură și slabă, fixând vârful lamei deasupra inimii lui, 
exact între coaste. 

— V-am promis că veţi muri în această cameră, îi șoptesc, dar 
tremur prea tare ca să împing lama până la capăt. 


Îmi folosesc şi ultimul dram de energie doar ca să rămân în 
picioare. 

Degetele lui Xaden le acoperă pe ale mele și împinge brusc lama 
înainte, înfigând-o în inima lui Varrish. Memorez expresia de pe 
chipul maiorului pe măsură ce viaţa i se stinge, numai ca să fiu sigură 
că este cu adevărat mort când, inevitabil, vor începe coșmarurile. 

Mă holbez câteva minute bune, până când mă copleşeşte 
enormitatea a tot ce s-a întâmplat, amenințând să-mi fure aerul din 
plămâni. Simt o gheară în jurul gâtului, o căldură înțepătoare îmi arde 
ochii și o mie de gânduri îmi vâjâie în minte. Tocmai l-am ucis pe 
comandantul-adjunct al cvadrantului. 

Ce naiba ar trebui să fac acum? Să mă întorc la cursuri? Şi 
Xaden... Xaden a riscat totul venind aici. 

— Lasă-ne puţin singuri şi asigură-te că Aetos respiră 
deocamdată! ordonă Xaden. 

Aud cum toată lumea iese din celulă, apoi se întoarce încet spre 
mine, răsucindu-ne astfel încât să fim cu spatele la cadavrul lui 
Varrish. 

— Eşti în viaţă. Indiferent ce s-a întâmplat în această cameră și 
ce s-a spus, eşti în viață şi asta-i tot ce contează. 

— N-am cedat, șoptesc. Dain... A văzut chiar înainte să-l 
înjunghie pe Varrish, dar n-am cedat, jur! 

Clatin din cap, iar vederea mi se înceţoşează, apoi se limpezește 
şi din ochi îmi curg iarăși lacrimi. 

— Am încredere în tine. 

Îmi cuprinde ceafa între mâini şi mă pierd în privirea lui 
frumoasă și intensă. 

— Dar n-ar conta pentru mine dacă ai fi făcut-o. Plecăm. Te scot 
naibii de aici! 

Clipesc din gene. 

— Nu putem pleca acum. Vor porni pe urmele noastre, iar 
Brennan nu e pregătit, adaug, deznădăjduită. Vei pierde accesul la 
armele din Basgiath... 

— Nu-mi pasă! Vom găsi o soluție după ce suntem acolo. 


— Vei pierde toate lucrurile pentru care ai muncit! protestez, 
iar vocea mi se frânge. Din cauza mea. 

— Atunci voi avea tot ce am nevoie. 

Îşi coboară fața, aplecându-se astfel încât el să fie tot ce văd, tot 
ce simt. 

— Voi privi fericit cum Aretia arde din nou din temelii, până la 
ultima blestemată de piatră, dacă asta înseamnă că trăieşti. 

— Nu vorbeşti serios! 

Îşi iubește casa. A făcut totul pentru a o proteja. 

— Ba da. Îmi pare rău dacă te aştepţi să fac lucrul nobil. Te-am 
avertizat. Nu sunt drăguţ sau blând sau bun, însă tot te-ai îndrăgostit 
de mine. Asta este ceea ce primeşti, Violet - mă primeşti pe mine. Cu 
părţile bune, rele, de neiertat. Totul. Sunt al tău. 

Braţul îi coboară pe spatele meu şi se opreşte deasupra 
şoldurilor, ţinându-mă în picioare şi aproape de el. 

— Vrei să ştii ceva adevărat? Ceva real? Te iubesc. Sunt 
îndrăgostit de tine. Încă din noaptea în care fulgii de zăpadă i-au 
căzut în păr şi m-ai sărutat pentru prima oară. Sunt recunoscător că 
viaţa mea este legată de a ta, pentru că asta înseamnă că nu va trebui 
să înfrunt nici măcar o zi fără tine. Inima mea bate doar atâta vreme 
cât bate şi a ta, iar când vei muri, îl voi întâlni pe Malek alături de tine. 
E al naibii de bine că şi tu mă iubeşti, pentru că nu scapi de mine nici 
în viaţa asta, nici în oricare alta care ar putea urma. 

Buzele mi se întredeschid. Este tot ce mi-am dorit vreodată, tot 
ce am avut vreodată nevoie să aud. 

— Chiar te iubesc, recunosc în șoaptă. 

— Mă bucur că n-ai uitat. 

Xaden înlătură distanţa dintre noi și-și trece ușor buzele peste 
ale mele, având grijă să nu mă rănească. 

— Hai să plecăm de aici! Încuviinţez cu o mişcare din cap. 

— Trebuie s-o luăm din loc! strigă Garrick. 

—  Eliberaţi scările! ordonă Xaden. Și spune-i lui Bodhi să 
găsească orice antidot de care ea și restul membrilor detașamentului 
ei au nevoie. 


— Mă ocup, zice Garrick. 

— Detașamentul meu? 

— Sunt bine toți, mă asigură Xaden, uitându-se din nou la mine, 
dar au fost puşi sub pază în sala de interogatoriu după ce au încercat 
ieri să organizeze o misiune de salvare. Poţi să ieși de aici pe propriile 
picioare? 

— Nu ştiu, îi răspund sincer. Am pierdut evidenţa a ceea ce este 
rupt şi a ceea ce a vindecat Nolon. Știu că braţul stâng e fracturat, la 
fel și trei coaste din partea dreaptă. Nici șoldul nu pare să fie în 
întregime acolo unde ar trebui. 

— Va muri pentru ce a făcut. 

Xaden se răsuceşte și ne duce afară din celulă, pe lângă trupul 
Norei și în mijlocul unui nenorocit de măcel. Sunt cel puţin o jumătate 
de duzină de cadavre între noi şi scări. Îmi pune rapid toate 
pumnalele în tecile potrivite, acolo unde le este locul, dar nu-l ia pe 
cel pe care îl ţin în continuare strâns în mână. 

După ce Dain îi pasează cele necesare dintr-un dulap din 
apropiere, Xaden îmi prinde cât mai repede posibil braţul într-o fașă. 
Îmi mușc buza vătămată ca să nu ip cât îmi înfășoară un pansament 
în jurul coastelor, peste armură. 

— Xaden! strigă Garrick de pe casa scării. Avem o problemă! 

— Futu-i! mormăie Xaden, plimbându-şi ochii de la săbiile 
rezemate de perete la mine. 

— Pot să o car, se oferă Dain. 

Xaden îl săgetează cu o privire care promite o moarte lentă și 
dureroasă. 

— Încă nu m-am decis dacă să te las sau nu să trăieşti. Fii al 
naibii de sigur că n-am încredere să o las pe mâna ta! 

— Pot să merg. Cred. 

Dar de îndată ce încerc, camera se înclină. Și pentru prima oară 
în viaţă, mă simt slabă. Asta mi-a făcut acel monstru în celulă. Mi-a 
luat puterea. 

— Dar nu te-a frânt, Violet, spune încet Liam, din colţul camerei. 
Mi se strânge pieptul când face un pas în spate, spre umbre. 


Apoi încă unul. 

— Uite ce-ţi propun - îţi promit că data viitoare când voi fi bătut 
cinci zile la rând, te voi lăsa să mă scoţi în braţe din închisoare, zice 
Xaden, punându-și săbiile în tecile fixate pe spate. 

— Mulţumesc, le spun... ambilor bărbaţi. 

Xaden mă ridică în braţe și mă ţine aproape de pieptul lui, fără 
să aplice presiune pe coaste. 

— Urmează-mă sau mori! E alegerea ta, dar fă-o acum! îi zice lui 
Dain. 

Umbrele ne înconjoară și formează un cerc de lame, apoi Xaden 
o ia din loc și mă poartă în sus pe scara pe care strălucesc luminile- 
magice. 

Capul îmi cade pe umărul lui şi tresar, dar oare mai contează 
durerea dacă plecăm? Dacă suntem amândoi în viaţă? A venit. 

— Ce fel de problemă, Garrick? întreabă Xaden după ce dăm 
colțul scării. 

— Una de mărimea unui general, răspunde Garrick, cu mâinile 
în aer și cu lama mamei mele la gâtul lui. 

La naiba! 

Îmi ridic capul, iar Xaden se opreşte brusc, cu fiecare mușchi din 
trup încordat. 

Ochii ei îi întâlnesc pe ai mei și observ că stă cu o treaptă mai 
sus față de Garrick, cu chipul contorsionat de... stai, să fie de 
îngrijorare? 

— Violet. 

— Mamă. 

Clipesc de câteva ori. E prima dată când îmi rostește numele de 
dinainte de Parapet. 

— Pe cine ai ucis? îl întreabă pe Xaden. 

— Pe toată lumea, răspunde el, fără nicio urmă de regret. Mama 
dă din cap, apoi își coboară lama. Garrick inspiră adânc, 

se îndepărtează de ea şi se pune cu spatele la perete. 


— Poftim! spune generalul, vârându-și mâna în buzunarul 
uniformei din dreptul coastelor și scoțând o fiolă cu lichid 
transparent. E antidotul pentru ser. 

Mă uit fix la fiolă, iar inima mea își înteţește din nou bătăile, 
trecând de la un bubuit înfundat la un galop în toată regula. De unde 
ştiu că asta conţine de fapt? 

— Aş fi venit mai devreme dacă aș fi știut, spune mama, și vocea 
i se îmblânzește odată cu privirea. Nu ştiam, Violet. Jur! Am fost în 
Calldyr în ultima săptămână. 

— Deci întoarcerea ta e ce anume mai exact? O coincidenţă? 
întreb. 

Strânge din buze și-și încleştează degetele în jurul fiolei. 

— Aş vrea să rămân puţin singură cu fiica mea. 

— Asta nu se va întâmpla, răspunde Xaden. Ochii ei se înăspresc 
când se uită la el. 

— Tu, mai mult decât oricine, ştii cât de departe voi merge 
pentru a o proteja. Şi din moment ce sunt destul de sigură că tu ești 
motivul pentru care primim rapoarte despre dragoni care aruncă 
leșuri de wyverni la fiecare avanpost pe care-l avem de-a lungul 
graniței, motivul pentru care majoritatea celor din conducere 
părăsesc în grabă colegiul ca să se ocupe de problemă, ai putea măcar 
să-mi oferi șansa de a-mi lua rămas-bun de la ea. 

— Ce ai făcut? 

Privirea îmi zboară spre a lui, dar Xaden și-o menţine aţintită 
asupra mamei. 

— Aş fi făcut-o mai devreme, dar a durat câteva zile să-i vânez şi 
să-i ucid, îi răspunde el. 

— Ne-ai ameninţat întregul regat, replică ea, îngustându-și 
ochii. 

— Bun. Ai lăsat-o să fie torturată zile întregi. Nu-mi pasă deloc 
dacă a fost din cauza absenței sau a neglijenţei tale. Trebuia să știi. 

— Trei minute! ordonă mama. Acum! 

— Trei minute, sunt de acord. Xaden își întoarce privirea spre 
mine. 


— E un monstru în carne şi oase, spune el încet, dar suficient de 
tare cât să se audă. 

— E mama mea. 

Pentru o clipă, pare gata să protesteze, dar apoi mă pune încet 
pe picioare și mă sprijină de perete. 

— Trei minute, șopteşte el. Și voi fi în capul scării. 

Este un avertisment pentru mama, în timp ce el urcă treptele, cu 
Garrick în frunte. 

— Aetos, te-ai hotărât să mă urmezi? 

— Aşa se pare, spune Dain, care s-a oprit puţin mai în spatele 
meu. 

— Atunci, urmează-mă naibii odată! ordonă Xaden. 

Dain bombăne, dar urcă repede treptele, lăsând-o pe mama 
singură cu mine. E întruchiparea calmului, cu spatele drept și privirea 
indescifrabilă. 

— Ia-o! spune şi-mi întinde fiola. 

— Ai ştiut ce se întâmplă dincolo de scuturi în toţi acești ani, zic, 
strângând atât de tare arma, încât mi s-au albit încheieturile 
degetelor. 

Face un pas înainte şi privirea îi sare de la pumnalul din mână la 
brațul imobilizat, apoi alege un buzunar din partea superioară a 
uniformei mele și pune fiola înăuntru. 

— Când o să ai copii, putem discuta despre riscurile pe care ţi le 
vei asuma, despre minciunile pe care vei fi dispusă să le spui pentru 
a-i păstra în siguranţă. 

— Şi cum rămâne cu copiii lor? insist, ridicând vocea. 

— Repet. 

Îşi încolăceşte braţul în jurul spatelui meu, îmi strecoară o mână 
pe sub umăr și mă trage spre ea, sprijinindu-mă de-o parte a trupului 
ei. 

— Când o să fii mamă, povesteşte-mi despre persoanele pe care 
eşti dispusă să le sacrifici astfel încât copilul tău să trăiască. Acum 
mergi! 


Strâng din dinţi şi pun un picior în fața celuilalt, luptându-mă cu 
ameţeala, epuizarea și valurile de durere ca să urc scările. 

— Nu e corect să-i lași să moară lipsiţi de apărare! 

— N-am susţinut niciodată că este, îmi răspunde, apoi trecem de 
prima cotitură, urcând lent. Și ştiam că nu o să ne împărtășești 
niciodată părerea. Că nu o să fii niciodată de acord cu viziunea 
noastră în privinţa autoconservării. Markham te-a considerat 
protejata lui, următoarea conducătoare a scribilor, singura candidată 
pe care a considerat-o suficient de deşteaptă, suficient de abilă pentru 
a continua să țeasă complicata legătură la ochi aleasă pentru noi cu 
sute de ani în urmă. 

A pufnit dezaprobator. 

— A făcut greşeala de a crede că ai fi ușor de controlat, dar îmi 
cunosc fiica. 

— Sunt sigură că tu crezi asta. 

Fiecare pas e o luptă, fiecare pas îmi zguduie oasele și-mi 
testează încheieturile. Totul pare atât de îngrozitor de slab legat și, 
totodată, atât de strâns laolaltă, încât s-ar putea să mă deschid ca o 
rană din cauza presiunii. 

— Poate că pentru tine sunt o străină, Violet, dar te asigur că 
pentru mine tu nu ești nici pe departe așa. În cele din urmă, aveai să 
descoperi adevărul. Poate că nu în timp ce erai în Cvadrantul 
Scribilor, dar cu siguranţă când ai fi devenit căpitan sau maior și 
Markham ar fi început să te pună la curent cu tot, așa cum procedăm 
cu majoritatea celor cu asemenea ranguri. Apoi tu ai fi dezvăluit totul 
în numele îndurării sau a oricărei alte emoţii pe care urma să dai vina, 
iar ei te-ar fi ucis din pricina asta. Am pierdut deja un copil pentru a 
ne păstra graniţele în siguranţă și nu sunt dispusă să mai pierd încă 
unul. De ce ai crezut că te-am forțat să intri în Cvadrantul Călăreţilor? 

— Pentru că îi desconsideri pe scribi, răspund. 

— Prostii! lubirea vieţii mele a fost un scrib. 

Urcăm treptat pe scara în spirală. 


— Te-am pus în Cvadrantul Călăreţilor ca să ai o șansă de 
supravieţuire, apoi am apelat la favoarea pe care mi-o datora Riorson 
pentru că i-am repartizat pe cei însemnați în cvadrant. 

Mă opresc chiar când îmi apare în față ușa de la Arhive. 

— Ce-ai făcut? 

Doar nu a spus ce cred că a spus. Mama își înclină capul ca să mă 
privească în ochi. 

— A fost o simplă tranzacţie. Voia ca toţi cei însemnați să aibă o 
şansă. l-am dat cvadrantul - atât timp cât își asuma responsabilitatea 
pentru ei - în schimbul unei favori stabilite ulterior. Tu ai fost 
favoarea. Dacă supravieţuiai de una singură probei Parapetului, tot ce 
trebuia să facă era să se asigure că nu ești ucisă în afara 
confruntărilor sau de propria naivitate. Și şi-a îndeplinit partea. Un 
adevărat miracol, având în vedere prin ce te-a pus să treci colonelul 
Aetos în timpul Jocurilor de Război. 

— Ştiai? 

O să mi se facă rău. 

— Am descoperit totul după aceea, dar da. Nu te uita așa la 
mine! mă mustră ea, trăgându-mă peste încă o treaptă. A funcţionat. 
Eşti în viaţă, nu-i aşa? Deşi recunosc că nu am prevăzut dragonii 
împerecheaţi sau orice altă încurcătură emoţională în care te-ai 
implicat. Asta a fost dezamăgitor. 

Totul capătă sens. Noaptea aceea, de anul trecut, la copac, când 
ar fi trebuit să mă ucidă pentru că am asistat la întâlnirea celor 
însemnați. Confruntarea în care a avut toate oportunităţile să se 
răzbune pe mama punându-mi capăt vieţii - și a ales în schimb să mă 
instruiască. Faptul că aproape a intervenit la Treierat... 

Am senzaţia că-mi pocnesc din nou coastele. Nu a avut niciodată 
de ales când a fost vorba despre mine. Viaţa lui - împreună cu vieților 
tuturor celor la care ţine mai presus de orice - a fost întotdeauna 
legată de a mea. Și, dintr-odată, trebuie să știu. 

— Pe spatele lui sunt urmele tale de pumnal? 

— Da, răspunde mama fără nicio inflexiune în voce. E un obicei 
tyrrian... 


— Nu mai vorbi! 

Nu vreau să mai aud nici măcar o singură explicaţie pentru o 
asemenea faptă de neiertat. Dar bineînţeles că nu ascultă. 

— Se pare că prin decizia de a te pune în Cvadrantul Călăreţilor 
nu am făcut decât să ne grăbesc propriul sfârșit, remarcă ea în timp ce 
urcăm ultimele patru trepte și ieşim în tunelul de lângă Arhive. 

Xaden se întinde spre mine şi mama îşi retrage braţul. 

— Să înţeleg că vei folosi haosul stârnit ca să o scoţi de aici? îl 
întreabă ea, dar amândoi știm că este un ordin. 

— Ăsta-i planul, îi răspunde Xaden, care mă trage protector 
lângă el. 

— Bun. Nu-mi spune unde o duci. Nu vreau să știu. Markham 
este încă în Calldyr cu regele. Folosește informaţia așa cum consideri 
de cuviință. Acum că știi, ai luat o decizie? îl întreabă apoi pe Dain, 
care aşteaptă într-o parte cu Garrick, cu faţa cenușie. 

— Da, îi răspunde și-și îndreaptă umerii. 

Un grup de cadeți din Cvadrantul Scribilor trece în fugă pe lângă 
noi, cu glugile în nerânduială și groaza întipărită pe feţe. 

— Hmm. 

Asta-i tot ce are de spus în privinţa lui Dain, apoi se uită la 
Xaden. 

— Şi astfel războiul tatălui devine cel al fiului. Tu ești, nu-i așa? 
Cel care fură armamentul? Care înarmează însuşi inamicul dornic să 
ne distrugă? 

— Ai început să regreți că m-ai lăsat în cvadrant? 

Xaden îşi păstrează vocea înșelător de calmă, însă umbrele se 
ridică de-a lungul pereților tunelului. 

— Nu, spune mama înainte să-și coboare privirea spre mine. 
Rămâi în viață sau toate astea vor fi fost în zadar. 

Cu grijă, își trece dosul degetelor peste fața mea umflată. 

— Ți-aş spune să iei arnică și să vezi un tămăduitor, dar știi deja 
asta. Tatăl tău s-a asigurat că deţii toate informaţiile de care ai nevoie 
sau că le găsești fără probleme. Știi, ești tot ce a mai rămas din el. 

Dar nu sunt. Mira i-a moştenit râsul și căldura, iar Brennan... 


Nu știe despre Brennan și, în acest moment, nu regret că am 
păstrat secretul. 

Zâmbetul pe care mi-l oferă este încordat și atât de plin de 
tristeţe, încât mă întreb dacă am halucinaţii. Dispare la fel de repede 
pe cât a apărut, apoi mama se întoarce cu spatele la noi și se 
îndreaptă înapoi spre scări, care o vor duce până la domeniul 
principal al colegiului. 

— O, şi Violet! strigă ea peste umăr. Cei din familia Sorrengail 
părăsesc câmpul de luptă pe propriile picioare sau în zbor, dar nu 
sunt niciodată căraţi în braţe. 

Incredibil! O urmăresc cu privirea până când dispare în sus pe 
scări. 

— Nu-i de mirare că eşti atât de caldă și drăgăstoasă, Violet, 
mormăie Garrick. 

— Plecăm, anunță Xaden. Adună-i pe cei însemnați și ne 
întâlnim pe terenul de zbor... 

— Nu, îl întrerup și clatin din cap. 

Xaden se uită la mine de parcă mi-ar mai fi crescut câteva 
membre. 

— Tocmai am vorbit despre asta. Nu putem rămâne aici și nu te 
voi părăsi. 

— Nu doar pe cei însemnați, clarific. Dacă Markham e plecat și 
aproape toţi cei din conducere zboară spre graniță, atunci aceasta 
este singura noastră șansă. 

— Să plecăm? mă întreabă el, ridicând din sprâncene. Bun, 
atunci ne-am înţeles. 

— Să le oferim tuturor posibilitatea să aleagă. Arunc o privire 
spre tunelul gol. 

— Vor închide acest loc după întoarcerea cadrelor şi după ce 
vor înţelege că nu pot opri răspândirea informaţiilor, iar prietenii 
noştri... Trebuie să-i lăsăm să aleagă, Xaden. Altfel nu suntem cu nimic 
mai buni decât cei din conducere. 

Xaden își îngustează ochii. 


— Dragonii vor garanta pentru cei care vor să plece fără să aibă 
intenţii ascunse, șoptesc. 

— Bine, se înduplecă după ce scrâșnește din dinţi. 

— Nu vei fi în siguranţă aici. Nu după ceea ce tocmai ai făcut. Mă 
uit cu subînțeles la Dain. Una e să mă protejeze în privat sau 

să-mi înfrunte mama, pe care o ştie de o viaţă. Și e cu totul 
altceva să fie cunoscut drept călărețul care a zguduit colegiul din 
temelii. 

— Nu că va fi în siguranţă acolo unde mergem, adaugă Garrick, a 
cărui privire fuge de la Dain la Xaden. Doar nu vorbeşti serios! O să 
avem încredere în tipul ăsta? 

— Dacă vrea încrederea noastră, va trebui s-o câștige, spune 
Xaden. 

Un mușchi zvâcneşte în maxilarul lui Dain, dar dă scurt din cap. 

— Se pare că ultima mea acţiune oficială în calitate de lider de 
aripă este să-i adun pe toţi în formaţie. 

O jumătate de oră mai târziu, ne aflăm în curtea interioară a 
colegiului. 

— Acolo se află conducerea acum! Încearcă să ascundă leșurile a 
peste o duzină de wyverni morţi! încheie Dain. 

Stăm pe podiumul din faţa formaţiei, cu ceilalți lideri de aripă în 
dreapta lui. Soarele a dispărut sub piscurile din spatele nostru, dar 
există mai mult decât suficientă lumină ca să văd șocul și 
neîncrederea de pe feţele majorităţii călăreţilor. 

Cei însemnați și membrii detașamentului mei sunt singurii care 
nu încep să se certe între ei, unii în liniște, alții ţipând. 

— Asta ţi-ai imaginat? mă întreabă Xaden, care cercetează 
mulțimea. 

— Nu chiar, recunosc, lăsându-mi aproape toată greutatea pe el, 
dar reuşind să rămân în picioare. 

Port o unifrmă curată, mi-am pus totul în traistă și sunt 
înfășurată și împachetată de la gleznă până la braţul rupt, dar cei mai 
mulţi se holbează la fața mea. După o privire rapidă în oglindă, înțeleg 
de ce. 


Probabil că Nolon mi-a vindecat doar rănile cele mai grave, 
pentru că fața mea este un colaj de vânătăi noi, negru-violet, și altele 
mai vechi, verzui, însă modelul continuă sub uniformă. 

Fir-ar să fie, Xaden aproape că a tremurat tot timpul cât mi-a 
luat să mă schimb! 

— Dacă nu mă credeţi, întrebaţi-vă dragonii! strigă Dain. 

— Dacă dragonii lor sunt de acord să le spună, zice Tairn, întor- 
cându-se din Vale. 

Într-un final, am avut suficientă încredere în mama încât să 
beau antidotul - ceea ce Tairn a pretins a fi singura decizie logică și, 
până la urmă, s-a legat de mine datorită inteligenţei mele. 

— Ce au decis cei din Empyrean? 

Nu suntem singurii care facem alegeri în seara asta. 

— Va fi la latitudinea fiecărui dragon în parte. Nu se vor implica 
și nici nu-i vor pedepsi pe cei care aleg să plece și să-și ia ouăle și puii cu 
ei. 

E mai bine decât alternativa, și anume sacrificarea pe scară 
largă a dragonilor dispuși să lupte. 

— Sigur ești bine? îl întreb din nou. 

Legătura dintre noi pare stranie, de parcă mi-ar ascunde mai 
multe lucruri decât de obicei. 

— L-am pierdut pe Solas într-o rețea de peșteri în timp ce-l 
vânam, așa că nu am putut să-i ucid eu însumi pe el și pe Varrish 
pentrufaptele lor. Dar când o să-l găsesc, îi voi prelungi suferința 
înainte de moarte. 

Înţeleg sentimentul. 

— Și Andarna? 

— Se fac aranjamentele necesare ca să poată fi cărată în zbor. O 
vom lua pe drum, adaugă, apoi ezită. Pregătește-te! Încă doarme. 

Teama mi se încolăceşte ca un şarpe în stomac. 

— Ce e în neregulă? Ce nu-mi spui? 

— Bătrânii n-au văzut niciodată un dragon adolescent care să 
rămână atât de mult în Somnul fără Vise. 

Inima îmi sare în gât de groază. 


— Minţi! strigă Aura Beinhaven, atrăgându-mi atenţia înapoi la 
situația actuală. 

Se îndreaptă hotărâtă spre Dain, cu lama în mână, dar Garrick îi 
taie calea și-și scoate sabia. 

— N-am nicio problemă să contribui la lista morţii pe ziua de 
azi, Beinhaven. 

La baza podiumului, Heaton își scoate securea, cu flăcările violet 
din părul lui de aceeași nuanţă cu cea a degetului meu mic, și înfruntă 
formaţia alături de Emery, care are deja sabia pregătită și spatele 
apărat de Cianna. 

Xaden a fost ocupat în cele cinci zile pe care le-am petrecut în 
celulă. S-a întors cu fiecare absolvent care poartă o reclivă a rebeliunii 
şi cu o bună parte dintre colegii lor. Dar nu cu toți. 

— Ar fi bine să ne grăbim, spun şi-mi ridic privirea spre Xaden. 
Profesorii pot sosi aici în orice moment. 

Diversiunea creată de Bodhi pe terenul de zbor ne-a câștigat 
suficient timp să ne întâlnim fără ca profesorii să observe, dar nu prea 
mult, mai ales având în vedere că Devera, Kaori, Carr şi Emetterio se 
numără printre cei aflaţi încă pe domeniul colegiului. 

— Chiar te rog, răspunde Xaden, evident plictisit, ești liberă să 
încerci să-i convingi! 

— Împărtășește amintirea despre evenimentele de la Resson, dar 
nimic mai mult, îi spun lui Tairn. £ cel mai simplu mod pentru ca toţi să 
aibă aceleași informaţii. 

— Urăsc ideea asta. 

S-a mai plâns că împărtăşirea amintirilor în afara legăturii unei 
perechi nu este tocmai confortabilă. — Ai una mai bună? 

Tairn mormăie și văd momentul în care se întâmplă. Formaţia e 
străbătută de un curent de exclamaţii și mișcări bruște. 

— Acum e acum. 

Când îmi mut greutatea pe genunchiul mai puţin vătămat, mâna 
lui Xaden mă apucă mai strâns de talie, în timp ce-și păstrează liber 
braţul cu care luptă. Îl aud cum oftează. 


— Presupun că e și asta o modalitate de a ne atinge obiectivul, 
deși îmi doresc să fi omis anumite părți. 

Părţi precum moartea lui Liam. 

— E adevărat! strigă cineva din A Doua Aripă, ieșind din 
formaţie şi clătinându-se din cauza șocului. 

— Despre ce dracului vorbeşti? urlă altcineva, uitându-se 
confuz la ceilalți. 

— Dacă dragonii voştri nu aleg să..., începe Dain, dar vocea îi 
este acoperită de haosul dezlănţuit de-a lungul rândurilor. 

— Cum merg lucrurile, lidere de aripă? îl ia peste picior Xaden, 
fără să-și ascundă sarcasmul din voce. 

— Crezi că te poţi descurca mai bine? răbufnește Dain. 

— Poţi sta în picioare fără ajutor? mă întreabă Xaden. 

Dau din cap și, de îndată ce-mi îndrept spatele, mă strâmb din 
pricina junghiurilor ascuţite resimţite în tot trupul. 

Xaden face un pas înainte și-și ridică braţele, iar umbrele se 
năpustesc din peretele din spatele nostru, aruncând un întuneric de 
nepătruns asupra formaţiei - și asupra noastră. O mână fantomatică 
îmi mângâie ușor obrazul, chiar acolo unde pare să fie rupt un os, și 
cel puţin un cadet ţipă. 

— Ajunge! urlă Xaden cu vocea amplificată, cutremurând 
inclusiv podiumul de sub picioarele noastre. 

În curtea interioară se aşterne tăcerea. 

Umbrele se retrag în grabă, dezvăluindu-i pe cadeții care se uită 
la Xaden cu gura căscată. 

— Ce-i mai place să se dea mare! bombăne Garrick peste umăr, 
înfruntând-o în continuare pe Aura. 

Xaden îşi ridică un colţ al gurii. 

— Toţi sunteți călăreţi! strigă el. Toţi aleși, toți treieraţi, toţi 
responsabili pentru ce se va întâmpla mai departe. Comportaţi-vă ca 
atare! Ceea ce v-a spus Aetos este adevărat. Credeţi sau nu, asta 
depinde de voi. Dacă dragonii voştri au decis să nu împărtășească 
amintirea văzută, înseamnă că altcineva a ales în numele vostru. 


Aerul se umple de fâlfâit de aripi și un murmur se ridică din 
rândurile formaţiei. Mă uit în ochii lui Rhi, care stă în fruntea 
detașamentului nostru. Prietena mea dă subtil din cap spre rotondă. 

Arunc o privire pe furiș în direcţia indicată și zăresc trei siluete 
înveșmântate în crem, conduse de Jesinia, toate având traiste. Slavă 
zeilor că au venit! Acum mai am nevoie doar de trei dragoni dornici să 
le care. 

— M-am ocupat deja de tot, promite Tairn. Și doar de data asta. 
Numai de data asta avem nevoie de ajutor ca să le salvăm viețile. 

— Războaiele nu așteaptă să fiți pregătiţi, continuă Xaden, şi să 
nu vă îndoiţi nici măcar pentru o clipă de asta - suntem în război. Un 
război în care suntem depășiți nu numai ca putere a peceţilor, ci şi în 
supremaţia aeriană în ansamblu. 

— Așa crezi că-i încurajezi? 

— Dacă au nevoie să fie treziți la realitate, nu ar trebui să vină cu 
noi. 

Corect. 

— Orice veţi decideți în următoarea oră va detemina cursul - și 
poate sfârșitul - vieților voastre. Dacă veniţi cu noi, nu vă pot promite 
că veţi trăi. Dar dacă rămâneţi, vă garantez că veţi muri luptând de 
partea greşită. Veninoşii nu se vor opri la graniță. Vor seca regatul 
Poromiel și de ultima picătură de magie, apoi vor veni după cuiburile 
din Vale. 

— Dacă mergem cu tine, ne vor vâna ca pe niște trădători! strigă 
cineva din A Treia Aripă. Și exact asta am fi! 

— Pentru a fi considerat trădător, trebuie mai întâi să declari de 
ce parte ești, contraatacă Xaden. Și-n ceea ce privește faptul că o să 
fim vânaţi... 

O răsuflare adâncă îi ridică şi îi coboară umerii. 

— Nu vor putea să ne găsească. 

Inima începe să-mi bată în tandem cu vuietul crescând al 
fâlfâitului de aripi. 


Ușa dinspre Mănușa-de-Oţel și terenul de zbor se deschide larg 
şi o duzină de profesori năvălesc în curtea interioară, înfuriaţi și 
șocați. 

— Ce-ai făcut? urlă Carr, care aleargă spre noi, cu părul 
electrizat zburându-i în toate direcţiile în timp ce-şi ridică mâinile. Ne 
vei condamna pe toţi la moarte! Și pentru cine? Pentru niște oameni 
pe care nu i-ai întâlnit niciodată? Nu voi permite aşa ceva! 

— Bodhi! ordonă Xaden când Carr ajunge la A Treia Aripă. 

Mă uit îngrozită cum focul ţâșnește din mâinile profesorului și 
se îndreaptă spre podium, însă timpul pare să încetinească de îndată 
ce Bodhi face un pas în faţă și-și răsucește mâna ca și cum ar întoarce 
un cadran. 

Focul se stinge dintr-odată, de parcă nu ar fi fost niciodată acolo, 
iar Carr se holbează nedumerit la mâinile lui. 

— Ne-aţi învăţat bine, profesore, spune Bodhi, fără să-şi miște 
mâna. Poate puţin prea bine. 

La naiba! 

— Poate anula puterea peceţilor, îmi spune Xaden. Ei bine, asta e 
al dracului de înfricoşător! 

Ceilalţi profesori își ridică privirile spre orizontul înţesat de dra- 
goni, ale căror aripi se deschid tot mai mult pe măsură ce se apropie. 

Verde. Portocaliu. Roșu. Maro. Albastru. Imi ridic la rândul meu 
privirea şi observ coborârea rapidă a lui Tairn. Negru. 

Xaden mă apucă de talie exact când zidurile colegiului se 
cutremură sub greutatea aterizării în masă. Ghearele se înfig în piatră 
şi sfărâmă zidăria, în vreme ce zeci de dragoni - poate mai mulţi - se 
aşază pe fiecare spaţiu disponibil. Unii umplu versantul muntelui din 
spatele nostru, iar alții revendică vârfurile turnurilor mici din 
cvadrant, înălțându-se ameninţător deasupra curţii interioare ca niște 
sculpturi vii. 

— Nu vă vom opri, îi spune Devera lui Xaden, apoi se îndreaptă 
spre locul în care propriul dragon stă lângă Parapet. De fapt, unii 
dintre noi au așteptat să vi se alăture. 

— Serios? exclamă Bodhi, zâmbind larg. 


— Cine crezi că a lăsat informaţiile despre Zolya peste tot la 
Sumarul-Luptei? 

Un zâmbet îmi joacă pe buze. Devera e exact cine am crezut 
mereu că este. 

— Plecăm într-o oră! strigă Xaden. Alegerea voastră este pe cât 
de simplă, pe atât de personală. Puteţi apăra Navarre sau puteţi lupta 
pentru Continent! 

Suntem în aer în mai puţin de o oră, zburând spre sud în cel mai 
mare grup pe care l-am văzut vreodată: două sute de dragoni și o sută 
unu călăreţi - aproape jumătate de cvadrant. Și numărul o să crească, 
mulți urmând un traseu mai lent cu puii. 

Tairn a stat în faţa podiumului și i-a permis fără tragere de 
inimă lui Xaden să mă ajute să mă urc în șa, dar am reușit. Apoi a luat- 
o în gheare pe Andarna, care era înfricoșător de nemișcată din pricina 
somnului profund, iar acum zburăm. Dorm și eu cea mai mare parte 
din călătorie, prinsă în curele în partea din faţă a şeii, trupul meu 
revendicând somnul de care are mare nevoie pentru a se reface. 

Agitaţia a fost prea mare pentru a remarca fiecare chip, dar sunt 
mândră că toţi membrii din detașamentul meu sunt cu noi, chiar și cei 
din primul an care încă se străduiesc să rămână în şei. Călătorim 
până-n zori şi toată ziua următoare, cu rezistenţa împinsă la limită. 

Cei însemnați au ocupat poziţii la marginile formaţiunii de zbor, 
astfel încât să ne ascundă vederii lui Melgren în eventualitatea în care 
decide să se lupte cu noi. În plus, zburăm pe traseul cel mai puţin 
populat, însă este greu de tăinuit un veritabil nor de dragoni, chiar și 
la o asemenea altitudine. 

Se pare că nu doar cei din conducere au fost chemaţi la graniţă. 

Nu întâlnim nici măcar o patrulă când trecem în Tyrrendor, 
zburând cu mult peste Stâncile Dralor şi pe platou. 

— Aproape am ajuns, îmi spune Tairn după ce trecem peste 
apele cristaline ale râului Beatha. 

— Sunt bine. 


— Nu te obosi să mă minţi! Pot să simt totul. Epuizarea. Durerea. 
Trosnetul oaselor dislocate din brațul stâng. Rănile iritate de pe faţa ta. 
Junghiul din genunchiul drept, care se estompează numai când... 

— Gata, te-ai făcut înțeles! îl întrerup şi mă mișc în șa, încercând 
să atenuez o parte din durere. Tu ești cel care nu s-a oprit să bea apă 
în douăsprezece ore. ` 

— Și aş putea zbura încă douăsprezece, dacă este nevoie. În 
comparație cu a noastră, sunteți o specie uimitor de neajutorată. 

Când în sfârşit ne apropiem de Aretia, sunt mai mult moartă 
decât vie. 

Deasupra oraşului, Tairn și Sgaeyl se desprind din formație și o 
iau Înainte spre Casa Riorson, în timp ce restul grupului se îndreaptă 
spre valea aflată sus în munți. 

— În starea în care te afli, nu poţi face drumul pe jos, decretează 
Tairn. 

Sunt mult prea obosită ca să mă cert cu el. 

Trupul îmi tresare în semn de protest când Tairn își deschide 
larg aripile, apoi aterizează ușor, cu grijă pentru Andarna, în mijlocul 
curții interioare din fața Casei Riorson. 

Capul i se întoarce spre uşă când aceasta se dă de perete, urmat 
de al meu, însă mult mai lent din cauza slăbiciunii și a lipsei de somn. 

— Violet! strigă Brennan, care coboară alergând treptele de 
marmură. 

Îmi desfac catarama șeii și, în ciuda agoniei de a simţi cum 
oasele mi se freacă unele de altele, mă forțez să descalec. Protejându- 
mi braţul imobilizat, alunec pe piciorul din față al lui Tairn și aterizez 
chiar în braţele lui Xaden, la un pas să mă dezintegrez. 

— Te-am prins, îmi șopteşte el în păr și mă sprijină de trupul lui. 
Ne întoarcem spre Casa Riorson și spre chipul furios al fratelui 

meu, care se apropie rapid de noi. Tairn se lansează în aer în 
spatele nostru înainte să mă pot întoarce să o văd pe Andarna. 

— În ce dracu’ ai implicat-o de data asta? strigă Brennan la 
Xaden. 

— M-a implicat într-o evadare, îi spun. 


— 0? Atunci de ce e pe jumătate moartă de fiecare dată când o 
aduci la mine? 

Privirea pe care o ațintește Brennan asupra lui Xaden mă face să 
reconsider care dintre ei ar putea fi mai violent. Fratele meu întinde 
mâna spre mine, dar se oprește cu o secundă înainte să-mi atingă faţa. 

— O, zeilor, Violet! Eşti... Ce ţi-au făcut? 

— Sunt bine, spun din nou, apoi păşesc înainte și Brennan mă 
îmbrățișează cu grijă. Dar probabil că mi-ar prinde o sesiune de 
vindecare. 

Îşi lasă capul într-o parte când vuietul vântului începe să 
semene cu un răget estompat și îi urmăresc privirea spre grupul 
masiv care se apropie de oraș, în drum spre vale. 

— Ce aţi făcut voi doi? 

— Întreabă-ţi sora, răspunde Xaden. 

Brennan se uită în jos la mine, cu ochii măriţi de şoc și umbriţi 
puţin de frică. 

— Păi... 

Încerc să forțez un zâmbet, însă nu fac decât să-mi despic 
pentru a nu știu câta oară buza. 

— Ai spus că ai nevoie de călăreți. 


PARTEA A DOUA 


Pe jumătate palat, pe jumătate cazarmă, dar în întregime o 
fortăreață, Casa Riorson nu a fost niciodată invadată de o 
armată. A rezistat la trei atacuri complete și nenumărate asedii 
înainte să fie învinsă chiar de flăcările dragonilor pe care îi 
slujea. 

— DESPRE ISTORIA TYRRIANĂ, O RELATARE COMPLETĂ, A 
TREIA EDIȚIE, DE CĂPITANUL FIIZGIBBONS 

Înțeleptul mă ţine imbolizată, cu picioarele la doar câţiva 
centimetri de pământul îngheţat al camerei mele personale de 
tortură. 

— O alegere îndrăzneață să te îndepărtezi atât de mult de 
aparenta siguranţă oferită de scuturile de protecție, spune el. 

Sunt prinsă din nou în acest blestemat de coşmar, dar cel puţin 
de data asta am ajuns mai departe pe câmpul ars de soare. 

— Bineînţeles că din nou, șuieră mânuitorul întunecat, cu faţa 
contorsionată de un rânjet disprețuitor. Te voi vâna până la capătul 
Continentului și dincolo de acesta! 

Cu un nod în gât, mă străduiesc să mă relaxez, să-mi domolesc 
bătăile agitate ale inimii și să-mi reglez respiraţia, în speranţa că mă 
voi trezi. Însă numai mintea știe că acest moment nu este real. Trupul 
îmi este cu desăvârșire captiv în iluzie. 

— Mă poţi vâna doar până la scuturile de protecţie, spun cu o 
voce înfiorător de răgușită. 

— Şi totuşi dormi dincolo de ele, subliniază Înțeleptul, şi un 
zâmbet grotesc îi ridică buzele crăpate. În plus, cea mai lungă noapte 
încă nu a trecut. 

Întinde mâna după un pumnal cu vârful înmuiat în otravă. 

Clipesc și inima mi se lovește de coaste pentru fracțiunea de 
secundă necesară ca să scap din mrejele coșmarului intens şi să 
recunosc împrejurimile. 

Nu mă aflu pe un câmp biciuit de vânt sau în celula însângerată 
din Basgiath, ci în dormitorul plin de lumină al lui Xaden din Aretia. 
Cu ferestre mari, draperii groase de catifea, pereții acoperiţi din 
podea până-n tavan cu rafturi înțesate de cărţi, un pat uriaș. Sunt în 
siguranță. Varrish nu mă așteaptă de cealaltă parte a ușii, pregătit să 
mă frângă din nou. Pentru că a murit. L-am ucis. 

Sunt încă în viaţă. 

Pentru prima oară de zile în șir, nu mai simt durere când inspir 
sau când mă întind sub cuvertura groasă de puf. Nici măcar când mă 
întorc cu spatele la fereastra scăldată în lumina soarelui pentru a mă 
uita la Xaden. 


Ei bine, aş putea fi mai mult decât fericită să mă trezesc cu o 
asemenea priveliște dinaintea mea pentru tot restul vieții. 

Doarme pe burtă, cu braţele încrucișate sub pernă, părul căzut 
pe frunte şi buzele perfect sculptate ușor întredeschise. Păturile îl 
acoperă doar până deasupra șoldurilor şi-mi lasă o porțiune 
apreciabilă de piele însemnată de cerneală pe care să o admir. 
Aproape că nu ajung niciodată să-l văd așa, să mă uit pur și simplu la 
el, să profit de fiecare secundă în parte pentru a-i studia unghiurile 
braţului musculos, până la umărul rotunjit, și liniile de un argintiu-pal 
întinse pe spate. Simpla lui prezenţă este mai mult decât suficientă 
pentru a-mi înteţi pulsul, dar aşa, adormit şi complet vulnerabil, îmi 
fură răsuflarea. 

Zeilor, cât este de frumos! Şi mă iubeşte. 

Materialul negru al cămășii de noapte cu bretele subțiri mi se 
strânge puţin de îndată ce mă ridic în genunchi, iar cuvertura cade 
când mă întind după Xaden. Îi conturez cicatricile argintii cu vârfurile 
degetelor, fără să mă obosesc să număr liniile. Sunt o sută șapte, 
numărul însemnaţilor pentru care și-a asumat responsabilitatea, 
astfel încât să le ofere o șansă la viaţă în cvadrant. 

Cu toate că repetă că nu este blând, că nu este bun, e singurul 
bărbat pe care-l cunosc al cărui spate este acoperit de promisiuni 
făcute pentru alți oameni. Chiar dacă raționamentul lui a fost să se 
pregătească pentru războiul pe care suntem pe cale să-l purtăm, tot 
şi-a riscat propria viață garantând pentru ei. 

Şi-a riscat viaţa ca să mă salveze. Fără ajutorul lui, eu și Dain am 
fi murit în celulă. 

Trăiesc. Chiar trăiesc. 

Și exact asta vreau să simt. 

Mă aplec în față şi-mi lipesc buzele de pielea lui caldă, sărutând 
cea mai apropiată cicatrice, dorindu-mi să pot remedia răul pe care i 
l-a provocat mama. 

— Mmm. Violet. 

Vocea lui îngroșată de somn îmi face buzele să se arcuiască şi-mi 
înfierbântă sângele. Toţi mușchii îi sunt străbătuţi de un fior, dar nu 


mă grăbesc, îmi croiesc în ritmul meu o cărare de săruturi pe spatele 
lat, din ce în ce mai sus. 

Inspiră adânc și braţele i se încordează când ajung în locul unde 
gâtul îi întâlneşte umărul. Cu o singură mișcare fluidă, se întoarce pe 
spate și mă pune deasupra lui. 

— Bună dimineaţa, îi spun, zâmbind, şi-mi aşez șoldurile peste 
ale lui. 

Uit să mai respir când îl simt sub mine, tare și pregătit. 

— M-aş putea obişnui să mă trezesc așa, îmi zice şi mă priveşte 
cu o patimă care o oglindeşte pe a mea, iar mâna îi alunecă de pe 
şoldul meu, trece de linia taliei şi-mi mângâie pielea dintre sâni, 
pentru a-mi prinde delicat și cu grijă gâtul. 

— Şi eu. 

Pulsul mi se accelerează când mă aplec şi-mi apăs buzele de 
gâtul lui. 

— Dar n-ar trebui să ne obișnuim cu asta, îi spun între săruturi, 
croindu-mi drum spre pieptul lui. Probabil că mă vor pune cu ceilalți 
cadeți în seara asta. 

Noaptea trecută, acesta fusese cel mai ferit loc în care Brennan 
putea să mă vindece și-mi dorisem prea mult să dorm lângă Xaden ca 
să mă împotrivesc sugestiei lui de a rămâne, după ce în sfârşit 
avusesem șansa de a mă îmbăia. 

— Asta e casa mea. 

Îşi înfige degetele în părul meu și cealaltă mână mă strânge de 
şold când îmi trec ireal de ușor buzele peste cicatricea de aproape opt 
centimetri întinsă deasupra inimii lui. 

— Şi eu dorm acolo unde dormi tu, de preferință în acest pat 
foarte mare şi foarte confortabil. Încă ar trebui să dormi, continuă 

el. 

Alunec pe trupul lui şi-mi las mâinile să cutreiere în voie, 
mângâindu-l și sărutându-i fiecare margine dură a abdomenului 
incredibil, care se încordează sub apăsarea gurii mele. Cel mai mult 
îmi plac la el ochii, dar naiba să mă ia dacă linia dăltuită de deasupra 


şoldului, care îi dispare sub betelia pantalonilor, nu se află imediat pe 
locul doi. O trasez cu limba. 

— Violet. 

Vocea lui Xaden este seducător de joasă. Mă topesc ori de câte 
ori îmi rostește aşa numele, de parcă trupul mi se lichefiază complet, 
iar momentul de față nu face excepţie. 

— Bun plan. 

Îmi strecor mâna sub betelia pantalonilor şi-mi înfășor degetele 
în jurul membrului său gros. Cum este posibil ca fiecare centimetru 
din acest bărbat să fie perfect? Trebuie să existe un defect pe undeva. 

— Nu te-ai recuperat suficient pentru lucrurile pe care vreau să 
ți le fac, mârâie el. 

Întreaga mea ființă se înfioară aproape dureros, o reacție la 
avertismentul, la promisiunea lui - orice ar fi, îmi doresc asta. Îl 
doresc pe el. 

— Ba da, sunt. Complet vindecată, îți amintești? 

Tânjesc cu atâta ardoare după el, încât dorinţa învinge orice 
urmă de epuizare rămasă. Un sentiment ameţitor de putere îmi 
inundă venele când îmi trec degetul mare peste capătul penisului său 
şi şoldurile îi zvâcnesc drept răspuns. Nimic nu e mai sexy decât să-l 
văd cum îşi pierde treptat controlul, nimic nu e mai excitant decât să 
ştiu că eu sunt cea care îl împinge dincolo de limită și îi înfrânge 
rezistența. 

Și am nevoie să facă exact asta - să-și înfrângă rezistenţa - să 
renunţe la săruturile gingașe și atingerile precaute. Să mă posede cu 
toată forţa de care e capabil. Nu vreau să fie reținut. Nu vreau blând 
sau încet. 

— Încerci să mă ucizi? 

Mă strânge mai tare de păr şi-mi ridic lent privirea până când o 
întâlnesc pe a lui, unde găsesc un licăr sălbatic și foarte satisfăcător. 

O căldură dogoritoare mi se adună sub buric, pe măsură ce 
trupul meu își amintește ce urmează după o asemenea privire. Nici 
măcar nu m-a atins și deja sunt excitată. 


— Da, îi răspund sincer, apoi îmi cobor capul, fără să-mi 
desprind o clipă ochii dintr-ai lui, şi-mi învârt limba în jurul vârfului 
sexului său. 

Geamătul lui guturul îmi aprinde sângele în vene şi-mi strâng 
degetele în jurul lui, aproape de bază, și-l iau adânc în gură. 

— Violet! 

Îşi închide ochii strâns şi își aruncă imediat capul pe spate, cu 
mușchii gâtului încordaţi, cu trupul întins și arcuit precum coarda 
unui arc, de parcă s-ar împotrivi plăcerii, chiar dacă șoldurile îi 
zvâcnesc și cer mai mult. 

— Se simte atât de al naibii de bine! 

Murmur în semn de aprobare și-l excit mai tare, trecându-mi 
limba de-a lungul zonei unde este cel mai sensibil. 

— La dracu’, la dracu”, la dracu’! exclamă Xaden și mă trage de 
păr, cu respiraţia tot mai întretăiată. Trebuie să te opreşti! Sau o să- 
mi pierd controlul cu tine! 

Îşi flexează mușchii abdominali când îşi înalță capul ca să mă 
privească. 

— Şi nu cred că pot să fiu blând. 

— Pierde-ţi controlul! Sună excelent. 

— Nu vreau să fii blând. 

— Oasele nu se vindecă imediat. Încă te întrem... Îl sug mai adânc. 
Xaden mârâie. 

— Chiar vrei asta? 

— Vreau să fii sălbatic. 

Gândul abia prinde contur înainte să se năpustească asupra 
mea. Mă ridică de pe el și mă rostogolește pe spate, apoi gura lui o 
capturează pe a mea și mă sărută pasional și profund. E o 
învălmășeală de limbi înlănţuite și de dinţi dornici să muște, carnal și 
înverşunat şi exact de ce am nevoie. 

Mâna îi alunecă pe interiorul coapsei mele și, în mai puţin de o 
clipă, degetele lui sunt chiar acolo, împingându-mi lenjeria într-o 
parte ca să mă mângâie şi să mă tachineze înainte să le coboare 


agonizant de lent pe picioare. Îmi trec iute cămașa de noapte peste 
cap în timp ce Xaden își scoate pantalonii de dormit. 

Da! Zeilor, da! Îl văd şi-l simt doar pe el când se așază înapoi 
între coapsele mele, cu capul penisului împingându-se în mine. Mâna 
lui îmi mângâie coastele recent vindecate și ochii îi ard când îmi 
întâlnește privirea. 

— Ar trebui să... 

— Te rog, Xaden! spun și îi cuprind obrazul. Te rog! 

Îmi ridică mâna şi-mi sărută palma, apoi antebraţul în punctul 
în care fusese fracturat. Se încruntă pentru o bătaie de inimă, 
cercetându-mi cu atenţie trupul, de parcă ar căuta cele mai sigure 
locuri în care să mă atingă, de parcă ar vedea în continuarea fiecare 
vânătaie, fiecare ruptură. 

Simt un nod de neliniște în stomac la gândul că s-ar putea opri. 

— Sălbatic, îi reamintesc în șoaptă. 

Privirea lui o găsește pe a mea, iar felul în care zâmbește, 
ridicându-și colțul gurii în acel zâmbet arogant pe care îl iubesc atât 
de mult, îmi face inima să bată năvalnic. Mă apucă de șolduri, mă 
răsucește pe burtă şi-mi ridică fundul, punându-mă în genunchi. 

— Îmi vei spune dacă e prea mult. 

Nu e o rugăminte. Încuviințez cu o mișcare din cap, cu degetele 
încleştate în cearșaf. 

Apoi ne aliniază trupurile și-și roteşte soldurile, împingându-se 
în mine, din ce în ce mai adânc, până când îl pot simţi peste tot. Gem 
de plăcere, răvășită de felul în care mă întinde și-n care ne potrivim, 
de perfecțiunea lui absolută, și înăbuș sunetul în pernă. 

Însă Xaden o înhaţă şi o aruncă pe podea. 

— Vreau să ne audă, spune el și se retrage treptat, mângâind 
fiecare centimentru din mine, apoi pătrunzându-mă din nou, până la 
capăt. Zeilor, ești perfectă! 

Strig. Se simte atât de al naibii de bine, cu el acolo. 

— Sunt sute de oameni în palatul ăsta de casă! 

Cum pot lega mai mult de două cuvinte, mă depășește. Xaden se 
apleacă peste spatele meu și-și trece dinţii peste urechea mea. 


— Şi vreau ca toți să ştie că ești a mea. 

Nu-i contrazic raționamentul. Nu pot. Nu când alunecă aproape 
complet din mine, apoi își împinge cu putere șoldurile, alungând 
fiecare gând. Stabileşte un ritm dur și intens, mă transformă în 
plăcere pură şi arzătoare. 

Exact de asta aveam nevoie - ca el să mă posede, să mă 
consume, să mă umple de viaţă. 

Degetele lui îmi pătrund în șolduri, trăgându-mă astfel încât să-i 
întâmpin fiecare împingere, și nu e nicio cale prin care să-l fac să 
grăbească ritmul. Nu pot decât să accept ce oferă, să mă predau 
complet și să simt, pur şi simplu. 

Mă înnebunește, înteţind tot mai mult presiunea din interiorul 
meu, și strigătele mele umplu camera împreună cu mârâiturile și 
cuvintele lui de laudă, rostite în șoaptă. 

Și devine tot mai bine, mai pasional, mai seducător, până când 
nu mai există nicio lume în afară de el și nimic dincolo de noi. 
Singurul lucru care contează este următoarea împingere. 

— Xaden. 

Numele lui pe buzele mele e o rugăminte. Sunt atât de încordată, 
încât senzaţia e aproape dureroasă, iar puterea creşte în mine, 
fierbinte și de necontrolat. 

Mâna lui mi se plimbă pe trup, de la stomac la stern, apoi mă 
ridică astfel încât să-mi lipească spatele de pieptul lui. Îmi întorc 
capul și-l prind cu putere de păr, iar el ne unește gurile într-un sărut 
pătimaș în timp ce mă pătrunde iar și iar şi iar, şi mișcările îi devin tot 
mai sălbatice, la un pas să-și piardă complet controlul. 

E aproape. 

— Eşti în viaţă. 

Vocea lui îmi învăluie mintea și-și strecoară degetele între 
coapsele mele, mângâindu-mi clitorisul. 

— În viaţă şi puternică şi a mea. 

Zeilor, știa de ce am nevoie fără să-i spun măcar! Coapsele mi se 
încordează, apoi tremură. E prea mult şi, totodată, exact cât trebuie. 

— Şi tu eşti al meu. 


Gâfâi, cu respiraţia întretăiată și inima la o bătaie distanță să-mi 
sară din piept, în timp ce atingerea lui mă împinge dincolo de limită. 

Și cad. Mă spulber complet. Lumina explodează scurt și 
fulgerător, însă este rapid stinsă de întunericul răcoros, pe măsură ce 
trupul mi-e străbătut de val după val de extaz. 

Xaden își strânge braţele de jur-împrejurul meu și mă ţine 
aproape, cutremurându-se când orgasmul îl loveşte din plin. 

Rămânem așa, înfășuraţi unul în jurul celuilalt în toate felurile 
posibile, respirând sacadat în timp ce revenim încet la realitate. 

O realitate în care nu am fost nici pe departe tăcută. Mă înroşesc 
şi mai tare. 

— Vrei să dorm aici cu tine? îl întreb după ce pot forma cuvinte. 

— În fiecare noapte, spune Xaden şi mă sărută cu blândeţe. 

— Poate că încă nu poţi ridica un scut de protecţie în jurul 
camerei, dar ar trebui să ai unul fonic. De preferat azi. 

Îmi ridic sprâncenele ca să ştie că vorbesc serios, iar buzele i se 
curbează într-un zâmbet care-mi opreşte inima. 

— Am făcut deja asta. Îmi dau ochii peste cap. 

— De ce nu mă mir? 

O oră mai târziu, când ieșim din camera lui Xaden, sunt cadeți 
peste tot. 

— E... 

Rămasă fără cuvinte, cobor pe partea dreaptă a scării duble 
spiralate către holul principal. 

— Mai zgomotos decât ultima oară când am fost aici, îmi sare în 
ajutor Xaden, aruncând o privire dincolo de mulţime. 

Unii călăreți stau în grupuri, în timp ce alţii sunt înșiruiţi de-a 
lungul pereţilor. Fiecare dintre ei poartă o expresie care este o 
variaţie a felului în care mă simt acum - ce naiba am făcut? Aretia nu 
era pregătită pentru așa ceva, însă tot i-am adus aici. 

Poate că Xaden a pus în pericol revoluţia când a venit după 
mine, dar eu am lipit pe ea o țintă uriașă. 

— Putem măcar să-i cazăm pe toţi acești călăreţi? îl întreb pe 
Xaden şi ne croim drum prin haos. 


— Sunt o sută de camere de cazarmă la ultimele trei etaje, îmi 
spune. Și nu am pus la socoteală apartamentele familiei de pe al doilea. 
Întrebarea e dacă sunt toate funcționale. Nu totul afost reparat și 
reconstruit. 

— Violet! 

Rhiannon îmi face semn cu mâna din locul în care stă cu 
detașamentul nostru, aşteptând în faţa arcadei care duce în sala mare. 
Mă măsoară din cap până-n picioare. 

— Arăţi mai bine. 

— Mă simt mai bine, o asigur și observ că Imogen nu e cu ea. Ce 
se întâmplă? 

— Speram că-mi spui tu. 

Se uită pe furiș la detașamentul nostru, apoi se apleacă spre 
mine și-și coboară vocea. 

— Aseară ne-au luat rapid în evidenţă și ne-au condus în 
camerele noastre, iar azi-dimineaţă ne-au servit micul-dejun, dar asta 
a fost în urmă cu o oră. Acum... 

Flutură o mână spre holul principal. 

— Pur şi simplu aşteptăm. 

— Cred că s-ar putea să-i fi luat prin surprindere, recunosc plină 
de vinovăţie. 

— Hai să aflăm exact cât de mult i-am luat prin surprindere, 
spune Xaden. Vom obţine câteva răspunsuri pentru tine, Rhiannon, 
adaugă și face semn spre un coridor. Trebuie să ne întâlnim cu 
Consiliul. 

— Dacă ai putea să faci asta să sune mai puțin rău prevestitor. 

Mă opresc când trecem pe lângă Aaric, care stă lângă 
detașament, cu braţele încrucișate pe piept, uitându-se la tot şi la toți 
cei din jurul lui. 

— Şi acum ce urmează, Sorrengail? mă întreabă el, strângând 
din buze. 

— Nu întreabă despre program, spune Xaden. 

— M-am prins. 

Îmi mut privirea de la Xaden la Aaric. 


— Secretul tău este în siguranţă cu noi. 

— Cât de sigură ești! Mă uit urât la Xaden. 

— Tu decizi dacă vrei să spui cuiva despre familia ta. Nu-i așa, 
Riorson? 

Un mușchi zvâcneşte în maxilarul lui Xaden, care dă din cap. 

— Juri? se răstește Aaric, fără să-şi ascundă veninul din glas. 

— Jur eu! promit. 

E tot ce apuc să spun înainte ca Xaden să mă ia de mână și să mă 
tragă spre capătul coridorului vast, unde în sfârşit se răreşte 
mulțimea. 

— Cred că am dat-o în bară rău de tot, șoptesc și simt cum îmi 
creşte teama cu fiecare pas pe care îl facem. 

— Vrei să spui că noi am dat-o rău de tot în bară, zice el, apoi mă 
strânge de mână și ne oprim în faţa unei uși înalte de lemn, din 
spatele căreia răsună mai multe voci ridicate. Nu înseamnă că nu 
aveam dreptate. 

— Ultima dată când am fost aici, oamenii din camera asta au 
vrut să mă închidă de parcă aș fi fost o ameninţare la adresa 
securității, îi amintesc, conştientă de junghiul acut din piept. Încep să 
cred că poate au avut dreptate. 

— Doar patru dintre ei au făcut-o, spune Xaden, cu degetele pe 
mânerul din metal negru al ușii. Şi garantez că sunt mai supăraţi pe 
mine decât pe tine. Să zicem doar că aseară nu m-am obosit să le 
răspund la convocare, după ce Brennan te-a vindecat. 

Deschide ușa, iar vocile ridicate devin aproape stridente când îl 
urmez înăuntru. 

— Ne-aţi expus toate planurile! strigă o femeie. 

— Fără nici măcar un vot din partea acestui Consiliu! o aprobă 
un bărbat. 

— Eu am luat decizia, spune Xaden după ce ieşim din prag. Vreţi 
să țipaţi? Țipaţi la mine. 

Cei şase membri ai Consiliului care stau la masa lungă își întorc 
capetele spre noi, în timp ce Bodhi, Garrick și Imogen stau în faţa lor, 


ca și cum ar fi judecaţi. Suntem singurii rămași din detașamentul care 
a luptat la Resson. 

— Suntem bucuroși să-ți discutăm alegerile, locotonente 
Riorson, spune Suri. Deşi nu înţeleg ce caută fiica generalului aici. 

— Ei bine, fiul generalului este chiar aici, replică Brennan din 
celălalt capăt al mesei, iar eu şi Xaden facem câţiva pași în faţă și ne 
aşezăm între Garrick și Imogen. 

— Ştii ce am vrut să spun! i-o întoarce imediat femeia, aruncân- 
du-i o privire frustrată lui Brennan. 

Scaunul uriaș și gol pe care Xaden se tolănise la ultima noastră 
întâlnire a fost mutat lângă celelalte. Presupun că încă mai așteaptă 
pe cineva. Mă uit la spătarul înalt și elaborat construit, la silueta 
dragonului adormit, cocoţat pe vârful ascuţit, apoi studiez totul mai 
îndeaproape. În această lumină, îmi dau seama că jumătate din scaun 
este dintr-o esență bogaţă de lemn de nuc, bine lustruit, iar cealaltă 
emană o strălucire neagră, ca și cum cineva ar fi șlefuit și pecetluit 
lemn de foc ars... ca și cum scaunul ar fi fost pe jumătate ars. 

Pentru că probabil a fost. 

— Şi cred că știu de ce se află aici. 

După felul dispreţuitor în care Nas-de-Șoim se uită la mine, cu 
singurul lui ochi, ai zice că sunt ceva ce trebuie răzuit de pe gheata lui, 
dar cel puţin nu întinde mâna spre sabia de la şold când ne fixează cu 
privirea mâinile împreunate. 

O retrag pe a mea din strânsoarea lui Xaden, care oftează adânc, 
de parcă aș fi cea mai mare problemă a lui, și-și împletește din nou 
degetele cu ale mele. 

— Ce-i făcut e bun făcut. Puteţi să staţi aici și să ne certaţi toată 
ziua sau puteţi să veniţi cu un plan în privinţa celor o sută de călăreți 
pe care vi i-am adus. 

— Nu ne-aţi adus călăreți... ne-aţi adus cadeți! strigă Suri, 
bătând cu pumnul în masă. Ce mama dracului ar trebui să facem cu 
ei? 


— Astfel de izbucniri dramatice sunt sub demnitatea ta, Suri, 
comentează Felix, care-și scarpină barba și aproape își dă ochii peste 
cap la ea. Deşi întrebarea este pertinentă. 

— Pentru început, îți sugerezi să-i aduni pe toți în formaţie și 
să-i împarți în aripi egale, propune Xaden, pe un ton plictisit. Deși ar 
putea prefera să rămână așa cum sunt. Din câte am văzut, A Patra 
Aripă are cei mai mulți membri. 

— Pentru că ai fost liderul lor de aripă, afirmă Brennan. Sunt 
obişnuiţi să te urmeze. 

— Şi pe Aetos, răspunde Xaden fără tragere de inimă. Fl este cel 
care i-a adunat în formaţie după ce l-a ucis pe comandantul-adjunct. 

— Aetos este o altă problemă, intervine Secure, care-și trece 
degetul peste partea lată a armei, ca și cum ar fi un obicei. E închis în 
cameră până când putem fi siguri de loialitatea lui. La fel și scribii. 

— Cath este îndeajuns pentru a garanta loialitatea lui Dain, 
intervin eu. Și numai datorită Jesiniei avem jurnalul lui Warrick. 

Mâna mea o strânge pe cea a lui Xaden când toți cei șase călăreţi 
tresar, în mod clar surprinși. 

— Mai ai jurnalul lui Warrick, nu-i așa? 

— Ai un jurnal al lui Warrick? întreabă Secure, aplecându-se 
înainte. Vorbim despre acel Warrick din Primii Șase? 

— Da, îl am. Jesinia i-a ajutat pe Violet și detașamentul ei să fure 
jurnalul ca să dobândim instrucțiuni despre cum să folosim piatra 
protectoare, spune Xaden și-și întoarce privirea spre Brennan. Și avea 
dreptate. Conţine instrucțiuni criptice în lucerana veche care necesită 
o traducere detaliată și precisă, dar e mai bine decât nimic. Trebuia să 
vi-l aduc, dar am fost distras de capturarea ei. 

— Tata nu m-a învăţat niciodată lucerana veche, doar tyrriană, 
îmi spune fratele meu, în timp ce o femeie tăcută, cu păr negru, 
strălucitor, şi ochi mari își menţine privirea ascuţită ca un diamant 
ațințită asupra lui. Dar dacă le poţi traduce, atunci există o șansă să 
asigurăm... 

— Să asigurăm? răbufneşte Nas-de-Șoim. Au adus aici o sută de 
călăreţi și două sute de dragoni și ai tupeul să rosteşti acel cuvânt? 


Mijeşte ochii în direcția mea. 

— Ai fi putut la fel de bine să-i fi înmânat lui Melgren o hartă a 
locației noastre. Sau asta a vrut ea de la bun început? 

— Şi începe, fir-ar ea să fie de treabă, bombăne Imogen. 

— Violet şi-a riscat viața ca să ne ajute, răspunde Xaden. Și, 
făcând asta, aproape că şi-a pierdut-o. 

— Ar trebui să fie închisă și interogată, propune Nas-de-Șoim. 

— Dacă te apropii de sora mea, îți scot celălalt ochi, Ulices! îl 
avertizează Brennan, care se apleacă în față și se uită ameninţător 
spre capătul mesei. A fost interogată cât pentru două vieţi! 

— Asta nu schimbă faptul că ne-a distrus! declară Secure. Am 
dublat deja patrulele până la graniţă, prin urmare nu mai avem pe 
nimeni aici gata de luptă, în caz că Melgren ar lansa un atac asupra 
noastră. Și nici să nu îndrăznești să spui că Melgren nu știe că suntem 
aici! adaugă imediat, fluturând un deget spre Felix. Nici toate pecețile 
rebeliunii nu pot ascunde un grup de mărimea unui nor uriaș de 
furtună. Nu avem scuturi de protecţie, nici fierărie, iar copiii aleargă 
ca niște bezmetici pe holuri! 

— Cadeţi care sunt mai calmi decât tine, intervine Xaden. Vino-ţi 
în fire! Melgren nu vine. Chiar dacă ar ști unde suntem - și nu știe - 
nu-şi poate asuma riscul de a trimite forţele armate după noi, când 
regatul fierbe din pricina cadavrelor de wyverni lăsate de-a lungul și 
de-a latul graniței. Jumătate din călăreţii pe care plă-nuiește să-i aibă 
în trei ani sunt aici. Poate vrea să ne omoare, dar nu-şi poate permite 
să o facă. Şi-n ceea ce o priveşte pe Violet - îmi dă drumul la mână şi- 
şi rupe nasturii de la jacheta de zbor, apoi își trage gulerul în jos 
pentru a-şi expune cicatricea de pe piept - dacă vrei să o închizi și să 
o interoghezi, atunci începi cu mine. Îmi asum responsabilitatea 
pentru ea şi pentru orice decizie pe care o ia. Îți amintești? 

Încăperea se clatină în timp ce mă uit lung la acea linie argintie 
subțire și la marginile sale precise. Are... zeilor, are aceeași lungime 
precum cele de pe spatele lui. Xaden nu mai este responsabil numai 
pentru cei însemnați; e responsabil și pentru mine. Pentru alegerile 


mele, pentru loialitatea mea - nu față de Navarre, ca-n cazul celor 
însemnați, ci față de Aretia. 

Imogen a încercat să-mi spună în ziua aceea pe terenul de zbor, 
dar nu m-am prins. 

— Când ai făcut asta? îl întreb. 

— La aproximativ două secunde după ce te-am pus în brațele lui 
Brennan, după Resson. 

Îmi cobor privirea în podea, în timp ce ei continuă să strige în 
tyrriană. Eu am adus cadeţii aici. Eu am fost cea care a fost prinsă 
furând jurnalul Lyrei. Eu i-am forțat mâna lui Xaden și i-am forțat pe 
toţi să se implice în așa ceva. 

— Atunci îi veți considera oaspeţii mei. 

Cuvintele lui Xaden mă smulg din gânduri şi uit de 
compătimirea de sine. Umbrele alunecă pe podea și se încolăcesc în 
jurul podiumului. 

— Nu vă cer permisiunea - nu cer permisiunea nimănui - să 
aduc oaspeţi în propria casă, adaugă el, iar tonul îi devine glacial. 

Garrick înjură în barbă și-și pune mâna pe mânerul uneia dintre 
săbii. 

— Xaden..., începe Ulices. 

— Sau aţi uitat că asta e casa mea? 

Xaden își înclină capul între-o parte şi se uită fix la ei, în același 
fel în care Sgaeyl își studiază prada. 

— Viaţa mea e legată de cea a lui Violet, așa că dacă vreţi să stau 
în nenoricitul ăla de scaun, o veţi accepta! 

Pe pielea lui Ulices apar pete albe și simt cum sângele îmi fuge 
din obraji. 

Scaunul lui. Cel gol. El este al șaptelea. 

La naiba! Firește, știam că asta e casa lui, dar n-am procesat 
niciodată informaţia. Totul îi aparţine lui Xaden. Niciun nobil nu a 
revendicat ducatul de Aretia. Toţi cred că pământul este ruinat sau 
mai rău... blestemat. Totul este al lui. 

— Fie, spune femeia tăcută, cu o voce calmă și blândă. Vom avea 
încredere în Violet Sorrengail. Dar asta nu ne ajută să înarmăm 


stolurile de grifoni fără o fierărie operaţională. Câștigând această 
primă bătălie cu Navarre, prin faptul că ai luat jumătate din 
Cvadrantul Călăreților, este posibil să ne fi pierdut războiul. 

— Şi ce facem cu toți aceşti cadeți? întreabă Secure obosită, 
masându-și şaua nasului. Zeilor, ne-ai adus scribi! Ni l-ai adus pe 
Aetos! Nu e ca și cum îi putem trimite să se lupte cu wyverni și 
veninoși! 

— V-am adus și patru profesori și nu e ca și cum sunteți lipsiţi de 
cunoștințe, răspunde Xaden. l-am interogat deja pe scribi. Se poate 
avea încredere în ei, iar Cath garantează pentru Aetos. Cât despre 
ceilalți cadeți, vă sugerez să-i trimiteţi înapoi în sălile de curs. 

Ceva... străluceşte şi se învârte în jurul Arhivelor pe care le ţin în 
minte. 

— Violet. 

Vocea ei blândă mă cutremură până-n adâncul sufletului și-l 
apuc de braţ pe Xaden ca să rămân în picioare. Ușurare, bucurie, 
mirare - toate emoțiile îmi înmoaie genunchii și-mi înceţoșează ochii. 

Pentru prima oară de luni bune, mă simt întreagă. Un zâmbet mi 
se răspândește pe faţă. 

— Andarna. 

După tot ce am sacrificat pentru acest regat, ar fi bine să-l 
putem apăra. 

— JURNALUL LUI WARRICK DIN LUCERAS TRADUS DE 
CADETUL VIOLET SORRENGAIL 

Capitolul 38 

În mod tulburător, valea situată deasupra Aretiei nu pare să se fi 
schimbat de la ultima mea vizită, ca și când toamna la această 
înălțime nu înseamnă nimic, deși în orașul de sub noi sunt semne 
clare că iarna se apropie. Dar, spre deosebire de data trecută, sunt 
dragoni peste tot - pe aflorimentele zimţate de stâncă aflate deasupra 
noastră, în gurile peșterilor din vest, în valea vastă din est... peste tot. 

Și doi dintre cei mai mari stau în fața mea ca niște suporturi 
pentru cărţi, cu Andarna între ei. 


— N-ai spus că e trează? îi şoptesc lui Tairn, de parcă vocea mea 
ar putea să o trezească, de parcă un dragon maro și uriaș n-ar fi trecut 
cu pași bubuitori și apăsaţi pe lângă crângul de arbori unde Andarna 
trage un pui de somn, cu corpul curbat în formă de S. 

Iarba se mișcă în faţa botului ei de fiecare dată când expiră și 
pare destul de mulțumită cu coada-de-scorpion încolăcită în jurul ei. 
Şi cam... verde? 

Nu, solzii îi sunt în continuare negri. Trebuie să fie ceva specific 
adolescentin că sunt atât de strălucitori încât reflectă o parte din 
culoarea înconjurătoare. 

— Acum o oră, pufnește Tairn și sunt destul de sigură că Sgaeyl 
tocmai și-a dat ochii peste cap. 

— Mi-a luat o oră să scap de la întrunire, apoi a trebuit să merg 
pe jos pe acel traseu stâncos. 

N-ar trebui să o trezesc. Decizia responsabilă ar fi să nu fac 
nimic, să o las să doarmă până când înlătură și ultimele fărâme ale 
comei sale de dragon de aproape trei luni. Dar mi-a fost atât de al 
naibii de dor de ea... 

Ochii ei aurii se deschid larg. 

Ușurarea aproape că mă aduce în genunchi. E trează! Zâmbesc 
larg și simt că lumea mea a revenit la normal. 

— Bună. 

— Violet. 

Andarna își înalță capul și un nor de abur îmi flutură înapoi 
şuviţele desprinse din împletitura lungă. 

— Am vrut să rămân trează. 

— E în regulă. Tairn spune că o să fii destul de somnoroasă în 
următoarea săptămână, spun și fac un pas în față, dornică să-i scarpin 
falca acoperită de solzi. Ai fost inconștientă pentru mult timp. 

— Parcă a trecut doar o clipă. 

Își întinde gâtul ca să ajung la zona de sub bărbia ei. 

— Crede-mă, nu a fost așa, o asigur și mă retrag ca să o cercetez 
pe îndelete. 


Dacă ar fi să ghicesc, aş zice că are aproape două treimi din 
mărimea lui Sgaeyl. 

— Cred că ești mai mare. 

— Evident. 

Pufăie și-şi înfige ghearele în pământ ca să stea dreaptă. Mai fac 
câţiva pași în spate, ridicându-mi tot mai mult privirea, pe măsură ce 
Andarna îşi scutură somnul de pe pleoape, cu aripile foșnind cât își 
rotește capul și studiază valea. 

— Ce vrei să faci? Să zbori? Să te plimbi? Am atâtea lucruri să-i 
spun! 

— Să mănânc. Ar trebui să căutăm oi. 

Îşi deschide larg aripile şi apoi se împleticeşte înainte, aşa cum 
s-a întâmplat și-n toiul verii. La naiba! 

Mă dau înapoi prin iarba deasă, cât se poate de repede, astfel 
încât să nu fiu tăiată de ghearele Andarnei în timp ce-și găseşte 
echilibrul. 

— Ai putea să nu ne zdrobești ființa umană? latră Tairn. 

— N-amfost nici măcar pe aproape! se răstește Andarna și se 
uită urât la dragonul negru mai mare, înainte să-și deschidă din nou 
aripile, fără să aibă mai mult succes. 

— Ti-am spus să ai răbdare, o mustră Tairn, care se alege cu o 
altă privire tăioasă din partea ei și, dacă nu cumva mă înșel, reacția 
dragonului mai tânăr o face pe Sgaeyl să pufăie în semn de apreciere. 

Apoi Andarna își rotește umerii, își înfige ghearele în pământ și 
încearcă încă o dată să-și ridice aripile. 

Simt un gol în stomac și mintea mi se învârte atât de repede, 
încât abia reușesc să am un gând coerent în toată învălmășeala, 
plimbându-mi fulgerător ochii de la o aripă la alta. Cea stângă nu se 
desfășoară complet. Se opreşte la jumătatea mișcării, dar restul 
țesutului negru nu se întinde niciodată. 

Încearcă o dată, de două ori, apoi îşi dezveleşte dinţii ascuţiţi şi 
şuieră aburi pe nări când aripa nu se așază în poziţie nici la a treia 
tentativă. 

O, zeilor! Ceva nu e în regulă. 


Habar n-am ce să spun sau ce să fac. Am... rămas fără cuvinte. 
Sunt total neputincioasă. La dracu’! Ar trebui să o întreb dacă e bine? 
Sau să ignor problema, așa cum aş proceda cu o rană de luptă la un 
adult? E oare aripa frântă? Are nevoie să o vadă un vindecător? Sau 
face parte din procesul de creştere? 

Andarna își întoarce brusc capul spre mine și-și îngustează 
ochii. 

— Nu sunt frântă. Mi se strânge inima. 

— N-am spus niciodată că ești, murmur. La naiba, la naiba, la 
naiba! I-am rănit sentimentele. 

— Nu trebuie să vorbești când îţi pot auzi gândurile. Nu sunt mai 
frântă decât tine. 

Îşi curbează buzele pentru a-și arăta din nou dinţii. 

Vai! 

— Îmi pare rău! Nu asta am vrut să insinuez. Gândul e la fel de 
fragil ca o șoaptă. 

— De ajuns! intervine Tairn, care-şi coboară capul la nivelul ei. 
Are voie să-și facă griji pentru tine, așa cum și tu îţi faci pentru ea. 
Acum du-te să mănânci înainte ca foamea să-ţi învingă bunul-simş! 

Sgaeyl trece lin prin dreapta mea, pământul cutremurân-du-mi- 
se ușor sub picioare când se îndreaptă spre pajiștea din est. Feirge se 
dă repede din calea ei. 

— Există o turmă care e mai bine să fie vânată pe jos, spune 
Tairn, un mârâit subtil vibrându-i în gât. Urmeaz-o pe Sgaeyl! 

Andarna îşi strânge aripile, își îndoaie ghearele, apoi mă 
ocolește în tăcere, plecând după Sgaeyl, iar eu mă întorc și le privesc 
cum se îndepărtează. 

— Adolescenţi, bombăne Tairn. Sunt insuportabili când le este 
foame. 

— Aripa ei, şoptesc, înfășurându-mi braţele în jurul taliei. 
Oftatul lui Tairn flutură firele de iarbă dimprejur. 

— Eu și bătrânii vom lucra cu ea pentru a-i întări mușchii, dar 
există complicaţii. 


— Cum ar fi? îl întreb şi-mi ridic privirea spre el, cu stomacul în 
noduri. 

— Activează-ţi scuturile și blocheaz-o cât mai mult posibil. Mă 
concentrez să mă separ de acea legătură sidefată pe care o 

recunosc acum drept Andarna. 

— Gata. 

— Sunt multe motive pentru care tinerii nu părăsesc Valea. 
Consumul uriaș de energie din Resson a forțat-o să crească într-un ritm 
rapid. Stii asta. Dar dacă s-ar fi întâmplat aici sau la Basgiath, unde ar 
fi putut fi imediat adăpostită în siguranță pentru Somnulfără Vise, 
poate că s-ar fi dezvoltat în mod normal. 

Tonul lui sumbru este îndeajuns pentru a-mi ridica firele de păr 
de pe ceafă. Tairn nu este niciodată atât de atent cu cuvintele lui sau 
cu sentimentele mele. 

— Dar am zburat în acea zi critică de la Resson la Aretia, 
continuă el. Și apoi am așteptat să zburăm la Basgiath, însă chiar și 
atunci s-a trezit de câteva ori. Bătrânii nu au văzut niciodată un 
dragon care să rămână pentru atâta vreme în Somnul fără Vise. lar 
acum dezvoltarea ei este imprevizibilă. Există un al doilea set de mușchi 
de-a lungul părților din față ale aripilor noastre, care se formează pe 
durata creșterii. Ai ei nu au făcut-o. Cu toate astea, bătrânii cred că va 
zbura... în timp. După ce-și întărește mușchii existenți pentru a 
compensa. 

— Nu poate să o vindece Brennan? 

E vina mea, pentru că i-am folosit puterea la Resson. Pentru că 
am zburat în acea zi. Pentru că a trebuit să ne întoarcem la Basgiath. 
Pentru că s-a legat când era pui și i-am întrerupt Somnul fără Vise. Aș 
putea enumera toată ziua motive. 

— Nu poţi vindeca ceva nu există. 

O privesc cum grăbeşte pasul ca să o ajungă din urmă pe Sgaeyl, 
trosnind din dinţi la o pasăre care regretă imediat că a zburat atât de 
aproape de ea, eliberând un sunet ascuţit. 

— Dar va zbura? 


Am învăţat destule despre dragoni încât să știu că o viaţă fără 
zbor este mai mult decât o tragedie. 

— Credem că, în cele din urmă, poate antrena mușchii existenți 
astfel încât să-i suporte greutatea aripii, mă asigură Tairn, dar disting 
urma unei alte emoţii în tonul lui, care mă nelinișteşte până-n 
măduva oaselor. 

— Tu crezi, spun și mă întorc încet pentru a mă uită furioasă la 
al doilea cel mai mare dragon de pe Continent. Ceea ce înseamnă că ai 
avut timp să discuţi despre problemă. De cât timp știi? 

— De când s-a trezit aici în toiul verii. 

Mă simt de parcă mi-a fost smulsă inima din piept. Nici atunci 
nu-și întinsese complet aripa, dar nu mă gândisem deloc la asta, din 
moment ce părea în general... stângace. 

— Ce altceva nu-mi mai spui? 

Există un singur motiv pentru care ar fi vrut ca ea să nu ia parte 
la conversaţie: își face griji cu privire la reacția mea la informaţii - sau 
a ei. 

— Un adevăr pe care ea însăși nu l-a acceptat, continuă Tairn și- 
şi coboară capul, ochii lui mari și aurii întâlnindu-i pe ai mei. Va 
zbura, dar nu va purta niciodată un călăreț. 

Nu va purta niciodată un călăreț. Cuvintele lui Tairn mă bântuie 
încontinuu în următoarele trei zile, în vreme ce cursurile au fost 
reluate fără întârziere și sunt ţinute de profesorii care au zburat cu 
noi la Aretia, precum și de câţiva membri ai revoluţiei și ai Consiliului. 
Nici măcar traducerea jurnalului lui Warrick nu poate ţine acele 
vorbe deoparte, iar de fiecare dată când predicția lui îmi trece prin 
minte, mă gândesc imediat la altceva, în cazul în care Andarna ascultă. 

— Ploaie de... fier, spun și scriu cuvintele pe pergament. Termin 
pentru a treia oară traducerea pasajului, însă dau de 

același proces de fiecare dată, indiferent cât de... ciudat ar fi. 

— Înseamnă ceva pentru tine ploaie de fier? întreb prin legătură, 
închizând caietul de pe biroul lui Xaden și întinzând mâna după 
traistă. 

Voi întârzia dacă nu mă grăbesc. 


— Artrebui? răspunde Tairn. 

— Evident, altfel nu ar întreba. 

Aproape că o pot simţi pe Andarna cum își dă ochii peste cap. 

— 0oo...0i. 

— Nu vor rămâne la pământ dacă continui să le îndeși - Tairn 
oftează - așa. 

Mă abţin să zâmbesc și mă grăbesc să-mi întâlnesc 
detașamentul. 

Trebuie să le recunosc meritele lui Brennan și ale Consiliului. E 
adevărat că împărțim aceleași cărţi și ne înghesuim în fiecare cameră 
deschisă de la primul etaj pentru cursuri, dar toți cadeţii sunt curaţi, 
hrăniţi, cazaţi şi învaţă. 

Ora de istorie este ținută în sala care cred că a fost odinioară 
biroul tatălui lui Xaden și am început ieri o nouă lecţie despre 
rebeliunea tyrriană, astfel încât toată lumea să știe ce s-a întâmplat cu 
adevărat în urmă cu şase ani, dar am înaintat îndeajuns doar cât să 
acoperim scena politică a anilor dinainte de rebeliune. 

În loc de confruntări şi lupte corp la corp, Emetterio ne pune în 
fiecare zi să alergăm pe traseul abrupt și stâncos către vale până când 
plămânii noştri îndureraţi se adaptează la altitudine, însă ne-a 
avertizat să nu ne obișnuim cu o asemenea indolenţă. Sunt destul de 
sigură că numărul de cadeți care varsă lângă potecă ar indica, evident, 
că nu o facem, dar tonul lui imperativ ne împinge să alergăm mai tare. 

„Nas-de-Șoim” Ulices predă cursul de fizică, ceea ce îi oferă un 
alt motiv să petreacă o oră, o dată la două zile, uitându-se urât la 
mine. Și „Secure” Kylynn urmează să preia manevre de zbor după ce 
membrii Consiliului decid că este destul de sigur ca grupul să 
părăsească protecţia ascunsă a văii; prin urmare, avem peste două 
sute de dragoni neliniștiți. 

Suri, membra Consiliului cu părul brăzdat cu șuvițe arigntii, care 
nici măcar nu se obosește să ascundă cât de mult mă urăște, a zburat 
în urmă cu două zile împreună cu Xaden și ceilalți locotenenţi. Faptul 
că nu ştiu unde sau dacă e în pericol, pe lângă îngrijorarea 
permanentă că ar putea fi implicat într-o luptă, îmi provoacă un alt 


val de greață, în timp ce ne îndreptăm spre teatrul reconstruit din 
aripa de nord-vest a Casei Riorson. Priveliștea este mai mult decât 
impresionantă. Nu doar pentru că există suficiente locuri pentru toți 
cadeţii, ci pentru că dintre toate lucrurile pe care le-ar fi putut 
reconstrui în ultimii șase ani... au ales un teatru. 

— Bine aţi venit la Sumarul-Luptei! ne întâmpină Rhiannon, 
conducându-ne în jos pe treptele din dreapta, până la jumătate, unde 
sunt locurile noastre. 

— Bun. Poate ne vor spune ce se întâmplă în Navarre, zice Visia 
din rândul din faţa noastră. 

Pe lângă Aaric și Sloane, mai sunt alţi patru cadeți din primul an, 
dar lor încă nu le ştiu numele. 

Spre deosebire de cursul obișnuit de Sumarul-Luptei, suntem 
aşezaţi ca în formaţie: pe aripă, divizie, detașament. Și spre deosebire 
de harta de la Basgiath, aceasta are înălțimea și lăţimea cortinei care 
ar atârna peste scena mare şi include insulele - cele cinci mari și cele 
treisprezece mai mici care înconjoară Continentul din toate direcţiile. 

— Acele steaguri roşii și portocalii, observă Ridoc din stânga 
mea, arătând în partea de sus a hărţii. Sunt... 

— Teritoriu inamic, presupun, remarcă Sawyer, care stă lângă 
Ridoc. 

— Doar că atunci când spunem inamici nu ne referim la 
poromieni. 

Ridoc își scoate stiloul şi pergamentul din traistă, iar eu fac la 
fel, echilibrând caietul în poală. 

— Ci la... mânuitori întunecaţi. 

— Corect. Ținuturi secate de magie, orașe distruse ca Zolya. 
Roșul marchează mișcările vechi de trupe, iar portocaliul pe cele noi. 

Aproape toată provincia Krovlan rămâne neatinsă, dar 
dușmanul se află la doar o zi de zbor de granița noastră. Singura 
mișcare de trupe pe care o remarc de când am văzut harta în miezul 
verii este în susul râului Stonewater - spre Navarre. 

— Aţi reușit să trimiteţi scrisori familiilor voastre? Prietenii mei 
nu pot să ne dezvăluie locaţia, dar îi pot avertiza 


pe cei dragi să părăsească regiunea de graniță sau pur și simplu 
să plece. Nu m-ar surprinde dacă Melgren ar începe să execute familii 
pentru a-i pedepsi pe cei care au dezertat. 

Şi e numai vina mea. Sunt responsabilă pentru aripa Andarnei, 
pentru că am forţat dezvăluirea adevărului înainte ca Aretia să fie 
gata să acționeze, pentru că am adus o sută de călăreţi aici fără 
permisiune, pentru cutele de îngrijorare gravate pe fruntea lui 
Brennan cu privire la creșterea populaţiei de oi pentru toţi dragonii 
pe care i-am condus în vale și pentru că am pus o ţintă pe spatele 
fiecărui membru al familiilor prietenilor mei. Îmi încleştez atât de 
strâns degetele în jurul stiloului, încât scoate un poc răsunător. 

Cum am putut să iau mereu decizia corectă anul trecut și mereu 
pe cea greșită anul acesta? 

Toţi dau din cap și Rhiannon adaugă: 

— Sper că îi va convinge să se mute. 

Aaric e în fața mea, dar nu se deranjează să se întoarcă, 
preferând să-mi spună peste umăr: 

— Am refuzat oferta de a coresponda. 

— Pun pariu că așa ai făcut. 

Tatăl lui s-ar căca în pantaloni dacă ar afla că Aaric nu numai că 
s-a alăturat cvadrantului, dar s-a mai și întors împotriva Navarrei. 

— Ceva nou despre piatra protectoare? mă întreabă Rhi și toate 
capetele se întorc în direcția mea. 

Până și Aaric și Sloane se uită peste umeri. 

— Am tradus de trei ori secțiunea de care avem nevoie și nu 
cred că mai durează mult. 

Zâmbetul meu le oglindește pe ale lor pentru că sunt aproape 
convinsă că am găsit informaţia căutată. 

— Ştiu că au trecut trei zile, însă mi-am ieșit puţin din mână și 
este cea mai ciudată formă de magie despre care am citit vreodată, 
probabil de aceea nu a fost înfăptuită niciodată de două ori. 

— Dar crezi că va funcţiona? mă întreabă Sloane, cu speranță 
evidentă în ochi. 


— Da, confirm şi-mi îndrept umerii, ca şi cum povara 
aşteptărilor tuturor ar fi fizică. Trebuie doar să mă asigur că nu 
greşesc. 

Şi ar fi bine să nu greşesc. Aceste scuturi de protecție sunt cea 
mai bună linie de apărare a noastră dacă wyvernii trec de crestele 
Stâncilor Dralor. 

— Să începem! spune profesoara Devera de pe scenă, iar vocea 
ei ajunge fără probleme la fiecare dintre noi. 

Toţi o sută ne întoarcem spre ea. 

— Parcă am fi la Basgiath, spune Ridoc, zâmbind. Dar știți voi... 
nu chiar. 

Rhi se apleacă spre mine și șopteşte: 

— Magie ciudată? 

— Cred..., încep și mă încrunt. Cred că Primii Șase au practicat 
un fel de magie a sângelui, șoptesc chiar mai încet decât ea. 

Am tradus de trei ori pasajul și dau de aceeași formulare de 
fiecare dată, însă nu am auzit niciodată de folosirea sângelui în... ceva. 

Prietena mea ridică din sprâncene. 

— Eşti sigură? 

— Atât cât pot să fiu. Jesinia a tradus la fel pasajul, dar cred că ar 
trebui să mai trec o dată prin text. Pentru orice eventualitate. 

— Mda. Pentru orice eventualitate, mă aprobă ea. 

— Bine aţi venit la primul vostru curs de Sumarul-Luptei în 
calitate de trădători! anunţă Devera, atrăgând atenţia tuturor. 

Se formează o groapă acolo unde pe vremuri îmi era stomacul. 

— Obișnuiţi-vă să auziţi cuvântul, continuă ea, fără niciun regret 
în voce, trecându-și cercetător privirea peste noi. Pentru că asta ne 
consideră acum Navarre. Indiferent dacă așa simțim sau nu în 
legătură cu alegerea pe care am făcut-o, şi anume de a-i apăra pe cei 
care nu se pot apăra, aşa vom fi văzuţi de prietenii noștri și de cei 
dragi pe care i-am lăsat în urmă. Însă eu sunt mândră de fiecare 
dintre voi. 

Ochii ei îi găsesc pe ai mei. 


— E greu să lași în urmă tot ce știi şi tot ce iubeşti pentru că 
onoarea ta o cere. Acestea fiind spuse, vă rog să-i urăm bun-venit 
locotenent-colonelului Aisereigh, care îi va lua locul curatorului din 
Cvadrantul Scribilor, din moment ce acesta nu se află aici. 

Funcţia lui Markham. Oare Jesinia și ceilalți doi cadeți își vor 
înființa propriul cvadrant aici, fără să-i înveţe cineva? Consiliul a 
terminat să-l interogheze pe Dain și i-a acordat azi-dimineaţă 
permisiunea să participe la cursuri, așa că stă în primul rând cu liderii 
de divizie. Mă bucur că a ieșit din izolare, dar și pentru că păstrează 
distanţa. 

— Aici, în Aretia, credem în schimbul de informaţii, spune 
Brennan în timp ce urcă pe scenă pentru a se alătura Deverei. 

— Încă nu-mi vine să cred că a renunţat la numele vostru de 
familie, şoptește Sawyer. 

Colegii mei de an sunt singurii care știu cine e Brennan și se 
pare că Devera și Emeterrio susțin decizia de schimbare a numelui, 
din moment ce nu au nimic de obiectat. Poate că și Kaori ar fi făcut-o, 
dacă ar fi venit cu noi, însă s-a uitat la mine, clar sfâșiat pe dinăuntru, 
şi mi-a spus că locul lui este cu Empyreanul. 

Toţi cei care au rămas au avut motivele lor. Cel puţin asta îmi 
spun. 

— A trebuit să-l schimbe. În plus, îmi place numele lui. Înseamnă 
„reînviat” în tyrriană, răspund. 

Pentru mine este în continuare doar Brennan. 

— În primul rând, începe fratele meu, am făcut așa cum ne-aţi 
rugat și v-am lăsat să rămâneţi în aripile voastre. Cei din A Doua și A 
Trei Aripă, știți că Fleni Jareth și Tibbot Vasant sunt acum liderii 
voştri de aripă. Ne așteptăm ca toţi liderii de divizie sau de 
detașament care lipsesc să fie înlocuiți până mâine, iar voi îi veţi 
comunica Deverei alegerile voastre. 

Sprâncenele îmi dispar sub linia părului. 

— Nu veţi alege pentru noi? întreabă cineva din Prima Aripă. 
Acesta este protocolul de la Basgiath. 


— Vrei să spui că nu sunteţi capabili să o faceţi? îl provoacă 
Brennan. 

— Nu, domnule. 

— Excelent! Mai departe, spune fratele meu, care se întoarce 
spre noi. Am verificat de două ori listele ca să fim siguri și nu numai 
că A Patra Aripă se laudă cu Detașamentul de Fier din acest an... 

Cei din primul an așezați în faţa noastră urlă de bucurie, din 
moment ce onoarea de a ne lăuda cu cel mai mare număr de boboci 
supraviețuitori după Treierat ne aparţine pentru al doilea an 
consecutiv. Baylor, cel îndesat și cu părul negru tuns sub formă de 
craniu, strigă cel mai tare. Îmi ridic un colț al gurii când își loveşte 
umărul de cel al lui Aaric, încurajându-l să li se alăture. 

— dar Divizia Flacără are onoarea unică de a fi complet intactă, 
continuă Brennan, care își coboară privirea spre Bodhi. Durran, ai 
adus fiecare cadet. Presupun că asta v-ar desemna drept Divizia de 
Fier. 

Zeilor! Nici măcar nu mă obosesc să încerc să-mi rețin zâmbetul 
larg. Ştiam că A Patra Aripă a adus cei mai mulți cadeți, dar avem 
divizia completă? 

— Presupun că vreți o emblemă? întreabă Brennan, cu un surâs 
pe buze. 

— La naiba, bineînţeles că vrem! strigă Ridoc, care sare de pe 
scaun, apoi întreaga noastră divizie urlă cu voce tare, chiar și eu. 

— Da, domnule, răspunde Bodhi după ce ne calmăm, uitându-se 
peste umăr la noi ca la niște needucați. 

— Voi vedea ce se poate aranja, adaugă fratele meu, ridicându-și 
fericit privirea spre mine. Acum să trecem la treburile serioase. Vom 
începe cu veştile din Navarre. Din ce spun sursele noastre, populaţia 
nu știe. 

Poftim? Cum? Eu şi Rhi ne privim complet nedumerite, pe 
măsură ce valuri de comentarii șoptite străbat teatrul. 

— Spre surprinderea noastră, avanposturile au reușit să scape 
de wyvernii pe care i-au primit în dar de la locotenentul Riorson. În 
plus, generalul Melgren a împiedicat veştile să se răspândească în 


regat, deși, evident, toți militarii prezenţi știu acum adevărul. Și, din 
păcate, continuă să alunge fiecare cetățean poronian de la graniţă. 

Pământul îmi fuge de sub picioare, iar acea scânteie minusculă 
de speranţă care crezuse că plecarea noastră urma să incite la fapte și 
la o schimbare de gândire are parte de o moarte dureroasă după o 
asemenea deziluzie. Dar de îndată ce vom avea scuturi de protecţie, 
vom fi o opțiune sigură pentru cetățenii poromieni pe care Navarre 
încă refuză să-i primească. 

— Forțele noastre și-au dublat patrulele la graniţele 
Tyrrendorului - își trece degetul mare de-a lungul maxilarului -, dar 
suntem încrezători că locaţia noastră a rămas secretă. 

— Chiar dacă cel mai mare grup de dragoni al Continentului a 
zburat peste Navarre? întreabă cineva din Prima Aripă. 

— Tyrrenienii sunt loiali, spune Sloane și-și ridică bărbia. Am 
supravieţuit ultimei rebeliuni. Orice vedem, păstrăm pentru noi. 

Brennan încuviinţează cu o mișcare din cap. 

— Vestea bună este că, din ce spun sursele noastre, familiile nu 
v-au fost vizate. În plus, nu le înmânăm doar scrisorile voastre, ci le 
oferim și un adăpost. Dacă sunt dispuși să păşească în necunoscut, ne 
vom strădui din răsputeri să-i aducem aici. 

Pentru o clipă, nodul din gât aproape că mă împiedică să respir. 
Tata ar fi mândru de el. 

— Ce ne spune această lipsă de mișcare a trupelor? întreabă 
Devera, uitându-se pieziş la Brennan. Sau ai uitat cum se desfăşoară 
Sumarul-Luptei? 

— Îmi cer iertare! spune fratele meu, care-și ridică mâinile și 
face un pas în spate. Au trecut câțiva ani. 

— Au fost prea ocupate să curețe mizeria aruncată de Riorson la 
graniță ca să-şi bată capul cu noi, răspunde Dain. 

— Deocamdată, îl aprobă Brennan. S-ar putea să fie în stare de 
şoc, dar fiți siguri că vom duce un război pe două fronturi de îndată 
ce-şi vor reveni şi vor decide cât de mult riscă dacă află populaţia. 


— Când vom putea să ne luptăm cu ei? întreabă un tip din A 
Treia Aripă, arătând spre partea de sus a hărții. Cu mânuitorii 
întunecaţi? 

— Când veţi absolvi, răspunde Brennan, ridicându-și 
sprâncenele într-o expresie de „fără prostii”, care îl face să arate exact 
ca tata. Noi nu trimitem cadeți să moară și exact asta ţi se va întâmpla 
dacă încerci să înfrunţi un mânuitor întunecat înainte de a fi gata. Vei 
muri. Chiar eşti atât de nerăbdător să începi o nouă listă a morții? 

— Sorrengeail și ceilalți nu au murit, replică el. 

— Doi dintre noi chiar au murit! răbufnește Imogen, iar 
călăreţul se face mic pe scaun. 

— Când vei mânui fulgerul, vino și vorbeşte cu mine, i-o 
întoarce Devera. 

— Înainte de absolvire, veţi învăţa cum să înfruntaţi un 
mânuitor întunecat și să supravieţuiţi, promite Brennan. Este nevoie 
de un stil diferit de luptă și trebuie să vă șlefuiți peceţile, despre care 
poate că aţi observat că acționează un pic cam imprevizibil aici. 
Amintiţi-vă că magia este puţin sălbatică dincolo de scuturile de 
protecție, dar în prezent decodăm jurnalul lui Warrick pentru a ne 
pune cât mai repede posibil în funcţiune propriile scuturi. De 
asemenea, lucrăm să ne punem pe picioare și fierăria, astfel încât să 
furnizăm arme forţelor noastre, dar și zburătorilor de grifoni, ceea ce 
e o parte a misiunii noastre... 

În sală se aud sunete de dezaprobare. 

— 'Terminaţi! îi mustră Brennan. Zburătorii sunt periculoși, dar 
nu sunt inamicul de care aţi fost crescuţi să vă temețţi, deși unii sunt 
încă ostili față de noi, aşa cum demonstrează atacul asupra Samarei 
din urmă cu patru zile. 

Zburătorii au atacat Samara? Pulsul mi-o ia la galop. Mira. 

— Şi așa revenim la Sumarul-Luptei, continuă Devera. Potrivit 
surselor noastre, un dragon a fost rănit, dar niciun călăreț nu și-a 
pierdut viaţa, în mare parte pentru că doar un dragon a fost prezent 
la avanpost în timpului atacului - tulburări interne, vă amintiţi? 
Scuturile de protecție nu au cedat, dar un stol de zburători s-a infiltrat 


în unitate și a ucis o duzină de infanteriști înainte ca doi dintre ei să 
fie omorâţi în cel mai de jos nivel al fortăreței. 

Niciun călăreț nu şi-a pierdut viaţa. E teafără. După ce inima îmi 
coboară din gât, pot să gândesc din nou. 

— Căutau arme, șoptesc. Acolo se află depozitul. 

Cetățenii Navarrei s-ar putea să nu știe că am plecat, dar 
zburătorii sunt la curent cu situaţia. 

— Spune asta! mă îndeamnă încet Rhiannon. 

Clatin din cap, deloc dornică să-mi urmez gândurile până la 
concluzia logică. 

— Ce întrebări aţi pune despre atac? intervine Devera. Colegul 
meu informează ofițerii de prea mult timp și a uitat arta predării, 
adaugă, aruncându-i o altă privire tăioasă fratelui meu. 

— Dă-o dracului de treabă! O spun eu, bombăne Ridoc, apoi 
întreabă cât poate de tare: Căutau arme? 

— Categoric, confirmă Brennan. Acesta este singurul motiv 
pentru care zburătorii atacă direct avanposturile navarriene. 

Se uită la mine de parcă știe că întrebarea a fost de fapt a mea, 
apoi mă fixează cu acea privire instigatoare și vădit dezaprobatoare, 
pe care a perfecționat-o înainte de vârsta de cincisprezece ani, pro- 
vocându-mă să mă ridic şi să nu mai evit consecinţele propriilor fapte. 

Fie. 

— Zburătorii au atacat Samara înainte sau după ce veștile 
despre... 

Zeilor, care sunt cuvintele potrivite pentru ceea ce am făcut? 

— Plecarea noastră de la Basgiath au ajuns în Poromiel? 
Privirea lui Brennan se îmblânzeşte în semn de aprobare. 

— După, răspunde Devera. 

Nodul din gât mi se umflă dureros, amenințând să-mi distrugă 
complet masca de calm deja fisurată. Au atacat pentru că ştiu că nu-i 
putem aproviziona. Sunt lipsiți de apărare. 

— Nu-i vina ta, șoptește Rhiannon. 

— Ba da, este. 


Mă concentrez să iau notițe când Brennan se întoarce spre 
hartă. 

— Să trecem la mișcările de trupe ale inamicului. În ultima 
săptămână, veninoşii au cucerit orașul Anca. Deloc surprinzător, 
având în vedere cât de aproape se află de Zolya, distrus de curând. 

Nu mă obosesc să mă uit la Anca. Privirea îmi este fixată asupra 
Cordynului, unde vicontele Tecarus are singurul alt luminator 
cunoscut. Este următorul oraș ca mărime între Zolya și Draithus şi 
încă în afara teritoriului controlat de veninoși. Oraşul de pe litoral se 
află la un zbor de două zile față de Basgiath, dar față de Aretia? Pun 
pariu că Tairn ar putea ajunge acolo în douăsprezece ore. 

— Zece, mă corectează el. Dar nu este în întregime sigur, afirmă, 
deși asta nu reprezintă un argument. 

— Așa susține Xaden, dar nici să stăm aici nu e, dincolo de 
scuturile de protecţie și fără o fierărie care să înarmeze pe cineva, 
inclusiv pe noi. 

Bine că vom ridica în curând scuturile de protecţie. 

— A punctat bine, mă susține Andarna. Poţi căra un luminator? 

— Întrebarea mă insultă. 

— Poţi căra un luminator în timp ce ești insultat? insistă ea, iar 
Tairn mârâie. 

— Ceea ce este îngrijorător este că orașul a fost drenat, iar apoi 
veninoşii s-au retras ca să se regrupeze în Zolya, spune Devera. Ce ne 
spune asta? 

— Sunt organizaţi și au transformat Zolya într-o bază militară, 
răspunde Rhiannon. E ca o călătorie de aprovizionare pentru o 
campanie în curs. 

— Argintio! îmi atrage atenţia Tairn, însă tonul i s-a schimbat. Se 
apropie un grup de dragoni! 

Cu respiraţia întretăiată, îmi întorc brusc capul spre partea din 
spate a teatrului, de parcă ferestrele mici de acolo îmi vor oferi vreo 
idee cu privire la cine urmează să sosească. 

— Da. Nu doar consumă, ci ocupă pentru prima oară teritorii. 
Bine că... 


Brennan amuţește, vorbind fără îndoială cu Marbh, apoi își 
recapătă treptat concentrarea pe măsură ce tăcerea se aşterne 
complet în teatru. 

— Toată lumea să meargă în sala mare și să aştepte acolo! 
ordonă el şi se întoarce spre Devera, în timp ce un haos ţinut în frâu 
se răspândește în auditoriu. 

— Câţi? 

În ciuda groazei, mă forţez să respir, să-mi îndes toate lucrurile 
în traistă şi să mă ridic, toţi cei din jurul meu procedând la fel într-o 
panică stăpânită. 

— Vin după noi? întreabă Ridoc încet. Navarrienii? 

Am crezut că vom avea mai mult timp. Cum se poate întâmpla 
deja asta? 

— Nu ştiu, răspunde Rhiannon. 

— Poate Tairn să-l învingă pe Codagh? mă întreabă Aaric când 
îmi arunc traista peste umăr. 

Gura mi se deschide și se închide la loc. Mă gândesc la dragonul 
generalului Melgren, însă nici măcar nu vreau să răspund la întrebare. 

Iar Tairn este suspect de tăcut. 

— Cea mai scurtă revoluţie din istorie. 

Sawyer mormăie o înjurătură şi-şi strânge cu putere șnururile 
de la rucsac. 

— Patruzeci. Se apropie și Sgaeyl, dar eprea departe ca să... Tairn 
se opreşte. 

— Stai! Teine conduce grupul de dragoni. Teine? 

Mira. Frica îmi pune un nod în gât. La naiba, n-am de gând să 
aştept! 

Mă strecor pe lângă Sawyer spre culoarul exterior al teatrului și 
apoi fug, ignorându-i pe toţi cei care mă strigă, inclusiv pe Brennan. 
Faptul că am alergat în fiecare dimineaţă în ultimele trei luni mi-a 
întârit avantajul pe care îl aveam deja faţă de majoritatea călăreţilor 
din această sală - viteza. 

— Pregătiți arbaletele! ordonă Brennan peste vacarm. 


Mira își va semna singură condamnarea la moarte. Sau poate că 
a venit aici să ne omoare. Oricum, va trebui să mă privească în ochi 
înainte să o facă. 

Cu mușchii picioarelor încordaţi la maximum, străbat în goană 
partea din spate a teatrului, le tai faţa celor din Prima Aripă, ies din 
sală şi sprintez spre holul principal. Statuile și tapiseriile se 
înceţoșează când trec în viteză pe lângă ele şi, cu plămânii cuprinși de 
flăcări, zbor ca o săgeată înaintea gărzilor și călăreților care se 
revarsă pe drum. 

Te rog, Dunne, nu o lăsa să incinereze această casă înainte să am 
şansa de a-i băga minţile în cap! 

Îl depășesc iute pe Emetterio, care îmi strigă să mă duc în sala 
mare, apoi aproape că alunec când o cotesc spre holul principal, însă 
nu îndrăznesc să-mi întrerup ritmul nici măcar atunci când inima 
începe să-mi bubuie violent în piept, protestând împotriva altitudinii. 
Gărzile țin ușile deschise, fără îndoială astfel încât călăreţii să poată 
încăleca, și trec fulgerător prin ele, cu picioarele abia atingând 
treptele de marmură care duc în curtea interioară, tocmai la timp 
pentru a vedea aripile lui Teine întinse direct în fața mea, pentru a 
opri o coborâre rapidă. 

Nodul acela de frică îmi zvâcneșşte în gât, iar picioarele mai că- 
mi patinează până mă opresc brusc la vreo nouă metri dincolo de uşa 
de la intrare, desenând brazde în pietriș. 

Îmi ridic braţele pentru a-mi acoperi chipul când bucăţi mari de 
piatră zboară pretutindeni și formează un baraj prăfuit din cauza 
impactului ghearelor dragonului Verde  Coadă-Măciucă, care 
aterizează direct în dreptul uşilor. Teine blochează ieşirea în oraș, iar 
alți doi dragoni iau contact cu solul la fel de abrupt. 

Tușesc și, pe măsură ce praful se risipește, observ imediat un 
Portocaliu aparent furios și un Roșu nervos cu privirile aţintite 
asupra mea și dinții dezveliți. 

Naiba să mă ia, încă patru dragoni aterizează pe zidurile 
exterioare și zguduie zidăria. Sunt peste tot. 


Mă cuprinde deznădejdea. Am fost trădaţi. Cineva a dezvăluit 
Navarrei locaţia noastră. 

— Tairn... 

— Aici sunt, răspunde el cu o clipă înainte să cadă din cer ca un 
meteorit. 

Aterizează cu atâta forța în stânga mea, încât pământul se 
cutremură, iar umbra aruncată de aripa lui acoperă soarele. Rage 
înfricoșător de tare, făcându-mi dinţii să clănțăne, apoi își coboară 
capul, cu gâtul la doar câţiva centimetri de umărul meu, și aruncă un 
râu de foc peste picioarele dragonilor, într-un gest clar de avertizare. 

Preţ de o bătaie de inimă, căldura dogoritoare îmi arde faţa, apoi 
Tairn se retrage, cu capul săgetând într-o mișcare sinuoasă. 

Când Teine face un pas în față, timpul pare că încetinește până la 
milisecunde. În următoarea clipă, Tairn atacă, deschizându-şi falca 
uriașă și apucându-l de gât pe dragonul Coadă-Măciucă, exact cum 
făcuse cu Solas. 

— Tairn! tip, copleșită de frică. 

Dacă Teine moare, Mira îi împărtășește soarta. 

— Ce mama naibii, Violet! urlă Mira. 

— I-am imobilizat gâtul, dar nu i-am rupt solzii, mă asigură 
Tairn, de parcă eu aș fi cea dramatică dintre noi. 

— Păi, atât timp cât este doar o amenințare, răspund sarcastic. 
Descalecă pașnic și Teine trăiește! 

În spatele meu, şi alţii se reped în curtea interioară, scrâșnind 
pietrișul sub picioare, dar nu-mi desprind privirea de la Teine și Mira. 

Sora mea descalecă imediat, cu o ușurință de invidiat, și se 
îndreaptă cu pași mari spre mine. Are obrajii roşii, arşi de vânt, iar 
când își împinge ochelarii de zbor spre creștet, îi observ licărul 
sălbatic din ochi. 

— Toţi am sosit cu gânduri pașnice. Riorson a fost cel care a 
venit după noi. Cum altfel te-am fi găsit? mă întreabă și-și ridică 
privirea spre casă fără să se oprească din mers. Zeilor, credeam că 
locul e doar o grămadă de cenușă! 

Xaden? 


— Nu este. 

Ating cu vârfurile degetelor mânerele pumnalelor. Nu sunt 
sigură dacă le pot scoate pentru a-mi ucide sora, însă în niciun caz nu 
voi fi răpusă de ea. 

— Mi-a confirmat Sgaeyl, spune Tairn, care eliberează gâtul lui 
Teine şi se retrage lângă mine. Sunt aproape. 

O, slavă zeilor! Răsuflarea îmi scapă de pe buze într-un oftat de 
ușurare cu o clipă înainte ca Mira să-și înfășoare braţele în jurul meu. 

— Îmi pare rău! îmi șopteşte în păr, strângându-mă cu putere la 
pieptul ei. Îmi pare atât de rău că n-am ascultat ce încercai să-mi spui 
la Samara! 

Umerii mi se prăbușesc şi mă relaxez, răspunzându-i treptat la 
îmbrăţișare. 

— Am avut nevoie de tine, îi mărturisesc încet, incapabilă să-mi 
maschez durerea din voce. 

Sunt atât de multe alte lucruri care trebuie rostite, și totuşi 
aceste cuvinte sunt singurele care prind glas. 

— Am avut nevoie de tine, Mira. 

— Ştiu. 

Îmi loveşte creştetul cu bărbia înainte să se retragă, cu mâinile 
încleştate pe umerii mei. Pentru prima dată de când am început să 
merg la Basgiath, nu-mi cercetează trupul ca să verifice dacă sunt 
rănită. În schimb, mă priveşte drept în ochi. 

— Îmi pare atât de rău! Te-am dezamăgit, dar îți promit că nu se 
va mai întâmpla! îmi spune, cu o umbră de zâmbet pe buze. Chiar i-ai 
furat pe jumătate dintre cadeţii Basgiathului? Și l-ai ucis pe 
comandantul-adjunct? 

— Dain l-a ucis pe comandantul-adjunct. Eu doar i-am dat 
lovitura de graţie. Ei bine, Xaden m-a ajutat. A fost mai degrabă 
muncă de echipă, recunosc, apoi îmi clatin capul de parcă astfel mi-aş 
putea limpezi mintea. Ştiai? Ştiai când am încercat să-ţi spun și mi-ai 
zis că am nevoie de mai mult somn? 


Gândul că sora mea a încercat să mă convingă că totul nu era 
decât rodul imaginaţiei mele, deşi cunoştea adevărul, e imposibil de 
îndurat. 

— Nu ştiam. Jur! mă asigură Mira, cu ochii mari și căprui aţintiţi 
în ai mei. N-am știut până când wyvernul a fost aruncat la porţile din 
față ale Samarei. Mama a sosit aproximativ zece ore mai târziu și mi-a 
spus adevărul - le-a spus tuturor călăreților adevărul. 

Clipesc de câteva ori, realmente şocată. 

— V-a spus... pur şi simplu. 

— Da, îmi confirmă sora mea printr-o mișcare din cap. Probabil 
şi-a dat seama că nicio minciună nu poate justifica prezența unui 
wyvern uriaș și mort. 

Iar noi eram deja în drum spre Aretia. 

— Xaden. 

Îl caut prin legătură, nu pentru că n-am încredere în sora mea, ci 
pentru că am mai multă încredere în el. 

— Dacă a zis că mama ta a mărturisit, atunci spune adevărul. 
Suntem la marginea orașului acum, am rămas cu cei care zboară mai 
lent. 

— Şi vrei să-mi spui că v-a lăsat pe toţi patruzeci să plecaţi? Pur 
şi simplu? 

Mă desprind complet din îmbrăţișare şi flutur o mână spre dra- 
gonii așezați pe zidurile înconjurătoare. În niciun caz n-ar fi lăsat zeci 
de călăreți să dezerteze. 

— Ne-a dat o oră să ne decidem, iar jumătate dintre noi am ales 
să plecăm. Pe drum am dat de alţi călăreţi cărora li se dăduse același 
ultimatum. Cei din conducere au decis că e mai sigur să ne lase să 
plece decât să ne dea voie să rămânem și să-i convingem pe ceilalți să 
plece, sau și mai rău, să scurgem informaţii. În plus, nu a fost de fapt 
alegerea noastră, nu-i aşa? 

Mira aruncă o privire în spate spre Teine. Asta... e ciudat. De ce 
i-ar lăsa mama și Melgren să plece pur și simplu? 

— Cred că ştia că aveam să te... 


Se uită peste umărul meu și încremeneşte, apoi începe să 
tremure, cu pupilele înfricoșător de mărite. 

— Mira? 

Mă întorc spre casă și văd exact ce a zguduit-o. 

Brennan coboară în grabă treptele, cu un zâmbet uriaș pe buze, 
pe care nu mă pot abține să nu-l oglindesc. Suntem toţi trei aici și nu 
există cuvinte suficient de potrivite pentru a descrie cât de împlinită 
mă simt în acest moment. Totul e complet. Îmi ard ochii și clipesc 
hotărâtă din gene pentru a stăpâni emoția dulce-amăruie și, totodată, 
veselă care amenință să mă copleşească. 

În sfârşit suntem din nou împreună! 

— Brennan? spune Mira cu voce gâtuită și mă dau câţiva pași în 
spate pentru a le oferi puțin spațiu. Cum? 

— Salut, Mira! 

Fratele meu se află la mai puţin de patru metri distanţă, iar 
zâmbetul i se lăţeşte cu fiecare pas. 

— Eşti în viaţă? îngână ea, apoi se împleticește înainte, clătinând 
din cap. După... vreau să spun... Au trecut șase ani și tu... eşti în viaţă? 

— În carne şi oase, confirmă el şi-şi deschide braţele. Zeilor, mă 
bucur să te văd! 

Mira își trage pumnalul înapoi și-l pocneșşte drept în faţă. 

Sângele vieţii al celor șase și cea specială s-au unit şi au 
aprins piatra într-o ploaie de fier. 

— JURNALUL LUI WARRICK DIN LUCERAS - TRADUS DE 
CADETUL VIOLET SORRENGAIL 

Atât. De. Mult. Sânge. — Du-te în sala mare și spune-i lui Ridoc 
Gamlyn că am nevoie de gheaţă în secunda asta! strig la un membru al 
gărzii când trecem prin holul principal. 

— Sunt bine! reușește Brennan să spună, cu o batistă la nas 
pentru a stăvili râul de sânge care încearcă să i se prelingă pe faţă, 
strâmbându-se după ce-şi apasă cartilajul. La naiba, Mira, cred că l-ai 
rupt! 

— Am auzit un trosc distinct. 


Mă uit furioasă la sora mea în timp ce intrăm în biroul în care se 
ține cursul de istorie. E amenajat pentru cadeți, cu o duzină de scaune 
plasate în jurul unei mese construite în grabă. 

— Ai meritat-o cu vârf şi-ndesat! strigă Mira, fluturând o mână 
spre garda care se întinde spre ea. Să nu îndrăznești să mă atingi! 

— Lasă-mi sora în pace! ordonă Brennan, care se așază pe 
marginea mesei și se lasă pe spate. E o problemă de familie. 

— Familie? Membrii unei familii nu se lasă unii pe alţii să creadă 
că sunt morți timp de şase ani! 

Mira se sprijină de peretele din dreapta mea, punându-mă între 

ei. 

— Singura familie din această cameră este cea formată din mine 
şi Violet. 

— Mira... încep. 

— Locotenent-colonelule? ne întrerupe Ulices, dând gărzile la o 
parte pentru a-și face loc, iar de data asta nu-și mai mijește ochiul în 
direcția mea. 

— Locotenent-colonel? întreabă Mira, uitându-se de la Ulices la 
fratele nostru, apoi își încrucișează braţele la piept. Măcar joaca de-a 
mortu’ preț de șase ani ţi-a adus o avansare în grad. 

— Sunt bine. Toată lumea se poate relaxa. M-am ales cu răni mai 
grave în timpul antrenamentelor. 

— N-ar fi prima dată când i-am rupt nasul, mormăie Mira și îi 
oferă un zâmbet exagerat de mieros lui Ulices, al cărui ochi se fixează 
acum cu neîncredere asupra ei. 

Un membru al gărzii trece pe lângă Ulices şi-mi întinde o bucată 
de pânză înfășurată în jurul unui ţurţur gros. N-am iubit nicicând mai 
mult pecetea lui Ridoc! 

— Mulţumesc, îi spun. Și transmite-i mulțumirile mele și lui 
Ridoc. 

— Trimite fiecare călăreț liber, cât mai discret posibil, să 
verifice avanposturile tyrriene! îi ordonă Brennan lui Ulices. Trebuie 
să ştim dacă şi alți călăreți dezertează sau dacă se îndreaptă spre 
Aretia pregătindu-se să ne atace. 


— Cu toţi călăreţi în plus pe care îi avem, bombăne Ulices. 

— Schimbă! îi dau la rândul meu un ordin lui Brennan, întin- 
zându-i gheaţa. 

— Cum rămâne cu noul grup de dragoni? Aplicăm aceeași 
procedură ca la sosirea cadețţilor? 

— Potrivit lui Marbh, Riorson garantează pentru ei, dar asigu- 
ră-te că și dragonii o fac. Du-i în vale! 

Brennan dă din cap, iar sângele îi picură de pe bărbie. Scârbos! 

— Schimbă, repet, fluturând bucata de gheaţă ca să o vadă. 

— Eşti sigur..., începe Ulices, uitându-se pe furiș la Mira. 

— Pot să-i fac față surorii mele, îl asigură Brennam. 

— Nu fi atât de sigur, i-o întoarce Mira și-și ridică o sprânceană 
când Ulices pleacă din birou. 

Pragul ușii rămâne gol, dar gărzile stau de pază afară. 

— Nu-mi vine să cred că m-ai lovit, mormăie Brennan. Ştii cât de 
greu îmi este să mă vindec? Pe tine te vindec fără probleme. Dar pe 
mine? E o uriașă bătaie de cap. 

— O, chiar te rog să plângi pentru mine, frate mai mare! își bate 
joc Mira de el, schimonosindu-se. Ştii tu, aşa cum și noi am plâns 
pentru tine. 

Şi, deodată, parcă am din nou zece ani și sunt cea mai mică 
personalitate într-o cameră plină de giganţi. 

— Ştiam că n-o să înţelegi, spune Brennan și își flutură degetul 
în direcția Mirei, apoi tresare. La naiba, va trebui să fixez cartilajul. 

— Ce să înţeleg? Că ne-ai lăsat să-ţi ardem lucrurile? 

— M-am certat deja cu el în privinţa asta, o asigur. 

— Că ne-ai lăsat să ne vedem mama cum devine o umbră a ceea 
ce era? continuă sora mea, vorbind peste mine. Că ne-ai lăsat să 
vedem cum inima tatei cedează pentru că moartea ta l-a zdrobit? 

Când Mira se îndepărtează de perete, îmi ridic mâna, cu palma 
în afară, de parcă aş avea cea mai mică șansă de a o opri dacă se 
hotărăște să-l lovească din nou. 

— Poate că nu am mers chiar atât de departe. Ce-i drept, spune 
adevărul, dar e al naibii de dură. 


— Tatăl nostru ar înţelege ce am făcut. 

Vocea lui Brennan devine nazală de îndată ce mișcă barajul de 
sânge. 

— Vrei te rog să-ţi schimbi pansamentul? insist, iar apa îmi 
picură din pumn pe podeaua de piatră. 

— Şi-n ceea ce o priveşte pe mama noastră, adaugă Brennan, 
care se ridică în picioare, sper că moartea mea o bântuie în fiecare 
blestemată de zi! A fost atât de dornică să-mi sacrifice viaţa pentru o 
minciună! 

— Nu-i cinstit! răbufnește Mira. Poate că nu sunt de acord cu 
faptele ei, dar înţeleg de ce a crezut că decizia cea mai bună este să ne 
țină în siguranţă. 

— Să ne ţină în siguranţă? replică fratele meu, cu ochii mijiţi. N- 
ai fost ucisă! 

Țipă unul la altul de parcă nici măcar nu aș fi aici. Da, cu 
siguranță am redevenit sora mai mică și tăcută. 

— Nici tu n-ai fost ucis! urlă Mira. Te-ai ascuns aici ca un laș în 
loc să vii acasă când aveam nevoie de tine! Ai ales niște străini în 
detrimentul surorile tale! adaugă, arătând spre mine. 

— Am ales binele Continentului! 

— O, ce mama dracului. Opriţi-vă. strig, amuţindu-i pe amândoi. 
Mira, abia fusese făcut locotenent și trecutul nu mai poate fi schimbat. 
Brennan, continui, întorcându-mă spre fratele meu și împingându-i 
gheaţa în mână, pune-ţi nenorocita asta de bucată de gheaţă pe față 
înainte să pătezi podeaua, idiot încăpățânat ce ești. 

Brennan ridică încet gheaţa la nas și mă priveşte ca și când ar fi 
prima oară când mă vede. 

— Şi când te gândești că obișnuiam să-mi doresc să am fraţi şi 
surori, spune Xaden din prag, rezemat nonșalant de tocul ușii, de 
parcă ne-ar fi urmărit de ceva timp. 

Toată adrenalina se transformă în ușurare pură şi mă duc direct 
la el, având grijă să nu alunec pe sângele pe care Brennan l-a 
împrăștiat peste tot. 

— Bună. 


— Bună, răspunde Xaden, care-și înfășoară braţul în jurul taliei 
mele și mă lipește de el. 

Inima îmi sare de câteva ori în piept, ca o piatră aruncată peste 
suprafaţa cristalină a unui iaz, și îl cercetez din cap până în picioare. 
Nu are tăieturi sau vânătăi noi pe faţă, dar cine știe ce se află sub 
echipamentul de zbor din piele. 

— Eşti bine? 

— Acum sunt, spune el și vocea îi capătă acel ton blând pe care 
îl folosește doar cu mine, și genunchii mi se înmoaie când își coboară 
gura spre a mea, oferindu-mi tot timpul din lume să protestez. 

Dar nu o fac. 

Mă sărută încet și ușor, iar eu mă ridic pe vârfuri ca să mă 
apropii mai mult de el, cuprinzându-i între palme obrajii aspri, 
acoperiţi de o barbă de două zile. 

Acest moment face ca totul să merite. Lumea s-ar putea 
dezintegra în jurul nostru și nu sunt sigură că aș oberva - sau că mi-ar 
păsa - atâta vreme cât îl am în braţe. 

— Pe bune? comentează Brennan. Chiar în fața mea? 

— O, acum chiar sunt cuminţi, răspunde Mira. Aşteaptă până 
când se hotărăsc să sară unul pe altul într-un loc public. Crede-mă pe 
cuvânt, nu poţi să-ţi scoţi imaginea aia blestemată din minte. 

Zâmbesc, cu buzele lipite de ale lui Xaden, iar el mă sărută mai 
apăsat, însă își ţine ferm limba în spatele dinţilor, spre nemulțumirea 
mea. Se retrage fără tragere de inimă, dar promisiunea din ochii lui e 
suficient de arzătoare cât să-mi încălzească sângele în vene. 

— Deci ce au de gând să facă acum fraţii Sorrengail, după ce s-au 
reunit cu toţii? întreabă Xaden, ridicându-și capul ca să se uite la 
familia mea. 

— O să ne batem măr fratele, răspunde Mira, toată numai un 
zâmbet. 

— O să supraviețuim, intervine Brennan. 

Îmi las mâinile să cadă de pe faţa lui Xaden, apoi mă întorc spre 
fraţii mei. Tot ceea ce iubesc cu adevărat, pe deplin, și toți cei fără de 


care nu pot trăi... sunt aici. Și, pentru prima oară în viaţă, îi pot 
proteja. 

— Am nevoie de sângele celor mai puternici șase călăreţi. 
Sprâncenele lui Brennan ţâșnesc spre linia părului, iar Mira 

strâmbă din nas, de parcă tocmai ar fi înghiţit lapte acru. 

— Cei mai puternici dintotdeauna? Sau dintre cei care trăiesc 
acum? mă întreabă Xaden, deloc surprins sau neliniștit. 

— De ce? mă întreabă Brennan, cu apa picurându-i din pumn. 

— În rezidenţă, cred, îi răspund lui Xaden, apoi mă răsucesc din 
nou spre fraţii mei și inspir adânc, ca să mă liniștesc. Știu cum să ridic 
scuturile de protecţie. 

Cinci ore mai târziu, nouă dintre noi - membrii Consiliului, 
Bodhi și cu mine - ieşim pe ușa din spate a Casei Riorson și pornim pe 
o potecă tăiată în linia crestei, urcând în grupuri. 

— Eşti sigur de asta? îl întreabă Ulices pe fratele meu în timp ce 
merg în faţa mea și a lui Xaden. 

— Sora mea e sigură și asta este suficient pentru mine, 
răspunde Brennan. 

— Da, chiar insist să ne pierdem timpul pentru capriciile unui 
cadet! strigă Suri de lângă Kylynn. 

— Un cadet care poate ridica scuturile de protecţie, i-o întoarce 
Xaden. 

Nicio presiune. 

Înfrigurată, îmi îndes mâinile în buzunarele jachetei de zbor. 
Soarele apune în spatele munților și, în cele din urmă, poteca se 
nivelează și ne apropiem de doi membri sumbri ai gărzii, care se dau 
în lături pentru a ne face loc să trecem. Urmăm cărarea de pietriș 
până în versantul muntelui, care devine un canion creat de om, 
deschis spre bolta cerească. 

Luminile-magice se aprind pe măsură ce trecem prin prăpastie 
şi stomacul îmi freamătă de energie nervoasă. Nu, e teamă. Nu... 
energie nervoasă. Orice ar fi, mă bucur că am sărit peste cină. 


— Din moment ce suntem toţi aici, ar trebui să folosim acest 
timp pentru a discuta despre negocierile cu Tecarus, spune Ulices, 
uitându-se cu subînţeles la fratele meu. 

— A sosit astăzi o misivă. Vrea să-i venim în ajutor atunci când 
suntem chemaţi, ne informează Brennan. Stolurile de grifoni de pe 
malul mării o să fie primele înarmate și spune că ne va lăsa să aducem 
luminarul înapoi în Aretia... 

— Nu o va face, îl întrerupe Xaden. 

— .„ dacă o poate vedea pe Vi cum îşi mânuieşte puterea, 
încheie fratele meu. 

— Se pare că trebuie să găsim un alt luminar, pentru că îl va 
întâlni pe Malek înainte să o vadă pe Violet, spune Xaden pe acel ton 
calm și glacial folosit ori de câte ori decizia e deja luată. Doar dacă nu 
cumva ești dornic să nu-ți mai revezi sora. O va păstra ca pe o armă. 
Amândoi știm asta. 

— Îi pot scoate gândul ăsta din cap, spune Brennan, strângând 
din dinți. 

— Dacă ar exista un alt luminar, nu crezi că am negocia pentru 
el? intervine Kylynn. 

— Atunci oferă-i un arsenal complet, pentru că Violet nu face 
parte din negociere. 

Xaden se întoarce şi îi aruncă o privire furioasă. 

— Nu mă deranjează să merg. 

Umerii ni se ating în treacăt pe măsură ce poteca se îngustează 
şi pereţii canionului se înalță și mai mult de jur-împrejurul nostru. 

— Ai nevoie de el. 

— Mă deranjează pe mine. Răspunsul este nu. Întotdeauna există 
o altă cale. 

Atunci e un lucru bun că suntem pe cale să avem scuturi de 
protecție. Nu rezolvă problema legată de apărarea regatului Poromiel, 
cel puţin până când o să putem construi prelungiri cum a făcut 
Navarre, dar cel puţin toți cei din Aretia vor fi în siguranţă. 

După vreo șase metri, canionul se deschide într-o cameră 
circulară în care ar putea încăpea fără probleme toţi cei zece dragoni 


ai noştri, însă ochii îmi sunt imediat atrași în sus, spre locul în care o 
serie de rune duce spre cer. 

— Cum de n-am văzut niciodată asta în timp ce zburam deasupra 
canionului? 

— Sunt rune de camuflare foarte vechi și foare complexe. 
Călăreţii din faţa noastră se dau în lături și iese la iveală piatra 

protectoare. Buzele mi se întredeschid pentru că... uau! 

Stâlpul negru strălucitor îl depășește de două ori în înălțime pe 
Xaden și ar trebui să ne ţinem toţi nouă de mâini, cu braţele întinse 
complet, pentru a-l înconjura. Gravate chiar în centru, cu un diametru 
de cel puţin doi metri, sunt mai multe cercuri, fiecare încadrându-se 
în următorul și având o rună sculptată de-a lungul traiectoriei sale. E 
aproape același model precum cel de pe paginile din jurnalul lui 
Warrick. 

Mă îndrept spre stâlp, admirând fiecare detaliu. 

— E onix? îl întreb pe Xaden. 

E masiv. Mult prea greu pentru a fi cărat până şi de un dragon. 
Trebuie să-l fi sculptat chiar în această cameră. 

— Nu putem spune cu certitudine, dar tatăl meu a crezut că este 
fier lustruit, răspunde el. 

Ploaie de fier. Inima mi se loveşte de coaste. Chiar se întâmplă. O 
să avem scuturi de protecţie. 

— Hai să terminăm odată! răsună în cameră vocea lui Ulices și 
sunetul ricoşează între zidurile înalte de piatră. 

— Şi ce facem mai exact ca să ridicăm scuturile de protecție? 
întreabă Bodhi, care se aşază de cealaltă parte a mea, în timp ce toată 
lumea formează un semicerc în jurul pietrei. 

— O clipă. 

Scot jurnalul lui Warrick din husa de protecţie din piele, vârâtă 
în interiorul jachetei de zbor, și îl răsfoiesc până ajung la pergamentul 
tradus, pe care l-am lăsat la pasajul cu pricina, apoi ridic privirea spre 
piatră pentru a compara desenele. Simbolul desenat de Warrick nu 
este identic, dar are runele în aceleași poziţii, așa că este un semn 
bun. 


— Asta e! „Şi i-am adunat pe cei mai puternici șase călăreţi în 
rezidență”, citesc de pe pergament, „și sângele celor șase s-a 
îngemănat cu cel al specialei și am aprins piatra într-o ploaie de fier.” 

Mă uit în jurul liniei. 

— Şase - arăt spre piatră - și cea specială. 

— Vrei să sângerăm pe piatra protectoare? mă întreabă Felix, 
ridicându-și sprâncenele argintii. 

— Vă spun doar cum au procedat Warrick și Primii Șase, 
răspund și ridic jurnalul. Doar dacă nu cumva este cineva aici mai 
capabil să traducă lucerana veche? 

Toată lumea tace. 

— Aşa mă gândeam şi eu. 

Îmi cobor bărbia şi studiez restul traducerii. 

— După evaluarea noastră, zice Brennan, frecându-şi palmele 
pentru a se încălzi, cei mai puternici șase călăreți din Aretia suntem 
eu, Xaden, Felix, Suri, Bodhi și Violet. 

— Se pare că există ceva de spus despre liniile de familie, 
observă Suri. 

— Potrivit lui Warrick, Primii Şase și-au sângerat viețile..., încep. 

Toate capetele se răsucesc în direcția mea. 

— Nu cred că înseamnă până la moarte, mă grăbesc să clarific. 
Evident, cei șase au trăit după ce au construit scuturile de protecţie 
ale Basgiathului. 

Nu-mi scapă oftatul de uşurare din jurul meu. 

— Cu ceva noroc, dacă doar ne tăiem în palme și ne punem 
mâinile pe piatra protectoare, ar trebui să avem scuturi. 

— Într-o ploaie de fier, spune Bodhi încet. 

Suri îşi scoate un pumnal dintr-o teacă de la șold. 

— Hai să terminăm mai repede! 

Ne apropiem toţi șase de piatra protectoare, iar eu îmi strecor 
jurnalul înapoi în jacheta de zbor. 

— Oriunde? întreabă Bodhi, coborându-și propria lamă chiar 
deasupra palmei. 

— Jurnalul nu precizează. 


Brennan îşi trece pumnalul peste palmă, apoi îşi apasă mâna pe 
piatra protectoare şi toţi îi repetăm gestul. 

Speranţa îmi inundă pieptul, crescând în tandem cu pulsul, și 
şuier printre dinți când mă tai și simt mușcătura lamei. Sângele 
răsare la suprafață și-mi lipesc palma vătămată de piatră, în linie cu 
ceilalți. E mai rece decât mă aștept, iar căldura mi se revarsă iute din 
mână în vreme ce sângele picură pe suprafaţa neagră și strălucitoare. 

Piatra pare îngheţată. Lipsită de viață. Dar nu pentru mult timp. 

Arunc o privire de-a lungul liniei, ca să mă asigur că toți stau cu 
palmele lipite de piatră, și văd șase râuleţe rubinii și înguste care-și 
croiesc o cale șerpuitoare în jos pe fier. 

— Funcţionează? întreabă Bodhi, sângerând la o jumătate de 
metru distanţă. 

Deschid gura, dar o închid imediat. Nimeni nu răspunde. Haide! 
implor piatra, de parcă aş putea însufleţi blestemăţia asta. 

Nu există niciun zumzet, niciun sentiment de putere - nimic 
altceva decât o piatră rece și neagră. Nu seamănă deloc cu senzaţia pe 
care o dă apropierea de scuturile de la avanposturi sau cu cea pe care 
o ai când ţii în mână pumnalul cu aliajul incrustat în plăsea. 

Nu există... nimic. 

Simt un gol în stomac, apoi un junghi în piept, iar într-un târziu 
îmi cobor umerii şi capul. 

— Mi-a ajuns, spune Suri, care-și îndepărtează mâna de pe 
piatră. Voi restul puteţi sta aici și sângera toată noaptea, dar e clar că 
asta nu funcționează. 

Nu, nu, nu. 

Felix, Brennan și Bodhi își coboară mâinile. 

Eșecul îmi inundă gâtul şi-mi lasă un gust amar în gură. Am 
făcut totul bine. Am cercetat, am citit și am furat o sursă primară. Am 
tradus și am verificat de mai multe ori. Aceasta ar trebui să fie soluţia. 
Doar la asta am lucrat în ultimele luni, la cheia pentru a-i menţine pe 
toţi în siguranţă. 


Oare i-am ales greșit pe cei șase călăreţi care să-și verse 
sângele? Există vreun element de magie pe care l-am trecut cu 
vederea? 

Ceva mai mult în legătură cu sângele? Ce mi-a scăpat? 

— Violenţă, spune Xaden încet. 

Îmi întorc încet capul şi mă uit în sus la el. Contrar aşteptărilor, 
în ochii lui nu disting dezamăgire sau reproș. Dar nici milă. 

— Am dat greş, șoptesc şi-mi las mâna să coboare. 

Mă urmărește pentru o bătaie de inimă, apoi preț de încă două 
înainte să o retragă și pe a lui. 

— Vei încerca din nou. 

Nu este un ordin, doar un fapt. 

— Violet, pot să..., începe Brennan, dând să mă ia de mână. 
Clatin din cap şi mă uit fix la sângele care mi se adună în căușul 

palmei. Dacă închide o tăietură atât de recentă, mă îndoiesc că 
va lăsa o cicatrice. Nu voi avea nici măcar asta drept dovadă pentru 
eforturile depuse în ultimele trei luni. 

Sunetul materialului sfâșiat răsună în cameră și, în clipa 
următoare, Xaden îmi înfășoară strâns o bucată din uniforma lui în 
jurul palmei pentru a opri sângerarea. 

— Mersi. 

— Vei încerca din nou, repetă el, trecând o altă bucată de 
material în jurul propriei mâini. 

Îl aprob cu o mișcare din cap, iar el se întoarce spre Kylynn, păs- 
trându-și vocea joasă. 

— Acum, putem vă rog să discutăm despre cum plănuim să 
dobândim de fapt luminarul? se răsteşte Suri, ridicând tonul de 
supărare. 

Îmi ridic privirea spre piatra însemnată de sânge, în căutarea 
răspunsurilor pe care refuză să mi le ofere. 

— E o formă pierdută de magie, spune Bodhi încet, apărând 
lângă mine, şi-şi trece degetul mare peste palma proaspăt vindecată, 
lipsită de cicatrici. Poate că există un motiv pentru care această piatră 
nu a funcționat niciodată. S-ar putea să fie defectă. 


Dau din nou din cap, rămasă fără cuvinte. Bodhi. Xaden. Mira. 
Rhi. Brennan. Ridoc. Sawyer. Imogen... Lista oamenilor pe care i-am 
dezamăgit continuă la nesfârşit. Ne aflăm aici doar pentru că mi-am 
convins prietenii să fure jurnalul, apoi... nimic? Furia îmi mocnește în 
piept şi puterea dă imediat năvală, încălzindu-mi pielea. 

Eu nu dau greș. N-am dat niciodată greș. Ei bine, prima orientare 
în teren de la CSC nu se pune la socoteală. Atunci toți am ratat. Acum 
e vorba doar despre mine. 

— Oferă-i vicontelui de două ori mai multe arme decât a cerut, 
propune Ulices, cu vocea estompându-i-se odată cu pașii. 

— Voi trimite mâine o misivă, promite Brennan în timp ce toți 
ceilalți ies din cameră. 

Nu avem scuturi de protecţie. Nici arme. Nici prea mulți călăreţi 
experimentați. Și totul numai din cauza nesăbuinţei mele. 

Puterea crește şi-mi vibrează în vârfurile degetelor. Felix vine 
lângă mine și, înainte să-și întindă mâna, mă studiază cu privirea lui 
sumbră. 

Clipesc de câteva ori, mutându-mi ochii de pe palma pe chipul 

lui. 

— Mâna ta. 

Ridică o sprânceană. O întind pe cea nevătămată, dar în loc să 
mă atingă, îşi înclină capul şi-mi urmăreşte tremurul uşor al 
degetelor. 

— Presupun că ar fi bine să Începem de mâine, oftează el. Sari 
peste alergare. Îți vom antrena pecetea. 

Mă întorc și-l privesc cum se îndepărtează, bocancii răsunân-du- 
i în cameră, apoi ochii mi se opresc asupra buzelor strânse ale lui 
Xaden, care ascultă prelegerea tăcută a lui Kylynn, în timp ce 
luminile-magice se reflectă pe oţelul securii legat de spatele ei. 

Xaden avea dreptate. Pentru război e nevoie de arme. 

— Du-mă la Tecarus! îi cer pe un ton hotărât. 

Privirea lui o găsește numaidecât pe a mea și-și încleștează 
maxilarul. 

— Aș prefera să mor. 


— Toţi o să murim dacă nu o faci. 

— N-ai să vezi. Am încheiat subiectul. 

Îşi încrucişează braţele la piept şi-şi reia discuţia cu Kylynn. La 
dracu' cu asta! 

Trec pe lângă el şi ies din încăpere. În niciun caz n-am să-mi las 
prietenii lipsiţi de apărare, când eu sunt motivul pentru care au fost 
târâţi în toată tărășenia asta. 

— Violet! strigă Brennan, alergând să mă ajungă din urmă. 

— Pleacă! mă răstesc la fratele meu. 

— Când ai privirea aia? Nu prea cred. 

— Ce privire? 

Mă uit furioasă în direcţia lui, deși știu că nu este el de vină. 

— Aceeași pe care ai avut-o la opt ani, când ai înfruntat-o pe 
mama deasupra unei farfurii cu dovleci timp de douăsprezece ore 
consecutive. 

— Poftim? 

Pietrele ne scrâşnesc sub picioare cât străbatem poteca spre 
Casa Riorson. 

— Douăsprezece. Ore, repetă el. Tata a spus să te lăsăm să mergi 
la culcare, pentru că nu aveai de gând să îi mănânci, iar mama a zis că 
nu dormi până nu o faci. 

— Undevrei să ajungi? 

— Când m-am trezit a doua zi dimineaţă, mama și tata dormeau 
amândoi la masă, iar tu ronțăiai pâine și brânză. Recunosc privirea 
aia, Violet. Când îți pui ceva în minte, eşti mai tenace decât noi toți 
laolaltă, așa că nu, nu voi pleca. 

— Treaba ta, spun și ridic din umeri. Măcar o dată, te ţii tu după 
mine.. 

În câteva minute, intrăm pe ușa din spate şi bine păzită a Casei 
Riorson și ne croim drum prin rețeaua de coridoare către holul 
principal. 

— Tairn. 

— Q, asta ar trebui să fie distractiv! răspunde Andarna. Simt 
oftatul lui Tairn cu mult înainte să-l aud. 


— Stii că este singura cale. 

După încă o cotitură, pășim în zgomotul infernal din sala mare. 
Mese lungi, construite pe cadre de rezistenţă, sunt înșiruite din-tr-un 
capăt în altul al încăperii, însă privirea îmi trece peste fiecare în parte, 
ocolind-o pe cea la care stă detașamentul meu, până găseşte masa 
ocupată de călăreţii noi, care au sosit astăzi. 

— 0 voi lua în considerare, acceptă Tairn nemulțumit. 

— Mulţumesc! 

Mă mișc prin marea de uniforme negre, cu Brennan imediat în 
urma mea, și ochii mei îi întâlnesc pe ai Mirei de îndată ce mă apropii 
de capătul mesei, unde stă împreună cu prietenii ei. 

— Violet? 

Se încruntă când îmi zărește mâna bandajată, apoi își pune cana 
de cositor pe masă. 

— Am nevoie de ajutorul tău. 

Prima lui acţiune propriu-zisă de rebeliune a fost să caute 
aliaţi, iar primul dintre ei a fost vicontele Tecarus al provinciei 
poromiene Krovla. 

REBELIUNEA TYRRIANĂ, O ISTORIE INTERZISĂ, DE 
COLONELUL FELIX GERAULT 

Capitolul 40 

Ca un nemernic exagerat de protector, Xaden și-a folosit dreptul 
de veto pentru a-mi respinge pentru a doua oară propunerea de a mă 
îndrepta către Cordyn, dar apoi l-am primit fericită în pat, mulțumită 
de propriile planuri. Până să mă trezesc azi-dimineaţă, era deja plecat 
în căutare de noi dezertori navarrieni. 

Dacă nu l-aș simţi în buzele umflate și-n fiecare mușchi 
îndurerat din trup, mai că aș crede că am visat că s-a întors ieri. 

Presupun că, mai nou, asta înseamnă normalitate pentru noi. 

— Ei bine? 

Felix îşi încrucișează braţele peste pieptul ca un butoi și ridică o 
sprânceană argintie. Un vânt tăios, care miroase a zăpadă, îmi biciuie 
obrajii în timp ce stăm între dragonii noștri, la peste trei sute de metri 


peste lizieră, pe un versant de munte în formă de bol, la aproximativ 
zece minute de zbor de valea aflată deasupra Aretiei. 

— Bolovanii ăia? 

Arăt dincolo de creastă, spre o grămadă de trei bolovani. Tairn 
îşi mută greutatea de pe un picior pe altul, strivind zăpada sub 
gheare. 

— Ar ajuta dacă i-aş picta? 

Mă abţin să-mi dau ochii peste cap. 

— Nu, doar că lui Carr nu i-a păsat niciodată de ţintă, atâta 
vreme cât creşteam numărul de lovituri într-o oră. 

Îmi rotesc umerii înapoi şi deschis porţile puterii lui Tairn, 
simțind cum îmi gonește prin vene şi-mi încălzește pielea. 

Felix se uită la mine de parcă mi-ar fi crescut un al doilea cap. 

— Păi, presupun că vom vedea ce ne-a adus acea tehnică. 

— Într-o zi bună, pot mânui douăzeci şi şase de fulgere pe oră, și 
am fost împinsă să dezlănţui și peste patruzeci, dar ultimul a distrus 
muntele și... 

Amintirea îmi fură cuvintele. 

— Şi aproape ai fost arsă de vie? mă întreabă el. În numele lui 
Malek, de ce ţi-ai testa astfel limitele? 

— A fost o pedeapsă. 

Îmi ridic braţele în timp ce puterea creşte până se aude un 
zumzet sfârâit. 

— Pentru ce? insistă Felix, care mă priveşte cu o expresie ce 
aduce a compasiune. 

— Am ignorat un ordin direct pentru a-mi proteja dragonul. 
Sfârâitul se încălzeşte până arde şi-mi încordez mâinile, eliberând 
săgeata orbitoare. 

Cerul înnorat se deschide și fulgerul se dezlănţuie pe partea 
opusă a versantului în formă de bol, lovind cu mult deasupra lizierei, 
la cel puţin patru sute de metri distanţă de bolovani. 

Felix clipește din gene. 

— Încearcă din nou. 


Invocând puterea lui Tairn, repet procesul și o las să mă umple, 
apoi, când se revarsă și erupe, mânuiesc o altă descărcare electrică, 
fulgerul aterizând la jumătatea distanţei dintre primul şi grămada de 
bolovani. Mândria îmi aduce un zâmbet pe buze. Sincronizarea nu-i 
deloc rea. Am lovit destul de repede după prima descătușare. 

Dar când mă uit la Felix, observ că nu zâmbește. Privirea lui 
uluită o întâlneşte lent pe a mea. 

— Ce-a fost tâmpenia asta? 

— Am mânuit al doilea fulger la mai puţin de un minut după 
primul! protestez. 

— Şi dacă acei bolovani ar fi fost mânuitori întunecaţi, noi doi 
am fi murit până acum. 

Două cute adânci i se unesc între sprâncene. 

— Încearcă din nou. Şi de data asta, ce zici dacă testăm tactica 
revoluționară a țintitului? 

Sarcasmul lui îmi înteţeșşte frustrarea și eliberez încă un fulger, 
lovind între noi și bolovani. 

— E o minune că nu te-ai rănit, bombăne el, masându-și șaua 
nasului. 

— Nu pot ţinti, bine? răbufnesc, reevaluându-mi gândurile 
anterioare că Felix și Trissa - cea tăcută și minionă - sunt membrii de 
treabă ai Consiliului. 

— Conform rapoartelor întocmite despre Resson, poţi, replică el 
tăios, ridicându-și vocea când rostește ultimul cuvânt. Poţi ținti 
suficient de bine cât să lovești un mânuitor întunecat aflat deasupra 
unui wyvern în zbor. 

— Am reușit asta pentru că Andarna a oprit timpul, dar și-a 
pierdut darul, aşa că am rămas cu ceea ce ne-a ajutat să supraviețuim 
celeilalte părți a bătăliei - vechea metodă lovește și roagă-te. 

— Şi nu mă îndoiesc că, pe un teren cu atât de mulţi wyverni, ai 
provocat ceva pagube prin noroc chior, oftează el. Explică-mi cum ai 
dezlănțuit ultimul fulger în Resson. 

— Ăăă... e greu de explicat. 

— Încearcă. 


— Am scos-o la capăt. Cred. 

Îmi înfășor braţele în jurul taliei pentru a alunga partea cea mai 
necruțătoare a frigului. De obicei, până acum m-aș fi încălzit, în loc să 
am impresia că nu-mi mai simt degetele de la picioare. 

— Am eliberat fulgerul, dar m-am străduit să-l controlez și să 
ţintesc, în vreme ce Andarna a oprit timpul. 

— Dar fulgerele mai mici? mă întreabă și se întoarce complet 
spre mine, cu cizmele zdrobind suprafaţa stâncoasă de sub noi. Ca 
acelea care ţi se revarsă din mâini? 

Ce mama dracului? Probabil că mi se citește indignarea pe chip, 
pentru că ochii i se aprind. 

— Vrei să spui că ai mânuit numai descărcări electrice complete 

- arată în sus - din cer? Că ai început numai de curând să arunci 
cu fulgere mici și că nu ţi-ai perfecţionat niciodată abilitatea? 

— Am aruncat o stâncă pe un coleg de cvadrant - care nu l-a 
ucis 

- şi de atunci grija lui Carr a fost cât de mare și cât de des. 

Îmi ridic mâinile între noi. 

— Iar fulgerul vine din cer, nu din mâinile mele. 

— Minunat! exclamă Felix şi râde, un sunet profund şi... 
enervant. S-ar putea să mânuieşti cea mai devastatoare pecete de pe 

Continent, dar nu ştii nimic despre ea. Nimic despre câmpurile 
energetice care o scot la suprafaţă. În loc să-ți lansezi puterea ca pe o 
săgeată - precis și măsurat - o fluturi de colo-colo de parcă ar fi ulei 
încins, în speranţa că o să lovești ceva. Și fulgerele vin din cer sau din 
pământ, în funcţie de furtună, aşa că de ce nu și din mâinile 

tale? 

Furia îmi înroşește pielea, îmi crește temperatura, îmi furnică 
degetele și împinge puterea din mine până devine un urlet. 

— Se presupune că ești cel mai puternic călăreț din anul tău - 
poate din întreaga ta generaţie -, și totuși eşti doar un spectacol de 
lumini... 

Puterea erupe şi fulgerul lovește destul de aproape încât să simt 
căldura dogoritoare. 


Felix aruncă o privire spre dreapta, unde încă se ridică fum din- 
tr-o urmă de arsură la vreo șase metri distanţă. 

La naiba! Ruşinea se năpusteşște asupra mea pentru a învinge 
ultimele vestigii de furie. 

— Şi nu numai că nu poți ținti, dar nu ai niciun pic de control, 
spune el fără să se oprească sau să dea semne de neliniște, ignorând 
complet faptul că aproape ne-am incinerat pe amândoi. 

— Pot să con... 

— Nu! 

Se ghemuiește și începe să scotocească prin traista de la 
picioarele lui. 

— Nu a fost o întrebare, Sorrengail. Ci un adevăr. Cât de des se 
întâmplă asta? 

Ori de câte ori mă enervez. Sau în braţele lui Xaden. 

— Prea des. 

— În sfârşit suntem de acord într-o privinţă, spune Felix, după 
care se ridică în picioare şi-mi întinde ceva. a-l! 

— Ce este? 

Mă uit la obiectul oferit, apoi îl iau cu grijă din mâna lui întinsă. 
Sfera de sticlă îmi încape perfect în palmă, iar benzile de metal 
argintiu care o împart în sferturi se întâlnesc în ceea ce par a fi partea 
de sus și cea de jos, unde un medalion de argint din aliaj, de mărimea 
degetului meu mare, se sprijină vertical înăuntrul sticlei. 

— E un conductor, îmi explică Felix. Fulgerul poate apărea din 
diverse surse, dar Tairn își canalizează puterea prin tine. Tu ești 
recipientul. Tu eşti calea. Tu ești norul, în lipsa unui termen mai bun. 
Cum altfel crezi că poţi mânui dintr-un cer senin? Nu ţi-ai dat 
niciodată seama că îţi este mai ușor să-ți mânuieşti puterea în timpul 
unei furtuni, dar ești capabilă să o faci în ambele situaţii? 

— Nu m-am gândit niciodată la asta, recunosc, iar degetele mă 
furnică acolo unde ating benzile metalice. 

— Nu, n-ai fost învățată niciodată aşa ceva, mă corectează el, 
fluturând o mână de jur-împrejurul versantului muntos. Persoana 
vinovată pentru lipsa ta de țintă și de control nu ești tu, Violet, ci Carr. 


— Xaden mută doar umbrele care sunt deja acolo, argumentez 
şi mă împotrivesc emoţiilor în creştere, îngrijorată că vor duce la o 
altă dezlănţuire energetică rușinoasă. 

— Xaden poate controla şi înteţi ceea ce există deja. Din acest 
motiv este mai puternic noaptea. Nu există două peceţi la fel, iar tu 
creezi ceva care nu era acolo înainte. Mânuiești putere pură, care ia 
forma unui fulger pentru că astfel preferi să o modelezi. Se pare că 
nici asta nu te-a învăţat niciodată Carr. 

— De ce nu a făcut-o? 

Îmi mut privirea de la sferă la Felix, în timp ce primii fulgi de 
nea flutură spre pământ. 

— Dacă eram cea mai bună armă? 

Un colţ al gurii i se ridică într-un zâmbet ironic. 

— Cunoscându-l pe Carr, aş spune că e speriat de moarte de 
tine. Până la urmă, tocmai le-ai luat jumătate din cadeți fără să ai nici 
măcar un plan pregătit. Ai doborât Basgiathul dintr-un nenorocit de 
capriciu, atâta tot. 

De data asta, râsul îi este mai degrabă neîncrezător decât 
batjocoritor, însă tot mă scoate din sărite. 

— Nu eu am făcut asta, spun, înfășurându-mi degetele în jurul 
sferei. Ci Xaden. 

— A vânat wyverni fără călăreţi, i-a depus la ușa din față a lui 
Melgren și a dezvăluit avanposturilor de graniță cel mai mare secret 
al Navarrei, e de acord Felix. Dar tu ai fost cea care i-a cerut să-i lase 
pe cadeți să aleagă. În acel moment, l-ai mânuit pe el, pe moștenitorul 
nostru aparent neînduplecat, intransigent și încăpățânat. 

— N-am făcut așa ceva. 

Energia bâzâie și-mi rotesc umerii când îmi vibrează prin 
membre, ajungând la limită. 

— Am prezentat o opțiune umană și el a acceptat-o. A făcut-o de 
dragul celorlalți cadeți. 

— A făcut-o pentru tine, spune Felix încet. Wyvernii, 
dezvăluirea, intrarea prin efracţie în Basgiath, furtul a jumătate de 
cadeți ai colegiului. Totul pentru tine. De ce crezi că membrii 


Consiliului au vrut să te închidă în iulie? Au văzut ce eşti. În privinţa 
asta, presupun că reprezinţi un pericol la fel de mare pentru Aretia 
cât şi pentru Basgiath, nu-i așa? Puterea nu se găsește numai în 
peceţile noastre. 

— Nu sunt puternică doar pentru că mă iubeşte. 

Gustul amar al fricii îmi umple gura cu o fracțiune de secundă 
înainte ca puterea să scape, trosnind prin mine ca un bici, însă 
fulgerul nu luminează. Cel puţin nu pe boltă. 

Clipesc din gene, cu ochii fixați pe sfera strălucitoare, apoi mă 
minunez la vederea fulgerului desfășurat din locul în care degetul 
meu arătător atinge banda de metal până la pandantivul din aliaj aflat 
înăuntru. După câteva secunde, fulgerul dispare. 

— Nu. Eşti puternică și el te iubește, ceea ce este și mai rău. 
Puterea îţi este prea strâns legată de propriile emoţii, observă Felix. 
Asta te va ajuta. Nu-i o soluție permanentă, dar deocamdată îi va 
proteja pe toți cei din Aretia de temperamentul tău. 

— Nu înţeleg. 

Şi nu-mi pot desprinde privirea de pe sferă, ca şi cum fulgerul 
minuscul va reapărea în orice clipă. 

— Runele gravate în conductor sunt țesute astfel încât să atragă 
o putere specifică. Le-am împletit pe acestea special pentru tine, chiar 
ultima oară când ai fost aici, dar ai fost forțată să pleci înainte să te 
pot învăţa cum să foloseşti sfera. Sincer să fiu, am sperat să nu ai 
nevoie de conductor, dar se pare că, în cei șase ani în care am fost 
plecat, Carr nu s-a schimbat prea mult. 

— Rune? repet ca un papagal, cercetând lung formele gravate. 

— Da. Rune. Putere mânuită, ţesută pentru scopuri clar stabilite. 

Expiră încet. 

— Despre care nu știi nimic, pentru că la Basgiath nu înveţi 
despre rune tyrriene, chiar dacă însuși colegiul a fost construit pe ele, 
fir-ar să fie! Bănuiesc că o vom ruga pe Trissa să predea acel curs. E 
cea mai răbdătoare membră a Consiliului. 

Îmi smulg privirea de pe sferă și o aţintesc asupra lui Felix. 

— Asta... îmi siphonează puterea? 


— Oarecum. Am creat-o ca pe o modalitate mai simplă de a 
alimenta aliajul cu putere. O va absorbi din tine când ameninţă să te 
copleşească sau când alegi să o canalizezi. Sperăm - își ridică 
sprâncenele - în cantităţi mici şi controlate. Antrenează-te săptămâna 
aceasta. Trebuie să înveţi să te controlezi, Sorrengail, altfel vei 
continua să fii o ameninţare pentru toți cei din jurul tău. Ferească zeii 
să zbori cu detașamentul tău printre nori data viitoare când îţi pierzi 
cumpătul! 

— Nu reprezint o ameninţare. 

— Ceea ce vrei să fii nu schimbă ceea ce ești, dacă nu te 
străduieşti. Îşi ia traista şi o aruncă peste umeri. 

— N-ai învăţat niciodată cum să începi cu pași mici, ca restul 
celor din detașamentul tău, înainte să treci la fulgerele mai mari și 
mai grele. Trebuie să stăpânești noţiunile de bază pe care profesorii 
nu ți le-au predat. Fulgere mici, precise. Mici frânturi ale puterii tale 
în loc de - flutură mâna spre cer - orice o fi fost asta, în numele lui 
Dunne. 

— N-am timp să stăpânesc fulgere mici și precise. Am nevoie de 
ajutor azi! protestez. Şi avem nevoie ca Tecarus să ne dea un lumi- 
nar, altfel... 

Mă întrerup brusc. 

— Altfel tu și Xaden aţi compromis întreaga mișcare din pricina 
acelui capriciu pe care l-am menţionat mai devreme? 

— Ceva de genul. Anul trecut a fost mult mai ușor, când trebuia 
să-mi fac griji doar să mă menţin în viaţă, nu să asigur supraviețuirea 
Continentului. 

Şi am dat greş. 

— Ei bine, se spune că al doilea an te formează sau te frânge. 
Rostește gluma cu o mină serioasă, dar disting clar un licăr în 

ochii lui. 

— În ceea ce îl priveşte pe Tecarus, vrea să vadă cum îţi mânu- 
ieşti puterea, nu neapărat că o mânuiești bine. Din acest punct de 
vedere, cel mai mare obstacol al tău este să-l convingi pe Xaden să 
zboare cu tine, din moment ce, dacă nu mă înșel, nu s-a răzgândit cu 


privire la plecarea ta. A exclus deja posibilitatea în iulie, adaugă Felix, 
ridicând din umeri. Dar am terminat pe ziua de azi. Ne întâlnim din 
nou peste o săptămână și o să-mi dau seama după cantitatea de 
putere stocată în aliaj dacă te-ai antrenat sau nu. Depozitează 
îndeajuns și voi continuă să te învăţ. 

— Şi dacă nu o fac? îl întreb, strângându-mi degetele în jurul 
sferei. 

— Nu te voi ajuta, îmi aruncă răspunsul peste umăr și se 
îndreaptă spre dragonul lui Roșu Coadă-Sabie. Nu sunt interesat să- 
mi pierd timpul cu cadeți care nu vor să înveţe, mai ales când sunt 
peste o sută care îşi doresc asta. 

Urma de arsură din spatele lui. Bolovanii neatinși. Locurile 
exploziilor aflate dincolo de creastă. Toate aceste lucruri îmi captează 
atenţia. Are dreptate. Sunt un spectacol de lumini cu consecințe 
mortale și când mă gândesc de câte ori m-am dezlănţuit în apropiere 
de prietenii mei, în apropiere de Xaden... Simt că mă sufoc. Eu sunt o 
amenințare, nu Xaden, așa cum crede toată lumea. 

Poate că el este o armă, dar eu sunt un dezastru natural. 

Și n-am de gând să-i mai las pe toţi cei din jurul meu să sufere 
pentru că nu sunt în stare să mă controlez. 

— Vreau să învăţ! srig după el. De îndată ce mă întorc. 

— Bun. Demonstrează-mi! 

Intru în vale, împreună cu Mira, sub cel mai strălucitor astru 
nocturn din această lună. 

— Eşti sigură de asta? mă întreabă ea. 

Bruma dinaintea zorilor învăluie fiecare fir de iarbă și-l 
preschimbă într-o piatră prețioasă sclipitoare. 

— „Sigur” este un termen relativ. 

— Cât de relativ? insistă ea, în mod clar sceptică. Pentru că ceea 
ce suntem pe cale să facem ar putea avea niște consecinţe destul de 
grave. 

— Sunt sigură că acesta este singurul mod în care vom putea 
crea armele de care avem nevoie. 


Îmi închid nasturele de sus al jachetei de zbor pentru a alunga 
frigul de sfârșit de octombrie. 

— Şi sunt sigură că dacă ne concentrăm asupra misiunii, ne 
putem întoarce în maximum două zile. Sunt absolut sigură că acest 
lucru va opri atacurile grifonilor asupra avanposturilor navarriene. 
Dar sunt sigură că nu vom da greș sau că nu vom ajunge oaspeţi 
permanenți ai vicontelui Tecarus? Nu. 

— Ei bine, eu sunt sigură că Xaden își va ieşi din minţi când va 
afla că ai acţionat pe la spatele lui, mă ceartă Mira în drum spre 
dragonii noștri. 

— Mda, păi Xaden mă va ierta de îndată ce-și dă seama că putem 
ucide din nou veninoşi. ÎL ajut astfel numai pentru că refuză să facă fix 
ceea ce trebuie făcut, doar ca să mă protejeze. 

— Ca fapt divers, eu te ajut doar pentru că a-ţi îndeplini orice 
rugăminte până la sfârșitul vieților noastre tot nu ar compensa faptul 
că nu te-am crezut. Se întâmplă să-mi placă de Xaden protectorul. Aşa 
îmi fac mai puţine griji pentru tine. 

Mi-e cam dor de zilele în care voia să mă omoare. Măcar atunci 
nu era mereu cu ochii pe mine. 

— lar eu vă ajut doar pentru a mă asigura că niciuna dintre voi 
nu moare, intervine Brennan din dreapta mea. 

— la mai lasă-mă! pufneşte Mira. Te afli aici doar datorită 
gradului de pe uniformă. 

— Niciuna dintre voi nu poate negocia o tranzacţie de arme în 
numele Consiliului. Ştiţi că lucrurile ar putea să meargă foarte prost, 
nu? 

Fratele meu își îndeasă mâinile în buzunarele uniformei de zbor 
din piele. 

— Dacă există vreun risc? preiau cuvântul şi-mi ignor bătăile 
accelerate ale inimii. Da. Dar vrea să vadă cum îmi mânuiesc puterea 
pentru un luminar. Chiar și Xaden a spus că amenințarea cea mai 
mare este ca vicontele să mă țină, nu să mă ucidă. 


Și dacă trebuie să rămân în Poromiel pentru ca familia și 
prietenii mei să fie în siguranţă, atunci așa să fie. Atât timp cât 
Brennan şi Mira ajung să plece cu luminarul, e un schimb cinstit. 

— Poţi să rămâi în locul pe care l-ai numit acasă timp de șase 
ani, îl provoacă Mira pe Brennan, apoi ridică un umăr. Oricum am fost 
întotdeauna mai iscusită cu sabia decât tine. O voi aduce pe Violet 
acasă fără nicio zgârietură. 

— Nu. 

Îmi plimb privirea de la unul la altul. Oare mereu s-au ciondănit 
aşa? 

— Nu ne certăm tot zborul până acolo și cu siguranţă nu ne 
putem certa după ce ajungem la destinaţie. Misiunea e deja destul de 
periculoasă. Băgaţi-vă minţile în cap și gata cu disputele! 

— Da, mami, mă ia peste picior Mira. 

Mama. Ce părere ar avea despre noi trei lucrând împreună? Nu 
mai rostim niciun cuvânt, cu tăcerea spulberată doar de chiciura care 
ne trosnește sub bocanci. 

— Prea devreme? întreabă Mira. 

— Aşa cred, îi răspund, strângând mai bine curelele rucsacului. 

— Categoric, adaugă Brennan. 

Toţi trei zâmbim ușor când ajungem la dragoni. 

— Eşti sigur că poţi găsi drumul? îl întreb pe Tairn după ce-mi 
fixez rucsacul în spatele șeii. 

— O să mă prefac că nu mi-ai pus o asemenea întrebare. 

— Și Sgaeyl? insist, apoi mă deplasez în faţă și prind cataramele 
şeii, tresărind pe măsură ce frigul mi se strecoară prin echipamentul 
de piele. 

— E în afara razei de acţiune a legăturii, dar e calmă. 

— Și promiţi că îi vei spune totul abia după ce ne întoarcem? 
Apuc oblâncul și arunc o privire în vale, sperând să o zăresc pe 

Andarna, dar nici urmă de ea. 

— A plecat deja, iar Cea Flămândă clocotește de furie de azi după- 
amiază, când a aflat că nu vine cu noi. 


Tairn se lasă în jos, apoi ţâșnește spre cer. Valea se îndepărtează 
cu fiecare bătaie puternică de aripi și, în mod prostesc, îmi ţin 
răsuflarea în timp ce trecem peste Aretia, cufundată în somn, de parcă 
sunetul inspiraţiei mele mi-ar putea trezi prietenii. 

Rhiannon este singura care știe că plecăm și ne va acoperi cât de 
mult posibil. Însă chiar dacă s-ar putea să fiu dispensabilă pentru o zi, 
sunt convinsă că cineva va observa că Brennan lipsește. 

Obrajii îmi amorţesc înainte să trecem de Aretia și, câteva ore 
mai târziu, când ajungem la Stâncile Dralor, nu-mi mai simt 
picioarele. Oricât ar dura călătoria, zburatul toamna târziu nu este 
pentru cei slabi de inimă. 

Tairn nu se odihnește nici măcar pentru o clipă toată dimineaţa, 
ţinându-și viteza în frâu pentru Teine și Marbh. La un moment dat, 
zărim la sud Draithusul, cel de-al doilea oraș cel mai populat al 
Krovlei, apoi continuăm să înaintăm în întunericul din față. Picioarele 
mi se dezmorţesc cu cât zburăm mai jos și cu cât soarele se înalță mai 
mult pe cer. 

— Dormi, Argintio! Nu pe mine vrea să mă vadă Tecarus perfor- 
mând, de parcă aș fi un fel de animal de companie. 

Îi urmez sfatul și mă odihnesc cât mai mult posibil, însă mă mișc 
încontinuu în șa din cauza nervilor întinși la maximum. Zburăm 
deasupra unor ţinuturi pe care le-am văzut imortalizate doar în 
picturi, admirând câmpurile de nuanţa chihlimbarului pregătite de 
recoltare, înlocuite treptat de plaje sidefii și de o mare scăldată în 
tonuri de verde și de albastru, pe măsură ce dimineaţa cedează locul 
după-amiezii. 

Cu cât ne apropiem mai mult de destinaţie, cu atât mi se 
încolăcește mai strâns anxietatea în suflet. Aceasta este fie cea mai 
bună idee pe care am avut-o vreodată... fie cea mai proastă. In 
momentul în care apare un stol de trei grifoni zburând direct spre 
noi, cu făpturile înnaripate dispuse într-o formaţie standard de atac în 
V, înclin cu siguranţă spre varianta cea mai proastă idee. 

Doar pentru că sunt mai mici nu înseamnă că nu-l pot răni grav 
pe Tairn cu ghearele lor. 


— E în regulă. Ne escortează în Cordyn, îmi explică el, dar 
schimbarea din tonul lui îmi spune că este nemulțumit de anturaj și 
de faptul că trebuie să încetinească din cauza lor. 

Grifonii se răspândesc și zboară astfel încât să ne înconjoare pe 
toți. 

— Observi fortăreața aia de toată jena de pe partea de est a 
vârfului celui mai îndepărtat? mă întreabă el, urmărind linia plajei. 

N-am văzut niciodată o apă de o asemenea culoare, de parcă nu 
se poate decide între turcoaz și aqua.. 

— Vrei să spui palatul care pare că strălucește? 

Structura vastă este o combinaţie scânteietoare de pilaştri albi 
şi piscine albastre, care se revarsă în cascade în cinci terase distincte, 
pe panta ușoară a dealurilor situate deasupra plajei. 

— E doar soarele care se reflectă în marmura albă, mormăie 
dragonul. Toată chestia aia e ridicolă și imposibil de apărat. 

Uau... cât de frumos arată! Ce lux să contruiești un astfel de loc, 
conceput exclusiv pentru estetică. Fără ziduri înalte sau hrese. Tairn 
are dreptate. E, fără îndoială, imposibil de apărat, și va fi uşor de 
cucerit dacă veninoșii aleg să-l atace, însă inima mi se strânge la 
gândul că nu mă voi bucura niciodată atât de mult de pace încât să 
trăiesc într-un astfel de loc. În timp ce ne apropiem de orașul de pe 
malul mării, pot chiar să disting o grădină aparent nesfârșită şi 
colorată. 

Grifonul din faţa noastră coboară brusc, iar Tairn îi urmează 
exemplul, strângându-și aripile şi apropiindu-se suficient de făptură 
pentru a-i de înţeles că nici nu se poate compara cu el. 

— Nu-i mai intimida. 

Ultimul lucru de care avem nevoie este să provocăm un incident 
înainte să avem măcar șansa de a-i cere lui Tecarus luminarul. 

— Nu e vina mea că îmi sunt inferiori. 

Există o notă clară de îngâmfare în vocea lui, dar dispoziţia i se 
schimbă când ne apropiem de o peluză îngrijtă, în faţa celei de-a treia 
terase a palatului. 

— Nu vei fi mulțumită de felul în care o să fim primiți. 


Tairn aterizează în spatele grifonului și a zburătorului său, care 
descalecă printr-o săritură şi se întoarce cu faţa spre noi. 

— Sunt sigură că vom fi bine. Îţi faci prea multe griji. 

— Mai vedem noi. 

Îmi desprind repede rucsacul din spatele şeii, dar articulațiile 
înțepenite mă dor rău când alunec pe piciorul din faţă al lui Tairn 
direct în iarba moale şi verde. 

— Eşti bine? mă întreabă Mira, care mă așteaptă deja pentru că 
atât de rapidă e. 

— Doar amorţită după ce am stat aşa de mult într-o singură 
poziţie. 

Zeilor, e infernal de cald aici! 

— Poate că ar fi trebuit să trimitem mai întâi o misivă. Arată de 
parcă ar prefera să lupte în loc să negocieze. 

Sora mea își îndreaptă privirea înainte, spre linia formată din 
cei trei grifoni și zburătorii lor, care se uită cu superioritate la 
dragonii noștri, deloc intimidaţi, în ciuda faptului că sunt drastic 
copleșiți, formând un perete de pene și gheare care ne împiedică să 
ne apropiem de palat. 

— Trebuie să recunosc că sunt curajoși, bombăn. 

Brennan ajunge lângă noi şi mă pune între el și Mira. Unele 
lucruri nu se schimbă niciodată. 

— Şi ne aşteptau, observă Brennan în șoaptă și pornim spre 
palat. 

— Crezi? întreabă Mira, cercetând împrejurimile. 

Nu-mi desprind privirea de pe zburători şi de pe mâinile lor. 

— Sunt cel puţin treizeci de persoane care ne urmăresc din 
balcoane și există un alt grup în spatele grifonilor, constată Brennan. 
Ne așteptau. 

— În plus, nimeni nu ţipă la vederea dragonilor noștri, adaug 
încet. 

Mira rânjeşte. 

— Aşa e. 


— Aveţi grijă ce spuneţi aici. Indiferent ce înțelegere încheiem, 
Tecarus va insista să ne onorăm partea. Nu prea agreează 
promisiunile încălcate. Și ţineţi-vă scuturile ridicate, deşi mă îndoiesc 
că vor avea vreun efect! ne ordonă Brennan când ne aflăm la mai 
puţin de patru metri de zburători. Chiar dacă ei nu mânuiesc peceți, 
de cele mai multe ori vrăjile minore implică manipularea mintală, de 
altfel singurul avantaj pe care-l deţin. 

— Am reținut. 

Nici nu trebuie să-mi verific scuturile. Le-am activat de când am 
plecat din Aretia. 

Ne apropiem de grifoni, care ne privesc cu înverșunare, cu ochii 
lor negri şi mici ca niște mărgele, clănțănindu-și ciocurile extrem de 
ascuţite într-un ritm care îmi amintește de un limbaj. Având în vedere 
trosnetele agresive scoase de cel din dreapta, mă bucur că nu înţeleg 
ce spun. 

Doi dintre zburători poartă același echipament maro din piele 
preferat de Syrena, dar tipul din stânga, cu barbă rară, are unul mai 
deschis la culoare și simboluri diferite brodate pe guler. 

— Cadet? îl întreb pe Tairn. 

— Da, îmi răspunde, apoi face o pauză. Potrivit creaturilor 
împănate, aici s-au adăpostit o treime din recruţii lor. Academia de 
Zbor Cliffsbane a fost în Zolya. 

Brennan spune ceva în krovliană, trecând la tonul concis folosit 
când rangul îi este mai important decât numele. 

— Ştim cine sunteţi, îl întrerupe zburătorul înalt din centru în 
limba comună, studiindu-ne pe toţi trei de parcă ar evalua care dintre 
noi reprezintă cea mai mare ameninţare. 

Când privirea i se opreşte asupra împletiturii mele răvăşite de 
vânt, îşi schimbă subtil postura, adoptând o discretă poziţie de luptă. 

Se pare că am câștigat. 

Mira se apropie de mine și-l sfredeleşte cu privirea, punându-și 
mâna chiar deasupra mânerului sabiei. 

— Şi vorbeşti navarriană, remarcă Brennan. 


— Fireşte. Nu fiecare regat consideră că limba sa este singura 
care ar trebui vorbită, spune zburătoarea din stânga, bătând 
darabana de-a lungul sabiei. 

O observaţie pertinentă. 

—  Oferiţi-ne un adevăr și vă vom permite să-l întâlniți pe 
viconte, spune zburătorul din centru, aproape unindu-şi sprâncenele 
roşiatice. 

— Eşti un detector de minciuni. 

La fel ca Nora. E o bănuială, dar ştiu că am dreptate când i se 
aprind ochii deschiși la culoare. Deci unele puteri sunt comune. 
Interesant. 

— Spre deosebire de călăreţi, nu ne etichetăm după abilități, dar 
da, am darul de a-mi da seama când cineva minte, mă corectează el. 

— Am reținut, spun pentru a doua oară în ultimele cinci minute. 

Urăsc al naibii de mult să mă aflu în dezavantaj din cauza 
ignoranței, dar nu e ca și cum Arhivele ar fi fost pline cu tomuri 
despre zburători sau despre istoria lor din ultimele sute de ani. 

— Din moment ce aţi sosit fără invitaţie, trebuie să știm că aveţi 
intenţii sincere înainte să mergeţi mai departe, adaugă zburătorul din 
centru și-și încordează mâinile lângă pumnale. 

Mira își înfășoară degetele în jurul mânerului sabiei. 

Un singur pas greșit ne mai desparte de momentul în care o să 
ne scoatem armele din teci. Și știm cu toţii acest lucru. 

— Sunt aici să mânuiesc fulgerul în schimbul ajutorului cerut 
vicontelui vostru. 

Mai bine să luăm noi iniţiativa. Zburătorul încuviinţează cu o 
mișcare din cap, apoi își aţinteşte privirea asupra lui Brennan. 

— Sunt aici pentru a încheia o înţelegere, luminarul vostru în 
schimbul armelor, declară fratele meu. 

Zburătorul aprobă din nou din cap şi se întoarce spre Mira. 

— Fie! oftează ea. Fă o singură mișcare greșită în direcția surorii 
mele și te voi spinteca de parcă ai fi un pește. Am fost destul de 
sinceră? 

Gura mi se deschide ușor în timp ce mă uit pieziș la sora mea. 


— La naiba, Mira! mârâie Brennan. Zburătorul zâmbeşte larg, cu 
dinţii la vedere. 

— Pot respecta asta. 

Îşi ridică privirea spre grifonul înălțat deasupra lui, apoi cele 
trei făpturi se dau în lături pentru a dezvălui silueta care așteaptă 
direct în spatele lor. 

O siluetă îmbrăcată din cap până-n picioare în negru. 

Maxilarul îi zvâcneşte, mâinile îi sunt strânse în pumni de-o 
parte şi de alta a trupului, iar chipul lui frumos... Ei bine, nu m-a mai 
privit cu atâta furie în ochi de când mi-a aflat numele de familie la 
Parapet, pe vremea când voia să mă ucidă. Cred că ar trebui să am 
mai multă grijă ce-mi doresc, pentru că am încurcat-o rău de tot. 

— Nu te afli acolo unde te-am lăsat, Violenţă. 

1 Denumită și aqua blue sau electric cyan, e o nuanţă de azuriu 
(nt). 

După ce a refuzat toate cererile în căsătorie din partea 
reprezentanților regatelor insulare, regina Maraya l-a desemnat 
drept moştenitor pe vărul ei îndepărtat, vicontele Tecarus din 
Cordyn. Întrucât el a depăşit cinci decenii de viață şi nu are 
moştenitori direcți, decizia nu a fost una populară. 

— DESPRE ARISTOCRAȚIA POROMIANĂ, DE PEARSON KITO 

Traversam peluza păzită pe lângă încă o jumătate de duzină de 
zburatori în drum spre un șir de uşi deschise făcute în întregime din 
sticlă. Deloc practice și uluitor de superbe. 

— Unde m-ai lăsat? îi șoptesc lui Xaden? De parcă aș fi un fel de 
animal de companie care ar trebui să stea încovrigat pe patul tău 
pentru că aşa ai spus? 

— Gândul nu este complet neplăcut! mi-o întoarce el pe un ton 
răstit. 

Inspir pe nas şi expir pe gură pentru a-mi împiedica puterea să 
crească, refuzând să-mi scot conductorul din traistă. 


— Puteți continua discuţia în spatele ușilor închise, 
porumbeilor! ne ordonă Brennan, care ne urmează îndeaproape. 
Trebuie să formăm un front comun. 

— Nu-mi vine să cred că ai adus-o aici! replică Xaden, aruncân- 
du-i o privire de gheaţă fratelui meu. 

— Nu-mi vine să cred că ai impresia că mă depășești în grad! 
spune Brennan, iar vocea îi devine mai tăioasă. 

— O fac din toate punctele de vedere cu excepția unuia. Xaden 
se uită în față, emanând furie din fiecare celulă din trup. 

— Acela e singurul care contează! nu se lasă mai prejos 
Brennan. 

— Oamenii ăştia chiar cresc iarbă doar în scop ornamental? 
intervine Mira, care schimbă subiectul când ne apropiem de două 
gărzi în uniforme purpurii postate lângă o ușă. 

— Ar trebui să vezi grădina cu fluturi, spune Xaden, dând din 
cap spre soldatul din dreapta înainte să trecem prin ușa deschisă. 

Stai puţin. De ce nu suntem escortaţi de zburători? Și de unde 
naiba știe Xaden că aici există o grădină cu fluturi? 

— De cât timp eşti aici? Și, zeilor, ce mai palat. 

Fiecare suprafață pare să sclipească, interiorul din marmură 
albă reflectând nu numai lumina naturală, ci şi strălucirea delicată a 
sferelor-magice albe aflate cu mult deasupra noastră și-n inima 
structurii, unde pot distinge mai multe grupuri de piese de mobilier 
cu spătare joase, pentru șezut și relaxare. Tavanele ajung până la 
înălțimea lui Sgaeyl, iar spaţiul este împărţit atât de coloane groase ca 
picioarele lui Tairn, cu picturi murale elaborat sculptate în fiecare 
bloc circular, cât și de o scară grandioasă cu trepte late, care fără 
îndoială duce la următorul etaj. 

Sunt destul de sigură că, dacă mi-aș striga suficient de tare 
numele, ecoul ar reveni la mine, dar mă împiedică mulţimea de 
oameni îmbrăcaţi cât se poate de variat, care se plimbă în apropierea 
unui set de stâlpi gradaţi în diferite nuanţe de negru. Maroul este cu 
siguranță culoarea vestimentară dominantă, iar noi suntem cu 


siguranță subiectul de conversaţie, după reacțiile stârnite pe măsură 
ce înaintăm. 

— Am aterizat în urmă cu câteva ore, răspunde Xaden. Am 
schimbat direcția de îndată ce Sgaeyl a simţit că Tairn s-a pus în 
mișcare. 

Nu vei fi mulțumită de felul în care o să fim primiţi, îmi spusese 
Tairn când am ajuns. 

— Noi doi vom purta o discuţie, îi trimit prin legătură. Ai promis. 
— Am promis că nu o să-i spun, nu că ea nu mă poate simți. 

A naibii semnatică de dragoni. 

— Aia e 0... piscină? 

Mira se uită hipnotizată la poteca turcoaz sinuoasă care 
înconjoară scara și dispare afară din palat, pe terasă. 

— Te obișnuiești cu ele, remarcă Xaden, conducându-ne peste 
un pod plat de marmură, suficient de lat pentru două persoane. Ai 
grijă dacă bei, atâta tot. Nu există balustrade. 

— Nu vom rămâne aici îndeajuns cât să bem, intervine Brennan, 
rostind lent cuvintele, în ritmul tot mai domol al pașilor noștri. 

Un grup format din vreo douăsprezece persoane coboară pe 
scara din fața noastră. 

Dar Xaden a fost aici destul de des cât să bea? Cât să cadă în 
piscină? 

— Să-i dăm drumul, spune el, coborându-şi vocea. Încearcă să 
nu dai foc locului. 

Doi membri ai gărzii în uniforme purpurii se aşază la capetele 
opuse ale balustradei ondulate, iar un bărbat înalt și brunet, 
înveșmântat într-o tunică albastru-închis, cu brocart auriu, pășeşte în 
față și ne studiază complet fascinat. Uniforma îi este strânsă în jurul 
taliei și are obraji roșii, moi și rotunzi. 

—  Viconte, i se adresează Xaden. Ele sunt cadetul Violet 
Sorrengail și sora ei, locotenentul Mira Sorrengail. Cred că tu și 
locotenent-colonelul Aisereigh vă cunoașteţi deja. 


— Aşa e, răspunde el, iar când îmi zâmbește, afișându-și dinţii 
nefiresc de albi, îi apar cute adânci pe frunte și-n colţurile ochilor. Dar 
tu mi-ai stârnit cel mai mult curiozitatea, Violet. 

Încântarea aparent nemărginită din ochii lui mă tulbură atât de 
tare, încât îmi este aproape imposibil să stau nemișcată cât mă 
cercetează, în tot timpul ăsta tărăgănând cuvintele până când își 
termină examinarea minuțioasă. 

— E adevărat că invoci fulgerul din cer? 

— Da, răspund, uitându-mă fix la Tecarus, însă simt privirile 
apăsătoare ale celor din anturajul lui, aflaţi în spatele său. 

— Cât de minunat! 

Îşi strânge mâinile în faţa pieptului, iar inelele împodobite cu 
pietre preţioase grele sclipesc ușor. 

— Atunci, să trecem la..., începe Brennan. 

— E nepoliticos să discuţi despre afaceri înainte de cină. Cunoşti 
regulile, Riorson, spune Tecarus, îndreptându-şi atenţia spre Xaden. 
Cu siguranţă nu pot participa aşa cum se prezintă acum. Vor trebui să 
fie îmbrăcaţi adecvat, la fel și tu. 

Xaden dă o dată din cap. 

— Cunoști regulile? îl întreb. De câte ori ai fost aici mai exact? Și 
ce parte anume din uniformele noastre nu este adecvată pentru cină? 

— Nu prea ţin socoteala, deci nu-ţi pot oferi un număr exact. 

— Nu-ţi face griji dacă nu ai adus nimic potrivit pentru ocazie, 
îmi spune Tecarus. După ce Riorson mi-a zis că ești în drum spre noi, 
mi-am luat libertatea de a aranja să fie selectate mai multe ţinute din 
cea mai bună colecție a mea. Nepoata mea se va asigura că ești 
îmbrăcată corespunzător, nu-i așa, Cat? strigă el peste umăr. 

Am senzaţia că stomacul îmi loveşte podeaua strălucitoare de 
marmură. 

La dracu', trebuie să fie o glumă proastă! 

— Desigur, unchiule. 

Catriona coboară din primul rând al anturajului, îmbrăcată într- 
o rochie mov, cu mâneci lungi, care îi subliniază cum nu se poate mai 
bine silueta atrăgătoare. O considerasem frumoasă de la distanţă, dar 


de aproape, trăsăturile ei sunt într-adevăr atât de fără cusur, încât 
este complet și absolut... izbitoare. 

Deodată, înțeleg exact de ce Xaden a fost aici de prea multe ori 
pentru a ţine socoteala. 

Xaden și Cat ne conduc spre capătul unui coridor situat la două 
etaje deasupra nivelului la care am aterizat. 

— Nu mă așteptam să fii aici, îi spune Xaden Catrionei pe tonul 
acela rece și ostil pe care îl foloseşte când se enervează. 

— Unde credeai că o să fiu după ce mânuitorii întunecaţi au 
distrus Zolya și şi-au stabilit reședința la Cliffsbane? îl ia la rost Cat, 
oprindu-se în faţa uneia dintre cele zeci uși din această aripă. 

Mira îmi aruncă o privire nedumerită când ne oprim în mijlocul 
holului, cu Brennan la mică distanţă în urma noastră. 

Mai târziu, îi spun pe mutește. Cat întinde mâna spre mânerul 
de aur. 

— De ce nu-l duci pe Aisereigh să se îmbrace pentru cină în timp 
ce ele se spală? propune ea, uitându-se languros la Xaden. 

Ridic din sprâncene. Chiar îl devorează din priviri în faţa mea? 

— Firește, ţi-am păstrat camera exact așa cum ai lăsat-o. 
Deschide ușa, dezvăluind un dormitor impresionant, cu două paturi 
mari şi o canapea din brocart auriu aşezată între ele, din 

același mobilier, apoi pășește înăuntru. Din moment ce nu avem 
de ales, eu și Mira o urmăm. Stai! Are o cameră aici? 

Ce altceva nu mi-a mai spus? Sau, mai bine spus, ce nu l-am 
întrebat? 

— De ce nu vii să te îmbraci în camera mea? mă întreabă Xaden 
şi nu pare o sugestie. 

— În camera ta? Cred că mi-ar plăcea să am parte de puţină 
intimitate. 

O căldură dogoritoare îmi clocotește pe sub piele și inspir adânc 
pentru a-mi menţine puterea în cușcă. Acum nu e momentul să-mi 
pierd controlul, nu că l-aș fi avut vreodată. 

— Violet. 


Mă întorc spre el, apucând strâns mânerul ușii, și îi arunc o 
privire tăioasă, în timp ce Mira mă ocoleşte pentru a intra în încăpere. 

— Sunt în camera de alături, mă asigură Xaden, apoi se uită 
peste umărul meu. Suficient de aproape ca să te aud țipând. 

— Bine de știut. 

Îl răsplătesc cu un zâmbet forţat şi ochii i se îngustează. 

— Doar nu ești îngrijorat că se află în vreun pericol din cauza 
mea, nu? 

Neîncrederea din tonul lui Cat mă face să-mi dau ochii peste cap 

— Violet poate..., începe Xaden. 

— Violet poate să-și poarte singură de grijă, îl întrerup, luându-l 
prin surprindere. 

— Nu mi-am dorit niciodată să fii nevoită să o faci. Nu aici. 

Îşi coboară capul și vocea, astfel încât să-l aud doar eu, 
menţinând mânia și toate celelalte emoţii doar între noi doi. 

— Poate că Tecarus vrea să te păstreze, dar orice alt zburător din 
palat îţi va tăia cu bucurie gâtul - și-l va tăia și pe al Mirei - ca să se 
răzbune împotriva mamei tale. Anonimatul lui Brennan este singurul 
lucru care-l salvează aici. Nu ai idee la ce pericol te expui, câte eforturi 
am depus ca să te ţin în siguranţă... 

— Nu mă mai ţine în siguranţă! 

Regret imediat că am ridicat vocea cu Cat în cameră și încerc să- 
mi sting furia cu o răsuflare adâncă. 

— N-ai fi făcut niciodată tâmpeniile astea anul trecut. Nu m-ai 
împiedicat niciodată să-mi asum riscuri, nu m-ai pus niciodată într-o 
cușcă pentru a mă proteja. Tu ai fost cel care mi-a spus să găsesc o 
altă cale de a escalada Mănușa-de-Oţel, cel care m-a urmărit luptând 
cu alți cadeți la Treierat... 

— Atunci nu eram îndrăgostit de tine. 

Deodată, îşi ridică o mână şi-mi cuprinde ferm ceafa, apoi își 
trece degetul mare de-a lungul gâtului meu, fix unde se simte pulsul. 

— În timpul Mănușii-de-Oţel, al Treieratului... habar n-aveam cât 
de importantă aveai să devii pentru mine. 


Și nu m-a putut ucide datorită înţelegerii pe care a încheiat-o cu 
mama - o înțelegere despre care încă nu mi-a spus nimic. 

— Cu siguranţă n-am stat timp de trei zile lângă patul tău, știind 
că viața mea - dacă a existat măcar dincolo de a ta - n-ar însemna 
nimic fără tine. 

Lumina i se reflectă în punctele aurii din ochi și clipesc din gene, 
surprinsă de ceea ce zăresc în ochii lui. 

— Ți-e... teamă, nu-i așa? 

Apuc marginea ușii ca să nu întind mâna spre el. 

— Că aș putea să te pierd? Mai degrabă sunt îngrozit. Și când 
Sgaeyl mi-a spus că Tairn se îndrepta încoace, aproape că mi-am 
pierdut minţile. 

La naiba! Ce să-i spun după o asemenea mărturisire? 

— Planul meu de a ridica scuturile de protecţie a dat greș și ai 
nevoie deluminarul. N-am de gând să stau ascunsă în Aretia doarpen- 
tru că ești îngrijorat că voi păți ceva. Dacă aș face-o, nu aș fifemeia de 
care te-ai îndrăgostit. 

— Prima ta tentativă de traducere dă greș, așa că te furișezi 
împreună cu fraţii tăi pe teritoriul inamic? 

Furia lui este palpabilă și la fel e și a mea. 

— Şi-ţi garantez, continuă el, ridicându-și capul, că ne aflăm pe 
teritoriu inamic. 

— Știm amândoi că ne trebuie luminarul și că nu aș fi fost nevoită 
să mă furișez dacă ai fi fost cât de cât rezonabil. L-am fi putut avea de 
luni bune. 

Fac un pas înapoi în cameră, lăsându-l în hol. Acele luni pe care 
le-am fi câștigat ar fi prevenit atacurile asupra avanposturilor și 
atâtea morți. 

— Rezonabil? 

Vocea îi coboară la acel timbru glacial de calm. 

— Pentru că am căutat o altă soluţie înainte să te dau pe mâna 
lui Tecarus? Hai să lămurim un lucru. Dacă voi găsi vreodată o 
modalitate de a te ţine în siguranţă, o voi pune în practică. 

Pe naiba! 


— Ştii de cine îmi aminteșşti când vorbeşti aşa? 

— Te rog, luminează-mă! spune Xaden, încrucișându-și braţele 
peste piept. 

— De Dain. 

Îi trântesc ușa în nas. 

Netezesc cutele din dreptul taliei, uimită că a reușit să găsească 
mai multe rochii de mărimea mea într-un timp atât de scurt. Până și 
pantofii negri din picioare mi se potrivesc perfect. 

— Mulţumesc, îi spun Zarei, camerista care ne-a fost 
repartizată. Eşti sigură că așa se îmbracă toată lumea la cină? 

— Cu vicontele? În fiecare noapte. Cât de... frumos şi deloc 
practic! 

— Am terminat! 

Zara îmi face semn să ies din spatele paravanului şi o ascult. 

Mira a ales rochia neagră de catifea cu decolteu pătrat și mâneci 
fine, transparente, dar ştiu că buzunarele adânci au convins-o. Nu mă 
pot abţine să nu zâmbesc larg când o văd strecurându-și două 
pumnale în falduri. 

— Nu cred că te-am văzut de ani buni fără uniformă. 

— Păi, port tot negru, deci nu-i o diferență atât de mare. 
Rânjeşte când mă îndrept spre oglindă. 

— Arăţi superb. 

— Rochia e spectaculoasă. 

N-am purtat niciodată ceva asemănător și ţinuta îmi reflectă 
perfect starea de spirit. Rochia are un decolteu adânc în V, dezve- 
lindu-mi pielea până la baza coastelor, iar corsetul este croit din 
frunze negre împletite, niciuna mai mare decât palma mea, țesătura 
îngustându-se deasupra sânilor în linii individuale, care îmi drapează 
frunze minuscule peste umeri și pe părţile laterale ale spatelui, 
Jăsându-mi la vedere majoritatea coloanei vertebrale și toată relicva. 

— Ce fel de material este acesta? o întreb pe Zara, atingând cu 
degetele țesătura neagra și diafană care mi se revarsă din talie pe 
podea într-o multitudine de straturi. 

Dacă ar fi unul singur, s-ar vedea totul prin el. 


— E mătase deverelliană, răspunde Zara. Atât de fină, încât e 
aproape transparentă. 

— De pe insulă? 

E mai moale decât orice material pe care l-am atins vreodată. 

— Încă faceţi comerț cu deverellienii? Navarrienii n-au mai 
făcut de secole. Camerista dă din cap. 

— Comerţul a fost întrerupt în ultimii ani, deoarece negustorii 
cred că acum este prea periculos să vină aici. Oricum, vicontelui îi 
place să păstreze cele mai desăvârșite obiecte pentru el. 

— Deci este adevărat că vicontele colecționează obiecte rare? 
întreabă Mira, venind să stea în spatele meu. 

— Da, aşa e. 

— Şi oameni? întreb încet, iar ochii Zarei strălucesc intens. 

— Numai dacă sunt de acord să fie colecționaţi. 

— Răpirea nu e genul lui? 

lau teaca și pumnalul cu mâner din aliaj pe care mi le înmânează 
Mira, apoi îmi strecor mâna în despicătura de la coapsă pentru a 
prinde arma de picior. Sper că una o să fie îndeajuns pentru a rezista 
până la sfârşitul cinei. Dacă vicontele nu răpește oameni, atunci de ce 
i-a fost atât de teamă lui Xaden să mă aducă aici? 

Cineva bate în ușă. 

— Nu, răspunde Zara, care clatină din cap și se îndreaptă spre 
uşă. Nu te va închide, însă îţi va face o propunere care te va tenta să-ţi 
doreşti să fii colecționată. Cântăreţi, ţesători, povestitori - toți rămân 
în cele din urmă, adaugă înainte să deschidă ușa. 

Tecarus nu are ce să-mi ofere, dar Xaden trebuie să creadă că 
există totuși ceva. 

— Ai ales să porți negru? mă întreabă Cat din prag, fixându-mă 
cu privirea. 

— Sunt călăreț. 

— Bineînţeles, adaugă și-și înclină capul în lateral. Doar că aș fi 
optat pentru ceva mai colorat. Xaden se plânge întotdeauna de cât 
de... monoton este totul la Basgiath. Dacă vrei, încă mai ai timp să te 
schimbi. 


Zâmbetul îi este oricum, numai amabil nu. Asta e. E oficial, o 
detest. 

— Xaden nu se plânge de nimic. 

O flacără urâtă și perfidă mi se aprinde în stomac și trebuie să 
apelez la fiecare dram de control pe care-l am ca să mă împotrivesc 
impulsului de a-i arunca un pumnal spre cap. Sau măcar pe lângă. 

— Şi eşti capabilă să porți o discuţie care nu se învârte în jurul 

lui? 

— Sigur. Dacă te face să te simţi mai bine, putem discuta despre 
modul în care mama ta a perpetuat o minciună care a costat mii de 
vieți poromiene, pentru unele dintre ele fiind responsabilă chiar sora 
ta. 

Îmi ridic sprâncenele. Oare tocmai a... 

Mira îmi surprinde privirea, confirmând că într-adevăr a făcut- 
O. 

— Voiam să-ţi reaminesc că probabil e nepoliticos să-ţi înjun- 
ghii gazda, dar știi ceva? Să le ia dracului de maniere! Nu avem nevoie 
de un luminar. 

Cat clipeşte din gene spre sora mea. 

— Nu mai fi așa o nenorocită, Cat. 

Syrena pășeşte în prag, îmbrăcată într-o tunică bleumarin 
formală, tivită asimetric în faţă, astfel încât linia taliei să fie mai sus, şi 
brodată cu pene aurii. 

— Îmi pare bine să te văd şi cu picioarele pe pământ, Sorrengeail, 
nu doar pe dragon. Riorson se ascunde pe undeva pe acolo sau chiar 
te-a lăsat puţin singură? 

— Mă bucur să te văd, Syrena. 

Tonul ei jucăuș îmi aduce un zâmbet pe buze, iar focul din 
stomac mi se mai domolește puţin. 

— E puţin cam prea protector, nu-i așa? 

— Nu ar fi dacă ar crede că ești suficient de puternică pentru a 
sta lângă el, spune Cat pe un ton provocator. 

Și uite așa, focul arde mai intens decât oricând, fierbinte, 
ameţitor și frustrant de puternic. 


Syrena îi aruncă o privire lui Cat care aproape că mă face să-mi 
fie milă de ea. Aproape. 

— Syrena, ea este sora mea, Mira, spun, nerăbdătoare să schimb 
subiectul. 

Femeia strânge din buze cât o studiază pe Mira. 

— Reputația te precede. Am avut prieteni la Strythmore. 

Ei bine, la naiba! Am trecut de la o atmosferă apăsătoare la... una 
şi mai apăsătoare. 

— Nu am nicio remușcare pentru că am câștigat bătălii, spune 
Mira, care-și pune următorul pumnal în teaca de la talie, la vedere. Iar 
dacă tu ești Syrena Cordella, atunci și reputaţia ta s-a răspândit 
dincolo de graniță. 

— O să iei cina în mijlocul a sute de zburători care își doresc să 
te omoare și alegi să porţi o rochie? se minunează Syrena. Unde este 
raționamentul perspicace despre care am auzit atâtea? 

— Pot să ucid la fel de ușor într-o rochie ca într-o uniformă de 
piele. Vrei o demonstraţie? 

Doar un prost ar lua expresia Mirei drept zâmbet. Syrena râde 
atât de tare, încât îi tremură umerii. 

— Ah, dacă a trebuit să crească alături de tine, înțeleg acum de 
ce micuța Sorrengail este atât de dură. Haideţi să mergem! Bărbaţii 
sunt deja acolo. 

De îndată ce zburătoarele se întorc cu spatele la noi, mă uit pe 
furiș la Mira, care ridică din umeri, fără să-i pară rău de felul în care a 
gestionat situaţia. 

leşim pe hol și, când o văd pe Cat în lumină, regret până-n 
măduva oaselor alegerea pe care am făcut-o în materie de rochii. 
Părul îi este prins într-o coafură complicată și poartă o mătase roşie şi 
îndrăzneață, de aceeași nuanţă cu a pudrei de pe buze, care îi lasă 
umerii goi. 

Deodată, mă simt puţin ștearsă. 

Îndoiala îmi face pașii nesiguri. Poate că ar fi trebuit să optez 
pentru ceva mai colorat. Poate că spunea adevărul și Xaden s-a 
săturat de atâta negru. Poate că îl cunoaște mai bine decât mine. 


— Eşti bine? mă întreabă Mira în timp ce ne îndreptăm spre 
capătul coridorului. 

Fără îndoială, suntem cel mai neobișnuit cvartet pe care l-a 
văzut vreodată Continentul. 

— Da. 

Îmi rotesc umerii, încercând să scap de sentimentul neplăcut. Ce 
naiba e în neregulă cu mine? Nu mă compar niciodată cu alte femei în 
privința aspectului fizic. A, când vine vorba despre felul în care ne 
luptăm? Sigur. În care călărim? Categoric. Dar niciodată în privinţa 
unui lucru atât de superficial ca... înfăţişarea. 

Frumuseţea nu te salvează la Basgiath. 

— Am auzit că ai un frate mai mare, îi spune Mira Syrenei când 
ajungem la prima scară. 

Cât coborâm, îmi menţin degetele strânse în jurul balustradei de 
marmură. În niciun caz n-am de gând să mă împiedic și să cad în fața 
lui Cat. 

— Vorbești despre Drake, zice Syrena peste umăr. Același nume 
de familie, dar este vărul nostru. Dacă mă gândesc bine, ești exact 
genul lui. Îi plac femeile care chiar l-ar putea ucide. 

— Păcat că nu mă interesează zburătorii de grifoni, răspunde 
Mira, apoi trecem de colţ și o luăm spre următorul rând de trepte. 

— Mda, probabil că ar trage linia la călăreț de dragon, râde scurt 
Syrena. E cu stolul aripa-de-noapte în nord, de-a lungul graniţei 
braevickene. 

Nu sunt familiarizată cu terminologia folosită pentru unităţile 
lor, dar graniţa braevickană înseamnă că se află pe linia frontului. 

Ajungem pe terasa de mijloc - cea pe care am aterizat în această 
după-amiază -, apoi ele o iau la stânga, se îndepărtează de bazinul 
şerpuitor de apă și trec pe lângă un rând de gărzi. 

— N-a ştiut Zara cum să-ţi aranjeze părul? mă întreabă Cat, 
aruncând o privire compătimitoare peste umăr, exact când ne 
apropiem de un set de uși duble păzite. Cu siguranță ar fi putut veni 
cu ceva puţin mai rafinat decât să ţi-l lase pur și simplu despletit. 


Credeam că îl porți mereu prins în creştet, în eventualitatea unei 
lupte? 

De unde știe asta? M-am săturat. 

— Ar fi păcat să o ucizi acum. Vânez la zece minute distanță și aș 
rata spectacolul, spune Tairn. 

Puterea crește în mine. 

— Controleaz-o! Imediat! poruncește Tairn, fără nicio urmă de 
sarcasm în voce. 

Înghit nodul dureros din gât şi-mi înfig unghiile în palme, împo- 
trivindu-mă din răsputeri dorinţei de a o distruge. Cum reușește Cat 
să-mi scoată la suprafață partea iraţională? 

— Cât de drăguţ din partea ta că-ţi faci griji pentru mine, însă 
plănuiesc să mă cert cu altcineva în seara asta, o asigur pe Cat. 

— Cu Xaden? 

Ochii i se îngustează, plini de o simpatie falsă. 

— Dacă nu știi deja că nu este genul de bărbat care poate fi 
tulburat sau care își pierde controlul, atunci chiar nu ai nicio șansă. 
Nu te obosi, pentru că pur și simplu va crede că orice ceartă pe care o 
stârnești este din start puerilă. 

La naiba! Are dreptate. Ce fac? Nimic nu-l tulbură pe Xaden, în 
niciun caz eu. 

Trosnetul răsunător al lemnului înainte să pocnească. Sunetul 
pumnalelor zdrăngănind pe podea. Bătăile năvalnice ale inimii mele și 
felul în care-mi pierd răsuflarea când extazul mi se strecoară în 
măduva oaselor. 

— Niciodată nu mi-am pierdut controlul în halul ăsta. 

Amintirea fulgerătoare mă răscolește până în adâncul sufletului, 
limpezindu-mi mintea îndeajuns cât să respir în pofida geloziei 
insuportabile și sufocante pe care o simt față de această femeie. Și nici 
măcar nu o Cunosc. 

Gărzile dau din cap spre Cat și Syrena, apoi deschid ușile. 

— la mai las-o baltă! se răstește Syrena la sora ei. Eşti cu un an 
mai mare decât Violet și a trecut mai mult de atât de când voi doi aţi 


fost împreună. El e doar un bărbat, dar ea este cea mai bună armă pe 
care o avem împotriva mânuitorilor întunecați. 

— Eşti în regulă? mă întreabă din nou Mira, plimbându-și 
privirea îngrijorată peste fața mea. 

— Nu, șoptesc. Dar nici nu știu care e problema. 

Intrăm în cea mai mare sală de mese pe care am văzut-o 
vreodată. În ciuda norilor amenințători care întunecă bolta, uşile de 
sticlă înşiruite pe peretele din spate sunt deschise spre terasă. 
Lumânările dispuse de-a lungul mesei pâlpâie ușor în briza umedă a 
nopţii. După o clipă, gărzile închid ușile în urma noastră. Trebuie să 
fie peste cincizeci de oameni la masa lungă și bogat ornamentată 
întinsă dintr-un capăt în altul al sălii. Şi toţi s-au întors să se uite la 
noi patru. 

Privirea mea o găseşte pe a lui Xaden în mai puţin de o secundă, 
însă nu pentru că ocupă un loc în centrul mesei sau pentru că este 
unul dintre singurii doi bărbaţi îmbrăcaţi în negru, și nici măcar 
pentru că s-a întors de parcă m-ar fi simţit venind - deși probabil că a 
făcut-o. Îl găsesc într-o clipă pentru că el este centrul meu de 
gravitație. 

Oricât de supărată sunt că mi-a ținut o prelegere, că a refuzat să 
mă aducă aici, că există atâţia ani din trecutul nostru încă învăluiţi în 
mister, că tunica în care se îndreaptă spre mine nu numai că e croită 
perfect, dar a fost în mod evident făcută pentru el, nimic nu schimbă 
faptul că este un nenorocit de magnet pentru inima mea. 

— Rochia aia... 

Îşi plimbă iute ochii peste trupul meu cu o asemenea intensitate, 
încât obrajii mi se aprind și pulsul mi-o la galop. 

— Joci murdar, Violență. 

Dar de ce se îndreaptă spre mine, când alegerea evidentă este 
femeia în roșu care se află la doar câţiva pași distanţă? 

— Sunt încă al naibii de supărată pe tine. 

Îmi ridic bărbia, la fel de furioasă pe mine pentru că am ajuns în 
această situaţie, pentru că simt orice ar fi toată încâlceala asta 
tâmpită de emoţii. 


— Sentimentul e reciproc. 

Îşi strecoară o mână în părul meu, apoi inspiră adânc, printre 
dinţi, când degetele lui dau de pielea dezgolită de deasupra șoldurilor 
mele. 

— Dar este posibil să fii supărată în timp ce încă ești îndrăgostită 
nebunește, sălbatic și incontrolabil de mine. 

În clipa în care gura lui o capturează pe a mea într-un sărut 
pătimaș, lumea se întunecă în jurul nostru și totul dispare - până la 
ultimul suflet - în afară de Xaden. Am putea la fel de bine să fim 
singurii oameni din întreaga provincie. Trupul îmi ia foc. Zeilor, 
numai atracţia dintre noi este mai puternică decât mânia! Nu există 
nimic altceva în afară de apăsarea buzelor lui, care le despart pe ale 
mele, de felul temeinic și rapid în care limba lui îmi revendică gura, de 
fiorul fulgerător de dorință care-mi îndeamnă mâinile să-i apuce 
strâns materialul tunicii în timp ce mă sărută de parcă ar vrea să-mi 
fure răsuflarea. 

Şi uite aşa, cea mai arzătoare senzaţie de gelozie și nesiguranța 
enervantă care m-au făcut să mă îndoiesc de mine dispar numaidecât. 
Pare că zidul de umbre pe care l-a ridicat... 

— Ce ai făcut? 

Pun capăt sărutului, trăgând cu lăcomie aer în plămâni, iar el își 
lipește fruntea de a mea şi ne ţine învăluiţi într-un întuneric 
desăvârşit. 

— Ce ar fi trebuit să fac de îndată ce te-am văzut în după-amiaza 
asta, îmi mărturiseşte Xaden și-și încleştează degetele în părul meu, 
trăgând ușor. Și probabil că am șocat-o pe Cat suficient cât să o 
conving să înceteze să se mai joace cu mintea ta. 

— Ce vrei să spui? 

— Are darul de a intensifica emoțiile oamenilor din jurul ei și este 
uluitor de puternică. Dacă nu m-ai fi blocat toată seara, ți-aș fi spus 
mai devreme. _ 

Rămân cu gura căscată pentru o clipă, apoi o închid, șocată. În 
primul rând pentru că am reușit realmente să-l blochez și, în al doilea 
rând, pentru că acum e clar de ce nu mă pot stăpâni. Cat a purtat un 


război de care nici n-am fost conștientă. Stai puţin! Mi-ar fi spus mai 
devreme? A avut săptămâni întregi la dispoziţie ca să o facă. 

— Ai câștigat, şopteșşte el, iar umbrele se destramă la fel de 
repede pe cât au apărut. 

Xaden își înalță capul și-și înlănţuie ochii cu ai mei. 

— Nici nu am început să mă cert cu tine. 

Îmi retrag mâinile de pe pieptul lui şi folosesc noul val de putere 
care se ridică înăuntrul meu pentru a-mi întări scuturile. Cum naiba a 
izbutit ea să treacă de ele? Dacă l-au ţinut pe Xaden la distanţă, cu 
siguranţă sunt îndeajuns de puternice împotriva darului ei. 

— Bine. Ne putem certa cât vrei mai târziu, în seara asta. Doar 
să ştii că ai câștigat deja. Am înţeles ce spuneai. 

Strânsoarea asupra părului meu slăbește, iar mâna îi alunecă 
până îmi cuprinde ceafa. 

— Îmi pare rău că nu te-am ascultat. Îmi pare rău că am 
tendința să exagerez de când te-am scos din camera aia de 
interogatoriu - la naiba, de la lupta de la Resson. Când Sgaeyl mi-a 
spus că te torturau și n-am putut ajunge la tine... 

Îşi închide ochii pentru o fracțiune de secundă și, când îşi ridică 
pleoapele, frica pe care am observat-o mai devreme domină orice altă 
emoție. 

— Nu pot nici măcar să respir când ești în pericol, dar asta nu e 
vina ta. Ar fi trebuit să te aduc aici când mi-ai cerut. 

Buzele mi se întredeschid și clipesc de câteva ori, convinsă că n- 
am auzit bine. 

— Acum e rândul tău. Poţi să recunosti că ar fi trebuit să aștepți 
să te aduc aici, astfel încât să fi putut pune la cale un plan? 

Degetele lui îmi urcă seducător pe spatele gol. 

— Nu, spun, înfiorată de atingerea lui. Îmi pare rău că nu ţi-am 
spus, dar nu-mi pare rău că am venit. Avem nevoie de luminar acum. 

] se ridică un colț al gurii. 

— Mă gândeam eu. 


— Dacă nu vă e cu supărare, poate veniţi alături de noi? Sunteţi 
indispensabili pentru discuţia din seara asta, spune vicontele în sala 
liniștită, puţin enervat. 

O! Toţi cei prezenţi s-au ridicat de pe scaune și ne aşteaptă lângă 
ușile deschise de sticlă. 

— Fii pregătită pentru orice! îmi spune Xaden înainte să se 
întoarcă spre Tecarus. Nu-mi cer iertare, adaugă, apoi își 
întrepătrunde degetele cu ale mele și ocolim masa pentru a ne 
îndrepta spre mulţimea adunată, unde se află și vicontele. Îmi este 
aproape imposibil să mă controlez în preajma lui Violet. 

Mă îmbujorez. Ce mama dracului? A auzit-o mai devreme? Nu se 
poate! 

Cat înțepenește lângă unchiul ei și se schimbă la faţă, de parcă 
Xaden tocmai i-a dat lovitura de graţie într-o luptă pe care nu mi-am 
dat seama că o purtau. 

— Aşa am auzit. 

Tecarus ne face semn să-l urmăm afară, așa că-l însoţim și ieşim 
pe terasa de marmură, cu Mira şi Brennan imediat în spatele nostru. 

— Veştile au circulat rapid când ai distrus acel amărât de coegiu 
de război al tău pentru ea. 

Vicontele își înclină paharul de vin în direcția mea ca și cum m- 
ar saluta. 

— Ai împărţit cvadrantul fix pe jumătate. Felicitări! Încerc de 
ani buni să dărâm locul, iar tu ai reușit în cât? În șase zile? 

Vinovăţia îmi apasă pieptul, la fel de grea ca un dragon. 

— Cinci. 

Xaden mă strânge mai tare de mână în timp ce străbatem curtea 
şi ajungem în partea de sus a unei scări cu trepte late... nu. Nu e o 
scară: sunt scaune. În întreaga secțiune de nord a dealului în pantă au 
fost cioplite rânduri, astfel încât să creeze o arenă în aer liber de 
formă ovală, la fel de adâncă pe cât e Tairn de înalt și având de două 
ori lungimea lui. 

— În cinci zile. 


Tecarus scutură neîncrezător din cap, apoi se răsucește spre 
mine. 

— Minunat! Acum presupun că ai vrea să discuţi despre 
achiziționarea luminarului aflat în posesia mea? 

— lar eu presupun că ne-ai adus aici ca să mă vezi cum mânu- 
iesc puterea înainte să fii dispus să discuţi? întreb, cu părul fluturat 
pe spate de vântul aspru, care miroase a ploaie. 

Ne despart câteva minute, poate chiar mai puţin, de o aversă. 

— Înainte să începem negocierile pentru un obiect atât de 
valoros, prudenţa îmi dictează să văd de ce ești capabilă. 

Flutură o mână spre arena învăluită de luminile-magice. 

— Mi se pare corect. 

Mâna îmi alunecă dintr-a lui Xaden și mă pregătesc să-mi invoc 
puterea. 

— O, nu de aici de sus. 

Tecarus clatină din cap în vreme ce alți oaspeţi ni se alătură și se 
aliniază pe o latură a curţii interioare, cu băuturile în mâini. 

— Jos, pe câmp. Până la urmă, e un spectacol, nu-i aşa? Ar fi 
păcat să irosim arena de joc, din moment ce mi-a luat ani în șir să o 
construiesc. E destul de specială. Toată piatra a fost extrasă din 
Braevick, de la est de râul Dunness. O, uite, scot acum ţinta! 

Ținta? Am încurcat-o! 

Patru gărzi în uniformă împing un cufăr metalic de mărimea 
unui armoar în mijlocul unui câmp ierbos de la baza arenei. Nu pot 
nici măcar să lovesc trioul de bolovani pe care mi l-a indicat Felix, și 
ar trebui să nimeresc cufărul? Totul se va sfârși înainte ca discuţiile să 
înceapă propriu-zis. 

— Sar putea să recunoști cufărul Rybestad, Xaden. E chiar cel 
pe care mi l-a adus tatăl tău când eram în negocieri pentru ceea ce 
unii ar putea considera o comoară mai mare. 

— Cufărul acela i-a aparținut tatălui tău? 

— S-a numărat printre cele mai valoroase lucruri pe care le-a 
deţinut, spune Xaden, încordându-se. O voi conduce la baza arenei. 


— Nu, zice Tecarus, cu vocea lipsită de emoţii. Amândoi ne 
întoarcem capetele în direcţia lui. 

— De unde să ştiu de ce este capabilă fără tine? întreabă 
vicontele, mijindu-și ochii în direcţia lui Xaden. Propunerea mea e 
simplă. Atâta vreme cât nu pui piciorul în arenă, Riorson, iar ea nu 
părăseşte câmpul până când nu lovește ţinta, vom începe negocierile 
pentru luminarul tău. Acceptă oferta sau pleacă. 

— Vom pleca..., începe Xaden, pe un ton ostil. 

— O acceptăm, intervin, ridicându-mi privirea spre el. Nu 
trebuie să mă protejezi de propria pecete. Dacă vrea să arunc în aer 
cufărul tatălui tău, voi arunca în aer cufărul tatălui tău. 

Mă priveşte preţ de o clipă, apoi oftează. 

— Te-ai făcut înţeleasă. 

Îmi adun faldurile fustei în mâini și încep să cobor treptele. 
Neliniștea îmi strânge coastele în jurul inimii, dar o alung numaidecât. 
Dacă mânuiesc suficiente fulgere, cu siguranţă unul dintre ele va lovi 
ținta. 

Nu asta ne-a ajutat să rezistăm în timpul luptei de la Resson 
înainte de sosirea Andarnei? 

— Mă duc cu ea, anunţă Mira din spatele meu. Nu-i ca și cum aș 
avea ceva de-a face cu pecetea ei! strigă la Tecarus, ajungându-mă 
repede din urmă. 

Vicontele nu protestează. 

— Şi a mea nu este eficientă atât de departe de scuturile de 
protecţie, încheie sora mea în şoaptă. Am încercat mai devreme şi nu 
s-a întâmplat nimic. 

— Nu-ţi face griji! Nu trebuie să ridici vreun scut. Doar fereş-te- 
te din calea cufărului dacă explodează, răspund, zâmbind forțat. 
Pentru ce comoară mai mare negocia tatăl tău? îl întreb pe Xaden 
după ce ajungem la jumătatea drumului de piatră de culoarea 
nisipului. 

Nici nu-mi pot imagina cât a durat să extragi destulă piatră 
pentru a construi arena, darămite să o aduci până aici de la marginea 
Braevickului. 


— A încheiat o alianță pe care am refuzat-o în mod oficial anul 
trecut. Cufărul este neprețuit. Dacă vrea să-l distrugi cu fulgerul, atunci 
acesta este un mesaj adresat mai degrabă mie decât ţie. 

— De ce nu sunt surprinsă? 

Mototolesc mătasea delicată în pumni, punând laolaltă piesele 
unui puzzle revoltător. 

— Din întâmplare, alianța respectivă o implica și pe Cat? Ezitarea 
pe care o simt prin legătura noastră îmi răspunde înaintea lui. 

— Da. 

— Informaţia asta mi-ar fi prins bine înainte să sosesc aici. 

E al naibii de puţin spus. Nu-i de mirare că ea mă disprețuiește. 
Nu sunt atât de egocentrică încât să cred că eu sunt motivul pentru 
care Xaden a anulat orice alianță pe care o aveau, însă cu siguranţă 
reprezint o barieră în calea reluării sale acum. Unchiul lui Cat vrea să 
arunc în aer însuși simbolul convenției încheiate, indiferent de natura 
ei. 

— Încă ne certăm. Am recepționat mesajul. 

Eu și Mira ajungem la iarbă când cad primele picături de ploaie. 

— Ar fi trebuit să purtăm echipamentul din piele, bombăne ea, 
ţinând pasul cu mine. 

— Nu pot tinti, îi mărturisesc în şoaptă, oprindu-mă la vreo şase 
metri de cufăr, suficient de aproape cât să văd runele sculptate în 
ușile groase. Carr a prioritizat cantitatea în fața calităţii, iar eu şi Felix 
abia am început lecţiile, aşa că ar putea dura ceva timp. 

Doi dintre membrii gărzii se mută în partea din față a cufărului, 
care este mai înaltă și mai lată decât amândoi la un loc. Slavă lui 
Amari că e uriaș! O ţintă mai mare va fi mai ușor de lovit. Un soldat 
scoate din buzunar un obiect pe care nu prea pot să-l deslușesc de 
aici. 

— Nu cred că sunt interesaţi de cât timp va dura. 

Mira dă din cap spre partea superioară a arenei. Zeci de 
zburători de grifoni înarmaţi cu arcuri au înconjurat primul rând de 
scaune, cu toate săgețile îndreptate în direcţia noastră. 

— Probabil se tem că îl vei nimeri pe Tecarus în locul țintei. 


— Corect. Nicio presiune. 

Îmi ridic mâinile şi invoc puterea lui Tairn. Ciudat cum căldura 
sa, în mod normal brutală, mă alină după atâtea zile petrecute fără ea, 
în timp ce eram torturată de Varrish. 

— Ar fi mai bine să vă daţi la o parte! le strig gărzilor. 

Cel îndesat își ţine pumnul în partea din față a cufărului, ca și 
cum crede că are vreo şansă să-l oprească în eventualitatea în care 
cutia uriașă de fier se mișcă și se răstoarnă peste el... sau ca și cum ar 
avea o cheie. 

Un fior de teamă îmi gonește pe şira spinării. 

— Oceanul Arctil din sud este cunoscut atât pentru apele calde 
şi liniștite, cât şi pentru ceea ce odinioară au fost rute comerciale 
profitabile, recit, într-o tentativă de a-mi domoli bătăile agitate ale 
inimii. 

— Încă faci asta? mă întreabă Mira, în mod clar surprinsă. 

— Numai când sunt... 

Uşile duble ale cufărului se deschid brusc și îi aruncă pe ambii 
soldaţi la pământ, cu o forţă uluitoare, iar un bărbat sare înainte și 
cade în mâini și-n genunchi pe iarbă. Are tunica și pantalonii maro 
zdrenţuiţi, de parcă fi fost întemnițat săptămâni întregi. 

— Ce dracu’? bolborosește Mira. 

Când prizonierul îşi smuceşte capul în sus și se uită la noi, o 
groază pură și neclintită îmi cuprinde inima. 

Vene roșii dilatate se ramifică din ochii injectaţi. 

— Violet! urlă Xaden. Un veninos. 

Deşi pecetea ei extraordinară îi permite să extindă 
scuturile de protecţie din jurul ei și al dragonului său, cadetului 
Sorrengail îi lipsește abilitatea consecventă de a-și crea propriile 
scuturi fără suferință emoţională extremă. Deși regret să 
raportez următoarele, mă îndoiesc că această abilitate se va 
dezvolta în timp. Şi aveam speranţe atât de mari în privinţa ei! 

Mânuitorul întunecat își înfige mâinile în iarba verde de pe 
podeaua arenei, râzând ca un maniac. Să respir. Trebuie să respir! Dar 
nu e niciun pic de aer. 

— Acela e cumva un... , șopteşte Mira, cu palmele deja pe 
pumnale. 

Veșminte violet, umflate de vânt. Soleil, care se năpustește înainte, 
cu Fuil zburând în urma ei. Moartea și degradarea, care se răspândesc 
și ajung la amândoi. Căderea. Trupurile lor, reduse la nimic 

mai mult decât niște carcase, secate de putere și viață. 

— Argintio! 

Răgetul lui Tairn îmi zguduie mintea, smulgându-mă din trecut 
înainte să mă înghită cu totul. Ploaia loveşte pământul din jurul 
nostru, o revărsare de picături grele, dar sporadice. Nu ne aflăm la 
Resson, ci la Cordya. Și trebuie să o protejez pe Mira. 

— Mişcaţi-vă! țip la gărzi. 

Doi soldaţi fug în timp ce altul se împleticește și se îndepărtează 
cu spatele, însă ultimul rămâne și se holbează la veninos, încremenit 
de groază. 

— Pleacă de aici! îi ordon Mirei, o căldură sfârâitoare umplân- 
du-mi venele când deschid porţile care stăvilesc puterea lui Tairn. 

— Nu te las cu chestia aia! protestează sora mea, aruncându-și 
pumnalul. 

— Nu! strig, dar e prea târziu - lama aterizează în umărul 
veninosului. 

Creatura șuieră și, simultan, își smulge arma din carne și îl 
apucă pe soldatul împietrit. 

— Minunat, acum are un pumnal! 

Îmi ridic mâinile şi eliberez energia care îmi arde prin membre. 

Fulgerul trosnește şi-mi arunc mâna în sus pentru a-mi proteja 
ochii când loveşte cufărul de fier de parcă ar fi atras de acesta. În 
arenă plouă cu scântei și una îmi pârlește dosul mâinii înainte să o 
pot îndepărta. 

— Tairn, am nevoie de tine! 

— Sunt pe drum. 


Panica amenință să mă copleșească și arunc o privire peste 
umăr, irosind secunde prețioase, la timp pentru a-l vedea pe Xaden 
cum se repede spre trepte. 

— Stai pe loc și controlează-ţi emoțiile! Avem nevoie de luminar. 

— Violenţă... 

— Mă descurc. 

Dacă nu pot face față unui veninos sfrijit, atunci ce șansă are 
Continentul? 

Vântul îşi schimbă direcţia, suflându-mi părul în faţă, şi mă 
răsucesc pentru a vedea cum mâinile veninosului se înfășoară strâns 
în jurul gâtului soldatului. Dar nu trebuie să mă uit pentru a ști exact 
ce urmează să se întâmple. 

— Numai pumnalul cu mâner din aliaj îl poate ucide, îi spun 
Mirei, scoțându-mi lama din teacă și tăind o fâșie de material din tivul 
rochiei. Dacă nu pot ţinti, totul se reduce la o luptă corp la corp. 

Țipetele gărzii îmi distrag atenţia. 

— La naiba... El chiar... Care-i planul, Vi? mă întreabă Mira, cu 
degetele încleștate în jurul celuilalt pumnal. 

— Îl ucidem înainte să ne ucidă el pe noi și, orice ai face, nu-l 
lăsa să pună mâna pe tine! 

Îmi prind părul într-o coadă joasă de cal şi înfășor materialul de 
la rochie în jurul ei pentru a o fixa rapid. Sunt moartă dacă nu văd. 

Veninosul îl ţine pe soldat ca pe un scut, blocând orice posibilă 
aruncare de pumnal. Ţipetele se opresc pe măsură ce bărbatul se 
usucă lent în fața ochilor mei. Cel puţin doi dintre ceilalți trei au 
plecat deja de pe câmp. 

Lăsând puterea lui Tairn să mă consume, mânuiesc din nou și 
din nou fulgerul, pârjolind iarba din jurul veninosului fără să-l lovesc. 
Nenorocitul naibii! Membrul gărzii se prăbușește la pământ, părți din 
el desprinzându-se în timp ce rafala de ploaie se înteţeşte. 

— Fir-ar să fie! 

— Tu ești, spune mânuitorul întunecat peste tumultul crescând 
al furtunii. Cea care poruncește cerului, adaugă creatura, cu ochii 


măriţi de un entuziasm sinistru. O, cât de bine voi fi răsplătit când mă 
voi întoarce cu tine! 

— Şi eu care credeam că sunt singura din familia Sorrengail cu o 
reputaţie dincolo de graniţă, zice Mira și adoptă o poziţie de luptă, 
lăsând doar câţiva centimetri între noi. 

— De Înțeleptul tău? îl întreb, urmărindu-i mișcările prin ploaia 
torențială. 

La naiba, nu pot risca să-mi arunc pumnalul! Dacă ratez, sunt 
lipsită de apărare și nu sunt singură pe câmp. 

— Am nevoie de pumnale. 

— Care Înţelept? Îți promit că îţi vei dori... începe el, ridicân-du- 
și braţele. 

— Moartea? îl întrerup. Am mai auzit deja asta. L-am ucis și pe 
acel mesager. 

Dar nu purtam o rochie împovărătoare de bal. Chestia asta mă 
dezavantajează în ultimul hal. 

— În spatele tău, spune Xaden. 

Mă întorc şi văd două pumnale cu mânere din aliaj înfipte în 
pământ, la mai puţin de doi metri distanţă. 

— Mira! 

Sora mea îmi urmărește privirea și se pune deja în mișcare când 
îmi răsucesc lama și o prind de vârf, fluturând din încheietură și 
ţintind spre gâtul mânuitorului întunecat. 

Pumnalul îl străpunge în lateral. 

Futu-i, n-am ținut cont de presiunea descendentă exercitată de 
ploaia torențială! 

Veninosul strigă de durere și-mi smulge pumnalul din trup 
exact în momentul în care Mira îmi înmânează unul dintre cele două 
pe care Xaden le-a azvârlit spre noi. Strâng mânerul alunecos din 
pricina apei între degete și mă pregătesc pentru tot ce e mai rău când 
creatura îşi înalță din nou mâinile. Însă nu aruncă pumnalele. 

Cufărul Rybstad se năpusteşte atât de repede în direcția 
noastră, încât abia am timp să o trântesc pe Mira la pământ înainte să 
treacă pe lângă noi, suficient de aproape cât să-l aud cum trosnește. 


Urmează imediat un pumnal, apoi încă unul, care mă ratează, 
dar reușește să-mi ţintuiască partea stângă a rochiei de pământ. Ne 
folosesc avântul pentru a continua rostogolirea, iar mătasea diafană 
se rupe când sunt trasă în picioare de Brennan - care pre-spun că a 
decis să ni se alăture. 

Zeilor, nu! Nu-i pot pierde pe amândoi în această înfruntare. 

— Trebuie să-l înconjurăm, spune fratele meu, care înșfacă 
pumnalul cu mâner din aliaj de pe iarba umedă. 

Apă năvăleşte cu furie asupra mea și mă udă din creştet până-n 
tălpi, lipind ce mi-a mai rămas din rochie de trup. 

— Şi cum ai vrea să o facem când nu-l putem vedea prin 
afurisita asta de furtună? întreabă Mira. 

— Ajung în câteva minute! urlă Tairn. 

S-ar putea să murim în acele minute, dar oricum vom muri cu 
toții la un moment dat, dacă nu punem mâna pe nenorocitul ăla de 
luminar. 

— Orice ar fi, trebuie să-l ținem pe câmp. Unul singur dintre ei 
este capabil să-i dreneze de viață pe toţi cei din palat, le spun fraţilor 
mei. 

Spate în spate, cercetăm spaţiul înconjurător, iar plămânii mi se 
golesc de aer când iese la iveală mânuitorul întunecat, care cade într- 
un genunchi la vreo șase metri distanţă. 

Nu! Timpul încetinește până la o înșiruire de bătăi lente de 
inimă. Îl privesc cum își întinde mâinile spre pământ. N-avem timp să 
fugim. Nu o să reușim. 

Doar câteva secunde mă mai despart de adeverirea celui mai 
cumplit coşmar al meu. Misiunea noastră îmi va ucide fraţii. 

— Îmi pare atât de rău! spun, într-o şoaptă firavă. 

Pumnul veninosului loveşte pământul și mă uit prin furtună, 
îngrozită şi cu inima-n gât, la focul roșu care îi arde în ochi, la firele de 
iarbă din jurul lui care se veștejesc, trecând de la verde la maro. 

— Mira! strigă Brennan. Ridică un scut! 

— Nu... nu pot atât de departe de cele de protecţie! spune Mira, 
rămasă cu gura căscată. 


Moartea se îndreaptă iute spre noi, pământul cutremurându-se 
în timp ce îşi predă magia. 

— Ridică un scut sau suntem morți! 

Brennan ne apucă pe amândouă și ne trage brusc spre el, îmbră- 
ţișându-ne strâns. 

Mă strecor între ei, sperând să fac trioul cât mai mic posibil, în 
vreme ce Mira își ridică braţele deasupra noastră. Când corpul începe 
să-i tremure, eu și Brennan ne unim braţele în spatele ei, astfel încât 
să nu-şi piardă echilibrul. Sora mea ţipă de parcă ar fi sfâșiată. 

O să fie mistuită. 

Umbrele se preling spre noi, dar nu vor ajunge la timp. 

— Te iubesc! 

Împing gândul spre Xaden şi aştept ca puterea să mi se scurgă 
din trup, aştept ca moartea mea să-l transforme pe veninos într-o 
creatură de neoprit. 

Dar nu se întâmplă nimic. 

— Vei trăi! ordonă Xaden, de parcă ar fi atât de simplu. 

Apoi Mira se prăbușește şi Brennan îi preia mare parte din 
greutate. 

Mă uit în jur. Întregul câmp a fost secat de viaţă, cu excepția 
cercului minuscul în care ne aflăm. Ne-a salvat. Dar numai câmpul 
este drenat. Din ce pot distinge prin ploaia torențială, toți spectatorii 
sunt vii și nevătămaţi deasupra treptelor arenei. Toată piatra a fost 
extrasă din Braevick, de la est de râul Dunness. Nu asta a spus Tecarus? 

Îmi şterg apa din ochi şi-mi îndrept spatele, pregătită să-l 
înfrunt pe mânuitorul întunecat. 

Creatura își roteşte umerii, iar un zâmbet fericit îi distorsio- 
nează trăsăturile când își aruncă brusc capul pe spate. 

— Dacă nu poţi să-l lovești cu fulgerul, atunci va trebui să ne 
apropiem suficient pentru a lupta. Nu ne poate face față amândurora, 
spune Brennan, ridicând-o în braţe pe Mira, care e inconștientă. 

— Cât de departe ești? îl întreb pe Tairn. 

Picăturile de ploaie nu lovesc iarba rămasă, ci năvălesc asupra 
apei care încă nu s-a scurs. 


— Ajung în mai puțin de un minut. 

— Nu trebuie să-l lovesc, șoptesc și studiez câmpul inundat, în 
timp ce o idee prinde contur. Du-o pe Mira la trepte! Veţi fi în 
siguranță acolo. 

Brennan se uită la mine de parcă mi-am pierdut minţile. 

— Până data viitoare când va drena... 

— Ai încredere în mine. Du-o pe Mira la trepte! 

Îmi ridic privirea spre fratele meu şi mă scufund în puterea lui 
Tairn; îi dau frâu liber, o las să-mi umple fiecare celulă din trup. 

— Violet... 

Există atât de multă dragoste, îngrijorare și teamă în ochii lui 
încât îi ofer un zâmbet forțat, incapabilă să mă abțin. 

— Ştiu ce fac. Acum, fugi! 

lau lama cu mâner din aliaj de la Brennan și le întorc spatele 
amândurora. 

— Ce dracului faci, Violenţă? mă întreabă Xaden pe un ton 
imperios. 

— Sşs, mă concentrez! spun şi-mi ridic dintr-odată scuturile ca 
să-l blochez. 

Veninosul se întoarce. Zâmbetul nenorocitului se lăţește când 
mă vede. 

— Vei fi un premiu extraordinar! strigă peste ploaie, 
îndreptându-se cu pași mari spre mine, de parcă am avea tot timpul 
din lume. Și când mă gândesc că vei aduce un dragon cu tine! Nu 
puteți fi despărțiți pentru prea multă vreme, nu-i așa? 

Înarmată cu un pumnal cu mâner din aliaj în fiecare mână, 
aştept. Dacă îmi pierd cumpătul, sunt moartă. Dacă îl atac și pierd? 
Sunt moartă. 

Dacă aştept prea mult şi-l las să pună mâna pe mine? Mda, 
moartă. 

Veninoasa pe care am ucis-o pe spatele lui Tairn mi-a urmărit 
stilul de luptă şi s-a adaptat imediat, ceea ce înseamnă că trebuie să 
aştept până în secunda crucială pentru a-mi dezvălui avantajul. 


Ploaia sfârâie când îmi atinge pielea înfierbântată. Dacă invoc 
mai multă putere, voi pierde capacitatea de a o controla, așa că nu 
depășesc limita. Apoi aud un alt sunet. Unul care estompează aversa. 

Fluturat de aripi. 

— Nu trebuie să insist pe importanța sincronizării, nu-i așa? 
întreabă Tairn. 

— Sincronizarea mea va fi perfectă. 

Bătăile inimii mi se domolesc cu fiecare pas făcut de veninos. 
Sunt sigură de planul meu. Și nu-mi permit să dau greş. Mă uit în 
dreapta îndeajuns cât să văd că Mira și Brennan au ieșit de pe câmp. 

— Nu mă aștept la nimic mai prejos. 

Mânuitorul întunecat se află la doar câţiva pași distanţă și mă 
măsoară din priviri, fără îndoială în căutarea slăbiciunilor mele, când 
simt în spate rafala de vânt stârnită de aripile lui Tairn. 

Acum! Arunc simultan pumnalele spre veninos, de data asta 
luând în calcul şi forţa ploii. În clipa în care le văd străpungându-i 
bocancii și pironindu-i picioarele de pământ, îmi întind braţele în 
lateral și-mi eliberez toată puterea într-un torent arzător de fulgere. 

Îmi încordez fiecare muşchi din trup. Ghearele lui Tairn îmi 
cuprind umerii și mă apucă strâns exact când fulgerul loveşte în 
spatele veninosului, scăldând cerul într-o lumină orbitoare... și 
încărcând apa care acoperă arena și picioarele creaturii cu energie 
letală. 

Mânuitorul întunecat ţipă de agonie, apoi cade mort pe câmp, 
împroșcând apă în jur, în timp ce zburăm deasupra lui. Am reușit. 
Binecuvântat să fie Dunne, am reușit! 

— A fost la limită. 

Îmi dau ochii peste cap şi inspir adânc, în ciuda ploii care mi se 
revarsă peste față. Tairn cotește brusc spre stânga, ocolind arena și 
ducându-ne înapoi la palat. 

Sgaeyl, Teine și Marbh au ocupat cu toţii poziţii defensive pe 
terasa aflată deasupra, pregătiţi să incinereze mulțimea. 

— Voi devora pe oricine încearcă să te rănească. Răbdarea mi-a 
ajuns la sfârșit. 


Pe măsură ce ne apropiem de terasă, Tairn bate mai lent din 
aripi. 

— 0 să am grijă să-i avertizez. 

Tairn aşteaptă să-mi recapăt echilibrul, în pantofii îmbibaţi cu 
apă, apoi se îndreaptă trufaș spre mulţime, în strigătele zburătorilor 
şi aristocraților deopotrivă, spărgând marmura sub gheare până când 
ajunge în iarbă. Acolo se roteşte brusc, își flutură coada, o armă în 
adevăratul sens al cuvântului, și completează apărarea în patru 
colţuri pe care dragonii au pus-o în practică. 

Brennan ţine pasul cu mine, cu un braţ trecut în jurul Mirei, care 
merge pe propriile picioare lângă el. 

— Eşti bine? o întreb în șoaptă când trecem pe lângă nobili cu 
umbrele. 

Acesta a fost un nenorocit de spectacol pentru ei. 

— Nu pentru noi ar trebui să-ți faci griji, bombăne Brennan 
după ce ultimii aristocrați - printre care se află Cat și Syrena - se dau 
din calea noastră, dezvăluind o situaţie mai periculoasă decât cea în 
care m-am aflat. 

Xaden stă cu mâna ridicată în dreptul pieptului, parţial strânsă 
într-un pumn, cu ochii reci de mânie aţintiţi în sus spre viconte. 
Tecarus dă din picioare, sperând să atingă pământul, și trage în zadar 
de umbrele care-l strâng de gât. După felul sacadat în care respiră, se 
asfixiază încet. 

— Xaden, te rog oprește-te. strigă Cat. 

Însă strânsoarea lui devine doar mai puternică în ploaia 
preschimbată într-o burniţă. 

Tecarus gâlgâie, iar zburătorii își scot armele, însă un singur 
mârâit din partea lui Sgaeyl este suficient pentru a-i împiedica să 
avanseze spre călărețul ei. 

Îmi cobor secţiunea din scuturi care îi permite accesul lui 
Xaden, apoi trimit fiecare frântură din dragostea mea prin legătură. 

— Sunt bine. 

Îşi smulge privirea de la Tecarus şi aproape că nu-l recunosc din 
pricina furiei abia stăpânite din ochii lui. 


— Slăbește-ţi strânsoarea în jurul gâtului său, îi spun calm. Nu 
poate răspunde la întrebări dacă e mort. 

Între sprâncenele întunecate ale lui Xaden apar două cute 
adânci. Apoi îmi ascultă sfatul. 

Mă duc lângă el și mă asigur că umărul meu îi atinge în treacăt 
braţul, că mă poate simţi atât fizic, cât și mintal. 

— Ai noroc că n-ai murit, îi spun vicontelui, dându-mi capul pe 
spate pentru a-i privi chipul plin de pete. Dacă l-ai fi pus pe 

Xaden într-un asemenea pericol, mă îndoiesc că aș fi fost la fel 
de îndurătoare. 

— Numești asta îndurare? mă întreabă Tecarus printre gâfâieli, 
în timp ce dă în continuare din picioare spre pământ. 

— Da, spune Xaden încet. 

— Ai excavat pietrele de la est de râul Dunness, ţara care se 
învecinează cu Ținuturile Aride. 

— Da! strigă vicontele, iar Xaden înjură în barbă. 

— Ai construit o groapă pentru ei, prin urmare nu l-ai capturat 
doar pe acela. 

Spirale de aburi mi se ridică de pe piele, dar măcar nu mai simt 
că ard de vie. 

— Vă voi spune tot ce știu! ne asigură Tecarus. Doar puneţi-mă 

jos! 

— Şi ar trebui să avem încredere în tine? intervine Brennan de 
lângă mine. 

— Am reuşit să-l împiedicăm pe acela să se hrănească zile 
întregi... 

— Pentru că runele de pe cufărul Rybstad țin obiectele plasate 
înăuntru suspendate în aer, îl întrerupe Xaden. Abia după ce l-ai 
deschis a putut să atingă pământul pentru a-l seca de viață. N-am 
nevoie să-mi spui lucruri pe care le știu deja. 

Îşi coboară mâna şi umbrele se evaporă. 

Tecarus aterizează cu o bufnitură pe terasa de marmură, apu- 
cându-se de gât. Xaden se lasă pe vine lângă el. 


— Dacă vrei vreodată să discutăm despre motivul pentru care 
am rupt acea alianţă, atunci înfruntă-mă pe mine. N-ai voie să o atingi 
pe Violet! Dacă te uiţi măcar în direcţia ei fără cel mai profund 
respect, te omor fără să stau pe gânduri și o voi lăsa pe Syrena să-și 
ocupe locul de drept în calitate de moștenitoare. 

Vocea lui a căpătat acea moliciune de gheaţă, care îmi trimite 
fiori pe șira spinării. Tecarus dă din cap. 

— Cere.-i iertare! 

— Sunt bine. 

Îşi forțează prea mult norocul. Acest bărbat este al doilea în linie 
la tronul regatului Poromiel. 

— Nu o să fii pedepsită pentru mine! 

— Te rog să-mi accepţi cele mai sincere și mai umile scuze, 
Violet Sorrengail, spune vicontele cu glas răgușit, forțându-și corzile 
vocale sugrumate. Și acum ce facem Riorson? 

Xaden se ridică în picioare. 

— Acum negociem. 

O oră mai târziu, după ce am mâncat și ne-am schimbat în 
uniformele uscate de zbor din piele, stăm toți patru la masa lungă și 
golită de mâncare. În fața noastră se află Tecarus, Cat, Syrena, șase 
aristocrați şi un general aşezat imediat în stânga vicontelui. 

— Pot să-mi prezint primul oferta? întreabă Tecarus, trăgân-du- 
şi gulerul departe de urmele roșii de pe gât. 

— Poţi, răspunde Brennan. 

Mâna lui Xaden îmi alunecă peste coapsa stângă și rămâne 
acolo. De când am plecat de pe terasă, şi-a ţinut mereu una pe mine. E 
un miracol că am reușit să-mi pun uniforma de zbor, dar înțeleg. Dacă 
tocmai l-aş fi urmărit cum înfruntă un veninos, probabil că în 
momentul ăsta aș fi chiar în poala lui. 

— Puterea ta este... uluitoare, începe Tecarus, care-și clatină 
ușor capul spre mine, de parcă ar fi cuprins de venerație. Și încă eşti 
neinstruită. Gândeșşte-te doar de ce vei fi capabilă peste câţiva ani sau 
chiar peste unul singur. 


Xaden își răsfiră degetele pe coapsa mea și le împletesc cu ale 
mele. 

— Nu pare să fie o ofertă. 

Îmi păstrez vocea cât se poate de calmă, încercând din răsputeri 
să ignor că acest bărbat nu numai că aproape m-a ucis, ci că a fost şi la 
un pas să-i omoare pe Brennan şi Mira. 

Supărarea se transformă iute - prea iute - într-o furie 
clocotitoare. Mă uit la Cat. 

— leşi din mintea mea sau voi începe să-mi mânuiesc pecetea 
înăuntru! 

Se sprijină de spătarul scaunului, dar felul în care-și îngustează 
ochii nu reflectă înfrângere. Dimpotrivă, mă evaluează ca pe o 
adversară demnă. 

Să înceapă jocul. 

— Ştiţi de ce sunt un colecţionar atât de prosper? ne întreabă 
vicontele, aproape vibrând de entuziasm. Am un dar de a intui ce își 
doresc oamenii și ce îi motivează să renunţe la comorile lor. 

Zeilor, e opusul lui Varrick! Peceţile lor nu se deosebesc atât de 
mult de ale noastre. 

— Cred că tu și cu mine am putea ajunge la o înțelegere dacă iei 
în considerare faptul că ţi-aș putea îndeplini cele mai îndrăznețe 
visuri. 

Xaden mă mângâie pe coapsă, căzut pe gânduri, dar atingerea 
lui mă ajută să rămân cu picioarele pe pământ. 

— Şi care crezi că sunt cele mai îndrăzneţe visuri ale mele? îl 
întreb. 

— Pace, răspunde Tecarus şi, cu cât devine mai entuziasmat, cu 
atât gesticulează mai larg. Nu pentru tine, fireşte. Nu asta te 
motivează. Pace pentru oamenii pe care îi iubeşti. 

Degetele lui Xaden încremenesc. 

— Pace pentru el, încheie vicontele. Următoarea răsuflare îmi 
cutremură ușor trupul. 

— Te ascult. 


Îşi prezintă oferta şi, preţ de o clipă, trebuie să recunosc că mă 
tentează. Să petrec câţiva ani lângă el, pe post de câine personal de 
pază, să monitorizez wyvernii fără călăreţi care au început să zboare 
regulat prin zonă într-un mod care pare bine organizat, iar în schimb 
să-mi trăiesc restul vieţii împreună cu Xaden, dragonii noștri și cei 
dragi pe o insulă dedicată păcii. Sună perfect. De asemenea, e calea 
lașului și una imposibil de realizat. Insulele nu-i acceptă pe navarrieni 
nici măcar în calitate de vizitatori. 

— Să fug de pe Continent și să mă ascund pe orice fâșie de 
pământ pe care ţi-ai asigurat-o de la deverellieni nu îi va ajuta pe 
oamenii pe care îi iubesc sau pe cei pe care nici măcar nu-i cunosc. 
Doar asta aș face, aş fugi. 

Tecarus strânge din dinţi şi am impresia că nu este obișnuit să i 
se spună nu. 

— Chiar dacă dau luminarul Tyrrendorului? insistă vicontele, 
care se întoarce spre Brennan. Conform zvonurilor, Navarre i-a lăsat 
pe cadeți să plece fără să fie vărsată nici măcar o picătură de sânge. Și 
mă tot întreb de ce. Tu nu? 

Da. În fiecare zi. 

—  Dragonii nu-ţi datorează explicaţii, răspunde nonșalant 
fratele meu. Și sora mea tocmai a câștigat luminarul. Sau ai de gând să 
te răzgândești în privinţa înţelegerii? 

— Nu mi-aş încălca niciodată cuvântul. 

Tecarus aruncă o privire în direcţia lui Xaden şi se apleacă 
înainte, sprijinindu-se pe antebraţele învăluite în materialul exagerat 
de brodat al tunicii. 

— Tot ce știm despre mânuitorii întunecaţi. 

Dă din cap spre generalul cu păr argintiu, care împinge o carte 
legată în piele peste masă spre Brennan. Mă furnică imediat degetele, 
dornice să atingă coperta. 

— Dar n-am spus niciodată că îți dau luminatorul dacă ea își 
mânuiește puterea. Am spus că începem negocierile. 

Naiba să-l ia, doar nu vorbește serios? Mâna mi se strânge peste 
cea a lui Xaden, ca și cum un astfel de gest l-ar împiedica să-l sugrume 


pe viconte cu umbre sau m-ar ajuta să nu-mi pierd complet controlul 
asupra puterii mele. Ar fi trebuit să aduc conductorul la întrunire. 

— Atunci hai să negociem! Ce vrei în schimb, astfel încât să 
putem pleca azi cu luminarul? Arme? întreabă Brennan. Pentru că fix 
asta oferim. Luminarul este inutil aici, dar îl vom folosi pentru a-ţi 
aproviziona stolurile cu armele de care au nevoie împotriva 
veninoșilor pe care nu-i poți captura. 

Sper că detaliile despre cum au reușit să-l prindă pe acela se 
regăsesc în carte. 

— Armele sunt un început promițător, aprobă Tecarus, iar 
privirea îi fuge spre Cat. Şi îi duci pe cei o sută de cadeți zburători 
cărora le-am oferit adăpost după distrugerea academiei lor înapoi în 
Aretia, împreună cu luminatorul. 

Stai... ce mama naibii? 

— Şi ce ai vrea să facem cu cadeţii tăi? întreabă Xaden, înclinând 
subtil capul. Grifonii nu prea se descurcă la altitudini mari. 

— Nu li s-a acordat niciodată șansa de a se adapta, agumentează 
vicontele. Și vreau să-i educi așa cum presupun că faci cu cadeţii 
călăreţi. Ține-i în siguranţă, învaţă-i să coopereze și s-ar putea să 
reuşim să supravieţuim acestui război. În ultimele săptămâni am 
văzut wyverni fără călăreţi patrulând cerul, fără îndoială transmițând 
imediat tot ce observă veninoșşilor. Conform rapoartelor noastre, 
Draithusul este cel mai vestic punct spre care s-au aventurat. În plus, 
din moment ce vor să lupte, pe zburători nu o să-i ajute cu nimic să 
rămână aici, în siguranţă. Și cine să fie mai în măsură să-i înveţe cum 
să ucidă wyverni decât călăreţii de dragoni? 

Să ne antrenăm cu zburătorii de grifoni? Să o ducem pe Cat 
înapoi în Aretia? Aş prefera să înfrunt o duzină de veninoși. 
Neînarmată. Fără Tairn san Andarna. 

— Nu există nicio cale prin care să-i putem duce în zbor spre 
Tyrrendor, punctează Mira. 

Un mușchi zvâcneşte în maxilarul lui Xaden. 

— Există, spune el. Dar nu există nicio garanţie că vor 
supraviețui. 


— Ne vom asuma riscul, răspunde Syrena. E cea mai bună șansă 
a cadeţilor de a trăi îndeajuns încât să lupte cu mânuitorii întunecați. 

— Aceasta este oferta mea. O acceptaţi sau o refuzaţi! se 
răsteşte vicontele. În niciun caz... 

— De acord, răspunde Brennan. Atâta vreme cât fiecare 
zburător pe care-l luăm vine înarmat cu o arbaletă. 

O să-mi strangulez fratele. 

De la valurile periculoase ale Oceanului Arctil până la cele 
mai joase câmpii ale platoului tyrrendonian, Stâncile Dralor se 
ridică pe alocuri la peste trei mii șase sute de metri, o porțiune 
imposibil de străbătut în zbor de grifoni. Deși în Navarre există 
trei căi bine definite pentru a urca platoul, de-a lungul graniţei 
krovlaniene este una singură... și este mortală atât pentru grifon, 
cât și pentru zburător. Sub nicio formă să nu încercaţi să o 
traversaţi. 

— CAPITOLUL DOI: GHIDUL TACTIC PENTRU ÎNFRÂNGEREA 
DRAGONILOR, DE COLONELUL ELIJAH JOBEN 

Capitolul 43 

Mi-am dat atât de mult capul pe spate, încât mă doare gâtul, cu 
privirea fixată pe locul în care Stâncile Dralor dispar într-un strat gras 
de nori. 

Au trecut patru zile de când am încheiat înţelegerea cu Tecarus. 
În urmă cu trei nopţi, am dus luminarul - un inel aproape la fel de 
înalt ca Sgaeyl, format din cristale de un albastru vibrant - într-o 
ramificaţie a văii situate deasupra Aretiei, unde se află noua fierărie. 
Ieri, tuturor cadeţilor li s-a ordonat să doarmă bine, să-și facă 
bagajele pentru o misiune de trei zile şi să se adune în formaţie de 
zbor la patru dimineaţa, iar acum stăm pe un câmp situat la vest de 
Draithus, uitându-ne cu atenţie la stolurile adunate de cealaltă parte a 
Primei Aripi, în timp ce soarele arzător înlătură ceața zorilor. 

— Doar nu vorbește serios! spune Ridoc lângă mine în formaţie, 
cu gâtul înclinat în același unghi ca al meu. 

Dacă îi iau laolaltă pe cei o sută de cadeți aretieni și pe cei o sută 
de zburători, cu toţii înghesuiți pe acest câmp ierbos, bănuiesc că 


nouăzeci și cinci la sută dntre noi arătăm exact la fel, adică ne uităm 
cu gurile larg deschise, sceptici până-n măduva oaselor, la poteca 
abruptă, abia vizibilă și îngustă spre care tocmai a arătat-o fratele 
meu. 

Ansamblul de margini și serpentine sculptate în stânca de granit 
formează un drum mai potrivit pentru o capră de munte decât pentru 
un grifon. În plus, se contopeşte atât de bine cu terenul, încât nu-i de 
mirare că Pasul Medaro a fost ținut secret. 

Până acum. 

— Sunt de acord cu tine, spune Visia. Trebuie să fie o glumă. Aia 
nu e o potecă, ci o capcană a morții. 

Cărarea de care Brennan este atât de entuziasmat nu este 
suficient de lată pentru a permite trecerea unei căruțe pline, darămite 
a unui grifon... și vrea ca ei să o străbată pe jos? Ca noi să-i însoţim în 
drumeţie, în timp ce dragonii patrulează în zbor? 

— Sunt destul de sigură că vorbeşte serios, altfel nu am fi toţi 
aici, spune Rhiannon peste umăr. 

— Ce mama dracului se aşteaptă să facem în afară să urcăm cu 
ei? întreabă Aaric, menținându-și tonul vocii coborât. 

— Să-i prindem în eventualitatea în care cad? își dă cu 
presupusul Ridoc. 

— Cum să nu, pentru că suntem capabili să prindem un grifon, 
remarcă Imogen. 

Încruntată, studiez traseul abrupt. Nu mă îngrijorează poteca 
îngustă, nici măcar capcanele pentru grifoni descrise de Brennan, ci 
propria rezistență. Un urcuș continuu de douăsprezece ore îmi va 
tortura genunchii și gleznele. 

— Păzește-ţi spatele! mă avertizează Xaden, iar vocea i se 
estompează cu cât se îndepărtează mai mult spre est cu Sgaeyl, 
zburând într-o misiune secretă. N-am avut timp să-l întreb pe fiecare 
zburător ce intenţii are. 

De parcă recomandarea lui personală ar ajuta la diminuarea 
lipsei de încredere dintre cele două colegii. 


— M-ai avertizat deja, îi reamintesc, simțind cum îmi alunecă 
printre gânduri. Să nu mori! Ne vedem în câteva zile. 

Mă străbate un val de căldură, care dispare treptat odată cu 
prezenţa lui din minte, ca o umbră în sine. 

În fața mea, lui Baylor îi trosnește falca, însă maschează căscatul 
cu un pumn, în timp ce Brennan continuă să ne instruiască în privința 
lungimii călătoriei care ne așteaptă, cocoţat pe o grămadă de arbalete 
legate strâns între ele, amplificându-și vocea peste câmp. 

— Călătoria ar trebui să vă ia douăsprezece ore, deşi vă 
recomand să vă odihniţi de-a lungul traseului. g 

Îşi trece privirea peste noi, de parcă ne-ar evalua reacțiile. În 
mare parte... am rămas fără cuvinte. 

Singurele sunete sunt foșnetele frunzelor de la stejarii din 
capătul sudic al câmpului, răscolite de briza tomnatică. Chiar și drago- 
nii şi grifonii au amuţit în jurul nostru, de parcă nici lor nu prea le 
vine să creadă ceea ce li se sugerează. 

— Ca să ne poată împinge de pe stâncă? întreabă un călăreț din 
A Treia Aripă și nu cred că glumește. 

— Această întrebare este motivul pentru care veţi merge cu ei, 
spune Brennan, care-mi evită complet privirea. 

Syrena se cațără alături de el pe grămada de arbalete. 

— Pe lângă faptul că liderilor de aripă li s-au oferit locaţiile 
capcanelor pentru grifoni pentru a le dezarma, trebuie să învăţaţi să 
vă respectaţi reciproc și să aveţi încredere unii în ceilalţi înainte să 
puteţi fi educați împreună. Niciun călăreț nu va respecta un cadet care 
nu a traversat Parapetul. lată parapetul pe care ei trebuie să-l 
străbată! adaugă el, fluturând o mână spre cărarea din spatele lui. 

— Traseul e îngust, dar nu chiar atât de îngust! strigă Ridoc, ale- 
gându-se cu câteva pufnete aprobatoare din partea călăreţilor din 
jurul lui. 

— Şi dacă ne-am risca doar vieţile noastre, poate că ar fi potrivit 
să-l considerăm inferior podului vostru mortal de la Basgiath, afirmă 
Syrena, care își strânge mâinile la spate şi se întoarce spre jumătatea 
formată din călăreţi a formaţiei. 


Lumina soarelui i se reflectă în inelele metalice de mărimea 
palmei care îi cad în partea din față a umerilor, conectate la uniforma 
din piele de deasupra. 

— Dar, în timp ce urcați, în timp ce decideţi dacă veţi accepta cu 
adevărat zburători în rândurile voastre - privirea ei o întâlneşte pe a 
mea - gândiţi-vă că, deşi acest traseu este perfect sigur pentru 
oameni, este periculos pentru grifoni. Și întrebaţi-vă dacă v-aţi risca 
vieţile dragonilor urcând pe o potecă construită special pentru a-i 
ucide, pe teritoriu inamic, astfel încât să puteţi învăţa cum să vă 
distrugeți mai bine dușmanul, alături de cei pe care i-ați considerat 
dușmanii voştri până săptămâna trecută. 

Călăreţii de jur-împrejurul meu își mută greutatea de pe un 
picior pe altul. 

— Are dreptate, îi spun numai lui Tairn, din moment ce Andarna 
se află la mai bine de trei ore de zbor distanţă, fără îndoială în 
mijlocul antrenamentului ei de dimineaţă cu bătrânii. 

Ieri aproape că a reușit să-și întindă complet aripa. Aproape. 

— Nu v-as risca viața niciunuia dintre voi. 

— Firește că nu. De ce ai face-o, când sunt destul de capabil să te 
port peste tot în lume? 

Îl simt cum își dă ochii peste cap. 

— Nu te-ai legat de creaturi inferioare precum grifonii. Te-ai 
legat de dragoni. Scoate-i pe grifoni la plimbare și lasă-i să dovedească 
de ce sunt în stare. 

— După felul în care se uită zburătorii la noi, am mai degrabă 
senzația că ei se așteaptă ca noi să dovedim de ce suntem în stare. 

— Ai fost aleasă de dragoni. E suficient. 

— Fiecare detașament va face echipă cu un stol de forță egală 
pentru a realiza ascensiunea, continuă Brennan. Să sperăm că, înainte 
să ajungeţi în vârf, veți găsi câteva lucruri în comun care vă vor ajuta 
să puneţi bazele unui parteneriat. 

Toate acestea sunt în numele camaraderiei? 

— Am mari dubii, bombăne Ridoc. 


— Între timp, dragonii voştri vor rămâne aproape, afirmă 
fratele meu. 

— Voi fi mereu la un minut de zbor distanță, îmi promite Tairn. 
Drumeţie plăcută! 

Mă asigur că o să se ţină de cuvânt când ni se dă misiunea - 
stolul lui Cat. 

Trei ore mai târziu, gambele îmi urlă de durere din cauza 
urcusului neîntrerupt, iar tăcerea din grupul nostru mic și format 
împotriva voinţei noastre a escaladat de la neplăcută la îngrozitor de 
stânjenitoare. Îmi iau mâna dreaptă de pe peretele perpendicular de 
stâncă și îmi ajustez greutatea rucsacului pe umeri pentru a domoli 
protestele vehemente ale coloanei vertebrale, apoi o caut cu privirea 
pe Sloane. Urcă în mod constant la câțiva metri mai sus pe traseu, 
oferindu-i grifonului din faţa ei suficient spaţiu ca să-și fluture coada 
de leu. 

Avansăm în şir indian, cu A Patra Aripă în frunte. Doar Divizia 
Gheară se află înaintea noastră. 

Traseul în sine reprezintă o provocare, dar nu e imposibil de 
parcurs. În plus, deși în anumite locuri are o lățime de aproape doi 
metri, se îngustează până la un sfert dintr-atât în zonele în care 
poteca s-a dezintegrat, lăsând găuri mari care îi forțează pe oameni să 
îmbrăţișeze peretele stâncos pentru a putea trece mai departe. De 
fiecare dată când ajungem la o deschizătură, grifonii își întind 
ghearele și le înfig dincolo de gaură, echilibrându-se pe labele din 
spate, iar eu mă trezesc că-mi țin răsuflarea, rugându-mă să 
reușească. Având în vedere că făpturile alături de care mergem sunt 
cu cel puţin câteva zeci de centimetri mai late decât poteca, sunt 
surprinsă că doar două au căzut, după cunoștințele mele. 
Deocamdată, sunt capabile să se prindă de stâncă, dar la altitudini 
mai mari? Lucrurile ar putea să ia o întorsătură urâtă. 

Mă uit în spate la Maren și la grifonul ei, cu care fac echipă până 
seara, când ne apropiem de o capcană deja declanșată, bușteanul de 
mărimea unui berbec, acum complet inofensiv, zăcând de-a lungul 
peretelui stâncos unde se îngustează poteca. 


— Ai grijă aici! 

— Chiar la înălțimea pieptului. Drăguţ. 

Îmi oferă un zâmbet încordat, cu buzele strânse. Este mini-onă 
pentru o zburătoare, însă tot mai înaltă decât mine, cu o față în formă 
de inimă și păr închis la culoare, împletit într-o singură coadă lungă, 
care îi cade peste pielea bronzată a gâtului. Ochii ei întunecaţi, 
umbriți de pleoape parţial coborâte, îi întâlnesc fără ezitare pe ai mei 
de fiecare dată când mă întorc pentru a mă asigura că mă urmează în 
continuare, ceea ce îi câștigă respectul meu, dar este și cea mai bună 
prietenă a lui Cat, prin urmare sunt nevoită să-mi păzesc spatele din 
mai multe motive. 

Mă uit din nou înapoi, doar ca să mă conving că au trecut în 
siguranță peste obstacol. 

— N-am de gând să cad de pe stâncă, îmi spune în timp ce 
parcurgem cotitura bruscă a celei de-a patra serpentine. 

Sau poate că e a cincea. Curbele sunt singurele locuri de pe 
traseu suficient de late pentru a merge în perechi. 

— Şi nici Dajalair. 

Gheara stângă din față a grifonului alunecă de pe traseu și râcâie 
stânca, eliberând cel mai îngrozitor sunet pe care l-am auzit vreodată 
înainte ca făptura să-şi recapete echilibrul. 

Eu și Sloane schimbăm o privire surprinzător de lipsită de 
ostilitate. 

— Eşti sigură de asta? o întreb pe Maren. 

Ne oprim toate trei și așteptăm să vedem dacă se desprinde 
vreo piatră de pe terenul stâncos. Orice cade poate fi mortal pentru 
cei care urcă în urma noastră. 

Grifonul se înalță deasupra lui Maren și-și clănțăne ciocul în 
direcția mea. 

Mda, chestia aia cu siguranţă mi-ar putea zdrobi capul. 

— Am prins ideea, ești sigură, spun, apoi îmi ridic mâinile și mă 
rog lui Dunne ca grifonii să nu-i pedepsească pe oameni pentru că le 
vorbesc asemenea dragonilor. 


Maren dă din cap și scarpină pieptul acoperit cu pene al lui 
Dajalair. 

— E sigură pe labe și puţin temperamentală. 

Grifonul scoate un sunet armonios, ca un chicotit, şi ne reluăm 
urcușul. 

Cărarea îngustă reprezintă exact motivul pentru care nu li se 
permite să zboare pe nicio porţiune a stâncii. Nu există nicio garanţie 
că vor putea ateriza fără să provoace o avalanșă de pietre și să-i ucidă 
pe toți cei aflați mai jos. 

— Chiar dacă ar cădea de la această înălțime, ar trebui doar să 
zburăm în jos şi să o luăm de la capăt, spune Maren în semn de pace. 
Însă mă îngrijorează partea superioară a traseului. După încă o mie 
cinci sute de metri, îi va fi greu să dea din aripi. Nu e făcută pentru 
stolurile din aripa de vârf. 

— Stolurile din aripa de vârf? nu mă pot abţine să întreb. 

— Cele mai potrivite pentru altitudine, pentru a zbura peste 
vârfurile lanțului Esben, îmi explică ea. Poate că Daja nu vrea să 
recunoască acest lucru, dar e o fată de câmpie. 

Zâmbetul lui Maren se luminează chiar și atunci când grifonul 
clănțăne rapid din cioc la un pas de urechea ei. 

— De parcă n-ai prefera să fii staționată cu stolurile din aripa de 
mare după absolvire? râde ea încet, fără îndoială la ceva ce a spus 
Daja. Așa mă gândeam și eu, mai zice, apoi se întoarce spre noi. Crede- 
mă pe cuvânt, vrem să ne îndreptăm spre Tyrrendor la fel de mult pe 
cât ne vreţi voi acolo. 

— Atunci de ce aţi ales să veniţi? întreabă Sloane, care s-a ales 
cu o coadă de grifon peste față după ce s-a apropiat prea mult de unul 
dintre ei. 

— Aşa cum a spus Syrena, este cea mai bună șansă a noastră de 
supravieţuire - nu doar pentru noi, ci şi pentru poporul nostru. 

După alte câteva minute de tăcere tensionată, întreb: 

— De unde ești? 


— Din Draithus, răspunde Maren. Ți-aș pune şi eu întrebări, dar 
toată lumea ştie că ai crescut mutându-ne de la un avanpost la altul, 
până când mama ta a fost repartizată la Basgiath. 

Aproape că mă împiedic. Sloane îmi aruncă o privire peste 
umăr, cu sprâncenele ridicate. 

— Ai fost o ţintă de răscumpărare al naibii de tentantă, explică 
Maren când ajungem la o serie de trepte sculptate în stâncă, menite să 
împiedice avansarea căruţelor. Sinceră să fiu, majoritatea dintre noi 
am presupus că Riorson o să te înşface după recolta din primul lui an 
şi că ni te va face cadou. 

— Cat a presupus, vrei să spui, intervine Sloane pe un ton 
neașteptat de tăios. 

— Cat cu siguranţă a presupus asta, confirmă Maren. 

— Recolta? întreb, sărind peste toată insinuarea că Xaden-ar-fi- 
trebuit-să-mă-răpească. Vrei să spui Treieratul? 

— Da, așa. 

Maren verifică progresul Dajei pe trepte înainte să continue 
urcușul. 

— Oricum numiţi voi asta. Când dragonii voștri fie vă omor, fie 
vă aleg. 

— Adică primul nostru an, râde Sloane. 

— Imaginează-ţi cât de surprinși am fost anul trecut când a 
apărut gata să te apere până la moarte. 

Mă întorc spre Maren, mirată că nu disting în glasul ei nicio 
urmă din animozitatea la care mă aşteptam. Și nici în ochi. 

— Ai fost dezamăgită? 

Ridică din umeri, lumina reflectându-se în inelele metalice odată 
cu mișcarea. 

— Am fost dezamăgită pentru Cat, dar nici nu pot să spun că 
susțineam acea toxicitate mai mult decât ai face-o tu pentru cea mai 
bună prietenă a ta. E cea care se află acum cu Cat, nu? Liderul tău de 
detașament? 


O aprob cu o mișcare din cap în timp ce înaintez de-a lungul 
treptelor tot mai înguste, ținându-mi corpul cât se poate de aproape 
de peretele stâncii fără să-mi zgârii jacheta de zbor. 

— Rhiannon nu vrea ca ea să încerce să mă arunce de pe traseu. 

— Probabil că ar face-o, recunoaște Maren cu afecţiune în voce. 
Cat e puţin cam... 

— Dementă? sare în ajutor Sloane, păstrând o distanţă de trei 
metri între ea și grifonul aflat în faţa ei împreună cu Ridoc, Visia și 
zburătoarea. 

Cred că pe femeie o cheamă Luella, dar nu sunt complet sigură. 

— Sper că nu o să încerce să-și folosească în vreun fel 
manipularea mintală asupra lui Rhiannon, continuă Sloane, altfel s-ar 
putea trezi atârnând de pe marginea stâncii. Nu e bine să te pui cu 
Rhi. 

Ridic din sprâncene. 

— Şocată? mă întreabă peste umăr, ţinându-și mâna pe peretele 
stâncos până când trecem şi de ultima treaptă. Nu fi! Liam nu a urât 
mulți oameni, dar Cat a ajuns pe listă. 

Are sens. Pentru că el şi Xaden au crescut împreună, adoptați de 
aceeași familie. A cunoscut-o. 

— Supărată, o corectează Maren. Voiam să spun „supărată”. Și 
relaxează-te, Sloane - niciunul dintre noi nu ar îndrăzni să canalizeze 
putere de la grifonii noștri atunci când aceştia trebuie să se 
concentreze din răsputeri să nu cadă și să moară. 

— Cel puţin nu mă urășşti doar pe mine, spun și mă abţin să-i 
zâmbesc lui Sloane. 

— Nu te urăsc, zice ea atât de încet, încât aproape că mă 
îndoiesc că am auzit cuvintele. Îmi e greu să te urăsc când Liam nu a 
făcut-o. 

Privirea mea confuză trebuie să fie îndeajuns pentru o a 
îndemna să continue. 

— Am ajuns la scrisorile din octombrie. 

— Ah, când Xaden l-a forţat să devină garda mea de corp. 


Cotim la serpentină şi începem următoarea ascensiune, iar 
traseul devine puţin mai abrupt: poteca pare să fie săpată în roca 
aspră şi cenușie a pantei stâncoase. Ridic privirea şi-mi regret imediat 
decizia, cu un nod în stomac la vederea priveliștii aproape identice cu 
cea de mai jos. Numai stâncă și iar stâncă. 

— Amândoi îl cunoșteam suficient de bine pe fratele meu 
pentru a spune cu certitudine că nimeni nu l-a forțat, răspunde 
Sloane, care-şi lasă brusc umerii în jos. Mi-aș fi dorit doar ca Xaden să 
fi rugat pe altcineva. Pe oricine altcineva. 

— Şi eu, recunosc în șoaptă, atentă la fiecare pas pe care îl fac, 
din moment ce poteca s-a năruit complet pe o distanță de câţiva 
metri. 

— Aveţi grijă! strigă voci panicate deasupra noastră. Ne uităm 
imediat în sus. 

Cerul este gri și cade rapid spre noi. Doar că nu este cerul. Ci un 
bolovan. 

Suntem pe cale să fim transformate în moloz din cauza unei 
capcane declanșate. 

— Adăpostiţi-vă! urlu. 

Îmi ridic mâinile şi mă lipesc cu spatele de peretele stâncii, 
încercând să mă fac cât se poate de mică, apoi invoc puterea lui Tairn 
când un bolovan loveşte marginea pantei cu o ascensiune mai sus și 
se năpusteșşte asupra noastră. 

Pulsul îmi bubuie în urechi. E ca și cum ai întoarce mânerul unei 
uși. Sau ai deschide o încuietoare. E o vrajă minoră. Pot să arunc o 
vrajă minoră... 

Asupra unui bolovan de mărimea unui dragon din rasa Coadă- 
Împănată? 

Îmi închipui cum bolovanul îşi schimbă direcţia şi-mi răsucesc 
mâinile... 

Vederea mi se întunecă cu o clipă înainte ca explozia să răsune 
deasupra mea şi-mi acopăr capul cu mâinile pentru a mă proteja de 
ploaia de pietricele. 

Tairn a pulverizat bolovanul cu coada. 


— Mersi! 

Tremurând, mă sprijin de peretele cenușiu și inspir adânc de 
câteva ori ca să-mi domolesc bătăile năvalnice ale inimii. 

— Vi! ţipă Rhiannon din faţă. 

— Suntem bine! strig înapoi. 

— Futu-i! 

Lângă mine, Maren se lasă moale pe zidul stâncos, cu mâna pe 
piept. 

— Coada-ladului!? întreabă Sloane. 

— Coada-ladului confirm și-l privesc pe Tairn cum coboară și 
apoi zboară drept, îndreptându-se în direcția noastră. 

În câteva secunde, pluteşte în fața mea cu bătăi precise ale 
aripilor, îngustându-și ochii aurii. Maren își pleacă imediat capul, iar 
Sloane își fereşte privirea. 

— Hei, n-a fost vina mea! N-am alunecat! 

— Ținând cont de toate lucrurile prin care am trecut în ultimul 
an, ar fi păcat să ne omori în timpul unei drumeții amărâte. 

Pufnesc furioasă. 

— Am luat la cunoștință. 

Tairn își flutură aripile, iar vântul stârnit îmi biciuie obrajii 
înainte ca dragonul să-și ia din nou zborul. 

— Asta e... ăăă.. normal? mă întreabă Maren când reluăm 
călătoria anevoioasă, cu bătăile inimii în continuare înteţite în urma 
valului de adrenalină. 

— Care parte? Cea în care Tairn mi-a salvat pielea? Sau cea în 
care o face pe morocănosul din pricina asta? Pentru că da, ambele 
lucruri sunt normale. 

— Când mergeţi pe Parapet, se aruncă cu pietre în voi? clarifică 

ea. 


1 Joc intraductibil de cuvinte bazat pe omonimia cuvântului morningstar, care 
înseamnă și „buzdugan” sau „ghioagă” (n.t.). 


— O! exclam, apoi clatin din cap. Nu. Trebuie doar să-l 
traversezi, însă e o provocare mai grea decât pare. Voi prin ce probe 
treceţi pentru a fi aleși? 

— Mergem până la marginea de la Cliffsbane, ne uităm peste râu 
- are puţin peste nouă metri adâncime în acel punct - şi aşteptăm ca 
stolurile să treacă în zbor. 

Tonul îi devine mai vesel, iar când mă uit la ea, observ că 
zâmbeşte. 

— lar când se apropie grifonii, sărim. 

— Săriţi? 

Sloane își întoarce brusc capul, cu ochii mari. Maren 
încuviințează din cap şi o gropiţă îi apare în obraz. 

— Sărim. Şi dacă putem să aterizăm pe un grifon, să urcăm pe 
spatele său, să ne ocupăm poziţia de zbor și să ne ținem, acesta se 
leagă de noi, adaugă ea înainte să întindă în sus mâna și să o scar-pine 
pe Dajalair sub bărbie, unde ciocul lasă loc penelor. 

— E destul de impresionant, mărturisește Sloane fără tragere de 
inimă. Ce se întâmplă dacă rataţi? Cadavrele sunt aduse la mal? 

Amândouă ne oprim și ne răsucim complet spre Maren, în 
aşteptarea răspunsului. Trebuie să recunosc că și eu sunt curioasă, 
însă ea doar se uită nedumerită la noi. 

— Cadavre? Nimeni nu moare. E ca şi cum ai sări de pe o stâncă. 
Dacă ratăm, înotăm până la țărm, ne uscăm și ne scuturăm de rușine - 
şi alegem o altă unitate militară. Infanteria și artileria sunt populare. 

Eu şi Sloane schimbăm o altă privre. 

— Doar... înotaţi până la țărm, spun încet. 

— Da, confirmă Maren, apoi îndreaptă un deget spre noi. Şi 
înainte să întrebaţi, voi sunteţi ăia ciudaţi pentru că vă ucideţi cadeţii 
în ziua recrutării. 

Fac un pas în spate și îi procesez cuvintele. 

— Teoretic, sunt candidaţi, bombăne Sloane. Devenim cadeți 
doar după ce traversăm Parapetul. 

— Păi, presupun că asta face ca totul să fie mai bine, spune 
Maren sarcastic, iar remarca usturătoare își lovește din plin ţinta. 


— Hei, o luăm din loc sau nu? strigă Sawyer din spatele nostru. 

— O luăm din loc! răspund, apoi mă întorc și continui să urc 
panta, o scânteie de energie strălucitoare ca stelele însuflețind 
legătura cu Tairn. 

— Uau! exclamă Sloane, punându-și mâna peste inimă. Ce-a fost 
asta? 

— Şi eu am simţit-o, spune Maren confuză. 

— Primul pui al Aretiei a ales să iasă din ou, îmi spune Tairn pe 
un ton neașteptat de rece, ţinând cont de veste. 

— Avem pui? întreb, toată numai un zâmbet. De ce nu pari fericit? 

— Alegerea puiului transformă din nou valea într-un cuibar. 
Schimbă magia. Fiecare creatură capabilă să canalizeze putere și care 
se află la un zbor de patru ore de vale va ști. 

— Adică doar noi. Suntem la aproximativ trei ore distanță. Mă uit 
în jur, observând că și ceilalți par să comunice cu drago-nii de care 
sunt legaţi. 

— Bine, noi și zburătorii, însă oricum urmau să afle după ce 
ajungem acolo, adaug, iar zâmbetul îmi devine mai larg la gândul unui 
dragon Coadă-Împănată născut la Aretia. Trebuie să avem încredere în 
ei pentru ca lucrurile să meargă. 

— Presupun că da. 

Pe la sfârșitul după-amiezii, aş prefera să-mi încredinţez sufletul 
lui Malek decât să mai fac vreun blestemat de pas pe traseul ăsta 
nesfârșit. Nu-i de mirare că Tyrrendorul nu a fost niciodată invadat 
de Poromiel. Până să ajungă în vârf, trupele lor ar fi ori epuizate, ori 
moarte, eliminate de dragonii aflaţi în patrulare. 

Fiecare mușchi mă doare, arzând de la efortul depus și, totodată, 
încordat din pricina felului în care pășesc, tot mai măsurat cu cât 
înaintez mai mult pe traseu, o consecință a ameţelii de care nu prea 
pot scăpa. Nici măcar recitarea în gând a unor date istorice nu mă mai 
ajută să-mi simt mușchii ca o parte din trup. Inima îmi bate ca o tobă, 
iute și viguros, și aş renunţa cu bucurie la aproape orice ca să mă 
sprijin de stânca din dreapta, să mă opresc și să mă odihnesc timp de 
o oră. Sau două. Sau patru. 


Ne-am oprit de cel puţin două ori în ultima oră. Grifonii au 
încetinit până la un ritm care mă face să mă întreb dacă vor mai 
ajunge în vârf, dar măcar nu a căzut niciunul dintre ei. 

Nici certurile care izbucnesc între zburători și călăreți nu ajută. 
A trebuit să oprim marșul de trei ori doar pentru a face schimb de 
locuri între anumiţi cadeți. Poate că Brennan are dreptate în privința 
faptului că îi vom respecta pe zburători pentru urcuș, dar o drumeţie 
de o zi nu va rezolva anii întregi de ură reciprocă. 

După-amiaza devine şi mai distractivă când intrăm într-un strat 
dens de nori și vizibilitatea ne este redusă la doar câţiva metri în faţă, 
progresul nostru ajungând să semene mai degrabă cu un târâș în 
toată regula. 

— Să sperăm că acești nori înseamnă că suntem aproape de 
vârf, nu? întreabă Maren, uitându-se îngrijorată la Daja, care 
înaintează tot mai lent cu fiecare ascensiune. 

Capul îi atârnă în pieptul acoperit cu pene şi respiră tot mai 
repede şi mai sacadat cu fiecare pas. Hipoxie. Maren e în aceeași 
stare, la fel și perechea din fața noastră, grifonul Cibbelair și 
zburătoarea lui, Luella. Aripile lui însemnate de pete argintii nu sunt 
doar strânse în lături, ci atârnă fără vlagă. 

În timp ce noi, călăreţii, ne-am antrenant în munţii din jurul 
Basgiathului şi zburăm adesea la peste trei mii cinci sute de metri 
înălțime, zburătorii nu pot spune același lucru. Cel mai înalt munte 
din Poromiel are în jur de două mii patru sute de metri, ceea ce 
explică de ce numai stolurile din aripile de vârf efectuează raidurile în 
satele situate la altitudini mari, despre care am auzit la Sumarul- 
Luptei. 

Până și Sloane pare îngrijorată. 

— Lasă-mă să verific cât mai avem de mers, îi spun lui Maren, 
îmblânzindu-mi tonul. Te rog, spune-mi că mai avem puţin și scăpăm 
de pe nenorocita asta de stâncă! 

— Te simt mai aproape. Cred că mai ai trei sau patru ascensiuni 
până să ajungi în vârf, răspunde Tairn. Dar niciunul dintre noi nu 
poate vedea prin ceață. Divizia Gheară urcă acum pe creastă. 


— Cred că mai avem mai puţin de o oră. 

Îi ofer lui Maren ceea ce sper să fie un zâmbet încurajator, dar 
care probabil că seamănă mai mult cu o grimasă obosită. 

— Eşti sigur că nu poţi să-i iei pur și simplu între gheare, așa cum 
ai făcut cu arbaletele, și să-i duci în zbor până sus? îl întreb pe Tairn. 

— N-ar tolera niciodată o asemenea umilință. În plus, tot ce 
trebuie să facă este să ajungă pe creastă. Avem căruțe pregătite pentru 
toți cei care vor permite să fie transportați astfel. 

Corect. Pentru că nu pot zbura spre Aretia. Nu în starea asta. 

— Mai putem să urcăm o oră, spune Maren între răsuflări 
gâfâite. Luella! strigă ea spre zburătoarea aflată dinaintea noastră. Ar 
trebui să mai dureze încă o oră! Reziști? 

— O să reuşim, răspunde o voce stinsă, de undeva din faţa 
grifonului cu pete argintii. 

Sloane își sprijină o mână pe stâncă și se întoarce spre mine. 

— Ea şi Visia s-au tot certat, îmi șopteşte. Sunt din ce în ce mai 
tăcute, dar nu-mi dau seama dacă și-au rezolvat problemele sau 
Luella nu poate respira. Şi cred că tocmai a vomitat. 

— Rău de înălțime, răspund la fel de încet. 

— Şi nu trebuie să vorbiţi în șoaptă, spune Maren. Grifonii au un 
auz remarcabil. 

— La fel ca dragonii, bombăn. Niciun pic de intimitate. 

— Exact. 

Maren o scarpină pe Daja chiar deasupra ciocului, amintin-du- 
mi de acel loc situat deasupra nărilor preferat de Andarna. 

— Bârfitori băgăcioşi, spune ea cu afecţiune. Nu vă faceți griji, o 
va cuceri Luella! E cea mai drăguță dintre noi. 

— Nu aș băga mâna în foc, zice Sloane și încetinește, așteptând 
să o ajungem din urmă. Familia Visiei a fost ucisă în raidul de anul 
trecut de la Sumerton. 

— Lu nici măcar nu era cadet când s-a întâmplat asta, 
protestează Maren, fără suflu. 


— Dacă Draithusul ar fi ars de călăreţi, întreabă Sloane 
sarcastic, ar fi vreo diferență dacă ai merge cu cineva din Aripa de 
Nord? Sau pur și simplu i-ai uri pe toți călăreţii? 

— Bine punctat, recunoaște Maren. Dar e greu s-o urăști pe 
Luella. În plus, face niște torturi foarte bune. După ce ajungem în 
Aretia, o va cuceri pe Visia cu cel de caramel - o să vedeţi cu ochii 
voștri. 

O aripă de dragon apare fulgerător prin ceaţă, tăind norul ca un 
pumnal înainte să dispară din nou. 

— Măcar ei încă încearcă să patruleze, spune Sloane și 
continuăm urcușul. 

— Şi sunt curajoşi, având în vedere că nu pot vedea marginea 
stâncii, adaug. 

Un val de tensiune... de conștientizare străbate cu violență 
legătura dintre mine și Tairn. Presupun că nici pe el nu-l încântă prea 
mult lipsa de vizibilitate. 

— Nu acolo! strigă o voce familiară în față și toţi cei din rând se 
opresc. O vei declanșa! 

Dain. 

— Ce naiba caută el aici? bombăne Sloane. 

Nu contează de câte ori îi explic că Dain nu a înţeles 
consecințele atunci când mi-a furat amintirile; Sloane tot îl 
disprețuiește. Laolaltă cu o mare parte din mine. 

Cibbelair începe să se miște, croindu-și cu grijă drum în sus pe 
potecă, iar noi îl urmăm și ajungem într-un târziu acolo unde Dain stă 
lipit de peretele stâncos, cu trupul rigid, făcându-se cât de mic posibil, 
astfel încât grifonul să poată trece pe lângă el. 

— E o capcană care se activează la presiune, ne avertizează, 
arătând spre o secțiune a traseului din faţa lui, cu o hartă strânsă într- 
o mână și cu celălalt braț întins, ca Ridoc şi Luella să nu înainteze. 
Ştim că trimite săgeți, dar nu și de unde, așa că nu o putem dezarma. 
De aceea stau aici și-i avertizez pe toți despre acea secțiune anume. 

Îmi ridic privirea şi studiez peretele stâncos, observând 
numeroasele fisuri răspândite pe suprafaţa cenușie, care ar putea 


ascunde un număr nelimitat de proiectile, apoi îmi îndrept din nou 
atenţia spre traseu și remarc frânghia întinsă peste piatră, pentru a 
marca zona de neatins. Pare să aibă aproape doi metri în diametru, 
ceea ce le-ar oferi deja picioarelor mele o scurtă pauză după atâta 
escaladat, dar să sărim peste o zonă atât de mare, pe o pantă 
necruțătoare, la nivelul nostru de epuizare - ca să nu mai vorbim de 
cel al grifonilor - este de-a dreptul intimidant. 

Și abia văd ceva dincolo de frânghie în ceața asta blestemată! 

— Trebuie să sărim, spune Ridoc, cu ochii pe traseu. 

— Până acum, toţi au reușit să traverseze, ne încurajează Dain. 

— Luella? 

Maren se apleacă peste stâncă, astfel încât să vadă pe lângă 
Cibbelair. O zburătoare mică, cu părul deschis la culoare, aproape alb, 
şi pistrui care-mi amintesc de Sawyer, se uită în spate. 

— Nu ştiu. N-am sărit niciodată pe o distanță atât de mare. 

— E cea mai mică dintre zburători, spune Maren, fără să-și bată 
capul să vorbească în șoaptă. 

— Cum ești tu în rândul călăreţilor, adaugă Sloan, privind în 
direcția mea. 

— Ridoc, tu și Dain o puteţi arunca? 

— Vrei să spui dacă te pot arunca? întreabă Ridoc cu sarcasmul 
lui emblematic, iar eu pufnesc. 

— Voi putea să sar până acolo. 

Ce mama naibii, în niciun caz n-o să-l las pe Ridoc să mă arunce! 
Luella își întoarce capul, jignită. Fir-ar să fie! 

— Sunt obișnuită cu înălțimea, îi reamintesc, sperând să 
maschez insulta accidentală. Cum au procedat ceilalți? îl întreb pe 
Dain. 

— Au preferat să sară din alergare, răspunde el. Ne asigurăm 
doar că oricine se află de cealaltă parte a avut mai întâi timp să-și 
revină, ca să nu existe vreo coliziune. 

Zeilor, mi-aş fi dorit ca Xaden să fie aici! Pur și simplu și-ar 
folosi umbrele ca să o ia pe Luella și să o treacă peste obstacol. Pe de 


altă parte, s-ar putea să o lase să cadă. Când vine vorba de alți oameni, 
nu ştiu niciodată sigur. 

Rhiannon nu poate muta ceva atât de mare ca o persoană. 
Cianna, ofițerul nostru executiv de anul trecut, este acolo sus, dar nici 
mânuirea vântului nu va fi de folos aici. Peceţile noastre sunt inutile 
în situaţia de faţă. 

— Sari tu primul, Ridoc! ordonă Dain. 

— Deci nu o arunc pe Luella? 

— Fie reuşeşte, fie nu, la fel ca pe Parapet, spune Visia, legân- 
du-și la spate părul lung până la umeri. Voi merge eu prima. 

— Cibbe spune că merge el primul, anunţă Luella, apoi toţi trei 
se lipesc de peretele stâncos lângă Dain, oferindu-i grifonului 
suficient spaţiu ca să treacă. 

Sloane are dreptate. Eu și Luella avem un fizic asemănător, 
ambele mici și mai scunde decât media. De fapt, suntem și de aceeași 
vârstă, din moment ce zburătorii încep la un an după călăreţi. Însă ea 
suferă de rău de înălțime, iar eu nu. 

Sunt doar ameţită, ceea ce ar putea fi o condamnare la moarte 
aici sus. 

Vârful unei alte aripi de dragon destramă ceața, formaţia de 
zbor venind din direcția opusă. Un dragon brun? 

— E cumva Aotrom? îl întreb pe Ridoc. 

S-o ia naiba de mândrie de zburător! În acest moment, sunt pe 
cale să-i implor ajutorul. 

— Nu. E în vârf cu ceilalți. Tocmai au terminat de transportat 
arbaletele și se plâng de faptul că sunt trataţi ca niște cai de povară. 

Mi se ridică un colț al gurii. 

— Cam așa e. 

Cibbelair se leagănă înapoi pe picioarele din spate, apoi se 
aruncă înainte, peste capcană, și alunecă la aterizare. 

Luella trage adânc aer în piept când ghearele grifonului zgârie 
marginea, dar se lasă repede pe stâncă, extenuat, iar pieptul îi urcă şi 
îi coboară în ritmul răsuflărilor sacadate. 


Sunt prinsă la mijloc între dorința de a ofta de ușurare că 
grifonul a reușit şi senzaţia de rău augur din stomac, care-mi spune că 
Luellei o să-i fie imposibil să o facă. 

— Ai putea să-l întrebi dacă ar fi de acord să ne servească drept 
balustradă? Amândouă va trebui să alergăm și să sărim, iar el ne-ar 
împiedica să cădem de pe stâncă. 

Capul lui Cibbe se întoarce înapoi într-un unghi nefiresc și 
grifonul scoate niște sunete stridente și tăioase în direcția mea. 

— Îşi..., începe Luella, cu un zâmbet mic pe buze. Îşi dă acordul 
fără tragere de inimă. 

— Visia şi Ridoc, e rândul vostru. porunceşte Dain. Ţineţi 
rândul. 

Visia se dă înapoi până în locul în care așteptăm, sare de câteva 
ori pe vârfuri şi aleargă, mișcând energic din braţe și picioare, apoi 
sare peste zona delimitată de frânghie și aterizează fără probleme pe 
cealaltă parte. 

— Vezi, dacă ea poate să o facă, suntem în regulă, o asigur pe 
Luella, sperând că nu este o minciună. 

— E cu cincisprezece centimetri mai înaltă decât noi și nu 
respiră nici pe departe la fel de greu, precizează zburătoarea, 
înghițind în sec. Și fără supărare, dar arăţi de parcă ești pe cale să 
leșini. 

— Nici vorbă, mint. 

Fac o scurtă pauză ca să-mi aranjez banda de pe genunchiul 
stâng, care mi-a alunecat între timp. Azi nici nu am băut suficientă 
apă, nici nu mi-am odihnit îndeajuns picioarele, iar corpul meu este 
mai mult decât fericit să-mi atragă atenţia asupra neglijenţei. 

Zeilor, n-aş fi reușit niciodată să escaladez Mănușa-de-Oţel dacă 
m-aș fi simţit aşa în ziua aceea. 

Mănușa-de-Oţel. O idee prinde contur. 

— Voi..., dă să spună Ridoc. 

— Staţi puţin. 

Îmi sprijin mâna dreaptă pe stâncă pentru a nu-mi pierde 
echilibrul precar și studiez zona de deasupra capcanei, observând una 


dintre cele mai mici fisuri din piatră. Ridoc este cel mai bun cățărător 
dintre noi, aşa că s-ar putea să meargă. 

— La ce te gândești? mă întreabă Dain. Nu-mi spune că la nimic! 
Ți-au apărut liniile acelea mici între sprâncene. 

— Mă întreb cât de ataşat este Ridoc de sabia lui. 

Respir adânc pentru a înlătura greaţa care însoțește mereu 
ameţeala. 

— E cea din dotare, răspunde el, apoi îmi urmăreşte privirea. O! 
Te gândești să... 

— Da, îl întrerup şi mă uit la Luella, ca să se prindă. 

— Nu pot garanta că va rezista, zice Ridoc, care dă lent din cap. 

— Încearcă, îl provoc și ridic din sprâncene. Ridoc îşi îndreaptă 
mâna spre sabie. 

— Nu, îl opreşte Dain, care își scoate sabia scurtă, lăsând-o pe 
cea lungă în teacă. Folosește-o pe asta! Are un mâner mai lung și vei 
lucra mai ușor cu ea. 

Îi întinde sabia lui Ridoc, apoi se uită la mine. 

— Încă mai știu cum îţi funcţionează mintea. 

Sloane pufneşte dispreţuitor. Ridoc ia sabia scurtă a lui Dain și o 
pune în teaca goală din stânga lui, apoi urcă câţiva metri înainte să se 
deplaseze iute pe orizontală, peste culmea prăpăstioasă a stâncii. 

— Ce face? întreabă Luella. 

— Uită-te, spun încet, ca să nu-l sperii pe Ridoc. 

Alternând mâinile, se mișcă cu grijă peste stâncă, apoi, cam pe la 
jumătatea distanţei, își pune picioarele pe un punct de sprijin pe care 
nici măcar nu-l văd și în care cu atât mai puţin mă pot încrede. Scoate 
sabia scurtă, trăgându-și cotul înapoi cât poate fără să-și piardă 
echilibrul, după care o înfige cu toată forţa în piatra crăpată. Sunetul 
strident este mai cumplit decât cel scos de un grifon furios. 

— Piatră, îi spune lui Dain. 

Îşi întinde înapoi braţul drept, iar Dain ia una desprinsă, de 
mărimea pumnului meu, şi i-o înmânează lui Ridoc cu ajutorul 
braţelor lui lungi. 


Ridoc loveşte cu piatra în mâner și-l îndeasă mai adânc în 
stâncă, până când dispare aproape fiecare centimetru al lamei; 

nu-mi scapă reacţia lui Dain, cum îi tresar uşor mușchii feţei. 
Ridoc apucă mânerul şi-l testează cu o palmă, apoi cu două. 

Îmi ţin respiraţia când își lasă toată greutatea pe mâner și, slavă 
lui Dunne, nu cedează. Își leagănă corpul înapoi, apoi se balansează 
înainte, sărind când atinge cel mai înalt punct al semicercului desenat 
în aer şi aterizând de cealaltă parte a frânghiei. 

S-ar putea să meargă. 

— Şi, dintr-odată, Parapetul a devenit Mănușa-de-Oţel, mormăie 
Sloane. 

— Simplu, spune Ridoc, apoi se rotește spre mine şi-şi întinde 
braţele. Hai, Vi! O să te şi prind. 

— Du-te dracului! 

Îmi ridic degetul mijlociu, dar îi arunc un zâmbet larg peste 
ceaţă. 

— Sper din tot sufletul că eşti dreptace, îi spun Luellei, care dă 
din cap. Bun. Mânerul are douăzeci de centimetri... 

— Aproape optsprezece, mă corectează Dain. 

— Imaginaţi-vă un bărbat care de fapt scurtează estimarea unei 
fete, îl tachinează Maren. 

Nici nu încerc să-mi rețin zâmbetul. 

— Aşa, aproape optsprezece centimetri. Trebuie doar să sari 
suficient de departe ca să-l prinzi, apoi să te balansezi pe partea 
cealaltă ca Ridoc. 

Luella se uită la mine de parcă i-am spus că vom escalada restul 
stâncii cu mâinile goale. 

— Vrei să merg prima? îi propun, iar ea mă aprobă cu o mișcare 
din cap. 

— Te rog scapă-mă de amețeală și jur că-ţi voi construi un 
templu mai mare în Aretia! mă rog lui Dunne. 

Dar poate că rugămintea ar trebui să-i fie adresată lui Zihnal, 
pentru că ne-ar prinde al naibii de bine puţin noroc. Am senzaţia că 
un roi de fluturi îmi atacă stomacul. 


— Eşti sigură? mă întreabă Dain şi-i arunc o privire nimicitoare. 
Eşti sigură, repetă, rostind de data aceasta cuvintele ca pe un adevăr, 
apoi se dă înapoi pentru a-mi oferi mai mult loc. 

Mă ridic pe partea superioară a tălpilor, apoi fac un salt înainte, 
cu ultimul pas chiar înainte de frânghie, și sar spre mâner. 

Cât sunt în aer, simt cum fiecare bătaie de inimă marchează 
trecerea timpului. 

Atinge-l. Atinge.-l. ATINGE-L! 

Îl apuc mai întâi cu mâna dreaptă și-l strâng cu putere, lovin-du- 
mi stânga în spaţiul disponibil și ţinându-mă cu îndârjire, în timp ce 
trupul mi se balansează astfel încât să nu zbor înainte și să declanșez 
capcana. 

— Hai că poţi! strigă Ridoc, întinzându-și din nou braţele. 

— Îţi voi da un picior în față dacă încerci să mă prinzi! îl 
avertizez, iar el rânjeşte și se dă înapoi câţiva paşi. 

Inspir adânc, răsuflare după răsuflare, alungând cu o voință de 
fier întunericul care mi se strecoară în colţurile ochilor, refuzând să 
las ameţeala să învingă. 

În niciun caz nu voi muri azi. 

Legănându-mi corpul îndărăt, încep să mă balansez de parcă m- 
aş afla pe un obstacol al Mănușii-de-Oţel. Picioarele mi se mișcă 
înainte și înapoi asemenea unui pendul și, când iau un avânt suficient 
de mare, mormăi o altă rugăciune şi-mi dau drumul, zburând spre 
linia frânghiei. 

Aterizez de cealaltă parte, cu genunchii străbătuți de junghiuri 
cumplite, și cad înainte, sprijinindu-mă în palme. Ai reușit, ai reușit, ai 
reușit, repet monoton, apoi îndes durerea într-o cutie mică, trag 
capacul peste şi mă ridic împleticit în picioare. Îmi trec repede 
mâinile peste picioare și constat că nu mi-am dislocat rotulele, deşi 
cea stângă protestează al naibii de tare. 

— Vezi? 

Îmi lipesc un zâmbet încordat pe faţă şi mă întorc. 

— Ai să reușești. 


Maren o bate pe Luella pe umăr și orice spune o face pe 
zburătoarea mai mică să dea din cap. Fără să ezit, mă retrag câţiva 
pași ca să-i dau spaţiu de aterizare, apropiindu-mă de centrul muchiei 
stâncoase. 

Parcurge obstacolul la fel ca mine, folosindu-și picioarele ca să 
acopere o distanță cât mai mare înainte să ajungă la mâner și să-l 
apuce strâns. 

— Bravo! strig. Acum balansează-te până când simţi că ai forța 
necesară pentru a trece dincolo de frânghie. 

— Nu pot! strigă. Îmi alunecă mâinile! La naiba! 

— Poţi! o încurajează Dain. Dar ar fi bine să te grăbești. 

— Grăbește-te, Luella! ţipă Maren. 

Luella începe să se balanseze la fel ca mine și Ridoc, legănân-du- 
şi picioarele pentru a-și lua avânt, și-și dă drumul. 

Cu inima în gât, o urmăresc cum se repede spre linia de 
siguranță. 

Picioarele îi aterizează chiar înainte de frânghie și ochii ei îi 
întâlnesc pe ai mei, mari de groază, apoi se aruncă în faţă, ca și cum 
capcana nu va observa pasul greşit dacă e suficient de rapidă. 

O, futu-i! Poate că Dain se înşală. Poate că această capcană se 
află la treizeci de centimetri înainte de linia de frânghie. Poate că e în 
siguranță. Poate că suntem cu toții. 

Însă e clar că m-am rugat zeului greşit. Cumva, totul încetinește 
şi, totodată, se întâmplă deodată. 

Luella se năpustește înainte, aruncându-și corpul în direcţia în 
care se uita - la mine, nu la Cibbelair - și abia am timp să-mi deschid 
braţele înainte de impact. Sunt împinsă înapoi și, din cauza unghiului, 
direct în Visia... și spre marginea stâncii. 

— Vi! strigă Ridoc. 

Încerc să mă întorc, să împing cât mai mult posibil din greutatea 
noastră spre siguranţa oferită de perete, dar nu am nici îndeajuns 
timp, nici suficientă putere, și ne poticnim, cu membrele înlănţuite. 

Și încep să cad. Toate o facem. 


O mână mă prinde de centura din spatele uniformei din piele și 
trage, schimbându-mi direcţia căderii. Ridoc! Picioarele îmi pierd 
aderenţa pe măsură ce avântul îmi oscilează, și mă lovesc la genunchi 
lângă marginea stâncii, tocmai la timp pentru a le vedea pe Visia și 
Luella cum încep să alunece. 

Și nu mai pot opri timpul. 

— Nu! 

Mă reped înainte cu mișcări stângace, piatra zgăriindu-mi 
toracele, și întind mâna către cine este mai aproape, în vreme ce aud 
un sunet asemănător cu vâjâitul vântului deasupra capului. 

Visia mă apucă de mâna stângă și Luella mă prinde de 
încheietura dreaptă, iar greutatea ambelor femei mai că mă trage în 
jos după ele. Mi se dislocă umărul drept şi un țipăt de agonie îmi 
sfâșie gâtul. 

Disperată, Visia caută un punct de sprijin pentru mână de-a 
lungul peretelui stâncii, dar Luella are ambele mâini înfășurate în 
jurul încheieturii mele și dă din picioare în speranţa că o să găsească 
vreo fisură în piatră. 

— Ridică-mă! zbiară zburătoarea, dar durerea pe care o simt 
este atât de cruntă, încât nu pot să-i spun cu glas tare că nu pot. 

— Ridoc! strig când vederea mi se încețoșează, apoi mi se 
întunecă în colțurile ochilor. Ajută-mă! 

Aud pași apăsaţi, însă strânsoarea Luellei îmi alunecă de la 
încheietură la mână. Risc să arunc o privire peste umăr, sperând să 
fiu salvată, apoi greutatea Visiei dispare, luată de pe marginea stâncii 
de un cioc uriaș. 

Cibbe. 

Visia îi stătea în cale. Grifonul o aruncă pe margine, după care-și 
întinde gâtul enorm spre Luella în sunetul unor bocanci care coboară 
pe pantă. 

Dar nu-l văd decât pe Ridoc, clătinându-se înapoi spre perete, cu 
două săgeți înfipte în partea laterală a abdomenului. 

— Sunt bine. 

Dă scurt din cap şi se uită în jos la săgeți. Din gură îi curge sânge. 


Nu. Nu. NU! 

Strig spre vârful stâncii după singura persoană care îl poate 
salva acum. 

— BRENNAN! 

Când un grifon se leagă, o face pe viață. Păzeşte-ți viața așa 
cum ai păzi-o pe a grifonului tău, pentru că sunt pentru 
totdeauna întrețesute. 

Mai multe perechi de bocanci se îndreaptă din ambele direcții 
spre noi. Sloane îl prinde pe Ridoc exact când Dain îngenunchează 
lângă mine, apoi se aruncă înainte și se întinde după Luella în același 
moment în care o face Cibbe. 

Îmi desprind iute privirea de pe Ridoc şi mă uit ţintă în ochii 
căprui ai Luellei. Mâinile îi alunecă de pe degetele mele lipsite de 
vlagă. 

— Ține-te! îi cer pe un ton tăios. 

Au nevoie doar de încă o clipă, însă ea continuă să alunece și 
ciocul lui Cibbe se închide fără să prindă nimic. Strânsoarea 
zburătoarei cedează și cade, înghițită complet de nor. 

— Luella! strigă o femeie din stânga. 

Cibbelair ţipă, iar sunetul strident îmi vibrează prin piept. Mă 
holbez încontinuu la spaţiul ocupat cu doar câteva clipe în urmă de 
Luella, de parcă ar putea cumva să răsară din ceaţă. 

De parcă ar exista vreo șansă ca ea să fie în viaţă. 

— La naiba! 

Dain se împinge repede înapoi în genunchi. 

— Vi... 

— Nu mă pot mișca, spun, cu vocea redusă la un simplu scâncet. 
Mi-am dislocat umărul. 

În orice moment, adrenalina va dispărea şi adevărata durere mă 
va lovi din plin. 

— În regulă, răspunde și tonul i se îmblânzeșşte imediat. Te-am 
prins. 


Mâinile lui îmi înconjoară cutia toracică și mă ridică cu grijă în 
picioare, cu braţul drept atârnând inutil în lateral. 

Țipetele lui Cibbe se transformă într-un bocet sfâșietor. 

— Ceva nu-i în regulă, spune Tairn. 

— La dracu' nimic nu-i în regulă! 

— Ai scăpat-o! 

Cat se îndreaptă furtunos spre noi din cealaltă parte a lui Cibbe, 
cu furia gravată pe bună dreptate în fiecare cută de încruntare. 

— Nici măcar n-am prins-o. 

Greutatea de neîndurat a vinovăţiei îmi strivește pieptul pentru 
că are parţial dreptate. Poate că nu am scăpat-o, dar nici n-am salvat- 
O. 

— Cat, nu! intervine Maren, care ne ocolește în grabă și-și 
întinde mâinile în față, de parcă ar vrea să-și oprească cea mai mai 
bună prietenă. Am văzut ce s-a întâmplat. Nu e vina lui Violet. Luella 
aproape că i-a ucis pe ambii călăreţi pentru că nu a putut să sară 
peste capcană. 

— Ce mama naibii, ai scăpat-o! urlă Cat, care năvălește asupra 
lui Maren. Cibbe ţi-a salvat prețiosul călăreț, iar tu ne-ai scăpat 
zburătoarea! Te voi ucide pentru asta! 

— Potolește-te odată! strigă Maren. Dacă o ucizi pe ea, îl ucizi pe 
Riorson. Toată lumea știe asta. 

La naiba, mereu ne întoarcem la asta, nu-i aşa? 

— Pot..., începe Cat. 

— Fă un singur pas spre Violet și te voi arunca chiar eu de pe 
stânca asta nenorocită! o avertizează Dain, cu vocea joasă și 
amenințătoare. Spre deosebire de Riorson, nu-mi pasă cine este 
unchiul tău. 

— O voi face eu doar de dragul distracţiei, adaugă Sloane. 

— Ridoc, reușesc să spun în ciuda durerii care îmi pulsează în 
umăr, răspândindu-se apoi și-n restul trupului, dornică să mă 
devoreze. 

— Trăiesc, răspunde el slab. 


— Cat, las-o baltă! Cibbe nu mai are mult, spune Maren, iar 
mâna îi tremură când o întinde spre grifon. 

Cat inspiră adânc, după care dă din cap și se duce lângă grifon. 

— Grifonii mor împreună cu zburătorii lor, îmi explică Maren. 

Tonul îi devine mai blând în vreme ce mângăie linia unde penele 
se transformă în blană. Ca mine și Tairn. 

Cibbe eliberează un strigăt cutremurat, lung de trei bătăi, iar 
întreaga stâncă, atât deasupra noastră cât și dedesubt, îl poartă mai 
departe, de parcă grifonii jelesc moartea zburătoarei ca o singură 
fiinţă. 

În fâlfâitul tot mai apropiat al aripilor de dragon, Dain mă 
îndepărtează de margine, însă privirea îmi rămâne aţintită asupra 
ceţii, așteptând ivirea unei străfulgerări portocalii și sosirea lui Marbh 
şi alui Brennan. 

— Pune-mi umărul la loc, spun cu o voce hârșâită când mă uit la 
Dain. 

— Fir-ar, eşti sigură? mă întreabă și-și ridică sprâncenele. 

— Fă-o! Exact ca atunci când aveam paisprezece ani. 

— Şi şaptesprezece, bombăne el. 

— Întocmai. Ştii cum să o faci şi nu avem tămăduitori prin 
apropiere. 

— Nu vrei să-l aștepți pe Brennan? propune Dain înainte să mă 
prindă de braţ. 

— Brennan va încerca să mă vindece mai întâi pe mine, iar 
Ridoc este pe moarte. Acum/ă-o! răbufnesc, pregătindu-mă pentru 
durere. 

În faţa mea apare o curea de piele. 

— Muşcă! îmi ordonă Maren peste tipetele lui Cibbe. 

Nu mă pot uita la grifon, nu pot să-i văd corpul sănătos murind 
la fel cum a făcut-o al lui Liam, aşa că privesc înainte și mușc. 

— Unu. 

Dain îmi ridică ușor braţul și-l repoziţionează. 

— Doi. 

ÎI întinde până formează un unghi de nouăzeci de grade. 


Dinţii mi se înfig în piele în timp ce mă împotrivesc ţipătului 
care își croiește drum în sus pe gât. Ridoc a încasat două săgeți. O să 
supraviețuiesc. 

— Îmi pare atât de rău, șopteşte Dain, care-și pune cealaltă 
mână între gâtul şi umărul meu. Trei! 

Îmi roteşte braţul înainte, iar eu îmi încleştez maxilarul şi închid 
strâns ochii când o durere necruțătoare îmi zguduie trupul și Dain 
așază articulaţia la loc. Ușurarea că a trecut cea mai cruntă suferință 
este instantanee și-mi scot cureaua dintre dinți. 

— Mersi! 

— Nu-mi mulţumi niciodată pentru asta. 

Îmi ridică braţul deasupra capului, asigurându-se că e în poziţia 
corectă, îl rotește înapoi în jos, apoi îmi îndoaie cotul şi-mi pune 
braţul peste piept înainte să-și scoată centura şi să mi-l prindă cu ea. 

— Cum se simte? întreabă peste umăr. 

— Pierde sânge, răspunde Sloane în clipa în care o gheară 
portocalie aterizează pe marginea unde fusese capcana și Brennan 
des-calecă printr-un salt perfect executat. 

— Eşti... 

Vine în fugă spre mine, cercetându-mă din cap până-n picioare 
în căutarea unor pete de sânge. 

— Sunt bine! Salvează-l pe Ridoc! 

— Futu-i! exclamă Brennan după ce observă piciorul lui Dain. 
Tu urmezi. 

— E doar o zgârietură, spune Dain, care se uită în jos la mine. 
Doar mi-a atins în treacăt marginea coapsei. 

Brennan se ghemuiește lângă Ridoc și trece imediat la treabă. 

— E în regulă, îi spune Maren lui Cibbe, apoi grifonul se 
prăbușește cu capul atârnând peste marginea stâncii, suspinele 
domo-lindu-i-se treptat. Ţi-ai câștigat o moarte onorabilă. 

O altă pereche de aripi fâlfâie în preajmă și mă întorc cu faţa 
spre ceaţă, în aşteptarea încruntăturii dezaprobatoare a lui Tairn. Dar 
nu-l simt mai aproape decât înainte. 

— Nu mi-ai cerut să te iau, îmi spune el cu severitate. 


Ceaţa se risipeşte ca într-o scenă dintr-un coșmar și văd o 
pereche de fălci cenușii larg deschise, dezvăluind dinți de pe care 
picură salivă. Într-o fracțiune de secundă, se închid cu un pocnet în 
jurul gâtului grifonului, înfășcându-l pe Cibbe de pe marginea stâncii 
înainte ca fiara să dispară înapoi în ceaţă. 

Inima mi se opreşte între coaste. 

— Ce naiba..., șopteşte Sloane. 

— Wyvern, reușesc să îngân, întorcându-mi capul spre Maren și 
Cat - sunt singurele persoane de aici care au văzut unul. Wyvern, nu? 

— Wyvern, răspunde Cat, cu ochii mari de şoc. Maren e la fel de 
nemișcată ca o statuie. 

— Wyvern! urlă Dain și se dezlănţuie iadul. 

— Nu vedem nimic din cauza norilor! mârâie Tairn. 

— Dar ei văd destul de bine încât să ne mănânce! 

Îl simt că s-a pus deja în mișcare. Slavă zeilor că Andarna e în 
Aretia! 

— Urcă-te pe stâncă! strig la Maren, apucând-o strâns de umăr 
cu mâna nevătămată și scuturând-o bine ca să o scot din transă. Urc-o 
pe Daja pe stâncă! 

Clipeşte de câteva ori, apoi dă din cap. 

— Daja! 

Grifonul se năpusteșşte înainte. În ultima clipă, Dain mă dă la o 
parte din cale și nu pot decât să sper că adrenalina va fi îndeajuns 
pentru a le ajuta să ducă la bun sfârșit ultimele ascensiuni. 

— Nu-l pot muta, spune Brennan, cu ochii fixați numai asupra 
rănilor lui Ridoc. Îi blochez mare parte din durere, dar nu-l pot muta, 
Vi. 

— Şi suntem ţinte sigure aici, bombăne Sloane, uitându-se la 
ceaţă în timp ce mai mulţi călăreţi și grifoni trec în fugă pe lângă noi. 

— Duceţi-vă! șopteşte Ridoc, care-și deschide ochii și îi găseşte 
pe ai mei. Ieşiți de pe potecă! 

Îngenunchez lângă el și-l iau de mână. 

— Am încheiat un pact, îți aminteşti? Toţi patru o să trăim până 
la absolvire. Am. Încheiat. Un. Pact. 


— Ridoc? 

Sawyer îşi face loc cu coatele până la noi, cu ochii ieşiţi din 
orbite de teamă, aducându-i pe ultimii colegi din detașamentul 
nostru, urmaţi de cei din Divizia Coadă. 

— Nu pot să vadă, spune Brennan, cu vocea tot mai tensionată și 
mâinile în mișcare, rupând o săgeată în jumătate, apoi pe a doua. 
Aetos, dragonii nu pot să vadă! 

— Mă ocup! 

Dain se uită spre vârful stâncii, iar eu îl ţin strâns de mână pe 
Ridoc cât Brennan îi scoate ușor prima săgeată din abdomen. 

— Şi cum anume te ocupi mai exact? se răstește Sawyer la Dain. 

— Cath îi transmite lui Gaothal că Cianna trebuie să mânuiască 
puţin vântul pentru ca grupul de dragoni să vadă, îi răspunde Dain. 
Nu poţi face nimic aici, Henrick, așa că du-i pe ceilalţi într-un loc 
sigur! 

Sawyer își încleştează pumnii. 

— Dacă tu chiar crezi că o să-mi părăsesc colegii de 
detașament... 

— Mi se pare că liderul tău de aripă ţi-a dat un ordin, cadet, 
spune Brennan sec. 

— [a-o pe Sloane! zic şi mă uit la ea, observând cum se dă 
înapoi, evident jignită. L-am ţinut în braţe pe Liam în timp murea, 
după ce dragonul lui a fost eviscerat de fălcile unui wyvern, așa că nu 
o voi vedea pe sora lui cum are parte de aceeași soartă! Urcă-te pe 
blestemata aia de stâncă! 

Sawyer aproape că o ridică pe Sloane în picioare, apoi se alătură 
amândoi marșului constant și grăbit în vreme ce norii încep să se 
rărească. 

— Cât de puternică este Cianna? îl întreb pe Dain în șoaptă, 
absorbind presiunea strânsorii ferme a lui Ridoc când Brennan scoate 
a doua săgeată. 

Expresia lui încordată îmi răspunde la întrebare. 


Poate că vizibilitatea se îmbunătăţeşte, dar nu-i nici pe departe 
îndeajuns pentru a vedea cu ce ne confruntăm și, chiar dacă ar fi, fără 
arbalete, sunt cea mai bună armă pe care o avem. 

— Am ajuns deja la această concluzie. 

Tairn bate cu atâta forță din aripi, încât rafale de vânt îmi lovesc 
spatele. 

— Bun, murmur, apoi îmi retrag mâna din strânsoarea lui Ridoc 
şi-i dau părul peste frunte. Nu vei muri! Înţelegi? 

El dă din cap, iar pleoapele îi flutură și-i acoperă ochii căprui 
închis înainte să mă ridic în picioare. 

— Unde crezi că pleci? mă întreabă Brennan, pierzându-și puţin 
concentrarea. 

— Sunt cea mai bună șansă pe care o ai. O ştim amândoi. 

— La dracu’! bombăne fratele meu. 

— Găseşte-i pe toți mânuitorii de vânt pe care îi avem! îi spun 
lui Dain și mă îndrept spre marginea prăpastiei, oprind temporar 
circulaţia de pe traseu când Tairn își roteşte corpul masiv pentru a fi 
cu faţa spre Poromiel. Cred că există un mânuitor de furtuni în Prima 
Aripă. Nu la fel de puternic ca mama, dar dacă putem crește 
temperatura, asta ar trebui să ne ajute să risipim norii. 

— Violet! strigă Brennan. Dacă nu putem risipi norii, atunci 
foloseşte-i în avantajul tău! Nimeni de aici nu e la fel de puternic ca 
generalul Sorrengail. Gândește-te la un alt plan. 

Tactician până-n măduva oaselor. 

— Am putea trimite întregul grup de dragoni, propune Dain. 

— Şi dacă există un călăreț pe acel wyvern, am putea pierde 
întregul grup, contrez, clătinând din cap. 

— Eşti rănită. Ştii asta, nu? mă întreabă Dain, aruncând o privire 
spre cureaua care-mi imobilizează braţul. 

— Iar tu eşti un cititor de amintiri. Îşi mijeşte ochii. 

— O, nu precizam lucruri evidente? îl iau peste picior şi studiez 
norii aflați deasupra noastră, căutând orice gol, orice frântură de cer 
albastru. Îmi pare rău că trebuie să-ți dau o asemenea veste proastă, 
dar pecetea ta nu este tocmai de ajutor în situaţia de faţă. 


— N-avem timp pentru așa ceva. 

Tairn își așază coada masivă lângă margine, planând fără 
probleme în același loc. 

— Te-ar lăsa Riorson să te năpustești într-o luptă împotriva 
zeilor ştie câți wyverni - sau, și mai rău, împotriva veninoşilor care i- 
au creat - când eşti rănită? mă întreabă Dain neîncrezător. 

— Da. 

Pășesc pe mijlocul cozii lui Tairn, liniștindu-mă la vederea 
priveliștii familiare de sub bocanci, și mă uit peste umăr la Dain. 

— De aceea îl iubesc. 

Nu aștept să-mi răspundă, nu când Tairn este o ţintă uriașă. 
Acesta se menţine remarcabil de neclintit cât înaintez cu ușurință 
printre ţepii și solzii lui. 

— Zburătoarea nu a murit din cauza ta, îmi spune când îmi 
găsesc şaua şi mă aşez. 

— Vom purta această discuţie în altă zi. 

Pierd câteva secunde preţioase bâjbâind să-mi leg nenorocita de 
centură, o sarcină aproape imposibilă cu un singur braţ, dar reușesc 
în cele din urmă, ţinând-o în mâna dreaptă și prinzând-o cu cea 
stângă. 

— Ştii că nu pot să mânuiesc puterea cu o singură mână, nu-i 
așa? 

— Nu e nevoie să-ţi scot în evidență limitele. 

Tairn plonjează și sunt aruncată înainte în șa, în timp ce ne 
prăbușim prin mii de metri de nori care se risipesc. 

— Nu îi poţi simţi, nu-i așa? 

— Stiam că ceva nu-i în regulă, dar dacă i-aș putea detecta cu 
acuratețe pe wyverni - dacă oricare dintre noi ar putea - fără a-i 
vedea, nu ne-am afla în situaţia asta. 

Bine punctat. 

Vântul îmi biciuie faţa şi lacrimi îmi curg din ochi, dar nu voi 
irosi mișcări vitale de braț pentru a-mi scoate ochelarii de protecţie 
din traistă. leșim din plapuma de nori și ne oprim direct sub ea. 


— Ascensiunile sunt lipsite de primejdii, spune Tairn. Nu ne vom 
pierde avantajul dacă nu sunt călăreți de protejat. 

Cu bătăi puternice ale aripilor lui, ţâșnim în sus, înapoi în ceaţă. 

— Sunt și alți dragoni aici? 

Întind mâna spre catarama de la cureaua lui Dain și trag cu grijă 
pielea deoparte pentru a-mi elibera braţul. Voi avea nevoie de ea de 
îndată ce terminăm. 

— Nu vreau să lovesc pe cineva din greșeală. 

Chiar dacă nimerirea unui wyvern ar fi probabil un accident, 
având în vedere ținta mea. 

— Sunt toți deasupra și îi păzesc pe călăreți. 

— Bun. 

Zburăm direct prin cea mai densă parte a stratului de nori, dar 
nici urmă de wyvern. 

Până când ei - adică doi - apar de o parte şi de alta a noastră, 
tuşe cenușii care destramă suprafaţa albă, altfel nesfârşită. 

— La naiba! 

Tairn zboară la înălțimi tot mai mari, îndreptându-se hotărât 
spre cerul albastru. 

Norii se răspândesc dinspre stânci peste peisajul înconjurător. 
Nu-i de mirare că grupul de dragoni nu i-a văzut pe wyverni. 
Creaturile au parte de camuflajul perfect. 

Şi Cianna nu este suficient de puternică pentru a risipi toţi norii. 

Folosește.-i în avantajul tău! Asta mi-a sugerat Brennan. 

Wyvernii nu sunt doar vii... sunt creaţi. Poartă în ei o formă de 
energie introdusă forțat de mânuitorii întunecaţi. 

— Am o idee. 

— Sunt de acord, spune rapid Tairn și se strecoară printre nori. 
I-am transmis lui Gaothal să-l instruiască pe călăreţul lui să nu mai 
elimine norii și să-i îndepărteze în schimb de stâncă. 

— Doar în zona unde se află traseul. Până atunci, distrage-le 
atenția wyvernilor. 


Apuc oblâncul șeii cu mâna nevătămată şi o vâr pe cea dreaptă 
între nasturii de la jacheta de zbor, pentru a-mi stabiliza cât mai mult 
umărul. 

Apoi Tairn se scufundă înapoi în ceaţă. 

— Aotrom vede numai doi, mă anunţă dragonul, ale cărui aripi 
destramă norii în vârtejuri mici, creând un model în spatele nostru. 
Plapuma de nori s-a subțiat suficient spre nord pentru a le distinge 
formele. 

— 0 patrulă? 

— Fără călăreţi, confirmă el. 

— Slavă lui Zihnal! 

Mă aplec înainte în șa şi lacrimi îmi curg din colţurile ochilor. 

— Știu, știu! Dragonii nu țin cont de zeii noștri. Tairn pufnește și 
urmează un model de vârtejuri similar cu al 

lui. Le ia urma wyvernilor. 

— Eşti mai rapid decât ei, nu? Frica îmi trimite fiori pe şira 
spinării. 

— Nu mă insulta când pornim la luptă. 

— Gata, gata, bombăn în sinea mea. 

— Vrei să folosești conductorul? mă întreabă Tairn când două 
cozi apar în fața noastră. 

— Nu. Țintirea este dăunătoare țelului. 

— Am înţeles. 

Bate mai tare din aripi și ne propulsează la o viteză care pare să- 
mi lase stomacul în urmă și să-mi îngusteze câmpul vizual, înălțându- 
se deasupra wyvernilor pentru a le atrage atenţia. 

Tactica funcţionează, însă simt cum teama preia controlul când 
trecem de la prădător la pradă. 

— Dacă ar fi doar unul, i-aș sfâșia gâtul și aș considera ziua 
încheiată. 

— Știu. 

Dar nu există nicio garanţie că sunt doar doi. 

— Ține-te bine, Argintio! 


Mă pregătesc, făcându-mă cât se poate de mică, și mă întind 
peste șa astfel încât să minimizez rezistenţa aerului, în timp ce Tairn 
se mișcă într-un ritm pe care nu l-am mai experimentat niciodată. Am 
nevoie de toată puterea ca să respir, să alung întunericul din colţurile 
ochilor şi să rămân pur şi simplu conștientă, până când ţâșneşte ca o 
săgeată din nori. O bătaie de inimă mai târziu, se năpusteşte înapoi în 
plapuma albă. 

— Ne-au urmat. 

— Minunat. 

Fir-ar, ce-mi mai clănțăne dinţii! 

— În ce stadiu suntem cu risipirea norilor? Pentru că nu pot 
mânui fulgerul dacă sunt leșinată. 

— Încă puţin. 

Strâng din dinţi și ignor junghiul dureros din umăr. Norii 
trebuie să-mi elibereze calea, altfel există toate șansele să-i ucid pe 
Ridoc și pe Brennan dacă mai sunt pe traseu. 

— Ne rostogolim, mă avertizează Tairn cu o clipă înainte să o 
facă, executând o mișcare care mă dezorientează complet, o mișcare 
pe parcursul căreia majoritatea călăreţilor nu reușesc să rămână în 
şei. 

Am senzaţia că stomacul îmi este împins în plămâni când Tairn 
în sfârşit planează, apoi zboară înapoi şi coboară, azvârlindu-ne exact 
sub wyverni. 

— Știu că atunci când vine vorba de dragoni nu ar trebui să 
punem la îndoială... 

— Atunci nu o face. 

O pereche de gheare gri și ascuţite se repede spre noi. 

— Tairn! 

Se înclină mult spre dreapta, apoi urcă repede. 

— Norii au fost îndepărtați de pe traseu. Pulsul mi-a luat-o la 
galop. 

— Asigură-te că ne urmăresc. 

— Nu te întoarce, altfel chiar s-ar putea să leșini, mă îndrumă el, 
zburând mai iute. 


Tresar când îmi scot mâna din jachetă, apoi gem de durere în 
timp ce îmi rotesc palmele în jos și permit puterii lui Tairn să-mi 
străbată trupul. Curge prin mine, îmi umple mușchii, venele și însăși 
măduva oaselor, până când mă contopesc complet cu ea. Pielea începe 
să-mi vibreze, apoi să sfârâie. 

leșim vijelios din nori şi-mi întind larg braţele, forțând dincolo 
de durere şi ţipând din cauza ei, eliberând energia topită din mine și, 
pentru prima oară în viață, mânuiesc puterea astfel încât să o cobor. 

Energia ţâșnește prin mine şi-mi arde pielea de îndată ce este 
eliberată, iar fulgerul izbucnește în norul de sub noi și se destramă ca 
numeroasele ramuri ale unui imens tufiș de mărăcini, răsucin-du-se și 
învârtindu-se, atras de energia înglobată în wyverni. 

Patru siluete distincte se luminează sub noi, două direct 
dedesubt și două aproape de marginea stâncii, strălucind puternic cu 
fluxul nesfârşit de putere. 

— Eliberează-te! poruncește Tairn. 

Îmi strâng forțat pumnii şi trântesc uşa Arhivelor din minte, 
blocând torentul nemărginit al puterii lui Tairn înainte de a ajunge în 
aceeași stare ca la Basgiath, în urma pedepsei lui Carr și a lui Varrish. 

Fulgerul se stinge. 

— Du-te! strig prin legătură, strângându-mi braţul drept cu cel 
stâng. 

Tairn coteşte brusc spre stânga și apoi plonjează. Trecem prin 
nori, ieşim pe cealaltă parte a păturii albe și, de data aceasta, accept 
cu bucurie atingerea vântului nemilos, care îmi alină pielea fierbinte 
şi arsura din plămâni. Cadavrele a patru wyverni zac la pământ, unul 
chiar în mijlocul câmpului în care ne aflam azi-di-mineaţă. Tairn 
zboară deasupra fiecăruia doar cât să se asigure că sunt, de fapt, fără 
călăreţi, şi ni se alătură alți patru dragoni pentru o ultimă verificare a 
zonei. 

Apoi urcăm din nou prin nori, la o viteză fulgerătoare, și ieşim 
pe marginea stâncii, unde s-a adunat toată lumea. Unii grifoni se urcă 
în căruţe cu pași poticniţi, în timp ce alţii par să-și fi pierdut 


cunoştinţa, dar toți zburătorii stau în picioare, la fel și detaşamentele 
de călăreți. 

Tairn îl găsește rapid pe al nostru, iar călăreții se dau repede din 
calea dragonului când aterizează brusc. 

— Ai fi putut să strivești pe cineva, îl cert. — Aș fi putat, dar, din 
păcate, toţi s-au ferit. Când îi zăresc pe Rhiannon și pe Sawyer 
ţinându-l pe Ridoc între ei și îndreptându-l spre Aotrom, oftez de 
ușurare. 

— Ce-i? Ai crezut că o să-ţi las prietenul să moară? mă întreabă 
Brennan. 

Stă în dreapta piciorului din față al lui Tairn, lângă Bodhi și Dain, 
cu brațele încrucișate la piept, capul dat pe spate şi privirea fixată 
asupra mea. 

— Nu m-am îndoit nicio secundă de tine, îi spun, cu un zâmbet 
forțat. 

— Vrei să-ţi mişti fundul încoace şi să mă lași să-ţi vindec 
umărul? 

Mânuiește privirea dezaprobatoare a fratelui mai mare ca un 
adevărat specialist. 

— Nu ţin neapărat. 

Mă strâmb şi trag cureaua lui Dain la loc peste umăr, 
imobilizând din nou braţul. Refuz să-mi asum riscul de a nu mai putea 
încăleca, dacă o sesiune de vindecare mă lasă inconștientă. 

— A naibii de încăpățânată, bombăne Brennan, trecându-și 
mâinile prin păr. De unde ai știut că poţi să-i omori aşa? 

— N-am ştiut. 

Inspir adânc pentru a ţine la distanță durerea care ameninţă să 
mă copleşească și-mi las umărul moale. 

—  Wyvernii sunt creaţi cu ajutorul magiei mânuitorilor 
întunecaţi și Felix mi-a spus zilele trecute ceva despre câmpurile 
energetice. Am mers la risc, sperând că fulgerul avea să fie atras de 
magia lor. Și Tairn a fost de acord să încerce. 


Brennan se abține să nu rămână cu gura căscată, iar Dain își 
reține un zâmbet complet atipic, amintindu-mi de anii în care îi păsa 
mai mult de cățăratul în copaci decât de ora noastră de culcare. 

— Riscul a dat rezultate, spune Bodhi, care nici măcar nu 
încearcă să-și ascundă zâmbetul larg. 

— Exact, îl aprob. N-ai de gând să-mi spui cât de genială a fost 
ideea asta? 

Tairn pufneşte. 

— Te-am ales anul trecut pentru inteligență, iar acum ai vrea să 
fii felicitată de parcă ar fi ceva nou? Cât de ciudat! 

— Eşti imposibil de impresionat. 

— Sunt un dragon, un Negru Coada-ladului. Descendentul... 

— Mda, mda, îl întrerup înainte să mă pună să-i recit întreaga 
descendență. 

— Cath a spus că au fost patru acolo, schimbă Dain abil 
subiectul. 

— Cel puţin erau fără călăreți. Vă puteţi închipui ce s-ar 
întâmpla dacă mânuitorii întunecaţi ar afla că ne unim forţele cu 
zburătorii şi îi mutăm în Tyrrendor? Unde tocmai a ieșit un dragon 
din ou? Ne-ar vedea ca pe o țintă mică și ademenitoare, numai bună 
de secat. 

Bodhi se schimbă la față. La naiba! 

— De aceea ai fost îngrijorat. 

— N-ai cum să-ți dai seama cine se află la cel mult un zbor de 
patru ore distanță, spune Tairn, rostind apăsat ultimele cuvinte. 

— Ştiu deja, zic, cu un nod în stomac. Din acest motiv trimit 
wyverni fără călăreţi în patrulare. 

Brennan încremenește complet, iar culoarea i se scurge din 
obraji. 

— Ce s-a întâmplat? întreabă Dain, plimbându-și privirea de la 
mine la fratele meu. 

— Veninoșii împărtășesc o conștiință colectivă cu wyvernii pe 
care îi creează, spune Brennan încet. Am găsit informaţia în cartea lui 
Tecarus. 


— În cartea pe care nu m-ai lăsat să o citesc în cele patru zile în 
care ai avut-o? 

Îmi lipesc degetele de tâmplă, cutremurată de întoarcerea 
ameţelii. 

— Au trecut doar trei zile și se pare că știi deja asta, mi-o 
întoarce Brennan pe un ton răspicat. Şi nu ai gradul necesar pentru a 
avea acces la anumite informaţii, cadet, în special la cele pe care nu 
am terminat să le analizez. 

— Ştiu pentru că am citit cartea pe care tatăl meu mi-a dat-o! 
protestez și aproape regret felul în care am accentuat cuvântul la 
vederea reacției lui Brennan, care tresare. 

Când fratele meu și-a schimbat numele, nu doar că s-a separat 
de mama - s-a distanțat de tata. 

— Şi Bodhi ştie pentru că așa am ucis o hoardă de wyverni la 
Resson. 

— Eu nu ştiam, ne întrerupe Dain. Deci dacă unul dintre ei a 
simţit acel puls de energie... Dacă unul dintre ei ştie ce înseamnă... 

— Ştie şi oricine i-a creat, îi duc gândul până la capăt și-mi 
întorc privirea spre Brennan. Și poţi băga mâna-n foc că vor veni 
acum după noi. 

Abia în ultimii cincizeci de ani ne-am dat seama că nu vin 
doar din Ținuturile Aride. Începuseră să ia recruți şi să-i înveţe 
pe cei care nu s-au legat niciodată de un grifon cum să canalizeze 
o putere care nu le aparţinea de drept, cum să distrugă 
echilibrul magiei, furând-o chiar de la sursă. Problema omenirii 
este că prea des considerăm că sufletul nostru este un preţ 
echitabil de plătit pentru dobândirea puterii. 

— GHIDUL  CĂPITANULUI LERA DORRELL PENTRU 
ÎNVINGEREA  VENINOȘILOR, PROPRIETATE A ACADEMIEI 
CLIFFSBANE 

Capitolul 45 

Recent ridicată la rangul de maior, Devera citește numele de pe 
ceea ce a devenit noua listă a morții 


— Coralee Ryle. Nicholai Panya, strigă ea în curtea interioară 
acoperită de zăpadă. 

Pentru prima dată de când am intrat în cvadrant, numele 
strigate în fiecare dimineaţă din ultima săptămână nu au aparținut 
unor cadeți, ci unor călăreţi și zburători activi, trimiși pe linia 
frontului, care s-au străduit din răsputeri să fortifice satele înşirate 
de-a lungul râului Stonewater. Să încerce să distragă atenţia 
veninoșilor de la valea noastră, unde alți patru dragoni au ieșit din 
ouă. 

Nu spune Mira. Nu spune Mira. Nu spune Mira. A devenit 
rugăciunea mea personală către orice zeu dispus să asculte, în timp ce 
stau în formaţie. 

Mă simt atât de a naibii de inutilă. Spre deosebire de ultimele 
două săptămâni, nu există niciun luminar de procurat, nicio tentativă 
eşuată de ridicare a scuturilor de protecție. Acolo jos se desfășoară un 
adevărat război, iar noi stăm aici sus şi învăţăm istorie și fizică. 

— Am pierdut doi ieri? se miră Aaric, care se încordează în 
rândul din față. 

Rhiannon îmi aruncă o privire peste umăr, cu ochii bântuiţi 
pentru o clipă de tristețe înainte să se adune cu o graţie pe care încă 
nu am reușit să o deprind și să-și îndrepte umerii lângă Sawyer. Doi 
călăreți într-o zi este ceva de neconceput în serviciul activ. În acest 
ritm, întregul cvadrant aretian va fi ras de pe faţa Continentului în 
mai puţin de două luni. 

— Cred că acela este fratele lui Isar, spune Ridoc din spatele 
meu. A Doua Aripă. 

Ne uităm amândoi spre stânga, dincolo de A Treia Aripă. În 
mijlocul detașamentului ei din Divizia Coadă, Isar Panya își pleacă 
ușor capul. 

Clipesc din gene pentru a înlătura senzaţia de arsură din ochi și- 
mi încleştez cu înverșunare degetele în jurul conductorului din mâna 
stângă. 

— A fost locotenent, spune Imogen încet. 


— Cu doi ani mai mare decât noi, adaugă Quinn. Grozav simţ al 
umorului. 

— E crud, şoptesc. E al naibii de crud să ne spui în acest fel că 
fraţii şi prietenii noștri sunt morţi. 

E ceva mai dur decât orice probă sau provocare la care am fost 
supuși la Basgiath. 

— Nu se deosebește cu nimic de formaţia de dimineaţă, zice 
Visia peste umăr. 

— Te înșeli, o contrazice Sloane. Să auzi că cineva dintr-o aripă 
diferită a murit sau, și mai rău, chiar din detașamentul nostru, nu e 
același lucru cu a ţi se spune că fratele tău nu mai e! 

Vocea i se frânge la final. 

Un nod mi se umflă dureros în gât. Brennan e înăuntru și, fără 
îndoială, se ceartă cu membrii Consiliului în privinţa locurilor în care 
să găsească vânat pentru nenumăraţii prădători pe care i-am adus 
aici în ultima lună sau coordonează transporturile de la fierăria acum 
operaţională. Fratele meu e în siguranţă. 

Toţi călăreţii cu rang militar care nu se află aici pentru a preda 
au fost trimiși să conducă cu rândul avanposturile situate de-a lungul 
Stâncilor Dralor, precum Xaden, Garrick, Heaton și Emery... sau să 
lupte pe front, ca Mira. 

Devera își drege glasul și schimbă pergamentul cu cel pe care-l 
ține Jesinia. 

Umerii mi se încovoaie şi răsuflu ușurată, eliberând un norişor 
în aerul îngheţat. Mira e în viaţă. Sau cel puţin era noaptea trecută, 
când călăreţul de serviciu a sosit cu veştile. Formaţia de dimineaţă nu 
mă sperie când vine vorba despre Xaden - aş ști imediat dacă el... 
Zeilor, nici măcar nu pot să mă gândesc la așa ceva! 

— Chrissa Verlin, începe Devera să citească de pe lista morții 
zburătorilor ofițeri. Mika Renfrew... 

— Mika! 

Un țipăt gutural izbucnește din dreapta noastră și toți ne 
răsucim la unison capetele către un stol de lângă centrul formaţiei 


zburătorilor. Un tip cade în genunchi, iar ceilalți membri ai stolului se 
întorc şi-şi înfășoară braţele în jurul lui în semn de alinare. 

— N-o să mă obișnuiesc niciodată să-i aud făcând asta, bombăne 
Aaric, mutându-și greutatea de pe un picior pe altul. 

— Să auzi ce, mai exact? răbufnește Sloane. Răbufnirea unei 
persoane capabile să aibă emoții? 

— Sorrengail știe ce vreau să spun. Ai fost acolo, în focul luptei..., 
mi se adresează Aaric. 

— Şi am plâns ca un copil când a murit Liam. Întoarce-te! 

La naiba, nu-i în contradicţie cu tot ce i-am spus lui Rhiannon 
când ne-am certat lângă Mănușa-de-Oţel? Morţile ar trebui să ne 
întărească, așa că de ce sunt de acord cu Sloane în privinţa asta? 
Există ceva infinit mai... uman în felul în care reacționează zburătorii. 

Până și modul în care își desfășoară Treieratul la Cliffsbane este 
mult mai puţin crud decât tot ce îndurăm noi la Basgiath. Acum nu mă 
pot decide dacă diferențele ne fac mai puternici... sau pur și simplu 
mai duri. 

— ... şi Alvar Gilana, încheie Devara. Le încredințăm sufletele lui 
Malek! 

Mă uit pe furiș în dreapta - la fel ca în fiecare dimineață - și o 
văd pe Cat cum se relaxează și-și închide scurt ochii lângă stolul ei, 
aflat pe marginea cea mai apropiată a formaţiei zburătorilor. Și 
Syrena este încă în viaţă. 

Se uită la mine și dau din cap, un gest pe care mi-l întoarce, chiar 
dacă este o mișcare scurtă. E singurul nostru moment zilnic de 
armistițiu, singurul moment în care parcă ne considerăm niște surori 
mai mici în loc de dușmani, însă ia sfârşit în mai puţin de o clipă. 

Privirea îi devine amenințătoare de îndată ce rupem rândurile 
formaţiei. 

În numele lui Amari, jur că e hotărâtă să-mi facă viața cât se 
poate de mizerabilă în fiecare minut al zilei şi se străduiește de două 
ori mai mult când Xaden se află în Aretia. Ostilitatea ei o face pe 
Sloane să pară de-a dreptul caldă și adorabilă și, chiar mai rău, 
întregul ei stol a pus ochii pe detașamentul nostru, cu cinci dintre cei 


şase membri rămași - Maren fiind excepţia - învinovăţindu-mă 
pentru moartea Luellei și proclamând cu voce tare că am ales 
călăreţul în detrimentul zburătoarei. 

Tipul înalt, cu păr castaniu și lung până la umeri - pe care sunt 
aproape sigură că-l cheamă Trager - a dat să-l atace pe Ridoc pe 
terenul de zbor al văii cu două zile în urmă și s-a ales cu un pumn în 
față din partea lui Rhiannon, când a început să înșire aberaţii fix 
despre satul ei de graniţă, susținând că refuză să primească refugiaţi. 
Încă are o tăietură pe buză. Bănuiesc că mica noastră drumeție până 
în vârful stâncilor nu ne-a apropiat aşa cum speraseră ei. 

— Ce a făcut azi-dimineaţă? mă întreabă Rhiannon, privind în 
direcția lui Cat cu o sprânceană ridicată. 

— Mi-a bătut la ușă înainte de revărsatul zorilor, apoi s-a 
enervat foarte tare când chiar am deschis drăcia naibii! 

Numai gândul îmi face mâna să se încălzească pe conductor. În 
această săptămână, Felix i-a înlocuit de două ori aliajul, dar cel puţin 
incapacitatea mea de a-mi controla propria putere susţine 
alimentarea cu energie a aliajului pentru pumnale, așa că, într-un fel, 
ajut efortul de război, din moment ce încercarea mea de a activa 
piatra protectoare a dat greș. Îmi rotesc umărul drept, sperând să 
domolesc junghiul acum că nu mai am braţul imobilizat, dar încă 
protestează. 

— A rămas fără idei de căcat pe care să le pună în aplicare? mă 
întreabă Ridoc. 

Începem să ne îndreptăm spre ușă. Spre deosebire de cum se 
desfășurau lucrurile la Basgiath, aici ne ia de două ori mai mult să 
rupem rândurile formaţiei, având în vedere că Casa Riorson a fost 
construită pentru a-i ține pe oameni afară şi nu pentru a le permite 
accesul înăuntru. 

— Nu sună la fel de rău ca sâmbătă, când a afișat acea listă cu 
toți zburătorii pe care i-a ucis Mira de-a lungul anilor. 

Ziua aceea fusese o adevărată încântare și cu siguranţă a 
îmbunătăţit relaţiile dintre călăreţi și zburători. Se iscaseră cu cel 
puţin vreo douăsprezece bătăi mai mult decât de obicei pe coridoare. 


— Când am deschis uşa, purta un halat de mătase deverelliană. 
Îmi iau rucsacul de pe pământ şi-l arunc peste umeri, strâmbându-mă 
când greutatea lui îmi apasă spatele. 

— Vă întrebaţi de unde știu că era mătase deverelliană? Pentru 
că halatul era aproape transparent. 

— O, la naiba. exclamă Sawyer, tresărind. De ce ar... Eşti... 
Rhiannon, Quinn și până și Imogen se holbează la el în timp ce 

bobocii intră în Casa Riorson. 

— Gândeşte-te unde doarme. comentează Ridoc, care-i dă o 
palmă peste ceafă lui Sawyer. 

— Au. Corect. Încă stai în camera lui Riorson, spune Sawyer 
încet, întorcându-i ostentativ spatele lui Cat când trece pe lângă noi 
împreună cu stolul ei. Am uitat. Conform listelor, ești repartizată în 
camera lui Riorson. 

Aducerea în Aretia a încă o sută de cadeți a însemnat împărţirea 
camerelor și, teoretic, nu ar trebui să dorm în cea a unui locotenent - 
nu că i-ar păsa vreunuia dintre noi sau i-ar spune ceva cei din 
conducere bărbatului care deține casa. 

— Şi apreciez aranjamentul, comentează Rhiannon, care-și pune 
mâna peste inimă. Pentru că îmi oferă puţină intimitate pentru ori de 
câte ori eu și Tara chiar avem timp să ne vedem. 

— Mă bucur că pot fi de ajutor, spun cu un zâmbet. 

— Trebuie să recunosc, intervine Imogen, clătinând din cap și 
oftând când se uită dincolo de mine către Cat și stolul ei. E tenace. 

Toate capetele se rotesc în direcţia ei. 

— Hei. se apără ea, cu mâinile ridicate. Sunt de partea lui Violet. 
Vreau doar să spun că, dacă Xaden pune vreodată capăt relaţiei, și tu 
ai lupta să-l recucerești. 

Pff. Când pune problema așa... 

— Nu umaniza nenorocita aia de teroare ambulantă. 
contracarează Rhiannon. Am escaladat toată stânca împreună cu ea și 
încep să cred că ar fi mai bine să-l avem pe Jack Barlowe aici sus. 

Indiferent cât de drăguţ s-a purtat cu mine, mă bucur că a rămas 
în urmă. Tot n-am încredere în tipul ăla. Și nici nu o să am vreodată. 


— Să înţeleg că draga de Cat... e la fel de încântătoare ca de 
obicei? întreabă Bodhi, apropiindu-se de noi în vreme ce curtea 
interioară se golește. 

— E în regulă. Ea e în regulă. Eu sunt în regulă. 

Clatin din cap și mint de îngheaţă apele ca să nu-i spună lui 
Xaden că nu pot să-mi port de grijă. 

— Eu şi Rhiannon trebuie să ajungem undeva. 

— Trebuie? repetă ea nedumerită. Da, trebuie! 

— Cum să nu, spune Bodhi, care se întoarce spre ea. Ei bine, 
profesoara Trissa tocmai i-a ales pe cei din anul doi din detașamentul 
vostru pentru un curs nou. Mâine, la două, în vale. 

Trissa? Ea e membra minionă și tăcută a Consiliului. 

— Vom fi acolo! promite Rhi. 

Zăpada cade în Aretia mai devreme decât la Basgiath și, în prima 
săptămână din noiembrie, o pătură albă și subţire acoperă orașul din 
ce în ce mai dezvoltat și prosper, dar nu și valea de deasupra, datorită 
unei combinaţii dintre căldura termică naturală a lanțului muntos și 
magia canalizată de grifoni și dragoni deopotrivă, care doar pare să 
crească. 

Neliniștită, mă uit pe furiș la cărarea bătătorită de la capătul 
văii, care duce spre Casa Riorson. 

— E ciudat. 

Sawyer își încrucișează braţele la piept și aruncă o privire 
plictisită peste cei aproape cinci metri de iarbă care îi separă pe 
călăreţii din anul doi din detașamentul nostru de zburătorii din anul 
doi din stolul lui Cat. 

Se pare că ambele echipe au fost chemate. 

Dar dacă dragonii înșiruiţi în spatele nostru și grifonii aflaţi în 
spatele zburătorilor reușesc să nu se atace reciproc, cu siguranță 
putem fi și noi civilizaţi. 

— De acord. 

— Cam exagerată toată treaba asta cu comportamentul civilizat, 
observă Andarna, flexându-și ghearele în iarbă. N-am gustat niciodată 
carne de grifon... 


— Nu ne mâncăm aliaţii, o ceartă Tairn. Găsește altă gustare. 

Mă uit în dreapta și-l surprind pe Sawyer mutându-și 
încontinuu privirea de la Andarna la Tairn şi înapoi, de parcă ar 
compara diferențele. 

— Nu-ţi face griji, am mereu senzaţia că văd dublu. 

— Nu-i asta. lar a crescut? întreabă și se trage de guler. Mi se 
pare că da. 

— Cred că a crescut câţiva centimetri săptămâna asta, aprob. A 
trebuit să mai adăugăm o legătură la hamul ei de ambele părţi. 

— În curând voi putea zbura fără el, remarcă Andarna cu un 
pufnet indignat. 

Ridoc se întoarce pentru a-și prezenta propriile observaţii și-și 
dă capul pe spate pentru a-i zâmbi Andarnei. 

— Micuța Mini-Tairn devine feroce, nu-i așa... 

— Nu sunt miniatura nimănui! 

Andarna își răsucește fulgerător capul spre el și clănțăne din 
dinţi la mai puţin de jumătate de metru de faţa lui Ridoc. Inima îmi 
sare în piept. 

— Andarna! strig. 

Mă întorc repede să mă pun între ea și Ridoc, iar dragonul se 
retrage. 

— Fir-ar să fie! exclamă Ridoc și își aruncă braţele deasupra 
capului, cu părul fluturându-i înapoi din cauza forţei a ceea ce poate fi 
descris doar drept... oftatul frustrat al lui Tairn. 

— Mare! bolborosește Ridoc. Am vrut să spun că ești mare! 

— Gata, nu mai petreci timp cu Sgaeyl! 

Indrept un deget acuzator spre ea și mă opresc cu o fracțiune de 
secundă înainte să o bat ușor pe bărbie. Când îmi ridic privirea spre 
Tairn, observ că şi-a coborât capul deasupra ei de parcă ar fi 
realmente tentat să o ia între dinţi și să o arunce de pe teren ca pe un 
căţeluș. 

— Vorbesc serios. Începi să semeni cu ea. 

— Numai de-aș fi atât de norocoasă! 

Andarna își ridică țanţoş capul, iar Tairn mormăie ceva în limba 


lui. 

— La dracu'! bombăne Maren din spatele meu. 

— Îmi pare rău pentru asta! Adolescenţii ăștia, îi spun lui Ridoc, 
ridicând din umeri. 

— Încă nu-mi vine să cred că dragonii Coadă-Împănată sunt pui, 
spune Sawyer, care se îndepărtează cu un pas de Andarna. Sau că te- 
ai legat de doi dragoni negri. 

— Asta m-a surprins și pe mine. 

Mă uit din nou spre potecă, dar nici urmă de Rhiannon. Dacă 
profesoara Trissa ajunge aici înaintea lui Rhi, va avea mari necazuri. 
Poate că Trissa are cea mai blândă voce dintre membrii Consiliului, 
dar are şi cea mai ascuţită limbă atunci când se supără, conform celor 
spuse de Xaden înainte să zboare iar spre graniță azi-dimineaţă, cu 
Heaton și Emery. Cel puţin am petrecut o noapte împreună. 

Cei din anul trei au plecat și ei să patruleze Stâncile Dralor, cu 
ochii în patru după wyverni şi călăreţi navarrieni. 

Wyverni în privinţa cărora nu ar trebui să ne facem griji dacă aș 
fi reușit să ridic scuturile de protecţie. 

— Oare ce-i mai rău? meditează Ridoc, bătându-se cu degetul pe 
gropiţa din bărbie. Faptul că se uită urât la noi de parcă am avea vreo 
nenorocită de idee cu privire la motivul pentru care se află și ei aici 
sus? Sau că sunt însoţiţi de escortele lor amenințătoare? 

Privirea i se fixează asupra grifonilor care-și păzesc zburătorii. 

Dajalair se clatină ușor, în mod clar încă neobișnuită cu 
altitudinea. Deși sunt de o săptămână în Aretia, deocamdată n-am 
văzut niciun grifon zburând. 

— Ambele lucruri sunt la fel de rele, zice Sawyer, care își 
desface nasturii jachetei de zbor. Mi se pare mie sau se face mai cald 
aici sus? 

— Mai cald, sunt de acord şi răsuflu ușurată când apare 
Rhiannon, afişând un zâmbet entuziasmat în timp ce se îndreaptă 
spre noi din cealaltă parte a terenului. Și poartă-te frumos, îi spun lui 
Ridoc. Îmi place de Maren. 


— Şi mie îmi place de Maren, dar cea mai bună prietenă a ei 
trebuie să fie aruncată de pe această stâncă, bombăne Sawyer în 
șoaptă. 

— Grifonii şi-au revenit mai repede decât mă aşteptam, observă 
Ridoc. Cei mai mulţi dintre ei încă dormeau în urmă cu câteva zile, 
ameţiți din pricina diferenţei de altitudine. 

Grifonul care stă în spatele lui Trager, tipul cu păr castaniu lung 
până la umeri și un zâmbet strâmb, observă că Ridoc îi evaluează și-și 
clănțăne ciocul ascuţit de șaizeci de centimetri în semn de avertizare. 

Trager rânjeşte. 

Aotrom suflă o rafală fierbinte de abur peste capetele noastre, 
împroșcând feţele celor trei zburători și cu un strat sănătos de... ăia 
sunt muci? 

— În apărarea lor, ne-am adus propriile escorte, ţin să precizez. 

Andama pășeşte lent și cu aroganță înainte, înfigându-și 
ghearele în iarbă de-o parte și de alta a trupului meu, la fel de subtilă 
în privinţa avertismentului oferit. Ghearele îi devin mai ascuţite pe zi 
ce trece, iar azi-dimineaţă și-a întins complet aripa pentru prima dată, 
realizarea făcând-o mai îndrăzneață în această după-amiază. 

— Bătrânii spun că voi zbura în câteva săptămâni. 

În gât îi urcă un mârâit îndreptat spre grifon, iar ochii mici ai 
acestuia se aprind înainte să clipească de câteva ori. 

— Îți arăţi colții, nu-i așa? o întreb, fără să mă ostenesc să-mi 
ascund zâmbetul. 

— N-am încredere în ei, răspunde ea. Mai ales în cea din centru, 
care pare să-ți plănuiască moartea. 

— N-o lăsa să te necăjească. 

Într-adevăr, ochii lui Cat sunt aţintiţi asupra mea. Ca de obicei. 

— Te necăjește pe tine, precizează Andarna, care face un singur 
pas în față, astfel încât solzii de pe pieptul ei să fie chiar deasupra 
capului meu. 

— Și se va obișnui cu asta sau o va ucide, răspunde Tairn din 
spatele nostru, unde ceilalți trei - nu, patru - dragoni așteaptă, acum 
că a sosit și Feirge. Orice variantă este acceptabilă. 


— Credeam că ești Împotriva uciderii aliaţilor? 

Arunc o privire peste umăr, învăluită de umbra lui datorită 
soarelui de după-amiază. Poate că de vină este faptul că Sliseag s-a 
mutat mai aproape de Andarna, poziţionându-se exact în dreapta sa, 
dar solzii ei au căpătat o strălucire roșiatică și nu pot să nu mă întreb 
când anume se va estompa acea sclipire într-o nuanţă mai 
asemănătoare cu cea a lui Tairn. 

— Mai întâi trebuie să se dovedească o aliată, remarcă Tairn. 

— Încă mă învinovăţește pentru moartea Luellei. 

— Hei, dacă tot stăm degeaba aici..., începe Sawyer, care își 
masează ceafa, îmbujorându-se. Eu... 

— Tu...? 

Ridic din sprâncene, nedumerită de propoziţia clar neterminată. 

— Mă întrebam dacă tu... Tresare, apoi oftează. 

— Nu contează. 

— Vrea să-l înveţi cum să comunice prin semne, încheie Ridoc, 
legănându-se pe călcâie, evident plictisit. 

— Ridoc! strigă Sawyer, aruncându-i o privire amenințătoare. 

— Ce-i? Ai făcut ca totul să sune mai dureros decât trebuia să 
fie. Ce mama naibii, parcă te pregăteai să o inviţi la o întâlnire sau 
cam așa ceva. 

Se cutremură vizibil. 

— Şi dacă ar fi făcut-o? i-o întorc. 

— Atunci aș fi forțat să curăţ bucăţi mici din el de pe podeaua 
din camera noastră, după ce o să-l sfâşie Riorson, spune Ridoc, 
clătinând din cap. Ar fi aşa o mizerie! 

— În primul rând, Xaden are destulă încredere în el încât să 
supraviețuiască dacă cineva mă invită la o întâlnire. Și da, adaug, 
uitându-mă în sus la Sawyer, te voi învăţa să comunici prin semne. De 
ce ar fi asta stânjenitor? 

— Ar fi trebuit să învăţ cu ani în urmă, spune Sawyer și-și 
coboară mâna. Și... din motive evidente. 

— Se pare că nu sunt suficient de fluent pentru a fi un profesor 
bun, bombăne Ridoc, dându-și ochii peste cap. 


— M-ai învăţa semnul pentru sex și mi-ai spune că este cel 
pentru bună, doar ca să vezi ce o să se întâmple după ce-l folosesc! îl 
atacă Sawyer. 

— Ce? Nu sunt atât de nesimtit, se apără Ridoc, cu un zâmbet pe 
buze. Aș fi aşteptat să mă întrebi care este cuvântul pentru cină - în 
felul acesta, când urma să o întrebi dacă vrea să mănânce cu tine și 
dacă pofteşte la ceva anume... 

— 0! exclam și clipesc din gene, punând totul cap la cap: Jesinia. 
Nu-ţi face griji, Sawyer! Eşti pe mâini bune cu mine. Și Rhi comunică 
fluent prin semne. La fel și Aaric și Quinn și... 

— Adică toți în afara de mine, oftează el și umerii i se încovoaie. 

— Aproape că nu am ajuns la timp, spune Rhiannon, ușor fără 
suflu când se oprește lângă noi. 

Trager își mijeşte şi mai mult ochii în direcția lui Rhiannon, 
exact când profesoara Trissa apare în spatele ei, trecând de cotitura 
cărării. 

— Cum îți mai e buza? îl întreabă Rhi, făcându-i cu ochiul lui 
Trager. 

Zburătorul dă să facă un pas în faţă, dar îl împiedică Maren, care 
scutură din cap. 

— Te-aș fi acoperit. Ţi-ai ajutat familia să se instaleze? o întreb 
pe Rhi. 

Rudele ei sosiseră noaptea trecută, obosite după călătorie și 
doar cu obiectele care le-au încăput într-o căruţă îngustă, capabilă să 
ajungă la Pasul Precipice, ruta comercială șerpuitoare de pe partea de 
nord-est a Stâncilor Dralor, aflată la graniţa cu provincia Deaconshire. 

— Da, spune Rhi, zâmbind larg și-și lasă rucsacul lângă al meu, 
printre firele de iarbă surprinzător de mlădioase. Aș putea să jur că 
anotimpurile se inversează în valea asta. Mulţumește-i fratelui tău din 
partea mea. Le-a repartizat casele una lângă alta, în apropiere de 
piaţă, şi au ales deja un loc pentru a-și deschide prăvălia. 

— Aşa voi face. Şi Lukas? 

Doar gândul la obrajii perfecţi și dolofani ai nepotului ei mă face 
să zâmbesc larg. 


— Încă e cel mai drăguţ băiat din toate timpurile, răspunde, apoi 
îşi desface nasturii de la jacheta de zbor și şi-o dă jos de pe umeri. 
Sunt epuizați, dar în siguranţă. Și e uimitor că acum pot să-i văd 
oricând vreau. În plus, am putut să mă laud cu pecetea mea și să le fac 
o mică demonstraţie. Și au fost cât se poate de uluiţi. 

— E fenomenal! Mă bucur din tot sufletul pentru tine. Postura 
mi se relaxează și trag cât se poate de adânc aer în 

piept. În ultima săptămână au tot sosit familii în Aretia, conduse 
în grupuri mici și ușor de trecut cu vederea de către membrii 
revoluţiei care s-au oferit să le ofere adăpost. Tatăl lui Ridoc ar trebui 
să ajungă cât de curând, însă tot n-am primit veşti de la părinţii lui 
Sawyer. 

— Probabil că vă întrebaţi de ce ne întâlnim în vale, spune 
profesoara Trissa, cu respirația perfect uniformă. 

Își strecoară mâna în rucsac, scoate șapte ilustraţii tipărite, câte 
una pentru fiecare, şi ni le înmânează. Un alt zâmbet îmi joacă pe 
buze. Jesinia și ceilalţi au pus tipografia în funcţiune. 

Ilustraţia este o reprezentare a unei rune tyrriene, nu foarte 
diferită de cele din cartea despre arta țesutului pe care mi-a lăsat-o 
Xaden când a absolvit. După ce o inspectez mai îndeaproape, o 
recunosc. Seria de pătrate gradate este aproape identică cu cea de pe 
mânerul pumnalului pe care-l am fixat de şoldul drept. 

— Deoarece în prezent sunteţi cel mai bun detaşament, 
respectiv stol, v-am ales grupul pentru... un fel de test, continuă 
profesoara Trissa, care se dă înapoi pentru a vedea ambele rânduri, 
atât cel al călăreților, cât și cel al zburătorilor. Puteţi să canalizaţi 
putere? îi întreabă pe cei din urmă. 

— Cam la jumătate din capacitate de ieri-dimineaţă, răspunde 

Cat. 

— Puteţi să folosiți manipularea mintală? insistă profesoara, cu 
o notă de curiozitate în voce. 

— Nu încă, spune Maren. 

— Dar în curând, adaugă Cat, care se uită direct la mine. 
Stolurile devin tot mai puternice pe zi ce trece. 


De parcă aş uita cum a fost să o am cutreierând de nebună în 
mintea mea. 

— Deci, înapoi la ora de lucru manual? întreabă Ridoc, cu 
braţele încrucişate la piept. 

— Cine ştie cum sunt alimentate luminile-magice? întreabă 
profesoara Trissa, ignorându-i întrebarea și vârându-și din nou mâna 
în rucsac. 

Scoate opt scânduri mici de lemn, fiecare la fel de mare cât o 
farfurie, şi le pune la jumătatea distanţei dintre noi, fix în centrul 
terenului care servește mai nou drept loc de confruntare. 

— Deci? 

— Vrăji minore, răspunde Maren. 

— Cele pe care le creaţi singuri, o aprobă profesoara Trissa. 
Cum rămâne cu cele care sunt mereu aprinse în, să zicem, 
dormitoarele celor din anul întâi? Cele care funcţionează înainte să 
puteţi canaliza putere? 

Toţi călăreții se uită la mine. 

— Sunt alimentate de excesul de magie pe care îl canalizăm atât 
noi, cât şi dragonii noştri, răspund. Ne părăsește în mod natural 
trupurile, ca... o serie de valuri de căldură corporală, dar este o 
cantitate atât de mică, încât nici măcar nu o observăm. 

— Exact, mă aprobă profesoara. Și ce face posibil acest tip de 
magie? Magie legată de obiecte în loc de un mânuitor de putere? 

Ne măsoară din creştet până-n tălpi cu ochii ei căprui închis, în 
aşteptarea unui răspuns, apoi își masează puntea nasului. 

— Zeilor, am crezut că Felix glumea! Sorrengail, eşti realmente 
acoperită de ele. 

Îmi cobor brusc privirea, zărind strălucirea armurii mele din 
solzi de dragon pe sub decolteul în V al uniformei, după care îmi 
aţintesc ochii asupra pumnalelor dăruite de Xaden. 

— Rune? 

— Rune, confirmă profesoara Trissa. Runele nu sunt doar 
decorative. Sunt fire de magie extrase din puterea noastră, țesute în 
modele geometrice pentru întrebuințări specifice, apoi puse într-un 


obiect, fie pentru folosire imediată, fie pentru utilizare la o dată 
ulterioară. Numim procesul „înzestrare”. 

— Asta-i imposibil, intervine Maren, clătinând din cap. Magia 
doar se mânuieșşte. 

— Este tot mânuită, spune profesoara Trissa, care aproape 
oftează, în mod clar dezamăgită de ignoranţa noastră. Dar la fel cum 
depozităm hrana pentru iarnă, un mânuitor de putere poate înzestra 
o rună cu cât de multă sau cât de puţină energie vrea, apoi o poate 
pune în ceva. 

Se apleacă și ridică una dintre scânduri și o flutură în direcția 
ambelor grupuri. 

— Cum ar fi în lemn, metal sau în oricare alt obiect ales de 
mânuitor. Runa respectivă se va activa când este declanșată şi va 
efectua orice acțiune pentru care a fost înzestrată. Spre deosebire de 
aliaj, care găzduiește puterea, runele sunt înzestrate cu putere pentru 
întrebuinţări specifice. 

Eu şi Rhi ne uităm una la alta, nedumerite. 

— Văd ca va fi necesară ceva muncă de convingere. Profesoara 
Tissa scapă scândura şi-şi ridică mâinile. 

— Mai întâi trebuie să separați un fir al puterii voastre, ne 
explică, apoi întinde mâna în faţă și pare să prindă aerul între degetul 
mare și arătător. Care poate să fie cel mai complicat pas de învăţat, 
dacă e să fiu sinceră. 

— Se preface? șopteşte Ridoc, iar profesoara îi aruncă o privire 
tăioasă. 

— Doar pentru că nu poţi să-mi vezi puterea nu înseamnă că 
nici eu nu pot. Sau nu ești familiarizat cu procesul de ancorare? 
Asemenea scuturilor voastre, puterea este vizibilă pentru voi numai 
atunci când îi daţi formă, fie că este vorba de cea a peceţii voastre de 
călăreț, fie că este vorba de cea a unor vrăji minore, de care sunteți cu 
toții capabili. 

— M-am prins, spune Ridoc, care-şi ridică mâna goală în semn 
de înfrângere. 

— Puterea poate fi modelată. 


Mâinile i se mișcă repede, trăgând bucăţi de aer, apoi își 
foloseşte degetele pentru a contura forme invizibile. Cercuri? Pătrate? 
Ăla a fost un triunghi? E greu de spus când nu putem vedea. 

— Fiecare formă are o semnificaţie, iar punctele în care legăm 
puterea schimbă acea semnificaţie. Și va trebui să le memoraţi pe 
toate, adaugă înainte să întindă din nou mâna în aer și să creeze... un 
romb? Formele pe care le combinăm stratifică semnificaţiile și 
modifică runa. Se va activa imediat? Va rămâne într-o stare 
suspendată? De câte ori se poate activa înainte să se golească de 
energie? Totul este hotărât aici. 

Pare să răstoarne orice ar fi forma la care lucrează, apoi mai 
trage un fir și face... ceva. 

— E al dracului de ciudat, bombăne Ridoc în șoaptă. E ca atunci 
când ești mic şi-ţi rogi părinţii să bea din ceșcuţa de ceai, deși știi că e 
de fapt goală. 

Rhiannon îi face semn să tacă. 

— După ce este gata - profesoara Trissa se apleacă, apucă 
scândura şi-şi îndreaptă din nou spatele - punem runa. Până atunci, 
nu are nicio semnificaţie, niciun scop şi se va estompa rapid. 
Înzestrarea runei o transformă într-o formă activă de magie. 

Cu mâna dreaptă, apucă strâns ceea ce presupun că este runa pe 
care a înzestrat-o, apoi își împinge palma în placa de lemn. 

— Aceasta este o rună simplă de încălzire. 

— Asta a fost simplu? întreabă Sawyer. Scândura fumegă și mă 
aplec înainte, cu ochii mari. 

— Şi iată rezultatul obținut! exclamă profesoara, după care 
întoarce partea din față a scândurii spre zburători, apoi spre noi. 
După ce înţelegeţi ce combinaţii de forme creează anumite simboluri, 
aranjamentele sunt nelimitate. 

Pentru o clipă, rămân cu gura căscată. Formele au fost arse în 
ceea ce aș fi numit o rună decorativă în urmă cu aproximativ zece 
minute. Mă uit în jos la ilustrația din mâini și mă întreb de ce naiba e 
capabil pumnalul de la șold. 


Fiecare formă are o semnificaţie, iar punctele în care legăm 
puterea schimbă acea semnificaţie. Mai studiez preţ de câteva secunde 
forma multilaterală înainte ca profesoara să întoarcă placa cu faţa 
spre cer şi deodată înţeleg. 

— E o limbă bazată pe ideograme, spun deodată. Ca lucerana 
veche sau morrainiana. 

Profesoara Trissa se uită la mine cu sprâncenele ridicate. 

— Într-adevăr, e foarte asemănătoare cu acelea, mă aprobă, cu 
buzele curbate într-un zâmbet. Așa e, și tu ştii lucerana veche. 
Impresionant, adaugă. 

— Mulţumesc! 

— Face parte din echipa noastră, le spune Ridoc zburătorilor, 
arătând în direcția mea. 

Nu sunt sigură că ar avea de ce să se laude cu mine, din moment 
ce abia am trecut testul de istorie de azi-dimineaţă. Cel puţin sunt as 
la matematică, dar, pe de altă parte, matematica nu se schimbă peste 
noapte. 

— Eşti un mânuitor de gheaţă, nu-i așa? îl întreabă profesoara 
Trissa pe Ridoc. 

El dă din cap, iar ea îi întinde mâna. Ridoc își desface burduful 
legat de șold, apoi scoate apa sub forma unui cilindru înghețat înainte 
să i-l înmâneze profesoarei. 

După ce pune gheaţa pe scândură, nu sunt singura care scoate 
un icnet de uimire când gheaţa se topeşte în câteva secunde și apa 
picură de pe lemnul sfârâitor. 

— Aveţi grijă la mediul în care ţineţi runa. Dacă ar fi fost 
înzestrată cu un pic mai multă putere, acea scândură ar fi luat foc. 

— De ce nu ne învaţă nimeni asta? întreabă Maren, plimbân-du- 
și privirea de la propriul pergament la placa de lemn. 

— E o abilitate pe care tyrrienii au controlat-o și perfecționat-o 
cândva, dar a fost interzisă la câteva sute de ani după unificarea 
Navarrei, chiar dacă multe dintre avanposturile noastre și însuși 
colegiul Basgiath au fost construite pe ele. De ce? Mă bucur atât de 
mult că aţi întrebat! Vedeţi voi, călăreţii sunt în mod natural mai 


puternici, ținând cont de cantitatea de magie canalizată și de pece-ţile 
mânuite. 

Trager îşi dă ochii peste cap. 

— Dar runele echilibrează puterile, continuă profesoara Trissa, 
aşezând scândura pe iarbă acum că a încetat să mai sfârâie. O rună se 
limitează doar la cantitatea de putere cu care alegi să o înzestrezi, la 
cât de lungă vrei să îi fie durata de viaţă și la câte întrebuinţări are 
înainte să se golească de energie. Au interzis runele pentru ca acestea 
să nu ajungă în mâini greșite, adaugă și se uită la zburători. În mâinile 
voastre, mai exact. Dacă deveniți îndeajuns de buni la crearea runelor, 
puteţi concura cu o varietate însemnată de peceți. 

— Deci vrei ca noi să... înzestrăm asta? întreabă Cat, studiind 
ilustraţia cu o sprânceană ridicată. Cu ajutorul magiei? 

Urăsc să o recunosc, dar în cazul de față sunt de partea lui Cat - 
şi, dacă mă iau după expresiile celor din jurul meu, cu toţii suntem. 
Până și Rhi se uită neliniștită la desen. Mă simt... copleșită. 

— Da. Cu puterea pe care veţi învăţa să o separați de voi, așa 
cum v-am arătat. 

Profesoara Trissa își deschide rucsacul şi aruncă o altă grămadă 
de scânduri peste prima. A făcut ca totul să pară atât de uşor. 

— Vom începe cu o rună simplă de deblocare. Uşor de construit, 
ușor de testat, ne asigură, uitându-se când la călăreţi, când la 
zburători. 

— Toţi putem folosi vrăji minore pentru a descuia uși, remarcă 
Trager. 

— Bineînţeles că puteţi, oftează profesoara Trissa. Dar o rună de 
deblocare poate fi folosită de cineva care nu posedă magia necesară 
pentru a arunca vrăji minore. Acum, hai să trecem la treabă! Mă 
aştept să vă ţeseţi primele rune înainte de apus. 

— N-avem cum să învăţăm așa ceva înainte de apus! 
protestează Sawyer. 

— Prostii. Fiecare însemnat a învăţat în prima zi cum să creeze 
o rună simplă de deblocare. 

— Nicio presiune, mormăie Rhi. 


— Sloane și Imogen pot să facă asta? întreb. 

— Fireşte, răspunde profesoara Trissa, clătinând dezaprobator 
din cap spre mine. 

Din acest motiv m-a pus Xaden să exersez crearea runelor cu 
ajutorul ţesăturilor. Oare bărbatul ăla va învăţa vreodată cum să-mi 
spună lucrurile direct? Sau va trebui mereu să smulg informaţiile cu 
forța de la el? 

— „O să-ţi răspund la orice întrebare”, îl imit zeflemitor în 
șoaptă. 

Mi-e greu să pun întrebări despre a căror existenţă nici măcar 
nu știu. 

— Se presupune că sunteți cei mai buni din anul vostru, așa că 
nu mai staţi cu gurile căscate și treceţi la treabă! ne mustră 
profesoara Trissa. Primul lucru pe care va trebui să-l învăţaţi este 
cum să separați o parte din puterea voastră. Lăsaţi-o să vă umple 
minţile, apoi întindeţi-vă mâinile în curentul de energie și imaginaţi- 
vă cum smulgeţi un fir din acesta. 

Eu, Rhiannon, Sawyer și Ridoc facem schimb de priviri de genul 
ce-mama-naibii-e-asta, la fel cum procedează și zburătorii din fața 
noastră. 

— Vreun sfat? îi întreb pe Tairn și Andarna. 

— Nu arunca nimic în aer, mă sfătuiește Tairn, care-și mută 
greutatea de pe un picior pe altul în spatele meu. 

— Măcar să arunci ceva în aer ar fi interesant, remarcă Andarna, 
alegându-se cu un mârâit din partea lui Tairn. 

— Acum! poruncește Trissa, apoi ridică un deget. O, să nu uit: 
aveţi grijă! Puterea devine imprevizibilă atunci când extrageţi o parte 
din ea. Din acest motiv sunt de față făpturile de care sunteţi legați. Cu 
cât este mai aproape sursa, cu atât este mai ușor prima oară. 

Ne mai studiază preţ de o clipă, apoi își încrucişează braţele la 
piept. 

— Ei bine, ce mai așteptați? 

Îmi închid ochii, îmi închipui Arhivele din minte și energia 
învolburată care le înconjoară. Fluxul arzător, ca de lavă topită, al 


puterii lui Tarin, care curge în spatele ușii sale uriașe, pare capabil să 
mă consume, dar revărsarea sidefie a puterii Andarnei, aflate chiar 
dincolo de ferestre, îmi dă impresia că este... abordabilă. 

Domolindu-mi răsuflarea sacadată, mă pregătesc să accesez 
puterea Andarnei... 

Bum! Se aude o explozie și-mi deschid larg ochii, toate capetele 
întorcându-se fulgerător spre Sawyer, care zboară înapoi și 
aterizează chiar la câţiva centimetri distanță de ghearele lui Sliseag. 
În locul în care stătuse cu o clipă înainte a apărut o urmă de arsură 
fumegândă. 

— Şi de aceea ţinem cursul în aer liber, spune profesoara Trissa. 
Hai, în picioare! Încearcă din nou. 

Ridoc se întoarce și-l ajută pe Sawyer să se ridice, apoi facem 
exact asta. Încercăm din nou. Și din nou. Şi din nou. 

Înainte de apus, reuşesc să țes o rună de deblocare, dar nu sunt 
prima. 

Cat are această onoare și, spre deosebire de noi ceilalţi, sub 
picioarele ei nu există nicio urmă de arsură. 

Intr-un fel, are sens ca singura armă capabilă să ucidă un 
mânuitor întunecat să fie acelaşi lucru care l-a lăsat fără suflet... 
puterea. 

GHIDUL  CĂPITANULUI LERA DORRELL PENTRU 
ÎNVINGERFA  VENINOȘILOR, PROPRIETATE A ACADEMIEI 
CLIFFSBANE 

Capitolul 46 

Câteva zile mai târziu, stau la biroul din camera lui Xaden, 
concentrată asupra temei de azi, o piesă de tortură triunghiulară 
menită să stimuleze cumva auzul. 

— Rune? mă Întreabă el, aplecându-se peste umărul meu. 

Ridică una dintre cele cinci tentative de-ale mele aruncate pe 
birou, arse în discuri de lemn de mărimea unei mâini, și inspir adânc, 
savurând parfumul săpunului de pe pielea lui proaspăt spălată. 

O cameră de baie privată se numără cu siguranță printre 
avantajele de a dormi în odaia lui. 


— Suntem detașamentul de probă. Am vrut să-ți spun aseară. 
Iau firul delicat al puterii sidefate și-l îndoi în a treia formă din 

modelul pe care ni l-a dat profesoaara Trissa ca temă, apoi îl las 
să ardă uşor în faţa mea în timp ce mă întind cu grijă după altul. Acum 
că știu după ce să mă uit, văd clar fluxul de putere dinaintea mea, 
cumva deopotrivă solid și imaterial, format din fire strălucitoare 
răsucite de propria atingere. Totuși, vizualizarea formei nu ușurează 
extragerea firelor individuale. 

— Şi eu am vrut să-ți spun multe aseară, mărturisește el, apoi 
pune discul înapoi pe birou, alături de celelalte. Dar după ce te-am 
găsit în pat, am avut gura ocupată cu altceva. 

Amintirea îmi aduce un zâmbet larg pe buze. Alcătuiesc 
următorul triunghi, de data aceasta unul mai mic, și îl așez în cadrul 
celor mai mari care plutesc în fața mea. E mai mult plecat decât acasă, 
ducând armele de la fierărie pe frontul de lângă râul Stonewater și 
umplând depozitul lui Tecarus. Ultima călătorie a durat o zi în plus 
după ce el şi Garrick s-au trezit prinși într-un atac. 

— Vrei să te ajut? mă întreabă Xaden, iar buzele îi coboară 
seducător pe gâtul meu. 

— Asta.. încep şi-mi pierd răsuflarea când ajunge la gulerul 
armurii mele. Nu mă ajută. 

— Păcat. 

Mă sărută pe gât, apoi își îndreaptă spatele și mă lăsa să-mi fac 
temele. O decizie înţeleaptă, din moment ce trebuie să fiu la curs 
peste câteva minute. 

— De aceea mi-ai lăsat cartea aia în Navarre, nu-i aşa? 

lau următorul fir și trasez cercul care ar trebui să stabilizeze 
formele din interior, trecându-l de jur-împrejurul runei. Asta ar fi tot. 

— Am vrut să ai un avans, spune el și ia jurnalul lui Warrick, 
abandonat pe birou, pentru a-l răsfoi. 

— Mersi. 

— E imposibil de citit, bombăne Xaden, închizând jurnalul și 
punându-l la loc înainte să se îndrepte spre armoarul mare, unde 
uniformele lui atârnă lângă ale mele. 


Acest stil de viață domestic îmi umple sufletul de bucurie. Aș 
face orice pentru ca lucrurile să rămână aşa între noi. 

— M-a învăţat tatăl meu, spun pe un ton nonșalant şi-mi 
examinez runa în căutarea oricărui amănunt care mi-ar fi putut scăpa. 
Iar eu și Dain am folosit limba ca pe un cod secret în copilărie. 

— Nu mi l-am imaginat niciodată pe Aetos genul care să înveţe 
lucerana veche, remarcă Xaden. 

După ce ridic discul de lemn cu mâna stângă, mișc ușor firele de 
putere care vibrează, comprimându-le în disc. Mult mai bine decât 
ultimele cinci tentative. 

— Mi-ai pus rune în pumnale, spun și mă întorc în scaunul de 
lemn. 

Buzele mi se întredeschid și mă holbez cu nerușinare la Xaden, 
care-şi scoate uniforma din șifonier, cu un prosop înfășurat în jurul 
şoldurilor. Cum de nu am observat că fusese practic gol în spatele 
meu în tot acest timp? Zeilor, ce oportunitate ratată... 

— Mai uită-te așa la mine și nu mai ajungi la curs, mă 
avertizează el. 

Ochii i se întunecă în timp ce străbate camera și-și aruncă 
hainele pe pat. Mă forţez să-mi feresc privirea. Brennan l-a atenționat 
pe Xaden că prima dată când voi întârzia la curs din cauza 
aranjamentelor de dormit, voi ajunge înapoi în camera desemnată. 

— Mi-ai pus o rună de deblocare în pumnal, nu-i așa? îl întreb, 
punând toate discurile în rucsac, în afară de cel pe care tocmai l-am 
terminat, şi ignorând jurnalul lui Warrick, care pare să-și bată joc de 
mine de pe marginea biroului. Așa am ieșit din camera de 
interogatoriu. 

— O variantă a sa, da. 

Ținând în mână cea mai bună rună creată după atâtea tentative, 
îmi pun rucsacul pe umeri şi-mi trec braţele printre curele, apoi mă 
ridic şi mă întorc cu faţa spre el. Încă are pieptul minunat de gol, dar 
din păcate - sau din fericire pentru orarul meu - și-a pus pantalonii. 

— Vrei să fii mai explicit? 


Spre consternarea mea, întinde mâna după şosete în loc de 
cămaşă. 

— Poţi face runa de deblocare. E destul de simplă, spune relaxat. 
Am adăugat un element de nevoie în rună. Prin urmare, nu poţi să te 
apropii de orice ușă și o să deschizi pentru că vrei, dar dacă ai 
pumnalul la îndemână şi arma detectează nevoia de a descuia o ușă, o 
va face. Dacă ai fi ajuns la fierăria din Basgiath, s-ar fi deschis conform 
nevoii tale. 

Așezat pe marginea patului, își pune bocancii. 

— Am avut tot timpul cheia? 

Dacă nu l-aș fi iubit deja, m-aș fi îndrăgostit chiar acum de el. 

— Da. Azi te simţi aventuroasă cu întrebările? 

Îşi ridică un colţ al gurii. Îmi încleștez degetele în jurul discului 
şi-mi înfig dinţii în buza inferioară. Problema cu a fi fericită în inima 
haosului pe care amândoi l-am provocat este că sunt îngrozită să pun 
chiar și o singură întrebare care ar putea pune totul în pericol. 

— Ce rună este cea de pe piatra pe care o ţii lângă pat? Asta e, 
nu-i aşa? 

— Da, şi e una chiar complicată. 

Xaden întinde mâna spre mica piatră cenușie, apoi se ridică de 
pe pat și mi-o oferă. 

— Nu există nicio persoană în viaţă care să știe cum să o 
reproducă. Colonelul Mairi a fost ultima. 

Mama lui Liam și a lui Sloane. Iau piatra de mărimea palmei și 
studiez liniile elaborate ale runei. 

— Trebuie să fi fost uriașă când a înzestrat-o cu putere. 

— Presupun că da. Probabil că a destrămat-o, astfel încât toate 
părţile din rună să se potrivească în pietrele în care le-a pus. 

— Pietre? repet și mă uit în sus la el. Adică nu a fost una 
singură? 

— Au fost o sută șapte, răspunde Xaden, aşteptându-mi cu 
interes reacţia. 

Cei însemnați. Vrea să-l întreb. 

— Ce face? 


Îmi plimb degetul mare peste modelul înnegrit. 

— Ce afăcut. E o rună de protecţie, însă a fost concepută să fie 
folosită o singură dată, explică Xaden, care-și trece o mână prin părul 
umed și ezită pentru o clipă. Pe măsură ce-ţi îmbunătăţești abilitatea 
de creare a runelor, poţi pune elemente în ele, precum șuviţe de păr 
sau chiar alte rune complete pentru localizarea lucrurilor. Sau pentru 
protejarea lor. Această rună anume a fost făcută pentru a proteja pe 
cineva din linia de sânge a tatălui meu. 

— Pe tine, spun şi ridic privirea, întinzându-i piatra înapoi. Eşti 
singurul lui copil, nu-i așa? 

Xaden dă din cap. 

— Toţi copiii ofițerilor au primit una înainte ca părinţii noștri să 
ia parte la Bătălia de la Aretia. Ni s-a spus să le purtăm tot timpul 
asupra noastră. Și exact asta am făcut, chiar și la execuţie. 

Degetele lui le ating în treacăt pe ale mele când ia piatra. La 
naiba, aproape că nu mai respir, și nu-mi desprind ochii din ai lui. 

— A fost concepută pentru a contracara pecetea călărețului al 
cărui dragon avea să-i omoare, continuă Xaden, înghițind în sec. Dar 
se activa numai în momentul uciderii lor prin focul dragonului. 

— Care este metoda principală de execuţie a trădătorilor, 
șoptesc. 

— Da. Am tinut-o în pumn - toţi am făcut-o - în timp ce stăteam 
acolo și priveam cum părinţii ne sunt puși în linie pentru execuţie. Și 
în clipa în care au fost... - i se ridică umerii când trage adânc aer în 
piept - ... arşi, o căldură dogoritoare mi-a gonit în sus pe braţ. 
Următoarea dată când am simţit așa ceva a fost după Treierat. Cu 
ochii marii, îmi pun mâna peste a lui și i-o strâng cu putere. 

— Relicvele rebeliunii? 

Acesta trebuie să fie motivul pentru care semnele spiralate 
încep întotdeauna pe braţele celor însemnați. 

— Da. Părinţii noştri ştiau că urmau să moară într-un fel sau 
altul, iar ultimul lucru pe care l-au făcut a fost să se asigure că suntem 
protejați. 


Xaden se apleacă spre mine și mă sărută pe frunte, apoi se 
întoarce şi pune piatra la loc pe noptieră. 

— Îmi place când îmi pui întrebări, spune el, întinzându-se să-și 
ia cămașa de la uniformă. Mai vrei să știi ceva? 

Îmi stă pe limbă să-l întreb de ce nu mi-a spus despre 
înțelegerea pe care a încheiat-o cu mama mea și dacă alegerea i-a 
influenţat cumva sentimentele față de mine. Dar apoi își îndreaptă 
postura și privirea îmi fuge pe cicatricile argintii de pe spatele lui - 
cicatricile pe care ea le-a pus acolo - și pur și simplu nu pot rosti 
cuvintele. Mi-a spus că m-a iubit de când ne-am sărutat prima dată. 
Asta ar trebui să fie îndeajuns. Ar trebui să mă mulțumesc cu 
informaţiile împărtășite de mama... Sau poate că nu vreau să știu mai 
multe despre înţelegere, nu dacă există vreo șansă ca adevărul să ne 
pună în pericol relaţia. 

— Violență? 

Îşi trage cămaşa peste cap şi se întoarce. 

— Nimic altceva de întrebat, spun cu un zâmbet forțat. 

— E totul în regulă? insistă el, iar două linii îi apar între 
sprâncene. Din câte am înţeles de la Bodhi, Cat nu-ţi face viața ușoară 
şi ai mânuit de câteva ori fulgerul... 

— Bodhi trebuie să nu-și mai bage nasul în treburile mele. 

În niciun caz n-am de gând să-l las pe Xaden să-și facă griji 
pentru mine înainte să plece într-o călătorie de câteva zile. Mă ridic 
pe vârfuri şi îl sărut ușor. 

— Ne vedem diseară. 

O scânteie de dezamăgire îi străbate scurt ochii, apoi îşi 
strecoară mâna în spatele gâtului meu și-mi capturează gura într-un 
sărut flămând, pentru încă o secundă de fericire. 

— Eşti aproape, îmi spune după ce se îndepărtează, dar ai 
nevoie de un indiciu direcţional pentru acea rună. 

— Runa mea e grozavă şi-ţi voi cere ajutorul dacă am nevoie. 

Îl sărut repede, doar pentru că pot, apoi mă grăbesc să ies din 
cameră, ca să ajung la timp la curs. De îndată ce pun piciorul pe 
coridor, îmi ridic discul la ureche. 


Zgomotul se năpustește de pretutindeni. Bocanci care îmi 
bubuie deasupra capului, uși închise în faţa mea, oameni care strigă 
sub mine - sunt prea multe informaţii pentru a înțelege ceva. 

— Urăsc când are dreptate, mormăi când intru în clasă, cu 
tălpile alunecând pe podea. 

Bineînţeles, Cat și-a înzestrat perfect runa, o realizare care 
aproape că mă convinge să-i cer ajutorul lui Xaden, dar descopăr că a 
plecat deja până am terminat cursurile. 

Peste o săptămână, suntem în sala de antrenament, iar pe 
marginea rogojinii centrale se află Devera, Emetterio şi una dintre 
profesoarele zburătorilor. 

— V-am oferit două săptămâni pentru a vă da seama cum să vă 
integrați pașnic, dar, spre dezamăgirea noastră, încă nu aţi reușit să 
faceţi acest lucru, ne ceartă Devera. 

Sala este doar o fracțiune din dimensiunea celei de la Basgiath - 
cu nouă rogojine în total - și e plină până la refuz, cu fiecare cadet din 
Aretia stând umăr lângă umăr. 

Inclusiv zburătorii. 

Până acum, am fost puși să stăm împreună doar la lecţiile de 
rune, în grupuri foarte mici, și-n timpul meselor, care se sfârșesc de 
obicei cu cel puţin un pumn încasat de cineva. 

— La ce naiba se aşteaptă? șopteşte Rhiannon lângă mine, cu 
braţele încrucișate peste piept. Ne omorâm unii pe alții de secole şi se 
presupune că ar trebui să... să ce, mai exact? Să împletim flori unul în 
părul celuilalt și să ne mărturisim cele mai mari și mai întunecate 
secrete doar pentru că ne-au dat un luminar și am esca-dalat 
împreună o stâncă? 

— Atmosfera e puţin cam încordată, o aprob, cu conductorul în 
mâna dreaptă. 

Îmi rotesc umărul vătămat, sperând că mă va ierta pentru că am 
îndrăznit să dorm greșit pe el. Am o lecţie cu Felix peste două zile și 
îndes cât de multă putere pot în mica sferă de sticlă. 


Puterea îmi explodează mult prea des din cauza insultelor 
aruncate de zburători ori de câte ori au ocazia, insinuând că am ales 
să o las să cadă pe Luella în locul Visiei. 

Există o diviziune clară în rândurile noastre: o mare de negru în 
dreapta mea şi o fâșie arămie în stânga, cu o bandă lată de podea 
goală între noi. Peste o duzină de cadeți au căpătat vânătăi de la lupta 
stârnită cu o zi în urmă în sala mare, între A Treia Aripă și două 
stoluri. 

— Izbucnirea violentă de ieri a fost complet inacceptabilă, 
începe profesoara zburătorilor. 

Împletitura brună îi alunecă peste umăr când își întoarce capul 
pentru a li se adresa tuturor cadeţilor, nu doar zburătorilor. 

— Cooperarea va face diferența în acest război şi trebuie să 
înceapă aici! adaugă și-și întoarce degetul spre cadeţii călăreţi. 

— Mult noroc cu asta! bombăne Ridoc. 

— Vom face schimbări semnificative, anunţă Devera. Nu veţi 
mai fi despărțiți la cursuri. 

Mi se strânge stomacul și un murmur de nemulţumire străbate 
sala de antrenament. 

— Ceea ce înseamnă, continuă Devera, care-și ridică vocea ca să 
amuţească partea noastră din formaţia improvizată, că vă veți 
respecta unii pe alţii ca pe niște egali. Poate că suntem în Aretia, dar 
de astăzi am decis că Codexul Călăreţilor de Dragoni se aplică în 
continuare fiecărui cadet. 

— Şi-n calitate de oaspeţi ai lor, spune profesoara zburătorilor, 
punându-și o mână pe șoldul generos, toţi zburătorii îl vor respecta. 

Dinspre jumătatea lor de formaţie răzbat sunete de 
dezaprobare. 

— Aţi băgat la cap? 

— Da, profesoară Kiandra, răspund ei la unison. 

La naiba! E oarecum impresionant, chiar dacă sună ca niște 
infanteriști. 

— Dar suntem conștienți că nu putem progresa fără să 
rezolvăm problema ostilității dintre voi, precizează Emeterrio, care-și 


mută privirea de la un grup la celălalt. La Basgiath am avut o metodă 
de a aborda nemulțumirile dintre cadeți. Puteţi cere o confruntare - o 
luptă corp la corp care se termină atunci când unul dintre voi îşi 
pierde cunoștința sau bate cu palma în rogojină pentru a-și 
recunoaște înfrângerea. 

— Sau moare, adaugă Aaric. 

Zburătorii sunt în mod clar șocați, însă majoritatea călăreţilor 
îşi dau ochii peste cap. N-ar rezista nici măcar o zi la Basgiath. 

— Fără să vă ucideți adversarul, continuă Emetterio, vorbindu-i 
direct lui Aaric înainte să treacă mai departe. Pentru următoarele 
şase ore, fiecare cerere pentru confruntare - între cadeți din același 
an - va fi acceptată. O să vă adresaţi o singură dată nemulțumirile pe 
aceste rogojini, apoi veți uita de ele. 

— Ne dau undă liberă să-i batem măr? întreabă Ridoc încet. 

— Cred că da, îi răspunde Sloane în șoaptă. 

— Va fi o după-amiază fenomenală, comentează Imogen cu un 
zâmbet larg pe buze, pocnind din degete. 

— Au fost antrenați să se lupte cu veninoșii, le reamintesc. Nu i- 
aş subestima. 

Când vine vorba de peceţi, îi putem nimici cu ușurință în zbor, 
dar într-o luptă corp la corp? Există șanse mari ca zburătorii să deţină 
avantajul. 

— Puteţi provoca doar un adversar la o confruntare și fiecare 
cadet poate fi provocat o singură dată, specifică Emetterio, ridicân- 
du-și degetul arătător concomitent cu sprâncenele stufoase. Așa că 
alegeţi cu grijă, pentru că s-ar putea ca mâine să nu vă puteţi atinge 
de călăreţul sau zburătorul pe care îl disprețuiţi. 

Fir-ar să fie! Anxietatea preia controlul. Există un singur motiv 
pentru care cineva nu ar putea cere o confruntare, dar ei nu ar fi 
capabili de așa ceva... nu-i așa? 

— Confruntările între colegii de detașament sunt interzise 
conform Codexului, le explică Devera zburătorilor, apoi se întoarce 
spre noi. Şi mâine fiecare detașament de călăreți va absorbi un stol de 
zburători. 


Se pare că da. 

Furia îmi înroşește obrajii, iar eu și Rhiannon schimbăm o 
privire tulburată, care este oglindită de toţi cei din detașamentul 
nostru, mai ales de Visia. 

— Observaţi că am spus absorbi, zice Devera, privindu-ne cu 
subințeles. Nu veţi fi puşi provizoriu în aceeaşi echipă, nu veţi forma 
un parteneriat. O să fuzionaţi, o să vă contopiţi, o să vă unificați. 

Această decizie este împotriva a tot ceea ce am fost învățați. 
Detașamentele sunt sacre. Detașamentele înseamnă familie. 
Detașamentele se nasc după Parapet și se consolidează prin Mănu-șa- 
de-Oţel, Treierat și Jocurile de Război. Detașamentele nu sunt unite cu 
altele decât dacă sunt desfiinţate din cauza morţilor cade-ţilor -, iar 
noi suntem Detașamentul de Fier. 

Noi nu ne plecăm în faţa nimănui. Și cu siguranţă nu ne pierdem 
printre alţii. 

— Şi dacă nu o faceţi - tonul profesoarei Kiandra se îmblânzeşte 
când își plimbă privirea prin sală - vom eşua când va veni timpul să 
luptăm. Vom muri. 

— Acum vom primi cererile voastre, spune Emetterio, încheind 
partea de prelegere a festivităților de astăzi. 

Se formează rânduri pentru cei care solicită confruntări şi nu 
mă surprinde faptul că majoritatea celor aflaţi la coadă poartă maro. 
Ce-i drept, zburătorii au mai multe motive să-i urască pe călăreți 
decât viceversa. 

— Suntem Detașamentul de Fier și vom acţiona ca atare! ne 
ordonă Rhiannon când ultimii cadeți se apropie de Emetterio. 
Rămânem împreună și luăm la rând rogojinile, fără să ne lăsăm 
intimidaţi de confruntări. 

Toţi unsprezece suntem de acord. 

Sunt anunţate primele confruntări și nu mă mir când Trager o 
cheamă pe Rhiannon la rogojină. Fără îndoială că este încă supărat 
din cauza pumnului pe care l-a încasat de la ea pe terenul de zbor. 

Prietena mea câștigă în mai puţin de cinci minute, iar buza lui 
sângerează din nou. 


Rămân cu gura căscată când Bragen, liderul stolului lui Cat, 
zburătorul îndesat din al treilea an, cu colierul de cicatrici, o lasă 
inconștientă pe Quinn cu o combinaţie necruțătoare de pumni. 

După ce Imogen este chemată la rogojină de Neve - un alt cadet 
din al treilea an din stolul lui Cat, cu păr scurt blond-căpșună și ochi 
înfundaţi în orbite - înțeleg tiparul. 

— Acesta este un atac la adresa mea, îi spun încet lui Rhiannon 
când Imogen o izbeşte cu piciorul în cap pe cealaltă fată. 

— Atunci este un atac la adresa noastră, răspunde ea. Te rog, 
spune-mi că ești bandajată și că-ţi porți armura! 

Dau din cap. 

Imogen și Neve schimbă lovituri precise și strategice, dar Deve- 
ra pune capăt confruntării după ce amândouă sângerează și o declară 
remiză. 

— Catriona Cordella și Violet Sorrengail, anunță Devera. Dezar- 
maţi-vă și treceţi pe rogojină! 

— Nu face asta! 

Maren încearcă să o convingă pe Cat să se răzgândească, dar în 
ochii mijiți ai acesteia nu se vede decât determinare. 

— Al dracului de evident, bombăn și-i înmânez conductorul lui 
Rhiannon. 

— De ce nu sunt surprinsă, Cat? 

Imogen îi aruncă o privire dușmănoasă peste rogojină înainte să 
se întoarcă spre mine. 

— E în regulă. Previzibil, dar în regulă, spun și îmi scot din teci, 
una câte una, toate cele treisprezece arme și i le dau lui Imogen. 

— Te depăşeşte cu aproape treisprezece centimetri, așa că ai 
grijă la raza ei de acțiune, spune Rhiannon încet. 

— Din câte îmi amintesc, atacă repede şi nu-ţi va lăsa mult timp 
să reacționezi, prin urmare fiecare mișcare trebuie să conteze. Nu 
ezita! adaugă Imogen. 

— Bine. 

Inspir pe nas și expir pe gură, străduindu-mă din răsputeri să 
calmez senzațiile de rău augur din stomac. Dacă aș fi știut că ziua de 


azi urma să se îndrepte spre un asemenea deznodământ, aș fi acţionat 
mai devreme, poate chiar i-aș fi strecurat în micul-dejun niște boabe 
de fonilee, mai ales că am văzut viţa crescând pe creasta aflată 
imediat sub vale. 

— Te vei descurca, mă asigură Rhiannon. Ai fost antrenată de 
un maestru. 

— De Xaden, șoptesc și-mi doresc să fie aici, nu la graniţă. 

— De mine, mă corectează ea, apoi mă înghionteşte cu umărul, 
zâmbind forţat. 

— Violet? mă strigă Sloane, care vine lângă Imogen. Fă-mi o 
favoare și tăbăcește-i fundul! 

Un zâmbet strâmb, dar adevărat îmi înflorește pe buze. Dau din 
cap spre ea, apoi pășesc pe rogojină. Se pare că nimic nu-i unește mai 
bine pe inamici decât un dușman comun și, dintr-un anumit motiv, 
Cat a decis că eu sunt al ei. Covorașul are aceeași densitate precum 
cele de la Basgiath și-l simt la fel sub bocanci în timp ce merg spre 
centru, unde Cat mă așteaptă cu un rânjet răuvoitor pe faţă. 

— Scoate-i ochii! sugerează Andarna. Vorbesc serios. Ochii sunt 
cel mai moale țesut. Doar bagă-ţi degetele mari acolo... 

— Andarna! Gândeşte logic! răbufnește Tairn. Rotulele sunt o 
țintă mult mai ușoară. 

— Acum e momentul să tăceţi! 

Îmi ridic brusc scuturile, amuţindu-i cât mai mult posibil pe 
Tairn şi Andarna. 

— Fără arme. Fără peceţi, spune Devera. Confruntarea se 
termină când una dintre voi... 

— Îşi pierde cunoştinţa sau bate în rogojină pentru a se 
recunoaște înfrântă, termină Cat fără să-și ia ochii de la mine. Știm. 

— Începeţi! strigă Devera și se dă jos de pe rogojină. 

Ignor zgomotul din jurul meu, concentrându-mă complet asupra 
lui Cat, care adoptă o poziţie familiară de luptă. 

Fac la fel, menținându-mi mușchii relaxaţi și trupul pregătit să 
se miște. Dacă atacă rapid, aşa cum a spus Imogen, atunci va trebui să 
mă apăr. 


— Asta-i pentru Luella! 

Se năpusteşte asupra mea cu o combinaţie rapidă de pumni, 
însă blochez fiecare atac cu antebraţele, mișcându-mi corpul astfel 
încât loviturile să mă atingă în treacăt, fără să încasez complet 
impactul. E... ușor, de parcă știu coregrafia. De parcă e memorie 
musculară. Când Cat își schimbă postura, sar înapoi cu o clipă înainte 
să-şi întindă piciorul. Loveşte numai aerul și se dezechilibrează, 
împleticindu-se în lateral, iar eu aterizez puţin mai încolo pe rogojină. 

La naiba! Se luptă ca Xaden. Ne-a antrenat pe amândouă. 

Înfrângerea unui mânuitor întunecat începe cu a şti unde se 
clasează în ceea ce privește vârsta și experienţa. Iniţiaţii au 
cercuri roşiatice la ochi, care apar și dispar în funcţie de cât de 
des drenează magie. Ochii Asimilor fluctuează în nuanţe de roșu, 
iar venele li se dilată când sunt enervaţi. Ochii Înţelepţilor - cei 
responsabili de iniţiaţi - sunt în permanenţă roșii, cu venele 
umflate mereu întinse spre tâmple, extinzându-se odată cu 
vârsta. Mavenii - generalii lor - n-au fost niciodată capturați 
pentru a fi examinaţi. 

— DESPRE VENINOȘI: UN COMPENDIU, DE CĂPITANUL 
DRAKE CORDELIA, STOLUL ARIPA DE NOAPTE 

Capitolul 47 

S-a zis cu gândul că deţin avantajul. Privirea lui Cat se aprinde, 
de parcă ar fi ajuns la aceeași concluzie. Ne dăm roată una alteia, apoi 
își îngustează ochii într-un mod care îmi face stomacul să se strângă. 
Chiar dacă Devera a stabilit reguli, ceva îmi spune că adversara mea 
este pe cale să le încalce. 

— Te deranjează? mă întreabă ea, coborându-și vocea în timp 
ce-și ridică mâinile. Să ştii că pe mine m-a învăţat prima? Că a fost al 
meu mai întâi? 

— Nici vorbă, din moment ce acum este al meu. 

Fierea îmi urcă pe gât, fierbinte și neplăcută, iar pe limbă simt 
gustul acru al geloziei. 

— Chiar așa? 

Mă feresc când îndreaptă un pumn spre mine. 


— Nici gândul că știu ce gust are? 

Urmează o altă combinaţie de lovituri, însă le blochez pe toate, 
apoi Cat se retrage de parcă atacul nu ar fi fost nimic altceva decât un 
test. 

— Sau cum se simte greutatea lui deasupra mea? Nu voi vomita 
pe rogojină. Refuz. 

— Nu. 

Dar, fir-ar să fie, imaginea aia mi se derulează în minte la fel de 
intens ca un coșmar. 

Mâinile ei pe pielea lui, gura ei pe liniile șerpuitoare ale relicvei 
rebeliunii. Invidia și furia îmi urlă ca niște fiare în urechi şi-mi 
înceţoşează simţurile. Clipesc rapid pentru a înlătura viziunea 
înfricoșătoare, dar căldura îmi furnică pielea pe măsură ce puterea 
creşte în mine. 

Mă atacă din nou și-mi ridic imediat antrebraţul pentru a-i para 
lovitura, însă apoi se mișcă brusc și, când dau să-i blochez pumnul, 
îmi trage un croșeu de stânga. 

Durerea îmi explodează în obraz, chiar pe os, şi mă împleticesc 
înapoi, atingându-mi din reflex faţa pentru a verifica dacă sângerez, 
însă nu mi-a despicat pielea. 

— Cred că de fapt te deranjează, spune ea încet, când ne dăm 
din nou roată. Să mă vezi aici, unde îmi este locul. Să știi că dorm 
chiar în capătul coridorului. Pun pariu că adevărul te ţine trează 
noaptea, gândul că sunt o parteneră mai bună pentru el din toate 
punctele de vedere, și că numeri secundele până când o să se sature 
de trupul tău fragil și jalnic și o să se întoarcă la femeia care știe exact 
ce îi place şi cum îi place. 

Fiecare cuvânt pe care îl rostește îmi crește temperatura, dar 
refuz să mușc momeala; de data asta, sunt pregătită când se repede 
spre mine şi mă răsucesc când își îndreaptă pumnul spre faţa mea. 
Reușesc să contracarez, lovind-o exact în același loc în care mă 
nimerise cu doar câteva clipe mai devreme. 

Durerea îmi amorţește încheietura şi-mi săgetează braţul, dar 
junghiul ascuţit e un motiv de bucurie. 


— Ştii ce mă deranjează? o întreb. 

Cat sare înapoi pe vârfuri, înjurând când își șterge obrazul cu 
dosul mâinii și vede sângele. 

— Că eşti obsedată să lupţi pentru un bărbat. 

Furia îmi alimentează mișcările când pornesc la atac, dar nicio 
combinaţie de lovituri nu o ia prin surprindere. Pentru că, naiba să le 
ia, toate sunt ale lui. 

— Ai de gând să intervii? aud pe cineva întrebând dincolo de 
negura de mânie care-mi încetinește timpul de reacţie. 

— N-ar vrea să o fac, vine răspunsul de la marginea covorașului. 

Cat se aruncă spre mine și sunt prea concentrată asupra 
mâinilor ei pentru a-i bloca picioarele când le seceră pe ale mele. 

Sunt în aer preţ de o fracțiune de secundă, apoi spatele îmi 
loveşte rogojina, zguduindu-mi oasele şi furându-mi răsuflarea. În 
clipa următoare, Cat are antebraţul la gâtul meu, hotărâtă să-mi taie 
sursa de aer. Aplecându-se spre mine, își apropie gura de urechea 
mea şi-mi șopteşte: 

— Pari supărată, Violet. Abia acum îți dai seama că nu ești deloc 
specială? Că eşti doar o înlocuitoare convenabilă pe care el să o 

fută? 

Râde, un sunet jos și crud. 

— Ştiu cât de bun este. Eu sunt cea care l-a învăţat acel mic truc 
pe care îl face cu degetele. Știi tu, cel în care își îndoaie... 

Văd roșu în faţa ochilor şi-mi pun fiecare dram de furie în 
pumnul pe care i-l înfig în coaste, chiar acolo unde Xaden m-a învăţat 
să înjunghii, apoi îmi retrag braţul și repet mișcarea, savurând 
pocnetul surd al coastelor ei fisurate şi junghiul zguduitor care-mi 
străbate fulgerător mâna, îmi trece de încheietură şi-mi urcă pe braţ, 
conștientă că durerea sfâșietoare pe care i-am provocat-o este de 
zece ori mai cumplită. 

Cat strigă și cade de pe mine, aterizând pe partea ei nevătămată, 
iar eu icnesc, îmi umplu plămânii cu aer și îmi arunc imediat trupul 
după al ei, ridicându-mă în genunchi și dându-i un pumn nimicitor în 


obraz, cu un bufnet satisfăcător, înainte să aibă timp să-și revină. 
Acum am însemnat-o pe ambele părți. 

— Ce dracu” e în neregulă cu tine? răbufnesc. Nu este vina mea 
că nu te iubește! 

— Bineînţeles că nu o face! 

Mă prinde iute de braţ și se rostogolește cu o viteză uluitoare, 
răsucindu-mi-l la spate. 

O agonie necruțătoare îmi cutremură trupul, făcându-mi gura 
apă. 

— Nu e capabil să iubească pe cineva! îmi şuieră la ureche. Crezi 
că sunt atât de meschină încât aş ataca o altă femeie din cauza 
dragostei? 

— Da! 

Împing cuvântul printre dinţii încleştaţi în timp ce mă împinge 
în jos, controlându-mă prin braţul pe care mi l-ar putea rupe cu 
ușurință, prin umărul pe care mai are puţin să mi-l disloce din această 
poziţie. Partea laterală a feţei mi se izbește de rogojină. 

Gândeşte! Trebuie să gândesc! Darfutu-i, tot ce pot face este să 
simt. Mânia și invidia îmi pulsează prin vene cu fiecare bătaie de 
inimă, anihilând orice urmă de rațiune până când nu mai sunt nimic 
decât furie. 

— Eşti prea îngustă la minte pentru el, îmi spune încet, de parcă 
i-ar fi frică să fie auzită. El gândește înainte, la fel ca mine. Zeilor, ştii 
măcar de ce nu te-a ucis în primul an? Eu da. Pentru că a avut 
încredere în mine să privesc în viitor împreună cu el. 

Ştie despre înţelegerea cu mama. I-a spus lui Cat. 

Când degetele încep să mă furnice, îmi dau seama că o să-mi 
amorţească în curând întregul braţ, dar asta nu-mi împiedică trupul 
să tremure de furie... răvășit de o putere tot mai mare. 

Gândeşte! Trebuie să gândesc! Îmi cunoaşte toate mişcările, cel 
puţin pe cele pe care le-am învăţat de la Xaden. 

— Uită-te unde suntem! La Casa Riorson. 

Stă cu gura atât de aproape de urechea mea, încât pot simţi cât 
de greu respiră. 


— Cui nu i-ar plăcea toată această putere și felul frumos 
ambalat în care vine? Dar în niciun caz nu mă lupt cu tine pentru 
dragostea unui bărbat. Sunt în război cu tine pentru o coroană. Acesta 
a fost motivul pentru care ne-am logodit. Mi-a fost promisă și nu i-o 
cedez unei nenorocite de Sorrengail, care a ales să-i dea drumul 
zburătoarei în locul colegei sale de detașament. Întreaga ta familie 
merită să moară pentru toate lucrurile la care ne-aţi supus! 

O coroană? Logodiţi? Mă doare pieptul deoarece totul are sens. 
Două familii de aristocrați care au nevoie de o alianţă. lar eu nu sunt 
nici pe departe o membră a nobilimii. 

— Şi zeilor, învață cum să-ţi controlezi emoţiile! Eşti atât de 
slabă, încât e jalnic. 

Cuvintele ei formează un șir de șuierături. Să i-o dracu’! Și 
Rhiannon m-a antrenat. 

Îmi arunc capul pe spate cât de tare pot și, dacă mă iau după 
sunet, reușesc să sparg cartilajul. Presiunea îmi dispare numaidecât 
de pe braţ şi umăr, eliberându-mă. 

Cat ţipă, un sunet ușor înăbușit, şi-mi împing înapoi cotul 
nevătămat, cu putere, lovindu-i țesutul moale al stomacului, exact așa 
cum m-a învăţat Rhi. 

Blocând durerea, sar în genunchi, apoi mă răsucesc şi-mi arunc 
greutatea asupra ei. Cat se răstoarnă pe spate, iar eu profit de ocazie 
şi-mi înfig genunchiul în sternul ei, apoi îi iau în vizor gâtul. 

Am de gând să o ucid! Cum îndrăznește să mă acuze, de parcă aș 
fi avut de ales în căderea Luellei? De parcă aș fi avut ceva de-a face cu 
alegerea lui Xaden de a o părăsi? La naiba cu toate astea! Cum 
îndrăzneşte să pună ochii pe ceea ce este al meu? El nu este o 
coroană. Nu este un taburet pentru putere. Nu este o unealtă care să o 
ridice pe ea în rang. El este totul. 

Pete roşii încep să-i acopere faţa, iar ochii i se măresc de panică. 

— Violet! strigă cineva. 

O femeie. O prietenă, poate? 


Puterea îmi clocotește în vene şi-mi ridică firele de păr de pe 
ceafă, întețindu-se cu forţa unei tornade. Mâinile lui Cat le zgârie cu 
disperare pe ale mele, dar doar o strâng mai tare. 

— La naiba, Cat! strigă altcineva din partea opusă. Bate în 
rogojină! 

Să bată în rogojină? Nu vreau să cedeze. Vreau să înceteze să 
mai existe. 

— Sincer să fiu, nu-mi pasă dacă o ucizi, Violenţă. 

Vocea lui Xaden se furișează prin furia care mă ţine captivă în 
aceeaşi strânsoare implacabilă pe care o folosesc pentru a-mi 
sugruma adversara. 

— Dar ţie o să-ţi pese. 

Clipesc din gene, în timp ce cuvintele lui risipesc îndeajuns din 
ceață cât să-i simt pulsul tot mai slab sub mâini, dar nu o eliberez din 
strânsoare. 

— Bate în rogojină! strigă mai multe persoane. 

— Respect orice alegere pe care o faci. 

Dar nu fac o alegere. Nu există una. Ci numai vârtejul haotic al 
furiei şi al geloziei și... 

Trișoare nenorocită, folosește manipularea mintală! 

— leşi din mintea mea! tip atât de tare încât mă ustură gâtul. Cat 
doar se uită în sus la mine, cu o furie și mai aprinsă în ochii 

strălucitori, şi încearcă să-și vâre degetele mari sub mâinile 
mele. 

N-are de gând să bată în rogojină. Chiar ar prefera să moară 
decât să piardă în faţa mea. 

— Nu vreau să o ucid. 

Trebuie să-i dau drumul, dar mâinile nu mă ascultă. 

— Atunci nu o face. 

Vocea lui îmi învăluie mintea și furia se domolește cât să mă lase 
să-mi dau seama că este aici. A trecut o săptămână de când l-am văzut 
ultima oară și e aici. 


Și-l iubesc mai mult decât o urăsc pe ea. Îmi smulg mâinile de pe 
gâtul ei, dar nu-mi pot convinge trupul să se îndepărteze mai mult de 
atât. 

— Am nevoie de ajutorul tău. 

Cat gâfâie, disperată să-și umple plămânii cu aer, în timp ce pași 
grei se apropie din stânga. 

Brațele lui Xaden mă înconjoară și mă ridică în picioare, iar eu 
mă agăț de dragostea pe care i-o port pentru a împiedica furia să mă 
consume. 

— N-am bătut în rogojină! hârâie Cat, care se împleticeşte 
repede înapoi, cu gâtul marcat de urmele mâinilor mele. 

— Riorson! răbufneşte Devera. De ce intervii într-o conf... 

— Pentru că a trișat! strigă Imogen. A folosit manipularea 
mintală! 

— Ea e cea dementă! 

Vocea lui Cat se frânge de mai multe ori, dar tot îndreaptă un 
deget acuzator în direcția mea. 

— Eu sunt cea dementă? O să-ţi arăt exact cât sunt de dementă 
când o să te omor pentru că te-ai jucat cu mintea mea! 

Mă arunc spre ea, încercând să mă eliberez din braţele lui Xa- 
den, dar el mă ţine strâns. 

— Dă-mi de ştire dacă într-adevăr vorbeşti serios. Mă ridică de 
pe podea. 

— Catriona! strigă profesoara Kiandra, care-și croiește cu forţa 
drum printre rândurile de zburători. Spune-mi că nu ai... 

Îşi plimbă privirea de la Cat la mine şi înapoi. 

— Renunţă, Cat! 

— S-o ia dracu’! 

Fiecare celulă din trupul ei emană ură pură, însă emoția nu face 
decât să-mi Îîntețească focul de sub piele. 

— Şi la dracu’ cu toată/amilia ei! Sper că veţi muri cu toţii 
pentru ceea ce ne-aţi făcut! 


E inutil să mă împotrivesc forţei lui Xaden. M-a imobilizat 
complet. Dar puterea mă străbate din creștet până-n tălpi ca o 
lovitură de bici și se eliberează cu un trosnet încins. 

Fulgerul loveşte simultan cu tunetul și, pentru o clipă, văd 
numai alb în faţa ochilor. Cadeţii ţipă și mirosul de fum umple sala de 
antrenament. 

Xaden flutură o mână spre exterior şi umbrele se năpustesc 
unduitor spre băncile de lemn, stingând flăcările tot mai mari. 

— Bragen! Maren! Escortaţi-o pe Catriona în camera ei! ordonă 
Kiandra. Darul ei este limitat de... 

— Distanţă, zice Xaden și mă aruncă peste umărul lui ca și cum 
aş fi un sac de grâu. 

—  Riorson! strigă Rhiannon, atrăgându-i atenţia înainte să-i 
arunce conductorul. 

Îl prinde cu o mână, dă din cap, apoi se îndreaptă cu paşi mari 
spre ieşire. 

Fiecare instinct mă îndeamnă să-l lovesc cu picioarele, să-l atac, 
să-l bat până îmi dă drumul, dar mă forțez să stau complet nemişcată 
şi-l las să mă ducă pe coridor, pe lângă cei din conducere înșiruiți de-a 
lungul pereţilor, care ne privesc cu gurile căscate. 

— Se va estompa, îmi promite Xaden. 

Și are dreptate. Ceaţa puterii lui Cat se risipește cu fiecare pas și 
mă lasă pustiită, ca rămășițele unei plaje după retragerea unui 
tsunami. Zeilor, cum voi împiedica asta să se întâmple din nou? 

Xaden trece pe lângă sala mare, apoi mă surprinde când nu o ia 
spre holul principal. Nu, mă duce direct în încăperea Consiliului, 
şocându-i pe cei patru membri adunaţi acolo, printre care se numără 
şi Brennan. 

Şi mi-am recăpătat controlul asupra unui număr suficient de 
emoții pentru a simţi fiecare dram de rușine care-mi încălzește fața, 
dar corpul încă îmi vibrează de furie. Cel puţin de data asta este 
autentică și cu desăvârşire a mea. 

— Ce... , începe fratele meu. 


—  leşiţi! poruncește Xaden, care străbate camera și urcă 
treptele unui podium nou, unde scaunele Consiliului se află în spatele 
mesei lungi şi oficiale. Toţi. În nenorocita asta de secundă! 

Cei patru se uită unii la alţii, apoi mă șochează până-n măduva 
oaselor când îl ascultă - pur și simplu iau un teanc de pergamente de 
pe masă şi pleacă, închizând ușa în urma lor. 

Xaden aruncă imediat conductorul pe scaunul uriaș din mijloc, 
apoi mă coboară treptat de pe umăr, trupul meu alunecând pe al lui 
până când degetele mele de la picioare ating podiumul. Când ni se 
întâlnesc privirile, îşi arcuieşte sprânceana brăzdată de cicatrice. 

— A avut ocazia să-ți dea ceva pumni. 

Întinde mâna spre fața mea şi-mi întoarce cu blândeţe capul 
pentru a-mi examina obrazul. 

— Dar cred că tu ai avut ultimul cuvânt. 

— Şi câte dintre acele cuvinte umilitoare ai auzit? Nu vreau 
răspunsul, dar am nevoie de el. 

— Pe toate. Futu-i! 

Ca urmare a tratatului de la Aretia, puterea de a reprezenta 
provincia Tyrrendor în Senatul Regelui a fost transferată prin 
prezenta de la Casa Riorson la Casa Lewellen. 

— ANUNȚ PUBLIC 628.66, TRANSCRIS DE CERELLA 
NEILWART 

Capitolul 48 

Îmi încleştez pumnii loviti şi observ că mi-a plesnit pielea de pe 
încheieturile degetelor. 

— Lucrurile pe care le-a spus... 

— Ştiu. 

Xaden mă măsoară din cap până în picioare cu o privire pe care 
o cunosc mult prea bine - una cercetătoare, prin care caută răni. 

— A spus că sunt doar o înlocuitoare convenabilă pe care să o 

fuţi. 

— Am auzit. Cât de rănită eşti? 

— Sunt bine. 

Doar dacă nu cumva se referă la mândria mea. 


— Îmi protestează puţin umărul, dar cred că fața mea a încasat 
tot ce-i mai rău. 

— În regulă. 

Îşi înfăşoară un braţ în jurul meu, ne lipește trupurile de la 
şolduri în jos și se mișcă înainte, forțându-mă să mă retrag până când 
ating cu coapsele scaunul din spatele meu. 

— Ia loc. 

— Să iau loc? Tocmai mi-am ieșit din minţi și mi-am pierdut 
controlul în fața întregului cvadrant din cauza veninului pe care l-a 
scuipat - din cauza emoțiilor pe care mi le-a băgat pe gât - și tot ce ai 
să-mi spui e ia loc? 

Xaden își coboară capul și-mi invadează spaţiul. 

— Nimic din ce aș putea spune acum nu-i va șterge cuvintele din 
mintea ta, așa că ia loc, Violenţă. Vom vorbi după aceea. 

— Fie! 

Mă las moale pe perna groasă și picioarele nu-mi mai ating 
podeaua. Această piesă de mobilier a fost cu siguranță construită 
pentru cineva de înălțimea lui Xaden. Două ca mine ar putea sta în 
chestia asta. 

— Te vrea pentru numele tău. 

— Ştiu, îmi spune şi îşi sprijină mâinile pe braţele scaunului, 
aplecându-se înainte și trecându-și ușor buzele peste ale mele. Iar tu 
mă iubeşti în ciuda numelui meu. Acesta este unul dintre multele 
motive pentru care te voi alege mereu. 

Se lasă în genunchi în fața mea și îmi desface șireturile de la 
bocanci cu mișcări rapide şi eficiente. 

— Ce faci?, 

Mă răsplăteşte cu un rânjet malefic, care îmi înteţește imediat 
pulsul și transformă căldura dogoritoare a furiei clocotitoare din vene 
într-un foc şi mai intens. 

Buzele mi se întredeschid când un bocanc aterizează pe podium, 
urmat la câteva secunde distanță de următorul. 

— Aici? întreb şi arunc o privire peste capul lui la sala goală. Nu 
putem... 


Mi-a scos şi șosetele. 

— Putem, mă contrazice, apoi flutură din încheietură, iar clicul 
scos de o încuietoare răsună în jur, purtat din piatră în piatră. E casa 
mea, îți amintești? Toate sunt camerele mele. 

Ochii lui Xaden îi înlănţuie pe ai mei, ţinându-mă captivă de 
bunăvoie, în timp ce mâinile îi alunecă în sus pe picioarele mele și-mi 
mângâie interiorul coapselor, însuflețindu-mi fiecare celulă din trup 
cu explorarea lentă înainte să ajungă la nasturii pantalonilor mei de 
luptă. 

Îmi pierd răsuflarea. 

— Casa mea. Scaunul meu. Femeia mea. 

Punctează fiecare afirmaţie și fiecare revendicare cu o mișcare a 
degetului mare, desfăcând nasture după nasture. Dorinţa îmi inundă 
corpul şi-mi înroşeşte pielea cu o adrenalină ameţitoare, care 
provoacă dependenţă. 

Îmi prinde şoldurile cu ambele mâini și mă trage spre marginea 
scaunului, apoi îmi cuprinde ceafa între palme și îmi oferă un sărut 
devastator. Buzele mi se întredeschid și-n clipa în care-mi linge 
interiorul gurii, limba lui mângâind-o pe a mea, mă topesc până-n 
măduva oaselor. 

Sărutul e lent și senzual, gurile ni se întâlnesc din nou și din nou, 
apoi îmi înfig degetele în părul lui și mă predau complet. Total. Xaden 
simte schimbarea, eliberând un mârâit din adâncul gâtului, iar sărutul 
scapă de sub control în mai puţin de o clipă - devine sălbatic şi 
disperat, căpătând gustul acelei nebunii îmbătătoare care există 
numai între noi doi. 

E singura persoană din lume de care nu mă pot sătura. Singura 
după care tânjesc constant. Dragoste. Chimie. Atracţie. Dorinţă. Totul 
dintre noi mă ține pe jar și sunt un tăciune care arde constant; o 
singură atingere e îndeajuns pentru a ne aprinde pe amândoi. Când 
pune capăt sărutului, ordonându-mi cu respiraţia întretăiată să-mi 
ridic șoldurile, nu-mi pasă unde suntem atâta vreme cât își pune 
mâinile pe mine. Întregul Consiliu ar putea intra pe acele uşi şi nu aș 


observa, când Xaden se uită așa la mine. Patima din ochii lui ar putea 
topi fierul. 

Îşi strecoară degetele sub betelia pantalonilor mei și lenjerie, 
apoi îmi coboară hainele de-a lungul picioarelor și-mi sărută partea 
superioară a coapselor, curbele genunchilor și fiecare centimetru de 
piele pe care îl dezgolește, smulgându-mi oftaturi ușoare și gemete de 
nerăbdare. 

Apoi veșmintele ajung pe podium și sunt goală de la talie în jos. 

— Xaden. 

Degetele mele îl trag de păr și inima îmi bate atât de tare încât 
nu mă pot abţine să nu mă întreb dacă el o poate auzi, dacă întreaga 
lume o poate auzi. 

În loc să se ridice ca să-mi pot pune mâinile pe el, îmi desface 
larg genunchii. 

Inspir brusc când simt deodată un curent de aer rece între 
coapse, dar o clipă mai târziu, gura lui îmi dăfoc când își trece 
agonizant de lent limba de la intrarea mea alunecoasă la clitoris. O 
plăcere fierbinte îmi străbate ca un fulger trupul și strig, sunetul 
umplând sala. 

— Asta îmi imaginez când sunt departe de tine, îmi spune el, cu 
buzele pe pielea mea încinsă. Gustul tău. Mirosul tău. Micile sus-pune 
pe care le scoţi chiar înainte să ai orgasm. 

Se așază mai confortabil și-și răsfiră degetele pe interiorul 
coapselor mele, ţinându-mă pe loc cu mâinile lui mari în timp ce-și 
foloseşte limba pentru a-mi goli complet mintea de gânduri. Se 
învârte în jurul acelui nerv sensibil iar și iar. Mă tachinează, mă excită, 
mă înnebuneșşte tot mai mult, dar îmi refuză fix atingerea de care am 
nevoie. 

— La asta te gândești? La gura mea între coapsele tale moi? 
Zeilor, cum poate gândi, darămite să formeze propoziţii coerente? 

Îşi trece delicat dinţii peste mine şi răsuflu greu, apoi scâncesc 
când limba lui preia controlul. Nu pot decât să gem când își strecoară 
un deget lung în mine, iar suspinul lui profund îmi vibrează prin 
fiecare fibră din trup. 


— Da. 

Senzaţia este atât de minunată încât îmi înăbuș următorul 
strigăt cu pumnul. 

— Mai mult. 

Mereu îmi doresc mai mult când vine vorba de el. 

Xaden alternează între mișcări rapide, delicios de ispititoare, şi 
momente în care mă linge lung și fără grabă, construind o spirală de 
plăcere tot mai strânsă în adâncul meu. Un al doilea deget i se alătură 
primului, întinzându-mă cu o arsură seducătoare, iar șoldurile îmi 
zvâcnesc când le împinge într-un ritm lent și dur înăuntru, care mă 
face să râvnesc la fiecare parte din el. 

Puterea creşte şi-mi pârjolește pielea deja înroșită, trosnind în 
aerul din jurul nostru. 

Fără să se oprească, Xaden îmi eliberează coapsa și întinde 
mâna pe lângă șoldul meu, apoi îmi înmânează conductorul. 

— a-l! 

— Te vreau. 

Degetele îmi alunecă din părul lui pentru a se strânge în jurul 
sferei, șoldurile mele tânjesc după fiecare dezmierdare intimă pe care 
mi-o oferă, iar răsuflarea mi-e tot mai neregulată. 

— Măai. 

Scâncesc din nou, ameţită de plăcerea care-mi urcă pe coloană. 

— Iar eu te am exact unde te vreau. 

Nici măcar mâna nu-mi mai poate înăbuși sunetele primare pe 
care mi le smulge de pe buze când limba îi preia ritmul impus de 
degete. Plăcerea mă răscolește cu fiecare mișcare, se adună, crește și- 
mi încordează trupul de parcă ar fi coarda unui arc. 

Zeilor, imaginea lui Xaden în genunchi și complet îmbrăcat, cu 
pielea jachetei de zbor lipită de coapsele mele goale, mă împinge până 
la limită și mi se întipăreşte în minte, însemnată de foc. 

Îmi tremură coapsele când își îndoaie degetele în mine şi-mi 
mângâie acel perete sensibil, iar senzaţia aproape că mă orbește cu 
strălucirea a o mie de stele. 

— Xaden... 


Răsuflarea îmi devine tot mai sacadată. 

— Exact așa. Acele suspine. Asta aud când mă trezesc, deja 
excitat. Odată cu următoarea mângâiere, plăcerea și puterea ating 

punctul culminant şi mă copleșesc în valuri simultane care mă 
cutremură fără oprire. Nu există niciun tunet, niciun fulger, doar 
zumzetul energiei din mâna mea, aprinsă de fiecare mișcare a gurii şi 
a degetelor lui Xaden. 

Dar nu există nicio eliberare. Nicio destindere blândă. Doar 
valurile infinite de extaz. 

Xaden își înalță capul, menţinându-mă într-o stare suspendată 
de fericire de nedescris, cu ochii aţintiţi în ai mei. 

— Nu mai pot, reușesc să spun în timp ce valurile continuă să 
vină, aparent nemărginite. 

— Ba da, poţi. Uită-te unde ești! 

Mă apucă de șold și-l ridică, împingându-mă spre spătarul 
scaunului până când spatele mi se lipeşte de lemnul înnegrit, fără să- 
şi oprească nici măcar pentru o clipă degetele iscusite, ţinându-mă 
prizonieră cu propria plăcere. Mă sărută ușor și zâmbește. 

— Uită-te cât de frumoasă ești, Violet, atât de aproape de 
orgasm pe tronul Tyrrendorului! 

La naiba! Știam unde ne aflăm, dar nu conștientizasem. 

Xaden îmi pune un picior peste braţul tronului, apoi își aşază un 
genunchi pe marginea pernei și mi-l ridică pe celălalt peste umărul 
lui. Trupul îi alunecă peste al meu și-și coboară capul cât degetele i se 
mișcă neîncetat, chemând valurile nesfârşite de plăcere. 

O, zeilor! Voi muri! Chiar aici. Chiar acum. 

— De fiecare dată când trebuie să stau cu Consiliul, mă voi gândi 
la asta, la tine. 

Îşi strecoară mâna sub fundul meu şi mă ridică spre gura lui, 
apoi îşi înlocuieşte degetele cu vârful gros al limbii. 

O plăcere arzătoare îmi străbate trupul, arcuindu-mi spatele, şi 
n-am timp să rețin strigătul pe care îl smulge din mine, dar nici el nu- 
şi înăbușă geamătul adânc. 

— Nu pot. 


Inima îmi va ceda la un moment dat. 

— Poţi și o vei face. 

Îşi trece uşor degetul mare peste clitorisul meu umflat, iar 
şoldurile îmi zvâcnesc. 

Plăcerea este mai ascuţită decât un pumnal. 

Un văl de nuanţa onixului mi se înfășoară în jurul minţii și totul 
se intensifică. O dorință dominantă, trepidantă și incontrolabilă curge 
prin mine cu fiecare bătaie de inimă, cerând o eliberare, poruncin-du- 
mi să sfâșii limita impusă de uniforma din piele și să dau la schimb 
gustul ei dulce pentru perfecțiunea incomparabilă de a mă afunda în ea 
în timp ce atinge culmile extazului. 

Xaden! Mă chinui să iau o gură de aer, strângând atât de tare 
conductorul încât mă pregătesc pentru sunetul sticlei sparte. Dorinţa 
lui este cea care ne inundă legătura, înflăcărând-o pe a mea. 
Disperarea lui. Puterea lui, care se atinge de a mea. 

Trebuie să o simt, să o întorc pe burtă și să o întind peste braţul 
tronului, să mă împing în ea, dar nu pot. Am nevoie de urmele unghiilor 
ei în lemn, am nevoie ca strigătele ei de plăcere să răsune în toată 
blestemata asta de casă, am nevoie să știe ce pot fi pentru ea - orice și 
tot ce-și dorește. Are gust de rai în gura mea. E fără cusur. A mea. Și e 
aproape. Zeilor, da, picioarele îi tremură, pereţii ei mi se strâng în jurul 
limbii. O iubesc atât de mult! Al dracului de mult. 

Mă spulber și mă sfărâm într-un milion de cioburi strălucitoare 
de fericire, strigându-i numele. Puterea și fulgerul curg prin mine, 
fără să ardă, şi-mi arcuiesc din nou şi din nou trupul, destrămân-du- 
mă la cusăturile a ceea ce cred că sunt eu, dar ar putea fi el. 

Xaden se desprinde de mintea mea și deplâng pierderea exact în 
clipa în care trupul mi se lasă moale pe pernă. Ai mei sunt plămânii 
care inhalează cu lăcomie aer, a mea este puterea care-mi trosnește 
prin sfera din mână înainte să se domolească, al meu este pulsul care 
încetinește în cele din urmă, pe măsură ce valurile orgasmului se 
liniștesc. 

— Ce naiba ai făcut? 


Îmi ridic capul, iar ochii mi se aprind când îmi dau seama că 
trupul lui Xaden nu este înlănţuit cu al meu. 

Se află la aproape un metru și, totodată, la milioane de kilometri 
distanţă, cu spatele lipit de masa Consiliului, cu degetele încleștate în 
jurul marginilor acoperite de umbre şi cu ochii închiși atât de strâns, 
încât tresar. 

— Xaden. 

— Am nevoie doar de o secundă. 

Reuşesc cumva să mă ridic în șezut şi dau să mă pun pe picioare. 

— Nu te mișca! spune şi-şi întinde mâna spre mine. 

Fiecare mușchi al trupului său superb este încordat, iar 
uniforma lui din piele... Zeilor, asta trebuie să fie dureros! 

— Vino aici, îi şoptesc. 

— Nu! 

Îmi dau capul pe spate. 

— Doar nu crezi că o să te las să mă aduci la orgasm de două ori, 
ca să nu mai spun că nici nu știu cum să numesc ce naiba tocmai s-a 
întâmplat, și să nu... 

— Exact asta se întâmplă. 

Îşi deschide brusc ochii, iar dorinţa, dorul, disperarea pe care le 
văd acolo simt că ar putea fi ale mele... pentru că în urmă cu câteva 
secunde, chiar au fost. 

— Am simţit cât de mult ai nevoie de mine, spun și mă apropii 
de marginea scaunului - a tronului - a orice o fi chestia asta. Mă vrei 
pe partea laterală a tronului, nu-i așa? Vrei să mă apuc de braţ, astfel 
încât unghiile mele să lase urme în lemn. 

— Futu-i! răbufneşte și masa trosneşte sub strânsoarea lui. Nu 
ar fi trebuit să fac asta. 

— O, cu siguranţă ar fi trebuit! A fost, probabil, cel mai sexy 
moment din toată viața mea. Dacă vei vrea vreodată să mă faci să cad 
în genunchi în faţa ta sau să câștigi vreo ceartă, e un pariu la sigur. 

Un zâmbet încordat îi curbează buzele când folosesc exact 
cuvintele pe care le-a rostit anul trecut. Picioarele mele ating 
podiumul. 


— Mi-ai transformat fantezia în realitate... 

— Te rog, opreşte-te! spune el printre dinţii încleștaţi, iar acel 
„te rog” este cel care mă face să încremenesc. Abia mă pot stăpâni, așa 
că te implor. Te. Rog. Oprește-te. 

Îşi lasă capul în piept şi umbrele se revarsă de-a lungul 
podiumului, împingându-mi hainele spre mine. 

E puţin spus că sunt confuză, dar mă ridic și mă îmbrac repede, 
apoi îmi iau bocancii. 

— Vrei să-mi spui de ce ești atât de dornic să te torturezi? 
Expiră lung și pare aproape un oftat. 

— Pentru că am nevoie să vezi că sunt mai mult decât capabil 
să-ți venerez trupul fără să mă aştept ca tu să-mi oferi la rândul tău 
plăcere. Nu ești o înlocuitoare convenabilă pe care să o fut. 

Este vorba despre Cat? 

— Ştiu asta. 

S-a ales praful de senzaţia îmbătătoare de după cel mai lung 
orgasm din lume! Într-o fracțiune de secundă, am redevenit furioasă. 

— De fapt, nu știi. 

Îşi relaxează degetele, punând capăt strânsorii nimicitoare, apoi 
se îndepărtează de masă şi arată spre tron. 

— Ia loc. 

— Ca să repetăm experienţa? Îmi oferă un zâmbet strâmb. 

— Ca să te pot ajuta cu bocancii. Eşti prea scundă pentru 
scaunul ăsta. 

— Sunt conștientă, bombăn, dar mă așez din nou pe tron și-mi 
las picioarele să atârne peste margine. Nu-mi place când... nu-ţi ofer la 
rândul meu plăcere. 

Xaden îmi ridică piciorul stâng şi-mi pune bocancul. 

— Nici mie nu-mi place când crezi că nu ești centrul 
blestematului meu de univers, dar asta e! Și înainte să începi o altă 
ceartă, o să facem sex mai târziu în seara asta. Ai încredere în mine! 
Dovedesc ceva acum, nu depun un jurământ de masochism pe vecie. 

Îmi pune piciorul pe coapsa lui şi-mi leagă şireturile. 


Imaginea îmi domolește o parte din neliniște. Nimeni nu ar 
crede vreodată că înfricoșătorul și durul Xaden Riorson ar lega 
şireturile de la bocancii cuiva. 

— Credeam că o vei ucide, spune încet. Desigur. Revenim la Cat. 

— Aproape că am făcut-o, recunosc şi-mi cobor un picior, apoi îl 
ridic pe celălalt la indicaţia lui. Ar fi fost ceva de neiertat în ochii tăi? 

Xaden termină să-mi lege șireturile şi-mi lasă piciorul în jos. 

— Nimic din ce ai putea face vreodată nu ar fi de neiertat în 
ochii mei, zice înainte să se retragă, sprijinindu-se din nou de 
marginea mesei. Şi nu-mi pasă neapărat dacă trăiește sau nu Cat, dar 
nici nu m-ar bucura moartea ei. E o aliată necesară, dar volatilă, iar 
Syrena ar fi un inamic redutabil. Dar îmi pasă cu adevărat de faptul că 
ai fi regretat decizia de a o ucide. 

Şi în furia aceea, aș fi ucis-o, dacă nu ar fi apărut el. 

— Cum ai putut vreodată să iubești pe cineva ca ea? 

— N-am iubit-o, spune și ridică din umeri. Eşti prima și singura 
femeie pe care am iubit-o vreodată. 

— Dar ai fost logodit recent cu ea pentru... încep, apoi mă 
opresc. Nici măcar nu știu cât timp ai fost logodit. 

Mă simt... ca o idioată. 

— Ți-aş fi spus dacă ai fi întrebat. Tocmai asta e problema, 
Violet... nu întrebi. 

— Nu-i ca și cum tu mă întrebi despre foştii mei, mormăi, 
încrucișându-mi picioarele. 

— Pentru că nu vreau să știu și bănuiesc că tot ăsta e motivul 
pentru care continui să nu mă întrebi despre lucrurile care te 
deranjează de fapt, dar hai să ignorăm problema, așa cum facem de 
obicei. Se pare că abordarea funcționează de minune pentru noi. 

Nu-şi ţine deloc în frâu sarcasmul. 

Îmi feresc privirea pentru că, naiba să-l ia, are dreptate. Evitarea 
întrebărilor potenţial devastatoare, cum ar fi de ce nu mi-a spus 
despre înțelegerea pe care a încheiat-o cu mama, pare o soluţie 
prudentă când există posibilitatea de a-l pierde din cauza unui 
răspuns greșit. 


Din moment ce tac, Xaden continuă: 

— Eu şi Cat nu am fost logodiţi, ci promiși în căsătorie unul 
altuia... și da, există o diferență pentru mine. 

— Acum cine se pierde în semantică? Să nu mai vorbim că e în 
numele femeii care tocmai mi-a deformat toate emoţiile și m-a 
transformat într-un abis de furie. 

Iar o parte din ea revine pe furiș la suprafaţă. 

— Vom ajunge imediat și la asta. Clauza din alianţă în privinţa 
acestei înţelegeri a intrat în vigoare când ea a împlinit douăzeci de 
ani. 

Masa scârțâie când Xaden se lasă cu toată greutatea pe ea. 

— Am încercat să avem o relaţie timp de aproximativ trei 
sferturi de an, dar nu eram compatibili și a ieșit la iveală faptul că Te- 
carus oricum nu voia să ne dea luminarul. Voia să-l folosim acolo. Am 
pus capăt înţelegerii, ceea ce după cum știi, a provocat câteva 
probleme. 

— Nu eraţi compatibili? 

De data asta, nu pot da vina pe Cat pentru junghiul perfid de 
gelozie. Senzaţia de arsură din adâncul stomacului îmi aparţine în 
totalitate. 

— Nu e tocmai ceea ce a insinuat despre viaţa voastră sexuală. 

— Nu trebuie să-ți placă de cineva ca să i-o tragi, spune 
nonșalant. 

Îmi cade faţa, gândindu-mă la ceea ce tocmai s-a întâmplat între 
noi. Xaden își înclină capul într-o parte, cu ochii aţintiţi asupra mea. 

— Dacă memoria nu mă înșală, nici tu nu prea m-ai plăcut prima 
dată când am... 

— Să nu îndrăzneşti să termini fraza! îl avertizez și îndrept un 
deget acuzator în direcţia lui. 

— Pe de altă parte, eu eram deja îndrăgostit de tine. Cuvintele 
lui mă topesc. De aceea sunt iremediabil îndrăgostită 

de el. 

Pentru că nimeni altcineva nu poate să-l vadă așa. Doar eu. 


— Dacă stau bine să mă gândesc, nu pare corect, continuă el, 
bătând cu degetele în masă. Și te doream prea mult ca să-mi pese că 
nu ai aceleași sentimente față de mine, nu că ţi-aș fi dat vreun motiv 
să simţi la fel. La dracu’, voiam să alergi în direcția opusă! 

— Îmi amintesc. 

Când privirile ni se întâlnesc, degetele mi se strâng, dornice să-l 
atingă. Întind în schimb mâna după conductor. 

— Bun. Poate că-ţi vei aminti asta data viitoare când Cat îţi 
răscolește mintea. 

— Să mi-o răscolească? M-afăcut să fiu geloasă! Cuvântul îmi 
lasă un gust acru în gură. 

— Nu te-afăcut să fii în niciun fel. 

Felix n-o să ducă dorul conductorului dacă îl arunc în capul lui 
Xaden, nu-i așa? 

— O, chiar aşa? Ai auzit ce a spus. Cum te-ai simţi dacă ai ajunge 
cu unul dintre foștii mei iubiţi pe rogojină în timpul unei confruntări 
şi el ţi-ar spune că ştie ce gust am? 

Xaden se încordează. 

— Că e mai mult decât familiar cu senzaţia de a mă avea 
deasupra lui? continui cu o voce mai joasă, oferind o conotaţie 
sexuală fiecărui cuvânt în parte. Că am fost a lui prima oară și că 
intenționează să fie și ultimul care să mă aibă? 

Strânge din dinţi, iar umbrele se încolăcesc în jurul picioarelor 
mesei. 

— Nu a fost nici pe departe prima pentru mine. 

— Nu asta e ideea. Vrei să pun mai multe întrebări? Atunci nu le 
evita. 

— Bine. Niciunul dintre foștii tăi iubiți nu este călăreț, cu 
excepţia cazului în care s-a întâmplat ceva ce nu ştiu cu Aetos, aşa că 
n-aş ajunge niciodată pe rogojină cu unul dintre ei. Bănuiesc că au 
fost infanteriști, dar, repet, nu vreau să ştiu, așa că nu întreb. 

— Nu m-am culcat cu Dain! 

Însă e ridicol cât de uşor a ghicit partea legată de infanteriști. 


— Am ştiut asta în clipa în care te-a sărutat după Treierat. Totul 
a fost al naibii de stângaci, adaugă și-și trece o mână prin părul în 
continuare ciufulit. Și ca să-ți răspund la întrebare, aș fi gelos, o 
emoție pe care ai capacitatea unică de a o trezi în mine. Apoi i-aș 
tăbăci fundul, parțial pentru că asta fac când cineva vrea să mă 
confrunte pe rogojină, dar, și mai important, pentru insinuarea că ar 
putea fi un alt viitor în afară de cel în care noi doi rămânem împreună. 

Rămân instantaneu fără suflu. Zeilor, mă distruge când face 
asemenea mărturisiri! 

— Ce mai simţeai pe covoraș? mă întreabă el. 

— Furie, răspund şi-mi ridic privirea spre tavanul înalt, înfrântă. 
Inferioritate. Nesiguranță. M-a atacat fără milă și tactica a dat roade. 

— Înţeleg de ce ai simţit furie. A spus multe lucruri care m-au 
enervat şi pe mine, spune, clătinând din cap. Dar sentimentul de 
inferioritate este ceva pe care va trebui să mi-l explici, ţinând cont că 
eşti mai puternică decât orice alt cadet. 

— Nu are nimic de-a face cu peceţile. 

Fac un semn către scaunul uriaș pe care stau. 

— A subliniat faptul că ești un Riorson. 

— Ştii asta de la Parapet, spune și-și bate ușor degetele pe 
relicva rebeliunii de-a lungul gâtului său. 

— Nu la asta mă refer. Tocmai ai numit acest scaun un tron. 

— Pentru că este. Sau a fost înainte de unificare. 

O altă ridicare din umeri enervant de nonșalantă. Clipesc de 
câteva ori, dându-mi brusc seama de ceva. 

— Stai puţin! Eşti... eşti regele Tyrrendorului? 

— La naiba, nu! Clatină din cap, apoi ezită. 

— Vreau să spun, da, teoretic. Sunt ducele de Aretia prin 
naștere, dar familia Lewellen este de partea noastră și se descurcă 
foarte bine la guvernarea provinciei. Chiar dacă Tyrrendorul devine 
independent, sunt mai util pe câmpul de luptă decât pe tron. Şi ne-am 
îndepărtat de la subiect. Ştiu al naibii de bine că nu te simţi inferioară 
față de mine, deci față de cine? Cat? 

Îmi înfig dinţii în buza inferioară. 


— Cred că îmi plăceai mai mult înainte să decizi că sentimentele 
sunt ceva despre care trebuie să discutăm. 

— Îmi pare rău pentru deranjul provocat, dar anul acesta rolul 
lui Violet Sorrengail - arată spre mine - va fi interpretat de Xaden 
Riorson - se bate cu pumnul în piept - care o va târî, oricât s-ar 
împotrivi, într-o relaţie adevărată, pentru că refuză să o piardă din 
nou. Dacă eu va trebui să evoluez, atunci o vei face și tu. 

Îşi încrucişează braţele peste piept. 

— A terminat de vorbit la persoana a treia? îl întreb și trag de 
banda metalică din jurul sferei. Cat avea dreptate într-o privinţă. E o 
parteneră mai potrivită. E nobilă prin naștere, curajoasă, pentru că a 
devenit zburătoare, ambițioasă, necruțătoare și a naibii de rea, exact 
ca tine. 

Fir-ar să fie, sunt cam aceeași persoană amândoi. Ochii lui 
Xaden strălucesc, apoi se îngustează. 

— Stai puţin! Crezi cumva că te consider inferioară ei? 

Ridic din umeri, dar, spre deosebire de el, gestul nu e nonșalant. 
Xaden se mișcă de parcă ar fi pe cale să se îndrepte către mine, apoi 
se opreşte şi-şi pune mâinile înapoi pe masă. 

— Violet, tocmai ai fost în gândurile mele. Știi că te consider 
perfectă, chiar şi atunci când mă frustrezi în ultimul hal. Acum 
povestește-mi despre nesiguranță. Credeam că am rezolvat anul 
trecut problema. 

— Sigur, înainte să ştiu că tu conduci o revoluţie, înainte să 
declari că vei păstra întotdeauna secrete și cu mult înainte ca o 
aristocrată frumoasă, care ţi-a fost odinioară promisă în căsătorie şi 
pe care, în mod convenabil, n-ai menţionat-o niciodată, să apară cu 
ochii ei mari de căprioară și ghearele ascuţite la ușa dormitorului 
nostru, pe jumătate goală... 

— Stai, ce a făcut? mă întrerupe și ridică din sprâncene. 

— ... şi apoi are tupeul să-mi spună că nu sunt specială doar 
pentru că îţi place să mă fuţi. 

— Chiar îmi place să te fut. 

Buzele i se curbează lent într-un zâmbet. 


— De fapt, îmi place la nebunie. 

— Nu fi de partea ei! îl avertizez, înfigându-mi unghiile în perna 
din spatele meu. Uf! 

Strigătul răsună până la căpriori şi-mi acopăr faţa cu mâinile. 

— De ce mă dă atât de rău peste cap? Și cum o fac să se 
oprească? Voi sfârși prin a o ucide înainte de solstiţiu. 

ÎI aud cum se apropie, apoi îi simt mâinile calde în jurul 
încheieturilor, strângându-le ușor. 

— Uită-te la mine! 

Îmi cobor treptat mâinile, iar Xaden le ţine în ale lui când îmi 
deschid ochii. Se află chiar în locul în care am început discuţia, în 
genunchi în fața mea. 

— Nu vreau să mai port vreodată discuţia asta, spune el și, 
pentru o clipă, îşi folosește vocea de lider de aripă înainte să-și 
îmblânzească tonul. Eşti pe cale să afli nişte adevăruri dure, pentru că 
nu am fost suficient de clar în Cordyn. 

Mi se îndreaptă umerii. 

— Te-ai înfuriat astăzi pentru că erai supărată, începe, trecân- 
du-și degetul mare peste zona în care îmi simte pulsul. Ai simţit 
gelozia pentru că erai geloasă. Te-ai confruntat cu un sentiment de 
inferioritate pentru că, dintr-un motiv care-mi scapă, te simţi 
inferioară. Şi ai avut răbufnirea de nesiguranță deoarece cred că 
amândoi ne dăm seama pe parcurs de mersul lucrurilor între noi. Fii 
sinceră în privinţa sentimentelor tale, aşa cum ai făcut-o anul trecut, 
şi fii sinceră cu mine. Cat nu poate să sădească emoții, să le deformeze 
sau chiar să le influențeze decât dacă există deja o sămânță din ele. 
Cat poate doar să amplifice ceea ce simţi deja. 

Înghit, dar nodul mi se formează oricum în gât. Toate emoțiile... 
îmi aparțin. 

— Mda, e o revelaţie de căcat. Am trecut prin asta, adaugă și-și 
împletește degetele cu ale mele. Te poate duce la iritare, la furie totală 
într-un minut sau două. Și da, chiar este foarte puternică, dar și tu 
eşti. Însă singurele arme pe care ea le mânuieşte sunt cele pe care i le 


pui la dispoziţie. Vrei să-ţi ţii sub control emoţiile? Mai întâi trebuie 
să deţii controlul asupra ta. 

— Nu pot... 

Mi se cască un gol în stomac. 

— Nu l-am mai deţinut de la lupta de la Resson, recunosc în 
șoaptă. Las emoţiile lui Tairn să preia controlul. Port asupra mea un 
conductor ca să nu-ți dau foc casei cu propria putere nenorocită. Am 
dat greș cu ridicarea scuturilor de protecție și acum aproape că nu 
reușesc să trec testele, iau decizii proaste, o dau încontinuu în bară, 
iar în joc sunt vieţile oamenilor. Tot sper că o să-mi revin, dar... 

Clatin din cap. Xaden ridică o mână și mi-o pune pe obraz, 
evitând zona umflată, unde m-a lovit Cat. 

— Trebuie să-ți regăsești echilibrul interior, Violet. Nu o pot 
face eu pentru tine, continuă și-mi susţine privirea, lăsându-mă să-i 
procesez cuvintele înainte să adauge: Eşti o ființă a logicii și a 
faptelor, însă tot ceea ce știi a fost zguduit din temelii și întors cu 
susul în jos. Nu vei afla niciodată cât de rău îmi pare pentru asta. Dar 
nu poţi pur și simplu să stai și să speri. Dacă vrei ca situaţia să se 
schimbe, atunci trebuie să găsești o soluţie, exact așa cum ai făcut cu 
Mănușa-de-Oţel. Eşti singura care poate. 

Rostește adevărul cu mult mai multă blândeţe decât anul trecut. 

— Dar cum îmi găsesc echilibrul în timp ce mă aflu în inima unei 
furtuni stârnite de Cat? mă plâng, iar el își fereşte privirea. 

— Uite, Cat te-a afectat atât de tare pentru că nu-ţi purtai 
pumnalele. Cel cu V-urile întrețesute? Runele de pe armă te 
protejează de harul ei. Ţine-l la îndemână până când îţi găsești 
încrederea și nu te mai poate afecta. Acelaşi lucru s-a întâmplat în 
Cordyn. Le-ai scos pentru a purta chestia aia din dantelă pe care ai 
numit-o rochie. Fir-ar să fie, mi-am dorit să o smulg cu dinţii de pe 
tine. 

— Mi-ai oferit anul trecut pumnalele, precizez şi-mi las mâna să 
alunece pe încheietura lui. 


— Mi-am dat seama că avea să găsească o cale de a-mi face viața 
dificilă pentru că am rupt înțelegerea, iar asta urma să te implice 
inevitabil. 

Se apleacă spre mine. 

— Te iubesc. Ea nu va sta niciodată pe acest scaun. Nu va purta 
niciodată o coroană tyrriană. Nu m-a avut niciodată în genunchi în 
faţa ei. 

Când gura i se curbează într-un rânjet malefic, sunt deja 
pregătită să fie seară. 

— Şi, de asemenea, nu i-am tras-o niciodată cu limba. Buzele mi 
se întredeschid și roșeaţa îmi arde obrajii. 

— Acum, putem considera problema discutată şi încheiată? Din 
păcate, trebuie să ajung la o întrunire de informare. 

Dau din cap. 

— Am curs. 

— Aşa e. Fizică? îşi dă cu presupusul în timp ce ne ridicăm 
amândoi în picioare. 

— Istorie. 

Îi accept mâna întinsă și coborâm de pe podium. 

— La care nu mă descurc absolut deloc, după cum s-a dovedit. 
Se pare că am citit toate cărțile greşite. 

— Poate că ar trebui să le găsești pe cele corecte. 

Zâmbetul lui îl oglindește pe al meu și, pentru o secundă scurtă 
de fericire, totul pare... normal. Dacă acesta e un cuvânt care ne-ar 
putea descrie vreodată. 

— Poate. 

Când ajungem pe coridorul aglomerat, îmi cuprinde ceafa în 
palme și mă trage spre el, sărutându-mă scurt şi pasional. 

— Poţi să-mi faci o favoare? mă întreabă, cu buzele lipite de ale 
mele. 

— Orice. 

— Vino devreme la culcare în seara asta. 

Zburătorii şi călăreţii sunt egali în toate privinţele cu 
excepţia structurii aripilor. Călăreţii îşi vor menţine aripile, 


detașamentele și diviziile. De asemenea, vor rămâne la comandă. 
Fiecare stol va fi absorbit de un detașament, iar liderul acestuia 
îl va înlocui pe actualul ofiţer executiv al detaşamentului pentru 
coeziunea şi eficienţa unităţii. 

— ARTICOLUL DOI, SECȚIUNEA UNU ACORDUL ARETIA 

Capitolul 49 

În dimineaţa următoare, în timp ce stăm în curtea interioară 
după ruperea rândurilor din formaţie, Imogen spune: 

— Am impresia că ești singura care nu e surprinsă. 

— Suntem cel mai puternic detașament. Ei formează cel mai 
puternic stol. Nu înţeleg cum de restul dintre voi sunteţi surprinși, 
răspund, apoi arunc o privire spre stolul lui Cat și observ că toţi 
zburătorii par să aibă vânătăi în nuanţe diferite de violet și verde 
după confruntările de ieri, asemenea călăreţilor din detașamentul 
nostru. 

— Luaţi! spune Rhiannon, care ne înmânează șase embleme 
verzi familiare. 

— Chiar trebuie să le dăm astea? bodogăne Ridoc și se uită 
mâhnit la emblema pentru care am muncit pe brânci, la emblema de 
care bobocii s-au agăţat cu dinţii. 

— Da, îl mustră Rhiannon. Aşa e corect. Din acest moment, fie că 
ne place sau nu, fac parte din detașamentul nostru. 

— Un mare nu de la mine, o trânteşte Sloane sec, iar eu râd, 
trecându-mi degetul mare peste emblemă. 

— Îi voi duce una lui Cat, spune Rhi încet. Nu trebuie să... 

— Mă descurc, o asigur și îi ofer ceea ce sper să fie un zâmbet 
liniștitor. Hai s-o facem! 

— Hai. zice ea. Al Doilea Detașament, e timpul să o luăm din loc. 
Traversăm împreună curtea interioară acoperită de chiciură și 

bat cu degetele în pumnalul de la șoldul stâng, asigurându-mă 
că este exact acolo unde l-am lăsat. 

Xaden mă iubeşte. M-a ales. Voi fi cel mai puternic călăreț al 
generației mele. 


Cat deține doar puterea pe care aleg să i-o dau, cu sau fără 
pumnal. Cei șase zburători se încordează când ne apropiem. 

— Se pare că şi ei sunt tot cu nu, mormăie Sloane în direcţia lui 
Aaric. 

Cat îşi îngustează ochii spre sora lui Liam și pășesc între ele, 
oferindu-i emblema lui Cat. 

— Bine ai venit în Al Doilea Detașament, Divizia Flacără, A Patra 
Aripă, cunoscut şi sub numele de Detașamentul de Fier. 

Peste tot în jur se aud cuvinte similare, dar îmi menţin ochii 
fixaţi asupra lui Cat, care se uită lung la emblemă, de parcă ar putea-o 
mușca. 

— Ce ar trebui să facem cu ele? 

— Le coasem pe uniformele noastre, răspunde Ridoc de lângă 
mine, făcând o mișcare înainte și înapoi cu mâna pentru a simula 
tragerea unui ac prin uniformă, ca și cum le-ar explica unor copii ce 
este o emblemă. 

— De ce...? 

Îşi trece rapid privirea peste noi şi remarcă diferitele embleme, 
de parcă nu le-ar fi observat până acum. 

— Rang, spun și arăt spre claviculă, apoi spre umăr. Aripă. 
Detașament de Fier. Pecete. Emblemele sunt câștigate, nu oferite. 
Călăreţii, și acum zburătorii, pot să-și pună unde doresc fiecare 
emblemă, în afară de cele pentru aripă și rang, iar niciuna dintre 
acestea nu este purtată pe echipamentul de zbor din piele, motiv 
pentru care nu le-ai văzut niciodată pe uniforma lui Xaden. De regulă, 
urăște peceţile. 

Gata, n-a fost chiar atât de rău. Pot fi civilizată. 

— Ştiam asta. răbufneșşte şi-mi înşfacă emblema din mâini. ÎL 
cunosc de ani buni. 

Rhiannon, aflată de cealaltă parte a mea, ridică o sprânceană. 
Sunt conștientă de urma de gelozie la gândul că ea a fost prezentă în 
anumite momente ale vieţii lui, iar eu nu, dar nu există furie, niciun 
impuls de nesiguranţă care să-mi lase un gust acru pe limbă și niciun 


dram de ură de sine. Îmi iubesc al naibii de mult pumnalele pentru un 
motiv cu totul nou. 

Ochii i se măresc ușor, de parcă ar simţi că nu mă poate 
influenţa, apoi i se îngustează, plini de maliţiozitate. 

— După cum am spus, continui, cu un zâmbet luminos pe buze. 
Bine ai venit în singurul Detașament de Fier din cvadrant! 

Apoi mă răsucesc, îmi înlănţui braţul cu al lui Rhiannon și 
începem să ne îndepărtăm împreună cu ceilalți călăreţi, în 
detașamentul nostru recent mărit. 

— A fi în același detaşament nu schimbă faptul că este în 
continuare coroana mea! strigă ea dintr-odată. 

— Hai să i-o dăm de mâncare lui Sgaeyl, îmi șopteşte Rhiannon 
când ne oprim. 

— Ştiai că Tyrrendorul nu a mai avut o coroană de mai bine de 
şase sute de ani? spun, uitându-mă la Cat peste umăr. Se pare că le-au 
topit pe toate pentru a crea coroana unificării, așa că mult noroc cu 
asta! 

— Va fi distractiv să-ţi fac viața la fel de mizerabilă cum ai făcut- 
o tu pe a mea! 

O, s-o ia dracu' de politeţe! 

— Zeilor, chiar nu se poate abține, nu-i așa? murmură 
Rhiannon. 

— Cat, opreşte-te! o ceartă Maren. Te porţi groaznic. Ți-am spus 
de atâtea ori că nu a scăpat-o pe Luella! A căzut. Pur și simplu așa stau 
lucrurile. 

— Eşti binevenită să încerci să-mi faci viața mizerabilă, îi spun 
lui Cat, apoi îmi eliberez braţul de al lui Rhiannon și mă duc din nou 
spre zburătoare. O! Încă un lucru. 

Îmi cobor puţin vocea, conștientă de fiecare cap din 
detașamentul nostru care se întoarce spre noi. 

— Ce-i? răbufnește ea. 

— Trucul ăla pe care l-ai menţionat? Ştii tu, cu degetele? 
specific, iar un zâmbet mi se întinde lent pe faţă. Mersi! 


Lui Cat îi ies ochii din orbite. Imogen râde atât de tare încât 
pufnește în timp ce revin lângă Rhiannon. 

— La naiba. Realmente... la naiba! spune prietena mea, bătând 
de câteva ori din palme. 

— Te iubesc atât de mult! exclamă Ridoc, care-și trece un braţ în 
jurul umerilor mei. Îi e cuiva foame? M-am trezit într-un loc în care nu 
plănuisem de fapt să fiu și am ratat micul-dejun. 

— Aş veni cu tine, îi spun, dar am planuri la bibliotecă. 

— La bibliotecă? Atunci și eu am planuri acolo, intervine 
Sawyer, urmându-mă îndeaproape. 

— Vin şi eu, spune Rhiannon. 

— Dacă mergeţi toți trei, atunci vă însoțesc, adaugă Ridoc. 

— Nu trebuie să veniți cu mine, spun după ce străbatem 
jumătate din holul principal. 

— O, trebuia să scăpăm de Cat, îmi explică Ridoc. Tu ești doar 
pretextul. 

— Abilităţile ei sunt... îngrozitoare, conchide Sawyer. Dacă se 
hotărăște să mă facă să te urăsc? 

— Sau să-l facă pe Xaden să te urască? se întreabă Rhi. 

— Nu poate, spun ferm, clătinând din cap. 

— Sau să facă astfel încât să te excite instant vreun zburător 
oarecare, iar apoi n-o să mai fii singură în pat când Xaden se întoarce 
din patrulare, meditează Ridoc. Pecetea ei - sau cum o numesc 
zburătorii — e al dracului de înspăimântătoare! 

— Nu poate decât să amplifice emoţiile pe care le aveţi deja, le 
explic. 

— Am putea să o ucidem, propune Sawyer înainte să întindă 
mâna spre mânerul ușii. Toţi zburătorii încă se acomodează cu 
schimbarea de altitudine, iar grifonii lor dorm în continuare jumătate 
din zi, conform lui Sliseag, așa că probabil acum se află în cel mai 
vulnerabil moment al lor. 

Niciunul dintre noi nu mai spune nimic, însă nu din cauza 
şocului, ci pentru că preţ de câteva secunde, chiar luăm în considerare 
ideea. Cel puţin eu o fac. 


— Nu putem să o ucidem. E colega noastră de detașament. Stai, 
chiar e ăsta singurul motiv pe care l-am găsit? 

— Eşti sigură? insistă Sawyer, înclinându-și capul. Dă-ne undă 
verde și vom îngropa un cadavru. Mai avem câteva ore înainte să ne 
prezentăm la Sumarul-Luptei. 

— Bună idee. Mi-ar prinde bine o gustare, intervine Andarna, iar 
după ton este indecent de entuziasmată de posibilitate. 

— Nu ne mâncăm aliaţii, o mustră Tairn. 

— Nu mă lași niciodată să mă distrez. 

— Apreciez oferta, spun, schițând un zâmbet sincer. 

Intrăm în bibliotecă și respir adânc. Mirosul din încăperea care 
se înalță pe două niveluri este diferit de cel din Arhive. Pergamentul 
şi cerneala nu și-au schimbat esențele, dar nu mai disting acele tonuri 
subtile ale pământului, din moment ce nu ne mai aflăm în subteran și 
lumina pătrunde prin ferestre. Doar rafturile de la primul etaj sunt 
pline cu cărţi, însă mi-am setat ca misiune personală să mă asigur că 
şi al doilea va arăta la fel ca primul în următorul deceniu. 

Poate că piatra nu arde, dar cărţile da. 

— Oricum, de ce am venit aici? mă întreabă Ridoc. 

Îmi dau rucsacul jos de pe umăr şi îl pun pe prima masă goală pe 
care o văd. Ridoc flutură o mână spre Sawyer, care cercetează partea 
din spate a bibliotecii. 

— Adică, ştim cu toţii de ce se află el aici. 

— Îmi caut echilibrul interior, spun şi mă aleg cu două priviri 
foarte nedumerite în urma răspunsului. Tecarus mi-a trimis niște 
cărți prin Xaden, după transportul de arme de ieri, probabil încă 
sperând să-mi intre în grații. 

Una câte una, scot cele șase cărți dăruite, le stivuiesc pe masă și 
pun deasupra teancului traista de protecție cu jurnalul lui Warrick. 

— Nu prea mă pricep la krovliană. 

— Nimeni nu se pricepe la krov... 

Zâmbesc larg când Sawyer se opreşte în mijlocul propoziției la 
vederea Jesiniei. 

— Bună dimineaţa, îmi transmite el prin semne. E corect? 


— Da, te descurci, îl asigur, iar Sawyer se îndreaptă spre ea. 

— Arfi fost mai distractiv în felul meu. Jesinia are un 
extraordinar simţ al umorului, mormăie Ridoc. 

— Învață cum să comunice prin semne! 

Rhiannon zâmbește și se așază pe marginea mesei. Fără rușine, 
ne întoarcem să-l vedem pe Sawyer cum o întâmpină pe Jesinia. 

— Şi vine deja înapoi? se miră Ridoc. Arunc o privire spre ceas. 

— Știe doar patru replici, dar învaţă repede. 

— Deci krovliana este specializarea Jesiniei? mă întreabă Rhi. Ia 
cartea din vârful teancului, o relatare a primei apariţii a 

veninoșilor după Marele Război. Cel puţin asta cred că e. 

— Nu, spun și clatin din cap când ușa bibliotecii se deschide 
exact la șapte și jumătate - la țanc, ca întotdeauna. E a lui. 

— Vorbeşti serios? mormăie Ridoc în timp ce mă îndepărtez de 
masă. 

— Ai vrut să mă vezi? mă întreabă Dain, încrucișându-și braţele 
peste piept. Din proprie voinţă? Fără să ți se ordone? 

Pentru o clipă, ezit. Apoi îmi amintesc că l-a înjunghiat pe 
Varrish şi că le-a cerut cadeţilor să se adune în formaţie astfel încât să 
aleagă dacă vor să plece cu noi, iar când adevărul a ieşit la iveală, a 
ales exilul alături de niște oameni care-l urăsc, deoarece a fost lucrul 
corect. 

— Am nevoie de ajutorul tău. 

— În regulă. 

Încuviințează din cap fără să aştepte o explicaţie și, uite aşa, îmi 
amintesc de ce obișnuia să se numere printre persoanele mele 
preferate de pe Continent. 

În următoarea zi, stăm în camera cu piatra protectoare, cu 
spatele lipit de perete şi picioarele întinse în faţa noastră. 

— Acesta nu este cuvântul pentru ploaie, spune Dain, atingând 
un simbol din jurnalul lui Warrick cu capătul stiloului său. 

Soarele de după-amiază își aruncă razele asupra noastră, dar 
este încă suficient de rece ca să-mi văd răsuflarea. 


— Sunt destul de sigură că este, zic și mă aplec în față pentru a 
studia jurnalul în egală măsură echilibrat pe piciorul lui și pe al meu. 

— Ai întrebat-o pe Jesinia? insistă el, trecând peste însemnările 
axate pe scuturile de protecţie pentru a reveni la începutul jurnalului. 

— Şi ea crede că este pentru ploaie. 

— Dar specializarea ei este morrainiana, nu? 

Dain își înclină capul şi studiază primele notițe. Ochii mi se 
măresc şi-mi sar spre profilul lui. 

— Ce s-a întâmplat? 

Se uită scurt la mine, apoi își îndreaptă brusc privirea spre 
jurnal. 

— Nu fi aşa surprinsă că mi-am amintit specializarea Jesiniei. Te 
ascult când vorbești. Sau cel puţin obșinuiam să o fac, adaugă după ce 
tresare vizibil. 

— Când te-ai oprit? 

Întrebarea îmi părăseşte buzele înainte să o pot reține. Dain 
oftează și-și schimbă puțin poziţia, ceea ce-mi spune că e neliniștit. 
După doi ani în cvadrant, tot n-a reușit să scape de acest tic. 

— Nu ştiu. Probabil când mi-am luat rămas-bun de la tine în 
Ziua Recrutării. În a mea, nu a ta. 

— Aşa e. M-ai salutat de ziua mea, spun şi schițez un zâmbet. De 
fapt, cred că m-ai întrebat ce dracu' făceam acolo. 

Pufneşte, apoi îşi lasă capul pe spate, rezemându-l de perete, și 
se uită spre cer. 

— Eram atât de furios... şi de speriat. În cele din urmă, am ajuns 
în anul doi, am câștigat privilegiul de a vizita alte cvadrante, astfel 
încât să te pot vedea, și în loc să fii ascunsă și în siguranţă cu scribii, 
apari îmbrăcată în negru pentru Cvadrantul Călăreţilor, la ordinul 
mamei tale, și atât de ameţită, încât nici în acest moment nu știu cum 
ai reușit să traversezi Parapetul. 

I se mișcă mușchii gâtului când înghite în sec. 

— Mă gândeam doar la faptul că tocmai supraviețuisem unui an 
în care mi-am auzit numele prietenilor strigate de pe lista morții și că 
aveam să mă asigur din răsputeri că al tău nu urma să se numere 


printre ele. Și apoi m-ai urât pentru că am încercat să-ţi ofer ceea ce 
mi-ai spus întotdeauna că îţi doreşti. 

— Nu din acest motiv te-am urât... încep. N-ai vrut să mă lași să 
mă maturizez şi ai fost atât de al naibii de căpos, convins că ştii ceea 
ce este mai bine pentru mine. Nu te-ai comportat niciodată așa în 
copilărie. 

Râde, iar sunetul autocritic şi plin de amărăciune răsună în 
cameră. 

— Eşti aceeași persoană care ai fost când ai traversat Parapetul? 

— Nu, bineînţeles că nu. Primul an m-a întărit în anumite 
moduri... 

Îi surprind privirea, cu tot cu sprâncenele ridicate. 

— O! Presupun că te-a schimbat și pe tine. 

— Mda. Să trăieşti numai după regulile Codexului are 
consecinţe. 

— O parte din mine se întreabă dacă de aceea ne forțează atât 
de mult limitele. Ne transformă în armele lor perfecte, ne învaţă să 
analizăm totul critic, cu excepţia Codexului și a ordinelor pe care le 
dau. 

Dain își scarpină barba scurtă şi-şi coboară privirea spre jurnal. 

— Unde sunt traducerile tale de la început? Poate că putem 
compara simbolurile. 

— Am sărit peste partea de început și am trecut direct la 
notițele despre scuturile de protecţie, din moment ce de porțiunea 
aceea aveam nevoie. 

Clipește nedumerit. 

— Tu... ai sărit peste o parte? Tu, dintre toţi oamenii, nu ai citit o 
carte de la început până la sfârșit? 

Zâmbetul fulgerător pe care încearcă să-l ascundă mă izbește 
undeva în vecinătatea stomacului, amintindu-mi de zilele în care îmi 
fusese cel mai bun prieten și, dintr-odată, totul este prea mult. Mă 
ridic brusc în picioare, cu mișcări nesigure, îmi scutur de praf 
uniforma din piele și mă îndrept spre piatră. 


— Vi, spune el încet, dar spaţiul cavernos amplifică sunetul, aşa 
că ar putea la fel de bine să strige. Vom vorbi, în sfârşit, despre ce s-a 
întâmplat? 

Piatra este tot rece și goală sub mâna mea, ca în noaptea în care 
nu am reușit să ridic scuturile de protecţie. 

— Ştii cum să alimentezi ceva cu putere? îl întreb, ignorându-i 
întrebarea. 

— Da. 

Oftatul lui pare suficient de puternic încât să răstoarne piatra 
protectoare și, când mă uit peste umăr, îl văd cum îmi așază jurnalul 
peste rucsac și se ridică în picioare. Câteva secunde mai târziu, stă 
lângă mine. 

— Îmi pare rău, Violet. 

— Parcă ar trebui să fie alimentată cu putere, nu crezi? continui 
şi-mi trec lent vârfurile degetelor peste cel mai mare dintre cercurile 
gravate. Îmi aminteşte de felul în care se simte aliajul brut. Gol. 

— Îmi pare rău pentru rolul pe care l-am avut în morţile lor. Îmi 
pare atât de al naibii de rău... 

— Mi-ai furat amintirile de fiecare dată când mi-ai atins faţa 
anul trecut? mi-o ia gura pe dinainte, lăsând frigul să-mi pătrundă în 
palmă. 

Tăcerea se aşterne pentru o clipă îndelungată înainte să-mi 
răspundă într-un târziu. 

— Nu. 

Dau din cap şi mă răsucesc cu faţa spre el. 

— Deci numai când aveai nevoie de informaţii pe care nu mi le 
puteai cere. 

Îşi ridică mâna şi o lipeşte de piatră, la câțiva centimetri de a 
mea, răsfirându-și cât se poate de mult degetele. 

— Prima oară am făcut-o din greşeală. Fram atât de obișnuit să 
te ating. Și te apropiasei de Riorson, iar tatăl meu se lăudase destul de 
mult cu felul în care l-a pedepsit mama ta. Ştiam, fără nicio urmă de 
îndoială, că voia să se răzbune, dar nu m-ai ascultat... 


— N-a vrut niciodată să se răzbune. Nu pe mine, spun și clatin 
din cap. 

— Acum ştiu asta, șopteşte şi-şi închide strâns ochii. Am dat-o în 
bară rău de tot. Am dat-o în bară rău de tot și am avut încredere în 
tatăl meu când ar fi trebuit să am încredere în discernământul tău. Și 
nu pot să spun sau să fac nimic care să-i aducă înapoi... care să-l aducă 
pe Liam înapoi. 

— Nu, nu poți. 

Ochii îmi lăcrimează și mă forțez să zâmbesc, dar nu reușesc 
decât să schițez o strâmbătură, care îmi dispare imediat de pe chip. 

— Îmi pare atât de rău, Violet. 

— Nu e în regulă, șoptesc. Nici măcar nu știu cum să încep să fac 
lucrurile să fie în regulă. Știu doar că nu pot să mă gândesc la Liam și 
să te privesc în același timp fără să... 

Scutur vehement din cap. 

— Nu vreau să te urăsc, Dain, însă nu sunt sigură dacă voi putea 
vreodată să... 

Privirea îmi este distrasă de mână. De mâna mea foarte caldă, 
aşezată lângă a lui pe piatră. 

— Alimentezi cu putere piatra? 

— Da. Credeam că asta vrei. 

— Aşa e, spun, apoi îmi ridic şi-mi cobor capul. Cât timp crezi că 
ar dura să alimentezi complet cu energie ceva atât de mare? 

— Săptămâni. Poate o lună. 

Îmi mişc mâna, apoi mă întorc la rucsac şi mă ghemuiesc să 
îndes totul înăuntru. 

— Am nevoie de ajutorul tău cu jurnalul. Şi nu este corect, 
pentru că trebuie să știu că nu vom mai vorbi despre asta... despre 
Liam și Soleil. Cel puţin nu înainte să mai treacă o perioadă. 

După ce strâng totul, mă salt în picioare și mă întorc din nou cu 
faţa spre Dain. Își coboară brusc umerii, însă își menţine mâna lipită 
de piatră. 

— Pot să fac asta. 


— Mulţumesc! spun şi-mi ridic privirea spre cerul înnorat aflat 
la multe niveluri deasupra noastră. De obicei, sunt liberă cam o 
jumătate de oră în acest moment al zilei. 

— Şi eu și voi lucra la alimentarea cu putere a pietrei. 

— Îi voi cere ajutorul şi lui Xaden. 

Îmi strecor braţele sub bretele şi-mi așez rucsacul pe umeri. 
Mâna lui Dain cade de pe piatră. 

— În legătură cu Riorson... 

— Alege-ţi cu mare grijă următoarele cuvinte, îl atenționez, cu 
fiecare mușchi din trup încordat. 

— Eşti îndrăgostită de el? mă întreabă, iar vocea i se frânge 
când rostește ultimul cuvânt, răsucindu-se pe călcâie ca să fie complet 
întors spre mine. Pentru că eu și Garrick am auzit sfârșitul a ceea ce a 
spus în camera de interogatoriu și, crede-mă pe cuvânt, eu s-ar putea 
să fiu îndrăgostit de el după o asemenea declaraţie, dar tu ești? Cu 
adevărat? 

— Da, șoptesc şi îi susțin privirea îndeajuns cât să știe că 
vorbesc serios. Și asta nu se va schimba niciodată. 

Dain își încleștează maxilarul și dă o singură dată din cap. 

— Atunci voi avea la fel de multă încredere în el cum ai și tu, 
spune el şi, încet, dau la rândul meu din cap. 

— Ne vedem mâine. 

— Mâine, consimte Dain. 

Nu ajungi să-ţi stăpânești pecetea la Basgiath și nici în anii 
imediat următori. Niciun călăreț în viaţă nu crede cu adevărat că 
şi-a atins limitele puterii. Cei morţi s-ar putea să nu fie de acord. 

— GHIDUL CVADRANTULUI CĂLĂREȚILOR, DE MAIORUL 
AFENDRA (EDIȚIE NEAUTORIZATĂ) 

Capitolul 50 

O săptămână mai târziu, Felix îşi aruncă un bob de strugure în 
gură, apoi își flutură mâna spre pietrele stivuite și rotocoalele de 
aburi de la bază, care sunt îndepărtate imediat de vânt și zăpadă. 

— Mai bine. Aproape că ai nimerit ţinta de data asta. 


— Chiar am nimerit-o, spun, strângând conductorul încălzit cu 
energie din mână. 

Mă clatin pe picioare și scutur din umeri, dornică să-mi alung 
senzaţia de epuizare. Am petrecut prea multe nopţi traducând de la 
început jurnalul lui Warrick, am mâncat prea multe prânzuri în 
camera rece în care se află piatra protectoare și, cu siguranţă, am 
petrecut prea mult timp cu Dain. 

Aproape că uitasem cât de priceput e la lingvistică sau cât de 
repede învaţă subtilităţile unei limbi. 

— Nu. 

Felix clatină din cap, după care mai desprinde un bob din 
ciorchine. Cum de nu au îngheţat? În ora care s-a scurs de când 
suntem aici, pe pământ s-au așternut aproape cincisprezece 
centimetri de zăpadă. 

— Dacă ai fi nimerit-o, pietrele nu ar mai fi acolo. 

— În cazul în care ai uitat, mi-ai spus să folosesc mai puţină 
putere. Fulgere mai mici. Mai mult control, adaug și scutur sfera în 
direcţia lui. Cum ai numi asta? 

— Ratarea țintei. 

Mă uit la fulgii de zăpadă care sfârâie și se transformă în 
norișori de abur când îmi aterizează pe pielea goală a mâinilor, ca să 
nu fiu tentată să arunc o privire furioasă în direcţia profesorului. 

— Uite! strigă și-și îndeasă ciorchinele în rucsacul de la picioare, 
apoi întinde mâna spre sferă, smulgându-mi-o dintre degete. Loveşte 
conductorul! 

— Poftim? 

Ochii îmi ies din orbite şi-mi îndepărtez o suviță desprinsă de 
păr de pe față. 

— Loveşte conductorul! repetă el ca și cum ar fi cea mai simplă 
sarcină dintre toate, ţinând sfera de metal și sticlă la doar câțiva 
centimetri de degetele mele. 

— Te-aș ucide. 

— Numai dacă ai putea ţinti, mă tachinează el, arătându-și dinţii 
într-un zâmbet orbitor. E clar că înţelegi cum funcţionează energia și 


atracţia, așa cum reiese din modul în care i-ai ucis pe acei wyverni, 
nu? 

— Am lovit în nor, spun şi mă încrunt. Cred. Nu prea pot explica. 
Pur şi simplu știam că fulgerul poate exista într-un nor și, când am 
mânuit puterea, era acolo. 

Felix dă din cap. 

— E vorba despre câmpurile energetice. În privința asta, 
procesul e destul de asemănător cu magia. Și tu - îmi atinge mâna cu 
sfera - eşti cel mai măreț câmp energetic dintre toate. Invocă-ţi 
puterea, dar în loc să laşi conductorul să absoarbă totul, întrerupe-i 
singură fluxul. 

Îmi schimb greutatea de pe un picior pe altul, împotrivindu-mă 
valului de foc care îmi ridică firele de păr de pe braţe. Îmi închipui 
cum se închid aproape complet uşile Arhivelor și permit doar unei 
fracțiuni din puterea lui Tairn să-mi ajungă în mâini. 

Ating în treacăt o bandă de metal a sferei, iar aceasta trosnește 
şi-mi dezvăluie dârele familiare de energie pură, de un albastru 
sidefiu, care mi se ramifică din vârfurile degetelor pe sticlă și se 
adună într-un singur flux delicat la medalionul de aliaj din centrul 
conductorului. Spre deosebire de firele strălucitoare pe care le extrag 
din puterea Andarnei pentru a înzestra rune, procesul de față este 
fizic, ca un fulger minuscul și continuu. Zâmbesc ușor când las 
puterea să curgă din mine în conductor, la fel cum procedez în fiecare 
noapte, alimentând cu energie piatră după piatră, acum că știu cum să 
le schimb după ce sunt pe deplin încărcate. 

— Îmi place la nebunie să urmăresc cum face asta. 

E singura dată când puterea mea este frumuseţe fără 
distrugere... fără violență. 

— Tu nu urmărești asta, Violet. Tu o faci. Și ar trebui să-ți placă 
la nebunie. E mai bine să găseşti bucurie în puterea ta decât să te temi 
de ea. 

— Nu mă tem de putere. 

Cum aş putea, când e atât de frumoasă? Atât de variată? Îmi e 
teamă de mine însămi. 


— N-ar trebui să-ți fie, mă mustră Tairn. 

În ultima oră a tot comentat din când în când - ori de câte ori nu 
încerca să o convingă pe Andarna să nu mai fugărească cele două noi 
turme de oi pe care le mutase Brennan în vale. 

— Te-am ales, iar dragonii nu greșesc. 

— Cum e să treci prin viață fiind atât de sigur pe tine? 

— E... viață. 

Reuşesc să nu-mi dau ochii peste cap, menținându-mi toată 
atenţia îndreptată asupra obiectivului de a limita puterea lui Tairn. 

— Bun. Continuă. Lasă energia să curgă, dar gândește-te la un 
pârâu, nu la o inundație. 

Când Felix îndepărtează treptat conductorul, fiecare mușchi din 
trup mi se încordează, însă îi ascult indicaţiile şi nu întrerup fluxul de 
putere. Dâre din aceeași energie alb-albastră se întind în spaţiul 
minuscul dintre degetele mele și sferă. 

— Ce... 

Inima începe să-mi bată atât de tare, încât o pot simţi în urechi, 
iar cele cinci filamente separate de putere pulsează în tandem cu 
ritmul ei. 

— Asta ești tu, spune Felix domol, pe un ton mai blând decât a 
folosit vreodată cu mine, în timp ce mai îndepărtează sfera cu trei 
centimetri, apoi cu încă trei. 

Pe de altă parte, dacă aș fi în locul lui, și eu aş fi prudentă în 
preajma mea. 

— Creşte încet. 

Ușile de la Arhivele mele mintale se mai deschid cu vreo treizeci 
de centimetri sau pe acolo, iar puterea se extinde fără durere și doar 
cu o căldură moderată, evaporând orice fulg ghinionist de zăpadă ivit 
în cale. 

— Acum începi să înţelegi, nu-i aşa? 

Felix se retrage cu un pas complet și, dintr-odată, mâna începe 
să-mi tremure în vreme ce mă străduiesc să înteţesc puterea numai 
cât să ajungă la conductor, dar fără să-l lovească. 

— Ce. să. Înţeleg? 


Braţul îmi tremură din plin acum. 

— Cum e să deţii controlul, spune, zâmbind larg. Tresar şi-mi 
aţintesc numaidecât ochii în ai lui. 

Puterea se năpusteșşte prin prag și o dâră sfâșietoare de căldură 
arzătoare îmi străbate trupul. Îmi arunc braţele în sus - și departe de 
Felix - cu o clipă înainte ca fulgerul să despice cerul înnorat, pârjolind 
muntele la impact la mai puţin de zece metri în sus pe creastă. 

Dragonul Roşu Coadă-Sabie al lui Felix scoate aburi pe nas, 
evident tulburat, dar tot ce simt din partea lui Tairn este mândrie. 

— Ei bine, cum afost să deţii controlul, se corectează Felix, care 
îmi dă conductorul înapoi. Dar cel puţin asta înseamnă că eşti 
capabilă. Pentru o vreme, n-am fost sigur de asta. 

— Nici eu, recunosc și studiez sfera de parcă n-aș fi văzut-o 
vreodată. 

— Îți mânuiești puterea ca pe o secure şi, uneori, exact de asta 
este nevoie. Dar tu mai ales - arată spre pumnalele vârâte în tecile 
fixate pe jacheta de zbor - ar trebui să înţelegi când este nevoie de un 
pumnal, când doar tăietura precisă va fi îndeajuns. 

Îşi ridică rucsacul de pe pământ şi şi-l aruncă peste umăr. 

— Am terminat pe ziua de azi. Până luni vei putea menţine acel 
flux de putere de la o distanţă de... hai să zicem trei metri? 

— Trei metri? N-am nicio șansă. 

— Ai dreptate, continuă Felix, întorcându-se spre dragonul lui 
nerăbdător. Mai bine să fie patru și jumătate. 

Îşi lasă capul într-o parte și se opreşte de parcă ar vorbi cu 
dragonul lui. 

— Când te întorci la casă, spune-i lui Riorson că vrem ca 
amândoi să fiți prezenţi în camera Consiliului la ora cinci. 

— Dar Xaden nu s-a... 

Îmi cobor scuturile și, desigur, iată-l! Calea făurită din umbre 
dintre minţile noastre este puternică datorită apropierii și 
împovărată... din cauza epuizării? 

— Te-ai întors mai devreme. E totul bine? 

— Nu. 


Nu-mi oferă detalii, iar tonul lui respinge din start alte întrebări. 

— Sgaeyl e bine? îl întreb pe Tairn în timp ce urc pe piciorul pe 
care l-a îndoit pentru mine. 

— E nevătămată. 

Când frustrarea și furia încep să mocnească, iar apoi să ne 
opărească rapid legătura, îmi ridic în grabă scuturile ca să-l ţin 
departe pe Tairn și să nu-mi pierd controlul asupra propriilor emoţii. 

O jumătate de oră mai târziu, după ce am zburat înapoi în vale și 
am urmărit-o pe Andarna fălindu-se cu abilitatea ei tot mai avansată 
de a-şi extinde aripa, numărând până la treizeci cu aplauze pline de 
entuziasm, străbat coridoarele haotice ale Casei Riorson și mă îndrept 
direct spre bucătărie. 

După ce fac rost de o farfurie cu tot ce am nevoie, încep să urc 
scara în spirală și îi găsesc pe Garrick, Bodhi și Heaton vorbind pe 
palierul de la primul etaj. Expresia de pe fața acoperită cu funingine a 
lui Garrick se potrivește cu dispoziția apăsătoare și de rău augur a lui 
Xaden, iar când Heaton își întoarce capul spre mine, aproape că scap 
farfuria. 

Partea dreaptă a feţei sale e o contuzie uriașă și are brațul drept 
în atele de la cot în jos. 

— Ce s-a întâmplat? 

Garrick şi Bodhi schimbă o privire care mă înfioară până-n 
măduva oaselor, chiar dacă știu că Xaden este în viață - și nu în 
dormitorul nostru de la acest nivel, ci la patru etaje deasupra mea. 

— Au cucerit Pavisul, îmi spune Heaton încet, uitându-se în jur 
pentru a se asigura că nimeni nu trage cu urechea. 

Clipesc. Ceva nu are sens. 

— Orașul acela se află la doar o oră de zbor la est de Draithus. 

Heaton dă lent din cap. 

— Au reușit asta cu șapte veninoși și o hoardă de wyverni. 
Orașul a fost invadat chiar înainte să ajungem acolo. Sora ta - e în 
regulă, doar o duce pe Emery la tămăduitori, care are piciorul zdrobit. 
Ne-a ordonat să plecăm după... 

Vocea i se frânge și-și fereşte privirea. 


— După ce Nyra Voldaren a murit în timpul misiunii de azi, 
încheie Garrick. 

— Nyra? 

A fost liderul de aripă senior al cvadrantului anul trecut. 
Aproape invincibilă, ce mama naibii! 

— Mda. S-a dus să apere mai mulți civili care se adăpostiseră în 
apropierea fierăriei și... - strânge din dinți - ... nu a mai rămas nimic 
din ea sau Malla. S-a întâmplat exact ca la Soleil și Fuil, au fost 
complet secate. Sunt sigur că îi vor pune la curent pe toți mâine, la 
Sumarul-Luptei, dar i-au chemat pe toți locotenenții majori și 
sublocotenenții la Aretia pentru a se regrupa. 

— Cred că vor schimba structura aripii, adaugă Heaton. 

— Trebuie să o facă, e de acord Garrick. Decizia de a nu trimite 
călăreți mai puțin experimentați pe front nu ajută cu nimic când linia 
frontului e atât de al dracului de fluidă. 

— Au cucerit Cordynul? 

— Nu. Au sărit direct peste el și au străbătut alte sute de 
kilometri. Au vizat Pavisul și au rămas acolo. 

— E un punct strategic bun - Bodhi își coboară vocea când un 
trio de zburători din Prima Aripă trece pe lângă noi - față de Draithus. 
Asta trebuie să fie explicaţia. 

Vin după noi. 

Mulţi dintre cei mai apreciaţi tacticieni ai noştri au încercat 
să estimeze punctul de cotitură iminent - unde s-ar putea să fi 
fost hotărât deznodământul războiului, chiar dacă încă luptăm. 
Mulţi cred că va veni în următorul deceniu. Mă tem că va ajunge 
mult mai devreme de atât. 

— GHIDUL CĂPITANULUI LERA DORRELL PENTRU 
ÎNVINGEREA  VENINOȘILOR, PROPRIETATE A ACADEMIEI 
CLIFFSBANE 

Capitolul 51 

Când holul devine prea aglomerat, ne despărțim, iar eu continui 
să urc până la etajul cinci. Trec pe lângă ușa deschisă a camerei lui Rhi 
şi le salut cu o mișcare din cap pe ea şi pe Tara. După zâmbetele lor 


largi, în mod clar n-au aflat încă veştile, însă mă hotărăsc să le mai 
acord câteva minute de fericire şi să-mi continui drumul spre capătul 
coridorului lung, unde se află scara întunecată de serviciu. 

Luminile-magice se aprind în timp ce urc până la capăt treptele 
abrupte din fier forjat. Deschid ușa cu o vrajă minoră, apoi o închid 
după ce ies pe pasarela îngustă care urmărește linia acoperișului. 

La vreo nouă metri distanță, Xaden stă pe marginea micului turn 
de apărare, iar singurele umbre care-l înconjoară sunt cele create de 
lumina sfârşitului după-amiezii. Dacă nu i-aș simţi tulburarea 
copleșind legătura dintre noi, aș crede că a venit aici pentru 
priveliște, după controlul desăvârșit pe care-l afișează. 

Atentă pe unde calc, străbat linia de est a acoperișului, având 
grijă să nu las briza să-mi smulgă farfuria din mână sau să-mi afecteze 
echilibrul. 

— Ce ţi-am spus despre a-ţi risca viaţa ca să vorbeşti cu mine? 
mă întreabă el, cu privirea îndreptată spre orașul situat dedesubt. 

— N-aș zice că tocmai mi-am riscat viața, spun și pun farfuria pe 
zidul scund, apoi urc şi mă așez lângă Xaden. Însă acum înţeleg de ce 
eşti atât de bun la traversarea Parapetului. 

— Am exersat din copilărie, recunoaște Xaden. De unde ai știut 
că sunt aici? 

— Pe lângă faptul că te pot găsi prin legătură? Mi-ai spus într-o 
scrisoare că stăteai aici sus așteptând ca tatăl tău să vină acasă. 

Întind mâna după farfurie şi o ţin în fața lui. 

— Ştiu că tortul de ciocolată nu va rezolva problema, dar, în 
apărarea mea, l-am luat pentru tine când credeam că ai avut doar o zi 
de căcat, înainte să aflu ce s-a întâmplat cu adevărat. 

Se uită scurt la felia de tort, apoi se apleacă spre mine și mă 
sărută ușor. După o clipă, îmi ia farfuria din mână. 

— Nu sunt obișnuit ca oamenii să aibă grijă de mine. Mersi! 

— Ei bine, obișnuiește-te cu asta. 

Zidul rece de sub noi îmi strecoară frigul în oase prin uniforma 
din piele și remarc norii grei și cenușii care se apropie dinspre vest. 


— Ninge deja pe trecătoare. Pun pariu că o să ne alegem cu vreo 
optsprezece centimetri în seara asta. 

— Poate cu mai mult dacă ești cuminte, spune Xaden, ridicân- 
du-și un colț al gurii înainte să taie o bucată din felia de tort. 

— Faci glume cu scule? mă mir şi-mi sprijin mâinile pe 
marginea de sus a acoperișului. 

— Tu vorbești despre vreme. 

Ia o înghiţitură, apoi mai taie o bucată şi-mi întinde furculita. 

— Eram grijulie şi-ţi dădeam opțiunea să nu vorbeşti despre ce 
s-a întâmplat. Ai prefera să-ți povestesc cum decurge tradusul cu 
Dain? 

Accept îmbucătura și-i dau furculița înapoi. La naiba, nu-i de 
mirare că îi place atât de mult acest tort! E mai bun decât orice am 
avut la Basgiath. 

— Aş prefera să nu mai fii grijulie și să mă întrebi. 

Privirea lui o întâlnește pe a mea. Înghit în sec și am 
presentimentul că nu se referă doar la pierderea suferită astăzi. 

— Ai fost acolo? 

— Da. 

Furculiţa zdrăngăne pe farfurie când și-o pune în poală. 

— Nu mi-a spus Tairn. 

— Cred că Sgaeyl l-a blocat cumva, zice Xaden, înclinându-și 
capul în lateral. De fapt, sunt destul de sigur că amândoi suntem 
blocaţi chiar acum, ceea ce înseamnă... 

— Că se ceartă. 

Există un zid de neclintit dincolo de scuturile mele. 

— După chemarea lui Emery, eu și Garrick am zburat din Dra- 
ithus, dar până am ajuns acolo... Închipuie-ţi Ressonul, dar cam de 
zece ori mai mare. Și de zece ori mai mulţi civili. 

— 0! 

Tortul mi se transformă în cenușă în stomac și tăcerea se 
aşterne între noi. Trece un moment lung înainte să răspund 
provocării din ochii lui și să întreb: 

— La ce te gândești? 


— Suntem depășiți numeric, spune, apoi își fereşte privirea și 
strânge din dinţi. Depășiţi numeric și răspândiţi atât de al naibii de 
mult în toate direcţiile, încât nu reprezentăm niciun pericol pentru ei. 
Nu putem comunica suficient de rapid. Nu suntem eficienţi și nici nu 
formăm vreo barieră reală când trimitem grupuri de trei dragoni. 

Îşi întoarce privirea spre est. 

— Pot cuceri restul regatului Poromiel - ne pot cuceri - oricând 
vor şi n-am idee de ce nu o fac. Nu știm câţi dintre ei se adună în Zolya 
sau de unde dracu’ eclozează atâţia wyverni. Nu există niciun plan în 
afară de a rezista pe linia frontului, dar linia frontului nu rezistă. 

— Nu eram pregătiți. 

Cercetez orașul în creştere rapidă, observând zecile de 
acoperișuri noi în construcţie şi nenumăratele hornuri care 
eliberează fumul din case. 

— N-am fi fost niciodată pregătiţi, mă contrazice el înainte să ia 
furculiţa și să o înfigă în felia de tort. Așa că nu te grăbi să adaugi și 
asta pe lista lucrurilor pentru care te învinovăţești. Chiar dacă am fi 
aşteptat să venim după ce fierăria ar fi fost funcțională, după ce am fi 
avut suficienţi călăreți cât să alimentăm cu putere aliajul și să 
înzestrăm cu energie runele pentru pumnale... 

Oftează lung, iar umerii îi coboară. 

— Nu voi spune niciodată asta în faţa celorlalţi, dar am întârziat 
cu cincizeci de ani. 

Următoarea răsuflare este apăsătoare din cauza felului în care 
coastele mi se strâng în jurul inimii. 

— Ce facem în privinţa asta? 

În afară de ceea ce este evident - eu și Dain trebuie să traducem 
mai repede, în eventualitatea în care există vreo speranţă reală de a 
ridica scuturile de apărare. Știm deja că iniţial am tradus greşit unul 
dintre simboluri. Ploaie nu este ploaie. Ci flacără. Firește, 
descoperirea nu ne-a ajutat deloc. 

— Decizia nu-mi aparține. Fratele tău este tacticianul, iar Suri și 
Ulices comandă armata. 

Îşi îndeasă o bucată de tort în gură. 


— E orașul tău. 

De fapt, provincia lui. 

— Nu-mi scapă ironia, spune sec înainte să-mi întindă o altă 
furculiță plină vârf cu ciocolată, dar această îmbucătură și-a pierdut 
dulceaţa și o înghit ca pe o grămadă de nisip. Sora ta mi-a ordonat să 
părăsesc câmpul de luptă. 

Ridic din sprâncene, iar râsul lui are o notă tăioasă și sarcastică. 

— Mi-a ordonat. Îl ucisesem pe unul dintre ei şi îmi recuperam 
pumnalul - o altă problemă, aș putea adăuga - când al doilea a 
canalizat magie chiar în spatele lui Sgaeyl. Dacă şi-ar fi luat zborul cu 
o secundă mai târziu, acest tort s-ar fi irosit. 

Pune furculiţa pe farfurie. 

Inima începe să-mi bată năvalnic. Nu observ nicio zgărietură pe 
Xaden, însă aproape că l-am pierdut azi, fără să ştiu că fusese la o 
secundă distanță să nu se mai întoarcă acasă. Gândul este atât de 
inimaginabil, încât rămân fără glas. 

— M-a înhăţat cu o gheară, dar sora ta a văzut ce s-a întâmplat 
şi a hotărât să ne retragem. Nu pentru că a murit Nyra sau pentru că 
au fost uciși trei zburători din stolul de la aripa terestră ori pentru că 
ne mai rămăseseră doar cinci dragoni. Ci pentru că am fost cu ei și nu 
te-ar fi pus niciodată în pericol. 

— Asta ţi-a zis? îl întreb când cad primii fulgi de zăpadă. 

— Nu a trebuit să-mi spună. A fost al naibii de evident. 

— Atunci nu știi... 

— Ba da, ştiu, mi-o întoarce el, apoi îşi închide imediat ochii. 
Știu. Şi în vâltoarea furiei și a groazei de a-i vedea pe toţi acei civili 
cum fug și mor, mi-am dat seama că m-a tratat așa cum te-a tratat 
fiecare însemnat de la Treierat. Ca și cum ai fi doar o extensie 
vulnerabilă a mea. 

— Nu cred că ar face vreodată cineva greșeala să te considere 
vulnerabil. 

Întind mâna după a lui şi ne întrepătrund degetele. 

— Dar da. 

— Îmi pare rău, îmi spune, uitându-se în ochii mei. 


— Mersi, dar oricât de enervant ar fi, înțeleg. Suntem înlănțuiți. 
Ridic din umeri, iar el mă sărută în tăcere, rapid și pătimaș. 

— Pentru tot restul vieţii noastre. 

După o săptămână, nimeni nu mai pare surprins să ne vadă pe 
mine și pe Dain îngrămădiţi la o masă din bibliotecă în toiul nopţii, în 
vreme ce majoritatea cadeților s-au retras la culcare. Încă ne întâlnim 
şi la prânz, iar Xaden trece când poate pentru a ajuta la alimentarea 
cu putere a pietrei protectoare. Și acel flux pe care Felix a ținut 
neapărat să-l menţin, sub forma unui fulger mic? Se pare că și acesta 
poate să alimenteze cu energie. 

Însă disperarea îşi înfige ghearele în mine în următoarea 
săptămână. Am tradus aproape întregul jurnal, dar pasajul despre 
ridicarea scuturilor de protecţie tot nu se diferențiază îndeajuns de 
prima mea interpretare eșuată. Datorită insistențelor lui Warrick, cu 
siguranță ne-am prins că, după ce sângele unuia dintre cei șase 
călăreţi puternici atinge piatra, nu poate fi folosit pe cealaltă pe care a 
menționat că a cioplit-o. 

— Ai observat că exprimarea lui este mult mai puţin formală în 
restul jurnalului în comparaţie cu secțiunea pe care chiar trebuie să o 
înțelegem? 

Lângă mine, Dain se freacă la ochi și se lasă pe spate în scaun. 

— De parcă și-ar bate joc de noi din mormânt. 

— Ai dreptate. 

Au mai rămas patru însemnări. În numele lui Malek, ce vom face 
dacă răspunsul nu se regăsește în una dintre ele? 

— Nu are nicio problemă să ofere sfaturi despre crearea 
Codexului... 

— Sau să detalieze orice fel de relaţii dezastruoase în care au 
intrat cei șase, mă aprobă Dain, iar maxilarul îi trosnește când 
eliberează un căscat uriaș. 

— Exact, spun și arunc o privire în direcția lui. Ar trebui să te 
culci. 

— Şi tu ar trebui, zice şi se uită la ceas. E aproape miezul nopții. 
Sunt sigur că Riorson se întreabă... 


— Nu e aici, îl întrerup, apoi clatin din cap și oftez cu prea multă 
autocompătimire. În această săptămână, detașamentul lui veghează 
asupra orașului Draithus. Dar chiar ar trebui să dormi puţin. O să mai 
stau doar câteva minute. 

Dain se încruntă. 

— Du-te! îl îndemn cu un zâmbet liniștitor. Ne vedem mâine. 
Oftează la rândul lui, dar își împinge scaunul înapoi, se ridică în 

picioare și-și întinde braţele deasupra capului. 

— Nu-i spune că am zis asta - își coboară braţele -, dar felul în 
care am auzit că vrea să reorganizeze detașamentele de luptă în 
funcție de punctele forte, din moment ce călăreții activi nu dispun de 
o aripă completă, este sclipitor. 

— Cu siguranţă nu-i voi spune, promit, cu un început de zâmbet. 

— Ne vedem mâine, spune Dain, apoi își ia rucsacul de pe masă 
şi pleacă. 

În tăcerea plăcută a bibliotecii, studiez următoarea însemnare și 
notez traducerea în ceea ce numim jurnalul nostru schiță. 

— „Aerul s-a răcit suficient”, spun cu voce tare în timp ce aștern 
cuvintele pe hârtie, „pentru a-mi vedea sângele dimineaţa.” 

Clipesc nedumerită, apoi mă uit fix la simbolul pentru „sânge”. 
Mintea mi-o ia la galop și mă întorc la însemnările de la începutul 
jurnalului, doar ca să fiu sigură. De fiecare dată când am tradus 
simbolul pentru „sânge”... cuvântul suflu se potrivește și mai bine. 
Avem cuvântul greșit. 

Sângele vieţii este de fapt suflul vieţii, iar să aprinzi piatra într-o 
flacără de fier... 

Închid jurnalele şi mă las pe spate în scaun. Porțiunea despre cei 
şase nu se referă la călăreți. 

— Ci la dragoni, spun din nou cu voce tare, în biblioteca goală. 
Dain. Ar trebui să-i spun... 

Nu. Va acționa doar conform regulilor, fără să ia în considerare 
partea etică. Există o singură persoană în care am încredere că va face 
întotdeauna lucrul corect. 


Îmi îndes lucrurile în rucsac, mi-l arunc peste umăr și ies în fugă 
din bibliotecă, apoi urc patru rânduri de scări. Cu inima bubuindu-mi 
în piept, bat în ușa lui Rhiannon. 

— Bună, spune ea când deschide ușa și mă întâmpină cu un 
zâmbet luminos. 

Când vede că nu i-l întorc, își coboară colţurile buzelor. Fără ni- 
ciun cuvânt în plus, se dă înapoi şi-mi face semn să intru. 

Cercetez în fugă decorul spartan cât mă plimb agitată dintr-un 
capăt în altul al camerei: două birouri obișnuite, două șifoniere fără 
uși şi două paturi cu cearșafuri negre și simple. Tot mobilierul a fost 
înghesuit forțat într-un spaţiu menit să fie ocupat, evident, de o 
singură persoană - una dintre consecințele sosirii zburătorilor. 
Lumina dimineţii se strecoară în cameră printr-o singură fereastră. În 
scurt timp va trebui să fim în formaţie. 

— Ăla ar trebui să fie al tău, spune Rhy, arătând spre patul din 
dreapta. În caz că vei dori vreodată să petreci o noapte departe de 
Riorson. 

În căutarea cuvintelor potrivite, îmi înfig dinţii în buza 
inferioară și formez realmente o cărare în podeaua lui Rhiannon. 

— Trebuie să-ți spun ceva. 

— Bine. 

Mă opresc brusc în mijlocul camerei și mă întorc spre ea. 

— Ştiu cum să ridic scuturile de protecţie. Doar că nu sunt 
complet sigură că ar trebui să o facem. 

Suflul vieţii al celor șase și cea specială s-au unit și au 
aprins piatra într-o flacără de fier. 

— JURNALUL LUI WARRICK DIN LUCERAS TRADUS DE 

A doua zi, Rhiannon îmi împinge o cană cu cidru de mere peste 
masa din sufrageria surorii ei și ocupă locul liber dintre Ridoc și 
Sloane. În casă se simte acelaşi miros ca în cazarma de la Casa 
Riorson: de lemn proaspăt tăiat, cu un iz discret de bai. Tâmplarii 
lucrează din greu ca să producă mobilier de calitate acceptabilă. 


Refuz să cred că toate s-ar putea mistui dacă mânuitorii aceia 
întunecaţi s-ar hotări să încerce zborul wyvernilor la altitudine mare. 
Patru ore. Atât timp le-ar trebui ca să ajungă la noi de la Draithus. — 
Mersi. 

lau cana şi o duc la buze, inspirând parfumul îmbietor înainte să 
beau. Privind pe deasupra ei, spre camera de zi, zâmbesc când îl văd 
pe Sawyer așezat lângă Jesinia pe o pătură, în apropierea focului, 
vorbindu-i prin semne cu o expresie de concentrare intensă pe chip. 

Rahat, mi se pare că tocmai i-a spus Jesiniei că țestoasa ei e 
albastră, dar n-am de gând să intervin în povestea asta. Trebuie să-i 
recunosc meritele lui Rhi: a avut o idee genială. Ieşirea cu tot 
detașamentul nostru - cu toţi optsprezece - din atmosfera academică 
a Casei Riorson, chiar dacă nu a rezolvat animozitatea dintre călăreți 
şi zburători, e un pas în direcția bună. 

Până şi Cat, care stă cât mai departe de mine cu putinţă, în colţul 
camerei de zi, discută cu Neve și cu Quinn fără să se strâmbe. Nici 
acum nu s-a împăcat cu faptul că s-a alăturat celui de-Al Doilea 
Detașament, dar măcar se poartă civilizat, mai puţin cu mine. 

Ne-am obișnuit cu o anumită rutină în ultimele săptămâni din 
noiembrie - acum e 1 decembrie -, ne-am adaptat formaţiile ca să-i 
includem pe zburători, am participat împreună la cursuri, împărţite 
pe ani academici, și ieri am reușit chiar și să facem niște exerciţii de 
luptă corp la corp fără ca cineva să verse sânge. Rhiannon și-a impus 
legea săptămâna trecută și acum alergăm împreună în fiecare 
dimineaţă și stăm împreună la Sumarul-Luptei şi la mese. Ne-a și 
împărţit în perechi, ca să studiem împreună, sperând că apropierea 
aceasta va încuraja o înţelegere reciprocă, sau măcar un oarecare 
spirit de toleranţă. Slavă zeilor că partenera mea de studiu e Maren! 
Totuși, mă simt vinovată pentru că Rhi a făcut echipă cu Cat ca să mă 
scutească de corvoada asta. 

— Ştii cumva lucerana veche? îl întreb pe Aaric, care stă în 
capătul mesei. 

Probabil că a primit o educaţie aproape la fel de bună ca a mea, 
din moment ce pe mine m-a instruit Markham. Aș vrea ca cineva să 


facă a patra verificare a traducerii, altcineva decât obsedatul de reguli 
Dain, dar sunt destul de sigură că ultima variantă e cea corectă. Altfel, 
de ce am fi venit aici? 

— Nici vorbă! 

Clatină din cap şi îşi întoarce atenţia asupra noului său stilou, cu 
fruntea încruntată de concentrare. Toţi bobocii noștri au început să 
primească puterea dragonilor lor şi, deși încă nu şi-au manifestat 
peceţile, au pus pariu cine va reuși primul să stăpânească vraja 
minoră cu care se folosește instrumentul de scris. După părerea mea, 
Kai - rămas singurul zburător din anul întâi, după moartea Luellei - îi 
va bate pe toți. 

În clipa de față, stă pe canapea, între doi cadeți din anul doi, iar 
părul negru și ţepos i se mișcă în toate direcţiile și obrajii săi bronzaţi 
formează gropiţe în timp ce ascultă povestea pe care le-o spune 
Bragen - liderul echipei de zburători şi noul nostru ofițer executiv. Pe 
lângă Maren, Bragen e cel mai prietenos dintre zburători. De 
asemenea, petrece mult timp privind-o cu dor pe Cat. 

— De unde să ştie Aaric lucerana veche? întreabă Visia din 
celălalt capăt al mesei, ridicându-și ochii de la temele de fizică. Nu eşti 

din Calldyr? 

Încremenesc. La naiba, ar trebui să am mai multă grijă. 

— Ba da. 

Aaric îşi înalţă privirea la mine, cu o mască impecabilă pe chip. 

— Mă confunzi cu Lynx. El se trage din Luceras. 

— Ah, da. Aşa e, încuviinţez, mulțumindu-i în gând pentru că a 
salvat situaţia atât de repede. 

— La un moment dat, va trebui să-i cunoști pe cei din primul an. 
De acum au devenit oameni, mă tachinează Ridoc, cu un zâmbet 
crispat. 

E de acord cu noi în privinţa planului de bătaie, dar, lucru uşor 
de înţeles, e îngrijorat de reacţia zburătorilor. 

— N-ai ce să-i reproşezi, spune Imogen, intrând din bucătărie cu 
o cană în mână, urmată îndeaproape de Maren. În ultimele şase 


săptămâni am adăugat la detașament șase cadeți din primul an și șase 
zburători. 

— Suntem în detașament din iulie, observă Visia. 

— Nimeni nu te lua în considerare înainte de Treierat. Imogen 
ridică din umeri, privind prin cameră. 

— Cred că trebuie să mă duc s-o salvez pe Quinn de Cat. 

— Fără sânge pe podeaua surorii mele. 

Rhiannon îi aruncă o privire care spune clar că vorbeşte serios. 

— Da, mamă. 

Imogen o salută militărește cu mâna liberă și se duce la Quinn, 
în timp ce Maren se așază lângă mine şi Rhiannon, adresându-mi o 
întrebare discretă din privire. 

Mi se strânge gâtul. Acum e acum. Pentru asta am organizat 
adunarea din seara asta, deci de ce sunt brusc anxioasă? 

Pentru că n-am discutat decizia mea cu Xaden, pe care nici nu 
prea l-am văzut mai mult de o zi pe săptămână de când el și Brennan 
s-au decis să reorganizeze detașamentele de luptă. 

— Procedezi corect, spune Andarna. — Așa e onorabil, adaugă 
Tairn. 

— Dă-i drumul, îi spun lui Rhiannon, apucându-mi cana cu 
ambele mâini. 

— Atenţie. strigă ea şi se ridică, făcând liniște în casă și privind 
pe rând la fiecare cadet. Pentru călăreţi, detașamentele sunt mai mult 
decât simple unităţi militare. Suntem o familie. Ca să supraviețţuim, 
trebuie să putem avea încredere unii în alţii atât pe câmpul de luptă... 
cât şi în afara lui. Și vrem să vă acordăm încredere, să vă lăsăm să 
faceţi ce credeţi de cuviinţă cu informaţiile pe care urmează să vi le 
împărtășesc. Se uită la mine. 

Ceea ce urmează să facem se apropie de trădare, dar nu pot să 
concep altă abordare. 

Inspir încet ca să mă liniștesc. 

— În ultima vreme am tradus fragmente din jurnalul lui 
Warrick - unul dintre Primii Şase, care au ridicat scuturile de la 
Basgiath, îi lămuresc, în caz că zburătorii nu ne cunosc istoria. În 


speranţa că vom putea ridica scuturi la Aretia înainte ca wyvernii, în 
avansul lor, să-şi aleagă locul ăsta drept următoarea ţintă... Cred că 
am aflat cum trebuie să o facem. Și de aceea am vrut să purtăm 
această discuţie, pentru că ar însemna că voi, zburătorii, n-o să mai 
puteţi mânui putere. 

Zburătorii se holbează la mine uluiţi. Până şi Cat face ochii mari, 
cu o expresie care aduce a frică. 

— Ştim că alte două sate poromiene au fost distruse în ultimele 
două săptămâni și că Draithusul a devenit vulnerabil, motiv pentru 
care Consiliul vrea să punem scuturile în funcțiune acum, continuă 
Rhiannon. Și considerăm că meritaţi să aflaţi și voi. 

— Ce să aflăm? 

Cat se ridică și scaunul ei scârțâie pe dușumea. 

— Că vreţi să ne luaţi puterile? Grifonii noștri încă se chinuie să 
se obișnuiască cu altitudinea asta și acum vreţi să devenim 
neputincioși? 

— Scuturile protectoare au reprezentat țelul nostru cu mult 
timp înainte să veniţi voi. 

Imogen se desprinde de perete și își aşază degajat mâna în șold, 
aproape de pumnalul ei preferat, întorcându-se spre Cat, pe când 
Quinn se mută de o parte a zburătoarei furioase. 

— Dar acum suntem aici, i-o întoarce Cat. Dacă unchiul meu ar fi 
ştiut că o să ne legaţi o mână la spate, nu şi-ar mai fi dat acordul 
pentru înțelegerea asta! 

— Controlează-te, Cat. 

Bragen îi vorbeşte pe un ton calm, dar cu scântei în ochii săi 
căpui, și se ridică, întinzându-şi braţul stâng în față pentru a o opri pe 
Cat, care se îndreaptă spre noi. 

— Când le veţi ridica? mă întreabă el. 

— Îndată ce-mi voi anunţa descoperirea înaintea Consiliului. 

În dimineaţa asta, piatra stâmea un freamăt distinct în 
încăperea aceea, o vibraţie care-mi aminteşte de modul în care Xaden 
a descris depozitul de arme de la Samara, unde sunt pumnalele cu 
mânerele incrustate cu aliaj. 


— Și când vei face asta? se răsteşte Cat. 

— Dacă n-aţi fi fost aici, aş fi făcut-o deja, îi răspund pe același 
ton. 

Nu mă îndoiesc că majoritatea membrilor Consiliului mă vor 
considera o trădătoare pentru alegerea mea și poate că au dreptate s- 
o facă. 

— Dar sunteți aici. Contaţi. 

Maren se foieşte pe scaunul de lângă mine și, deși refuz să-mi 
cobor mâna spre pumnale, Ridoc nu ezită și își încrucișează braţele la 
piept, ca să poată ajunge repede la teaca de pe umărul său. 

— Şi ce răgaz ne oferi? mă întreabă Bragen, înălțând bărbia și 
lăsând la vedere cicatricile argintii verticale care-i brăzdează gâtul. 

Toate privirile se întorc spre mine. 

— Nu pot să-l mint pe Xaden. Cum se întoarce, va trebui să-i 
spun, recunosc. 

Se aud înjurături dinspre toţi zburătorii. 

— Dar îi voi spune și părerea mea, că ar trebui să amânăm 
procesul cât mai mult, ca să vă lăsăm posibilitatea să hotărâți dacă 
vreți să rămâneţi aici în continuare, știind că nu vă veţi putea folosi 
puterile. 

— Şi chiar crezi că o să asculte de tine? Cat își încleștează 
pumnii în lături. Cu părţile bune, rele, de neiertat. 

Asta mi-a spus când a pus siguranța mea mai presus de 
interesele mișcării. Și poate că vrea să ridicăm scuturile pentru că eu 
sunt aici și el e plecat, dar trebuie să se gândească și la binele 
provinciei. 

— Nu, zic, clătinând încet din cap. Cred că va acționa pentru 
binele Tyrrendorului, continui, scoțându-mă din ecuaţie, şi va cere să 
ridicăm scuturile cât mai curând posibil, dar totuși pot să încerc să-l 
înduplec. 

— N-am mai putea face nimic pentru poporul nostru dacă ne- 
am pierde puterile, spune Maren, privind spre fereastră, pe lângă 
Aaric, şi bătând în masă cu degetele. 


— Ei bine, n-aţi putea face nimic pentru ei nici dacă aţi muri, 
contrează Imogen, fără să-și ia ochii de la Cat. Și, pentru că nu ridicăm 
scuturile chiar acum, expunem tot orașul Aretia - și dragonii, și 
grifoni -, ce mai, tot Tyrrendorul aflat în afara scuturilor navarri-ene 
unui pericol care acum poate fi evitat. Vă sfătuiesc, deci, să vă hotărâți 
dacă acceptaţi să rămâneţi aici, știind că v-aţi putea pierde puterile în 
orice clipă, sau vă refugiaţi la Cordyn, unde veţi avea atât puteri cât şi 
mânuitori întunecaţi. 

Nu-i invidiez, dar măcar le permitem să ia o decizie în 
cunoștință de cauză. 

— Şi, dacă rămâneţi, nu vă vom lăsa fără niciun mijloc de 
apărare. 

Întind mâna sub masă şi-mi iau geanta de piele neagră, pe care 
le-o așez înainte, desfăcându-i clapeta. 

— Se pare că aliajul nu e singurul material pe care-l putem 
alimenta cu putere. 

Scot cele șase conductoare pe care mi le-a dat Felix ieri, după ce 
i-am spus adevărul, fiecare conținând câte un vârf de săgeată precum 
cele pe care le alimentez de săptămâni întregi. 

— Ce conţin? întreabă Bragen încruntat. 

— Un fel de minereu pe care nu-l folosim pentru aliaj. E mai 
puţin rar decât taladiul, dar de vreo zece ori mai exploziv. Credeţi-mă, 
am văzut cum explodează substanţa asta chiar și în stare brută. Va fi 
și mai distrugătoare dacă e alimentată cu putere. 

Mă uit la Sloane, care zâmbeşte lent înainte de a răspunde: 

— Maorsită. 

lar stau suspendată deasupra terenului ars de soare și valul 
morții mă va copleşi de îndată ce Înțeleptul îmi va da drumul, ceea ce 
se va întâmpla. Ca de fiecare dată. 

De acum înţeleg scena - un coșmar recurent -, și totuși încă 
încremenesc, complet neputincioasă, încă sunt prea lentă ca să ajung 
la Tairn, încă nu reușesc să mă forţez să mă trezesc. 

—  Începi să mă plictiseşti. Cedează, șopteşte Înțeleptul, 
îmbrăcat cu o robă violet în noaptea asta. Eliberează-te. Arată-mi 


puterea pe care ai folosit-o ca să ne răpui trupele deasupra postului 
de comerț. Demonstrează-mi că am dreptate, că ești o armă vrednică 
de a fi urmărită, vrednică de a fi obținută. 

Mâna lui zăbovește deasupra mâinii mele, dar nu o atinge. 

— Cel care te-a văzut crede că nu vei ceda niciodată, că ar trebui 
să te omorâm înainte să-ți dezvolți pe deplin puterile. 

Mi se întoarce stomacul pe dos și gura îmi salivează din cauza 
greţei când mâna lui osoasă se înalță încet, oprindu-se în dreptul 
gâtului meu. 

— De obicei, gelozia dezleagă limbile mânuitorilor tineri. 

Îşi plimbă o singură unghie lungă în jos pe gâtul meu, desco- 
perindu-și braţul bronzat de sub robă, și tresar, cu inima zvâcnin-du- 
mi nebunește. 

Mă străduiesc să deschid gura, dar nu iese niciun sunet. Nu m-a 
mai atins până acum. E îngrozitor. 

— Ceilalţi ni se alătură pentru putere, șopteşte el, apropiindu-se 
atât de mult, încât îi simt izul dulce al respirației. Dar tu ni te vei 
alătura pentru ceva mult mai periculos, mult mai volatil. 

Îmi cuprinde uşor gâtul. 

Reușesc să clatin din cap, contrazicându-l. 

— Vei ceda. 

Îşi mijeşte ochii fără gene și unghiile lui zimţate îmi străpung 
pielea, stârnindu-mi o durere cât se poate de reală. 

— la momentul potrivit, vei zdrobi scuturile cu mâna ta. 
Temperatura scade deodată și, când expir din nou, îmi văd 

suflul în aerul îngheţat. Clipesc și pământul se acoperă de 
zăpadă. Singura sursă de căldură e firul de sânge care-mi alunecă pe 
gât, răcindu-se repede. 

— Şi n-o vei face pentru ceva banal precum dobândirea puterii 
sau pentru a-ți astâmpăra lăcomia, atât de ușor de satisfăcut, îmi 
promite el în șoaptă, ci pentru cea mai ilogică dintre emoţiile 
muritorilor: iubirea. Altfel, vei muri. 

Ridică din umeri. 

— Amândoi veţi muri. 


Încheietura mâinii îi zvâcneşte şi un trosnet cutremurător mă 
trezeşte din somn. 

Sar în capul oaselor în pat, ducându-mi mâna la gât și inspirând 
cu nesaţ, dar nu găsesc nicio tăietură, nicio durere și, când aprind 
lumina-magică cu o vrajă minoră și o răsucire a mâinii, văd că nu e 
nicio urmă de sânge. 

— Bineînţeles că nu e, şoptesc și glasul meu răgușit străpunge 
tăcerea din dormitor, în timp ce primele semne ale zorilor împrăștie o 
lumină purpurie pe cerul de dincolo de fereastră. E doar un nenorocit 
de coșmar. 

Nimic nu mă poate atinge aici, când Xaden doarme lângă mine. 

— Nu mai vorbi singură, mormăie Tairn, ca și când l-aș fi trezit. 
Ne faci pe amândoi să părem labili psihic. 

— Îmi vezi visele? 

— Am lucruri mai importante de făcut decât să urmăresc 
născocirile subconștientului tău. Dacă te supără un vis, atunci 
părăsește-l. Nu te mai lăsa torturată, ca un pui de dragon, și revino-ți, 
ca un adult. 

Întrerupe conversaţia înainte să-i pot spune că visele oamenilor 
nu funcționează mereu așa și legătura se subțiază, semn că Tairn a 
adormit deja. 

Mă întind din nou şi mă cuibăresc la pieptul lui Xaden, care îmi 
cuprinde spatele cu un braţ și mă trage mai aproape, ca din reflex, de 
parcă aşa vom dormi mereu în următorii cincizeci de ani. Căldura lui 
mă linişteşte şi-mi așez capul pe pieptul său, deasupra celui mai 
liniștitor ritm din lume, pe lângă bătăile de aripi ale lui Tairn şi ale 
Andarnei: inima lui Xaden. 

Peste șase zile, încă șase nume au apărut pe lista morţii. Zborul 
în afara văii a devenit de-a dreptul chinuitor din cauza zăpezii din 
decembrie și la Basgiath dragonii ar fi refuzat, pur și simplu, să se 
antreneze, din cauza disconfortului ăstuia - al lor, bineînţeles, nu al 
nostru -, dar nu ne permitem să renunțăm la nicio ocazie de a zbura, 
aşa că ne-am adunat pe terenul de zbor și așteptăm ordine, 


înfruntând Diviziile Gheară şi Coadă în exerciţiile de detașament 
organizate de Devera și de Trissa. 

— Parcă am fi în Ținuturile Aride, atât de cald e în valea asta, 
mormăie Ridoc în dreapta mea, descheindu-și jacheta de zbor. Și e 
abia ora unsprezece. 

O perlă de sudoare îmi alunecă pe ceafă până la gulerul jachetei, 
aşa că nu pot să-l contrazic. Uniformele de iarnă nu prea sunt 
potrivite pentru atmosfera din Vale... sau pentru cea din vale. 

— Aşteaptă să ne luăm zborul, dogoarea o să dispară într-o clipă, 
zice Sawyer, privind cu ochi mijiţi spre Rhiannon, Bragen și ceilalți 
lideri de detașament, care vorbesc cu Devera și Trissa. 

— Eşti bine? îl întreb încet, ca să nu ne audă bobocii din faţa 
noastră. 

— Facem asta pentru binele detașamentului, nu? întreabă 
Sawyer cu un zâmbet crispat. Dacă ei aleg să rămână știind că le-am 
putea lua puterile în orice clipă, pot și eu să mă împac cu faptul că mi- 
am pierdut funcţia de ofițer executiv. 

— Vreau să vin cu voi, spune Andarna pentru a zecea oară în 
ultimele cincisprezece minute și, privind peste umăr, o văd flexându- 
şi ghearele lângă Tairn. 

În dimineaţa asta, solzii ei negri lucesc cu o nuanţă verzuie, 
reflectând iarba din jur. Poate că e un efect al urmelor aurii care încă 
nu i-au dispărut şi poate că trupul nu-i va mai luci deloc după ce va 
reuși să sufle foc. 

— N-am idee cât timp vor să zburăm, îi vorbesc pe un ton cât 
mai blând. 

— Mai mult decât poți tu să zbori, Micuţo, adaugă Tairn. 

— Ieri am reușit să zbor o oră întreagă, protestează Andarna, 
pentru că așa se poartă ea acum. 

Dacă Tairn i-ar spune că iarba e verde, Andarna ar sfâșia încă o 
oaie pe ea, doar ca să-i schimbe culoarea. Mă uit la Tairn, ridicând din 
sprâncene, dar el doar pufneşte - ce-o fi însemnând asta, nu știu. 


— Probleme în lumea dragonilor? întreabă Ridoc, moment în 
care Cat îmi aruncă o privire de lângă el, urmată îndată și de Maren, 
pentru că suntem înșiruiți pe rânduri de patru persoane. 

— Vrea să zboare cu noi, răspund. 

— Chiar voi zbura cu voi, insistă ea, ținându-se pe poziţie, și nu 
doar cu ghearele sale. Și prietenii tăi umani nu au niciun drept să 
dezbată problema aceasta. Dragonii nu se sfătuiesc cu oamenii. 

— Încep să regret faptul că ţi-am susținut Dreptul de Binefacere 
când ai cerut permisiunea Empyreanului să te legi, mormăie Tairn. 

— Atunci e bine că nu ești liderul rasei mele, nu? 

— Codagh ar fi trebuit să aibă mai multă minte... începe el. 

— Ce fac azi ceilalți adolescenţi? intervin, sperând să-i distrag 
atenţia Andarnei. 

Asta-mi mai trebuie, să urc la altitudini la care nu rezistă și să 
văd că-i cedează aripa. Pe toți zeii, consecinţele unei asemenea greșeli 
ar fi imposibil de măsurat. 

— Ceilalţi adolescenţi nu sunt legaţi și nu mă înţeleg. Jur că simt 
cum Tairn își dă ochii peste cap. 

— Mai curând ai pune în pericol tot progresul pe care l-ai făcut 
cu aripa ta ca să te joci de-a războiul, în loc să... 

Ce naiba fac adolescenţii dragoni toată ziua? 

— „te joci? 

— Aş prefera să-mi încerc aripa într-o misiune de antrenament, 
da. Rhiannon și Bragen pornesc înapoi spre noi, discutând aprins și 

gesticulând amândoi cu mâinile, parcă schițând manevre. 
Observ un licăr de entuziasm în zâmbetul vesel al lui Rhiannon, pe 
care mă trezesc imediat că-l oglindesc. 

— Pare fericită. 

— Poate că în sfârșit o să ne lase să zburăm mai mult de 
jumătate de oră... știi tu, fără să trebuiască să urcăm pe Stâncile 
Dralor după aceea, spune Ridoc. Pe toţi zeii, mi-e dor să zbor! 

— M-aș bucura, încuviințează Sawyer, privindu-mă cu un rânjet 
larg, ca să mă tachineze. Nu toți avem libertatea să facem sejururi la 
Cordyn, să ştii. 


— În sejurul ăla am obținut un luminar. 

Privesc cu subînţeles la teaca lui laterală, în care ţine un pumnal 
cu mâner incrustat cu aliaj. Unul pentru unul. Asta a stabilit Brennan 
cu Consiliul cu privire la problema aprovizionării stolurilor de grifoni 
şi am reușit în sfârşit să producem suficiente arme pentru a-i echipa 
pe toți călăreţii de la Aretia cu mai multe pumnale. 

— Al Doilea Detașament, atenţie! strigă Rhiannon, uitându-se la 
noi. Misiunea noastră e simplă. Ştiţi runele pe care le-am tot exersat 
cu Trissa? 

Până și bobocii încuviinţează. Nu pot să urzească rune, dar 
măcar știu ce sunt, ceea ce înseamnă că au depășit cunoştinţele 
noastre de anul trecut. 

— Treizeci de astfel de rune au fost ascunse până la o distanță 
de treizeci de kilometri de creasta muntoasă. Acesta nu e un test doar 
pentru noi, ci și pentru dragonii noștri, care trebuie să le simtă 
apropierea. 

— Tu știi să... 

În răspuns, Tairn mârâie. Am înţeles. 

— Câștigătorii primesc permisie în weekend. Fără exerciții. Fără 
teme. Fără limite. 

Îi aruncă o privire lui Bragen, care zâmbeșşte uşor. 

— Avem voie să zburăm oriunde vrem. Dacă grifonii voştri se 
simt în stare să zboară peste versantul muntelui, atunci puteţi să 
mergeţi oriunde, spune el, uitându-se apoi la Cat. Chiar și la Cordyn, 
deși n-aţi putea să petreceți decât câteva ore acolo, pentru că apoi va 
trebui să porniţi pe drumul de întoarcere. Asta dacă veți câștiga, 
fireşte. 

— Evident că vom câștiga, spune Maren, lovindu-se de umărul 
lui Cat, aşa cum Rhiannon face cu mine. 

— Bun. Vreţi permisiile alea? Atunci va trebui să găsim și să 
închidem mai multe cutii cu rune decât ei. 

Face semn cu capul în spate, spre Diviziile Gheară și Coadă. 

— S-au întors, spune Tairn când ajunge la noi sunetul aripilor 
fluturânde. 


Ridic privirea şi un zâmbet îmi apare încet pe buze când o văd 
pe Sgaeyl, alături de Chradh și de alți opt dragoni, dar îi recunosc doar 
pe cei trei legați de Heaton, Emery și Cianna. Xaden a ajuns acasă... cu 
un grup de zece dragoni. 

—  Bănuiesc că au acceptat noua structură militară? îl întreb 
când aterizează în spatele șirului nostru de grifoni și de dragoni. 

Tairn pleacă de lângă noi, de parcă n-ar urma să pornim într-o 
misiune de antrenament. 

— Eu şi Bragen vă vom împărţi în echipe de câte patru 
persoane, în funcţie de abilităţile voastre, continuă Rhiannon. 

— Oarecum, răspunde Xaden, executând o descălecare perfectă 
şi pornind spre noi la pas. 

Îmi tresare inima și teama care pare să-și fi făcut culcuş 
permanent în pieptul meu se calmează puţin când observ că nu are 
nicio rană nouă și nu zăresc nicio urmă de sânge. 

— Sorrengail, ești atentă? îmi strigă Rhi. 

Întorc capul spre fruntea formaţiei, de unde mă priveşte cu o 
sprânceană ridicată. 

— Echipe de câte patru. Formate în funcţie de abilităţi, repet, 
încuviințând, și mă rog de ea cu o privire care categoric abuzează de 
faptul că e prietena mea cea mai bună. 

— Vom avea la dispoziţie o oră din clipa în care pornim în zbor, 
spune Bragen. 

Du-te, îmi spune Rhi pe mutește când detașamentul e atent la 
Bragen. 

Îi zâmbesc recunoscătoare şi ies din formaţie, pornind pe lângă 
Andarna și Feirge şi traversând iarba culcată drept spre Xaden. Nu s-a 
ras de câteva zile și-i observ cearcănele de sub ochi când se apleacă în 
față și, spre surprinderea mea, mă trage la pieptul său în văzul tuturor 
celor din A Patra Aripă. 

Barba lui mă gâdilă când își apropie faţa rece de gâtul meu și 
inspiră adânc. 

— Mi-a fost dor de tine. 

— Şi mie. 


Îi înconjor trunchiul, strecurându-mi mâinile între săbiile pe 
care le ţine încrucișate la spate și jacheta de zbor, îmbrăţișându-l 
strâns ca să-l încălzesc. 

— Trebuie să vorbim. 

— Veşti proaste? 

Se dă înapoi şi se uită iscoditor în ochii mei. 

— Nu. Doar niște vești pe care ar fi mai bine să le discutăm când 
avem timp. 

Se încruntă. 

— Mă bucur să te văd, Vi, spune Garrick, trecând pe lângă noi și 
lovindu-mă ușor pe umăr. Trebuie neapărat să-l pui să-ți povestească 
despre veninosul pe care l-a omorât chiar lângă Draithus. 

— Ce ai făcut? 

Mi se încleștează inima. 

— Mulţumesc mult, ticălosule! izbucnește Xaden, uitându-se 
urât la Garrick. 

— E doar o mână de ajutor ca să vă îmbunătăţiţi abilităţile de 
comunicare în relaţia asta stabilă a voastră. 

Garrick se întoarce și merge cu spatele, ridicându-și mâinile 

degajat. 

— De parcă tu ai dreptul să vorbeşti despre relaţii stabile, i-o 
întoarce Imogen din spatele lui, pentru că detașamentul a ieşit din 
formaţie și se pregătește pentru misiune. 

— O să sar peste observaţia evidentă pe care aș putea s-o fac, 
despre faptul că am multe iepe în grajduri. 

Ne zâmbeşte larg și se întoarce, pornind spre cărarea din 
capătul văii. 

— Având în vedere că nu mai sunt cadet, ci un ofițer matur și 
responsabil. 

Imogen pufnește când trece pe lângă ea. 

— Trebuie să mergem, Sorrengail, îmi spune ea. 

— Ai omorât un veninos? îl întreb pe Xaden, întorcându-mă 
spre el. Lângă Draithus? 

E ultima cetate poromiană dinainte de Stâncile Dralor. 


— Spuneai că trebuie să vorbim mai mult despre niște veşti? 
răspunde el, ridicând din sprâncene. 

— Eşti bine? 

Îi cuprind obrajii, privindu-l atent, de parcă peticul ăsta mic de 
piele descoperită mă va convinge că restul de nouăzeci și cinci la sută 
din trupul lui e nevătămat. Dacă el nu e în siguranţă, ridicarea 
scuturilor nu înseamnă nimic... pentru mine, în orice caz. 

— Veşti? Mijeşte ochii. 

— Violet! strigă Rhiannon. 

— Trebuie să-mi iau zborul. 

Fără tragere de inimă, îmi cobor mâinile și el îmi prinde una 
când fac un pas în spate. 

— Vorbim când mă întorc. 

— Spune-mi acum. 

— Tonul de lider de aripă nu are efect asupra mea. Îi strâng 
mâna și mă despart de el. 

Face ochii mari. 

— Ai aflat cum pot fi ridicate scuturile. Clipesc, apoi mă încrunt. 

— Nu-mi place deloc când faci așa. Chiar atât de ușor de citit e 
fața mea? 

— Pentru mine? Da. 

Priveşte spre cărarea pietroasă care coboară până la Casa 
Riorson. 

— Mai bine ne-am duce acum. Cât timp ţi-ar trebui ca să le ridici? 

— Nu. 

Clatin din cap şi mă întorc spre detașamentul meu, văzând că 
Sloane, Visia și Cat mă așteaptă. Se pare că nu-i nevoie să întreb cu 
cine am fost repartizată. 

— Vorbim mai târziu. Discuţia e suspendată. 

— Spune-mi măcar unde am greșit prima dată. Xaden mă ajunge 
din urmă într-o clipă. 

— Dragonii. 

Mângăâi piciorul din faţă al Andarnei când ne apropiem de cei 
trei cadeți care mă așteaptă. 


— Partea despre „cei mai puternici șase” se referă la dragoni, nu 
la călăreți. 

— În cazul ăsta, aș putea să ridic scuturile înainte să te întorci. 

— Nu, nu ai putea, spun, privindu-l încruntată. 

— Vă certaţi pe tăcute? întreabă Cat, uitându-se când la Xaden, 
când la mine, înălțând încet din sprâncenele sale perfecte. 

— Aşa fac ei, o informează Sloane. 

Xaden le ignoră cu desăvârșire, rămânând cu privirea aţintită la 
mine când ajungem la ele. 

— Și de ce n-aș putea, mai exact? 

Mă înalț pe vârfuri şi-mi apropii buzele de obrazul lui rece. 

— Pentru că vei avea nevoie de Tairn. Acum du-te şi încălzeş-te- 
te. Am o misiune de îndeplinit. 

Și cu asta, mă întorc spre colegii mei de detașament. 

— Să mergem. 

Arta alimentării cu putere se asociază în mod uşor cu un 
număr mic de peceţi și în mod automat uneia singure: 
siphonarea. 

- UN STUDIU DESPRE PECEȚI, DE MAIORUL DALTON 

Patruzeci de minute mai târziu, coborâm toţi patru pe versantul 
înzăpezit al unei creste muntoase, spre o peşteră la care se poate 
ajunge doar la pas, aflată în sectorul desemnat echipei noastre, iar 
norocoasa de mine e în frunte, ceea ce înseamnă că în spatele meu e 
Cat. 

Măcar Andarna e de față și poate să mi-l apere în caz că 
zburătoarei i-ar trece prin minte să înfigă pumnale în mine ca să mă 
scoată din patul lui Xaden. 

— Nu la asta mă gândeam când am spus că vreau să zbor cu voi. 
Andarna suflă în zăpada fină, împrăștiind un nor licăritor de 

nemulțumire înghețată. 

— Asta trebuie să facem ca să ne îndeplinim misiunea și tu 
trebuie să-ţi dozezi efortul, ca să poţi zbura la întoarcere, îi spun, 


înaintând prin stratul infernal de zăpadă proaspătă care-mi ajunge 
până la genunchi și sperând să nu cad deodată până la un strat mai 
vechi. 

Doar Kiralair, grifonul cu aripi argintii al lui Cat, pășește fără 
efort alături de Andarna. Doar ele două sunt suficient de uşoare încât 
să traverseze cărarea inexistentă fără să aducă o avalanșă peste noi. 

— Aţi găsit ceva? întreabă Tairn încordat, zburând spre piscul 
următor. 

— Nici n-am ajuns la peștera indicată de tine, îi răspund, zărind- 
o la vreo douăzeci de metri în față, doar pentru că ne-a arătat-o Tairn. 

Intrarea e ascunsă sub camuflajul proeminenţei înzăpezite de 
deasupra ei. Dragonii ne-au lăsat pe singurul petec de teren stabil, un 
ieşind de stâncă măturat de vântul nemilos. 

— Încă sunt nemulțumit de planul acesta, mă dojeneşte el. E un 
pericol inacceptabil să te las pe un pisc pentru ca eu să caut semne 
potenţiale de energie pe altele. 

— Ce pericol? 

Îmi trag mai mult gluga îmblănită peste cap când vântul își 
schimbă direcţia, ciupindu-mi usturător vârfurile descoperite ale 
urechilor. 

— Chiar crezi că vreun wyvern ar putea să... 

— Mă întorc. 

— Esti chiar prea ușor de provocat. 

Râd și sunetul ăsta se împrăştie cu ecou prin valea acoperită de 
zăpadă, făcându-ne pe toţi să ne oprim. 

— Ce naiba, Sorrengail?! șuieră Cat după ce ne convingem că 
zăpada din jurul nostru o să rămână la locul ei. Vrei să ne îngropi sub 
o avalanșă? 

— Scuze, îi şoptesc peste umăr. Cat face ochii mari. 

— Mi-ai cerut cumva scuze? 

— Sunt în stare să-mi recunosc greşelile. Ridic din umeri și 
pornesc mai departe. 

— Sunt de față și pot s-o protejez, se răstește Andarna la Tairn. 

— Încă nu sufli flăcări. 


— Flăcările n-ar face decât să topească muntele, îi aminteşte ea 
şi, când privesc în urmă, văd că înaintează cu multă atenţie și că solzii 
ei reflectă zăpada, căpătând nuanţe aproape argintii pe alocuri. 

— Îmi rămân dinţii și ghearele în caz că aristocrata și-ar da pe 
față dușmănia. 

— Adică eu nu sunt? întreabă Cat. 

— Ție ţi-a trecut vreodată prin minte că ai făcut greşeli? În toată 
viaţa ta? întreb fără să mă opresc. Sincer, am impresia că eşti mai 
nesuferită decât dragonii în privinţa încrederii de sine. 

—A aroganței, mă corectează Andarna. Zburătoarea nu are 
abilităţile necesare ca să justifice cuvântul „încredere”. 

Pufnesc, dar îmi stăpânesc râsul înainte să ne poată pune în 
pericol. Mai avem trei metri până la peșteră. Dacă Tairn va găsi o a 
doua cutie în timp ce noi o luăm pe prima, vom depăși Divizia Gheară, 
care deja are trei, pe când a noastră a descoperit doar două, din câte 
spune Tairn. 

Dragonii sunt cât se poate de competitivi. 

— Ce-i? întreabă Cat. 

— Andarna crede că ești arogantă, nu sigură pe tine, îi spun. 

— Aşa e, încuviințează Sloane. 

— Poate că nu i-am fost simpatică fratelui tău, dar asta nu 
înseamnă că mă cunoşti, îi șopteşte Cat. 

— Nu. 

Mă întorc spre Cat, obligând-o să se oprească cu picioarele în 
urmele lăsate de mine pe șira muntoasă. 

— Ai chef de ceartă? Ceartă-te cu mine! 

Cat îşi înclină capul într-o parte și mă privește atent. 

— Pentru că te simţi vinovată pentru moartea fratelui ei. 

Nu e o acuzaţie și nici nu e zeflemitoare. Doar spune adevărul. 

— Pentru că i-am promis că o să am grijă de ea. Așa că te poftesc 
să-ți țintești toată ura aici. 

Îmi lovesc pieptul cu mâna înmănușşată. 

— N-ar fi trebuit să-ți ceară asta, spune Sloane, care vine lângă 
noi, urmată imediat și de Visia. 


— Pentru că Imogen ar fi fost o protectoare mai bună? întreb, 
reușind să mă uit în ochii ei albaștri și prea familiari doar pentru o 
clipă înainte de a-mi feri privirea. 

— Nu. Pentru că deja porți povara de a proteja viaţa lui Xaden. A 
fost nedrept din partea lui să-ți pună în cârcă şi viața mea. 

Îşi suflă în mâinile înmănușate făcute căuş, ca să le încălzească. 

Clipesc, pentru că ochii nu mă mai ustură dintr-odată din cauza 
vântului, și, întorcându-mă, înaintez prin zăpadă spre peşteră, a cărei 
intrare e doar o buză de stâncă îngustă și înghețată. 

— Pare mai mare decât am crezut când am văzut-o din zbor. 

Dar oricum nu e suficient de lată încât să permită intrarea 
vreunui dragon mai mare decât Andarna. 

— Într-o vreme, dragonii ocupau toți munţii aceștia, îmi spune 
Tairn. Peștera cu siguranță face pare din rețeaua de cuiburi de iernat 
care se întinde pe lanțul muntos. Intrarea aceea ar fi permis accesul 
doar în zbor. Pentru a proteja puii... și adolescenţii. 

— Te-am auzit, intervine Andarna. 

— Kiralair spune că detașamentul nostru a găsit încă o cutie, ne 
anunţă Cat când în sfârşit ajung la intrarea peşterii și mă pun la 
adăpost de vânt. 

— Cu siguranţă o să câştigăm permisia aia, spune Visia, zâmbind 
larg, și Cat lasă zăpada în urmă, pășind pe planșeul stâncos al peșterii. 

— Toţi grifonii au „lair” în nume? o întreb, sperând ca 
schimbarea subiectului să-i devieze limba ascuţită de la Sloane. 

— Bineînţeles că nu. Toţi călăreţii se numesc „Sorrengail”? 

Îşi strânge braţele la piept și se leagănă pe călcâie, de parcă ar 
încerca să se încălzească. 

— Vezi, de asta îmi eşti antipatică, spune Sloane, intrând și ea în 
peșteră. Eşti... 

Visia alunecă și mă reped la ea, apucând-o de mână și trăgând-o 
în peșteră când zăpada de sub picioarele ei se trosnește. 

— Eşti bine? o întreb, trăgând-o mai adânc în peşteră și cerce- 
tându-i chipul speriat. 

— Evident că e bine. Văd că pe ea o salvezi fără ezitare, mormăie 


Cat. 

— N-am nimic, încuviințează Visia, trăgându-și gluga de pe cap 
şi descoperind cicatricea de pe latura feţei, urma de arsură provocată 
de focul dragonilor. Dar o să ne fie greu să ieşim de aici. 

Îi arunc o privire usturătoare lui Cat, dar ea nu o observă pentru 
că-şi urmăreşte grifonul; Kira se întinde peste golul apărut în cărare 
şi pătrunde târâș în peșteră. 

— Motivul numărul doi. 

Sloane ridică două degete și trece pe lângă Cat, înaintând în 
peştera întunecată. 

— Evident, nu sunt lumini-magice aici. 

Iar eu nu m-am priceput niciodată să le creez. Orice aș urzi cu 
vrăji minore s-ar risipi imediat în bezna asta. Îmi aşez mâna pe burtă, 
de parcă așa îmi pot înăbuși greaţa instantanee care mă cuprinde 
când simt mirosul de pământ din jur. Măcar îi lipsește izul acela umed 
din sala de interogatoriu, dar e suficient de asemănător încât să mă 
facă să ezit. 

— Ai curmat viaţa celui care te-a ţinut prizonieră, îmi aminteşte 
Andarna, venind în urma Kirei şi strângându-și aripile pe lângă corp 
ca să poată trece de intrare. 

— Frica nu prea e logică. 

Mă uit la ceilalți călăreți. 

— Ştie vreuna dintre voi să mânuiască flăcări? Pentru că n-ar fi 
o idee bună să-mi folosesc puterea aici. 

Mereu mă trec nădușelile când încerc să întind un fir de energie 
până la conductor de la o distanță de cinci metri și nu reușesc să-l 
menţin mai mult de câteva secunde. 

— Încă n-am pecete, răspunde Visia. 

— Nici eu, răspunde Sloane, privind în întuneric. 

— Aţi venit cu un dragon, observă Cat, întinzându-și braţele în 
lături și arătând-o pe Andarna. 

— Încă nu poate să sufle flăcări, spun şi îi zâmbesc Andarnei. 
Dar o să poată. 


— Amintește-i că pot să-i separ capul de trup cu o singură 
mușcătură, mârâie Andarna pe un ton mai ascuţit decât huruitul 
ameninţător al lui Tairn. 

— Nu-i zic asta. Ce spune Tairn? 

— Nu ne mâncăm aliaţii, mormăie ea, lovind iritată cu ghearele 
în planșeul de piatră. 

— Minunat. Nu înţeleg de ce m-au pus în echipă cu voi trei. 
Măcar una dintre noi ar fi trebuit să se priceapă la lumini-magice. 

Cat îşi ia arcul de pe umăr, apoi rucsacul din spinare, și, căutând 
pe lângă tolba sa plină cu săgeți, scoate o torță mică. 

— Glumeşti? 

Fac ochii mari când scoate o bucată de lemn cât palma mea și 
apoi caută încă una. 

— Porţi aşa ceva cu tine? 

— Evident, zice ea, căutând iar în rucsac. Dacă voi nu purtaţi 
torţe, înseamnă că întunericul încă n-a băgat frica în voi cum trebuie. 
Fir-ar, nu găsesc runa de foc creată de Maren. 

— Schimbaţi rune între voi? întreabă Visia uluită. 

— Şi cică voi sunteţi o familie. Evident că împărțim lucrurile 
între noi. Cine poate să facă ceva, face. Apoi schimbăm obiectele între 
noi, pentru ca toţi să fie la fel de bine echipați. 

Clatină din cap și se ridică, înjurând încet. 

— N-o găsesc. 

— Dar e... genial, recunosc. De ce nu ne-ați spus? 

— Sunteţi obișnuiți să adunați putere pentru voi, spune ea, 
ridicând într-un mod sfidător din umeri. Nu s-o împărțiți cu alții. 
Acum, dacă nimeni n-are idee cum să facem foc... 

— Mă ocup eu. 

Îmi înlătur mănușşile şi le îndes într-un buzunar, apoi îmi scot 
conductorul din alt buzunar și vărs un strop din puterea mea. Mă 
furnică şi apoi devine fierbinte, curgându-mi pe mână, printre degete, 
în sferă. Firele de energie luminează spaţiul înconjurător din 
apropiere. 

— E grozav! exclamă Visia zâmbind. Toţi puteţi să faceţi așa? 


— Nu. Pentru majoritatea dintre noi, conductorul doar vibrează. 
Mă bucur că veţi dispune de toată lumina de care aveţi voi nevoie. 

Vocea lui Cat e plină de sarcasm. 

— a-l, îi ordon lui Sloane. 

— Prefer să trăiesc. Își ridică mâinile. 

— Dacă aș fi crezut că te poată omori, i l-aș fi dat lui Cat. Îi întind 
conductorul. 

Cat pufneşte, dar cred că e o urmă de amuzament în reacţia ei. 

— Ai dreptate, zice Sloane și ia conductorul, iar eu mă 
străduiesc să mențin legătura energetică. 

— Fă trei pași în spate. Bun, încă doi, îi spun și, când Sloane dă 
înapoi, întinzându-mi puterea, degetele încep să-mi tremure. 

— Uau! șopteşte Visia. 

— Întinde torta în curentul de energie, Cat. 

— Crezi că nu e niciun pericol? întreabă ea. 

— N-am idee, dar sunt dispusă să risc, dacă ești și tu. 

Mă concentrez asupra conductorului, asupra curentului de 
energie, asupra căldurii pe care mi-o stăpânesc controlând ușa spre 
puterea lui Tairn. 

Kira cloncăne, făcând o serie de sunete cu care m-am obișnuit, 
dar pe care probabil că n-o să le pot descifra niciodată. 

— Fie, o fac, bombăne Cat, coborându-și torţa în calea energiei 
mele şi ținând-o acolo până când ia foc. 

Îmi cobor imediat mâna, întrerupând curentul, şi-i mulţumesc în 
gând lui Dunne că trucul mi-a reușit. Mâine, la lecţii, probabil că Felix 
o să vrea să-mi înfigă capul într-o suliță. 

— Dă-mi-l înapoi. Mulţumesc, Sloane. 

Îmi dă conductorul de parcă ar fi gata să explodeze. 

— La naiba! exclamă Cat, privind când la torță, când la 
conductor, când la mine. Urăsc faptul că eşti atât de... 

— Tare? propune Sloane, zâmbind și amintindu-mi de fratele ei. 

— Puternică, recunoaște Cat, întorcându-și privirea, apoi își 
pune rucsacul la loc și își trece torţa dintr-o mână în alta în loc s-o dea 
altcuiva. 


— Nu puterea îmi permite să fac asta, îi spun, alimentând 
conductorul ca să se aprindă din nou și pornind în întuneric. Ci 
controlul. 

— Da, păi, cam urăsc și asta, mormăie ea, venindu-mi alături. 

— Un moment rar de sinceritate. Îl primesc. 

Pătrundem mai adânc în peșteră, care pare să se lărgească cu 
fiecare pas. 

— Ne-au pus în aceeași echipă pentru că, chipurile, sunt cel mai 
puternic călăreț din detașament, îi spun, ignorându-i răspunsul 
mormăit. Dar tu te pricepi mai bine la rune. Poate că nu ne 
complimentăm una pe alta, dar suntem complementare. 

Zâmbesc, în ciuda întunericului în care ne afundăm. 

— Te-ai prins? Ne completăm una pe alta. 

Cat se uită la mine de parcă mi-ar fi crescut un al treilea braț și 
torța începe să tremure. Simt un curent de aer. 

— Astea-s glume de scrib? întreabă Sloane, aflată la câţiva pași 
în spatele nostru, alături de Visia. 

— Jesiniei i s-ar fi părut amuzant, spune Visia, încercând, parcă, 
să mă salveze. 

— Jesinia e scrib, observă Sloane. 

Peştera se lărgeşte după vreo șase metri și descoperim un tunel 
uriaș care pornește spre stânga. 

— Se pare că există o cale mult mai ușoară de a pătrunde în 
peștera asta, mormăie Cat. 

— Face parte dintr-o reţea extinsă în tot lanţul muntos, îi explic. 

— Să ne despărțim? întreabă Visia. 

— Nu! răspundem toate trei în același timp. 

— Pe unde o luăm? 

Sloane e cea care dă glas întrebării pe care ne-o punem toate. 
Nimeni nu răspunde. 

— Ne ajuţi? îl întreb pe Tairn, simțind că legătura dintre noi se 
estompează. 

Nu e departe, dar, evident, nici pe-aproape. 

— Simt o urmă de energie în peștera aceea. Atât pot să-ţi spun. 


— Propun s-o luăm la dreapta. Dacă nu găsim nimic, ne 
întoarcem și mergem la stânga. 

Mă uit la celelalte. Cat încuviinţează, așa că ne continuăm 
drumul. 

— Crezi că vei avea o a doua pecete? întreabă Visia, rupând 
tăcerea. Doi dragoni, două peceţi, nu? 

— Nu ştiu, răspund, privind în urmă la Andarna. 

De fapt, m-am gândit că, din moment ce s-a legat de mine la o 
vârstă atât de fragedă și şi-a pierdut puterea de a opri timpul, voi 
rămâne doar cu pecetea mânuirii fulgerelor. Dar acum mă întreb... 

— Voi avea? 

— De ce mă întrebi pe mine? Peceţile se manifestă în funcţie de 
persoanele care le mânuiesc. 

Clipeşte din ochii ei aurii, cu solzii negri pierzându-se în 
întuneric. 

— Au două peceţi doar cei ai căror dragoni au mai fost legaţi de 
alți membri ai familiilor lor, în linie directă, spune Sloane, 
interpretând greșit întrebarea Visiei. Dar, în situaţia asta, călăreţul 
are la fel de multe șanse să înnebunească. Din câte mi-a spus Thoirt, 
de aceea nu a fost pedepsită Cruth pentru că s-a legat de Quinn. Fostul 
ei călăreț a fost doar strămătușa lui Quinn. Pecetea ei e mai puternică, 
dar nu foarte diferită. 

— Thoirt n-ar trebui să-ţi relateze dispute ce țin de Empyrean, o 
dojenește Visia, care-și măreşte brusc ochii când se uită spre mine. 

Pământul mi se clatină sub picioare. Nu poate să fie așa. Ar 
însemna că... 

— Violet, eşti bine? întreabă Visia. Clatin din cap, dar spun: 

— Da. 

Cum să le explic că inima mi se scufundă sub podeaua de piatră 
a peşterii? Inspir adânc şi-mi încordez și relaxez mâna în care țin 
conductorul luminos. Andarna mârâie în dreapta mea și mă grăbesc s- 
o liniștesc. 

— Sunt bine. 


Dar știm amândouă că nu sunt deloc bine... totodată, sunt 
convinsă că nu e momentul să-mi las gândurile s-o ia pe drumul ăsta. 

— Uitaţi-o! spune Sloane, îndemnându-mă să revin cu mintea în 
prezent când trece pe lângă noi și ridică cufărul metalic simplu, blocat 
în poziţie deschisă de runa din faţa lui. 

— E... o cutie oarecare, observă Visia. 

— Poţi să contracarezi runa aia magică? o întreb pe Cat. Văzând 
că ridică dintr-o sprânceană, adaug: 

— Eşti mai pricepută la rune, ai uitat? 

— Aşae. 

Încuviințează şi un zâmbet sincer îi arcuiește buzele pentru 
întâia oară de când am cunoscut-o. 

— Voiam doar să văd dacă o s-o spui din nou. 

Aripa lui Kiralair îmi atinge umărul când trece pe lângă noi în 
întuneric, de parcă Cat ar trebui apărată de un pericol nevăzut. 

Cat se uită la noi nesigură - și deloc încântată- și îi dă torța 
Visiei, ca şi când ar face un sacrificiu dureros. 

Nu, nu un sacrificiu: un gest de încredere. 

Urzeşte runa de deblocare cu o viteză demnă de invidiat, 
mișcân-du-și mâinile iute, fără ezitare, în timp ce Andarna se foieşte 
lângă mine. 

— Ce-i? 

— Simt un miros străin tot mai pronunțat. 

— Wyverni? 

Mi se încleşștează toți muşchii din piept. 

— Nu. Aceia miros a magie furată când se apropie suficient. 

Îşi ridică capul, ocupând trei sferturi din înălțimea tunelului. 

— E un miros de... dragon. 

— Gata! exclamă Cat şi mă întorc spre ea când aud cum se 
închide cutia. 

Cufărul e încuiat și zăvorât. 

— Să ne grăbim, le spun. Andarna miroase dragoni, ceea ce 
înseamnă probabil că celelalte Divizii se apropie de noi. 


— Nu vreau să pierd permisia, zice Visia și face schimb cu Cat, 
luând cufărul și dându-i torța. Voi putea să zbor acasă și să-mi 
conving verii să plece de lângă graniţă în caz că mătușa și unchiul 
meu vor refuza. 

— Ai de gând să zbori în Navarre? Sloane aproape că ţipă. 

— Locuiesc chiar lângă graniţă. N-o să observe nimeni. 

Visia apucă cufărul mai bine şi porneşte cu pași repezi pe lângă 
Andarna. 

— Haideţi, să plecăm. 

— Îndrăzneaţă idee, să intri în Navarre, spune Cat, alergând ca 
să o prindă din urmă și luminând calea. Mi-ai câștigat respectul. 

Eforturile ei şi grija cu care se poartă cu Visia îmi topesc o 
bucată mică de gheaţă din inimă. Poate că nu se poartă urât cu toată 
lumea... doar cu mine. 

— Trebuie s-o fac, altceva nu-mi trece prin gând, începe să 
spună Visia când ne apropiem de răscrucea din tuneluri. 

Un mârâit jos face să-mi vibreze pământul de sub picioare și 
toate patru ne oprim. 

— Ce... , începe Cat. 

Un alt mârâit împrăștie pietricelele de la picioarele mele și de 
după colţ apare un dragon portocaliu în deplinătatea vârstei, zgăriind 
plafonul peşterii cu spinarea și întorcând deodată capul spre noi, 
fixându-ne furios cu singurul său ochi sănătos. 

O, futu-i. 

Visia urlă. 

— Tairn! ţip în gând, forțându-mi trupul să se dezmeticească din 
starea de șoc, de spaimă, de descurajare ameţitoare care mă cuprinde 
când înțeleg în ce situaţie ne aflăm. 

Sfera îmi cade din mână și se face bucăţi în aceeași clipă în care 
mă întind spre femeile din fața mea, dar reușesc să apuc doar 
rucsacul de piele al lui Cat. 

O smucesc în spate cu toată puterea, moment în care Visia e 
azvârlită în lături de gheare ascuţite și zimțate. Cat se loveşte de mine, 
făcându-ne pe amândouă să cădem, şi torța îi cade din mână când 


Visia se izbeşte de peretele peşterii cu un trosnet care-mi întoarce 
stomacul pe dos. 

Unghiul, forța impactului... pe toți zeii... a... e moartă. 

— Argintio? 

Vocea lui Tairn îmi urlă în cap în timp ce dragonul care ne 
blochează calea își mijeşte ochiul la mine și își deschide larg fălcile. 

Respirația lui urât mirositoare se revarsă în jur cu o clipă 
înainte ca limba să i se încolăcească în gură și în gât să-i apară lumina 
portocalie a flăcărilor. 

— Ne-a găsit Solas! 

Voi spune un singur lucru despre focul dragonilor. Ucide 
rapid. 

O formă întunecată se repede la noi din stânga, azvârlindu-ne 
înapoi pe mine și pe Cat, și ne rostogolim prin aer într-o învălmășeală 
de mâini şi picioare. În haosul creat, reușesc s-o apuc şi să-i trag 
trupul în fața mea în timp ce alunecăm pe pământ, știind că nu voi 
putea să ne protejez de Solas prin simpla mișcare de a mă pune cu 
spatele la el, dar încerc oricum. 

Cat trebuie să supraviețuiască. E a treia moștenitoare a 
regatului Poromiel. Dacă moare în Tyrrendor, cei din Cordyn îl vor 
vâna pe Xaden și-l vor executa... dacă va supravieţui morții mele. 

Supraviețuiește.  Supravieţuiește.  Supraviețuiește. Transmit 
porunca asta cu forță prin toate legăturile mele mintale, în caz că nu 
mă desparte o distanță prea mare de ceilalți. Xaden e prea departe, 
dar Tairn mă va auzi şi Andarna... pe toţi zeii, Tairn trebuie să ajungă 
la timp ca s-o salveze. 

Apoi Kiralair şi Sloane ţâșnesc spre noi, aduse de o forță 
nevăzută, şi eu şi Sloane suntem împinse în spate, spre Solas. Mă 
lovesc însă cu spinarea de o suprafaţă tare și aspră, iar pereţii peşterii 
sunt luminaţi de strălucirea sinistră a flăcărilor iminente, cu o clipă 
înainte să ne înconjoare întunericul. 


— Inspiră! poruncește Andarna. Fă cum îţi spun! 

Nu întunericul. Nişte aripi. M-am lovit cu spatele de burta ei și 
Andarna ne-a înconjurat cu aripile sale. 

— Trageţi aer în piept şi țineți-vă respiraţia! strig şi-mi umplu 
plămânii cu aerul cu iz de sulf. 

Dogoarea erupe pe lângă noi într-un șuvoi care scutură aripile 
Andarnei şi temperatura creşte vertiginos. Mă forţez să închid ochii 
ca să mi-i salvez de căldură și pielea mă arde, de parcă am fi fost 
aruncaţi într-un cuptor. Ea cum poate să supravieţuiască unui 
asemenea chin? 

— E rezistentă la foc, îmi aminteşte Tairn, dar panica din vocea 
lui nu prea astâmpără teroarea care mi-a prins inima ca într-o 
menghină. 

— Nu respira! ordonă Andarna și înţeleg că mi-aş arde plămânii 
dacă aș face-o, dacă oricare dintre noi ar respira. 

Îmi număr bătăile inimii. Una. Două. Trei. 

Erupția pare să continue la nesfârșit, ca şi când ar fi devenit 
eternitatea mea, ca și când sufletul meu ar fi făcut exact ce a cerut 
Sloane la începutul anului şi s-a dus direct în adâncurile iadului, fără 
să fie încredinţat lui Malek. Opt. Nouă. 

La a zecea bătaie, focul se oprește și Andarna își ia aripile din 
jurul nostru. Aerul năvăleşte spre noi și aştept să-i simt atingerea 
răcoroasă pe obraz înainte să inspir cu nesaţ, auzind că și celelalte fac 
la fel. 

Deschid ochii și, în lumina torţei, o văd pe Cat cum se repede, 
traversând spaţiul mic dintre noi, şi, cu mâinile înmănușate, stinge 
vârfurile aprinse ale penelor din aripa Kirei. Sloane îi sare în ajutor, 
iar Andarna se ridică în picioare şi-i evit coada în ultima clipă, când se 
întoarce spre Solas. 

— Nu! E aproape de două ori mai mare decât tine! 

Îmi ridic mâinile şi dau de perete poarta spre puterea lui Tairn, 
lăsând-o să mi se reverse arzător în trup, cum nu a reușit să facă focul 
lui Solas, până când mă transform într-o văpaie pură. Dar nu pot să- 


mi mânuiesc pecetea aici, unde aş avea șanse mari s-o nimeresc pe 
una dintre noi. 

Răcnetul Andarnei răsună în toată peştera și mi se opreşte 
inima când sare la gâtul lui Solas. 

Acesta o aruncă în lături de parcă n-ar fi nimic şi-mi înăbuș 
țipătul când Andarna se loveşte de zid, prăbuşindu-se chiar peste 
resturile arse ale oaselor Visiei. 

— Sunt bine. 

Andarna se dezmeticește în timp ce Solas mă măsoară din 
privire. 

— Trei minute, îmi spune Tairn. Nu vei muri azi! 

Trei minute. Putem rezista trei minute. Dar problema nu e 
timpul. Tairn nu încape prin intrarea peșterii. Va trebui să găsească 
calea prin care a pătruns Solas. 

— Cum naiba se pot omori dragonii? 

— Dă-mi drumul! strigă Cat. Îmi... îmi iei puterea! 

Ce naiba! Risc o privire în spate, dar n-o văd decât pe Cat elibe- 
rându-se din strânsoarea panicată a lui Sloane. 

— Atacă-i celălalt ochi. 

— Dă-te la o parte, îi ordon Andarnei, iar de data asta ascultă și 
vine în grabă alături de mine. 

Scot două pumnale din teci şi le dau peste cap, apucându-le de 
vârfurile lamelor, apoi le arunc. Primul își ratează ţinta când Solas își 
rotește capul, dar al doilea îl nimerește. 

Urletul lui de durere e urmat de un răcnet furios și se dă înapoi 
împleticit în tunelul bifurcat, lăsând un spaţiu liber preţios între capul 
său şi perete. 

Cat și Sloane sunt mai aproape. Pot să scape. 

— Scoate-o de aici! îi strig lui Cat. Acum! 

— Violet! strigă Sloane, dar Kira o apucă îndată cu ciocul de 
rucsac și o înalță în aer în timp ce Cat se chinuie să încalece în 
spinarea ei. 

Țâșnesc prin stânga lui Solas, trecând pe lângă el fix înainte ca 
dragonul să atace cu ghearele, scrijelind brazde în piatra peșterii. 


Mă arunc la pământ și umerii îmi sunt săgetaţi de durere. Nu-mi 
trosnește nimic când ghearele zboară pe deasupra noastră, dar ceva 
mi se înfige în palmă. Sticlă, de la conductor. 

Îmi răsfir degetele însângerate în lumina slabă a torţei 
muribunde şi adun și celelalte resturi înainte să se stingă. Vârful 
încheieturii de metal s-a rupt, lăsând patru ţepi zimţaţi şi o bucată de 
aliaj fixă. 

— Nu pot suflafoc, îmi spune Andarna, urmărindu-mi gândurile. 
Dar am eu putere. 

— Urmează să se lase beznă aici. 

E singura noastră șansă și am de gând să profit de ea. 

— Trebuie s-o iei la fugă când prinzi momentul. 

— Nu te abandonez! se împotrivește ea cu încăpățânare. 

— Un minut! anunţă Tairn. 

Cum naiba să mă apropii de Solas suficient încât să-i înfig în 
trup resturile conductorului? N-am timp să-l leg de un pumnal și forţa 
unei aruncări n-ar fi de ajuns ca să... 

Solas urlă de durere, întorcându-și capul spre umăr și, prin 
deschizătura astfel formată, o văd pe Cat în lumina slabă, potrivin-du- 
și încă o săgeată în coarda arcului. 

N-am timp să mă gândesc că a rămas în urmă ca să mă salveze. 
Deja m-am pus în mișcare și, apucând torța aproape stinsă cu mâna 
liberă, alerg spre punctul moale de sub piciorul din față al lui Solas, 
unde solzii săi se distanțează cu câţiva centimetri unii de alții, la 
câteva secunde, astfel încât să-și poată îndoi încheietura. 

Răcnește din nou şi o erupție scurtă de flăcări luminează 
peştera, dar Solas nu vede unde suflă foc şi nimerește peretele din 
faţa sa, în loc s-o atingă pe Cat. Pătrund în goană în spaţiul periculos 
de sub el şi-mi schimb ţinta când înţeleg că mă va strivi dacă va cădea, 
țâșnind spre umărul lui drept. 

Înfig ţepii conductorului în încheietura moale dintre solzii săi şi 
Andarna îl străpunge cu dinţii între gât și umăr, distrăgându-i atenţia, 
după care mânuiesc putere. Energia îmi sfârâie de-a lungul braţului și 
mi se revarsă în degete acolo unde acestea ating metalul. 


Control. Important e controlul. 

Cu o mână ridicată, mânuind firul delicat de energie, mă retrag 
cât mai repede de lângă Solas, vărsând tot mai multă putere în curent, 
şi apoi o eliberez pe toată... 

Solas urlă, agitându-și capătul din spate al trupului încoace și- 
ncolo. O formă se repede la mine din lături şi, în lumina obscură, îi 
disting partea mai groasă a cozii cu o clipă înainte să mă izbească în 
burtă şi să mă azvârle prin aer, întrerupând curentul fulgerător. 

Sunt aruncată în spate ca un simplu proiectil și, cu un trosnet 
dureros, mă lovesc de pământ cu fundul, cu spatele și, în sfârșit, cu 
capul. Dar îmi rețin puterea strâns, în loc s-o lansez, lăsând-o să mă 
mistuie din interior. Mai bine să mor decât s-o trăsnesc din greșeală 
pe Andarna. 

Singurul sunet e ţiuitul strident din urechile mele și nu văd 
decât licăriri scurte și explozive. Foc. Răbufnește când mă străduiesc 
să mă ridic în capul oaselor, cuprinsă de zbuciumul estompat al 
propriei inimi, descoperind-o pe Andarna agăţată de Solas, ţinându-se 
strâns în timp ce dragonul se smucește în toate direcţiile şi îi 
trânteşte trupul mai mic de peretele cavernei. 

— NU! îmi închipui că strig, dar bătăile nesfârşite ale clopotului 
din capul meu acoperă sunetul şi deodată mă mișc, fiind târâtă în 
spate de două braţe. 

Capul îmi cade pe spate și recunosc ochii care-mi întâlnesc 
privirea. 

Liam. Sigur am murit. 

— Îmi stă în cale! strigă cineva când ţiuitul se astâmpără uşor şi 
o altă erupție de flăcări dezvăluie încă două săgeți înfipte în gaura 
însângerată care fusese umărul lui Solas. 

Cat. E lângă mine și deja își potriveşte încă o săgeată, mișcând 
din buze fără sunet. 

Şi ochii de deasupra mea nu sunt ai lui Liam. Sunt ai lui Sloane. 

Preţ de o clipă, ne cufundăm din nou în întuneric și murmurul 
din capul meu se domolește suficient încât să aud clar vocea lui 

Cat. 


— Nouăzeci. O sută. O sută unu. Vocea îi tremură. 

Lumina se aprinde din nou în timp ce sunt târâtă înapoi și Cat 
trage, nimerindu-l pe Solas în aceeași rană. Andarna se desprinde de 
el, luând cu ea o bucată din trupul lui, și sunt scoasă din întunericul 
care se lasă din nou în lumina tot mai vie care se revarsă de la 
intrarea în peşteră. 

— Andarna! 

Îmi înfig unghiile în braţele lui Sloane, dar, cu cât mă zbat mai 
mult, cu atât mă simt mai slăbită și dogoarea insuportabilă a puterii 
se potolește când Sloane începe să tipe și mă lasă să cad pe pământ. 

— Argintio! 

Simt rafalele ritmice de aer de la spate și înțeleg că Tairn a sosit 
şi pluteşte acolo, dar nu pot să-mi iau ochii de la întunericul din 
peşteră când mă ridic împleticit în picioare aproape de intrare. 

Un dragon urlă, apoi se lasă o tăcere înfiorătoare. 

Doar nu a... Nu se poate. 

— Trăiește, spune Tairn, dar nu reușesc să respir decât atunci 
când o caut cu mintea și descopăr că legătura mea cu Andarna 
strălucește viu. 

— Ți-am luat energia. 

Sloane își ridică mâinile tremurânde, holbându-se la ele de 
parcă nu i-ar aparţine. 

— Ți-am luat energia! 

Mă apucă de umeri, distrăgându-mi atenţia de la întuneric, şi 
capul îmi vuiește. 

— Dă-i pace o secundă, Sloane, ce naiba! Tocmai s-a lovit la cap, 
se răsteşte Cat, cu o săgeată aţintită încă asupra beznei, stând alături 
de noi în lumina orbitoare. 

— Am ochii roșii? 

Sloane mă scutură sau poate că ea tremură și se ţine pur și 
simplu de mine. 

— Sunt roșii? Jur că n-am vrut, Violet! N-am luat nimic de la tine 
cu bună-știinţă! Pe toți zeii, mă transform în veninoasă? 

— E așa cum era Naolin, spune Tairn. 


— Nu te transformi. 

Îi desprind mâinile de pe umerii mei şi privesc îndelung în 
întuneric când aud apropierea unor pași și pocnete de gheare lovind 
piatra. 

— Nu? 

— Ți s-a manifestat pecetea, șoptesc, mijind ochii și încercând 
să privesc în peşteră. Eşti un siphon. 

Andarna iese în lumină, dar nu sângele de la gura ei îmi atrage 
atenţia, ci sângele care-i picură din acul otrăvit din vârful cozii. 

— L-ai omorât. 

Umerii mi se încovoaie de uşurare. 

— L-ai omorât pe Solas. 

Mândria și neliniștea mă asaltează în același timp, dar nu 
reușesc să-mi ridic scuturile înainte ca vocea lui Tairn să-mi cuprindă 
întreaga existenţă. 

— Ucigașă. 

Xaden dă buzna în cameră când tămăduitoarea îmi inspectează 
ochii acoperindu-i şi expunându-i apoi la lumină. 

— Violet... 

Se opreşte la câţiva pași de marginea patului pe care stau 
aşezată. 

— Cat? Ce naiba faci aici? 

— Mi-a salvat viața. Puteam și eu să mă asigur măcar că o 
consultă un tămăduitor, răspunde Cat. 

— Ce a făcut? 

Xaden se apropie și tămăduitoarea se ridică. 

— M-ai auzit. S-a pus între mine şi dragonul ăla portocaliu uriaș. 
Se ridică din scaun - același pe care a stat Xaden zile în șir 

când am dormit aici după bătălia de la Resson, otrăvită de lama 
veninoasei. 

— Îți mulțumesc, Sorrengail. 

Se cam sufocă când o spune și, trecând pe lângă Xaden, iese din 
cameră. 

— Solas..., încep să-i explic. 


— Ştiu deja, îmi taie el vorba clocotind. Mi-a spus Sgaeyl. 

— Participai la o întrunire. N-am vrut să te deranjez. Urmăresc 
cu privirea degetul tămăduitoarei, aşa cum mi-a 

cerut. 

— Să mă deranjezi? Umbrele inundă podeaua. Tămăduitoarea le 
observă și clipește neliniștită. 

— Îţi vei reveni. Nu cred că ai făcut comoţie, dar ai o vânătaie 
strașnică la spatele capului și te rog să ai grijă de copcile de la mână. 

Se uită la mine, ridicând dintr-o sprânceană argintie. 

— Desigur. 

Îmi ridic mâna stângă, bandajată. 

— Mulţumesc. 

Femeia încuviințează și pleacă, dispărând pe hol. Mă uit fix la 
Xaden şi el îmi întoarce privirea, emanând încordare din fiecare fibră 
a trupului său. 

— N-am nimic împotrivă dacă vrei să ne certăm din cauza 
scuturilor, dar nu mă simt vinovată pentru că m-am luptat ca să pot 
ieși dintr-o peşteră. 

Xaden vine la mine, se apleacă și mă sărută încet, cu blândeţe. 

— Eşti în viaţă, îmi șopteşte cu buzele lipite de ale mele. 

— Aşa îmi indică bătăile inimii. 

— Foarte bine. 

Se ridică şi-şi încrucișează braţele la piept. 

— Acum putem să ne certăm. Ce naiba a fost în capul tău? Ai 
salvat-o pe Cat? 

Clipesc. 

— Scuză-mă, eşti supărat pe mine? Eu înfrunt un dragon ca să 
scap cu viață dintr-o peșteră și tu ești supărat pe mine? Pentru că am 
salvat viața unei moștenitoare a tronului poromian? 

Xaden se dă înapoi, cu o privire îngrozită, care devine imediat 
furioasă. 

— Ai salvat-o pe Cat pentru că e a treia în linia de succesiune? 

— În primul rând, m-aş fi luptat ca să salvez pe oricine... 


— Femeie altruistă și nesăbuită! mă acuză el, păşind încet în 
spate. 

— În al doilea rând, moartea ei ar fi provocat-o pe a ta, așa că 
da, evident, am salvat-o! 

Cobor cu picioarele pe podea și capul mi se învârte pentru o 
clipă, dar pulsul mi se echilibrează când inspir adânc. 

— 'Tecarus ar fi poruncit să fii ucis dacă ar fi murit aici. 

— Nu pot să cred! 

Îşi împreunează mâinile în creștetul capului. 

— O urăști, şi totuși refuzi să ridici scuturile, fără îndoială 
pentru că nu vrei să-i dispară puterile, și apoi îți pui viaţa în pericol ca 
s-o salvezi pe a ei... 

— De dragul tău! 

— Tot ce vreau ești tu! 

Îşi agită mâinile și umbrele închid ușa cu puţin mai multă putere 
decât ar fi fost nevoie, înconjurându-ne cu scutul fonic. 

— Dacă moare, voi suporta consecinţele. Dacă zburătorii nu-și 
pot canaliza puterile, voi suporta consecinţele. Dar pe tine nu pot să 
te pierd. Niciodată. Pe toţi zeii, Violet! Fac tot ce-mi stă în putere ca 
să-ți respect libertatea și totodată să te ţin în siguranţă și tu... 

Clatină din cap. 

— Nici nu înţeleg ce faci. 

— Să mă ţii în siguranţă. 

Râd cu un sarcasm care-mi ustură ochii. 

— Asta faci? Confund totul cu faza aia în care nu trebuie să mă 
omori. 

— În sfârşit. 

Se retrage până când se lovește cu spatele de perete și, 
rezemân-du-se de el, îşi încrucișează nonşalant braţele la piept. 

— Eşti pregătită să mă întrebi despre înţelegerea pe care am 
făcut-o cu mama ta? 

Nimic nu distruge mai repede iubirile puternice şi de 
neclintit decât ideologiile opuse. 

Deschid gura. O închid. — Ştiai... că ştiu? 

— Bineînţeles că ştiam. 

Îşi înalță o sprânceană neagră, de parcă eu aş fi problema aici. 

— Am așteptat doar să găsești curajul, încrederea sau cum vrei 
să-i spui, ca să mă întrebi. 

Îmi încleştez pumnii, îmi îndes puterea înapoi în spatele uşilor 
Arhivelor şi-mi ridic scuturile. Fără conductor, am toate șansele să 
dau foc draperiilor dintr-un motiv cu totul greșit. 

— M-ai lăsat să mă chinui cu problema asta luni întregi? 

— Nu m-ai întrebat! 

Se desprinde de perete, dar se oprește după primul pas. 

— Te implor de luni întregi să mă întrebi dacă vrei să afli ceva, 
să dobori zidul ăsta de netrecut pe care l-ai ridicat între noi, dar n-ai 
făcut-o. De ce? 

Are tupeul să dea vina pe mine? 

— Tu singur mi-ai spus că nu-mi vei dezvălui niciodată totul. De 
unde să știu ce vei accepta și ce vei refuza să-mi spui? De unde să știu 
ce trebuie să întreb? 

— În clipa în care îţi vine în gând o întrebare, pune-o. Mi se pare 
destul de simplu. 

— Simplu? Brennan e în viaţă. Ai încheiat o înţelegere cu mama 
legată de viața mea. Ea ţi-a lăsat cicatricile alea pe spate. Spune-mi, 
Xaden, vrei să-ți smulg cu de-a sila doar secretele legate de familia 
mea? Îmi ascunzi ceva despre Mira? 

— La naiba... 

Îşi trece o mână prin păr. 

— N-aș fi vrut să afli despre cicatrici, e adevărat, dar totuși ţi-aș 
fi spus dacă m-ai fi întrebat. 

— Te-am întrebat anul trecut, i-o întorc, mergând la fereastră ca 
să privesc orașul reconstruit, simțind cum mi se înfierbântă sângele 
de furie... dar, slavă zeilor, nu şi pielea încă. 


— Îmi pare rău. Nu pot schimba cele întâmplate anul trecut şi, 
deși ai spus că înţelegi de ce ţi-am ascuns adevărul, nu cred că m-ai 
iertat cu adevărat. 

— Ba... 

Oare l-am iertat? Strângându-mi braţele pe lângă corp, privesc 
un grup de zece dragoni care zboară deasupra mea și gândurile îmi 
vuiesc în jurul înțelegerii pe care a făcut-o, a faptului că știa şi că mă 
testa cu întrebările lui ridicole. Și încă nu mi-a spus totul despre 
cicatricile de pe spatele lui sau despre adevărul pe care-l bănuiesc de 
când eram în peşteră, despre legătura dintre el și Sgaeyl. Câte îmi mai 
ascunde? 

— Cât despre cicatrici, ţi-am spus că nu vrei să ştii de unde le 
am. Nu poți să pretinzi că te bucuri că știi. 

Mi se strânge inima. 

— Bineînţeles că nu! izbucnesc și mă răsucesc spre el. Te-a tăiat 
iar şi iar! 

Clatin din cap, fiindu-mi de-a dreptul imposibil să-mi închipui 
de ce a făcut-o, darămite cum a rezistat el. 

— Da, încuviințează Xaden, de parcă ar fi un fapt ca oricare altul, 
o fărâmă de istorie. Și nu ţi-am spus din proprie iniţiativă pentru că 
eram convins că vei reuși cumva să te învinuieşti pentru cele 
întâmplate, aşa cum ţi-ai asumat vina pentru toate întâmplările 
nefericite din ultimele luni. 

Încremenesc. 

— Nu mi-am... 

— Ba da, mă întrerupe şi se apropie până la marginea patului. Și 
nu ești vinovată pentru cicatricile de pe spatele meu. Da, viaţa ta a 
fost preţul nerostit pentru care mama ta i-a primit pe însemnați în 
cvadrant. 

Ridică din umeri. 

— Mama ta mi-a cerut favoarea pe care i-o datoram. Vrei să-ți 
cer iertare pentru o înțelegere pe care am făcut-o înainte să te 
cunosc? Înainte să te iubesc? O înţelegere care ne-a ţinut în viaţă? 


Care ne-a permis să trimitem arme zburătorilor? Pentru că n-o s-o 
fac. Nu-mi pare rău. 

— Nu din cauza înţelegerii sunt supărată. Cum de nu pricepe? 

— Sunt supărată pentru că nu mi-ai spus despre ea, pentru că 
insiști să te întreb lucruri pe care ar trebui să mi le împărtășești de 
bunăvoie. Cum naiba sunt îndrăgostită de tine când uneori am 
senzaţia că abia te cunosc? 

— Pentru că te-am lăsat în viață îndeajuns încât să ne 
îndrăgostim, spune el. Dacă n-ar fi fost înţelegerea, zeii știu ce aș fi 
făcut din cauza setei mele de răzbunare. Întreabă-mă de ce n-o regret. 
Întreabă-mă ce am gândit când te-am întâlnit prima dată. Întreabă- 
mă despre clipa în care a fost cât pe ce să te omor, în ciuda înţelegerii, 
dar m-am răzgândit. Întreabă-mă de ce. Întreabă-mă ceva! Atacă-mă, 
aşa cum ai fi făcut anul trecut, înainte să-ţi fi trădat încrederea. Nu te 
mai teme de răspunsuri, nu mai aștepta să ţi le dau de-a gata. Cere-mi 
adevărul! Vreau să iubeşti totul la mine... nu doar ceea ce decizi tu să 
vezi. 

— Cum e posibil să ne certăm din cauza aceleiași probleme 
după cinci luni? 

Clatin din cap. Poate să-mi spună sau să aleagă să nu-mi spună, 
dar m-am săturat să ghicesc întrebările pe care trebuie să i le pun. 

— Pentru că nu doar eu ţi-am zdrobit încrederea anul trecut. 
Pentru că erai prea supărată din cauza refuzului meu de a-ţi răspunde 
la întrebările superficiale, legate de revoluţie, ca să-mi pui întrebările 
cu adevărat importante, legate de noi. Pentru că n-ai apucat să fii 
stăpână pe situaţie înainte de a fi supusă la torturi. Pentru că am venit 
după tine, ţi-am spus că te iubesc, tu ai hotărât că poţi să admiţi că mă 
iubeşti, dar am sărit treapta la care ar fi trebuit să recunoști că ai 
încredere deplină în mine. Alege. Parcă am fi încă pe Parapet, anul 
trecut, doar că nu eu mă tem că vei găsi ceva neplăcut dacă vei săpa 
prea adânc. Tu te temi. 

— Asta-i o prostie! spun, clătinând din cap. Și cum aș putea să 
am încredere deplină în tine când securile zboară în toate direcţiile 
din şifonier? 


Xaden își înalță sprânceana cu cicatrice. 

— Nu sunt sigur că înţeleg... 

— E o analogie pe care am folosit-o cu Imogen. Nu contează, 
spun, gesticulând. 

— Despre securi închise în șifoniere? 

Îşi înclină capul într-o parte, privindu-mă atent. Îmi masez 
centrul frunţii. 

— Pe scurt, am spus că dacă o secure ar zbura deodată dintr-o 
şifonier și ar fi cât pe ce să te omoare, ai vrea să verifici tot dulapul, ca 
să te asiguri că n-o să se mai întâmple. 

— Hmm. 

Se uită cu coada ochiului la uniformele noastre, care atârnă una 
lângă alta, și se încruntă îngândurat. 

— Merge și așa. 

— Ce? 

— Ce ai în şifonier în clipa asta? 

Îşi încrucişează braţele la piept. Casc gura, o închid la loc, o casc 
din nou. 

— Uniforme. Ghete. Haine de zbor. 

— Câte uniforme? Care perechi de ghete? 

Umbrele se întind pe podea, întinzându-se de sub patul nostru 
spre ușile șifonierului. 

— Ştii cu adevărat ce-i înăuntru? Sau doar ai încredere că nu ti- 
am mutat lucrurile și că toate sunt așa cum le-ai lăsat? 

— E o analogie. E ridicol. 

— Şi doar deschid șifonierul ăla în fiecare zi. Ştiu unde-mi stau 
agățate hainele, pentru că le văd. 

— Dar pătura făcută de mama mea, ascunsă în fundul raftului de 
sus? 

Două rotocoale de umbre se întind spre mânere și deschid ușile. 

— N-am vrut să-mi bag nasul acolo. 

Clatin din cap, mijind ochii la el. I se înalță un colț al gurii. 

— Pentru că ai încredere în mine. 

— Analogie, spun, punând accent pe fiecare silabă. 


— Atunci pune întrebarea, Violet, spune el încet, pe tonul acela 
calm și stăpânit care mă îndeamnă să-mi ridic bărbia. Fă-mi pe plac. 

— Fie, mărâi printre dinţi. Ai cumva o secure... 

Umbrele țâșnesc din șifonier şi surprind un luciu metalic cu o 
clipă înainte ca lujerii de întuneric să aţintească un pumnal asupra 
bărbiei mele de la doar câţiva centimetri distanţă. 

Tresar şi-mi încordez toţi mușchii. 

— Ce naiba, Xaden? 

— Crezi că am să te rănesc? 

Covorul îi estompează sunetul paşilor aproape cu totul când 
traversează camera, lăsându-mi răgaz suficient să mă împotrivesc sau 
să dau înapoi, dar nu fac nici una, nici alta. 

— Am să te rănesc chiar în clipa asta dacă nu iei pumnalul din 
fața mea. 

ÎI fixez cu privirea. 

— Aş accepta vreodată să las pumnalul ăsta să te rănească? 
Ghetele lui le ating pe ale mele și se apleacă spre mine, invadându-mi 
spaţiul. 

— Evident că nu. 

Umbrele apropie încet lama de gâtul lui Xaden, așa că apuc 
mânerul și-l smulg, aruncându-l pe birou înainte să se taie din 
greșeală. 

Zâmbetul îi străluceşte deodată şi apoi dispare. 

— Violență? 

— Ce-i? izbucnesc. 

— E un pumnal în şifonier. 

Mâna îi alunecă pe ceafa mea și micșorează distanţa dintre noi, 
limitând lumea la noi doi. 

— Tot ce trebuia să faci era să mă întrebi și, chiar dacă nu-l 
vedeai venind spre tine, știi că nu l-aș lăsa niciodată să te rănească. 
Nu în mine nu ai încredere. 

Pufnesc. 

— Asta ce vrea să însemne? 


— Iubire, eşti cea mai isteață persoană din câte cunosc. Dacă 
Chiar ai fi vrut să afli răspunsurile, ai fi pus întrebările corecte. 

Tonul i se îmblânzește când își plimbă degetul mare pe obrazul 
meu. 

— Ştiai despre înţelegere. Poate că întrebarea pe care ar trebui 
să ţi-o pui e de ce nu ai deschis subiectul cu mine. 

— Pentru că te iubesc! 

Vocea îmi cedează până devine o şoaptă plină de ruşine, dar și 
mai stânjenitoare sunt gândurile care-mi vuiesc în cap și pe care nu le 
pot opri. Gândurile pe care m-am străduit să le înăbuș încă de când 
mi-a spus mama despre înţelegerea pe care a făcut-o cu el. Mi se 
înfierbântă obrajii în timp ce mă privește în ochi și-mi strâng pumnii 
de frustrare. 

— Pentru că am preferat să cred că mi-ai cruțat viaţa în acele 
prime luni dinaintea Treieratului pentru că erai intrigat de mine, 
pentru că te-am impresionat sau pentru că te simțeai atras de mine, 
aşa cum eu eram atrasă de tine, nu pentru că ai făcut o înţelegere cu 
mama mea. Pentru că mă îngrozeșşte ideea că te-ai îndrăgostit de mine 
doar datorită ei. Pentru că poate ai dreptate și n-aș fi vrut să aflu 
adevărul ăsta, deoarece o singură linie subțire desparte devotamentul 
de obsesie și lașitatea de autoapărare și, când e vorba de tine, pășesc 
precar de-a lungul ei. Te iubesc atât de mult, încât am ignorat toate 
semnele rău prevestitoare de anul trecut și acum adesea nu știu de 
care parte a liniei ăleia mă aflu, pentru că sunt prea atentă la chipul 
tău, în loc să mă uit pe unde calc! 

— Pentru că nu vrei să ştii pe unde calci, spune el încet. Închid 
gura. Cum îndrăznește?! 

Cineva bate zgomotos în ușă. 

— Cară-te! strigă Xaden peste umăr, apoi oftează, ca și când şi- 
ar fi amintit de scutul fonic. 

— Să-ţi testăm ipoteza. Vrei să-ţi cer adevărul? Să te întreb ceva 
cu adevărat important? 

ÎI privesc fix în ochi şi-mi oţelesc inima. 

— Chiar te rog, mă provoacă el. 


— Care e a doua pecete a ta? 

Xaden face ochii mari și sângele i se scurge din obraji. Pentru 
întâia oară, cred că am reuşit să-l şochez de-a dreptul pe Xaden 
Riorson. 

— Ştiu că ai două peceţi, șoptesc, în timp ce bătăile răsună în 
continuare. Mi-ai spus că Sgaeyl a fost legată de bunicul tău, ceea ce te 
face descendent direct. Când un dragon se leagă de o a doua persoană 
din aceeași familie, poate să-i ofere acesteia o pecete mai puternică, 
dar un descendent direct ori va obține o a doua pecete... ori va 
înnebuni, însă tu îmi pari destul de sănătos la cap. 

Xaden inspiră brusc și-și recapătă masca de indiferenţă. 

Clatin din cap și pufnesc. 

— S-a zis şi cu întrebările. Nu pricep cum de i s-a permis lui 
Sgaeyl să te aleagă, cum a scăpat nepedepsită. Cum ați scăpat 
amândoi. 

Bătăile răsună tot mai tare. 

— Avem o urgenţă! Brennan? 

Amândoi ne întoarcem capetele spre ușă și Xaden se duce 
repede şi o deschide. Îl ascultă pe fratele meu, care-i vorbește încet, şi 
îmi aruncă o privire peste umăr. 

— O hoardă de wyverni a fost văzută zburând dinspre Pavis 
direct spre Stâncile Dralor. 

Xaden îi mai spune ceva lui Brennan şi se întoarce din nou spre 
mine. 

— Eşti gata să ridici scuturile alea? Sau ai prefera să aștepți 
până când ajung la porţi? 

La naiba! 

Nu a fost niciodată Continentul nostru. Încă de la început, a 
fost al lor, iar nouă ni s-a îngăduit doar să ne ducem traiul aici. 

— JURNALUL LUI WARRICK DIN LUCERAS TRADUS DE 
CADETUL VIOLET SORRENGAIL 

O luăm în sus, spre vârful dealului, cu Xaden, Rhiannon și ceilalți 
membri ai Consiliului mergând înaintea noastră în lumina după- 
amiezii. 

— Dragoni, spune Brennan când ocolim cărarea care duce la 
încăperea pietrei protectoare. 

Vântul șuieră, iar deasupra noastră se vălătucesc nori de 
furtună. Până și în starea vremii se simte o oarecare neliniște, dar 
dacă mă înșel? Dacă mi-a scăpat un simbol? O semnificaţie? În 
următoarele câteva ore, o să luptăm pentru viaţa noastră. Dar simt 
chiar și de aici zumzetul distinct și puternic al pietrei protectoare, 
prin urmare nu mă înșel în totalitate. 

Timpul pe care Dain, Xaden și cu mine l-am petrecut alimentând 
cu energie piatra protectoare a dat roade. Nu înseamnă că ridică de 
una singură scuturi, dar cel puţin are putere. 

Haosul care domneşte în Casa Riorson se prelungeşte pe poteca 
care duce în vale, în timp ce călăreţi și zburători deopotrivă mărșă- 
luiesc înspre terenul de zbor, înarmaţi până în dinţi cu săbii, securi, 
pumnale și arcuri. Pumnalele mele sunt băgate în teci - mai puţin cele 
două pe care le-am lăsat în peşteră, alături de cadavrul lui Solas -, iar 
rucsacul mi-e prins la spate. Cei mai mulți dintre călăreţii din anii doi 
şi trei sunt îndrumați înspre avanposturile aflate de-a lungul graniţei 
navarriene, și mai sunt și eu. 

O să fiu împreună cu Xaden, din moment ce Tairn și Sgaeyl pot 
zbura mai repede decât restul grupului pentru a da piept cu hoarda 
care se apropie. Ultimul lucru pe care ni-l dorim e să îi permitem să 
ajungă la Aretia. 

Dacă ne grăbim și dacă traducerea e corectă, am putea pune în 
funcțiune scuturile de protecţie exact în momentul în care hoarda 
ajunge în vârful stâncilor. Încerc să nu mă gândesc obsesiv la ce s-ar 
întâmpla dacă am tradus din nou greşit, cu inima bătându-mi 
nebunește în piept în timp ce urcăm în grabă cărarea. 

Mă uit peste umăr la Xaden, care strânge din dinţi și își fereşte 
puţin privirea de a mea. Poate că noi doi ducem în continuare aceeași 


luptă pentru că de fapt nu apucăm să îi punem niciodată capăt. Pentru 
numele lui Malek, care să fie pecetea lui de s-a făcut așa de 

palid? 

— Dragoni, îmi repet spusele lui Brennan și, îndreptându-mi din 
nou atenţia către fratele meu, îi întind jurnalul deschis la pagina pe 
care iniţial o tradusesem greşit. Rândul ăsta? zic și i-l arăt cu degetul 
înmănușat. E interpretat mai liber ca putere politică, nu fizică, ceea ce 
ar însemna să fie aşezată mai jos în simbol. Dain și-a dat seama de 
asta. Piatra are nevoie de câte un reprezentant al fiecărei rase. 

Tocmai din acest motiv vine Rhiannon în urma noastră, 
împreună cu Xaden, care e cufundat într-o tăcere mormântală. Avem 
nevoie de Feirge. 

— Şi a fost nevoie să citesc tot începutul ca să aflu că, după ce un 
dragon pârjoleşte o piatră protectoare, focul lui nu mai poate fi folosit 
asupra alteia, și tot finalul ca să știu că au făcut două pietre 
protectoare. Dar nu se spune de ce pe asta nu au activat-o niciodată. 
Focul dragonului declanșează runele alimentate cu energie și e 
limpede că au destui dragoni, așa că de ce nu ar apăra o mai mare 
parte din Navarre dacă pot? 

Mă doare tot corpul după atacul de azi, mai ales capul și umerii, 
şi mă străduiesc să nu ţin cont de junghiuri, ca să putem duce treaba 
la bun sfârşit. Nu o să conteze că am dureri dacă e să murim în 
următoarele câteva ore. Îmi pipăi uşor ditamai cucuiul de la ceafă și 
mă Crispez. 

— Lasă-mă să-l vindec, spune Brennan, iar când ridică privirea 
din jurnal, îngrijorarea îi formează cute pe frunte. 

— N-avem timp acum. Mai încolo. 

Clatin din cap și îmi trag gluga peste frunte, ca să mă apăr de 
frig. Îmi aruncă o privire dezaprobatoare, dar nu încearcă să mă facă 
să mă răzgândesc. 

— Nu numai că l-ai tradus, dar ai luat-o apoi de la capăt, câtă 
vreme cei mai mulţi s-ar fi lăsat păgubași. Chiar sunt impresionat, 

Violet. 

Gura i se arcuieşte într-un zâmbet. 


— Mersi, spun și îi zâmbesc la rândul meu, cu o fărâmă de 
mândrie. Tata a făcut treabă bună învățându-mă, iar Markham a 
preluat pregătirea de acolo de unde a lăsat-o el. 

— Dar l-ai dezamăgit al naibii de tare rămânând în Cvadrantul 
Călăreţilor. 

— Sunt în mod clar cel mai mare eșec al lui. Am mai făcut câţiva 
paşi. 

— Dar cel mai mare succes al tatei, completează Brennan și îmi 
dă jurnalul înapoi. 

— Cred c-ar fi mândru de noi toţi. Ar trebui să-l ţii la tine, îi 
spun, arătând cu un semn din cap către jurnal, în timp ce ajungem în 
sfârșit sus. Trebuie păstrat în siguranţă. 

— Ți-l dau oricând îl vrei, mă asigură el și îl vâră pe sub tunică, 
pentru a-l proteja, apoi o ia la stânga, înspre locul unde Marbh stă 
lângă Cath, dând din coadă, cu Dain așteptând în faţa lui, în timp ce se 
bâţâie nerăbdător de pe un picior pe altul. 

Șase dragoni împrejmuiesc partea de sus a încăperii, stând aripă 
lângă aripă, iar eu îmi croiesc drum către Tairn, care stă lângă Sgaeyl, 
aşa cum mă aşteptam. 

— Cum se simte Andarna? îl întreb și, postându-mă între 
picioarele lui din față, arunc repede o privire peste buza de piatră, 
înăuntrul încăperii în care se află piatra protectoare, la o adâncime de 
treizeci de metri. Nu-mi răspunde când încerc să dau de ea. 

— A fost interogată de către bătrâni, iar acţiunile ei au fost 
considerate îndreptăţite, a răspuns el. Dar să omori un alt dragon 
apasă greu pe suflet, chiar atunci când e pentru a te apăra pe tine ori 
călăreţul tău. 

— De asta i-ai scos doar ochiul în loc să-l ucizi. 

Mă crispez când se apropie Xaden și nu îmi îndrept privirea 
spre el când își ia poziţia împreună cu Sgaeyl. 

— Ar fi trebuit să-i curm viaţa atunci. Nu o să șovăi când o să mă 
mai confrunt cu o asemenea situaţie în viitor. Are acum de îndurat o 
povară pe care eu ar fi trebuit să o duc. 

— Sunt mândră de ea. 


— Și eu sunt mândru. 

Rhiannon stă pe poziţie cu Feirge, și Suri la fel cu Brunul ei 
Coadă-Măciucă. 

— Hai să terminăm odată. 

Suri aruncă o privire în direcția mea, în mod limpede furioasă că 
mi-am ţinut ascunsă descoperirea de o săptămână încoace. Cu 
siguranţă nu câștig bile albe la capitolul încredere. 

Schimbăm toți șase priviri și scurte semne cu capul. 

— E timpul, spune Tairn. 

Dragonii trag aer pe nări toți odată și apoi scot flăcări care 
pătrund în încăpere în șase jeturi distincte, încălzind instantaneu 
aerul din jurul nostru. Acesta e motivul pentru care au construit-o cu 
partea de sus deschisă înspre cer - nu e vorba de vreun soi de cult 
închinat stelelor, ci pentru că dragonii au nevoie de o cale de acces în 
acest scop. 

Îmi abat privirea, întorcând capul într-o parte în momentul în 
care sesizez efectul căldurii pe pielea mea hipersensibilă, pe care simt 
încă înțepături în urma atacului lui Solas. O fracțiune de secundă mai 
târziu, mă străbate ca un val vibrația magiei pul-sânde, scoțându-mi 
puterea la suprafață cu o senzaţie ușor mai delicată decât cea care se 
propagase la apariţia primului dragon nou-născut din Aretia. 

Flăcările au încetat, căldura dogoritoare se risipește în aerul 
iernatic şi noi rămânem toţi cu privirile aţintite la piatră, la dragonii 
noștri, unii la alţii. 

A revenit senzaţia uniformă de ancorare, pe care o am doar în 
interiorul scuturilor de protecţie ale Basgiathului, iar magia sălbatică 
şi dezlănţuită care mi se mișcă pe sub piele de când am plecat din 
Navarre pare să se mai liniștească. 

Nu slăbește, devine doar infinit mai... docilă. Mă aplec peste 
margine să privesc, dar piatra arată întocmai ca înainte. 

Poate că focul e mai mult simbolic? 

Mă uit la Dain şi el zâmbeşte larg, cum nu îl mai văzusem de ani 
buni, și îmi face un semn cu capul. Mă grăbesc să îi zâmbesc la rândul 
meu și îmi creşte inima de entuziasm. Am reușit. Acest moment face 


ca toate acele nopţi lungi şi zile friguroase petrecute alimentând-o cu 
putere, toată ciorovăiala legată de traducere și chiar şi eșecul meu 
iniţial să fi meritat. 

— Asta a fost? întreabă Brennan, care se uită la mine. 

— Nu prea avem timp să testăm. 

Xaden arată în sus, unde stolurile de grifoni o iau deja înspre 
cer, apoi îşi aţintește privirea într-a mea. 

— Să zburăm! 

Niciodată nu a zburat Tairn mai iute, lăsându-i pe Sgaeyl și pe 
Xaden în urmă și îndreptându-se vijelios spre înălțimea care oferă cea 
mai bună perspectivă pentru a-i vedea pe wyverni - marginea 
câmpiilor înalte -, în mod normal un zbor de două ore pentru Tairn, 
dar în seara asta ajungem cu câteva minute mai repede. 

— Sunt la cincisprezece minute în urma noastră, îmi spune el în 
timp ce pluteşte peste kilometri nesfârșiţi de terenuri agricole, 
coborând puţin câte puţin, până când aterizăm la vreo cincisprezece 
metri de marginea stâncii. Folosește răgazul ca să îţi aduni 
concentrarea. 

— Nu-mi spune că îi iei partea lui Xaden în disputa asta. Desfac 
cureaua și mă strâmb de durere când mă ridic din șa. 

— Trebuie să-mi întind picioarele. 

— Nu îi iau nimic locotenentului, răspunde el și pufnește. De 
parcă nu am altceva mai bun de făcut decât să îţi ascult problemele 
amoroase. 

— Scuze. N-am vrut să trag concluzii pripite. 

Îmi fac loc printre ţepii lui, iar el îşi lasă umărul în jos. 

— Insulta ta însă mă ofensează, ține el să remarce cât alunec pe 
piciorul lui. 

— Insultă? 

Genunchiul meu protestează când ghetele iau contact cu 
pământul îngheţat, dar bandajul e bine strâns. 

— Te îndoiești de judecata ta de parcă nu pentru asta te-am ales. 

— Dar nu ascultai. Corect. 


Fac câteva mișcări din umeri, apoi mă îndrept spre marginea 
povârnișului şi îmi invoc puterea doar cât să mi se încălzească pielea, 
chiar dacă scot aburi când răsuflu. 

Și aici se simte un zumzet și îmi dau seama instinctiv că acesta e 
locul unde se sfârșește efectul scutului de protecţie, la mai puţin de 
zece metri de marginea povârnișului. Acest punct se află la o distanță 
de patru ore de zbor de Aretia, pentru dragonii obișnuiți - dacă există 
o asemenea făptură. 

Ar fi acesta hotarul natural al scuturilor de protecţie de la 
Basgiath dacă nu ar fi extinse prin intermediul avanposturilor? 
Distanţa ar lăsa Elsumul, Iyrrendorul și mare parte din Calldyr fără 
apărare. 

Pe toţi zeii, nici măcar cea mai mare parte din Tyrrendor nu 
reușim să o apărăm dacă asta e raza obișnuită de acțiune a pietrei 
protectoare! 

— Cum stau lucrurile? îl întreb pe Tairn. 

— Cel mai apropiat grup de trei e la treizeci de kilometri înspre 
nord, și la fel stau lucrurile și în sud. 

— Nu se vede nimic? 

Nu avem forța pe care şi-o doreşte Xaden în fiecare unitate, dar 
putem acoperi o mai mare parte din graniţă în grupuri de câte trei 
sau, în cazul nostru, de câte doi. Dispunerea în formaţie de luptă a 
unor unități mai mici, dar mai apropiate una de alta le dă dragoni-lor 
mai puternici o mai bună posibilitate de a comunica. 

Toate perechile legate au fost retrase din fortificațiile de pe 
cuprinsul regatului Poromiel ca să apere stâncile, dar nu e nicio șansă 
ca acelea staționate în Cordyn ori dincolo de graniţa cu provincia 
Braevik să reușească să se întoarcă la timp. 

— Nu de pe stânci. 

— Dar dincolo de ele? 

Privesc peste întinderea cuprinsă treptat de întuneric, căutând 
vreun semn al prezenţei unor aripi cenușii. 

— Aș zice că avem un sfert de oră. 

Suflă un jet de abur fierbinte, care trece pe lângă mine. 


— Pregătește-te. Se apropie Sgaeyl. 

— Crezi că are dreptate? întreb şi îmi încrucișez braţele la piept, 
în timp ce bătăile de aripi tulbură bruma de liniște a nopţii. 

— Știu că el crede că are. De mare ajutor. 

Sgaeyl aterizează lângă Tairn și inspir ultimele clipe de pace, 
pregătindu-mă pentru bătălia care urmează înainte ca războiul 
propriu-zis să ne bată la ușă. 

Nu durează mult până aud sunetul familiar al pașilor lui venind 
înspre mine. 

— Nu se vede nimic pe partea asta a povârnișului, îi spun când 
ajunge lângă mine, păstrându-mi scuturile ferm pe poziţie. Tairn e de 
părere că avem la dispoziţie cincisprezece minute. 

— Nu mai e nimeni aici, spune el, încordat. 

— Aşa e. Suntem singura pereche. 

Îmi mut greutatea corpului de pe un picior pe altul, iar energia 
îmi furnică prin degete, umplându-mi încet celulele în timp ce mă 
pregătesc, în loc să mă inunde ca de obicei. 

— Ştiu că asta contravine ideii tale de grup complet... 

— Nu asta am vrut să spun. 

Îşi bagă mănușile în buzunare, dându-și la iveală mâinile gata să 
mânuiască putere, întruchiparea desăvârşită a calmului și a stăpânirii 
de sine. 

— Cale de kilometri întregi, nu e nimeni care să ne audă. 

Ridic din sprâncene și mă întorc spre el, nevenindu-mi efectiv să 
cred. 

— Scuză-mă, vrei să dai de înţeles că motivul pentru care nu mi- 
ai răspuns la întrebare atunci, în Aretia, a fost acela că nu ai încredere 
în propriul tău scut fonic care ne proteja camera? 

— Întotdeauna se găseşte cineva mai bun ca tine la ceva, 
inclusiv în ceea ce privește scuturile de protecţie, spune el, cu o 
grimasă. Și poate că nu doar ăsta a fost motivul. 

— Scuteşte-mă de aberaţiile pe care vrei să mi le mărturisești. 
Simt un nod în stomac și îmi cobor vocea, imitându-l cât pot de 

bine pe Xaden. 


xs” 


— „Întreabă-mă.” Clatin din cap. 

— Cu toate astea, când ţi-am pus prima întrebare serioasă, ai 
şters-o pe ușă ca un laş. 

— Nu mi-a trecut niciodată prin minte că o să mă întrebi despre 
a doua pecete, susține el. 

— Eşti un mincinos. 

Îmi îndrept privirea în față, cercetând cerul în căutarea vreunei 
mișcări, și mă lupt cu furia care fierbe în mine, punând la încercare 
ușa Arhivelor mintale. 

— Nu mi-ai fi spus că Sgaeyl s-a legat de bunicul tău dacă chiar 
nu ai fi vrut să știu. Fie că a fost o alegere conștientă ori inconștientă, 
ai făcut-o. Ştiai că o să-mi dau seama. A fost doar încă unul dintre 
testele tale cu „întreabă-mă”? Pentru că, dacă e așa, tu l-ai picat pe 
ăsta, nu eu. 

— Crezi că nu ştiu? strigă el, iar cuvintele sună gâtuit, ca și cum 
ar fi trebuit să și le smulgă din gât. 

Faptul că a recunoscut mă face să-mi îndrept toată atenţia spre 
el, dar izbucnirea îi e imediat domolită de stăpânirea lui de sine şi ne 
adâncim într-o tăcere apăsătoare cât Xaden stă cu privirea aţintită în 
depărtare. 

— Uneori mi se pare că nu te cunosc deloc. 

Îi cercetez trăsăturile dure, maxilarul încleştat. 

— Cum aș putea să te iubesc cu adevărat dacă nu te cunosc? Nu 
pot şi cred că o ştim amândoi. 

— De cât timp crezi că are nevoie cineva ca să înceteze să mai 
iubească? întreabă el, cu ochii la orizont. O zi? O lună? Întreb pentru 
că nu am deloc experienţă în sensul ăsta. 

Ce mama naibii? Îmi încrucişez braţele ca să rezist impulsului de 
a-l împunge cu vârful cotului. 

— Întreb pentru că nu cred că o să-ți ia mai mult de o clipă, 
după ce o să afli, continuă el și mărul lui Adam i se mișcă în momentul 
în care înghite în sec. 

Simt cum teama îmi urcă pe şira spinării și mi se pune ca un nod 
în gât, în timp ce îmi cobor scutul doar cât să simt răceala de gheaţă a 


groazei de-a lungul legăturii cu el. Care i-ar putea fi pecetea de m-ar 
face să nu-l mai iubesc? 

La naiba! Dacă e precum Cat? Dacă s-a jucat cu sentimentele 
mele în tot timpul ăsta? Înghit fierea care îmi urcă pe gât. 

— N-aș face niciodată așa ceva, mi-o întoarce el şi îmi aruncă o 
privire piezișă, fără să-şi desprindă ochii de pe cer. 

— Fir-ar să fie! exclam și îmi trec mâinile peste față. N-am vrut 
s-o spun cu voce tare. 

Nu-mi răspunde. 

— Spune-mi care e. 

Întind mâna spre el şi îmi așez degetele pe braţul lui. 

— Ai spus că ai încredere în mine să rămân pentru că, și dacă nu 
îti cunosc cele mai sumbre fapte, știu de ce ești în stare. Dar nu ştiu 
dacă nu-mi spui. 

Cumva, ne-am întors exact în punctul în care ne aflam cu luni în 
urmă, neavând niciunul deplină încredere în celălalt. 

Deschide gura, însă o închide imediat, ca și cum ar fi vrut să 
spună ceva, dar s-a răzgândit. 

— Peceţile au legătură cu cine suntem în adâncul sufletului și cu 
nevoile noastre, gândesc cu voce tare. 

Dacă nu-mi spune, atunci o să-mi dau seama de una singură. 

— Eşti un maestru al secretelor, de aici umbrele, spun și arăt 
spre cele încolăcite în jurul picioarelor lui. Mânuiești cu mare 
pricepere orice armă, dar asta nu e o pecete. 

Mă încrunt. 

— Oprește-te. 

— Eşti neîndurător, ceea ce bănuiesc că are de-a face cu 
abilitatea de a te deconecta de la propriile sentimente. 

Îi studiez chipul, în căutarea celui mai mic semn că am prins 
vreun fir, şi îmi dau mai departe cu presupusul, bazându-mă pe Tairn 
că o să-i observe pe wyverni înaintea noastră. 

— Eşti un lider înnăscut. Toţi sunt atrași de tine, chiar dacă îşi 
dau seama că nu e un lucru înţelept. 

Ultima parte e doar un murmur. 


— Eşti întotdeauna la locul potrivit... Ridic din sprâncene. 

— Eşti cumva un mânuitor al magiei care înghite distanța? Am 
citit despre numai doi călăreţi în toată istoria care puteau să 

traverseze sute de kilometri dintr-un singur pas. 

— Nu a mai existat de sute de ani un mânuitor al magiei care 
înghite distanţa și nu crezi că, dacă aș fi fost unul, mi-aș fi petrecut 
toate nopţile în patul tău? 

Clatină din cap. 

— Dar de ce ai nevoie? meditez, fără să țin seama că strânge din 
dinţi. Ai nevoie să îi iei pe toţi la întrebări, ca să-ţi faci propria părere. 
Ai nevoie să poţi citi rapid caracterul celorlalţi, ca să știi în cine să ai 
încredere și în cine nu, fără asta nu ai fi putut să desfășori atâţia ani 
misiunile alea de contrabandă la Basgiath. Mai presus de orice, ai 
nevoie să deţii controlul. Acesta e întreţesut în fiecare faţetă a 
personalităţii tale. 

— Opreșşte-te, îmi cere el. 

Ignor complet avertismentul, aşa cum am ignorat anul trecut 
avertismentul Mirei de a sta departe de el. 

— Ai nevoie să repari... Nu contează, dacă ai fi putut vindeca, nu 
m-ai fi dus la Aretia. Hai să încercăm mai bine să eliminăm peceţi. Nu 
poţi vedea viitorul, altfel nu ne-ai fi dus niciodată la Athebyne. Nu poţi 
mânui orice element, altfel ai fi făcut-o la Resson... 

Mă opresc când o idee își face loc printre toate celelalte. 

— Cine ştie? 

— Opreşte-te înainte să ajungi într-un punct din care nu mai 
avem cale de întoarcere. 

Umbrele trec peste cei câţiva centimetri care ne despart și mi se 
înfășoară în jurul gambelor, de parcă Xaden crede că o să fie nevoit să 
se lupte pentru a mă ţine lângă el. 

— Cine ştie? spun din nou, ridicând vocea și pierzându-mi 
cumpătul. 

Nu că ar conta. Nu mai e nimeni altcineva pe o distanță de 
kilometri și nu există în Aretia căutători-de-sunete capabili să audă de 
la o distanță de kilometri, cum e căpitanul Greely în unitatea 


personală a generalului Melgren, și de aceea timpii noștri de 
comunicare sunt mai lungi. 

— Cei însemnați știu? Dar membrii Consiliului? Sunt singura 
persoană dintre apropiații tăi care nu știe, la fel ca anul trecut? 

Îmi iau mâna de pe braţul lui. E imposibil să aibă o pecete pe 
care să nu o fi depistat nimeni, să nu o fi instruit cineva. Oare m-a luat 
iar de fraieră? Spaţiul dintre coastele și inima mea se strânge și se 
micșorează, iar pieptul ameninţă să-mi fie frânt. 

— Ce naiba, Violet! Nimeni altcineva nu știe. 

Se întoarce spre mine cu o mişcare atât de rapidă încât ar fi 
intimidat pe oricine altcineva, dar știu că nu e în stare să-mi facă rău - 
cel puţin nu fizic -, aşa că abia dacă-mi înclin bărbia și îmi ridic 
privirea, aţintind-o în ochii ăia cu sclipiri aurii, provocându-l pe faţă. 

— Merit mai mult de atât. Spune-mi adevărul. 

— Întotdeauna ai meritat ceva mai bun decât mine. Şi nimeni nu 
ştie, repetă el, iar vocea îi coboară. Pentru că dacă s-ar ști, aş fi mort. 

— De ce... 

Buzele mi se deschid, iar bătăile inimii mi-o iau razna, în timp ce 
capul începe să-mi vâjăie. 

Xaden are nevoie să deţină controlul complet. Să citească rapid 
caracterul oamenilor. Să știe în adâncul sufletului său în cine să aibă 
încredere şi în cine nu. Pentru ca mișcarea să se fi bucurat de succesul 
pe care l-a avut între zidurile de la Basgiath, are nevoie să știe... totul. 

Cea mai presantă nevoie a lui Xaden e informaţia. 

Tairn se mișcă şi îşi apleacă trupul spre Sgaeyl, nu alături de ea. 

Pe toţi zeii! Există o singură pecete care atrage imediat moartea 
călăreţului care o are. Simt că mi se întoarce stomacul pe dos de frică, 
amenințând să dea afară bruma de mâncare pe care o înghi-ţisem azi. 

— Da. 

Dă din cap, sfredelindu-mă cu privirea. Rahat, oare tocmai... 

— Nu! 

Fac un pas în spate, ieșind dintre umbre, dar Xaden se mișcă de 
parcă ar face pasul împreună cu mine. 


— Da. Aşa am ştiut că pot avea încredere în tine că n-o să spui 
nimănui despre întâlnirea de sub copac de anul trecut, zice el, iar eu 
mai fac un pas în spate. Asta explică de ce par că ştiu ce au pus la cale 
dușmanii mei înainte de următoarea lor mișcare. Cum de ştiu cu 
precizie ce are nevoie să audă cineva ca să-l determin să facă ceea ce 
am eu nevoie să fie făcut și cum am știut dacă ne bănuia cineva câtuși 
de puţin câtă vreme am fost la Basgiath. 

Clatin din cap, refuzând să cred şi dorindu-mi să mă fi oprit să 
mai insist, aşa cum îmi ceruse el. Xaden parcurge spaţiul dintre noi. 

— Ăsta e motivul pentru care nu l-am ucis pe Dain în camera de 
interogatoriu, motivul pentru care l-am lăsat să vină cu noi, pentru că 
în secunda în care scutul lui a slăbit, am știut că avusese cu adevărat o 
revelaţie. Cum aș fi putut şti asta, Violet? 

Citise în mintea lui Dain. 

Xaden e mai periculos decât mi-aș fi putut imagina. 

— Eşti un intinsic, șoptesc. 

Până și simpla insinuare e o condamnare la moarte. 

— Sunt un tip de intinsic, repetă el lent, de parcă e prima dată 
când rostește cuvintele. Pot citi intenţiile cuiva. Poate că aș ști cum să- 
i spun dacă nu i-ar fi ucis pe toţi cei care dădeau chiar și cel mai mic 
semn că ar avea pecetea. 

Sprâncenele mi se ridică brusc. 

— Poţi citi gândurile sau nu? Își încleştează maxilarul. 

— E ceva mai complicat. Imaginează-ţi fracțiunea aia de 
secundă de dinaintea gândului propriu-zis, la motivaţia subconști- 
entă de care s-ar putea să nici nu îţi dai seama sau la momentul în 
care instinctul te face să te mişti ori când intenţionezi să trădezi pe 
cineva. Intenţia e întotdeauna prezentă. În general îmi apar ca niște 
imagini, dar unii oameni intenționează în imagini cu adevărat clare. 

Tairn mârâie încet din gât şi îşi lasă capul în jos către Sgaeyl în 
timp ce un val de ceva amar și dezgustător ne potopește legătura. 
Trădare. Îmi activez scutul, blocându-l înainte să fiu copleşită de 
sentimentele lui, luptându-mă deja cu ale mele. 

Nu a știut. 


Încă un huruit de furie îi vibrează în solzii de pe piept şi pulsaţii 
de compasiune îmi mișcă inima. 

Sgaeyl se dă înapoi, bătând în retragere, lucru care mă șochează 
profund, dar își ţine capul sus, lăsându-și gâtul descoperit înaintea 
perechii ei. 

În același fel în care Xaden și l-a lăsat descoperit pe al lui 
înaintea mea, dar numai în sens figurat. Nu trebuie decât să spun 
cuiva - oricui - și e mort. Un ropot slab îmi ajunge la ureche. 

— Există secrete pe care nici măcar perechile nu și le pot 
împărtăși, spune Xaden, fără să-și desprindă privirea dintr-a mea, dar 
cuvintele îi sunt adresate lui Tairn. Secrete despre care nu se poate 
vorbi nici măcar la adăpostul oferit de scuturile de protecţie. 

— Tu însă le cunoşti tuturor secretele, nu-i aşa? Intenţiile. 

Din acest motiv intinsicilor nu li se îngăduie să trăiască. 
Consecințele pecetei lui mă izbesc cu forța cu care un berbec izbește 
în zidul unei cetăţi asediate, și mă dau înapoi împleticindu-mă, de 
parcă lovitura ar fi una fizică. De câte ori mă citise? Câte gânduri 
anticipate surprinsese? Chiar îl iubesc? Sau în tot timpul ăsta nu a 
făcut decât să spună ceea ce voiam să aud? Să îndeplinească lucrurile 
de care aveam nevoie ca să... 

— Mai puţin de un minut, șopteşte Xaden când Sgaeyl vine spre 
el - spre noi. Atât de puţin timp ţi-a luat ca să încetezi să mă mai 
iubeşti. 

Privirea mi se îndreaptă repede către a lui. 

— Nu-mi citi... nu mai contează! 

Tairn vine hotărât către mine, cu capul lăsat în jos și dinţii 
dezgoliţi, și ia poziţie în spatele meu. 

— Nu te-am citit. 

Pe buzele lui Xaden se iveşte cel mai trist zâmbet pe care l-am 
văzut vreodată. 

— În primul rând pentru că scuturile îţi sunt activate, iar în al 
doilea pentru că nu a fost nevoie. Se vede limpede pe faţa ta. 

Inima mea se chinuie să bată regulat, împărţită între pornirea 
de a încetini și a-şi recunoaște înfrângerea și cea de a se grăbi - ba nu, 


de a se ridica să lupte - în apărarea adevărului simplu, dar dureros că 
îl iubesc oricum. 

Dar câte lovituri mai poate încasa iubirea asta? Câte pumnale 
există în acel dulap metaforic? Pe toţi zeii, nu ştiu ce să cred. Simt un 
val de greață. O folosise vreodată asupra mea? 

— Spune ceva, mă imploră el, cu frica licărindu-i în ochi. 
Ropotul devine mai tare, ca sunetul a o mie de picături delicate 

de ploaie pe acoperiș. 

— Iubirea mea nu e schimbătoare, spun și clatin încet din cap, 
fără să îmi feresc privirea de a lui. Așa că ai face bine să nu mori, 
pentru că sunt gata să îţi pun toate nenorocitele de întrebări. 

— Argintio, încalecă! strigă Tairn, înlăturând bariera scuturilor 
mele de parcă ar fi mai subţiri decât pergamentul. Wyverni! 

Xaden şi cu mine aruncăm o privire rapidă spre marginea 
povârnișului. Simt un gol în stomac în momentul în care îmi dau 
seama că norul cenușiu care se apropie nu e o furtună și că ropotul 
din urechile mele e de fapt zgomot de bătăi din aripi. O singură 
secundă, atât aştept, şi apoi mă întorc, alerg pe pământul înghețat și 
urc în fugă rampa pe care Tairn o face folosindu-se de piciorul din 
față și care duce până la umărul lui. 

— Câţi? 

Îmi pun ochelarii de zbor și, în timp ce urc în șa, dau drumul 
întrebării pe canalul mintal care ne leagă pe toţi patru. 

— Sute, răspunde Sgaeyl. — Asta nu e bine. 

Mă străduiesc să trag aer în plămâni și să respir regulat ca să mă 
calmez, dar tot îmi tremură mâna când îmi leg centura peste talie. În 
clipa în care sunt în siguranţă, Tairn își răsuceşte corpul pentru a fi 
paralel cu stâncile și se avântă în zbor, făcându-mă să mă las pe spate 
în şa, în timp ce el se ridică în aer cu viteză, dând tare și energic din 
aripi. 

Când ajungem la o altitudine suficientă pentru a ne oferi 
superioritate aeriană, Tairn se înclină într-o parte și coteşte spre 
stânga într-un cerc restrâns, până când ajungem faţă în față cu hoarda 
zburătoare. Atunci își împinge aripile în spate, împotriva direcţiei 


vântului, oprindu-ne brusc din zborul avântat, ceea ce face să mi se 
aplece corpul în faţă, în oblânc, iar el planează la treizeci de metri 
deasupra câmpului îngheţat, lăsând o distanţă de două ori mai mare 
decât lungimea corpului său între noi și marginea povârnișului. 

— Ce zici de un mic avertisment data viitoare? îl întreb folosind 
legătura noastră privată. 

— Ai căzut? mă provoacă și el în același fel, în timp ce aripile i se 
ridică și coboară doar cât să ne ţină oarecum în loc. 

Hotărăsc să-mi păstrez replica pentru mine. Xaden și Sgaeyl 
sosesc în dreapta noastră, menţinând o distanţă vizibilă față de vârful 
aripii lui Tairn. 

— Îmi pare rău că nu ţi-a spus. 

— O să clarificăm chestiunile emoționale după chestiunile de 
viață, vine răspunsul lui Tairn. 

S-a notat. 

Mi se strânge stomacul în momentul în care pot distinge siluete 
individuale în hoardă, apoi mi se face de-a dreptul rău când printre 
bătăile de aripi începe să se vadă cerul de seară. 

— Treizeci de secunde, estimează Tairn. 

Îmi iau mâinile de pe oblânc și îmi întorc palmele în sus, 
deschizând poarta Arhivelor puterii lui Tairn și lăsând-o să-mi umple 
fiecare celulă din corp, până când zumzetul energiei pe care îl 
detectez la marginea scuturilor de protecţie e înlocuit de zumzetul 
energiei în care m-am transformat. 

— Încetinesc, observă Xaden când hoarda se desfășoară într-o 
dispunere care, mi-e groază s-o recunosc, seamănă cu o formaţie de 
luptă. 

Fierea îmi urcă în gât în momentul în care număr unu, doi, trei, 
patru... 

— Sunt cel puțin doisprezece veninoși. 

—  Șaptesprezece, mă corectează Tairn cu un mârâit. 
Șaptesprezece mânuitori întunecaţi şi o hoardă care rivalizează 

cu grupul de la Aretia împotriva... noastră. 


— Suntem morți dacă scuturile de protecție nu sunt activate, 
dacă am dat greș cu traducerea. 

— N-ai dat greș, răspunde Xaden, iar în vocea lui se simte infinit 
mai multă încredere decât am eu. 

Pielea mi se înroșeșşte de la căldură în timp ce puterea mea 
încearcă să găsească o supapă, dar o ţin sub control, gata să fie 
mânuită când trei wyverni se desprind din formaţie și se apropie în 
zbor. Plutesc la o lungime de coadă dincolo de marginea stâncilor, 
solzii le sunt spălăciți și cenușii, iar aripile le sunt pline de găuri, ca și 
cum încă nu se formaseră chiar complet. 

— Pot să simtă scuturile de protecţie, reuşesc să spun înainte ca 
stomacul să-mi părăsească trupul, căzând ca un pietroi. 

Călărețul wyvern din mijloc... 

— Atunci pot să și moară când intră în ele, răspunde Sgaeyl. 

De la distanţa asta nu îi pot desluși decât vag trăsăturile feței, 
dar știu până în măduva oaselor că e el. Înțeleptul din Resson, cel care 
s-a instalat în coşmarurile mele. 

Se vede cum își întoarce capul dinspre mine... spre Xaden. 

— A fost la Resson, îi spun. 

— Știu. 

De-a lungul legăturii străfulgeră o furie incandescentă. 
Înțeleptul îşi ridică toiagul, apoi îl roteşte ca pe o bâtă, îndreptându-l 
spre noi. 

— Te iubesc, spune Xaden când wyvernul aflat cel mai aproape 
de mine se înclină într-o parte şi coteșşte, îndepărtându-se de scuturile 
de protecție, rotindu-se în picaj, pentru ca apoi să ia din nou viteză și 
să se ridice iar, aliniindu-se în spatele comandantului numărul doi, 
înainte să pornească în zbor direct înspre noi. Chiar dacă nu crezi 
nimic din ce ţi-am spus vreodată, te rog să crezi lucrul ăsta. 

— Nu-i vorbi ca și cum moartea nu e exclusă, se răstește Tairn la 
el şi își împinge propriul scut de jur-împrejurul amândurora, ca un zid 
impenetrabil de piatră întunecată, blocându-i pe Xaden și pe 

Sgaeyl. 


Respir adânc și îmi folosesc fiecare gram de concentrare ca să- 
mi ţin puterea sub control şi să-mi stăpânesc emoţiile, în timp ce 
wyvernul prinde viteză și zboară pe lângă comandantul numărul doi, 
îndreptându-se către scuturile de protecţie. 

Timpul își încetinește curgerea, iar răsuflarea îmi îngheaţă în 
pieptul încălzit. 

Apoi wyvernul trece de bariera invizibilă, iar inima încetează de 
tot să îmi mai bată în timp ce aripile lui flutură o dată. De două ori. 

— Pregătește-te de picaj. 

Tairn își rotește capul, cu fălcile larg deschise în direcția wyver- 
nului aflat la o distanță mai mică decât lungimea corpului, iar eu mă 
pregătesc pentru manevră. 

— Nu contează. 

Aripile și capul wyvernului se încovoaie, iar corpul se ia după 
ele - ca și cum i-ar fi extras forța vitală - și apoi se prăbușește, 
propulsat doar de avântul lui de mai înainte, trece la vreo zece metri 
sub noi şi se izbeşte de câmpul de dedesubt, lăsând în urmă un șanț 
adânc înainte să rămână nemișcat. 

— Ar trebui să verificăm... 

— Nu-i mai bate inima, îmi spune Tairn, iar atenţia îi e deja 
îndreptată spre ceilalți doi wyverni de la graniţă și la hoarda din 
spatele lor. Scuturile funcționează. 

Scuturile de protecţie funcționează. Inima începe din nou să-mi 
bată. 

Înțeleptul îşi roteşte din nou toiagul și scoate un strigăt furios, 
trimiţându-l pe wyvernul din dreapta, care cunoaște aceeași soartă 
câteva secunde mai târziu, lovindu-se de pământ la mică distanță de 
primul. 

Tairn nu se uită când Sgaeyl se repede în picaj asupra leșurilor, 
dar își coboară scutul. 

— Sunt morţi, confirmă Xaden câteva clipe mai târziu și, când 
privesc în jos, îl văd pe Felix sosind călare pe Roşul lui Coadă-Sabie. 

Suntem în siguranță. Îmi întind mâinile în faţă şi eliberez 
energia fierbinte dinăuntrul meu, lăsând-o să se miște liberă în timp 


ce îmi mânuiesc puterea. Fulgerele despică cerul, lovind la câţiva 
metri de wyvernul rămas, iar eu înjur în șoaptă. 

Aproape, dar nu l-am nimerit. 

E suficient pentru Înţelept să anuleze atacul și, cu toate că nu îi 
pot vedea ochii de unde mă aflu, simt ura din privirea lui aţintită 
asupra mea când se uită în urmă, înainte de a se alătura restului 
hoardei. 

— Gata? îl întreb pe Tairn, care rămâne pe poziţie, privind cum 
wyvernii devin din nou un nor cenușiu. 

Cât de... dezamăgitor. 

— Și acum? 

— Acum mai rămânem atât cât trebuie ca să fim siguri, apoi 
plecăm acasă. 

Mai aşteptăm trei ore înainte să zburăm înapoi, destul ca Suri să 
aibă timp să ajungă și să ne spună despre trei incidente asemănătoare 
petrecute de-a lungul stâncilor. Nu am fost noi norocoșii câștigători ai 
unei hoarde unice. A fost un atac coordonat și simultan. 

Dar am supraviețuit. 

Câteva ore mai târziu, când intrăm în Casa Riorson însoţiţi de 
Felix, atmosfera plină de veselie e molipsitoare și mă trezesc imediat 
strânsă în braţe de Rhiannon. 

— Ai activat scuturile de protecţie! 

Echipamentul ei de zbor din piele păstrează încă răceala aerului 
nopții, ceea ce înseamnă că şi ea abia s-a întors. 

— Noi am activat scuturile de protecţie, o contrazic înainte să 
fiu smulsă din braţele ei și strivită la pieptul lui Ridoc, apoi la al lui 
Sawyer, în timp ce călăreţii și zburătorii sărbătoresc în jurul nostru, 
iar larma umple spaţiul vast al holului principal al Casei Riorson, 
făcându-l cumva să pară mai mic în sensul cel mai bun, astfel încât 
reședința să aducă mai puţin a fortăreață și mai mult a casă. 

— Suntem convocați chiar acum în sala Consiliului, spune 
Xaden, aplecându-se pe lângă Sloane şi ridicând vocea ca să poată fi 
auzit cu tot tămbălăul. 


Privirile ni se întâlnesc și dau din cap, păstrându-mi scuturile 
ferm pe poziţie ca să-l blochez, ceea ce pare nu doar nefiresc, ci și... 
greșit. Ce ironie să sărbătoresc o victorie colosală și totuși să mă simt 
ca și cum aș fi pierdut ceva de preţ. Nu am avut nici măcar o clipă să 
vorbim despre faptul că, dacă scuturile îmi erau coborâte, ar fi știut 
deja ce tare mă dă peste cap treaba cu pecetea pe care a ţinut-o 
ascunsă. 

Nu-mi pot imagina să renunţ la acest lucru, să renunţ la noi, dar 
asta nu înseamnă că nu avem unele probleme serioase de discutat - și 
nici că nu sunt foarte supărată că mi-a dat încă un motiv să mă 
îndoiesc de capacitatea mea de a mă încrede în propria judecată. Și 
doar pentru că nu mă pot imagina renunțând nu înseamnă că n-am s- 
o fac dacă nu reuşim să găsim o temelie solidă pentru, sper eu, o 
relație sănătoasă. Învăţ repede că e posibil să iubeşti pe cineva şi în 
același timp să nu îți doreşti să fii cu acea persoană. 

În clipa în care intrăm în sala Consiliului şi un soldat din gardă 
închide ușa în urma noastră, larma de afară se estompează și opt 
perechi de ochi se întorc în direcţia noastră. Niciuna dintre ele nu 
pare atât de bucuroasă pe cât ar trebui să fie, dat fiind ceea ce tocmai 
am realizat. 

Syrena şi Mira se desprind din Consiliu și vin înspre noi, în 
vreme ce, de pe podium, Felix îl cheamă pe Xaden pe un ton insistent. 

— Trebuie să ne găsim timp să stăm de vorbă, îmi spune repede 
Xaden cu voce joasă și știu că rostește cuvintele cu glas tare numai 
pentru că nu îi dau voie să-mi pătrundă în minte. 

— Mai târziu, accept doar ca să pun capăt conversaţiei înainte 
ca Mira și Syrena să ne poată auzi. 

Nu există pe lumea asta destul timp pentru a procesa ceea ce 
mi-a spus. 

Xaden se îndepărtează și îmi desprind privirea de pe spatele lui 
ca să-i acord atenţie surorii mele. Încordarea de pe faţa ei face să se 
ridice rapid puterea înăuntrul meu, iar corpul mi se pregătește de 
luptă. 

— Ce s-a întâmplat? 


— De îndată ce s-a încheiat atacul, lui Ulices i-a fost adusă o 
scrisoare, îmi spune ea. El a fost în avanpostul Terria... 

— La granița cu Navarre, mă grăbesc să completez, 
nerăbdătoare să aflu miezul problemei. 

— Melgren ne cere să ne întâlnim mâine cu el. Cere să participe 
oricine reprezintă mișcarea noastră - sunt acceptaţi nu mai mult de 
doi însemnați -, împreună cu Violet și Mira Sorrengail. 

Mă apucă de mână și mă strânge ușor. 

— Poţi refuza. Ar trebui să refuzi. 

— De ce ar cere comandantul general al tuturor forțelor din 
Navarre să se întâlnească cu un cadet și cu un locotenent? 

Vocea mi se stinge treptat și arunc o privire înspre podium, 
unde Brennen e prins într-o discuţie aprinsă, purtată cu voce joasă, 
împreună cu ceilalți șase. 

— O să fie şi mama de faţă. 

— Şi dacă izbucnește o luptă, știm că se termină în favoarea lui - 
altfel nu ne-ar convoca niciodată. A văzut deja deznodământul. 

Adaug și această situaţie dificilă pe lista lucrurilor cărora va 
trebui să le fac faţă. 

— Mai e ceva ce trebuie să știi, spune Syrena și, scoțând un 
pumnal, și-l aşază în palma întinsă. 

Cu o mișcare rapidă din încheietura zburătoarei, pumnalul se 
ridică în aer câţiva centimetri, apoi se învârte când ea își roteşte 
degetul arătător. E o vrajă simplă și minoră, pe care am învăţat-o anul 
trecut... 

— Încă poţi mânui. 

Îmi simt inima grea când mă gândesc la implicaţii şi umerii mi 
se încovoaie. Ea dă aprobator din cap, cu gravitate. 

— Aşa bucuroasă cum sunt că nu am rămas lipsită de puterea 
mea, îmi pare rău să spun că e ceva în neregulă cu scuturile tale de 
protecţie. 

La naiba! 

Ziua în care Augustine Melgren și-a manifestat pecetea a 
schimbat pe vecie războiul pentru regatul Navarre. 


- NAVARRE, O ISTORIE NEEDITATĂ, DE COLONELUL LEWIS 
MARKHAM 

CAPITOLUL 57 

Nu îmi scapă ironia faptului că întâlnirea e la Athebyne, și nici că 
e pentru a doua oară când vizitez avanpostul de pe coasta lanţului 
muntos Esben după ce am aflat că Xanden Riorson mi-a ascuns 
informaţii relevante. 

Mi-am petrecut noaptea trecută în bibliotecă, ceea ce probabil 
că a fost în avantajul tuturor, din moment ce încă încerc să-mi 
descâlcesc gândurile. Intenţiile. Ce naiba or fi. 

Astăzi am ochii înceţoșaţi și sunt neliniștită, cu mai multe 
întrebări decât răspunsuri. Dar, în timp ce privesc spre Xaden, care 
aterizează pe spinarea lui Sgaeyl, cu încordarea citindu-i-se pe chipul 
tras, pot recunoaște că faptul că mi-a spus, fie că a vrut ori nu, a fost 
gestul suprem de încredere. 

Și, de data asta, nu sunt ultima care află. Ci prima. Poate că mă 
dovedesc complet nesăbuită, dar cumva asta e important pentru 
mine, chiar dacă nu am avut ocazia să-i spun că... sau ocazia să-l 
bombardez cu întrebări ca să aflu cât de multe dintre intenţiile mele a 
citit. 

Numai că nu sunt sigură câţi de-data-asta am în mine, indiferent 
cât de mult îl iubesc. 

Grupul nostru de zece aterizează la amiază în luminișul 
despărţit de avanpost de creasta muntelui - cu un ceas întreg înainte 
de ora programată a întâlnirii -, și patru dintre dragoni se întorc 
imediat la adăpostul pădurii, în ascunzișul oferit de coroanele 
uriașilor copaci veșnic verzi care împrejmuiesc poiana. Ceilalţi șase 
stau aripă lângă aripă, gata să îşi ia zborul într-o clipă. 

— Eşti sigur că dragonii lor n-o să poată spune că sunt și alţii 
aici? îl întreb pe Tairn și, băgându-mi în rucsac ochelarii de zbor, mă 
las să alunec pe piciorul lui din faţă. 

Aterizez pe pământul îngheţat cu o grimasă. Mă trezisem de 
dimineaţă cu un text vechi de o sută de ani lipit de obraz și cu o 
durere care îmi pulsa în ceafă. 


— Nu tocmai, dar la înălțimea asta nu e zăpadă, ca să rămână 
urme. Dragonii nu se simt unii pe alţii de la o minte la alta, decât dacă 
permit asta. Atâta vreme cât stau în direcţia vântului, ceilalți vor ști că 
sunt aici, dar n-o să poată să-și dea seama câți au venit sau cine anume 
a sosit. 

— Nu e tocmai liniștitor. 

Mai ales dată fiind identitatea persoanei care a insistat să 
călătorească împreună cu noi. Îmi întind braţele în sus, spre soare, şi 
îmi rotesc cu grijă gâtul ca să-mi relaxez mușchii încordaţi. După ce 
m-am luptat ieri cu Solas și am alunecat aseară din greșeală pe o masă 
în bibliotecă, corpul meu s-a supărat pe mine; și nu-l pot învinovăţi. 

— Nu ești un copil care are nevoie de alinare. 

E adevărat, ceea ce nu face decât să-mi amintească de 
adolescenta înfuriată care mă așteaptă acasă, în Aretia. După ce i-am 
spus că nu există nicio posibilitate logică de a justifica prezenţa ei, 
chiar dacă ar căra-o Tairn, ceea ce nici nu voia să conceapă, Andarna a 
blestemat întregul neam al lui Tairn, apoi ne-a blocat pe amândoi și s- 
a dus să se antreneze cu bătrânii. 

Drept răspuns, Tairn s-a mulțumit să mormăie o înjurătură 
despre toanele adolescenților. 

Nu-mi scapă faptul că Sgaeyl stă între Teine și Fann, arțăgosul 
Verde Coadă-Sabie al lui Ulices, și nu lângă Tairn, ceea ce fie e 
motivul, fie e rezultatul dispoziţiei lui morocănoase. 

Mami și tati se ceartă, și toată lumea o știe. 

Xaden trece prin fața lui Fann, fără să țină seama că ea pufnește 
insultată de apropierea lui, şi îşi scoate mănușile în timp ce se apropie 
de mine. 

— N-ai venit în pat aseară. 

Încruntat, îmi studiază rapid faţa, apoi îşi pune mănuşile în 
buzunar, iar eu fac la fel, pentru eventualitatea în care vom fi nevoiţi 
să ne mânuim peceţile. 

Apoi îmi consolidez scuturile. 

— Am fost la bibliotecă, cu Dain, cufundată în jurnalul lui 
Warrick, ca să văd ce am înţeles greșit. Am adormit amândoi pe o 


masă, până când Jesinia și alţi câţiva ni s-au alăturat ca să mai 
studiem. 

Îi întâlnesc privirea, apoi mă uit în altă parte înainte de a începe 
să-l bombardez cu întrebări sau de a face ceva şi mai nesăbuit, cum ar 
fi să-l iert fără să obțin mai întâi niște răspunsuri. 

— Credeam că Jesinia nu vorbește lucerana veche. 

Abia dacă le aruncă o privire călăreților care trec pe lângă noi și 
se strâng în faţa lui Fann. Am adus trei din unitatea Mirei, pe lângă 
membrii Consiliului. 

— Nu vorbește, dar Sawyer e mort după ea, iar ceilalți erau 
hotărâți să ajute cum pot. 

Până și Cat, Maren și Trager ni se alăturaseră, ca să-și arate 
susținerea. 

— Ai găsit ceva? 

Dragonii şi-au ridicat capetele la auzul unui zgomot venit din 
cealaltă parte a luminișului, iar felul în care și le-au lăsat imediat în 
jos îmi spune tot ce am nevoie să ştiu. Devreme sau nu, întâlnirea e pe 
cale să înceapă. 

— Nu, răspund cu privirea îndreptată în continuare spre copaci, 
luptându-mă cu teama care încearcă să mă înăbușe. 

Suflul vieţii al celor șase și cea specială s-au unit și au aprins 
piatra într-o flacără de fier. Ce mi-a scăpat? 

— Dacă aş fi găsit, ai fi ştiut. 

— Aşa să fie? 

I se citește încordarea în glas. 

— Da. 

Îmi ridic privirea şi o aţintesc într-a lui. 

— Apreciez că nu ai încercat să mă convingi să nu vin. 

— Mi-am învăţat lecţia la Cordyn. 

Îmi cercetează chipul, dar nu întinde mâna către mine. 

— Nu mă mai respinge. Chiar și numai pentru o secundă, te rog, 
nu mă respinge. 

Inima mi se strânge cu fiecare bătaie în timp ce îi susţin 
privirea. În ce măsură am căderea să iert? E secretul lui. Dar nu mă 


pot împiedica să nu mă întreb cât de mult citise în intenţiile mele. 
Aceasta e partea care mă face să stau în cumpănă, indiferent cât de 
mult îl iubesc. 

— Violet? 

Implorarea mai mult decât evidentă din tonul lui mă convinge 
să îmi cobor scuturile doar atât cât să simt cum se stabilește legătura 
dintre noi, iar ușurarea ce i se citeşte pe față e cât se poate de clară. 

— Dacă decizi să le spui ce sunt drept pedeapsă pentru faptele 
cumplite pe care le-am comis împotriva ta, o să înțeleg. 

— Tocmai acum ţi-ai găsit să vorbim despre asta? spun, ridicând 
din sprâncene. 

— Voiam să vorbim noaptea trecută, dar se pare că erai ocupată 
să lucrezi pentru salvarea Tyrrendorului. 

Îşi îndreaptă atenția spre copaci, iar umbra lui Tairn aleargă 
peste iarba firavă din poiană, unduindu-se în jurul nostru. 

— Te plângi cumva? 

Mâinile ni se ating ușor când ne întoarcem amândoi să îl putem 
vedea pe cel care urma să apară dintre copaci. 

— De faptul că ai ales siguranţa casei mele în loc să te cerţi cu 
mine? 

Se încruntă, dar își înlănţuie degetele cu ale mele. 

— Nu, însă... 

Mira se apropie cu pași siguri, cu toate că îngrijorarea i-a săpat 
două riduri între sprâncene. Îl strâng de mână, apoi îi dau drumul. 

— Trebuie să știu ceva. 

Îmi trec mâinile peste șolduri, numărând pumnalele puse în teci, 
şase cu totul. 

— Ti-ai folosit vreodată pecetea ca să dobândești informaţii prin 
care să-mi influenţezi sentimentele în vreun fel? 

— Niciodată. 

Clatină din cap, dar mâinile lăsate pe lângă corp i se încordează 
şi un mușchi îi zvâcnește în maxilar. 


— Dar întotdeauna mi-a lipsit într-o oarecare măsură 
autocontrolul când vine vorba de tine, iar legătura noastrăface să-ți fie 
mult prea ușor să-ţi transmiţi intenţiile, chiar și fără să-ţi dai seama. 

Mai bine moartea decât stânjeneala pe care o simt când înţeleg 
ce înseamnă asta. 

— Pot să-l pârjolesc dacă vrei, îmi propune Tairn. Dar chiar pari 
atașată. 

Un val de căldură îmi urcă pe ceafă şi-mi arde obrajii, amintin- 
du-mi de vremea când simțeam furnicături pe scalp în prezenţa 

lui. 

— Ai știut că voiam să te sărut în seara aia, lângă zid... 

Pe toţi zeii, nici măcar nu sunt în stare să duc întrebarea până la 
capăt. 

O briză scutură coroanele copacilor. Au adus dragoni. 

— Da, răspunde el și îmi aruncă o privire. Și îmi cer iertare în 
modul cel mai sincer. Dacă aș fi știut ce avea să fie între noi - clatină 
din cap -, la naiba, probabil că tot aș fifăcut asta. 

— Îţi mai foloseşti pecetea asupra mea? Trebuie să ştiu. 

— Nu. Am încetat în momentul în care ai devenit pentru mine mai 
mult decât fiica generalului, în momentul în care mi-am dat seama cât 
rău îţi făcuse Dain - și că nu sunt cu nimic mai bun decât el. 

Numai că Xaden nu vânduse informaţia pe care o furase și nu 
fusese responsabil de uciderea lui Liam și a lui Soleil. Și cu toate astea, 
m-am împăcat oarecum cu Dain, nu? 

Poate că încep să devin indiferentă faţă de trădare pentru că dai 
de ea peste tot. 

— N-am de gând să te dau în vileag, mă grăbesc să spun, 
ridicând privirea către el, în timp ce Mira ajunge la o distanţă de la 
care ne poate auzi. Dar o să avem o discuţie despre asta mai târziu. 

Mușchiul din maxilar îi zvâcnește din nou, ca şi cum Xaden ar 
mai vrea să spună ceva, dar nu mai adaugă decât atât: 

— O să-ţi stau la dispoziție. 

— Sunteţi pregătiţi? ne întreabă Mira și trece prin faţa lui Xaden 
ca să stea lângă mine. 


— Nu, îi răspund. Tu ești? 

— Nu. 

Îşi ține mâna pe mânerul sabiei scurte din teaca de la şold. 

— Dar ea n-o să afle niciodată. 

— Vreau să fiu ca tine când mă fac mare. 

Pe buze îmi apare un zâmbet, în ciuda neliniștii care mă face să 
respir mai repede. 

— O să fii mai bună decât mine, răspunde ea, apoi priveşte peste 
capul meu, adresându-i-se lui Xaden. Apropo, nu l-ai putut convinge 
să rămână în Aretia? 

— Eu nu mânuiesc emoţii, iar membrilor Consiliului nu le cade 
bine să fie legaţi de mâini și de picioare. 

Întinde mâna peste umăr și scoate cu stânga una dintre săbiile 
pe care le are prinse la spate, lăsându-și dreapta liberă, ca să poată 
mânui putere. 

— Dacă vrei să influențezi modul de gândire, găsește un 
zburător. 

De abia mă abţin să îl împung pentru semantica lui isteaţă, 
pentru că e limpede că omul e specializat în modul de gândire. 

— Pregătiţi-vă, murmură Mira când șase siluete înveșmântate în 
negru își fac apariţia în luminiș. 

Îmi ascund un pumnal în palma dreaptă și întredeschid ușa 
către Arhive, lăsând puterea să mi se prelingă în corp. 

Melgren se află în mijlocul grupului, iar ochii răutăcioși i se 
plimbă de-a lungul rândului nostru de călăreţi aretieni. 

Nu am nevoie de darul lui Cat ca să-i înteţesc furia. Se îmbracă 
în ea de parcă ar face parte din uniforma lui. 

Mă forțez să mă uit la ceilalți membri ai grupului și nu-i 
recunosc decât pe trei dintre ei, dintre care doi au fost aghiotanţii 
mamei la un moment dat. 

— Colonelul Fremont - al doilea din stânga - e un foarte puternic 
mânuitor de aer, îi spun lui Xaden. Îţi poate suge aerul direct din 
plămâni. 

— Mulţumesc. 


În faţa noastră se ridică umbre, care ni se răsucesc în jurul 
picioarelor și urcă până la înălțimea genunchilor, asemenea unor 
degete subțiri. Apoi privirea mi se oprește asupra mamei. 

Merge alături de Melgren, tăind poiana de-a curmezișul cu pași 
repezi și eficienţi, cu atenţia împărţită între Mira și mine. Pe măsură 
ce se apropie, extenuarea ei e tot mai vizibilă. Are cearcăne adânci 
sub ochi, care îi scot în evidenţă tenul mai palid decât în mod normal, 
chiar dacă urmele lăsate de ochelarii de zbor dau de înţeles că își 
petrece timpul în văzduh. 

Mira își înalță bărbia și întreaga expresie îi devine o mască 
pentru care o invidiez şi pe care încerc să o copiez. 

Dragonii vin în urmă, conduși afară din pădure de dragonul lui 
Melgren, Codagh. Arătarea de coșmar își apleacă imediat capul în 
timp ce păşeşte înainte și se uită spre mine cu ochii mijiţi - ba nu, 
spre Tairn, care stă în spatele meu. La naiba! Aproape că uitasem cât 
de mare e, cu cel puţin un metru și jumătate mai înalt decât Tairn, iar 
solzii de pe piept și aripile lui poartă urmele lăsate de nenumăratele 
cicatrici dobândite în luptă. 

Dragonul mamei, Aimsir, vine în urma lui, îndreptându-se spre 
noi ca și cum am fi prada sa, moment în care își fac apariţia ceilalți 
cinci, unul portocaliu, doi roşii și... unul albastru. 

Tairn pășeşte în faţă și se înalță deasupra mea, eliberând un 
huruit ameninţător din gât. 

— Nu-ţi lăsa balele să curgă pe mine, glumesc, dar fără niciun 
efect. 

Călăreții navarrieni ajung în mijlocul luminișului și când Ulices 
se mișcă, facem și noi la fel, lăsând un spaţiu gol de trei metri între 
rândurile noastre. Săbiile și pumnalele lucesc, la îndemână de ambele 
părți. 

— Şi eu care credeam că ai murit, Ulices, începe Melgren cu un 
zâmbet forțat, care nu face decât să-i dezgolească dinţii. 

— Şi eu care speram că tu ai murit, ripostează Ulices, folosin-du- 
şi înălțimea ca să-l privească de sus pe general. 


— N-ai tu norocul ăsta, răspunde Melgren. Ce s-a întâmplat cu 
întâlnirea de la avanpost? 

Arată cu mâna în spate, spre copaci. 

— Vă aşteptăm cu gustări și ceva de băut dacă sunteți interesaţi 
să... 

— Probabil otrăvite, adaugă Tairn, dar pare ușor distras, ca și 
cum ar purta mai multe conversații în același timp, ceea ce probabil 
că și face. 

— Nu suntem, intervine Xaden. Spune ce-ai de spus, Melgren. 
Generalul se întoarce imediat spre Xaden. 

— N-ar fi trebuit să te primim niciodată în cvadrant. 

— Regretele sunt afurisite rău, nu-i aşa? zice Xaden aplecân-du- 
şi capul într-o parte. Să trecem la subiect. Poate că tu nu ai nimic mai 
bun de făcut cu timpul tău, dar noi suntem ocupați să luptăm pentru 
Continentul nostru. 

— Nimic mai bun de făcut? se răsteşte Melgren, iar fața i se 
acoperă de pete. Știi câte pagube ai provocat aruncându-i pe wyvernii 
ăia la avanposturi? Până unde a trebuit să mergem ca să împiedicăm 
să se afle? Câţi civili a trebuit să... 

Se opreşte, respiră adânc și își îndreaptă umerii. 

— A fost cât pe ce să distrugi secole de muncă, de strategie de 
apărare bine pusă la punct, menită să protejeze oamenii din interiorul 
granițelor noastre. 

— Dar numai pe cei din interiorul graniţelor voastre, vine 
acuzaţia Mirei. La naiba cu toţi ceilalți, nu? 

Ochii mamei sunt străfulgeraţi de o mustrare de abia ţinută în 
frâu. 

— Da, spune Melgren și își fixează privirea intimidantă asupra 
surorii mele. Când abandonezi corabia în plină furtună, iei câţi poţi în 
barca de salvare, iar după aia le tai mâinile tuturor celor care încearcă 
să urce la bord, ca să nu te scufunde. 

— Eşti un ticălos crud, ripostează ea. 

— Mulţumesc. 


— E vreun motiv pentru care ne aflăm aici? întreabă Xaden. 
Vreau să zic, în afară de morala despre marele ticălos? 

Lumina soarelui se răsfrânge în lama sabiei lui când o mișcă în 
mână. 

— Te-am lăsat să pleci, răspunde Melgren, privind când la Ulices, 
când la Xaden. Te-am lăsat să iei jumătate din cadeţii Cvadrantului 
Călăreţilor fără ca măcar să ne împotrivim. Am lăsat-o pe ea să plece - 
îşi mută privirea nimicitoare asupra mea și îmi încordez mușchii ca să 
împiedic tremuratul - după ce l-a ucis cu sălbăticie pe comandantul- 
adjunct. Ai stat vreodată să te gândeşti la asta? 

Simt un nod în stomac. 

— Ce-i drept, încerc să nu mă gândesc la tine, răspunde Xaden, 
minţind pe faţă, dar chiar îi reușește. 

— Nu-ţi permiţi să pierzi călăreţii de care ai nevoie ca să lupţi 
cu noi, intervine Ulices. Suntem prea costisitori de păstrat, mai ales 
având în vedere numărul călăreţilor - și al dragonilor - care au ales 
să te abandoneze. 

— Poate, spune Melgren, aplecându-și capul. Sau poate că v-am 
lăsat. 

Strâng mai tare pumnalul în palmă. 

— Poate - generalul lungește cuvântul - am știut că o să avem 
nevoie de voi pentru o bătălie viitoare. 

Foarte puţin probabil. Cu cine s-ar putea lupta în spatele 
scuturilor de protecţie? 

— Prefer să mă întâlnesc cu Malek decât să mai lupt pentru 
Navarre, mârâie Ulices. 

— Întotdeauna te-ai grăbit când ai avut de luat decizii 
importante, spune Melgren și oftează, bătându-se uşor cu palma pe 
piept. De asta nu ţi-am jelit pierderea. 

Asta a fost dură. 

— Întâlnirea s-a încheiat... începe să spună Ulices, roşeaţa aco- 
perindu-i gâtul și obrajii. 

— Au să ne invadeze la Samara, îl întrerupe Melgren. Se aşterne 
liniștea. 


Mă chinui să respir. În mod sigur nu asta a vrut să spună. Mă uit 
la mama și mi se înmoaie genunchii când văd semnul discret din cap 
pe care mi-l face. Până și Mira se crispează. 

— Am văzut asta, continuă Melgren. Vin peste noi la solstiţiu și 
ne înving. 

Rahat, exact asta a vrut să spună. Un fior îmi urcă pe şira 
spinării şi mă fac albă ca varul la față. Daca Samara cade, dacă oricare 
dintre avanposturi cade, wyvernii vor avea acces neîngrădit asupra 
unor părți din Navarre pe care extinderea scutului de protecţie le-a 
apărat în ultimele şase sute de ani. 

Fără avanposturi, scuturile de protecţie ale Basgiathului ar 
reveni la limitele lor normale, cale de doar câteva ore de zbor, fără să 
ajungă până la graniţe. 

— Cum? îl provoacă Ulices, iar călăreţii din unitatea Mirei 
schimbă între ei priviri neîncrezătoare. 

— Fă-mi o favoare, îi spun lui Xaden. Uită de sentimentul de 
vinovăție că mi-ai citit intenţiile și citește-le, te rog, pe ale lor. 

— Toţi, cu excepția maiorului din dreapta, sunt protejaţi de 
scuturi, dar maiorul face pe ea de frică și intenţionează să nu se dea în 
lături de la nimic numai să ne determine să fim de acord, îmi răspunde 
el şi se mișcă în așa fel încât mâinile lui îmi ating uşor dosul palmelor. 
Ah, și vrea să mănânce după întâlnirea asta și se ceartă cu mama ta pe 
tema afecțiunii pe care le-ar purta-o fiicelor ei. Acum activează-ți 
scutul și blochează-mă - la fel și pe toți ceilalți. 

Uau! Nu e de mirare că intinsicilor nu le e îngăduit să trăiască. 
Xaden e deopotrivă o armă incredibilă, dar și o vulnerabilitate 
înspăimântătoare. Fac aşa cum îmi spune, lăsând cale liberă doar 
pentru Tairn şi legătura opacă și pâlpâitoare pe care simt că o am cu 
Andarna, chiar și de la o asemenea depărtare. 

— Nu contează cum, spune Melgren și își încrucișează braţele la 
piept, iar Codagh își dezvelește dinţii de pe care picură salivă. Tot ce 
contează e că suntem învinși la solstiţiu. 

Sunt învinși. Dacă scuturile de protecţie sunt străpunse, e 
imposibil de estimat numărul morţilor. Toţi civilii din Navarre aflați 


între graniţă și limitele normale ale acţiunii pietrei protectoare vor fi 
în pericol de moarte. 

— Argintio? 

— Sunt în regulă. Dar nu sunt. 

— Dacă ai văzut deja deznodământul, atunci ce naiba te aştepţi 
să facem noi în legătură cu asta? insistă Ulices și își ridică mâinile, 
dând din umeri. 

Îmi întorc capul în direcția lui, dar îmi muşc limba înainte să 
apuc să răspund că e limpede că așteaptă de la noi ajutor. 

— Să schimbaţi deznodământul luptând alături de noi. Melgren 
se încruntă de parcă e silit să înghită un fruct putred. 

— La bătălia pe care o văd nu participă niciunul dintre voi, 
continuă el, aruncându-i o privire lui Xaden. 

— Şi nici n-o să participăm, zice Ulices, clătinând din cap. Nu 
zburăm pentru voi. 

Nu, zburăm pentru... Ia stai, pentru cine zburăm noi? Nu doar 
pentru Aretia, sau chiar Tyrrendor. Și dacă suntem dispuși să luptăm 
pentru a-i apăra pe civilii din regatul Poromiel, de ce nu am lupta să-i 
apărăm şi pe navarrieni? 

— Nu, dar zburaţi pentru Empyrean, intervine mama. Dragonii 
n-au să stea deoparte dacă sunt în primejdie cuiburile din Vale. 

— Mama ta dă dovadă de aroganță vorbind în numele 
dragonilor, bombăne Tairn. 

— Dacă sunt în primejdie cuiburile. Pierderea unui avanpost nu 
o să ducă la distrugerea întregului sistem, iar jumătate dintre dra- 
gonii voştri au rămas cu noi, îi aduc aminte. 

— Şi eşti mândră de asta? Ceea ce ai provocat ar putea foarte 
bine să fie cauza pentru care pierdem această luptă! mârâie căpitanul 
îndesat de lângă mama și își ridică sabia scurtă în direcţia mea. 

Îmi rotesc pumnalul în aer şi îl prind de vârf, pregătită să arunc, 
dar umbrele se smucesc în față și lovesc sabia, care zboară din mâna 
căpitanului, făcându-l să cadă în fund. 

Xaden plescăie din limbă și-și flutură degetul arătător. 


— Nu, nu. Nu mi-ar plăcea deloc să renunțăm la maniere, ce 
zici? Ne înţelegeam cu toţii atât de bine. 

— Trădător blestemat! îi azvârle căpitanul, bâjbâind după sabie 
înainte să se ridice în picioare. O să daţi ochii cu Malek pentru 
nelegiuirile voastre. 

Mama bagă în teacă un pumnal pe care nu am văzut-o scoţân- 
du-l, fără să-i scape din ochi pe Xaden și pe căpitan. 

— Am încercat. Nu m-a vrut - nu l-a vrut pe niciunul dintre noi, 
îşi aminteşti? spune Xaden, care-și trece mâna liberă peste relicvă. 

— Ajunge! strigă Melgren. Nu mă aştept să vă aliați cu noi fără 
să aveţi ceva de câștigat. Dacă luptaţi pentru noi la Samara, vă dau 
cuvântul în numele regelui Tauri că vom respecta independenţa 
grupului vostru... și a orașului în care v-aţi refugiat. 

Rămân fără suflare. 

— Stie despre Aretia? 

— N-as putea spune. 

— N-o să vă luăm cetăţenii în armată, nici n-o să vă târâm 
oamenii într-un război de frontieră pe care nu aveţi nicio șansă să-l 
câștigați, spune Melgren și ridică din umeri. 

— Dacă chiar credeai asta, ne-ai fi invadat în clipa în care am 
plecat, spune Mira pe un ton plictisit. Doar dacă nu cumva ai văzut că 
rezultatul luptei nu vă e favorabil. 

— Aceasta e singura propunere. 

Melgren o ignoră pe Mira și își îndreaptă atenţia către Ulices. 

— Dacă nu ne sunteţi aliaţi, atunci ne sunteți dușmani. Aliați. 
Ăsta e răspunsul logic. 

— Cred că o să privim de pe margine de data asta, spune Ulices 
cu dispreț, ca și cum ar refuza să fie servit cu ceai. Un regat care nu 
vine în ajutorul altora nu merită ajutor la vreme de nevoie. Eu unul 
cred că meritaţi cu toţii ceea vă vor face mânuitorii întunecaţi. 

Clipesc şi tot corpul, până la ultima celulă, mi se revoltă la ideea 
că nişte civili merită să moară pentru că au fost lăsaţi de izbeliște de 
către conducătorii lor, indiferent cine sunt aceștia. 


— Şi vorbeşti tu în numele rebeliunii? își îndreaptă Melgren 
atenţia către Xaden. Sau o face moștenitorul prezumtiv? 

Xaden nu mușcă momeala, însă nici nu contrazice declaraţia lui 
Ulices. Dar o va face, nu? 

Mamei îi dispare culoarea din obraji în timp ce priveşte printre 
mine și Mira, dincolo de noi, și pentru prima dată în viaţă o văd că se 
clatină, ca și cum cineva a făcut-o să-și piardă echilibrul. 

În spatele meu se aud pași, dar nu-mi pot dezlipi privirea de la 
emoţiile care se succed pe fața mamei ca să văd cine vine, dar nici nu 
e nevoie. 

— Conducerea e asigurată de un comitet, anunță Brennan, și 
braţul lui mă atinge ușor când trece printre mine și Mira. Şi cred că nu 
greşesc atunci când spun în numele celorlalți că nu apărăm regate 
care sacrifică civilii din vecinătatea lor - își întoarce capul către 
mama, ai cărei ochi par că ies din orbite -, ca să nu mai spun de 
propriii lor copii, ca să se poată ascunde în siguranță în spatele 
scuturilor de protecţie. N-o să scăpaţi de suferinţa pe care aţi obligat 
restul Continentului să o îndure. 

— Brennan? șopteşte mama, iar pornirea de a trece linia pentru 
a o susține să nu cadă din picioare aproape că e prea puternică pentru 
amă opune. 

— Ce naiba, Brennan! murmură Mira. 

— Când toţi cei trei copii ai tăi ți se împotrivesc, poate că a venit 
vremea pentru introspecţie. Această întâlnire e oficial încheiată, 
declară Brennan, cu privirea aţintită asupra mamei noastre. Cuiburile 
dragonilor voştri nu sunt în primejdie, iar grupul nostru le are acum 
de apărat pe ale lui. Îşi duce mâna la inimă. 

— O spun cât se poate de serios, cu toată ființa mea. Respingem 
propunerea voastră de pace și acceptăm bucuroși războiul, din 
moment ce, după toate aparențele, nu veți supravieţui încă două 
săptămâni ca să-l purtaţi. 

Se răsucește pe călcâie şi pleacă, lăsând-o pe mama să se 
holbeze cu gura căscată la spatele lui. 


Asta-i tot? Cu Suri și Kylynn în pădure, în spatele nostru, 
Consiliul chiar întrunește cvorumul, dar Xaden încă nu a vorbit. 

— Aşa, zice Xaden şi dă aprobator din cap, iar mușchii gâtului i 
se încordează de tensiune. Dacă aș fi în locul vostru, aş încerca să 
apelez în primul rând la aliaţii care au ajutat la câștigarea Marelui 
Război - ah, ia stai. Aţi întrerupt legăturile cu ei cu secole în urmă. 
Bănuiesc că ăsta chiar e un adio. 

Ridic privirea la el și îmi controlez repede expresia feţei, ca să- 
mi ascund surprinderea. Chiar au de gând să-i lase să moară. Noi o să- 
i lăsăm să moară. 

Ochii mijiţi ai lui Melgren scapără de mânie. 

— Am terminat aici. Fă ce ai de făcut ca să-ţi iei rămas-bun, îi 
spune el mamei, apoi părăseşte luminișul și o ia înspre copaci, iar 
Codagh se pune în mișcare odată cu el, nu înainte de a se întoarce 
spre noi cu mișcări provocatoare, arătându-și ameninţător colții în 
caz că ar fi cineva destul de nesăbuit încât să-i atace călărețul pe la 
spate. 

Toţi călăreţii navarrieni îl urmează, cu excepţia mamei. 

— Brennan, șopteșşte ea din nou, și umerii i se încovoaie când își 
acoperă gura cu mâna. 

Ochii i se umezesc, iar suferinţa pe care o văd în ei mă face să-mi 
întorc privirea. 

Călăreţii noştri încalecă repede, iar numai Xaden, Mira și cu 
mine rămânem în luminiș. 

— De ce ai vrut să le vezi pe Violet şi pe Mira? întreabă Xaden 
fără pic de compasiune în glas. 

— Brennan trăiește? o întreabă mama pe Mira cu voce stinsă 
din pricina șocului. 

— Evident, îi răspunde ea, încrucișându- și braţele. 

Privirea mamei se mută la mine, de parcă ar urma ca eu să-i dau 
un răspuns diferit. 

— El m-a vindecat după ce am fost înjunghiată de o veninoasă în 
coastă. 

Privirea îi devine tăioasă. 


— Ştiţi de mai multe luni? 

— E groaznic să fii lăsată în întuneric, nu-i așa, mamă? îi spune 
Mira pe un ton sarcastic. Să te simți minţită, poate chiar trădată, și 
încă de propria familie. 

— Mira! o dojenesc. 

— Şi pe tine te-a sacrificat, Violet, îmi amintește Mira. Poate că 
te-a pus în Cvadrantul Călăreţilor ca să te salveze de la a fi omorâtă ca 
scrib odată ce aflai adevărul, sau poate că a făcut asta ca să te omoare 
înainte să poţi afla adevărul și să faci una cu pământul preţiosul ei 
colegiu de război - îmi aruncă o privire piezișă -, ceea ce ai făcut, 
dacă-ți mai aduci aminte. 

Mama își îndreaptă umerii și își ridică bărbia, recăpătându-și 
stăpânirea de sine cu o rapiditate de invidiat. 

— Trebuie să vorbesc cu fiicele mele, îi spune ea lui Xaden. 

El ridică din sprânceana brăzdată de cicatrice, apoi se uită la 
mine, aşteptându-mi decizia. 

Încuviinţez din cap. Dacă e adevărat ceea ce spune Melgren și e 
chemată în prima linie, s-ar putea să fie ultima dată când o văd. Mi se 
face rău la gândul ăsta. Una e să o abandonez, să tai absolut toate 
legăturile, și cu totul altceva e să o abandonez morții. 

Fără un cuvânt, Xaden se retrage, întorcându-se cu spatele doar 
când trece pe lângă gheara lui Tairn. 

— Ce vrei? o întreabă Mira. 

— Nu sunt sigură că are vreo importanță în momentul ăsta, 
răspunde mama, în timp ce își descheie nasturii de la jacheta de zbor 
cu degete tremurânde. Dar ceea ce-mi doresc cel mai mult - ceea ce 
mi-am dorit întotdeauna - e să îmi rămână copiii în viaţă. Indiferent 
ce scuturi de protecţie ai ridicat urmând instrucţiunile din jurnalul lui 
Warrick, ele nu vor face față. 

Mira se crispează. 

— Scuturile noastre sunt în regulă. 

Minte la fel de ușor ca Xaden. 

— Ba nu sunt. 

Printr-o simplă privire, mama ţine o întreagă prelegere. 


— Despicaţi trupurile wyvernilor care au murit ieri când v-au 
trecut graniţa. 

Deschid buzele. 

— Chiar ai crezut că nu știu ce se întâmplă la graniţa voastră, 
Violet? Că nu ştiu unde îmi e fata... unde îmi sunt copiii? 

Clatină din cap și îmi aruncă o scurtă privire tăioasă și 
mustrătoare, care mă face pe loc să mă simt din nou ca la cinci ani, 
apoi se întoarce către Mira. 

— Îți aminteșşti cum arătau leşurile wyvernilor la Samara? Cele 
pe care Riorson a avut amabilitatea să ni le livreze? 

Mira încuviințează din cap. 

— Pietrele folosite la crearea lor nu au fost altceva decât roci 
însemnate și reci. 

Pietre? Mânuitorii întunecaţi au rune? 

— Da. Am fost de față, spune Mira tăios. 

— Dacă nu mă crezi, atunci verifică wyvernii pe care i-aţi ucis 
ieri. 

— Şi mai ce? o întreb. 

— Reparaţi-vă scuturile de protecţie. 

Scoate din jachetă un carnet îmbrăcat în piele, iar eu fac ochii 
mari când îl recunosc. 

— În caz contrar, cu timpul se vor șubrezi complet. Tatăl vostru 
mi-a spus odată că în munca lui de cercetare a descoperit că Warrick 
a vrut ca nimeni altcineva să nu dețină vreodată puterea scuturilor de 
protecție. Voia ca Navarre să aibă pe vecie acest avantaj. Dar Lyra a 
socotit că aceste cunoștințe trebuie împărtășite. 

— Warrick a minţit, șoptesc. Dar în legătură cu ce? 

Îmi întinde jurnalul furat, din cauza căruia fusesem torturată, 
apoi îmi pironeşte sufletul de pământ prin intensitatea cu care mă 
priveşte. 

— Ai inimă de călăreț, dar minte de scrib, Violet. Am încredere 
că o să te protejezi nu numai pe tine, ci și pe Mira și - înghite cu greu 
- pe Brennan. 


Deschid jurnalul suficient cât să recunosc limba ca fiind 
morainiană. O secundă, curajul mă părăsește, dar închid jurnalul, îmi 
deschei nasturii de la jachetă și îl strecor în buzunarul interior. 
Traducerea acestuia va cădea exclusiv în sarcina Jesiniei. Morainiana 
e una dintre limbile moarte pe care nu le cunosc. 

Mama aruncă o privire plină de dor peste umărul meu, apoi se 
uită pe rând la Mira și la mine. 

— Nu trebuie să-mi înţelegeţi alegerile. Trebuie doar să 
rămâneţi în viață. Vă iubesc destul de mult ca să pot purta povara 
dezamăgirii voastre. 

Înainte ca vreuna dintre noi să poată răspunde, se întoarce pe 
călcâie și trece pe lângă Aimisir, făcându-se nevăzută în pădure. 

— Crezi că spune aberaţii? întreabă Mira. 

— Cred că zburătorii pot mânui putere. 

— Bine zis. 

Când zburăm înapoi spre Aretia, Mira și cu mine ne desprindem 
din formaţie și ne îndreptăm înspre cel mai apropiat leş de wyvern 
din interiorul granițelor noastre. Xanden rămâne fidel afirmației 
despre lecţia învățată şi nu ne contestă decizia de a ne separa de 

grup. 

După jumătate de oră de când am găsit cele două cadavre de 
wyverni și după ceva muncă eficientă cu pumnalul din partea Mirei, 
sora mea extrage o bucată lustruită care pare a fi onix, însemnată cu o 
rună complicată, pe care n-aş putea nici măcar începe să o reproduc. 

Și drăcia naibii zumzăie. 

Rahat! De asta au reapărut brusc wyvernii? Le-a dat cineva 
veninoșşilor rune? 

Ca și cum piatra și-ar fi strigat perechea, leșul aflat la vreo cinci 
metri mai încolo începe să tremure și ne întoarcem repede capetele 
înspre ochiul imens și auriu care se deschide. 

— Futu-i, nu se poate! șoptește Mira și îşi scoate sabia. 

Dar eu deja sunt o poartă deschisă pentru puterea lui Tairn și 
când îmi întind palmele, aceasta țâșneşte, declanșată de panică. 
Trăsnetul pârâie, atât de orbitor încât văd alb, și îşi loveşte ţinta. 


Detunătura ne aruncă pe Mira și pe mine pe spate, izbindu-ne 
de leșul rece, ţeapăn al wyvernului din spatele nostru. Durerea îmi 
coboară în valuri pe şira spinării, dar toate par a fi la locul lor când 
mă lovesc cu fundul de pământ, lângă sora mea. 

Stăm amândouă așa în tăcere, năucite, cu ochii la wyvernul 
carbonizat, din care iese fum, pândind cel mai mic semn că mai mișcă. 

— Eşti sigură că trăsnetul îi ucide? mă întreabă Mira după ce 
trec câteva minute tensionate. 

— Absolut, răspund. Slavă lui Dunne că mânuitorii întunecaţi n- 
au rămas mai mult prin preajmă, să vadă asta. 

Stâncile ar fi pline de wyverni înviaţi. 

Mira întoarce încet capul ca să mă privească, fără să scape din 
atenţie cadavrul. 

— Nu e nicio grabă, dar dacă nu îţi dai seama în legătură cu ce a 
mințit Warrick, s-a zis cu noi toți. 

— Corect. 

Pentru că am făcut o treabă atât de grozavă prima dată. Și nici 
măcar nu știu limba morainiană. Va trebui să mă bazez cu totul pe 
Jesinia să traducă și să le compare pe cele două. Trag aer în piept, 
cutremurată. 

— Nu e nicio grabă. 

Cuiburile unite de la Basgiath sunt cel mai mare atu al 
generaţiei noastre... şi cea mai mare vulnerabilitate. 

— JURNALUL LUI WARRICK DE LUCERAS TRADUS DE 
CADEȚI VIOLET SORRENGAIL ȘI DAIN AETOS 

CAPITOLUL 58 

Mă întorc chiar înainte de amfiteatru şi mă îndrept spre sala de 
antrenament. 

— Ticălos încăpățânat, mormăi. 

Discuţiile cu Brennan din ultima săptămână nu au avut absolut 
niciun efect, iar felul în care a respins, imediat și ferm, pledoaria mea 
de a reconsidera poziţia Consiliului în chestiunea Samarei face să-mi 
fiarbă sângele în vene. 


Deschid ușa, împingând-o un pic mai tare decât este necesar, și 
găsesc sala de antrenament goală, așa cum mă aşteptam să fie la zece 
seara, la sfârșit de săptămână, scăldată în strălucirea estompată şi 
rece a luminilor-magice care plutesc deasupra fiecărei rogojini. 

Xaden stă în echipament de luptă pe cea din mijlocul sălii, cu 
picioarele îndepărtate și braţele încrucișate peste piept, purtând acea 
mască emblematică de indiferență compusă cu grijă. 

— Am crezut că glumești când am primit biletul tău, îi spun și 
închid ușa, apoi mă concentrez asupra încuietorii şi îmi rotesc mâna 
în aer, canalizând doar atâta putere cât să aud cum zăvorul alunecă în 
lăcașul lui cu un clic stins. Nu te-am văzut de o săptămână și aici vrei 
să ne întâlnim? 

Fusese trimis să supravegheze Draithusul imediat ce ne-am 
întors de la Athebyne. 

— Mi-am închipuit că o să ne certăm. Ce loc poate fi mai potrivit 
pentru asta decât sala de antrenament? 

Stă nemișcat, așteptând să merg la el. Săbiile pe care le poartă 
de obicei asupra lui lipsesc, dar are două pumnale prinse la șold. 

— Acum ai un dormitor protejat de scuturi, îi amintesc și pășesc 
pe rogojină. 

Cu toate că nu știu cât de puternice sunt scuturile respective, 
după ce metoda noastră de a le activa pe cele de protecţie ale Aretiei a 
fost în mod limpede greșită. 

— Avem acum un dormitor protejat de scuturi, mă corectează el, 
iar privirea i se plimbă flămândă pe corpul meu în timp ce înaintez, 
oprindu-mă la numai jumătate de metru de el. 

Nu-l pot învinovăţi câtă vreme și eu fac la fel, sorbindu-i din ochi 
înfăţişarea până la ultimul detaliu. Fie că mai sunt sau nu supărată din 
pricina ultimei lui dezvăluiri, mi-a fost dor de el în fiecare clipă în care 
a fost plecat, la fel ca întotdeauna. 

— Şi în legătură cu ce anume ne certăm? Cu votul Consiliului 
care a hotărât să lăsăm Navarre să se apere singură? Sau cu secretul 
pe care mi l-ai ascuns din nou? 

Îşi încleştează maxilarul. 


— S-a votat imediat ce ne-am întors și, cu toate că detaliile 
acestui vot sunt secrete, o să încalc regulile și o să-ţi spun că am 
pierdut. 

— Ah! 

Furia mea, oricât de aprigă, se domoleşte. 

— Şi preferi să vorbim despre cea de-a doua problemă aici? 
Unde oricine poate să intre şi să ne audă? 

— Dacă nu cumva se află un intinsic deplin prin preajmă, așa nu 
ne poate auzi nimeni, spune el și arată cu un gest sala de antrenament 
goală. 

Întinde o mână și mă cheamă făcându-mi semn cu degetele 
îndoite. 

— Haide. Știu că ești supărată și nu, nu am nevoie de legătura 
dintre noi ca să îmi dau seama de asta. Se vede pe faţa ta, în fiecare 
trăsătură, în buzele strânse, în încordarea din umeri. 

Imi relaxez deliberat postura. 

— Ai dreptate, nu ai nevoie de legătură ca să ştii. 

— Vezi? Încă eşti supărată. 

Se mișcă atât de repede, încât abia dacă apuc să-mi ridic mâinile 
înainte să simt că-mi fuge pământul de sub picioare. Rahat! 

Cade odată cu mine şi cu un braţ mă prinde în cădere, iar cu 
celălalt își susține propriul corp. Îmi pierd răsuflarea, deși nu e din 
cauza căderii. Îmi proptesc braţele în pieptul lui, iar faţa lui e la doar 
câțiva centimetri de a mea, împiedicându-mă să mai văd altceva și 
separându-ne de tot ce ne înconjoară. 

— Nu mă antrenez cu tine. 

— De ce? întreabă el și se încruntă, nedumerit. Ai alt profesor 
mai bun? Am auzit că Emetterio te învaţă tot felul de tehnici noi, din 
moment ce veninoșii se adaptează foarte repede stilului nostru de 
luptă. 

— Adevărat. Dar nu mă antrenez cu tine pentru că îmi vine să te 
bat pe bune. 

Clatin din cap și coada împletită mi se agaţă scurt de rogojina de 
dedesubt. 


— OK, crezi că mă poţi răni. 

Zâmbetul lui molcom mă face să mijesc ochii. Îmi mișc repede 
mâna și scot un pumnal din teaca de la coaste, cu al cărui vârf îi 
împung pielea caldă a gâtului, mișcându-l de-a lungul liniilor în 
spirală ale relicvei. 

— Nici nu catadicsesc să-ţi răspund la asta. 

La naiba cu el! Mă asigur că scuturile îmi sunt coborâte, ca să 
poată auzi. 

În ochi îi scapără ceva ce aduce a mândrie şi se apasă în lama 
pumnalului. 

O retrag doar cât să nu îi dea sângele. 

Bănuiesc că ne-am făcut amândoi înţeles punctul de vedere. 

— Poţi să mă rănești în moduri pe care nici măcar nu sunt sigur 
că am început să le înţeleg, Violet. Sunt destul de priceput ca să dau o 
lovitură mortală, dar tu singură ai puterea să mă distrugi. 

Îşi scoate mâna de sub spatele meu ca să îşi susțină greutatea 
corpului. 

— Aşadar, putem sta de vorbă aici sau putem să vedem dacă 
Sgaeyl şi Tairn au terminat cu cearta și să zburăm prin viscolul ăsta 
până pe cea mai apropiată culme liberă, dar fii sigură c-o să găsim noi 
o soluţie. 

Îmi vâr pumnalul în teacă şi ridic din nou mâna către pieptul 

lui. 

— Pe o rogojină din sala de antrenament? 

Îi simt sub degete bătăile inimii, puternice şi regulate, complet 
diferite de ale mele, bubuitoare și rapide. Am avut o săptămână să 
analizez totul, o săptămână în care mi-am dorit ca el să fie în preajmă, 
ca să pot ţipa la el, dar totodată o săptămână în care să mă gândesc la 
motivele raționale pe care le-a avut să nu-mi spună. 

Motivul principal fiind că pune preț pe viaţa lui. 

— În mod sigur nu în dormitorul nostru, spune el şi îşi strecoară 
genunchiul între ai mei. Acolo nu ne certăm. 

— De când? 


E cel mai ridicol lucru pe care l-am auzit vreodată. E singurul 
spaţiu privat pe care îl avem în Casa Riorson. 

— Din acest moment. Tocmai am stabilit regula asta. Fără 
dispute în dormitorul nostru. 

— Nu așa funcţionează. 

— Ba cum să nu, zice el și își coboară privirea către gura mea. 
Stabilim regulile pe măsură ce ne vin. Dă-i drumul, fă și tu o regulă. 

— O regulă? 

Îmi trag picioarele şi îmi proptesc unul în podea, ca să am forță 
dacă am nevoie, dar mișcarea face ca partea interioară a coapsei mele 
să se frece de exteriorul șoldului său, și să fiu a naibii dacă lucrul ăsta 
nu îmi stârnește o dorință pe care el ar putea foarte bine să mi-o 
potolească. 

— Orice. 

— Nu păstrăm secrete. Gata cu întreabă-mă. Gata cu testele care 
să ne arate cine e și cine nu e implicat în relaţia asta. Ne dezvăluim 
totul unul altuia... 

Trag aer în piept şi trasez harta sclipirilor aurii din ochii lui, în 
caz că e pentru ultima dată. 

— Ori așa, ori deloc. 

— S-a făcut. 

— Vorbesc serios. 

Mâna îmi alunecă în sus pe pieptul lui, până la articulația 
umărului și a gâtului. 

— Chiar dacă ştiu că ai avut dreptate. Nu am pus întrebarea 
corectă pentru că mi-a fost teamă de răspunsuri - și poate că îmi e și 
acum, ţinând cont că nu eşti complet sincer cu mine. Aproape toţi 
oamenii din viața mea au păstrat secrete față de mine pentru că nu 
am pus întrebările corecte, nu am trecut dincolo de aparenţe, și 
înțeleg că vor fi momente în care n-ai să-mi poţi spune totul - ţine de 
natura a ceea ce facem noi, călăreţii -, dar am nevoie să încetezi să mă 
pregătești pentru a da greş insistând să-mi dau seama ce e de 
întrebat. 

— S-a făcut, îmi confirmă. Eu doar... Își încleștează maxilarului. 


— Tu doar ce? 

Degetele îmi alunecă în sus, pe gâtul lui cald, și îi intră în păr. 

— Am nevoie să ştiu că o să fii aici. Că, indiferent ce se întâmplă, 
ai să te întorci ca să rezolvăm problema fie printr-o discuţie, fie 
printr-o ceartă. 

Îşi coboară privirea spre gura mea, apoi îmi parcurge iute 
trăsăturile feţei. Mi se strânge inima și îmi trec mâna peste pieptul lui, 
în jurul coastelor, până pe spate, şi apoi aştept. 

— S-a făcut. 

Liniile dintre sprâncene i se netezesc. 

— Am nevoie să știu că, indiferent ce informaţii deţin, ai 
încredere în mine și mă iubeşti suficient ca să-ți dai seama că nu ţi-aş 
face rău niciodată. Nu sunt o persoană pe care ajungi uşor să o 
cunoşti, dar crede-mă că mi-am învăţat lecţia. Chiar dacă e secretă, nu 
o să îți ascund nicio informaţie care îți poate afecta capacitatea de a 
acționa. 

Înghite în sec, apoi își sprijină corpul într-o mână şi își trece 
dosul celeilalte palme peste obrazul meu. 

— Am nevoie să ştiu că n-o să fugi, că știi că n-o să fii niciodată 
nevoită să faci asta. 

— Te iubesc, șoptesc. Poţi să-mi dai complet viața peste cap și 
tot am să te iubesc. N-ai decât să păstrezi secrete, să conduci o 
revoltă, să mă enervezi la culme, probabil chiar să mă distrugi, și tot 
te-aş iubi. Nu pot împiedica lucrul ăsta. Și nici nu vreau. Tu eşti pentru 
mine forța de gravitație. În lumea mea nimic nu funcţionează fără 
tine. 

— Forţa de gravitație, șoptește el și buzele i se arcuiesc într-un 
zâmbet lent şi minunat. 

— Singura forță căreia nu-i putem scăpa, îl tachinez, apoi 
zâmbetul îmi dispare. Însă vorbesc serios. 

Ridic din sprâncene. 

— Trebuie să-mi dai voie înăuntru complet, altfel nici toată 
iubirea de pe lume n-o să poată face ca lucrurile să dureze. Sunt o 
persoană care are nevoie de informaţii ca să-şi găsească echilibrul. 


— S-a făcut, șopteşte el. Vrei să afli despre tatăl meu? Despre 
bunicul și despre Sgaeyl? Despre rebeliune? 

Poate ceva mai ușor? 

— Unde e mama ta? 

Tresare, dar își ascunde repede reacţia. 

— Nimeni nu vorbeşte despre ea, continui. Nu există tablouri cu 
ea, nici menţiuni că ar fi fost de față la execuțiile din Calldyr. Nimic. Ca 
și cum nu te-ai fi născut, ci ai fi ieșit din găoace. 

Clipa de tăcere pare nesfârșită. 

— A plecat când eram copil. Contractul lor prenupţial prevedea 
că un moştenitor trebuie să supraviețuiască până la vârsta de zece 
ani, iar apoi era liberă să plece, ceea ce a și făcut. N-am mai văzut-o și 
nici nu am mai primit vreun semn de la ea de atunci. 

Vocea îi sună ca târşâită peste cioburi de sticlă. 

— O! exclam și îmi răsfir degetele de la mână pe pieptul lui. Îmi 
pare rău. 

Acum mă simt groaznic pentru că am pus întrebarea. 

— Mie nu, răspunde el și ridică din umeri. Ce mai vrei să știi? 
Pentru că nu mai pot face asta încă o dată. Nu pot petrece luni de 
nesiguranță luptându-mă să te aduc înapoi, fără să știu dacă am 
distrus singurul lucru din viața mea cu adevărat important. 

Închide ochii pentru o secundă. 

— Nu înseamnă că nu o s-o fac, dacă de asta ai nevoie. 

— Când s-a manifestat? îl întreb și îmi urc mâna până la gâtul 
lui. Pecetea? 

— Cam la o lună după ce s-au manifestat umbrele. Deja îl 
văzusem pe Carr cum omoară un cadet din anul întâi pentru că citea în 
minţile altora. Așa că atunci când a apărut, nu m-am pierdut cu firea, ci 
am mers la Sgaeyl. Și, când Carr m-a întrebat dacă am manifestat vreo 
altă abilitate stranie, întrucât știa că Sgaeyl se legase de cineva înrudit 
cu mine, am minţit de îngheaţă apele. Iar când abilitatea mea de a 
controla umbrele a părut a fi mai puternică decât se așteptaseră ei, n- 
au mai avut niciun motiv să sape mai adânc. 

Zâmbește pieziș. 


— A ajutat și faptul că ei știau că acel călăreț despre care se 
vorbește e un străunchi, nu bunicul. 

— Și chiar e singura care știe? 

— Singura. M-a făcut să promit că nu spun nimănui. Crede că, 
dacă află cineva, o să mă condamne la moarte - sau o să măfolosească 
drept armă. 

— Rahat, nu exact asta am făcut eu? 

În momentul în care ne-am întâlnit cu Melgren, am întrebat... 

— Nu, şoptește el şi ridică mâna ca să îmi mângâie obrazul cu 
dosul degetelor. M-ai întrebat pentru binele misiunii, dar nu te-ai 
folosit niciodată de asta în interes propriu. 

Se apleacă în faţă și își sprijină fruntea de a mea. 

— Spune-mi că totul e OK între noi. Că asta nu ne-a distrus. 

— Promite-mi că nu o s-o maifolosești niciodată pe mine. 

Îi susțin privirea şi apuc strâns cu degetele materialul cămășii 

lui. 

— Promit, șopteşte el, apoi mă sărută delicat. Acum vrei să-ţi 
primeşti cadourile? 

— Ce cadouri? 

— Ţi-ai pierdut două pumnale când te-ai luptat cu Solas. Am pus 
să fie făcute două noi. 

Pe faţă i se întinde încet un zâmbet. i 

— Nu trebuie decât să mă dezarmezi și sunt ale tale. Imi cobor 
mâna pe pieptul lui și fac întocmai. 

19 decembrie. Scriu data pe următoarea foaie goală de 
pergament din carnetul meu, apoi rămân cu privirea aţintită la ea. Mai 
sunt două zile până la solstiţiu, iar Consiliul tot nu se clintește. Dar 
Samara se află la o distanță de doar opt ore de zbor, așa că mă agăţ de 
speranţa că vom face ceea ce e corect. 

— Ai găsit ceva în jurnalul Lyrei? mă întreabă Rhiannon când se 
aşază pe locul de lângă mine la Sumarul-Luptei. 

Aproape toţi cei din detaşamentul meu îşi întorc capetele înspre 
mine, şi simt povara aşteptărilor lor ca pe un pietroi în stomac. În 
fiecare zi aceeaşi întrebare, iar eu nu am un răspuns. 


— V-am spus, imediat ce termină, vă anunţ. 

Fusese de ajuns o zi frustrantă în care încercasem să traduc și 
nu reușisem ca să îi predau jurnalul Jesiniei. 

Îmi scot noul conductor din rucsac și mi-l așez în poală. 
Săptămâna trecută, Felix le-a dat conductoare tuturor cadeţilor din 
anii doi şi trei, iar ale lor sunt de asemenea la vedere. Acum, în fiecare 
secundă și cu fiecare gram de energie de care dispun, toți alimentează 
cu putere bucăţi lucioase de aliaj pentru pumnale. Dar sfera mea are o 
adiție specială, pe care am cerut-o după confruntarea cu Solas: o 
curea cu care să mi-o prind de mână, ca să n-o scap în timpul luptei. E 
destul de lungă cât să permită conductorului să-mi alunece în palmă, 
dar îl ţine fixat de brațul meu în caz că am nevoie să-mi eliberez mâna 
pentru lupta corp la corp. 

Zburătorii au lucrat la cioplirea vârfurilor sclipitoare de săgeată 
din maorsit, ca să-şi umple de asemenea tolbele. 

În decursul celor două săptămâni care s-au scurs de la întâlnirea 
cu Melgren, atmosfera a trecut de la cea a colegiului de război la una 
de-a dreptul de război. În casă se simte o energie nervoasă care îmi 
amintește de aerul încărcat de dinainte de furtună. Toţi cadeţii din 
anii doi și trei sunt instruiți în ceea ce priveşte runele și până și eu 
recunosc, Cat e în continuare cea mai bună din anul nostru. E singura 
care a ținut sub control o rună de urmărire, capabilă să dea de urma 
runei altcuiva. Super tare. 

În fierăria noastră focul arde fără oprire pentru a fabrica arme şi 
toți călăreţii au fost retrași de la avanposturile de pe coastă și trimiși 
în regiunile de graniţă atât cu Navarre, cât și cu Poromiel. 

—  Potoliţi-vă! ordonă profesoara Devera, aflată în mijlocul 
podiumului, moment în care i se alătură Brennan, iar peste amfiteatru 
se aşterne liniștea. Așa mai merge, adaugă ea. 

Ridoc îşi pune picioarele pe scaunul din faţa lui, iar Rhiannon îl 
lovește peste ele ca să și le dea jos, aruncându-i o privire care spune 
potolește-te, altfel o încasezi. 

— Ce-i? mormăie el şi se îndreaptă în scaun. Ai auzit lista morţii 
de săptămâna trecută. Nu sunt pierderi de discutat. 


— Aşa cum cei mai mulţi dintre voi știu, nu avem niciun atac 
nou de raportat, începe Devera, şi Ridoc ridică din sprâncene înspre 
Rhi, cu mesajul clar ţi-am spus eu. Avem însă o hartă adusă la zi care, 
credem noi, e mai mult de 90% exactă, grație patrulelor zburătoare. 

Se întoarce cu faţa la harta uriașă a Continentului și ridică 
mâinile. Steagurile roşii încep să se miște conform unui tipar evident, 
retrăgându-se din fortărețele cunoscute și adunându-se la est. 

Cele mai multe se stabilesc direct peste graniță de Samara, în 
vreme ce câteva steaguri roșii se răspândesc de-a lungul graniţei 
noastre. 

— Au plecat din Pavis, observă Ridoc şi se apleacă în față. 

— Au plecat... de peste tot din sud, adaugă Sawyer. Şi de la 
granița tyrriană. 

Nordul, în provinciile Cygnisen și Braevick, e încă plin de roșu. 

— Dar nu și din Zolya. 

Maren oftează câteva locuri mai la stânga, iar lângă ea Cat își 
strânge buzele până devin o singură linie. E limpede că nu ştiu că 
scuturile noastre de protecţie nu funcționează la putere maximă. 

— Ce putem deduce cu siguranță din aceste mișcări de trupe? 
întreabă Devera. 

Brennan își încrucișează braţele la piept și se uită în jos, apoi își 
ridică ochii spre noi. Cunosc privirea asta. Se simte vinovat. Foarte 
bine. 

— Se pregătesc pentru bătălia pe care a prezis-o Melgren, își dă 
cu părerea un călăreț din A Treia Aripă. 

Bine măcar că solicitarea lui Melgren nu reprezintă un secret 
ţinut de Consiliu - ci doar votul fiecărui membru în parte. 

— De acord, spune Devera şi dă din cap în direcţia lui. E greu de 
făcut o numărătoare exactă, dar estimăm undeva la peste cinci sute 
de wyverni. 

Îi aruncă o privire lui Brennan și, din moment ce fratele meu 
tace, continuă. 

— Şi printre ei sunt şi mânuitori întunecaţi. 


Prin amfiteatru se răspândește un murmur de înjurături rostite 
printre dinți. 

— Şi de ce nu ne implicăm? întreabă cineva din Prima Aripă. 

— Pentru că suntem răzbunători, spune din spatele meu Quinn. 

— Ce-ai spus, cadet? o ia la rost Devera. 

Quinn se foieşte pe locul ei, dar când mă uit în spate, văd că își 
ține capul sus. 

— Am spus „pentru că suntem răzbunători”, repetă ea, de data 
asta mai tare. 

— Punct lovit, spune Rhi în şoaptă. Brennan își drege glasul. 

— Nu ne implicăm pentru că în Consiliu s-a votat şi s-a decis că 
numărul victimelor din rândul călăreţilor și al zburătorilor ar fi mult 
prea mare. O bătălie de această amploare ne-ar putea nimici forţele, 
lăsând restul Continentului fără apărare. 

Clatin din cap la senzaţia de familiaritate pe care mi-o dă acest 
raționament. 

— Unii dintre noi au familii în Navarre, spune Avalynn, care se 
află pe rândul din fața mea, împreună cu ceilalți cadeți de anul întâi 
din detașamentul nostru. Ce-ar trebui să facem, să stăm liniștiți şi să 
aşteptăm să aflăm dacă au murit? 

— Ar fi trebuit să plece, ripostează un călăreț aflat undeva pe 
lângă A Doua Aripă. 

— Nu toată lumea își permite să se mute pentru că urmează un 
război, cretin snob ce ești, îi replică Avalynn ridicând tonul. 

Are dreptate, iar murmurele aprobatoare din rândurile aripilor 
cresc în volum. 

— Nu ăsta e scopul Sumarului-Luptei! strigă Devera. 

Ne potolim, dar fluxul energiei s-a schimbat, și nu într-o direcție 
pozitivă. 

— Hai s-o luăm altfel, spune Brennan. Dacă aţi fi Melgren, ce-aţi 
face în momentul ăsta? 

— M-aș căca pe mine, răspunde Ridoc. Brennan își masează 
podul nasului. 

— Altceva? 


— Aş întări scuturile de protecţie, propune Rhiannon. Atâta 
vreme cât se menţin la putere maximă, totul nu e decât lăudăroșenie 
din partea dușmanului. 

— Excelent punctat, cadet Matthias, spune Brennan și dă 
aprobator din cap. 

— Aşa că are de ales între a-și înarma trupele şi a păstra sursa 
de putere concentrată în depozitele de arme? 

Această întrebare vine din rândul celor din Prima Aripă. 

— Încă o remarcă excelentă, e de acord Brennan. Care e 
problema cu înarmarea trupelor? 

— Răspândirea pumnalelor diminuează eficienţa lor ca sursă de 
putere pentru scuturile de protecție, răspunde Rhiannon. Chiar dacă 
energia nu e folosită în mod activ la uciderea mânuitorilor întunecaţi, 
scuturile tot sunt mai slabe. 

— Corect, spune Brennan și se uită direct la mine. Și ce-ai alege 
să faci, cadet Sorrengail? 

— Pe lângă a lupta ca să apăr civilii nevinovaţi? 

Cuvintele îmi ies din gură înainte să mă gândesc dacă e o idee 
bună să-l iau la rost pe fratele meu în public. 

— Dacă ai fi în locul lui Melgren. 

Îşi înclină capul şi, după privirea lui, ştiu că o să primesc o mug- 
truluială zdravănă mai încolo. Examinez harta preţ de o secundă. 

— Aş retrage absolut toate pumnalele din avanposturile de pe 
coastă ca să întăresc și să amplific sursa de putere în cele de la 
graniță. Sunt neputincioşi după ce trec de scuturile de protecţie. 
Wyvernii mor. Veninoşii nu pot canaliza puterea. Ceea ce înseamnă că 
trebuie să se lupte corp la corp. 

— Sau cu artileria, adaugă Cat. 

— Întocmai, spun, apoi îi arunc o privire şi încuviinţez din cap. 
Atâta vreme cât forţele navarriene au capacitatea fizică de a-i 
respinge pe mânuitorii întunecaţi și nu sunt nevoiţi să risipească 
sursa de putere din depozitele de arme, nu există un pericol real de 
invazie. 

— Exact asta e ideea. 


— Dar Melgren a văzut că vor fi învinși, spune un zburător din A 
Doua Aripă. 

— Hai să mergem pe varianta asta, spune Devera și arată către 
hartă. Dacă scuturile de protecţie de la Samara cad, ce s-ar întâmpla? 

— Ar avea linie directă până la cuiburi, răspunde cineva. 

— Nu, replic. Acea porțiune a scuturilor va reveni la distanța 
obișnuită de acțiune, de circa trei sau patru ore de zbor de Basgiath, 
la fel ca ale noastre. Sursele de putere din avanposturi prelungesc 
acțiunea scuturilor, nu le creează, așa că, în vreme ce o mare porțiune 
din Navarre va rămâne neprotejată... 

Clipesc şi îmi încrucișez privirea cu cea a fratelui meu. El 
încuviințează din cap. 

Melgren a jucat la cacealma, mizând pe faptul că noi nu 
înțelegem pe deplin cum funcţionează scuturile. A folosit o tactică de 
intimidare ca să ne convingă să acceptăm să luptăm. 

— Voiai să-ţi termini ideea, cadet? întreabă Devera. 

Mintea mea lucrează cu viteză, în timp ce simt în gât bătăile 
inimii. Privesc fix harta, apoi linia subțire de hotar care încă nu e 
traversată de ceea ce pare a fi o legiune invincibilă a dușmanului, și în 
mintea mea începe să prindă contur un gând atât de terifiant că abia 
pot să-l deslușesc. 

— Cât de veche e informaţia asta? 

— Poftim? întreabă Devera, ridicând din sprâncene. 

— Cât timp au stat la graniţă? reformulez mai clar întrebarea, 
iar unghiile mi se înfig în palme când strâng pumnii, încercând să 
înăbuș frica ce ameninţă să pună stăpânire pe mine. 

Devera îi aruncă o privire lui Brennan, care răspunde: 

— Sunt acolo de trei zile. Veştile din această dimineaţă confirmă 
că nu s-au mișcat. 

O, zei! 

— Acţionăm în clipa asta, îmi bubuie în cap vocea lui Tairn. Îmi 
îndes toate lucrurile în geantă, în timp ce Devera îi cere altui cadet să 
răspundă la o întrebare. 


— Ce faci? mă întreabă Rhi în şoaptă şi observ că aproape toţi 
membrii detașamentului s-au întors spre mine. 

— Trebuie să-l găsesc pe Xaden. 

Îmi azvârl rucsacul în spate și îmi bag braţele pe sub curele, pre- 
gătindu-mă să mă ridic. 

— Nu e vorba de Samara. 

— În regulă, zice Rhiannon și îşi strânge lucrurile, iar restul 
detașamentului îi urmează exemplul. Venim cu tine. 

Nu e timp de contraziceri, așa că încuviinţez cu o mișcare din 
cap și ieşim cu toţii în şir indian, alegându-ne cu câteva proteste pe un 
ton ridicat din partea Deverei, care sunt însă estompate de vuietul din 
urechile mele, în timp ce gândurile mi se rotesc tot mai tare în minte. 

Coridorul e relativ liber, dat fiind că toţi cadeţii sunt la Sumarul- 
Luptei, fapt care ne permite să ieşim repede prin aripa vestică a casei. 

— Unde ești? întreb prin legătură. 

— Într-o întâlnire pentru stabilirea strategiei, în sala Consiliului, 
îmi răspunde Xaden. De ce? 

— Vin într-acolo. Am nevoie de tine. 

Intrăm în clasa pentru orele de istorie, apoi în sala mare. 

— Ne spune și nouă cineva de ce am plecat de la Sumarul- 
Luptei? întreabă Cat, la câţiva pași în urma mea. 

— Violet are privirea aia în ochi, îi explică Rhiannon, ţinând 
pasul cu mine. 

— Aia pe care a avut-o anul trecut înainte de Întrecerea 
Detașamentelor, spune Sawyer. 

— A descoperit ceva și, din experiența noastră, e mai bine să ne 
luăm după ea, încheie Rhiannon. 

Xaden iese din sala Consiliului și vine ţintă la mine, așa că ne 
întâlnim la mijlocul coridorului. 

— Ce s-a întâmplat? 

— Nu pentru Samara trebuie să ne facem griji. 

— De ce? 

Nu-și dezlipeşte ochii dintr-ai mei, în ciuda agitaţiei colegilor 
mei de detașament. 


— Pentru că stau acolo și așteaptă, îi explic. Aşteaptă de trei zile. 
De ce? 

— Dacă le-aş cunoaște modul de gândire, războiul ăsta s-ar fi 
încheiat, îmi răspunde el. 

— Melgren spune că vor fi invadaţi la solstițiu. Adică poimâine. 
Pe toţi zeii, o să trebuiască să ne mișcăm repede. El încuviinţează din 
cap. 

— Wyvernii nu au de gând să distrugă scuturile de protecţie la 
Samara. Nu pot zbura peste ele. În plus, hoarde mai mici au fost 
deplasate de-a lungul întregii graniţe. Cred că Samara e doar o 
diversiune. Cred că așteaptă să cadă toate. 

Ochii îi scapără pentru o fracțiune de secundă. 

— Bătălia nu poate avea loc în altă parte, susține Sawyer. 
Melgren ar fi văzut lucrul ăsta. 

— Nu şi dacă participăm noi, îl contrazice Sloane. Nu uita că 
Melgren nu poate vedea deznodământul dacă trei dintre noi sunt 
acolo. 

Ne arată antebraţul, în locul unde relicva șerpuită iese de sub 
manşetă. 

— Exact, zic, înfigându-mi unghiile în palme. Nu poate vedea 
lupta reală dacă participăm și noi. Și-a concentrat toate forțele înspre 
Samara, câtă vreme ar trebui să fie... 

— La Basgiath, termină Xaden ideea în locul meu, iar privirea lui 
o caută pe a mea. Valea. 

— Da. 

— Vrei să te întorci? întreabă el. 

— Bineînţeles că vrem, răspunde Ridoc. 

— Nu pe tine te-am întrebat, îi spune Xaden, susținându-mi 
privirea. Vrei să pleci? 

Oare vreau? Navarre și-a mințit poporul - ne-a minţit - vreme 
de șase sute de ani. 

— Ei nu ne-ar veni niciodată nouă în ajutor, spune Sloane. 

— Cu siguranță nu le-au venit alor noștri, e de acord Cat. 


I-au lăsat în mod repetat pe civilii din Poromiel să moară, iar ei 
s-au pus la adăpost în spatele scuturilor lor de protecţie, trăgând o 
cortină asupra vieţii cetățenilor navarrieni. 

— Acolo se află cuiburile, argumentează Rhiannon. 

— Le avem aici pe ale noastre, o contrazice Trager. 

Cred cel puţin că e Trager, pentru că nu reușesc să-mi iau 
privirea de la Xaden. El e punctul meu de sprijin, iar mintea îmi 
lucrează tot mai repede, în timp ce colegii mei de detașament își 
exprimă părerile contradictorii, care corespund propriilor gânduri. 

— Familia mea e în Morraine, spune Avalynn. 

Vocile din spatele meu se estompează în momentul în care încep 
să se certe pe bune. 

— Ar trebui să plecăm aproape imediat, spune Xaden, a cărui 
voce răzbate prin hărmălaie. 

— Ne-au mințit. L-au executat pe tatăl tău. Pe mine m-au 
torturat. Îmi impun să mă opresc din a le număra păcatele înainte ca 

acestea să-mi învingă conștiința. 

— Așa e. 

— Mă tot gândesc la cadeţii infanteriști și la tămăduitori și chiar 
si la scribi. Oameni precum Kaori au rămas, cei care nu vor decât să-și 
apere patria. 

Întind mâna şi îl apuc strâns de braţ și mă țin tare în vreme ce în 
jurul nostru se dezlănțuie cearta, iar vocile tot mai ridicate îmi dau 
clara impresie că nu mai suntem singurul detașament aflat aici. 

— Da. 

— Nu suntem cu nimic mai buni decât ei dacă nu mergem și le 
lăsăm civilii să moară, în vreme ce am putea fi chiar armele de care au 
nevoie, spun și îl strâng și mai tare de braţ. 

— Vrei să lupţi? mă întreabă el, apoi se apleacă și-n jurul nostru 
cearta se domoleşte, cu toţii așteptând, mai mult ca sigur, să audă ce 
urmează să spun. Rostește cuvântul, iar eu o să-l transmit membrilor 
Consiliului. Și dacă ei nu îl sprijină, atunci plecăm cu cei care vor. 
Unde mergi tu, merg și eu. 


Gândul de a pune în pericol viaţa prietenilor mei, de a risca să-i 
pierd, îmi întoarce stomacul pe dos. Nu vreau să îi pun în primejdie 
pe Tairn și pe Andarna. Prefer să mor decât să risc viaţa lui Xaden. 
Dar e oare posibilă o alegere? Dacă mergem, riscăm să murim, dar 
dacă rămânem, riscăm să devenim la fel ca duşmanii noștri. 

— Nu avem încotro. 

Nu ne mâncăm aliaţii. 

Trei ore mai târziu, cadeţii se precipită să se așeze în formaţia 
noastra dezordonată și neautorizată, în centrul văii. 

— Pot să fac lucrul ăsta de una singură, protestează Andarna. 

— E un zbor de optsprezece ore, îi amintesc, în timp ce verific 
toate îmbinările noului ei ham. 

Slavă zeilor că încă are doar jumătate din mărimea de acum a lui 
Sgaeyl, așa că Tairn poate încă să o care. 

— Îţi respect hotărârea de a veni, dar asta e singura cale. 

Nu poate zbura mai mult de o oră sau două înainte ca mușchiul 
de la aripă să i se contracte complet. 

— Și crezi c-ar trebui să fiu cărată ca un pui? 

Dă drumul unui jet de abur în timp ce merg pe sub ea și îmi 
introduc degetele între solzii ei și metalul neted care i se arcuieşte pe 
sub umeri. 

— Cred că Tairn e în stare să-ți suporte greutatea. Poţi zbura 
până când obosești sau ţii pe loc grupul, dar singura cale să-ți dau 
voie să vii e să porți un ham pentru prindere rapidă. Nu risc să rămâi 
în urmă pentru că te desprinzi din formaţie. 

Trag de oțel ca să mă asigur că nu cedează cum a cedat al meu 
vara trecută, când am zburat înapoi la Basgiath. 

— Am înţeles. Nu vrei să fii cărată. Uneori nici eu nu vreau să 
zbor în şa, dar asta trebuie să fac dacă vreau să călăresc. E alegerea ta. 
Poţi veni în ham sau poţi rămâne. 


— Dragonii nu răspund în fața oamenilor, spune ea și se 
zburleşte, îndreptându-și postura. 

— Nu, dar răspund în faţa bătrânilor lor, mormăie Tairn, în timp 
ce își contractă ghearele în iarba de lângă noi. 

— Numai în faţa celui mai bătrân din rasa noastră, îl contrazice, 
în timp ce ies de sub corpul ei, atentă să nu calc pe jacheta de zbor și 
pe rucsacul pe care le-am lăsat pe jos. 

E mult prea cald aici sus ca să fii îmbrăcat potrivit cu luna 
decembrie. 

— Sigur, mă duc acum să-l întreb pe Codagh, spun cu sarcasm, 
făcând un salt în spate când un grifon trece în goană pe lângă noi. 

Or fi ei mai înceţi decât dragonii când sunt în aer, dar pe pământ 
sunt înspăimântător de rapizi. Și totodată nu le place deloc să fie 
lăsaţi în urmă, potrivit lui Maren. 

— Încearcă să nu îţi pierzi viaţa înainte să ajungem la destinație, 
Vi. Cred că s-ar putea să avem nevoie de tine, mă tachinează Ridoc din 
stânga mea, așteptând în fața lui Aotrom, care dă să muște un alt 
grifon care goneşte un pic prea aproape de el. 

Mai că mă aştept să văd cum îi cad pene dintre dinţi când îşi 
retrage capul. 

— Poate că o să fiu cea mai bătrână din rasa mea. 

Andarna își arcuieşte gâtul, distrasă de un stol de păsări de pe 
cer. Îi urmăresc direcţia privirii, apoi îmi feresc repede capul când 
strălucirea soarelui îmi înţeapă ochii și îmi inundă vederea cu o 
lumină arzătoare, făcând ca solzii ei să pară de un albastru strălucitor 
precum cerul, dar apoi clipesc și punctele dispar. 

— Sunt încă de vârstă medie, bombăne Tairn. O să ai ceva de 
așteptat. 

— Chiar așa? zice Andarna și se scutură pentru ca hamul să se 
aşeze într-o poziţie mai confortabilă. Mi-am închipuit că ai intrat de 
zeci de ani în perioada bătrâneții. În mod clar așa te porţi. 

Tairn îşi întoarce încet capul și își opreşte asupra ei ochii mijiţi. 


— Nu te porţi ca și cum ai avea fie și o singură zi peste o sută de 
ani, îl asigur, apoi îi zâmbesc lui Maren, care se apropie împreună cu 
Cat. 

— Îmi pare tare rău că nu putem veni şi noi, spune Maren, 
dându-și jos rucsacul de piele de pe umeri. Ar trebui să rămânem 
împreună ca detașament, nu? 

— N-aţi putea să mânuiţi putere, îi amintesc în timp ce ea se 
lasă pe vine ca să scotocească prin rucsac. În clipa în care aţi trece 
dincolo de scuturile navarriene, aţi fi lipsite de apărare și luate la 
țintă de călăreţi și de veninoși deopotrivă. Nu e o combinaţie prea 
grozavă. 

— Şi v-am încetini. Am auzit, zice Cat și îşi încrucișează braţele 
la piept, măsurând cu privirea haosul cât Feirge aterizează în faţa 
noastră, deschizându-și larg aripile înainte să coboare lângă 
Rhiannon. Nu înseamnă că nu ne simţim oribil că voi toți plecaţi la 
luptă, în timp ce noi... învăţăm. 

— Nu sunt prea sigur în ce priveşte învățatul, din moment ce 
Roșul Coadă-Sabie al Deverei e acolo, își aduce Ridoc contribuţia la 
discuţie, arătând spre partea din față a formaţiei. 

— Uite, zice Maren, scoțând din rucsac o arbaletă mică și o tolbă 
îmbrăcată în piele. Îmi pare rău să-ți spun, dar ești o catastrofă cu un 
arc mare. 

— Îmmm. Mersi? 

— Aşa o să ai o armă secundară dacă rămâi fără pumnale. 
Trebuie doar să tragi de coardă până se prinde aici, apoi să potriveșşti 
săgeata în șănțulețul de zbor - arată înspre mijlocul arcului - și să 
tragi maneta cu degetul arătător. 

E o armă compactă și nu îți trebuie multă forță pentru a o 
manevra. E un gest atât de drăguţ, încât mi se formează un nod 
măricel în gât. 

— E perfectă. Mulţumesc. 

Iau arma din mâna ei, dar trage tolba cât să nu ajung la ea. 

— Toate săgețile astea sunt din maorsit, alimentate cu putere și 
gravate cu rune pentru a exploda la impact, spune ea și ridică din 


sprâncenele negre. În tolbă sunt protejate, dar nu. Le. Scăpa. Din. 
Mână. 

— Am înţeles. 

Iau tolba din mâna ei, apoi pun armele în rucsac. 

— Consiliul nu se clintește, spune Xaden. 

E îmbrăcat în echipamentul complet de zbor, cu săbiile prinse în 
curele de-a curmezișul spatelui, și vine împreună cu fraţii mei. 

— Nişte nemernici încăpățânați. 

Mira e și ea echipată pentru zbor, cu sabia băgată în teaca de la 
şold, dar Brennan nu e, iar furia care mocnește în privirea mijită a 
fratelui meu e îndreptată direct asupra mea. 

— Nu au de gând să lupte chiar dacă știu că sunt în pericol 
cuiburile? întreabă Ridoc provocator, venind spre noi împreună cu 
Sawyer, Imogen și Quinn. 

— Consideră că e greșit ce facem, răspunde Xaden. 

— Consideră că e o greșeală să te grăbești să pătrunzi pe 
teritoriu dușmanului cu niște cadeți nepregătiţi, spune Brennan pe un 
ton răstit. Şi sunt de acord. O să duci cadeţii - inclusiv pe tine - la 
moarte sigură. 

— Doar nu îi luăm pe cei din anul întâi, spune Rhiannon în timp 
ce își leagă curelele tecilor în jurul jachetei de zbor. 

— Ceea ce e o tâmpenie, intervine Aaric, care pășește însoţit de 
Sloane şi de ceilalți cadeți din anul întâi, toţi în echipamentul de zbor 
din piele și foarte hotărâți. Avem în aceeași măsură dreptul să apărăm 
cuiburile precum cei din anii doi şi trei. 

Privirea rugătoare, dar acuzatoare pe care mi-o aruncă mă face 
să-mi simt inima grea. Are dreptul să apere Navarre în aceeași 
măsură - poate chiar în mai mare măsură - ca toți cei de aici. 

— Nici unul dintre voi n-o să..., dă Brennan să zică. 

— Preferi să stai aici știind cât de mare e riscul ca mama să 
moară? 

Mă îndrept spre fratele meu, iar Mira se răsucește și vine lângă 
mine, faţă în faţă cu Brennan. 

Tresare și-și aruncă brusc capul pe spate, ca și cum l-aș fi lovit. 


— Ea nu are nicio problemă să ne trimită pe oricare dintre noi 
trei la moarte, spune el, privind când la Mira, când la mine, în 
căutarea unei înțelegeri pe care niciuna dintre noi nu i-o oferă. 

— N-am timp pentru așa ceva, spune Xaden. Dacă nu vii, 
Brennan, e decizia ta, dar dacă nu plecăm în momentul ăsta, există 
riscul să ajungem prea târziu ca să mai apărăm Basgiathul. 

Se întoarce şi își îndreaptă degetul spre cei din primul an. 

— Şi nici nu intră în discuţie. Cei mai mulţi dintre voi nici măcar 
nu au manifestat încă o pecete, așa că n-am de gând să vă servesc pe 
tavă, pe voi şi dragonii voştri, ca pe o altă sursă de energie. 

— Eu am manifestat pecetea, protestează Sloane, strângându-și 
curelele rucsacului. 

— Dar tot în anul întâi eşti, vine replica lui Xaden. Matthias, pre- 
găteşte-ți detașamentul să-și ia zborul, apoi caută-l pe liderul de aripă 
pentru alte ordine. Va trebui să zburăm fără nicio oprire. O s-o iau pe 
Violet cu... 

— Cu tot respectul - Rhiannon își îndreaptă poziţia corpului și îl 
pironește cu privirea -, spre deosebire de Jocurile de Război, Al 

Doilea Detașament, Divizia Flacără, A Patra Aripă va rămâne în 
formulă completă, dar ești binevenit să ni te alături. 

Sawyer şi Ridoc vin lângă mine, și știu că, dacă mă întorc, dau cu 
ochii de Quinn şi de Imogen, care sunt acolo și așteaptă. 

Xaden ridică spre mine sprânceana cu cicatricea şi, în loc să o 
contrazic pe Rhiannon, îi arunc o privire surorii mele. 

— Același lucru e valabil și pentru tine. Eşti binevenită să ni te 
alături, dar eu rămân cu detașamentul meu. 

Cu aproape optsprezece ore mai târziu, vântul rece îmi şfi- 
chiuiește năprasnic faţa în timp ce pătrundem în provincia Morraine 
şi urmăm cursul râului lakobos prin sinuosul lanţ muntos care duce la 
Basgiath. Niciodată nu am fost atât de recunoscătoare pentru că mi se 
încălzește corpul atunci când canalizez energie. Probabil că toţi 
ceilalţi din grupul nostru sunt îngheţaţi bocnă. 

Nu suntem opriţi de nicio patrulă, pentru că nu există niciuna, 
ceea ce arată cât de sigur e generalul Melgren în privinţa Samarei. 


Chiar și posturile de pază din interiorul regatului sunt lipsite de 
călăreţi când zburăm pe deasupra lor într-un grup de cincizeci de 
dragoni condus de Tairn și Sgaeyl. 

E drept că nu i-am luat cu noi pe cei din primul an, dar am 
câștigat câţiva călăreţi activi care nu fuseseră staţionaţi de-a lungul 
graniței stâncoase, de pildă Mira, care zboară cu Teine imediat în 
spatele meu, de parcă s-ar teme ca nu cumva să mă piardă din ochi. 

— Aimsir se află într-adevăr în Vale. Teine o să transmită 
mesajele către detașament în timp ce o localizaţi pe mama voastră. 

Tairn termină de împărtășit planul conceput de conducere, care 
ne va permite să pornim în recunoaștere, iar apoi să ne adaptăm la 
ceea ce descoperim că ne așteaptă. 

Sarcina mea e să ajung la mama. Floare la ureche. 

— Când ajungem la următorul cot al râului, îşi desprinzi hamul 
de al meu, îi spune Tairn Andarnei. Zbori până în Vale și rămâi acolo. 
Un dragon negru adolescent ar atrage atenţia oamenilor la Basgiath. 
Ascunde-te printre cei din rasa noastră până când se termină totul. 

— Și dacă aveţi nevoie de mine? Ca data trecută? Pot sta ascunsă 
și aproape detine. 

Mi se strânge inima când îmi amintesc cum își făcuse apariţia pe 
câmpul de luptă, chiar dacă o implorasem să stea ascunsă. Își riscase 
viaţa ca să ne ajute şi fusese cât pe ce să și-o piardă cu ocazia asta. 

— Stai cu dragonii Coadă-Împănată - o să aibă nevoie să îi 
protejezi dacă scuturile cad - și dă-ne imediat de veste dacă ţi se pare 
că ceva e în neregulă. 

Dacă am ajuns prea târziu, atunci zeii să ne ajute pe toți. 

La cotul râului, Andarna se desprinde de grup și zboară pe lângă 
noi cât timp reuşesc să facă faţă aripile ei mai mici, apoi coboară spre 
suprafaţa înghețată a râului de sub noi. 

— Valea, îi amintesc. 

— 0 să fiu acolo unde e nevoie de mine, îmi răspunde ea și 
cotește spre stânga, părăsind cursul râului pentru crestele acoperite 
de zăpadă care duc în Vale. 


— Nu părea c-ar avea de gând să asculte, îi spun lui Tairn, 
privind în urma ei până se face nevăzută. 

— Te-am avertizat că așa sunt adolescenţii. 

Îşi strânge aripile pe lângă corp şi coboară în picaj, lăsându-mi 
stomacul în urmă când cădem vreo trei sute de metri în doar câteva 
secunde, apoi, când suntem la doar treizeci de metri deasupra 
stejarilor înalţi care mărginesc râul, se opreşte din coborâre și zboară 
către Basgiath dinspre sud. 

În lumina tot mai estompată a serii, totul arată întocmai ca în 
urmă cu șase săptămâni când am plecat, acoperit doar de un strat 
proaspăt de zăpadă. Privesc peste umăr și văd cum jumătate din grup 
- Prima Aripă, A Doua Aripă și A Treia Aripă - se desprinde din 
formaţie și se îndreaptă spre terenul de zbor. 

Dacă toată lumea se ţine de plan, următorul sfert din forţele 
noastre va ateriza în curtea cvadrantului, în vreme ce restul vom 
merge mai departe, până în domeniul principal. 

— Detectezi ceva? întreb în momentul în care ne apare în față 
Cvadrantul Călăreților. 

Numai jumătate dintre ferestrele dormitoarelor sunt luminate 
dinăuntru. Mi se pune o durere în piept. Indiferent câte grozăvii s-au 
petrecut aici, o foarte mare parte din mine consideră locul ăsta ca 
fiind acasă. 

Aici am învăţat, aici m-am căţărat în copaci cu Dain și tot aici m- 
a învăţat tatăl meu cât de extraordinare sunt Arhivele. E locul în care 
m-am îndrăgostit de Xaden și am aflat cât de multe lucruri fuseseră 
omise din aceleași Arhive. 

—  Scuturile de protecție sunt încă activate. Ne-amfăcut 
cunoscută prezența celor din Empyrean și categoric le pot simți 
nemulțumirea, dacă la asta te referi. 

Trecem pe deasupra curţii, iar Divizia Coadă și Divizia Gheară 
părăsesc formaţia cu Devera în frunte, pricinuind stricăciuni majore 
zidurilor în momentul în care coboară oriunde găsesc loc de-a lungul 
acestora. 


— Dar Greim e aici și încearcă să dea de perechea ei, care e la 
Samara, ca să-l contacteze pe Codagh. 

— În cât timp veţi fi tu şi Sgaeyl capabili să acoperiţi asemenea 
distanțe? 

Trecem de Parapet în mai puţin de o secundă, apoi Tairn o ia la 
stânga. 

— Peste ani buni. Graim și Maise formează o pereche de zeci de 
ani. 

Trece în viteză pe deasupra turnului cu clopot al clădirii 
principale a colegiului Basgiath, apoi își deschide larg aripile și dă din 
ele în sens invers, oprindu-ne avântul la auzul strigătelor alarmate ale 
gărzilor din cele patru turnuri, care își lansează avertismentele. 

— Sunt oameni acolo jos, îi spun în timp ce coboară grațios în 
curtea domeniului principal. 

— O să se dea la o parte. 

Oamenii o iau imediat la fugă, împrăștiindu-se din calea lui când 
aterizează. 

— Dacă te răzgândești, o să sparg acoperișul cu ghearele ca să 
ajung la tine. 

Îmi desfac la iuțeală centura, dezleg geanta cu pumnale care mi- 
a revenit să o car - fiecare dintre noi are una - și cobor din șa. 

— Nu o să păţesc nimic, îl asigur în timp ce mă mișc spre umărul 
lui, fără ca măcar să-mi dau jos ochelarii de zbor ori să-mi strâng 
curelele de la rucsac. 

Viteza e importantă, dat fiind că dragonii nu pot ateriza aici 
decât pe rând. O să fiu singură până când ajunge Sgaeyl. 

Mușchii îmi protestează când mă mișc brusc, după ore de zbor 
călare, dar reușesc să ajung la umărul lui, apoi alunec în jos pe 
striurile familiare ale solzilor, până când picioarele îmi ating 
pământul de la Basgiath. 

În clipa în care m-am eliberat şi îmi pun cureaua genţii pe umăr, 
Tairn îşi ia zborul spre cer. E puternic, dar și greu, iar ghearele lui trec 
la foarte mică distanță de coama acoperișului de la Cvadrantul 
Infanteriștilor. 


Ofițerii stau lipiţi de ziduri, într-o tăcere perplexă, și se holbează 
la mine vizibil șocați, iar eu deschid ușa Arhivelor doar puţin, cât să 
îmi umplu corpul cu suficientă energie pentru a mânui în caz că unul 
dintre ei se hotărăște să acționeze. Cu braţele ridicate, scanez 
amenințările din jurul meu și observ că singurul căpitan, în uniformă 
bleumarin, își duce mâna la sabie. Mă retrag spre zidul de lângă 
scările care duc la clădirea administrativă până ce simt că mă lipesc 
cu spatele de piatra rece ca gheaţa. 

Sgaeyl aterizează o clipă mai târziu, ascunzându-i pe moment 
vederii pe potenţialii mei dușmani, iar Xaden descalecă cu umbre 
într-o mână și o sabie în cealaltă și îmi copiază mișcările de mai 
înainte, expunându-și doar mie spatele în timp ce se retrage lângă 
mine. Când Sgaeyl își ia zborul din curte, coboară repede Teine, 
luându-și locul într-o coordonare desăvârșită. 

Îmi atrag atenţia niște mișcări în capul scărilor și mă răsucesc, 
astfel că mă aflu între Xaden și mama, care coboară cu pași măsuraţi, 
cu mâna așezată pe mânerul sabiei scurte băgate în teacă și cu Nolon 
la câţiva paşi în urma ei. 

Acu-i acu. 

Umbrele se revarsă în jurul meu, gonind peste pavajul din piatră 
cubică și oprindu-se la prima treaptă exact în momentul în care 
mama pune piciorul pe ea. Suspină în semn clar de enervare și 
dedesubtul ochilor mijiți cu care ne privește se lățesc două 
semicercuri vineţii. 

— Mamă. 

Puterea trosneşte, ridicându-mi șuviţele de păr desprinse din 
împletitură, când arunc o privire spre bărbatul care a ajutat să fiu 
ținută prizonieră. 

— Chiar așa, Violet? Nu puteai folosi ușa din față? 

Îşi mută privirea la Mira, apoi o întoarce în sus când coboară 
Cath. Îi pică fața, dar îşi păstrează ţinuta la fel de rigidă ca 
întotdeauna. 

— EI nu e cu noi, spune Mira, cu sabia întinsă către căpitanul 
care se apropie încet. De fapt, e cât se poate de enervat că am venit. 


Mama îşi apleacă uşor capul, cu o mișcare care știu că înseamnă 
că vorbeşte cu Aimsir. 

— Se pare că suntem invadaţi din toate părţile. 

— Nu am venit ca să luptăm împotriva ta. Am venit să luptăm 
pentru tine, îi spun. Poate că nu mă crezi, dar scuturile voastre de 
protecţie sunt în pericol. 

— Scuturile noastre sunt în stare perfectă, așa cum sunt sigură 
că simţi, spune mama și își încrucișează braţele când ni se alătură 
Dain. Ah, ce naiba! exclamă ea și apoi strigă spre celălalt capăt al 
curții: Hollyn, deschide porţile alea înainte ca unul dintre dragonii 
ăștia să smulgă acoperișul. 

Se uită cu subinţeles la umbrele care îi blochează drumul. 
Acestea se ridică, retrăgându-se către vârfurile ghetelor mele. — 
Anunţă-i pe ceilalți că se deschid porţile, îi spun lui Tairn. 

— O să mă poziţionez în consecinţă. 

După nu mai puţin de un minut, gărzile deschid porţile, lăsând 
să se vadă cum descalecă restul celor din detașamentul nostru. 

— Crede-mă, mamă. Bătălia pe care o aşteptaţi nu se dă la 
Samara: se dă aici. 

Îi explic raționamentul meu în cele câteva minute cât le ia 
colegilor mei de detașament să ni se alăture. 

— Cineva o să vă distrugă scuturile de protecție. 

— E cu neputinţă, cadet. 

Clatină din cap, în timp ce noaptea ne învăluie cu totul. 

— Sunt extrem de bine păzite în fiecare clipă, zi de zi. Cea mai 
mare amenințare pentru scuturi ai fi tu. 

— Lasă-ne să verificăm, spune Xaden din spatele meu. Ştii bine 
că fiicele tale nu ar lipsi niciodată Navarre de sistemul ei de protecţie. 

— Ştiu bine cine sunt fiicele mele. Și răspunsul e nu. Felul în 
care pune capăt discuţiei e abrupt. 

— Aveţi noroc că aţi rămas în viaţă traversând spaţiul aerian al 
inamicului. Consideraţi un dar faptul că sunteţi vii. 

— Nu prea cred, spune Mira, rotindu-și privirea prin curte. La 
ora asta, curtea ar trebui să fie plină cu soldaţi care se întorc din sala 


de mese și cu toate astea nu văd decât cinci. Un căpitan și patru cadeți 
şi nu, nu-i pun la socoteală pe tămăduitorii din colț. Ai trimis absolut 
toți soldaţii disponibili la Samara, așa-i? 

Temperatura din curte scade de la foarte rece la aproape sub 
zero grade. 

— Gărzile din spatele tău au peceţi de manipulare mintală, 
mamă. De fapt, sunt gata să pun pariu că cei mai puternici călăreţi de 
pe domeniu sunteţi tu și... cine? Profesorul Carr? spune Mira și 
înaintează fără teamă. Forţele noastre pot oferi ajutor sau pot cuceri. 
Tu alegi. 

Mamei îi freamătă nările, iar secundele se scurg într-o 
atmosferă apăsătoare. 

— Dacă nu îi duci tu la scuturi, o să-i duc eu, spune Dain de 
undeva din spatele meu. Mi-a arătat tata anul trecut unde sunt. 

Tocmai din acest motiv e și el cu detașamentul nostru. 

— Cine vrei să fii? Generalul care salvează Basgiathul sau cel 
care îl pierde chiar în faţa cadeţilor care nu ţi-au acceptat minciunile? 

Îmi ridic bărbia. 

— Chiar îţi stă bine în negru, Violet. 

S-ar putea ca acesta să fie cel mai drăguţ lucru pe care mi l-a 
spus vreodată. 

— Aşa cum a zis căpitanul Sorrengail, e alegerea ta. Pierdem 
timpul, îi răspund. 

Odată cu căderea nopții, e oficial solstițiul. Privirea mamei se 
mută repede la Mira, apoi revine la mine. 

— Vă rog, haideţi să inspectăm scuturile de protecție. Ușurarea 
îmi relaxează încordarea din umeri, dar îmi menţin 

puterea gata să fie folosită în timp ce urcăm scara și intrăm în 
clădirea administrativă, înghiţindu-mi nodul de frică din gât când ne 
apropiem de Nolon. 

— Violet..., dă el să zică. 

Chiar și numai sunetul vocii lui îmi face fierea să urce pe gât. 

— Stai naibii departe de Violet, și o să iau în considerare 
posibilitatea de a te lăsa în viaţă, fie și doar că să vindeci rănile 


călăreţilor, întrucât urmează o bătălie, îl avertizează Xaden pe 
vindecător când trecem pe lângă el. 

Lumini-magice ne strălucesc deasupra capetelor când pășim pe 
coridoarele cunoscute, iar doi tămăduitori trec în fugă pe lângă noi, 
venind dinspre sala de mese. Zăresc câţiva cadeți în uniforme 
albastru-deschis în pragul ușii, uitându-se nedumeriţi la noi. 

— Chradh e îngrijorat, observă Tairn, cu încordare în glas. 

— Ce motiv ar avea dragonul lui Garrick să fie îngrijorat? 
întreabă Xaden pe calea pe care o împărțim toți patru. 

— Rune, răspunde Sgaeyl. 

Aşa e. Brunul Coadă-de-Scorpion a găsit momeala în Resson 
pentru că e foarte sensibil la ele. 

— Basgiath a fost clădit pe rune, le amintesc. 

— Asta-i altceva. Simte aceeași energie pe care a detectat-o la 
Resson, spune Tairn, şi tonul i se schimbă. Călărețul lui deține oficial 
controlul asupra cazarmei, împreună cu Devera. 

Garrick e pe poziţie. 

Mama ne conduce pe coridor până în bastionul de la nord-vest, 
apoi coboară scara în spirală care îmi amintește atât de mult de 
perechea ei de la sud, încât mi se opreşte răsuflarea când simt 
mirosul de pământ. 

Pic. Pic. Pic. 

Zgomotul îmi răsună deslușit în minte ca şi cum ar fi real, ca și 
cum m-aş afla din nou în camera de interogatoriu. Xaden îmi ia mâna 
într-a lui și își împletește degetele cu ale mele. 

— Totul în regulă? mă întreabă, în timp ce umbrele se înfășoară 
în jurul mâinilor noastre împreunate, iar atingerea lor e moale ca 
mătasea. 

Pentru o clipă, mă gândesc dacă să-i ascund adevărul, dar eu am 
fost cea care a cerut să ne dezvăluim totul unul altuia, așa că mi se 
pare corect să îi spun. 

— Miroase ca în camera de interogatoriu. 

— 0 să dăm foc camerei ăleia înainte să plecăm, îmi promite el. 
La baza scării... nu e nimic. Doar o încăpere circulară pavată cu 


pietre de fundaţie. 

Mama se uită la Dain, care trece pe lângă ea, studiind modelul, 
apoi apasă pe o piatră rectangulară aflată la înălțimea umărului său. 
Aceasta cedează și o ușă se deschide în zid cu un zgomot de piatră 
care scrâşneşte pe piatră, dând la iveală un tunel scăldat în lumini- 
magice, atât de îngust, încât chiar și cea mai curajoasă persoană ar 
suferi de claustrofobie. 

— Exact ca în Arhive, îi spun lui Xaden. 

Mama le ordonă soldaţilor care o însoțesc să stea de pază. În 
schimb, Rhiannon le ordonă lui Sawyer și lomgen să îi păzească pe ei 
şi intrăm în tunel. Mama e prima. 

— Nu erau scuturile extrem de bine păzite? întreabă Xaden, 
care merge în fața mea. 

Mira e în spatele meu. 

— Scuturile sunt păzite, spune ea și, cum tunelul se îngustează și 
mai mult, se întoarce ca să înainteze cu umărul înainte. Nu ti-ar da de 
bănuit dacă gărzile ar fi postate la baza unei scări goale? întreabă ea. 
Uneori, simplul camuflaj e cea mai bună apărare. 

Înaintez într-o parte, inspirând pe nas şi expirând pe gură, și 
încerc să îmi spun că sunt oriunde altundeva. 

Noi doi o să ne distrăm. Vorbele lui Varrish mi se furișează în 
minte și pulsul mi se accelerează. 

Umbrele lui Xaden se întind de la mâinile noastre înspre 
mijlocul meu și simt o strânsoare ca și cum m-ar fi cuprins el cu 
brațul, ceea ce face suportabilă străbaterea celor șase metri rămași 
până când tunelul se lărgeşte din nou. Acesta continuă încă vreo 
cincizeci de metri, apoi se termină cu o arcadă de un albastru intens, 
iar zumzetul de energie provenit de la ceea ce presupun a fi piatra 
protectoare îmi vibrează în tot corpul, de zece ori mai puternic decât 
al pietrei de la Aretia. 

— Vezi, e păzi... 

Cuvintele mamei se sting și le vedem în același moment ca ea. 


Două trupuri în uniformă neagră zac pe jos, iar bălțile de sânge 
se întind încet una către alta. Ochii le sunt deschişi, dar sunt sticloși și 
goi, de curând atinși de moarte. 

Inima îmi sare în piept şi umbrele se îndepărtează împreună cu 
mâna lui Xaden în momentul în care amândoi apucăm armele. 

— Rahat! șopteşte Ridoc, în timp ce ceilalți pătrund prin spaţiul 
îngust în spatele nostru, scoțându-și săbiile, pumnalele și topoarele 
de luptă. 

Se aude un sunet de metal care se freacă de metal când își 
scoate mama sabia, apoi o ia la fugă, gonind prin tunel. 

— Nu există nicio șansă să rămâi aici dacă eu..., începe Xaden să 
spună. 

— Niciuna, îi răspund peste umăr, alergând deja după mama 
prin tunelul lung. 

Sunetul vag al unor ordine răstite reverberează între pereţii 
acestuia, iar Mira mă ajunge repede din urmă și mă depășește, ca să 
alerge lângă mama, în timp ce Xaden ţine pasul cu mine. 

— Stii unde se deschide spre cer încăperea scuturilor? îl întreb pe 
Tairn, iar cizmele mele tropotesc pe podeaua de piatră a coridorului. 

Trebuie să aibă o deschizătură, dacă e construită cât de cât 
asemănător cu cea din Aretia. 

— După spusele tale, nu pot furniza foc pentru mai mult de o... Se 
oprește din vorbă, ca și cum mi-ar evalua situaţia. 

— Am plecat. 

— Nu! 

Strigătul mamei mă face să simt fiori pe şira spinării când ea și 
Mira ajung în încăperea din fața noastră, repezindu-se amândouă în 
stânga, cu armele ridicate. 

Ajungem și restul în încăpere și, înainte de a apuca să evaluez 
situaţia, umbrele lui Xaden mă smucesc de pe picioare, aruncân-du- 
mă la pieptul lui, iar el se răsucește întorcându-ne pe amândoi cu 
spatele și îmi lipeşte coloana de peretele arcadei chiar în momentul în 
care vârful ascuţit al cozii unui dragon portocaliu coadă-de-scorpion 
se repede exact prin locul în care stătusem eu. 


Ce naiba caută un dragon aici? 

— Eşti... 

Ochii lui sunt larg deschiși. 

— Nu m-a atins, îl asigur. 

Încuviințează din cap, iar uşurarea face ca privirea să-i devină 
din îngrijorată în vigilentă, apoi ne întoarcem amândoi spre intrare, 
în timp ce Ridoc, Rhiannon și Dain ni se alătură în grabă. 

Rămân cu gura căscată și puterea îmi năvăleşte prin vene cu 
atâta vigoare, încât mâinile îmi vibrează. 

Piatra protectoare e de două ori mai mare decât cea din Aretia, 
şi la fel e și încăperea care o adăpostește, dar, spre deosebire de cea 
din Aretia, cercurile şi runele gravate pe ea sunt întrerupte de un 
model în romburi. Și aceasta arde, aprinsă în vârf de flăcări negre care 
sfârâie și pâlpâie, în timp ce din stânga, de după ea, se ivește un 
dragon, determinându-le pe mama și pe Mira să se retragă înspre noi. 

Și nu orice dragon. Baide. 

— Pleacă de acolo! îmi cere Tairn, în timp ce Baide îşi lasă capul 
în jos și reușesc să îi văd pentru o clipă ochii - opaci, în loc de galbeni 
-, pentru că apoi mama lansează atacul și, ridicându-și sabia, loveşte 
înspre botul ei. 

Baide o dă la o parte cu o singură lovitură cu capul, iar mama 
zboară prin aer şi se izbeşte de peretele de piatră al încăperii, cră- 
pându-și țeasta, şi apoi se prăbușește. 

Xaden își întinde repede mâna și umbrele se revarsă, înșfăcân- 
du-le pe mama și pe Mira și trăgându-le până la noi, iar Baide rage, 
abur și salivă zburându-i din gură. 

Pășeşte înainte și ghearele îi țăcăne pe podea în timp ce face 
manevre în jurul pietrei, scoţându-l la iveală pe Jack Barlowe așezat 
în şa, în spinarea ei. Felul în care îmi zâmbeşte face să mi se strângă 
stomacul. 

— Ai sosit la țanc, Sorrengail. 

— Oricând hotărăști să-ţi faci apariţia, ești cât se poate de 
binevenit, îi spun lui Tairn, în timp ce umbrele lui Xaden îi dau drumul 


Mirei lângă mine, dar trag corpul mamei, care și-a pierdut cunoștința, 
înapoi prin arcadă. 

Nu pot mânui putere aici, înăuntru, pentru că i-aş pune pe toţi în 
pericol. În plus, încărcătura pietrei va atrage toate loviturile spre ea. 

— Nu e tocmai un loc la care poți ajunge ușor, mormăie Tairn 
drept răspuns. 

— Ce naiba faci, Barlowe? se răstește Dain la el. 

— Ce-am promis, răspunde el și ochii îi strălucesc de satisfacție. 
Xaden lansează încă un val de umbre, ţintindu-l de data asta pe 

Barlowe, însă Baide își cască gura, iar ochii ei siniștri scânteiază 
când văpaia focului i se iveşte în gât. 

— Xaden! tip când Ridoc trece pe lângă mine - pe lângă noi toţi 
- şi îşi aruncă mâinile înainte, cu palmele în sus. 

— Jos! strigă Ridoc şi zăresc un zid de gheaţă ridicându-se în 
fața noastră, iar Xaden mă trage la adăpostul corpului său și se 
ghemuieşte. 

Încăperea e inundată de o strălucire portocalie preț de o 
secundă, apoi două, când focul se dezlănţuie lovindu-se de pereţii de 
piatră. Ridoc ţipă când suflul se stinge. 

În secunda în care focul încetează, suntem deja în picioare ca să- 
i înfruntăm pe Barlowe și pe Baide, dar dragonul s-a făcut din nou 
nevăzut după piatra protectoare. 

— ÎL ţin eu! 

Rhiannon se repede și îşi bagă braţele pe sub ale lui Ridoc, apoi 
îl trage înapoi din locul în care doar o băltoacă mai arată că acolo s-a 
înălțat zidul de gheaţă. Sunt șocată când văd mâinile arse ale lui 
Ridoc, pline de bășici și sângerânde. 

— O luăm la stânga, spune Xaden și îmi aruncă o privire. 

— Noi la dreapta, e de acord Dain și se uită la Mira, care dă 
aprobator din cap. 

Xaden și cu mine o luăm la fugă spre stânga și azvârl în sus 
pumnalul din mână prinzându-l de vârf, pregătită să arunc în 
momentul când apărem de după colţ. 

Ce mama naibii? 


Baide e ridicată pe picioarele din spate, iar cu ghearele din față 
apucă vârful în flăcări al pietrei protectoare, dar Barlowe nu e în șa. 
Avem nevoie de o secundă, timp preţios de care nu dispunem, pentru 
a-l zări ținându-se de partea de sus a gâtului lui Baide, cu mâna 
strânsă în jurul unuia dintre coarnele ei. 

Nici măcar Xaden nu e destul de rapid pentru a opri lovitura 
năprasnică a sabiei scurte a lui Jack, care se abate asupra gâtului lui 
Baide, înfigându-se între solzii care îl acoperă. Răgetul îndurerat al 
dragonului zgâlțâie fundaţia încăperii și încetează brusc în momentul 
în care Jack împinge lama până la capăt. 

Capul i se întoarce în direcţia noastră, în timp ce mânuieşte 
energia cu palma îndreptată spre exterior, lansând un scut care 
blochează umbrele lui Xaden. În acest timp, sângele care țâşneşte din 
gâtul lui Baide stropește piatra protectoare. Flăcările negre se sting 
cu o clipă înainte ca Baide să se prăbușească. 

Piatra protectoare se înclină și Jack se precipită să o ţină, dân- 
du-mi ocazia perfectă să arunc pumnalul spre el, cu o mișcare rapidă 
din încheietură. 

Aud un țipăt care mă umple de satisfacție, moment în care 
Xaden mă apucă de mijloc și ridică un zid de umbre care blochează tot 
ce se află în încăpere, dar nu ne protejează de zgomotul de piatră care 
se prăbușește. Crapă. 

Zumzetul încetează. 

Scuturile de protecţie au căzut. 

In esenţa ei, magia presupune echilibru. Tot ceea ce iei va fi 
recuperat, însă nu mânuitorul e cel care stabileşte preţul. 

Xaden lasă umbrele să cadă și ne întoarcem amândoi în același 
timp pentru a inspecta dezastrul. Mi se strânge inima și îl apuc din 
reflex pe Xaden de mână. Piatra protectoare zace pe jos, spartă în 
două, și nu se zăreşte nicio flacără. 

Pentru numele lui Dunne! Navarre a rămas fără apărare. 


Nu pot vedea peste cadavrul lui Baide pentru a o verifica pe 
Mira, așa că îmi mut repede privirea la dreapta, unde întâlnesc ochii 
larg deschişi ai lui Rhiannon, care stă în faţa arcadei, protejându-i pe 
Ridoc și pe mama. 

Lovitura mea de pumnal îl face pe Jack să se dea în spate, 
împleticindu-se, iar faţa îi e schimonosită de o expresie buimacă, dar 
extaziată când își smulge pumnalul din umăr și îl aruncă pe 
pardoseală. 

— Mai are cel mult câteva minute, îi șoptesc lui Xaden. Barlowe 
tocmai şi-a ucis propriul dragon. E ceva de neînțeles. 

Imposibil. Și totuși, Baide e mai mult ca sigur moartă, iar Jack se 
prăbușește în genunchi și râde cu capul ridicat spre cerul care se 
zăreşte undeva, la cincisprezece metri deasupra noastră. 

Mira îşi face apariţia mișcându-se fără zgomot în jurul 
cadavrului lui Baide, iar Xaden clatină discret din cap spre ea când își 
ridică sabia. Sora mea o ţine în continuare în poziţie de atac, dar nu 
merge mai departe. 

— Ştii că urmează să te alături dragonului tău, nu-i așa? 
întreabă Xaden cu voce joasă, în timp ce umbrele ni se învârtejesc 
tumultuos în jurul picioarelor. 

— Ce faci? întreb şi îmi ascund alt pumnal în palmă. 

— Încerc să obţin orice fel de informaţie. Calmul absolut din 
vocea lui e enervant. 

— Tocmai asta e, spune Barlowe, iar părul blond îi acoperă 
fruntea în momentul în care cade în față, sprijinindu-se într-o mână. 
Că nu o să mă alătur. Ne-au făcut să credem că suntem specii 
inferioare, dar ai văzut cât de uşor am controlat-o? Cât de uşor e 
înlocuită energia care ne lega? 

Ochii i se închid în timp ce își răsfiră degetele pe piatră. 

— Jack! Nu fă asta! 

Nolon trece vijelios pe lângă Rhiannon, iar trăsăturile i se 
descompun când percepe distrugerile din jurul lui. 

— Nu... nu ești tu ăsta! Poţi alege! Simt o strângere în piept. 


— Felul în care a spus-o aproape că dă de înţeles că se aștepta la 
asta. 

— Pentru că se aștepta, îmi răspunde Xaden, fără să-și ia 
privirea de la Jack. Vrea să îl vindece. Din mai tot încearcă să-l vindece. 
Acum e prea slab ca să-și poată ţine ascunse intenţiile. 

— Ce să vindece? Rănile de la căzătură? Concentrarea aduce o 
încruntătură pe fruntea lui Xaden. 

— Jack s-a transformat într-un veninos. A reușit cumva să facă 
asta înăuntrul zonei protejate de scuturi. 

Simt că mi se face rău. 

— Nu există nicio alegere! strigă Jack. Și chiar dacă ar exista, eu 
am ales în clipa în care am văzut-o - mă săgetează cu privirea - că se 
leagă de cel mai puternic dragon liber la Treierat. De ce trebuie să ne 
stabilească ei potenţialul, câtă vreme suntem capabili să ne împlinim 
soarta de unii singuri? 

O, zei! Avea ochii injectați de foarte mult timp. Când s-a 
întâmplat? Înainte de cădere. Trebuie să fi fost înainte să mânuiesc 
puterea asta pentru prima dată. În ziua aia, în sala de antrenament... 

Şi eu am aruncat cu pumnalul greșit. 

— Baide, mormăie Tairn și, când ridic privirea, văd că silueta lui 
ascunde vederii stelele aflate la mare distanță deasupra noastră. 

— Îmi pare atât de rău! 

— Magia presupune echilibru, argumentează Nolon. Nu dă 
nimic fără să existe un preț de plătit! 

— Aşa să fie? zice Jack și trage aer în piept, iar pietrele din jurul 
lui trec de la un cenușiu închis, culoarea ardeziei, la un bej tern. 
Înţelegi cât de multă putere se află sub picioarele tale? 

Bucăţile de piatră se deschid la culoare una după alta. — Xaden... 

— Știu. 

Umbrele ţâşnesc înainte, aruncându-l pe Jack în spate și târân- 
du-l pe pardoseală, pentru ca apoi să-l ridice de pe podea și să-l țin- 
tuiască în aer, cu un X trasat pe piept. 

— Când te-ai transformat? îl întreabă Xaden. 

— Nu-i aşa că ai vrea să ştii? 


Jack se luptă să scape din strânsoare, dar Xaden închide pumnii 
şi umbrele îl apucă și mai strâns. 

— Știu că o să-mi spui, zice Xaden și înaintează. Pentru că nu am 
nimic de pierdut dacă te omor. Așa că spune-mi când. Câștigă-ţi un pic 
de bunăvoință. 

— Înainte de confruntarea dintre noi, răspund, dat fiind că Jack 
refuză s-o facă. Mi-a băgat cu forța putere în corp. Numai că nu am 
recunoscut-o drept ce era. Cum? Scuturile... 

— Nu blochează toată puterea, așa cum vor dragonii să credeți. 
Încă putem să ne alimentăm din pământ, să canalizăm suficient 
pentru a supravieţui. Suficient pentru a-i păcăli. N-om fi noi în 
deplinătatea puterii noastre, capabili să mânuim o magie mai 
puternică în condiţiile măsurilor voastre de protecție, dar puteţi fi 
siguri: suntem deja printre voi, iar acum suntem liberi. 

Jack arată înspre Baide, săgetându-ne cu privirea când pe 
Xaden, când pe mine. 

— N-o să înţeleg niciodată de ce te vrea pe tine. Ce dracu” te face 
atât de specială? 

— Asta schimbă totul, spune Tairn. 

— Habar n-aveţi ce vă aşteaptă. 

Jack încearcă să înhațe umbrele, dar picioarele lui lovesc doar 
aerul. Xaden îi mai înfășoară o legătură în jurul gâtului și se potoleşte. 

— Sunt mai rapizi decât vă închipuiţi. El vine cu o hoardă de 
verzi. Cu toţii vin. 

— S-ar putea să le ia ceva să descifreze harta, spune Xaden și 
tonul lui devine sarcastic. lar tu o să fii mort de ceva vreme când 
sosesc ei. 

— Trebuie să îl ținem în viață cât mai mult posibil, să îl 
interogăm. Îmi schimb cu grijă greutatea corpului pe celălalt picior, că 
să 

nu atrag atenţia lui Jack. 

— Serul, îi spun lui Xaden. El trebuie să fie motivul pentru care 
au dezvoltat serul care blochează pecetea. 


O mișcare în apropierea Mirei mă face să privesc în direcţia ei și 
îl văd pe Dain înaintând cu pași mici pe lângă ea. 

— Nu au nevoie de hartă. Nu au nevoie pentru că le-am arătat 
drumul. În vreme ce voi eraţi ocupați să scoateţi arme pe furiș de aici, 
noi eram ocupați să îi aducem pe furiș înăuntru, spune Jack și 
mişcările îi sunt tot mai lipsite de putere, respiraţia îi e tot mai 
greoaie, exact cum se întâmplase cu Liam. Tot locul ăsta o să fie al 
nostru în câteva ore. 

Își desface palma şi o pune pe perete, apoi se cutremură în timp 
ce culoarea se scurge din piatră. 

Inima îmi zvâcnește. Suntem sub pământ. 

Xaden îşi scoate pumnalul cu mâner din aliaj și înaintează cu 
paşi mari, dar Dain ajunge înaintea lui. 

— Nu încă! 

Dain apucă ferm capul lui Jack și închide ochii, pietrele pierzân- 
du-şi pe rând culoarea. 

Una. Două. Trei. Încep să număr secundele pe măsură ce 
scurgerea culorii se întinde. 

În cea de-a patra secundă, Jack își smulge mâna de pe perete şi 
înhaţă antebraţul lui Dain. 

— Xaden? 

E o cerere, și știm amândoi asta, dar el nu acționează. Dain 
începe să tremure. 

— Xaden! strig. Jack îl stoarce de putere! 

Energia mi se răspândește în unde spre vârfurile degetelor, 
pregătită să lovească. 

Abia când Dain urlă de durere face Xaden ultimul pas și îl 
loveşte în tâmplă pe Jack cu mânerul pumnalului, lăsându-l fără 
cunoștință. 

Mă reped spre Dain, care se dă în spate împleticindu-se şi, sfå- 
şiindu-și jacheta de zbor, și-o dă jos și îşi suflecă mânecile uniformei, 
dând la iveală o pereche de urme cenușii lăsate pe braţele lui în locul 
unde îl înșfăcase Jack cu mâinile. 

— E totul în regulă? 


Pe toţi zeii, pielea i se încrețește. 

— Cred că da, răspunde Dain și îşi controlează braţele trecân- 
du-și mâinile peste ele, pe rând. Doare al naibii, ca o arsură de gheaţă. 

— Presupun că știi cum să te ocupi de el? Din moment ce asta 
tot faci din mai încoace? i se adresează Xaden lui Nolon și îi aruncă o 
privire nimicitoare. 

Nolon dă din cap, se duce la Jack şi îi toarnă o fiolă de ser în 
gură. Xaden își retrage umbrele, astfel că Jack se prăbușește pe podea, 
apoi se apleacă peste el şi îi taie emblema Primei Aripi. 

— Câţi călăreți sunt aici? îl întreabă Dain pe Nolon, care se 
holbează la Jack cu un amestec de neîncredere și oroare. 

Înţeleg brusc de ce era tot timpul atât de extenuat anul ăsta. Nu 
vindeca un suflet în sens figurat, ci la propriu. 

— Câţi călăreţi, Nolon? se răstește Dain. Vindecătorul își ridică 
privirea obosită. 

— O sută nouăsprezece cadeți, răspunde mama și își duce mâna 
la cap, din care îi curge sânge. Zece din conducere. Restul au fost 
trimiși cu toţii la posturile de pază din interiorul regatului și la 
Samara. 

Îmi aruncă o privire. 

— Plus cei pe care i-ai adus tu. 

— I-am văzut amintirile. Nu e suficient, spune Dain şi clatină din 
cap. 

— Ei bine, trebuie să fie, îi replică Mira. 

— Adună-i pe toți. Sunt mai rapizi decât dragonii, îi spune Dain 
mamei. Avem zece ore la dispoziție. Poate chiar mai puţin. După care 
suntem morți. 

O jumătate de oră mai târziu, aproape toate locurile de la 
Sumarul-Luptei sunt ocupate şi e o linie de demarcaţie clară între 
aceia dintre noi care au ales să lupte pentru Poromiel și cei care au 
ales să rămână să apere Navarre. Cadeţii aretieni ocupă partea 
dreaptă a amfiteatrului și, pentru prima dată, nu-mi scot stiloul și 
caietul ca să iau notițe când mama și Devera urcă pe podium 
împreună cu Dain. 


Energia nervoasă din încăpere îmi amintește de acele momente 
din vârful bastionului din Athebyne, când am decis să luptăm la 
Resson. Atât doar că azi nu avem de făcut nicio alegere; suntem aici. 

Această bătălie a început în încăperea pietrei protectoare și deja 
am pierdut. E doar o întâmplare faptul că suntem încă în viaţă. Greim 
i-a transmis lui Tairn că Melgren și trupele lui nu vor ajunge decât în 
urma hoardelor care se apropie; în plus, în urmă cu aproximativ o oră 
a sosit vestea că există și un al doilea val de wyverni. 

Ca și cum primul nu o să fie suficient pentru a ne distruge. 

Arunc o privire peste umăr, spre locurile de sus, și îl văd pe 
Xaden stând lângă Bodhi, cu braţele încrucișate la piept și ascultând 
ce îi spune Garrick. Simt o împunsătură dureroasă în inimă. Cum de 
nu ne mai rămân decât câteva ore? 

Ca și cum simte greutatea privirii mele, se uită la mine, apoi îmi 
face cu ochiul, de parcă nu ne așteaptă anihilarea certă. De parcă ne- 
am fi întors în anul care a trecut și suntem la un curs de Sumarul- 
Luptei ca oricare altul. 

— Cum îţi sunt mâinile? îl întreabă Sawyer pe Ridoc, în timp ce 
conducerea discută ceva pe podium. 

— Mi le-a vindecat Nolon imediat după ce s-a îngrijit de 
generalul Sorrengail. 

Ridoc îşi îndoaie degetele, arătându-și pielea în perfectă stare. 

— Dain cum e? mă întreabă. 

— Nu poate face nimic pentru el, spun clătinând din cap. Nu se 
ştie dacă e din cauză că rana e nevindecabilă ori Nolon e prea 
extenuat de la cât a tot încercat să-l vindece pe Jack. 

— Nenorocitul de Jack, bombăne Rhi. 

— Nenorocitul de Jack, îi dau dreptate. 

Devera deschide întrunirea. Potrivit informaţiilor, o mie de 
wyverni se îndreaptă încoace. Vestea bună? Nici măcar nu s-au 
deranjat să se oprească la Samara, ceea ce înseamnă că numărul 
victimelor e mic. Vestea rea? Se pare că nu se opresc nicăieri, ceea ce 
înseamnă că nu vom avea niciun răgaz în plus. 

Dain face un pas în faţă și își drege glasul. 


— Câţi dintre voi vă descurcaţi cu o rună de urmărire? 

Nicio mână nu se ridică din rândul cadeţilor aretieni, incluzân- 
du-ne pe Rhi și pe mine. Cadeţii de la Basgiath se uită de parcă Dain 
vorbeşte în krovliană. 

— În regulă, spune Dain şi îşi bagă mâna în păr, iar dezamăgirea 
i se citește pe faţă înainte să reușească să o ascundă. Asta complică 
lucrurile. Mânuitorii întunecaţi știu cu precizie unde suntem, întrucât, 
potrivit amintirilor lui, Barlowe a pus momeli peste tot prin colegiu și 
pe cărarea care duce în Vale. 

Bănuiesc că Dain nu-și mai ține pecetea secretă. 

Deschid buzele. Asta e energia pe care a detectat-o Chradh când 
am ajuns, aceeași energie care l-a invocat pe veninos la Resson. Cea 
mai bună șansă a noastră de a câștiga timp e să distrugem momelile 
sau măcar să scăpăm de valurile următoare. 

— Am văzut unde a pus Barlowe majoritatea cutiilor cu momeli, 
dar nu pe toate, continuă Dain, în timp ce din prag se aud pași. 

Toate capetele se întorc, moment în care în sală încep să intre 
cadeți infanteriști, cu fețe nesigure și îngrijorate. Îl zăresc pe Calvin, 
conducătorul plutonului cu care am făcut noi pereche pentru 
manevre, care se uită prin sală, până când privirea îi cade pe harta 
Navarrei şi rămâne acolo. Poartă aceeași emblemă ca toți ceilalți, ceea 
ce mă face să cred că şi-au trimis doar conducerea cvadrantului. 

— Cvadrantul Infanteriştilor va petrece următoarele câteva ore 
încercând să îi găsească în locul nostru, pregătindu-se totodată... 

Vocea lui Dain scade și înghite în sec. Deverei i se face milă de el 
și pășeşte în față. 

— In seara asta o să lucraţi pe detașamente. Nu uitaţi că wyver- 
nii sunt diversiunea și arma. Doborâţi un veninos și veţi ucide 
wyvernul pe care l-a creat. Nimeni nu înfruntă de unul singur un 
mânuitor întunecat. Altfel vă pierdeţi viaţa. Acţionaţi împreună, 
bazaţi-vă unii pe alţii, completaţi-vă peceţile unii cu alţii, exact ca la 
Întrecerea Detaşamentelor. 

— Numai că acum lupta e pe bune, șoptește Rhiannon. O luptă 
în care cadeţii vor muri pe bune. 


— Țineți minte că veninoșii vă vor imita stilul de luptă, așa că 
schimbaţi-l rapid când sunteţi nevoiţi să luptaţi corp la corp, continuă 
Devera, iar în linia buzelor i se citeşte încordarea provocată de 
îngrijorare și, poate, de o oarecare frică. 

Cadeţii de la Basgiath șușotesc între ei și se foiesc în scaune. 

— Pun pariu pe toate pumnalele pe care le-am adus cu noi că nu 
i-au învăţat să lupte împotriva veninoșilor, spune Sawyer și clatină 
din cap, bătând darabana cu degetele în lungul pupitrului. 

— Cei din anul întâi care nu au manifestat pecetea, să aveţi 
rucsacul pregătit și să fiți gata de zbor în caz că noi suntem doborâţi. 
Tămăduitorii aprovizionează infirmeria și se pregătesc. Scribii sunt în 
proces de evacuare împreună cu textele noastre cele mai importante, 
spune Devera și îi aruncă o privire mamei. 

Bineînţeles că sunt în proces de evacuare. Nu pot decât să mă 
întreb ce texte socotesc ei suficient de importante pentru a fi salvate 
şi pe care le va conveni să le abandoneze focului. 

Mama se uită în dreapta mea, mai sus, acolo unde Mira stă 
împreună cu câţiva dintre prietenii ei, apoi își coboară privirea spre 
mine. 

— Sarcinile atribuite în această seară au fost hotărâte având în 
minte ceea ce e mai bine pentru Basgiath și pentru Vale. Unii dintre 
voi au peceţi extrem de puternice, sunt călăreţi înzestrați. 

Priveşte spre primul rând, unde stă Emetterio. 

— Şi chiar maeștrii ai luptei. Dar n-o să vă mint... 

— Asta e o premieră, mormăi, și Rhiannon pufneșşte încet. 

— .. în privinţa faptului că suntem depășiți numeric, continuă 
mama. Nu avem suficientă putere. Cu toate astea, chiar dacă sorții ne 
sunt potrivnici, zeii sunt de partea noastră. Indiferent că ați plecat 
după Treierat sau ați rămas, suntem cu toţii călăreți navarrieni, uniţi 
în scopul de a apăra rasa dragonilor în cele mai negre ceasuri, și cu 
asta basta! 

Cel mai negru ceas din cea mai neagră noapte a anului. Mi se 
face rău luptându-mă cu apăsarea tot mai mare a deznădejdii. 


— Vreau să pleci la Aretia, îi spun Andarnei. Pleacă înainte de 
sosirea lor. Ascunde-te unde poți și întoarce-te la Brennan. 

— Voi fi acolo unde e nevoie de mine, adică cu tine, vine replica 
ei. 

Orice argument aş aduce ca să-i salvez viața nu are nicio 
însemnătate; şi o ştim amândouă. Oamenii nu le poruncesc 
dragonilor. Dacă și-a pus în cap să moară alături de mine și de Tairn, 
nu pot face nimic. Îmi prind buzele între dinți și mi le muşc, ca să 
opresc lacrimile care îmi apar în ochi. 

Îmi înfig unghiile în palmă când mama repartizează călăreți 
activi pe detașamentele de cadeți, pentru a distribui experienţa în 
cadrul grupului. Garrick e repartizat Primului Detașament, Divizia 
Flacără, și Heaton Primului Detașament, Divizia Gheară, în timp ce 
Emery merge la un detașament din Prima Aripă. 

— Căpitane Sorrengail, spune mama și își îndreaptă privirea 
către Mira. O să fii cu Al Doilea Detașament, Divizia Flacără, A Patra 
Aripă. 

Toţi cei din detașamentul nostru se uită înspre Mira, iar eu fac 
ochii mari când văd teama care îi licăreşte în privire. 

Furia mocnită se transmite prin legătura dintre mine și Xaden. 

— La dracu”! 

— Cu tot respectul, generale Sorrengail, răspunde Mira și își 
îndreaptă umerii, dacă vrem cu adevărat să ne folosim peceţile cât 
mai bine, atunci ar trebui să fiu repartizată cu tine, ca ultimă linie de 
apărare, dat fiind că acum pot să ridic un scut fără să fiu lângă cele de 
protecţie. 

Mama ridică din sprâncene, surprinsă, iar privirea mea sare de 
la una la alta de parcă urmăresc un concurs sportiv. 

Mira înghite în sec, apoi îşi aţintește privirea într-a mea. 

— Iar locotenentul Riorson ar trebui repartizat în Al Doilea 
Detașament, din moment ce pecetea lui o completează pe cea a 
cadetului Sorrengail, așa cum s-a dovedit deja în luptă. 

Mă priveşte ca şi cum am sta față în față la masa din sufragerie, 
nu în plină întrunire înainte de bătălie. 


— Oricât de mult mi-ar plăcea să îi fiu scut, el are cele mai mari 
şanse de a ne ţine în viață arma cea mai eficientă. 

Mă uit la mama preţ de o secundă tensionată. 

— Fie, spune mama și încuviințează din cap, apoi termină 
schimbările de unitate. 

Căldura care se înteţise de-a lungul legăturii dispare și îmi 
relaxez, ușurată, poziţia corpului. Măcar vom fi împreună. 

— Vă primim pe amândoi? spune Ridoc şi îmi adresează un 
zâmbet. Poate că așa rezistăm o oră. 

— Pariez pe două, intervine Sawyer. 

— Încetaţi amândoi până nu vă dau cap în cap, îi avertizează 
Imogen, care stă în spatele nostru. Mai puţin de patru ore nici nu intră 
în discuţie. 

Cât timp a rezistat Ressonul? O oră? Și acolo au fost zece călăreţi 
şi şapte zburători împotriva a patru veninoși. 

— Aşadar, s-a stabilit, spune mama când Kaori pășește în mijloc 
şi creează o iluzie care ia forma unei hărți ce înfățișează Basgiathul și 
împrejurimile văzute de sus. Împărțim Basgiathul, valea și zonele 
înconjurătoare într-o reţea de sectoare. 

Kaori mișcă din degete și pe hartă apar linii orizontale și 
verticale. 

— Fiecare detașament va răspunde de un sector din spaţiul 
aerian, în timp ce infanteria acoperă solul, continuă mama, făcân-du-i 
lui Kaori un semn din cap. 

Însemnele detaşamentelor apar pe diferite linii şi îmi ia o 
secundă să o localizez pe a noastră pe partea cu Valea, făcând pereche 
cu un detașament din Prima Aripă. Nu există embleme în interiorul 
spaţiului, dar sunt în schimb o mulţime de dragoni care nu s-au legat 
de călăreţi, gata fără îndoială să își apere cuiburile. 

— Memoraţi liniile astea, pentru că n-o să aveţi timp să scoateţi 
harta când o să fiți acolo. Dacă e în spaţiul vostru aerian, îl omorâţi. 
Dacă trece în spaţiul aerian al altui detașament, îi lăsaţi pe ei să-l 
omoare. Evitaţi cu orice preț să vă părăsiți spaţiul aerian, altfel 
înfruntarea se va transforma într-o încăierare dezorganizată, ceea ce 


ne-ar lăsa inevitabil cu linii de apărare slabe. Veţi primi noi sarcini 
după cum e nevoie, pe măsură ce e raportat numărul celor căzuți. 

Nu dacă sunt raportați. 

Linia din spatele domeniului principal, acolo unde se află 
încăperea scuturilor de protecţie, e înfricoşător de goală, de parcă ar 
fi renunţat deja la acel spaţiu. 

— E greşit, şoptesc. Ar trebui să apărăm piatra protectoare. 

— Pe cea spartă? întreabă repede Sawyer. 

— Spune-o, îndeamnă Rhiannon. 

— Aveţi o mai mare șansă să supravieţuiți cu ajutorul ei, 
mormăie Ridoc, foindu-se în scaun. 

Îmi dreg glasul. 

— E o greşeală să abandonăm piatra protectoare. 

Mama își fixează asupra mea privirea dezaprobatoare și 
temperatura scade cu câteva grade. 

— Cum se face că numai fiicele mele vorbesc neîntrebate? 

— Am învăţat de la mama noastră, i-o întoarce sec Mira, iar 
privirea ucigătoare se întoarce spre ea. 

— E o greşeală, stărui. Nu ştim ce putere rămâne în piatră şi a 
fost așezată anume în acel loc pentru că e deasupra celui mai puternic 
flux natural de putere, după cum susține Warrick. 

— Hmm. 

De data asta nu e mama cea care se uită la mine, ci generalul 
Sorrengail. 

— Opinia îţi e consemnată. 

Simt cum îmi creşte speranţa în piept. 

— Şi o să repartizezi un detaşament? 

— În niciun caz. Opinia ta, chiar consemnată, e greșită. Încheie 
această discuţie fără niciun cuvânt în plus, fără analiza 

pe care am fi făcut-o dacă ne-am fi aflat la Sumarul-Luptei, 
lăsân-du-mă pe jumătate cât eram, micșorată în mine însămi. 

Un val de căldură umple legătura, dar e neputincios împotriva 
fiorilor reci provocaţi de respingerea ei. 


— V-aţi primit ordinele pentru dimineață, spune mama. 
Călăreţii să găsească cel mai la îndemână pat și să doarmă cât mai 
multe ore. Majoritatea celor care au părăsit Basgiathul vor descoperi 
că odăile lor nu au fost rechiziționate și că în majoritatea încă se află 
aşternuturile voastre. E nevoie să fiți odihniţi pentru a fi eficienţi. 

Priveşte prin sala de ședință ca și cum ar fi ultima dată când ne 
vede. 

— Fiecare minut în care rezistăm ne dă o șansă ca întăririle să 
reușească să ajungă înapoi la timp. Fiecare secundă contează. Să fie 
clar, o să rezistăm cât mai mult cu putinţă. 

Privesc la ceas. Nu e nici măcar ora opt încă, ceea ce înseamnă 
că-mi pot menţine mantra în următoarele câteva ceasuri. Nu voi muri 
azi. 

Ceea ce nu pot spune legat de ziua de mâine. 

Stelele sclipesc încă pe cerul nopţii când Xaden și cu mine ne 
îmbrăcăm în liniștea relativă a camerei mele. Se dovedește că cei care 
au mai rămas dintre cadeți au lăsat totul neatins, în afară de cazarma 
liderilor de aripă, ca și cum urma să ne dăm seama de greșeală și să 
ne întoarcem. 

În cele câteva ore de somn am reușit, în cel mai bun caz, să 
aţipesc sporadic, fără ca în urma lor să mă aleg cu nivelul maxim de 
putere, ci doar cu o ușoară ameţeală. Măcar nu am fost chinuită de 
coşmaruri. 

Sau poate că imaginația mea chiar e hiperactivă. 

Xaden mă sărută în josul şirei spinării, iar buzele lui mângâie 
fiecare centimetru de piele în timp ce îmi leagă armura pe deasupra 
bandajului înfășurat de-a curmezișul pieptului, pentru a fixa 
articulaţia dureroasă de la umărul stâng. Închid ochii când ajunge în 
regiunea lombară, iar dorința pe care o potolise din plin aseară se 
aprinde din nou, îmbujorându-mi pielea. Câteva săruturi şi e destul, 
iar corpul meu rezonează instantaneu cu al lui. 

— Continuă așa şi o să scoţi imediat asta de pe mine, îl 
avertizez, privind peste umăr. 

— Asta a fost o ameninţare sau o promisiune? 


Ochii i se întunecă în momentul în care se ridică și îmi leagă 
armura, având grijă să prindă șireturile în aşa fel încât să nu se 
desfacă. 

— Pentru că n-am nicio problemă să-mi petrec ultimele minute 
liniștite pe care le mai avem în dimineaţa asta făcând dragoste cu tine. 

Îți trece uşor mâna peste rotunjimea șoldului meu şi se așază cu 
faţa către mine, urmărind cu degetele centura echipamentului de zbor 
din piele, pentru ca apoi să și le introducă între nasturi și abdomenul 
meu. 

Nu putem face așa ceva, nu ne putem ascunde, prefăcându-ne că 
pentru noi războiul nu bate la ușă. Nu putem trece cu vederea faptul 
că mai bine de o duzină de momeli n-au fost distruse - și nici măcar 
găsite - şi că una singură a fost îndeajuns să-i conducă pe veninoși la 
Resson. lar noi nu am găsit decât jumătate din ceea ce a lăsat Jack pe 
domeniu. Nu putem nega că ultimele vești venite de la cei câţiva 
călăreţi destul de bravi încât să rămână în forturile din interiorul 
regatului aflate de-a lungul drumului de la Samara transmiteau că 
atacul e iminent în următoarele aproximativ două ore. Dar, pe toţi 
zeii, chiar îmi doresc să fiu din nou a lui. 

— Nu putem. 

Cuvintele sunt pline de regret, dar cu toate astea nu mă pot 
abține să nu-mi înfășor braţele pe după gâtul lui. 

— Chiar dacă nu-mi doresc nimic mai mult decât să încui ușa, 
lăsând lumea de afară să ardă în jurul nostru. 

— Putem. 

Ridică mâna şi mi-o pune pe ceafă, trăgându-mă mai aproape de 
el, până când trupurile noastre se lipesc de la coapse la piept. 

— Rostește cuvântul. Şi ne luăm zborul. 

Îl privesc ţintă în ochi, înregistrând fiecare sclipire aurie pentru 
eventualitatea în care nu voi mai avea niciodată șansa de a face asta. 

— Nu ţi-ai ierta-o niciodată dacă ne lăsăm prietenii de izbeliște. 

— Poate, răspunde el și se încruntă pentru o bătaie de inimă, o 
reacţie atât de rapidă, încât aproape că nu o observ, apoi se înclină 
spre mine şi micșorează distanţa dintre noi. Dar știu că nu pot trăi 


fără tine, aşa că trebuie să mă crezi când spun că există o parte din 
mine cât se poate de reală și de insistență care strigă să te iau de aici 
şi să zburăm la Aretia. 

Cunosc prea bine sentimentul, așa că înainte de a îndrăzni să-i 
dau glas, mă ridic pe vârfuri şi îl sărut. De îndată ce buzele ni se ating, 
focul ne aprinde pe amândoi, iar el mă apucă de fund și mă ridică. 
Simt că ne mișcăm, ne răsucim şi îmi deschid buzele pentru limba lui, 
aruncând pe fereastră orice gând raţional. 

Fundul mi se loveşte de birou şi mă prind mai strâns de Xaden, 
îl sărut mai apăsat, iar el își apasă gura pe a mea iar și iar, luând tot ce 
îi ofer şi dând la fel de mult înapoi. Nu e ca noaptea trecută, 
explorarea lentă a corpului celuilalt, când am zăbovit asupra fiecărei 
atingeri, conștienți că s-ar putea să fie ultima dată. E frenetic și 
sălbatic, torid și disperat. 

Îmi înfig mâinile în părul lui, trăgându-l şi mai aproape, ca şi 
cum aş deţine încă puterea Andarnei de a opri timpul, ca și cum ar 
trebui doar să-l sărut încontinuu pentru ca acest moment să nu se mai 
sfârșească. 

Geme cu gura lipită de a mea și degetele lui îmi desfac nasturii 
pantalonilor în acelaşi timp în care îmi duc mâna la ai lui. 

— O să ne mișcăm repede, promit în timp ce ne sărutăm cu 
disperare şi îi deschid primul nasture. 

— Repede, repetă el şi, strecurându-şi mâna în josul pântecului 
meu, o bagă în pantaloni. De obicei nu asta îmi ceri. 

Degetele lui îmi mângâie... Se aud bătăi în uşă. Înlemnim 
amândoi, gâfâind cu gurile lipite una de alta. Nu. Nu. Nu. 

— Nu te opri. 

Dacă doar clipa asta e tot ce ne-a mai rămas, o vreau. Pentru 
numele zeilor, dacă şi-ar muta mâna cu numai câţiva milimetri mai 
jos... 

Ochii lui îi caută pe ai mei, apoi își lipește gura de a mea ca și 
cum de urmarea acestui sărut are să depindă soarta bătăliei care ne 
stă în faţă. 


— Ştiu că sunteţi acolo! răcnește Rhiannon de dincolo de ușă, 
iar bătăile devin bubuituri. Încetaţi să mă ignoraţi înainte ca asta să 
fie cea mai stânjenitoare situaţie întâlnită în Navarre. 

— Cinci minute, cerşesc, în timp ce gura lui Xaden alunecă în 
josul gâtului meu. 

— În clipa asta, poruncește o voce gravă şi familiară, iar Xaden 
se depărtează la un pas de mine, înjurând în șoaptă. 

Cu neputinţă! Chiar e aici? Dar, pentru eventualitatea în care e, 
îmi iau mâinile de pe pantalonii lui Xaden și îmi închei rapid nasturele 
de la ai mei, apoi mă dau jos de pe birou și mă duc repede la ușă, 
oprindu-mă pentru o secundă să verific dacă și hainele lui Xaden sunt 
la locul lor. 

— Desprindeţi-vă acele părți din corp și... 

Descui ușa cu o mișcare a mâinii și, când o dau de perete, 
descopăr că se află acolo nu doar toți zburătorii din al doilea și al 
treilea an din detașamentul nostru, ci și câţiva dintre cei din anul 
întâi. Inclusv Sloane. 

Şi Brennan. 

Fără să stau să mă gândesc la regulament sau la maniere, mă 
arunc în braţele lui și mă prinde, strângându-mă la piept. 

— Ai venit! 

— V-am mai lăsat o dată pe tine și pe Mira aici să duceţi lupta 
asta pe cont propriu şi n-am de gând s-o mai fac vreodată. Mi-am dat 
seama imediat ce-aţi plecat că am dat-o în bară, dar grifonii nu zboară 
la fel de repede ca dragonii. 

Mă strânge preţ de o clipă mai tare, apoi mă lasă jos. 

— Spune-mi unde pot fi de folos. 

— Ăştia sunt zburători? 

Toate capetele se întorc de-a lungul coridorului, în timp ce 
mama se apropie împreună cu doi dintre aghiotanţii ei, dar pașii îi 
şovăie când dă cu ochii de fratele meu. 

— Brennan? 

— Nu pentru tine am venit, o expediază el fără să-i mai adreseze 
niciun alt cuvânt. Matthias are să trimită zburătorii să caute momelile. 


Sunt mai rapizi la sol şi oricum se pricep mai bine în ce priveşte 
runele. 

— Aşa e, încuviințează Cat cu o ridicare relaxată din umeri și 
examinează coridorul de parcă ar căuta cine știe ce puncte slabe în 
structura lui și probabil chiar asta face. Și nu ne abandonăm stolurile. 
O să luptăm. 

Nu mi-o fi ea simpatică, dar de respectat o respect. Găsirea 
acelor momeli o să ne dea timp preţios pentru... 

Îl apuc pe Brennan de braţe și în pieptul meu se aprinde o 
licărire de speranţă. 

— Te-ai confruntat vreodată cu ceva pe care să nu-l poți 
vindeca? Sau, mai bine spus, repara? 

— Magie, răspunde el. Nu pot repara o relicvă ori ceva de genul 
ăsta. Şi probabil că nici o rună. 

Dacă o poate face, va trebui doar să rezistăm până ajunge 
Codagh. 

— Dar o piatră protectoare? 

Brennan ridică din sprâncene, iar eu privesc pe lângă el, spre 
Rhiannon. 

— Trebuie să păzim încăperea, cel puţin să poată încerca. 

Rhi dă din cap, apoi se întoarce către mama, care se holbează în 
continuare la Brennan ca și cum ar fi o halucinație. 

— Generale Sorrengail, Al Doilea Detașament, Divizia Flacără, A 
Patra Aripă solicită oficial permisiunea de a păzi spaţiul aerian de 
deasupra încăperii pietrei protectoare. 

Mama nu își ia ochii de la Brennan. 

— Permisiune acordată. 

Cu toate că sunt oarece controverse, convingerea aproape 
generală e aceea că transformarea în veninos ascute simţurile 
unui mânuitor întunecat. Convingerea acestui învăţat e aceea că 
cel responsabil pentru moartea regelui Grethwild a dezvoltat o 
vedere mai pătrunzătoare. Deoarece nici măcar cel mai bun 
dintre zburătorii Majestății Sale nu putea vedea prin întunericul 


în care s-a învăluit veninosul ca să-l ucidă pe preaiubitul nostru 
rege. 

— STUDIUL NEAUTORIZAT AL MAIORULUI EDVARD TILLER 
DESPRE PROPRIETĂȚILE VENINOȘILOR, AFLAT ÎN BIBLIOTECA 
DIN CORDYN 

Mai e o oră până la ivirea zorilor şi călăreţii din detașamentul 
nostru sunt deja poziționați pe linia de creastă care străjuiește 
domeniul principal de la Basgiath, cu dragonii aliniaţi în spatele 
nostru. Linia orizontului se întrezărește vag, ca o făgăduinţă a ivirii 
luminii, dar apare şi dispare, deoarece cerul își schimbă înfățișarea, 
iar forma incertă care se apropie tot mai mult devine din ce în ce mai 
mare cu fiecare minut care se scurge. 

La câţiva zeci de metri mai jos, în faţa porţilor de la Basgiath, 
mama aşteaptă călare pe Aimsir, împreună cu detașamentul ei 
personal, din care fac parte inclusiv Mira şi Teine, aflate la foarte mică 
distanţă în spatele ei. Ea e în fruntea noastră a tuturor, în faţa celor 
trei copii ai ei și a locului pentru care ne-a sacrificat - și pentru care 
şi-a sacrificat propriul suflet. 

— Vin, îmi sune Tairn, care are o postură ţeapănă, câtă vreme 
ceilalți își schimbă greutatea de pe un picior pe altul sau sapă cu 
ghearele în granitul sfărâmicios şi acoperit de zăpadă al versantului. 

Detașamentele din A Treia şi A Patra Aripă sunt dispuse în 
formaţie pe versanţii munţilor din jurul nostru, dar atât Prima, cât şi 
A Doua Aripă - jumătate din forţele noastre, acum că suntem din nou 
împreună cu cadeţii de la Basgiath - au fost trimise la marginea Văii, 
în timp ce detașamentele noastre păzesc spaţiul aerian de deasupra 
celor o sută de metri dintre partea din spate a domeniului principal și 
creasta abruptă pe care ne aflăm noi, inclusiv intrarea foarte bine 
ascunsă în camera pietrei protectoare, situată treizeci de metri mai 
jos, unde Brennan s-a pus pe treabă. Sloane, Aaric și ceilalți din anul 
întâi sunt cu el sub pretextul de a-i aduce orice are nevoie, dar Rhi le- 
a ordonat să stea pe lângă Brennan mai mult ca să îi pună la adăpost. 

— Ştiu. 


Arunc o privire peste umăr, spre locul unde Andarna, aflată 
între Tairn şi Sgaeyl, își mușcă harnașamentul. Și-a făcut apariţia cu o 
oră în urmă și a refuzat să plece. 

— Aşa a fost la Resson? mă întreabă Rhiannon, care stă în 
dreapta mea și își mișcă nervos degetele pe tecile pentru pumnale și 
pentru sabie. 

— Cum te simţi? întreb. 

— Atât de speriat încât sunt sigur că fie îmi cedează inima, fie 
fac pe mine, răspunde Ridoc, care o încadrează de cealaltă parte. 

— Aveam de gând să spun îngrozitor de speriată, dar e OK și 
aşa, de ce nu, spune Rhianon, dând aprobator din cap. 

— Da, exact așa a fost la Resson. 

Fac din nou verificările obișnuite, nu că aș avea timp să mă 
întorc în camera mea dacă am uitat ceva. Xaden a recuperat pumnalul 
pe care i-l împlântasem lui Jack în umăr, așa că le am pe toate 
douăsprezece, plus două cu mâner din aliaj și mica arbaletă prinsă pe 
coapsa dreaptă. Sunt înarmată până în dinți. 

— Devine vreodată mai ușor? Să pleci la luptă? întreabă Sawyer 
de lângă Ridoc, cu ochii coborâţi spre colegiu. 

Infanterişti au fost plasați în toate curţile, pe toate culoarele și la 
toate intrările, ca ultimă linie a unei apărări extrem de șubrede. 

— Nu, vine din stânga mea răspunsul lui Xaden. Devii doar mai 
priceput la a ascunde. Planul e clar pentru toată lumea? 

— Călăreţii sunt în subordinea lui Rhi, zburătorii sunt în sub- 
ordinea lui Bragen, turuie pentru detașamentul nostru Quinn, de 
undeva din josul rândului. Când sosesc. 

Zburătorii caută în continuare cutiile. Fără momeli, poate că 
wyvernii ar aştepta până în zori. Poate că le-ar lua mai mult să își dea 
seama unde sunt cuiburile. Poate că distrugerea momelilor are să 
descurajeze următoarea hoardă, care e de așteptat să vină după 
aceasta. Dar o mie de poate nu vor schimba ceea ce avem noi acum de 
înfruntat. 

— Rămânem în sectorul nostru, spune Imogen de lângă Quinn, 
împletindu-și șuviţele roz de păr ca să nu-i intre în ochi. Dacă un 


wyvern iese din spaţiul nostru aerian, îl lăsăm în seama altui 
detașament, ca să nu ne părăsim din greșeală sectorul, lipsindu-l de 
apărare. Ne păstrăm spaţiul aerian cu orice preț. 

— Rhiannon e de serviciu cu pumnalele, spune Ridoc și își 
freacă mâinile, cu toate că în dimineaţa asta e neobișnuit de cald, iar 
răsuflarea mea nici măcar nu scoate aburi. O să le aducă și o să le 
distribuie în caz că vreun veninos se prăbușește de pe wyvernul lui cu 
tot cu pumnalul nostru. 

— E vreun motiv pentru care nu îi poţi ţine pe toţi pe loc cu 
toată puterea aia a umbrei? 

Sawyer aruncă o privire în direcţia lui Xaden ca și cum ar exista 
vreo şansă ca el să nu se fi gândit deja la asta, iar privirea îi e 
reflectată de Rhi și de Ridoc. 

— Altul decât acela că a fost cât pe ce să fiu mistuit ţinându-i pe 
patruzeci dintre ei într-un spaţiu îngust cum e o vale, iar acum par a fi 
de zece ori pe atât, în câmp deschis? îi dă replica Xaden, arcuin-du-și 
sprânceana brăzdată de cicatrice. 

— Corect. Ăsta, spune Sawyer şi dă din cap ca pentru sine. 

— E o greşeală să vă lăsaţi distrași de wyverni, îi avertizez, în 
timp ce adierea care suflă în josul pantei devine un vânt în toată 
regula, dar și acesta lipsit de frigul tăios de decembrie. E adevărat, vor 
încerca să ne ucidă, dar nu le daţi voie să vă abată atenţia de la 
creatorul lor. Ucideţi-i pe veninoșii care i-au creat, iar acei wyverni se 
vor prăbuși. Din experiența noastră, veninoșşii se țin aproape de 
creaţiile lor în timpul luptei. 

— Vă ştiţi perechea? întreabă Rhiannon, privind de-a lungul 
rândului. 

Dau toţi din cap. Scopul nostru e ca situaţia să fie mereu de doi 
la unu în favoarea noastră. 

— Încălecaţi, ordonă Rhiannon. 

Mă răsucesc repede şi o cuprind în braţe, iar ea îi apucă pe 
Sawyer şi pe Ridoc şi îi trage şi pe ei în îmbrăţișare. 


— Să nu îngheţaţi, le spun. Indiferent ce se întâmplă, continuaţi 
să vă mișcaţi. Şi rămâneţi în aer. Vă pot ucide dacă secătuiesc 
pământul pe care staţi. Azi nu moare nimeni. 

— Azi nu moare nimeni, repetă Ridoc, iar Sawyer încuviințează 
din cap şi ne desprindem din îmbrăţișare. 

— Ai văzut-o pe Jesinia? îl întreabă Rhi pe Sawyer. Ridic din 
sprâncene. 

— E aici? 

— A zburat cu Maren, spune Sawyer. Bănuiesc că grifonii sunt 
ceva mai relaxaţi la capitolul ăsta decât dragonii. E la Arhive, compară 
jurnalul lui Warrick cu cel al Lyrei, să vadă dacă își poate da seama ce 
nu e în regulă cu scuturile de protecţie din Aretia. Când ai spus că îţi e 
teamă că scuturile de protecţie au să cadă aici, a început să-și facă 
griji că nu vom fi capabili să le reactivăm dacă nu știm ce nu a mers 
cum trebuie în Aretia. Se dovedeşte că are dreptate. 

— N-ar trebui să fie la Basgiath, zic clătinând din cap, iar inima 
mi-o ia la goană. E complet lipsită de apărare acolo jos. 

— Şi-a făcut griji că va descoperi care e diferența dintre jurnale 
şi că o să fie prea departe ca să poată ajuta. Și dacă Brennan repară 
piatra aia, ea e singura noastră șansă de a reactiva cu succes scuturile 
de aici, răspunde Sawyer și se retrage, urmându-l pe Ridoc în direcţia 
dragonilor lor. 

— Are același drept să-și riște viaţa ca noi, îmi amintește Rhi 
peste umăr, în timp ce se îndreaptă către Feirge. Şi acum încălzeș-te-ţi 
mâinile alea pricepute la mânuit ori fă orice e nevoie să faci ca să dăm 
foc locului ăstuia. 

Mă întorc înspre Andarna în timp ce Xaden termină de vorbit cu 
Quinn și Imogen. 

— Promite-mi că stai ascunsă. 

— Mă pot ascunde. 

Se dă un pas înapoi, iar eu clipesc... Parcă ar dispărea în 
întuneric. 

— Avantajul de a fi un dragon negru, pufneşte Tairn. Suntem 
născuţi să fim făpturi ale nopții. 


O urmez pe Andarna și îi scarpin solzii dintre nări când își lasă 
capul în jos. 

— Rămâi pe loc. Marbh e dedesubtul tău, veghează asupra lui 
Brennan. Dacă soarta bătăliei se schimbă, o să aibă grijă de tine, dar 
trebuie să pleci. Promite-mi! 

— O să rămân. O să fiu atentă. Dar de data asta nu te părăsesc. 
Suflă și răsuflarea îi miroase ușor a sulf, iar eu îmi simt inima 

grea. A văzut prea multe pentru cineva de vârsta ei. 

— Era mai ușor când erai mică. 

O mai scarpin încă o dată. Toţi dragonii din detașamentul nostru 
ştiu că trebuie să aibă grijă de ea dacă Tairn și cu mine cădem în 
luptă. Dar numai ea poate alege să renunțe. 

— Nici atunci n-am ascultat. 

— Exact! 

— E timpul, ne anunţă Tairn și bătăile inimii mi se accelerează 
când mă întorc spre soare-răsare, unde o fâșie portocalie luminează 
nu numai orizontul, ci și norul imens de wyverni, ajuns deja foarte 
aproape. 

Ne învăluie o altă rafală de vânt cald, iar pe cer stelele licăresc 
tot mai slab, în timp ce un nor negru se vălătuceşte dinspre munte și 
încarcă aerul cu o energie care o cheamă pe a mea. 

Xaden mă așteaptă între Tairn și Sgaeyl, scenariu care îmi 
aminteşte mult prea mult de Resson. Întinde mâna spre mine şi îşi 
pune palma caldă pe după gâtul meu. 

— Te iubesc. Tu ești toată lumea mea. 

Se apleacă și își sprijină fruntea de a mea. 

— Nu ţi-am putut spune lucrul ăsta data trecută când am zburat 
să luptăm, însă ar fi trebuit s-o fac. 

— Şi eu te iubesc, spun și, apucându-l de mijloc, mă forțez să 
zâmbesc. Te rog să nu mori. Nu vreau să trăiesc fără tine. 

Ei sunt atât de mulţi și noi suntem atât de puţini. 

— Noi nu murim azi. 

— Bine ar fi dacă am simţi cu toții aceeași siguranţă, încerc să 
glumesc. 


— Concentrează-te asupra inamicului și asupra vieţii tale, îmi 
spune el și mă sărută apăsat și repede. Nici măcar Malek nu ar putea 
să mă despartă de tine. 

Mă retrag când simt pe cap prima picătură. 

— Ploaie? spune Xaden, privind în sus. În decembrie? Căldură. 
Ploaie. Aer încărcat. 

— E mama, îi răspund și pe faţă mi se întinde încet un zâmbet. E 
modul ei de a-și alimenta cu putere arma favorită. 

Pe mine. 

— Amintește-mi să-i mulțumesc după ce se termină totul. 

Mă trage spre el și mă mai sărută o dată repede, apoi se întoarce 
şi pleacă fără niciun alt cuvânt, încălecând în viteză pe Sgayel. Arunc o 
privire către cer și trag adânc aer în piept, ca să fac faţă presiunii cu 
care tocmai m-a încărcat mama. Furtuna are să mă ajute, dar dacă 
ploaia se înteţește, o să ne lipsească de ajutorul grifonilor. Aceștia nu 
pot zbura decât cel mult pe burniţă. 

— O să facă de pază la sol și o să-i transporte pe răniți, spune 
Tairn şi își apleacă umărul. 

Urc pe piciorul lui din faţă, în timp ce picăturile de ploaie îi cad 
pe solzi. Mă aşez în șa, îmi prind centura peste coapse și mă asigur că 
tolba pe care mi-a dat-o Maren e bine prinsă în partea stângă a șeii, la 
îndemână. Nu vreau să risc să-mi alunece de pe umăr dacă mi-o leg la 
spate. Apoi scot conductorul din buzunar și îmi trag pe încheietură 
noua brățară de oțel prinsă de vârful lui. 

De abia acum, când sunt sigură că sunt pe cât se poate de 
pregătită, când puterea îmi curge prin vene răspândind o văpaie care 
nu arde propriu-zis, îmi îndrept privirea înainte, spre dușmanul care 
se apropie. 

Bătăile inimii îmi devin haotice. 

Pe toţi zeii, sunt pretutindeni, iar hoarda lor e mai mare decât 
orice grup de dragoni pe care l-am văzut vreodată. Zburând la diferite 
înălțimi - în general la același nivel cu poziţiile noastre -, marea de 
aripi cenușii, gâtlejuri întinse și gheare rășchirate înghite răsăritul 
soarelui. 


Le-am subestimat cu mult numărul și știm că mai urmează un 
val. Simt un nod în gât când privesc la rândul format de detașamentul 
meu. Nu există nicio șansă să scăpăm cu toţii vii din asta... dacă o să 
scăpăm vreunul. 

Dar nu trebuie decât să rezistăm suficient pentru ca Brennan să 
repare piatra protectoare. Dacă putem ridica scuturile, chiar și fără ca 
Jesinia să descopere ce ne-a scăpat în Aretia, putem năuci suficient 
wyvernii ca să îi ucidem. 

În câteva secunde, wyvernii sunt destul de aproape încât să 
disting care dintre ei are călăreț şi, când ajung cu numărătoarea la 
douăzeci, mă opresc, de dragul propriei sănătăţi mintale. Groaza îmi 
urcă pe şira spinării şi respir adânc, ca să o fac să se retragă. Nu le 
sunt de folos lui Tairn şi Andarnei - nimănui din detașamentul meu - 
dacă mă las cuprinsă de panică și o să fiu şi mai rău, o vulnerabilitate, 
dacă nu îmi păstrez pe deplin controlul. 

În doar câteva minute, vor fi suficient de aproape. 

— Poate c-ar trebui să ne ferim din calea lor. Să-i atacăm în câmp 
deschis. 

Nu mă pot abține și pun la îndoială planul nostru, în timp ce 
frica îmi strânge pieptul, accelerându- mi pulsul. 

— Sunt prea mulți. Ne-ar putea lesne ataca de pe flancuri, 
încercu-indu-ne. Aici cunoaștem fiecare râpă și fiecare vârf. Și nu ne pot 
înconjura, răspunde Tairn. 

Sunt nevoiţi să treacă printre noi. 

— Se răsfiră, spune Tairn și își roteşte capul. Formaţia lor arată 
că o să ne atace toate forţele în loc să vizeze Valea, așa cum ne-am 
făcut noi planul. 

Simt un pietroi în stomac. Ne-am repartizat greșit. 

— În cazul ăsta, nu avem decât să ne asigurăm că nu o să ajungă 
în Vale, nu? 

— O să ai câmp liber de tragere pentru numai câteva secunde, îmi 
amintește Tairn. 

— Știu. 


Odată ce dragonii atacă, există riscul să-l lovesc pe unul de-ai 
noștri, nu doar un wyvern. De această primă lovitură depinde totul. 
Ridic mâinile și deschid ușa Arhivelor pentru un flux de putere 
constant, dar controlabil, savurând sfârâitul care mi se răspândește 
rapid pe piele odată cu valul de energie. 

— Spune-i lui Aimsir că am nevoie ca mama să miște norul... 

— Da, răspunde Tairn, urmărindu-mi fluxul gândurilor până la 
capăt înainte să apuc să le dau glas. 

Îmi ţin conductorul sprijinit de antebraţ și mă concentrez 
asupra norului de deasupra noastră, clipind ca să-mi îndepărtez din 
ochi picăturile de ploaie, care cad necontenit. 

Dragonii de lângă noi încep să își schimbe greutatea corpului de 
pe un picior pe altul şi mișcă din umeri, pregătindu-se să-şi ia zborul, 
dar Tairn rămâne la fel de nemișcat precum muntele pe care ne aflăm. 
Arunc o singură privire peste umăr, înspre Andarna, dar... 

— Unde ești? 

Bătălia nici măcar nu a început încă, și ea şi-a și părăsit poziţia. 

— Mă ascund, așa cum am promis. Se ivește dintr-o grămadă de 
bolovani. 

—  Pregătește-te, ordonă Tairn când norii se rostogolesc pe 
deasupra noastră cu o viteză supranaturală, năvălind către inamic. 

Mă concentrez asupra hoardei. În lipsa unei supape, puterea 
creşte înăuntrul meu, atât de fierbinte încât încep să cred că s-ar 
putea să respir foc, și o las să se acumuleze, să ardă, să ajungă cât pe 
ce să mă mistuie. 

— Violet..., spune Xaden. 

— Nu încă, îi răspund. 

Se vor repezi la noi în câteva secunde, dar trebuie să fie secunda 
potrivită. Picături de sudoare îmi acoperă fruntea. 

— Violet! 

Wyvernii care zboară cel mai sus sunt prinși în furtuna mamei, 
iar eu eliberez șuvoiul de putere fierbinte, aţintindu-l înspre cer. 


Fulgerul trosnește, zvâcnind în sus direct din stânca crestei 
aflate sub a noastră, într-o explozie de lumină atât de puternică încât 
îmi lăcrimează ochii în momentul în care loveşte în nor. 

Îmi las braţele în jos când trupuri încep să se prăbușească. 

— Poate c-o să fie mai ușor decât... 

Nu mai contează. Wyvernii își adaptează tacticile în numai 
câteva secunde, la fel și călăreții care îi controlează, și zboară pe sub 
pătura de nori, virând ca să se ferească de leşurile care cad din rândul 
hoardei lor. 

— Pe toţi dracii! strigă Ridoc, în timp ce wyvernii se izbesc de 
cele patru drumuri care duc la Basgiath, iar corpurile lor sapă șanțuri 
adânci în pământ. 

N-o să mai meargă încă o dată, așa că iau sfera în palmă și invoc 
din nou putere, generând un flux mai rapid, mai concentrat, și ţintesc 
cel mai apropiat wyvern cu călăreț. Focul îmi curge vijelios prin vene 
în timp ce mânuiesc pecetea, ratând un wyvern, dar lovindu-l pe altul. 

Rahat. 

— Concentrează-te pe următoarea lovitură, nu pe ultima, spune 
Tairn. 

— Aşteaptă! strigă Xaden şi ţine liber câmpul de tragere 
suficient cât să pot lansa o nouă lovitură. 

Îmi ridic din nou mâna, permițând puterii lui Tairn să-mi 
controleze oasele și mușchii, apoi generez o altă încărcătură pe care 
s-o mânuiesc. Energia gonește prin mine și în loc să-mi deschid 
palmele, mă concentrez să ţintesc cu degetele, așa cum m-a învăţat 
Felix, şi le îndrept în jos împreună cu încărcătura, direcționând-o 
către țintă ca și cum eu aș fi compozitorul, iar fulgerul, orchestra mea. 

Loveşte în plin, iar wyvernul și călăreţul lui se prăbușesc fără 
viaţă, urmând traiectorii diferite. Alţi câțiva wyverni cad prin aer 
odată cu moartea mânuitorului întunecat, dar nu avem timp să ne 
simțim ușuraţi sau să ne bucurăm de reușită, din moment ce mai sunt 
atât de mulți. 

Și sunt aici. 


Detaşamentul mamei lansează atacul împotriva primului val 
care pătrunde în sectorul alocat lor. Aimsir sfâșie gâtul unui wyvern, 
dar apoi mama și Mira sunt ascunse vederii mele de hoarda care trece 
prin sectorul lor și intră în următorul. 

— Concentrează-te pe sectorul tău, îmi ordonă Tairn, aşa că îmi 
smulg privirea de la zona în care mi-am văzut ultima oară familia. 

La fiecare secundă, detașamentele aflate în jurul nostru și mai 
jos de noi se lansează în apărarea sectoarelor lor și, când primul bot 
cenușiu trece ameninţător peste linia noastră - acolo unde se termină 
clădirile de la Basgiath și încep munţii -, mă pregătesc. 

Tairn se ridică pe picioarele din spate şi se repede înainte, dând 
din aripi în timp ce aleargă spre marginea crestei, apoi își ia zborul. 
Îmi trag ochelarii de zbor pe ochi imediat ce simt înțepătura vântului, 
apoi îi ridic imediat pe creștet în momentul în care ploaia mă 
împiedică să mai văd prin lentile. 

—sta-i al nostru, îmi spune Tairn şi se îndreaptă în zbor direct 
către primul din hoardă care pătrunde în spaţiul nostru aerian. 

Quinn și Imogen o iau spre stânga, îndreptându-se către alte 
ținte, şi văd cu coada ochiului restul detașamentului, dar îmi păstrez 
atenţia concentrată pe wyvernul pe care l-a revendicat Tairn în timp 
ce zburăm spre o coliziune frontală. 

Apuc conductorul într-o mână și o ridic pe cealaltă în momentul 
în care distanţa dintre noi se reduce fulgerător. Nu e nevoie să-mi 
activez puterea; e deja pregătită, îmi curge prin vene şi în același timp 
electrizează cerul de deasupra. 

Energia îmi sfârâie în vârfurile degetelor și, exact în momentul 
în care am intenţia să mânuiesc putere, wyvernul fără călăreț își 
deschide fălcile și dă drumul unui jet de foc verde. Bătăile inimii îmi 
urcă în gât când flăcările se apropie vijelios de noi, dar Tairn se 
răsucește la stânga şi scăpăm de vâlvătaie la mustață. 

Îmi aplec corpul spre dreapta ca să-mi menţin echilibrul când 
trecem de wyvern, rămânând concentrată asupra creaturii, și apoi 
dau drumul loviturii, atrăgând fulgerul din norul de deasupra. Îl 
nimerește pe wyvern imediat mai sus de coadă - nu mi-am calculat 


destul de exact atacul ca să intre la socoteală și viteza, dar impactul e 
mai mult decât suficient pentru a-l dobori. 

— Dedesubt! mârâie Tairn și coboară în picaj. 

Clipesc rapid din cauza vântului și observ cum trei wyverni 
încearcă să pătrundă la o altitudine mai mică. 

— Nu-mi pot lansa lovitura de aici. Risc să nimeresc pe cineva 
aflat mai sus dacă declanșez fulgerul din cer, wyvernii sunt prea 
departe ca să trag de la mine și dacă lovesc din pământ în sus și ratez... 

— Ține-te bine! 

Îmi pun repede ambele mâini pe oblânc, observându-l pe 
călărețul wyvernului din mijloc, şi coborâm zeci de metri în câteva 
secunde, cu zumzetul neîntrerupt al puterii în urechi. 

Tairn atacă de deasupra, îndreptându-se în zbor direct către 
wyvernul din stânga, iar impactul îmi smucește corpul înainte când 
Tairn își înfige colții în gâtul fiarei și o trage sub noi, apoi ne 
continuăm coborârea vertiginoasă. 

Wyvernul scoate un țipăt și întind mâna după unul dintre 
pumnalele mele cu mâner din aliaj, răsucindu-mă în șa ca să văd ce e 
în spatele lui Tairn, şi observ cum două siluete masive se ţin pe 
urmele noastre. 

— Vin. 

O trosnitură oribilă se aude sub noi şi Tairn dă drumul wyver- 
nului, care are gâtul rupt, iar acesta se prăbușește ultimii treizeci de 
metri, căzând pe terenul de dedesubt, undeva în spatele clădirii 
administrative. 

Tairn se apleacă într-o parte și coteşte spre dreapta, apoi începe 
să se ridice în aer bătând tare din aripi, dar e imposibil să ajungem la 
timp într-o poziţie favorabilă. Sunt la mai puţin de cincisprezece 
metri de noi şi, ţinând cont de unghiul în care coboară cei doi wyverni 
rămași, e o chestiune de secunde până ce Tairn să devină o pradă 
ușoară. Verific sub noi - avem cale liberă - și apuc conductorul, 
trăgând adânc aer în piept ca să-mi liniștesc bătăile rapide ale inimii 
şi iureşul sălbatic al adrenalinei prin vene. Control. Am nevoie de 
control total. 


Nu e timp decât pentru o singură lovitură. Eliberez puterea, 
direcționând-o în sus cu ajutorul pumnalului, și fulgerul destramă 
bolta, nimerindu-l în piept pe wyvernul aflat cel mai aproape. 

— Asta e! exclam când creatura se prăbușește din cer, dar 
bucuria îmi e de scurtă durată, deoarece celălalt wyvern, însoţit de un 
mânuitor întunecat, se repede înainte și își deschide fălcile, lăsând la 
vedere niște colți stricaţi și focul verde și strălucitor din gât. Tairn! 

Strigătul de alarmă abia dacă apucă să îmi iasă din gură când o 
fâşie de umbră i se înfășoară wyvernului în jurul gâtului și îl smucește 
în spate de parcă ar fi un câine turbat ținut în lesă, iar colții lui ratează 
cu doar un metru vârful aripii lui Tairn, în timp ce continuăm să 
zburăm în sus. 

— L-a revendicat Sgaeyl pe ăsta. O să trebuiască să ne găsim 
altul, îmi spune el şi se înalță mai repede decât oricând prin ploaia 
torențială. 

Folosesc secunde preţioase pentru a scruta împrejurimile. Toate 
sectoarele, inclusiv al nostru, sunt covârşite. Prin roiul cenușiu se 
întrezăresc doar licăriri de culoare în timp ce ne avântăm spre 
înfruntarea de deasupra noastră, dar cea mai mare parte a wyvernilor 
planează încă la distanţă, ţinuţi pe loc la limita furtunii. 

— Au trimis doar primul val, îmi explică Tairn. Ca să găsească 
punctele slabe, probabil. 

Aotrom coboară vertiginos în direcția noastră, cu ghearele 
înfipte în burta unui wyvern, și îl întrezăresc pe Ridoc când trec pe 
lângă noi coborând în spirală, cu Imogen și a ei Portocalie Coadă- 
Pumnal, Glane, imediat în urma lor. 

— Ridoc! îi strig lui Tairn. 

— Concentrează-te asupra misiunii tale, altfel planul se duce de 
râpă. Ai încredere că ceilalți se ocupă de ale lor. 

Zboară direct prin haosul cenușiu și năvăleşte în spaţiul aerian 
de deasupra, apoi își încetează înălțarea. 

Are dreptate, avem o treabă de făcut, dar să-mi las prietenii să- 
şi vadă singuri de treaba lor aduce mult cu a nu-i băga în seamă. 
Ploaia mi se scurge pe uniforma de zbor în timp ce scrutez câmpul de 


luptă de dedesubt, forțându-mă să inspir pe nas și să expir pe gură, ca 
să-mi micșorez pulsul. 

Asta nu e încăierarea de la Resson. E o apărare coordonată și 
trebuie să mă concentrez, ca să-mi îndeplinesc partea. 

Feirge e prins într-o luptă strânsă cu un wyvern foc-verde - din 
gura lui țâșnește o pală de foc albastru - wyvern foc-albastru vreau să 
zic, şi mi se strânge inima când Rhi scapă la mustață de pala de foc 
sărind din spinarea lui Feirge în cea a lui Cruth. Quinn o prinde de 
antebraţ în timp ce Verdele Coadă-de-Scorpion împunge tare cu 
coada, și îmi desprind privirea de la ele când îmi dau seama că au 
lucrurile sub control și că nu pot face nimic. 

Dar, cincisprezece metri mai jos, Sawyer e în dificultate, 
deoarece Sliseag e prins într-o confruntare directă cu trei wyverni, 
dintre care unul are călăreț. Apuc strâns conductorul, apoi îmi revărs 
un nou val de putere în corp și ridic mâna. 

— Să nu ratezi, mă avertizează Tairn. 

Pentru orice eventualitate, mă concentrez asupra wyvernului 
aflat cel mai departe de Sliseag și direcționez puterea înspre ţintă cu 
toată concentrarea și hotărârea. Energia se dezlănțuie prin mine și 
fulgerul loveşte din norul de deasupra, atât de incandescent încât îl 
ucide pe wyvernul de dedesubt. 

Călărețul ridică privirea și și-o încrucișează cu a mea o secundă, 
apoi perechea coboară în picaj, ieșind din luptă. Simt un gust acru în 
gură. Nu există decât un motiv pentru a cobori la sol. Să se hrănească. 

— Xaden... 

— Al meu e, mă asigură el şi, când Aotrom și Glane sosesc în 
ajutorul lui Sawyer și Sliseag, îmi îndrept atenţia spre alte sectoare. 

— La ora trei, mă atenționează Tairn, folosind acele ceasului, 
aşa cum stabiliserăm, și privesc la dreapta, unde wyvernii depășesc 
numeric un detașament din A Treia Aripă. 

Cadavrul unui dragon zace sub ei, pe coasta muntelui, dar îmi 
întorc privirea înainte de a-mi da seama pe cine pierduseră. Dacă mă 
gândesc la lista morţii de mâine, o să fiu şi eu pe ea. 

— Ține-te cât de bine poţi. 


Deschid porţile puterii lui Tairn, iar el pornește în zbor înclinat 
spre dreapta, în direcţia sectorului lor, fără să pătrundă în el, și 
mânuiesc puterea, de la a cărei dogoare îmi furnică pielea în 
momentul în care dobor un wyvern. 

Apoi îl iau la ţintă pe altul. 

Și apoi pe altul. 

Iar și iar, mânuiesc puterea cu lovituri bine precise, pentru 
sectoarele din jurul nostru, nimerind două treimi din ţinte, ceea ce 
consider a fi victoria supremă. Ploaia sfârâie când îmi cade pe piele, 
dar nu îndrăznesc să-mi dau jos jacheta de zbor câtă vreme 
pumnalele îmi sunt prinse de ea, așa că îndes fierbinţeala și durerea 
în cutia mea mintală și îi închid bine capacul, obligându-mi mintea să 
nu țină seama de arsura atroce și mânuiesc din nou energie. 

— La douăsprezece. 

Mă întorc într-acolo şi reperez ţinta, dând de două ori greș 
înainte să o lovesc. În sectorul nostru nu mai e niciun veninos, dar îmi 
tremură mâna pe conductor când Tairn reperează un alt wyvern, o 
altă ameninţare, și declanșez fulgerul din nor atât de repede, încât 
nici nu mi se mai pare că eu direcționez furtuna. 

Sunt furtuna. 

— Obosești, mă avertizează Tairn. La naiba cu extenuarea. 

— Mor oameni. 

O privire rapidă asupra câmpului de luptă scăldat de lumina 
zorilor dezvăluie tot mai multe pete de culoare printre leșurile 
cenușii care acoperă pământul, dar mă opresc doar cât să remarc că 
detașamentul meu încă luptă, ţinând cu succes piept fiecărui wyvern 
care intră în sectorul nostru prin munca în echipă. 

— La nouă, bubuie Tairn, dar nu mă contrazice, și se răsucește 
la stânga, ca să rămânem deasupra încleștării, în timp ce eu mânu-iesc 
pentru următorul detașament, luând în cătare numai ţintele pe care 
sunt sigură că le pot lovi fără să-i pun în pericol pe călăreţii noștri. 

Dedesubt, umbrele pătrund fulgerător în alte sectoare, în timp 
ce Xaden face la fel. 


Pe toți zeii, dogoarea are să mă coacă de vie. Nici măcar vântul și 
ploaia nu reușesc să răcească vâlvătaia care crește în pieptul meu. Îmi 
scot brățara conductorului de pe încheietură și mi-l îndes între 
coapse cât să-mi dau jos jacheta de zbor şi să o bag sub cureaua șeii, 
ceea ce mă lasă fără șase pumnale, dar acestea sunt cât se poate de la 
îndemână, iar celelalte două sunt singurele care contează cu ade... 

— La douăsprezece! strigă Tairn şi îmi întorc rapid capul în 
direcția câmpiilor, ca să văd un alt val de wyverni planând deasupra 
sectorului mamei, periculos de aproape de nori, dar fără să intre în ei, 
ceea ce mă împiedică să lovesc, din cauza celor care se află 
dedesubtul lor. 

Îmi stă inima în loc în momentul în care trec pe lângă mama fără 
să se oprească, apoi traversează în viteză următorul sector, dar nu 
dezlănțuie atacul. 

Faptul că am zburat în partea de sus a câmpului de luptă mi-a 
asigurat punctul de observaţie necesar pentru a mânui, dar ne-a şi 
transformat într-o ţintă, iar ei vin după noi. Îmi strecor mâna prin 
brățara conductorului, ca să nu-l pierd. 

— Ar trebui să-i atragem în altă direcţie... 

— O să respectăm planul. 

Tairn porneşte în picaj și corpul îmi e ţinut strâns de curelele 
şeii când ne avântăm în direcţia detașamentului meu. Dragonii din Al 
Doilea Detașament îşi întorc capul spre ameninţarea care se apropie 
şi toţi zburăm mai sus ori mai jos, ca să intrăm în formaţie. 

— Fii pregătită! 

Sunt trei veninoşi în această misiune de asasinare și tunicile lor 
albastre ies în evidenţă în contrast izbitor cu wyvernii cenușii, cu ochi 
înceţoşaţi, pe care călăresc. Mai avem zece secunde. Cel mult. 

Unu. În dreapta mea, Ridoc face semn cu mâinile în care ţine un 
pumnal rupt în două. Rahat, dacă singurul pumnal pe care-l mai are e 
rupt - clipesc când bucăţile dispar. Nu mie îmi făcea semn. 

Doi. Îmi întorc rapid capul înspre stânga şi văd că Rhiannon ţine 
deja bucăţile în mână, în timp ce Feirge se năpustește în picaj înspre 
locul unde planează Sliseag, mai jos. 


Trei. Fierge zboară alături de Sliseag, iar Rhiannon azvârle 
bucăţile. 

Patru. Spre meritul lui, Sawyer le prinde. 

Cinci. Sgaeyl zboară în sus pentru a lua locul lui Feirge și 
privirea mea o întâlneşte pe a lui Xaden suficient cât să văd că e teafăr 
şi nevătămat. Picături de sânge cad din gura lui Sgaeyl și se preling în 
mici șiroaie purtate de ploaie pe obrazul lui Xaden, dar știu instinctiv 
că nu e sângele lui și îmi concentrez atenţia asupra pericolului 
iminent. 

Șase. Să respir. Trebuie să respir cu toată vâlvătaia din pieptul 
meu, altfel o să fiu mistuită. Nu că n-aș recunoaște semnele: tre- 
murul, fierbințeala, oboseala. Atâta doar că ele nu contează. Toţi cei 
pe care îi iubesc sunt pe câmpul de luptă. 

Șapte. Aproape c-au ajuns lângă noi și îmi îndrept privirea în jos, 
către încăperea scutului, unde Marbh stă de pază împreună cu un 
Albastru Coadă-Măciucă pe care nu-l recunosc și o siluetă neclară 
care sper că e Andarna și, când o rază de soare se răsfrânge din 
pumnalul pe care îl ține Sawyer în mână, dispare din nou, iar Feirge s- 
a pus deja în mișcare. 

Opt. 

— Danjalair e agasat de condiţiile care fac imposibil zborul, 
transmite Tairn în timp ce Feirge zboară în sus alături de Aotrom. 

Nouă. 

— Spune-le că sunt mai de folos dacă păzesc curtea și pe răniții 
care sosesc decât dacă se chinuie cu aripile mustind de apă, remarc. În 
momentul ăsta, ar fi o vulnerabilitate aici sus, nu un atu. 

Pumnalul trece în alte mâini și Ridoc e din nou înarmat. Modul 
fără cusur în care funcționăm ca echipă mă face să zâmbesc și mă 
întorc cu faţa spre tsunamiul care se apropie. Zece. 

— Ai început să gândești..., dă să spună Tairn. 

— Ca Brennan? sugerez răspunsul în timp ce wyvernii pătrund 
în spaţiul nostru aerian. 

— Ca Tairn, răspunde Sgaeyl și se avântă în întâmpinarea 
dușmanului, cu gâtul întins, iar de sub ea umbrele ţâșnesc și înșfacă 


un wyvern de jugulară, târându-l cu ele, iar Sgaeyl dispare din 
formaţie. 

Tairn face un salt spre alt wyvern, aruncându-mă pe spate în șa 
când îl atacă pe acesta frontal. Impactul mă împinge în faţă și picături 
de sânge sar în toate părțile când Tairn prinde în fălci gâtul 
wyvernului. 

Țipătul acestuia îmi zdruncină creierul, iar ei se luptă cu 
ghearele, ceea ce ne obligă la o poziţie verticală aproape imposibil de 
menţinut, chiar dacă Tairn bate cu putere din aripi. 

O scânteiere albastră e un avertisment suficient ca să îmi 
pregătesc în palmă un pumnal cu mâner din aliaj și să las conductorul 
să-mi cadă de-a lungul antebraţului pentru a duce mâna la cataramă, 
pregătindu-mă să o desfac. Cunosc scenariul. Cunosc rolul. Și, de data 
asta, nu mă prezint cu o rană prin înjunghiere. 

— Te poţi echilibra? 

Îmi sare inima când mânuitorul întunecat face un salt de pe 
gâtul wyvernului pe cel al lui Tairn, fără să ţină seama de răgetul care 
face să vibreze solzii dragonului meu în timp ce îl ţine strâns pe 
wyvern cu toată puterea. 

— Rămâi în șa! îmi cere el şi se răsucește, astfel că revenim pe 
orizontală. 

Veninosul se apucă de un corn și se ţine bine, iar ochii lui 
siniștri, roşii pe margini, nu se desprind de ai mei cât durează 
manevra și nici în secunda următoare, când coborâm vertiginos, 
deoarece greutatea wyvernului ne trage în jos. Nu are venele răsfirate 
ca firele de la o pânză de păianjen - e doar un asim și mă pot descurca 
cu el. 

— Pe tine te vrea, mă înștiinţează mânuitorul întunecat, dân-du- 
şi la o parte din ochi părul blond și ațos, ud leoarcă, și coboară pe 
gâtul lui Tairn, iar eu trag de centură cu mâna stângă, dar catarama 
nu se desface. 

Pare atât de... tânăr. Dar așa era și Jack. 

Tairn dă drumul wyvernului şi umerii i se încordează pentru a 
împinge creatura muribundă, dar aceasta dă să îl muște de gât și 


Tairn ripostează cu o mușcătură mai puternică, care îl face pe wyvern 
să sângereze până la moarte, în timp ce noi nu ne mai oprim din 
cădere. 

— Înțeleptul ăla al tău? 

Trag tare de banda de piele, dar centura e blocată, și la fel sunt 
şi eu. Futu-i! 

Arunc pumnalul în sus și îl prind de vârf, apucând lama 
alunecoasă între degetul mare și arătător și, cu o mișcare din 
încheietură, o arunc spre el chiar când ajunge la ţepii dintre umerii lui 
Tairn. 

El prinde pumnalul și panica mi se răspândește în sânge în timp 
ce-l scot pe cel de rezervă. 

— O să-l întâlneşti cât de curând, mă asigură și ridică mâna în 
care ține pumnalul meu, înaintând spre mine. 

Din dreapta vine spre noi o formă nedeslușită, verzuie, şi privim 
amândoi cum Rhiannon sare de pe Feirge în spinarea lui Tairn și 
aterizează în faţa șeii mele, ghemuindu-se. 

Cel mai ușor mod de a înfrânge un dragon e să-i omori 
călăreţul. Cu toate că, foarte probabil, creatura va supravieţui 
loviturii, o să fie năucită destul timp pentru a fi doborâtă. 

— CAPITOLUL TREI: GHID TACTIC PENTRU ÎNFRÂNGEREA 
DRAGONILOR, DE COLONELUL ELIJAH JOBEN 

Capitolul 62 

Nu. nu. nu. Totul îmi e prea bine cunoscut. Să-l pierd pe Liam a 
fost... Nu o pot pierde pe Rhi. Pur și simplu nu pot. 

Se repede înainte în timp ce wyvernul ţipă, iar viteza cu care 
coborâm e atât de mare, încât sângele pare să curgă în sus. Trag din 
nou de centură, dar pielea e îmbibată cu apă din cauza ploii, prinsă 
strâns, şi privesc cu inima în gât cum ea îl atacă pe mânuitorul 
întunecat printr-o serie de mișcări care pe mine m-ar fi pus la 
pământ. 

El o plesneşte cu dosul palmei peste încheietură ca să scape 
pumnalul, care zboară din mâna ei în momentul loviturii. Rhiannon se 
retrage împleticindu-se pe solzii lui Tairn, alunecoși din cauza ploii, 


dar mă reped să o prind, înfășurându-mi braţul stâng în jurul 
mijlocului ei ca să o ajut să se echilibreze, și cu dreapta îi pun în 
palmă pumnalul meu. 

Ea se uită peste umăr și îmi face un semn din cap, recăpătân-du- 
şi echilibrul când mânuitorul întunecat aproape că a ajuns la noi. Îmi 
impun să mă uit în altă parte când pumnalele lor se ciocnesc și văd 
munții, ceea ce mă face să-mi dau seama de altitudinea mică la care 
ne aflăm. Îmi desprind arbaleta de la şold, apoi deschid repede tolba 
legată la stânga mea și pun o săgeată în șănţuleţul de zbor. La distanța 
asta, vântul şi ploaia nu ar trebui să aibă nicio influenţă. 

— Am nevoie să îl dai jos pe nemernicul ăsta de pe tine în trei..., 
dau să spun. Rhi! strig tare și țintesc. Doi. 

Rhiannon aruncă o privire în spate, apoi se lasă în jos, între 
umerii lui Tairn, iar eu întind mână și o apuc de gleznă și trag maneta 
fără să şovăi. 

— Unu! 

Săgeata nimerește în plin, lovindu-l pe veninos în stern, și Tairn 
se înclină brusc spre dreapta. 

Mânuitorul cade, dar sub noi răsună zgomotul unei explozii, iar 
eu țin strâns glezna lui Rhi, fără să bag în seamă durerea atroce din 
umăr cât bandajul se luptă să țină articulaţia la locul ei. 

Rhi se apucă zdravăn de ţepii lui Tairn, în timp ce el revine 
repede la poziţia orizontală, bătând din aripi ca să se înalțe, și ea se dă 
încet în spate, spre mine, apoi se întoarce cu fața și mă cuprinde 
strâns în braţe. 

Mă ţin bine de ea, cu degetele în continuare încleştate în jurul 
arbaletei, și respir adânc, în vreme ce, imediat sub noi, Feirge 
oglindește bătăile din aripi ale lui Tairn, în același ritm. E teafără. 
Amândouă sunt tefere. 

Nu suntem la Resson și nu mi-am pierdut cea mai bună prietenă. 

— Eşti nesăbuită, iresponsabilă..., ţip la ea. 

— Cu plăcere! strigă Rhi, iar picăturile de ploaie i se scurg pe 
față când se retrage din îmbrăţișare și îmi înapoiază pumnalul. 
Repară-ţi şaua. O să-ţi recuperez pumnalul scăpat. 


Se ridică şi pe faţă îi apare o licărire de zâmbet, apoi sare de pe 
umărul lui Tairn. Îi urmăresc căderea și respir uşurată când 
aterizează fără niciun efort pe spinarea lui Feirge. 

— Mi s-a blocat șaua! îi spun lui Tairn când ne ridicăm din nou 
ca să ne întoarcem în luptă. 

— Foarte bine! Poate că așa o să stai în ea. 

Toporul cu două tăișuri al lui Quinn răsfrânge razele soarelui 
când, de pe spatele lui Cruth, îl repede în umărul unui wyvern care 
încearcă din răsputeri să-și înfigă colții în Glane. 

— Melgren e la o distanță de zece minute, dar numai doi dintre 
aghiotanţii lui au reușit să ţină pasul cu el, și toată lumea e de părere 
că majoritatea mânuitorilor întunecați se păstrează pentru al doilea 
val. 

Tairn trece pe lângă Cruth și, când îmi ridic privirea, văd o mare 
cenușie care mă face să-mi reprim cu greu nevoia de a vomita. 
Probabil că sunt cel puțin șase wyverni fără călăreţi acolo sus. Oare 
cât timp putem face față la aşa ceva? Mă răsucesc în șa şi îl observ pe 
Xaden sub noi, călare pe Sgaeyl, care apucă unul câte unul wyvernii 
de gât şi îi izbeşte de coasta muntelui pe măsură ce aceştia se reped 
spre ei doi. 

— Sgaeyl e depășită numeric! 

— Dacă are nevoie de ajutor, o să-l ceară... 

Un răget de durere se adaugă vacarmului de deasupra și mi se 
strânge inima. — Andarna? 

Încerc să comunic cu ea, în timp ce privirea mea mătură coasta 
ascunsă în ceaţă a muntelui și noi zburăm în sus. 

— Mă plictisesc de moarte stând ascunsă și în siguranță, îmi 
răspunde ea. 

— Aotrom! răcneşte Xaden și simt un gol în stomac. Ridoc. 

Tairn se fereşte luând-o la dreapta pentru a evita corpul în picaj 
al unui wyvern, dar deasupra noastră mai e unul, cu colții înfipţi în 
partea posterioară a lui Aotrom, și încă trei care se apropie să-l ucidă. 

Sawyer și Sliseag vin în zbor din cealaltă parte a sectorului 
nostru, dar toți ceilalți sunt mai jos decât noi. Îmi bag pumnalul în 


teaca de la șold, apoi încarc arbaleta și mi-o leg de coapsă, în timp ce 
ne năpustim în sus. 

Când ne apropiem, răgetul îi scutură lui Tairn întregul corp și 
mă ţin bine de oblânc, pregătindu-mă pentru zdruncinătura pe care 
are s-o producă ciocnirea, dar el zboară pe lângă în momentul în care 
Sawyer şi Sliseag ajung la locul încăierării, apoi mătură cu coada lui 
uriașă trioul de wyverni care se apropie. 

Mă răsucesc atât cât îmi permite șaua la auzul trosniturii 
produse de oase zdrobite. Un wyvern cade în luptă, cu capul strivit pe 
jumătate. Am scăpat de unul. Mai sunt doi. 

Tairn cotește mai abrupt decât oricând înainte și vederea 
periferică mi se estompează când zburăm aproape vertical, pentru ca 
apoi să își încline aripa la stânga, astfel că intrăm în picaj. Vântul și 
ploaia mă fac să clipesc rapid cât zburăm în ajutorul lui Aotrom și al 
lui Ridoc. 

De pe spinarea lui Aotrom, Ridoc face tot ce îi stă în putinţă să îl 
desprindă pe wyvern, înfigându-și sabia în botul lui, dar drăcia de 
fiară se ţine tare. 

Sliseag ajunge primul și îl lovește pe wyvern cu coada-sabie, 
făcându-i o tăietură în unul dintre picioarele din față. Cum acesta tot 
nu renunţă, se răsucește ca să-i prindă gâtul între fălci, dar spre 
deosebire de Tairn, nu e destul de puternic pentru a rupe un gât 
dintr-o mușcătură, așa că pierde secunde preţioase, rămânând 
descoperit în faţa celorlalți doi wyverni. 

N-o să ajungem la timp. 

Perechea de wyverni schimbă direcţia, cârmind dinspre Aotrom 
în ultima secundă, și o ia direct înspre Sliseag. 

Aproape că am ajuns, dar lucrurile se întâmplă atât de al naibii 
de repede, încât am senzaţia că tot restul în jur încetinește. 

Într-o secundă, wyvernul aflat cel mai aproape își deschide 
fălcile. 

În a doua, pălălaia verde zboară înspre Sliseag, iar Sawyer se 
aruncă din şa, în spate, evitând la limită să fie ars de viu, şi se 


rostogolește pe șira spinării dragonului, cu una dintre ghete 
fumegându-i. 

În cea de-a treia, wyvernul își încheie atacul repezindu-se să 
muște partea expusă a lui Sliseag. Sawyer lovește cu piciorul în fălcile 
deschise pentru a-și salva dragonul de la a fi mușcat, dar în 
următoarea e mușcat chiar el, și piciorul îi dispare între colții 
puternici ai wyvernului. 

— Sawyer! strigă Ridoc. 

Țipătul lui Sawyer îmi sfâșie inima și sunt cât pe ce să-l repet în 
momentul în care fălcile wyvernului se închid cu un pocnet deslușit 
când Tairn îşi încetinește coborârea chiar deasupra lor, la mai puţin 
de patru metri de Aotrom, în vreme ce ultimul wyvern se aruncă în 
luptă. 

Tairn își balansează corpul și știu că a ales un unghi de atac şi se 
pregătește să se repeadă, dar din poziţia asta nu e timp suficient să-i 
salvăm și pe Sawyer, și pe Sliseag, ci doar pe unul dintre ei. Sawyer 
urlă de durere, iar wyvernul îl trage pe jumătate din spinarea lui 
Sliseag și își dă în spate hidoasa căpăţână cenușie, pregătin-du-se să 
muște din nou. 

Mi se strânge stomacul și răsuflarea e cât pe ce să mi se 
oprească. Futu-i, piciorul lui Sawyer nu mai există de la genunchi în 
jos. Pierde sânge şi rămâne şi fără puteri. 

Nu. N-am să stau cu mâinile în sân să mă uit cum îmi moare încă 
un prieten. Refuz. 

Înşfac pumnalul cu mâna stângă și arbaleta cu dreapta și tai cu 
ușurință cureaua de piele a centurii, iar Tairn își coboară aripa 
dreaptă, oferindu-mi unghiul perfect pentru o. Singură. Secundă. 

— lartă-mă. 

— Să nu care cumva să îndrăznești... 

— Omoară-l repede pe celălalt, spre binele nostru al amândurora! 
Deja sunt în mișcare, îmi bag pumnalul în teacă și îmi iau avânt 

de lângă șa, ceea ce îmi permite să alerg unul, doi, trei pași 
înainte să sar. 


Andarna. Xaden. Sora mea. Brennan. Toţi mi se perindă 
fulgerător prin minte în timp ce braţele mi se balansează în cădere, 
fără să lovesc nimic altceva decât aer, dar faţa mamei e cea care îmi 
apare în minte când aterizez pe spinarea lui Aotrom și talpa ghetelor 
reușește să se oprească pe marginea unuia dintre solzii de pe șira 
spinării lui. 

— Argintio! 

— Ce zici de aterizarea asta din fugă? Să fiu a naibii, am reușit! 

Probabil că şi Ridoc gândeşte la fel, din moment ce preț de o 
bătaie de inimă doar se holbează complet șocat la mine, apoi își trage 
sabia din botul wyvernului și dă să o înfigă din nou, iar eu încep să 
alerg spre el. 

— Nu pot lua chestia asta afurisită de pe el! 

Inima îmi bubuie la fel de tare ca picioarele când Tairn se 
opreşte din picaj în dreapta mea, iar cu coada ochiului zăresc ceva 
negru. Îmi ignor instinctul de autoconservare, care îmi spune că e o 
idee proastă, și gonind spre Ridoc, îi pun arbaleta în mâini. 

— Trage imediat ce ajung în spinarea lui Sliseag și apoi întoar- 
ce-te în șa! 

— Imediat ce tu faci... ce? 

Nu mă opresc să-i răspund, prea ocupată să alerg pe botul 
blestematului de wyvern, căruia în momentul de faţă Sliseag îi sfâșie 
o parte din gât. 

Alerg în susul pantei dintre ochii wyvernului, care ţipă când își 
înfige colții și mai adânc în corpul lui Aotrom, apoi pe partea plată a 
capului său, între coarne, moment în care Sliseag îi dă drumul dintre 
colții lui. 

— Te strâng de gât eu însumi imediat ce - mormăie Tairn și în 
depărtare aud deslușit pârâit de oase - te duc la sol! 

Cât pe ce să-mi sucesc glezna pe unul dintre ţepii de la 
jumătatea gâtului rotitor al wyvernului, dar mă redresez, în timp ce 
Sliseag își întoarce din nou capul înspre wyverul care îi amenință 
călăreţul. Sawyer însă nu se mai poate ține destul de strâns de solzii 


de pe șira spinării lui pentru ca Sliseag să efectueze rapid manevra. 
Dragonul nu își poate apăra călărețul fără să-l piardă. 

Dă drumul unui răget care îţi zdruncină creierul când wyvernul 
se repede din nou să îl muște pe Sawyer, mișcându-și fără niciun efect 
coada. 

— Grăbeșşte-te, Vi! strigă Ridoc. 

—  Sliseag, tip, încălcând regula capitală a tuturor călăreților. 
Lasă-mă să-l ajut! 

Roşul îşi roteşte capul în direcția mea, ţintuindu-mă cu ochii lui 
aurii plini de furie, iar eu înclin capul, rugându-mă lui Dunne ca el să 
înțeleagă, să rămână nemișcat, și apoi sar de pe gâtul wyvernu-lui 
dând din picioare ca să câștig distanţă. 

Aterizez chiar deasupra ochilor lui Sliseag și îmi pun braţul 
stâng pe după unul dintre coarnele lui, folosindu-l deopotrivă ca să- 
mi opresc avântul și să-mi ţin echilibrul, când capul lui se întoarce 
spre wyvernul care îl atacă pe Sawyer și dă să îl muște, dar nu 
reușește. 

— Acum, Ridoc! 

Mă folosesc de cornul lui Sliseag ca să-mi iau avânt și cobor în 
viteză pe gâtul lui, în timp ce în spatele meu bubuie o explozie a cărei 
văpaie o simt pe spate. 

Sawyer își dă drumul să alunece pe șira spinării lui Sliseag și 
încep să alerg mai repede, trecând pe lângă șa. Dacă o să cadă pe 
partea aceea, Tairn nu poate face nimic. Suntem prea aproape de 
creasta muntelui. 

— Unde ești? îl întreb pe Tairn, în timp ce Sawyer se uită șocat la 
mine. 

Fără să țin seama de pocnetele și mârâitul de deasupra mea, îmi 
continui înaintarea. 

— Acolo unde ar trebui să fiu, nu ca tine! îmi răspunde el și 
corpul lui uriaș se răsuceșşte prin văzduh în faţa mea, lăsând să-i cadă 
dintre fălci corpul lipsit de viață al celui de-al patrulea wyvern. 

— Perfect. Acum te rog să mă ajuţi. 


Trec în viteză pe lângă aripile lui Sliseag și pe lângă colții imenși 
ai wyvernului, pregătit să-l devoreze pe Sawyer. 

— În ce fel? mă întreabă Tairn, zburând înspre noi. 

— Violet? 

Șocat, Sawyer face ochii mari și sângele îi șiroiește din picior în 
jeturi repetate, groaznice. Are nevoie de un tămăduitor în momentul 
ăsta. 

Mă lovesc la genunchi când alunec pe ultimii metri și mă izbesc 
de Sawyer, făcându-l să înainteze pe șira spinării lui Sliseag, spre 
partea posterioară a dragonului. Îl cuprind cu braţele şi îmi 
împreunez mâinile la spatele lui. 

— Ține-te! îi strig în timp ce alunecăm peste nenumăraţii solzi 
roșii şi mai avem doar câteva secunde până la margine. 

Sliseag cotește, îndepărtându-se de creastă și oferindu-ne astfel 
altitudinea necesară pentru căderea inevitabilă, apoi ne răstoarnă. 

— Argintio! 

Braţele lui Sawyer se strâng în jurul meu când cădem din 
spinarea lui Sliseag și ne prăbușim prin văzduh. 

— Prinde-mă. 

Vântul îmi biciuiește părul, faţa, uniforma, dar îl ţin bine pe 
Sawyer în timp ce coborâm în cădere liberă. Îl pot salva. Nu trebuie să 
moară azi. N-o să moară. 

Una. Două. Trei. Patru. Îmi număr bătăile inimii, în timp ce 
creasta muntelui e tot mai aproape. 

— Ce faci? răcneşte Xaden și simt la baza gâtului o uşoară 
atingere mătăsoasă, cunoscută, ca și cum puterea lui a fost extinsă la 
maximum. Viteza cu care cădem scade, dar nu foarte mult, moment în 
care o aripă neagră ascunde cerul de ochii noștri. 

— Ce naiba ţi se pare căfac... 

Rămân fără suflare când o menghină de fier se strânge în jurul 
nostru, oprindu-ne din cădere. Tairn. 

— Ce parte din „rămâi în șa” n-ai înțeles? strigă Tairn, ţinându- 
ne în strânsoarea precară a ghearei și cotind în zbor la stânga, spre 
Basgiath. 


— Nu puteai fi în două locuri în același timp, ripostez, în timp ce 
mă străduiesc să respir, iar deasupra mea Sawyer își pierde 
cunoștința și bărbia îi cade pe umărul meu. Trebuia să omori cel de-al 
patrulea wyvern, iar Sliseag nu s-ar fi apărat dacă asta însemna să-l 
piardă pe Sawyer, așa că l-am preluat eu. 

— Și ai sperat pur și simplu c-o să te prind? 

Îşi întinde aripile şi îşi încetineşte zborul, astfel că acum doar 
planăm. 

— De parcă exista vreo îndoială. 

Mai întâi îmi pătrunde în plămâni un firicel de aer, apoi un jet. 
Pufneşte batjocoritor. Apoi schimbă subiectul. 

— Fratele tău a reparat piatra și acum e din nou o singură 
bucată, dar asta nu e cine știe ce... încurajator. 

Prind curaj doar ca să mi-l pierd din nou. Mă rog, e... grozav. 

— De ce? Nu poate fi alimentată cu putere? 

— Marbh nu prea se dă în vânt după detalii. 

Tairn aterizează pe trei picioare pe micul teren dintre zidul din 
spate al colegiului şi stânci, apoi își deschide cu grijă gheara în care ne 
ține. Ce naiba înseamnă asta? Dau de o zloată îngheţată, în timp ce 
ploaia continuă să cadă, îl împing pe Sawyer pe spate și mă răsucesc 
pe genunchi, punându-mi degetele pe gâtul lui pistruiat și palid ca să-i 
găsesc pulsul. 

— Avem nevoie de ajutor! tip, iar ecoul vocii mele se răsfrânge 
în zidurile de piatră ale clădirii administrative. 

Bătăile slabe ale pulsului lui Sawyer îl fac pe al meu să o ia 
razna. Pierde prea mult sânge, prea repede, și nu se întrezăreşte 
niciun ajutor, cu toate că, e limpede, nu suntem primii răniți care au 
aterizat aici. 

— O să chem ajutoare, îmi răspunde Tairn. 

Nu poţi să-l iei, îi spun lui Malek, schimbându-mi poziţia ca să 
îngenunchez în zăpada stacojie. L-ai luat pe Liam. Pe Sawyer nu poți 
să-liei. 

— Sawyer? 


Trag tare de catarama curelei de la teaca pe care o am prinsă de 
coapsa stângă și, din fericire, cedează. Cu pumnale cu tot, o înfășor 
peste pielea vătămată de sub genunchiul lui Sawyer, la câţiva 
centimetri deasupra cărnii sfâșiate, introduc cureaua prin cataramă și 
o trag cât de tare pot, scoțând un țipăt atunci când durerea mă 
străfulgeră prin umăr. 

— Trebuie să te trezeşti! Deschide ochii! 

Gura mi se umple de gustul amar al fricii când, cu un efort de 
voinţă, forţez dintele metalic să pătrundă printr-o porțiune netedă de 
piele. 

— Te rog? îl implor, și vocea mi se frânge când îi caut pulsul pe 
încheietură, apoi pe gât, lăsând amprente purpurii pe pielea lui albă 
ca varul. Te rog, Sawyer, te rog. Am spus c-o să supravieţuim cu toţii 
până la absolvire, mai știi? 

— Sosesc ajutoare, mă anunţă Tairn. 

— Ştiu, șoptește Swyer și, clipind, deschide ochii. 

— Ah, slavă zeilor! 

Îi zâmbesc, iar buza de jos îmi tremură incontrolabil. 

— Rezistă... 

— Violet! mă strigă Maren din celălalt capăt al terenului și, când 
ridic privirea, o văd în spinarea grifonului ei, Daja, care aleargă 
repede prin ploaie, acoperind rapid distanţa, cu Cat și Bragen venind 
pe jos, nu departe în urma lor. 

Tairn ridică brusc capul spre câmpul de luptă. 

— Sgaeyl... 

— Du-te! 

Dacă ea e în pericol, atunci e și Xaden, și ţinând seama de fuioa- 
rele gigantice de umbră care se ivesc de după un zid cenușiu, la 
marginea sectorului nostru... 

Tairn se ghemuieşte, apoi ţâșnește în sus, bătând tare din aripi 
ca să-și ia zborul pe cerul dimineţii, iar Daja ajunge la noi, trăgând 
după ea o targă. 

— Ce s-a întâmplat? întreabă Maren în timp ce descalecă din 
spinarea Dajei cu uniforma ei de culoarea bronzului pătată de sânge. 


— Un wyvern i-a retezat piciorul, spun, privindu-i pe rând odată 
ce sosesc şi Bragen și Cat. Sunteţi teferi? 

— Nu e sângele nostru, spune Bragen și se lasă pe vine de 
cealaltă parte a lui Sawyer. O să te faci bine, îl asigură el. Trebuie doar 
să te ducem la tămăduitori. 

Îşi strecoară braţul pe sub corpul lui Sawyer, apoi îl ridică şi îl 
duce la Daja. 

Tămăduitori. Pentru că un vindecător nu e o opţiune dat fiind că 
ne lipsește o bucată din picior. 

— l-am cărat pe răniţi, spune Maren peste umăr, întorcându-se 
în grabă la Daja, în timp ce Cat îl ajută pe Bragen să îl așeze pe Sawyer 
pe targă. 

— Mulţumesc. 

Mă las pe călcâie și privesc cerul, și mă bazez pe forța legăturii 
dintre mine și Xaden pentru a mă asigura că e nevătămat, ca să nu risc 
să-i distrag atenţia întrebându-l. 

— Nu nouă trebuie să ne mulțumești, spune Maren și încalecă 
repede, așezându-se între umerii Dajei, care pornește în zbor înspre 
Cvadrantul Tămăduitorilor, urmată de Bragen. 

— Arăţi ca naiba, îmi spune Cat şi, lăsându-se pe vine în faţa 
mea, cu coada ei împletită la fel de udă ca a mea, mă cercetează cu 
privirea. Am auzit ce-ai făcut acolo sus. Mă rog, Kira a văzut și mi-a 
spus. Ţi-a trebuit curaj, nu glumă. 

— Şi tu ai fi făcut la fel. 

Oboseala mi se răspândește în corp şi, pe măsură ce îmi scade 
adrenalina, umerii mi se lasă în jos. 

— Aş fi alergat mai repede, zice ea și își desprinde unul dintre 
pumnalele cu mâner din aliaj ca să mi-l dea. Se pare că duci lipsă. Eu 
mai am unul. 

— Mulţumesc. 

Îl accept ca pe un dar de împăcare, ceea ce şi e. 

— O să am grijă de Sawyer, îmi promite ea și se ridică. Și să nu 
care cumva să-ndrăznești să-mi mulţumești pentru asta, îmi strigă ea 


peste umăr, îndreptându-se înspre turnul de la sud-vest fără să mai 
spună nimic. 

Conductorul îmi cade de-a lungul antebraţului când îmi şterg 
picăturile de ploaie din ochi. Uitasem complet că drăcia asta e acolo. 
Privesc la stânga, apoi la dreapta. Observ leșurile împrăștiate ale 
wyvernilor și un Verde Coadă-Măciucă la a cărui vedere îmi stă inima 
în loc... 

Teine? 

— E în viață, mă asigură Tairn, care deja zboară înapoi la mine. 
Ei ţin pe loc ultimul puhoi și mama ta... Ai grijă-n spate! 

Mă ridic împleticindu-mă şi mă răsucesc cu faţa la stânci... și la 
veninoasa care se află la vreo cinci metri de mine și mă priveşte cu 
ochi curioși pe o faţă în formă de inimă care, neîndoielnic, a fost 
cândva frumoasă. 

Simt un gol în stomac și strâng în mână pumnalul pe care mi l-a 
lăsat Cat. 

Cat. Nu vreau să-i îndrept atenţia spre zburătoarea care se 
îndepărtează, asta dacă nu cumva veninoasa a văzut-o deja. 

— N-are niciun rost să fugi, îmi spune ea şi se apropie cu pași 
domoli, ca și cum aș fi la fel de periculoasă ca un fluture. Știm 
amândouă că o să secătuiesc pământul de sub picioarele tale și atunci 
toate astea vor fi fost în zadar. 

Îşi întinde braţele şi arată înspre haosul din jurul nostru. 

— Sorrengail! strigă Cat și aud cum pașii ei împroașcă zloata în 
timp ce aleargă spre mine. 

— Fugi, Cat! îi strig şi, uitându-mă în sus după Tairn, îl văd 
coborând în picaj, cam la un minut distanţă, dar pașii ei nu încetinesc. 

Ochii veninoasei sclipesc când o observă pe Cat şi se lasă într-un 
genunchi, așezându-și palma cu degetele răsfirate pe pământul 
îngheţat. 

— Opreşte-te! strig și îmi simt inima zbătându-mi-se în gât, de 
parcă s-ar fi înțepenit acolo. 

E mult mai rău decât în coșmarul meu. Chiar dacă aș putea fugi, 
nu se poate ști ce i-ar face lui Cat. Cu o mișcare rapidă din încheietură, 


iau conductorul în mâna stângă și o ridic pe cea dreaptă - cu tot cu 
pumnal -, deschizând puterii lui Tairn ușa pe care nu am închis-o de 
tot niciodată. 

Zloata se topeşte la picioarele mele şi din piele îmi ies aburi, iar 
Cat ajunge lângă mine. 

— Trebuie să pleci de-aici! 

— Taci. 

Scoate un pumnal din teaca de pe coapsă. 

— Aha, eşti puternică, nu? 

Veninoasa își apleacă într-o parte capul și gura i se arcuiește 
încet într-un zâmbet viclean când se ridică, studiindu-mă. 

— Mânuitoarea de fulgere. 

Tunetul bubuie în nori deasupra noastră în timp ce energia mi 
se adună în vene, fierbinte și sfârâind. Nu e nevoie să fug. Pot mânui. 

— De ea nu-mi pasă, spune, aruncându-i lui Cat o privire. Dar pe 
tine am ordin să nu te ucid, așa că hai să nu îngreunăm lucrurile. 

— Pe mine? 

Ce naiba mai e şi asta? 

Face un pas înainte și lansez o lovitură, care atinge pământul 
chiar în faţa ei și o face să se oprească brusc. 

— O să îl amuze atât de mult să te mânuiască. 

Coşmarul se întoarce cu toată forța, iar cuvintele Înţeleptului au 
asupra mea un efect suficient de puternic cât să-mi facă mâna să 
tremure. 

În ochii ei mijiţi apare o expresie sălbatică. 

— Iar eu o să fiu preferata lui când o să te livrez. În curând n-o 
să mai fiu doar un simplu asim - șuvoiul cuvintelor e tot mai năvalnic. 
O să primesc Valea după ce se termină totul. 

Să mă livreze? 

— O poţi ucide în orice moment, îmi amintește Cat, fără să-și ia 
privirea de la veninoasă. 

— Vreau să aflu la ce naiba se referă când zice că mă livrează, 
spun în șoaptă. 


— O să te prefaci în ceva mult mai periculos... Nu aşa mi-a spus în 
coșmar? 

— Eu o s-o fac! Eu! 

Veninoasa își bagă mâna tremurândă în părul roșu, inegal. 

Asta e opera lui Cat, îi intensifică femeii lăcomia, făcând-o să-și 
piardă controlul asupra propriilor emoţii. Trebuie să recunosc, e o 
abilitate dată naibii, atunci când n-o folosește pe mine. 

— Ajunge, Wynn! 

Un mânuitor întunecat, purtând echipament din piele de aceeași 
culoare cu venele care îi pulsează aproape de ochi, își face apariţia din 
stânga, ocoleşte cadavrul dragonului verde doborât și își întinde 
mâinile. 

Cat scoate un țipăt și zboară pe spate, izbindu-se de pământ 
îndărătul meu. 

Rahat! Nu mai e timp pentru satisfacerea curiozităţii. Mânuiesc 
fulgerul, și dogoarea îmi iese prin fiecare centimetru de piele când 
direcționez lovitura din norul de deasupra, doborând-o imediat pe 
Wynn. Cade pe locul unde a stat, cu ochii deschiși și goi, și cadavrul îi 
fumegă. 

— Fascinant, zice cel nou și vine spre mine, strângând pumnul. 
Conductorul străluceşte, insuportabil de fierbinte. 

Il arunc și privesc cuprinsă de groază cum se dezintegrează, iar 
la capătul brăţării nu mai rămâne nimic. Veninosul își întoarce mâna 
cu palma în sus și sunt ridicată de la pământ, suspendată în aer, 
complet imobilizată. 

La fel ca în vis, numai că de data asta nu e Înțeleptul. 

Nu mai pot respira. Nu sunt în stare să ridic braţul pentru a 
mânui putere și nici măcar să strig la Cat să fugă cât mai poate. Ăsta 
nu e un vis. Din asta nu mă pot trezi. 

— Stai liniștită, îmi cere Tairn, care a ajuns aproape de noi, dar 
încă nu îndeajuns. 

— Vin! strigă Xaden în timp ce veninosul pășește peste cadavrul 
celeilalte de parcă ar face parte din peisaj şi continuă să vină spre 
mine. 


N-o să reușească la timp. Și nici eu. 

Ceea ce înseamnă că din cauza mea o să murim cu toţii. Dar 
Andarna poate trăi. Trebuie doar să reziste, trebuie să aleagă să 
supraviețuiască. 

— Nu mai e mult și ajunge și el, aşa că hai s-o scurtăm, bine? 
spune mânuitorul întunecat, aflat acum la mai puţin de cinci metri de 
mine. Hoarda s-a săturat să planeze, așteptând permisiunea să atace. 

O formă se mișcă în stânca din spatele veninosului. Nu, nu e o 
formă; e chiar o parte din stâncă; un imens... bolovan? 

Un bolovan pe care se disting niște ochi aurii. 

Țâşneşte din stâncă asemenea unui proiectil și se face mai mare, 
îşi schimbă culorile și din el apar aripi și gheare și solzi negri. 

Sunt singura care consideră că de cunoștințele cu privire la 
scuturi și la protecţia pe care o oferă nu ar trebui să beneficieze 
numai Navarre. Și am plătit scump pentru asta. 

Mânuitorul întunecat se răsuceşte, dar nu e suficient de rapid. 
Andarna aterizează direct în faţa lui, își deschide gura și suflă peste el 
foc, prăjindu-l, apoi îşi închide brusc fălcile și îi smulge capul de pe 
gât. 

Mă prăbuşesc în zloata care se topeşte în acelaşi timp cu leşul 
lui, iar ea scuipă căpăţâna fumegândă și scoate pe nări un jet fierbinte 
de aburi amestecați cu sulf. 

Ce. Naiba. Se. Întâmplă? 

— Tu... 

Mă ridic repede în picioare și mă duc împleticindu-mă la ea. 

— Tu ai... 

— Pot sufla foc. 

Se umflă în pene, întinzându-şi aripile. 

— L-ai mâncat cumva? întreabă Cat, care stă pe loc, dar la o 
distanță sigură. 


— Nu vorbi cu dragonii pe care nu îi călărești, fiinţă umană! 
spune Andarna și clănțăne din dinţi înspre Cat. 

— Păreai a fi o parte din stâncă. 

Mă holbez la Andarna de parcă e prima dată când o văd. Poate 
că aşa şi e. 

— Ți-am spus că mă pot ascunde, îmi răspunde ea şi mă priveşte 
cu ochi mari. 

Deschid gura, apoi o închid, căutându-mi cuvintele fără să le 
găsesc. Asta nu a arătat a ascuns. Solzii ei sunt acum la fel de negri ca 
ai lui Tairn. Poate că am halucinaţii? 

Tairn aterizează în dreapta, împroşcând zloata, apoi priveşte 
peste micul nostru câmp de luptă pentru o rapidă trecere în revistă. 

— Le-aţi venit repede de hac. 

— Ea a făcut-o, spun, arătând spre Andarna, și chiar atunci 
Sgaeyl și Sliseag aterizează în spatele lui Tairn. 

— Sufli foc, spune Tairn, cu o notă de mândrie în voce. 

— Suflu foc, spune Andarna și își întinde gâtul la maximum. 

— Melgren ne ordonă să mergem în Vale. 

Tairn mijeşte ochii și capul i se rotește spre Sgaeyl. 

— Retrag întreg detașamentul în Vale? 

Privesc în sus și remarc că doar doi wyverni au mai rămas în 
sectorul nostru. 

Hoarda s-a săturat să planeze, așteptând permisiunea să atace. 
Aşa a spus mânuitorul întunecat. Ultimul val încă nu a lovit. 

— Nu întreg detașamentul. Doar pe noi, mă lămurește Xaden, 
ocolindu-l pe Tairn. 

Mici fuioare de abur se ridică acolo unde picăturile de ploaie cad 
pe pielea dezvelită a braţelor lui. Arată la fel de obosit cum mă simt și 
eu, iar pe antebraţ are o rană, însă lipsa oricăror alte vătămări vizibile 
mă face să-mi relaxez umerii de ușurare. 

— Încă nu și-au trimis ultimul val, iar Sawyer şi Aotrom sunt 
deja răniți. Dacă ne mută pe noi doi, detașamentul și Brennan și 
piatra protectoare vor fi prea expuși. 


Clatin din cap. Nu putem permite să se întâmple așa ceva. 
Brennan e cea mai bună șansă a noastră să scăpăm cu viață din 
povestea asta. 

— Exact, spune Xaden când ajunge lângă mine. Esti în regulă? 
Îmi cuprinde umerii cu braţul şi mă sărută apăsat pe tâmplă. 

— Se descurcă acolo, cât timp se retrage valul ăsta. Trebuie să 
ne susţinem punctul de vedere rapid. 

— Sunt în regulă, îl asigur. Să mergem. 

— Se află toţi sunt la intrare. Ne întâlnim acolo, spune Tairn. 

— Du-te la Marbh, îi spun Andarnei, apoi îmi apăs umărul stâng 
şi rotesc articulaţia, ca să o încerc și să atenuez durerea ascuţită care 
pulsează undeva adânc în ea. 

— O să fiu acolo unde e nevoie de mine, pufnește Andarna. 

— În regulă, atâta vreme cât asta înseamnă că ești împreună cu 
Marbh. 

Ridic din sprâncene. Spre un dragon. 

Dă de două ori din coadă, apoi se îndepărtează, dar măcar se 
îndreaptă în direcția încăperii pietrei protectoare - o să fie în 
siguranţă în subteran. 

Haosul domnește pe coridoarele colegiului Basgiath. Trecem pe 
lângă un șir de grifoni și intrăm pe ușa laterală, păzită, de sub turnul 
cu clopot. Simt că mi se face rău. Infanteriști și călăreţi răniți stau 
rezemaţi de zid, lângă intrarea infirmeriei de la acest nivel, cu răni 
mai mult sau mai puţin grave, dar cei mai mulţi au arsuri, iar ţipetele 
lor de durere răsună între pereţii de piatră ai coridorului, în timp ce 
tămădulitori din anii doi și trei aleargă de la un pacient la altul. 

— Au rămas fără paturi acum douăzeci de minute, ne spune Cat 
cu voce joasă. Până acum infanteriștii sunt cei mai afectaţi. 

— De obicei e așa, remarcă Xaden, cu privirea aţintită spre 
cealaltă parte a coridorului, la uşa care dă în curte, departe de zecile 
de răniți din dreapta noastră. 

Ne oprim brusc când un pluton de infanteriști trece în pas 
alergător pe lângă noi. După emblemele de pe gulere, sunt cadeți din 
primul an. 


— Violet. 

Cat mă apucă de cot şi mă întorc înspre ea, dar mă opresc în 
momentul în care Xaden deschide ușa. 

— Spune-i mamei tale c-o să luptăm în aer dacă poate opri 
ploaia, iar dacă nu, să ne folosească pe post de infanteriști. Avem mai 
multă experienţă în lupta împotriva veninoșilor decât aproape oricine 
de aici, iar grifonii sunt extraordinar de rapizi la sol. 

În ochii ei căprui se vede determinare pură, aşa că aprob din 
cap. 

— O să-i spun. 

Îşi coboară mâna, apoi Xaden și cu mine pășim în curte. 

E un haos total când înaintăm printre rândurile detașamentelor, 
cadeţii îmbrăcaţi în uniforma de o nuanţă închisă de albastru primind 
instrucțiunile finale de la cei din anul doi, care tremură din 
încheieturi. Ca și cum ar fi rupt rândurile și acum înjgheabă unităţi cu 
oricine nu a fost rănit. 

Odată ajunși în mijlocul curţii, putem vedea bine întâlnirea 
conducerii, care are loc exact în fața porţii deschise. 

— Ar fi putut măcar închide naibii poarta! ne strigă lui Xaden și 
mie un cadet infanterist când trecem pe lângă el. 

— Chiar dacă e închisă poarta, asta n-o să fie de niciun ajutor, îi 
răspunde Xaden și arată la stânga, spre cadavrul unui wyvern care se 
vede prin acoperișul parţial demolat. Chiar dacă ar veni pe jos, cele 
cinci secunde de care ar avea nevoie să treacă prin ea nu merită 
pierderea posibilităţii atât de necesare de a avea o cale de retragere. 

Îi arunc celui din al doilea an o privire înțelegătoare și îl urmez 
pe Xaden. 

— Ai putea fi puţin... 

— Mai amabil? Mai blând? îmi răspunde el. Mai de treabă? Și în 
ce fel are să-i ajute lucrul ăsta? 

Nu greșește. 

— Hei, strigă, dintr-un detașament din dreapta, un cadet din 
anul al doilea, o fată îmbrăcată în uniformă albastru-închis, care-și 
mută repede privirea peste umărul meu. 


— Îmi pare rău, dar are dreptate. Închiderea porţii n-o să fie de 
niciun ajutor, spun cât mai blând cu putinţă. 

— Nu de asta te-am oprit, zice şi arată spre ceva aflat în spatele 
meu. Un scrib se ține după tine. 

Când mă întorc, o văd pe Jesinia alergând către mine prin ploaie, 
cu mâna ascunsă sub robă. Ca să nu se ude jurnalul. 

— Vezi dacă o poţi convinge să meargă într-un loc sigur, îmi 
propune Xaden. Între timp, eu o să încep lupta fără tine. 

Intră sub arcada groasă de zece metri care servește drept poartă 
la Basgiath, trece pe sub prima hersă și merge mai departe, atrăgând 
imediat atenția mamei, a generalului Melgren și a trei dintre 
aghiotanţii lui, care stau la marginea celei de-a doua herse. 

Cozile dragonilor lor se mișcă mai să-i atingă, formând un zid 
care atinge jumătate din înălțimea fortăreței înseși, ba chiar mai mult 
în cazul lui Codagh. 

— Ar trebui să fii..., încep să gesticulez către Jesinia, apoi las 
mâinile să-mi cadă pe lângă corp când îmi dau seama că nu există 
niciun loc în care ar putea fi în siguranţă. 

Mă apucă de cot cu mâna liberă și mă trage sub arcadă, 
dedesubtul hersei. Lasă jurnalul sub robă, eliberându-și și cealaltă 
mână, și o scoate ca să gesticuleze. 

— Cred că am găsit diferenţa dintre cele două jurnale, dar cred 
că cel al Lyrei e plin de minciuni. 

— Ce-ai găsit? îi spun prin semne, rămânând cu spatele întors la 
Melgren și ridicându-mi scuturile, ca să-i blochez pe toţi, chiar și pe 
Tairn şi pe Andarna. 

— Cred că e un șapte, spune ea și ridică din sprâncene. Dar e 
imposibil. 

— Nu înţeleg, spun clătinând din cap. Ce șapte? 

— Asta e singura diferenţă dintre cele două jurnale. La început 
am crezut că, poate, se referă la rune, că traduseserăm greşit partea 
aia, dat fiind că sunt şapte rune pe piatra protectoare din Aretia, îmi 
spune ea prin semne, și pe frunte i se adâncesc două riduri. Dar am 
verificat și răsverificat. 


— Arată-mi. 

Încuviințează din cap, apoi scoate jurnalul Lyrei, deschizându-l 
la mijloc, îmi arată cu degetul un simbol de la mijlocul paginii și îmi 
înmânează jurnalul, eliberându-şi mâinile. 

— Simbolul ăla de acolo e un șapte. Dar Warrick spune șase, 
adu-ţi aminte. 

Îmi simt inima grea și dau încet din cap. Sigur se înșală. 

— Aici se spune: „Suflul vieţii al celor șapte a aprins piatra într-o 
flacără de fier”. 

Umerii mi se prăbușesc și oftez. Șapte dragoni e ceva imposibil. 
Nu există decât șase rase, în funcţie de culoare: negru, albastru, verde, 
portocaliu, brun și roșu. 

Îi înapoiez jurnalul. 

— Atunci poate că nu-i un șapte. Să fi tradus tu greșit? Clatină 
din cap și deschide jurnalul la prima pagină, apoi mi-l 

dă înapoi. 

— Uite, spune şi bate ușor cu degetul peste simboluri, apoi 
ridică mâinile. „Aici se află consemnată istoria Lyrei a Primilor Șase.” 

Pune degetul pe șase, apoi dă din nou paginile până la locul din 
mijloc. 

— Şapte. 

Deschid gura. Rahat. Rahat. Rahat. 

— Sunt asemănătoare, oftează ea. Dar ăsta e un șapte. Și pe 
piatra protectoare din Aretia sunt șapte cercuri. Șapte rune. Şapte, 
repetă ultimul cuvânt, ca şi cum ar fi fost posibil să fi înţeles greșit. 

Șapte. Gândurile îmi vâjâie mult prea repede în cap ca să mă pot 
agăța măcar de unul. 

— Jurnalul ăsta trebuie să fie... greşit, gesticulează ea, întrucât 
eu rămân tăcută. 

Închid cartea și i-o întind. 

— Mulţumesc. Ar trebui să mergi la infirmerie. Sawyer e acolo şi 
dacă noi... 

Bagă jurnalul sub robă și începe să gesticuleze înainte să termin 
de vorbit. 


— Ce caută Sawyer la infirmerie? Face ochii mari. 

— Un wyvern i-a retezat piciorul. Trage precipitat aer în piept. 

— Du-te. Dacă îi evacuăm pe răniţi, Maren a spus că o să aibă 
grijă de el, aşa că dacă evacuăm, ăsta e cel mai sigur loc pentru tine. O 
să vă scoată de acolo pe amândoi. 

Jesinia încuviinţează din cap. 

— Ai grijă de tine. 

— Şi tu. 

Îşi ridică poalele robei şi traversează curtea în fugă, tăind-o 
înspre intrarea aflată în cel mai sudic punct. 

Capul îmi vâjâie când mă întorc spre conducerea adunată la 
capătul arcadei și pornesc într-acolo. 

S-ar putea referi la un grifon? Asta a vrut să spună prin șase și 
încă unul? Nu. Dacă ar contribui un grifon la scuturile de protecţie, 
magia zburătorilor ar funcţiona în interiorul hotarelor. Dar nu sunt 
şapte rase de dragoni... 

Mă împiedic şi mă prind cu mâna de zidul de piatră, în timp ce 
creierul meu ia calea care conduce la singurul răspuns logic. Chiar 
dacă această cale e ridicolă. 

Dar... 

Să fiu a naibii! 

Îmi pun imediat stavilă gândurilor, înainte ca vreunul dintre cei 
legaţi de mine să-mi dărâme scuturile și să le descopere. 

— În niciun caz, se răsteşte Xaden la Melgren, care e flancat de 
doi dintre aghiotanții lui. 

Mă poziţionez între mama și Xaden. 

— Îți închipui că nişte cadeți o să fie în stare să apere toate 
astea? spune colonelul Panchek, făcând gesturi ample prin aer, în 
timp ce un Verde Coadă-Măciucă... 

Îmi stă inima în loc când Teine îl doboară pe ultimul wyvern din 
sectorul lor. Cadavrul cenușiu cade din cer și aterizează undeva la 
nord-est, în spatele rândului de dragoni. 

— Ce cauţi aici? mă întreabă mama în timp ce ridic privirea spre 
şirul de wyverni care planează în depărtare. 


Până în acest moment, am fost slăbiţi, dar e de netăgăduit că cei 
care vin ne vor da lovitura mortală, și în mijlocul rândului lor e un loc 
gol, ca și cum ar aştepta pe cineva. 

— Nu e niciodată departe de el, vine remarca usturătoare a lui 
Melgren. 

Wyvernii aceia așteaptă aşa cum a dat de înţeles mânuitorul 
întunecat și mi se strânge stomacul când mă gândesc cine e cel pe 
care îl așteaptă. 

— Nu-i ducem pe Tairn și pe Sgaeyl să apere Valea, afirmă 
Xaden și îşi încrucișează braţele la piept. Sunt deja acolo Prima și A 
Doua Aripă, plus toţi dragonii fără călăreți. 

Sgaeyl și Tairn aterizează în dreapta, aproape de turnul care 
duce la Parapet, și nu pot decât să sper că Andarna nu se ascunde 
acolo cu ei, dat fiind că nu îndrăznesc să-mi cobor scuturile ca să 
verific. Pentru prima dată, eu sunt cea care deţine ceea ce s-ar putea 
să fie secretul suprem. 

— Din cauza ta nu pot plănui eficient, se răstește generalul 
Melgren la Xaden. Din cauza ta nici măcar n-am văzut că o să aibă loc 
bătălia asta. 

Încearcă să se uite de sus la Xaden, cu nasul lui vulturesc ridicat, 
dar e cu cel puţin doi centimetri mai scund. 

— Cu plăcere, dacă vrei cumva să ne mulţumești că am venit în 
ajutorul vostru, răspunde Xaden și se alege cu un rânjet. 

— Valea e singurul lucru care contează, intervine mama și își 
schimbă ușor poziţia, astfel că umărul ei e acum între Melgren și 
mine. Arhivele sunt deja pecetluite. Restul fortăreței poate fi 
reconstruit. 

— Aveţi de gând s-o abandonaţi, spune Xaden încet, folosind 
tonul ăla rece și ameninţător care înainte mă speria de moarte. 

Din felul în care Panchek se dă înapoi, e limpede că nu şi-a 
pierdut eficienţa. 

Tăcerea lor spune tot. Îmi mut privirea de la un chip la altul, 
căutând pe cineva - oricine - care să riposteze. 


— Pot trimite în orice moment linia aia în luptă, spune Melgren 
şi arată spre hoarda în aşteptare. Avem peste șaizeci de perechi 
rănite, fie că e vătămat dragonul ori călăreţul. Hoarda aia o să ne 
cucerească așa împrăștiați cum suntem acum. 

— Atunci de ce să nu fie mutaţi toţi cadeţii în Vale? îl provoacă 
Xaden. 

Melgren își mijeşte ochii răutăcioşi. 

— Conduci o revoluţie, Riorson, dar nu știi nimic despre cum se 
câștigă un război. 

Măcar a zis revoluţie, nu rebeliune. 

— li foloseşti pentru distragerea atenţiei, spune Xaden și 
mâinile îi cad pe lângă corp. O tactică de a trage de timp. O să moară 
toţi, în vreme ce aceia din Vale vor avea timp să se pregătească. Să se 
pregătească pentru ce anume? 

Îmi cade faţa. 

— Nu poţi face aşa ceva, spun şi mă răsucesc pe călcâie, astfel că 
acum sunt în fața mamei. N-o să fie nevoie. Brennan a reparat piatra 
protectoare. 

— Nici măcar Brennan nu poate repara magia, cadet Sorrengail. 
În ochii ei, nu e permis, nu e posibil să te abaţi de la direcţia 

stabilită. 

— Nu, admit. Dar nici nu e nevoit să facă asta. Dacă piatra e 
reparată, ar putea să acumuleze putere. Încă am putea să activăm 
scuturile de protecţie. Știu cum. 

O mângâiere stranie a unei umbre scânteietoare alunecă în josul 
scuturilor mele, dar nu îl las pe Xaden înăuntru. 

— Nu v-a reușit pe de-a-ntregul în Aretia, nu? întreabă ea, 
coborând vocea astfel încât să o aud doar eu. „Am putea” nu e 
suficient de bine. 

Ultimele cuvinte se adresează unei audiențe mai largi, iar dojana 
îmi arde obrajii. 

— Pot s-o fac, îi răspund cu o voce la fel de joasă, apoi ridic tonul 
ca să fiu auzită. Dacă ne puneţi pe Xaden și pe mine în Vale, lăsaţi 


neprotejată piatra protectoare, și asta e singura soluție dacă vrem ca 
toți cei de pe câmpul de luptă să rămână azi în viaţă. 

— Nu poţi şti dacă funcţionează după ce a fost reparată, spune 
ea încet, ca şi cum ar exista riscul să o înţeleg greșit. Şi chiar dacă 
funcționează... 

— A sosit conducătorul lor, îmi spune Tairn și, din felul cum 
feţele tuturor călăreţilor - inclusiv a mea - se întorc spre cer, e cert că 
nu e singurul dragon care a observat. 

Acolo, în mijlocul hoardei, zboară acum un wyvern ceva mai 
mare decât ceilalți, ducând în spinare un călăreț în uniformă de 
culoare albastru regal. În adâncul sufletului, ştiu că, dacă s-ar apropia 
mai mult, i-aș recunoaște părul negru, rărit și felul enervant de a-și 
țuguia buzele, chiar dacă raţiunea îmi spune că nu va fi așa, că e doar 
un nenorocit de vis. 

Pulsul mi se accelerează în timp ce frica îmi îmbibă pielea, mai 
rece decât ploaia și zăpada care se topește în jurul nostru. 

— După cum vezi, spune mama și își ia privirea de la hoardă. 
Acum e prea târziu pentru scuturile de protecţie. 

— Nu e! o contrazic. 

— Cadet..., dă ea să spună. 

— Pot să le ridic, o asigur și mă pun în calea ei când încearcă să 
mă ocolească. Dacă pot acumula putere, atunci le pot activa! 

— Cadet! se răstește mama și i se înroşesc obrajii. 

— Vezi măcar dacă piatra poate acumula putere înainte să ne 
condamni pe toţi la moarte, insist. 

— Violet! ridică mama glasul. 

— Ascultă-mă! strig și eu. Măcar o dată în viaţa ta, ascultă ce-ţi 
spun! 

Îşi trage capul în spate. Îi dau înainte. 

— Măcar o dată în viaţa mea, ai încredere în mine. Pot activa 
scuturile. 

Și iat-o, ușoara mijire a ochilor care dă de înţeles că i-am captat 
atenţia. 


— Dacă ridicăm scuturile de protecţie, toți wyvernii de pe 
câmpul ăsta mor. Toţi mânuitorii întunecaţi rămân fără putere..., mă 
opresc brusc și înghit în sec, gândindu-mă la Jack. Aproape fără 
putere. Zi-mi o altă armă în stare să izbândească aşa ceva. Hai cu mine 
acolo jos, să vedem dacă piatra o să acumuleze putere. Ajută-mă să o 
alimentez, stărui pe lângă mama. Dacă n-o să acumuleze putere, fac ce 
vrei tu, dar pot reuși asta, generale. Știu cum. 

— Ajunge. Pierdem timpul, spune Melgren și îmi face semn s-o 
las baltă, apoi se îndreaptă spre Codagh, urmat de aghiotanţii lui. 

— Aşteaptă! strigă mama și inima mi se oprește. 

— Ce e, generale? se răsteşte Melgren, întorcându-se cu faţa 
înspre noi. 

— Asta e școala mea, spune mama, ridicându-și bărbia. Am spus 
să aştepţi. 

— E armata mea, spune el cu asprime. Și nici vorbă să aştept! 

— Practic, jumătate e armata ta, spune Xaden, cu privirea 
aţintită la hoarda wyvernilor. Cealaltă jumătate e a mea. Și dat fiind că 
n-ai avut nicio problemă să pui ca tatăl meu să fie executat, nici eu n- 
am nicio problemă să te las să mori dacă nu îi accepţi ajutorul. 

Melgren se holbează la Xaden și sângele i se scurge încet din 
obraji. 

— Aşa credeam și eu, zice Xaden și întinde mâna. Vii cu mine, 

Violet? 

Ceva în tonul lui - poate resemnarea - mă face să-mi împletesc 
degetele cu ale lui și să îl urmez, astfel că ieşim de sub arcadă, trecem 
pe lângă Melgren și ne îndreptăm în direcţia dragonilor. 

— Unde plecaţi? Se pregătesc să atace... începe Melgren să 
spună. 

— Îi fac rost de timpul de care are nevoie, răspunde Xaden și 
simt un gol în stomac. Și n-o să atace. Nu încă. Deocamdată așteaptă. 

— Ce naiba așteaptă? spune răstit Melgren. Xaden mă strânge 
mai tare de mână. 

— Pe mine. 


O să-ţi placă de Violet. E deşteaptă și încăpăţânată. Îmi 
aminteşte mult de tine. Când o s-o întâlneşti, trebuie să-ţi 
aminteşti atât: ea nu e mama ei. 

— SCRISORILE RECUPERATE ALE CADETULUI LIAM MAIRI 
CĂTRE SLOANE MAIRI 

Capitolul 64 

Înaintea noastră se întinde un câmp de luptă acoperit de leşurile 
wyvernilor și ale dragonilor deopotrivă. 

— Ce vrei să spui, cum adică te aşteaptă pe tine? îl întreb după 
ce ajungem în fața lui Codagh. 

Groaza începe să îmi pulseze dureros în piept. Deja e atâta 
moarte peste tot și încă nu am dat piept cu partea cea mai rea dintre 
forțele lor. După cum arată acea linie, i-au păstrat pe aproape toți 
mânuitorii întunecaţi pentru atacul final. 

— Ăla e unul dintre profesorii lor, spune Xaden, cu privirea 
aţintită la veninosul care călărește în faţă, la mijloc. Cel care a scăpat 
la Resson. 

— A fost şi pe stânci. 

Mă străduiesc să-mi păstrez vocea cât mai calmă cu putinţă, în 
ciuda palpitaţiilor inimii. Trebuie să activez scuturile alea acum. Sunt 
cea mai bună șansă pe care o avem de a scăpa cu viață de aici. Dar 
fiecare dragon poate contribui cu focul lui la o singură piatră 
protectoare, ceea ce înseamnă că... 

— Şi-a închipuit c-o să fim la Samara. A presupus că o să facem 
ceea ce se cuvine şi o să răspundem chemării lui Melgren. 

— De unde știi? îl întreb, încruntându-mă. 

— Fă-ne amândurora un bine şi nu întreba. 

Tairn și Sgaeyl trec încet pe lângă Aimsir, ţinând sub observaţie 
atât amenințările de la sol, cât și pe cele din văzduh în timp ce se 
îndreaptă încoace. Cu inima bătând să-mi spargă pieptul, mă uit 
printre ei, la silueta Înţeleptului care coboară, la distanță de o sută de 
metri. Vine la sol. 

Rahat. Trebui să mă mișc repede. 


— Dacă ar trebui să alegi între a activa corect scuturile de 
protecție de la Basgiath sau pe ale noastre la... 

Nu reușesc să o spun, nu aici. 

— Ce ai alege? 

Sprâncenele lui Xaden se unesc și își desprinde privirea de la 
Înţelept ca să se uite la mine. 

— Trebuie să alegi. Nu am resurse să ridic complet scuturile 
decât fie aici, fie... acolo, spun, şi din tonul meu e limpede că-i cer 
ajutorul. N-aş putea cu niciun chip să te lipsesc de alegerea asta. 

Deja a renunţat la atât de multe. 

Tresare, apoi aruncă o privire spre hoarda de pe cer și 
coborârea teatral de înceată a Înţeleptului călare pe wyvernul lui, 
apoi îşi aţintește repede ochii într-ai mei. 

— Ridici scuturi de protecţie în locul în care te afli, iar acum ești 
aici. 

— Dar căminul tău, spun încet, o şoaptă ireal de fragilă. 

— Tu eşti căminul meu. Şi dacă e să murim cu toţii azi, aici, 
atunci oricum cunoașterea se pierde odată cu noi. Ridică scuturile de 
protecţie în jurul Basgiathului. 

— Eşti sigur? 

Inima îmi bate în ritmul secundarului de la ceas, punctând 
scurgerea timpului care ne-a mai rămas. 

— Sunt sigur. 

Încuviințez din cap, apoi îmi strecor mâna dintr-a lui şi mă 
răsucesc pe călcâie, ca să-l înfrunt pe cel mai mare dragon de pe 
Continent. 

— Trebuie să vorbesc cu tine. 

— Fir-ar al naibii, Violet! 

Xaden se întoarce și se postează lângă mine, în timp ce Codagh 
îşi lasă încet capul în jos și, când ajunge la mică distanţă, și-l înclină ca 
să mă săgeteze cu privirea dat fiind că, chiar și de la același nivel, tot 
nu îi trec de nări. 

— Ştii ce faci? 

— Dacă nu știu, suntem morţi cu toţii. 


Şi aş face bine să mă mișc repede, pentru că Tairn aproape că a 
ajuns. Îl simt cum îmi dezactivează scuturile. Niciun călăreț nu-și 
poate ține multă vreme dragonul blocat, dacă acesta vrea să intre. 

Nările lui Codagh se deschid larg și buza i se încreţește deasupra 
colților extrem de ascuţiţi, extrem de lungi, extrem de deși. 

— Stii. 

Îmi iese pe gură ca şi cum ar fi o acuzație. 

— Şi nu i-ai spus călărețului tău pentru că dragonii îi protejează 
pe dragoni. 

Un jet de abur mă lovește în față și Xaden înjură în ṣoaptă, iar 
umbrele i se răsucesc la picioare. 

— Da. Mi-am dat seama. Am folosit deja focul lui Tairn pe a doua 
piatră protectoare, aşa că, dacă alimentez piatra de la Basgiath, o să 
vii? îl întreb, înfigându-mi unghiile în palmă ca să-mi opresc 
tremuratul. 

E singurul dragon de pe Continent, în afară de Sgaeyl, care nu se 
teme de Tairn. 

— N-ai nevoie de el ca dragon negru pentru Basgiath, ripostează 
Xaden. O ai pe Andarna. 

— ©. Să. Vii? repet, susținându-i lui Codagh privirea 
amenințătoare. Suntem cu toţii morţi dacă nu vii. Va fi sfârşitul pentru 
Empyrean. 

Mai suflă un jet de abur, de data asta mai ușor, își coboară scurt 
bărbia în semn de încuviinţare, apoi își înalță capul când Tairn se 
apropie din stânga, iar Melgren își face apariția de cealaltă parte a 
piciorului din față al lui Codagh. 

— Cauţi în orice chip să mori? mă întreabă Tairn, dându-mi 
scuturile la o parte. 

— Aveam nevoie să confirm un secret pe care nu am dreptul să-l 
împărtășesc, îi răspund. Te rog să nu insiști. 

Tairn își încovoaie ghearele în zloata înghețată, lângă mine. Mă 
întorc spre Xaden. 

— Nu vreau să te las aici și am o groază de întrebări despre ce te 
face să crezi că veninoșii vin după tine, dar dacă nu... 


Fiinţa mea se împotriveşte până la ultima fibră ideii de a pleca 
de lângă el. 

Se apleacă în faţă şi ridică mâna să mi-o pună pe ceafă. 

— Ştim amândoi că nu poţi să ridici scuturile și în același timp 
să lupţi. Când eram la Resson, i-am ţinut pe loc cât luptai. Am avut 
încredere în tine că te descurci. Acum trebuie să ai și tu încredere în 
mine că mă descurc cât timp activezi scuturile, înainte să moară și 
mai mulţi oameni. Pune-i capăt. 

Mă sărută apăsat, repede, apoi mă priveşte ca și cum ar fi ultima 
oară când mă vede. 

— Te iubesc. 

O... zei. Nu. Refuz să accept acest adio din tonul lui. 

— O să rămâi în viaţă, îi poruncesc lui Xaden, apoi arunc o 
privire spre hoarda care așteaptă, spre silueta Înţeleptului, care mai 
are puţin până să atingă pământul, mișcându-se fără să se grăbească, 
ca şi cum totul nu e decât un joc pe care deja l-a câștigat, și apoi spre 
Tairn. Rămâi cu el. 

Tairn mârâie, ridicându-și buza deasupra colților. 

— Rămâi cu el de dragul meu. Să nu îndrăznești să-l lași să 
moară! 

Mă răsucesc pe călcâie și o iau la fugă fără să-i spun adio lui 
Xaden. Nu e nevoie să-mi iau rămas-bun, pentru că o să-l văd în 
curând. Pentru că în niciun caz n-o să dau greș. 

— Zburătorii vor să lupte, îi spun lui Melgren. Lasă-i! 

Mă prefac că n-am fost în luptă în ultimele două ore, că n-am 
mânuit fulgere până la epuizare, că nu mi-am forțat corpul până la 
limită și alerg. 

— Opreşte furtuna să poată zbura grifonii! îi strig mamei când 
trec pe lângă ea, alergând pe sub arcadă. 

La naiba cu permisiunea sau cu înțelegerea ei. Dacă piatra 
protectoare poate acumula putere, o s-o alimentez de una singură. 

Prin braţe îmi trec junghiuri și îmi forțez picioarele să se miște, 
cu toată durerea din genunchi. Străbat curtea în fugă, ocolind 
detașamentele de infanterie, și apoi urc în goană scara centrală. Intru 


alergând pe ușa deschisă și apoi străbat în fugă coridorul, în timp ce 
inima îmi bubuie și plămânii îmi iau foc. Alerg ca și cum pentru asta 
m-am antrenat încă de la Resson. 

Alerg pentru că nu i-am putut ajuta pe Liam și pe Soleil, dar îi 
pot salva pe restul. Îl pot salva pe el. Şi dacă mi-aş îngădui fie şi 
pentru o clipă să zăbovesc cu gândul la lucrurile cu care s-ar putea 
confrunta, m-aș întoarce din drum și aş alerga înapoi la Xaden. 

Cobor scara în spirală cu o viteză periculoasă, ceea ce mă face să 
ameţesc în momentul în care ajung la baza turnului sud-vestic, și nu- 
mi irosesc răsuflarea întretăiată cu cei din anul întâi care stau de pază 
la intrare, ci pătrund în fugă în tunelul care miroase a Varrish și a 
suferință. 

— Daţi-vă la o parte! strig la Lynx și la Baylor. 

Pentru că îmi amintesc numele lor. Avalynn. Sloane. Aaric. Kai, 
zburătorul. Știu cum îi cheamă pe toţi cei din anul întâi. 

Ei se aruncă în partea opusă, iar eu îmi forțez corpul să 
înainteze cu umărul în față, târându-mi picioarele prin cea mai 
îngustă parte a tunelului. 

Mi se strânge inima și mă gândesc la Xaden. 

La Xaden, și la mirosul de furtună, și la cărţi. Doar atât las să-mi 
pătrundă în minte în timp ce înaintez cu greu prin tunel. Și imediat ce 
se lărgește, mă forțez mai tare decât oricând, străbat în fugă partea 
rămasă din tunel și intru în încăperea pietrei protectoare luminată de 
razele matinale ale soarelui. 

Abia atunci mă opresc prin alunecare și îmi sprijin mâinile pe 
genunchi, respirând adânc, ca să nu vărs. 

— Func-ţio-nea-ză? întreb, ridicând privirea la piatra care ca 
prin minune e din nou întreagă și la locul în care trebuie să fie. 

— Fir-as să fie, Sorrengail, nu cred că te-am mai văzut vreodată 
alergând așa de repede! 

Aaric ridică din sprâncene. 

— Uite. 


Brennan apare poticnindu-se de lângă Aaric, cu buclele lui 
arămii ude de sudoare, iar Aaric îl prinde, aruncându-și braţul pe 
după umărul fratelui meu ca să-l susțină. 

— A fost nevoie de tot ce am ca s-o repar. 

— O să acumuleze putere? îl întreb, străduindu-mă să rezist 
senzației de greață. 

— Încearcă, îmi propune Brennan. Dacă nu acumulează, totul a 
fost în zadar. 

Fiecare secundă e importantă. Mă apropii de piatră, care arată 
exact la fel ca seara trecută, când am ajuns, mai puţin zumzetul 
puternic și flăcările. 

— Arată întocmai ca a noastră înainte să o alimentăm şi să o 
aprindem, remarcă Brennan. 

— Aşa e, atâta doar că, de fapt, piatra asta era aprinsă când am 
ajuns noi aici, îi spun și ridic mâna spre fierul negru. 

— Fierul nu ia foc, nu e de acord Brennan. 

— Spune-i asta pietrei protectoare, ripostez. 

Fără conductor, e mai greu decât mi-am închipuit, dar trebuie să 
aflu. Deschid din nou ușa Arhivelor și primesc puterea lui Tairn sub 
forma unui firicel concentrat, aşa cum m-a învăţat Felix, dar în loc să 
alimentez conductorul, îmi aşez vârfurile degetelor pe piatra 
protectoare și îl las să curgă. 

— De cât timp au avut nevoie acasă trei oameni ca să alimenteze 
piatra protectoare? întreabă Brennan. 

— De câteva săptămâni, îi răspund, în timp ce degetele mă 
furnică dureros, ca și cum sângele ar reîncepe să curgă prin ele după 
o lungă perioadă de amorțeală, și privesc cu satisfacție cum energia 
începe să-mi curgă dincolo de vârfurile degetelor. Îmi retrag foarte 
puțin mâna, doar cât să văd cum firele alb-albastre îmi conectează 
vârfurile degetelor cu piatra, apoi amplific puterea. 

Fierbinţeala îmi gâdilă pielea și mă forțez la maximum să 
alimentez, fără să ating nivelul dorit după ore întregi de mânuit. Pe 
frunte îmi apar broboane de sudoare şi pielea îmi e roşie ca focul. 


— Nu avem săptămâni la dispoziţie, spune Brennan încet, ca 
pentru sine. 

— Ştiu. 

În depărtare se aud răgete și privesc în sus, prin deschizătura 
încăperii, la cerul aflat atât de departe deasupra noastră. Simt un nod 
în gât la vederea luptei dintre corpuri cenușii și verzi. Şi portocalii. 
Detașamentul meu e acolo sus, luptând fără mine. Xaden se luptă la 
poartă. Nu mai avem timp. 

Îmi stăvilesc puterea și îmi aşez palma pe piatră. Se simte o 
ușoară vibraţie, asemenea undelor care se formează atunci când 
arunci o pietricică pe suprafaţa unui lac şi ea sare de câteva ori. Nu 
avem destule pietricele. 

— Poate acumula putere, dar nu avem aici jos suficienți călăreţi 
care să o alimenteze. 

— O să-i cer lui Marbh să răspândească vorba, spune Brennan și 
privim amândoi către cer când o străfulgerare roșie e imediat urmată 
de una cenușie. 

— Avem nevoie de toți călăreții care pot ajunge aici. 

Dar cine naiba are să renunţe să lupte, punând în primejdie 
soarta bătăliei pentru o simplă presupunere? Bătăile inimii mele o iau 
razna. Pare că s-a ajuns exact în situaţia în care ne-a avertizat mama 
să nu permitem să se ajungă - o învălmășeală totală. O siluetă neagră 
se mișcă la marginea din partea de sus a încăperii și, pentru prima 
dată de când am vorbit cu Jesinia, îmi cobor scuturile. 

— Vino aici jos, îi spun Andarnei și dau ocol pietrei ca să ajung în 
spatele ei, pentru ca nimeni din cei care vin să ajute la alimentare să 
nu o vadă. 

— Nu mă dau în vânt după gropi... 

— În momentul ăsta! spun pe un ton hotărât. 

Îmi așez mâna pe piatră și îmi pun puterea în mişcare, în timp ce 
ea coboară, ascunzând pentru o clipă soarele, astfel încât aici jos toţi 
să-şi piardă darul vederii. Puterea curge din mine într-un firicel 
constant, vibrându-mi în vârfurile degetelor cât alimentez piatra cu 
ea. 


Andarna ajunge jos și rămâne în partea umbrită unde lumina 
dimineții încă nu a ajuns. 

— Dece nu mi-ai spus? 

Ochii ei aurii sclipesc în întuneric. 

— Ce să-ţi spun? 

— Știu, îi spun, clătinând din cap. Ar fi trebuit să-mi dau seama 
mai devreme. În clipa în care te-am văzut, după Resson, am știut că e 
ceva diferit în luciul solzilor tăi, dar m-am gândit că n-am fost 
niciodată în preajma unui dragon adolescent, așa că ce știu eu? 

— Diferit. 

Îşi înclină capul într-o parte şi iese la lumină, iar solzii ei își 
schimbă nuanţa de la negru ca smoala la un violet închis, scânteietor. 

— Exact așa m-am simţit întotdeauna. 

— Așa te simţi atunci când nu ești la fel ca restul adolescenților, 
remarc, și mâna îmi tremură în timp ce păstrez puterea constantă, 
dând pietrei tot ce pot până ajung ceilalți să ajute. De asta ai avut voie 
să te legi. Pentru numele zeilor, mi-ai spus chiar tu, dar am crezut că 
ești doar... 

— 0 adolescentă? mă provoacă ea, umflându-și nările. 
Încuviinţez din cap şi încerc să ignor zgomotele bătăliei care se dă 

sus, deasupra noastră, ca să mă pot concentra pe ceea ce am de 
făcut ca să ne salvez, chiar dacă furia se transmite rapid prin legătură 
dinspre Tairn, și mânia... Nu mă pot gândi la ce face Xaden. 

— Ar fi trebuit să te ascult când ai spus că ești conducătoarea 
propriei rase. De asta nimeni nu a putut să se opună anul trecut 
Dreptului tău de Binefacere. Asta e motivul pentru care Empyreanul a 
îngăduit unui dragon tânăr să se lege. 

— Spune direct. Termină cu presupunerile, îmi cere ea. 

Nici măcar faptul că respir încet nu îmi linişteşte bătăile inimii. 

— Solzii tăi nu sunt de fapt negri. 

— Nu. 

Chiar acum, solzii ei îşi schimbă culoarea, preluând tenta 
cenușie a zidurilor de piatră din jurul nostru. 

— Dar el e, și eu îmi doresc enorm să fiu ca el. 


— Taim. 

Nu e greu de ghicit. 

— El nu știe. Doar bătrânii știu. 

Îşi lasă capul în jos, aşezându-l pe pardoseală, în faţa mea. 

— Aceștia îl respectă. E puternic, și loial, și feroce. 

— Și tu ești la fel. 

Mă clatin din cauza efortului pe care îl depun mânuind, dar îmi 
păstrez echilibrul și nu întrerup scurgerea puterii în piatră. 

— Nu trebuia să te ascunzi. Ar fi putut să-mi spui. 

— Dacă nu-ţi dădeai seama, nu meritai să știi, spune ea umflân- 
du-se în pene. Am așteptat 650 de ani ca să ies din ou. Am așteptat 
până în vara în care ai împlinit 18 ani, când i-am auzit pe bătrânii 
noștri vorbind despre fiica plăpândă a generalului lor, fata care se 
prevedea că o să devină conducătoarea scribilor, și am știut. Urma să ai 
o minte de scrib și o inimă de călăreț. Aveai să fii a mea, spune și își 
lasă capul în mâna mea. Esti unică la fel cum sunt și eu. Ne dorim 
aceleași lucruri. 

— N-aveai cum să știi că urma să fiu călăreț. 

— Și totuși, uite că așa e. 

Prin cap îmi trec o mie de întrebări, dar niciuna pentru care să 
avem timp, aşa că îi ofer exact ce mi-am dorit şi eu - să fie văzută 
întocmai așa cum e. 

— Nu ești un dragon negru și nici nu faci parte din una dintre cele 
șase rase despre care știm. Esti a șaptea rasă. 

— Da. 

Face ochii mari, entuziasmată. Trag repede aer în piept, 
uniform. 

— Vreau să-mi spui tot, dar prietenii noștri sunt în pericol de 
moarte, așa că trebuie să te întreb dacă ești dispusă să sufli foc pentru 
piatră. 

Pe frunte îmi apar picături de transpiraţie în timp ce 
temperatura îmi creşte, dar cu toate astea extrag tot mai multă 
putere, iar braţul îmi tremură de la efortul de a o ţine sub control, 
astfel încât să continue să picure, nu să se reverse. 


— sta e motivul pentru care am fost abandonată, spune ea, aple- 
cându-și capul în cealaltă parte. Cel puţin din ce-mi amintesc. Sunt 
veacuri de atunci. 

— Îmi pare bine să te văd, Cam. Te caută tatăl tău, aud vocea 
mamei de cealaltă parte a pietrei. 

— Sunt un călăreț legat. El nu are ce... 

— Chiar nu-mi pasă. Acumulează putere? 

Mama? Ce naiba caută aici? Ar trebui să fie pe câmpul de luptă. 

— Zboară! îi poruncesc Andarnei, cu voce tot mai slabă. Nu 
vreau să te vadă, nu am încredere în ea. 

— Acumulează putere, răspunde Brennan. 

Andarna stă în cumpănă, apoi îşi ia zborul spre partea de sus a 
încăperii. Degetele mele zgârie suprafaţa pietrei în timp ce înaintez pe 
după ea. 

— Forţezi limitele, mă avertizează Tairn, pe un ton încordat din 
cauza îngrijorării. 

— N-am de ales. 

Fac câţiva pași nesiguri și încerc delicat să stabilesc contactul cu 
Xaden, nu ca să îl distrag, ci doar să simt... Are scuturile activate, 
blocându-mă complet. 

— Luptă, spune Tairn, apoi vederea mi se întunecă preț de 
câteva secunde înainte să se limpezească din nou... şi-mi apare 
înaintea ochilor câmpul de luptă. 

Văd prin ochii lui, la fel cum anul trecut am văzut prin ochii 
Andarnei. 

O fâșie cenușie ascunde totul, însă cerul reapare la un moment 
dat, un șuvoi roşu revărsându-se pe fundalul norilor. Tairn priveşte 
pe sub el, urmărind căderea wyvernului cu o izbucnire de satisfacție 
înainte să cerceteze pământul de dedesubt, reperându-l pe Xaden în 
apropiere de marginea ravenei. 

Inima îmi bate neregulat în timp ce privesc cum Înțeleptul 
blochează cu ușurință toate umbrele lui Xaden cu rafalele pumnalelor 
albastre de foc, apoi se opreşte de tot în momentul în care razele 


soarelui care răzbat printre nori se răsfrâng din două pumnale înfipte 
în pământ în spatele veninosului care mânuieşte cu toiagul. 

Probabil că Xaden a aruncat cu pumnalele și a ratat. Știu că are 
şi un al treilea, dar va apuca să-l folosească? Pentru că Înțeleptul nu 
pierde teren. E tot mai aproape de Xaden, înaintând pas cu pas, şi îl 
obligă să se dea în spate, spre marginea ravenei. 

De deasupra izbucnește o pală de foc verde și Tairn își mută 
repede atenţia în sus, la Sgaeyl și cei trei wyverni care se apropie să 
atace, unul dintre ei aruncând un foc roșu-vișiniu. Pe toți zeii, există și 
mai multe rase despre care nu știm. Calea legăturii e inundată de 
groază și vederea mi se întunecă din nou, iar urechile îmi ţiuie ca și 
cum tocmai aș fi fost lovită. 

Clipesc și trag adânc aer în piept, forțându-l să-și croiască drum 
prin gâtul care mi se contractă, iar încăperea îmi apare din nou în faţa 
ochilor. Fac un pas poticnit, apoi încă unul şi încă unul, pur-tându-mi 
mâna pe piatra care se încălzeşte încet, și după aceea mă întorc spre 
partea din față a încăperii și dau de mama, Brennan și Aaric prinși 
într-o discuţie pe care nu o pot auzi din cauza ţiuitului din urechi. 

Puterea nu doar că îmi arde venele, mușchii și chiar oasele, ci 
pârjoleşte totul. 

— Eşti pe cale să fii mistuită, mă avertizează Andarna, și 
îngrijorarea îi subțiază vocea. 

Când respir din nou, simt că plămânii îmi iau foc. 

— Argintio! răcneşte Tairn. 

Scuturile de protecţie trebuie să fie activate. 

— Amândoi trebuie să rămâneţi în viață. Promiteţi-mi că o să 
alegeți să rămâneți în viață. 

Pentru că încep să fiu conștientă de preţul care trebuie plătit 
pentru a alimenta cu putere această piatră protectoare la timp, astfel 
încât toţi cei pe care îi iubesc să fie salvaţi. Și acest preţ e viaţa mea. 

Puterea mea pare infimă în raport cu o piatră de mărimea asta. 
Ar fi nevoie de întreaga putere a lui Tairn - de însăși viaţa lui -, iar eu 
nu o să o dau. Pot însă da suficient încât călăreţii care reușesc să 
ajungă să poată duce treaba la bun sfârșit. 


Cad în genunchi, dar nu pierd contactul. Continui să alimentez 
fără întrerupere și, deschizând ușa Arhivelor, iau cu toată forța din 
puterea lui Tairn, iar efortul de a o ţine sub control, focalizată, utilă, 
nu distructivă îmi scutură tot corpul. 

— Violet? răsună de undeva, de departe, vocea lui Brennan. 
Vâlvătaia îmi străbate corpul în valuri în timp ce împing putere 

în piatră, și totul se reduce pentru mine la durere, fierbințeală și 
bătăile accelerate ale inimii. 

— Violet! 

Mama se repede la mine, cu ochii mari de frică, și mă apucă de 
mâna liberă, apoi icnește, retrăgându-și palma acum roșie, cu băşici. 

Pardoseala vine spre mine și întind acea mână ca să mă sprijin 
de podeaua de piatră şi să canalizez mai departe. Și ce dacă pielea îmi 
sfârâie, degetele îmi sunt roșii, mușchii mă lasă și mă predau focului? 
Nimic nu e mai important decât alimentarea acestei pietre 
protectoare, decât ridicarea scuturilor de protecție care au să-i 
salveze pe toţi: pe prietenii mei, pe frații mei, pe Xaden. 

— Care e pecetea ta? strigă mama, dar nu am putere să-mi ridic 
capul. 

— Nu poţi face asta, mă ceartă Andarna cu un țipăt. 

— Ai scopul tău. 

Până şi vocea mea mintală e doar o șoaptă. 

— Poate că al meu e ăsta. 

— Nu am manifestat-o, răspunde Aaric, cuprins de panică. 

— Dar a celorlalți de aici? ridică mama vocea. 

Aaric începe să spună despre cei pe care îi ştie, dar îi amuţesc 
vocea ca să nu-mi pierd concentrarea și să păstrez controlul, să rezist 
îndeajuns pentru a fi cât mai de folos. 

Brennan se lasă jos în stânga mea, ghemuindu-se la vreun metru 
distanţă, și buzele i se mișcă, dar închid ochii și încerc să obţin și mai 
mult din puterea care mă omoară încet-încet. 

— Încetează! îmi poruncește Tairn. 

— Îmi pare tare rău. 


Mușchii braţului îmi înțepenesc de epuizare. În sfârşit. Acum n-o 
să mai trebuiască să îl țin nemișcat. Intru în fazele finale ale mistuirii, 
la fel ca atunci în vârful muntelui, cu Varrish. 

— N-ar fi trebuit să pierzi doi călăreți în felul ăsta. 

Mă forțez să deschid ochii și îi fixez asupra modelului de rocă de 
sub degetele mele, şi atunci pricep. Înţeleg în sfârșit de ce ar recurge 
cineva la furt de magie. Toată puterea din lume se află sub vârfurile 
degetelor mele și, dacă o canalizez, dacă o iau din pământ, și nu de la 
Tairn, o să am suficientă ca să salvez... 

— Trebuie să te salvezi, îmi cere Tairn. Nu te-am ales să fii 
următorul meu călăreț, ci ultimul, și dacă tu mori, atunci o să mor 
odată cu tine. 

— Nu. 

Din pielea mea ies aburi. 

—  Renunță, mă imploră Andarna, și curentul de aer din 
încăpere, însoţit de ușoara trepidaţie a pardoseli, îmi dă de înţeles că 
a aterizat. 

— Nu fac aşa ceva! 

Strigătul lui Sloane reverberează între pereţi și pătrunde prin 
ceaţă. 

Centimetru cu centimetru, mă forțez să ridic capul în ciuda 
durerii, la timp pentru a-l vedea pe Brennan, care face ochii mari, și 
gheata mamei, care se ridică spre umărul meu. Mă atinge ușor și, 
înainte să apuc să deschid gura, mă loveşte cu toată forța și mă 
trezesc întinsă cât sunt de lungă pe podea, iar mâna mea se desprinde 
de pe piatra protectoare. 

Puterea zboară prin aer trosnind ca fulgerul când mă lovesc cu 
spatele și din gât îmi țâşneşte un țipăt, care e repetat de Brennan, a 
cărui față îmi apare înaintea ochilor, foarte aproape, și el mă ia de 
mână. O alinare răcoroasă îmi urcă pe braţ și arsura mistuitoare 
slăbește în intensitate, în timp ce mușchii mei își revin de pe urma 
încordării și nu îi mai simt înțepeniţi. 


Dacă nu stăvilesc puterea, Brennan o să moară. Nu mă poate 
vindeca atât de repede iar și iar, şi următorul val de fierbințeală 
înaintează... 

Închid uşa Arhivelor cu ultima fărâmă de forță mintală și 
puterea e deconectată. Ușurarea dinspre Tairn și Andarna e 
instantanee, dar eu nu simt decât gustul amar al înfrângerii în timp ce 
zac așa, cu fratele meu îngenuncheat lângă mine, vindecându-mi 
trupul cu care m-am purtat atât de nesăbuit. 

lar deasupra mea văd o scânteiere verde înainte să îmi apară în 
faţa ochilor hoarda și cerul să se întunece de bătăi de aripi cenușii. 

— E singura cale, strigă mama, iar eu întorc capul, în timp ce 
mușchii mi se înnoadă și pielea mi se răceşte. Nu poţi alimenta ceva 
atât de mare într-o clipă. Nu fără sute de călăreţi, pe care nu-i avem. 
Dacă vrei să-ți salvezi prietenii, o să faci ce-ţi spun, se răstește ea la 
Sloane și, apucând-o de încheietură, o trage către piatra protectoare. 

— Mamă? reușesc să spun răgușit, dar nu răspunde. 

— Eşti o Mairi, îi spune ea lui Sloane. 

— Da. 

Ochii ei albaștri și luminoși, plini de incertitudine, îi întâlnesc pe 
ai mei. 

— Ţi-am omorât mama, spune mama și o lovește ușor în piept. 

— Mamă! strig. 

Brennan se prăbușește lângă mine, palid și transpirat, iar eu mă 
ridic cu greu în genunchi. 

— Am capturat-o şi am târât-o pentru a fi executată, îţi 
aminteşti? îi spune mama lui Sloane şi o lipește cu spatele de perete. 
Erai de față. V-am obligat să priviţi. Pe tine și pe fratele tău. 

— Liam, șoptește Sloane. 

Mama dă din cap și, luând mâna stângă a lui Sloane, o aşază pe 
cercul cel mai de jos al runei enorme cioplite în piatră. 

— Aş fi putut împiedica și moartea lui, dacă aș fi fost ceva mai 
atentă anul trecut la ceea ce făcea propriul meu aghiotant. 

— Nu! strig și fac un salt înainte. 


Aaric vine în fugă dinspre o latură a încăperii și nu numai că mă 
prinde, dar mă oprește. 

— Dă-mi drumul! 

— Nu pot, îmi spune el cerându-şi scuze. Are dreptate. Și dacă e 
să aleg între viaţa ei şi a ta, o aleg pe a ta. 

Viaţa mea sau... a ei? 

— Andarna! ţip. 

— Îmi pare nespus de rău. Și eu aleg tot viaţa ta. Eşti a mea. Nu 
pot îngădui să mori. 

Andarna se mișcă lângă mine, înaintând în așa fel încât să fie 
gata să se bage între mine şi mama. 

Pentru numele zeilor! Nu. Sloane e o siphonă. 

— Îi auzi cum mor acolo sus? Asta se petrece, spune mama, pe 
un ton mai blând decât mi-a vorbit vreodată. Prietenii tăi mor, cadet 
Mairi. Moștenitorul din Tyrrendor luptă pentru viaţa lui și tu poţi opri 
asta. Îi poţi salva pe toți. 

Ridică mâna liberă a lui Sloane și, spre groaza mea, nu și-o ia pe 
cealaltă de pe piatra protectoare. 

— Nu fă asta! strig. Sloane, e mama mea. 

Nu poate fi adevărat. Poate că Sloane n-o să asculte de mine, dar 
o să asculte de Xaden. Îmi deschid scuturile... 

Durere. O durere agonizantă, arzătoare, se propagă pe calea 
legăturii. Disperare și... neputinţă? Mă loveşte în plin, îmi taie 
răsuflarea, îmi covârșeşte simţurile și forța. Corpul mi se lasă moale, 
cu toată greutatea, în braţele lui Aaric, în timp ce mintea mea se luptă 
să separe emoţiile lui Xaden de ale mele. 

EI... Nu pot gândi dincolo de durere, nu pot respira din cauza 
ghearei care îmi strânge pieptul, nu mai simt pământul sub picioare. 

— Xaden moare, șoptesc. 

Privirea lui Sloane se fixează asupra mea și doar de atât e 
nevoie. 

— Nu trebuie să faci nimic, doar stai acolo, se aud de undeva de 
departe asigurările mamei. Pecetea o să preia controlul în locul tău. 


Gândeşte-te că nu ești nimic altceva decât un conductor pentru 
putere. Tu doar înlesnești scurgerea puterii mele în piatră. 

— Violet? spune Sloane în șoaptă. 

Îmi îndrept cu greu privirea spre a ei, dar nu sunt aici. Nu cu 
adevărat. Mor pe câmpul de luptă, ultima fărâmă de putere e tot mai 
slabă și îmi arde corpul, mistuindu-l. Dar merită, ca să o salvez pe cea 
pe care o iubesc. Violet. 

— Nu vă lăsaţi! țip pe calea legăturii către toți trei și strigătul 
meu trece dincolo de sânge și de răzbunare. 

De mânie și de foc. De gustul acru al cărnii de wyvern dintre 
dinții ei. 

— Poţi să faci asta, spune mama pe un ton liniștitor. 

— Mamă! 

Vocea mi se frânge când își împletește degetele cu ale lui Sloane. 

— E-n regulă, îmi spune mama și privirea i se îmblânzește în 
timp ce corpul lui Sloane devine rigid. De îndată ce puterea mea - 
puterea lui Aimsir - prinde viață înăuntrul pietrei, aprinde-o. 
Activează scuturile. Aș face orice ca să fii în siguranţă. Înţelegi? Totul 
a avut ca scop să ajungi în acest moment, când ești destul de 
puternică... 

Cade în genunchi, dar nu-i dă drumul lui Sloane. 

— Nu. Nu. Nu. 

Mă zbat în braţele lui Aaric, în timp ce pieptul ameninţă să-mi 
cedeze, să îmi strivească inima. Mama îmi apare și îmi dispare din faţa 
ochilor, o văd neclar o secundă, apoi imaginea se limpezește. 

— Îmi pare nespus de rău, şopteşte Aaric. 

— Sunteţi tot ce am visat noi că veţi fi, spune mama încet, iar 
pielea ei devine tot mai palidă pe măsură ce a lui Sloane se face 
stacojie. Toţi trei. 

Îşi coboară privirea la Brennan. 

— Şi în curând o să-l întâlnesc. 

Pe tata. Ochii îmi scânteiază în timp ce mă zbat să scap din 
strânsoarea lui Aaric. 

— Nu, o imploră Brennan, clătinând din cap. Nu fă asta. 


Se ridică nesigur pe picioare și se îndreaptă spre ea, împleticin- 
du-se, dar nu ajunge prea departe și cade. 

— Să trăiţi frumos. 

Capul îi cade în piept şi îşi dă ochii peste cap, iar piele ei capătă 
o paloare ca de ceară, într-un contrast insuportabil cu echipamentul 
de zbor, în timp ce răsuflarea întretăiată și incompletă îi mișcă tot mai 
încet pieptul. 

Brennan se târăşte spre ea. 

Din spatele meu se aud pași care se apropie în fugă. 

— Nu! 

Țipătul îmi sfâșie gâtul, îmi face sufletul bucăţi. 

Dinăuntrul pietrei protectoare emană un zumzet distinct, care 
îţi face pielea de găină, iar mama se prăbușește în braţele lui Brennan. 

Sloane se dă în spate, poticnindu-se, holbându-se la propriile 
palme, ca și cum acestea ar aparține altcuiva, și Aaric îmi dă în sfârşit 
drumul. 

Mă arunc înainte și mă izbesc cu genunchii de podea în faţa lui 
Brennan, care stă cu trupul mamei întins în poala lui, și mâinile îi 
tremură când le întinde spre faţa ei. Degetele mele îi găsesc gâtul, dar 
nu există puls. Nici căldură. Nici viață. 

Nu aud altceva în afară de tropotul bocancilor, iar cineva intră 
alergând în încăpere. 

S-a dus. 

— Mamă, șopteşte Brennan și se uită în jos la ea cu faţa 
schimonosită de durere. 

— Ce-ai făcut! 

Mira se prăbușește în genunchi și trage trupul mamei din 
braţele lui Brennan, iar mâinile ei caută cu înfrigurare ceea ce tocmai 
căutaseră și ale mele, orice urmă de puls. 

— Mamă? 

O scutură violent, dar capul mamei cade pe umăr. 

— Mamă! 


Nu pot respira. Ea e valul, furtuna, aerul însuși, o forță prea 
mare pentru a înceta să existe fără ca lumea însăși să fie făcută bucăți. 
Cum e posibil să moară, pur și simplu? 

— Îmi pare cumplit de rău, şopteşte Sloane printre lacrimi. 

— Ce-ai făcut? strigă Mira din nou și toată forța mâniei ei e 
îndreptată către Brennan. 

— Xaden are nevoie de tine, mă anunță Andarna, dar sunt 
incapabilă să mă mișc. Tairn și Sgaeyl așteaptă împreună cu el. 

— Trebuie să-i scoatem de aici, spune Aaric, iar pe umeri mi se 
aşază nişte mâini - ale lui, presupun - care mă ridică de pe podea şi 
mă îndrumă să mă dau în spate. 

Mira se conformează și, strecurându-și braţele pe sub ale 
mamei, o trage afară din încăpere. Sloane îl ajută pe Brennan și în 
clipa următoare suntem cu toţii în tunel. Altcineva cară trupul mamei. 
Vreun cadet din anul întâi? 

Mâinile Mirei îmi pipăie faţa, căutându-mi ochii, moment în care 
o siluetă blochează intrarea în tunel. 

— Ai păţit ceva? mă întreabă Mira. 

— N-am putut s-o opresc. 

Să fie oare vocea mea asta? Sau a lui Brennan? 

Vâlvătaia izbucnește suficient de tare încât să-mi lase plămânii 
fără aer, dar nu ne atinge. 

Andarna stă la intrare, cu aripile întinse ca să oprească flacăra 
care dă ocol încăperii, provenită de la cei șase de sus și de la cea 
specială, care e hotărâtoare. Un val de energie mi se răspândește în 
corp. Scuturile. 

Când Andarna se mișcă, privirea mea se plimbă peste piatra 
protectoare reparată, tot mai sus până la flacără de fier care arde în 
vârf. 

E tot cea mai rămas din mama. 

Cei mai mulţi dintre generali visează să își dea viaţa pentru 
regatul lor. Dar tu mă cunoşti bine, iubirea mea. Când o să mor, o 
să fie dintr-un singur motiv: pentru a ne proteja copiii. 


— CORESPONDENŢA RECUPERATĂ ȘI NEEXPEDIATĂ A GENERALULUI 
LILITH SORRENGAIL 

CAPITOLUL 65 

Buf. Buf. Ecoul zgomotului răsună prin încăperea pietrei 
protectoare. 

— Leșurile wyvernilor, îmi spune Andarna și se întoarce pentru 
a-şi vâri capul pe ușă. Te rog să mă ierţi. 

Clipeşte din ochii ei aurii. Să o iert? 

— A făcut o alegere, șoptesc, dar lacrimile care îmi curg pe 
obraji nu sunt chiar așa de resemnate, și nici hohotele care zguduie 
trupul Mirei, iar privirea goală a lui Brennan e oricum, numai 
împăcată nu, când își scoate jacheta de zbor cu mișcări sacadate, 
încete și acoperă cu ea trupul mamei. 

Nu știu exact cât timp se scurge cât suntem conduși prin tunel și 
prin porțiunea îngustă. Scările sunt doar o imagine înceţoșată. 

— Esti în viaţă. O să scapi cu viaţă azi. O să apuci ziua de mâine, 
îmi promite Tairn, în timp ce mă forţez să îmi mișc picioarele ca să 
pășesc. 

— Xaden? 

Încerc să-l contactez pe calea legăturii, dar scuturile lui sunt 
activate. 

— Trăiește. Slavă ție, Dunne. 

Asta e forţa de gravitație, nu? El e de ajuns ca să rămân cu 
picioarele pe pământ. Ca soarele să răsară în continuare. 

— Îi vor depune trupul în cvadrant, îi spune cineva lui Brennan. 
Probabil că un dragon a scos trupul mamei din încăperea pietrei 

protectoare. 

Când ieşim din turnul sud-vestic, răsună sunetul victoriei. Urale 
şi strigăte de mulțumire adresate zeilor. Infanteriști, tămăduitori și 
zburători deopotrivă blochează coridorul cu îmbrăţișările lor, dar 
reușim să ne strecurăm printre ei. 

Mira, Brennan și cu mine rămânem în pragul ușii care dă spre 
curte, privind cum sărbătoarea se dezlănțuie cu toată forţa. Niciunul 
dintre noi nu pare capabil să se miște. 


Un chip îmi apare dinainte. Ochi căprui. Păr castaniu. Dain. 

— Violet? 

Îşi ridică braţul plin de sânge spre mine, apoi se răzgândeşte. 

— Eşti... 

— Mişcă-te! 

Rhiannon îl împinge din cale, cu un zâmbet obosit și atât de 
frumos. 

— Ai activat scuturile de protecție! exclamă și îmi cuprinde 
obrajii în palme. 

— Da, zic şi reuşesc să dau din cap, în timp ce trec repede cu 
privirea peste faţa ei. 

Pe pantalonii uniformei se văd câteva tăieturi care ar putea fi 
răni prin înjunghiere, dar nu-mi dau seama. 

— Eşti rănită? 

— N-am nimic, mă asigură ea. Ar fi trebuit să vezi. Wyvernii au 
început să pice din cer ca niște pietre de moară, iar veninoşii au intrat 
în panică și au luat-o la fugă. Conducerea e pe urma lor, să-i prindă. 

— E bine. Asta e bine, spun şi dau în continuare din cap. 

Ceilalţi? 

— Ridoc e teafăr și nevătămat. Imogen a încasat o lovitură în 
coaste, dar abia dacă se plânge. Quinn are un obraz făcut praf, dar 
cred că e mai mult o umflătură, și acum tocmai mă duceam să văd ce 
fac Sawyer și zburătorii. Vrei să... 

Îmi studiază expresia feţei. 

— Xaden? 

— E viu, spun cu voce răgușită. Așa susține Tairn. 

Se uită la Brennan, apoi la Mira și se întoarce din nou cu faţa la 
mine, începând să priceapă, iar pe chip i se citește tulburarea. 

— Mama, încerc să-i explic, dar cuvintele mi se opresc în gât. 
Ea... Piatra protectoare nu avea putere înăuntrul ei și mama... 

— 0, Vi! 

Rhi face pasul care ne mai desparte și mă strânge în braţe. 

Nu contează că nu se cuvine, că e o afișare rușinoasă a emoțiilor 
ori că, poate, ea nu ar fi vrut asta. Izbucnesc în plâns și hohotesc pe 


umărul lui Rhiannon, cu sughițuri. Cu fiecare lacrimă, mă simt tot mai 
sigură pe picioare și, chiar dacă lumea se învârte cu mine, primele 
valuri ale șocului încep să treacă. 

Când ridic privirea, Brennan e aşezat pe scara care duce la 
clădirea administrativă, părând pe punctul de a leșina în timp ce dă 
ordine, iar Mira nu se zărește nicăieri. 

— De ce ai nevoie? mă întreabă Rhi. 

Încerc să îl contactez pe Xaden, dar e în continuare bine zăvorât 
îndărătul scuturilor, aşa că îmi trec dosul palmelor peste faţă, 
încercând din răsputeri să mă adun. 

— Am nevoie să îi văd pe Tairn şi pe Xaden. 

— În faţă, îmi spune Tairn şi o iau în acea direcţie, trecând pe 
lângă Melgren și Devera, prinși în negocieri, și fac o pauză când îl aud 
că prezintă condiţiile pentru întoarcerea noastră. 

Un atac, o hoardă atât de mare? Leşuri care cad prin tot regatul? 
Conducerea nu are cum să ascundă așa ceva. E o chestiune de ore 
până când toţi cetăţenii din Navarre vor afla că au fost minţiţi. Nu-i de 
mirare că vor să ne întoarcem. 

Nici măcar nu sunt sigură că vreau să mă întorc. Îmi continui 
drumul prin curte și apoi pe sub arcadă, și ies în câmp deschis. 

În... cimitir deschis. 

Leşurile wyvernilor acoperă pâmântul, cu câteva pete de 
culoare printre ele, dar nu recunosc niciunul dintre dragonii pe lângă 
care trec când mă îndrept către siluetele lui Tayrn și Sgaeyl, care se 
profilează în apropiere de marginea ravenei. 

— Eşti rănit? îl întreb. 

— Dacă aș fi, ai ști, îmi spune el şi își roteşte capul la apropierea 
Andarnei, căreia îi tremură una dintre aripi, cea dreaptă, atunci când 
şi le întinde chiar înainte să aterizeze. 

— Voi doi aveţi de vorbit. Acum. Tairn mă fixează cu un ochi 
auriu. 

— Acum, repet. 

Îşi îndreaptă întreaga atenţie înspre Andarna, iar eu mă apropii 
de Sgaeyl, căci simt că Xaden e în locul pe care îl păzeşte ea. 


— Îmi dai voie să trec? o întreb, fără să-mi desprind ochii din ai 
ei, şi observ barba plină de sânge pe care o etalează. 

— Ai luptat bine azi. 

— Mulţumesc, îi spun şi buzele mi se întind într-un zâmbet. Și 

tu. 

— Da, păi de la mine asta se și așteaptă. 

Îşi mişcă picioarele din față, dându-l la iveală pe Xaden, care stă 
la marginea ravenei, cu spatele la mine. 

— Ai grijă ce spui. 

— Ciudat că tocmai tu zici asta, bombăn, dar înaintez, studiindu- 


Are o rană pe spate, în partea de sus, dar asta e tot ce văd când 
mă opresc lângă el, cu vârful degetelor de la picioare la câţiva 
centimetri distanță de marginea ravenei, în timp ce ale lui aproape că 
atârnă peste. 

— Ce s-a întâmplat? 

— L-am ucis. 

În voce nu i se citește nimic, şi nici în expresia feţei, de pe care 
soarele amiezii a îndepărtat aproape toate umbrele. 

— Am rupt laţul în care mă ţinea, ce o fi fost el, şi l-am omorât. 
Corpul i-a căzut în ravenă, și mă tot uit la râu, de parcă o să se ivească 
din nou, chiar dacă știu că e deja la kilometri distanţă, în aval. 

— Îmi pare rău că n-am fost aici. 

Dau să îl iau de mână, dar și-o retrage. 

— Mie nu. Ne-ai salvat. 

— Mama ne-a salvat, spun și glasul mi se frânge. A pus-o pe 
Sloane să siphoneze puterea lui Aimsir și energia vitală a 
amândurora, alimentând piatra protectoare. A murit. 

Închide ochii. 

— Îmi pare teribil de rău. 

— Ţi-a omorât tatăl. De ce ţi-ar părea rău? 

Îmi şterg o nouă lacrimă care îmi curge pe obraz. 

— Nu mi-am dorit ca ea să moară, spune el încet. N-aș putea 
niciodată să doresc moartea vreunuia dintre cei dragi ţie. 


Ne cufundăm în tăcere, dar nu e una plăcută. 

— Melgren vrea să ne întoarcem, încerc, căutând o reacţie, orice 
reacție. 

— Atunci ne întoarcem, răspunde. Scuturile de protecţie ale 
Aretiei slăbesc deja, iar astea sunt intacte. Ceea ce o să-mi explici mai 
târziu, nu? insistă şi îmi aruncă rapid o privire piezișă, apoi şi-o 
întoarce imediat, ca și cum ar fi greu de îndurat să se uite la mine. 

— O să-ţi explic, îi promit. 

— Bine. Eşti mai în siguranţă aici. Aici ne e locul, spune, trăgând 
aer în piept, cu răsuflarea tremurândă, apoi izbucnește în râs. N-o să 
mai fii așa de înfricoșată sub protecția scuturilor încărcate la 
capacitate maximă. 

Mă încrunt. 

— Tocmai am dat piept cu o întreagă armată de wyverni, 
mânuitori de magie neagră și am activat scuturile de protecţie, 
pierzând-o pe mama în timpul ăsta. Spune-mi, te rog, ce-ar putea fi 
mai înfricoşător de atât? 

— Mă iubeşti, șopteşte el. 

— Ştii că te iubesc. 

Îl apuc de mână și simt un gol în stomac când se întoarce cu faţa 
la mine, dar îşi pleacă privirea. 

— De ce anume ar trebui să-mi fie frică, Xaden? Ce ţi-a spus? Ce- 
ai văzut? 

Ce ştie oare de e atât de zguduit? 

Încet, foarte încet, își poartă privirea în sus pe corpul meu, şi e 
ca și cum i-ar trebui ani întregi doar ca să se uite la mine. 

Când o face în sfârșit, icnesc şi mâna mea o strânge pe a lui din 
reflex. 

Nu. Cuvântul ăsta e singurul pe care îl pot gândi, simţi, urla 
înăuntrul meu în timp ce îl privesc ţintă pe bărbatul de care sunt 
îndrăgostită definitiv. 

— De mine, șopteşte el, iar din irisurile ochilor lui întunecaţi, cu 
punctișoare aurii, se ivește un inel roșu vag, aproape imperceptibil. 
Ar trebui să-ți fie frică de mine. 


Am încercat toate metodele pe care le cunoaștem, așa cum 
ai cerut. Nu există leac. Există doar control. 

— SCRISOARE DE LA LOCOTENENI-COLONELUL NOLON 
COLBERSY CĂTRE GENERALUL LILITH SORRENGAIL 

Capitolul 66 

Teroarea lui Sgaeyl îşi cântă notele pe șira spinării mele în timp 
ce atârn suspendat la numai un metru deasupra câmpului de luptă, cu 
mușchii înțepeniţi şi puterea blocată înăuntrul meu, inutilă. Chiar 
dacă-mi dă drumul, nu știu dacă mi-a mai rămas destulă forță pentru 
a mânui. M-a secătuit de puteri doar ca să se amuze. N-am fost 
niciodată pe măsura lui. Niciunul dintre noi nu e. Toţi nervii din 
corpul meu urlă de durere din cauza arderii, căci fierbințeala 
rezultată din faptul că am mânuit prea mult, prea îndelung mă 
mistuie de viu. Dar mai rea decât durerea e înfrângerea. 

— Doare, nu-i aşa? Când ești aproape să fii mistuit. Înțeleptul 
îmi dă ocol încet, iar albastrul robei lui e mai închis 

la tiv din cauza zăpezii care se topeşte, la doar câteva zeci de 
centimetri de ravena pe care a trebuit s-o trec ca să dovedesc că pot 
să fac faţă în locul ăsta. 

— Magia chiar preferă ca totul să fie în echilibru. Iei prea mult și 
te mistuie pentru că ai depășit limita. 

Trag de legăturile pe care le-a înfășurat în jurul meu, sfori 
invizibile de putere care mă înlănțuie ca aţa un pui gata de gătit. 

— Lovești. Blochez. Arunci. Mă feresc. 

Oftează şi îşi târâie după el toiagul prin țărână. Exact ca în 
nenorocitele mele de coşmaruri. 

Numai că picăturile de sudoare care mi se scurg pe ceafă îmi 
amintesc că asta e cât se poate de real. Că Violet e sub Basgiath, 
luptându-se să activeze scuturile; că Tairn îi decimează pe wyver-nii 
care vor să o sfâșie pe Sgaeyl, deasupra mea, ca să o împiedice să-mi 
fie alături. Ce-i cu mine oare de dezamăgesc toate ființele de sex 
feminin din viaţa mea? 

— Aşa că o să-ți acord o ultimă șansă de a face alegerea corectă, 
ca să terminăm odată cu asta, spune Înțeleptul și, oprindu-se în faţa 


mea, își ridică spre mine ochii ăia siniștri ai lui, roșii pe margine, şi 
venele răspândite ca firele unei pânze de păianjen, zâmbind. 

Se retrage câţiva paşi, apoi loveşte cu toiagul în pământ. 
Gravitaţia mă ia în stăpânire și cad, dar nu în picioare, ci lovin-du-mă 
de pământ cu mâinile și cu genunchii. 

— Ți-am spus cândva că o să te transformi din iubire, spune el, 
cu braţele întinse. Și așa o să faci. 

— Nu știi nimic despre mine. 

Încerc să mă ridic în picioare şi cad din nou, aterizând în 
genunchi, iar deasupra Sgaeyl scoate un răget plin de furie. 

— Știu mai multe decât crezi. 

Îşi lasă toiagul în jos și se sprijină în el ca într-un baston. 

— Pentru că eşti un Înţelept? îi arunc și îmi înfig bine picioarele 
în dealul ăsta din Tyrrendor, pentru a-mi putea folosi puterea. 

— Un Înţelept? Izbucnește în râs. 

— Sunt un general. 

Focul îmi coboară vijelios pe braţe şi de sub mine izbucnesc 
umbre, care se înfășoară în jurul trunchiului nemernicului ăstuia 
arogant. Satisfacţia mi se răspândește în corp, dându-mi o stare de 
exaltare mai puternică decât churramul. 

— Şi generalii mor la fel ca soldaţii. 

Mă lupt cu propriile braţe pentru a le face să se miște, dar nu se 
supun, căci mușchii mi-au slăbit cu mult înainte să mă ridice el în aer. 

— Aşa să fie? 

Râde din nou, înfăşurat în umbre. 

— Haide, mânuitorule de umbre. Transformă-te. E singura cale 
de a o salva. 

— Du-te naibii! 

Mă arunc pe calea legăturii și o simt pe Violet alunecând, mis- 
tuindu-se, având de gând să... Umbrele mele se dau la o parte, dar 
generalul nu se mișcă. 

Are de gând să se sacrifice ca să mă salveze. 

Are de gând să moară. 


Inima îmi urcă în gât și îi simt din nou gustul, același ca atunci 
când i-am stat alături, după Resson - gustul fricii. 

— Ştii ce o să se întâmple când o să dai greș? mă provoacă 
generalul, dând uşor la o parte fâșiile slabe ale umbrelor care i se 
răsucesc împrejurul gâtului. O să trec peste cadavrul tău și o s-o 
găsesc. Apoi o să-mi înfășor mâinile în jurul gâtului ei delicat... 

Furia îmi năvăleșşte în vene, iar explozia de adrenalină e 
suficientă pentru a întări fâșiile de umbre și a le apuca strâns, dar 
indiferent cât de tare trag, el nu se mișcă. 

— ... Şİ o S-O secătuiesc. 

Îmi lipesc o palmă pe pământ și strâng celălalt pumn, iar brațul 
îmi tremură din cauza efortului de a-l ţine pe loc, în timp ce plonjez în 
adâncurile puterii lui Sgaeyl și permit focului să mă mistuie. 

— Ține-l bine! îmi cere ea. Dar nu pot. 

E prea puternic, iar mie nu mi-a mai rămas nimic. Dar să fiu la 
naibii dacă o să îngădui ca Violet să suporte consecinţele. Nu o să 
pună mâna pe ea. Nu azi. Niciodată. Zloata de sub palma mea se 
topeşte și simt... E ceva sub mine. 

Un flux constant de inconfundabilă... putere. 

— Nu poţi face asta! ţipă Sgaeyl. Te-am ales pe tine! Dar și Violet 
m-a ales. 

Întind mâna. 

Inima îmi bate neregulat și mă lupt să trag aer în piept, țâșnind 
în sus în pat. Îmi duc mâna la ceafă, dar e uscată. Nu curge 
transpiraţia pe mine. Nu mă dor mușchii. Nu sunt vlăguit. 

Violet doarme lângă mine, cu obrazul aşezat pe pernă, răsuflând 
adânc și egal după oboseala extremă care i-a lăsat cearcăne adânci 
sub ochi, cu braţul îndoit de parcă vrea să mă atingă până și în vis. 

O privesc îndelung, până mi se liniștesc bătăile inimii, şi ochii 
îmi trec peste fiecare parte din corpul ei pe care o pot vedea, de la 
liniile argintii ale cicatricilor, până la jumătatea argintie a părului 
răsfirat pe pernă. E atât de al naibii de frumoasă că aproape mi se taie 
răsuflarea. Şi a fost cât pe ce s-o pierd. 


Îmi trec vârfurile degetelor peste pielea netedă și moale a 
obrazului ei, observând urmele lăsate de lacrimi. Și-a pierdut mama 
azi şi, cu toate că n-am să jelesc moartea lui Lilith Sorrengail, nu pot 
să suport suferinţa lui Violet. 

Și cu toate astea, sunt pe cale să fiu principala ei cauză. 

— Te iubesc, șoptesc, pentru simplul motiv că pot, apoi mă dau 
jos din pat fără să fac niciun zgomot şi mă îmbrac la lumina lunii. 

Ies în liniște din cameră, străbat coridorul și apoi o iau în jos pe 
scară, înconjurându-mă de căldura umbrelor mele în timp ce cobor 
etaj după etaj, către tunelurile Basgiathului. 

Nu mă mai deranjez să stabilesc contactul cu Sgaeyl. A fost 
straniu de tăcută de când a luat sfârşit bătălia. 

Ușa care duce spre pod se deschide la comanda mea, la fel și cea 
din capătul celălalt când ajung la ea, și rămân înfășurat în întuneric 
când trec pe lângă infirmeria plină până la refuz de răniţi, unde mai 
devreme am petrecut ore întregi așteptând ca Sawyer să iasă din 
operaţie. 

Ocolesc doi cadeți infanteriști beţi şi merg mai departe prin 
tunel, însă nu cotesc decât atunci când ajung la scările păzite care duc 
la ţinta mea. Cadetul de gardă cască de-i trosnesc fălcile și mă strecor 
neobservat pe lângă el, mulțumită intensificării peceţii mele... sau 
orice o fi fiind. 

Ultima dată când am pășit pe această scară i-am omorât pe toţi 
cei care stăteau între mine şi Violet. E ciudat că sunt nevoit acum să 
stau înaintea celulei, privind prin fereastra cu gratii la nenorocitul de 
Jack Barlowe. 

— Arăţi bine, spune acesta, ridicându-se în capul oaselor în 
patul refăcut și zâmbind. Ai venit să-mi administrezi doza? Sunt 
destul de sigur că trebuie să o primesc abia mâine-dimineaţă. 

— Care e leacul? îl întreb şi-mi încrucișez braţele la piept. 

— Pentru ser? zice el în batjocură. Antidotul. 

— Ştii la ce mă refer. 

Umbrele năvălesc din muchiile pereţilor celulei. 


— Spune-mi care e leacul și n-am să trimit după Cufărul 
Rybestad, care o să te țină suspendat în aer până devii o mumie. 

Se ridică încet și își trosnește gâtul, apoi se duce în mijlocul 
încăperii, acolo unde fusese prins în şuruburi scaunul în care au 
torturat-o pe Violet. 

— Leacurile sunt pentru boli. Ce avem noi e putere, și asta, 
dragă Riorson, nu e de vindecat. E de invidiat. 

— Aiurea. Trebuie să existe o cale să scapi de asta, spun, 
spumegând de furie. 

Zâmbeșşte şi mai larg. 

— A, nu. Nu există niciun leac. Nu poţi să mai dai înapoi ceea ce 
a fost luat - nu poţi decât să-ţi doreşti mai mult. 

— Prefer să mor decât să devin unul dintre voi. 

Cuvintele poartă gustul fricii, pentru că o simt, puterea de sub 
colegiu, dorința de a potoli nevoia de ea. 

— Şi totuși, tocmai ai devenit. 

Jack izbucnește în râs, iar sunetul îmi îngheaţă sângele în vene. 

— În tot timpul ăsta, i-ai făcut pe toţi să creadă că tu ești eroul, 
şi acum o să fii personajul negativ... mai ales în povestea ei. Bine ai 
venit în familia noastră de rahat. Bănuiesc că acum suntem fraţi. 

Multumiri 

Îi mulțumesc soțului meu, Jason, pentru că e cea mai bună sursă 
de inspiraţie pe care o poate avea un autor pentru iubitul perfect 
dintr-o carte și pentru sprijinul fără limite oferit pe parcursul a ceea 
ce nu poate fi descris altfel decât ca ani întregi de haos absolut. Îţi 
mulțumesc că m-ai ţinut de mână când lumea a luat-o razna, că m-ai 
dus la toate programările la doctor și că te-ai descurcat cu programul 
covârșitor care decurge din faptul că ai patru băieţi și o soţie cu 
sindromul Ehlers-Danlos. Le mulțumesc celor șase copii ai mei, care 
înseamnă absolut totul pentru mine. Surorii mele, Kate, care nu s-a 
plâns deloc când am stat închise într-o cameră de hotel la Londra, 
făcând corecturi în loc să vizităm: te iubesc, şi vorbesc serios. 
Părinților mei, care îmi sunt întotdeauna alături când am nevoie de ei. 


Prietenei mele celei mai bune, Emily Byer, pentru că mă caută 
întotdeauna atunci când mă ascund cu lunile în bârlog ca să scriu. 

Mulţumesc echipei mele de la Red Tower. Îi mulțumesc 
editoarei mele, Liz Pelletier, pentru că-mi dă șansa să scriu în genul 
meu preferat. Lui Stacy Abrams pentru ceea ce ar trebui numit 
nopțile nedormite de iulie. Eşti efectiv o zeiță. Lui Hannah, Lydia, Rae, 
Heather, Curtis, Molly, Jessica, Toni, Nicole, Veronica și tuturor celor 
de la Entangled și Macmillan le mulțumesc că au răspuns șuvoiului 
nesfârșit de e-mailuri și că au adus această carte pe piaţă. Juliei Kiniep 
şi lui Becky West pentru toate notițele extraordinare și pentru sprijin. 
Lui Bree Archer pentru coperta fenomenală și lui Amy pentru arta ei 
rafinată. Lui Meredith Johnson pentru că e cea mai tare. Îi mulțumesc 
agentului meu extraordinar, Louise Fury, că îmi asigură întotdeauna 
spatele. 

Mulţumesc business managerului meu, KP, sănătatea mea 
mintală e în mâinile tale și nu o scapi niciodată. Mulţumesc 
tovarăşelor mele, treimea noastră profană, Gina Maxwell și Cindi 
Madsen - aș fi pierdută fără voi. Kylei, fără care această carte nu ar fi 
fost posibilă. Lui Shelby şi Cassie pentru că au grijă să mă organizez și 
sunt întotdeauna fetele mele numărul 1 când vine vorba de reclamă. 
Tuturor bloggerilor și cititorilor care mi-au acordat o şansă de-a 
lungul anilor, nu vă pot mulţumi îndeajuns. Grupului meu de cititoare, 
Flygirls, pentru că îmi aduc zi de zi bucurie. 

În final, fiindcă tu ești pentru mine începutul și sfârșitul, îţi 
mulțumesc din nou, Jason al meu. O fărâmă din tine se regăseşte în 
fiecare erou din scrierile mele. 


Despre autoare 

Rebecca Yarros este o autoare bestselleră de romane de 
dragoste contemporane din USA Today. Ea este cunoscută pentru 
poveștile sale emoționante și pline de căldură, care prezintă adesea 
teme militare. Unele dintre cărțile ei populare includ „The Last 
Letter”, „The Renegades Series” și „The Flight & Glory Series”. 

